
כל הזכויות שמורות 
לארגון יוצאי מינסק ובנותיה בישראל 


1 חנז 664)תוזק 
נדפס בישראל 


דפוס סיון בע"מ, ירושלים 


עם הכרך השני 


בפתח דברי ההקדמה לכרך הראשון של ספרנו "מינסק עיר וָאם" אמרנו: "חלומם של רבים, יוצאי 
העיר מינסק ובנותיה, ובקהלם אישים דגולים, ידועי-שם בדברי ימי עמנו, מתחיל לקרום עור וגידים 
עם הופעת הכרך הראשון של ספר זה: "מינסק עיר ואם". פרשת חבלי הורתו ולידתו של הספר -- 
ימיה כימי דור, ומעוגנים בה אישים מבחירי העם -- בארצות הברית ובארץ-ישראל, מכאן -- 
חרדת-הקודש האופפת אותנו עם הגשת הספר למשפטו של הקורא". 


ואכן, הכרך הראשון, על כ-700 עמודיו, שתחומו -- קהילת מינסק מראשיתה ועד מהפכת- 
אוקטובר 1917, מִילָא לפי הערכתנו את הציפיות בו: לשָמש מצבת-זכרון היסטוריוגראפית לעיר ואם 
בישראל, וגם להיות בחינת גישום חלומם של אלה שנשאו נפשם אליו -- ולא זכו. הוא פותח 
בסקירות כלליות מקיפות, מאת סיני לייכטר ודוד כהן, על קהילת מינסק בתקופה הנידונה, ממשיך 
במאמרים על מוסדי הדת ואישיה, על החברה והחינוך, על המפלגות, הזרמים הציבוריים ואישיהם. 
הספר משופע בדברי תיעוד, זכרונות, פרקי הוִי ופולקלור. מכלל היריעה הרחבה למָדי מצטייר בעליל 
מקומה של קהילת מינסק בחיי הרוח והמעש של עמנו -- כערש התנועות הציבוריות, הציוניות 
והסוציאליסטיות, שטבעו חותמן המובהק על הוויית העם בדורות האחרונים, וכבית-גידולם של 
אישים רבי-מעש שהשאירו רישומם בדברי-ימי עמנו. רובו של החומר לכרך זה, כמתחייב 
מהריחוק-בזמן של התקופה הנידונה, כאשר כל אישיה כבר לא היו בחיים, -- נלקט או תורגם מתוך 
פרסומים ישָנים, בָּלִים ונשכחים, ונתינתם ושילובם מחדש בספרנו תרמו תרומה רבה לקומפוזיציה 
הכללית של הספר. וכפי שאמרנו בהקדמתנו לכרך הראשון: "על תיאורם של מאורעות ומעשים 
בכלי שני או שלישי, העדפנו את דבריהם של הראשונים, שאינם רק רושמי רשומותיה של התקופה, 
אלא גם גיבוריה, עושי ההיסטוריה". 

הכרך השני, המובא בזה לעיונו של הקורא, שתחומו הוא -- יהדות מינסק מ-1917 ועד ימינו, שונה, 
מבחינת אופי החומר המובא בו, תכלית שינוי מהכרך הראשון. אין בו כמעט דברים שנלקטו 
מפרסומים ישָנים, אלא רובו-ככולו דברי עדוּת חדשים שנגבו מפי המשתתפים ביזמתו, ולרוב גם 
באמצעותו של דוד כהן ז"ל, מכָנס מרבית החומר לשני הכרכים גם יחד. בסיוע המכון ליהדות 
בת-זמננו באוניברסיטה העברית בירושלים, קיים דוד כהן עשרות ראיונות עם עולי מינסק הותיקים 
והחדשים. חומר-הראיונות המוקלט, רובו יידיש, נמסר לעיבוד ראשון לידי פנחס אורן, איש 
אשדות-יעקב, וממנו הועבר לשולחן העורך. והוא -- שמהַוה את עיקרו של הספר שלפנינו. 
הראיונות שנערכו לפני כ-13 -- 15 שנים משתרעים על אלפי עמודים. המרואיינים לא נתבעו 
למסור על עצמם פרטים אישיים (גיל, שנת עליה, מקום מגורים) ולא הקפידו על רציפות סיפורם, 
שאף נקטע כפעם בפעם והוסט לצדדים על-ידי שאלות המראיין. עם אסון היספותו של דוד כהן, 
במארס 1973, אָבד הקשר עם מרבית המרואיינים, ומאמצי העורך לאתרם ולחָדש מגע נכזבו. 
בתנאים אלה היתה המשימה להכשרת חומר הראיונות לדפוס, שיהיה מתוקן כל-צרכו כמשאֶלת לבָּנו, 
קשה ביותר. 

הכרך שלפנינו מקיף, כאמור, תקופה של שישים שנה ומעלה -- תקופה שניתן לחַלקה, מבחינת 
עניינה, לשלוש תקופות-משנָה. הראשונה -- יהדות מינסק מ-1917 ועד הכיבוש הנאצי ב-1941 -- 
מיוצגת בספרנו בצורה נרחבת למדי. אף כאן נפוזח הכרך בסקירה כללית מקיפה, פרי עטו של אהרון 
רוזין, ובהמשכה -- שלושים פרקי עדות של חברים מהמחתרת הציונית-הסוציאליסטית ושל אישים 
מהחוגים התורניים במינסק הסוביטית. ממכלול הדברים מצטרפת תמונה מוחשית של הוויית יהודי 
מינסק בתקופת השלטון הסוביטי -- חורבן גמור של אֶשיוּת החיים הכלכליים, הציבוריים, הדתיים 
והלאומיים שמלפני המלחמה, גזירות השלטון נגד הדת והמסורת היהודית, נגד הציונות והעברית, 
ולאחר מכן גם היידיש, ולעומת זאת -- המאמץ הנואש, העקשני של חלקים ביהדות מינסק לשמור 
על הגחלת היהודית, אם הדתית-המסורתית, ואם הלאומית, גם במסֶתרים, גם במחתרת. תקופה זו 
משתלבת, בפרשת יהדות מינסק, כהמשכה הרצוף של התקופה שלפני המהפכה -- דבר הבא לביטוי 
אף במַפתח-השמות המשופע בשמות אישים שחייהם וּפְעלם התמקדו בתקופה שעד 1917. 
ושניה בתקופות-המשנה היא -- עידן הכיבוש הנאצי, 1944-1941. כאן מובאת סקירה כללית 
מקיפה שהוכנה על-ידי דוד כהן ז"ל, ואחריה 18 פרקי עדות מפי חברים שחזו מבשרם את אימי 

השואה ואף היו בלוחמים בצורר. לא מיצינו כאן את מלוא החומר שנצבר בידינו, שיש בו כדי למלא 
כרכים הרבה. נאלצנו, מחמת מגבָלות של זמן ומקום ואמצעים, לקצר את היריעה, אך גם במסגרת 
המצומצמת שתְחמנו לנו ניתן כאן תיאור נוקב עד התהום של אימי התקופה השחורה-משחור בדברי 
ימי עמנו בכלל ובמינסק בפרט, ואף הובלט ייחודה של המחתרת בגיטו-מינסק, מהראשונות בברית 
המועצות שפעלה למראשית הכיבוש הנאצי ועשתה להצלת יהודים ולהעברתם ליער, לפרטיזנים. 
רבים כאן דפי הענות והגבורה שאין לקראם בלא דמעה בעין ורטט בלב. 

ולבסוף, תקופת-המשנָה השלישית, -- מ-1945 ועד ימינו. מינסק שוחררה מהכיבוש הנאצי והוחזר 
בה השלטון הסוביטי. הלוחמים היהודים שנכנסו למינסק עם שחרורה מצאו עיר חרבה, ריקה 
מיהודים. לְיָמים נתחדש ואף גדל הישוב היהודי במינסק. היאך גדל? במה חי? וכיצד היתה עָדנה 
לציונות בקרב יהודי מינסק בשנות השישים, אחרי בלותה בשנות הגזירות והרדיפות של השלטון 
הסוביטי -- אלו השאלות שביקשנו עליהן מענה מפי עולי מינסק בשנות השבעים, ולצערנו, לא 
נענינו. אמנם, פרק מינסקאי זה הוא רק בראשיתו, ועוד נתכנו לו עלילות ברבות הימים. אך ראינו 
טעם לפגם אם נסיים את הספר בקינת החורבן, ולא ניעגן בסיום גם לבשורת הנחמה על התחדשות 
הציונות והעליה ממינסק בימינו. שני הפרקים החותמים את ספרנו, של אנטולי רובין ושל ישראל 
רש"ל, מוקדשים לסוגיָה זו -- חתימה בסימן פתיחת דף חדש, אתגר להמשך על-ידי הבאים אחרינו. 
עם זאת נמנענו גם כאן, כמנהגנו בכרך הראשון, מחלוקה למדורים מוגדרים המוכתרים בשערים 
נפרדים, הן משום דרכם של המחָברים שאינם תוחמים דבריהם במסגרת פרק-זמן מוגדר, והן משום 
הקונצפציה של העורך הרואה בָספר על שני כרכיו רציפות תיאורית אחת, מעין סיפורה של יהדות 
מינסק כחטיבה אחת שחוליותיה אחוזות זו בזו ונמשכות זו אחר זו. 

מאליו מובן שספר כשלנו, שמשתתפיו מרובים ודבריהם מוסבים על אותו נושא עצמו, מרובות בו 
החזרות. אף על פי כן נמנענו מלקטוע את הרצף הסיפורי של כל משתתף ומלהשמיט את קטעי 
החזרות. 

שיבצנו בספר כמאה תצלומים התורמים הן להמחשת הדברים והן להרחבת הפאנורמה האנושית של 
גיבורי עלילת הקהילה המינסקאית לדורותיה. שמות כל המצולמים שזוהו בתצלומים הקבוצתיים 
נרשמו אף הם במפתח השמות המובא בסוף הספר. מפתח שמות זה, מלבד התועלת השימושית 
הצפונה בו למעיין, יש בו גם משום השאֶרת זכר וגמילת חסד של אמת לאותם מינסקאים שעצם 
היותם כוּסה במשאון בצוק העתים. 

המדור "זכרי אישים", המובא גם כאן כבכרך הראשון, לקוי בהכרח בחסר, אך על האלטרנטיבה של 
גניזה העדפנו לתת לפחות את המעט שעלה בידינו ללקט. 

חבלי לידתו של הכרך הזה ארכו שנים הרבה, גם משום שהעורך המרותק לעבודתו בהוצאת הקיבוץ 
המאוחד לא יכול להתפנות למלאכת הספר הזה, אך בעיקר משום ההידלדלות המעציבה של שוחרי 
ספר-מינסק ונאמניו מקרב ארגון יוצאי מינסק בארץ. 

מכלל 31 חברי ועדת-הספר המנויים בעמוד הראשון, הלכו 16 איש לעולמם. נזכירם בהוקרה: דוד 
זכאי, ישראל ריטוב. משה דולצין, נחום קנטורוביץ, דוד כהן, מרדכי ברגר, יצחק זבירין, שרה כפרי, 
מיכאל מינקוב, ליאו גולדברג, ראובן גולדברג, אברהם קפלן, משה טסמן, ד"ר משה קליוטש, מנחם 
איצקוביץ (הלוי), נחום חיניץ. כל אלה היו בחולמי ספר מינסק, וברובם אף תרמו תרומה נכבדה 
לבניינו ולהוצאתו של הכרך הראשון. 

גם רבים מהחברים שעודם בחיים -- תש כוחם עד כדי חוסר יכולת לא רק להטות שכם למלאכת 
הספר, אלא אף כדי לקיים מגע של עידוד והמךְצה. ואין צריך לומר, שדור העולים החדשים עודנו 
עומד מנגד. ורק בזכות הרגשת החובה העמוקה כלפי ההיסטוריה, כלפי העתיד, שהפעימה לבותיהם 
של אחדים מחברי ועדת-הספר, הלא הם אברהם אבן-שושן, דוב גינזבורג, נחמיה מכבי, גרשון מן 
(מינקוב) ואריה רם (רוזנבוים), ונתעוררו לעשות להבטחת הצד החמרי והביצועי של מפעל הספר, 
וסייעו לעורך ברב או במעט -- יש בידינו לברך על המוגמר. 


שדה-נחוס שלמה אבן- שושן 

הישוב היהודי במינסק בשנים 1917 -- 1941 


המחבר, אסיר ציון, מפעילי התנועה הציונית במחתרת במינסק, נולד בשנת 
0. במלחמת-העולם השניה שירת בצבא האדום תכה ב-5 אותות- 
הצטיינות. עלה ארצה ב-19677. תושב ירושלים. 

ספרו ביידיש, "מיין וועג אהיים" ("דרכי הביתה", זכרונות אסיר-ציון 
בברית-המועצות, ראה אור ב-1981, ובתרגום עברי, בידי דוד ניב, ב-1983. 
מחקרו דלהלן, על היישוב היהודי במינסק בשנים 1941-1917, נכתב במיוחד 
לספרנו. תורגם מיידיש בידי ש. אבן-שושן. 


סיקור כללי של התקופה 


במארס 1917 פרצה המהפכה ברוסיה שעָמה ק] למשטר הצארי וכוננה במדינה ריפובליקה 
בהנהגת ממשלה זמנית. 

האוכלוסיה היהודית ברוסיה קידמה בהתלהבות את פני המהפכה. היהודים ראו במהפכה 
ראשית-כל את הקץ לפוגרומים, להפליָה ולאנטישמיות. ואמנם הממשלה החדשה של רוסיה 
ביטלה את שיטת האפליה כלפי האוכלוסיה היהודית. כבר ב-22 במארס 1917 פירסמה 
הממשלה הזמנית צַו מיוחד שהָקנה ליהודים את כל הזכויות האזרחיות וביטל את כל 
ההגבלות שהוטלו על-ידי המשטר הצארי. 

אך לא רק שיווי-הזכויות המשפטי מאפיין את מעמדם החדש של היהודים ברוסיה אחרי 
המהפכה. האוירה החדשה, הרעננה של חופש, שנשתררה במדינה, פעלה את פעולתה העזה 
על הקיבוץ היהודי הגדול. זו לראשונה בדברי ימי היהדות הרוסית ניתנה לה האפשרות 
לארגן את חייה כרצונה ולפתח פעילוּת כרוחה. וכל הכוחות החברתיים והרוחניים הגנוזים 
פרצו והָקרו כמַעין המתגבר. 

מפלגות יהודיות שונות, שצימצמו פעילותן או הפסיקוה כליל בשנות הריאקציה ברוּסיה 
(1907-1906), פיתחו עתה פעולה נרחבת והיתה להן השפעה מרובה בציבוריות היהודית. 
התחילו להופיע ביידיש, בעברית וברוסית עשרות ספרים, חוברות, כתבי-עת ועתונים 
יומיים. נתפתחה רשת-חינוך יהודית-לאומית מסועפת. תוך חודשים מספר קמו מאות 
מוסדות-חינוך, הָחל בגני-ילדים וכלה במכוני-מורים. 

המטרה הראשונה שהציבו לעצמן המפלגות היהודיות ברוסיה באותה שנה תוססת, 1917, 
היתה לעצַָב הנהלה-עצמאית חדשה בדמוּת קהילות דימוקראטיות שהיו צריכות לשמש 
גרעיני-יסוד לאוטונומיה יהודית לאומית במדינה ולהכין נציגוּת יהודית כל-רוסית באסיפה 
המכוננת של המדינה. כל המפלגות היהודיות פתחו בפעילוּת נמרצת לארגון בחירות 
דימוקראטיות למועצות הקהילות וכן לועידה היהודית הכל-רוסית שהיה עליה לנסח את 
התביעות הלאומיות של היהדות הרוסית שיועלו באסיפה המכוננת הכל-רוסית. תאריך 
כינוסה של הועידה היהודית שוּנה פעמים אחדות ולבסוף נקבעה פתיחת הועידה ליום ה-17 
בפברואר 1918 בפטרוגראד. 

אך המהפכה הבולשאָביסטית, שנתחוללה ב-7 בנובמבר 1917, שמה לאַל את כל התכניות. 
הועידה היהודית הכל-רוסית לא זכתה להתקיים. אסיפת-היסוד הכל-רוסית פוּזרה. 

מינסק, אף שהיתה רחוקה מהמרכזים המהפכניים התוססים בפטרוגראד ובמוסקבה, 
לקחה אף היא חבל פעיל ונמרץ באותם מאבקים סוערים. בימים הראשונים של מארס 1917 
נתארגנה המועצה המינסקאית של צירי-הפועלים, שבראשה נתיצב פּזרן, 
אינטרנאציונליסט שמאלי, שעד-מהרה עבר אל הבולשאָביקים. ראוי לציין, כי בתקופה 
הראשונה למהפכת-פברואר לא היה במינסק ארגון בולשאָביסטי גדול וחזק. עד מאי 1917 
לא היתה במועצת מינסק סיעה בולשאָביסטית נפרדת, אלא היתה סיעה סוציאל- 
דימוקראטית משותפת. ב-11 במארס, באסיפה הראשונה של הסוציאל-דימוקראטים 
במינסק, כשנדונה שאלת המלחמה והשלום, קיבלו השמאליים, בעת ההצבעה על ההחלטה, 
רק 13 קולות, והימנים 178 קולות.' אופיָני הדבר, כי ההיסטוריונים הסוביטיים עצמם 
מדגישים, כי "רק בשל היות ה'בוּנד' לא מאורגן, נתאפשר הדבר שבראש המועצה 
המינסקאית הועמד פוזרן",2 

הקיבוץ היהודי הגדול במינסק תסס וסער. המפלגות הציוניות פיתחו פעילות רבה והגבירו 
השפעתן על חיי הציבור היהודיים בעיר. כבר בסוף אפריל 1917 מופיע במינסק שבועון 
ציוני "דאָס יידישע וואַָרט". בסוף 1917 מופיע "דער יוד". ביאנואר 1918 מתחיל להופיע 
במינסק בטאון ההסתדרות הציונית הצבאית של חזית-המערב "דער יודישער סאֶלדאט". 
מופיע דו-שבועון ברוסית, בטאון הנוער הלומד הציוני, "החבר". כן מופיעים פרסומים 
שונים אחרים, פּאָריודיים ולא פּאָריודיים. 

עמדה איתנה היתה במינסק ל"בוּנד". בעיר מתרכזים מנהיגיה הבולטים של תנועת 
ה"בונד", כגון מ. פרומקין (אסתר), יענקל לוין, ויינשטיין (ירחמיאל) ואחרים. ביוּני 1917 
מתחיל להופיע במינסק עתון יומי יהודי גדול, "דער וועקער" -- בטאון הועד המרכזי של 
ה"בוּנד". 

ואין זה מקרה שאת יבל העשרים של ה"בונד" חגגו בסתיו 1917 במינסק. "הפגנות גדולות 
ברחובות, עצרות-המונים אדירות בתיאטרון העירוני, הצגות-יובל, גליונות מיוחדים 
בעתונים, ברכות מכל מוסדות השלטון, מכל המפלגות... הכל היה חגיגי בעיר ושררה 
התרוממות-נפש אמיתית".* 

על יחסי-הכוחות של המפלגות היהודיות השונות ועל מידת השפעתן על האוכלוסיה 
היהודית בעיר בזמן ההוא ניתן לעמוד מתוצאות הבחירות למועצת קהילת מינסק בשנת 
8. עם חברי המועצה הנבחרים נמנו:* אגודת ישראל -- 23; ציונים -- 21; פועלי- 
ציון -- 10; כל שאר הקבוצות הציוניות -- 14; בונד -- 17. 

נמצא שכל המפלגות הציוניות קיבלו 45 חברים במועצה, או 53%, וה"בונד" 17 חברים 
במועצה, או 20% מכלל חברי המועצה. 

אף שלא מצאנו מספרים על תוצאות הבחירות לועידה היהודית הכל-רוסית באזור-הבחירה 
המינסקאי, יש להניח כי בחירות אלו נתנו בקירוב אותן תוצאות כבבחירות למועצת 
הקהילה. 

אגב, מידיעות שפורסמו ב"דער וועקער" אנו למדים, כי בחלק גדול מישובי פלך מינסק 
(קאפוּליה, טימקוביץ', פאריץ', אוסיפוביץ', חולופֶּנִיץָ', טורוב, דריסה ועוד) הצביעו 29% 


ו. קנורין. הכנת ה"אוקטובר". במאסף "מהפכת אוקטובר בבאֶלורוסיה", עמ' 40, מינסק 1927 (יידיש). 
שם, עמ' 39. 

ר. אברמוביץ'. בשתי מהפכות, כרך שני, עמ' 141-140 (יידיש). 

"דער וועקער", בטאון ה"בונד", 257, מינסק 1918. 

ועידת אנשי החיל בחזית המינסקאית, תרע"ח (1918) 


מהבוחרים לועידה בעד ה"בונד". מאותו מקור מתחוור לנו כי בפטרוגראד ובישובים אחרים 
של רוסיה-הגדולה הצביעו בעד ה"בונד" רק 13%. השפעה פחותה עוד מזו היתה ל"בונד" 
בקרב אנשי-הצבא היהודים. וכך רואים אנו כי בבאָלורוסיה בכלל ובמינסק בפרט היתה 
ל"בונד", יחסית, עמדה חזקה יותר משבשאר מקומות ברוסיה. 

למן ה-31 בדצמבר 1917 ועד ה-4 ביאנואר 1918 נתקיימה במינסק ועידה של אנשי-צבא 
יהודיים מחזית-המערב, שהשתתפו בה 41 צירים. ההרכב המפלגתי של הצירים היה: 
ציונים -- 21; פועלי-ציון -- 10; המאוחדים -- 4; בונדאים -- 5, בולשאָביק -- 1. 
בועידה נדונו השאלות על מעמדה של ההתאחדות היהודית הצבאית, של הועידה היהודית 
הכל-רוסית, ההגנה העצמית וכו'. נבחר ועד-חזית בהרכב של 4 ציונים, 2 פועלי-ציון, 1 
מהמאוחדים ו17 מה'בונד".5 

מן העוּבדות והמספרים הנ"ל אנו למדים על הפעילוּת של הציבוריוּת היהודית במינסק ועל 
תפקידן ומידת השפעתן של מפלגות יהודיות שונות בעיר. 

בד7 בנובמבר 1917, כשבפטרוגראד נפתחה ועידת המועצות והכריזה על תפיסת השלטון, 
החליטה מועצת העיר מינסק להצטרף למהפכה והודיעה שהשלטון בעיר עובר לידי 
הסוביטים. בצהרי יום ה-7 בנובמבר הודבק בכל רחבי העיר צו המועצה המבשר על כך. 
הסוביט המינסקאי שם מבטחו באלפיים החיילים האסורים שהיו בבתי-הכלא במינסק 
ושוחררו ב-7 בנובמבר. זיינו אותם מיד ברובים ובמקלעים. חיילים אלה שימשו יסוד 
לחטיבת חיל-רגלים והוכרזו כ"חטיבה המהפכנית הראשונה של הסוביט המינסקאי". 
כן אורגן ועד צבאי-מהפכני, בראשו מיאסניקוב, וחבריו קלמנוביץ', קנורין, לאנדְר, 
פריימאן ואחרים. 

ועד-החזית, שהסיעה הבולשאָביסטית הסתלקה ממנו ביום הראשון למהפכה, אירגן בו"בזמן 
"ועד להצלת המהפכה" שסביבו נתרכזו נציגים מכל שאר המפלגות והארגונים הציבוריים 
שהתיחסו באִיבה למהפכה הבולשָביסטית. 

ב-8 בנובמבר נתקיימה אסיפה כללית של ה"בונד" במינסק, שגינתה את תפיסת השלטון 
על-ידי הסוביט. בו ביום פירסמו הסיעות של המָנשאביקים, ה"בונד" והס"ר במועצת מינסק 
הצהרה כללית, שדנה לכף חובה את המהפכה ותבעה למסור את השלטון כולו לועד שיורכב 


5 "דער וועקער" מיום 8.1.1918 (יידיש). 

מכל הארגונים הדימוקראטיים -- למן הסוביט ועד ה"דוּמה" העירונית.* גם כל שאר 
המפלגות והארגונים גינו את המהפכה הבולשאָביסטית. 

אור ל-9 בנובמבר הגיעו העירה יחידות פרשים שהוזעקו עלזידי ועד-החזית ושנועדו 
להתיצב מול יחידות הצבא הבולשאָביסטיות, העיר כולה היתה ב-9 בנובמבר מחנה מזוין. 
שררה בה מתיחות רבה והיתה צפויה התנגשות-דמים. 

אך המאורעות נשתלשלו אחרת. קבוצת חברים מ"הועד להצלת המהפכה", עם הסוציאל- 
דימוקראט שטאָרן בראש, התחילה לשָדל את שני הצדדים לפשרה של שלום. 
הבולשאָביקים, עם מיאסניקוב בראש, הבינו שידו של "הועד להצלת המהפכה" על 
העליונה, ושבהתנגשות-במישרין יובסוּ הבולשאָביקים, וחתמו על הסכם-פשרה. כך נמנעה 
התנגשות מזוינת. המשמרות בעיר עברו ליחידות הדיביזיה הקאווקאזית השניה, שבפיקודו 
של ועד החזית, ויחידות הצבא הסוביטיות הועברו לרחוב קולומָנסקאיה, לא הרחק מרחוב- 
פטרוגראד, ששם שכן הסוביט. 

העיר מינסק נשארה ל-5-4 ימים ברשות "הועד להצלת המהפכה". 

הבולשאָביקים ניצלו את ההפוגה הזאת, התקשרו עם נציגיהם בחזית-המערב והצליחו לקבל 
עזרה רבה. ב-12 בנובמבר יצאה מתחנת פוגוּרְלצי למינסק רכבת משוריינת, ואור ל-14 
בנובמבר הגיעה לתחנת מינסק. מיד הועמדה לרשות הועד המהפכני הבולשאָביסטי והועברה 
לבית-הנתיבות ליבאווה-רומני, כלומר, למרכז העיר כמעט. וזה בעצם חָרץ את גורל העיר 
תוך ימים מספר. השלטון במינסק נתפס בידי הבולשאָביקים. 

ב"23 ביאנואר 1918 פוזרה ה"דוּמה" העירונית במינסק. הסוביט המינסקאי של צירי 
הפועלים והחיילים, בישיבתו מיום 22 ביאנואר, צִיוָה ברוב של 115 קולות נגד 29 קולות, על 
פיזור ה"דוּמה" ו"בית-הפקידוּת" ("אוּפראווא") העירוני.5 

יו"ר ה"דוּמה" העירונית היה אז העסקן הבונדאי הנודע א. ויינשטיין, ראש-העיר היה 
פ. קאשצ'אָנקו וממלא-מקומו -- א. זלמנוב. שניהם היו אנשי ס"ר. 

שלטון הבולשאָביקים בעיר לא האריך אז ימים. במחצית פברואר 1918, בו-זמנית כמעט, 
פתחו בהשתערות עזה על מינסק ממערב הגרמנים ומכיווּן בוברויסק -- הגיס הפולני 
הראשון של דובבאר-מוסניצקי, שהביס ב-16 בפברואר את הצבא הסוביטי ליד תחנת יאסָאֶן 
וכבש את אוסיפוביץ' -- צומת-רכבות חשוּב במרחק מאה וירסטאות ממינסק. 

העיר מינסק היתה מכוּתרת. המתח והחרדה בעיר גברו. גריגורי ארונסון, שהיה אז בעיר, 
מספר בזכרונותיו;7 

"נפוצו שמועות מדאיגות על התקרבות הגרמנים... ברושָם השמועות האלו החלה 
התרוצצות בעיר... דיברו על הצורך לארגן, על כל צרה שלא תבוא, הגנה עצמית יהודית. 
לפיכך נתקיימה התיעצות חשאית של נציגי הסיעות ב'דוּמה' העירונית שפוּזרה. התיעצות זו 
ייפתה את כוחם של כמה ס"ר ובונדאים (קאשצ'אָנקו, זלמנוב, ויינשטיין וקאוואליק) לפתוח 
במשא-ומתן עם הבולשאָביקים. המשלחת הזאת קיימה שיחה עם נציגי השלטון ותבעה 
בתוקף, שאם יטשו הבולשאָביקים את העיר -- תוּקם מחדש בעוד מועד הדוּמה העירונית, 
שהרי חשוּב ביותר שהאוכלוסיה המקומית לא תישאר פתאום ללא שום הגנה, ללא שום 
נציגות שתוּכל לעמוד כנגד הגרמנים. כן ביקשה המשלחת לזיין בנשק משטרה מתנדבת, כדי 


6. "דער וועקער" מיום 24.1.1918. (יידיש). 
7 ג. ארונסון. מינסק בתקופת הכיבוש הגרמני. בכתב-העת "די צוקונפט" 1, עמ' 29, ניו-יורק 1938 (יידיש). 

למנוע הופעות של בריונוּת בעיר. הבולשאָביקים נתגלו בצביעותם ובבוגדנותם. באותה שעה 
עצמה שהם התכוננו לנטוש את מינסק והכינו בחשאי את פינוי מוסדות-השלטון -- הם 
הודיעו למשלחת כי אין כלל להעלות על הדעת שאנו ניטוש את מינסק. ובו ביום עצמו ברחו 
הבולשאָביקים..." 

היום האחרון של פינוי מוסדות-השלטון הסוביטיים היה ה-18 בפברואר. 

ימים אחדים היתה העיר נתונה בידיהן של שתי קבוצות. באזור אחד עשו כבתוך שלהם 
הבאָלורוסים ובשני -- הפולנים. לאחר הסתלקות השלטון הסוביטי ניסה ליטול על עצמו 
את תפקיד השלטון המרכזי הועד-הפועל של המועצה ("ראדא") הבאֶלורוסית, אך כוח של 
ממש לא היה לשלטון זה. הגיס הפולני ביצע הפקעות ומאסרים, בלא להתחשב במחאותיה 
של ה"ראדא". 

מספר ארונסון:* "ברחובות פשטו כנופיות של צעירים בבגדים צבעוניים לאומיים והטילו 
אימה על התושבים. יהודים סמַר בשרם מפחד, חששו מפני התנפלויות אנטישמיות. משעה 
לשעה גברה המתיחות. האנשים לא יצאו מפתחי בתיהם, בתי-עסק היו נעולים. ציפו שהנה- 
הנה יתלקחו קרבות-רחוב על השלטון בין הפולנים והבאֶלורוסים... יומַים אלה של העדר 
שלטון וסמכות מֶרטוּ כל-כך את עצבי הבריות, שבהיראות החיילים הגרמניים בעיר, נגולה 
אבן מעל לבות האזרחים. הגרמנים נכנסו למינסק כבָלִים". 

הגרמנים כבשו את מינסק ב-22 בפברואר 1918, ותוך ימים אחדים כוננו סדר בעיר. 
ארונסון מספר בזכרונותיו:" "חובה לומר לגנותם של הבולשאָביקים, כי לאחר שהסתלקו, 
ובעיר נראו הגרמנים, נְשמה האוכלוסיה המינסקאית לרווחה. תחת עול השלטון הזר 
נתאפשר לכונן מחדש אותם דפוסי חיים ועבודה פרימיטיביים שהשלטון הבולשאָביסטי 
החריבם באופן שיטתי... תוך ימים אחדים נשתנתה התמונה החיצונית מקצה אל קצה. העיר 
קמה לתחיה ונתרעננה כולה. בתי-העסק נתמלאו סחורה... נסתייעו גם הרבה בעלי מפעלים 
ובתי-מלאכה בכניסת הגרמנים... 

בזמן הראשון נשמה לרווחה גם הציבוריוּת המקומית שלנו. חרפה לומר, אך חובה להודות 
על האמת: צריכים היו לבוא זרים כדי להחזיר לנו את חירותנו. כבר בימים הראשונים שוב 
נתכוננה הדוּמה העירונית... לעת-עתה נעשתה הדוּמה העירונית מרכז החיים הציבוריים, 
ישיבותיה משכו קהל רב...". 

פעילות רבה ניהלו האגודות המקצועיות, שבמועצתן יוצגו כל הסיעות הפועליות (בונד, 
פועלי-ציון, ציונים"סוציאליסטים, מָנשאָביקים וס"ר). במועצה היה גם קומוניסט אחד, 
חדש שמו, נציג אגודת הנגרים, שלאחר מכן, כשהבולשאָביקים נכנסו שוב למינסק, נתמנה 
לקומיסאר-העבודה העממי הראשון בבאֶלורוסיה. 

אך עם הזמן הוגבלו מאוד החירוּיות הדימוקראטיות. כל השלטון התרכז בידי הצבא, בידי 
הגנראל פאלקנהיים. אגב, מפקד העיר היה יהודי -- הקצין קוּנו איזרְאֶלי. השלטון הצבאי 
התחיל לנגוש באוכלוסיית העיר. התחילו נוקטים באמצעים ברבריים של חטיפת אנשים 
ברחובות ושילוחם לעבודה. "מאות אנשים נחטפו בימים אלה במינסק, נאסרו, הוּשבו 
בקרונות-משא ושולחו לעבודה, מי יודע לאן. ברחובות העיר התרוצצו קרובים ונוגעים- 
בדבר, נשים וילדים, וחיפשו את האחים והבעלים שעקבותיהם לא נודעו... פניותיהם של 


8 ארונסון, כנ"ל, עמ'י 30. 
9. ארונסון, עמ' 32-31. 

יו"ר הדוּמה ויינשטיין וראש-העיר קאשצ'אָנקו אל נציגי השלטון בדבר אותם מעשים 
מגונים היו לשוא..." 19 

אם בזמן הראשון לכיבוש הגרמני פעלו כל המפלגות, מלבד הבולשאָביקים והס"ר 
השמאליים, באורח ליגאלי, והיו להן מועדונים, בטאונים, הרי כבר במחצית מארס הנהיגו 
הגרמנים צנזורה על כל העתונים. עתונם של הס"ר "דיאֶלו טרוּדא" נסגר; על בטאונו של 
ה"בונד", "דער וועקער", הוּחלה צנזורה. הגרמנים אסרו על כינוס אסיפות ללא רשיון -- 
בכל אסיפה חייב היה לנכוח נציג המשטרה. את פועלי-ציון גירשו ממועדוניהם. עד-מהרה 
פיזרו גם את הדוּמה העירונית הדימוקראטית 1! 

אולם הבריות חיפשו ומצאו צורות לפעילות פוליטית. אחת הצורות, שנודע לה ערך רב, 
היתה הקואופרציה. במינסק היו אז שתי חבָרות קואופרטיביות: "אייניקייט" בניהולו של 
ה"בונד", ו"מולוט" בניהולם של פועלי-ציון. 

במארס-אפריל 1918 נתקיימו בעיר שביתות בבתי-החרושת לשמרים, שביתות פועלי העור, 
האופים ועוד. 

בחודש מאי נערכו בחירות לקהילה המינסקאית, דבר שהיה בגדר מאורע רב-חשיבות בחיי 
הציבוריוּת היהודית. ארונסון כותב בזכרונותיו כי "בקהילה זכו הסוציאליסטים בשליש 
בערך. הרוב המכריע נמנה עם קבוצות דתיות וציוניות שונות" 2! 

אופיני הדבר, שלמרות הנחת-היסוד במצע הבונדאי על האוטונומיה התרבותית-הלאומית, 
אשר לפיה צריכים עניני החינוך להימסר למוסדות ההנהלה-העצמית הלאומית, תבע 
ה"בונד" שבתי-הספר העממיים היהודיים לא יושארו בניהולה של הקהילה היהודית, אלא 
יוחזקו על-ידי השלטון העירוני. טעמו של דבר היה שלא ה"בונד", אלא המפלגות הציוניות 
והדתיות היוו את הרוב המכריע בקהילת מינסק. 

הידיעה על המהפכה בגרמניה בנובמבר 1918 עוררה תסיסה רבה ביחידות הצבא הגרמני. 
הוקמה מועצה גרמנית של צירי חיילים. ברי היה שהגרמנים יסוגו ויטשו את מינסק, יטשו 
את באֶלורוסיה. 

בתחילת דצמבר 1918 נתקיימו בחירות למועצה המינסקאית של צירי הפועלים והחיילים. 
הבולשאָביקים זכו לנצחון גדול. מ2007 צירים קיבלו הבולשאָביקים ואוהדיהם 98; 
ה"בונד" -- 40; פועלי-ציון -- 25. את שאר המקומות במועצה קיבלו המָנשאָביקים 
והס"ר. לועד-הפועל של המועצה נכנסו 7 קומוניסטים, 2 פועלי-ציון, 2 בונדאים, 1 

מנשאָביק. 3 

ב"10 בדצמבר 1918 נטשו הגרמנים את מינסק. שלטונם בעיר ארך +9 חודשים. 


ב"10 בדצמבר 1918 נכנס הצבא האדום למינסק והשלטון עבר לידי הועד המהפכני 
המינסקאי האזורי (גוּבראֶווקום). עם חברי הועד המהפכני נמנו הרבה יהודים. 

תעודות מספר מלמדות על השפעתה המרובה של הציבוריות היהודית במינסק באותה 
תקופה. כך בפרוטוקול ישיבת הועד המהפכני המינסקאי מיום 10 בדצמבר 1918 (כלומר, 


0. ארונסון, עמ' 34. 

1. א. קריניצקי (באמפי). שנת 1918 בבאָלורוסיה. במאסף "מהפכת-אוקטובר בבאָלורוסיה", עמ' 164, 
מינסק 1927. (יידיש). 

2. ארונסון, עמ' 37. 

3. קריניצקי, עמ' 179. 

ביום הראשון לכיבוש העיר) מָצוּי סעיף הקובע כי הבטאון המפלגתי (כלומר, הקומוניסטי) 
ימשיך להיות העתון "באָדניאק", ושכל שאר העתונים, פרט ל"דער וועקער", ייסגרו 
לאלתר. כידוע, היה "דער וועקער" עתון יומי יידי -- בטאונו של ה"בונד". 

בישיבת הועד המהפכני המינסקאי מיום 25 באפריל 1919 נדונה השאלה של הקמת גוף בין- 
מוסדי שיתָאם את כל העבודה הדרושה בקשר עם המצב בחזית. והוחלט לכלול בגוף זה נציג 
של "בונד" ונציג של פועלי-ציון. 

ההיתר להופעת העתון הבונדאי והכללת נציגי מפלגות יהודיות בהרכבו של גוף-שלטון 
חשוב היו ללא ספק תוצאה של היוקרה וההשפעה הרבה שנודעה אז למפלגות היהודיות 
במינסק. אך זה גם מלמד על חולשה מסוימת של מעמד הבולשאָביקים בעיר באותם חודשים 
של סוף 1918 וראשית 1919. 

אופיָני הדבר ששני חברים מהועד המרכזי של ה"בונד" הופקדו על כהונות סוביטיות 
אחראיות: א. ויינשטיין מוּנה מנהל המחלקה לביטוח סוציאלי ומ. פרומקין (אסתר) 
למנהלת המחלקה להשכלה עממית ליד הסוביט המינסקאי. 

פועלי-ציון וה"בונד" השתתפו בפעילוּת בצבא האדום, בקרבות בחזית. 

באפריל 1919, כשהפולנים כבשו את וילנה והמשיכו אחרי-כן בהתקפה על באֶלורוסיה, 
ובעת-ובעונה אחת עם התקפתם גָאָה נחשול של פוגרומים עקובים מדם, הכריזו פועלי-ציון 
וה"בונד" על גיוס מפלגתי וקראו לחבריהם ללחום בפורעים הפולניים. 

היו במינסק יחידות אחדות של הצבא האדום שהורכבו כמעט כליל מיהודים. סמוך לחזית 
מינסק היתה יחידה צבאית על שם "ברוכוב", שהורכבה בעיקר מחברי פועלי-ציון, ויחידה 
על שם "גרוּסָאר" שהורכבה בעיקר מבונדאים. מיחידות אלו הוקם במאי 1919 גדוד שפונה 
בשם "גדוד"המשמר המינסקאי הראשון". הגדוד קם ממגוּיסים לא רק של מינסק, אלא גם 
של בוברויסק, אורשה, ויטָבסק, הומָל וערים אחרות. בגדוד "היו 70% פועלי-ציון, 2% 
בונדאים, 10% קומוניסטים, 18% פועלים יהודים בלתי"מפלגתיים. מלבד גדוד-המשמר 





"גדודי ברוכוב" בצבא האדום 

הראשון גייסו הפועלים היהודים של מינסק עוד יחידת-פועלים שנכללה בהרכב גדוד 
המשמר השני" 4 

גורל טראגי פקד את הגדוד הראשון. תחילה הופקד הגדוד על שמירת הסדר העירוני 
במינסק. בראשית יולי 1919, כשהחיילים כבר עברו מקצת אימונים צבאיים, נשלח הגדוד 
לחזית. זה נעשה רק לפי דרישת החיילים שקצרה רוחם לצאת לקרב עם הפולנים. השלטון 
העירוני המינסקאי תבע לעומת זאת להשאיר את הגדוד בעיר, כדי להגן עליה מפני כנופיות 
שונות. ובכל-זאת יצא הגדוד לקרב. כעבור חודש, בנסיבות טראגיות, נהרגו רבים בקרְב 
ורבים נרצחו בשבים (את השבויים היהודים היו הפולנים מחסלים). בחיים נותרו 19 אנשים 
בלמך 33 

המצב בחזיתות היה חמוּר מאוד. הצבא הפולני תקף, בסוף מאי 1919 נוסדה "יחידת פועלים 
מיוחדת" להגנת מינסק. 

ב"10 ביולי 1919 שיגרה הממשלה הבאֶלורוסית מברק אל לָנִין:%% "התקפת האויב נעצרה. 
הוא נמצא במרחק 30 וירסטאות ממינסק. פינוי מינסק הושלם. חיילים ורובים מגיעים 
במידה זעומה. מחסור גדול בנעליים. מצב-הרוח של חיילי הצבא האדום הוא בינוני. 
האיכרים לצדנו. מיצקביטש". 

ב"26 ביולי 1919 הפסיקה הממשלה הבאֶלורוסית את פעילוּתה ומסרה את כל תפקידיה 
לועד המהפכני האזורי המינסקאי. ב-8 אוגוסט 1919 נטשו יחידות הצבא האדום את מינסק 
ובעיר התחילו שולטים הפולנים. 

הפולנים שלטו במינסק 11 חודשים, עד ה-11 ביולי 1920. 


כידוע, היתה תקופת מלחמת-האזרחים ברוּסיה מלוּוֶה פוגרומים מרוּבים באוכלוסיה 
היהודית. בשנת 1918 היתה אוקראינה הזירה העיקרית לפוגרומים ביהודים. עם ההרחבה 
הנוספת של תחום הפעולות הצבאיות, הקיף נחשול-הפוגרומים גם את באָלורוסיה. 
הפוגרומים ביהודי באֶלורוסיה התחילו באוגוסט 1919. התחלת הכיבוש הפולני בבאֶלורוסיה 
היתה גם התחלת הפוגרומים ביהודים שם. 

מתעודות רשמיות על הפוגרומים בבאֶלורוסיה שנעשו בידי הפולנים בשנים 7.1920-1919! 
אנו רואים כי כיבוש הערים והעיירות בידי הפולנים, במהלך התקפתם הצבאית, היה מלוּוָה 
בדרך-כלל פוגרומים ביהודים, שוד חנוּיות ובתים של יהודים. לאחר מכן, עם בוא השלטונות 
האזרחיים לעיר או לעיירה הכבושה, היתה משתררת רגיעה יחסית. 

ועם זאת, בכל תקופת הכיבוש הפולני בבאֶלורוסיה היתה האוכלוסיה היהודית שרוּיָה במתח 
רב ומצבה היה גרוע ביותר: היו מריצים יהודים לעבודת-כפיָה קשה ביותר וכרוכה 
בהשפלה, היו מתעללים ביהודים, חובלים בהם ומענים אותם הן גופנית והן רוחנית. 
הבריונים הפולניים התאמנו במעשי-עלבונות מיוחדים לפגיעה ברגשותיהם הדתיים של 
היהודים: היו מתפרצים תכופות אל תוך בתי-הכנסת, קורעים ומזהמים את ספרי-התורה, 
גוזזים זקנם של יהודים זקנים, מריצים יהודים לעבודה גם בימי שבת ומועד. 


4. ש. אגורסקי, הפועל היהודי בתנועה הקומוניסטית, עמ' 107, מינסק 1927. (יידיש). 

5. שם, עמ' 108-107. 

6. הועדים המהפכנים של בסס"ר. הוצאת האקדימיה למדעים של בסס"ר, עמ' 52, מינסק 1961. (רוסית). 

7 חומר על הפוגרומים ביהודים. הפוגרומים בבאֶלורוסיה (מסמכים רשמיים, חקירות ודברי עדוּת). הועד 
הציבורי היהודי. מוסקבה, 1922. (רוסית). 

ב"14 באוקטובר 1919, ביום-הכיפורים, התפרצו הפולנים לתוך אחד מבתי-הכנסת 
בבוברויסק, גירשו את כל המתפללים והובילום אל מאחורי העיר, ליום שלם של עבודה 
קשה, ובמשך כל היום כולו התעללו באנשים 55 

נחשול הפוגרומים הציף את כל הערים והעיירות בבאֶלורוסיה: מינסק ובוברויסק, בוריסוב 
וסלוצק, קוידאנוב וסטולבצי, ניאָסוויז' ואוּזדה והרבה מאוד ישובים יהודיים אחרים. 
ב-8 באוגוסט 1919, כבר ביום הראשון לכיבוש מינסק, התנפלו הפולנים קודם-כל על 
חנויות יהודיות, ובביזה שלחו ידם לא רק גברים, אלא גם נשים וילדים. כעדת זאבים רעבים 
השתערו על החנויות היהודיות, שדדו ובזזו. לאכזריותם ולהתעללותם של הפולנים ביהודים 
לא היה גבול: גידופים והשפלת גברים ונשים, תלישת זקן על העור והבעָר, עבודת-פרך... 
פריצי-החיות הפולניים רתמו יהודים עשירים בעגלות והריצום כסוּסים ברחובות העיר... 
ולהלן נאמר בתעודה: "היהודים היו שרויים בפחד מתמיד, די שהיה שפולני יתקצף על 
יהודי, ‏ -- כדי שיאשימו בבולשאָביזם וידוּן אותו בכך למוות בלא משפט. באופן כזה ניספו 
רבים מיהודי מינסק" .19 

מאותה תעודה אנו למדים עוד כי "מצבם הכללי של היהודים במינסק חמוּר ביותר -- 
המסחר גווע, עבודה אין (מחסור בחמרי-גלם), והמוני היהודים העירומים ללא בגד, היחפים, 
הרעבים מצפים לסיוע חמרי מקרוביהם באמריקה" 19 

קשה ועתיר-יסורים ביותר היה פרק-הזמן הקצר של נסיגת היחידות הצבאיות הפולניות 
מבאֶלורוסיה ביולי 1920. 

כבר בימים הראשונים לחודש יולי הוחל בפינוי קדחתני של המוסדות הפולניים האזרחיים 
והצבאיים ממינסק. באותם הימים עשו הפולנים בגלוי מעשי-פוגרום באוכלוסיה היהודית. 
ב-7 ביולי אירגנו הפולנים שריפה גדולה בסביבת הכיכר הטרואיצקאית, שכתוצאה ממנה 
עלו באש 50-40 בתים. בה-בעת שדדו הפולנים את הרכוש שהיהודים הצילו מן הבתים 
הבוערים והסמוכים להם. 

תעודה רשמית, דו"ח הועדה המשפטית ליד הועד היהודי המינסקאי לעזרת נפגעי המלחמה 
והפוגרומים, מתאר את המצב במינסק בימים 11-9 ביולי 1919, כשהיחידות הצבאיות 
הפולניות נטשו את מינסק: 2 

"בערב, ב-9 ביולי, לאחר שהשלטון האזרחי נטש את העיר, הוחל בפוגרום צבאי שיטתי 
בעיר כולה, וביחוד באוכלוסיה היהודית, שנמשך עד יום א' בבוקר, ה-11 ביולי, כלומר עד 
שנראו בעיר ראשוני המשמרות של הצבא האדום. יחידות הצבא הפולניות הנסוגות, ביחד 
עם העולם-התחתון של העיר, נתפזרו על-פני העיר כולה, כנופיות-כנופיות, הרסו ובזזו 
כד"75% מכל החנויות, חלק מהסחורות השדודות הוּעמס על קרונות הרְכב הצבאי, חלק נמכר 
בודבמקום בחצי-חינם ליחידים מן האוכלוסיה שחילקו את הגזילה ופיזרוה בכל רחבי העיר, 
וחלק הושמד. כנופיות חיילים מזוינים היו פורצות לבתי התושבים, מאיימים בהרג, תובעים 
כסף ודברי-ערך. חמסו הכל באכזריות רבה... בבתים מספר התנפלו החיילים על נשים 
וצעירות לאונסן. ניצלו מכך רק אלו ששילמו סכום גדול כופר-נפש... משהיו נתקלים 
בהתנגדות כלשהי, אפילו בדיבור בלבד, היו המרצחים-החיילים מכים מכות-רצח ואף 


8. שם, עמ' 53. 
9. הפוגרומים בבאֶלורוסיה, עמ' 18. 
0. שם עמ' 13 --14. 


16 אהרן רוזין 


יורים. כך בבית מס' 20 ברחוב קראֶשצ'אָנסקאיה הם פצעו פצעי-מוות סטודנטית שביקשה 
להשאיר לה רק טבעת-מזכרת מאמה המנוחה. הבחורה מתה מפצעיה כעבור ימים מספר. 
בתנאים דומים-כמעט הרגו החיילים הפולנים הרבה אנשים... (נמנים שמות-המשפחה 
והגילים של 14 הרוגים יהודים. -- א.ר.) מספר הפצועים והמוכים מכות-רצח עדיין לא 
נקבע... באותם ימים עצמם, 11-9 ביולי, עלתה העיר בלהבות, מוּצתת מכל עבריה... אסרוּ 
ממש לכבות את השריפות... את ראש הכבאים של העיר, יָרמולוביץ', אסרו הפולנים בעוון 
נסיון לכבות את השריפות. את הכבאים שבאו על-מנת לכבות היו מכים, שודדים מהם את 
מגפיהם, מאיימים בהריגה...". 

מאות הרוגים, אלפי פצועים, מאות נפגעי אונס, שוד ושריפות, יסורי גוף ונפש נוראים -- 
זה הדף האיום שרשמו המרצחים הפולניים בדברי ימי היהודים בבאֶלורוסיה בכלל ובעיר 
מינסק בפרט בשנים 1920-1919. 

בשנת 1921 גאה נחשול חדש של פוגרומים אכזריים ביהודי באֶלורוסיה, שנעשו בידי 
כנופיות מורכבות מאיכרים ממורמרים ומעריקים מן הצבא האדום. מעשי טבח רב נעשו 
בשנת 1921. יהודה סלוצקי במונוגרפיה שלו "קהילת בוברויסק" כותב: "היהודים נפגעו 
ב-70 מקומות בבאָלורוסיה. מספר ההרוגים הגיע ל-500 איש והפצועים ל-200. רוב 
הקרבנות היו מבין היהודים תושבי הכפרים".:2 

חובה לציין, כי בתקופת השלטון הפולני במינסק גילתה הציבוריוּת היהודית פעילות נמרצת 
למדי. בספטמבר 1919 התחיל להופיע בעיר עתון יומי גדול ביידיש, "פארן פאֶלק" -- 
בטאון ההסתדרות הציונית בבאֶלורוסיה. בטאונו של ה"בונד" הופיע יום-יום בשם "דער 
מינסקער וועקער". 

בסוף יאנואר 1920 נערכו בחירות לקהילה היהודית, והציונים זכו בהן לנצחון מסוים. 
לקהילה החדשה נבחרו 71 חברי מועצה. שמהם היו:? ציונים -- 19, פועלי-ציון 
ראדיקאליים -- 6, צעירידציון -- 4, אגודת ישראל -- 13, המזרחי -- 3, בעלי- 
מלאכות -- 13, ואחרים (סוחרים, בלתי-מפלגתיים, מלמדים) -- 13. 


1. בוברויסק. ספר זכרון לקהילת בוברויסק ובנותיה. כרך ראשון, עמ' 204, תל-אביב תשכ"ז. 
2. "פארן פאָלק". עתון יומי, בטאון ההסתדרות הציונית בבאֶלורוסיה, 28.1.1920 מינסק. (יידיש). 


1 






ועידת באי-כוח הקהילות של בילורוסיה, מינסק, דצמבר 1919 


2 ד"ר ח.ד. הורוביץ, 13. רוגוב, 14. יוסף גולדברג, 15. ישראל קפלן, 16. עו"ד גנין, 17. משה כהן, 18. בצלאל פרלמן, 19. השל פרומקין, 20. מיכל רבינוביץ, 21. 
ד"ר חיים חורגין, 22. יצחק ברגר, 24. אייזיק אסתרין, 25. נחום לייב ליפשיץ, 26. הלל אלכסנדרוב, 33. חיים פייגין, 35. אליהו גולדברג, 43. חיים תנעזר, 44. אברהם 
קפלן, 73. מנחם איצקוביץ, 81. שמואל-בני כצנלסון, 82. אליעזר לוין, 83. משכיל-לאיתן, 87. שלמה קופשטיק, 100. הרב אשר קרשטיין, 114. מיכאל מינקוב, 115. 
נפתלי גאָרבובסקי, 117. נח טיומקין, 119. צבי לוין, 121. מרדכי רוסנסקי. 

מינסק נעשתה שוב סוביטית ב-11 ביולי 1920. 

לאחר כינונו הסופי של השלטון הסוביטי בעיר, חדלה לפעול הקהילה היהודית כגוף מייצג 
של האוכלוסיה היהודית בעיר. נסגרו כל העתונים והפרסומים הציוניים. ההסתדרויות 
הציוניות הפסיקו עד-מהרה בפעילותן הליגאלית ועברו למחתרת. הפעילות התוססת של 
הציבוריות היהודית נדונה לחנק. זמן קצר עדיין המשיך ה"בונד" בפעילותו; נמשכת 
הופעתו של "דער וועקער". אך אין זה אורך זמן רב. כבר במארס 1921, בועידתו שלא מן 
המנין במינסק, מצהיר ה"בונד" על התחסלות עצמית והתמזגות בשוּרות המפלגה 
הקומוניסטית. "דער וועקער" הופך להיות בטאון הלשכה הראשית של הסאָקציות היהודיות 
ליד המפלגה הקומוניסטית של באֶלורוסיה, וכעבור שנים מספר -- ב-6 בנובמבר 1925, 
נמחק מהעתון היומי הקומוניסטי גם השם "דער וועקער", כירושה בונדאית מבישה, והעתון 
נקרא מעתה "אָקטיאבר". 

ב"רחוב היהודי" שלטת שלטון בלתי-מוגבל היאָווסאַקציה -- הסאָקציה היהודית ליד 
המפלגה הקומוניסטית. 

אמנם, זמן מסוּים עדיין נשארו המסגרות הרשמיות לקיום ליגאלי של מפלגת הפועלים 
הקומוניסטית היהודית "פועלי-ציון" ושל "החלוץ" השמאלי. בראשית 1928 חל איסור על 
"החלוץ", וביולי 1928 -- על פועלי-ציון. 


כידוע, הוקמה היאֶווסאָקציה כדי לבצע את מדיניוּת המפלגה הקומוניסטית בקרב ההמונים 
היהודיים בשפתם, ביידיש. בעצם היתה היאָווסאָקציה מנגנון טכני של המפלגה 
הקומוניסטית הכללית לשם פעולה ב"רחוב היהודי". 

תפקידה העיקרי של הסאָקציה היהודית בשלב הראשון של פעילותה היה מאבק נחרץ עם כל 
המפלגות היהודיות ועם כל צורה שהיא של תנועה יהודית לאומית. 

במינסק היתה קבוצה גדולה ובולטת של מנהיגים יאָווסאָקיים, כגון ביילין, לוין, אשרוביץ', 
וולוברינסקי, דוניאֶץ, רוזנהויז ואחרים. אולי משום שכולם-כמעט היה להם עָבר פוליטי 
"מוּכתם" (בונדאי, ציוני), היו הם פעילים ונמרצים ביתר-שאת במאבק עם הצינות, 
הבונדיזם ועם מה שקרוי הנאציונליזם היהודי בכל תחומי החיים. 

בהתיעצות הכל-ארצית של היאָווסאָקציות בסוף 1926, הטעים ביילין, יו"ר היאָווסאַָקציות 
בבאָלורוסיה, את התפקיד המיוחד של המאבק בציונות. הוא אמר:2 "אצלנו בבאֶלורוסיה 
היתה הציונות, ביחוד בעיירה, חזקה למדי. הציונים היו מאורגנים היטב, היו להם פעילים 
ברמה גבוהה, בעיר מינסק עצמה היו להם 7 פעילים... עדיין יש לנו פועלי-ציון. סביבם 
מתרכזים כל היסודות הזעיר-בורגניים. הם היו לנקודת"הריכוז של כל היסודות הציוניים 
האנטי-מהפכניים...". 

והופעלו שיטות שונות של מאבק. נוסף על מה שקרוי מאבק אידיאולוגי, שהתבטא בהדפסת 
מאמרים וחוברות לאין-ספור שבהם סולפה דמותן של התנועות היהודיות הלאומיות, הוטלו 
עליהן שיקוצים והן תוארו כשוביניסטיות, אימפריאליסטיות וכיו"ב, ונוסף למאסר חברי 
מפלגות יהודיות, דבר שנעשה באורח שיטתי כל העת וקיבל ביחוד ממדים רחבים בשנים 
5, הופעלו גם מיני רדיפות כגון פיטורים מעבודה, כלומר, שלילת מקור-הפרנסה 
היחיד מהאדם. 


3. "אָקטיאבר" מיום 4.1.1927, מינסק. (יידיש). 

במפעלים ובמוסדות, שעבדו בהם ציונים או בונדאים לשעבר, היו מארגנים דיונים על 
אנשים כאלה במגמה לחשוף את הנזק שהם מסיבים למפעל או למוסד. דיונים כאלה 
מ"למטה" היו לפחות גורמים לנישול האיש מעבודתו. 

מקרים כאלה היו במינסק רבים מאוד. נביא רק עוּבדה אופיָנית אחת. בפברואר 1930 נערך 
במועדון העירוני של פקידי-מסחר סוביטיים משפט ציבורי גדול על טיטאָנסקי, שהיה מנהל 
צנוע של חנות-מכולת קואופרטיבית. בשנים 1927-1925 היה טיטאָנסקי מזכיר הסניף 
המינסקאי של "פועלי-ציון". הנימוק הרשמי להעמדת טיטאָנסקי למשפט ציבורי היה שיר 
"הרהורי סתיו" ומאמר שכתב טיטאָנסקי ומסר לפרסום למערכת עתון-הקיר של מקום- 
כהונתו. המערכת לא פירסמה את החומר ומסרה אותו ל"גופים הנאותים". והוחלט לערוך 
משפט ציבורי. 

במשפט נקבע כי בשיר "מחָנה טיטאָנסקי את מר-גורלו של החנווני היהודי הזעיר, היורד 
עתה מהבמה ואת מקומו תופסת הקואופרציה",*? וכי טיטאָנסקי "מטיל שיקוצים על הנהגת 
האיגוד המקצועי שאינה נוקטת בשום אמצעים כדי שיעלו לפקידים את מיכסת-הלחם". 
לפני הקהל הרב שנֶכח במשפט הבהירו עסקנים יאֶווסאָקיים אחראיים את "המהות 
השוביניסטית והקונטר-ריבולוציונית של הופעת טיטאָנסקי במאמרו ובשירו", וגזרו להוציא 
את טיטאָנסקי מהאגודה המקצועית. פירושו של דבר זה למעשה היה -- לנשל את 
טיטאָנסקי מעבודתו ולהשאיר אותו ואת משפחתו ללא מקור פרנסה. 

בתקופה מאוחרת יותר -- מק 6 שנים -- נאסר טיטאָנסקי ועקבותיו לא נודעו. 


שנות העשרים הצטיינו במינסק בהתקפה נמרצת על הדת היהודית. כבר בשנים הראשונות 
לשלטון הסוביטי התחילו לרדוף ולסגור בעיר חדרים וישיבות. מינסק היתה העיר הראשונה 
בברית-המועצות ששם ניטל מהיהודים "בית-הכנסת המַקהלתי" ("כאֶר שול", 1924). 
במינסק עוררו את המשפטים הפרובוקציוניים הגדולים, הגלויים, הראשונים נגד רבנים 
(1925, 1930), נגד שוחטים (1925) ואחרים. 

בשנות העשרים ובמחצית הראשונה של שנות השלושים פוּתחה במינסק פעילוּת רבה 
בתחום ההשכלה, הספרות, התיאטרון ביידיש. אפשר לומר ללא ספק, כי בתקופה זו היתה 
מינסק מרכז חשוב ובולט ביותר של התרבות היהודית הסוביטית בברית-המועצות: בתי- 
ספר יסודיים ותיכוניים יהודיים, טכניון ובתי-ספר פדגוגיים יהודיים, מחלקה יהודית ליד 
האוניברסיטה, סאָקציה יהודית ליד האקדימיה למדעים, עתון יומי יהודי וירחון ספרותי, 
ספריות ומועדונים יהודיים, עבודת הוצאה-לאור יהודית גדולה, תיאטרון דראמתי יהודי, 
מקהלה יהודית. במינסק התרכזה קבוצה גדולה של סופרים יהודים מוכשרים. 


מבחינה כלכלית היו אופיָניים התהליכים הבאים: 

המדיניוּת הכלכלית החדשה (נאָ"פ), שבאה לאחר התקופה הקשה של הקומוניזם הצבאי, 
פתחה לזמן קצר אפשרוּיות גדולות ליזמה אישית בפעילוּת הכלכלית. קם לתחיה המסחר 
הפרטי, נתפתח בעיר ייצור-המלאכה הפרטי הזעיר. "אזור-נאָמיגה" (מרכז המסחר היהודי 
בעיר) החל תוסס מחדש. קמה לתחיה אפילו "הבורסה השחורה" ששָכנה בקרן הרחובות 
נאָמיגה וּבוגאדילנאיה. מינסק היהודית נתעוררה, ודומה היה שהגיעה שעה של שגשוג 
כלכלי. 


4. "אַָקטיאבר" מיום 24.2.1930 (יידיש). 

אך הנא"פ היה רק אָפיזודה קצרה. כינּן התעשיה המולאמת די היה בו כדי להרוס את 
המפעלים הפרטיים שלא היו להם מקורות קבועים ויציבים של חומר-גלם ושנאבקו קשות 
על קיומם תחת הלחץ הכבד של המְסים הגדולים. 

הנאָ"פ חוּסל, אך ה"נאָפּמאנים" נשארו. נשארו "לישאָנצים" (משוללי זכויות אזרחיות) 
ללא שום מקורות-פרנסה וללא סיכויים למציאת מקורות-פרנסה חדשים. 

וצצו גם בעיות אחרות, חשובות מאד. את ילדי ה"לישאָנצים" לא קיבלו לבתי-ספר 
תיכוניים וגבוהים בשל "מוצאם הסוציאלי". סְבלות ה"לישאָנצים" היו רבים ביותר בשנות 
הקולקטיביזציה בחקלאות, כאשר האוכלוסיה העירונית קיבלה מצרכי-מזון לפי מיכסות 
קבועות, וה"לישאָנצים" לא היו זכאים לקבל את כרטיסי-המיכסות. 

ובמינסק נתחולל תהליך והיפוכו. מצד אחד יצאו ממינסק בזרם גדול הרבה "לישאָנצים" 
לערים הגדולות של רוסיה (מוסקבה, לנינגראד וכו'), ששם היו תנאים נוחים יותר לשָנות 
לטובה את מצבם הסוציאלי ולהיבלע בזרם הכללי של החיים, להסתדר בעבודה כלשהי 
ולבנות חיים חדשים. מצד שני נתהווה זרם-הגירה אל מינסק מהעיירות והערים הקטנות של 
הסביבה, שבהן נדחקו יהודים רבים מעמדותיהם הכלכליות. 

בשנות השלושים נשתנה באופן קיצוני ההרכב הסוציאלי של המפרנסים באוכלוסיה 
היהודית בעיר. אם ב-1897 מָנו הסוחרים 24% מהמפרנסים באוכלוסיה היהודית בעיר, 
וב-1926 רק 7%, הרי בשנות השלושים לא היו עוד לחלוטין סוחרים פרטיים. 

התהליך הכללי של התיעוש במדינה נותן אותותיו גם במינסק. בעיר מתפתחים ענפי תעשיה 
חדשים. צצים בתי-חרושת ומפעלים גדולים. מינסק, כבירת באֶלורוסיה, נעשית מרכז מְנהָלִי 
וכלכלי חשוב, שבו נוצרו תנאים נוחים למדי לכלכלה יציבה של האוכלוסיה היהודית בעיר. 


ב-1 בדצמבר 1934 רצח "טירוריסט" את סאָרגיי מירונוביץ' קירוּב, שהיה חבר הלשכה 
המדינית של המפלגה הקומוניסטית והמזכיר הראשון של הסניף הלנינגראדי. במאוחר יותר, 
כעבור 20 שנה, כשחרושצ'וב תפס את השלטון, נודע כי ההתנקשות בקירוב אורגנה ע"י 
טובי חבריו וידידיו עם סטאלין בראשם. 

היריה של ה-1 בדצמבר שימשה אות לפתיחת מבצע רב-ממדים של טירור המוני ברחבי 
ברית-המועצות. מיד הופיעו סיסמאות רשמיות, כי על יריה אחת זו בלבה של המהפכה 
תבוא התשובה של אלפי יריות בלבה של הקונטר-ריבולוציה. הכריזו על סיסמת ה"עָרְנוּת" 
-- מוטב לאסור 100 חפים מפשע, מאשר להסיח את הדעת מאֶשם אחד. שיננו וטיפחו את 
ה"הלכה": כשחוטבים עצים -- ניתזים שבבים. הוָה אומר, כשתופסים פושעים אין 
להימנע מתפיסת חפים-מפשע. 

הוחל במאסרים המוניים מקרב בני שכבות שונות של האוכלוסיה בכל הערים, העיירות 
והכפרים של המדינה רחבת-הידים. 

וכמובן מאליו, בתור ראשון נלקחו למאסר אלה שהיו ב"רשימות השחורות" של נקו"ד -- 
מי שהיו סוציאל-דימוקראטים, ס"ר, טרוצקיסטים, ציונים, בונדאים וכו'. 

שלושת בתי-הסוהר הגדולים במינסק -- ה"אמריקני" (בית-סוהר חדש "ממוּכן" בחצר 
נקו"ד, בקרן רחובות סובאָטסקאיה וּוולודארסקאיה), כל קומת-המרתף של הבנין הגדול של 
נקו"ד ובית-הסוהר העירוני המרכזי -- נתמלאו תוך חודשים מספר עד אפס מקום. 
בינואר-אפריל 1935 אסרו בעיר גם קבוצת חברים לשעבר ב"השומר-הצעיר", "החלוץ" 
ופועלי-ציון ובכללם גם את כותב-הטורים ואת רעייתו. 

ההאשמות בתעמולה קונטר-ריבולוציונית, ציונית היו מלוּות בדרך-כלל בהאשמות בריגול, 
טירור, חבלה, קונטר-ריבולוציה כלכלית, או בכוונות לפעילות מעין זו. 

מאות אנשים נורו בעיר ואלפים נדונו שלא בפניהם, בדרך של "התיעצות מיוחדת", 
ל-10-8-5-3 שנים ושולחו לסיביר ולאוּראל, לקאלימה ולצפון הרחוק, למחנות עבודת- 
כפיה. 

פחד גדול תקף את האוכלוסיה, וזה בעצם היה עיקר מטרתו של המְבצע. 

שנת 1937 נפתחה בנחשול חדש, עצום לאין-שיעור יותר, של טירור במדינה. ב-30-237 
ביאנואר 1937 נערך במוסקבה משפטו של "המרכז הטרוצקיסטי האנטי-סוביטי". -- 
פיאטאקוב, סוקולניקוב, ראדאָק, ליפשיץ, מוּראלוב, דרובניס, סֶראָבריאקוב ואחרים. כולם 
נורו. כן נורו אלפי אחרים. מיליונים נאסרו, עונוּ בחקירות ושולחו למחנות-העבודה הרבים 
לאין-ספור. 

תכופות מאוד אפשר היה לקרוא ב"אָקטיאבר" המינסקאי ידיעות כאלו או כיוצאות 
באלו:5 "על-ידי מוסדות הנקו"ד נחשפה כנופיית מרגלים-חבלנים טרוצקיסטית-ימנית, 
שביצעו ביחידתם הרעלה של חיילי הצבא האדום... בית-הדין הצבאי קבע כי הרעלת חיילי 
הצבא האדום בוצעה לפי הוראותיהם של שירותי-בטחון פאשיסטיים. כל הנאשמים הודו 
באשמתם. בית-הדין הצבאי גזר על כל המרגלים-החבלנים מוות-ביריה. גזר-הדין בוצע". 


במארס 1938 נערך במוסקבה משפט על "הגוש הימני-הטרוצקיסטי" -- בוּכארין, ריקוב, 
יאגודה, רוזנגולץ, קראָסטינסקי, ראקובסקי ואחרים. כל המנהיגים הללו של ברית-המועצות 
נורו. כן נורו אלפי אחרים ושוב נאסרו מיליונים, עונו ושולחו למחנות עבודת-כפיה. 
וגם במינסק נתחדש גל המאסרים. עתוני מינסק מאותה תקופה, ובכללם העתון היידי 
"אָקטיאבר", היו מלאים יום"יום מאמרים ורשימות שבהם הוּסר הלוט מעל פרצופם של 
המחבלים בתחומים שונים של החיים. 

חובה להדגיש כי במינסק היה המצב מתוח והרה-סכנה הרבה יותר משבערים אחרות 
בברית-המועצות. זה נֶבע אל-נכון מכך שמינסק שָכנה על גבולה של פולין, ולכן החדיר 
בה הנקו"ד את הפסיכוזה הנוראה של סכנת ריגול, חבלה, טירור ושאר סכנות איומות. 
האוכלוסיה הפולנית של העיר סבלה אז קשות. מסוכן היה בימים ההם להתכתב עם קרובים 
בפולין. 

אופיָני הדבר, שבאוגוסט 1937 חוסלה במינסק הסאַָקציה הפולנית של אגודת הסופרים 
הבאָלורוסית. הנימוק היה:5 "הסאָקציה הפולנית לא היתה אלא קן של מרגלים וחבלנים 
פולנים שאירגנו את הסאָקציה במטרה להעביר את עבודת הפולוניזציה שלהם". 

בשנת 1937 התחיל, כידוע, התהליך הנמרץ של החרבת התרבות היהודית בברית-המועצות. 
בשנה זו הוחל ברדיפות גופניות במישרין כלפי עסקני-התרבות היהודים הבולטים. 
ודווקא מינסק הצטיינה כחלוץ בתחום זה. בשנת 1937 "נעלמים" הסופרים המחוננים איזי 
כאריק ומשה קולבאק. נאסרו והושמדו פרופיסור יאשה ברונשטיין, חצקל דוניאֶץ, יענקל 
לוין, ליימה רוזנהויז ורבים אחרים. נאסר מיסדו ומנהלו האמנותי של התיאטרון היהודי 
המינסקאי משה רפאלסקי. נאסרו עשרות פעילי-תרבות יהודים אחרים. 


5. "אָקטיאבר" מיום 16.8.1937. (ידיש). 
6. "אָקטיאבר" מיום 9.8.1937. (יידיש). 

באוגוסט 1939 נחתם הסכם מולוטוב-ריבאָנטרופ, הסכם אי-ההתקפה בין ברית-המועצות 
ובין גרמניה הנאצית. ב-1 בספטמבר 1939 התנפלה גרמניה על פולין ופתחה בכיבוש שטחה 
ממערב. ב-17 בספטמבר 1939 עבר הצבא הסוביטי את הגבול הסוביטי-הפולני והתחיל 
בכיבוש פולין ממזרח. וב"26 בספטמבר חדלה פולין להתקיים כמדינה ריבונית ושטחה חוּלק 
בין גרמניה ובין ברית-המועצות. 

כידוע, הצהירה הממשלה הסוביטית, כי אחד הטעמים העיקריים לכיבוש פולין היה זה 
שהממשלה הסוביטית אינה יכולה להתיחס בשויון-הנפש אל האוקראינים והבאֶלורוסים של 
פולין, שהם בשר מבשרה ודם מדמה, החיים בשטחה, נעזבו לנפשם ונותרו חסרי-מגן... 
מינסק, כעיר-גבול עם פולין, נתוּנה היתה במרכז המאורעות. תושבי העיר חשו עוד מלפני 
ה-17 בספטמבר כי מתרגשים לבוא מאורעות חשובים, ראו את הריכוז של יחידות צבא 
גדולות, ובעיר נשתררה מתיחות גדולה ומדכדכת. 

ב-17 בספטמבר נתקיימו בעיר עצרות-עם בכל המפעלים, המוסדות, האוניברסיטאות ובתי- 
הספר שבהן קידמו, כמובן, בברכה את מדיניוּת הממשלה הסוביטית. 

לאחר הסיום המהיר של כיבוש מזרח-פולין, לא היתה האוכלוסיה של שני הצדדים, הן 
"המשחררים" והן "המשוחררים", רשאית לעבור את הגבול הישן. לאזורים ה"משוחררים" 
יכלו לנסוע רק אנשים במַטָלות מיוחדות ורק אלה שעברו את פיקוחם החמור של מוסדות 
נקו"ד. באזורים ה'משוחררים" התחילו להנהיג מיד דרכונים סוביטיים, שהיו בהם סעיפים 
מיוחדים. 

ההתקרבות והידידוּת בין ברית-המועצות ובין גרמניה הנאצית הביאה להגברת התהליך, 
שכבר הוחל בו, של הרחקת היהודים מהעמדות הבולטות. הוטל איסור להזכיר בגלוי את 
האנטישמיות הנאצית ואת הרדיפות האיומות כלפי היהודים בגרמניה. בעתון היהודי 
המינסקאי "אַקטיאבר" לא תמצא שום מאמר, רשימה או רמז כלשהו על האנטישמיות 
הנאצית. בספריות לא השאילו לקוראים שום ספר אנטיפאשיסטי. אסרו על הקרנת הסרט 
"משפחת אופנהיים" לפי פויכטוונגר בהשתתפות שלמה מיכאֶלס, שבו הופגנה 
האנטישמיות הנאצית. 

כותב-הטורים נפגש במחנה עבודת-הכפיה הבאֶלוּמור-באלטי בסוף 1939 ובשנת 1940 עם 
אנשים שנדונו בעוון גינוי גרמניה כמדינה פאשיסטית. 

במינסק הוחש קצב סגירת בתי-הספר היהודיים. חדלו כמעט להדפיס ספרים ביידיש. 
התחילו לעקור מן השורש את התרבות היהודית. 


ב-22 ביוני 1941 פרצה המלחמה בין ברית-המועצות וגרמניה הנאצית. כבר ביום הראשון 
למלחמה הפציצה האניריה הגרמנית את מינסק. תוך ימים אחדים, כתוצאה מן ההפצצות 
התכופות והחזקות, חָרבה העיר ממש. אך גדול עוד יותר היה חורבנה של האוכלוסיה 
היהודית הגדולה בעיר, שהופקרה ממש. איש לא דאג לארגון הפינוי. מהעיר ברחו במאורגן 
העסקנים הראשיים והאחראיים של המנגנון המפלגתי והממשלתי עם משפחותיהם ועם 
המשטרה. בני"עַמך נשארו חסרי-ישע. 

ואותם יהודים שהיה להם כוח ומרץ יצאו בהולים מזרחה, לאשר יוליכום רגליהם. רבים 
מהם ניספו בדרך, אך רובם ניצלו ומצאו להם מקום-מקלט באוזבאַקיסטאן, באוּראל ובשאר 
מקומות בברית-המועצות. אולם הרבה יהודים נשארו בעיר. 

הצייר מאיר אקסלרוד (אחיו של זָליק) דיוקן עצמי, 1926 


ב"26 ביוני 1941, בלא שום משפט, באורח בריוני-שטני, נורה בחצר בית-הסוהר העירוני 
המינסקאי המשורר היהודי הנודע זליק אקסלרוד שנאסר ב-31 במאי. היה זה הכדור 
הסוביטי האחרון ללבה של התרבות היהודית במינסק. 

אופיָני וסמלי הדבר, שמקץ 6 שנים, כבר לאחר המלחמה, בימי הנצחון והשלום, נורה 
במינסק בלילה יאנוארי מושלג של שנת 1948, באורח בריוני-שטני עוד יותר, האמן היהודי 
הגאוני שלמה מיכאלס. זה היה הכדור הסוביטי הראשון של התקופה שלאחר-המלחמה, 
ששימש כאות לחיסול טוטאלי של התרבות היהודית הגדולה בברית-המועצות. 

ב-28 ביוני כבשו המרצחים הגרמניים את מינסק. 

ונכתב דף חדש, איום, שותת-דם בדברי ימי יהודי מינסק -- מגילת גבורתם ואָבדנם. 

כמה נתונים דימוגראפיים 


העיר מינסק נוסדה במאה ה-11. זמן רב היא השתייכה לפולין ולליטא. ורק בשנת 1793 היא 
נכללת בהרכב האימפריה הרוסית. 

התחלת הישוב היהודי במינסק חלה במאה ה-15. ב-1623 כבר מופיעה מינסק כקהילה 
יהודית נפרדת המוּכרת על-ידי הועד הליטאי. ב-1685 מתייסדת במינסק הישיבה היהודית 
הראשונה. וברבות הימים נעשית מינסק למרכז-תורה יהודי מוּכּר ובולט, שנוהר אליו נוער 
יהודי מכל קצווי פולין וליטא. 

בשנת 1766 נמנו במינסק 1322 יהודים.' בשנת 1802 היו במינסק 2716 יהודים, ומכלל 96 
סוחרים בעיר היו 41 יהודים.? 

צמיחתו והתפתחותו של הישוב היהודי במינסק מתחוללת בקצב אדיר. במשך המאה ה-19 
גדל הישוב היהודי בעיר יותר מאשר פי 17, ולפי נתוני המִפקד משנת 1897, התגוררו 
במינסק 47562 יהודים, שהיוו 52.3% מכלל האוכלוסיה בעיר. 

יש לציין, כי קצב צמיחתה של האוכלוסיה היהודית בפלך מינסק בכלל ובעיר מינסק בפרט 
היה מהיר הרבה יותר מאשר בכל שאר פלכי תחום-המושב. במחצית השניה של המאה 
ה-19 היתה צמיחת האוכלוסיה היהודית ב-9 פלכי-המערב של רוסיה (וילנה, ויטאָבסק, 
ווהלין, גרודנו, קיוב, קובנו, מוהילוב, פודוליה ומינסק כדלקמן:: 


מספר האוכלוסין הגידול במשך 
הפלכים היהודים 0 שנה 
שנת 1847 שנת 1897 מספר מוחלט | ב-% 
כל הפלכים מלבד מינסק | 860.120 208 8 %164 
פלך מינסק 3 5 21212 294 
מזה בעיר מינסק 16 2+ 6 07 


יחסית, תופסת באֶלורוסיה, ובכללה פלך מינסק, את המקום הראשון מבחינת מספר 
האוכלוסין היהודיים בתחום-המושב. חלוקת היהודים ברוסיה לפי חבלי-ארץ ב-1897, 
באחוזים מכלל האוכלוסיה בחבלי הארץ, היתה:5 


5 פלכים של תחום-המושב הרוסי 1% 


מזה: אוקראינה 9.2 
ביסאראביה 18 
באָלורוסיה וליטא 11 
מזה: פלך מינסק 10 


לפי נתוני ספירת האוכלוסין משנת 1897 היתה מינסק אחד הישובים היהודיים הגדולים 


1. ז. רובשוב, ערך "מינסק" באנציקלופדיה היהודית, כרך 11, עמ' 86. (רוסית). 

2. א. גינזבורג, מינסק, האנציקלופדיה היהודית, כרך 11, עמ' 87 (רוסית). 

3 יעקב לשצ'ינסקי. העם היהודי במספרים, ברלין 1922, עמ' 31 (יידיש). 

4. גידול האוכלוסיה היהודית בפלכים נפרדים נד בין 125% בפלך פודוליה לבין 248% בפלך ויטאָבסק. 
5 לשצ'ינסקי, עמ' 44, 42. 

ביותר ברוסיה, ולפי המספר המוחלט של יהודים, היא נמצאת במקום הרביעי:* אודיסה -- 
5 יהודים; וילנה -- 63.996; קישיניב -- 50.237; מינסק -- 47.562; 
יקאטרינוסלאב -- 40.009; ויטאָבסק -- 34.420; קיוב -- 31.801; ז'יטומיר -- 
8:; קרְמאָנצ'וּג -- 29.869. 

ראוי לציין, כי בשנת 1897 מינסק היא, יחסית לכלל האוכלוסיה, הישוב היהודי הגדול 
ביותר ברוסיה. האוכלוסיה היהודית, באחוזים מכלל האוכלוסיה בשאר הערים ה"יהודיות" 
הגדולות, מנתה: 7 


מינסק 2.5% 
ויטאָבסק 2.2% 
קְרְמאָנצ'וג %+ 
וילנה %+ 
יקאטרינוסלאב 35% 
אודיסה 3% 
קיוב 1% 


בניתוח התפתחותו של הישוב היהודי במינסק בתקופה הסוביטית, הכרחי קודם-כל לעָמת 
את מספרי האוכלוסיה היהודית של כל רוסיה בכלל, באֶלורוסיה ומינסק בפרט, לפי ספירות- 
האוכלוסין משנות 1897 ו19267. 

בפרק הזמן של שלושים השנים חלו תמורות גדולות במספרי האוכלוסיה היהודית ברוסיה: 





הישוב היהודי השינויים בשנת 
באלפים 6 לגבי שנת 1897 
במספרים 

107 16 מוחלטים, באלפים באחוזים 
כל ברית-המועצות% .2 2.0 3+ 9+ 
מזה: אוקראינהל 15 5 0 ד 8- 
באָלורוסיה ?! 43 1+ 2 -- 3-- 
הפדראציה הרוסית 
ושאר הריפובליקות ! 9+ 4 5+ 2+ 


מהמספרים המוּבאים לעיל אנו רואים כי האוכלוסיה היהודית בברית-המועצות (בגבולות 
שעד ה-17 בספטמבר 1939) גדלה במשך שלושים השנים בקצת פחות מ-100 אלף נפש, 


6. לשצ'ינסקי, עמ' 71. 

7 מחוּשב לפי מקורות שונים. 

8 ל. זינגר. העם המחודש, מוסקבה 1941. עמ' 35. (יידיש). 

9 א. וייצבליט. הדינאמיקה של האוכלוסיה היהודית באוקראינה בשנים 1926-1897. (יידיש). 

0. י. פייקין. סיכומים אחדים של הספירה הדימוגראפית ב19267, ב"צייטשריפט" כרך 4, האקדימיה 
הבאֶלורוסית למדעים, מינסק 1930, עמ' 148. (יידיש). 

1. לפי חישובים. 

כלומר ב-3.9%. אם נביא בחשבון את הריבוי הטבעי המשוער של האוכְלוסיה היהודית 
בתקופה זו, הרי האוכלוסיה היהודית הפסידה בשלושים השנים האלו לא פחות מ-750 אלף 
נפש. 

כידוע, היו לכך שני גורמים: ההגירה הניכרת של היהודים לצפון-אמריקה ולארצות אחרות, 
והפוגרומים האנטי-יהודיים. אין סטאטיסטיקה מפורטת על כך. לפי השערות 
הסטאטיסטיקנים, הפסיד הישוב היהודי ברוסיה עקב ההגירה (יחד עם הריבוי הטבעי 
המחושב של המהגרים) כ-650 אלף נפש, וכתוצאה מהפוגרומים כ-100 אלף נפש. 
שונה הוא המצב בחבלים הנפרדים של ברית-המועצות. באוקראינה פחתה האוכלוסיה 
היהודית ב-79 אלף נפש, או ב-"4.8%. אך בבאֶלורוסיה פחת הישוב היהודי ביותר מ-110 
אלף נפש, או ב-21.3%, ובהביאנו בחשבון את הריבוי הטבעי בתקופה זו, הרי הישוב היהודי 
בבאֶלורוסיה הפסיד לא פחות מ-260 אלף נפש, או למעלה מ50%7. 

ירידה כה גדולה של האוכלוסיה היהודית בבאָלורוסיה היתה תוצאה לא רק של שני הגורמים 
הנ"ל -- ההגירה לחו"ל והפוגרומים ביהודים -- שהביאו להפחתה ניכרת של האוכלוסיה 
היהודית ברוסיה בכלל. בבאֶלורוסיה היה פעיל במידה רבה ביותר עוד גורם חשוּב אחד -- 
תהליך של הגירה פנימית, שהתחיל באינטנסיביוּת לאחר מהפכת 1917. מדובר בנהירה 
גדולה של יהודים למרכזים הגדולים של הפדראציה הרוסית. 

רק במוסקבה ובלנינגראד גדלו הישובים היהודיים באותה תקופה ביותר מ-190 אלף נפש, 
או יותר מפי 8: 


מספר היהודים 

7 2 6 3 הגידול 
מוסקבה 3 10 למעלה מפי 15 
לנינגראד 1 3 כמעט פי 5 
בשתי הערים 224 23 למעלה מפי 8 


מובן, שהגידול העצום של האוכלוסיה היהודית במוסקבה ובלנינגראד נתחולל לא רק על 
חשבון יהודי באֶלורוסיה. אך אפשר לקבוע ללא ספק, כי זרם ההגירה מבאֶלורוסיה היה 
יחסית גדול הרבה יותר מאשר משאָר מקומות. 

לפי חישוב תיאוריטי, הגיע בקירוב מספר היהודים הבאֶלורוסיים שיצאו עד סוף 1926 
מבאָלורוסיה לחבלים אחרים בברית-המועצות ל-130-120 אלף נפש, או למחצית ההפחתה 
המחושבת לתקופת 1926-1897. 

הגירה פנימית גדולה כזו של יהודי באֶלורוסיה לא היתה תופעה שבאקראי. נחשלוּתה 
הכלכלית של באֶלורוסיה, חוסר אוצרות-טבע בחבל, האופי האגרארי של באֶלורוסיה עם 
צורות פרימיטיביות מאוד של חקלאות גרמו לתנועת-הגירה פנימית גדולה גם בקרב 
האוכלוסיה הלא-יהודית. במרוצת 20 שנה (1915-1896) יצאו לסיביר מפלכי מינסק, 
מוהילוב וּויטאָבסק 560 אלף איכרים.+' מובן, שהמצב הכלכלי הכללי של באֶלורוסיה טבע 


2. לשצינסקי, עמ' 84. 

3. פייקין, עמ' 152. 

4. ח. שמרוק. הקיבוץ היהודי וההתישבות החקלאית היהודית בבילורוסיה הסוביטית (1932-1918). ירושלים 
תשכ"א, עמ' 10. 

את חותמ1 על עמדותיה הכלכליות של האוכלוסיה היהודית, יצר סטרוקטורה מקצועית 
יהודית-ספאֶציפית של אוכלוסיית המפרנסים היהודית. 39% מכלל המפרנסים היהודים 
בבאָלורוסיה היו בשנת 1897 עסוקים במסחר, ולמעלה מ35%7 -- במה שקרוי תעשיה, 
שאף היא היתה יהודית-ספאֶציפית -- בעיקר מלאכת-יד בענפי הסנדלרוּת, החייטוּת 
ובשאר ענפים ששירתו את האוכלוסיה המקומית. וחובה לציין, שמספר המפרנסים בקרב 
האוכלוסיה היהודית בבאֶלורוסיה היה נמוך מאוד והגיע בשנת 1897 רק ל-15.29% 

תהליך ההגירה הפנימית של האוכלוסיה היהודית של באָלורוסיה היה אינטנסיבי מאוד כבר 
בשנים הראשונות של המשטר הסוביטי. לפי ספירת האוכלוסין מסוף 1926, נשתנה מספר 
היהודים לעומת ראשית 1923, כלומר בפרק-זמן של פחות מ-4 שנים, כדלקמן; 6 


השינוי במספר האוכלוסין היהודיים 
בשנת 1926 לעומת שנת 1923 


במספרים מוחלטים באחוזים 

אוקראינה 0+ 1+ 

באֶלורוסיה 0 -- 8- 
רוסיה וחלקים אחרים של בריה"מ 0+ 8+ 
בס"ה 0 + 0+ 


הרי שבאֶלורוסיה היא החבל היחיד שחלה בו הפחתה של האוכלוסיה היהודית ב3.8%7, ואם 
להביא בחשבון את הריבוי הטבעי ב-4 השנים, מגיעה ההפחתה ל-42 אלף נפש בקירוב, או 
%. 

בניתוח הדינאמיקה של האוכלוסיה היהודית בבאֶלורוסיה ב-4 השנים (1926-1923) לפי 
טיפוסי ישובים, מתקבלת התמונה דלקמן;: 7 





מספר היהודים + -- במספרים מוחלטים +-- באחוזים 
באלפים בהביאנו בהביאנו 
בחשבון בחשבון 
טיפוסי בראשית לסוף בעובדה את בעובדה את 
ישובים שנת שנת הריבוי הריבוי 
13 16 הטבעי הטבעי 
המשוער המשוער 
ערי מחוז 12 10 8+ 6 - 2+ 1 - 
ערים אחרות 49 8 1 - 4- 4- | 103- 
עיירות וישובים 
כפריים 19 12 7 2888 -- 0  --111‏ 170-- 





בס"ה 0 0 0 - 8 - 8 - 2 - 

כפי שאנו רואים מטבלה זו, גדולה מאוד התמעטות האוכלוסיה היהודית בעיירית ובישובים 
הכפריים, שמהם היתה זרימה גדולה מתמדת של הגירה פנימית מהערים הקטנות. אך אפילו 
מערי-המחוז, שבהן היה גידול מוחלט של האוכלוסיה היהודית ב3.2%7, היתה יציאה ניכרת 
של תושבים יהודים. כפי שאנו רואים מהטבלה דלעיל, פחתה האוכלוסיה היהודית של ערי- 
המחוז, בהביאנו בחשבון את הריבוי הטבעי המחוּשב תיאוריטית, ב-3.1%. 

אחר לחלוטין הוא המצב בעיר מינסק. ב-4 השנים (1926-1923) גדל הישוב היהודי במינסק 
במידה גדולה יותר מאשר לפי הריבוי הטבעי המחושב. על כך מלמדים המספרים דלקמן על 
הדינאמיקה של האוכלוסיה במינסק; 88 


יהודים לא-יהודים 

מספר התושבים בעיר 13 2+ 4 

16 6 12 
ב-% לכלל האוכלוסיה 13 6+ 4 

16 8+ 2 
הריבוי הטבעי לאלף נפש 13 22.0 
הריבוי המחושב ל-4 שנים 2006 6 
הריבוי העובדתי ל-4 שנים 4 18 
עליית הריבוי העובדתי על המחושב 218 2 


המספרים דלעיל מַראים כי הגידול של האוכלוסיה הלא-יהודית בעיר הוא פי שלושה מאשר 
היהודית. כן רואים אנו כי יחסית יָרד הישוב היהודי במינסק מ43.6%"7 ל-40.8%. אך יחד 
עם זאת צריך להדגיש, כי מינסק היתה העיר היחידה בבאֶלורוסיה שהאוכלוסיה היהודית 
גדלה בה לא רק על חשבון הריבוי הטבעי, אלא גם על חשבון של כניסה מערים קטנות יותר 
ובעיקר מעיירות וישובים כפריים. 

מינסק, כבירת באֶלורוסיה, נעשתה מרכז פוליטי ומֶנהלי של הריפובליקה והתחילה ליהפך 
גם למרכז כלכלי גדול, שהתחילו להתפתח בו ענפי תעשיה חדשים חשובים (אפילו על יסוד 
חמרי גלם שהובאו מחבלים אחרים של ברית-המועצות), ונוצרו בו מקורות-פרנסה חדשים. 
ההרכב הסוציאלי של המפרנסים במינסק טוב יותר בהרבה משבשאר מקומות בבאֶלורוסיה. 
כך, מכלל המספר הכללי של המפרנסים היהודים בשנת 1926, נמנים: 9 


5. ח. שמרוק, עמ' 10. 

6. ח. שמרוק, עמ' 22. 

7 המספרים על ערי המחוז וערים אחרות -- פייקין, עמ' 148; המספרים על העיירות והישובים הכפריים 
-- לפי חישובים. 

8. ח. שמרוק, עמ' 25. 

פ. מחושב לפי ה. אלכסנדרוב "האוכלוסיה היהודית במינסק לפי ספירת האוכלוסין ב-1897 וב-1926", 
ב"צייטשריפט" כרך 4. האקדימיה הבאֶלורוסית למדעים. מינסק, 1930, עמ' 209. (יידיש). 

באחוזים 

ההרכב הסוציאלי של לכל באֶ- לכל באָלורוסיה למינסק 

המפרנסים היהודים לורוסיה מחוץ לעיר מינסק 

פועלים 17 18 220.00 

פקידים 19 14 200 

כל שאר המפרנסים 4 8 0 
בסך-הכל 10 1000 1000 


המצב הסוציאלי-כלכלי של האוכלוסיה היהודית במינסק יידון ביתר פרטוּת בפרק מיוחד. 
הבאנו פה מספרים אחדים רק כדי להבליט כי במינסק תפסו היהודים עמדות כלכליות טובות 
יותר משבשאר מקומות בבאֶלורוסיה, ולפיכך היה לעיר כוח-משיכה והיא קלטה מספר 
מסוּים של יהודים מישובים אחרים. 

אין לנו, לצערנו, מספרים מפורטים המציינים את תהליכי הכניסה היהודית למינסק וכן את 
היציאה מן העיר, שללא ספק היתה קיימת. אך אפשר להסיק בבטחה, כי בעת ובעונה אחת 
נתחוללו שני התהליכים. בתקופה שמסוף המאה ה-19 ועד המשטר הסוביטי היתה עדיפוּת 
לתהליך עזיבת העיר. בעשור הראשון למשטר הסוביטי היתה ללא ספק עדיפות לתהליך 
הכניסה היהודית למינסק. 

בניתוח הדינאמיקה וההתפתחות של הישוב היהודי הגדול במינסק, הכרחי להדגיש עוד שתי 
נקודות חשובות: 

א. הישוב היהודי במינסק קטַן יחסית מזמן לזמן. את ההתפתחות המהירה של העיר יש 
לזקוף בעיקר על חשבון האוכלוסיה הלא-יהודית. אם בשנת 1897 היוו היהודים 52.3% 
מכלל האוכלוסיה, הרי בשנת 1923 היה המשקל הסגולי של היהודים רק 43.6% ובשנת 
6 רק 40.8%. ותהליך זה נמשך בשנים שלאחר מכן. 

ב. | גידול האוכלוסיה היהודית במינסק היה קטן הרבה יותר משבישובים יהודים גדולים 
אחרים ברוסיה, שהתפתחו בקצב מהיר וגדלו הן במוחלט והן יחסית. אם בתקופת שלושים 
השנים (1926-1897) גדלה האוכלוסיה היהודית ב13%"7 כמעט, הרי באותה תקופה עצמה 
גדל הישוב היהודי בקיוב פי ?4, בחארקוב -- פי +7, ביקאטרינוסלאב -- ב55%7. כבר 
צוּין לעיל הגידול הענקי של הישובים היהודיים במוסקבה ובלנינגראד. נוצרו גם ישובים 
יהודיים גדולים חדשים, כגון לוּגאנסק, סטאלינוב (דוניאֶצק) ואחרים. 

מובן, שהתופעות הנ"ל שימשו אחד הגורמים לכך שהישוב היהודי במינסק איבד במרוצת 
הזמן את ערכו כמרכז חשוב של היהדות הרוסית. 


למרבית הצער אין נתונים סטאטיסטיים על התפתחות הישוב היהודי במינסק לאחר הספירה 
משנת 1926. לפי הנתונים של ספירת האוכלוסין ב-1939, ידוע רק מספר היהודים בכל 
ברית-המועצות ובכל ריפובליקה נפרדת. 

כשאנו מנתחים את הדינאמיקה של האוכלוסיה היהודית בברית-המועצות לפי הספירה 
משנת 1939, אנו רואים כי נמשך באינטנסיביות התהליך של הגירה פנימית של האוכלוסיה 
היהודית, במידה קטנה יותר מאוקראינה, ובמידה מרובה מבאָלורוסיה;: 29 


0. זינגר, עמ' 36. 

מספר היהודים באלפים + - 

16 19 במוחלט ב"% 
אוקראינה 15 13 5 -- 1 - 
באָלורוסיה 1+ 5 1 - 9 - 
רספס"ר וחבלים אחרים 4 112 6+ 0 
כל ברית-המועצות 212 220 8+ 0+ 


בתקופת 12 השנים פחתה האוכלוסיה היהודית בבאֶלורוסיה ב-32 אלף נפש, ובהביאנו 
בחשבון את הריבוי הטבעי בתקופה (בחישוב של 13%, כפי שנתרבתה האוכלוסיה היהודית 
בברית-המועצות כולה), פחת הישוב היהודי בבאֶלורוסיה ב-85 אלף נפש בקירוב, או 
בלמעלה מ20%7. 

אין לנו מספרים על התקטנוּת האוכלוסיה היהודית לפי טיפוסי ישובים כפי שהיה בספירה 
מ-1926, ולכן אי אפשר לנתח את השינויים במספרי האוכלוסיה היהודית לפי טיפוטי 
הישובים. 

ל. זינגר בספרו "העם המחוּדש" ממיין את האוכלוסיה היהודית לפי שני טיפוסי ישובים: 
אוכלוסיה עירונית ואוכלוסיה כפרית. את אוכלוסיית העיירות, שמנתה ב-1926 25% מכלל 
האוכלוסיה היהודית בבאֶלורוסיה, כָּלל זינגר באוכלוסיה העירונית. 

אך אפשר לומר בבְטחה, כי הגירת-ההמונים הפנימית באה בעיקר מעיירות ומכפרים וגם 
מערים קטנות, שההמון היהודי שם איבד לחלוטין את מקורות-פרנסתו ונאל] לנטוש את 
מקום-מושבו המובהק ולנדוד לחבלי-ארץ חדשים. כן אפשר לקבוע בנדאוּת כי תהליך 
הנהירה היהודית למינסק, בתקופה 1939-1926, היה נמרץ ועודף על תהליך היציאה 
ממינסק, שללא ספק היה גם הוא קיים. 

ח. שמרוק, בספרו "הקיבוץ היהודי וההתישבות החקלאית היהודית בבאֶלורוסיה הסוביטית 
(1932-1918)", מביא מספרים מעניינים המאפיינים את מקומות-ההשתקעוּת החדשים של 
היהודים המהגרים משוּרת עיירות באֶלורוסיות. בשנת 1931, למשל, יצאו מ-12 עיירות 
9 יהודים למקומות דלקמן: 21 


1. למקומות אחרים בבאֶלורוסיה 


(יש לשעֶר כי לערים הגדולות) 5% 
2. לריפובליקה הרוסית 21.0% 
3 לאוקראינה 9% 
4 לקרים 1% 
5 למקומות אחרים בברית-המועצות ‏ 1.2% 
6. לאמריקה 4% 
7. לארצות אחרות 0% 
8 לאידוע 6% 


1. ח. שמרוק, עמ' 29. 

דומה כי אפשר לומר בבטחה שרוּבם של הנכנסים "למקומות אחרים בבאֶלורוסיה" 
השתקעו במינסק. וזה מתאשר מטבלה מעניינת אחרת המַראָה את מקומות השתקעותם של 
6 בני-נוער שנטשו את העיירה אוּזדה בשנת 1929; 22 


מינסק 15 
מוסקבה ולנינגראד 4 
מוהילוב, ויטאָבסק וערים אחרות 5 
מקומות אחרים 2 


כפי שאנו רואים, השתקעו במינסק 53% מבני-הנוער שנטשו את אזדה. 

לפי ספירת-האוכלוסיה משנת 1939 מנתה אוכלוסיית מינסק 238.8 אלף נפש,'? כלומר, 
תוך 12 שנה גדלה אוכלוסיית העיר ב82%"7. 

לפי השערות חוקרים שונים, מנה הישוב היהודי במינסק ערב מלחמת-העולם השניה 90 
אלף נפש בקירוב.? יש להניח, כי גידול ניכר כזה תוך 12 שנה (1939-1926), המתבטא 
ב"40 אלף נפש בקירוּב, או בלמעלה מ-70%, בא במידה ניכרת על חשבון זרם הפליטים 
הגדול מפולין, ביחוד משטחי הכיבוש של הצבא הסוביטי בספטמבר 1939. 

לפי ספירת האוכלוסין משנת 1959, מנתה אוכלוסיית מינסק 509.489 תושבים, ובכללם 
יהודים רק 238.842 או 7.6% מכלל האוכלוסיה. 


2. ח. שמרוק, עמ' 31. 

3. האנציקלופדיה הסוביטית הגדולה, כרך 27, מוסקבה, 1954, עמ' 545 (רוסית). 

4. באנציקלופדיה כללית, כרך 4, תשי"ט, עמ' 312 נאמר כי "ערב מלחמת-העולם השניה חיו במינסק 
0 יהודים בקירוּב". מ. מ. שווארץ בספרו "האנטישמיות בברית-המועצות", ניודיורק 1952, עמ' 
5 (רוסית), מסתמך על מקורות אחדים וקובע כי ערב מלחמת-העולם השניה היו במינסק 90.000 
יהודים. 

5. מ. אלטשולר. קווים לדמותו הדמוגראפית של הקיבוץ היהודי בברית-המועצות, ב"גשר" מס' 3-2, 1966, 
עמ' 20. 

כרקטריסטיקה סוציאל-כלכלית 


כפי שכבר צוין לעיל, היה חלק המפרנסים באוכלוסיה היהודית במינסק בשנת 1926 נמוך 
למדי וּמנה רק 39.3%. מַשמע, שעל כל 100 מפרנסים היו 154 לא-מפרנסים. באוכלוסיה 
הלא-יהודית של העיר היה היחס רצוי יותר: חלק המפרנסים אצלה מנה 44.9%, או רק 122 
לא-מפרנסים על כל 100 מפרנסים. 

אחוז המפרנסים הוא ללא ספק מודד חשוּב, ועם זאת אינו מאפיין במלואו את המצב 
הכלכלי של האוכלוסיה. יש להדגיש, כי במנין המפרנסים נכללים גם אנשים שאין להם 
תעסוקה, אך יש להם הכנסה מקרית, או אנשים שאינם עובדים יום"עבודה מלא, או שבוע- 
עבודה מלא, ואפילו מחוסרי-עבודה. כך למשל היו בשנת 1926 מינסק 2694 מחוסרי-עבודה 
מכלל 20991 מפרנסים (12.8% מכלל המפרנסים).! 

לעיל הראינו בקוים כלליים את המבנה המקצועי הספאֶציפי של המפרנסים היהודים, עם 
זאת טעונים הדברים הארה נוספת, נרחבת ומפורטת יותר. 

מפקד-האוכלוסים משנת 1897 הראֶה: 2 

א. | יהודים כמעט שלא נמצאו במה שקרוי עמדות-המפתח של המשק העירוני (מנהלה, 
משפט, משטרה, משרות מקצועיות וציבוריות, רכבת, דואר, טלגרף, טלפון). 13.5% 
מהמפרנסים הלא-יהודים היו מועסקים בתחום זה, ויחד עם בני"המשפחה התפרנסו 
מעמדות-מפתח אלו 20% מהאוכלוסיה הלא-יהודית של העיר. 

ב. היהודים מנו 52.3% מכלל האוכלוסיה של העיר ומשקלם במלאכה היה 71.2% 
ובמסחר 88%. 

ג. ‏ 41% מהיהודים המפרנסים היו עסוקים באוּמנוּת חרושתית ובמלאכת-יד, ו42%7 של 
האוכלוסיה היהודית התפרנסו מענף זה. 

בניתוח ענף"המלאכה צריך קודם-כל להדגיש כי במינסק היו מפעלים קטנים מאוד, שברובם 
עבדו קרובים או בני"המשפחה. מפעלים עם עובדים שכירים היו:3 עם עובד אחד -- 
5; עם 3-2 עובדים -- 1099; עם 5-4 עובדים -- 73; עם 10-6 עובדים -- 11. 
בפיקוח המְפקְחָה על החרושת היו בשנת 1897 רק 48 מפעלי-חרושת עם 1304 עובדים, 
ובשנת 1909 55 מפעלים כאלה עם 1310 עובדים. משמע שבמפעלים הגדולים ביותר היו 
ברְגיל 27-24 עובדים במפעל.+ 

מנתוני הסטאטיסטיקה היהודית מצטייר, כידוע, מבנה ספאֶציפי של ההרכב המקצועי של 
האוכלוסיה היהודית ברוסיה. קיימים היו מקצועות יהודיים שנוצרו על-ידי גורמים 
היסטוריים ושיהודים תפסו בהם את המקום הראשי (כחייטוּת, למשל). ובשוּרה ארוכה של 
מקצועות, ודווקא מפותחים מאוד וחשובים להתפתחותה הכלכלית של המדינה, היו היהודים 
מיוצגים במידה מועטה ביותר, ועל-כל-פנים פחות בהרבה מכפי יחסם המספרי באוכלוסיה 
הכללית. 

כשאנו מנתחים תופעה זו לגבי יישומה במינסק, צריך להדגיש, כי כל ענף-המלאכה בעיר 


1. ה. אלכסנדרוב. האוכלוסיה היהודית במינסק לפי ספירות-האוכלוסין מהשנים 1897 ו19267. עמ' 207. 
האקדימיה הבאֶלורוסית למדעים, המדור היהודי, "צייטשריפט" כרך 4, מינסק 1930. (יידיש). 

2 מחוּשב לפי אלכסנדרוב, עמ 224-222. 

3 אלכסנדרוב, עמ' 211. 

4 אלכסנדרוב, עמ' 212. 

היה "יהודי" בעיקרו. לא היתה במינסק מה שקרוי חרושת כבדה. ענף-המלאכה היה בעצם 
ענף של מלאכתדיד. בעיבוד המתכת היו עסוקים בעיקר פחחים, מַסגרים וענפי-שירות 
אחרים. בענף ההלבשה היו עסוקים 43.4% מכלל המפרנסים בענפי-המלאכה. לפיכך תפסו 
היהודים את המקום המכריע בכל המקצועות כמעט. אם היהודים בעיר היווּ 52.3% מכלל 
האוכלוסיה, ובענף"המלאכה הם היווּ 71.2% מכלל המשתתפים, הרי רק ב-4 ענפי-ייצור 
היתה השתתפותם קטנה יותר:* 
1. בהפקת עפרות-מתכת היו עסוקים 40 איש ובכללם אף לא יהודי אחד; 
2 בעיבוד מינרלים (קיראמיקה) היווּ היהודים 30.1%; 
3 בעיבוד מתכות -- 49.3%; 
4 בעיבוד יי"ש ומשאות אחרים -- 54.2%. בכל שאר 14 ענפי-הייצור היווּ היהודים, 
פי המִפקד משנת 1897, מ70%"7 עד 98%. 
המצב הכלכלי של האוכלוסיה היהודית בעיר היה קשה. הרבה אנשים קיבלו עזרה מגופים 
פילאנטרופיים שונים. לפי נתוני האנציקלופדיה היהודית, ביקשו בשנת 1898 עזרה לפסח 
9 משפחות יהודיות, או 17.2% מכלל המשפחות היהודיות בעיר. החברה לעזרה 
ליהודים עניים סייעה בשנת 1905 בכסף ל-1050 איש, ובחפצים ובמצרכים ל-925 איש. 
החברה לעזרה ליהודים חולים הושיטה באותה שנה עזרה רפואית ל-5000 יהודים. ליד בית- 
הכנסת הראשי בעיר היה מטבח זול; כן היה פעיל תמחוי, שיהודים עניים אכלו בו בימי 
שבת ומועד.% 
מה השינויים שנתהוו במבנה הסוציאל-כלכלי של האוכלוסיה היהודית במינסק בתקופה 
הסוביטית ? 
לאחר המהפכה הבולשאָביסטית בשנת 1917 צצה לפני כל האוכלוסיה היהודית ברוסיה, 
וכמובן גם במינסק, בעיה סוציאל-כלכלית חמורה במיוחד -- בעיית שינוי המבנה 
הסוציאלי של האוכלוסיה היהודית. הבעיה נוצרה כתוצאה של המבנה הסוציאלי הספאֶציפי 
של האוכלוסיה היהודית מחד גיסא, ושל המדיניות הסוביטית, כבר בשנים הראשונות 
שלאחר המהפכה, שהיתה מכוּונת נגד מי שהיו קרויים המעמדות והשכבות הבורגניים, 
מאידך גיסא. 
הסוחרים מוּינו כבורגנות. והמדובר היה לא רק בסוחרים גדולים מדַרגה ראשונה. אפילו 
הסוחר הזעיר, שהיתה לו חנות קטנטנה, ובה עבדו הוא עצמו ואשתו, נְכלל במעמד 
הבורגנות. בעל-מלאכה שהיה לו עובד שכיר אחד היה "בורגנות". ובעל-מלאכה שעבד 
בפֶרך לבדו מוּין כ"זעיר-בורגנות". והנה כל היסודות הללו, הבורגניים והזעיר-בורגניים, 
שמנו יחד עם משפחותיהם למעלה מ-)% של האוכלוסיה היהודית, אנוסים היו לחסל את 
המשך קיומם בתור כאלה, לחפש עבודה ופרנסה חדשה, או כפי שכינו זאת, להפוך עצמם 
לפרודוקטיביים. 
לפי מִפקד האוכלוסים משנת 1926, היה ההרכב הסוציאליי של האוכלוסיה היהודית 
כדלקמן (באחוזים): 


5. אלכסנדרוב, עמ' 214. 

6. א. גינזבורג, מינסק, האנציקלופדיה היהודית, כרך 11, עמ' 87-88. (רוסית). 

7 המיון לפי ‏ י. פייקין בעבודתו "סיכומים אחדים של מפקד האוכלוסים הדימוגראפי משנת 1926". 
האקדימיה הבאָלורוסית למדעים, המדור היהודי. "צייטשריפט", כרך 4, מינסק 1930. 

השכבות הסוציאליות אוקראינה באֶלורוסיה מוסקבה% לנינגראד* מינסקל 





1. פרוליטאריון (פועלים, פקידים, 

מחוסרי-עבודה, פּאָנסיונרים) 8+ 0+ 0 7 7 
2. אוכלוסיה עובדת, לא פרוליטארית 

(מקצועות חפשיים, בעלים עם 

עוזרים בני המשפחה, יחידים) 220 32 18 143 12 
3. בורגנות (בעלים מָעבידי-שכירים, 

סוחרים, לא צוּינו אמצעי-הקיום, 





מתקיימים לא על הכנסה מעבודה) 17.3 14 4 4 14 
נטולי מעמד 4 4 3 5 3 
אחרים 5 3.0 8 16 4 

בסך הכל 100 100 100 100 100 


הטבלה מלמדת, כי כבר בשנים הראשונות למשטר הסוביטי היה נמרץ התהליך של חיסול 
מה שקרוי המגזֶר הקאפיטליסטי בכלכלה. במינסק נתחולל תהליך זה בקצב נמרץ הרבה 
יותר מאשר בכל באָלורוסיה ואוקראינה, והמבנה הסוציאלי של האוכלוסיה היהודית בעיר 
היה דומה למבנה של האוכלוסיה היהודית במוסקבה ובלנינגראד, ששם נוצרו ישובים 
יהודיים גדולים כבר בתקופה הסוביטית. 

במשך 6 שנות המשטר הסוביטי (1926-1921) קטן מספר הסוחרים פי שלושה וקבוצת 
הבעלים עם שכירים חוסלה כמעט והגיעה רק ל-306 איש, או 1.4% מכלל המפרנסים. 
קשה לעַמת את נתוני המְפקדים משנת 1897 ומשנת 1926 לגבי חלוקת האוכלוסיה לפי 
ענפי-משק שונים, משום שמיוּנם לא נעשה לפי אותו עיקרון עצמו. ועם זאת, כשאנו 
עורכים סיווּג מסוּים לסוגים משנת 1897 ומתאימים אותם לסוגים משנת 1926, אפשר 
לעָמת ענפי-משק אחדים, ומצטיירת התמונה דלקמן; *י 





יהודים לא יהודים 

107 16 107 16 
מספר האוכלוסין הכללי 2 53.68/6 - 43.350 | 78.217 
מספר המפרנסים 5 20.991 - 18.514 | 31.715 
מהם: 
מלאכה ובנין 4 7.693 4 5027 
רכבת 21 48 3 2511 
מוסדות 99 2.018 4 - 6.798% 
משפטנים, מורים פעילי ספרות, אמנות 
ומדע, רופאים ופעילי תברואה 1 1.0 18( 12 
מסחר פרטי 0 1.527 494 209 
מסחר ממלכתי וקואופרטיבי - 11 - 1.7 
חקלאות 12 24 2 19 


אחרים 2-08 0 9 12802 

טבלה זו מַראה: 

א. כי גם בשנת 1926 מכריע היחס המספרי של היהודים בענפי המלאכה והבנין ומגיע 
ל-60.5%. ובו-בזמן אנו רואים, כי בפרק הזמן של 30 השנים (1926-1897), למרות גידול 
האוכלוסיה היהודית בעיר ב-13%, לא גדל מספר היהודים המוחלט במלאכה ובבנין. מספר 
העסוקים בענף זה גדל ב20007 איש רק על חשבון הלא-יהודים, והיחס המספרי של יהודים 
ירד מ71.2%7 ל60.5%7. 

ב. | מספר היהודים בענף-הרכבת נשאר אפסי. ענף"משק זה נשאר, כפי שזה היה ברוסיה 
הצארית, ענף-מונופולין של לא-יהודים. השתתפותם של אלה בענף זה גדולה יחסית פי 35 
מזו של יהודים 

.ג. | היהודים חָדרוּ לענף"משק חדש להם -- מוסדות, ותפסו בו מקום ניכר (30%), אך קטן 
בהרבה לעומת יחסם המספרי באוכלוסיית העיר (40.7%). 

ד. מספר היהודים במסחר הפרטי קטן כמעט פי שלושה החלטית, ויותר מפי שלושה 
יחסית. אך המשקל הסגולי של היהודים בענף-משק זה נשאר מכריע, כ-88%. 

מאוחר יותר, בשנות השלושים, חוסל המסחר הפרטי לחלוטין. 

אופיָני הוא עימות ההרכב המקצועי של המש,זתפים בענפי המלאכה והבנין גופא. בטבלה 
דלקמן מובאים מספרים בנוגע ל-11 מקצועות יצרניים ראשיים, המקיפים בשנת 1897 
כ"96% ובשנת 1926 85% של המשתתפים בענף-משק זה:1! 





יהודים לא-יהודים % היהודים במקצוע 

המקצוע 17 16 17 16 17 16 
מתכת 2 3 99| 19 1 28 
עץ 5 14 5 3+ 0 9 
דפוס ונייר 41 3 7 206 2 1.9 
טכסטיל 15 2 4 66 43 9 
חייטות 1 16 12 26 40 4 
עור 209 14 2 7 5 1 
מזון 7 0 209 44 4 48 
טבק 13 47 2 3 1 0( 
כימיקלים 00 17 99 23 6 7 
מינרלים 99 42 17 4 3.1 16 
בנין 5 7 2 1+ 6 3 

בסה"כ 7 5 2008 2+ 15 2 


8 מחושב לפי ז. ל. מינדלין, ההרכב והעיסוקים העיקריים של האוכלוסיה היהודית בססס"ר. היהודים 
בססס"ר, חוב' 4, עמ' 7, מוסקבה 1929. (רוסית). 

9 מחושב לפי אלכסנדרוב, עמ' 207-206. 

0. מחושב לפי אלכסנדרוב, עמ' 210, 215, 216, 218, 219, 222, 223, 224. 

1. אלכסנדרוב, עמ' 214. 

מטבלה זו אנו למדים: א. המספר הכללי של המשתתפים ב-11 המקצועות הראשיים 
היצרניים המנויים בטבלה גדל בתקופת 30 השנים ב4.7%"7, אך אצל היהודים קטן המספר 
ב"12% ואצל הלא-יהודים גדל ב46%"7. היחס המספרי של היהודים במספר הכללי של 
המשתתפים במקצועות הראשיים הנ"ל ירד מ71.5%"7 ל60.2%7. ב. נשתנה באופן ניכר 
החלטית ויחסית משקלם של מקצועות שונים. כך למשל, גדל מספר עובדי המתכת ב-%'78, 
מספר עובדי העור גדל פי 7 ומספר החייטים קטן פי שלושה. ג. מוכחשת ההדגשה של 
סטאטיסטיקנים יאָווסאָקיים כי כבר בתקופה הראשונה למשטר הסוביטי חל תהליך של 
טשטוּש מה שקרוי היחוּד בהרכב המקצועי היהודי. להיפך, הטבלה מראה כי במינסק נעשה 
יחּד זה בולט עוד יותר, דבר המוּכח מאחוז היהודים במקצועות שונים: 








16 17 

עובדי מתכת 1 38 
עובדי עץ 0 29 
עובדי מינרלים 20.1 16 
חייטים 40 5.4 


ענין מיוחד יש בהרכבו של הנוער העובד היהודי. יש לנו נתונים מסוימים מהסקר שערך 
במאי 1925 הקומיסאריון העממי לשמירת הבריאות של באֶלורוסיה. הסֶקר הקיף נוער עובד 
בגיל עד 20 וכן כלל את הנוער הלומד בבתי"ספר מקצועיים. מחוסרי-עבודה וסטודנטים של 
טכניונים ובתי-ספר גבוהים לא נכללו בסקר. הסקר נערך בכל ערי המחוז ובישובים הגדולים 
יותר מהטיפוס העירוני, ולפיכך אפשר להניח, כי הנוער העובד היהודי, שהיה מרוכז בערים, 
הוּקף כמעט כולו על-ידי הסקר, והמספרים משקפים את הרכב הנוער היהודי בזמן ההוא. 
את ההרכב המקצועי של הנוער העובד בבאֶלורוסיה מציינים המספרים דלקמן: 


מקצוע יהודים ?! לא"יהודים"" | בס"ה % היהודים 
חייטים 5 17 2 4 
סנדלרים 8% 204 92 1 
עובדי עור 13 7 00 5 
מעבדי עץ 1+ 41 2 6 
עובדי מתכת 1 6 17 3+ 
עובדי בנין 11 0 221 8 
עובדי מזון 11 3 204 2 
עובדי דפוס 110 25 15 5 
פקידים 3 12 15 6 
מקצועות אחרים 1 99| 10 6+ 
בס"ה 4 4 8 6 


2. ד"ר ד. איינהורן, הנוער העובד היהודי בבאֶלורוסיה, עמ' 394-393. "צייטשריפט" 2, מינסק 1928. 
(יידיש). 
3. איינהורן, מחושב לפי מספרים יחסיים, עמ' 384-383. 

לצערנו, אין לנו מספרים המציינים את ההרכב המקצועי של הנוער העובד היהודי במינסק 
גופא. אך יש יסוד להניח, כי המספרים המובאים לעיל, המאפיינים את כל עָרי באָלורוסיה, 
ובכללן מינסק, אופיָניים גם למינסק גופא. 

מה מלמדת טבלה זו דלעיל ? 

א. הנוער היהודי העובד בגיל עד 20 מהווה 58.6% מכלל הנוער העובד בבאֶלורוסיה. אם 
נביא בחשבון, כי האוכלוסיה היהודית בערים ובישובים מטיפוס עירוני מנתה אז רק 44.1% 
מכלל האוכלוסיה, הרי מספר בני הנוער היהודי העובד מהווה רוב גדול יחסית. וכך זה היה 
בודאי גם בעיר מינסק גופא. 

תופעה זו ניתן להסבירה על-ידי התהליך המשקי-הכלכלי המיוחד במינו שנתחולל אז בחיי 
האוכלוסיה היהודית. התהליך של התחסלות שכבה גדולה של סוחרים, שנושלה ממש 
מעמדותיה הכלכליות ונשארה ללא מקור-פרנסה, כָּפָה על בני הסוחרים חיפוש אחר מה 
שקרוי פרודוקטיביזציה -- הם התחילו לחדור בהמוניהם, כשוליות, לסדנאות ולצוותים, 
נהרו לבתי-ספר מקצועיים, כדי לרכוש איזה מקצוע שהוא. 

סברה זו מתאשרת גם על-ידי ניתוח ההרכב הגילי של הנוער העובד היהודי והלא יהודי. לפי 
הסקר הנ"ל מציינים את ההרכב הגילי המספרים היחסיים דלקמן:+! 


נוער בגיל עד 15, | נוער בגיל 18, 19 


5, 16, 17 שנה ומעל 19 שנה 
יהודים 48 2 
לא יהודים 20.1 9 


מספרים אלה מראים כי הנהירה להסתדר ולחפש פרנסה היתה אצל החלק הצעיר יותר של 
הנוער היהודי (בגיל 17-15) גדולה במידה ניכרת מאשר אצל הנוער הלא-יהודי באותו גיל. 
צריך להדגיש, שמחוץ לגורם שנזכר לעיל, שהביא לזרם גדול של נוער יהודי אל מה שקרוי 
פרודוקטיביזציה, היה עוד גורם חשוב אחד. וזהו -- ההגבלה בקבלת ילדיהם של "יסודות 
זרים"מעמדית", ילדיהם של "לישאָנצים" בקונצנטר השני של בית-הספר. היתה על כך 
הוראה רשמית ממוסדות השלטון. 

בועידה האזורית המינסקאית של פעילי-תרבות יהודיים, שנתקיימה ביאנואר 1930, נדונה 
השאלה בדבר הגברת הפיקוח בקבלת הילדים לבתי-הספר. ונקבע:5 "המקומות קיבלו 
השנה לתחילת שנת-הלימודים הוראות מתאימות, שיקיימו ברירה סוציאלית חמורה בקבלת 
תלמידים לכיתה החמישית. עם זאת היו מקרים שההוראות לא קוּימו, ולכיתה החמישית 
נקלעו ילדי סוחרים, בעלי-גוף ויסודות אחרים זרים-מעמדית. חובה עלינו לבצע בחומרה 
את הקו המעמדי בתחום בית-הספר". 

ב. | שנית מראים לנו המספרים המובאים לעיל כי הנוער העובד היהודי עסוק בעיקר בייצור 
מסוג מלאכת-יד. הנוער העובד היהודי מכריע בייצור מוצרי הלבשה, הנעלה ועור, הרבה 
בנידנוער יהודים הם עובדי דפוס ומזון. הסקר הראה שבעבודת הרכבת אין בכלל נוער יהודי. 
הרי זה אישור נוסף לכך שהתיאוריה היאָווסאָקית, שהמשטר הסוביטי מבטל את מה שקרוי 
היחוּד המקצועי היהודי, אין לה שום יסוד. שפּן אין להסביר בשום "ירושה" מימי הצאר את 
העוּבדה שבני נוער יהודים בגיל 15, 16, 17 אינם יכולים לחדור למשק-הרכבת, לבתי- 
4. איינהורן, מחושב, עמ' 388-387. 

5 לקו מעמדי נכון בבניית התרבות היהודית. "אָקטיאבר" מיום 25.1.1930, מינסק. (יידיש). 

החרושת והמפעלים של התעשיה הכבדה, ונאלצים לנהור אל הצוותים והסדנאות 
המסורתיים של החייטים והסנדלרים. 

ולא בכדי חייב מחבר החומר הנ"ל להכיר:%5 "באופן כזה רואים אנו כי השאיפה הכלכלית 
של קבוצות לאומיות מסוימות לעיסוקים מסוימים, שנוצרה בהשפעת גורמים סוציאליים 
וכלכליים מסובכים, נשמרה במידה ניכרת גם בחוגי הנוער". 


יש ענין גם בכרקטריסטיקה של הפקידים היהודים במינסק. לפי המִפקד משנת 1926 היה 
מספרם 5568 איש, או 26.5% מכלל המפרנסים היהודים. הפקידים היהודים היווּ אז 32% 
מכלל הפקידים בעיר. 

חלוקת הפקידים היהודים לפי ענפי-משק נפרדים היא:'! 








מספר באחוזים 
ענפי משק הפקידים | מכלל הפקידים מכלל הפקידים 
היהודים היהודים בענף-המשק 

מוסדות 2009 6+ 6 
מסחר ואשראי 12 20.1 0 
ייצור חרושתי 9 12 6 
ייצור-בית ומלאכת-יד | 188 3 2 
ענפים אחרים 0+ 8 119 

בס"ה 8 100 0 


לפי המקצוע או העיסוק התחלקו הפקידים היהודים כדלקמן:8 


מספר באחוזים 
מקצועות הפקידים מכלל הפקידים מכלל הפקידים 
היהודים היהודים בענף"המשק 

פנקסנות והצוות המֶנהלי 18 5 8 
הצוות המשקי. 6 13 1 
הצוות הרפואי-תברואתי %8 15 6+ 
צוות פעילי התרבות 3 5( 2+ 
צוות הנדסי-טכני 21 7+ 4 
צוותים אחרים 2 14 17 

בס"ה 8 10 0 


6. איינהורן, עמ' 385. 
7. אלכסנדרוב, עמ' 217. 
8. אלכסנדרוב, עמ' 218. 

מהמספרים המובאים לעיל אנו רואים, כי לפקידים היהודים היתה הבכורה בייצור-בית 
ומלאכתדיד, בייצור החרושתי ובמסחר. יהודים היו עסוקים פחות יחסית במוסדות ומעט 
מאוד בענפי-משק אחרים (תחבורה, טלפון, טלגרף, שירותי-בטחון וכו'). לפי המקצוע או 
התעסוקה היתה ליהודים הבכורה בסֶגֶל המשקי והם תפסו מקום ניכר בכל שאר המקצועות. 
אולם היו מקצועות או משרות מסוּימים שיהודים היו מועסקים בהם מעט מאוד או לא 
מועסקים כל-עיקר; 19 


מספר כללי של מהם % 
מקצוע פקידים במקצוע | יהודים | היהודים 
שופטים 2 2 9.1 
עובדי טלגרף, טלפון 1.08 5 6 
סוהרים 8 3 4+ 
שוטרים 208 6 2.3 
כבאים 109 1 9 


בשנים הראשונות של המשטר הסוביטי תפסו יהודים מקום בולט במנגנון המפלגתי, 
המקצועי והסוביטי בבאֶלורוסיה בכלל ובמינסק בפרט. 
הרי מספרים אחדים המראים זאת: 2 
12 13 
במספרים במספרים 
מוחלטים ‏ % | מוחלטים | % 


ועדי המפלגה 8 9+ 66 9+ 
מנגנון המפלגה הטכני 5 3+ 
צירי ועידת המפלגה 55 1-7 100 9+ 
מנגנון מרכזי של גופים בין-מקצועיים 4+ 2 66 6 
מחלקות מחוזיות של האגודות המקצועיות 7 4 3 1 
מנהלי קומיסאריונים 2 2 
שאר פקידי הקומיסאריונים 88| 304 
צירי ועידות המועצות 0 2212 6 2.4 
חברי הועד-הפועל המרכזי 17 30 66 9 


לצערנו הרב, אין לנו סטאטיסטיקה רשמית המאפיינת את השתתפות היהודים במנגנון 
המפלגתי, המקצועי והסוביטי בשנות השלושים. אך ידוע לכול ואפשר לקבוע ללא ספק, כי 
החל במחצית השניה של שנות השלושים התחילו להגביל ביותר את קבלתם של יהודים 
למנגנון הניהולי. 

אי אפשר להביא מספרים מפורטים על ההרכב הסוציאלי והמקצועי של האוכלוסיה 


9. יהודים בבאֶלורוסיה, חומר סטאטיסטי, עמ' 107-66. האקדימיה הבאֶלורוסית למדעים, המַגזֶר היהודי, 
מינסק, 1929. (יידיש). 

0. י. קוראלניק. יהודים באגודות המקצועיות ובמנגנון המועצות של באֶלורוסיה. דפים לדימוגראפיה, 
סטאטיסטיקה וכלכלה יהודית. 3, 1923, עמ' 198-196. (יידיש). 

היהודית במינסק בשנים שלאחר המְפקד מ-1926, משום שנתונים מסוּנְגים כאלה לא 
פורסמו. אך אפשר לקבוע בנדאות את התהליכים שנתחוללו. 

בשנות השלושים כבר היה מחוסל לחלוטין מה שקרוי המְגזר הקאפיטאליסטי בכלכלה, 
כלומר, סוחרים, בעלי-מלאכות, עם עובדים שכירים ובעלי-מלאכות יחידים חדלו להתקיים 
כסוגים סוציאל-כלכליים. 

תהליך התיעוש, וכתוצאה ממנו ריבוי פועלי-החרושת, היה בבאָלורוסיה ובמיוחד במינסק 
מהיר יותר מאשר בחלקים אחרים של ברית-המועצות. בשנים 1928-1919 היה הגידול 
במספר הפועלים:? בכל ברית-המועצות -- 9%; באוקראינה -- 8.3%; במוסקבה -- 
% ובבאָלורוסיה -- 20.8%. 

בחמש השנים שלאחר מְפקד 1926, היה בבאֶלורוסיה הגידול דלקמן של פועלי חרושת :22 


מספר כללי מהם יהודים % היהודים 
16 4 19 5 
פברואר 1930 9 14 0( 
יאנואר 1931 72 22000 2177 


כפי שאנו רואים, גדל המספר הכללי של פועלי חרושת ב-5 השנים פי 2.3, וגידול כזה היה 
גם של פועלים יהודים. 

אופיָניים הם השינויים בהרכב הלאומי של פועלי החרושת בשנים 1930-1926 בענפי 
תעשיה שונים. זאת רואים אנו מן הטבלה דלקמן:3 


יהודים לא יהודים 
ענפי ייצור 16 120 16 100 
הלבשה והנעלה 4 20 399 224 
עיבוד עץ 17 16 2008 1+ 
עיבוד מינרלים 16 5+ 24 3+ 
תעשיה כימית 200 15 10 8+ 
תעשיית מזון 8 10 7 222 
טקסטיל 92 8 11 222 


בולטים השינויים בענף ההלבשה וההנעלה שמורכב ממוצרי-חייטות, הנעלה וגרביים. 
בשנת 1926 היו עסוקים בענף זה רק 713 עובדים ובשנת 1930 -- 7804 עובדים. גידול 
נייכר כזה של עובדים בענף התעשיה חל הודות לכך שתעשיית ההלבשה בוּנתה מחדש על 
בסיס טכני גבוה ונתרחבה על יסוד בנְיָה חדשה (בשנת 1925-26 התחילו לבנות במינסק 
ובשנת 1929 הופעלו בית-חרושת גדול לביגוד ובית-חרושת גדול לנעליים). תוך 5 שנים גדל 
בענף זה מספר הפועלים היהודים ב-4756 איש, והלא-יהודים ב-2335 איש, ויחסית גדל 
מספר הפועלים היהודים פי 7 והלא-יהודים פי 60. לשון אחרת, תחילה לא היו בענף זה 
1. ה. אלכסנדרוב, תיעוש סוציאליסטי של בסס"ר ובעיית התיעוש של הפרוליטאריון החרושתי. במאסף 
הסוציאל-כלכלי "ליום השנה ה-15 של מהפכת אוקטובר", האקדימיה הבאֶלורוסית למדעים, המגזר 
היהודי. מינסק 1932, עמ' 120. 


2. מאסף, מחושב, עמ' 116, 121, 122. 
3. מאסף, מחושב לפי הטבלאות, עמ' 116, 121. 

כמעט פועלים לא-יהודים, ובשנת 1930 הם כבר הגיעו ל30%"7. 

בשנת 1930 היו על כל 100 פועלי חרושת בבאֶלורוסיה פועלי ביגוד והנעלה:? אצל 
היהודים -- 34; אצל הרוסים -- 10.3; אצל הפולנים -- 8.3; אצל הבאֶלורוסים -- 
8. בבית-החרושת לביגוד במינסק "מינשוויי" היו בשנת 1929 830 פועלים ומהם יהודים 
1 או 25.76% 

בתעשיית הטקסטיל גדל מספר הפועלים הכללי ב-5 השנים ב-437 איש, או 17%, ומספר 
הפועלים היהודים קטן ב-234 איש או ב24%7. 

בתעשיה הכימית גדל מספר הפועלים ב-4193 איש ומהם יהודים רק ב-1225 איש. 
בעיבוד מינרלים גדל מספר הפועלים הלא-יהודים בתקופה זו ב22797 איש ומספר היהודים 
רק ב-299, והם היוו בענף זה רק 8.5%. 

במינסק היו בשנת 1926 4750 פועלי חרושת, ומהם יהודים 2285, או 48.1%.% אין לנו 
חומר מסוּוְג על מספר הפועלים היהודים בסוף שנות העשרים ובשנות השלושים. חומר 
מקרי מהעתונות מראה, כי בד בבד עם הקצב הכללי הנמרץ של ההתפתחות התעשייתית 
במינסק וריבוי פועלי החרושת, גדל במידה ניכרת גם המספר המוחלט של פועלי החרושת 
היהודים. אך אפשר לקבוע בודאוּת, שמשקלם הספאֶציפי קטן בהרבה, משום שאת הקצב 
הנמרץ של ההתפתחות הכללית של מינסק יש לזקוף בעיקר על חשבון הנהירה הגדולה לעיר 
של אוכלוסיה כפרית לא-יהודית. 

כך, למשל, מנו היהודים בשנת 1935 ב-5 בתי-חרושת במינסק; 2 


מספר הפועלים הכללי | מהם יהודים 


"וורושילוב" 5 21 
"בולשאָביק" 0 00 
"קומונארקה" 13 6+ 
"קרופסקאיה" 92 12 
"מולוטוב" 0 22 


בס"ה היוו הפועלים היהודים ב-5 מפעלי-התעשיה הגדולים האלה 34.3% מכלל הפועלים. 
בסוף 1937 היו במינסק 30.000 פועלים.%? יש יסוד להניח, כי מספר הפועלים היהודים בעיר 
היה אז כ"10.000. 

ל. זינגר בספרו "העם המחודש" קובע כי לפי המַפקד משנת 1929 היה ההרכב הסוציאלי 
של האוכלוסיה היהודית בברית-המועצות דלקמן: פועלים ופקידים -- 71.2%; קולחוזאים 
-- 5.8%; בעלי-מלאכה בקואופרטיבים -- 16.1%, לא בקואופרטיבים -- 4%, ואחרים -- 
%. לא נטעה הרבה אם נעריך כי במינסק, ערב מלחמת-העולם השניה, היו כ"-80% מן 
המפרנסים היהודים פועלים ופקידים, וכ-20 בעלי-מלאכה מאורגנים בקואופרטיבים. בעלי- 
מלאכה מחוץ לקואופרטיבים היו אולי בעיר בודדים בלבד. 


4. מאסף, עמ' 125. 

5. יהודים בבאֶלורוסיה, עמ' 126-124. 

6. מאסף, עמ' 114. 

7. "עמעס", מוסקבה, מיום 3.8.1935. י. גלאדשטיין, הפעולה בקרב המיעוטים הלאומיים בבתי-החרושת 
המינסקאיים. (יידיש). 

8. "אָקטיאבר", מינסק, מיום 4.11.1937. פ. שאָנקאָר, מינסק בירת בסס"ר. (יידיש). 


הישוב היהודי במינסק בשנים 1941-1917 1+ 
השכלה, ספרות, תיאטרון 


1 ענף בית-הספר 

לפי חומר המְפקד משנת 1897, ידעו קרוא-וכתוב רק 39.8% מהאוכלוסיה היהודית בפלך 
מינסק, אך אחוז זה היה גבוה יותר מאשר באוכלוסיה הכללית. אופיָני הדבר, כי גם אחוז 
יודעי הרוסית היה בקרב היהודים גבוה יותר מאשר באוכלוסיה הכללית:! 


אוכלוסיה אוכלוסיה 

יהודית לא-יהודית 
גברים 24% 2.4% 
נשים 1% 16% 


בשנת 1910 כָּללה רשת בתי-הספר זיהודיים בפלך מינסק בית-ספר אחד ריאלי פרטי, שני 
בתי-ספר תיכוניים פרטיים לנערות, 13 בתי-ספר ממשלתיים ו337 בתי-ספר יסודיים. בכל 
9 בתי-הספר היהודיים הללו, וכן בבתי-הספר הכלליים למדו למעלה מ-15.000 תלמידים 
יהודים. מלבד בתי-הספר הנ"ל, היו בפלך מינסק 977 חדרים שבהם למדו 10.884 תלמידים; 
6 בתי תלמוד-תורה; 3 בתי-ספר ציבוריים ו67 בתי-ספר מקצועיים.! 

בעיר מינסק גופא שכנוּ רבים ממוסדות-הלימוד הנ"ל, אך הרבה מאוד ילדים יהודים בגיל 
בית"הספר לא למדו כלדעיקר. 

לאחר מהפכת 1917, התחיל להתפתח במינסק במרץ ענף בית-הספר בכלל ובית-הספר 
היהודי בפרט. 

לפי המפקד משנת 1926, היה מספר היהודים שהצהירו על יידיש כעל שפת-אמם בברית- 
המועצות כולה כדי 71% מכלל האוכלוסיה היהודית. ומאלה היו ברספס"ר -- 48%, 
באוקראינה -- 76% ובבאֶלורוסיה -- 2.91% 

הרי שכמעט כל האוכלוסיה היהודית בבאֶלורוסיה הצהירה על יידיש כעל שפתדהאָם. 
כשאנו בוחנים תופעה זו בבאֶלורוסיה עצמה, אנו רואים כי בעיירות ובישובים כפריים 
הצהירו 97% מהיהודים על יידיש כעל שפת-האָם, בישובים מטיפוס עירוני (ערים קטנות) 
-- 94%, ובשאר הערים הגדולות יותר -- כ3.82%7 

במינסק מכלל 53686 תושבים יהודים הצהירו 44446, או 83%, על יידיש כעל שפתדהאָם.+ 
ידיעת קרוא-וכתוב הכללית היתה בעיר מינסק: בקרב היהודים 72.3% ובקרב הלא-יהודים 
5% 

יש ענין בידיעת קרוא-וכתוב בקרב הילדים היהודים מגיל בית-הספר. 


פלך מינסק, האנציקלופדיה היהודית, כרך 11, עמ' 79, סאנקט-פטרבורג (רוסית). 
זינגר ואָנְגֶל, האוכלוסיה היהודית של ססס"ר בטבלאות ובדיאגראמות, טבלה 24, מוסקבה, 1930 (יידיש). 
3 י. א. פייקין, סיכומים אחדים של המְפקד הדימוגראפי משנת 1926. "צייטשריפט", כרך 4, עמ' 173, 
מינסק 1930 (יידיש). מחוּשב. 
. האקדימיה הבאֶלורוסית למדעים, המָגזֶר היהודי. יהודים בבסס"ר, עמ' 11, מינסק, 1929 (יידיש). 
5 יהודים בבסס"ר, עמ' 23. 

אם נניח כי לגיל בית-הספר משתייכים ילדים בגיל %16-6 הרי בשנת 1926 היה מספרם של 
ילדים כאלה במינסק 10328, וידיעת קרוא-וכתוב בקרבם הגיעה ל-7.83% 


בשנת-הלימודים 1926/27 היו בכל בתי-הספר במינסק 16417 תלמידים ומכללם 6474 
יהודים.* בהשוואה לאוכלוסיית העיר היתה התמונה של מספר התלמידים בבתי-הספר 


דלקמן: 
מספר מספר התלמידים 
מספר התלמידים | על כל 1000 נפש 
האוכלוסין | בבתי-הספר של האוכלוסיה 
יהודים 6 4 17 
לא-יהודים 12 3 16 
בסך-הכל 18 17 128 


ממספרים אלו אנו רואים, כי מספר התלמידים היהודים בבתי-הספר של העיר היה יחסית 
קטן יותר מאשר מספר התלמידים הלא-יהודים. כפי שכבר צוּין לעיל, הרי מכלל 10328 
ילדים יהודים בגיל בית-הספר למדו בבתי-הספר רק 6474, או 62.7%. 

כשאנו מנתחים תופעה זו, חובה לציין שני גורמים חשובים: 

א. במחצית השניה של שנות העשרים, אף שהחדרים כבר היו אסורים רשמית על-ידי צו 
מיוחד של השלטונות (מועצת הקומיסארים העממיים של באֶלורוסיה הוציאה ב-26 במאי 
2 את הצו על סגירת החדרים), פעלו בבאֶלורוסיה בכלל ובעיר מינסק בפרט הרבה 
חדרים בתנאים אי-ליגאליים. 

בנתח1 את מצב הבנְיָה של ענף בית-הספר היהודי במינסק, כותב העתון "אָקטיאבר":* "יש 
לנו מספר גדול של ילדים במינסק שבדרך זו או אחרת לומדים אצל מלמדים (בחדרים) 
ואינם מבקרים בבית-ספר". זה מתאשר גם ממקורות אחרים. ידוע הדבר כי בחדרים בלתי- 
ליגאליים למדו במינסק בשנים 1927-1925 כ-700 ילדים; החדרים שוּכנוּ במעונות פרטיים.9 


6. מן הראוי להגדיר את המושג "גיל בית-הספר". י. א. פייקין בעבודתו "סיכומים אחדים של המפקד 
הדימוגראפי משנת 1926" מציין כי מספר הילדים היהודים בגיל בית"הספר (16-8) היה 75635 ומהם היו 
1 תלמידים בבתי-הספר. באותו חיבור עצמו מציין פייקין כי המספר הכללי של תלמידים יהודים 
בבתי-הספר היה 58824 וכי כ"6% מהם היו בגיל 7-6 וכד2% תלמידים קשישים מבני 16. 
בכתב-העת הפועל-ציוני "דער פראֶלעטארישער געדאנק" ממארס 1927 מוצאים אנו מידע, המסתמך על 
ידיעות מ"עמעס", כי מספר הילדים היהודים בגיל בית-הספר בבאָלורוסיה בשנת-הלימודים 1925/26 היה 
7 
אם נקח את מספר הילדים בגיל 16-8, שלפי פייקין הסתכם ב-75635, ונוסיף לזה את מספר הילדים בגיל 
6, נקבל את המספר 90104, כלומר, בקירוב המספר שנוקט בו כתב-העת "דער פראָלעטארישער 
געדאנק". באופן כזה משערים אנו, כי בשנת 1926 היו בבאֶלורוסיה ילדים יהודים מגיל בית-הספר (16-6) 
למעלה מ-90 אלף, ומהם תלמידים בבתי-הספר כ-580007. משמע, שכ"65% מהילדים היהודיים בגיל בית- 
הספר למדו בבתי-ספר. 

7 יהודים בבסס"ר, עמ' 23 (מחושב). 

8 עפרון. בניית בית-הספר היהודי, אָקטיאבר, מינסק, 19.1.1927 (יידיש). 

9 א. א. גרשוני, יהדות ברוסיה הסוביטית, עמ' נ"ג, ירושלים, תשכ"א. 

ב. | היו הגבלות חמורות בקבלתם לבתי-הספר של ילדים מבני מי שקרויים "היסודות 
הסוציאליים הזרים", ילדי ה"לישאָנצים". ביחוד חלו ההגבלות על הקונצָנטר השני של בית- 
הספר, כלומר, החל בכיתה החמישית. 

בועידה המינסקאית של פעילי-תרבות יהודים היה סעיף מיוחד על "הקו המעמדי הנכון 
בבניית התרבות היהודית". בועידה צוּין, כי "לפי החלטת הקומיסאריון העממי להשכלה, 
הופרד ב-1927 הקונצנטר הראשון מהשני... ויש לדחות ולהרחיק את ילדיהם של בעלי- 
הגוף, הסוחרים ושאר יסודות זרים, ולהקפיד על ברירה סוציאלית חמורה לגבי הכיתה 
החמישית".9! 

ולא מקרה הוא שאחוז הילדים היהודים בבאֶלורוסיה הלומדים בבתי-הספר בקונצָנטר השני 
נמוך בהרבה מאשר בקונצָנטר הראשון. זה בולט במספרים דלקמן:1! 


בגיל 11-8 בגיל 16-12 


בס"ה ילדים יהודים 20 5+ 
מהם תלמידים בבתי-ספר 22206 25 
אחוז הלומדים בבתי-ספר 7 5 


מיד עם ראשית המשטר הסוביטי ברוסיה זכה ענף בית-הספר ביידיש להכרה מלאה ולסיוע 
מצד המפלגה הקומוניסטית והממשלה הסוביטית. היה זה בהתאם למדיניות הלאומית 
המוצהרת רשמית של המפלגה הקומוניסטית והשלטון הסוביטי. 

הועידה ה107 של המפלגה הקומוניסטית הרוסית (מארס 1921), שניסחה את מה שקרוי 
המדיניות הלאומית הלאָניניסטית, החליטה לסייע בידי העמים הלא-רוסיים, שיש להם איזו 
טָריטוריה מסוּימת בתחומי המדינה, בפיתוח תרבותם בשפת-האָם ובפיתוחן וביצורן של כל 
צורות-השלטון הסוביטיות (משפט, מנהָלה, גופי משק ושלטון) בשפת-האם. 

ונוסף על כך, קבעה הועידה:?' "מלבד העממים שיש להם טריטוריה מסוימת בתחומי 
רספס"ר, קיימים גם מיעוטים לאומיים המשולבים בתוך גושי רוב לאומיים מלוכדים 
אחרים, ושברוב המקרים אין להם טריטוריה מסוימת (לאטבים, פולנים, יהודים ואחרים)... 
עתה, כשהשויון בין הלאומים מוּגשם בחיים, וזכות המיעוט הלאומי להתפתחות לאומית 
חפשית מובטחת על-ידי אופי המשטר הסוביטי, הרי תפקידה של המפלגה לגבי המוני 
העובדים של המיעוטים הללו מתמצה בכך שעליה לעזור להם לנצל במלואן את הזכויות 
הללו להתפתחות חפשית". 

אך הנימוק החשוב ביותר, שקבע את המדיניות לגבי ענף בית-הספר בשפת יידיש, היה זה 
שהרוב המכריע של האוכלוסיה היהודית בברית-המועצות דיבר יידיש, והשלטון הסוביטי 
החדש נסתייע בשפת היידיש כבאמצעי הטוב ביותר לסוביטיזציה של ההמונים היהודיים. 
אופיָני הדבר כי במקומות שהרוסית חדרה לתחום החיים היהודיים, והשלטונות לא נזקקו 
במיוחד לשפת יידיש כלאמצעי-תעמולה סוביטי, לא הוקמו בתי-ספר ביידיש. במוסקבה 


10. לקו מעמדי נכון בבניית התרבות היהודית, "אַָקטיאבר", מינסק 25.1.1930 (יידיש). 
1. פייקין, עמ' 183. 
2. דוניאֶץ, "הישגים של המדיניות הלאומית הלאָנינית", מינסק, 1930, עמ' 13-11. (יידיש). 


44 אהרן רוזין 


ובלנינגראד, למשל, שנוצרו בהן ריכוזים יהודיים גדולים, לא הוקם אפילו בית-ספר יהודי 
אחד. 

לפיכך היה ענף בית-הספר ביידיש מפותח בבאֶלורוסיה יותר משבשאר מקומות בברית- 
המועצות. לפי נתוני המִפקד משנת 1926, היו על כל 1000 יהודים שיידיש שפת-האָם שלהם 
תלמידים בבתי-ספר יהודיים::! בברית-המועצות כולה -- 61.5. מזה: ברספס"ר -- 
9; באוקראינה -- 68.1, בבאָלורוסיה -- 77.0. 

בשנות העשרים ידע ענף בית-הספר ביידיש בבאֶלורוסיה התפתחות רבה ויציבה. אם בשנת- 
הלימודים 1921/22 היו 106 בתי-ספר יהודיים ובהם 10745 תלמידים, הרי כבר בשנת- 
הלימודים 1931/32 היו 262 בתי-ספר יהודיים עם 31430 תלמידים בהם.*' בשנת 1936 
הגיע מספר התלמידים של בתי-הספר היהודיים בבאֶלורוסיה ל-%36500' הווה אומר כי 
כ"60% מהתלמידים היהודים למדו בבתי-ספר יהודיים. 

בעיר מינסק גופא נתחוללה העליה בענף בית-הספר ביידיש בקצב מהיר יותר מאשר 
בבאֶלורוסיה כולה. מינסק כבירת באֶלורוסיה היתה למופת בנידון זה. בבאֶלורוסיה כולה 
(פרט למינסק) למדו בשנת-הלימודים 1926/27 בבתי-ספר יהודיים 45% מכלל התלמידים 
היהודיים, ובאותה שנת-לימודים עצמה כבר למדו בבתי-ספר יהודיים במינסק 58% מכלל 
התלמידים היהודיים בעיר. בשנת-הלימודים 1926/27 למדו בבתי-ספר יהודיים במינסק 
0 תלמידים .16 

אך ראוי להדגיש כי במחצית השניה של שנות העשרים כבר נעצר במינסק תהליך 
ההתפתחות של ענף בית-הספר ביידיש. ב-10 השנים הבאות לא חל שום גידול במספר 
התלמידים בבתי-הספר היהודיים במינסק. 

לראשית שנת-הלימודים 1935/36 היו במינסק 42 בתי-ספר, מהם 12 יהודיים, 2 מעורבים 
(רוסיים ובאָלורוסיים), 5 רוסיים, 1 פולני, 1 גרמני ו217 באֶלורוסיים. בבתי-הספר הללו 
לומדים 26500 תלמידים, מהם בבתי-הספר היהודיים 7.3749 משמע, שמספר התלמידים 
בבתי-הספר היהודיים בשנת הלימודים 1935/36 נשאר כפי שהיה בשנת הלימודים 
7,.,. 

בשנת 1937 התחיל תהליך של קיצוץ נמרץ בענף בית-הספר בשפת יידיש בכל באָלורוסיה 
וביחוד במינסק. ובשנת 1938 כבר נתחולל חיסול המוני של ענף בית-הספר בשפת יידיש. 
מינסק, כבירת באֶלורוסיה, שימשה דוגמה ומופת לשאר ערים בביצוע פעולה זו. בשנת 
8 כמעט שנסתיים חיסול כל בתי-הספר בשפת יידיש. 

העתון היהודי "אקטיאבר", שטָנים על שנים יצא מעורו כדי להוכיח את הכורח והתועלת 
שבענף בית-הספר ביידיש, התחיל כמובן ללהג על הנזק הכרוך בכך. 

אנו מביאים קטעים אחדים ממאמר ב"אָקטיאבר" ה"מנמקים" את הכורח במבצע החיסול 
של בית-הספר היהודי;8! 


3. זינגר, טבלה 24. 

4. י. דארדאק, הישגינו ב"15 שנות אוקטובר בתחום ההשכלה העממית. במאסף הסוציאל-כלכלי, עמ' 
7. האקדימיה הבילורוסית למדעים, המגזר היהודי, מינסק 1932. (יידיש). 

5 נחמן מייזל, היצירה היהודית והסופר היהודי בברית-המועצות, עמ' 139, ניודיורק 1959. (יידיש). 

6. עפרון, "אַָקטיאבר" מיום 19.1.1927. (יידיש). 

7 בתי-הספר המינסקאיים בשנת-הלימודים החדשה. "דער עמעס", מוסקבה, 16.9.1935. (יידיש). 

8. א. ראָווזין, רשימות של אב, אָקטיאבר, מינסק 27.9.1938. (יידיש). 

"...בית-הספר מס' 23 היה יהודי. השנה הוא אוּרגן מחדש כבאֶלורוסי. בעצם, טעון היה זה 
מכבר ארגון-מחדש... אויבי העם השתדלו לכפות יידישיזציה מלאכותית, כשהם מאלצים 
את ההורים היהודים לשלוח את ילדיהם דווקא לבתי-ספר יהודיים. אך יידישיזציה זו לא 
יכלה לבלום את שאיפת העמלים היהודים להתחבר אל התרבות הגדולה של העם הרוסי, 
וללמד את ילדיהם בשפה שבה כתבו את יצירותיהם בנות-האלמוות גאוני הגאונים של 
האנושות, לנין וסטאלין. המוני-העם היהודיים שאפו לכך שילדיהם יתחברו לתרבות הגדולה 
שהעניקה לאנושות ענקים של המלה האמנותית כפושקין וכטולסטוי. כשנחשף פרצופם של 
אויבי העם, נתברר התוכן הלאומני של ייזישיזציה מלאכותית זו... הלאומנים היהודיים -- 
הבונדאים, הציונים, ששאפו תמיד להחדיר שוביניזם, לשכנע את המוני היהודים כי העם 
היהודי הוא "עם נבחר" -- הלאומנים האלה -- הם-הם שהטיפו למען ה"יידישיזם"... 
הארגון מחדש של בתי-הספר היהודיים ימלא תפקיד חיובי גם במובן של חינוך בינלאומי. 
תחילה היו הדברים מסתדרים כך, שהילדים היהודים היו מובדלים מהרוסיים והבאֶלורוסיים. 
עכשיו כבר יִתִחַיוּ הילדים ביניהם למן ספסל-הלימודים, יספגו לתוכם את רוח אחוות- 
העמים הסטאלינית...". 

מאמר זה, שפונה בצניעוּת בשם "רשימות של אָב", מאפיין במלואו את קו המפלגה 
הקומוניסטית והשלטון הסוביטי בשאלה זו. 

יידיש הוכרזה כנשק לאומני של הבונדאים והציונים, כנשק שמשתמשים בו אויבי העם 
הסוביטי; יידיש מפריעה להתחבר אל התרבות הרוסית הגדולה; יידיש היא מכשול לחינוך 
הבינלאומי של ההמונים; יידיש היא קונטר-ריבולוציה. 

היתה זו מדיניות מחוּשבת שהיתה מכּונת נגד העם היהודי ותרבותו. 

חיסול ענף בית-הספר היהודי היה, כידוע, הצעד הראשון במְבְצָע רב-הזוועה של החיסול 
הטוטאלי של התרבות היהודית בברית-המועצות שאורגן ובוּצע אחרי-כן על-ידי השלטון 
הסוביטי. 


כשאנו מתארים את ענף בית-הספר היהודי, חובה להדגיש כי בתי-הספר היהודים ערכו את 
עבודתם לפי התכניות של בתי-הספר הכלליים. לא היו שום לימודים יהודיים-ספאֶציפיים. 
בתי-הספר היהודיים נבדלו מהכלליים רק בכך שהלימודים שם התנהלו ביידיש. 

כבר בשנים הראשונות לארגון ענף בית-הספר היהודי בברית-המועצות, ניהלה 
היאֶווסאָקציה מלחמה נמרצת למימוּש מגמה זו בענף בית-הספר היהודי. 
פעיל-התרבות המינסקאי הבולט י. דארדאק, בתארו את "מלחמת-המעמדות בקשר 
לשאלות ההשכלה העממית", כותב:*' "הטאקטיקה של האויב המעמדי בתקופה הראשונה 
התנהלה בשני כיווּנים, שהם שני צדדים של אותו המטבע. הכיווּן הראשון -- להחזיק 
ב'חדר' בכל הכוחות, כבנשק של חינוך לאומי-דתי, לתקן ולחַדש את ה'חדר', כנשק 
למלחמה בבית-הספר הסוביטי; הכיוון השני חָתר להגנָבת לימודים לאומיים"דתיים לבית- 
הספר הסוביטי, תוך הנהגת לימודי עברית בבית-הספר..." 

בשנות העשרים נתחולל תהליך נמרץ של "טיהור" בתי-הספר היהודיים מכל היסודות 
ה"זרים". סולקו מהעבודה כל המורים שתוארו כיסודות ציוניים, בונדאים וסתם לאומניים 
ש"רצו להנהיג בבית-הספר את החינוך הלאומי-הדתי על-ידי שמירת השבת ה'קדושה', 


9. י. דארדאק, עמ' 162. 

זגיגת החגים הלאומניים והנהגת לימודי ספרות 'יהודית' והיסטוריה 'יהודית' מ'מקורות 
היסטוריים נכונים' כתנ"ך, נביאים, אגדות וכוי".29 

קיסודות היהודיים הלאומיים סוּלקו בהדרגה מתכניות בתי-הספר היהודיים הסוביטיים. לא 
וו בלבד שבתכניות הלמידה לא היה שום חומר שיקשר אף כלשהו עם המסורת של התרבות 
קיהודית הישנה, אלא שמתכניות-הלימודים גם נעלם כל זכר של אילו יסודות מההיסטוריה 
יהתרבות של העם היהודי. המקצועות היחידים שלימדו בבתי-הספר היהודיים היו יידיש 
כשפה והספרות ביידיש. אך חובה להדגיש שהתכניות נערכו במגמה שהתלמידים לא יקבלו 
לעצמם שום מושג מתולדות עמם ותרבותו. לימדו רק את הספרות הסוביטית היהודית 
החדשה, וחלקית את יצירת שלום עליכם, מנדלי מוכר-ספרים וי"ל פרץ. 

לגבי שפת יידיש גופא ננקט קו של "טיהורה" מהיסודות העבריים ה"ריאקציוניים". 
כידוע, בוצעה בראשית שנות השלושים בברית-המועצות ריפורמה בכתיב היידיש, 
שהתבטאה בהרחקת ההבראיזמים מן השפה ובהחדרת אופן הכתיבה הפונאָטי. הפרופיסור 
ח. שמרוק מתאר תופעה זו כך:1? "בברית-המועצות ננקטה לגבי יידיש מדיניות של 
דְהֶבריאיזציה' אווילית וחסרת כל תחושה תרבותית, שמטרתה היתה לסלק ולצמצם את 
רוּב המרכיבים העבריים הקלֶריקאליים של לשון זו. ואילו אותם מרכיבים שלא ניתן לוותר 
עליהם -- נותקו ממקורם על-ידי השימוש בכתיב הפונאָטי. צעדים אלה כוונתם היתה, בין 
השאר, לנתק את התלמידים בבתי-הספר היהודיים מכל קשר של לשון-הלמידה עם זכרי 
המסורת שהיו טמונים בלשון עצמה, ועל-ידי כך להוציא מלבם כל אפשרות של הזדהות עם 
המסורת היהודית אפילו בדרך עקיפה זו". עסקני התרבות היאֶווסאָקיים הדגישו זאת 
ב"גאוָה מהפכנית" והציגו את חוסר-הטעם וחוסר התרבות שב"דְהֶבריאיזציה" כמלחמה 
בריאקציה, כמאבק לקידמה . הם טענו:?? "זוהי רְפורמה סוביטית, אין כאן פחד ממסורת. 
שם במחנה היידישיסטי מתיחסים למסורת בפחד וביראת-כבוד. חוששים לפגוע בכתיב 
ה'עדין' של האותיות העבריות ה'נעלות'... שם זה טבעי, וחלק אורגאני של מדיניוּת- 
התרבות הריאקציונית שלהם... אנחנו ראינו בכתיב זה הנחָתת מַכַּת-מוות בריאקציה 
ובאופורטוניזם"... 

ההתיעצות הכל-רוסית בענין הכתיב, בקיוב (נובמבר 1931) קבעה, כי "רְפורמת הכתיב 
חייבת לשרת את ענייני הפועלים בניגוד לכתיב הפאשיסטי, היידישיסטי בחו"ל, המבקש 
לשָמר את המסורות ומכוּןן נגד האינטָרסים של הפועליםי. 23 

המאבק העקשני של העסקנים היאֶווסאָקיים עם הכתיב "הפאשיסטי היידישיסטי", הקו 
חסר-הטעם של "דְהֶבראיזציה", הרצון העז לעקור משורש את המסורת היהודית הלאומית, 
הביא לידי הצעות קיצוניות שנדחו אפילו על-ידי היאֶווסאָקציה גופה. כך, למשל, הציע 
הבלשן היהודי החארקובי זארְצקי לסגל ליידיש את הכתיב הלאטני... 

ברי כי הריפורמות ביידיש מגמתן היתה גם לנתק את הקיבוץ היהודי הסוביטי ואת תרבותו 
מכלל העם היהודי ברחבי העולם. 


0. דארדאק, עמ' 172. 

1. ח. שמרוק, תרבות יהודית בברית-המועצות, תדפיס מ"גשר", חוב' 3-2, עמ' 68, ספטמבר 1966. 
2. מבוא למילון-כתיב, הוצ' "עמעס", מוסקבה 1932. (יידיש). 

3. בחזית השפה, 1, 15.5.1932 (יידיש). 

הטכניון הפדגוגי היהודי ובית-הספר הפדגוגי היהודי במינסק 

בדצמבר 1921 נוסד במינסק הטכניון הפדגוגי היהודי, שקיבל לרשותו את הבנין של 
ה"תלמוד-תורה" העירוני הגדול בסימטת נימיגה-ראקובסקאיה. תחילה היה הטכניון 
למעשה מוסד להשכלה כללית. לאחר מכן, כעבור שנים מספר, ניתן למוסד זה כיווּן פדגוגי, 
והוא התחיל להכין גרעיני מורים לבתי-ספר של ארבע ושבע שנות-לימוד ביידיש. מחזור 
הלימודים בטכניון היה של 4 שנים. 

בחמש שנות עבודה הכשיר הטכניון 65 מורים. בשנת 1927 בלבד הוא הכשיר 32 מורים, 
ומאז התחיל לסָפק מדי שנה בשנה 40-30 מורים. 

בשנת 1925 אורגנה ליד הטכניון מחלקה לגיל הגן, ומקץ שנתיים כבר נתנה המחלקה 
לראשונה 9 פעילים לגני-ילדים יהודיים. ליד הטכניון פעל בית-ספר נסיוני, שבו התאמנו 
הסטודנטים של הטכניון בפראקטיקה פדגוגית וששימש גם כמעבדה לימודית.? 

מובן מאליו, שהטכניון שימש כבסיס-חינוך יאֶווסאָקי. 

בשנת 1921 הוּקם במינסק גם בית-ספר פדגוגי, שתכנית-הלימודים בו היתה תלת-שנתית 
והיה מכשיר מורים לבתי-הספר היהודיים היסודיים (4 שנתיים). בבית-הספר למדו כמה 
מאות תלמידים. בוגרי בית-הספר הפדגוגי עבדו בעיקר בבתי-הספר היהודיים בעיירות. 
יש לציין, כי במחצית השניה של שנות השלושים, כשענף בית-הספר היהודי היה נתון 
לקיצוצים נמרצים, נשלחו הרבה בוגרים של בית-הספר הפדגוגי היהודי במינסק לעבודה 
בבתי-ספר לא-יהודיים. כך, למשל, בשנת 1937 הוציא בית-הספר הפדגוגי היהודי במינסק 
5 מורים ומהם נשלחו לעבודה בבתי-ספר יהודיים רק 25.17 

הטכניון הפדגוגי היהודי ובית-הספר הפדגוגי היהודי במינסק חוסלו בסוף שנות השלושים. 


2< השכלה גבוהה 

בשנת-הלימודים 1927/28 למדו בבתי-הספר הגבוהים של באָלורוסיה 1257 סטודנטים 
יהודיים, או 27.1% מכלל הסטודנטים; בשנת-הלימודים 1928/29 למדו 1213 סטודנטים 
יהודיים, או 26.2% מכלל הסטודנטים בבתי-הספר הגבוהים האלה.% 

ראוי להדגיש, כי בהשוואה לאחוז האוכלוסיה היהודית בבאָלורוסיה (8%), היה מספר 
הסטודנטים היהודיים בבתי-הספר הגבוהים של באֶלורוסיה גדול. 

בעיר מינסק גופה היה המצב טוב עוד יותר, באוניברסיטה המינסקאית, לפי הנתונים ליום 
5 באוקטובר 1927, היה מספר הסטודנטים היהודיים; 2 








הפאקולטה בס"ה סטודנטים מהם יהודים | % היהודים 
הרפואית 08 1 9+ 
הפדגוגית 16 1 2007 
למשק העממי והמשפטית %8 01 5+ 
בס"ה 22 13 5 


4. אָקטיאבר, מינסק, 22.6.1927. 

5. אָקטיאבר, מינסק, 5.7.1937. 

6. פייקין, עמ' 193. 

7. האוניברסיטה הבאָלורוסית הממלכחית, עמ' 30, מינסק, 1929. (באָלורוסית). 

בהשוואה עם אחוז האוכלוסיה היהודית בעיר (41%) היה מספר הסטודנטים היהודיים 
יחסית קטן יותר. אך השוואה כזו לא תהא נכונה, שפן יש להביא בחשבון כי האוניברסיטה 
המינסקאית (השם הרשמי -- האוניברסיטה הבאֶלורוסית) לא היתה עירונית, אלא מוסד 
לימודי של הריפובליקה הבאָלורוסית. 

בשנות השלושים אורגנה במינסק, במסגרת הארגון מחדש של בתי-הספר הגבוהים במדינה, 
מערכת של בתי-ספר גבוהים. בשנת 1931 אורגנה-מחדש הפאקולטה הרפואית של 
האוניברסיטה למכון רפואי מיוחד. באותה שנה נוסד מכון פדגוגי. בשנת 1932 נוסד מכון 
משפטי. לאחר מכן הוקמו המכון-לבניָה, המכון היערני-הטכני, המכון לתכנון המשק העממי 
ואחרים. 

אין לנו מספרים מפורטים על מספר הסטודנטים בכלל והסטודנטים היהודיים בפרט במינסק 
באותן השנים. ידוע כי בשנת 1939 היו בבאֶלורוסיה 25 בתי"ספר גבוהים, שבהם למדו 
למעלה מ-13 אלף סטודנטים.*? מלבד האוניברסיטה המינסקאית, שבה למדו כ-3000 
סטודנטים, היו בבאֶלורוסיה 24 בתי-ספר גבוהים עם 10 אלפים סטודנטים. באופן כזה ניתן 
לחַשב כי במינסק היו בשנת 1939 כ-8 -- 8 אלף סטודנטים, ומכללם, לפי השערתנו, כ217 
אלף סטודנטים יהודיים. 

בפאקולטה הפדגוגית של האוניברסיטה המינסקאית היתה סאַקציה יהודית. היא קמה בעת- 
ובעונה-אחת עם האוניברסיטה כולה, בדצמבר 1921. הסאָקציה הציבה לעצמה מטרה 
להכשיר פעילים בעלי השכלה גבוהה לעבודה בסביבה היהודית בשפת יידיש. הדרך לכך 
היתה יידישיזציה של הלימודים בסאָקציה. 

בפאקולטה הפדגוגית היו ארבע מחלקות -- סוציאל-היסטורית, ספרותית-לינגוויסטית, 
פיסית-מתימטית ומחלקה למדעי"הטבע -- שנועדו להכשיר מורים במקצוע המתאים 
לבתי-הספר של השלב השני. המעבר להוראה ביידיש בוצע לא במידה שוה בכל המקצועות. 
בשנת הלימודים 1928/29 הועברו להוראה ביידיש המקצועות במדורים ההומאניסטיים 
בשיעור של למעלה מ40%7 ובבלתי-הומאניסטיים ב-15% בקירוב.? ביידיש נוהלו אז 
הלימודים במקצועות דלהלן: מאטריאליזם דיאלקטי, לאָניניזם, כלכלה מדינית; תולדות 
היהודים בפולין, ליטא, אוקראינה ובאֶלורוסיה; היסטוריה כלכלית של היהודים ברוסיה; 
תולדות הפדגוגיה, פדגוגיה; ספרות יידית חדשה וחדישה; תולדות שפת יידיש; 
דיאלֶקטולוגיה יהודית; דברי ימי רוסיה; מיתודיקה של הפיסיקה; מיתודיקה של 
המתימטיקה; גיאומטריה אנאליטית; כימיה אנאורגאנית; חישוב דִיפֶרְנציאלי. 

לימודים אלה הורו הפרופיסורים סוסיס וגראמאֶר, 9 מרצים ו-6 עוזרים"מדעיים. בסאָקציה 
השתלמו לקראת פעולתם המדעית בעתיד הרבה תלמידי-מחקר. 

בחינות-הקבלה בסאָקציה היהודית התנהלו ביידיש. 

בסאָקציה היהודית למדו בשנת-הלימודים 1928/29 201 סטודנטים 39 

ליד הסאָקציה היהודית התקיימו שני מוסדות-עזר: בית-ספר נסיוני 7-שנתי ולשכה לידיעת- 
היהודים. 

הסאָקציה היהודית בפאקולטה הפדגוגית של האוניברסיטה התחילה להוציא בשנת 1929 


8. בסס"ר. האנציקלופדיה הסוביטית הגדולה, כרך 4, מוסקבה, 1950. (רוסית). 
9. כתבי האוניברסיטה הבאֶלורוסית הממלכתית, עמ' 157, מינסק, 1929. (יידיש). 
0. כתבי האוניברסיטה, עמ' 158. 

מאסף בשם "שריפטן" (כתבים), שבו פורסמו מחקרים מדעיים שונים (בהיסטוריה, שפה, 
פולקלור וכו'). 

מלבד הסאָקציה היהודית בפאקולטה הפדגוגית, היתה גם מחלקה יהודית בפאקולטת- 
הפועלים של האוניברסיטה. 

צריך לציין, שבתכניות-הלימודים של הסאַָקציה היהודית ליד האוניברסיטה המינסקאית חלו 
תוך שנים אחדות שינויים גדולים. תחילה היו בתכניות-הלימודים גם מקצועות כעברית 
וניביה, ההיסטוריה הקדומה של עם ישראל, התפתחות האידיאות הדתיות, המוסריות 
והפילוסופיות בקרב היהודים, אמנות יהודית קלאסית, מוסיקה יהודית, תנ"ך, תלמוד, קבלה 
וכו'. תכניות-לימוד אלו הוכרוּ עד"מהרה כציוניות-בורגניות. פעילי-התרבות היאָווסאָקיים 
צרחו כי תכניות אלו ממשמען "הופעה גלויה של הלאומנים הקונטר-ריבולוציוניים היהודים 
המבצעים ביסודה את המדיניוּת של בעלי-הגוף והנאָפמאנים היהודיים אשר ביקשו לשלוח 
ידם גם אל הסאָקציה היהודית, כלומר להסתנן לבית-הספר הגבוה".3 

מובן מאליו שאת התכניות הללו שינו, סילקו מהן את כל היסודות ה"לאומניים-הציוניים" 
וכל מה שהיתה לו שייכוּת ל"אידיאליזציה של העָבר". 

בשנת 1931 הוקמה מחלקה יהודית ליד המכון הפדגוגי המינסקאי. רק כעבור שנים מספר 
התחילה מחלקה זו להתפורר. בשנת-הלימודים 1935/36 חוּסלה המחלקה היהודית של 
הפאקולטה ההיסטורית. מספר כל המתקבלים בשנת-הלימודים 1935/36 היה 7 אנשים. 
נסגרה הקתידרה לשפה ולספרות יהודית. 

המחלקה היהודית נשארה ללא הנהלה, ללא צוותים ועם 45 סטודנטים.?י 

לא היה זה דבר שבמקרה. זה נעשה בהתאמה למדיניוּת שבוצעה בסוף שנות השלושים לגבי 
ענף בית-הספר היהודי בברית-המועצות. 


3 עבודה מדעית-מחקרית 

בשנות העשרים והשלושים התנהלה בברית-המועצות עבודה מדעית-מחקרית יהודית 
ניכרת. נתקיימו שני מרכזים מדעיים יהודיים חשובים: הסאָקטורים היהודיים ליד 
האקדימיות-למדעים של באֶלורוסיה (מינסק) ושל אוקראינה (קיוב). 

כינּן המחקר המדעי היהודי במינסק, הראשון מסוגו בברית-המועצות, עבר את השלבים 
הבאים בהתפתחותו. 

ביולי 1924 הקימה הממשלה הבאֶלורוסית במינסק את המכון לתרבות באֶלורוסית. בתקנות 
המכון נאמר, בין השאר::3 "לחקר שפת יידיש, ספרותה ותולדותיה מוּקמת מחלקה יהודית 
הרשאית מצָדה, לפי הצורך, להקים סאָקציות וּועדות מתאימות". 

בנובמבר 1924 הוּסב המכון לתרבוּת באֶלורוסית למוסד מדעי-מחקרי ממלכתי גבוה וקבוע 
כדוגמת אקדימיה-למדעים ובהרכבו אוּשר קיום סאָקטור יהודי. 

הסאַקטור היהודי הורכב מ-10 חברים-עמיתים (ב. אורשאנסקי, מ. ויינגאָר, י. סוסיס, 
ש. אגורסקי, א. אשרוביץ, הולמשטוק, ריוואֶס, ו. פרישמן, נ. אויסלאָנדר, ד. מאץ) ו-14 
חברים-עוזרים. 

ליד הסאַקטור היהודי אורגנו שלוש סאָקציות: להיסטוריה, לספרות וללשון. 

1. י. דארדאק, עמ' 176. 


2. להשליט סדר במוסד-לימוד חשוּב, "דער עמעס", מוסקבה, 18.4.1938. 
3. צייטשריפט, מס' 1, מינסק 1926. 

הסאָקציה להיסטוריה (היו"ר סוסיס) תפקידה היה לחקור את דברי ימי היהודים 
ברוסיה בכלל ובבאֶלורוסיה בפרט. היו לה שתי ועדות מיוחדות: לחקר תולדות התנועה 
המהפכנית אצל היהודים (בראשוּת אורשאנסקי) ולידיעת האזור (בראשות אלכסנדרוב). 
הסאַקציה לספרות (היו"ר אויסלאָנדר) היו לה שתי ועדות מיוחדות: לחקר הפולקלור 
היהודי ולתולדות התיאטרון והמחזה היהודיים. 

הסאָקציה ללשון (היו"ר ויינגאָר) היתה לה ועדה מיוחדת להכנת מילון יידי אקאדימי. 
בסוף אוקטובר 1925 הוקמה סאָקציה כלכלית-דימוגראפית (המזכיר המדעי 
אלכסנדרוב, היו"ר רוזנהויז). 

בשנת 1927, ערב יובל העשור למהפכת אוקטובר, הוקמה סאָקציה ביבליוגראפית, 
שתפקידה היה לחבר ביבליוגראפיה מפורטת של כל הפרסומים היהודיים בברית-המועצות. 
הסאָקציה תיכננה גם לחבר קטלוג מדעי של כל הספרות היהודית הפאָריודית והלא- 
פּאָריודית, הָחל במאה ה-16 ועד הזמן הזה. 

שום עבודה לא פורסמה עלזידי סאָקציה זו. 

בשנת 1931 הוקמה סאָקציה אנטי-דתית מיוחדת (בהרכב של עובד אחד בלבד -- 
קראוויצקי), שתפקידה היה לחקור ולתוּר אחר המיתודות הנכונות של תעמולה אנטי-דתית. 
בסוף 1932 נהפך הסאַָקטור היהודי למכון לתרבות יהודית. בהרכב המכון היו 5 סאַקציות: 
ללשון, לספרות, להיסטוריה, כלכלית-חברתית ואנטי-דתית. 

בעבודה היהודית המדעית-המחקרית במינסק השתתפו 43 אנשים, ביניהם עסקנים נודעים 
של התרבות היהודית הסוביטית כאגורסקי, נ. אויסלאָנדר, אורשאנסקי, א. אשרוביץ, 
ה. אלכסנדרוב, י. ברונשטיין, ח. דוניאֶץ, הולמשטוק, וולוברינסקי, ויינגאָר, ל. וילאָנקין, 
י. סוסיס, מ. אָריק, ל. רוזנהויז. 

מנהל המרכז המדעי-המחקרי היהודי במינסק עד שנת 1934 היה א. אשרוביץ, למן שנת 
4 שש. אגורסקי. 

לא ידוע בדיוק, מתי נסגר המכון המינסקאי לתרבות יהודית. משערים, שהדבר נתרחש 
בשנת 1936. אך גם בשנת 1935 כמעט שלא פעל. 

במשך 11-10 שנות פעילותו עשה המרכז המדעי-המחקרי היהודי במינסק עבודה ניכרת. 
כפי שכבר צוין לעיל, היו 4 תחומים עיקריים: לשון, ספרות, היסטוריה וכלכלה. אנו 
מביאים בזה תיאור קצר של העבודה.3 


א. בתחום לשון יידיש 

העבודה התרכזה בשתי משימות: מילון אקדימי ואטלאס לשוני. 

המילון האקדימי היהודי תוכנן כעבודה בהיקף גדול, כאנדרטה לאומית לשפת 
יידיש. השלב הראשון צריך היה להימשך שלוש שנים. בעבודה המעשית הוחל ביני 1925. 
ובשנה הראשונה נלקטה ועובדה כרטיסיה של 65000 מלים מיצירות מנדלי מוכר-ספרים, 
שלום-עליכם, ש. אנסקי וי"ל פרץ. 

בשנת 1926/27 נאספו ונרשמו כ-106 אלף מלים מהספרות. כן נלקטו הרבה מלים 


4. ניסן סלוצקי, העבודה המדעית היהודית בברית-המועצות 1918-1948 (כתב-יד, החברה ההיסטורית, 
ירושלים), עמ' 382-362. 
5. המידע ניתן לפי ניסן סלוצקי, עמ' 228-190. 

מהשגורות בפי אנשי ערי-השדה ובעלי-מקצועות שונים. נקבעה השיטה להסברת המלים. 
בשנות 1928/29 נמשכה העבודה הפוריה. לאחר מות מרדכי ויינגאָר, שהיה מוחה ולבה של 
הסאָקציה ללשון, נחלשה במידה ניכרת העבודה בהרכבת המלון האקדימי היהודי, ועם זאח 
עדיין נמשכה. כרטיסיית המלים גדלה בעוד 200 אלף מלים מהספרוּת. 

בשנת 1931 כבר ניגשו אל הצד הארגוני של העבודה. תיכננו להוציא את המלון האקדימי 
בשותפות עם כל שאר המוסדות היהודיים המדעיים במדינה (המכון בקיוב, החברה המדעיח 
היהודית למדעים במוסקבה). אך לא היה מימוּן לביצוע העבודה. 

בשנת 1932 הופיעה ביקורת חריפה על עצם הרעיון של הוצאת מילון אקדימי יהודי. זה 
תואר כדימוקראטיזם לאומני אנטי-מהפכני, כיידישיזם וכיו"ב. לא היתה זו, כמובן, ביקורת 
מקרית של אנשים שונים. משמעו של דבר היה -- שינוי במדיניוּת בכללה. 

הוחלט להוציא לא מילון אקדימי, אלא שימושי-פרשני, שיכיל כרך אחד או שניים וישמש 
כלי-עזר לשכבות העם הרחבות. 

אך גם עבודה זו לא הגיעה לכלל ביצוע. תוּכנן להוציא את הכרך הראשון בשנת 1935, אך 
ביחד עם חיסול המכון, חוּסל גם הרעיון על הוצאת מילון יהודי. 

אטלאס-הלשון היהודי צריך היה להיות מורכב ממפות גיאוגראפיות של דיאלקטים 
שונים בשפה היהודית. בראשוּתו של ויינגאָר בוּצעה עבודת-הכנה גדולה. חלק מהחומר 
שנצבר פורסם על-ידי ויינגאָר ב"צייטשריפט" מס' 2-3 בצורת מאמרים: "על דיאלקטים 
יהודיים" ו"קארטוגראפיה לינגוויסטית ואטלאס-הלשון היהודי". 

לאחר מותו של ויינגאָר החליטה הסאַקציה ללשון, בראשותו של וילאָנקין,%% להוציא לאור 
את ספרו של ויינגאָר "דיאלקטולוגיה יהודית", וכן להכין לדפוס את האוסף הראשון של 
אטלאס-הלשון, שצריך היה להכיל 49 מָפות פוּנִיטיות. בעת-ובעונה-אחת הכינו לדפוס גם 
את האוסף השני, המורפולוגי. 

בתחילת 1932 החלו לבקר בחריפוּת ולתקוף גם את העבודה האקדימית על אטלאס-הלשון 
היהודי, והעבודה נפסקה למעשה. 

מלבד שתי העבודות הגדולות הנ"ל בוצעו בתחום חקר לשון יידיש עוד כמה עבודות. הוכן 
מינוח משפטי (1500 מלים) ופורסם בשנת 1926 ; גם המינוח המתימטי (1500 מלים) פורסם 
בשנת 1926; המינוח הכימי (2500 מלים) פורסם בשנת 1928; של הפיסיקה (5700 מלים) 
פורסם בשנת 1931, והחקלאי (7000 מלים). הכינו מילון באֶלורוסית=יידיש 
ויידיש= באָלורוסית. עסקו במחקרים כגון לשון העתונות, הלאָכסיקה והפראזיולוגיה 
המהפכנית ביידיש לפני המהפכה הרוסית. הכינו לדפוס דקדוק מדעי של יידיש. 


ב. בתחום הספרות היהודית 

בשנים הראשונות התרכזה העבודה בחקר הספרות היהודית הקלאסית. 

בשנת 1926 פורסמה שוּרת עבודות מוקדשות ליצירתו של י"ל פרץ: גורשטיין -- פרשת 
הביוגראפיה של פרץ; ליבוביץ' -- פרץ וכתב-העת "פריינד"; אויסלאָנדר -- על "ערים 
ועיירות" של פרץ. 

באותה שנה עצמה -- לשנת העשור למות שלום עליכם -- הופיע מאסף מוקדש לסופר: 


6. חוקר היידיש לייזר וילאָנקין עלה מברית-המועצות ארצה. בגליון 55 של די גאָלדענע קייט" (תל-אביב) 
פורסמה עבודתו של וילאָנקין "לתולדות הדיאלקטים היהודיים". 

שלום עליכם בשנות ה807; שלום עליכם והעתונות; שלום עליכם והפולקלור היהודי. 
הוכנה הוצאה אקדימית של כתבי מנדלי מוכר ספרים. 

לאחר שנת 1928 לא נכללו בתכניות-המחקר של הסאָקציה הספרותית נושאים על ספרות- 
המופת היידית. פוּתחה פעילות רבה סביב בעיות כלליות של מדע הספרות וביקורת הספרות 
במסגרת מה שקרוי מדע-הספרות המארכסיסטי. 

פורסמה שורת עבודות ביידיש בתחום זה: מאסף "מדע הספרות בשלב הלאָניני", מאת 
י. ברונשטיין, ח. דוניאֶץ, זאמאֶסאָק, י. נוסינוב ור. רובינא; מחקר על "המאבק בחזית 
הספרות בתקופת הבינוי"מחדש" מאת ברונשטיין, ועוד הרבה עבודות אחרות. 
הסאַקציה לספרות עסקה בהכנת תכניות-לימוד לבתי-הספר היהודיים וחיברה מקראות 
ספרותיות בשבילם. 

בשנת 1931 תוכננה עבודה גדולה -- להכין לדפוס לכסיק!ן ספרותי סוביטי-יהודי גדול. 
העבודה היתה צריכה להיעשות בהשתתפות המכון הקיובי היהודי. בוצעה עבודת-הכנה 
גדולה. אך העבודה, למרבית הצער, לא הושלמה. 

עבודה מסוּימת בוצעה בתחום חקר הפולקלור היהודי. עוּבד האוסף של כראפובסקי שהכיל 
0 אלפים פתגמים יהודיים שהוא ליקט בויטאָבסק ובמקומות אחרים בבאֶלורוסיה. כן עוּבּד 
האוסף של ביילין (אירקוטסק) שהכיל 7 אלפים ערכי-פולקלור. 

נלקט אוסף של שירי-עם בבאָרדיצ'ב מהמאה ה-19. 

פורסמה שורה של עבודות מוקדשות לפולקלור היהודי. 

ליובל העשור של מהפכת-אוקטובר הוכן מאסף של חומר פולקלורי (שירים, בדיחות, 
פתגמים) מתקופת המהפכה. 

תשומת-לב מרובה הוקדשה לחקר תולדות התיאטרון והמחזה היהודיים. 

הצליחו לגלות כתב-יד מעניין, "שמשון הגיבור", שנכתב בידי בדחן מינסקאי בשנת 1883. 
ליקטו חומר על השתתפות בדחנים במחזה היהודי. חומר עשיר נאסף באודיסה על יחס 
האוכלוסיה היהודית אל תיאטרון-גולדפאדן. הוכנה הביוגראפיה של גולדפאדן. הוכנה 
עבודה: "אַקסנפאֶלד והחוגים הספרותיים בשנות ה-50 של המאה ה-18". הוכנה עבודה על 
ההצגה היהודית הראשונה ברוסיה. 


ג. בתחום ההיסטוריה היהודית 

פוּתחה עבודה בחקר חברות בעלי-המלאכה היהודיים; נאספו פנקסי החייטים, הסנדלרים, 
הבורסים ושל חִבָרות אחרות מהמאה ה-18. נחקר הנִי-החיים היהודי, החל במאה ה-16 : חיי 
הקהילה, היחסים בין שכבות שונות (גבירים, למדנים, בעלי-מלאכות ואחרים), מסים, 
"חזקה", מסחר, יחסים בין יהודים וגויים וכו'. עסקו בחקר תולדותיה של תנועת-הפועלים 
היהודית ברוסיה. פורסמה שורה של עבודות: על ההיסטוריה הסוציאלית של יהודים 
בבאֶלורוסיה (סוסיס); האוכלוסיה היהודית בבאֶלורוסיה בתקופת חלוקת-פולין 
(אלכסנדרוב); אורח-החיים של היהודים במאה ה-18 (הולמשטוק), על אופי התנועה 
הסוציאלית בקרב הפועלים היהודיים עד לייסוד רסדר"פ, ועבודות אחרות. 

בשנת 1930 נשתנה באורח קיצוני כיווּן עבודת המחקר ההיסטורי. התחילו עוסקים במה 
שקרוי הבעיות האקטואליות של התקופה המהפכנית החדשה. 

הוּצא לאור הספר "היידישיזם המושפע מהפאשיזם והמדע שלו" (מינסק, 1930), שהכיל 
ביקורת חריפה על המדע היהודי בעולם. פורסם הספר "הבורגנות היהודית בשנת 1905" 

(הולמשטוק וריבין). הופיע מאסף מוקדש למאבק בחזית ההיסטוריוגראפיה היהודית. 
בתכניות-הנושאים היו עבודות כגון: תפקיד הבורגנות היהודית במהפכת 1917; על 
הבורגנות הנאָפמאנית בבאֶלורוסיה; על הבולשאָביזם והתנועות הזעיר-בורגניות בסביבה 
היהודית בשנת 1917, וכד'. 


ד. בתחום הכלכלי-החברתי 

נעשתה עבודת מחקר והוּכן חומר: על תקציבו של האיכר היהודי והפועל היהודי, על 
כלכלתה של העיירה היהודית בבאֶלורוסיה, על הרפואה היהודית בבאֶלורוסיה. 

הוכנו ופורסמו עבודות: החקלאות היהודית בבאֶלורוסיה (אגורסקי); האוכלוסיה היהודית 
בערי באָלורוסיה ועיירותיה והאוכלוסיה היהודית במינסק לפי המפקדים מ18977 ומ-1926 
(אלכסנדרוב); הנוער העובד היהודי בבאֶלורוסיה (איינהורן); יהודים בבאֶלורוסיה (חומר 
סטאטיסטי); מחקר על ייצור של מלאכתדיד וכו'. 

הופיע כתב-עת שנתי "צייטשריפט" (5 כרכים בשנים 1926-1921). ב"צייטשריפט" 
השתתפו מלבד המדענים המינסקאיים גם מלומדים יהודיים בולטים בזמן ההוא, כגון: 
י. צינבָּרג, מ. ויינריך, נ. לוריא, א. ספיוואק, י. נוסינוב ואחרים. 

בשנים 1935-1932 הוּצא ידיעון מדעי "בחזית המדע" (העורך -- ש. אגורסקי). בשנים 
3 הופיעו 3 גליונות של מאסף לינגוויסטי בעריכת אגורסקי ואשרוביץ. 
בסיקור הפעילות של המרכז היהודי המדעי-המחקרי במינסק, יש לציין שני שלבים 
בהתפתחותו. 

השלב הראשון (1929-1924) מתאפיין בעבודה פוריה בחקר תחומים חשובים של התרבות 
היהודית. היתה זו תקופת כיבושים ביצירה. את השלב השני (1935-1930) מציינת תקופה 
של שפל יצירתי. סיבתו העיקרית היתה אוירת-החנק הפוליטית ששררה במדינה. עובדי 
המדע נאלצו להסתגל לאוירה הפוליטית השוררת ומַשמעו של זה היה -- להעלות לקרבן 
את פעילותם המדעית-המחקרית ולעסוק בפראזיולוגיה הקומוניסטית-הסוביטית שהיתה 
שגורה באותה התקופה. 

כך, למשל, בתארו את תפקידי העבודה הלשונית-המדעית במינסק, כותב המזכיר המדעי של 
הסאַקציה ללשון, לייזר וילאָנקין:*3 "בקבעָנו את תכנית עבודתנו, היתה לנגד עינינו החלטת 
נשיאות האקדימיה שלנו, שביסוד העבודה חייבים להיות 5 נושאים: ביקורת האופורטוניזם 
הימני; מלחמה בדת; ביקורות השקפות-עולם לאומיות ובורגניות; התרבות הלאומית 
והפרוליטאריון; עזרה למפלגות הקומוניסטיות בארצות השכנות". 

לכול ברור כי ביקורת האופורטוניזם הימני, מלחמה בדת וביקורת השקפות-עולם לאומיות 
ובורגניות -- דבר אין להם עם עבודה מדעית בחקר הלשון. המדענים נאלצו לעסוק במין 
עבודה "מדעית" כזו, משום שכזה היה צו המפלגה. ועוד דבר המציין תקופה זו הוא. -- 
הרחקתם מהעבודה של הרבה מלומדים בולטים (פרופיסור סוסיס, רברבּה, גולדברג ואחרים) 
בשל "שגיאותיהם הלאומניות והאופורטוניסטיות", דבר שהשפיע ללא ספק לרעה על 
העבודה. 


7. "די יידישע שפראך", מט' 5-4, יוני"אוקטובר 1930. 

4 ספריות 

במינסק היתה מפותחת פעילוּת-ספריות ניכרת. ליד הספריה הבאֶלורוסית הממלכתית ע"ש 
לנין, היה מדור יהודי שהכיל כ-40 אלף ספרים יהודיים. ליד המדור היה חדר-קריאה 
שאפשר היה לקבל בו עתונים וכתבי-עת מברית-המועצות כולה. מובן מאליו, ששום 
פרסומים פאָריודיים מחו"ל לא היו שם. 

בעיר היו 5-4 ספריות יהודיות. כספריה יהודית נחשבה ספריה ששירתה בעיקר קוראים 
יהודיים והיו לה ספרים יהודיים במספר ניכר. ראוי לציין שלוש ספריות יהודיות גדולות. 
בשנת 1930 היה מצבן כדלקמן:38 

הספריה היהודית המרכזית ע"ש י"ל פרץ. בעצם היא היתה מדור של הספריה 
העירונית המרכזית ע"ש פושקין. בספריה זו היו 8493 ספרים, מהם 6928 יהודיים. 
הספריה ליד בית הקומסומול המרכזי. היו לה 757 מנויים, מהם 63% יהודים. 
בספריה זו היו 11,948 ספרים, מהם 2250 יהודיים. 

הספריה ליד המועדון המפלגתי היהודי המרכזי ע"ש לנין. היו לה כ-2500 
ספרים יהודיים. 

אופייני הוא טיבם של הספרים היהודיים. בכל שלוש הספריות היו:%% ספרים פוליטיים של 
הוצאות סוביטיות -- 17%; ספרים פוליטיים של הוצאות זרות והוצאות מחו"ל -- 7%; 
ספרות יפה יהודית סוביטית -- 9%; ספרות יפה שפורסמה עד המהפכה -- 17%; ספרות 
יפה של סופרים יהודיים חדישים מחו"ל -- 5%; תרגומים מסופרים רוסיים ישנים 
וסוביטיים וספרות חו"ל עולמית -- 12%; ספרים שונים אחרים -- 33%. 

בהביאו מיון זה של הספרים, מגָנָה מחבר המאמר בעתון המינסקאי "אַקטיאבר" את מעמדן 
של הספריות, רואה בכך יחס פוּשעָני אל הפרסומים הסוביטיים והתבטלות עצמית בפני 
הספר מחו"ל, ותובע טיהור יסודי של הספריות. ואמנם תוך זמן קצר ננקטו האמצעים 
המתאימים, והספריות טוהרו מן "הספרות המזיקה". מהספרות הלא-סוביטית נמצאו 
כשרים רק שלום עליכם, מנדלי מוכר ספרים וי"ל פרץ. כתבי ש. אש, אנ-סקי, ספקטור 
ואחרים לא הוּתרו עוד להשאֶלָה. 

חובה להדגיש, כי מדיניות כזו בספריות ננקטה לא רק לגבי ספרים יהודיים. 

למרות המבחר המוגבל, המיוחד של הספרים היהודיים בספריות, קראה האוכלוסיה היהודית 
של מינסק את הספר היהודי וגילתה בו ענין. בפברואר 1936 נערכה חקירה בספריות שבעיר 
ונקבע: ** בספריה היהודית המרכזית ע"ש י"ל פרץ ביקרו בחודש זה 1016 קוראים יהודיים 
וקיבלו לקריאה 1026 ספרים יהודיים מאת שלום עליכם, מנדלי מוכר ספרים, י"ל פרץ, 
ד. ברגלסון, מ. קולבאק, א. כאריק, איציק פאָפאָר, פ. מארקיש, שקספיר, נאנסן ואחרים. 
בספריה של פועלי-הבנין ביקרו בחודש זה 116 קוראים וקיבלו 187 ספרים יהודיים. 
בספריה האזורית הכללית קיבלו 531 ספרים יהודיים. בספריית הפקידים הסוביטיים קיבלו 
3 קוראים 62 ספרים יהודיים. 

בשנת 1938 הָחל תהליך של צמצום וחיסול הפעילות היהודית בספריות. בעתון "אָקטיאבר" 
מיום 8.1.1938 אנו מוצאים ידיעה על חיסול המדור היהודי בספריה הממלכתית 
הבאֶלורוסית. 


8. מצבן של ספריותינו המינסקאיות היותר גדולות, אָקטיאבר, מינסק, 5.1.1930. (יידיש). 
9. הספר הסוביטי היהודי בספריה, "אָקטיאבר", מינסק, 22.3.1936 (יידיש). 

5 עבודת מו"לות 
כידוע, היתה מפותחת בברית-המועצות עבודת מו"לוּת יהודית גדולה ואינטנסיבית. בתקופה 
שלמן 1916 ועד 1960 הופיעו 7241 ספרים וחוברות יהודיים, ומהם לפי שנות-חו1מש:%9 


2 17 
6 [12 
11 [17 
22205 [2 
14 17 
7 112 
12 1177 
-- 112 
4 1177 


כפי שאנו רואים, היה השיא בהוצאת ספרים יהודיים בשנים 1936-1932. המספר הגדול 
ביותר של ספרים יהודיים הוּצא בשנת 1932 והגיע ל-668 יחידות. 
מינסק תפסה מקום בולט בעבודת המו"לות היהודית הכללית בברית-המועצות. תוצרת 
הספרים היהודית במינסק גדלה בתקופה מסוימת בקצב נמרץ. בשנת 1927 הוציאה מינסק 
לאור 15 יחידות-ספר יהודיות, או 7%; בשנת 1928 -- 36 יחידות-ספר או 15%, ובשנת 
9 -- 55 יחידות-ספר או 17% מכלל יחידות-הספר היהודיות שראו אור אותה שנה 
בברית-המועצות 41 
במחצית השניה של שנות השלושים חל צמצום של עבודת המו"לות היהודית במינסק. 
בשנים 1937-1933 היה מספר יחידות-הספר היהודיות שראו אור כדלקמן:2 

% של מינסק לעומת 


השנים בבריה"מ במינסק | ברית-המועצות 
| כולה 

11 07 1 13 

15 47 3108 14 

14 0 +7 15 

19 17 41 16 

+2 5 6 117 


כפי שאנו רואים מטבלה זו, ירד מספר הפרסומים של ספרים יהודיים במינסק משנה לשנה, 
ובשנת 1937 הגיע רק ל-22% ממספרם בשנת 1933. צריך לציין, שבכל שאר בתי-ההוצאה 
היהודיים בברית-המועצות (מלבד מינסק) גדל מספר הפרסומים של ספרים יהודיים מעט 
מאוד, אך בכל-זאת גדל: מ-324 יחידות-ספר בשנת 1933 עד 341 יחידות-ספר ב-1937. 
בשנים 1937-1933 הוצאו במינסק לאור הפרסומים דלקמן של ספרות יהודית:2י 


0. פרסומים יהודיים בברית-המועצות 1960-1917. רשימות ביבליוגרפיות, ערך ח. שמרוק, ירושלים 
תשכ"א, עמ' ס"ה-ס"ז. 

1. שמרוק, עמ' ע"ט. 

2. א. פינקלשטיין, תוצרת-הספרים היהודית של ההוצאה הבאֶלורוסית הממלכתית בחומש השני 
3, בכתב-העת "שטערן" מס' 7, 1939, עמ' 82, מינסק. (יידיש). 

13 14 15 16 17 
ספרות יפה 17 17 32 10 12 
ספרות ילדים 3 11 14 14 3 
ספרי לימוד 18 11 = - -- 
ספרות פוליטית 20 -- - -- - 
מדעית-פופולרית 3 - -- -- - 
חקלאית 3 - - -- = 
בתחומים אחרים 3 8 4 3 - 
07 17 0 17 5 


אופייני הדבר, שהָחל ב-1935 חָדלו במינסק לחלוטין להוציא ספרי-לימוד יהודיים, ספרות 
פוליטית שונה, מדעית ואחרת. בשנת 1937 הוציאו לאור רק ספרות יפה וספרות ילדים, אך 
גם הוצאת ספרות זו הופחתה, בהשוואה עם שנת 1935, פי שלושה בקירוב. 

כן צומצמה במידה בולטת ביותר תפוצת הספרים היהודיים. המספר הכללי של עותקי 
הספרים היהודיים שראו אור במינסק היה; 9 

אנו רואים שהתפוצה הכללית של הספרים היהודיים המוּצאים לאור קטנה ב-1937 
בהשוואה ל-1933 פי 14. אם נביא בחשבון שמספר יחידות-הספר היהודיות קטנה בתקופה 
זו פי 4, הרי התפוצה הממוצעת של הספרים קטנה בתקופה זו יותר מאשר פי 3. 
התפוצה הממוצעת של הספרים היהודיים המוּצאים במינסק היתה בכלל קטנה והגיעה 
ל-3-2 אלפים ספרים. 

במחצית השניה של שנות השלושים חדלו להופיע במינסק שורה של פרסומים פּאָריודיים. 
כבר בשנת 1936 פסקה הופעתו של ידיעון הסאַָקטור היהודי של האקדימיה הבאָלורוסית 
למדעים "בחזית המדע" (יידיש). בשנת 1936 נסגר המאסף היידי "לקט לינגוויסטי" -- גם 
הוא בטאון הסאָקטור היהודי של האקדימיה למדעים. בשנת 1935 חדלו להוציא את הדו- 
שבועון "דער יונגער ארבעטער", ובשנת 1937 -- את העתון "דער יונגער לענינעץ". 
בשנת 1940 צומצמה עבודת המו"לות היהודית עוד יותר. בשנה זו הוצאו רק 8 ספרים של 
ספרות יפה, ואפילו העתון "אָקטיאבר" חייב היה לציין: + "התכנית להוצאת ספרי יידיש 
בשנת 1940 הובאה עד למינימום, וגם התכנית המינימלית לא בוּצעה בשלמוּתה". 
במחצית הראשונה של 1941, עד לפרוץ המלחמה הסוביטית-גרמנית, עדיין נמשכה במינסק 
הופעתו של העתון היומי "אָקטיאבר" ושל הירחון "שטערן". ומסוף יוני 1941 ועד היום 
הזה לא ראתה אור עוד שום מלה יהודית. 


3. פינקלשטיין, עמ' 84. 
4. אָקטיאבר, מינסק, 5.1.1941. 

6. ספרות 

לאחר מהפכת 1917 התחילה להתפתח במינסק פעילוּת יהודית ספרותית נמרצת. כבר בעתון 
הציוני היומי "דער יוד", שהתחיל להופיע בסוף 1917, היה מדור בלטריסטי שבו השתתפו 
סופרים כגולדברג (יכהנ"ז), רחל ברנשטיין, דניאל מהרשק, מ. ספקטור, ב. אפלבוים 
ואחרים.% 

ב"ווקער" הבונדאי נתפרסמו סיפורים מאת נח לוריא, מ. בירנבוים, צ. דולגופולסקי, וכן 
נדפסו שם מחדש סיפורים ומסות מאת ד. איינהורן, י. אופאטושו ומשה קולבאק. כעבור 
זמן השתתפו ב"וועקער" הקומוניסטי משוררים מספר כגון ליברמאן, ויקטור, ק. פרידמאן, 
גורליק, מרדכי וילנאָר ואחרים, שכתבו בשיריהם על המלחמה והמהפכה. 

בתחילת שנות העשרים, עם עלייתם על במת הספרות של איזי כאריק, זֶליק אקסלרוד ואָליה 
סאוויקובסקי, נפתחה תקופה תוססת של שירה יהודית במינסק. 

בשנת 1924 נוסדה ליד העתון המינסקאי "דער יונגער ארבעטער" קבוצה ספרותית שנשאה 
אותו השם. קבוצה זו הוציאה מקרבה לימים משוררים, מסָפרים ומבקרים מחוננים 
ומקצועיים: מ. טייף, ב. אוליבסקי, ש. האֶלמאנד, מ. הארצמאן, נטע לוריא, מ. ליפשיץ, 
ה. קאמָנצקי, ר. רובין, י. סאָרבריאני ואחרים.* במרכז יצירתם היה הפאתוס של המהפכה 
ומלחמת-האזרחים, גבורת הקרבנות של מה שקרוי הטירור הלבן, והסתדרות הקומסומול. 
בחודש מאי 1925 התחיל להופיע במינסק ירחון ספרותי-אמנותי ופוליטי"מדעי "שטערן". 
כתב-העת הופיע 16 שנה באורח סֶדיר עד יוני 1941, כלומר עד לתחילת המלחמה 
הסוביטית-גרמנית. העורך הראשון של "שטערן" היה עסקן-התרבות היהודי המינסקאי 
הנודע ב. אורשאנסקי, והמזכיר הראשון -- מבקר-הספרות הבולט יאשה ברונשטיין. 
במערכת כתב-העת עבדו ב-16 השנים הללו ש. אגורסקי, א. אשרוביץ', לוין, נודאֶל, 
ח. דוניאֶץ, א. וולוברינסקי, ל. רוזנהויז, איזי כאריק, זֶליק אקסלרוד. 

"שטערן" היה כתב-העת הספרותי היהודי הותיק ביותר בברית-המועצות. למן היום 
הראשון לקיומו, נעשה כתב-העת הזה גורם חשוב בספרות היהודית הסוביטית לא רק 
במינסק ובבאֶלורוסיה, אלא במדינה כולה. על דפי ה"שטערן" פורסמו יצירותיהם של 
המשוררים, המספרים, המבקרים, חוקרי-הספרות, ההיסטוריונים והפובליציסטים היהודיים 
הבולטים ביותר. 

ב"שטערן" פירסמו את יצירותיהם המשוררים והסופרים היהודיים המחוננים ממינסק כגון 
איזי כאריק, זליק אקסלרוד, משה טייף, משה קולבאק, וכן מבקרי-ספרות בולטים כגון 
יאשה ברונשטיין, ח. דוניאֶץ, א. וולוברינסקי. 

כל הסופרים היהודיים של באֶלורוסיה וחלק ניכר של סופרים יהודים שמחוץ לבאֶלורוסיה 
התחנכו על טורי "שטערן". דאָכטיאר, אליה קאהאן, קאמנצקי, ליפשיץ, פלאטנר, 
מאלטינסקי, טַלַלִיָבְסקי, טלסין, גרוביאן, שוואָדיק, בוימוול, שרה קאהאן, ברוכוביץ', 
לאֶלצ'וק, רובינה, סאָרבריאני, קורלאנד, ראָזניק ורבים אחרים הם חניכי "שטערזי,?י 
ב"שטערן" השתתפו בקביעות סופרים יהודיים בולטים בברית-המועצות כמו ד. ברגלסון, 
ש. האלקין, ד. הופשטיין, א. פאָפּאָר, ל. קוויטקו, פ. מארקיש, דער נסתר, קושנירוב, 


5. א. שולמאן, פעילות תרבותית יהודית במינסק בשנים 1941-1917 (כתבדיד). 
6. מ. טייף, "אלפינעזל" (רשימות אוטוביוגראפיות). סאָוועטיש היימלאנד, 12, 1967, מוסקבה. (יידיש). 
7. ז. אקסלרוד, 15 שנות "שטערן", בעתון "אָקטיאבר" מיום 6.7.1940, מינסק. (יידיש). 

ומבקרי-ספרות ומדענים חשובים כאלה כמו מאיר וינאֶר, א. גורשטיין, י. דוברושין, 
נ. אויסלאָנדר, י. נוסינוב, אוּרי פינקל ואחרים. 

כתב"העת "שטערן" ריכז סביבו למעלה ממאתיים משתתפים ספרותיים. 

ב"שטערן" נתפרסמו יצירות חשובות של הספרות הסוביטית-היהודית כמו הפואימות של 
איזי כאריק "בכל מאודך", "שבועות עגולים", "בחתונה זרה"; הפרוזה הנהדרת של משה 
קולבאק "הזֶלמנאים" ומחזהו "בויטרה"; הרומאן של דער נסתר "משפחת משבר"; "מידת 
הדין" ו"ליד הדניפר" של ד. ברגלסון ועוד. 

בברכתו לכתב-העת "שטערן" לרגל יובל ה-15 שלו, כתב יחזקאל דוברושין: 5% "למקטון 
ועד גדול, מזקן עד נער, אין סופר יהודי בברית-המועצות ששמו לא יהיה קשור, או שיצירתו 
לא טופחה במידה זו או אחרת על דפי כתב-העת 'שטערן'. במשך 15 שנים שקד כתב-העת 
להיות בית חם לסופרים מתחילים, עם שהוא ממריץ את צמיחתם של צוותי-הסופרים. 
באכסנייתו בבאֶלורוסיה, במינסק, טיפח וריבה כתב-העת את הפלוגה הגדולה והמצוינת של 
פרוזאיקנים, משוררים ומבקרים שנהיו לבשר מבשרה של הספרות הסוביטית היהודית 
כולה". 

שנות העשרים והמחצית הראשונה של שנות השלושים היתה תקופת שגשוג והתפתחות 
אינטנסיבית של הספרות היהודית במינסק. היו אלו שנים של תנופה רבתי ושל הישגים 
חשובים בשדה הספרות. מינסק היתה למרכז בולט של הספרות הסוביטית היהודית בברית- 
המועצות. בסוף 1931 נערכה במינסק ועידה כל-ארצית של סופרים יהודיים. 

במחצית השניה של שנות השלושים התחיל תהליך החיסול של הספרות היהודית במינסק, 
תהליך של רדיפות גופניות במישרין ושל השמדת סופרים ועסקני-תרבות יהודים בעיר. 
דווקא במינסק נפתח החורבן הטוטאלי המתוכנן של הספרות והתרבות היהודית בברית- 
המועצות. בשנת 1936 נאסר והוּמת הסופר ליב זיסקינד. בשנת 1937 נאסרו איזי כאריק 
ומשה קולבאק, מבקרי-הספרות ח. דוניאֶץ, יאשה ברונשטיין, השחקן המחונן משה 
ראפאלסקי, עסקני-התרבות הנודעים א. אשרוביץ', א. וולוברינסקי, ל. רוזנהויז ואחרים. 
רובם הומתו בה בשנה, ב-1937. 

לאחר החיסולים בשנים 1937-1936, עדיין נשתיירה בכל-זאת במינסק איזו גחלת לוחשת, 
עדיין היבהב זיק של חיים ספרותיים יהודיים עד לפלישה הגרמנית. ב"שטערן" מהשנים 
9 פורסמו יצירות של הסופרים שעדיין ישבו במינסק וכן של הסופרים היהודיים 
שחיו באוקראינה וברוסיה המרכזית. מלבד זאת הובאו בכתב-העת כתבים משל סופרים- 
פליטים יהודיים מפולין שנמלטו מפני הנאצים והשתקעו בבאֶלורוסיה (אפרים קאגאנובסקי, 
מ. בורשטיין, ד. מיצמאכר, בר שנאפר, י. אשנדורף, י. שודריק ואחרים). פורסמו אפילו 
תרגומים מר' יהודה הלוי. כן פורסם סיפור מאת וייסנברג, למלאת שנתיים למותו. 
תהליך החיסול וההכחדה הפיסית של הספרות היהודית במינסק נתחדש עם מאסרו והמתתו 
של המשורר זליק אקסלרוד ביוני 1941. 

את חורבנה הגדול של הספרות היהודית במינסק, שאורגן ובוּצע בידי המפלגה הקומוניסטית 
והשלטון הסוביטי, השלים היטלר. הנאצים החריבו בעיר שרידים נדירים של הספרות 
ואמנות-הדפוס היהודית, עשרות עותקים כתובים על קלף, אלפי עותקים של יוּדאיקה, 
וספרות יפה. סופרים יהודים אחדים (רחל ברכות, נטע מיינהויז) ניספו בגיטו-מינסק. 


8. "אָקטיאבר" מיום 6.7.1940, מינסק. (יידיש). 

המשורר איזי כאריק 


עם סיקור התפתחותה של הספרות היהודית במינסק באותה תקופה, ראוי להאיר במיוחד את 
דרך חייהם של אחדים מן הסופרים. 


אוזי באריק 

המשורר המחונן נולד ב-1898 בעיירה הקטנה זאָמבין לא-הרחק ממינסק. אביו היה סנדלר, 
סבו -- בדחן. כאריק היה פועל במפעל-אפיה, בבית-מרקחת, בצוות חשמלאים. כן היה 
מנהל-מועדון, מורה, ספרן. 

בשנות נעוריו היה המשורר חבר "צעירי-ציון".*" בשנת 1920 פירסם כאריק את שירו 
הראשון בכתב-העת "די קאמוניסטישע וועלט". בשנת 1922 הופיע ספר שיריו הראשון 
ביידיש, "ציטער" (רטט). בה בשנה נתקבל כאריק למכון הספרותי-האמנותי הגבוה 
במוסקבה ע"ש ו. בריוּסוב, שבו למד שלוש שנים. לאחר מכן סיים לימודיו במדור היהודי 
של האוניברסיטה הממלכתית ה-2 במוסקבה. הוא חזר למינסק והתמסר לפעילות ספרותית 
ותרבותית נמרצת. היה חבר המערכת, המזכיר ושנים מִספָּר העורך האחראי של כתב-העת 
"שטערן". כאריק תפס עמדות חשובות בבאָלורוסיה, כחבר הועד-הפועל המרכזי וכחבר 
שלא מן המנין באקדימיה הבאֶלורוסית למדעים. 

איזי כאריק הקדיש את כל כשרונו הפיוטי למאבק על אידיאות המהפכה והקומוניזם. כל 
השירים והפואימות שלו רווּיים בפאתוס המהפכה והקומוניזם. 


9. על-פי הביוגראפיה של כאריק בספר "א שפיגל אויף א שטיין", תל-אביב, 1964, עמ' 762. הדבר מתאשר 
גם מדברי עדותו של איש מינסק, ל. לויטה -- האוניברסיטה העברית, המכון ליהדות זמננו, המדור 
לתיעוד בע"פ, הנושא: התנועה הציונית בברית-המועצות. 

הפואימה "ביצות מינסק" (1924), שהוכרה כהישג נכבד בספרות היהודית הסוביטית, היא 
יריעה אֶפית מוקדשת לגיבורי המהפכה במלחמת-האזרחים. באהבה רבה ובתוגה רוויות 
השורות על העיר מינסק ועל דלת-העם היהודית בעיר. 

בפואימה שלו "לחם" (1925) מתאר כאריק את העיירה היהודית השוקעת, נטולת- 
הסיכויים, עם אורח-חייה המסורתי, ואת המעבר לעבודה פרודוקטיבית, עבודת האדמה. 
הוא רואה בכך התמודדוּת בין הישן והחדש. המשורר נתון בכל לבו לחדש, אך בכאב עמוק 
הוא זועק, כי "היום כינתה אותי עיירת-יהודים בשם אנטישמי..." 59 

אגב, איזי כאריק היה חסיד נלהב של התאחזות יהודים בברית-המועצות בעבודת-האדמה, 
והתמסר אישית, כעסקן ציבורי, לבעיה זו. ידוע כי הוא הקדיש תשומת-לב מרובה לקולחוז 
היהודי בעיירה שצ'אָדרין. 

במחצית השניה של שנות העשרים היה כותב-הטורים האלה נפגש תכופות עם כאריק בביתו 
של המשורר המינסקאי זליק אקסלרוד ופעמים מספר ניהל עמו ויכוחים בשאלות לאומיות 
יהודיות שונות. וכאריק היה מביע בלהט רב את דעתו כי תריסר שצ'אָדרינים'* שָוים יותר 
מאשר הפלשתיניזם כולו... 

בהקשר עם כך ראוי להביא כאן פרט אחד בביוגראפיה של כאריק, שאמנם עדיין לא נחקר 
עד תום, אך יש בו ענין רב. בראשית 1933 ביקר כאריק במוסקבה במחלקת המזרח הקרוב 
של הקומאינטרן וביקש עזרה לעריכת ביקור בארץ-ישראל. הגירסה הראשונה של הבקשה 
היתה: "שליחוּת לשם יצירה", כלומר, כדי לכתוב פואימה על ארץ-ישראל וההתישבות 
היהודית שם. במהלך השיחה סיפר כאריק, כי ענייני העבודה היהודית בכלל והספרות 
היהודית בפרט יגעים ומסובכים מאוד, שמתנהלות אינטריגות נגדו, שמנסים למצוא פגם 
אידיאולוגי בשיריו וכד'. לבסוף פנה בתחנונים ממש לעזור לו להגשים את תכניתו לנסוע 
לארץ-ישראל, דבר שיהווה בשבילו מוצָא טוב...55. 

אפשר שבעומק לבו של המשורר היבהב עדיין זיק כמוס של "צעירי-ציון". מכל-מקום, 
הדבר מעיד על משבר פנימי חמוּר, על מין שניוּת ששררה בנפשו של כאריק בימים ההם. 
בשנת 1927 פירסם כאריק את הפואימה הנודעת שלו "בכל מאודך", המוקדשת לבעיית 
העיירה. גיבורה הראשי של הפואימה הוא -- מורה יהודיה המנהלת בעיירה היהודית 
מאבק לחיים חדשים ולהוִי חדש, מאבק נגד ה"חדר" ובעד בית-הספר הסוביטי. 
במוטיבים סוציאליים, מוטיבים של בדידות ויגון בבאֶלורוסיה הטרום-מהפכנית, מוטיבים 
של חלום על זמן טוב יותר משופעות השורות של הפואימה "בחתונה זרה" (1936), 
שהאבטיפוס של הגיבור הראשי בה הוא סבו של המשורר -- הבדחן. 

בשנים 1935-1934 היה כאריק בשיא פריחתו היוצרת ונחשב למשורר סוביטי ממדרגה 
ראשונה לא רק במינסק ובבאָלורוסיה, אלא בברית-המועצות כולה. הוא זכה לשבחים 
מהמפלגה הקומוניסטית והשלטון הסוביטי, וכפי שכבר צוּין, תפס עמדות ציבוריות חשובות 
ביותר. 

אך יש יסוד לומר, שבאותו זמן עצמו הוכנס כאריק על-ידי המחלקה הפוליטית החשאית של 
נקו"ד לרשימת החשודים, וכבר אז הוחל באיסוף חומר מרשיע עליו.5 


0. איזי כאריק, בכל מאודך (כתבים נבחרים), מוסקבה, 1970, עמ' 91. (יידיש). 

1 שנצ'אָדרין -- עיירה יהודית לא הרחק מבוברויסק. היה שם קולחוז יהודי גדול. 

2. ל. אוסטרובסקי, זכרונות על איזי כאריק, "די גאלדענע קייט", מס' 43, 1962, תל-אביב, עמ' 90-89. 
3. אוסטרובסקי, עמ' 92. 

במארס 1937, באסיפת סופרים סוביטיים בבאָלורוסיה, הואשם כאריק שאיפשר הסתננות 
"חומר טרוצקיסטי ולאומני מוברח" לכתב-העת המינסקאי "שטערן", שכאריק שימש 
כעורכו הראשי: "בסאָקציה היהודית של הסתדרות הסופרים ובכתב-העת 'שטערן' נמצא 
מקום לעוורון פוליטי, לשביעות-רצון עצמית מנוּונת ולנגע השאננוּת שאיפשרו לבני-בליעל 
טרוצקיסטיים ולאומניים, לסוכנים ולחבלנים פאשיסטיים לחדור לשורותינו ולבצע את 
פשעיהם הברוטליים" .53 

דרישת-השלום החיה האחרונה מהמשורר היה שירו "על המשמר" שנדפס ב-24 ביולי 
7 בעתון המינסקאי "אָקטיאבר". 

לא ידוע בדיוק תאריך מאסרו של המשורר. ידוע כי בחקירה בנקו"ד במינסק עוּנה כאריק 
קשות וכפו עליו לחתום על ההאשמות כלפי עצמו 5 

באותה שנה, 1937, הומת כאריק. אין יודעים בדיוק מתי והיכן. בלכסיקון "סופרי 
באָלורוסיה הסוביטית" (באֶלורוסית, מינסק 1959) אמוּר: "מת ב-1937". בביוגראפיה 
שפירסם מנדל פיקאז' בספר "ראִי על אבן" (יידיש, תל-אביב 1964) אמוּר: "בשנת 1937 
ניספה אי-שם בגירוש". ב"לכסיקון לספרות יידיש החדשה" (יידיש, ניודיורק) נאמר: 
"ביוני 1937 אסרו את כאריק במינסק וגררו אותו לבתי-סוהר רוסיים שונים, שבהם עינו 
אותו קשות. במצב של טירוף"הדעת הביאו אותו בספטמבר למחנה סוחובאָזוודני, בצפון 
רוסיה, ושם עוּנה למוות". 

בשנת 1938 הורחקו מהספריות הסוביטיות כל ספריו של כאריק, הן במקור והן בתרגום, וכך 
ביקשו למחות כליל את זכרו!. 


זליק אקסלרוד 

בשוני מכל המשוררים והסופרים היהודיים כמעט של תקופתו, לא שיקף המשורר היהודי 
המינסקאי זליק אקסלרוד ביצירתו את בעיות המהפכה ומה שקרוי הבניָה הסוציאליסטית; 
הוא לא מילא שום "הזמנות סוציאליות". אקסלרוד היה "ליריקן ענוג ומיוחד במינו... אמן 
השיר הלירי הענוג מאוד, אך גם העז מאוד".* חוקר-הספרות הנודע מאכס אָריק אמר, כי 
"אקסלרוד נמנה עם המשוררים הטובים ביותר וגלויי-הלב ביותר אצלנו בברית-המועצות. 
הוא מעניק ליריקה צרופה..."'* אך שירי אקסלרוד, שזכו לשבחים על ייחודם האמנותי, 
נמתחה עליהם ביקורת חמורה מן הבחינה הסוציאל-פוליטית על-ידי החוגים הספרותיים 
המפלגתיים-הסוביטיים, ועל-כן הם ראו אור לעתים רחוקות. 

זליק אקסלרוד נולד בשנת 1904 במולודאֶצ'נו, פלך וילנה. הוא קיבל חינוך יהודי מסורתי 
בחדר ובישיבה. לימודי חול למד בבתי-הספר העממיים במולודאֶצ'נו ובטאמבוב שבמעבי 
רוסיה, מקום שאליו הטילו הגורל בשנות מלחמת-העולם הראשונה. 

הוא למד במוסקבה, במכון הספרותי ע"ש ו. בריוּסוב ובמדור היהודי של המכון הפדגוגי 
במוסקבה. לאחר מכן בא אקסלרוד למינסק, בה חי ויצר עד להיספותו. 

בשנים 1923-1921 פירסם המשורר שירים בעתון המינסקאי "וועקער", קובץ שיריו 


4. לטָרנות בולשאָביסטית, כתב-העת "שטערן", מס' 3, 1937, מינסק, עמ' 89: 

5. אוסטרובסקי, עמ' 93. 

6. רבקה רובין, שקט נשגב, "סאוועטיש היימלאנד", מס' 1, 1963, מוסקבה. (יידיש). 
7 ראי על גבי אבן, עמ' 768. (יידיש). 


2 אהרן רוזין 


הראשון "צאַפּל" (רטט) הופיע בשנת 1923. רק כעבור עשר שנים, ב-1932, ראה אור 
במינסק ספרו "שירים". 

משנת 1932 היה אקסלרוד חבר המערכת של כתב-העת המינסקאי "שטערן" ועבד כעורך 
בבית-ההוצאה היהודי הממלכתי בבאֶלורוסיה. 

בשנת 1935 הוא הוציא ספר "ושוב שירים"; בשנת 1937 -- קובץ-שירים "אויג אף 
אויג" (בארבע עיניים); בשנת 1938 -- ספר שירים ובשנת 1939 -- קובץ "שירי חייל 
בצבא האדום". בשנת 1937 הופיע גם קובץ שיריו בתרגום רוסי. 

זליק אקסלרוד השתתף גם בעבודת התיאטרון היהודי המינסקאי. הוא עיבד בשביל 
התיאטרון את "המכשפה" של גולדפאדן וכתב יחד עם אליה קאהאן, על-פי המוטיבים של 
מנדלי מוכר ספרים, מחזה שנתקבל להצגה בתיאטרון. 

בשנות 1939 ו19407, לאחר שחבלי המערב של באֶלורוסיה ואוקראינה צורפו, כתוצאה 
מההסכם הסוביטי-הגרמני, לברית-המועצות, ביקר אקסלרוד בערים ביאליסטוק גּוילנה, 
וגילה ענין רב במצבן של הספרות והתרבות היהודית בחבלים אלה. הוא גילה יחס חם מאוד 
גם אל הסופרים היהודים של החבלים הסוביטיים החדשים ואל סופרים יהודיים שהיו 
פליטים מפולין. בבקרו את ביאליסטוק, הכיר אקסלרוד את בתו של הסופר היהודי הנודע 
איטשה מאיר וייסנברג ובא עמה בברית הנישואים. מאורעות אלה קבעו כנראה את גורלו 
הטראגי של המשורר, ומן הראוי להאירם ביתר פרטות. 

על ביקורו של זליק אקסלרוד בווילנה מספר עָד חי: % "רבה היתה השמחה כשנודע כי 
לווילנה מגיעה המשלחת הראשונה של סופרים יהודים ממינסק, עם זליק אקסלרוד בראש. 
ערכו להם (אקסלרוד, אליה קאהאן וה'שומר' הממונה עליהם, העורך האחראי של 
'אָקטיאבר' המינסקאי, מודאֶל) קבלת-פנים מפוארת... בוקר אחד... נכנס מודאג העורך 
של 'ווילנער עמעס'... ומספר כי אמש הוזמן למחלקת-ההסברה של המפלגה ושם הודיעו לו 
כי לפי החלטת המפלגה תיפסק הופעת העתון 'ווילנער עמעסי... 

-- לא נשלים עם זאת! -- נשא קולו זליק אקסלרוד. 

-- מה בדעתך לעשות? -- שאל מודאֶל. 

-- הלוּך אלך למפלגה ואסביר כי וילנה איננה... 

-- מה אתה אומר לעשות? -- קם מודאֶל בזעם ממקומו. 


-- צריך ללכת למפלגה ולתבוע, -- טען אקסלרוד. 

-- לא תלך! -- אמר מודאֶל. 

-- חבר מודאֶל, -- התערב קאהאן, -- הלא באמת לא ייתכן שווילנה תישאר בלא עתון. 
-- הגם אתה?! אדרבא, נסו ללכת, -- אמר מודאל...". 


הם לא הלכו, לא למוסדות-המפלגה בווילנה ולא למוסדות-המפלגה המרכזיים במינסק, אך 
הנקו"ד ודאי ידעה מיד על כך. 

בתנאי המציאות הסוביטית היתה התנהגותו של אקסלרוד בנוגע לעתון "ווילנער עמעס" 
ללא ספק בבחינת מסירות-נפש. והוא המשיך בהתנהגותו זו. ב-1 ביאנואר 1940 פירסם 
אקסלרוד ב"אַקטיאבר" המינסקאי מאמר "על מה נעבוד בשנת 1940", שבו קרא לסופרים 
היהודיים לשקף ביצירותיהם את סבלות רבבות העקורים ונטולי-הבית שבאו לחפש להם 
בית חדש... 


8. ש. קאצ'רגינסקי, בין הפטיש והמגל, פאריז, 1949, עמ' 25-24. (יידיש). 

המשורר זליק אקסלרוד 


ידוע, כי בבַקרוּ בביאליסטוק גילה אקסלרוד נטיות "לאומניות". כך, למשל, נרגש היה 
למראה חנויות יהודיות סגורות בשבת. בביאליסטוק שהה אז כפליט החזן-הזמר הווארשאי 
הנודע משה קוסוביצקי, שהופיע בקונצרט. הקהל תבע ממנו כי ישיר "כל נדרי" וגם 
אקסלרוד הפציר מאוד כי ישיר "כל נדרי"; זה לי 20 שנה שלא שמעתי ניגון זה, אמר... 
אל-נכון חש אקסלרוד בפורענות קרְבה. בסוף 1940 חזר כותב הטורים האלה למינסק 
מהצפון הרחוק, מקום שעשה בגירוש כמעט שש שנים, וביקר את משפחת אקסלרוד.** 
נתכנסנו אצל המשורר בחדרו ועד האחַר בלילה האזינו הכל לסיפור הקצר על שש השנים 
שעברו. זליק היה נרגש מאוד. ניכר היה כי שרוי הוא במועקה נפשית. ענין מיוחד גילֶה 
דווקא בכל הזוטות ופרטי ההוִי של החיים במאסר ובמחנה. הוא הסביר כי רבים מידידיו 
נמצאים שם והוא רוצה לקבל ממקור ראשון מושג מוחשי על חייהם. אך הרושם היה כי הוא 
עצמו חושש שצפוי לו מאסר ומחנה... 

ב-30 במאי 1941 נתקיימה בבית-הסופרים המינסקאי אסיפת הסופרים היהודיים הסוביטיים 
שבעיר. יו"ר איגוד הסופרים הסוביטיים בבאֶלורוסיה, מיכאס לינקוב, טען בהרצאתו, כי 
"הסופרים היהודיים הסוביטיים לא יצרו ספרים שמשקפים שיקוף כל-צדדי את ההווה. 
הסופרים לא עיצבו גיבורים ספרותיים רבי ערך..." * זליק אקסלרוד הביע, כנראה 
בהופעתו רעיונות "אפיקורסיים", משום שמיכאס לינקוב בדברי-הסיום שלו קבע, כי "לא 
9. במחצית השניה של שנות העשרים ובמחצית הראשונה של שנות השלושים היה כותב הטורים האלה בן- 


בית במשפחת אקסלרוד, הכיר מקרוב והיה מיודד עם המשורר זליק אקסלרוד. 
0. "אַקטיאבר" מיום 1.6.1941, מינסק. 





























4 אהרן רוזין 


צודק החבר אקסלרוד כשהוא משתדל להדגיש כי לשירה היהודית בבאָלורוסיה שָער גבוה 
בשוק הספרותי. הדגשה כזו עלולה להרדים ולא לעורר ולדרבן לתנופה וליצירה חדשה".59 
ממחרת האסיפה, ב-31 במאי, נאסר אקסלרוד.'" הוא הואשם בלאומנות יהודית, וכעוּבדה 
עיקרית של האשמה אכן שימשה התנהגות המשורר בווילנה בענין סגירת העתון היהודי 
"ווילנער עמעס".'9 

ב"26 ביוני 1941, יומִיים לפני פלישת הגרמנים למינסק, נורה זליק אקסלרוד בחצר בית- 
הסוהר המינסקאי. הסופר אליה קאהאן, שנכח בעת ההריגה, מספר כי בנפלו זעק אקסלרוד: 
"אמא! אוי, רבונו של עולם!" 62 


משה קוּלבאק 

המשורר, הרומאניסטן והמחזאי משה קולבאק נולד בשנת 1896 בעיר סמורגון ליד וילנה. 

אביו היה סרסור בעסקי יער, ואמו היתה בת ליהודים כפריים. הוא קיבל חינוך יהודי 

מסורתי, למד בחדר ובישיבות. בשנות מלחמת-העולם הראשונה התגורר קולבאק בקובנה, 

שימש שם כמורה לעברית בבית-היתומים היהודי המקומי. בשנת 1918 בא קולבאק אל 

הוריו במינסק ועבד כמורה בבתי-הספר העממיים היהודיים. הוא פירסם שירים ומאמרים 
בעתון המינסקאי "וועקער". בשנת 1919 עזב קולבאק את מינסק ועבר לווילנה, שם המשיך 

בפעילותו הפדגוגית. בשנת 1920 יצא לברלין וחי בה בדחקות עד 1923. משם חזר לווילנה, 

בה עבד כמורה לספרות יידיש בגימנסיות יהודיות ובסמינר-למורים היהודי. 

לפי עדוּת ידידיו של הסופר, היה קולבאק בהשקפותיו חסיד נלהב של ברית-המועצות. הוא 

האמין בכנוּת כי משם תצמח ישועה לאנושות וממילא גם ליהודים. הוא חלם לנטוש את 

פולין ולהשתקע ב"ארץ החופש, השויון והאחוָה". בשנת 1928 נתגשם חלומו. קולבאק עזב 

את וילנה, עבר והשתקע עם משפחתו במינסק, מקום שם חיו הוריו. 9 

אותו זמן כבר היה משה קולבאק סופר נודע ואהוב על הקורא היהודי. כבר הופיעו רבות 

מיצירותיו: "שירים" (1920), "שירים חדשים" (1922), מחזה בשם "יעקב פראנק" 

(1923), מחזה בשם "משיח בן אפרים" (1924), רומאן בשם "יום ב'" (1926) ועוד. 

במינסק התחיל קולבאק להשתתף בעתון היהודי היומי "אָקטיאבר" ובכתב-העת הספרותי 

"שטערן". בשנת 1929 הופיע במינסק מבחר משיריו ומשירותיו הקודמים. 

היצירה העיקרית שקולבאק כְּתָבָה במינסק היא "הזֶלמָנאים", שפורסמה בכתב-העת 

"שטערן". לאחר מכן הופיע הספר בשני כרכים, ב-1931 וב-1935. זהו ספר המתאר 

בהומור רב גורלה של משפחה יהודית מינסקאית בהוֶי-החיים הסוביטי. היצירה ספוגה 
חכמה. זהו "הסיפור הסוביטי-היהודי הראשון, שהמחבר (והקורא) מתפקע מצחוק ושמצוי 

בו שפע של הומור..." % 

1. ממכתב פרטי של אשת זליק אקסלרוד, פָּרל וייסנברג, אל כותב-הטורים האלה. 

2. שחקנית התיאטרון היהודי המינסקאי, מאניה פרידמאן, שעלתה ארצה, מספרת על יסוד זכרונות בעל-פה 
של המבקר הספרותי גרישה באָריוזקין, שגם הוא ישב אז בבית-הסוהר המינסקאי: ב-26 ביוני הוצאו כל 
האסירים מתאיהם לחצר בית-הסוהר -- הפליליים לצד אחד והפוליטיים לצד שני -- ופקדו עליהם 
לרוץ. הפליליים ניתן להם לרוץ ולהסתלק, ועל הפוליטיים פתחו במטחי אש. זליק אקסלרוד נורה בגבו. 
הסופר אליה קאהאן הצליח לעבור לצד הפליליים ובאורח כזה ניצל. 

3. |. גילגיץ', משה קולבאק המורה, הבמאי, האדם. די גאָלדענע קייט, מס' 43, 1962, תל-אביב, עמ' 128. 
(יידיש). 

4. ש. ניגר, סופרים יהודיים בברית-המועצות, ניו"יורק, 1958, עמ' 114. (יידיש). 

המשורר משה קולבאק 


הביקורת הסוביטית קיבלה את הספר באי-רצון גלוי. איזי כאריק אמר: "הגרוע ביותר הוא 
שאותו הומור עצמו משפיע המחבר הן על הדמויות החיוביות והן על הדמויות 
השליליות ".5 

כפי הנראה, קשה היה לקולבאק להסתגל למציאות הסוביטית. על כך הוא מרמז במכתב 
לידידו הווילנאי גולומב.% 

בשנת 1933 מפרסם קולבאק במינסק פואימה אוטוביוגראפית על חייו בגרמניה. בשנת 
4 מופיע במינסק כרך שירים נבחרים. בשנת 1936 מתפרסם בשוּרת חוברות של כתב- 
העת "שטערן" המחזה "בויטרע" שהוצג על במות התיאטרונים היהודיים הממלכתיים 
במינסק ובמוסקבה. הוא כתב גם קומדיה, "בנימין מגידוב", בה מתואר בורסי יהודי שעמד 
בראש קבוצת פארטיזנים בעיירה באֶלורוסית בימי הכיבוש הפולני ב-1919. 

לרבים משיריו חיבר קולבאק עצמו את המוסיקה. גם למחזהו "בויטרע" הוא חיבר בעצמו 
את המוסיקה. שירי מחזה זה נוצרו יחד עם ניגוניהם, הוא קרא ושר אותם באזני להקת 
התיאטרון היהודי המינסקאי. 97 

משה קולבאק נאסר במינסק בשנת 1937. כעבור שנים אחדות ניספה. לא ידועים בדיוק 
תאריך מותו ומקום מותו. בלכסיקון "סופרי באָלורוסיה הסוביטית" נאמר: "מת ב-1940". 
בביוגראפיה שפירסם מנדל פיקאז' בספר "ראי על גבי אבן" (יידיש) אמור: "מת בגירוש 
ב"1940". 

יענקל גוטקוביץ' בספר "בכל ימות השנה" (יידיש, וארשה, 1966) כותב: "מת בגירוש 
בד17 ביולי 1940". 

אלחנן ואגלר (די גאלדענע קייט, מס' 43, 1962) כותב: "משה קולבאק נעלם בדרכים 
5. ש. ניגר, עמ' 109. 


66. מתוך הביוגראפיה של קולבאק בספר "ראי על גבי אבן", עמ' 757. (יידיש). 
7. אייזיק פלאטנער, משה קולבאק, "סאֶוועטיש היימלאנד, מס' 3, 1966, מוסקבה. (יידיש). 

משה טייף 


המושלגות של רוסיה בסוף שנות השלושים, ראו אותו משתרך קפוא בלווית משמר..." 
ש. ניגר בספרו "סופרים יהודיים בברית-המועצות" (יידיש, ניודיורק, 1958) כותב: "לפי 
דיווחים מהימנים, הוא היה עדיין בחיים בראשית 1952, אך נורה בה בשנה, ייתכן כי ב"12 
באוגוסט, יום בו נורו סופרים יהודיים בולטים אחרים". 


משה טייף 

ברשימותיו האוטוביוגראפיות כותב המשוררר משה טייף, כי האזור במינסק שבו נולד וגדל 
-- אזור העגלונים, הפועלים והכלי-זמרים -- היה קרקע פורה ליצירתו. המשורר כותב כי 
"דומה שעד היום מתהדהדים בלבי שירי-העם המיוחדים במינם, העצובים והעליזים, 
המעשיות והאגדות, האמרות והקללות..." 6 

העיר מינסק מושרשת ביצירתו של המשורר. בשנות ילדותו כתב את הפואימה הראשונה 
שלו, בה מתואר ילד יהודי מסימטאות העיר. ביולי 1920 פירסם המשורר שירים מוקדשים 
לשחרור מינסק מעול הכובשים הפולניים. כעבור שנים מספר הוא כתב בלדה: "פגישת 
ולאדימיר מאיאקובסקי עם ילד מינסקאי". 

ואגב, טייף אהב והעריך מאוד את מאיאקובסקי, נפגש עמו תכופות, פירסם שיר לזכרו 
ותירגם ליידיש את שירו של מאיאקובסקי, "מכתב אל סאָרגיי יאָסאָנין". 

בשנות הנעורים היה טייף חבר הסתדרות-הנוער הציונית במינסק "קדימה",* אך עד מהרה 
ניתק קשריו עם הציונות, עבר לקומסומול והיה נציג טיפוסי של הנוער הקומוניסטי של 
שנות העשרים. הוא הקדיש את כשרונו הפיוטי לנושא של המהפכה והקומוניזם. 

בשנת 1923 פירסם העתון המינסקאי "דער יונגער ארבעטער" את שירו של טייף המוקדש 
ללנין. המשורר מציין זאת כשלב חשוב ביצירתו. 


8. מ. טייף, עמ' 128. 
9. ל. לויטה, תיעוד בע"פ. 

בשנת 1923 סיים טייף בית-ספר-ערב והתחיל ללמוד באוניברסיטה המינסקאית, בשיעורי 
הערב. ביום היה עובד בבית-חרושת. הוא היה בשנת 1924 אחד ממארגני הקבוצה 
הספרותית המינסקאית "דער יונגער ארבעטער", וכיהן כמזכיר האחראי של קבוצה זו. 
בשנת 1928 נתקבל משה טייף למכון הפדגוגי המוסקבאי, למדור השפה והספרות היהודית, 
ובו בזמן עבד כמגיה-לילה של העתון "דער עמעס". 

במחצית הראשונה של שנות השלושים חזר המשורר למינסק, ועד מהרה הוציא את ספר 
שיריו הראשון. בשנת 1935 הופיע במינסק ספר שיריו, "בת פרוליטארים, אחותי", ובשנת 
6 -- קובץ שיריו "מוות או אודם". 

בשנת 1935 תירגם טייף מרוסית את "השקיעה" ליצחק בּאבל, והמחזה הוצג בתיאטרון 
היהודי המינסקאי. 

בשנת 1937 נאסר טייף, וכפי שהוא כותב בוזשימותיו האוטוביוגראפיות, ישב בדרך נס 
מעט מאוד -- עד לפרוץ המלחמה הסוביטית-גרמנית, כלומר כ-4 שנים. 

לאחר מלחמת-העולם השניה עבר טייף לגוּר במוסקבה. בשנת 1958 הופיע ספר שיריו 
הנבחרים בתרגום רוסי וכן קובץ שירים ברוסית בשם "תקיעת-כף". 

בשנת 1961 התחיל להופיע כתב-העת "סאָוועטיש היימלאנד", ומשה טייף עבד שם 4 שנים 
וניהל את המדור הפיוטי. בראשית 1966 הופיע ביידיש ספר שירים ופואימות נבחרים, 
0, ,| 

בשנות חייו האחרונות יצר משה טייף מחזור שירים חדש ותירגם תרגום חפשי ליידיש את 
שיר-השירים. 

משה טייף מת במוסקבה מהתקפת-לב בשנת 1969. 


7 תיאטרון 

כידוע, היתה לתיאטרון היהודי בברית-המועצות התפתחות מרובה. ערב מלחמת-העולם 
השניה היו במדינה כ-20 תיאטרונים יהודיים ממלכתיים ולהקות-חובבים תיאטרוניות. 
בחשבון זה נכללים התיאטרונים במוסקבה, קיוב, מינסק, חארקוב, קרים, בירובידז'אן, 
תיאטרון-הילדים בקיוב, שורת תיאטרונים נודדים עם בסיסים קבועים בוויניצה, סמולֶנסק 
ואחרים. 

התיאטרון היהודי המינסקאי היה אחד התיאטרונים היהודיים הבולטים ביותר בברית- 
המועצות ותפס ללא-ספק מקום נכבד בהתפתחות התרבות היהודית לא רק במינסק, אלא 
במדינה כולה. 

כבר בשנת 1921 נעשו נסיונות להקים תיאטרון יהודי במינסק. הסאַקציה היהודית להשכלה 
הרכיבה להקה יהודית-דראמתית בהנהלתו של יהושע בָרטונוב. הלהקה לא היה לה נסיון 
ארגוני ואמנותי, והיא היתה באופיָה חובבנית יותר, ומפעם לפעם היתה עורכת הצגות 
במועדון היהודי ע"ש ב. גרוסאָר: "הפונדק הריק" של הירשביין, "בן כפר" של קוברין, 
"הדיבוק" של אנדסקי, ערב-פרץ וכד'. 

התיאטרון היהודי המינסקאי (השם הרשמי: התיאטרון היהודי הממלכתי של באֶלורוסיה) 
נוסד בסתיו 1926. אך תחילה עשה דרך של עבודת-אולפן 4-שנתית במוסקבה. בפברואר 
2 אירגן השחקן משה רַפאלסקי במינסק קבוצה של 8 ילדים יהודים מחוננים בכשרון 
דראמתי, ולפי החלטת המכון הבאֶלורוסי לתרבות בימתית, נסע עמהם למוסקבה וייסד 
אולפן תיאטרוני. תלמידי האולפן היהודי התיאטרוני המינסקאי למדו ועבדו במוסקבה 4 

שנים בהדרכתם של טובי אמני-הבמה המוסקבאיים. במשך הזמן הם הכינו שורת הצגות: 
"חדר", "סקאפאֶן", "בפלוּש בכבלים", "שיילוק", "פורים", "שולמית". בשנת 1926 סיים 
האולפן את פעילותו במוסקבה, בא למינסק וקם כתיאטרון ממלכתי. 

ב-15 באוקטובר 1926 פתח התיאטרון היהודי המינסקאי בהצגותיו על במת התיאטרון 
הממלכתי הבאֶלורוסי הראשון. עד"מהרה קיבל התיאטרון בנין לעצמו -- בנין בית-הכנסת 
המקהלתי לשעבר ברחוב-וולודארסקי. בשנת 1936 בונה בנין-התיאטרון הזה מחדש: 
מאחורי הקלעים הוסיפו מבנה בן ארבע קומות, הגדילו ומיכּנוּ את הבמה, והתיאטרון היה 
לאחד הטובים ביותר והחדישים ביותר בעיר. 

במשך 15 שנות פעילותו (המדובר הוא על התקופה למן סתיו 1926 ועד יוני 1941, כלומר, 
עד לפרוץ המלחמה הגרמנית-סוביטית, כאשר התיאטרון נטש את מינסק) עבר התיאטרון 
היהודי המינסקאי כברת-דרך אמנותית ארוכה ומורכבת. למראשית פעולתו השתדל 
התיאטרון לקבוע לעצמו קו משלו בשאלת הרְפרטואר. בניגוד לתיאטרון היהודי המוסקבאי, 
שלמן צעדיו הראשונים שאב את השראתו היוצרת ובנה את הרפרטוּאָר שלו בעיקר על 
ספרות-המופת היהודית (שלום עליכם, מנדלי מוכר ספרים, י"ל פרץ וא. גולדפאדן), התחיל 
התיאטרון היהודי המינסקאי בשנות פעולתו הראשונות לחַפש, ליצור ולהחדיר רפרטואר 
בעל תוכן סוביטי סוציאל-פוליטי. זו היתה תוצאה של הפיקוח החמוּר במיוחד על התיאטרון 
מצד היאָווסאָקציה במינסק, שהצטיינה, כידוע, בכשרוּתה הסוביטית הקיצונית. 
עסקן-התרבות היאֶווסאָקי המינסקאי הנודע, אורשאנסקי, משבח במאמר המוקדש 
לתיאטרון לרגל יובל העשור למהפכת אוקטובר את התיאטרון על כיווּנו ברְפרטואר. הוא 
כותב: "' "התיאטרון נקט את כל האמצעים כדי ליצור לעצמו רפרטואר ראוי. הוא הזמין 
קומדיה אצל מאירוביץ'... לפי יָזמתו ובהשפעתו של הח' רפאלסקי, כתב הח' קושנירוב את 
הפואימה הדראמתית שלו 'הירש לָקאָרט', הח' ואָוויורקה -- את מחזהו 'בוטווין', וזה אך 
מקרוב הח' ד. ברגלסון את מחזהו עז-הביטוי מן ההוִי הסוציאלי 'למעלה ולמטה'. בשים לב 
לחלל הריק שהיה אצלנו עד השנה האחרונה מבחינת הרפרטואר השמיעתי, יש להדגיש כי 
במילוי החלל הריק הזה מילא התיאטרון הממלכתי היהודי-הבאֶלורוסי את התפקיד הגדול 
ביותר, אם לא היחיד. וזהי אחת מזכויותיו הגדולות ביותר". 

בשנת 1927 הציג רפאלסקי את המחזות המוזכרים לעיל, "בוטווין" ו"הירש לָקאָרט", 
החדורים רומנטיקה מהפכנית.!" בה בשנה הוּעלתה על במת התיאטרון על-ידי הבמאי 
ליטווינוב הצגת "מעין הכבשים" על-פי לופה דה וגה. 

כעבור זמן הוצג מחזהו של סלאווין "אינטרוונציה" שהוקדש לנושא מלחמת-האזרחים 
ברוסיה. 

התיאטרון התמסר כל הזמן למחזאות הסוביטית, למחזות שהצטיינו במה שקרוי 
אידיאולוגיה מהפכנית. בשנת 1929 הועלו על במת התיאטרון ההצגות "מאבק המכונות" 
(דולגופולסקי), "אמריקה" (גודינר), בנושא המלחמה באימפריאליזם; "הערבה בוערת" 
(ואָוויוורקה) -- בנושא ההתישבות היהודית בברית-המועצות. בשנת 1935 הוצגו המחזות 


0. "אַקטיאבר" מיום 7.11.1927, מינסק. 

1. נפתלי בוטווין, חבר המפלגה הקומוניסטית הפולנית, נורה בשנת 1925 על שביצע את גזר-דין המוות של 
המפלגה על הפרובוקטור יוזאֶף צ'אָרנובסקי. בוטווין סירב לבקש חנינה מנשיא פולין, ולא הניח לקשור לו 
תחבושת על עיניו בשעת ההמתה. הירש לאָקאָרט, סנדלר, התנקש בשנת 1902 בחייו של שר-הפלך של 
וילנה, פון-ואל, שעה שהלה יצא מקרקס. לפי פסק-דין של משפט צבאי נתלה לאֶקאָרט. 

"השקיעה" לפי באבל ו"גניבה" לפי גולובצ'ינר (בנושא השמירה על הקנין הסוציאליסטי). 
בשנת 1936 חַָזר התיאטרון שוב אל נושא המהפכה ומלחמת-האזרחים והציג את המחזות 
"האויב" מאת ואָוויורקה ו"הסערה" מאת ביל-באֶלוצָרקובסקי. 

אך ראוי להדגיש כי דווקא התימטיקה הלא-סוביטית קבעה את פרצופו ואת דרכו של 
התיאטרון. ההצגות שנושאיהן היו סוביטיים צרופים לא האריכו ימים על הבמה, הצופה 
היהודי גילה בהן ענין מועט ביותר. 

כשאנו סוקרים את הרפרטואר של התיאטרון היהודי המינסקאי בתקופת 15 השנים, אנו 
רואים כי ספרות-המופת היהודית תפסה את המקום הבולט ביותר ברפרטואר של 
התיאטרון. בהצלחה רבה הציג התיאטרון על במתו את מחזות גולדפאדן: "המכשפה", 
"שולמית", "שני קוני-למל", "הכלה הסוררת"; את מחזות שלום עליכם: "200,000", 
"טוביה החולב", "כוכבים תועים", "מנחם-מנדל", "החייט המכושף". 

התיאטרון הציג גם מהמחזאוּת הרוסית הקלאסית: "כסף" ו"אשמים בלא אשם" 
(אוסטרובסקי); "רביזור" (גוגול); "מוצארט וסאליאָרי" ו"משתה לעת דֶבר" (פושקין) 
והצגות אחדות לפי הקלאסיקה המערב-אירופית: "שיילוק", "סקאפאֶן", "הפונדקית" וכו". 
הצלחה רבה היתה למחזות "החַרש" (ברגלסון), "בויטרע" (קולבאק) ו"בר-כוכבא" 
(האלקין). 


המארגן והמאציל מרוחו על התיאטרון היהודי המינסקאי, מנהלו האמנותי והבמאי הראשי 
שלו היה השחקן המחונן משה רפאלסקי. הוא נולד בשנת 1889 בקיוב. בשנת 1918 הקים 
את "הפינה שלנו" -- את התיאטרון הדראמתי היהודי הראשון באוקראינה.:י למן שנת 
2 השקיע רפאלסקי את כל מרצו היוצר בטיפוח התיאטרון היהודי המינסקאי. 
בשנת 1935 נחוג במינסק חצי-היובל לפעילותו התיאטרונית של רפאלסקי. הוא הוכר כאחת 
הדמויות הראשיות של האמנות היהודית התיאטרונית בברית-המועצות. 

בשנת 1937 נאסר רפאלסקי. שחקנית התיאטרון היהודי המינסקאי מספרת: ?' בקיץ 1937 
היה התיאטרון במסע הופעות בהומאֶל. הצלחה גדולה היתה להצגת "בויטרע", לפי המחזה 
של משה קולבאק. פתאום נתקבל מברק להפסיק את המסע ולחזור למינסק. מיד יצאו 
מהומאֶל ועוד בו ביום במינסק כונסה אסיפת הלהקה של התיאטרון בהשתתפות סופרים 
יהודים ופעילי-תרבות אחרים, שבה דנו על "הפעילות האנטי-מהפכנית" של רפאלסקי. 
האסיפה נמשכה 3 ימים. רוב המשתתפים גינו את רפאלסקי כאויב העם. בו בלילה נאסר 
רפאלסקי. ובה בשנה, 1937, ניספה. אשתו של רפאלסקי מתה במחנה של עבודתךפּפיה. 
הניהול האמנותי של התיאטרון עבר לידי השחקנים מיין, סוקול ורוטשטיין. למן שנת 1939 
ועד ראשית המלחמה הגרמנית-סוביטית היה מנהלו האמנותי של התיאטרון הבמאי ויקטור 
גולובצ'ינר. 

להקת השחקנים של התיאטרון מנתה 45 איש, בכללם שחקנים מחוננים כגון טראָפאֶל, 
יהודית ארונצ'יק, סוקול, וולפינה, מיין, מאניה פרידמן ועוד. 

בקיץ 1941 היה התיאטרון היהודי המינסקאי במסע הופעות בעיר ויטאָבסק. ברפרטואר של 


2. יאנקל גוטקוביץ', בכל ימות השנה, וארשה, 1966, עמ' 134. (יידיש). 
3. מאניה פרידמן, שחקנית התיאטרון היהודי המינסקאי למן שנת 1933, עלתה בשנת 1970 ארצה. שיחה 
אישית עם כותב הטורים האלה. 


0 אהרן רוזין 


התיאטרון היו ההצגות "מאתיים אלף" ו"כוכבים תועים" (שלום עליכם); "הכלה הסוררת" 
(גולדפאדן), "מרד בגיטו" והצגת "בר-כוכבא" על-פי שמואל האלקין. ב-21 ביוני הציג 
התיאטרון את "בר-כוכבא". ובהצגה זו הפסיק התיאטרון את פעילותו ופוּנה לנובוסיבירסק, 
שם שהה בתקופת המלחמה. 

בשנת 1929 נוסד במינסק תיאטרון יהודי נייד שעָבד כאולפן ליד התיאטרון היהודי 
המינסקאי ותפקידו היה לשרת את האוכלוסיה היהודית בעיירות ואת מועדוני הפועלים 
בערי באֶלורוסיה. 

בה בשנה הוקם במינסק אולפן-מקהלה יהודי בניהול המלחין פולונסקי. הלהקה מנתה 55 
זמרים ושִירתה מלבד מינסק גם את האוכלוסיה היהודית בבאֶלורוסיה כולה. לצרכי הלהקה 
עבדו המלחינים פולונסקי, ליוּבאן, אָמאָרמן (מינסק), פוּלבָּר (מוסקבה), שיינין (קיוב), 
מִילנֶר (לנינגראד). 

חיי התיאטרון היהודיים במינסק לא נצטמצמו בפעילותו של התיאטרון היהודי המינסקאי 
בלבד. במסעי-הופעות תכופים ביקרו בעיר גם הלהקות של התיאטרונים היהודיים 
ממוסקבה, קיוב, וחארקוב. 


בסקר ההתפתחות של התרבות היהודית במינסק הכרחי לציין את הצייר היהודי מאיר 
אקסלרוד (1970-1902). 

הוא נולד במולודאֶצ'נּ, פלך וילנה, שנתיים לפני אחיו המשורר זליק אקסלרוד. עד לכניסתו 
לבית-הספר הריאלי במינסק, למד בחדר. ידע יפה יידיש ועברית. גדל על ברכי שפת יידיש 
וספרותה, על ההיסטוריה והתרבות היהודית, על מסורות-הה!י היהודיות, והיה חדוּר אהבה 
לעם היהודי ולערכיו, דבר שבא לביטוי בעבודתו היוצרת. 

מנעוריו נטה מאיר אקסלרוד לציור, וכשהגיע בשנת 1915 עם משפחתו לטאמבוב, רדוף 
אימי המלחמה, התחיל לבקר מיד בבית-הספר המקומי לציור. 

בשנת 1921 הופיע הצייר בן ה197, הופעת-בכורה, בתערוכה במינסק עם 36 עבודות שבהן 
באו לכלל ביטוי נושאים מהמהפכה ותיאורי הוִי של המוני"העם היהודיים בערים ובעיירות 
של חבלי-המערב הרוסיים. בה בשנה נתקבל כתלמיד במכון המוסקבאי לאמנות פלאסטית 
"וחוּטאָמאס", והיה תלמידו של הצייר-הגרפיקאי הרוסי הנודע פאבורסקי. אך אקסלרוד לא 
קסמה לו אמנות הגילוף והוא הלך בדרכו-שלו. 

רבות מתמונותיו מתארות טיפוסים מהחיים היהודיים. הוא אייר את ספרי שמואל האלקין, 
לייב קוויטקו, נח לוריא, זליק אקסלרוד וכן את ספרי שלום עליכם וי"ל פרץ. 

מאיר אקסלרוד צייר את התפאורות להרבה הצגות בתיאטרונים יהודיים בברית-המועצות. 
בשנת 1940 צייר את התפאורה להצגת "מנחם-מנדל" בתיאטרון היהודי המינסקאי. 
בכאב צורב נחתם בלבו של האמן גורל מיליוני קרבנות השואה, השרופים והמעונים 
באושוואָנצ'ים, מיידאנק וטראָבלינקה, באבי-יאר ומאות גיטאות, וזה בא לביטוי ביצירותיו 
האמנותיות בשנות חייו האחרונות. כבר בשנים 1944-1943 התחיל לתאר אָפיזודות בודדות 
משואת העם האכזרית. הוא יוצר מחזור תמונות-גיטו, בן שבעה חלקים: מחנה הנשים, 
בבוּנקר, המשפחה, לדרך האחרונה, שירת הגיטו, במיצר, מחנה הגברים. את שני החלקים 
האחרונים השלים האמן חדשים מספר לפני מותו. 

בשנתיים-שלוש השנים האחרונות לחייו העלה מאיר אקסלרוד על הבד סידרה גדולה של 
תמונות, "זכרונות על מינסק הישנה". 

רדיפות כנגד הדת היהודית 


כידוע, הוכרז האתיאיזם ברוסיה, מיד עם כינוּן המשטר הסוביטי, לדוקטרינה השלטת, 
למדיניות הממלכתית. הדת הוּכרה כ"אופיוּם לעם", והמלחמה בדת -- כערך אבסולוטי 
במערכת הכללית של חינוך, תרבות ובניָה סוציאליסטית. 

ואולם בחוקה הסוביטית הוכרז חופש המצפון, ועל הפולחן הדתי לא הוּטל איסור מטעם 
החוק. הרי זה עניינו האישי של כל אזרח. 

על-פי הפרוגראמה של המפלגה הקומוניסטית, יש לנהל מאבק נחרץ בדת, אך רק באמצעי 
הסברה ותעמולה. כך נוסדו חבורות של אפיקורסים לוחמניים, שנתמכו על-ידי השלטונות, 
ושתפקידן היה לנהל מאבק אידיאולוגי עם הדת. 

בממשלה הסוביטית -- מועצת המיניסטרים -- נקבע ועד מיוחד לענייני דת, שייעודו 
להשגיח על כל המוסדות הדתיים במדינה ולפקח על פעילותם. 

אחר לחלוטין היה יחסו של המשטר הסוביטי אל הדת היהודית. כבר בשנים הראשונות 
לשלטון הסוביטי התחילו לקיים ברוסיה מאבק מנהָלי עם הדת היהודית, נציגיה ופעיליה. 
חדלו להדפיס ולהוציא לאור ספרים שיש להם זיקה לדת היהודית. החוּמש האחרון שנדפס 
שם הופיע ב-1918. בשנת 1928 הופיעו סידור התפילה וספר ה"תהילים" האחרונים. בשנת 
9 הופיע הלוח האחרון, שעל-פיו עדיין יכלו לקבוע מועדם של חגים.! 

המאבק המנהלי בדת היהודית נתגלגל תוך זמן קצר לשיטה מאורגנת של רדיפות. ביחוד 
חריפות היו הרדיפות בבאָלורוסיה בכלל ובעיר מינסק בפרט. 

אי אפשר להביא נתונים סטאטיסטיים שימחישו את היקפן של הרדיפות הללו. אי אפשר 
לקבוע, כמה נציגים ופעילים של הדת היהודית נשללו מהם זכויות-האזרח, כמה מהם נאטרו 
וכמה שנים בילו אלה בבתי-הסוהר ובמחנות לעבודת-כפיה, כמה מהם נורו וכמה ניספוּ 
בבתי-הכלא ובמחנות, כמה נוּשלו מעבודה ומשפחותיהם הושארו ללא מקור-פרנסה, כמה 
ילדים סבלו בשל "מוצאם הקלֶריקאלי" וכו'. אך אפשר לומר בודאוּת, כי אילו הובאו 
מספרים -- הם היו מַרשימים. 

ננסה להאיר כאן רק עוּבדות בודדות המאפיינות את הרדיפות כנגד הדת היהודית, עוּבדות 
המתבססות בעיקר על מקורות סוביטיים והמלמדות במידה מוגבלת רק על בחינות אחדות 
של הרדיפות. 


ו חיסול החדרים והישיבות 

כמעט מיד לאחר התיסדוּת השלטון הסוביטי ברוסיה, הוטלו הגבלות גדולות על עבודת 
מוסדות-הלמידה היהודיים הדתיים -- החדרים והישיבות. כבר בספטמבר 1918 יצא צו, 
מטעם הועדה הממלכתית להשכלה, שהגביל את הלמידה בחדרים רק בלימודים דתיים 
צרופים ואסר על לימודיהם בישיבות של ילדים ונערים למטה מגיל 18. 

באפריל 1921 חידש הקומיסאריון העממי להשכלה של רספס"ר את תקפו של הצו הנ"ל. 
בספטמבר 1921 הוציא הקומיסאריון העממי להשכלה חוזר מיוחד "על חדרים וישיבות", 
אשר בו תבע: ? "החדרים הנושאים אופי של מוסדות-למידה הפועלים באורח סדיר, וכן 
הישיבות שבהן לומדים צעירים למטה מגיל 18 -- ייסגרו לאלתר". 


1 ח. שמרוק, תרבות יהודית בברית-המועצות, תדפיס מ"גשר", חוברת מס' 3-2, 1966, עמ' 66. 
2 דער וועקער מיום 7.9.1921. 


2 אהרן רוזין 


בו בזמן פנתה לשכת-ההשכלה היהודית המרכזית אל כל הסאָקציות היהודיות ליד מדורי 
ההשכלה בחוזר "הלאה החדר והישיבות!" 3 שבו תבעו נמרצות להגביר את המאבק בחדרים 
ובישיבות, ואשר בו הודגש, כי נוסף על שיטת ההסברה והתעמולה, יש להיזקק בקנה-מידה 
רחב גם לשיטת המאבק הישיר עם החדרים והישיבות, שמַשמעו: פיקוח חמוּר על פעילותם; 
למנוע מהם כל תמיכה באמצעים חמריים, כספיים או בשיכון ובאמצעים אחרים; לא לפטור 
את המלמדים מחובת עבודה ומשירות צבאי (מורי כל מוסדות-הלמידה היו פטורים מכך), 
ולמנוע מהם חברוּת באגודות מקצועיות של עובדי-השכלה. והחשוּב שבאמצעי המאבק עם 
החדרים והישיבות היה הפעלתן של כל האפשרויות החוקיות והבלתי-חוקיות לסגירתם. 
ברי היה כי ההגבלות הגדולות של פּעילוּת החדרים והישיבות והפיקוח החמוּר עליהם היו רק 
השלב הראשון בתהליך המוּתוָה והגזוּר מראש של חיסולם. אך העסקנים היאֶווסאָקיים של 
באָלורוסיה בכלל ושל מינסק בפרט גילו קוצר-רוח לוחמני במיוחד ותבעו חוק לסגור לאלתר 
את מוסדות-הלמידה היהודיים הדתיים. בועידה המחוזית של עסקני השכלה ותרבות יהודיים 
במינסק ב-1921 נתקבלה החלטה מיוחדת "על המאבק עם הקלֶריקאליזם בסביבה 
היהודית", שתבעה לסגור לאלתר את החדרים והישיבות ו"לשים קץ לאותו יחס 
אופורטוניסטי אל הגורם הדתי המורגש במידה רבה כל-כך",+ 

אך עד שהשיגו את ההחלטה הרשמית של הממשלה על סגירת החדרים והישיבות, יצאו 
העסקנים היאָווסאָקיים מעורם וניהלו עמהם מאבק גלוי. בסוף דצמבר 1921 ביצעו 
היאֶווסאָקים של באֶלורוסיה "חקירה" של מצב החדרים בוויטאָבסק, ולאחר "חקירה" זו, 
ביאנואר 1922, ערכו בוויטאָבסק משפט ציבורי על החדר, שנתגלגל לכדי במה להטלת 
שיקוצים ולהבאשת ריחה של הדת היהודית. 

בסוף שנת 1921 אורגנו גם משפטים יורידיים-מנהליים בפולוצק, במוזיר ובערים אחרות 
של באֶלורוסיה, שבהם נתבעו לדין המלמדים בחדרים ועסקני הקהילות הדתיות. 

ב"26 במאי 1922 הוציאה ממשלת באָלורוסיה צַו על סגירת החדרים. 

האוכלוסיה היהודית ניסתה לנקוט אמצעים לביטול הגזירה. שיגרו הרבה עצומות אל הועד- 
הפועל המרכזי של רספס"ר. כך, למשל, כתבו יהודים מהעיירה הקטנה סמילוביץ' ליד 
מינסק: + "שום אמצעי-כפיה לא ימנעו בעדנו מללמד את ילדינו תנ"ך בבית, כשאנו 
מוסרים לשם כך את הפרוטות האחרונות שאנו משתכרים בזיעת-אפיים... בהסתמך על 
החופש המוצהר של אמונה ודת, מבקשים אנו מכם מתן הוראה מידית לסילוק המכשולים 
לפתיחת החדרים. אנו מוסיפים, כי לימודי הדת אינם מתקיימים בעת הלימודים בבתי-הספר 
הסוביטיים ואינם פוגעים בתפקודיהם ובסמכותם". 

העסקנים היאֶווסאָקיים נדהמו מ"חוצפתם" הגדולה של היהודים שהירשו לעצמם לפנות 
בבקשה לביטול הגזירה של סגירת החדרים. הם תיארו את הבקשות הללו כ"תכסיס של 
אויב-המעמד, שהיה לו מרכז ארגוני בדמות הקהילות הדתיות המקומיות שלחמו בחוצפה 
בעד המשכת קיומו של החדר".5 ובסיפוק קבעו העסקנים היאֶווסאָקיים כי "מבצע העצומות 


3 דער וועקער מיום 1.9.1921. 
י. דארדאק, הישגינו ב-15 שנות אוקטובר בתחום ההשכלה העממית. במאסף הסוציאל-כלכלי "ליום-השנה 
ה-15 למהפכת אוקטובר". עמ' 168, מינסק 1932. (יידיש. להלן -- דארדאק). 

5. דער וועקער מיום 22.6.1922. 

6. דארדאק, עמ' 162. 

היה הנסיון האחרון להוסיף ולקיים ליגאלית את החדר. התשובה של הועה"פ המרכזי 
ופעולת-ההסברה שנוּהלה בקרב העובדים סייעה לכך, שהעובדים יעמדו על מהותו של החדר 
ועל מדיניותה של 'המאה השחורה' היהודית בתחום החינוך".7 

על החדר הוטל איסור על-פי החוק, ונפתח שלב חדש -- שלב הקיום הבלתי-ליגאלי של 
החדרים והישיבות. 

אי-אפשר להביא נתונים סטאטיסטיים הממחישים את פעולת החדרים והישיבות בתנאיהם 
הבלתי-ליגאליים, את ההיקף והממדים של פעילותם זו. אך אפשר לקבוע בוָדאוּת, כי היתה 
פעילות כזו, וכי היקפה של פעילות זו היה ניכר. ודבר זה מתאשר לא רק על-ידי סיפורי- 
עדויות שונים של אנשים -- תלמידים ומלמדים -- שהשתתפו אישית בעבודה הבלתי- 
ליגאלית בחדרים ובישיבות, או אנשים אחרים שהיתה להם איזושהי נגיעה לכך. הדבר 
מתאשר גם על-ידי חומר שונה, מקרי לרוב, שפורסם בעתונות הסוביטית גופה. 

כך, למשל, בנתחו את מצב הפעילות בתחום החינוך היהודי במינסק, כותב העתון היהודי 
"אָקטיאבר": * "יש לנו מספר רב של ילדים במינסק, שבדרך זו או אחרת לומדים אצל 
מלמדים (בחדרים) ואינם מבקרים בשום בית-ספר". ומקץ שנים אחדות, בנתחו אותה בעיה 
גופה, כותב שוב העתון "אָקטיאבר": * "אך עלינו לסתור את דעתם של חלק מהמורים 
המסיקים החלטות, כי אצלנו בבית-הספר אין עוד שום ילדים דתיים... זה מוטעה לחלוטין. 
עדיין יש לנו ילדים המבקרים בחדר ובבית-הספר בעת ובעונה אחת". 

ובמאמר של פעיל-השכלה יאֶווסאָקי מינסקאי אנו קוראים: *' "למרות הצו על סגירת 
החדרים והישיבות, לא מילאה 'המאה השחורה' היהודית את הצו, ולהיפך, פיתחה פעולה 
נרחבת לפתיחת חדרים וישיבות חדשים, בעיקר בערים ובעיירות; קבעה 'מילגות' לילדים 
עניים, ניהלה תעמולה בקרב הבורגנות הזעירה כנגד הקומוניסטים הסוגרים את החדרים". 


לשאלת המאבק עם החדרים והישיבות הבלתי-ליגאליים ייחָד העתון היהודי המינסקאי 
אָקטיאבר" מקום ותשומת-לב הרבה. תכופות היה העתון מקדיש לשאלה זו מדור מיוחד. 
במדור כזה, "להדוף את התקפת הקלריקאלים", אנו קוראים: '' "הקלריקאליזם עבר 
להתקפה על רובעי הפועלים. רשת של חדרים ומלמדים-ניידים משחיתים את ילדי העמלים. 
התקפת-הקלריקאלים על פּאָראָספה.?' באיזור זה, שבו נמצאים שלושה בתי-חרושת, יש 
לכם 8 בתי-מדרשות, ישיבה... וחדרים חשאיים, וכדי למשוך את ילדי ההורים הנחשלים, 
יסדו בשבילם מטבח, וחלק מבחורי-הישיבה הולך לאכול 'ימים' אצל בעלי-בתים. ברחוב 
המסחרי יכולים אתם למצוא שורה של חדרים שבהם לומדים ילדים קטנים מבני-8 עד בני- 
3 עכשיו ריחמו על הילדים העניים ומשַגרים אליהם הביתה מלמדים בחינם. תכופות 
ביותר באים ילדים מבית-הספר הסוביטי וחוטפים שעת לימוד אצל הרבי ששוגר אליהם 
חינם..." 

העתון מתרץ את הישגי החדרים והישיבות החשאיים בעבודת-הסברה פוליטית לקויה בקרב 


7 דארדאק, עמ' 171. 

8 עפרון, טיפוח בית-הספר היהודי, "אָקטיאבר" מיום 19.1.1927, מינסק. (יידיש). 

9 הערשנבוים, לקו מעמדי נכון בטיפוח התרבות היהודית, "אָקטיאבר" מיום 25.1.1930, מינסק. (יידיש). 
0. דארדאק, עמ' 165. 

1. "אַָקטיאבר" מיום 17.11.1928, מינסק. (יידיש). 

2. פּאָראָספה -- אזור-פועלים במינסק. 


4 אהרן רוזין 


האוכלוסיה היהודית וקובע: "מצב זה מנצלים באופן הטוב ביותר כל מיני יסודות 
קלריקאליים ושוביניסטיים המתחפרים מתחת למשפחה הנחשלת, בעלת-ההכרה למחצה, 
מתגנבים אליה ומוציאים מידיה את הילדים שאותם הם משבצים בישיבה החשאית, בחדר 
החשאי". 

המובאות האחדות הללו ממקורות סוביטיים מוכיחות כי מוסדות-הלמידה הדתיים היהודיים 
ניהלו במינסק בתנאים בלתי-ליגאליים פעולה רבה ומסועפת. פעולה זו, כמובן, לא היתה 
מקרית ולא היתה סטיכית. הפעילות הבלתי-ליגאלית של החדרים והישיבות היתה מאורגנת 
ומנוּהלת. 

א. א. גרשוּני, בספרו על הרדיפות כנגד הדת היהודית בברית-המועצות כותב: 3 "נציין פה 
כמה ערים כאלה שלמדו בהן ילדים למאות בתנאי מחתרת... מינסק, שלמדו בה בשנות 
תרפ"ה כ-700 ילד במפוזר. החדרים מצאו להם מקום בבתים פרטיים, הבטוחים יותר מעין 
היאָווסֶקצִיה. את הפעולה ניהל ועד מיוחד בהרכב: ר' ברוך זלדוביץ', ר' דוד שחר, ר' יצחק 
הלפרין. תמכו בהם הרבנים והעסקנים הרב אייזיק רומאנובר, ר' משה גורדון, ר' משה דינין 
(כעת בארץ-ישראל), ר' שמחה בורגמאן, ר' אברהם פינס, הרב אברהם ברוך פוזנר". 
אי-אפשר לציין בדיוק את התאריך שעָדיו פעלו החדרים בתנאים בלתי-ליגאליים. אך 
אפשר לומר בודאוּת, כי במחצית הראשונה של שנות השלושים הם עדיין פעלו ללא ספק. 
ודבר זה מתאשר על-ידי חומר מהעתונות הסוביטית. כך כבר במחצית השניה של שנת 1933 
מקדיש עתון-הילדים היהודי המינסקאי "יונגער לענינעץ" ("הלאָנינאי הצעיר") תשומת- 
לב מרובה לשאלת המאבק עם החדר. באחד הגליונות אנו קוראים: % "בהתקפה נגד 
השרידים של החדר הקונטר-ריבולוציוני הישן. מופת של הכרה מעמדית פיונאָרית. 
הפיונאָר לייזר זאָלצבורג -- כתב-ילדים של ה'יוּנגער לענינעץ', הראה מופת של הכרה 
מעמדית פיונאָרית. לייזר זאָלצבורג נודע לו שחברו ארקה באֶסאָר הולך לחדר... השלטון 
הסוביטי אֶסר זה מכבר לקיים את החדר, שהוא קן של חשיכה וקונטר-ריבולוציה... אך 
האויב המעמדי אינו נכנע, ועכשיו, בשנת 1933, שוב גילינו אותו חדר עצמו, מנוּהל על-ידי 
אותו רבי עצמו. אשתקד למדו בחדר זה 50 ילדים... לייזר זאָלצבורג סייע באיתוּתו לעתון 
'יונגער לענינעץ' לחשוף את החדר האנטי-סוביטי, הקונטר-ריבולוציוני". 

יש לשעָר כי החדרים הבלתי-ליגאליים חוסלו סופית בשנים 1937-1935, דהיינו בשנות 
הטירור ההמוני בברית-המועצות. 

מהקטע המוּבא לעיל מעתון הילדים המינסקאי "'יונגער לענינעץ" אנו למדים גם זאת, כי אל 
המאבק עם הדת היהודית בכלל ועם החדר בפרט גררו אפילו ילדים קטנים, טיפחו ועודדו 
בהם יצרים שפלים -- כהלשנה וכבגידה. 


עד סוף שנת 1930 פעלה במינסק ישיבה גדולה בהנהלתו של הרב ר' יהושע הורודנר. בספר 
המוזכר על רדיפות הדת היהודית בברית-המועצות מתאר א. גרשוני את הישיבה כך; 5 
"ישיבה גדולה ומפוארת היתה בעיר מינסק במשך כל שנות העשרים, שנקראה בשם 'ישיבת 
שואבי-מים', על שם בית-הכנסת שבנו לפנים שואבי-המים של עיר מינסק במו ידיהם 


3. א.א.גרשוני, יהדות ברוסיה הסוביטית (לקורות רדיפות הדת), ירושלים תשכ"א, עמ' נג. (להלן -- 
גרשוני). 

4. "יונגער לענינעץ" מיום 4.8.1933, מינסק. (יידיש). 

5. גרשוני, עמ' קמ-קמב. 

ובאמצעיהם הדלים... בבית-כנסת זה... נמצאה ישיבת מינסק בעת ייסודה, ואחרי זה, 
בתקופה הסוביטית, התרחבה הישיבה לשלוש מחלקות: מחלקת 'השיעור' הראשון, בבית- 
הכנסת 'שואבי-מים'; שיעור נמוך ממנו -- בבית-הכנסת 'חדר-דשול', וקיבוץ בחורים 
לומדים בפני עצמם בבית-הכנסת 'משכיל-לאיתן'. תלמידי הישיבה קצתם ממינסק עצמה 
וקצתם מערים ומעיירות שונות. אחרי שחוסלו בהן בהדרגה כל מוסדות התורה, באו 
הצעירים ללמוד תורה בישיבת מינסק".. 

קשה היה מצבה הכספי של הישיבה. גורם נכבד לקשיים אלה היו התנאים הבלתי-ליגאליים: 
אי אפשר היה לנהל תעמולה לטובת הישיבה, לפרסם אותה ולבקש תמיכה בעדה. "לצורך זה 
התקשר ר' יהושע (שלא היה חסיד) עם הרבי מלובאוויטש וגם נסע אליו ללנינגראד. הרבי 
התחיל לתמוך בישיבת מינסק. הישיבה התקיימה עד סוף שנת 1930"... 

ענין מיוחד מהווה "בית-הכנסת של החדר" שהיה מעין בית-ספר עממי למבוגרים במיוחד 
ללימוד תורה. אני מרשה לעצמי להביא קטע גדול מספרו של גרשוני, שבו הוא מתאר 
בהתלהבות את מוסד-הלימוד הדתי המעניין הזה: "בפרשת ציון מוסדות התורה 
שהתקיימו ברוסיה -- אסור שייפקד מקומו של מוסד תורני אחד שהיה במינסק, מוסד 
שאין לו אח-ורְע בעולם כולו, ה'חדר-שול' שהיה במינסק... כאן למדו כמו שלומדים 
ב'חדר'. אחרי יום עבודה ועמל באים אנשים ללמוד. מי שאינו יודע ללמוד פרשה חומש עם 
רש"י -- שומע מהרב את הפרשה עם פירוש רש"י. אחרי שגמרו לשמוע את השיעור, 
יושבים הם לחזור על לימודם. משגמרו לחזור, מתישבים האנשים שוב (ביניהם זקנים באים 
בימים) בפני הרב, או ביום זה או למחרתו, וקוראים את הפרשה, כל אחד בלי יוצא מן הכלל, 
עד שהרב בטוח כי כל אחד קלט את לימודו. כיתה עליונה על גבה -- לומדי-משנה באותה 
שיטה, ועל גבה לומדי-גמרא באותה שיטה. באופן כזה היו לומדים ב'חדר-שול' אנשים 
מבוגרים, אנשי עמל, במשך עשרות בשנים. הסנדלר או החייט ה'עם הארץ', שהתחיל 
בפסוק חומש עם רש"י, גמר בערוב שנותיו כלמדן בדף גמרא עם תוספות. 

יוצר השיטה המקורית הזאת היה רב מינסקאי אחד, מלפני שני דורות, ושמו ר' איסר. 'חדר' 
זה התקיים במשך כל התקופה הסוביטית עד פרוץ מלחמת-העולם השניה. את החדר הזה לא 
יכלו לסגור גם היאָווסאָקים. בית-ספר עממי זה, בית-ספר לעם ללימוד התורה שאין דוגמתו 
בכל העולם, היה קיים רק במינסק. כזאת היתה ההערצה לידיעת התורה בין יהודי מינסק, גם 
הפשוטים ביותר, במשך של הרבה דורות". 

על פעילות הישיבות במינסק בתנאים בלתי-ליגאליים מספר הרב צבי נריה, שבשנים 
6 למד בישיבת שואבי-המים:; 6 

במינסק, ברחוב זאמקובאיה, פעלה ישיבת "שואבי-המים". היא מנתה אז 70-60 תלמיד בני 
3. מקצתם היו בני מינסק ומקצתם בני עיירות הסביבה -- דוקור, קוידאנוב, איהומאָן, 
זאסלאב, אוּזדה. כן היו אחדים מבני בוברויסק. 

התלמידים היו ברובם בני בעלי-בתים, אך היו גם בני פועלים ובעלי-מלאכה שעשו מאמצים 
גדולים על-מנת שבניהם ילמדו תורה. 

מיסדה וראשה של הישיבה היה הרב ר' יהושע הורודנר (צימבאליסט), מגיד השיעור היה 
הרב ישראל יהושע לייבוביץ', והמשגיח -- ר' יצחק טוביה גולדין מקומארובקה. 


6. האוניברסיטה העברית, המכון ליהדות זמננו, המדור לתיעוד בע"פ. הנושא: המחתרת הדתית במינסק. 
המרואיין -- הרב צבי נריה. המראיין -- דוד כהן. וראה גם זכרונותיו של הרב נריה בספר זה. 

היינו מקפידים על חשאיוּת חמוּרה. הולכים היינו זוגות-זוגות, ובשום פנים לא בחבורות 
גדולות. הלימודים היו מתקיימים בעזרת-הנשים של בית-הכנסת, בדיוטה השניה, משעה 
9 עד 10.3 בבוקר. כשהיה הרב ישראל יהושע לייבוביץ' נותן שיעורו, היתה דלת עזרת 
הנשים נעולה, ואחד האברכים היה יושב ליד החלון ועוקב אחר העוברים, אם אין בהם אדם 
זר. כשהיה מתעורר חשד כלשהו -- היו יורדים בסולם מעזרת הנשים, מתפזרים בבית- 
הכנסת ומתפללים. 

לישיבת שואבי-המים היה סניף משלו ב"חדר-שוּל" (בית-הכנסת של החדר), או כפי 
שנתִכָּנה "חדרו של ר' איסר". מגיד השיעור שם היה ר' שלום הורוביץ. ראש-הישיבה 
בשנים 1928-1926 היה חתנו של ר' איסר אריה דרדק. שיטת הלימוד היתה דומה לזו 
שבחדר, מקום שלומדים תינוקות של בית רבן. בישיבה זו למדו בשעות קבועות בבוקר, 
בצהרים ובערב, כדי להסתגל ללומדים, ברובם בעלי-מלאכות, שהיו באים ללמוד תורה 
לאחר עבודתם. 

היתה במינסק ישיבה קטנה גם ב"בית-הכנסת של החוף" (בּרעגדשול). מגיד השיעור שם 
היה ר' אברהם גולדברג והמשגיח -- ר' אייזיק רבינוביץ'. 

בשנת 1927 נתארגנה קבוצת בחורים מבוגרים יותר שלמדו בעצמם, שלא בהדרכתו של 
ראש-דישיבה. הללו למדו בבית-כנסת קטן, שנתקרא "בית-הכנסת משכיל-לאיתן". בית- 
הכנסת שכן לא הרחק מרחוב זאמקובאיה. בית-הכנסת מנה כ257 איש בגיל 20-17. 
כן נתקיימה במינסק חברה בשם "תפארת בחורים", שהיתה מתכנסת פעמים אחדות בשבוע 
ב"בית-הכנסת של בלומקה" (בלומקעס קלויז) ששכן בחצר בתי-הכנסת (שול-הויף). בדרך- 
כלל, היו הבחורים מתכנסים בלילות ולומדים תורה. אף ייתכן שכמה מחברי "תפארת 
בחורים" היו קשורים עם התנועה הציונית הבלתי-ליגאלית במינסק. ידוע, כי חבר "תפארת 
בחורים", דוד אלקין, פירסם בעתון היידי "אָקטיאבר" מכתב גלוי שבו גינה את הארגון 
"תפארת בחורים" כארגון בוגדני וקונטר-ריבולוציוני והכריז על ניתוק קשריו עם ארגון זה. 








בית-הכנסת האחרון במינסק 

ברי היה כי כפו עליו כתיבת מכתב כזה, אך גם ברי היה שהקיץ הקץ על פעילות "תפארת 
בחורים". 

הרב נריה סבור, כי קבוצת "תפארת בחורים" נתפזרה בשנת 1928. 

הרב נריה מדגיש מומנט מעניין ואופיני. ר' יהושע הורודנר נסע ללנינגראד אל הרבי 
מלובאוויטש לבקש תמיכה כספית בשביל הישיבה המינסקאית "שואבי-המים". ר' יהושע 
היה מתנגד, ואף שמינסק היתה עיר של מתנגדים בעיקר, והישיבה היתה רחוקה מאוד 
מחסידוּת, סייע הרבי מלובאוויטש למַמן את פעילות הישיבה המינסקאית. הרבי 
מלובאוויטש אמר כי בזמננו אין הבדל בין מתנגדים ובין חסידים. ישנם יהודים ישרים 
ויהודים לא ישרים, וכל מי שלומד תורה -- מן הראוי לסייע בידו... 


2 סגירת בתי-כנסת 

מינסק היתה העיר הראשונה בברית-המועצות שבה הפקיעו כבר בשנת 1924 את בית- 
הכנסת המַקהלתי הגדול והפכוהו למועדון. ליָמים נמסר הבנין לרשות התיאטרון היהודי 
הממלכתי במינסק, והוא פעל שם עד מלחמת-העולם השניה. 

חצר-בתי-הכנסת המינסקאית הנודעת, שבה נמצאו בתי-הכנסת המרכזיים של העיר, 
נמחתה, מטעמי תכלית "ארכיטקטונית", מעל פני האדמה. 

במינסק היו 36 בתי-כנסת.?' עכשיו אין במינסק שום בית-כנסת, אפשר ישנו מנין אחד או 
שנִים, "דוואדצאטקות",*' המתכנסים בשבתות להתפלל בדירה פרטית. 


3 אוסור על עשוות השבת ביום-מנוחה 

מינסק נעשתה סופית לעיר סוביטית ביולי 1920, וכבר בשנת 1921 פתחו העסקניים 
היאָווסאָקיים בהתקפתם על השבת והחגים היהודיים, שהוכרזו כמועדים קונטר- 
ריבולוציוניים. 

את הדרישה לבטל את השבת כיום-מנוחה ליהודים נימקו תחילה בכך, שיום"מנוחה מיוחד 
ליהודים מפיר את סדרי הבניָה המשקית. העסקן היאֶווסאָקי הנודע אשרוביץ' טען; *! 
"מנוחת השבת היא אחת ההפרעות הגדולות ביותר בהגשמת עקרון האחדות שלנו, וכנוהַג 
שאבד עליו כלח הריהו גורם להפרת-הסדר בעבודת המשק... כלום אין מנוחת השבת אחד 
הפשעים הגדולים ביותר כלפי האינטרסים של מדינת הפועלים?... כדי להסתייג לחלוטין 
מהסטיכיה הזעיר-בורגנית, חייבים הפועלים היהודים לנתק, אחת לתמיד, את זיקתם 
למנוחת השבת ולקבוע את יום-מנוחתם ביום א'". 


7. "אָקטיאבר", מיום 4.11.1937, מינסק. (יידיש). 

8. מלשון "דוואדצאט" ברוסית, שמשמעה עשרים. לקבלת היתר להתכנס ולהתפלל בבית פרטי, צריך היה 
להגיש בקשה למועצה העירונית, ועל הבקשה צריכים היו להיות חתומים לא פחות מעשרים איש. ברם 
רשיונות אלה ניתנו לעתים רחוקות ביותר. 
ש. אבן-שושן, בספרו "סיפורו של מסע", בפרק על ביקורו במינסק באפריל 1963, מספר כי עדיין היה אז 
בית-כנסת יחידי בעיר, ששָכן ברחוב נְמיגה, ב"בית ישן, כפול-קומה, חורבה ממש", ואף הוא היה נעול 
רוב שעות היום. "שבועות אחדים לאחר שובי ארצה, הביאו העתונים ידיעה, כי השלטונות הסוביטיים 
החליטו להרוס את בית-הכנסת הישן במינסק, שריד אחרון לחיים היהודיים הדתיים בעיר, ואילו בית- 
כנסת חדש לא יוקם במקומו". (עמ' 129). -- הערת העורך. 

9. "דער וועקער" מיום 30.9.1921 (מינסק). 

מנקודת ראות יאֶווסאָקית היה זה דבר הגיוני ביותר, שאם בבית-חרושת עובדים 80% 
פועלים יהודים ו20%"7 לא-יהודים, הרי הכרחי לקבוע את יום-המנוחה, בגלל עקרון 
האחידוּת, דווקא ביום א'. 

במוסדות-הלימוד היהודיים, ששם כל התלמידים היו יהודים, דרשו היאֶווסאָקים לבטל את 
מנוחת-השבת מטעמים חינוכיים: לא לאפשר חינוך לאומי-דתי בבית-הספר היהודי- 
הסוביטי. 

ליהודים הדתיים, וליהודים עם מסורת לאומית בכלל, היה ביטול השבת כיום מנוחה בבחינת 
טראגדיה גדולה. לא היתה להם הברירה לשבות מעבודה יומַיים בשבוע (בשבת וביום א') 
ולשאת בסבל חמרי בלבד -- להפסיד שישית מהכנסתם. חייבים היו לבוא בשבת לעבודה, 
משום שלפי החוקים הסוביטיים, מי שנעדר מיום"עבודה ללא סיבות חשובות -- מובא 
לבית-דין פלילי. וכמובן, קיום מצוות השבת לא נחשב לסיבה חשובה. 

באופן כזה היה בביטול השבת כיום מנוחה משום כפיָה במישרין לחלל את השבת. 
וכך גם לגבי כל שאר החגים היהודיים הלאומיים. יהודים נאלצו לבוא לעבודה בראש-השנה, 
ביום-כיפורים, בפסח וכו'. 

אך הרדיפות כלפי החגים היהודיים הלאומיים לא נצטמצמו רק בכך שכפו על היהודים 
לעבוד בחגים. כידוע, נאסרה גם אפיית מצות לפסח. במינסק כבר נסגרו בשנים 1930-1929 
כל מפעלי-המצות.*'.. מי שנתפס בעוון אפיית מצות בתנאי מחתרת בלתי-ליגאליים (אפילו 
באופן פרימיטיבי, בעבודה ביתית ובכמות זעומה ביותר), היה נתבע לדין פלילי. 

כותב הטורים האלה נפגש בשנת 1939 בסניף פודוז' של מחנה באֶלומור עם "חרושתן- 
מצות" מינסקאי שנידון ל-5 שנים. אפיית המצות סוּוגה כקונטר-ריבולוציה כלכלית... 


4. רדיפות נגד מצוות ברית-המילה והכשרוּת. משפטים נגד כלי-קודש 
בשנות העשרים ובמחצית הראשונה של שנות השלושים נערכו במינסק כמה וכמה משפטים 
ציבוריים גלויים על כלי-קודש. במשפטים אלה נתגלמה שיטה מאורגנת של רדיפות נגד 
הדת היהודית. נציין רק שלושה משפטים כאלה. 

ביאנואר 1926 נאסרו במינסק אחדים מן השוחטים באשמת רצח כַּפָּב (ראבּקור) של העתון 
היאָווסאָקי היהודי *"דער וועקער". לפי שנאמר, ביצעו את הרצח השוחטים על שום שהכפמָב 
פירסם ב"וועקער" כתב-שיטנה חריף, שבו מתח ביקורת על כלי-הקודש במינסק וביחוד על 
השוחטים. "דער וועקער" הודיע כי גופתו של הנרצח נמצאה. 

בקשר עם הרצח אפוף-התעלומה פתח העתון "דער וועקער" במערכה גדולה נגד הדת 
היהודית בכללה. תפקיד פעיל במערכה זו מילא מי שקרוי היה בשם "הרב של סלאָפיאנקה" 
(איזור במינסק), שפירסם בעתון שורה של ראיונות גדושים דברי-השמצה נוראים על כלי- 
הקודש המינסקאיים בכלל ועל השוחטים בפרט. 

עלילה זו עוררה התמרמרות מרובה בקרב האוכלוסיה היהודית במינסק ונחשול של מחאות 
חריפות בציבוריות היהודית בעולם כולו. 


פ9א. קשה לקבוע בדיוק אימתי אסרו לאפות מצות במינסק. המחבר נוקט בציון השנים 1930-1929, לפי זכרונו 
האישי וכן לפי זכרונם של יהודים מינסקאים אחרים. כך, למשל, האשה לאה זעירא (מאלאיה), שעלתה 
ממינסק ארצה ביוני 1930, מספרת, כי זכור לה שבפסח שלפני עלייתה כבר אפו מצות באופן בלתי- 
ליגאלי, בלילות, בדירה פרטית. 

ב"28 בפברואר 1926 נפתח משפט גלוי של מה שפוּנה בשם "משפט טראָסט-השוחטים 
במינסק". 

נחשול המחאות כנגד המשפט היה גדול כדי כך, שהעתונות היאָווסאָקית לא יכלה להתעלם 
ממנו. העתון "עמעס" כתב: ? "מכל הפינות ניתך מטר מכתבים למערכות 'וועקער, 
יזוואָזדה' -- 'פרוליטארים' מוחים נגד 'עלילת-הדם' החדשה. יתר על כן -- לא רק 
ממינסק מגיעים מכתבים. מכתב אחד הגיע כביכול אפילו מווילנה... והנה יצאה לה 
הציונות-של-נאָמיגה'? לדרך הרת-סכנות, לדרך שתעלה לה ביוקר. העולם של נאָמיגה מפיץ 
שמועה כי כָּפוּ על העדים לתת עדות 'מגמתית' כזו. שמועה מזוהמת זו, המריחה במשפט 
נוסף, גדול אפילו וסנסאציוני יותר מהמשפט הנוכחי -- שמועה זו היא יצירה של הימים 
האחרונים ממש. אין כוונתה אלא להבאיש, בעיני ההמונים, את ריחו של המשפט וביחוד 
-- ריחה של החקירה, ולהקל בחומרת מעשי-הזוועה של טראֶסט-השוחטים". 
באיומים ובאונס החניקו היאֶווסאָקים את ההתמרמרות הגלויה של האוכלוסיה היהודית 
המינסקאית. 

משפט טראָסט-השוחטים נערך בבית-התרבות (בנין בית-הכנסת המקהלתי לשעבר,, 
בנוכחות למעלה מ30007 איש. הקטיגורים הציבוריים היו חשובי היאָווסאָקים שבעיר -- 
אגורסקי, וולוברינסקי ורוזנהויז. 

הנאשמים היו השוחטים המינסקאיים רפופורט, זייצ'יק וסווירז'אנובסקי. 

כתב-האישום קבע: ?? "ב-31.12.1924 בא אל אחד משה ויינהויז, בעל חנות לבירה ברחוב 
קומסומולסקאיה, השוחט זייצ'יק וסיפר שבעיר ישנו טראֶסט"שוחטים השולט על כל 
השחיטה שבעיר. התעריף הוא 30 קופיקות בעד עוף. ואולם שוחט צעיר, ושמו דרויקין, 
שבא מוויטאָבסק למינסק, התחיל להתחרות עם הטראָסט -- הוא שוחט עוף בעד 10-5 
קופיקות. לפיכך מבקש הוא, השוחט זייצ'יק, בשם הנשיאות של טראָסט-השוחטים, 
שוויינהויז (הקרוי גם מוישקה המן) ימצא אדם שיהרוג את דרויקין. אדם זה יקבל תמורת 
זאת שכר נאות. 

מוישקה המן בא אל ה'אוגרוזיסק',? מקום שהוא עובד בו כסוכן, וסיפר את הכל. 
ה'אוגרוזיסק' שיגר את סוכנו גולדנהירש, שהוצג לפני זייצ'יק בתורת "יענקעלע בלאַטער" 
[הפושע]. מוישקה המן ויענקעלע בלאטער הציעו לזייצ'יק להגניב אל דרויקין חפצים 
גנובים ולהושיבו בכלא, אך זייצ'יק, בשם נשיאות טראָסט השוחטים, דרש רק להרוג את 
דרויקין. תמורת עבודה זו הם השתוו על 150 רובל. 100 רובל שולמו מיד ו507 רובל צריך 
היה לשלם לאחר המעשה. 

בינתיים הסתיר ה'אוגרוזיסק' את דרויקין לימים מספר, ובעיר קמה המולה שדרויקין נעלם. 
אז גילה ה'אוגרוזיסק' את הפרשה כולה ואסר את האשמים..." 

באופן פרימיטיבי כזה נבנתה העלילה כולה. אך מכתב-האישום הרשמי נתברר, שהפרסומים 
בעתונות כי השוחטים רצחו כּתב לא היו אלא בדיה. איש לא נרצח. 


0. משפט טראָסט"השוחטים במינסק. "עמעס" מיום 4.3.1925, מוסקבה (יידיש). 
1. גאָמיגה -- המרכז המסחרי היהודי במינסק. 

2. "עמעס" מיום 5.3.1925, מוסקבה (יידיש). 

3. אוגרוזיסק -- מוסד הבילוש הפלילי הסוביטי. 


0 אהרן רוזין 


גם במשפט לא נקבע שהשוחטים ביקשו לרצוח את דרויקין ושכרו לשם כך את מוישקה המן 
ויענקעלע בלאטער. 

ה"מיסמך" היחידי ששימש לאישום וקבע בעצם את תוצאת המשפט היה מכתבו של 
השוחט זייצ'יק, שהוא שיגר מבית-הכלא למערכת "דער וועקער". זייצ'יק במכתבו "מודה 
בכול; הוא עשה את המעשים הפליליים, במלאו1 את שליחותו של יעקב-טוביה רפופורט; 
הוא מבטיח לא לעשות עוד כן ומבקש סליחה מציבור הפועלים ".3 

אך במשפט הודיע זייצ'יק כי במכתב הזה לא כתב את האמת, ולשאלה על שום מה כתב 
מכתב כזה, השיב זייצ'יק: "לא הייתי כתיקני",? ובית-הדין לא חקר מדוע זייצ'יק לא היה 
כתיקנו, ומה הביאו לידי כך שלא יהיה כתיקנו. 

בית-הדין שמע עדים רבים שלא היתה להם שום שייכות לענין ושלא הוכיחו דבר בנוגע 
להאשמה הקונקרטית של תכנון רצח דרויקין. 

אחד מעדי הקטיגוריה הראשיים, הרב של סלאָפיאנקה, השמיץ בעדותו את הרבנים 
והשוחטים המינסקאיים, אך בפרשת המשפט גופה אמר שאינו יודע מה לומר. 

אופיָני הוא המכתב הגלוי של הרב-של-סלאָפיאנקה אל רבני מינסק, ובראשם רב-העיר 
גלוסקין, שפורסם בעתונות: * "אתם, הרבנים, מה צורך היה לכם לקומם את העם נגד 
השלטון הסוביטי בקשר עם המשפט על השוחטונים?... אתם מלהגים ומצווחים כי הרב של 
סלאָפיאנקה הוא בולשאָביק. הריני אומר לכם שגאֶה אני בכך. אתם מלהגים ש"הם" זממו 
על-ידי עלילה להחריב את היהדות, בכן שואל אני אתכם, רבנים קדושים, לשם מה רצתם 
לכל קצווי העולם אל שונאינו? מוטב היה אילו כתבתם עוד לפני המשפט, שאם אינכם 
מאמינים בכך שהנאשמים ביקשו להרוג, הרי אינכם יכולים לערוב למעשי-תעתועים אחרים 
שלהם -- והיה זה נאה יותר והגון יותר מצדכם". 

ואפילו דרויקין עצמו, אותו דרויקין שבגללו נערך המשפט כולו, הודיע שאינו מאמין כי 
רפופורט שכר אנשים על-מנת שירצחוהו. חקירתו של דרויקין מתוארת כך: ? "מגיע 
לחקירה משה דרויקין עצמו... והאולם משתומם -- ניכר שהוא רוצה לחלץ איכשהו את 
שונאיו בלב ונפש. הוא מדבר עליהם ברַפּוּת, כלל לא מה שהעיד לפני כן. ומתעורר חשד 
בלבנו -- שמא לקח סכום-כסף הגון על-מנת לשתוק ?" 

העדים היחידים שתמכו בגירסת התביעה נגד השוחטים רפופורט, זייצ'יק וסווירז'אנובסקי 
היו הטיפוסים הפושעניים מהעולם התחתון, סוכני ה"אוגרוזיסק" מוישקה המן ויענקעלע 
בלאטער. הם טענו כי נשכרו לרצוח את דרויקין. 

המשפט נגד השוחטים המינסקאיים נועד להנחית מכת-מוות לדת היהודית, והדבר בלט 
מתוך נאומי הקטיגורים הציבוריים. 

אגורסקי פתח את נאומו בכך, שעל ספסל-הנאשמים יושבים לא פושעים פליליים רגילים 
אלא "נציגיהם של אלה שבמשך מאות שנים מצצו בשם הדת את דמ!\ של ההמון היהודי... 
חָברוּ יחד הנוכל זייצ'יק עם גדול העיר, הרב גלוסקיןי.28 

את רב-העיר גלוסקין לא הביאו למשפט ואפילו לא חקרו אותו, ואעפ"כ גרר הקטיגור 


4. "עמעס" מיום 7.3.1925, מוסקבה. (יידיש). 

5. שם. 

6. "עמעס" מיום 14.3.1925, מוסקבה. (יידיש). 

7. "עמעס" מיום 9.3.1925, מוסקבה. (יידיש). 

8. "משפט בייליס במינסק", "היינט" מיום 24.3.1925. וארשה (יידיש). 


הישוב היהודי במינסק בשנים 1941-1917 1[ 


הציבורי אגורסקי את שמו, כדי להשמיצו כאחת עם אלה שישבו על ספסל-הנאשמים. 
גם הקטיגורים הציבוריים וולוברינסקי ורוזנהויז הקדישו את נאומיהם להטלת שיקוצים על 
הדת היהודית. 

אופיָני הדבר, שהקטיגור הממלכתי וולודאבסקי הכריז, כי "אין נשפטים כאן שוחטים ולא 
הדת היהודית, אלא פושעים וכנופיונים רגילים" והוא תבע עונש לאשמים במזימת רצח. 
היתה זו תשובה לעולם כולו שמֶחה חריפות נגד המשפט על נציגי הדת היהודית. ומשום כך 
הכיל פסק-הדין גם פולמוס עם המלעיזים על השלטון הסוביטי, המפיצים עלילות כי הוא 
רודף את הדת היהודית. בפסק-הדין נאמר;: 299 

"בית-הדין קובע, שאין כאן שום עלילה על הדת, שזהו פשע פלילי פשוט, רגיל, ודן את 
זייצ'יק ורפופורט לשלילת החופש לשלוש שנים ואת סווירז'אנובסקי לשתי שנים". 

זמן קצר לאחר המשפט ראה אור מחזה ביידיש של אחד מ. שימשָלְבִיץ' "טראָסט השוחטים 
המינסקאי. סאטירה מוסיקלית ב-5 תמונות". הנפשות הפועלות במחזה הן: הרב הראשי של 
מינסק ורבנים אחרים, שוחטים, שמש, חזן, ציוני, חנווני, ספסרים. אלה הם הטיפוסים 
השליליים. הגיבורים החיוביים הם השוחט דרויקין והרב של סלאָפיאנקה. 

במחזה מתוארים הרב הראשי של מינסק גלוסקין וכל שאר הרבנים, השוחטים וכלי-הקודש 
וכן כל הטיפוסים השליליים האחרים -- כאנשי העולם התחתון המסוגלים לכל מעשה- 
תועבה. אלוהי כולם הוא הממון. המחזה כתוב בז'ארגון של העולם התחתון. כל הרבנים 
והשוחטים נזקקים לז'ארגון זה. ואפילו מושגים דתיים-ספאֶציפיים משובצים בז'ארגון זה. 
כך, למשל, הקביעה שרציחת דרויקין צריכה להתבצע בשקט -- מבוטאת במחזה כך: "זו 
צריכה להיות שמונה-עשרה חרישית..." והשוחט זייצ'יק מביע שביעות-רצונו מההחלטה 
על רציחת דרויקין: "עכשיו כבר יהיה יתגדל ויתקדש שמיה רבא, ידונוּ אותם בצוננים ותו 
לא"."? הדת והרציחה זהות במחזה. כשמשגרים את השוחט זייצ'יק אל מוישקה הָמן 
להידבר בענין רציחת דרויקין, אומר השוחט רפופורט אל זייצ'יק: "אם כך הדבר, הריני 
סומך עליך, ר' אורי, לֶף וסִיים את הענין עם הָמן, נחזור כשבשורה טובה בפיך, וגם אמור לו 
שהוא זוכה במצוָה בהזדמנות זו, משום שלמען האמונה הכל כדאי".3 

ומחזה זה הומלץ רשמית, על-ידי מדור"התרבות של האיגודים המקצועיים בבאֶלורוסיה, 
כמחזה מועיל ומוצדק פוליטית, והוצג פעמים אִין-ספ1ר על הבמה במינסק ולאחר מכן 
בבוברויסק, אורשָה וערים אחרות של באֶלורוסיה. 


במארס 1931 נערך במינסק משפט גלוי על השוחט והמוהל רודינסקי. המשפט נערך בעסק 
גדול, ישיבות בית-הדין נתקיימו במועדון-המפלגה היהודי המרכזי ע"ש לנין בנוכחות כמה 
אלפי אנשים. 

רודינסקי הואשם בכך, ש"הוא מל, בניגוד לרצונו של פועל -- האב שלום צָ'רטוק, את 
התינוק שנולד לו, ומחמת כך נפטר התינוק מקץ יומָיים'" 32 


9. "עמעס" מיום 11.3.1925, מוסקבה. (יידיש). 

0. מ. שימשלביץ', טראָסט-השוחטים המינסקאי, עמ' 48, מינסק, 1925. (יידיש). 

1. שם, עמ' 47. 

2. חבלנים קלריקאליים לפני בית-הדין הפרוליטארי. המשפט הציבורי על המוהל רודינסקי במינסק. עמ' 3, 
מינסק, 1931. (יידיש). 


2 אהרן רוזין 


כשקוראים את חומר המשפט, נוכחים לדעת שבמשפט כמעט שלא עסקו בחקירת הפשע 
הקונקרטי של רודינסקי. לא חקרו אפילו את הסיבה הקונקרטית לפטירת הילד. המשפט היה 
מכוּוֶן כנגד מצוות ברית-המילה וכנגד הדת היהודית בכללה. ודבר זה מתאשר מחומר 
המשפט. אנו קוראים: " "לפני בית-הדין הפרוליטארי ישב על ספסל-הנאשמים לא 
רודינסקי בלבד, אלא כל הקלֶריקאליזם היהודי עם אמצעי-השעבוד שלו מימי קדם ומימי- 
הביניים, שטקס ברית-המילה אינו אלא אחת מן הצורות המרובות של חבלנותו 
הקלריקאלית". 

ברית-המילה, הפעולה עצמה של מילת תינוק, הוסברה מנקודת-ראות מֶדיצינית כהרת-סכנה 
לחיי התינוק. כך, למשל, העיד בהסבריו נציג האָקספרטיזה הרפואית-המשפטית, הדוקטור 
צ'אָרוויאקוב: * "ניתוח המילה יש בו, לפי הדין היהודי, 3 מומנטים... כל אחד משלושת 
המַהלכים מזיק למדי. ניטול למשל את המַהלך האחרון -- המציצה. ברי, שמאחר שזו 
נעשית בפה -- אי-אפשר שהילדים לא ינוגעו. יש הרבה מקרים כשילדים, בשל מַהלך זה, 
מתנגעים בסיפיליס, גרבת ושאר מחלות מידבקות... בפראקטיקה הרפואית שלי נזדמן לי 
לא אחת לנתח גופיפים של תינוקות שמתו מטקס המילה מיד לאחר ברית-המילה, שבוע 
לאחריו, שבועיים ויותר. כיוצא בזה יודעים לסַפר הרבה רופאים אחרים". 

הקטיגור הממלכתי אַדלרשטיין הצהיר, כי "מנהג ברית-המילה יש בו סכנה לחיי הילדים. 
רודינסקי הקיז דמו של בן-פועלים, גרם למותו". 5 

הקטיגור הציבורי רוזנהויז הצהיר כי "השטן שהתנכל לחיי הילד שנפל קרבן בשל טקס זה 
הוא השטן של רבבות ילדים שנפלו בשל אותו מעשה-פראות עצמו".36 

ובפסק-הדין של המשפט נאמר: '3 "אין להרשות שכתוצאה מקיום טקסים דתיים פראיים, 
יועמדו החיים בסכנה". 

אך קביעות אלו, שברית-המילה מהווה סכנה פיסית לחיי התינוקות, שדבר זה הביא לאבדן 
ולקרבנות לאין ספור, קביעות אלו לא היה די בהן לעורכי המשפט. הם הציבו לפניהם מגמה 
נרחבת יותר -- לשקץ ולהבאיש את ריחה של הדת היהודית בכללה, ולהשתית מגמתם זו 
על בסיס מדיני: הדת היהודית משרתת את הקונטר-ריבולוציה, את האימפריאליזם, את 
הפאשיזם וכיו"ב. הקטיגור הציבורי רוזנהויז אמר בנאומו, שנבנה על סילופי התנ"ך ועל 
בדיות בכלל: *3 "מה צורך לאלוהים ומה תועלת לו בדמו של תינוק?... הם מכנים זאת בשם 
'ברית'. עם מי היא ברית זו? הם רוצים שברית זו תקום בין משפחת העובדים ובין הקונטר- 
ריבולוציה כולה. רצונך להניח את דעתו של אלוהים, הבָא לקרבן בן-אדם או חלק ממנו, ואז 
תוכל לכרות ברית-אחוָה. זהו אותו אלוהים שהדם חביב עליו בכל מקום, שתבע מלחמות". 
נאומו של הקטיגור הציבורי השני, העסקן היאֶווסאָקי הבולט דוניאֶץ, הכיל את הפרקים 
דלקמן: ?3 "דת וקלריקאליזם -- נקודות-משען של הקונטר-ריבולוציה ושל האויבים 
החיצוניים; הרבנים בשירות האויבים החיצוניים; הקלֶריקאלים מסייעים בידי הפאשיזם 


3. שם עמ' 4. 

4. שם, עמ' 23-22. 

5. שם, עמ' 25. 

6. שם, עמ' 31. 

7 שם, עמ' 55. 

8. שם, עמ' 32, 34. 
9. שם, עמ' 36, 43, 46. 

הפולני לאסור מלחמה על הסוביטים", וכ"ה. דוניאֶץ טען כי "בית"המדרש היהודי בא לחנך 
ברוח הפאשיזם, המלחמה בברית-המועצות"."* ולבסוף תובע דוניאֶץ?, ש"להב המשפט 
המהפכני צריך להיות מוּנף כאן לא רק על האדם האחד, אלא על כל החזית הקלריקאלית, 
על הקלריקאליזם היהודי... הם מחבלים במשק שלנו ומתיצבים לשירות האימפריאליזם 
החוץ-לארצי" !4 

ואפילו נציג הסניגוריה, עורך-הדין לוין, הצהיר, ש"כל צָוות עורכי-הדין לא יכול היה 
לטשטש את החרפה שבטקס המילה. מנהג פראי זה הביא במרוצת דרכו ההיסטורית נזק 
לאין שיעור" 42 

המוהל רודינסקי נידון לשלוש שנות מאסר. 

המשפט על המוהל רודינסקי היה בעוּבדה השלב האחרון בתהליך הטלת האיסור על עריכת 
ברית-מילה לתינוקות. את מצוות ברית-המילה התחילו יהודים לקיים בתנאים מחתרתיים. 
באפריל 1937 נערך במינסק משפט על השוחט בן ה-62 חיים-יעקב-טוביה רפופורט, 
שהואשם בכך, כי "בהיותו משרת הפולחן הדתי היהודי -- שוחט -- ובעמוד לרשותו 
לשם כך מבנים מיוחדים לעריכת הטקס -- לשחיטת עופות-בית... עָסק שיטתית בשלוש 
השנים האחרונות בהשחתת קטינות שהיו באות אליו לבית-השחיטה, כשהוא מספק את 
תאוותו המינית בצורות סוטות" 3 

אוּרגן משפט גלוי לדוגמה בבנין התיאטרון היהודי, בנוכחות כמה אלפי אנשים. ישב בדין 
בית-המשפט העליון של הריפובליקה הבאֶלורוסית בהשתתפות התובע הממלכתי ושני 
קטיגורים ציבוריים -- דוניאֶץ ורוזנהויז. 

אופיָני הדבר שהחקירות השוטפות נערכו על-ידי גפא"ו, דהיינו ע"י ההנהלה הפוליטית 
הממלכתית, שעסקה רק בפשעים פוליטיים, כריגול, חבלה, טירור, תעמולה אנטי-סוביטית 
ופשעים אחרים הקרויים קונטר-ריבולוציוניים. 

ברי, שהמשפט על השוחט רפופורט, כמשפטים הקודמים, היה מכוּןן נגד הדת היהודית. לא 
בכדי נחקר ענין פלילי פשוט ע"י גפא"ו ונשפט על-ידי בית-הדין העליון של הריפובליקה, 
משום שעריכת משפט מגמתי כזה אי-אפשר היה להפקיד בידי חוקרים פליליים ושופטים 
פשוטים של מה שקרוי בית-המשפט העממי. 

הקטיגור הממלכתי, התובע מינקין, אמר כבר בתחילת נאומו: * "לפנִי, חברים שופטים, 
ניצב עתה התפקיד להוכיח אם אין עניינו של רפופורט אלא בַדָיה, עלילה... או שזוהי 
עוּבדה, עובדה מובהקת". ואי אפשר היה להוכיח שאין זו בדיה, שאין זו עלילה. 
רפופורט בן ה-627 "הודה" בכול ו"חתם" בחקירות גפא"ו. במשפט הכחיש הכל. הוא הודיע 
שבגפא"ו עשה מה שעשה מחמת פחד. בית-הדין לא ניסה להגיע עד חָקר האמת בהודעות 
רפופורט. הוא הואשם בפשע נוסף -- בתעמולה אנטי-סוביטית... הקטיגור הציבורי טען 
בנאום-הקטיגוריה שלו: * "ראו-נא כיצד בנה זה את עדותו. הוא רצה לוצל את במת 


0. שם עמ 47. 

1. שם, עמ' 52. 

2. שם, עמ' 53-52. 

3. לפני בית-הדין הפרוליטארי. משפט על האַנְס-הפושע השוחט רפופורט, עמ' 96, מינסק 1934. (יידיש), 
להלן לפני בית-הדין. 

4. שם, עמ' 41. 

5 שם, עמ' 51. 

המשפט הסוביטי שלנו לניהול תעמולה אנטי-סוביטית... הוא קיבל הוראה להלעיז על 
השלטון הסוביטי, הוא קיבל הוראה להעמיד בסימן-שאלה את צדקת ההתנהגות של גפא"ו 
שלנו, את צדקת ההתנהגות של מוסדות המשפט שלנו". דוניאֶץ טען, שרפופורט התנהג 
במשפט בהתאם להוראות של "הכנופיה הדתית המינסקאית". 

המשפט על השוחט רפופורט היה חוּליָה בשרשרת גדולה של רדיפות כלפי הדת היהודית 
בברית-המועצות בכלל ובמינסק בפרט. השוחט רפופורט לא היה אלא השעיר לעזאזל. 
מארגני המשפט אפילו לא ניסו להסוות את מטרותיהם האמיתיות. הקטיגור הציבורי ליימע 
רוזנהויז דיבר על שתי מינסק, על שתי ערים במינסק: העיר האחת, שבה "הפועל, טרם לכתו 
לעבודה, קורא את העתון 'פראבדה'... הוא מתחזק ומתעודד... הוא נתקף רגש גאוה ואהבה 
אל ברית-המועצות..." * והעיר השניה -- היא עיר של אנשים נחשלים המאמינים 
באלוהים, "אשר בה אין מתעניינים בהפקת פחם וברזל-יציקה בארצנו... עיר שממנה 
משגרים איגרות לחו"ל ובהן מספרים סיפורים בדויים על צרות הפוקדות, ר"ל, יהודים 
בברית-המועצות החוטאת; עיר שניה של רבנים, חסידים וכלי-קודש אחרים, האונסים את 
ילדינו, המנסים להכתים את המחר שלנו" 7 

מינסק השניה היתה גדולה מאוד, וכנגד "מינסק שניה" זו מכוּון היה המשפט. רוזנהויז 
מצהיר זאת בפשטות ובבהירות: "כלום זכאים אנו להתיחס אל רפופורט כאל אישיות 
מקרית ? בשום פנים ואופן. העיר השניה, 'הקדושה', של חסידי סלונים ופולין קשורה קשר 
הדוק עם הקונטר-ריבולוציה בחו"לי 47 

הקטיגוריה משתדלת להוכיח שרפופורט איננו פושע פשוט האונס קטינות, אלא מי שממלא 
שליחוּת מטעם הקונטר-ריבולוציה. הקטיגור דוניאֶץ טען: % "הבה ניזכר במשפט שנערך 
במינסק על שוחט -- נציג הפולחן הדתי היהודי, שעסק במילה... כלום אין זו עוּבדה 
אופיָנית של אמצעי האויב להאביד פיסית את הדור הצעיר בברית-המועצות שלנו?... כלום 
אין משפט זה נגד רפופורט בגדר הוכחה שהאויב המעמדי מגביר את פעילותו בתחום ניוגּנו 
של הדור הצעיר שלנו?" 

מארגני המשפט הטילו שיקוצים בציניוּת גדולה על הדת היהודית. אני מרשה לעצמי להביא 
מובאות אחדות מנאומו של הקטיגור הציבורי במשפט: "קשר-הגומלין ההדוק בין הדת לבין 
הזנות איננו כלל בגדר מקרה; קשר-הגומלין זה קיים מקדמת דנא".49 

"הדת המתיחסת בבוז לגילויים הבריאים של הגוף חייבת להגיע לכלל אי-טבעיות ופריצוּת. 
בעברית מלת 'קדושה' מַשמעה גם קדושה וגם זונה. ואין זה מקרי, אין זה מקרי כל- 
עלקרי 9 

"התנ"ך ה'קדוש' מגוּדש בפרשות פורנוגראפיות" .5 

"הזנות הרבנית שלוּבה במהוּדק עם הדת": ?5 


6. שם, עמ' 61. 
7. שם, עמ' 62. 
8. שם עמ' 49. 
9. עמ' 64. 

0. שם, עמ' 65. 
1. שם, עמ' 66. 
2. שם, עמ' 67. 

"הזנות הקדושה, זנות בתהלים, זנות ליד ספר חומש פתוח" 53 

הקטיגור הגיע אף לידי כך, שהטיל שיקוצים גם על יצירת הפיוט הגדולה של האנושות -- 
שיר השירים. 

בתארו את פשעו של רפופורט, אמר הקטיגור הציבורי: * "כן ראינו כאן, כי הוא ביצע את 
מעשיו הפושעניים ליד חומש פתוח, בסוכה, לאחר ששחט בברכה, על-פי הדין הקדוש, את 
העופות המובאים אליו. רפופורט בעצמו רצה שאלוהים יהיה נוכח בעת בצעו את פשעיו". 
מיותר להדגיש כי העובדה הפלילית של "סיפוק תאוותו המינית בצורות סוטות", עוּבדת 
השחתתן של קטינות, לא הוּכחה במשפט. 

השוחט חיים-יעקב-טוביה רפופורט נדון ל-8 שנות מחנה של עבודת-כפיה. פסק-הדין היה 
החלטי ולא ניתן לערעור. 

המשפט זיעזע לא רק את האוכלוסיה היהודית במינסק. הציבוריות היהודית בעולם כולו 
היתה מזועזעת. הרב הראשי של ארץ-ישראל, הרב קוק, שיגר מברק-מחאה אל ממשלת 
באָלורוסיה. אך שליטי ברית-המועצות, כידוע, מתחשבים מעט מאוד בדעת-הקהל, ביחוד 
כשמדובר בַיָחס אל האוכלוסיה היהודית. 

בשנות העשרים והשלושים נערכו במינסק מאסרים לאין-ספור של עסקנים דתיים יהודיים. 
כך, בראשית שנת 1930 נאסרו 25 רבנים ועסקני הקהילה, שהואשמו בפעילות קונטר- 
ריבולוציונית בלתי-ליגאלית, בקיום קשרים עם הבורגנות בחו"ל וכיו"ב. בין הנאסרים 
היו: 5 מייזיס, שעמד בראש הישיבות הבלתי-ליגאליות בעיר; דוד שחר -- מארגן 
"תפארת בחורים"; גורדון -- אחד ממנהיגי "תפארת בחורים"; משה חיים לוין -- 
מגיד; בנימין שאקוביצקי -- מגיד, ואחרים. 

העוּבדה הראשית ששימשה כהוכחה, כי במינסק קיים "ארגון רבני קונטר-ריבולוציוני", 
היתה הידיעה שבאוגוסט 1929 ביקר במינסק רב אמריקני בשם גלזר ונפגש עם רבני 
מינסק.% 

בחו"ל הילכו שמועות שעל קבוצת רבני מינסק מאיים עונש-מוות. הסינאטור בוּרְא 
מוושינגטון פנה טלגרפית אל ממלא-מקום הקומיסאר העממי לענייני חוץ של ברית- 
המועצות, מ. ליטווינוב, בשאילתא, האמת הדבר שלרבנים שנאסרו צפוי עונש-מוות? 
ליטווינוב השיב כי כל הרבנים ועסקני-הקהילה, מלבד שלושה, כבר שוחררו.? 

אופיָני הדבר, כי כעבור זמן קצר הופיע בבטאון המרכזי של המפלגה הקומוניסטית בברית- 
המועצות, "פראבדה", מכתב מאת שישה רבנים מינסקאיים ששוחררו, ובו מעִין שיר- 
תהילה לשלטון הסוביטי.** למותר לציין, כי המכתב נכתב ונחתם בחדר חוקר גפא"ו ברחוב 
וולודארסקי לאחר "התיעצות אידיאולוגית" מסוימת של הרבנים במרתפי גפא"ו. 
חובה לציין, כי שיטת הרדיפות נגד הדת היהודית ננקטה לא רק כלפי רבנים, שוחטים וכלי- 
קודש אחרים, אלא גם כלפי יוצאי-חלציהם. היו מקרים לאין-ספור, שאת ילדיהם של 
הקלריקאלים הוציאו מבתי-הספר, ובשום פנים לא קיבלו אותם לבתי-ספר גבוהים. היה 


3. שם עמ' 68. 

4. שם, עמ' 64. 

5. "היינט" מיום 23.2.1930, וארשה. (יידיש). 
6. שם. 

7. "היינט" מיום 25.2.1930, וארשה. (יידיש). 
8. "היינט מיום 13.3.1930, וארשה. (יידיש). 

להם קשה אפילו לקבל עבודה במוסדות הסוביטיים. ואפילו לא ניסו להעלים את הדבר. 
כך, למשל, בשנת 1930, בועידה המחוזית המינסקאית של פעילי-תרבות יהודים, נדונה 
השאלה של טיהור בית-הספר ממורים ומתלמידים עוינים-מעמדית. מורים אחדים הואשמו, 
בין השאר, בכך שהם "מתנגדים להתקפה המוחרפת על היסוד הנאָפמאני-הבעל-גופי והם 
מגינים על היסוד הזה בשעת הבחירה לבית-הספר, בשעת סילוק ילדי רבנים, סוחרים" ** 
במשפט נגד השוחט ראפופורט, טען רוזנהויז: '* "רפופורט יש לו 7 ילדים. וכשהוא נשאל 
היכן הם, איננו רוצה להשיב על שאלה זו. משתיקתו ברור שכל ילדיו, פרט לאחד שהלך עם 
הגרמנים, הסתדרו במוסדותינו הסוביטיים... בני הקלריקאלים מסתננים בצנעה לתוך 
מוסדותינו הסוביטיים ועוסקים תכופות במעשי חבלה. מכל-מקום, עלינו לדעת היכן עובדים 
ילדי אויבינו המעמדיים, ואסור לנו להרשות שהם יימצאו בעבודות מסוימות ובמקומות 
מסוימים". 

ידועה השיטה הסוביטית של כרקטריסטיקות. כשמתקבלים לעבודה, או כשעוברים מעבודה 
אחת לאחרת, ממוסד אחד למשנהו, נדרשת כרקטריסטיקה (תעודת-אופי) מהמקום הקודם. 
מלבד הצד הענייני שבכרקטריסטיקה (אם האדם בקי בעבודה או במקצוע, יחסו לעבודה 
וכיו"ב) נדרשת בכרקטריסטיקה גם הערכה פוליטית של האדם (בשלוּת פוליטית, אמינוּת 
פוליטית וכו'). ואם בכרקטריסטיקה כזו תהא איזו שהיא הערכה שלילית, הרי היא תשמש 
מעין "תעודת-זאב" (תעודת-קלון), ובעָליה לא יתקבל למקום החדש. 

אנו מביאים כאן לדוגמה כרקטריסטיקה של נערה מינסקאית יהודית לאחר שסיימה בית- 
ספר בן שבע שנות-לימוד (כיום בישראל): 6 


ברקטריסטיקה 

של התלמידה מאלאיה לאה, שסיימה את בית-הספר המינסקאי בן שבע שנות- 

לימוד מס' 8 בשנת הלימודים 1928/29. 

כשרונות למקצועות הומאניים -- למעלה מבינוניים. למקצועות פיסיקליים- 

מתימטיים -- בינוניים. מפותחת למדי, מתמצאת היטב בבעיות המציאות בת- 

זמננו. מורגשת מאוד השפעת הסביבה הביתית הזעיר-בורגנית הדתית. 
מנהל בות-הספר ה-8 (חתימה) 
המזכיר (חתימה) 


הרדיפות נגד ילדי כלי-הקודש היהודים גרמו תכופות למקרים טראגיים כאלה שילדים ניתקו 
קשריהם עם הוריהם. כך, למשל, אחד מזקני הרבנים במינסק, הרב בלוך, נאלץ להגיש 
תביעה לבית-המשפט נגד חמש בנותיו, כדי לקבל מהן תמיכה חמרית בהתאם לחוק 
הסוביטי. במשפט טענו הבנות, שאף כי הן משתכרות דין, אין הן רוצות, מהכרה, לתמוך 
באביהן הזקן, משום שהוא רב. הבנות הכריזו במשפט: ?5 "כבר מזמן ניתקנו כל קשר עם 
הדת, ותמיכה באבינו ממשמעה תמיכה בדת". 

השופט דווקא פסק, שהבנות חייבות לדאוג להחזקת האב. אך אופיָני הדבר, שהיאֶווסאָקים 
המינסקאיים ראו בפסק-דין זה משום עידוּד הדת ותבעו שיסלקו את השופט הזה מכהונתו. 


9. "אָקטיאבר" מיום 26.7.1930, מינסק (יידיש). 

0. לפני בית-הדין הפרוליטארי, עמ' 75. (יידיש). 

1. בחינות, עיון ומחקר בבעיות יהודי ברית-המועצות ומזרח-אירופה, תל-אביב, 1970, עמ' 87. 
2. "היינט" מיום 13.1.1930, וארשה. 

התנועה הציונית 


כבר צוּין לעיל כי מיד לאחר מהפכת-פברואר 1917 פתחה הציבוריוּת היהודית ברוסיה 
בפעילות נמרצת. התנועה הציונית, שהעמיקה שרשיה בציבוריות היהודית, הגבירה את 
פעילותה. "במאי 1917 מנתה ההסתדרות הציונית ברוסיה 150 אלף חבר, צעירי-ציון -- 
0 אלף, פועלי-ציון -- קרוב ל-5 אלפים... התנועה קלטה כמה כוחות פעילים מבין חוגי 
האינטליגנציה, שעמדו עד המהפכה מנגד".! 

המפלגות הציוניות עמדו בראש הפעולה הרבה לארגון בחירות דימוקראטיות למועצות 
הקהילות שנועדו לשמש גרעיני-יסוד של אוטונומיה יהודית לאומית במדינה, וכן לועידה 
היהודית הכל-רוסית שהיתה אמורה לנסח את הדרישות הלאומיות של היהדות הרוסית 
מהאסיפה המכוננת הכל-רוסית. 

פטרוגראד נעשתה למרכז הארגוני של התנועה הציונית ברוסיה. באביב 1917 נערכו שם 
כמה ועידות ציוניות שהתוו את התפקידים ודרכי הפעולה של התנועה הציונית ברוסיה 
החדשה, הדימוקראטית: באפריל -- הועידה הכל-רוסית השישית של הסתדרות 
הסטודנטים הציונית "החבר"; במאי -- הועידה הכל-רוסית השביעית של הציונים 
הכלליים; ובו בחודש -- הועידה הכל-רוסית השניה של "צעירי-ציון". 

גם במינסק פיתחו המפלגות והארגונים הציוניים פעילות רבה. ביולי 1917 נתכונן במינסק 
ועד ציוני מחוזי שניהל אַרגונית את הפעולה במחוזות מינסק, ויטאָבסק ומוהילוב. 
בספטמבר 1917 נתקיימה במינסק ועידה ציונית. מדו"ח הועד המחוזי בועידה אנו למדים, 
כי במשך חָדשיים נתארגנו 189 ארגונים ציוניים, מספר השוקלים הגיע ל-75 אלף, וב257 
מקומות נתארגנו קבוצות של "החלוץ".2 


1 דן פינס, החלוץ בכוּר המהפכה (קורות הסתדרות "החלוץ" ברוסיה), תל-אביב, תרצ"ח, עמ' 5 (להלן -- דן 
פינס). 


2 אריה רפאלי (צנציפר), במאבק לגאולה, תל-אביב, תשט"ז, עמ' 42. 

| ועידת ציוני רוסיה-הלבנה במינסק בשנת 1917 


1. בנימין טיומקין, 6. מיכאל רובינשטיין, 8. חיים קוגל, 11. בֶרנהולץ, 12. מלכה סולובייצ'יק, 15. חוה גורדון, 28. יהודה לייב צ'אָרנֶס, 29. 
יהושע חפץ, 31. אליעזר קפלן, 32. יוסף דובקין, 33. יהודה זאב נופך, 34. אברהם קפלן, 35. משה כהן, 36. מיכל רבינוביץ, 37. חיים תנעזר, 
8. גב' ד"ר רוזנפלד, 39. הרב מנשה אברמוביץ, 40. ח. סגל, 46. שמואל מייזל, 50. מרדכי רודנסקי, 51. מיכאל הורביץ, 53. בן-ציון לייקין, 
0. לייב פרלמן, 62. יצחק רטנר, 66. יוסף זרובבל, 70. דוד הָלפאנד, 75. לוין (רוקח), 77. גב' דלוגין, 79. נח טיומקין, 80. חיה שטוטלאנד, 
1. אָנגל, 82. חיה קויפמן, 83. יוליוס (רוקח), 84. אלטה תנעזר, 85. גב' מאשה מילר, 86. לאה רובין-פלדמן, 94. פלוטקין, 98. עו"ד חיים 
לייב כצנלסון, 99. כשדן, 100. פרופ' שמואל הורוביץ, 109. חנה מהרשק, 111. יהודית הָלר, 115. ספקטור, 120. גָ'ניה פרלמן. 

















8 אהרן רוזין 


הועד פיתח גם פעילות צבאית נמרצת. היו מגעים עם החיילים היהודים ב-103 יחידות 
צבאיות. 

הועידה נתנה דחיפה להמשך התפתחותה של התנועה הציונית במינסק ובבאֶלורוסיה כולה. 
הוקם ועד מרכזי זמני של המפלגה הציונית בבאֶלורוסיה, שהיה פעיל בתקופת הכיבוש 
הגרמני והפולני של החבל. הועד המרכזי הזמני עמד בקשר הדוק עם ההנהגה הציונית 
העולמית בלונדון, שממנה קיבל הוראות ומידע ישירים. 

בדצמבר 1917 נתקיימה במינסק ועידה של חיילים-ציונים מחזית-המערב, שבה השתתפו 
0 צירים מיחידות צבא שונות. בועידה נדונו: שאלת הועידה היהודית הכל-רוסית; שחרור 
החיילים ועזרה כלכלית למשתתפי המלחמה (בין שאר הבחינות נדונה גם השאלה של ארגון 
הגירת חיילים יהודים לארץ-ישראל); ארגון הגנה עצמית, ועוד.3 

בראשית יאנואר 1918 נתקיימה במינסק ועידה כללית של חיילים יהודים מחזית המערב 
שבה השתתפו 41 צירים, מהם: ציונים -- 21; פועלי-ציון -- 10; "המאוחדים" -- 4:; 
"בונד" -- 5, ובולשאָביק -- 1. בועידה זו נדונו אותן השאלות שבועידת החיילים- 
הציונים. נבחר ועד"חזית בהרכב של 4 ציונים, 2 -- פועלי-ציון, 1 -- המאוחדים ו17 -- 
בונדאי.+ מספרים אלה מעידים על גודל ההשפעה של התנועה הציונית בקרב החיילים 
היהודים. 

ביוני 1917 נתארגנה במינסק הסתדרות-נוער ציונית "החבר",5 ובראשית יאנואר 1918 
נתקיימה בעיר ועידת הנוער הלומד הציוני של מחוז מינסק, שנקראה ע"י ועד "החבר".5 
אגב, אחד ממייסדי הסניף המינסקאי של "החבר" היה אברהם בריינין (בראגין) שהיה 
לימים מחבר התכנית הנודעת של התישבות יהודית בברית-המועצות.? צריך לומר, שהיתה 
אז תסיסה ציבורית-פוליטית גדולה בקרב הנוער היהודי. מלבד הסתדרות "החבר" היו 
פעילים במינסק הרבה חוגים וקבוצות של נוער ציוני, שעדיין לא נשתבצו סופית במסגרות 
של הסתדרויות פוליטיות מוגדרות. היו למשל חוגים "פרחי-ציון", "ביכורים" ואחרים 
שמספר חבריהם היה ניכר למדי (50-30 איש בכל חוג). החוג "ביכורים" הוציא אפילו עתון 
בשם "ביכורים".* כן היו קבוצות צופים, שליָמים נשתבצו במסגרת ההסתדרות "השומר 
הצעיר". 

הפעילות התוססת של התנועה הציונית בעיר מצאה את ביטויה גם בפעילות שבדפוס, 
שנתפתחה בקנה-מידה רחב.? 

באפריל 1917 התחיל להופיע "דאָס יידישע וואָרט" -- שבועון ציוני בעריכת 
נ. גאָרבּובסקי. 


3 ארכיון ציוני, תיק מס' 127/66. פרוטוקול ועידת חיילים-ציוניים מהחזית המערבית ב-17 -- 21 בדצמבר 
7, מינסק. (רוסית). 
. "דער וועקער" מיום 8.1.1918, מינסק. (יידיש). 
5. בעתון היידי המינסקאי "פארן פאָלק" מיום 29.6.1920 מוצאים אנו ידיעה על אסיפה חגיגית של "ז:חבר" 
שהוקדשה למלאת שלוש שנים לקיום ההסתדרות. 
6. העתון "דער יוד" מיום 1.1.1918. מינסק. (יידיש). 
7 האוניברסיטה העברית, המכון ליהדות זמננו, המדור לתיעוד בע"פ. הנושא -- התנועה הציונית בבריה"מ 
1, ל. לויטה. 
8 כנ"ל, תיעוד בע"פ, דב ליפוב. 
9 הידיעות על העתונות היהודית במינסק ניתנות לפי הספר "פרסומים יהודיים בברית-המועצות 1960-1917, 
רשימות ביבליוגרפיות, ערך ח. שמרוק, החברה ההיסטורית הישראלית, ירושלים תשכ"א. 

בדצמבר 1917 התחיל להופיע עתון יומי ביידיש, "דער יוד" -- בטאון ההסתדרות הציונית 
המינסקאית. העורך -- מיכל רבינוביץ. 

בו בחודש התחיל להופיע ברוסית דודשבועון "החבר" -- בטאון הסניף המינסקאי של 
"החבר". העורך -- יוסי טשארני. 

ביאנואר 1918 התחיל להופיע ביידיש בטאון ההסתדרות הציונית-הצבאית של חזית המערב 
-- "דער יידישער סאָלדאט". העורך -- קרופקין. 


ביאנואר 1918 נתארגן במינסק ועד המפלגה הראדיקאל-סוציאליסטית "פועלי-ציון'י 9 
צריך לומר, שנתחולל מאבק חריף מאוד בין גוונים שונים בתנועת "פועלי-ציון", מאבק 
שלבש תכופות צורות של שערוריות ואפילו התכתשויות 11 

אין לנו די נתונים שיאירו מכל צדדיה את הפעילות הציונית בעיר בימי הכיבוש הגרמני (סוף 
פברואר -- ראשית דצמבר 1918). אך יש יסוד להניח שהיא היתה נמרצת למדי. בכתבה 
ממינסק אנו קוראים: ?' "משכבשו הגרמנים את מינסק, וחברינו נשארו בחו"ל, הורגשה 
בשוּרות הציונים בזמן הראשון מעין מבוּכה. אך זו חלפה חיש-מהר. ציוני מינסק התנערו 
ופתחו בעבודה נמרצת... מברלין נתקבל מכתב ובו הודעה כי מכאן ואילך תשתייך 
ההסתדרות הציונית במינסק ללשכה הציונית המרכזית בברלין. התחילו מבקרים במינסק 
ציונים ברלינאים המסייעים בעבודה. באמצעותם מקבלים אנו את העתונות הציונית 
מברלין, וינה, וארשה. משום שעד כה לא הוסדרו קשרי-דואר. באסיפה הציונית האחרונה 
הוחלט לערוך בל"ג בעומר תהלוכה ציונית... הציונים אירגנו במינסק שורת קואופרטיבים 
שתועלתם מרובה ביחוד לאוכלוסיה היהודית העניה. הקואופרטיבים הוציאו לאור שטרות 
מיוחדים ביידיש, שהגרמנים מכנים אותם בשם 'כסף יהודי' או 'הרובל העברי'. הכסף הזה 
הוּכּר על-ידי השלטונות הגרמניים והם נותנים תמורתו ברצון כסף גרמני. הציונים פתחו 
מועדונים אחדים: 'בית-עם', 'ציון', 'הרצליה' וע"ש צ'לינוב... הציונים אירגנו ליד מינסק 
מושבת-ילדים מצוינת לילדי עוני יהודים לתקופת הקיץ..." 

במאי 1918 נערכו הבחירות לועד הקהילה היהודית במינסק, והציונים זכו לנצחון גדול. 
ענין מיוחד יש בישיבה החגיגית הראשונה של הנהלת הקהילה המינסקאית שנתקיימה ב-19 
במאי. נכחו למעלה מאלף איש. את הישיבה פתח הציוני יצחק ברגר. כבר בתחילת הישיבה 
התלקח פולמוס בשאלת-השפה. יצחק ברגר נשא את נאום-הפתיחה שלו ביידיש. ההצהרה 
הראשונה נקראה מטעם אגודת-ישראל, תחילה בעברית ואחר-כך ביידיש. היידישיסטים 
מחו נמרצות נגד תרגום ההצהרה ביידיש ותבעו שלא יורשה שום תרגום. נתקבלה החלטה 
שנאומי הציונים וצעירי-ציון יושמעו רק בעברית, ושאר הנאומים -- רק ביידיש :3 


0. "דער יוד" מיום 14.1.1918. (יידיש). 

1. בעתון היידי "דער יוד" מיום 23.1.1918 מוציאים אנו מכתב למערכת בנוסח דלקמן: "בשבת ב-20 
ביאנואר עמדה להתקיים בבית-העם ברחוב ראקובסקאיה עצרת מטעם הסתדרות "ראדיקאל-פ"צ" בענין 
הבחירות לועידה היהודית. אך בו ברגע שהעצרת עמדה להיפתח, התפרצו פנימה חברי פ"צ (ס.ד.) 
בהדרכת נציגיהם בועד צבי (פרידלאנד) ובליאכער וחוללו שערוריה ברעש ובחרפות. הם השתערו 
באגרופים על חברינו והצליחו לפוצץ את האסיפה". 

2. "יאָוורייסקאיה מיסל" מס' 24 מיום 7 ביוני 1918, עמ' 28. אודיסה. (רוסית). הכתבה נמצאת בארכיון 
הציונות הרוסית, מיסודו של אריה רפאלי (צנציפר), תל-אביב. (להלן בקיצור -- ארכיון צנציפר). 

3. "היינט" מיום 5.6.1918, וארשה. (יידיש). 


00 אהרן רוזין 


שאלת-השפה נידונה אחר-כך במיוחד בהנהלת הקהילה. "בונד", פועלי-ציון ו"פּאָלקס- 
פארטיי" דרשו שיידיש תהיה השפה הרשמית ובה יתנהלו הפרוטוקולים. הציונים, פועלי- 
ציון הראדיקאליים ואגודת-ישראל תמכו בניהול הפרוטוקולים בעברית. הועלו גם הצעות 
לנהל את הפרוטוקולים בשתי הלשונות. הרוב החליט שהפרוטוקולים ינוהלו בעברית 4 


בתקופה שמן ה-10 בדצמבר 1918 (סוף הכיבוש הגרמני) ועד ה-8 באוגוסט 1919 (תחילת 
הכיבוש הפולני) היתה מינסק שוב, כידוע, בידי השלטון הסוביטי. והיתה זו תקופה של ירידה 
תלולה בפעילות הציונית בעיר. דבר זה מתאשר מכמה מסמכים שנמצאו. כך במכתב אל 
יצחק גרינבוים בווארשה כותב הועד הציוני המינסקאי; 5 
"היום כתבנו לך ע"י חברנו ל. יפה מווילנה. הנני משתמש במקרה הטוב הזה 
לכתוב לך שנית, לאמור: 
1. בשם כל חברינו הנני מבקשך, כי אם אך אפשר הוא, אזי תבוא אלינו 
למינסק לשם הענינים הלאומיים הכלליים בכלל והענינים הציוניים בפרט. דבר 
זה נחוץ הוא מאוד. 
2 להמציא לנו את כל הידיעות הציוניות והכלליות, כי זה שלושה חודשים 
שלא קיבלנו כל ידיעה שהיא מהעולם הציוני... 
3 שלח לנו את ה'יודישע פאָלק' במאות אחדות אכסמפלרים למכרם 
בקהל... 
דרוש מחברנו יפה את מכתבנו הראשון, ושם תמצא את הכל..." 
כפי הנראה, קשה היה אפילו לנהל תכתובת תקינה, והיה הכרח להתקשר עם מנהיגים 
ציוניים על-ידי הזדמנויות. 
ולאחר מכן, כבר בימי הכיבוש הפולני, במכתב אינפורמציוני של הועד המרכזי הזמני של 
ההסתדרות הציונית בבאֶלורוסיה אל הועד הציוני בקוּפְנהאגן, אנו קוראים: % "השנה 
האחרונה, שנַת מעבר משלטון לשלטון, ושנת ממשלת הבולשאָביקים בגלילנו. הפריעה 
הרבה בעד מַהלך העבודה בארצנו, וכל ההסתדרות כולה רְפתה מאוד, ובמקומות רבים בָּטלה 
העבודה כולה..." 
ב-18 ביאנואר נתקיימה במינסק הועידה הכל-הרוסית השניה, המיוחדת, של מפלגת 
הפועלים היהודית הסוציאל-דימוקראטית "פועלי-ציון".'' הועידה דנה בבעיות תנועת 
פועלי-ציון, הנחות-היסוד העיוניות והקו הטאקטי של המפלגה בתקופה החדשה, זו הקרויה 
תקופת הדיקטאטורה של הפרוליטאריון והמהפכה הסוציאלית. 
כל ההחלטות בבעיות יהודיות לאומיות נתקבלו בועידה פה אחד. הועידה הדגישה שבתקופת 
התנגשויות סוציאליות גדולות מוחרפת עוד יותר בעיית-ההגירה ונעשה חיוני יותר ואפשרל 
יותר המרכז הטריטוריאלי בארץ-ישראל. הועידה החליטה שהפעילות הארצישראלית היא 
אקטואלית ביותר והכרחי לנהל בתחום זה עבודה מעשית. כן החליטה הועידה לכנס ועידת 


4. א. שולמן, פעילות תרבותית יהודית במינסק, 1941-1917 (מאמר ביידיש שטרם ראה אור). 

5. ארכיון ציוני, תיק מס' 127/79, אין תאריך ומספר על המכתב. ההערכה היא כי הוא נכתב במחצית 
הראשונה של 1919. 

6. ארכיון ציוני, חיק מס' 24/238. מכתב מס' 4976 מיום ד' חשןן תר"פ. 

7 המידע על הועידה ניתן לפי החוברת "הועידה המיוחדת השניה של מפלגת-הפועלים היהודית ס"ד פועלי- 
ציון בברית-המועצות, מינסק, 18 ביאנואר 1919", מינסק, 1919 (יידיש). 

פועלים יהודית כל-עולמית וליצור ברית פועלים יהודית כל-עולמית שתיאבק על הזכויות 
הפרוליטאריות של היהודים בכל הארצות, על הסדרת הנדידה היהודית ועל יצירת מרכז 
טריטוריאלי בארץ-ישראל. הועידה ניסחה את בעיית האוטונומיה הלאומית של העם היהודי 
ברוסיה. 

חילוקי-הדעות בועידה היו בשאלת הקו הפוליטי הכללי של המפלגה. אף שהכל היו 
מאוחדים בחיוב המהפכה הסוציאלית, הדיקטאטורה הפרוליטארית והשלטון הסוביטי, הנה 
בשאלה של הערכת המומנט הפוליטי במדינה והתויית הקו המדיני של המפלגה בלטו שתי 
דעות מנוגדות. נוצרו שתי סיעות ונתקבלו שתי החלטות. "הסיעה המפלגתית" הימנית 
דרשה שברוסיה יונהג במלואו חופש הדיבור, העתונות וההתארגנות של כל המפלגות 
הסוציאליסטיות, ואילו "הסיעה הקומוניסטית" השמאלית קיבלה במלואה את מדיניות 
המפלגה הקומוניסטית הרוסית. 

מכלל 115 צירים הצביעו בעד החלטת "הסיעה המפלגתית" 42 איש ובעד החלטת הסיעה 
הקומוניסטית -- 43 איש. 

הועידה המינסקאית של מפלגת פועלי-ציון נודע לה ערך מיוחד בכך שבה נתבלטו היסודות 
החסלניים שבתנועת פועלי-ציון. הקבוצה הקרויה הסיעה הקומוניסטית, בכסוּת 
הפראזיאולוגיה המהפכנית, בגדה חיש-מהרה בעקרונות-היסוד של התנועה ונתמזגה לתוך 
שורות המפלגה הקומוניסטית. ואילו הקבוצה הקרויה הסיעה המפלגתית היתה לגרעין 
שסביבו התרכזה תנועת פועלי-ציון שמאל ברוסיה, שהמשיכה בקיומה הליגאלי עד שנת 
8. 

בראשית שנת 1919, לפי החלטת הועידה הראשונה של "החלוץ" הרוסי, שנתקיימה 
בפטרוגראד ביאנואר אותה שנה, עובר למינסק הועד המרכזי של "החלוץ". מגיעים למינסק 
יוסף טרומפלדור, יהודה קופלוביץ (אלמוג) וי. רושצ'וק.*' זה סייע, כמובן, להתפתחותו 
המוגברת של "החלוץ" במינסק ובבאֶלורוסיה כולה. 

בפברואר 1919 נתקיימה ועידה של כל הקבוצות וההסתדרויות של "החלוץ" בפלכי 
ויטאָבסק ומוהילוב של באֶלורוסיה. את ההרצאות הראשיות -- על מהות "החלוץ" 
ותפקידיו, ועל ההכשרה ושיטת-ההתישבות -- נשא יוסף טרומפלדור.*' 

יש ענין לציין, כי בהרצאתו בועידת ויטאָבסק, בדבר! על החיוניות שבהכשרה החקלאית, 
הביע טרומפלדור את דעתו, כי השלטון הסוביטי יעזור בעבודה, וכי הקומונות החקלאיות 
הסוביטיות והמשקים הממלכתיים (הסובחוזים) עשויים לשמש כמקומות נאותים להכשרה 
חלוצית. טרומפלדור אף הביא את הרעיון כי יש להשתמש בשיטה הסוביטית של הכשרה 
צבאית כללית של האוכלוסיה כב"מקום להכשרה צבאית לחלוצים, אשר עליהם למלא 
בארץ-ישראל תפקידי הגנה ושמירה" .29 

טרומפלדור אירגן במינסק קבוצת-הכשרה במשק "אורט". הוא השמיע בעיר שורה של 
הרצאות פומביות על "החלוץ" וארץ-ישראל, ואירגן שורה של קורסים לידיעת הארץ. 
הועד המרכזי של "החלוץ" עסק במינסק גם בהשגת נשק לגדוד-הגנה שאורגן על-ידי 


8. דן פינס, עמ' 37. 

9. ארכיון העבודה, תיק "החלוץ", מסמך מס' 2158/8. חוזר מס' 2 של ההסתדרות העמלנית "החלוץ". 
רספס"ר, הלשכה המחוזית בוויטאָבסק (רוסית). 

0. דן פינס, עמ' 35. 

"החלוץ" ו"מכבי" לרגל השמועות על פרעות ביהודים שיפרצו בימי הפסח !2 
הועד המרכזי של "החלוץ" יָשב במינסק עד לכיבוש העיר בידי הפולנים. טרומפלדור עזב 
את מינסק דרך אוקראינה וקרים בדרכו לארץ-ישראל. 


במחצית השניה של שנת 1919 ניתכו רדיפות חמורות על התנועה הציונית ברוסיה. בתחילת 
יולי 1919 יצאה פקודה באוקראינה "להפסיק מיד את פעולותיהם של הועד המרכזי ושל 
הועדים המקומיים של המפלגה הציונית, ושל הפראקציות 'מזרחי', 'צעירי-ציון', 'דרור', 
של המפלגה הקלריקאלית 'אחדות' ושל מה שקרוי 'המזכירות הלאומית היהודית" 22 
בסוף יולי 1919 דנה נשיאות הועד-הפועל המרכזי הכל-רוסי בקוּבלנת המפלגות הציוניות 
וקבעה כי "היות שה'וצי"ק' וה'סובנארקום' לא הכריזו בשום פקודה על המפלגה הציונית 
שהיא קונטר-ריבולוציונית, ובמידה שעבודתן התרבותית-החינוכית של ההסתדרויות 
הציוניות אינה עומדת בניגוד לפקודות השלטון הסוביטי, מציעה נשיאות ה'וצי"ק' לכל 
ההסתדרויות הסוביטיות שלא לשים מעצורים למפלגה זו בעבודתה הנ"לי. 3 

עם זאת, למרות הקביעה המפורשת של המוסד העליון של השלטון הסוביטי, לא הופסקו 
הרדיפות נגד התנועה הציונית. בתחילת ספטמבר 1919 מתחוללים במוסקבה, פטרוגראד, 
ויטאָבסק, סאראטוב וערים אחרות ברוסיה מאסרי עסקנים בולטים של התנועה הציונית. 
בפטרוגראד סגרו את הועד המרכזי, החרימו כסף ותעודות ואסרו את העסקנים הציונים 
י. ד. ברוצקוס, ש. גאָפשטיין, ר. רובינשטיין, שאכנוביץ', י. בוראק ואחרים. סגרו את 
השבועון "כרוניקה" במוסקבה, אסרו את העסקנים הראשיים של המפלגה הציונית 
ו"החלוץ" וחיתמו את משרדי ההסתדרויות הציוניות במוסקבה. הנאסרים ישבו מ-3 עד 7 
שבועות ואחרי-כן שוחררו. 3 

באפריל 1920 אסרו את הועידה הכל-רוסית במוסקבה -- 109 צירים ואורחים 5 
ברוסיה כולה התחילה ההתקפה על התנועה הציונית, שהביאה אחרי-כן לחיסול קיומה 
הליגאלי. 

אך במינסק בתקופה המוזכרת לעיל (המחצית השניה של שנת 1919 -- המחצית הראשונה 
של 1920), כלומר בתקופת הכיבוש הפולני, נתגברה דווקא פעילות התנועה הציונית. 
בספטמבר 1919 מתחיל להופיע בעיר עתון יומי "פארן פאָלק" (בעריכת ח"ד הורביץ) -- 
בטאון הועד המרכזי של ההסתדרות הציונית בבאֶלורוסיה. ההסתדרות הציונית מפתחת 
עבודת-הכנה נמרצת לקראת הבחירות לקהילות; מנהלים פעולה תרבותית מגוּונת: ארגון 
קורסי-ערב שונים, ספריות וכד'; מטפלים בהכשרת אנשים לעליה ארצה. 

ועם זאת, היתה הפעילות הציונית במינסק מוגבלת, בעיקר מחמת המצב הכספי החמור של 
ההסתדרות. במכתב הועד המרכזי של ההסתדרות הציונית בבאֶלורוסיה אל הועד הציוני 
בקופנהאגן אנו קוראים: % 


1. דן פינס, עמ' 38. 

2. ל. צנציפר, עשר שנות רדיפות, תל-אביב, 1930, עמ' 40. 

3. שם עמ' 51. 

4. ארכית ציוני, תיק מס' 4/438. מכתב לחברים בלונדון ובפאריס על מצב ההסתדרות הציונית ברוסיה 
הסוביטית למן אוגוסט 1919 עד פברואר 1920. (רוסית). 

5. ל. צנציפר, עשר שנות רדיפות, עמ' 58. 

6. ארכיון ציוני, תיק מס' 4/438, מכתב 4976 מיום ד' חשןן תר"פ. 

ועד קהילת מינסק בשנת 1920 (בימי השלטון הפולני) 


"אין לנו האמצעים הנחוצים כדי לנהל עבודה זו. אין לנו האמצעים הדרושים 
כדי משלוח אינסטרוקטורים ואגיטאטורים. אין לנו האמצעים להחזיק את 
עתוננו "פארן פאֶלק". אין לנו האמצעים כדי להדפיס את הספרות הדרושה 
וכו'. כל זמן שהיינו מחוברים עם פטרוגראד, היינו מקבלים משם את כל 
האמצעים הדרושים וניהלנו עבודה פוריה ורבת-התוצאות. עכשיו אין לנו 
מאין לקבל אמצעים, ובעמל רב הרינו עובדים עבודה קטנה, שאינה מתאימה 
לזמן ולצרכיו. ולפיכך אנו פונים על-ידיכם ללונדון ולאמריקה בבקשה לקצוב 
לנו סכומים ידועים לצרכי עבודתנו, למען נוכל להעמיד את הסתדרותנו על 
גובהה הראוי לה". 

בסוף דצמבר 1919 נתקיימה במינסק ועידה כל-באֶלורוסית של המפלגה הציונית, שבה נדונו 

שאלות הפוליטיקה והטאקטיקה של התנועה באותה תקופה; שאלת הקמתן של חוות 

חקלאיות לשם הכשרת עולים לארץ-ישראל; בעיית ההכשרה התרבותית; הפעולה הקהילות 

ודי 

ביאנואר 1920 נערכו במינסק בחירות לקהילה היהודית, שהציונים זכו בהן לנצחון מסוים. 

בכלל 71 צירי הקהילה היו 29 נציגים ציוניים 28 

בו בחודש נתקיימה במינסק ועידה של כל הקהילות היהודיות בבאֶלורוסיה. בועידה היו 97 

צירים, מהם 34 ציונים, 11 צעירי-ציון, 11 -- המזרחי, 1 ראדיקאל פועלי-ציון, 17 בלתי- 

7. שם, מכתב 5101 מיום ט"ז כסלו תר"פ. 

8. "פארן פּאֶלק" מיום 28.1.1920, מינסק. 

מפלגתיים, 4 ממפלגת "פאֶלקס-פארטיי" ו197 אגודת-ישראל. בועידה נבחרה מועצה 
לאומית -- המוסד המרכזי של כל הקהילות היהודיות בבאֶלורוסיה, לנשיא-כבוד של 
המועצה נבחר הציוני חיים חורגין, ליו"ר -- הציוני יצחק ברגר, ולמזכיר -- הציוני מיכל 
רבינוביץ. 2% 
בעיר היו פעילים כמה מועדונים ציוניים. המרכזיים שבהם היו: בית-העם "ציון" ברחוב 
ראקובסקאיה ומועדון צעירי-ציון ברחוב קוידאנובסקאיה, 30. 
עבודה ניכרת נעשתה בתחום איסוף כסף ל"קרן הגאולה". ביחוד התגברה העבודה בקשר 
עם החלטות הועידה הבינלאומית בסאן-רימו, שאישרה את הצהרת בלפור. באינפורמציה 
של הועד הציוני המינסקאי אל הועד-הפועל הציוני בלונדון נאמר;: 39 
"רוצים אנו למסור לכם בקצרה על עבודתנו למן התקבל הבשורה הטובה על 
דבר סאן-רימו. בשורה זו הגיעה אלינו ביום ה-6 למאי. תיכף קרא המרכז 
לאסיפה חגיגית, שבה השתתפו באי-כוח כל הזרמים שבציונות, באי-כוח 
המועצה הלאומית והקהילה וגם בא-כוח השלטון... נערכו חגיגות ואסיפות 
כספים... המועצה הקטנה הגלילית שהיתה לנו החליטה להשתדל לאסוף לעת- 
עתה בגלילנו סכום של 10 מיליון מארק והטילה חובה על כל ציוני להכניס 
לקרן-הגאולה דמי קיוּמו לחודש אחד". 
אופיָנית היא החלטת הקהילה המינסקאית, שנתקבלה בישיבה חגיגית ב13.5.19207 בקשר 
עם החלטות ועידת סאן-רימו. לפי הצעת הועדה הארץ-ישראלית, הקציבה הקהילה 10 
אלפים מארק כדי לארגן במינסק בית-עליה לחלוצים שיעלו לארץ-ישראל ויתעכבו כמה 
ימים במינסק. 
הפעילות הציונית המוגבלת ועם זאת הנמרצת יחסית, בתקופת הכיבוש הפולני בעיר, נחלשה 
בהרבה בסופה של תקופה זו. נמצאה תעודה המתארת אפילו אבדן-עצות וחוסר-תקוה בקרב 
מנהיגי ההסתדרות הציונית במינסק. במכתב מהועד הציוני הבּאֶלורוסי אל הועד-הפועל 
הציוני בלונדון, אנו קוראים ?3 
"את הטלגרמה שלכם בדבר משלוח הצירים להקונפְרְנציה השנתית בלונדון 
קיבלנו. להמציא אותה לידי ברוצקוס אין אנו יכולים בכלל בימים האחרונים, 
ומה גם עכשיו כשהתנאים נשתנו בגלילנו תכלית שינוי ואין איש ממנו יודע 
מה ילד יום... היום כתבנו לכם בפרוטרוט על-דבר השקלים של שנת תרע"ט 
ושנת תר"פ. כאמור שם, אין אנו יכולים בשעה זו לקבוע אפילו בקירוב את 
מספר השקלים שיימכרו בעירנו... הכל תלוי במצב שמסביב! בכל זאת החליט 
המרכז הזמני בישיבתו האחרונה לבחור בשישה צירים להקונפרנציה השנתית 
ומהם שניִם צעירי-ציון. על-פי בחירה חשאית נבחרו מטעם המרכז: יצחק 
ברגר, משה כהן, חיים חורגין, מיכל רבינוביץ. צעירי-ציון בחרו בהחברים 
חיים פייגין ונחום קנטורוביטש. טילגרפנו לכם היום וביקשנו להכין את 
הרשיונות הדרושים. הלואי ויכולנו להשתתף בישיבה זו!" 


9. ארכיון ציוני, תיק מס' 4/438, מכתב 21 מיום כ"ג טבת תר"פ. 
0. שם, מכתב 466 מיום כ"ט אייר תר"פ. 

1. פארן פאֶלק מיום 14.5.1920, מינסק. 

2. ארכיון ציוני, תיק מס' 4/438, מכתב מיום ח' סיןן תר"פ. 

בראשית שנות העשרים התחילה תקופת חיסול הקיום הליגאלי של ההסתדרות הציונית. אי 
אפשר לנקוב בתאריך המדויק של הטלת האיסור הרשמי על פעילות המפלגות הציוניות 
ברוסיה בכלל ובמינסק בפרט. מיסמכים רשמיים כאלה לא פורסמו. 

כפי שצוּין לעיל, נתחוללו כבר ב-1919 מאסרי עסקנים ציוניים במוסקבה, בפטרוגראד 
ובעירים אחרות ברוסיה. בראשית שנות העשרים קיבלו הרדיפות הפיסיות כלפי הציונים 
(מאסר, הגלִיה) אופי המוני. ב"30 באפריל 1922 נאסרו צירי הועידה הכל-רוסית של צעירי- 
ציון שנתקיימה בקיוב. ב-26 באוגוסט 1922 נפתח במועדון-הסוחרים הקיובי המשפט הגלוי 
הראשון נגד ציונים. ב"1922 כבר הוחל בשילוח הציונים לחבלים המרוחקים של ברית- 
המועצות .33 

בסוף 1920, כלומר חודשים אחדים לאחר נטישת הפולנים את מינסק וכינון השלטון 
הסוביטי, התחיל בעיר מאבק נגד התנועה הציונית. 

במכתב מאת מיכל רבינוביץ, שהיה באותה תקופה אחד ממנהיגי התנועה הציונית במינסק, 
מתואר במידה מסוימת המצב בעיר. אנו קוראים שם: * "אנו מאשרים בזה קבלת 20 אלף 
רובל ועתוני 'הצפירה' ו'העולם'. את הכסף נחלק לפי ההוראה הכללית בין הנזקקים לעזרה 
סוציאלית, אנו מביעים לכם את תודתנו העמוקה בעד העתונים, משום שהם קרן-האור 
היחידה המגיהה אלינו מתוך החשיכה השוררת אצלנו וחונקת את רוחנו. כן, חברים יקרים, 
ימים קשים באו ליהודים ברוסיה התיכונית ועתה גם ליהודי באֶלורוסיה. דלוּת וחורבן בכל, 
הן בחומר והן ברוח... כל מקורות הפרנסה דללו. העשירים מאבדים את רכושם, מוכרים כל 
מה שאפשר, כדי לקנות פת-לחם, והעניים גוועים ברעב... בחיים כאלה מתקהים הרגשית 
כלפי בעיות ציבוריות ולאומיות... הציונים חייבים להסתפק בפעילות זעומה ביותר. אין הם 
יודעים לחלוטין מה מתרחש בארץ-ישראל. פעילות לאומית במקומות אי אפשר עתה לנהל. 
הפעולה החינוכית והתרבותית נרדפת... בימים האחרונים לקחו מאתנו את בית-הספר 
העממי שהתקיים שנים אחדות. המורים, ורבים מהתלמידים עזבו את בית-הספר, כי יצאה 
פקודה שאסור ללמד עברית. אנו נוקטים אמצעים לארגן איך שהוא את הלימודים... 
לתלמידי הכיתות הנמוכות נארגן קבוצות בבתים פרטיים ובעזרות-הנשים בבתי-הכנסת... 
חובה עלינו לציין שמורי בתי-ספרנו לא קיבלו זה כבר ארבעה חודשים שום משכורת וחיים 
בדחקות גדולה, וישנסם כאלה שאין להם פת-לחם ובכל-זאת אינם עוזבים את בתי-הספר ואת 
תלמידיהם ועובדים במסירות-נפש. אך אין אנו רשאים להתעלם מעובדות אלו, ולפיכך 
הרינו מבקשים מכם לטלגרף ולכתוב תיכף ומיד ללונדון ולדרוש מהם תקציב מסוים לבתי- 
הספר שלנו וללימודי-הערב שאנו מארגנים. בכוחותינו בלבד לא נוּכל לפעול דבר, וגם 
ממוסקבה לא נקבל דבר. קיבלנו מכתב ממוסקבה, והם כותבים לנו שגם הם כמותנו נתונים 
באותו מצב ביש... שמא יש אפשרות לקבל כסף מהועד האמריקני המאוחד... חברים 
יקרים, חובתכם היא להעביר אלינו בהתמדה ובשיטתיות באמצעות אנשים מהימנים עתונים 
וחומר ספרותי נחוץ..." 

האיסור על לימוד עברית בבתי-הספר, על ספרות ציונית, האיסור העוּבדתי על ניהול פעילות 
פוליטית-תרבותית -- שיתקו את הפעולה הציונית. בעצם, היא כמעט פסקה. ברור היה כי 
לקיומה הליגאלי של התנועה הציונית בא הקץ. כן היה ברור כי תתחיל תקופה של רדיפות 


3. ל. צנציפר, עשר שנות רדיפות, עמ' 100-98. 
4. ארכיון צנציפר, מכתב המסומן בתאריך: באחד-עשר לעשירי, תרפ"א. 

ונגישות, והתחילו להתכונן לכך. העסקנים הציוניים הוציאו מדירותיהם את החומר והספרות 
הציוניים וחילקום בין מכריהם השונים שלא היתה להם שייכות ישירה לתנועה הציונית. 
מנהיגי הציונים בעיר (אברהם קפלן, חיים חורגין, יצחק ברגר, מיכל רבינוביץ, משה כהן, 
ישעיהו טיקטינסקי) והאקטיבה שלהם לא היו נכונים לבנות את עבודתם מחדש על יסודות 
חדשים בתנאי מחתרת ונשארו משקיפים פאסיביים על המאורעות ו"נותני-עצות". 

אך התנועה הציונית בעיר לא חוסלה. היא לבשה צורות חדשות. צצו כוחות חדשים צעירים, 
שאירגנו תנועת ילדים ונוער ציונית גדולה ומסועפת למדי. התחילו מסתגלים לתנאים 
של עבודת מחתרת. בשלב הראשון היה השימוש המוסווה בצורות ליגאליות של פעולה. 
נתארגנו חוגי ילדים ונוער שונים בני 15-14 (ספרותיים, בימתיים), שפעלו רשמית בשלט 
ממשלתי וקיבלו אפילו תמיכה כספית ואחרת מסוימת. חוגים אחדים נתכנו רשמית בשם 
"ראזוויטיאָ" (התפתחות), וקבוצות אחרות נתיסדו בשם "חוג ספרותי אמנותי". בעובדה 
היו אלה חוגי-נוער ציוניים, שניהלו עבודה ציונית מסוימת.35 

בסוף 1921 התאחדו כל החוגים והקבוצות המפוצלים להסתדרות אחת וקיבלו את השם 
"קדימה".% תפקיד נכבד בארגון ההסתדרות "קדימה" במינסק מילא הציוני באדר שבא 
מקאזאן ונשא הרצאה על עקרונות היסוד של "קדימה". בהנהגת הסניף המינסקאי 
"קדימה" היו אז ד. ליפוב, מ. טסמן, ג. פולישצ'וק (יערי), מ. ליפשיץ. % 

הסניף המינסקאי "קדימה" מנה בשנים 1922-1921 מספר חברים ניכר למדי (100-60 
איש). הפעולה התנהלה בתנאי מחתרת, תוך הקפדה על חשאיות חמורה. ערכו אפילו 
חזרות לקראת חקירות, למקרה שייתפסו בידי השלטונות וייאסרו. כך הדריכו את החברים 
כיצד להתנהג בחקירות 7 

במינסק היה המרכז שהנהיג למעלה מעשרים סניפים של "קדימה" בבאֶלורוסיה (סלוצק, 
אורשה, סטארודורוגה, אוסיפוביץ', קאפוליה, אוזדה ועוד). התנועה מנתה אלפי חברים; 
בעיירות היתה "קדימה" בת-תחרות רצינית לקומסומול במאבק להשפעה על הנוער 
היהודי.. 

הסתדרות-הנוער "קדימה" ראתה עצמה כהסתדרות עמלנית, ציונית-סוציאליסטית, בניגוד 
ל"החבר" שהיה הסתדרות ציונית של הנוער היהודי הלומד. חובה לציין כי בתנועת 
"קדימה" לא בלט קו פוליטי ברור. זו היתה הסתדרות חינוכית ששָמה לה למטרה להכשיר 
נוער יהודי לעליה לארץ-ישראל ולשם כך חיפשה דרכי הכשרה. 

בסוף 1923 התחילה הסתדרות "קדימה" להתפורר. חלק גדול עבר ל"החלוץ", חלק -- 
לנוער צ"ס וחלק לאסי"פ (אידישער סאֶציאליסטישער יוגנט"פארבאנד -- ברית הנוער 
היהודי הסוציאליסטי) .36 

במינסק היתה גם הסתדרות-נוער ציונית "השומר הצעיר". כידוע, קם "השומר הצעיר" 
בברית-המועצות כהסתדרות עצמאית בשנת 1922. כגרעין-היסוד ל"השומר הצעיר" 
שימשה ההסתדרות לתרבות הגוף "מכבי". ב"השומר הצעיר" היו שלוש שכבות לפי גיל 
החברים: זאבונים -- מ-8 עד 12; צופים -- מ127 עד 16; שומרים -- מ-16 עד 20. 
הפרוגראמה הרעיונית של "השומר הצעיר" היוותה מעין סינתיזה של ציונות וסוציאליזם, 


5. תיעוד בע"פ, דוב ליפוב, דוד כהן. 
6. תיעוד בע"פ, דוב ליפוב. 
7. תיעוד בע"פ, דוד כהן. 

התפקיד העיקרי היה להכשיר את הנוער היהודי לחיים בארץ-ישראל, לבנות שם מדינה 
יהודית ריבונית, שתהא בה חברה עם שיוי-זכויות סוציאלי, ולשם כך צריך לחנך את 
הילדים והנוער היהודים שיהיו בריאים בגוף ונפש, בנים ובנות גאים וזקופי-קומה של העם 
היהודי, אנשים בעלי רצון ומשמעת, נכונים למלא בכל התנאים את חובם הלאומי. 
צורות הפעולה היו: תרגילי התעמלות, צעדות, שירות עצמי, לימוד תולדות העם היהודי, 
התנועה הציונית וידיעת ארץ-ישראל 385 

הסניף המינסקאי של "השומר הצעיר" נתגבש ארגונית ב-1925 ובתנאי פעילות אי- 
ליגאלית, מחתרתית, היה יחסית גדול למדי. קבוצת הצופים מנתה כ-20 איש, וקבוצת 
השומרים כ-15. מדריך הצופים היה סאשה," שנמנה בעצמו עם שכבת השומרים. שכבת 
זאבונים לא היתה במינסק. 

לא פחות מאשר אחת לשבוע היו מתכנסים אי-שם מחוץ לעיר; לעתים נדירות, במזג-אויר 
גרוע ביותר -- אצל אחד החברים. לבעיית החשאיות הוקדשה תשומת-לב מרובה. כל 
החברים קראו במתכוון ספרות רבה שבה הוארו שיטות החשאיות בתנאי מחתרת ברוסיה 
הצארית. אף הילכה קסם הרומאנטיקה שבעבודה הבלתי-ליגאלית. 

תכופות היו עורכים צעדות של 20-15 קלומטר. בקיץ 1924 צעדו ממינסק ה"שומרים" 
ללוהויסק וחזרה, כלומר מהלך של 80 קילומטר, שארך 3 ימים. 

הסניף הוציא לאור חוברת ברוסית, "דרך הצופה". תוך שנים אחדות הופיעו כ-10 חוברות. 
פעמים אחדות הוכנו כרוזים ופוזרו בבתי-הכנסת המרכזיים שהיו ב"שול-הויף". שום 
אמצעי שכפול לא היו לחברים, והעלונים במאות עותקים "הודפסו" בדרך פרימיטיבית 
ביותר -- נכתבו ביד בנייר העתקה. 

כל פגישה שבועית היתה מסתיימת בשיר: "היה נכון למעשים טובים, שומר צעיר!..." 
והפזמון החוזר היה: היה נכון, תמיד נכון; היה נכון, תמיד נכון; היה נכון, הָיָה תמיד נכון". 
קבוצת "השומר הצעיר" היתה קבוצה חזקה, מגובשת של נוער ציוני נלהב. 

בשנת 1925 הבשילו בסניף חילוקי-דעות חריפים. חלק טען שהכרחי לשנות את אופי 
העבודה מעיקרה הן רעיונית והן ארגונית. חלק זה דרש להסתלק החלטית מהצופיות. 
בסתיו 1925 יצאו 9 חברים (ובכללם כותב הטורים האלה) מהסניף המינסקאי "השומר 
הצעיר" והניחו את היסוד לסניף המינסקאי של נוער פועלי-ציון. 

אך הסתדרות "השומר הצעיר" המשיכה בעבודתה. קשה לומר בבירור עד מתי היתה 
פעילה. יש יסוד להניח כי בתחילת שנות השלושים עדיין היה הסניף קיים במינסק 9+ 
בשנת 1924 התחילו מתפרסמים בעתון היידי המינסקאי "אָקטיאבר" מכתבים למערכת 
שהכילו הודעות של חברים מ"השומר הצעיר" על יציאתם מההסתדרות. + 


8. המידע על הסניף המינסקאי של "השומר הצעיר" ניתן לפי זכרונותיו האישיים של כותב הטורים האלה. 

9. סאשה עודנו חי במוסקבה ולכן נמנענו ממתן שמו המלא. 

0. בשנת 1938, במחנה הסוביטי לעבודת-כפיָה "בּאֶלומור", נפגש כותב הטורים האלה עם חבר הסניף 
המינסקאי "השומר הצעיר" שסיפר לו, כי הוא אישית היה פעיל עד קיץ 1930. 

1. כך, למשל, ב"אָקטיאבר" מיום 30.3.1927 נדפס מכתב כזה: "בשנת 1923 נכנסתי ל"השומר הצעיר" 
השמאלי... עד נובמבר 1926 עבדתי שם בפעילות מרובה... לפתור את השאלה הלאומית יכול רק 
השלטון הסוביטי ולא הציונות. לפיכך הריני מצהירה, שאני יוצאת מ"השומר הצעיר" השמאלי והריני 
מַקוָה כי שאר החברים יעשו כדוגמתי, ל. רימארובה". באותו גליון של העתון מובאת עוד שורה של 
הודעות דומות. 

היה ידוע שהמכתבים נכתבו ונחתמו תחת לחץ מוראלי ותכופות גם פיסי גדול מצד הגפא"ו. 
ברם העוּבדה שגפא"ו נסתייע בשיטה כזו של מאבק עם המחתרת הציונית, כאינוּס אנשים 
לכתוב "מכתבים למערכת" כאלה, מוכיחה כי ההסתדרות המינסקאית של "השומר הצעיר" 
היתה גורם בר-השפעה על הנוער היהודי בעיר. 


מקום בולט בהתפתחות התנועה הציונית במינסק תפס "החלוץ". כפי שצוין לעיל, נוסד 
הסניף המינסקאי של "החלוץ" בשנת 1919. 
בשנת 1921, כשהתחילו במינסק הרדיפות נגד הציונים, נאסרו במינסק חברים רבים של 
"החלוץ" שהיו כבר מוכנים לעלות לארץ.:' באפריל 1922 כתב הועד המרכזי של 
"החלוץ", בסקירתו הכללית על מצב "החלוץ" בברית-המועצות, אל המרכז העולמי של 
"החלוליי, 9 
"ברוסיה הלבנה נרדף "החלוץ" על צואר עד שאי אפשר כלל לנקוף אצבע אף 
במקצוע ההכשרה והעבודה הכלכלית... ואי אפשר לברר, ולוּ גם לעצמנו, מה 
אנו: הסתדרות גלויה או חשאית, אסורה או מותרת? ועוד זאת: גדודי 
השודדים הפושטים על פלכי הומל ומינסק אינם נותנים לצאת לעבוד בשדה, 
עד אשר אין לחלום על עבודה חקלאית במקומות אלה". 
עבודת הסניף המינסקאי של "החלוץ" היתה תחילה חלשה. היו קיימות קבוצות מפוצלות 
ללא מרכז ארגוני איתן. חברים קשישים אחדים נסעו לארץ-ישראל, אחדים נסעו למקומות 
אחרים בברית-המועצות, אחדים נאסרו ובסניף הורגשה זמן-מה עייפות ואדישות. 
בשנת 1923 נשתנה המצב באופן ראדיקאלי. ל"החלוץ" נוצקו כוחות צעירים; פרצה 
וצמחה תנועת-נוער חלוצית חדשה, שנקראה "החלוץ הצעיר". בהסתדרות-הנוער היו 
צעירים בגיל 17-16, והיו מקרים ששם נתקבלו נערים בני 15-14. בסתיו 1923 ביקר 
במינסק אחד ממנהיגי "החלוץ" הכל-רוסי, דן פינס, שהתמסר במיוחד לליכוד כל הכוחות 
המפוצלים של סניף "החלוץ" המינסקאי. פינס ניצל את עוּבדת התפזרותה של "קדימה" 
ומשך חלק גדול מחבריה לשורות "החלוץ". 
אחד ממארגני "החלוץ" במינסק בזמן ההוא היה גדליה פולישצ'וק (יערי), שעבר 
ל"החלוץ" מ"קדימה". 
דוב ליפוב מספר: * "באתי לישיבה שפינס השתתף בה והפלתי לפניו תחנוני שלא ימשוך 
החוּצה את מיטב הכוחות של 'קדימה', ושאנשי 'החלוץ' לא יטיפו לעזיבת 'קדימה'. אך שום 
דבר לא הועיל. וזה היה תהליך טבעי. בהתמודדות בין 'קדימה' ו'החלוץ', חייב היה לנצח 
וניצח 'החלוץ'". 
"החלוץ" במינסק היה לגורם ציוני חשוּב. אף נתגבש ארגונית מרכז עירוני ובאֶלורוסי של 
"החלוץ" שניהל את העבודה המסועפת למדי. 
מדובר כאן ב"החלוץ" הקרוי הליגאלי או השמאלי. 
מן הראוי להבהיר את פרשת הסטאטוס הרשמי של הסניף המינסקאי של "החלוץ". 
כידוע, היו ב"החלוץ" הרוסי שני זרמים, שנתגבשו סופית, להסתדרויות נפרדות, בספטמבר 


2. דן פינס, עמ' 87. 
313. דן פינס, עמ' 155. 
4. תיעוד בעל-פה. 

3; הסתדרות "החלוץ" העמלנית הכל-רוסית (מה שקרוי "החלוץ" הליגאלי), והסתדרות 
"החלוץ" הלאומית-העמלנית (מה שקרוי "החלוץ" הבלתי-ליגאלי). "החלוץ" הליגאלי 
נרשם כהסתדרות רשמית, בקומיסאריון לענייני פנים של הפדראציה הרוסית, ב227 
באוגוסט 1923. צריך להדגיש, כי ההסתדרות היתה מוּכּרת רק בתחומי הפדראציה הרוסית. 
מארגני "החלוץ" הליגאלי הקדישו הרבה כוחות ומאמצים כדי להשיג את הליגאליזציה 
בתחומי ברית-המועצות כולה, אך באוקראינה ובבאָלורוסיה, וכן בפלכי הומאֶל, סמולאָנסק 
וּבריאַנסק של הפדראציה הרוסית, כלומר במקומות ששם התרכזה בעיקר האוכלוסיה 
היהודית, והיו רוב חברי התנועה החלוצית, לא הוּתר רשמית קיומו הליגאלי של "החלוץ". 
דן פינס מסַפר, כי הוא ביקר במיוחד את מינסק, והשיג אפילו איזה נייר מקריניצקי, שהיה 
אז המזכיר הראשון של הועד המרכזי של המפלגה הקומוניסטית בבאָלורוסיה, כי אין הוא 
מתנגד להרשאת קיומו של "החלוץ" במינסק, אם מועצת העיר המקומית תסכים לכך. אך 
המועצה העירונית דחתה החלטית את הבקשה, ו"החלוץ" במינסק לא זכה בליגאליזציה 
רשמית.% 

באופן כזה מעולם לא היה "החלוץ" השמאלי במינסק ליגאלי רשמית ולא היו לו מסגרות 
לפעולה ליגאלית. אך יש להעיר ש"החלוץ" השמאלי במינסק לא היה בכל-זאת במחתרת 
מלאה, לא הקפיד על חשאיות כ"החלוץ" הימני, שאף ל1 היה סניף במינסק. "החלוץ" 
השמאלי פעל בתנאים ליגאליים-למחצה. 

בדצמבר 1923 נתקיימה במינסק התיעצות של "החלוץ" השמאלי בבאָלורוסיה. יש לשעָר 
כי בסדר-יומה של התיעצות זו עמדו בעיקר שאלות ארגוניות. 

במסמך המצוי בארכיון-העבודה, מכתב מיום 26 בדצמבר 1923, אנו קוראים: * "אל הועד 
המחוזי של 'החלוץ' במינסק. ברצוני להבהיר כיצד נסענו להתיעצות במינסק. לפני חודש 
בערך בא אלינו החבר גדעוני, כבא-כוח המרכז במחוז מינסק. הוא כבר מצא אצלנו סניף 
ורק סיפר לנו מעט על מצב 'החלוץ' וכן קבע את הקשרים הארגוניים. לפני נסיעתו אמר 
לנו, שאחד מאַתנו צריך להיות מוכן לנסוע למינסק, משום שייתכן כי הועד המחוזי יזמין 
אותנו, או שתתקיים אולי במינסק ועידה מחוזית של 'החלוץ'... מקץ שבוע לנסיעתו קיבלנו 
מברק ממינסק שקרא לאחד מאתנו לבוא... למחרת קיבלנו מברק שני: בוא היום... קראנו 
באופן דחוף לאסיפה כללית שבה נקבע לשלוח אותי למינסק... ציר המועצה. (חתימה)". 
בשנים 1926-1924 היו בסניף המינסקאי של "החלוץ" השמאלי למעלה מ-100 חברים *י 
"החלוץ" השמאלי המינסקאי היה לו צָוות (אַרטאֶל) אלקטרו-טכני, שהעסיק 5 אנשים 
ושימש כבסיס-הכשרה.** אך בזה לא היה כדי לספק את צרכי ההכשרה. לפי החלטת הועד 
נכנסו הרבה חברים של "החלוץ" לבתי-ספר מקצועיים-טכניים כלליים בעיר ורכשו שם 
מקצועות מסוימים (נגרוּת, בנאוּת, צבעוּת וכו'). 37 

"החלוץ" ניהל גם את פעולת העליה לארץ-ישראל. בשנים 1925-1924 עלתה לארץ- 
ישראל שורת חברים של "החלוץ". 


5 דן פינס, עמ' 200. 

6. ארכיון העבודה, תל-אביב, תיק "החלוץ", המכתב כתוב עברית, לא ידוע מי מחברו ומאיזו עיר או עיירה 
הוא בא כציר למועצה. המכתב כאן אינו מובא כלשונו. 

7. לפי זכרונותיו של יעקב רוזין (אחיו של כותב-הטורים), שהיה אחד מפעילי "החלוץ" ומראשי הסניף 
במינסק. 

8. ארכיון העבודה, תל-אביב, תיק "החלוץ", פירוט מַשלים של מפעלי "החלוץ". (רוסית). 

הסניף המינסקאי של "החלוץ" הימני (הבלתי-ליגאלי) ניהל אף הוא פעולה נמרצת למדי. 
אחד מחברי התנועה מספר:;: 39 
"בתחילת 1924 שהיתי במינסק כמוּרשה מטעם הועד המרכזי של "החלוץ" 
("הבלתי-ליגאלי" ברוסיה הלבנה... המאורגן והגדול בסניפי החבל היה הסניף 
של מינסק עצמה. כאן הוקמה מסגריה קטנה להכשרת חברים מהמקום 
והסביבה. העבודה התרבותית במינסק התנהלה בהתמדה, ותנאי המחתרת לא 
מנעו מהעסקנים הציונים הותיקים לתת לנו יד. פטרונה של הציונות במינסק 
הוסיף להיות מיכל רבינוביץ, שעל אף עינה החדה של גפא"ו לא פסקה דאגתו 
לכל גילוי של ציונות בעירו, וביחוד היה עֶר לתנועת-הנוער החלוצית ועמד 
לימינה כמיטב יכולתו. התנועה החלוצית ברוסיה הלבנה, כבשאָר חלקי 
המדינה, באו לה אז ימי התעוררות גדולה. הציונות הבלתי-ליגאלית לבשה 
צורה של תנועת המונים". 
עיקרה של העבודה התרבותית היה ברכישת העברית ודעת ארץ-ישראל. הפעולה בעיקרה 
התרכזה בבעיות ההכשרה. 
בשנת 1925 אירגן הועד המחוזי של "החלוץ" הימני במינסק צָוות חקלאי בשם "ביל"ו", 
שתוך שנים אחדות הפך להיות משק חלוצי מרכזי בברית-המועצות."* תחילה הוקם המשק 
בסמוך לעיירה סאמוחוואלוביצ'י, לא הרחק ממינסק. הם קיבלו שטח קרקע בן 400 דונם 
בקירוב. עבדה עליו קבוצת חלוצים בת 21 איש. באופן רשמי נִתִכָּנה המשק בשם "המשק 
הקולקטיבי היהודי פיונאָר". קבוצה זו היתה לה הצלחה גדולה, ומנהיגי היאֶווסאָקציה של 
באָלורוסיה, שלא ידעו מה צביונו האמיתי של המשק הזה, היללו אותה מאוד והציגוה 
כמופת להתאחזות יהודית על הקרקע. 
ליָמים, מטעמים שונים -- יחס רע מאוד מצד אוכלוסיית הסביבה השכנה, ומאסר המדריך 
של המשק -- נאלצו החברים לעזוב את המקום, ובראשית 1926 קיבלה הקבוצה משק חדש 
ליד העיירה וידגוש?', שהשתרע על 2000 דונם ומעלה. במשק עבדו 48 חלוצים. קבוצה זו 
נתייחדה משאֶר הקולקטיבים החקלאיים היהודיים והלא-יהודיים של באֶלורוסיה ברמתה 
התרבותית הגבוהה, ביחסה המצוין לעבודה, בפריון-העבודה הגבוה, בליכוד החברי המגובש 
של הקולקטיב. כל זה עורר חשדות והשלטונות התחילו לעקוב אחריו. 
באפריל 1927 אסר גפא"ו המינסקאי שלושה חברים מהנהלת הקולקטיב, כעבור חודש 
נאסר היו"ר החדש של המשק ועוד שני חברים נאסרו ונידונו לגירוש לסיביר לשלוש שנים. 
ב"1928 נאסרה גם ההנהלה השלישית של המשק, אך העבודה הומשכה. 
בראשית 1929 פקדו לקבל למשק 30 קומסומולאים, וזמן-מה לאחר מכן הורו לחסל את 
המשק ולהקים קומונה בשם "קומסומוליאֶץ". שורת חברים מביל"ו הוּשָמה במאסר. 
הקומונה החדשה, "קומסומוליאֶץ", לא הוציאה שנתה ונתפזרה. 
השנים 1926-1923 היו שנות התפתחות וגידול של "החלוץ" בברית-המועצות בכלל ובעיר 


9. א. בן-מנחם, העפלה חלוצית דרך לטביה, בקובץ "נפתולי דור" -- קורות תנועת העבודה הציונית צעירי- 
ציון --- התאחדות ברוסיה הסוביטית". סודר ונערך ע"י ב. וסט, תל-אביב, תש"ז, עמ' 116. (להלן 
בקיצור -- נפתולי דור). 

0. המידע על קבוצת ביל"ו ניתן לפי הספר "'החלוץ' ברוסיה. לתולדות 'החלוץ' הבלתי ליגאלי. הוצאת 
משלחת חו"ל של 'החלוץ' הבלתי-ליגאלי ברוסיה". תל-אביב תרצ"ב, עמ' 100-87. (להלן בקיצור -- 
"החלוץ" ברוסיה). 

מינסק בפרט. אך ראוי להדגיש שהמאבק הרעיוני והארגוני בין "'החלוץ" השמאלי ובין 
"החלוץ" הימני החליש את ההתפתחות של שתי ההסתדרויות. דן פינס כותב: '? "החיים 
הארגוניים של "החלוץ" היו דרוכים מאוד. המלחמה וההתחרות של שתי ההסתדרויות 
נמשכו בכל תוקף. סניפים אחדים (בפרט, בגליל מינסק ובפודוליה) דרשו מהמרכזים של 
שתי ההסתדרויות להת אחד, ואם לא -- יקימו ועד בלתי-תלוי להבראת התנועה החלוצית 
ברוסיה. יוזמי הדרישה הזאת היו ארבעה סניפים בגליל מינסק, אשר לא יכלו להחליט אל 
איזה מרכז להצטרף: כוחות הימין והשמאל היו שקולים בהם, וההצבעות והמשאֶלים 
התכופים לא הכריעו לשום צד". 

למרבית הצער, "נפתרה" הבעיה החשובה של התנועה החלוצית בברית-המועצות על-ידי 
השלטון הסוביטי: הופעלה מערכת רדיפות קשות ומאטרים לא רק לגבי "החלוץ" הבלתי- 
ליגאלי (הימני), אלא גם לגבי "החלוץ" השמאלי, אפילו במקומות ששם הוּתר קיומו. 

נחשול מאסרים שטף בימים 15-11 במארס 1926 את מוסקבה וערים אחרות בברית- 
המועצות. במוסקבה אסרו את חברי הועד זלמן גולדברגר, זרובבל-יָבזריכין, יהושע 
אלטשולר, יצחק סימנובסקי ואשת המזכיר פינס. באותם ימים עצמם היו גם מאסרים של 
חברי "החלוץ" במינסק.?? גם ב-1 באפריל 1927 נתקיימו מאסרים המוניים של חלוצים 
במינסק. 5 

בשנת 1927 התחילו להביא חברים של "החלוץ" לגפא"ו ולכפות עליהם באיומים שונים 
ובעינויים ל"התנער" מהרעיון הציוני ולנטוש את שורות "החלוץ". 

בעתון המינסקאי "אָקטיאבר" נדפסו "מכתבים למערכת" בזה הנוסח: * "השתכנעתי 
ש'החלוץ השמאלי' הוא ארגון אנטי-סוביטי נטולדקרקע הגורם נזק להמוני העמלים 
היהודים. אני יוצאת מהסתדרות זו וקוראת לחברים ללכת בעקבותי -- לנתק כל קשר עם 
התנועה הציונית האנטי-סוביטית. לאה קפלן". במשך חודש מארס 1927 בלבד נדפסו 
ב"אקטיאבר" המינסקאי 19 "מכתבים למערכת" כאלה. 

כידוע, הוטל איסור רשמי על "החלוץ" השמאלי בשנת 1928, הסניף המינסקאי של 
"החלוץ" השמאלי, שגם עד אז לא פעל במסגרת קיום ליגאלי, המשיך בפעולתו בתנאי 
מחתרת בלתי-ליגאליים מוחלטים עד סוף שנת 1932. הוא מנה אז 15 איש 7 


בשנות העשרים ובראשית שנות השלושים היתה במינסק הסתדרות פועלי-ציון. כידוע, היו 
לתנועת פועלי-ציון ברוסיה עד שנת 1928 כל סימני-ההיכר הרשמיים של קיום ליגאלי: ועד 
מרכזי במוסקבה וועדים מקומיים בכל הערים עם ישוב יהודי ניכר; מועדון במוסקבה 
ומעונות במקומות; בית-הוצאה ובית-דפוס במוסקבה; ירחון ברוסית "יאָוורייסאקאיה 
פרוליטארסקאיה מיסל" (הרעיון הפרוליטארי היהודי, לאחר מכן הוא הופיע ביידיש בשם 
"יידישער פראָלעטארישער געדאנק"). אך בעובדה היתה הפעילוּת הליגאלית-כביכול 
יחסית מאוד ומוגבלת מאוד. כתב-העת המפלגתי היה לעתים מונח 4-3 חודשים בצנזורה 
והיה מופיע אחת ל-3-2 חודשים. ואין צריך לומר שמאמרים שונים לא הותרו לדפוס או 
שנקטעו במידה ניכרת על-ידי הצנזורה. 


1. דן פינס, עמ' 260. 

2. "היינט", וארשה, גליון 80 מיום 8.4.1926 (יידיש). 
3. החלוץ ברוסיה, עמ' 174. 

4. "אָקטיאבר" מיום 4.3.1927, מינסק. (יידיש). 


12 אהרן רוזין 


את המעונות בערים השונות היו סוגרים תכופות, ולאחר מכן צריך היה לטרוח חודשים על 
חודשים כדי למצוא איזה שהוא חדר שישמש כמעון מפלגתי. אף היו מקרים של מאסר 
פעילים מהתנועה. 

מפלגת פועלי-ציון בברית-המועצות (השם הרשמי: מפלגת הפועלים הקומוניסטית היהודית 
"פועלי-ציון"), בשאיפתה לקיים בכל תנאי את קיומה הליגאלי, הקפידה מאוד על 
"כשרות" סוביטית-קומוניסטית, נמנעה מכל ביקורת שהיא על המפלגה הקומוניסטית 
והשלטון הסוביטי אפילו לגבי בעיות יהודיות ספאֶציפיות, הפגינה נאמנות לאינטרנאציונל 
הקומוניסטי ולרעיון המהפכה הסוציאליסטית העולמית וכד'. 

על עוּבדה מעניינת, המאפיינת את הקו המתואר לעיל של מפלגת פועלי-ציון בברית- 
המועצות, מספר דוד בן-גוריון: * בשנת 1923 בא בן-גוריון למוסקבה, כנציג ההסתדרות, 
כדי לארגן ביתן ארץ-ישראלי בתערוכה החקלאית הבינלאומית במוסקבה. הוא עמד במגע 
במוסקבה עם הועד המרכזי של מפלגת פועלי-ציון וביקש ממנו עזרה ארגונית בסידור 
הביתן. בביתן הארץ-ישראלי תלו שני דגלים: אדום, עם הכתובת "הסתדרות העובדים 
העברים הכללית בארץ-ישראל", וכחול-לבן, עם הכתובת "ארץ-ישראל". נציגי הועד 
המרכזי של מפלגת פועלי-ציון תבעו להסיר את הדגל הכחול-לבן, בנימוק שזה עלול להזיק 
לביתן גופו וכן לתנועת פועלי-ציון בברית-המועצות. הם טענו שזה ירגיז מאוד את 
היאָווסאַקציה, שלא תעבור בשתיקה על התנהגות מחוצפת כזו של ההסתדרות. וכשדעתם 
לא נתקבלה, והדגל הכחול-לבן נשאר תלוי, הודיעו נציגי פועלי-ציון שהם לא יטלו חלק 
בעבודת הביתן הארץ-ישראלי. 

הסניף המינסקאי של מפלגת פועלי-ציון והסניף של ברית-הנוער פועלי-ציון%* היו דלים 
מבחינת חבריהם -- כ-20 איש. היה גם מספר קטן של אוהדים, שהיו מבקרים במעון 
המפלגה, בכנסים פתוחים שונים של הסניף. המעון היה תחילה ברחוב פריאובראז'אָנסקאיה 
(אינטרנאציונלנאיה), בדירתו של רופא-העיניים קאמינסקי, שהיה מאוהדי התנועה. בקיץ 
5 סילק קאמינסקי את המעון מדירתו, ושכרו חדר גדול ברחוב פודגורנאיה (קארל 
מארכס). 

מזכיר הסניף המינסקאי של פועלי-ציון היה נחום פישר. בסוף 1925 הוא נאסר ושוּלח 
באורח אדמיניסטראטיבי לקאזאכסטאן. משם הוא חצליח לעלות לארץ-ישראל. כעבור זמן 
קצר חזר פישר למינסק ונעשה לאחד היאֶווסאָקים הקיצוניים ביותר.7* 


5. דוד בן-גוריון, זכרונות, כרך א', תל-אביב, 1971, עמ' 240-239. 

6. המידע על הסניף המינסקאי של פועלי-ציון ושל נוער פועלי-ציון ניתן על-פי זכרונותיו האישיים של כותב 
הטורים האלה. 

7. יואל בּוּק!ביצקי, מותיקי תנועת פועלי-ציון ברוסיה ובארץ-ישראל, מספר במכתב אל כותב הטורים 
האלה, כי נחום פישר, בעלותו ארצה, התגורר 8 חודשים בדירתו, ברחוב פינסקר 25, בתל-אביב. בארץ 
פישר לא עבד, אך חי חיים טובים, היו לו מקורות-פרנסה סמויים. פישר שקע בפעילות פוליטית אקטיבית 
והופיע כמגין נלהב על האינטרסים של הפלחים הערבים המדוכאים שהם, לדעתו, הכוח המהפכני היחיד 
בארץ ובכל המזרח הקרוב. פישר לימד זכות על התנפלויות הערבים על ישובים יהודיים וראה בכך ביטוי 
פרוגרסיבי של מאבק עם האימפריאליזם. פישר הוּצא ממפלגת פועלי-ציון. זמן-מה היה מוציא כתב-עת 
משלו, ולא נודע מי מממן את כתב-העת. אחרי-כן חזר פישר לרוסיה. 
ניתוח מדוקדק של כל השתשלות האירועים: מאסר פישר במינסק, שילוחו לקאזאכסטאן והעברתו ארצה, 
אורח חייו והתנהגותו בארץ, חזירתו לברית-המועצות והתנהגותו בה -- מוליך לקראת המסקנה שפישר 
היה סוכן גפא"ו. 


הישוב היהודי במינסק בשנים 1941-1917 13 


לאחר פישר היה מזכיר סניף פועלי-ציון במינסק הירש טיטאָנסקי. מזכיר נוער פועלי-ציון 
היה כותב הטורים האלה. במרכז הפעילות היתה עבודה הסברתית. על היקף הפעולה ניתן 
ללמוד ממידע על הפעילות בדצמבר 1925:%' "הועד אירגן בית"ספר ערב פוליטי, 
שמבקרים בו 20 איש. הלימודים מתקיימים 4 פעמים בחודש... ביקרו במינסק החברים 
רוזנברג וציבוּלניק... בהצלחה נערך ערב שהוקדש ליום-השנה לפטירת ברוכוב. רושם עז 
עשו 4 הרצאות של החבר ציבולניק: פועלי-ציון והיאֶווסאָקציה; הסכנה שלפני הנוער 
העובד היהודי; מועצות פועלים יהודיות; פלשתיניזם והמעמד העובד היהודי... כן קוּים 
משפט ציבורי על נוער פועלי-ציון". 

עבודת פועלי-ציון במינסק היתה מוגבלת מאוד, ועם זאת נהיתה התנועה לגורם מסוּים 
בחיים הציבוריים היהודיים. ולא בכדי יצאה היאָווסאָקציה מעורה כדי להוכיח את הנזק 
הכרוך בתנועת פועלי-ציון. ה"אָקטיאבר" המינסקאי היה מפרסם תכופות מאמרי התקפה 
על פועלי-ציון. 

ב-28 ביוני 1928 הטילה הממשלה הסוביטית איסור על פעילוּת תנועת פועלי-ציון בברית- 
המועצות. שום צווים ממשלתיים בנידון זה לא פורסמו. תוך לילה אחד בוצעה הפעולה בכל 
המדינה: נסגרו ונחתמו בנין הועד המרכזי, המועדון, בית-הדפוס ובית-ההוצאה במוסקבה, 
וכן הועדים והמעונות בכל שאר הערים; נערך חיפוש אצל כל חברי המפלגה והסתדרות- 
הנוער, הוחרמו מסמכים וחומר אחר והכריזו כי למן רגע זה חוסלה תנועת פועלי-ציון 
ואסורה, וכל פעילות שהיא תיחשב לאנטי-סוביטית ותוענש כחוק. 

במינסק, כבשורת ערים אחרות בברית-המועצות, אורגנה פעולה בלתי-ליגאלית, מחתרתית, 
של פועלי-ציון. לקחו בה חלק חברים במספר זעום ביותר -- 6-5 אנשים. התפקיד העיקרי 
היה לקיים צוותים של פעילים מפלגתיים. היו נפגשים פעם-פעמיים בחודש. הופעל צופן 
שלפיו היו מתכתבים עם נציג במוסקבה. 

כעבור זמן רב נודע, שבסניף המינסקאי המחתרתי הקטן של פועלי-ציון היה פרובוקטור ?5 
בשנת 1932 התפוררה קבוצת פועלי-ציון במינסק ופסקה מלפעול. תהליך החיסול העצמי 
התרחש, כנראה, כמעט בעת ובעונה אחת בכל הסתדרויות פועלי-ציון בברית-המועצות. 
ואפשר לקבוע כי בשנת 1933 פסקה כל פעילות של תנועת פועלי-ציון בברית-המועצות. 
סבורים, כי בשנת 1934 חדלה כבר לחלוטין להתקיים ברוסיה תנועה ציונית מאורגנת. אחד 
מחוקרי התנועה כותב: * "בספטמבר 1934 נאסר במוסקבה המרכז האחרון של המפלגה 
ו"החלוץ" הבלתי-ליגאלי. בימים ההם ניתנה מכה ניצחת לציונות המאורגנת במדינה 
כולה... בזמן ההוא נפסק גם קיומה של ההנהגה הראשית של "השומר-הצעיר העמלני". 


כשאנו עורכים סיכומ קצר על התנועה הציונית במינסק בשנים 1940-1917, עלינו לציין 
כמה תקופות בהתפתחותה: 

1 שנת 1917 (למן חיסול משטר הצאר ועד מהפכת אוקטובר) -- תקופה של תסיסה 
והתפתחות רבה של התנועה. 


8. "המחשבה היהודית הפרוליטארית" (רוסית), מס' 40-42, יולי 1920, מוסקבה. 

9. הפרובוקטור היה אחד פוּרמאן, פועל-עור שהיה הרבה שנים חבר המפלגה. בשנת 1935 היה פורמאן העָד 
הראשי נגד כותב הטורים האלה ואשתו בשעת מאסרם וחקירתם ע"י נקו"ד המינסקאי. 

0. ב. וסט, נפתולי דור, עמ' 85. 

2 1920-1918 (תקופות-מעבר של שלטונות שונים בעיר: סוביטי, גרמני, פולני) -- 
שנות פעילות נמרצת יחסית. 

3 1922-1921 (השנים הראשונות לאחר הנצחון הסופי של המשטר הסוביטי) -- 
תקופת הסתגלות וגיבוש ארגוני של העבודה בתנאים בלתי-ליגאליים ומחתרתיים. 

4 1926-1923 -- שנות גידול התנועה על חשבון עליית כוחות-נוער רעננים. תקופת 
פעילות נמרצת 

5 1933-1927 -- שקיעה הדרגתית, גסיסה וחיסול התנועה המאורגנת. 

כשאנו מבקשים לעמוד על סיבות הגסיסה והחיסול של התנועה הציונית המאורגנת בברית- 
המועצות במחצית הראשונה של שנות השלושים, חובה עלינו להיזקק להערכת התפקידים 
ודרכי הפעולה של התנועה הציונית ברוסיה בתנאי המשטר הסוביטי. 

רבים ממנהיגיה ומעסקניה של התנועה הציונית (ביחוד מאגפיה הימניים) היו סבורים כי אי 
אפשר יהיה לנהל ברוסיה פעילות פוריה כלשהי בתנאים בלתי-ליגאליים, מחתרתיים. לפיכך 
לא התמסרו לארגונה של המחתרת. חסידיה של נקודת-ראות זו הפסיקו בעצם את פעילותם 
והפכו להיות משקיפים פאסיביים. הם השקיעו כל מרצם במאמץ לצאת את רוסיה, ולכל 
המוטב -- להגיע לארץ-ישראל. 

כך יצאו ממינסק במחצית הראשונה של שנות העשרים עסקנים בולטים כגון יצחק ברגר 
(בד1921 הוא עבר לווילנה ואחרי-כן לפולין, ובשנת 1935 עלה לארץ-ישראל), מיכל 
רבינוביץ, משה כהן, אברהם קפלן, טיטאָנסקי ואחרים. גם רבים מן הפעילים הצעירים -- 
גדליה פולישצ'וק (יערי), דוב ליפוב, אברהם רוזנשטיין (אבן-שושן) ואחרים -- עלו 
באפשרות ראשונה לארץ-ישראל. 

ולעומתם, רבים ממנהיגיה ומעסקניה של התנועה הציונית (ביחוד מאגפיה השמאליים) היו 
סבורים שהמחתרת תזיק לתנועה, ולתועלת עשויה להיות רק ליגאליות. הנחה כזו נבעה אל- 
נכון מהערכה מוטעית של טבע המשטר הסוביטי בכלל, ושל יחסו אל שאלת היהודים 
והתנועה הציונית בפרט. מנהיגים ופעילים אלה סברו כי רדיפות הציונים וההסתדרויות 
הציוניות אינן אלא פרי מדיניות היאֶווסאָקציה, שאיננה מבטאת את מדיניותו של השלטון 
הסוביטי. הם סברו שהמשטר הסוביטי ביסודו אי אפשר לו להיות שולל התנועה הציונית, 
ולכן חיו באשליות שאפשר בתנאים ליגאליים, באמצעים ליגאליים חוקיים לפַתָּח עבודה 
ציונית רצינית ולהשיג תוצאות פוריות. 

אופייני הדבר שדעה כזו היתה גם לשורת מנהיגים של התנועה הציונית העולמית. כך, 
למשל, כתב ד. בן-גוריון בשנת 1923: 1" "ההתנגדות לעבודתנו ולתנועתנו מצד רוסיה 
הסוביטית אינה כרוכה בעצם השיטה הסוביטית, ואינה נובעת מתוך האינטרסים 
הממלכתיים של רוסיה הסוביטית... היאֶווסאָקציה אינה רוסיה. עם היאֶווסאַקציה אין לנו 
שפה משותפת. ואין גם צורך... רוסיה הצעירה אינה זו... ואם הציונות אינה יכולה לנתר 
ביאוש על היהדות הרוסית... אין היא יכולה ורשאית להזניח את ההסברה בחוגי השלטון 
הרוסי... לא קל יהיה לשנות את יחס רוסיה לעבודה הציונית -- אבל הדבר אינו מן 
הנמנעות, ומוכרחים לעשותו, בכל האמצעים...". 

ולהלן מדגיש בן-גוריון: % ב"החלוץ" ברוסיה "חל פילוּג: חברי ההתאחדות הנוטים 


1 דוד בן-גוריון, זכרונות, עמ' 246-245. 
2. שם, עמ' 298-294. 

ל'הפועל הצעיר' לא הצטרפו ל'החלוץ' שקיבל אישור מהממשלה הרוסית, אלא פעלו לחוד. 
בישיבה שבה השתתפו ארונוב, הפטר, ויסבאן, ורלינסקי, פרידלאנד, שוואבה, שקולניק 
ואנוכי החלטנו שעל 'החלוץ' ברוסיה להיות מאוחד, וכולם צריכים לפעול בתוך 'החלוץ' 
הליגאלי". 

ההערכה הבלתי-נכונה של המשטר הסוביטי, וכתוצאה מכך, האשליות על תנועה ציונית 
ליגאלית ברוסיה הביאו לידי כך ש"החלוץ" ופועלי-ציון עברו ב19287, לאחר שנאסרה 
פעילותם, לעבודת מחתרת כשאינם מוכנים לכך מבחינה ארגונית. 

הסיבות העיקריות לגסיסתה ולהתחסלותה של התנועה הציונית ברוסיה, וכמובן גם במינסק 
הן לדעתי: 

א. חוסר הכנה לעבודת המחתרת המורכבת; 

ב. נסיעת חלקה הגדול של האקטיבה התנועתית לארץ-ישראל; 

ג. | הרדיפות האכזריות והמאסרים ההמוניים של חברי התנועה ואוהדיה והשמדתם הפיסית 
של המנהיגים והעסקנים הבולטים. 

אפשר לומר בוַדאוּת, שרוב הציונים מכל הזרמים והגוונים היו רשומים ברשימות השחורות 
של גפא"ו-- נקו"ד, וכמעט כולם באו, במוקדם או במאוחר, "על גמולם". הרדיפות נגד 
הציונים התחוללו כל העת ולבשו בתקופות שונות ממדים שונים. במחצית השניה של שנות 
השלושים, כלומר, לאחר שהתנועה הציונית בברית-המועצות כבר נתחסלה, למעשה, 
כתנועה מאורגנת, נתחוללו שני נחשולים של מאסרים המוניים. הנחשול הראשון פרץ בשנת 
5, בתקופת הטירור ההמוני במדינה שהתחיל לאחר הרצח הפרובוקטיבי של קירוב ב-1 
בדצמבר 1934. הציונים נכללו אז ברשימת הטרוצקיסטים, החבלנים, המרגלים ושאר 
הפושעים. 

בתחילת שנת 1935 נאסרו במינסק כ-15 חברים"לשעבר של "החלוץ", השומר-הצעיר 
וקבוצות ציוניות אחרות. באפריל 1935 אסרו 5 חברים"לשעבר של פועלי-ציון, וכעבור 
חודשים מספר -- עוד 10 חברים-לשעבר של הסתדרויות ציוניות אחרות :6 

בשנים 1938-1937 בא הגל השני של מאסרים המוניים, נאסרו לא רק חברים-לשעבר של 
מפלגות והסתדרויות ציוניות, אלא גם אוהדים"לשעבר של התנועה הציונית. במינסק נאסרו 
באותה תקופה למעלה מ-100 איש.% בשנים אלה הושלם חיסולם הגמור של כל מה וכל מי 
שהיתה לו שייכות כלשהי לציונות. 

התנועה הציונית ברוסיה הוחנקה, אך שרשיה לא נעקרו עד תום. 

אנו עדים חיים לכך שבמחצית השניה של שנות השישים התחילה להתפתח ונעשתה בזמננו 
תוססת ומשגשגת תנועה ציונית אדירה בברית-המועצות. 


3. לפי זכרונות אישיים של כותב הטורים האלה, שבאותה תקופה נאסר גם הוא במינסק. 
4. לפי שיחותיו של המחבר עם שורת עדים חיים לאירועים, שעמהם נפגש במינסק בשנות החמישים 
והשישים. 


לובה לֶויטה 


פרקי מינסק 


המחבר, לובה לויטה (1976-1904), מאישיה הבולטים של 
תנועת-הפועלים הארצישראלית, היה במייסדי אסי"פ בברית- 
המועצות. עלה ארצה ב-1924 והצטרף לקיבוץ עין-חרוד. 
השתתף בפעולה המרכזית של הקיבוץ המאוחד, בשליחות 
ל"החלוץ" ולשארית-הפליטה ובזירה התנועתית-הפוליטית. 
ערך מבחר כתבי לֶָנין בשלושה כרכים בתרגום עברי ואת כתבי 
ב. ברוכוב בשלושה כרכים. 

פרקי מינסק המובאים בזה לוקטו מתוד ספרו "בראשית 
וסער", הוצאת הקיבוץ המאוחד ו"יד טבנקין", תשל"ח. 





לובה לויטה 


הביו-גיאוגראפיה שלי לפני העליה לארץ-ישראל התמקדה בשתי ערים, שהיו לנו, 
כיהודים ובני-דורם, בבחינת "עולם ומלואו" -- מינסק ומוסקבה. 

מינסק -- עיר ואם בישראל. נבכי הוויית-חיים יהודית מושרשת, מסועפת, מפוצלת. 
פיצול במשמעו הרחב של המושג -- "דיפרנציאציה שיש עמה גיוון וייחוד והעמקה" -- 
ריבוד סוציאלי ומעמדי, גיוּן תרבותי, הווי עממי רב-פנים ומשופע פערים וניגודים, 
ציבוריות עניפה ודיפרנציאציה מפלגתית, מאבק כוחות ודיעות, נוף-אדם מגוון -- 
המונים-המונים -- פשוטידעם, אינטליגנציה, נוער. מינסק -- עריסתה של ציבוריות 
יהודית מודרנית, בית-גידולה ואחד ממרכזיה הראשיים (רק וילנה, ירושלים-דליטא, 
התחרתה עמה על הבכורה). כאן נרשמו דפי ראשית של תנועות מחוללות-תמורה בישראל 
-- "האסיפה הגדולה" של ציוני רוסיה, צמיחתה של תנועת הפועלים היהודית, "פועלי- 
ציון" הראשונים... בזכות ראשונותה של תנועת הפועלים-היהודית המאורגנת ובחסותה 
נתכנסה כאן ועידת-היסוד למפלגת הפועלים הסוציאל-דימוקראטית של רוסיה. העיר 
התברכה בייחוסה, רקמה את אגדותיה, זכרה את מופתי-הדור שהתהלכו ברחובותיה. מכל 
אלה נמשכו חוטים, נעלמים וגלויים, אל מינסק של ילדותי ונעורי. הם נתנו אותותיהם 
בציבור היהודי בעיר, שגדל ונתעצם במשך השנים, והתקופה הדינאמית עוד הוסיפה לו 
תנופה ואינטנסיביות. לימים נועד לה למינסק היהודית תפקיד ציבורי מרכזי, בשנים 
הראשונות שלאחר המהפכה. תהפוכות העתים השתקפו בה בכל גלגוליהם, והיא היתה 
בבחינת בארומטר חי להתרחשויות ולזעזועים שהתחוללו בקרב היהדות הרוסית בתוך 
המערבולת הגדולה. 

ציונות ינקתי עם חלב אם. מבחינת התפקיד המחנך והמַנחה של הבית, שוּמה עלי לדבר על 
בית אמי, מבלי לקפח זכותו וחלקו של אבי. ממה שנחרת בזכרוני מחוויות ילדותי ונעורי, 
וממה שנתגבש תוך ההתבוננות בדרך-חיים ארוכה (אמי עתה, 1975, בשנתה ה-94, חיה 
במוסקבה -- זקופת-קומה, צלולת-דעת, ערה ונאמנת-ציון), נקבעה בהכרתי דמותה של 
אמי -- אשה יהודיה נבונה ורבת-תושיה, רכת-יחס ודבקה בתקיפות-דעת בעקרונות-חיים 

שאימצה לעצמה, לפיהם עיצבה את ביתה וביקשה להנחילם לילדיה. מעיירתה הקטנה בפלך 
מינסק הביאה לבית משפחתה בעיר את משאת-נפשה, שהייתי מגדירה בשילוש: 
"יידישקייט", עברית, ציונות. היא לא היתה אדוקה בדת, וטיפחה את מה שנראה 
לה כאורח-חיים יהודי וכמסורת יהודית-לאומית. היא ביקשה להחדיר בנו את הזיקה לעם, 
לגורלו, לתרבותו ולתקוות עתידו. במרוצת השנים (לאחר המהפכה) היתה אמי בין פעילי 
סניף "תרבות" במינסק (נוסד בעקבות ביקורו של נתן ביסטריצקי). ציונותה היתה רוויה יחס 
רגשי חם לארץ-ישראל ולכל הקשור בה. 

לשון הבית, במגע עם הילדים, היתה רוסית. ההורים בינם לבין עצמם הירבו לדבר יידיש, 
שהיתה שגורה בפיהם מילדותם. גם עסקי הפרנסה התנהלו בעיקר ביידיש, שכן רובם של 
הלקוחות בבית-המסחר של הורי היו בעלי-מלאכה יהודיים דוברי יידיש. במגע-ומשא 
החברתי של ההורים שימשו בערבוביה יידיש ורוסית. עברית התחילו להקנות לי בעודני ילד 
רך בשנים. בעצם, זה היה לימודי הראשון, כשהרוסית היתה לי "לשון אִם". מורי הראשון 
לעברית, שהעניק לי שיעורים פרטיים, היה הרצל רוּדנסקי. הוא ואחיו מרדכי נטשו את 
עיירתם (בָּרְזִין, עיירתה של חנה רובינה), באו למינסק והתגוררו בביתנו. היו אלה נציגים 
מובהקים של אינטליגנציה עממית יהודית שביקשו "לפרוש כנפיים". הם התערו בחוגים 
של ציונות דימוקראטית וחילונית נוסח "צעירי-ציון" דאז (מרדכי רודנסקי היה מן הנואמים 
הציוניים הפופולאריים בעיר, מעורכי העתון הציוני, לימים -- מראשי "צעירי-ציון" 
בארה"ב ומפעילי הקק"ל שם; הרצל רודנסקי, מורי ורבי, נתגלגל למוסקבה ושקע שם 
בפקידוּת במפעל תעשייתי סוביטי, מדי פעם היינו נפגשים בביתה העברי של "הבימה" 
במוסקבה). המשכתי בלימודי העברית עם מורים פרטיים במשך שנים רבות. את היידיש 
שלי רכשתי בעצמי, "במודידי", קודם"כל ממה שקלטה אזני ברחוב -- בעיר כמינסק היתה 
יידיש לשון דיבורם ותרבותם של שכבות רחבות ביותר ברחוב היהודי. אולם ענייני ביידיש 
ובספרותה בא לי בעיקר בהשראתה של הציבוריות היהודית הערה שאפפה את נעורי -- 
לשון אסיפות-העם, הויכוחים הסוערים ועתונות-היום המפלגתית, לשונה של תנועת 
הפועלים היהודית ושל תרבות-המונים יהודית. נהָיָתִי אחרי מגמות עממיות, חילוניות 
וסוציאליסטיות בציונות הוסיפה משמעוּת ערכית ליחסי ליידיש. בביתנו, בהתכנס אורחים, 
היו עורכים כעין ערבי-קריאה מן הספרות ביידיש, בעיקר משלום-עליכם וי"ל פרץ. באותם 
ערבים היו מרבים לשיר שירי-עם יהודיים. הימים היו ימי רנסאנס לטיפוח הפולקלור 
היהודי והשירה העממית בקרב האינטליגנציה היהודית. זה דר בשלום בכפיפה אחת עם 
ההֶבּראיזם העקרוני של אמי. 

בן. תשע התחלתי ללמוד בבית-ספר תיכון ריאלי (7 כיתות ו-3 מכינות). בשל "מיכסת- 
האחוזים" ליהודים בבתי-הספר התיכוניים והגבוהים, הוקמו בכמה ערים בעלי אוכלוסיה 
יהודית גדולה בתי-ספר תיכוניים פרטיים של יהודים; הנודעים שבהם היו הגימנסיה של כהן 
בווילנה ובית-הספר הריאלי של עמנואל חייקין במינסק, שבו התחלתי את לימודי. בית-ספר 
זה הוכר ע"י המדינה והעניק לתלמידיו את הזכויות של בתי-הספר הריאליים הממשלתיים. 
גם תכנית הלימודים לא היתה שונה מזו שבבית-הספר הממשלתי הרוסי; גם פה וגם שם לא 
היו כל לימודים יהודיים, פרט ללימודי דת ("חוקי האלוהים") מיוחדים לילדי ישראל. 
בראשית המלחמה, עם האָוואקואציה של מוסדות ומפעלים לפנים רוסיה, הועתק גם בית- 
הספר הריאלי של חייקין ממינסק לפָנזה. בני הכיתות הנמוכות שנשארו עם הוריהם בעיר 
נתקבלו עתה כולם לבית-הספר הריאלי הממשלתי; הכיתות המקבילות שנוספו היו 

מאוכלסות ברובן בילדים יהודים. האדמיניסטרציה של בית-הספר לא גילתה חיבה מיוחדת 
ליהודים ולבניהם. במסגרת זאת קיבלתי את השכלתי התיכונית, עד לגלגוליה בתהפוכות 
הריאורגניזציה של החינוך התיכוני בשנים הראשונות של השלטון הסוביטי. 

המחנך בכיתות-המכינות בבית-הספר הריאלי של עמנואל חייקין, אחיו מירון -- אדם 
סולידי והגון, נראֶָה לנו כמחמיר וקפדן. איני יודע מה היו השקפותיהם וזיקותיהם הציבוריות 
של האחים חייקין, אולם הייתי מסווגם כנציגים של אינטליגנציה יהודית רוסיפיקאטורית, 
מעין "משכילים" מאוחרים. זכורה לי הדמות האצילית, המעוררת כבוד וסימפאטיה, של 
פלורה חייקין, רעייתו של עמנואל חייקין, המורה לצרפתית. אולם היא זכורה לי לא כמורה 
אלא כאמא של בנה הצעיר, שהיה לי חבר לכיתה (הוא בוריס חייקין, המוסיקאי הסוביטי 
הנודע, "אמן-העם", מנצח התזמורת הסימפונית של ה"בולשוי"). בין המורים בבית-הספר 
של חייקין היה גרינברג (זאכארי גריגורייביץ' גרינברג), מורה לגיאוגרפיה והיסטוריה, 
שלאחר מהפכת-אוקטובר נודע ברוסיה כאחד מראשי הקומיסאריון העממי להשכלה, סגנו 
וממלא-מקומו של לוּנאצ'ארסקי. הוא זכור גם לשמצה באנטי-ציונותו הלוחמת, בחתירתו 
נגד קיומה של "הבימה" וכו'. זכור לטובה המורה לטבע בבית-הספר הריאלי הממשלתי, 
איגנאטובסקי, שהקרין אצילות-רוח וקסם אישי. רק לאחר-מכן נודע לנו על זיקתו לתנועה 
המהפכנית במחתרת. לימים היה הוא מראשי הקומוניסטים הבּאֶלורוסיים (בעלי מגמה 
באלורוסית-לאומית), כיהן בנשיאותה של הריפובליקה הסוביטית הבאָלורוסית, נשיא 
האקדימיה למדעים בבאֶלורוסיה; ב-1931 איבד עצמו לדעת. 


את סיום תור הילדוּת סימנה מלחמת-העולם הראשונה. זו פרצה לחיינו כרוח סועה מיומה 
הראשון, עוד בטרם הגיעו לאזנינו רעמי התותחים והפצצות-האויר. אני רואה לעיני אותו 
יום ראשון של "הגיוס הכללי" ברוסיה -- 18 ביולי 1914 (לפי הלוח היוליאני שהיה נהוג 
אז ברוסיה; 31 ביולי לפי הלוח הגריגוריאני המקובל בעולם). הרחוב בו עמד ביתנו היה 
מקביל לרחוב שברובו היה תפוס על-ידי מיבנים וחצרות-רחבי-ידים של המשרד הצבאי" 
(פזפ3ועקה אאאסמע20) -- הרשות האזורית לגיוס חיילים. חומת-אבן ארוכה חצתה בין 
מיבנים אלה ובין הרחוב שלנו. בשל סמיכות-מקום זאת יוּעדוּ הסימטה הקצרה והמדרונות 
שלנו להתכנסותם של מגויסי-המילואים ביום ש"נקראו אל הדגל". אנחנו, חבורת ילדים 
ונערים, לא משנו כל אותו יום מעל גדר-העץ של חצר ביתנו הצופה לרחוב, מתוחים ותוהים 
על המתררחש לעינינו. הסימטה משני קצותיה נחסמה בגדר-תיל ניידת, ועל שעריה הופקדו 
מפקחי-צבא. לכאן נהרו אנשי-המילואים, כשהם מתרכזים קבוצות-קבוצות לפי 
חטיבותיהם. הנכנסים אל בין הגדרות אינם שבים עוד לבתיהם. לכאורה היתה האוירה כאן 
קלילה, "חברה-מאנית". מכל עָבר נישאו ברמה קולות ברכה וחילופי דברים, מילות 
דבדיחותא וטפיחות על השכם. מפינות שונות נשמעו קטעי שירי-צבא ופזמוני חיילים. 
ערבוביה של העמדת-פנים גברית בוטחת, נסיון להרגיע -- תוך לגלוג קל -- את הנשים 
רכות-הלב המזילות דמעה, אמונה תמימה שכל זה אינו אלא ענין לימים ספורים. כדיסונאנס 
צורם ובלתי-מובן הגיעו לאזנינו התייפחויות הנשים ובכי הילדים הצובאים על הגדרות 
מלמעלה ולמטה, והם נישאים כזעקת-שבר ומעוררים חרדה בלבבות רכים. לימים, בארבע 
השנים של אותה מלחמה, היסכָּנוּ לאותה זעקת-שבר נשנית ועולה וממלאה חללו של עולם. 
בערוב היום השתררה כאן דומיית רגיעה, הנשים והטף פוזרו לבתיהם, עוצר של מצב-חירום 
הוטל על העיר -- אין איש יוצא מפתח ביתו. 

כמעט כל שנות המלחמה היתה עירנו שרויה במה שפונה 68סהסח א8פסזזזסק)ווסה, כלומר, 
איזור-הסמוך-לחזית. כבר בימים הראשונים של המלחמה עברו את מינסק מחנות עצומים 
של צבא. בו בזמן התחילו להגיע לכאן משדות-הקרב במערב פצועי-המלחמה הקשים 
שהועברו לעורף הקרוב. תבוסות הצבא הרוסי בשנת 1915, הנסיגה משטחי פולניה וליטא, 
קירבו את החזית כמעט עד אל מבואות מינסק, והיא היתה לעיר הגדולה במערבה של רוסיה 
הסמוכה ביותר לחזית. נגזרה עליה אָוואקואציה חלקית -- מפעלי-תעשיה, בתי-ספר וכו' 
פונו והועברו לפנים רוסיה (בכללם גם בית-הספר התיכון שבו למדתי). מיבנים שפונו הפכו 
לבתי-חולים צבאיים (בית"הספר הריאלי הממשלתי שעברתי אליו למד במשמרת שניה 
בבית של הגימנסיה לבנות). פצועי-מלחמה ונכים רבים רוכזו כאן. 

ההפצצות מן האויר של מטוסי האויב ויריות תותחי-הנ"מ הפכו לשיגרה. גם זכינו בביקור- 
לילה של ה"צְפֶָלִין" -- שיא ההישגים של הטכניקה הצבאית הגרמנית -- ספינת-אויר 
דמויית סיגרה (כלי-הקיבול ממולאים בגאז קל מן האויר), שהיתה מסוגלת לשאת משא רב 
של פצצות, אבל היתה כבדת-תנועה ונוחה להיפגע. ספינת-פלאים זאת, דגם ראשון 
למפציצי ההשמדה הכבדים בעתיד, הטילו בליל-סתיו אחד 43 פצצות-אש על העיר הנמה 
את שנתה, בחלקן הגדול על איזור-מגורים של דלת-העם היהודית. 

תנועת צבא בלתי-פוסקת -- אל החזית וממנה. החנויות ובתי-המלאכה מוצפים חיילים, 
קצינים וספקי-צבא הבאים לערוך קניות בעיר. הותרה גם פתיחת-חנויות חלקית בשבתות 
ובמועדים, שהרי "הגנת-המולדת" כמוה כפיקוח-נפש הדוחה שבת. העסקים פורחים, כשהם 
מושתתים על שיטה מיוחדת של מקח-וממכר לטובת שני הצדדים -- הקונים (ספקי הצבא) 
והמוכרים (רובם ככולם מאחינו בני"ישראל). הראשונים אינם עומדים על המקח, הם באים 
על סיפוקם בכך שהמוכרים מציידים אותם בחשבון מנופח בהרבה ממה שהם קיבלו למעשה 
-- ההפרש הוא גמולו של עורך-הקניה. שני הצדדים נשפרים על חשבונה של "החזית". 
חיילים רבים מוּצבים בעיר ובסביבתה. ביניהם לא מעט יהודים מכל קצווי רוסיה. בערבי- 
שבת היינו פושטים על סביבת הקסרקטינים ועל טיילות הרחובות ו"עורכים מצוד" על 
חיילים יהודים להזמינם לליל-שבת לשוּלחנו של בית יהודי חם. היינו מקשיבים לסיפוריהם 
ומשתתפים אתם בגעגועיהם אל ביתם הרחוק. האוירה היתה רוויה אחוות-יהודים פּנה 
ומרגשת. נרקמו יחסים שהאריכו ימים. גלרייה מגוונת של טיפוסים יהודיים -- בני גילים 
שונים, יוצאי אזורים שונים, מייצגי רבדים סוציאליים ותרבותיים שונים -- עברה לפנינו. 
בשנה הראשונה למלחמה זכיתי ב"זכות גדולה, שלאו כל אחד זוכה בה בחייו" (כדברי מנהל 
בית-ספרנו שהביא לנו את ה'בשורה") -- לראות את פניו של המלך ניקולאי השני "ירום 
הודו", אחרון מלכי רוסיה. הוא-עצמו מוּנה ב-1915 למפקד עליון של צבאות רוסיה, 
ובסיורו בחזיתות ביקר במינסק. תלמידי בתי-הספר נערכו במסדר לקבלת פניו. לא היה זה 
ענין פשוט כלל וכלל. כך, למשל, הותרה ההשתתפות רק במדי-התלמידים החרפיים; אלה 
| שטרם היו להם המדים היקרים, ואני בכללם, פשטו הם והוריהם על חנויות-ההלבשה 
להשיגם בהשאלה. יום תמים של חורף קשה קופאים מקור, וכפי שנתברר לנו בסופו של 
אותו יום היתה זאת רק חזרה כללית, שהגוברנאטור סקר אותה. למחרת היום ניצבנו שוב 
בשורות ארוכות, ועל פנינו חלף במכונית פתוחה "השליט-היחיד הכל-רוסי", והכול 
צווחים: "הוּרא". ישוב במכוניתו הנעה לאט בין שורות בני-הנעורים, לבוש בסגין-חיילים 
צנוע, נבוך קמעא וארשת-עצבנות על פניו -- הוא נראה "אנושי" יותר מכפי שהכרנוהו 
מתמונות-הפאר המלכותיות הנפוצות. "המלך היה עירום", ללא הוד והדר ומבלי שיותיר 

אחריו כל זיק של יראת-כבוד. לימים הייתי נזכר במראהו זה, כאשר הירבו לתהות על מהותו 
של מלך מתוסכל זה, שחָברוּ בו יחד חוסר-אונים וחולשת אופי עם טמטום ואכזריות, והוא 
היה סמלה וקרבנה של מלכות הרשעה והשחיתות, ולמיגור כסאו נודעה משמעות רבה יותר 
מאשר לסמכותו האישית. 

לאותו "אירוע" נתלוה קוריוז מאותות-הזמן, והוא נתגלה לי רק לאחר-מכן. מפקדנו 
ב"מסדר פאטריוטי" זה של בית-ספרנו היה אחד עלם-חמד, מחבורת הבוגרים-המסיימים 
של בית-הספר הריאלי של חייקין, שהיה לנו מופת בחריצותו, בנועם הליכותיו וברצינותו. 
שמו היה יצחק ריינגולד, בן למשפחה יהודית עמלה. נראה, שכבר אז נמנה על חוגי הנוער 
המהפכני במחתרת. מקץ שנים מעטות -- וכבר הוא אחד מפעילי הבולשביקים, חבר 
ל''סובנארקום" (הממשלה) של באֶלורוסיה הסוביטית, שר-הכספים, נושא במְשרות גבוהות 
בממשל הסוביטי המרכזי; באוגוסט 1936 -- בין השפוטים והנידונים במשפט הגדול של 
"המרכז הטרוצקיסטי-הזינובייבי" (הוא משפטם של זינובייב וקאמנייב). 

עוד בראשיתה של המלחמה, בחודשה השלישי, כאשר נאלצו היהודים בגזירת השלטונות 
הרוסיים לעזוב את מקומותיהם באזורים המערביים של פולניה, התרכזו בווארשה 80 אלף 
פליטים יהודים. עתה, עם התקדמותם של הגרמנים ובעטיים של צווי-הגירוש החדשים, זעו 
בן-לילה כמאתיים אלף פליטים יהודים. הגל הגואה של פליטי-החרב-והרשע היהודים הגיע 
לשיאו. הפליטים (בָּזֶ'נצי) הבורחים והנמלטים הפכו לתופעה מרכזית בחיי היהדות הרוסית 
והטביעו את חותמם על חייה ועל נופה של עירנו. 

אני זוכר אותו יום שבועות תרע"ה, 19 (6) במאי 1915, עת הגיעו למינסק האֶשָלונים 
(רכבות-תובלה ארוכות) של המגורשים (הם גורשו בערבו של החג) -- קרונות-משא לאין- 
סוף הגדושים רבבות פליטים, ברובם הגדול זקנים, נשים וטף. עדיין לא היה ברור לאן יופנו 
-- כאן היתה תחנתם הראשונה. רק לחלקם הותר לנטוש את הקרונות. כל העיר היהודית 
היתה כמרקחה, מוכת הלם, מוצפת רגשי סולידאריות יהודית בצרה, אחוזת רצון לוהט 
להושיט עזרה וסעד, נבוכה מממדי הצרה ומכובד המשימה. כל בתי-הכנסת שבעיר 
ובפרווריה, וכל מקום אחר שניתן לדחוס בו המוני בני"אדם, הפכו לבתי-מחסה. ריצפת בית- 
הכנסת כולה (וכך גם בעזרת-הנשים שביציע) כוסתה בני-אדם יגעים ורצוצים, עקורים. 
באורח ספונטאני נערך מבצע-העזרה הדחוף -- הלנת האנשים והזנתם. מבתי היהודים 
נאספו, מן השולחנות ומן המזֶוה, המזונות והמאכלים שהוכנו לחג ונועדו עתה לחלוקה בין 
בתי-המחסה של הפליטים. סדרנים מקרב עסקני העיר ומבין הדור הצעיר פיקדו על המְבצע 
וניסו לנווט אותו במבוכי הבלבול והאנדרולומוסיה. ילדים ונערים נרתמו לעבודת איסוף 
המזונות והארוחות מהבתים ולהעברתם ליעדם. הם התרוצצו ברחובות עמוסי צלחות, 
קערות וסירים, כאילו מביאים משלוח-מנות ב"פורים" משונה ועצוב זה. ואף אני הייתי עם 
כל הנערים, מבוקר עד לילה, בכל מאודי. ניתן אולי להגיד, שזה היה לי היום הראשון 
לפעילות ציבורית "לעזרת העם". 

במינסק רבתה התכונה בשל היותה תחנת-ביניים מרכזית בדרכו של זרם הפליטים הנוהר. 
חלק מהפליטים, כשתי רבבות, נשתקע בעיר והשתלב בתוך הווייתו הציבורית של ישוב 
יהודי גדול וער, והיה לו שדה-פעולה ומנוף. מוקד הפעילות הזאת -- ביחוד לגבי הנוער 
-- היה במה שפונה "ביסטרוחוד" והפך לשם-דבר בחיי היהודים בעיר. "ביסטרוחוד" 
(מהיר"הליכה) -- היה שמו של בית-חרושת לנעליים, אשר פוּנה ממינסק בראשית 
המלחמה. הבנין רחב-המידות, על קומותיו (שתים או שלוש), חולק לחדרים רבים והותאם 

לתכליתו החדשה -- בית-אולפנא לילדי הפליטים ולנוער. מהבוקר פעל שם בית-ספר 
עברי, בערב -- קורסים לנוער. במשך הזמן קוּים שם גם קורס להכשרת מורים צעירים. 
לפי מה שזכור לאחד מפעילי הבית, למדו שם 1640 תלמידים (בכל הדרגים) והורו בו מאה 
מורים. ברם, ערכו המכריע של אותו "ביסטרוחוד" -- נוסף על הפונקציה הלימודית שלו 
ועל מה שנעשה בו להקניית הלשון העברית וספרותה -- היה בכך, שהוא ריכז בתוכו 
וסביבו מיטב נעורים עבריים, יצר אפשרות של היוועדוּת חפשית ושל בירור רעיוני וחיי 
תנועה. הרצאות, מסיבות וחגיגות שנערכו כאן כינסו את הנוער הציוני בעיר. רובם של 
המורים היו מעורים בפעילות ציונית וראו בעבודתם שליחות לאומית, ציבורית וחינוכית. 
הבית הזה הפך להיות חממה לציונות צעירה וחלוצית. מבין בני הפליטים ב"ביסטרוחוד" 
צמחה חבורה של בחורים מחוננים וברוכי ביטוי, שנמנו לאחר-מכן עם הפעילים והדברים 
הציוניים בעיר (אחד הבולטים שבהם היה דוב-בר מלכין הצעיר, לימים ממנהיגי פועלי- 
ציון-צ"ס בפולניה, נואם ומרצה נודע בפולניה ובארץ-ישראל). מחוץ למסגרות הלימודיות 
התארגנו ב"ביסטרוחוד" אגודות נוער ציוניות, משותפות לחניכי המוסד ולבני העיר. לאחת 
מהן, שנשאה את השם "בני פינסקר",. הצטרפתי גם אני, בטרם מלאו לי 12 שנים (חברי 
האגודה, בדרך כלל היו בני 17-15). מהמורים הבכירים של "ביסטרוחוד" בא גם מורי ורבי 
לעברית בשנות הנעורים -- משה כהן, אשר שיעוריו והרצאותיו בהיסטוריה ובספרות 
עברית בכיתות הגבוהות של "ביסטרוחוד" היו מקהילים קהל צעיר רב. 

בדרכי המלחמה התחילו מזדמנים למקומותינו פעילים ציוניים במדים, ממקומות שונים 
ברוסיה -- חיילי-מילואים, רופאים צבאיים, סטודנטים מחוּילים, פעילי-סעד. הם חיפשו 
סביבה יהודית, ביקשו מגע ושדה-פעולה. זמן ממושך למדי שהה בעיר כרופא צבאי שאול 
טשרניחובסקי. מקרב הרופאים הצבאיים האחרים זכורים לי הד"ר שמעון איינהורן השופע 
חכמה וטוב-לב (לימים -- בארץ, רופא-עצבים נודע, חוקר פולקלור), הרופאה הצעירה 
והערה מרים הלפרין (בארץ -- ד"ר הלפרין-פרוז'ינין) ואחרים. ביחוד שבו את לבנו 
הצעירים שבהם (וביניהם רבים חובבי הזמר היהודי העממי) שהיו מופיעים לכל מסיבה וחג 
ובכל הזדמנות של שעה פנויה. המדים לא כבלו אותם, ולא עוד אלא נטעו בהם יתר בטחון 
וחפשיות, והם הביאו אתם מן החן והאידיאליזם של האינטליגנציה היהודית העממית 
הצעירה. אף זה השתלב באוירה של "ביסטרוחוד". היה זה בית-ספר ציוני טוב, וממנו נכנסו 
לעידן-המהפכה אלפי נערים וצעירים נאמנים לעמם ולתנועת תקומתו. 


לאורך כל שנת 1917 היתה מינסק בבחינת בירתה של חזית-המערב. "החזית" -- משמע 
המוני חיילים בשנה הרביעית למלחמה, שבעי תבוסות ואכזבות, למודי סבל, מדולדלים 
ומרי-נפש, כמהים לשלום ולקרקע, נתונים לתסיסה פוליטית וסוציאלית. העם במדי-צבא, 
עקור מביתו ושדותיו, מרוכז בגושי-ענק של חילות -- היו בין הגורמים המכריעים 
במהפכה ובכל גלגוליה. 

התקהלויות אנשי-הצבא בכל פינות-רחוב ובאסיפות-עם, גון החאקי האפור של הסגינים 
המרופטים, הלהג הקולני של שיח חיילים וריבם -- טבעו חותמם בנופה של העיר וברקעם 
של הימים. "חברים! אני בא זה עתה מהחזית" -- היתה אמירת-הקסם-הפותחת בפי 
מרביתם של הנואמים והמוכיחים בשער. 

ימים אחדים בלבד לאחר כינון הממשל החדש בפטרוגראד חש למינסק שר-המלחמה של 
הממשלה הזמנית, אלכסנדר גוּצ'קוב, "האיש החזק" של הימין הריאקציוני -- להרגיע את 

הרוחות ולהשליט סדר בקרב חילות החזית. האחד-במאי הראשון ברוסיה החפשית -- 
האחד"במאי הראשון שלי -- חָברוּ בו יחד החג והמתח. אני רואה לעיני גדודי-צבא 
ערוכים בסדר צבאי, כשדגלי-סער אדומים מתנוססים מעליהם, חוגגים וכאילו דרוכים 
לקרב. באחת הפינות של הכיכר הגדולה, לְחוּץ בין המוני-אדם נדחקים, נסער מהתכונה 
הכללית -- אני "תופס עמדה", צופה במתרחש בדריכות ובמתיחות, מקשיב לנואמים 
ועוקב אחר התגובות של העם הרב. ראשי-מדינה נזעקו לכאן לקדם התסיסה ורוח 
ההתמרדות בשורות הצבא (למחרת היום מתכנסת כאן ועידה ראשונה של צירי הפועלים 
והחיילים, בצבא ובעורף, של חזית-המערב). הם נושאים את דברם הנרגש, דַבָּריה של 
קואליציה רחבה מגוּונת ביותר ובלתי-אחידה, מסלתה ומשמנה של בירת מהפכת-פברואר 
-- מיכאיל רודזיאנקו (אף הוא בדוברים באחד במאי!), בעל-האחוזה האמיד, נשיאה של 
הדומה הממלכתית, מראשי "האוקטיאבריסטים" (אלה שהפרוגרמה שלהם מתמצית 
בקונסטיטוציה שהעניק הצאר באוקטובר 1905); רודיצָ'ב, מראשי הקאדְטים, מפלגתם של 
הבורגנות הליבראלית הרוסית; סקובּלֶב, סוציאל-דימוקראט רוסי, מנשביק, בעוד ימים לא 
רבים הוא יכהן כשר-העבודה בממשלת הקואליציה; צ'חָאידזה, סוציאל-דימוקראט גרוזיני, 
יושב-ראש מועצת-הפועלים-והחיילים בפטרוגראד והועד-הפועל של הסוביטים; איראקלי 
צַרְטָלי, מראשי המנשביקים, משרי ממשלת-הקואליציה, שהרבינו לשמוע עליו בחודשים 
הקריטיים שבין פברואר לאוקטובר... האידיליה לא שרתה כאן, לא בדבריהם של הנואמים 
ולא ברחשי ההמונים ובתגובותיהם. גם נער תוהה ובוהה, שטרם מסוגל היה לרדת לעומקם 
של המאורעות ומניעיהם הפנימיים ולהבין למה שרוחש בנבכי עם מתנער -- לא יכול שלא 
לחוש בקורטוב של דאגה ואי-שקט שנתלווה להתרוממות-הרוח של השעות הגדולות. ואף- 
עלדפי-כן כן היו אלה ירחי-הדבש של המהפכה. 


בולמוס ההתבטאות והדברת שאחז ברוסיה כולה הציף גם את הרחוב היהודי בשפע של 
אסיפות-עם, כינוסים, הרצאות ונאומים, שהיו "האוניברסיטאות שלי" להכרת הציבוריות 
היהודית והדיעות המתרוצצות בתוכה. כל מפלגה ביקשה להציג את עצמה ואת מצעיה לפני 
הציבור הרחב. לכך נוספו מערכות הבחירות הדימוקראטיות, ששיתפו המונים ונתלווּ 
בתעמולה נרחבת ובפולמוס ער. תוך פחות משנה נקרא הציבור לארבע מערכות-בחירות -- 
לאסיפה המכוננת הרוסית, לועידה היהודית הכל-רוסית (שנועדה להיות "הכנסת היהודית" 
ברוסיה), לעיריה המקומית ולקהילה היהודית. על אף הרעש וההמולה ושלהוּב היצרים 
שנתלווּ לבחירות נחשפו והועלו למשפט ציבורי בעיותיה הפוליטיות והסוציאליות של רוסיה 
ובעיותיו של העם היהודי, תוך התמודדות של מגמות וזרמים. מן המחתרת עלו אל הבמות 
כל פלגיה של הציבוריות היהודית ואישיה. נדמה, שלא היתה ביניהם "אישיות חשובה" 
שפסחה על מינסק, ולא החמצנו שום הזדמנות לראותם ולהקשיב לדברם -- קרובים 
ורחוקים, מרתקים ודוחים. 

באחת מאסיפות-העם הראשונות שמעתי נאום-בכורה, הראשון בחיי, של דובר פועלי-ציוני. 
אני מציין זאת כחוויה מיוחדת, אולי משום שפועלי-ציון כמפלגה היו מחוץ למעגל סביבתי 
האישית והתנועתית, ואף הם ראו עצמם אז כעומדים מחוץ לכלל התנועה הציונית. אותו 
נואם היה מבני-עירנו, אז עוד סטודנט, אחד הדברים הראשיים של "פועלי-ציון" ברוסיה 
ומהדמויות הצעירות הבולטות בתוכם -- צבי פרידלאנד, המכונה: חבר צבי. כבר במרוצת 
7 הוא הפך להיות דברו של השמאל הפרודקומוניסטי בתוך "פועלי-ציון"; בסיעת 

"פועלי-ציון" בועידת הסוביטים השניה הוא תבע הישארות ללא-תנאי בועידה; ולאחר- 
מכן, ב-1921 נטש את מפלגתו ועבר לקומוניסטים, סיים את "המכון לפרופיסוּרה אדומה", 
כיהן כפרופיסור וכדיקאן של הפאקולטה להיסטוריה באוניברסיטת מוסקבה, מחבּרם של 
ספרים בתולדות המהפכה הצרפתית ואישיה; נידון למוות באחד המשפטים של האופוזיציה. 
הנואם הפועלי-ציוני מלפני 58 שנים זכור לי היטב -- גבוה וצוארו ארוך, דמוי גמל, אף 
נשרי ממושקף, זָ'סטיקולציה עירנית. בלהט נאומו, בפאתוס השוצף שלו, בסארקאזם 
הפולמוסי נראה כדמות טיפוסית של תועמלן מהפכני רוסי-יהודי. מכלל הנואמים האחרים 
באותה אסיפה הוא נתבלט בחריפות ניסוחיו ובתוקפנותו הראדיקאליסטית. סגנון-דיבור זה 
צרם קמעא את אָזני, ואולם בערה בעצמותיו אש מהפכנית ציונית וסוציאליסטית. חשתי 
כעין סיפוק מעצם עוּבדת קיומה של ציונות בנוסח זה, עדכנית לאוירת זמנה. לאחר נאום 
ראשון זה שמעתי נואמים רבים של אנשי "פועלי-ציון". זרובבל שהה אצלנו ארוכות, והוא 
הביא יחד עם כושר-נאומו המטופח גם משהו מהווייתו הפועלי-ציונית בארץ-ישראל. והיו 
עוד, שונים בדמותם ובאורח דיבורם -- ניר-ראפאלקס, קיווין, בּארוּ, אברמובי] ואחרים. 
יש דברים שנקלטו ויש שנשתכחו, אבל צבאות-הימים לא יוכלו למחות מלבי את רושם 
הנאום הפועלי-ציוני הראשון של החבר צבי, ולימים נתלווה לזכרו גם הטראגיזם של גלגוליו 
וסופו. 


מינסק היתה עתה למוקד ויעודיו של ה"בונד", ועברה לנגד עיני הפמליה המזהירה של 
אישיו ופעיליו. חרף היריבוּת האידיאולוגית והמפלגתיוּת הקיצונית שדבקה בהם, ובמיוחד 
לגבי כל דבר שהוא ציוני, היתה זאת גאלריה של דמויות שלא יכלה לא לעורר ענין וגם 
השתאוּת. 

אזכיר מאישי-ה"בונד", שפגשתים לראשונה ב-1917 ושהשאירו בי רושם בל-יימחה למן 
הימים הראשונים שראיתים בעיני נער בוחן ובמשך כל השנים שהמשכתי לעקוב אחריהם, 
רק אחדים שהיו פעילים במישרין בחיים הציבוריים שמסביבי והיו בולטים על במותינו. 
דמות מופלאה ביותר, אַָקסטראואַגאנטית, היתה "חבר'טע אסתר" -- היא מאריה 
יעקובליבנה לבית ליפשיץ, פרומקין-ויכמאן לאחר נישואיה. "אסתר" היה כינויה בתנועה. 
בת מינסק, מקבוצת הצעירים שהתרכזו עוד בטרם-"בונד" סביב ואלטליאָסין (הוא כתב 
עליה בזכרונותיו: "ידעתי במינסק הרבה נערות מוכשרות, היא היתה מן המוכשרות 
והמחוננות ביותר בשאר-רוח"), מהפעילות והנמרצות ב"בונד", מנואמיו ומסופריו; חָברו 
בה יחד אינטלקטואליוּת גבוהה ורגישוּת מופרזת (עד להיסטריה); הרצאותיה המבריקות, גם 
אם לא תמיד מעמיקות, בשאלות מדיניות וסוציאליסטיות עוררו ענין וסקרנות והרחיבו 
אופקים גם כשלא נתקבלו על הדעת. הייתי משתדל שלא להחסיר שום הופעה פומבית שלה, 
שמעתי אותה בכל גלגוליה הדראמתיים בתהפוכות העתים ומבוכתם, ב-1922-1917. דביקה 
בלב ונפש ב"בונד" -- היא שעמדה בראש מחסליו. 

בראש עיריית מינסק הנבחרת ב-1917 עמד הבונדאי אהרון ויינשטיין (ירחמיאל), יושב- 
ראש הועד-המרכזי של ה"בונד" ברוסיה; מתון-הליכות ושקול-דעת, איש-המעשה-והארגון 
ואיש הטאקטיקה המדינית, ממייצגיו של ה"בונד" במוסדות הציבור ובסוציאל- 
דימוקראטיה הרוסית; באוקטובר היה בין השוללים את המהפכה הבולשביקית, וכראש- 
העיר סירב להעביר את השלטון לידי הסוביט; ב-1919 התחילה התזוזה שמאלה, וכעבור 
שנה היה יחד עם אסתר מן המובילים את ה"'בונד" להתחסלותו בתוך המפלגה הקומוניסטית 

של רוסיה, כשהוא פונה אליה: "אנו מבקשים מכם שתכבדו בנו את הכבוד שאנו רוחשים 
לעברנו הטהור"...! 

כן זכיתי להכיר את א. ליטווואק (ח"י הָלפאנד) -- מן המחוננים ו"היהודיים" ביותר שבין 
מנהיגי ה"בונד". לכאורה, הכול עשוי היה להרחיק לבו של נער ציוני מאחד "שועל" שכזה 
השוחר לטרף. הוא בא למינסק כאיש-מפלגה שהעמיד עצמו בראש מערכותיו של ה"בונד" 
כנגד יריביו, בקהילה ועל הבמות הציבוריות האחרות, ושפך אש וגפרית על ראשם של 
הציונים. מראהו החיצוני --- לא תואר לו ולא הדר -- פיסח, קצר-ראי, כעסן, מרושל 
בלבושו ובהליכותיו. והוא היה סופר מחונן ונואם שנון, איש תרבות ואיש-העם, ספוג 
למדנות עברית ובפיו יידיש עסיסית, וכולו שופע חכמה. לא במקרה דבק בו התואר: "דער 
תלמיד-חכם פון בּוּנד". במגע בלתי-אמצעי הוא נתגלה כאוהב שיחה, בעל רוח הומור וחובב 
בדיחה. במחיצתו כאילו היית טובל במעיין נובע של עממיות מפכה... 

ועוד דמות בונדאית אחרת לגמרי, תושבת מינסק -- זָ'ניה (יאָוגֶניה) הורוויץ -- דמות 
מובהקת של אינטליגנטית רוסית, קטנה ושברירית, כסופת-שיער (מן הותיקות שבחבורה, 
כשראיתיה לראשונה כבר היתה כבת שישים), למדנית, דיבורה, גם כשהיא נואמת, כשל 
מורה-מרצה. והיא מן המתרגמים הראשונים של ה"קאפיטאל" לרוסית. ספוגת תרבות 
רוסית, אמונה על ברכי הסוציאל-דימוקראטיה המערבית -- דבקה משחר נעוריה בתנועת- 
הפועלים היהודית, מראשוני ה"בונד" ונאמניו.? ובצידם של אנשי-האינטליגנציה ב"בונד" 
היו פעילים שצמחו מקרב העם ועמלי-הכפיים, שהתנועה הרימה אותם מאשפתות. העם- 
הארצוּת עדיין טבעה חותמה בהם והם נתפסו לשחצנות מפלגתית ואף לדימגוגיה שטחית, 
ועם זאת גילו מסירות והתמכרות לאין-שיעור לענייניהם של הפועלים היהודים ולתנועתם. 
"הפאראייניקטע" (ס"ס וי"ס) -- הוגי"הדעות שלהם וסופריהם השאירו רישומיהם 
בראשית צמיחתה של המחשבה הציונית-הסוציאליסטית וספרותה, אולם לא נזדמן לי 
לפגוש בהם בשנות נעורי במינסק -- שדה-פעולתם העיקרי היה באוקראינה. מאלה שהיו 
פעילים על במותינו זכורים לי מ. גוטמאן ומאריאסין, אולם כושר השראתם היה מוגבל 
למדי. אישים רבי"השראה מבין הטריטוריאליסטים והסיימיסטים לשעבר, כיעקב 
לשצ'ינסקי ובן-אדיר, הכרתי רק לאחר שיצאתי מרוסיה. 

ל"פאַָלקס-פארטיי" הזעירה (מפלגתו של שמעון דובנוב) היה במינסק דבר נמרץ -- יוסף 
גולדברג. בנעוריו נמנה עם ראשוני פועלי-ציון המינסקאיים, מורה וסופר, אדם ער מאד 
וישר. מכלל ה''פולקיסטים", שהתיימרו לסנתז ערכים לאומיים, הוא התגלה בחד-צדדיותו 
-- בנטייתו ליידישיזם לוחם ובהסתייגותו מן הציונות. עמדת-הפשרה הפולקיסטית 
בשאלות-היסוד של המציאות היהודית ובפרובלימתיקה הסוציאלית -- נראתה כפושרת 
ותלושה ולא היוותה לגבינו כל אתגר מחשבתי. 


1 שניהם, ויינשטיין ופרומקינה, הגיעו לזמן-מה למישרות רמות בברית-המועצות, אולם תנועת-הפועלים 
היהודית רוּסקה והוּבסה והוּכפשה בעפר, עולמם של אסתר וירחמיאל חרב עליהם. מספרים שבסוף 1937, 
בישיבת "געזערד", השמיע ויינשטיין דברי מחאה מרים, לאחר שהגיעה אליו הידיעה על כליאתה של 
אסתר (והיא אז הרקטור-בפועל של "האוניברסיטה הקומוניסטית למיעוטים הלאומיים של המערב"); הוא 
נאסר, ולפי אחת הגירסאות, איבד עצמו לדעת. אחד מחבריו-וקרוביו לשעבר כינה אותו (איני בטוח אם 
בצדק): "הבונדאי שלא פרק את נשקו"... 

2 ב-1930 נתפרסמו בקובץ "התנועה המהפכנית בקרב היהודים", שראה אור במוסקבה ברוסית, זכרונותיה 
על "תנועת-הפועלים היהודית במינסק בשנות ה807". תורגמו לעברית והובאו בקובץ "מינסק עיר ואם", 
כרך א', 1975. 

ציוני עיריי -- הותיקים, העסקנים, הנואמים, פרנסי העדה ומנהיגי התנועה -- היו ידועים 
לי ברובם כמעט מילדותי. כנער ער ופעיל, כבר היה לי עמם מגע, ואף זכיתי מצדם ליחס של 
חיבה ותשומת-לב. הבדלי הגיל היו כאל' שבין אבות ובנים, ובחלקם כשל סבים ונכדים, וגם 
מעמדם הציבורי חייץ בינינו. הם היו לנו לפה ולמופת, מחינו כף לנאומיהם, עמדנו 
מאחריהם כחומה בצורה כשהשיבו מלחמה שערה ליריבים ולמשטינים, ניהלנו תעמולה 
לבחירתם (בטרם היתה לי עצמי זכות"בחירה). תמכנו בהם וכיבדנו אותם, גם כאשר לא 
שבענו נחת מהופעתם או כאשר חלקנו על דעתם ומגמתם. בדרך כלל, הם זכורים לי לטובה. 
אבל הם לא היו לי מורי-הוראה ומורי-דרך. שניים היו הראשונים בסמכותם הציבורית, וגם 
הראשונים תמיד ברשימות המועמדים לבחירה. אברהם קפלן היה מנהיגם המוּכר של ציוני 
מינסק, גבה-קומה ורחב-כתפיים, תקיף ונאמן, היה בו משהו "אוסישקיני"; וגם אגדה 
ליוותה אותו מנעוריו, עת גילה גבורה ואומץ-לב מול פורעים ושוטרים בהגנה על חיי 
יהודים. בן-זוגו, משלימו מבחינה מסוימת גם מתחרהו -- יצחק ברגר (אביו של חברי 
הרצל ברגר), חריף-מוחין ובר-אורין, איש ההגיון והניתוח, פולמוסן מחונן ופוליטיקאי. הוא 
עמד בראש המועצה הלאומית היהודית בבאֶלורוסיה. עמדה לו גם זכות נעוריו, כשנמנה על 
מדריכיהם של פועלי-ציון-המינסקאים -- פועלי-ציון הראשונים ברוסיה ובעולם; בימִי 
הוא היה כבר ציוני-כללי לכל דבר. ראש הקהילה היהודית הדימוקראטית היה חיים חורגין, 
מותיקי הציונים במינסק, רופא-שיניים במקצועו, איש ישר-דרך, קפדן וכעסן. היינו מחקים 
את גערתו "רדוּ מהספסלים!", שהיה חוזר עליה ברוגזה כלפי הצעירים התופסים את 
הספסלים האחוריים בישיבות הפומביות של מועצת הקהילה, ונזקפים עליהם ככל שהיו 
סוערות הרוחות, לראות במתרחש ולהוסיף את "תרומתם"-הם. בעצם ידענו כי האיש אין 
תוכו כקליפתו הנוקשה; מה שלא ידענו אז, והוא לא דאג להזכיר זאת, כי היה בנעוריו 
מאנשי ה"נארודנאיא ווליא" ומארגנם של חוגי-הפועלים-היהודים הראשונים עוד בראשית 
שנות ה807, שנקראו על שמו "יאָפימובצי". ההיסטוריוגראפיה של תנועת-הפועלים 
היהודית ושל התנועה המהפכנית ברוסיה יודעת להעריך את פעלו החלוצי של חיים (יאָפִים) 
חורגין. הזקן בין ותיקי הציונים, יהודה זאב נופך, היה מן הצעירים ביותר בנשמתו והנלבב 
באדם; כל חייו היה הוא התגלמות מיטב התכונות האנושיות של מהפכן רוסי מ"ההולכים 
לעם"; יעוד חייו היה הטיפול בילדי-עמל יהודים, בדאגה להשכלתם ולהכשרתם לעבוד. 
האוירה החמימה ששרתה בביתו ובמחיצתו לא הבדילה בין מבוגר ונער, הוא האציל מרוחו 
המיטיבה לכל אדם. הוא היה בעיני הציוני הסימפאטי ביותר של נעורי. 

בין עמודי התווך של הפעילות הציונית היה גם מורי לעברית, משה כהן, שנקלע לעירנו 
בראשית המלחמה ונגלה ב"ביסטרוחוד" כמורה ומרצה ברוך-כשרון ואיש תרבות עברית 
רחבה. הוא נמנה על המנהיגים הציונים בעיר, מטובי הנואמים והמרצים, היה פעיל בחיי 
הציבור היהודי ובמיוחד בשדה התרבות. לאחר שיצא מרוסיה, לועידה הציונית בלונדון 
0, השתקע בליטא והיה ממנהיגי הציונות שם; בארץ -- עורכו של "העולם", בטאונה 
של ההסתדרות הציונית העולמית (נפטר ב-1952). איני בטוח אם גיליתי חריצות מספקת 
בלימודי אצלו, שכן כבר הייתי עסוק בעניינים אחרים, אולם הייתי גא במורי ורחשתי לו 
יחס של כבוד והערכה. הוא הרחיב והעמיק את ידיעותי בלשון העברית ובספרותה והעניק לי 
שפע של תודעה ציונית. הוא שעזר לי בהכנת דרשת בר-מצוה שלי, נאומי הראשון בעברית. 
ביקשתי שלא לערבב בדברים כל הקשרים דתיים-מסורתיים, והם נסבּוּ על נושא "העם, 
הארץ והלשון", ולמורי לא היה קשה להיענות לכך. בעודי תלמידו, כבר נזדמן לנו להיפגש 


16 ל. לֶויטה 


על "במות" הפעילות הציונית, והוא התייחס אלי כאל חבר צעיר, ואף גילה סובלנות אצילה 
לגבי האינטרסים הרוחניים שלי, גם כשהם חרגו אל מעָבר לעולמה הרוחני של הציונות 
הכללית, שהוא היה נאמנה ודברה. 

יש לציין כי בפעולה הציונית ניכר היה חלקם של סופרים ומורים עבריים. מאנשי-מינסק, 
שנמנו על המנהיגות של הציונות ברוסיה ופעלו על במותיה המרכזיות, שניים לא ניתקו 
קשריהם עם מינסק, וביקוריהם בעיר היו משאירים תמיד את רישומם בחייה הציבוריים. 
הראשון -- הד"ר יוליוס ברוצקוס, מחבורת "בני-ציון" במוסקבה עוד בשנות ה-80, עשה 
כרופא במינסק, דמות מוכרת בציבוריות היהודית ברוסיה, נבחר כציר לאסיפה המכוננת 
הרוסית כמועמד הרשימה הלאומית היהודית בפלך מינסק. לימים שר לענייני היהודים 
בליטא. והשני, אלכסנדר גולדשטיין -- הנואם המפורסם של הציונות הרוסית, אף הוא 
נבחר לאסיפה המכוננת בפלך פודוליה. שניהם מעורכי ה"ראזסוואָט" וחברים לועד-המרכזי 
של ההסתדרות הציונית ברוסיה. לימים, כאשר נפגשנו עם אלכסנדר גולדשטיין בעין-חרוד, 
כשסיפר על מסעותיו בעולם בשליחות קרן-היסוד, והוא נאמן מסורתה של הציונות 
המתקדמת וידיד לתנועת-הפועלים בארץ, חשתי בטראגיזם האישי והציבורי של החבורה 
המפוארת שכוכבה דרך בשמי הציונות הרוסית בשיאי זוהרה, ועם ניתוקה מיהדות רוסיה 
כאילו נשמטה הקרקע מתחת רגליה ותש כוחה. 

משב-רוח רענן היו מביאים אלינו דבריה של הציונות הצעירה, מבני מינסק 
באוניברסיטאות. הם היו פעילים במקומות-לימודם בתנועות הצעירות (בעיקר ב"צעירי- 
ציון" וב"החבר") וגם קלטו מאוירתם של מרכזי רוסיה התוססים. בבואם לפגרת-לימודם 
הביתה, הם היו משתלבים מיד בחיי הציבור והתנועה, נואמים באסיפות-עם ובכינוסים, 
מרצים בחוגי-נוער, משתתפים בבירורים אידיאולוגיים ופוליטיים, מביאים אתם רעיונות 
צעירים ואופקים חדשים. ראינו בהם את "השכבה הבוגרת" שלנו, אחים בכירים ונערצים, 
דוגמה ומופת. המגע אתם היה חברי ובלתי-אמצעי, הרבינו לשאול ולשוחח, דבריהם פרצו 
את שערי השיגרה ועוררו מחשבה וחיפושים. אליעזר קפלן כבר היה מן הקשישים 
ו"המכובדים" שבהם. האחרים הזכורים היטב -- מהם שפגשנום לאחר-מכן בפעילות 
ציונית במקומות שונים ומהם שאבדו בגלגולי העתים. ביניהם -- שמואל מייזל ולייב 
פרלמן, מן הרפרזנטאטיביים ביותר, נשארו ברוסיה ופרשו לחיים אקדימיים (האחרון, 
פרופיסור למדיצינה במוסקבה -- מנכדיו של "הגדול ממינסק", ולו אח ואחיות בארץ); 
פייבל גאבזה הערני ומהיר-התפיסה, מן האופוזיציונרים ב"צעירי-ציון" ומדברי האגף 
הסוביטית; צבי רוזנשטיין (אבן-שושן) ישר-הלב, ממטפחיה של המחשבה הציונית- 
הסוציאליסטית ב"צעירי-ציון", הכרנוהו בארץ כחבר לקבוצת מרחביה, בועד-הפועל של 
ההסתדרות, שליח ל"החלוץ", מחברם של ספרים לתולדות תנועת-הפועלים 
הארצישראלית; בנימין כהן החביב והחכם, מפעילי "צעירי-ציון" וממייסדי צ"ס, שנותיו 
האחרונות עשה כמהנדס ואיש-תנועה בצ'כוסלובקיה; אוסיה (יוסף) צ'ורני, אינטליגנט 
ומבריק, מאנשי "החבר", עורך כתב-העת "החבר" ברוסית במינסק, לימים סופר סוביטי, 
מחברם של רומאנים נפוצים; נחום קנטורוביץ', ב-1917 הירצה לפנינו כשהוא במדי חניך 
של קורס לקציני-צבא (קצין-מתנדב), לימים הוא נמנה עם האישים המרכזיים של פועלי- 
ציון (צ"ס) בפולניה ועורך עתונותם, עתה בארה"ב. הרשימה אינה מלאה. 

מן האורחים שנזדמנו למקומותינו (מדובר בשנות 1918-1917) והביאו עמם משהו מקורי 
וגם ארצישראלי אזכיר את נתן ביסטריצקי (אגמון). הוא עדיין לא היה שליח מארץ- 

ישראל, בעודו צעיר מאד שהה זמן-מה בארץ, ביוני 1914 חזר לרוסיה לביקור-הורים 
ונשאר שם עד לעלייתו השניה. אם כי ביקורו במינסק היה קשור בהקמת סניף ל"תרבות" 
(גלגולם החדש של "חובבי שפת עבר"), היו הרצאותיו ברוסית צחה שהיתה נאה מאד בפיו. 
בכל הופעתו ובאורח-דיבורו, כמו בנועם-לשונו, היה משהו תיאטרלי ומסוגנן. אחת 
מהרצאותיו היתה על שירתו של שאול טשרניחובסקי, והשניה -- נושאה היה מפתיע 
בחידושו האסתיטי, כמעט גנדרני: "הציונות בתורת יופי". איני זוכר את תכנה של 
ההרצאה, אם כי רשמתי את הדברים ופירסמתי תמציתם בכתב-העת "החבר" ברוסית, 
שהופיע במינסק. רק נשאר בזכרוני שאכן היה זה "יופי של הרצאה" והיה משהו מפתה 
בעצם ראייתה של הציונות באספקטים אנושיים-פילוסופיים ואמנותיים. במסיבות 
מצומצמות שהיו כרוכות בייסודה של "תרבות" (ואמי היתה פעילה בכך) הוא שר מזמרת 
הארץ. אז שמעתי לראשונה "ילל תנים סביב... האֶח, מולדת, מולדתי"... 

באחד הימים בקיץ 1917 ראיתי מודעה הקוראת לאסיפה של הנוער הלומד הציוני. אף 
שהיה ברור לי, כי הכוונה היא לבני הכיתות הגבוהות של בתי-הספר התיכוניים ולא לאחד 
צעיר-לימים כמוני -- לא היססתי ללכת לאותה אסיפה ולהשתתף בה. באסיפה הזאת 
הוחלט לייסד סניף להסתדרות הנוער הציוני הלומד "החבר". אמנם, "החבר" נודע ברוסיה 
כהסתדרות של סטודנטים ציונים, אך עתה באו כאן להרחיב את בַסיסו, שיהא מקיף בתוכו 
גם נוער לומד מבתי-הספר התיכוניים. נדמה ש"החבר" במינסק היה הנסיון הראשון במגמה 
זאת. בכל-אופן היה זה אחד הסניפים הראשונים והגדולים מסוג זה. מהותו של "החבר", 
תולדותיו ויסודותיו הוסברו באסיפה זאת בהרחבה על-ידי שניים מוותיקיו (סבורני ששניהם 
כבר היו אז בוגרי אוניברסיטאות ועסקנים ציוניים פעילים). במקרה הם היו מוּכרים לי 
מלפני כן -- האחד כבר נודע, בזמן הקצר של שהותו בעיר, בהופעותיו הסוערות על במות 
ציוניות, והשני פגשתיו בביתו הפתוח של יהודה נופך, ושמעתי אותו מספר על הועידה 
הציונית הגדולה בפטרוגראד, שנמנה עם ציריה. הראשון היה מאיר אַָמדוּרסקי, רופא צעיר, 
איש "החבר" בטומסק, מפעיליה של התנועה הציונית בסיביר; אדם בעל טמפרמנט גועש 
שאינו יודע מנוחה, תעמלן העובר ברחבי רוסיה ועושה נפשות לציונות, מעורר המונים 
ומפעיל נוער; ב-1922 נפגשנו שוב, במוסקבה, הוא בא מסיביר ועמד לקבל תפקיד בלשכה 
הציונית המרכזית (הבלתי-ליגאלית); לאחר זמן-מה יצא את רוסיה, היה פעיל בתנועה 
הציונית בארה"ב. השני -- אברשה (אברהם) בריינין, נודע כעבור שנים מועטות בשם 
א. בראגין ועלה לגדולה כאחד מראשי משרד החקלאות בברית-המועצות, היוזם והמנהל של 
התערוכה החקלאית הגדולה במוסקבה 1923. הצלחתה של התערוכה הוסיפה לפרסומו 
ולמעמדו של בראגין בברית-המועצות. הוא היה פעיל מאד למען התישבות חקלאית יהודית 
ברוסיה, והוא שהעלה את הפרויאַָקט להתישבות יהודית מרוכזת בקרים ונאבק למימושו. 
זכרנו להם לשניים אלה זכות-מייסדים של "החבר" במינסק. בניינה של התנועה היה בידי 
חבורה צעירה וערה, מגוּונת בהרכבה האישי ומלוכדת במסירותה ובחברוּתה, והיא רשמה 
דפים חשובים בקורותיו של הנוער היהודי ברוסיה ובחייו של כל אחד מפעיליה. באותה 
אסיפה הצטרפתי אף אני ל"החבר". במשך למעלה מחמש שנים הייתי פעיל בו -- 
במינסק, במוסקבה ובמרכז התנועה. 


אוקטובר 1917. אותו פרק-זמן מרוכז של ראשית נובמבר 1917, הקשור בתאריכי 
הכרזתה של מהפכת-הפועלים-האיכרים-והחיילים -- לא היה כשהוא לעצמו גדוש חוויות 

דראמתיות מסעירות, כפי שנראה הדבר בפרספקטיבה או ברְטרוספקציה היסטורית. 
התרחשויות רבות-מתח ותהליכי תמורה ציבורית עמוקים התחוללו בחודשים שקדמו לו, 
ומאורעות דראמתיים-גורליים באו בעקבותיו, בשנות מלחמת-האזרחים. מאורעות אלה 
הגיעו לשיאיהם לא בדרך לכיבוש השלטון אלא בהגנה עליו. מינסק, בירת חזית-המערב, 
היתה אמנם בחודשים שקדמו לאוקטובר אחד המרכזים האופראטיביים התוססים של 
התמורות המתרחשות. מראשיתה של מהפכת-אוקטובר היה כאן בסיס בולשביקי, במיוחד 
בצבא. עם פעיליו נמנו שמות שליָמים יצאו להם מוניטין במערכותיה של רוסיה הסוביטית 
-- פרוּנזה, מיאסניקוב, קנורין ואחרים. בהמשך הזמן הלכו החטיבות הצבאיות ברובן אחר 
הבולשביקים. בבחירות חדשות למועצת-הפועלים-והחיילים, שנערכו בספטמבר, זכו 
הבולשביקים ב-55% וברוב מכריע עוד יותר בועד-הפועל של הסוביט המ נסקאי. הם כוננו 
ועד מהפכני-צבאי לבאֶלורוסיה ולחזית-המערב. לעומת זה, המשיכה לפעול במינסק העיריה 
בהנהגה סוציאל-דימוקראטית. מפלגות הפועלים היהודיות, עם ה"בונד" בראש, שמשקלן 
היה רב בעיר, עמדו אז בהתנגדותן לבולשביקים, ובימי מהפכת-אוקטובר התייחסו אליה 
בשלילה או בהסתייגות. באותם ימים הכריז א. ויינשטיין (ראש-העיר הבונדאי) בכנס 
האגודות המקצועיות: "הבולשביקים הם מיעוט". גם לאחר שהסוביט המינסקאי הכריז על 
העברת השלטון לידיו וּועידת-החזית בחרה במיאסניקוב כמפקד חזית-המערב -- לא 
הכירה הדוּמה העירונית בשלטון הסוביטי והמשיכה בפעולתה, והיא פוזרה רק בינואר 
8. בדצמבר נעשה נסיון לכונן "ראדה באֶלורוסית" ולכנס "קונגרס כל-באָלורוסי", 
אולם היה זה נסיון-נפל חסר בסיס, ללא משען ציבורי רחב וללא הד. כך נסתיימה בסביבתנו 
שנת 1917 במצב של קפאון יחסי, ללא התרחשויות דראמתיות ותמורות ראדיקליות, 
כשהדבר הודאי היחיד היה חוסר-הודאוּת. 

משלהי 1917 ועד 1920 ועד בכלל לא היה רוב מניינה של יהדות רוסיה -- יהודי אוקראינה 
ובאָלורוסיה -- נתון לשלטון סוביטי רצוף. לא זו בלבד שטבעת המצור לעת מלחמת- 
האזרחים נתהדקה סביב רוסיה הסוביטית עד כדי התכווצותה בפלכיה המרכזיים (כשליש 
של הארץ הגדולה), אלא שהיהודים שנותרו בתחום שליטתה היו מיעוטם של יהודי רוסיה, 
ורובם המכריע (לפחות שני-שלישים) היו שרוים בשטחים שנותקו ממנה. לגבי מינסק, וזה 
חל על באָלורוסיה כולה, ניתן לסמן תאריכים מדויקים. מ207 בפברואר ועד ל-10 בדצמבר 
שנת 1918 היא בתחום הפלישה הגרמנית; מ-8 באוגוסט 1919 עד 11 ביולי 1920 -- 
בכיבוש הפולני. נסיונות-הנפל של שלטון באֶלורוסי-לאומי לא השאירו כאן אותותיהם; 
יוצא, איפוא, שבשנים 1921-1917 נראית הסכימה של היותנו תחת שלטון סוביטי כך: כ-3 
חודשים לאחר מהפכת אוקטובר עד פברואר 1918; 7 חודשים בין הכיבוש הגרמני לכיבוש 
הפולני -- מחציתה הראשונה של שנת 1919; כשלושת-רבעי השנה שלאחר השחרור 
מהכיבוש הפולני הוסיפו לעמוד בסימן המלחמה הסוביטית-הפולנית -- עד לאוקטובר 
0 נמשכו הקרבות, רק במארס 1921 נחתם חוזה-השלום הסוביטי-הפולני בריגה, שייצב 
את גבולות המדינה; היתה זאת שנה ראשונה של שלטון סוביטי מתייצב, שעדיין ניכרים בו 
האלמנטים של תקופת-מעבר. החשוב בהבחנות אלה לגבי תולדותיה של הציונות ברוסיה 
הסוביטית הוא בכך ששלוש השנים שלאחר כינון השלטון הסוביטי ברוסיה היו לנו, למעשה, 
שנים של פעילות ציונית ליגאלית, ומה שלא פחות חשוב -- בחלק נכבד של הזמן הזה 
היתה לנו אפשרות של קשר הדוק עם העולם היהודי ועם ארץ-ישראל של ראשית עידן 
העליה השלישית. עוּבדות אלה נתנו אותותיהן לאחר-מכן בהיקפה ובדמותה של המחתרת 

הציונית הצעירה ברוסיה הסוביטית, שכן היא ספגה לתוכה מורשת של רציפות ציונית חיה 
-- המשך של השתייכות וזיקה, מסורת תנועתית וערכים אידיאיים. הללו היו אבני-יסוד 
של תנועה מופלאה ברוסיה הסוביטית של שנות ה-20, שהיינו מבניה ומבוניה. 


הפלישה הגרמנית 1918 באה עלינו כפתע, והיא התפשטה על-פני שטחים ענקיים של רוסיה 
-- באוקראינה, באֶלורוסיה, קרים ובחבל הדון. מה שלא עלה בידי הצבאות הגרמניים 
לכבוש במשך ארבע שנות המלחמה (נוסף על מה שהם נגסו בראשיתה בפולניה ליטא, 
בארצות הבאלטיות), הם נטלו עכשיו ללא קרב בשבועות מעטים. בעוד שברוסיה, 
בציבוריותה, בממשלתה ובהנהגתה נטוש היה הויכוח המר והחריף מסביב לענין חתימת 
החוזה או דחייתו -- הפסיקו הגרמנים את שביתת-הנשק וב-18 בפברואר 1918 פתחו 
בפלישה. יומיים לאחר-מכן כבר נמצא הצבא הגרמני במינסק. 

יותר מאשר לכיבוש צבאי דמתה פלישה זאת למסע-טיולים של מחנות עצומים. הם באו 
לאיטם -- מי ברגל ומי ברכב. גם הציוד הכבד שבעקבותיהם נע כאילו היה זה מפגן-של- 
הישגים. לא נתקלו בהתנגדות כלשהי ונתקבלו בשקט, רק בתמיהה גדולה. החיילים 
הגרמניים נראו בפגישה הראשונה נינוחים, נבוכים קמעה ונוטים לשיחה. כל העיר היתה 
ברחוב, תושבי-העיר התערבו בין החיילים, תוהים על המתרחש ועל הפגישה המשונה, 
ילדים השתעשעו בנשקם ובציודם של החיילים. ובאותו ערב כבר טיילו ברחובות העיר 
חיילים גרמניים שלובי זרוע עם בנות-ישראל, הדוברות "גרמנית" בנוסח: "אבּאֶר איך 
האבה פיר זי מורא"... 

האכזבות ומפח-הנפש לאחר הרושם הראשון ולגבי המשוער, המדומה והצפוי -- לא 
איחרו לבוא. התגלה פרצופם האמיתי של הכובשים "הנאורים", אורחם ורבעם. מאחרי 
האדיבות המהוללה -- אדישות נוקשה ונוקדנות נטולת-נשמה. "הפיקחות הגרמנית" 
נראתה לפתע כצרוּת-מוחין ביורוקראטית-נמוגה ואת מקומה תפסה זרות והתנכרות של 
כובשים יהירים. מלוא השלטון היה בידי הממשל הצבאי. היה זה שלטון של קצונה פרוסית 
שוקעת. ההיכר הראוותני שלה היו הפרצופים המצולקים בדו-קרבות יוקרתיים של פרחי- 
קצונה ובני הקורפוראציות האקדימיות למיניהן. בכול ניכרו יחסי-כפיפות-היירארכית 
ממושמעים וממושטרים -- קצונה מדוּרגת ביותר, קצינים וחיילים"משרתים הצמודים 
לאדוניהם ועושי דברם. האוכלוסיה הכבושה כאילו לא נחשבה בעיניהם. הם ראו עצמם 
פטורים מדאגה ומאחריות לה, ובו בזמן גם כבלו את ארגונה העצמי. המצב הכלכלי היה 
קשה, המצוקה והאבטלה גברו. נסיונה של הדוּמה העירונית לחדש פעולתה נבלם מלכתחילה 
מחשש דימוקראטיותה. גם הנסיון של ה"ראדה הבאֶלורוסית" לנצל את מצב-הביניים 
ו"לתפוס עמדה", הפעם גם בהשתתפות מסויגת של הסוציאליסטים והציונים (אמנם 
"פועלי-ציון" הקדימו לפרוש ממנה בגלל סתגלנותה לשלטון הגרמני ולבעלי-האחוזות) -- 
לא נתרצה קרבנה. הממשל הצבאי עינו היתה צופיה שהחיים הציבוריים לא יחרגו מתחומים 
של פעולה כלכלית ומקצועית. הארגונים הפוליטיים של הפועלים (בראש וראשונה היו אלה 
כאן הארגונים הסוציאליסטיים היהודיים) נאסר קיומם. האיגודים המקצועיים 
והקואופרטיביים לא נסגרו, ואמנם הם שימשו כיסוי לפעילות הציבורית של המפלגות 
הסוציאליסטיות, גם אם נרדפו על כך. כאשר באחד-במאי התכנס ציבור גדול של פועלים 
ונוער בגן-העיר (וגם אני לא נעדרתי שם) הוא פוזר על-ידי מכונת-יריה שהסתובבה על 
צירה וירתה לכל עבר. 

הפעילות הציונית לא נאסרה. בתי-העם הציוניים היו פתוחים. היינו מתכנסים במועדון 
"החבר" והרחבנו את תחומיו. גם מועצת-הקהילה הוסיפה להתקיים ואף נבחרה מחדש 
בבחירות דימוקראטיות, במאי 1918, כשמיוצגים בה נבחרי כל המפלגות. העתון היומי 
הציוני ביידיש "דער יוד", בעריכתו של מיכל רבינוביץ, המשיך להופיע. על כל הפרסומים 
המותרים התנוססה הכתובת: "געפרואווט און פרייגעגעבן דורך דער קייזערליכער 
דייטשער קאַָמענדאנטור" -- משמע: "בּוּקר והוּתר על-ידי הקומנדאנטורה (המפקדה) 
הקיסרית הגרמנית". הצנזורה "הקיסרית" הכבידה ידה על הוצאת העתון ועריכתו, גם אם 
רחוק היה מכל ראדיקאליזם פוליטי וסתגלני למדי. לסירוגין הופיע גם "דער וועקער'י 
הבונדאי (בכותרות מתחלפות, כגון "דער נייער וועקער" וכיו"ב). גם אסיפות פומביות 
נזקקו להיתר של "המפקדה הקיסרית". 

בקרב צבא הכיבוש היו גם יהודים. רבים מהם לא גילו את זהותם. אולם היו ביניהם ציונים 
מעטים שחיפשו קשרים, שמחו לפגישה וסיפקו מידע. בין הציונים בקרב צבא הכיבוש 
הגרמני במינסק היה גם מיודענו ואלטר פרויס, הסטאטיסטיקאי הראשון בועד-הפועל של 
ההסתדרות, שעלה לארץ עם העליה השלישית. 


נובמבר 1918 הביא במפתיע את בשורת המהפכה בגרמניה. נדמה לי, שעוד בטרם הגיעו 
ידיעות ברורות על המאורעות בגרמניה, ראינו פתאום המוני חיילים מצבא-הכיבוש 
משוטטטים ברחובות אובדי-עצות, שלא כתמול שלשום. כאילו אחזה בהם חלחלה, "מהומה 
ומבוסה ומבוכה". ואמנם, כפי שנודע מהר, כל הצבא הרב הזה, המפוזר על-פני שטחים 
נרחבים הרחק ממולדתו -- מצא עצמו נעזב לנפשו, כאילו אין מאחריו לא דואג לו ולא 
מפקד עליו. 























קצינים גרמניים יהודיים על מרפסת בית רוזנבלום במינסק 

מה שהיה ודאי וברור לכול הוא, כי תם הכיבוש הגרמני. עוד לפני שמישהו הספיק לשקול 
בדעתו ולבחון את המצב החדש -- נמוג השלטון הגרמני בעיר, היה כלא היה. העיר נשארה 
ללא שלטון -- "עיר-פרזות", הפתוחה לרוחות-פרצים של אלתוּרי-ממשל ספונטאניים. 
נתכוננה מועצה של ארגונים דימוקראטיים ומאנשי הדוּמה העירונית ונציגי מפלגות 
סוציאליסטיות; הסוביט המינסקאי נתכנס לישיבה חגיגית שבה נשאו דברים בצד 
הקומוניסטים גם נציגי ה"בונד" ופועלי-ציון; קבוצה של קומוניסטים מקומיים, שיצאו 
מהמחתרת, ביקשה להשליט "סדר מהפכני" בעיר... רק כעבור חודש ימים, ב-10 בדצמבר 
8, שב הצבא האדום למינסק. 

ביומה הראשון של שנת 1919 קמה במינסק ממשלה זמנית לבאֶלורוסיה הסוביטית. זמן קצר 
לאחר-מכן התכנסה ועידת-הסוביטים הכל-באֶלורוסית הראשונה (בהשתתפותו של יעקב 
סואָרדלוב, נשיא הועד-הפועל הכל-רוסי של הסוביטים). הוכרז על כינונה של הריפובליקה 
הסוציאליסטית הסוביטית הבאֶלורוסית (בסס"ר) הקשורה קשר פדראטיבי עם רספס"ר 
(ברית-המועצות -- ססס"ר -- הוקמה רק בסוף 1922). 

שבעת החודשים (1919) של השלטון הסוביטי במינסק היו חודשים של פעילות יהודית 
וציונית אינטנסיבית בלתי-מוגבלת. יתירה מזו, בצירופי-העתים והנסיבות היתה עתה מינסק 
למטרופולין של פעילות ציבורית יהודית מרכזית. טבוּרה של רוסיה הנתונה במצור צפוי היה 
לניתוק ממקומות מושבם של המוני בית-ישראל; הכול היה שם מרותק למשימה המרכזית 
של המלחמה ובעיותיה, וזה הערים קשיים על ההתמכרות לטיפול בדאגות היהודיות 
הספציפיות. מרכזי המפלגות היהודיות חשו בסכנת ההינתקות מהמוניהם וצמצום אפשרות 
פעולתם. ועם זאת גברה המוּדעוּת לכך, כי חובת-השעה לגביהם היא דווקא היצמדות-יתר 
אל הציבור שהוא כור-מחצבתם, מקור-יניקתם, תכלית-קיומם העצמאי ושדה-פעולתם 
החיוני. אוקראינה היתה שסוָעה ופרועה. הרשת המסתעפת של מפעלי-ציבור-ותרבות 
יהודיים, שמרכזה היה בקיוב, ושצמחה בסימן התקוות שתלו שם רק לפני זמן מועט 
ב"אוטונומיה הלאומית הפרסונאלית" שהוענקה כביכול לראשונה ובחסותם של 
המיניסטריונים היהודיים -- עלה עליה עתה הכורת והיתה לתל-חרבות. הפרעות הילכו 
אימים על בתי ישראל שם. באֶלורוסיה ואוכלוסייתה היהודית היו שרויות במצב של רגיעה 
יחסית. יצר-החיים-והעשיה של העוסקים בצרכי הציבור היהודי היפנה אותם למינסק כאל 
עיר-מקלט, בסיס-פעולה ומרכז. נדמה שה"בונד" היה הראשון שהכריע להעברת מרכזו 
למכורתו הישנה. תוך זמן קצר הועברו למינסק (בשלימותם או בחלקם) מרכזי המפלגות 
היהודיות ברוסיה הסוביטית וארגונים ציבוריים הקשורים בהן. הם בנו כאן מערכת-קשר- 
והדרכה ארצית. הוציאו לאור בטאונים וכתבי-עת -- העתון היומי "דער וועקער" מופיע 
עתה כ"בטאון מרכזי של ה'בונד' ברוסיה הסוביטית"; "פועלי-ציון" מוציאים דו-שבועון 
"דאָס פרייע וואָרט" וכן ביוליטין ביידיש של הועדה הארצישראלית המרכזית ליד מרכז 
פועלי-ציון ברוסיה הסוביטית; מופיע גם עתון-יומי קומוניסטי ביידיש "דער שטערן" וכו'. 
כאן היו מתוועדים עסקניהן ומדריכיהן של התנועות, התכנסו ועידות ומועצות לבירור 
וויכוח בבעיות התנועה והתקופה. 

המאורעות בעולם הגדול ובעם, בראש וראשונה המהפכה בגרמניה וכן מלחמת-האזרחים 
הגואה ברוסיה, הפוגרומים באוקראינה, חוזה"השלום של ואָרסיי, הצהרת בלפור וכו" -- 
עוררו תסיסה חדשה במחשבה הציבורית היהודית וגם ראשית תפנית רעיונית ופוליטית 
בתוך פלגיה של תנועת הפועלים היהודית. שני כינוסים ארציים שזומנו במינסק, בראשית 

9, נתנו ביטוי לתנודה זאת וסימנו פרשת-דרכים ופתח להתפתחויות קריטיות בעתיד 
הקרוב. הדי הדיונים הדראמתיים והויכוחים סביבם היכו גלים בקרב קרובים ורחוקים, 
ומשמעותם חרגה מעבר לתחומים המפלגתיים. 

ה"בונד" ברוסיה בשנים 1918-1917 שמר, מעיקרו של דבר, על מונוליטיות רעיונית 
וטאקטית בעמדותיו הפוליטיות, תוך שלילת הבולשביזם והסתייגות ממהפכת-אוקטובר 
והשלטון הסוביטי; הוא שיתף פעולה עם המנשביקים (בין ראשי המדברים של המנשביזם 
במדיניות הרוסית היו אנשי-הבונד כליבאָר, אברמוביץ' ואחרים) וזרם באפיקה של 
הסוציאל-דימוקראטיה הרוסית והמערב-אירופית. המועצה (הקונפרנציה) ה-11 של 
ה"בונד" ברוסיה הסוביטית, שהתכנסה במינסק במארס 1919, עמדה בסימן של מחלוקת 
ושידוד-ערכים. הפעם הופיעו בגלוי ובמאורגן ארבעה זרמים החלוקים ביניהם בשאלת 
היחס לשלטון הסוביטי ובבעיית האינטרנציונל. מבחינה עקרונית התמודדו כאן שלוש 
מגמות-יסוד, שהיה לא קל לגשר ביניהן: א. מגמה סוציאל-דימוקראטית מובהקת (בין 
דבריה הנמרצים היה גם א. ליטוואק); ב. מגמה פרודסוביטית, שטרם הגדירה עצמה 
כקומוניסטית; ג. מגמה שביטאה את הרוב שנקט בעמדת-ביניים "צנטריסטית" ודגל 
ב"דימוקרטיה סוציאליסטית" תור שיתוף-פעולה עם השלטוז הסוביטי (ממנהיגיו של הרוב 
הזה היו ויינשטיין ואסתר). במקביל לכך נקבע גם היחס לגבי האינטרנציונל. המגמה 
הראשונה שללה את האינטרנציונל הקומוניסטי וחייבה את הזיקה לאינטרנציונל 
סוציאליסטי מחודש; המגמה השניה שללה, לעומת זה, כל משא-ומתן עם האינטרנציונל 
השני ונטתה לאינטרנציונל הקומוניסטי; מגמת הרוב חייבה כינונו של אינטרנציונל חדש 
משותף לשמאל הסוציאליסטי ולמפלגות הקומוניסטיות. כך הסתמנה הנטיה החדשה של 
ה"בונד" ברובו שמאלה, כשהיא עדיין מלוּוה בהסתייגויות מפורשות מהבולשביזם. 
בסימנה של מחלוקת עמדה גם מועצה של "פועלי-ציון" ברוסיה הסוביטית, שנתכנסה אף 
היא במינסק, בראשית שנת 1919. גם כאן ניכרו אותות התמורות הסוציאליסטיות הכלליות 
בעולם וברוסיה, בלטו כאן האספקטים היהודיים והארצישראליים. צירי מועצה זו נבחרו 
לפי שתי רשימות מתמודדות והמועצה נתחלקה לשני חלקים שווים"כמעט: "המפלגתיים" 
(משמע שומרי שלימוּתה של המפלגה ומסורתה הפוליטית) ו"הסיעה הקומוניסטית" 
בראשותו של צבי פרידלאנד. הסיטואציה המיוחדת כאן היתה בכך, שגם "המפלגתיים" 
ברובם ראו עצמם כפרו-סוביטיים (ובחלקם גם פרו-קומוניסטיים), אולם דבקו במסגרתה 
הכללית של המפלגה, ביסודותיה הפועלי-ציוניים ובשמה המסורתי: "מפלגת הפועלים 
הסוציאל-דימוקראטית היהודית (פועלי-ציון)". האחדות לא האריכה ימים, הפילוג כבר היה 
בשער ובלתי-נמנע (מקץ חודשים מעטים אמנם פרשה "הסיעה הקומוניסטית" והקימה את 
יק"פ), אולם עמדותיהם של הסיעות והאישים עברו גלגולים ותהפוכות שהביאו חלק 
מחבריהם עד להתכחשות עצמית. 

מעָבר להתפתחות גורלית זאת נעשה במועצה מאמץ מחשבתי מקורי בהצגת-שאלות חדשה, 
בנסיון לבחון ערכיה של הפועלי-ציונוּת לאורה של התקופה החדשה. הביטוי הבולט לכך, 
ולא בלי שאר-רוח, ניתן בראש וראשונה בפי ליימה רוזנהויז וברוך אייזנשטאדט. האחרון 
-- בנו של יוסף אייזנשטאדט מראשוני פועלי-ציון, אחיו של הפרופ' שמואל אייזנשטאדט 
(אז מפעילי "צעירי-ציון" ברוסיה), רופא במקצועו, מאנשי השמאל ב"פועלי-ציון" 
ברוסיה ובפולניה. לוחם בעל-טמפרמנט ואינטלקטואל חריף ומתפלפל. הם ביקשו, לאמיתו 
של דבר, לעשות רביזיה לאחת ההנחות המפוקפקות ביותר ב"פלאטפורמה" של ברוכוב, 

ההנחה בדבר "הבורגנות המסדירה את הגורמים היוצרים, והפרוליטאריון -- את הגורמים 
המשחררים" בתהליך הגשמתה של הציונות. המרצים במועצה זאת אמנם לא דיברו על 
"רביזיה", אלא על הצורך להתאים את היסודות הישנים לתקופה החדשה של המהפכה 
הסוציאלית. ליימה טען בהרצאתו על "המהפכה הסוציאלית והפלשתיניזם", כי הגיע הזמן 
שהפועל היהודי יטיל על עצמו את האחריות לעתיד האומה, שכן הפלשתיניזם הוא מהפכת- 
העבודה בחיי היהודים, והוא הסתייע ב"צוואת המורה": "להציל את הציונות מידי 
הציונים". ברוך אייזנשטאדט, שהירצה על "האופי הפוליטי של עבודתנו הארצישראלית", 
דיבר מפורשות על כך, שלא נוכל לחכות עוד לבורגנות שתבנה את ארץ-ישראל כדי שנוכל 
לאחר-מכן להילחם בה... הוא קרא ל"יצירה פרוליטארית עצמאית בארץ-ישראל" ולהנחת 
יסודות להתישבות פועלית שיתופית ("קואופראטיבית"). 

גם הועד המרכזי של ההסתדרות הציונית הכל-רוסית העביר למינסק את "מרכז העבודה" 
שלו. כך כונתה המחלקה המיוחדת להפעלת הציבור היהודי לעבודה מעשית ארצישראלית. 
הימים של הפעילות הפומבית הרועשת (הפגנות, בחירות, כינוסי-עם וכו') עברוּ ללא שוּב. 
סיכויי עבודת-ההווה הלאומית-המדינית ברוסיה נצטמצמו ביותר. דאגות הקיום, הפרנסה 
והעבודה העיקו בכל כובדן. ההתערערות של יסודות הכלכלה היהודית יצרה לחצים 
אמיגראציוניים (מבחינת הנכונות להגירה). הצהרת-באלפור והשינויים במעמדה המדיני של 
ארץ-ישראל בישרו אפשרויות חדשות של עבודת הגשמה בארץ. הציונות והציונים החלו 
שבים אל מקורם ותכליתם העיקרית -- עליה ובנין בארץ-ישראל, עבודה מעשית למען 
ארץ-ישראל. לכאורה, חסרו כל התנאים-המוקדמים למימושה של עבודה זאת. רוסיה היתה, 
למעשה, מנותקת מחו"ל. פעולות כגון מגביות וקרנות, העברת כספים, קשרים כלכליים, 
התאגדויות להגירה ולהתישבות, לשכות מודיעין -- היו נטולות בסיס ריאלי ולגיטימי. 
התנועה הציונית העולמית טרם גיבשה תכניותיה לבנין הארץ. העליה החדשה לארץ היתה 
אך בראשיתה, ממדיה היו מצומצמים ביותר, סיכוייה בלתי-ברורים. גם הידיעה על הארץ 
היתה מזערה (ולא ברוסיה בלבד). אמנם, לעת התנופה הגדולה של פעולת ההסברה 
והמו"לות הציונית ברוסיה, בשנים 1918-1917, ניתנה הדעת לכך, להגיש לציבור מידע על 
ארץ-ישראל ולעורר מחשבה בשאלות יישובה של הארץ. הספרות בנושאים אלה עדיין 
היתה מועטה מאוד גם בתנועה הציונית בעולם ואף בארץ-ישראל עצמה. שני ספרים 
יסודיים בידיעת-הארץ תורגמו לרוסית והופצו ברבים -- ספרו הגדול של ארתור רופין 
"סוריה ופלשתינה בזמננו" וספרו של הוברט אוהאגן "רשימות על הטבע והחקלאות של 
סוריה ופלשתינה". ספרים אלה נלמדו בחוגים שלנו לידיעת-ארץ-ישראל. פורסמו ברוסית 
גם קונטרסים וקבצים בשאלות העליה וההתישבות, ב-1919-1918 התחילו קמים איגודים 
עממיים לעליה ולהתישבות בארץ-ישראל (נוסף על "החלוץ", שהיה תנועה עצמאית, גדולה 
ומסועפת ברוסיה), כגון -- "אגודת המהגרים הארצישראלית", "אחוזה -- אגודה 
להתישבות קואופראטיבית" (הכוונה למה שפונה לְיָמים -- התישבות המעמד הבינוני), 
חברה לבניית בתים קואופראטיבית ("הבונה" וכו'). נקבעו תקנות לכל האיגודים 
הקואופראטיביים הללו, נערכה פעולה להרשמת חברים, והופצו מניות וכיו"ב. 

על כל הפעולה הזאת חלש "מרכז העבודה" שהועבר עתה למינסק. בראש ההנהגה הרוחנית 
וההסברתית של הפעולה הועמד ד"ר חיים-דוב הורוויץ. הוא בא לשם כך למינסק ועשה 
עמנו כשנתיים ימים. לשם הפעלת "המרכז" שוגרו למינסק שלושה אנשים צעירים ברוכי- 
כשרון, עתירי-השכלה ורבי מרץ ויוזמה, מן הכוכבים העולים בשמי הציונות הרוסית, 

ושלושתם מותיקי "החבר" ומראשי פעיליו. היו אלה -- אברהם אידלסון (אילון), מי 
שהיה יושב-ראש מרכז "החבר", חבר הועד-המרכזי של ההסתדרות הציונית ברוסיה וראש 
מחלקת הארגון שלו, לימים במדינת ישראל -- המדפיס הממשלתי; יצחק וילנצ'וק, מהנדס 
צעיר, נעים הליכות ורב פעלים, לימים מהנדס-המים הנודע בארץ ואיש ההגנה והתעש; 
ואליעזר פרלסון (פרי), קואופראטור ומארגן מחונן, לימים בארץ מראשי קופת-חולים, 
בהנהלת "עם עובד" וכו'. בחודשים שהם שהו בתוכנו ושיקעו את מיטב אונם בפעילות 
רבת-תנופה של "מרכז העבודה", הם (וביחוד השניים האחרונים) ידעו גם להיפנות למגע 
אישי וחברי בלתי-פורמאלי עם בני-"החבר" הצעירים. חסד נעורים של אותן פגישות זכור 
היה לאורך עשרות בשנים בארץ, כשכל אחד שקוע בתחום עשייתו הוא. על השלושה נוסף 
האגרונום חיים פייגין, איש "צעירי-ציון", מנהל המחלקה החקלאית של אור"ט באיזור 
הצפוני"המערבי של רוסיה, הוא טיפל במיוחד באיגודים ההתישבותיים ובהכשרה 
החקלאית. כל הפעולה המסתעפת לוּותה בעבודת הסברה נרחבת ובהתעוררות ציבורית רבה. 
כונסו ועידות ומועצות של הארגונים הציוניים -- כינוס ציוני באֶלורוסיה, מועצת "צעירי- 
ציון" וכו', שבמרכזם עמדו שאלות הפעולה הארצישראלית, וח. ד. הורוויץ הישרה עליהם 
מרוחו הברוכה. 

גם מרכז "החלוץ" עבר למינסק. עוד בועידה הראשונה של "החלוץ", בפטרוגראד, בינואר 
9, שבה אושרו יסודות "החלוץ" ברוח הצעותיו ומגמותיו של יוסף טרומפלדור, הוחלט 
בין יתר ההחלטות הארגוניות להעביר את מרכז "החלוץ" ברוסיה למינסק. הדבר בוצע 
בקירוב בחודש מארס, והמרכז פעל כאן עד לכיבוש העיר על-ידי הפולנים, באוגוסט אותה 
שנה (לאחר-מכן, לעת הכיבוש הפולני, קוּים במינסק מרכז "החלוץ" בבאֶלורוסיה). ראשון 
הופיע במינסק בחור אחד שחור-שיער ובעל עיניים יוקדות וגם טמפרמנט יוקד. היה משהו 
מוזר ויוצא-דופן במראהו ה"אוריינטאלי" וגם באורח התנהגותו ודיבורו, כאילו חָברו 
באורח משונה בדמותו "אנארכיסט" וחלוץ עברי. כבר ידענו שהוא נושא-כלים של יוסף 
טרומפלדור ובא להכין את ביקורו האחרון כאן וכן את העברת מרכז "החלוץ". היה זה 
יהודה קופלביץ (אלמוג) מלפני עלייתו לארץ. אחריו בא מי שנועד לשמש כמזכירו של 
המרכז -- יעקב רושצ'וּק, איש 'החלוץ" מניז'ני-נובגורוד, בועידה בפטרוגראד הוא נבחר 
כאחד מחמשת חברי המרכז; לימים בארץ היה מזכיר מערכת עתון "הארץ". הוא אירגן את 
המזכירות, והמרכז התחיל בפעולה של ארגון, הסברה והכשרה. 

אחריהם בא יוסף טרומפלדור, ש"החלוץ" היה שדה-פעולתו העיקרי ברוסיו;. שמו הלך 
לפניו. עוד לא היתה אגדת תל-חי, אבל התהלכו כבר אגדות עלילותיו במלחמת רוסיה-יפאן, 
היותו עם גדוד נוהגי-הפרדות בגאליפולי, שליחותו ב"החלוץ" ברוסיה, דמותו המופלאת. 
אני זוכר את הרושם הראשון, החיצוני של הופעתו. במקרה הגיע העירה בשעה שנערכה 
הלווייתה של אחת החברות הפעילות של "צעירי-ציון" שנפטרה בדמי ימיה. הוא בא ישר 
להלוויה והצטרף אל שורות המלווים. הופעתו ריתקה מיד את תשומת-הלב הכללית. בגובה 
קומתו הזקופה והתמירה נראה ראשו מתנוסס מעל לראשי הצועדים -- משכמו ומעלה 
גבוה מכל העם, פשוטו כמשמעו. הוא לבש "בּאַקשה" בצבע חאקי -- אדרת ארוכה 
המקובצת במתניים ומתרחבת כלפי מטה, המגדילה למראית-עין מידותיו של אדם. 
ל"בּאַָקשה" היה כיס-עליון-גדול מלפנים, נוח לשימושו של הגידם, וכיס זה היה גדוש 
ניירות ופנקסים, עד כי האדם באדרת נראה כמי שכרסו מתבקעת. זה שיוה לו במבט ראשון 
דמות "גיגאנטית", רבת-מידות, מסורבלת. רושם ראשון ומקרי זה השתלב ודאי יפה, שלא- 

מדעת, באגדות הגבורה והנוקשוּת שנקשרו לשמו, והתדמית היתה שלמה. אולם כעבור זמן, 
בנסיבות בלתי-אמצעיות יותר, כשהאיש משוחרר מסרבוליו החיצוניים ומשיח את דבר! -- 
נראתה כל הדמות אחרת, אנושית יותר בממדיה הטבעיים ובסבר פניה. רואה אני אותו 
לְעינִי בהרצאה פומבית, באולם גדול ומואר, מלא מפה אל פה -- הוא לבוש בקפידה, 
בחליפה אֶלגאנטית, גבר נאה במראהו ובכל הופעתו, דיבורו פשוט ובהיר, ללא כל סממני 
נואם ופוזה, לשונו הרוסית בפיו טבעית וקולחת כשפת-אם. נושא הרצאתו -- תנועת 
הפועלים הארצישראלית. איני זוכר את תוכנם של דבריו הקצרים, אולם אזכור את ההפתעה 
הנעימה לשמוע מפיו של "הקצין" המפורסם את סיפורו של פועל בארץ. וכך זכיתי שאת 
ההרצאה הראשונה על תנועת הפועלים בארץ-ישראל מפי איש-הארץ שמעתי מפיו של 
יוסף טרומפלדור דווקא. 
עיקר מעשיו של טרומפלדור במינסק היו קשורים בענייני מרכז "החלוץ". אולם הוא גם נתן 
את הדעת על ענין ההגנה העצמית, לקראת הימים הבאים של מצבים אפשריים עם תהפוכות 
העתים ולמקרה של נסיגת הצבא האדום ופלישתם של הפולנים. הוא עורר לפעולה ממשית 
ודחופה בהתארגנות הגנתית ואימונים, וראה בכך חלק אורגאני של שליחותו החלוצית. 
כשקרבה האפשרות של פלישה פולנית, עזב טרומפלדיר את מינסק, כדי להשלים את 
פעולתו ברוסיה ולעשות דרכו חזרה לארץ-ישראל. הוא לקח עמו ממינסק חבורה של 
בחורים לבסיס ההכשרה (והעליה) החלוצית בקרים (בסביבת העיר ג'אנקוי, בצפונה של 
חצי-האי). בקורות העליה השלישית ו"גדוד-העבודה" מסופר על חבורת ה"קרימצ'אקים" 
-- בני-קרים החסונים וזקופי-הקומה, בחורי-טרומפלדור, כאילו היו הללו "גזע" חלוצי 
מיוחד שצמח בין סלעי קרים ובערבותיה. אולם "קרימצ'אקים" אלה רובם ככולם היו 
חלוצים יוצאי ערים ועיירות של תחום-המושב-היהודי לשעבר, ששהו בהכשרה בקרים; 
בחלקם היו אלה בחורים מינסקאיים, שהועברו על-ידי טרומפלדור לקרים, ומשם עשו דרכם 
לארץ. 
בעתון היומי הציוני במינסק "פאר'ן פאֶלק", ב-1 בינואר 1920 (כבר לעת הכיבוש הפולני) 
נתפרסמה ידיעה, שאיחרה קצת להגיע, בכותרת: "ד"ש מ'החלוץ' בארץ-ישראל -- מכתב 
ראשון מאת יושב-ראש המרכז הכל-רוסי של 'החלוץ', קפיטאן טרומפלדור". המכתב יצא 
> מיפו ב277 בנובמבר 1919 ונועד למרכז "החלוץ" במינסק. הוא מוסר על מסעו לאחר שיצא 
את מינסק: הוא הגיע לסימפרופול (העיר המרכזית בקרים) ב-7 במאי 1919, שהה שם עד 
אוגוסט, לקושטא הגיע בסוף אוגוסט, הקים שם ארטל חקלאי במושבה "מסילה חדשה" 
ושתי סדנאות של "החלוץ", בסוף אוקטובר בא לארץ-ישראל. הוא מציין את התפקיד 
הגדול שנועד לחלוצים בארץ-ישראל; בעוד כשבועיים הוא עומד לצאת שוב לרוסיה 
ולהעלות עמו משם 700-500 חלוצים... ידיעה אחרת בעתון באותו חודש, בכותרת "גורל 
החלוצים המינסקאיים", מוסרת כי הועד הזמני של "החלוץ" מודיע: כמה מהחלוצים (כאן 
באה רשימת שמות) נמצאים בארץ-ישראל ועובדים שם. המינסקאים שנמצאים עוד בקרים 
-- כולם בריאים. אנו משתדלים להעבירם לארץ-ישראל... 


לא עבר זמן רב והמאורעות העמידונו פנים אל פנים עם עוד גילוי של לאומנות תוקפנית. על 
כידוני-רובים הובאה אלינו בשורתה של פולניה העצמאית בהתגשמותה. ב-8 באוגוסט 
9 נכבשה מינסק על-ידי הפולנים. קדמו לכך הרעשות וקרבות, אולם הפולשים לא 
נתקלו בכוחות-מגן חזקים. הצבא האדום נאלץ לנטוש את העיר. 

שלושה ימים ושלושה לילות לאחר כניסתם לעיר פרעו חיילים פולנים, לבושי מדים ונשקם 
בידיהם, באוכלוסיה אזרחית, על לא עוול בכפה ובאין מפריע. השמועה אמרה, כי אכן היה 
זה נוהגה של מפקדת צבא-הכיבוש להעניק לחייליה, לאחר כל "נצחון" (ולפני כל תבוסה, 
כגון נטישתה של עיר כבושה), שלושה ימים של "ידים חפשיות". 31 יהודים נרצחו, רבים 
נפצעו וספגו מכות, נשדדו ונגזלו. היה זה לי הפוגרום הראשון שנתנסיתי בו. לא היה טעם 
בעמידת התגוננות פנים אל פנים מול צבא סדיר על אזנוּ, כשדמנו הוּתר. היו אמנם עומדים 
על המשמר מאחורי שערי-חצרות מוגפים ו"מתרס"-השהיה. הדבר היחיד שנותר -- 
לצעוק. אין לדעת מי היה המתחיל ב"פאטנט" זה, ודאי היתה זאת זעקת-שבר שפרצה 
מאליה מן המיצר. אולם היא היתה מידבקת והפכה ל"שיטה". כשהפורעים היו הולמים 
בקתות ורוביהם בשער ומנסים להבקיעו, היו כל יושבי החדר -- גברים, נשים וטף -- 
פוצחים בצעקה גדולה ומרה. מיד מצטרפת החצר השכנה ומתפשטת תגובת-שרשרת. וכבר, 
רחוב שלם, שכונה, עיר שלמה -- זועקים באישון-לילה. במרחק רב מרחובנו, במעלה של 
גבעה, שכן בית-משוגעים גדול. נפחדים מהצעקה מסביב, היו יושביו מצרפים את זעקותיהם 
ההיסטריות, שהיו "טבעיות" כל-כך במקהלת-הבלהות הכללית שלא תישכח. למרבה 
הפליאה גם הוכיחה הצעקה את "יעילותה" כאמצעי הרתעה. אמנם, הפורעים ידעו שאין 
להם לחשוש -- איש לא יבוא לעזרת הצועקים או להשליט סדר, ואף רחמיהם לא נמכרו. 
אולם זעקת-האימים שפרצה מכל עבר, כ"אבן מקיר תזעק", היתה כזוועה מהממת, 
שבכוחה לעורר פחד אינסטינקטיבי ומבוכה, ולהבריח גם חיית-טרף. 
פוגרום גנראלי שני, בדומה לזה הראשון, חזר כעבור 11 חודש כאקט של פרידה. אבל בין 
שני אלה לא פסק הפוגרום הזוחל והמתמשך של התעללויות יומיום, כתופעת-לוואי 
ל"שלטון התקין". לאנשי הצבא הפולני היתה זכות-הבכורה בתעלולים אלה שסיכנו על כל 
צעד ושעל את חיו, רכושו וכבודו של היהודי. במיוחד הצטיינו בכך חטיבות 
ה"האלרצ'יקים" ו"הפוזנאנצ'קים",3 שהיהודים כינו אותם "די פירקאנטיקע היטלאך", לפי 
כובעי-הצבא-המרובעים שלראשם. ואנשי-צבא אלה היה להם תחביב מיוחד -- מריטת 
זקנם של יהודים. באמצע הרחוב, לאורו של יום, היו אוחזים בזקנו של יהודי, תולשים אותו 
בכוח ובזעם עם נתחי בשר או מקצצים בו בסכין ובכידון, וחותכים תוך כדי כך בסנטר ובלחי 
ולפעמים גם בצואר, עד זוב דם. יהודים מגדלי-זקן -- מקצתם "סתגלנים" מיהרו לגלחם, 
מרביתם היו משתדלים שלא להיראות ברחוב, ומקצתם היו קושרים מטפחת לפניהם שלא 
ייראה הזקן המגרה. ראיתי יהודים זקנים ותמימי-דרך שבכו כילדים בעלבונם, ונשאו אותו 
בחירוק-שיניים. 
כל יהודי, גם אם הוא צעיר או נער, היה צפוי לפורענויות. בדידי הוה עובדא. באחד מערבי 
החורף, ב"סתם יום של חול", כשרחקו הדי המלחמה ורישומו של הפוגרום הגלוי, והחיים 
כאילו חזרו למסלולם ולשיגרתם -- יצאנו כמה חברים, כדרכנו כל הימים, מחצרו של 
המועדון שלנו בכיכר המרכזית של העיר. צעדנו שניים-שלושה זוגות בשורה ערפית, והיינו 
שקועים בשיחה. חלפנו על פני בית-מרקחת גדול שחלונותיו הגדולים מוארים באור מבהיק. 
לקראתנו באו לאיטם שלושה "האלרצ'יקים" ורובים על כתפיהם. הם עברו על-פני שני 
3 הללו, משום-מה, נחשבו לחטיבות יחסניות בצבא הפולני. "האלֶרצ'יקים" -- על שם מפקדם הגנרל האלְר, 
שהקים את הארמיה שלו בצרפת ובא עמה לפולניה ל"מלחמה נגד הבולשיביזם". "פוזנאנצ'יקים" -- 
שמוצאם מפוזנאן, חבל-ארץ במערבה של פולניה, שהיה עד והעצמאות בתחום שלטונה של גרמניה. אלה 


ואלה שטופים היו בשנאת-ישראל ברוטאלית. הגנראל האלר הכריז בשעתו: "אדם השייך למיעוט (לאומי) 
אינו אלא אזרח-למחצה". 

הזוגות הקדמיים והתעכבו לידי, הצועד מאחור, אחד החיילים אמר משהו לא ברור. ובטרם 
הספקתי להבחין מה בפיו, אחז החייל בקצה הקנה של הרובה, ובתנופה חזקה הלם בקת- 
הרובה, בקצהָ המצופה נחושת, בכל כובדה על ראשי. נפלתי לתוך השלג שנערם בצדי 
המדרכה. החיילים המשיכו בדרכם כאילו לא קרה דבר -- ענין של מה-בכך. כשהקימו 
אותי החברים, ראיתי בשלג הלבן כתם אדום גדול. הוכנסתי לבית-המרקחת, שם נבהלו 
מאבדן-הדם הרב וחבשו את ראשי. בסופו של דבר יצאתי מכלל סכנה, והחיים נמשכו. 
לאחר הפוגרום הראשון ותוך התקריות הנמשכות ערכו המוסדות היהודיים מבצע גביית- 
עדויות, כדי לספק מידע מתוּעד לעולם היהודי ולועדות-החקירה האמריקניות. נוסח שאלון 
מתאים, וחבורה של רשמים צעירים, ואני בתוכם, פשטה בעיר לגבות עדויות מאלפי 
הנפגעים. השלטונות הפולניים לא יכלו למנוע פעולה זאת, לעיני העולם כולו, אולם ניסו 
להערים קשיים וסילופים. אחת התחבולות הזדוניות והצבועות היתה הנסיון לפסול את 
העדויות שהצביעו במפורש על החיילים הפולנים כמבצעי הפשעים, וכאלה היו העדויות 
רובן ככולן, וזה בנימוק פורמאלי מעוקם, כי ייתכן שהפורעים פשוט התחזו כחיילים... אכן, 
הנרצחים וההרוגים לא הקדימו לשאול לתעודת-הזהות של הפורעים. טיעון זה רמז גם 
בעקיפין לכך, שמא כל הענין אינו אלא פרובוקאציה יהודית, בנוסח שהיה מקובל על 
מחוללי-הפוגרומים למיניהם: "היהודים פורעים בעצמם"... כך נאלצנו להקפיד ברישום 
העדות: "הפורע היה אדם שלבש מדי חייל פולני"... 

עד היכן הגיעו הדברים באקלימו של שלטון-הכיבוש הפולני יעיד מעשה-התעללות מזעזע 
שאירע בסוף פברואר 1920. היה זה בשעת הלוייתו של אברהם קפלן, מנהיג ציוני, מן 
הדמויות הבולטות בציבור היהודי בעיר, אדם נשוא-פנים, שהיה מוּפר היטב גם לשלטונות, 
שכן היה מן הנציגים הלגיטימיים של היהודים. העיר היהודית היתה שרויה באבל כללי. 
החנויות ובתי-העסק האחרים נסגרו בשעת ההלוויה, ועם רב צעד אחר הארון. סדרי- 
ההלוויה תואמו עם השלטונות. והנה, לפתע, באמצע דרכה של ההלוויה, כשזו הגיעה לאחת 
הכיכרות המרכזיות של העיר, נקלעה לכאן יחידה צבאית פולנית עם מפקדה. הלה עיכב את 
ההלוויה ודרש לפתוח את הארון לבדיקה, שכן הוא חושד שהיהודים הטמינו שם מכונת- 
יריה. סדרני ההלוויה סירבו להיענות לדרישה זו, שנוסף לרשעוּתה והפרובוקאציה שבה, 
היה בכך משום התעללות בכבוד המת. החיילים החלו להרביץ בקתות-הרובים על ימין ועל 
שמאל ולחטוף אנשים ולאסרם. המהומה והמבוכה לא ישוערו. כפשע היה בינם לבין 
שפיכת-דמים המונית. הקהל העצום, במר נפשו, לא התפזר לבתיו, אלא נסוג ופרץ מחדש 
בצעקות-זעם. בסופו של דבר, לאחר פעולה קדחתנית של פרנסי העיר, המשיכה ההלוויה 
דרכה בשורות מלוכדות, שרויה בדכאון ומועקה, אחוזת תחושה של עלבון צורב. 
המנגנון של שלטון-הכיבוש היו לו שתי זרועות. האחת היתה רשות אזרחית- 
אדמיניסטרטיבית בדמות "מפקד איזור מינסק של מנהלת אדמות המזרח"; בתפקיד זה כיהן 
ולאדיסלאב ראצ'קביץ', בעל-אחוזה פולני ליבראלי (לימים "נשיא פולניה" הגולה בלונדון). 
השניה היתה הרשות הצבאית ששלטונה היה ללא מצָרים וללא בושת-פנים, גס וברוטאלי. 
"מפקדת האיזור", גם אם לא היתה כפופה, להלכה, לרשות הצבאית -- היתה חסרת-אונים 
מול שרירותה של האחרונה. המדיניות האזרחית בשטחים הכבושים התכוונה לפולוניזציה 
אלימה, כשהיא מבקשת לשוות לה צורות פורמאליות פסיבדו-דימוקראטיות. הנסיונות 
להיבנות על-ידי משתפי-פעולה ובני-חסות מקרב הלאומנים הבאֶלורוסיים הכזיבו, שכן 
הרוב גם ב"מועצה הבאֶלורוסית" לא יכול היה לשים מבטחו בכובש הפולני, ורק מיעוט היה 

נכון לפדראציה עם פולניה; האוכלוסיה המקומית ברובה המכריע לא נטתה כלל להשליך 
יהבה על "התנועה הבאֶלורוסית"; והממשל הפולני נזהר בהבטחותיו ובהתחייבויותיו, 
כשהוא חותר לאופציות פתוחות של סיפוח. באֶלורוסיה היהודית היתה נתונה בסיטואציה 
מורכבת, אולם היא ידעה כבר, במוּדע או באינטואיציה, שהיא לא תיוְשע על-ידי הפולנים. 
בנובמבר 1919 ערך הממשל "בחירות" למאגיסטראט העיריה בשיטה שחָברו בה יחד 
הונאה, קיפוח והפחדה, במטרה לסלף לחלוטין את המבנה הסוציאלי-הפוליטי והדימוגראפי 
של נציגות האוכלוסיה ולהעניק יתרונות למיעוט הפולני (הקאתולי) וגרוריו. המפלגות 
הסוציאליסטיות (פרט לאלה שהתחזו כפפ"ס) החרימו את הבחירות ורובן גם היו משוללות 
חופש קיום ופעולה. אף בקרב הציבוריות היהודית הדימוקראטית והציונית נטוּ רבים 
להחרמת הבחירות, גם אם קיבלו את דין הרוב הפשרני. בסופו של דבר קיבל המיעוט הפולני 
נציגות מנופחת (ברובה מחוגי הכנסיה הקאתולית ובעלי-האחוזות והפקידות), הרוסים 
התחלקו לשתי רשימות -- אחת ריאקציונית-גלויה, שניה ליבראלית יותר. הרשימה 
היהודית הכללית קיבלה 17 נציגים. 

המציאות -- לעולם פנים רבות לה. וכך גם בסיטואציה העגומה של הכיבוש הפולני היה 
לדידנו צד של חיוב, מבחינת האפשרויות של הפעולה הציונית. ייתכן שמגמת-הסיפוח 
הפולנית, וכן משקלם של היהודים במרקם הכללי של האוכלוסיה המקומית, הדריכו את 
הממשל שלא למתוח יתר על המידה את קו ההפרדה בין החיים בשטחים הכבושים לבין אלה 
שבפולניה. כך נתאפשרו קשרים עם היהדות הפולנית, ציבוריותה, תרבותה, עתונותה. 
כל התכנסות ציבורית ואסיפה פומבית נזקקו לרשיון והיו מתקיימות בנוכחותו של ה''רפרנט 
לעניינים יהודים" שנספח לשלטון-הכיבוש. הלה היה יהודי מחמיר-פנים וממעיט בדיבורים, 
חבוש כובע-שרד פולני, והליכותיו כשל פקיד נוקדן, נאמן לממונים עליו, הוא היה בא לכל 
אסיפה והרצאה, עולה לבמה ומתיישב ליד שולחן הנשיאות, יושב ושותק. היינו מתפלאים 
לכוח הסבלנות שלו. מעולם לא השתנתה הבעת פניו ולא ניתן לנחש מה הוא מבין ומה הוא 
חושב (שמו היה שטיינבוק, תיש-אבן; לימים שמעתי עליו מפי עסקני-ציבור יהודים 
בפולניה שהכירוהו בשירותו בפקידות הפולנית, כי היה אדם מהוגן ובעל כוונות טובות). 
הפיקוח והצנזורה על העתונות היו חמורים וקנטרניים. עורכו של העתון-היומי הציוני 
"פארן פאָלק" (הד"ר ח"ד הורוויץ) נקרא לא אחת להתייצב בפני השלטונות ולספוג 
אזהרות ואיומים. מבין ששת העתונים היומיים שהופיעו אז בעיר (2 ברוסית, 2 בפולנית, 1 
בבאֶלורוסית ואחד ביידיש) היה העתון הציוני ביידיש הבטאון הציבורי הבלתי-תלוי היחידי. 
מאמצים רבים הושקעו בבנין האורגניזציה העצמית היהודית בבאֶלורוסיה. לא היה לה כל 
סטאטוס מדינית-סמכותי (אגב, גם יהדות פולין לא זכתה בכך), אולם היא בנתה וטיפחה 
דפוסי-ארגון-ופעולה במגמה של אוטונומיה לאומית יהודית. מועצת-הקהילה היהודית 
במינסק הוסיפה להתקיים ולפעול. בראשית שנת 1920 נבחרה מועצת-הקהילה מחדש 
בבחירות כלליות. המפלגות הסוציאליסטיות ("בונד", "המאוחדים" ופועלי-ציון) לא 
השתתפו בבחירות. בין 11 רשימות-המועמדים היו רשימות מפלגתיות -- ציונים, צעירי- 
ציון, ראדיקאל-פועלי-ציון, פּאֶלקספארטיי, אגודת-ישראל, המזרחי -- ורשימות של 
בעלי-מלאכה, איגוד הסוחרים, עסקני-ציבור, מלמדים, נציגי-שכונה. יושב-ראש מועצת- 
הקהילה היה הציוני חיים חורגין. הישיבות הפומביות של מועצת הקהילה היו מרכזות קהל 
ער וצעיר, גם אם המתח והחריפות של הפולמוס הבין-מפלגתי פחת במקצת, הן בשל 
הנסיבות החיצוניות והן בשל היעדרן של המפלגות היריבות משמאל. 

הנסיונות לכונן מנהל-עצמי יהודי אוטונומי בבאֶלורוסיה לא היו להם יומרות כדוגמת אלה 
שבראשיתה של האוטונומיה הלאומית הפרסונאלית באוקראינה. גם תחומה של באֶלורוסיה 
היה מצומצם יותר ואף בלתי מוגדר מבחינת עצמאותו המדינית, וברור היה שאין זה אלא 
בנין-ארעי, שכן הכיבוש הוא רק תקופת-מעבר בלתי-יציבה העשויה לחלוף מהר. אף-על- 
פי-כן, מה שנעשה בתחום זה באותו פרק-זמן קצר היתה לו חשיבות לא רק מעשית, שבאה 
לביטויה בסיוע לאוכלוסיה היהודית במצוקותיה הקונקרטיות, אלא גם ערך עקרוני מהותי 
מבחינת בעיותיו של עם מפוזר בגויים. יסודותיוו של בנין זה הונחו בועידה אזורית של 
הקהילות היהודיות בבאֶלורוסיה. גם בנין זה נפגם עלזידי פרישתן של המפלגות 
הסוציאליסטיות, והן שטיפחו במיוחד את הקונצפציות השונות של האוטונומיה הלאומית 
היהודית. בעטיה של פרישה זאת גדל יחסית חלקם של החוגים הדתיים במוסדות הנבחרים, 
הציונים הכלליים נאלצו להתפשר אתם, ונוצרה כעין קואליציה בעל-ביתית רחבה. ועידת 
הקהילות כוננה מועצה לאומית (נאציאָנאל-ראט) זמנית וּועד-פועל שלה. רוב התפקידים 
המכריעים היו בידי הציונים -- יצחק ברגר נבחר ליושב-ראש, חיים חורגין -- נשיא 
כבוד, ח"ד הורוויץ -- ראש המחלקה הכלכלית, חיים פייגין (נציגם של "צעירי-ציון") -- 
ראש המחלקה הארצישראלית של המועצה הלאומית. 

ניתן להגיד כי כוחם של המוסדות הלאומיים הזמניים וההיזקקות של שכבות רחבות 
באוכלוסיה היהודית לשירותיהם באו להם במידה רבה בשל ריבוי הנצרכים לסעד ולסיוע. 
הדאגה ל"ברויט פאר יידן" ולסידורי פרנסה ועבודה עמדו בראש דאגתם של המוסדות 
היהודיים. בכך מילאו תפקיד נכבד כספי הסיוע האמריקני-היהודי, אלה שסופקו על-ידי 
הג'וינט ובאמצעותו ואלה שבאו ממקורות אחרים, ציבוריים ופרטיים, בארצות-הברית. 
הנאציאָנאל-ראט ביקש לרכז בידיו את כספי-הסיוע האלה ואת חלוקתם. הדבר היה כרוך 
בהתדיינות רבה, הן עם הנצרכים עצמם והן עם נציגי הג'וינט ואחרים. זה הביא למינסק את 
הד"ר בוגן בכבודו ובעצמו -- נציגו המרכזי של הג'וינט במזרח-אירופה ואחד הדירקטורים 
הראשיים שלו. 

פרשה בפני עצמה היתה העזרה הכספית הפרטית מיהודים בארצות-הברית לקרוביהם 
בארצות מוצאם באירופה שלאחר המלחמה. בעתון היו מתפרסמות, בצד רשימות של 
חיפושי-קרובים, רשימות ארוכות בכותרת: "געלט פון אמעריקע -- פון קרובים צו 
קרובים". הכספים היו מועברים באמצעות הג'וינט ובחלקם היו מופקדים, עד אשר יתגלו 
הנמענים, בידי המרכז הציוני ומוסדות אחרים. מסביב לפרשה זו לא נעדרו חיכוכים -- גם 
באמריקה וגם במקומות היעד. בקשר לכך גם שוגרו למינסק "אמעריקאנער שלוחים" 
לפגישה עם הקרובים במקום. 

הפעולה הציונית בעיר היתה מסועפת ורבת-תנופה. שלושה (או ארבעה) בתי-עם ("ציון", 
"הרצליה", "תל-אביב") באזורי-העיר השונים הוסיפו בתי-ועד לפעילים ולפריפריה רחבה 
של המוני יהודים -- נערכו אסיפות, הרצאות, חוגים, קורסים, הצגות ומסיבות ("נשפים"). 
בחדרי-הקריאה ניתן למצוא את העתונות והספרות הציונית. נוסדו קורסים פדגוגיים 
להכשרת מורים. היתה קיימת רשת של קואופרטיבים ציונים, בצד קואופרטיבים פועליים 
(האחרונים שימשו גם חיפוי לפעולת המפלגות והארגונים שהשלטון אסר על קיומם 
הליגאלי ורדף את אנשיהם, כגון אגודת "ארבייטער-היים" הבונדאית וכו'). חלק גדול 
ממאמצי הארגונים הציוניים שוּקע בפעולת המוסדות היהודיים הכלליים, בניהולם 
ובטיפוחם. שליחות חשובה מילא העתון היומי "פאר'ן פאֶלק", עתון לא גדול, במתכונת של 

עתון פרובינציאלי, ששיקף את החיים הציבוריים היהודיים ובעיקר שקד על סיפוק 
אינפורמציה יהודית, ציונית, ארצישראלית וגם כרוניקה מקומית. במינסק פעלו גם כל 
המרכזים האזוריים לרוסיה-הלבנה. 

בצד ההסתדרות הציונית ושלוחותיה פעלו ארגונים ציוניים שונים. "צעירי-ציון" -- אז 
עדיין "הפראקציה העממית הציונית צעירי-ציון" -- היוו חלק פעיל באקטיבה הציונית 
בעיר, היו מיוצגים בכל המוסדות הציוניים הכלליים, כשהופעתם המפלגתית-העצמאית 
היתה צנועה למדי. הופעתם ברשימה משלהם בבחירות לקהילה היהודית היתה חידוש 
לגביהם. רק בסופה של תקופת הכיבוש הפולני קם בווארשה ה"מזרח-פארבאנד" של 
הסתדרויות "צעירי-ציון" בעלות מגמה סוציאליסטית, וצעירי-ציון המינסקאים ברובם נטו 
לברית ציונית-סוציאליסטית זאת (צ"ס). 

"ראדיקאל פועלי-ציון" קיימו סניף פעיל, עממי-פרוליטארי בהרכבו הסוציאלי, נישא על- 
ידי חבורת פעילים המסורים בלב ונפש לתעודתם, עצמאי ובלתי-תלוי בתוך התנועה הציונית 
בעיר. הם הסתייגו מההנהגה של ציוני העיר ואף נתנו ביטוי לעמדתם האופוזיציונית- 
הפרוליטארית לגביה. המגע הקרוב עם הציבוריות הציונית, ההטרוגנית כל-כך בהרכבה 
הסוציאלי, במגמותיה ובמנטאליות שלה, החריף והעמיק בקרבם את תודעת ייחודם 
הסוציאלי והוסיף להם אהדה. הם זכו בבחירות לקהילה לשישה נציגים. שלטונות-הכיבוש 
התייחסו אליהם בחשדנות והתנכלו להם, ניסו לסגור את מועדונם וכיו"ב. חבורה פעילה 
מבין אנשי ראדיקאל-פועלי-ציון התכוננה לעליה לארץ-ישראל. הם הקימו "הפועל 
החלוץ" משלהם, שכן "החלוץ" נראה להם כריכוז של "בעל-בית'ישע קינדער" והם חיפשו 
מסגרת חלוצית לפשוטי-עם ועמלי-כפיים. 





"החבר" במינסק בשנת 1921 

1) יעקב אלפּאָרוּביץ. 2) שושנה מינקוב-פריצן, 3) חיה לושיצאָר-רבינוביץ (נתנאלי), 4)..., 5) דוב ליבנזון, 
66 קלארה פיין, 7) שלמה סוסאָנסקי (הרוּסי), 8) שרה ואָנזאָל-צוּקאָרמן, 9)..., 10) ל.לויטה, 11)יעקב יבנה, 
2) רחל לוין, 13) שלום וייסבורד (הלבני), 14) ניוּטה סונקין, 15) מוגילאָנסקי, 16) רחל ליפקין-בּאָנין, 17) זאב 
(וּליה) שוויידל, 18) ויָרה מוּרוך, 19) רפאל ברנשטיין, 20) יוכבד ויינשטיין-הוּרביץ, 21) זהבה פינס- 
גאָרשאטאָר, 22) משה בּאליאר, 23) חיה ניאנקובאָר, 24) דוד אסטראכאן, 25) סולומון אוּראָביץ', 26) יוסף 
אוּבּאָרמן, 27) בתיה ראטנר-פישמן, 28) מאיר מאֶלצאָר, 29) חיים פראָסמן, 30) אידל פראָסמן, 31) סגלוביץ, 

2) ליולה סולובייצ'יק, 33) שמעון האלפרין. 

אותו זמן היה קיים במינסק סניף גדול של "החלוץ", שעסק בעיקר בפעולה תרבותית, 
אפשרויות ההכשרה היו מצומצמות. בראש הסניף עמד חיים קוגל, תלמיד הגימנסיה 
"הרצליה" לשעבר (מאלה שבקיץ 1914 באו לעונת הפגרה הביתה, ונבצר מהם לחזור לארץ 
בפרוץ המלחמה), לימים במדינת ישראל -- ראש עיריית חולון. הוא שקד במיוחד על 
הקניית הלשון העברית וטיפח את הדיבור העברי. יעקב רושצ'וק, מי שהיה מזכירו של מרכז 
"החלוץ" ברוסיה, במינסק, המשיך עתה בפעולתו במרכז "החלוץ" לרוסיה-הלבנה. 
פעולתו של "החבר" הסתעפה והקיפה חוגים רחבים של הנוער הלומד הציוני. אותו זמן 
עמד לרשותו מועדון רחב-מידות במרכז העיר. הוא השתרע על פני קומה שלמה של בנין 
גדול, ששופצה וחולקה והותאמה ליעדיו של בית-תנועת-נוער. כאן שקקו חיים והמו נעורים 
תוססים. כאן נערכו הרצאות, שיחות-בירור, משפטים ציבוריים-ספרותיים, חוגי-לימוד 
בתחומי מדעי החברה וידע-העם, קורסים לעברית, חגיגות ונשפים. המגמה הארצישראלית 
הוטעמה בכל תחומי הפעולה -- ידיעת-הארץ היתה בבחינת לימוד"חובה לכל חבר, ואף 
נערכו מבחנים. תשומת-לב מיוחדת הוקדשה למידע שוטף על המתרחש בארץ-ישראל 
ונסקרה ספרותה. נערכו בירורים ושיחות בשאלות ההתישבות ואָרחות-החיים בארץ. 
הקורסים לעברית, שנועדו לא רק לחברים, יעדם העיקרי היה הכנה לעליה ארצה. במטרה זו 
התקיימו גם קורסים לאנגלית. בצד הפעולה הפנימית לא פסקה פעולת ההסברה בקרב 
הנוער הלומד היהודי הבלתי מאורגן, לרכישת נפשות לציונות ולתנועה. כן טופחו חוגי-נוער 
שונים שטרם הגדירו עצמם מבחינה אידיאולוגית ותנועתית. כשצצה מתוך שכבה צעירה של 
נוער עממי אגודה להשכלה-עממית, שקראה לעצמה "התפתחות", שלימים הפכה להיות 
הסתדרות-הנוער "קדימה" (עם פעיליה נמנו דוב ליפוב, גדליה יערי, משה טסמן, יוסקה 
איידלמן ואחרים) -- היו חברי "החבר" ממדריכיה וממסייעיה. 

הוספתי להיות פעיל ב"החבר" והייתי מסור בלב ונפש. אולם קירות-ביתו לא סגרו עלי, 
הייתי מעורה בחייה הציוניים והיהודיים של העיר בכללותם, באפיקיהם השונים, שכן היתה 
זאת מעיקרו של דבר מסכת אחת בשפע גילוייה ובריקמת קשרי-הגומלין בתוכה. 


במשך כל זמן הכיבוש הפולני היה מתפרסם בעתונים מדי יום ביומו "דו"ח המטה הכללי 
הפולני", תחילה היו אלה הודעות שיגרתיות של מלחמת-עמדות, במצב של רגיעה יחסית 
בחזית הפולנית-הסוביטית. ביוני 1920 פתח הצבא האדום במתקפת-נגד. המטכ"ל הפולני 
מדווח: "האויב חידש מתקפותיו... מתקפה מנצחת של הצבא הפולני... התנגדות עיקשת 
של הבולשביקים"... דיוּח בנוסח זה נמשך עד היום האחרון, כאשר הצבא האדום כבר עמד 
בשערי העיר. ב-11 ביולי 1920 נאלץ הצבא הפולני לנטוש את מינסק. קדמו לכך כמה ימים 
של פוגרום"פרידה, הפעם -- שלא כמלפני שנה -- של הצבא הפולני הנסוג. העיר ציפתה 
לקץ הבלהות. המלחמה עוד לא תמה, אולם תם ונשלם הפרק של הכיבוש הפולני. 

בטרם נקבעו סופית קווי החזיתות והגבולות, היינו נתונים במינסק למצבי-ביניים קצרים 
ומתחלפים, ללא שלטון יציב וללא בטחון. מצבים אלה הצמיחו ציפיות בנות-חלוף, סברות- 
כרס פוליטיות משונות וחרושת שמועות הנמסרות מפה לאוזן, שמועות הסותרות זו את זו, 
רובן קלוטות מהאויר, ובעיקרן משאלות-לב. אחת מהן -- חסרת-שחר מכולן -- קנתה לה 
שביתה בציפיותיהן של הבריות במשך כמה ימים רצופים, בבחינת "שמועה טובה תדשן 
עצם". באחד משלבי המשא-ומתן הסודי על הסכם בין פולניה ורוסיה "עוף השמים הוליך 
את הקול", כי אכן הושג הסכם, ולפיו מינסק תהיה עיר-פרזות -- עומדת ברשות עצמה, 

לא לאלה ולא לאלה! השמועה עשתה לה כנפיים, וליהודים היתה אורה ושמחה. לכאורה, 
כל בר-דעת יכול היה להבין מאליו כי אין זה אלא עורבא פרח. האפשר היה להעלות על 
הדעת כי עיר מרכזית במערבה של רוסיה ובירתה של באָלורוסיה הסוביטית תזכה בסטאטוס 
כזה? הייתכן כאן סיכוי כלשהו ל"אפשרות שלישית" בנוסף לאלטרנטיבה של ערים 
כבושות וערים משוחררות? שום צד לא העלה מעולם מחשבה כזאת לגבי עיר כמינסק. 
אולם מה שהיה ברור לנער בלתי-משוחד, היה לפתע למעלה מבינֶתם של רבים נבונים 
וחכמים. ציבור גדול של אנשים למודי-נסיון ונאורים, ביניהם פוליטיקאים ועסקני-ציבור, 
כאילו איבד עשתונותיו ונתפס לסברה מופרכת מעיקרה, והתעקש להשתכנע בסבירותה. וזה 
רק משום שלדידו אמור היה מוצא מדומה זה להיות הנוח ביותר, שכן כל האלטרנאטיבות 
האחרות לא תאמו את מאווייו הכמוסים. הציבור היהודי לא יכול היה עוד לרצות בכיבוש 
הפולני ובו בזמן חשש ברובו ממה שהיה צפוי לו בארץ הסוביטים. נוח היה -- ולוּ לימים 
מעטים -- להיתפס לאשליה חסרת-שחר. מאז, כשאני רואה יהודים בצר להם בורחים 
מההתמודדות עם הנסיבות הריאליות אל חיקה של האשליה המתוקה -- אני נזכר ביהודי- 
עירי היקרים כשהם רואים מהרהורי לבם... גם זה חלף "מפני רוחה הקר של ודאוּת". 
מינסק חזרה להיות עיר סוביטית, בירתה של באָלורוסיה הסוביטית. תהליך הסוביטיזציה חל 
מעתה על רובה של באֶלורוסיה ואוקראינה. היהדות הסוביטית התחברה שוב לכלל אחד של 
שותפות-גורל ברחבי ברית-המועצות. 

המציאות היהודית החדשה העלתה דאגות יהודיות חדשות. בראש וראשונה היו אלה בעיות 
קיומיות ומבניות של "הכלכלה היהודית בתקופת המעבר". פרובלימתיקה זו נסתמנה 
בבהירות כבר בשנת 1919. עתה, בתום המלחמות ולאחר שנה של ניתוק, עלתה בכל היקפה 
וחריפותה פרובלימתיקת-היסוד הכאובה והדחופה של היהדות הסוביטית. אלא שבעקבות 
צירופי העתים והנסיבות נוצרה כאן סיטואציה יוצאת-דופן ופאראדוכסלית-קמעא. בו-בזמן 
שרוסיה הסוביטית כולה, הפורשת מהמלחמות ועוברת לעבודת השלום, עמדה לפני תמורות 
מהותיות שבמעבר משלהי הקומוניזם הצבאי אל המדיניות הכלכלית החדשה -- הרי כאן, 
בשטחים המשוחררים, הוסיף תהליך עיצוב הממשל הסוביטי להיות מבוצע לפי דגמים מימי 
הקומוניזם הצבאי שהופעל וגובש בזמן שרוסיה הסוביטית היתה בבחינת "מחנה נצוּר", 
והכול נגזר בהתאם לצרכי המלחמה ונסיבותיה המיוחדות. הנאטוראליזציה של יחסי- 
הכלכלה, ריכוז כל ההספקה והמשאבים, שיטות ההפקעה וההחרמה, החלוקה הקצובה של 
המצרכים, מבצעי "משימות-מחץ" בעבודה ובמשק, הפרעות אדמיניסטראטיביות וצבאיות 
בניווט הכלכלה וכיו"ב -- כל אלה עירערו כליל את מערכת הסחר החפשי והשוק הפרטי. 
הסחר הסיטוני הולאם עוד ב-1918, לאחר-מכן הופקע גם הסחר הבינוני והועבר לידי 
המדינה ("הקואופרציה המאוחדת" הריכוזית), הסחר הזעיר המפורר התמקם בעיקר 
בשוקי-הרוכלות הספסריים. לעומת זה, בשטחים שבשלטון הכיבוש הזר, ובכל-אופן 
בבאֶלורוסיה, נשתמרה ונתקיימה מערכת כלכלה זעיר-בורגנית מסועפת, מושתתת על 
המסחר החפשי, המלאכה והתעשיה הבינונית והזעירה. היהודים היוו את התשתית העיקרית 
של כלכלה זאת והיא היתה מקור פרנסתם ועיסוקם. הממשק הסוביטי, למחרת השחרור, 
ביקש לחסל כל זאת בבת-ראש. בספטמבר 1920 נערך במינסק מבצע החרמת 600 חנויות 
פרטיות, רובן ככולן בבעלוּת יהודית. נערך רישום המלאי, הסחורות הופקעו, החנויות נסגרו. 
בו בזמן, בגזירת חובת-העבודה-העצמית, נגדעה המלאכה הבינונית, האיתנה יחסית 
(התחזוּתה, בחלקה, כ"קואופרטיבים" לא הוסיפה לה חיוּת). חיסול בתי-העסק הפרטיים, 

נוסף על כך שהבעלים נשארו ללא פרנסה ועבודה, פגע גם בהמוני יהודים פרוליטאריים, 
שהיו עסוקים במסחר ובמלאכה. כוח הקליטה של התעשיה המקומית היה מצומצם ומזערי. 
סיסמת "המעבר לתעשיה הכבדה" היתה ללא כיסוי. התעשיה טרם התאוששה מחורבנה, 
בסיסי הפיתוח שלה, כגון מכרות המחצבים, היו מרוחקים ממקום מושבם של המוני 
היהודים. נוסף על כך, כושר-הניידוּת של הפועלים היהודים, לא כל שכן של מחפשי-עבודה 
שלא היו פועלים, היה נמוך מאוד, הרגליהם וארחות-חייהם קשרו אותם למקומם. רובם 
המכריע שרוי היה מדורי-דורות בענפי-עבודה-ומקצוע "יהודיים" -- "הסבה מקצועית" 
שלהם דרשה אורך-רוח והיתה זקוקה לתנאים מסייעים -- סידוריים, פסיכולוגיים 
וציבוריים -- שנעדרו לחלוטין. 

אחת התגובות הסימפטומאטיות למצוקתם של המוני היהודים היה הנסיון של ה"סאטמאס" 
-- ר"ת ברוסית של "איגוד המוני העמלים היהודיים". עד היום מתקשה אני לקבוע 
בודאוּת מי היו יוזמיו האמיתיים של "איגוד" זה ומי עמד מאחוריו, גם אם ברור שהוא פעל 
בפיקוחו של הקומיסאריון לענייני הלאומים וקיבל הקצבות מהממשלה. דברו המפורסם היה 
"הרב האדום" אברהם-יעקב ז'יטניק. הוא פירסם ב-1919 קונטרס בשם "מכתב אל 
העמלים היהודים", עבר בערים ובעיירות ונשא את נאומיו הנלהבים בפני המוני יהודים. 
שמעתי אותו ואף יצא לי להחליף דברים עמו לאחר אחד מנאומיו במינסק. היחס"המוקדם 
אליו היה כאל משתף-פעולה עם השלטונות ועושה דברם, כעין "רב-מטעם" העושה רבנותו 
קרדום לחפור בה. האמת ניתנת להיאמר, לפי התרשמותי אני, כי גם כאשר נשא דרשותיו 
בבתי-כנסת, לא ניסה להעמיד פנים לא של רב ולא של כופר-בעיקר, אלא ביקש ליצור 
לעצמו תדמית של מי-שהיה-רב וכואב את כאבם של ישראל. בדמותו נראה לי משהו מנחם- 
מנדלי -- בלבושו, בזריזות תנועותיו, באורח דיבורו המשולהב. היו לו כל הסממנים של 
נואם עממי, פולמוּסן, בוטח בעצמו. רעיונו המרכזי היה -- פעולה דחופה להעברת המוני 
יהודים לעבודה. יתר על כן, בהקמתו של ה"סאטמאס" הוא חתר להשגת שני יעדים נכבדים 
נוספים: ראשית, לעורר את המוני היהודים לפעילות-עצמית בתהליך חדירתם לעבודה, 
ושנית -- לצקת בתוך המערכת הסוביטית, שבה המעמדות-הלא-עובדים הם נטולי זכויות, 
דפוסים לאורגניזציה לגיטימית של המוני יהודים עמלים-פוטנציאליים הנתונים בתהליך של 
פרוליטאריזציה. יש להניח, שרובו של הֶציבור היהודי התייחס למאמצים ולרעיונות אלה 
כאל "תעמולה בולשביקית". כך או אחרת, ה"סאטמאס" לא נשא פירות רבים והוא שבק 
חיים. הבעיות נשארו בעינן ובכל חומרתן. 


בצד ההתמוטטות של יסודי ההוויה הכלכלית-הסוציאלית של המוני יהודים, התחולל זעזוע 
עמוק בציבוריות היהודית. לא זו בלבד שנכרתו התקוות והתכניות שנרקמו לפיתוח רשת 
ענפה של אוטונומיה לאומית יהודית דימוקראטית, ואף התחילה לתת אותותיה ההתנכלות 
למוסדות ולארגונים שונים של פעילות עצמית יהודית, אלא שתהליכים עמוקים מבית 
ומחוץ מוטטו את אונה הפנימי של הציבוריות היהודית. עם ההתערערות של המעמד הבינוני 
היהודי, המבוכה שהשתררה בתוכו, סתימת אופקיו וצמצום זכויותיו, נעקר אחד מעמודי- 
התווך המסורתיים של הציבוריות היהודית שהיה בין המרכיבים הבולטים של בסיסה 
העממי, והיא יוּצגה במידה רבה על-ידי דבּריו וארגוניו. מרכיב אחר שחלקו היה רב בציבור 
היהודי לזרמיו השונים -- האינטליגנציה העממית -- לא היוותה גורם מלוכד בפני עצמה. 
עתה היא התפזרה לכל עבר. ניתן היה לסווגה לשלוש קבוצות כוללות (מבלי לקבוע 

פרופורציות סטאטיסטיות). האחת, מנת-חלקה היתה דומה לזו של רבים מקרב 
האינטליגנציה הרוסית באותן שנים -- מנוסה, הסתגרות, פרישה מחיי הציבור ומלחמת- 
קיום קארייריסטית; השניה -- אלה שנטו אוהליהם מחוץ לחיים היהודיים, מהם ששיקעו 
עצמם בלב ונפש בשדות הפעולה הכלליים של רוסיה; הקבוצה השלישית -- זו צמודה 
ּדבָקה בתנועת הפועלים היהודית על פלגיה השונים וקשרה בה את גורלה. המחנה שהתמיד 
בפעולתו הציונית והחלוצית והמשיך בה במחתרת היה בעיקרו נוער (סטודנטים בכללו), 
ונלווּ אליו לא רבים מהאינטליגנציה הציונית הותיקה. 

הציבוריות הפועלית היהודית -- ה"בונד", "המאוחדים" (ס"ד וי"ס), פועלי-ציון וכל אשר 
אתם וסביבם -- תרמה תרומה מיוחדת למודרניזציה ולדימוקראטיזציה של הציבוריות 
היהודית, טיפחה ופיתחה את המחשבה הציבורית היהודית החדשה, אירגנה המוני עובדים 
והעלתה אותם למעלת גורם מארגן, מחנך ולוחם. תנועת הפועלים היהודית אמורה היתה 
למלא את יעודה המיוחד בימים של תמורות מהפכניות גדולות, כשכל עברה, מטענה הרוחני 
והפוליטי, נסיונה וקשריה הכינו אותם לקראתם. בנסיבות החדשות היא היתה תקוותה 
האחרונה של ציבוריות יהודית עצמאית ברוסיה הסוביטית, חומתה האחרונה. עדיין היה 
לפניה מרחב-פעולה וסיכויי מאבק. אלא שלא ארכו הימים והדליקה שנפלה בתוך ביתה 
התפשטה ושרפה כמעט את הכול. רק שנים מעטות הפרידו בין שיאה לקיצה הנחרץ, 
שכמוהו כרעידת-אדמה קטלנית. ההתמוטטות הרוחנית והציבורית שבסופה התחסלות 
חשפה את הטראגיזם העמוק של תנועת-הפועלים היהודית. כשם שמקורותיו עגנו בחולשתה 
ההיסטורית של הגלות היהודית, כך תוצאותיו ורישומיו היו מאותות חורבנה ותבוסתה. בכל 
חומר הדין הומחש עתה הסמל שהועלה על-ידי ברוכוב, כאשר ביקש לבטא את "צרת 
הפרוליטאריון היהודי, מקור יסוריו": "פרומיתיאוס הכבול, המוכן בכל להט זעמו חסר- 
האונים למרוט בשיניו את נוצות העיט המנקר את לבו -- כך הוא סמל הפרוליטאריון 
היהודי". 

הייתי עַד לימיו האחרונים של ה"בונד". צרנו על הבית בו ישבה ועידתו האחרונה -- 
הקונפרנציה שלא-מן-המנין של ה"בונד" ברוסיה הסוביטית, שהתכנסה במינסק ב-11-5 
במארס 1921, והחליטה על התחסלותו. בלשנו אחר המתרחש שם, עקבנו אחר באי הועידה, 
מהם פנים מוּכּרות וידועות בציבור ומהם צירים מהפרובינציה. על פני כולם צלה של דאגה 
כבדה. התערבנו בקהלם של המונים אשר נצבאו ובאו לכאן והביעו בקול רם ובלהט את 
מעורבותם, הטינו אוזן לתגובותיהם הנרגשות ולרחשי לבם. בלענו את כל הדיווּחים 
ממהלכה של הועידה ודיוניה, וקלטלנו שמועות והדים מאחורי הקלעים. סקרנות ערה 
וקורטוב של התגרות-יריבים (הפעם ללא שמץ של שמחה לאיד) נתערבו במועקה כבדה, 
כמי שמתו מוטל לפניו והוא יודע מה אבד לנו ללא תקנה ומה מבשר לנו המוות הזה. 
במקום אחר סיפרתי על ועידה אחרת של ה"בונד", אף היא במינסק, שנתיים לפני כן 
(במארס 1919) -- בראשיתו של המיפנה. באמצע הדרך בין אז ועתה, באפריל 1920, חל 
פילוג ב"בונד" הכל-רוסי בקונפֶרנציה ה-12 במוסקבה. המיעוט המנשביקי, בראשותו של 
אברמוביץ', פרש מהועידה לאחר שזו קיבלה מצע פוליטי פרו-קומוניסטי, הרוב המכריע 
נהה אחרי הקו שהותוָה על-ידי אסתר (פרומקין) וּויינשטיין, להזדהות עם הקומוניזם 
והשלטון הסוביטי. בהכרזתה הפוליטית הכללית הכריזה הועידה כי קבלת אחריות למדיניותו 
של השלטון הסוביטי אינה מונעת בשום פנים ואופן את האפשרות והחובה של 
הפרוליטאריון היהודי לצרף לעבודת הבניה הסוציאליסטית אותו גוון מיוחד, שהוא תוצאה 

של דרך-ההתפתחות המיוחדת של הפרוליטאריון היהודי, נסיון-חייו המיוחד, 
הרגלו רב-הימים בפעילות-עצמית רבה... ככוח מאורגן, איתן בליכודו, תחת דגלו של 
הקומוניזם. בהחלטותיה בשאלה הלאומית הכריזה הועידה של ה"בונד" הקומוניסטי, שאם 
כי התביעה הישנה של אוטונומיה לאומית-תרבותית איבדה את טעמה בתנאי המהפכה 
הסוציאלית, נוקט ה"בונד", כמקודם, בכלל ש"פעדלת-התרבות צריכה להיות עניינם של 
המוני העובדים של האומה המסוימת בלבד, מושתתת על פעילותם-העצמית 
הרחבה ביותר, על אחריותם של המוסדות המוציאים-לפועל של המונים אלה, בפיקוחם 
ובהנהלתם"... אי-לכך "הפרוגראמה של ה'בונד' בשאלה הלאומית אינה סותרת את 
הפרוגראמה הכללית של רק"פ (המפלגה הקומוניסטית של רוסיה) והיא תואמת את 
רוחה"... דברים מפורשים נאמרו על-ידי ועידת ה"בונד" הקומוניסטי בשאלה המרכזית של 
ארגונו של הפועל היהודי: "המסקנה ההגיונית מכל העמדה הפוליטית הנקוטה על-ידי 
ה'בונד' היא כניסת ה'בונד' לרק"פ, על אותן האֶשיות לפיהן הוא נכנס לרסדר"פ 
(מפלגת הפועלים הסוציאל-דימוקראטית של רוסיה). עם זאת מדגישה הועידה בכל 
ההחלטיות, כי ההכרה בעקרון-הארגון של ה'בונד' כהסתדרות אוטונומית של 
הפרוליטאריון היהודי המגשימה באורח עצמאי את משימתה של המהפכה הסוציאלית 
ברחוב היהודי -- זה תנאי בל- יעבור כדי שהפרוליטאריון היהודי יוכל למלא כראוי את 
תפקידו המהפכני, וכי האוואנגארד של מעמד-הפועלים היהודי רוצה להשתתף ביצירה 
הכללית כקולקטיב, כנושא של נסיון מהפכני רב-תהילה, כמבטא הצרכים 
המיוחדים של הפרוליטריון היהודי, כהתגלמות של הלכי-רוחו ורצונו... הועידה 
נותנת לעצמה דין-וחשבון כי הגיעה העת שעיקרון זה יוכר על-ידי רק"פ ושה'בונד' יוכל 
להיכנס לתוכה כהסתדרות אוטונומית של הפרוליטאריון היהודי. הועידה 
מטילה על הועד-המרכזי בביצוע החלטה זאת להיצמד באיתנות לתנאי-בל-יעבור זה, והיא 
מביעה את תודעתה העמוקה שבסופו של דבר ייוְצרו התנאים הנחוצים לכניסתנו 
לרק"פ"... דברי ביקורת קטלניים נשמעו בועידה ובהחלטותיה כלפי היאָווסקציה התלושה 
מהפרוליטאריון היהודי והסביבה היהודית. 

ועדה משותפת של רק"פ והועד-הפועל של הקומאינטרן (עם נציגי ה"בונד"), שנועדה לדון 
בהצטרפותו של ה"בונד" לרק"פ, דחתה את תנאיו. בתגובה לכך כתב עתון ה"בונד": 
"החלטת הועדה של הקומאינטרן שמה קץ ל'בונד' כהסתדרות עצמאית של הפרוליטאריון 
היהודי, ועל"ידי כך ניתק חוט-הזהב של תנועת הפועלים היהודית שנטוָה במשך 25 שנים 
והוא שזור בתרבותנו החדשה". אסתר (פרומקין) עצמה כתבה ב"וועקער", לקראת ועידת- 
ההכרעה: "ייאמר הדבר עתה, ברגע האחרון, בכל הבהירות ובמפורש -- מה שלא יקרה 
לשם 'בונד', לתבניתו של ה'בונד', תהיה אשר תהיה החלטתה של הועידה -- הבונדיזם יחיה 
כל עוד תחיה תנועת הפועלים היהודית, כל עוד חי הפרוליטאריון היהודי. הבונדיזם יחיה 
וינצח !..." 

בועידה שלא-מן-המנין של ה"בונד" ברוסיה, זו שהתכנסה במינסק, להכריע סופית בענין 
הכניסה לרק"פ, התלקח מאבק דראמתי -- לחיים או למוות. בלב שבור, בנפש חצויה 
ובמצפון לא שקט עמד הרוב בועידה להוליך לעקידה את ילד-טיפוחיו, מפעל חייו וחזונו של 
דור. לאחר שנפלה ההכרעה, הידהדה זעקת-השבר של המיעוט הסרבני והיא ביטאה גם מה 
שחשו בעמקי לבם רבים מהרוב שנכנע: "גורלו של ה'בונד' הוכרע. ה'בונד' מקפל דגל- 
הקרב שלו מאז... בשעה זו, כשמתגשמים האידיאלים הנעלים וחזונו של מעמד-הפועלים 

העולמי, אשר למענם חי, סבל ונפל במערכה הפועל היהודי -- גוזרת ההיסטוריה את פסק- 
דינה החמוּר על ה'בונד', הסמל של תנועת-הפועלים היהודית"... קבלת ההחלטות והשמעת 
ההצהרות לוּותה בהתפרצויות של בכי והיסטריה. לפי השמועה -- אחת מותיקות ה"בונד", 
שעשתה 6 שנים בגלות הצארית בסיביר, חברה למרכז ה"בונד" הקומוניסטי, נואמת עממית 
רבת-טמפרמנט, מדברי הבלתי-נכנעים, הניה גורליק ממוזיר, שלחה יד בנפשה מתוך יאוש 
ומחאה... 

הצהרת הרוב מילמלה באין-אונים ובחוסר-בטחון: "פועלים יהודים! ה'בונד' יודע שאתם 
מסכימים לעקרון-הארגון שלו, כי אכן אתם רוצים שתהיה לכם בתוך המפלגה הקומוניסטית 
של רוסיה הסתדרות משלכם... אם תרצו, אם תפעלו, יצמח בתוך שורות רק"פ מה שהיה 
עד עתה ה'בונד'... ה'בונד' אינו נוטש אתכם, הוא נשאר אתכם... שאו את אהבתכם, 
אמונכם, נאמנותכם לברית-הפועלים (ארבייטער-בונד) היהודית, אל אותה ברית גדולה 
אשר ממנה תצמח עם הזמן הסתדרותו של הפרוליטאריון היהודי בתוך הברית הגדולה של 
פועלי כל הלאומים"... 

ועוד פרט מאפיין מעוללות הועידה. זמן לא רב לפני שזו נתכנסה, הצטרפה ל"בונד" מפלגת 
ה"פאראייניקטע" ("המאוחדים" -- ס"ס וי"ס). עתה, בועידת-ההתחסלות של ה"בונד", 
היו כאן חברים לשעבר למפלגת "המאוחדים", ובראשם משה ליטוואקוב, מהחסידים 
הנלהבים ביותר של הכניסה לרק"פ ומדוחקי-הקץ של ההתחסלות. בקשר לכך שמעתי 
בשעתו סיפור מפי מיכל רבינוביץ', מותיקי הציונים במינסק, תלמיד-חכם וסופר עברי, 
שהיה מעורב עם הבריות בקרב חוגים שונים של עסקנים ומושכים-בעט בציבוריות 
היהודית. הוא נכח בתור עתונאי בחלק מהדיונים בועידת ה"בונד". בונדאים ותיקים 
שהשיחו עמו בידידות מאחורי הקלעים של הועידה באו אליו ב"טענה": ראה זה פלא, בעוד 
אנו מתלבטים פה קשות ומתקשים בהכרעה, חבריך הציונים-לשעבר (הכוונה לליטוואקוב 
ושות') הם הדוהרים ראשונה, ללא מעצור, לקראת חיסול עצמאותה של תנועת הפועלים 
היהודית. על כך השיב להם מיכל רבינוביץ', כיד ההומור הטובה עליו: מה פלא בדבר, שנים 
רבות היתה זאת משאת-נפשם של יהודים כליטוואקוב וחבריו (בעודם ציונים-סוציאליסטים 
וטריטוריאליסטים) -- לקבור את ה"בונד" גדול-יריביהם ולא יכלו לו; עתה, כשסוף-סוף, 
ניתנה להם הזדמנות לכך, האם יחמיצוה?... וד"ל. אירוניה מרה של הגורל המעוות. אכן, 
גם בשחוק יכאב לב... 

ועוד אפיזודה באותו ענין, והיא אולי חד-פעמית במסורת היחסים הבין-מפלגתיים ברחוב 
היהודי. היה בה משהו מסמליות היסטורית טראגית, והיא שמורה בזכרוני כחוויה מרטיטה 
מאותם ימים. לרגל ההכרעות הקרובות ב"בונד" על קיומו ועתידו החליטו פועלי-ציון, 
יריביו ההיסטוריים של ה"בונד", והפעם היו אלה דווקא מהפלג היק"פיסטי (הקומוניסטי) 
שלהם, על "שבוע למען עצמאותה של תנועת-הפועלים היהודית", שייערך בעת קיומה של 
ועידת-החירום של ה"בונד". עתה קראו להפגין לא נגדו אלא למען המשך קיומו, "להגן 
מפניו על שלו". הוא אשר אמרתי -- דבר כזה טרם קרה ברחוב הפועלים היהודים, 
שיריבים ובני-פלוגתא יבקשו על נפשו של יריבם. לא היה זה תכסיס או תמרון מפלגתי. 
היתה כאן חריגה מעבר לחשבון המפלגתי הצר, התעוררות של אחריות וערבוּת הדדית, 
מתוך תחושה עמוקה של שותפות-גורל פועלית יהודית בעת צרה. נאמניה של תנועת- 
הפועלים היהודית לא יכלו שלא לחוש מה משמעותה של הכרעה זאת לגורלה של 
הציבוריות היהודית ולעתידה. 

"השבוע" כלל אסיפות-עם, משפט ציבורי על ה"בונד" והיאֶווסקציה, אסיפות-הסברה 
בבתי-החרושת ובסדנאות, אבל עיקרו היתה הפגנת פועלים יהודים לפני ועידת ה"בונד", 
למחרת פתיחתה -- הפגנה שתכליתה תביעה שה"בונד" לא יחסל את עצמו... 

המוני פועלים יהודים נענו לקריאה להפגין, מהם רבים שלא נמנו מעולם על פועלי-ציון, 
בלתי-מפלגתיים וגם מהפריפריה של ה"בונד" עצמו. רובם ככולם הפסיקו את עבודתם ובאו 
לתהלוכה בבגדי-העבודה הבלים. זכור אזכור -- גוש-אדם של עמלים וקשי-יום יהודים, 
שמעליו מתנוססים דגלים אדומים, ספק דגלי סער ספק דגלי אבל, וכרזות ביידיש. המסלול 
של התהלוכה אף הוא היה בו מהסמלי, היא עברה ברחובות ובסימטאות של דלת-העם, על 
פני מעונות חלכאים וסדנאות מלאכה, התעכבה ליד בית גדול בו דר פעם אחד יהודי עשיר 
מופלג שיצא לו שם של "מוצץ דמם" של עמלים יהודים, והיא עלתה במעלה הרחוב של 
בתי-הכנסת -- אל הכיכר המרכזית של העיר, "דער הויכער מארק" ("השוק העילי"), אל 
אחד מבתי-הועד הגדולים שברשות שלטון-הפועלים, שם ישבה ועידת ה"בונד". כאן, אל 
מול פתחה של הועידה, נשמעו נאומים וקריאות. אלה שנזעקו לכאן השמיעו זעקתם. אבל 
הועידה לא שעתה לקולו של ההמון המוּכה. הגורל נחרץ ולא ניתן עוד לעצור בעד 
ההידרדרות במדרון התלול ולהשיב אחורה את גלגל ההתרחשויות. 

למרבה הטראגיזם, בין הצועדים באותה הפגנה, נושאי הדגלים, הכרוזות ואף בין ההולכים 
בראשה היו לא מעטים מאלה שתוך השנה-שנתיים הבאות הלכו הם עצמם בעקבות 
ה"בונד" המתחסל. כזה היה גם גורלה של המפלגה שיזמה את "השבוע למען עצמאותה של 
תנועת הפועלים היהודית". בראש ההפגנה צעד מי שהיה הרוח החיה במבצע זה -- הח' 
דניאל, הוא וולף (זאב) אוורבוך, אחיו של אלכסנדר חאשין. בהשפעת אחיו הצטרף דניאל 
בנעוריו אל פועלי-ציון. שירת כחייל במלחמת-העולם הראשונה ונפל בשבי האוסטרים. 
בשובו היה מפעילי פועלי-ציון באוקראינה, באגפם השמאלי הפרודקומוניסטי; הצטרף 
ליק"פ ועשה עמה את הדרך לקראת התחסלות; בסוף 1922 נשלח עלזידי יק"פ לארץ- 
ישראל והיה מראשי מפ"ס ופק"פ, השתתף בועידה השניה של ההסתדרות ונשא בה את 
דברו כנציג "הפראקציה של הפועלים". המשטרה הבריטית בארץ הוציאה נגדו פקודת 
מאסר וגירוש, והוא ירד למחתרת (כינויו: דניאל, אבוזיים, חיידר). ניתק את כל הקשרים עם 
פועלי-ציון (הקומוניסטים). משנת 1923 -- חבר מרכז פק"פ, מנהיגם בשנות ה-20. 
מטעמם יצא כמה פעמים למוסקבה, עשה לסינופה של פק"פ לקומאינטרן וייצג בו את 
מפלגתו. לאחר תמורות ה"קו" של פק"פ, בעקבות מאורעות 1929, נפסל עלדידי 
הקומאינטרן והוּדח מהנהגת המפלגה, נקרא לשוב לברית-המועצות, חזר לשם ב-1930, 
לאחר-מכן (כנראה ב-1936) נאסר ומת בכלאו. 

אני רואה אותו לנגד עיני בראש אותה הפגנה במינסק 1921 -- חיוור-פנים, נרגש, משהו 
סגפני במראהו, חולצתו פרומה, כאילו ירד מאחת התמונות של מהפכנים אחרונים על 
הבאריקאדות. ככל שאני זוכרו באותם הימים, היה ניכר בדביקותו במפלגתו, בהתמסרותו 
לה ולמאבקיה, בכנוּת אמונתו. לא הצטיין בכושר אנאליטי ובכוח-שכנוּע הגותי. למרות 
הפאתוס הריטורי שלו, הוא לא נראֶה כמי שנתיבו בטוח לפניו. הוא לא היה מנהיג מָתוה 
דרכים ומגבש מחשבה. רבים מחבריו ב"פועלי-ציון" התריעו כבר אז על סכנת סטיותיו 
האידיאולוגיות החסלניות. אף-על-פי-כן, לא קל היה לשער אז שגלגוליו בעתיד הקרוב יהיו 
כפי שהיו, והם יביאו אותו אל ההתנכרות וההתכחשות. בראיה היסטורית -- עוד אחת 
מהדמויות של הטראגדיה הגדולה שהתחוללה לעינינו. 

מפלגתו, יק"פ (פועלי-ציון), הוסיפה עד לימים האחרונים של קיומה לגנות את הסתגלנות 
של ה"בונד" ו"המאוחדים" ואת התחסלותם. היא תבעה אוטונומיה פרוליטארית יהודית 
(סוביטים יהודיים!) וביקשה לבחון מחדש, באספקטים של פועלי-ציונות קומוניסטית, את 
"בעיות החיים הכלכליים היהודיים בתקופת-המעבר". היא אף ניסתה לחדש הלכות לגבי 
תפקידיו היוצרניים של הפועל היהודי בבניינה של ארץ-ישראל לעתיד לבוא. עוד בסוף 
0 הכריזו ברוב פאתוס על עצמם: "הבולשביקים הראשונים ברחוב היהודי לא ייכנעו 
לעולם". ולא עמד בהם הרוח.+ 

היינו מזדמנים לעתים קרובות למועדונים של פועלי-ציון, משני הפלגים -- הסוציאל- 
דימוקראטי והיק"פיסטי, לשמוע מה בפיהם. חרף כל מה שהפריד בינם ובין הנוער הציוני 
הפעיל, היה חוג העניינים והנושאים שבתחום עיסוקם קרוב להתעניינותנו. הם היו אז 
הדברים הליגאליים של הציונות הפועלית, אף כי בנוסח המיוחד להם. במועדוניהם נערכו 
אסיפות פומביות, הרצאות וּויכוחים שבהם השמיעו את דברם מנהיגי פועלי-ציון, מאנשי 
המרכז ומאנשי המקום. לכאן היו מתגלגלים גם הדים וקטעי מידע מארץ-ישראל העובדת 
ומהמתרחש בציבוריות היהודית בתפוצות ובתנועת הפועלים היהודית מעבר לגבול. וגם 
הויכוחים הפנימיים בינם לבין עצמם ובינם לבין יריביהם עוררו את תשומת-לבנו ואת 
ענייננו. 

בין אנשי פועלי-ציון, שהיו מרבים להופיע על במותיהם במינסק, היה אחד שריתק את 
שומעיו. הוא השאיר בי רושם בל-יימחה, ודווקא בשל מה שהיה שונה מאחרים. הוא בלט 
בקווי ייחודו האישי והמחשבתי, והקשבנו תמיד בעניין לדברו וללקחו. נוסף לכך זוכר אני לו 
חסד-נעורים על מה ששמעתי ממנו לראשונה על "אחדות העבודה". האיש היה הח' ליימ ע 
(רוזנהויז). אכן, הוא היה יוצא-דופן, חורג משיגרת העסקנים והנואמים שהרבינו 
לשמוע אותם, גם מבין אנשי בריתו וחבורתו. במחשבתו ובאורח ביטויו היה משהו מקורי, 
גם אם לא תמיד מעמיק, שהיה טבוע בחותם אישיותו הפעילה וההוגה. במזגו הסוער היה 
מגלגולו של להט חסידי ומחריפותו של עילוי. נאומו היה כמעיין המתגבר העובר על גדותיו. 
היה דולה פנינים מעמקי הגותו ותחושתו, שופע הברקות ואלתוּרים, מוצף אסוציאציות 
הרודפות בזו אחר זו, וכושרו האנאליטי והאָמוציונליות הספונטאנית שלו כרוכים יחד 
(לימים מצאתי מקצת דמיון בין אורח-נאומו ובין זה של יצחק טבנקין). בד בבד עם שאיבתו 
מאוצר המחשבה הסוציאליסטית והמארכסיסטית, ספוּג היה למדנות עברית ובקי במקורות 
מחשבת ישראל לדורותיו. השראתם של מקורות אלה, מוּבאות ואסוציאציות משם (שניטעו 
ודאי בחדרים ובישיבות) היו טבועים במחשבתו ובביטויו. מפיו אפשר היה לשמוע הרצאה 
אקטואלית ופולמוסית שהנושא שלה הוגדר באורח מקורי: "משומדים, אנוסים וקנאים 
בתנועת הפועלים היהודית"; סוציאליסטים יהודים שנטשו את עמם והלכו "לרעות בשדות 
זרים" הוצגו כגלגולם של משומדים, הבונדאים -- כאנוסים המתקפלים בתוך אוטונומיה- 
תרבותית-בלבד, כדוגמת רבי יוחנן בן זכאי, ופועלי-ציון הם יורשיהם וממשיכיהם של 


4. התאריכים הפורמאליים -- ציוני"הדרך של ההתחסלות לפי פלגיה: באוגוסט 1919 מתחסל 
ה"קאָמפערבאנד" באוקראינה ועמו ולפניו ה"קומבונד" הראשון; ביוני 1920 בא הקץ על הקיום העצמאי 
של "המאוחדים" (ס"ס וי"ס) המתמזגים ב"בונד" הקומוניסטי הצועד לקראת התחטלותו ומגיע לכך לאחר 
מארס 1921. בקרב פועלי-ציון מתחולל תהליך ההתחסלות בעיקר באפיק הארגוני של יק"פ -- הוא 
מתמשך קצת יותר, נפתל ורב-יסורים; ב-1921 הוא מגיע למתח הגבוה שלו, ובסוף 1922 הוא מסתיים 
בדעיכה והתחסלות למעשה. 

הקנאים בישראל. והדברים לא נאמרו לתפארת המליצה הדרשנית, הם ביטאו נאמנה, לדידו, 
תודעה עמוקה של רציפות מגמות ומאבקים סוציאליים ולאומיים בעם היהודי. דביקוּת זו 
בקדמוניות ישראל ובקורותיו היתה אורגאנית למחשבתו הראדיקלית המודרנית של מהפכן 
יהודי זה. כשם שבכל רמ"ח איבריו היו כרוכים יחד זיקתו לאידיאלים סוציאליסטיים 
ומהפכניים עם יהודיותו העממית רבת השרשים, כך גם התמזגו אצלו לאחד להט אמונתו 
בקומוניזם הגואל עם דביקותו בעם ישראל ובארץ-ישראל. 

הוא הירצה במועצת פועלי-ציון במינסק, בראשית 1919, את ההרצאה על "המהפכה 
הסוציאלית והפלשתיניזם" וקרא "להדליק את כוכב-השחר האדום של הסוציאליזם 
בשמיים האפלים של הגלות היהודית... תחי ארץ-ישראל הסוציאליסטית!" במאמר שנשא 
את הכותרת "הקומוניזם היהודי", שנתפרסם כמאמר-ויכוח ב"דער אידישער ארבייטער", 
בטאונה של המפלגה הס"ד פועלי-ציון, בוויטְבסק במאי 1920, כתב ליימע בין היתר: "רק 
כאשר תבוא על פתרונה בעיית התלישות-מן-הקרקע (בּאָדענלאָזיקייט) היהודית, תושלם 
המהפכה הסוציאלית בחיים היהודיים ותקום אומת-עבודה יהודית חדשה... הפועלי-ציונות 
תהא הסלע שעליו ינופצו גלי-הכליה בחיי-הפועלים היהודיים, וסביבה יתרכזו האנרגיה של 
ההיסטוריה שלנו וכושר-היצירה שלנו"... כיצד עשה ליימע, בסופו של דבר, את דרך 
הכלָיה יחד עם יק"פ, אין לנו ידיעות על כך (ויש ידיעות סותרות ומשונות) וזה למעלה 
מבינתנו. 

ליימע לא מיהר לנטוש את תנועת-האם של מפלגת הפועלים הסוציאל-דימוקראטית 
היהודית (פועלי-ציון); גם כשהפלג הקומוניסטי המובהק פרש ממנה וכונן את יק"פ, הוסיף 
ליימע להיות באגפה הקומוניסטי של המפלגה ההיסטורית וביקש לקיים את אחדותה 
ורציפותה. במשלחת התנועה ברוסיה הסוביטית לועידה העולמית של פועלי-ציון בווינה, 
ביולי-אוגוסט 1920, ייצגו שלוש חברים (קיווין, קנדז'ארסקי וברלינרויט) את ס"ד-פוע"צ, 
אלכסנדר חאשין ייצג את יק"פ וליימע רוזנהויד היה מייצגה של הסיעה הקומוניסטית בתוך 
ס"ד"פוע"צ.5 

כשחזר ליימע מועידת-וינה, שמעתי את רשמיו מהועידה. הוא הירבה, כצפוי, לגנות ולתקוף 
את פועלי-ציון-ימין, כביכול הם-הם שפילגו את הברית העולמית ברתיעתם מהמהפכה 
הסוציאלית ובהעדפתם את שיתוף-הפעולה עם הציונות הבורגנית וכו'. הוא לא ניקה 


5 בועידת מפלגת-הפועלים הסוציאל-דימוקראטית היהודית "פועלי-ציון" ברוסיה הסוביטית, בספטמבר 
0, בה דיווחו קיווין וליימע על ועידת-וינה, פרשו 22 צירי הסיעה הקומוניסטית, בראשותם של ליימע, 
ארוצקר ופאלאטניק, והצטרפו ליק"פ. המפלגה ברובה הוסיפה לשאת את שמה ונמנתה על הברית העולמית 
של פועלי-ציון-שמאל. 
ב"פּאָלקס-שטימע" הווארשאי, "בטאון האיגוד לתרבות וחברה של היהודים בפולין", ב-20 ביוני 1964, 
מצאתי בעמודה הראשון את הרשימה כדלהלן: "ממינסק הגיעתנו הידיעה המעציבה, כי ביום ו', 10 ביוני 
ש.ז. נפטר לאחר מחלה קצרה וקשה המדען היהודי והסופר, העסקן הציבורי היהודי במשך שנים רבות, 
ליימע רוזנהויז. עם מותו הלך לעולמו אחרון החברים של מערכת כתב-העת הספרותי הנודע "שטערן". 
ליימע רוזנהויז נמנה עד לשנת 1922 על מנהיגי פועלי-ציון-שמאל ברוטיה, היה חבר הועד-המרכזי של מה 
שכּוּנה "המפלגה הקומוניסטית היהודית" (הכוונה ליק"פ (פ"צ). ב19227 הוא עבר יחד עם יק"פ לשורות 
המפלגה הקומוניסטית של רוסיה (הבולשביקים). במשך שנים ארוכות שימש ליימע רוזנהויז בשורה של 
עמדות-ממשלה מרכזיות בריפובליקה הסוביטית הבאֶלורוסית. המנוח יצא לו שם של למדן בעל אָרוּדיציה 
רחבה. את בקיאותו היסודית העמיד תמיד לרשות הדור הצעיר של סופרים ופעילי-תרבות יהודיים. כבוד 
לזכרו!". 

מאשמה זו גם את "אחדות העבודה" בארץ-ישראל, שהיתה הרוח החיה באגף "הימני" של 
הועידה. הוא האריך את הדיבור לתיאור מהותה של "אחדות העבודה". הוא לא חסך ממנה 
את שבט ביקורתו ומנה בה חטאים שונים. ועם זאת הזהיר את חבריו לבל יהיו מזלזלים 
בייחודה של "אחדות העבודה", בפעלה ובערכיה, ושלא ייגררו אחר פסילה שטחית 
ושיגרתית. שכן, לא זו בלבד שמפלגה זו היא גורם מכריע בתנועת הפועלים בארץ, אלא גם 
תופעה מקורית רבת-ענין, שצמחה על קרקעה של ארץ-ישראל העובדת, ויש לדעת להעריך 
את הפוטנציאל היצירתי הגדול שלה. 


אם לחזור, ברצף סיפורנו, אל השנה הראשונה של ייצוב השלטון הסוביטי בעיר ואם 
בישראל, לאחר גירוש הפולשים הזרים ובהתקרב מלחמת-האזרחים לקיצה -- יש לציין 
שהפעילות של הציונות הצעירה לא נפסקה ולא נבלמה. אומר אני "הציונות הצעירה", שכן 
ותיקי הציונים ויקירי העדה "התנדפו" כמעט ברובם -- מהם שמילטו נפשם אל מעָבר 
לגבול, מהם שהמציאות החדשה הלמה על ראשם ועירערה את מעמדם הכלכלי, ומהם שלא 
היו מסוגלים עוד להיערך לפעולת מחתרת ולהפקיר עצמם לכל סיכוניה. נותרו בשטח 
הצעירים ואיגודיהם. עוד בטרם רדיפות חשנו בטבעת המצור המתהדקת סביננו. כי חַָיינו 
בסיטואציית-מַעבר מיוחדת במינה, שניתן להגדירה כליגאליות-לחצאין או שמא כאי- 
ליגאליות בלתי-עקיבה (מצד השלטונות). לא התקפלנו, היינו מוסיפים להתכנס בחוגים ואף 
באסיפות כלליות בבתים פרטיים, מבלי להחליפם לעתים תכופות ומבלי להקפיד ביותר 
בכללי הקונספירציה. אחד מבתי-הועד שלנו הקבועים היה בית הורי. ההתכנסות היתה גלויה 
לעיני השכנים ודרי הרחוב, וּודאי שלא נעלמה גם מעינם ומידיעתם של השלטונות. 
עשינו גם נסיון של בקשת ליגאליזציה כחוק, בהסוואה קלה. פנינו ל"נאראובראז" -- 
הקומיסריון להשכלת-העם -- לקבל אישור וסיוע (חוצפת-נערים שכזאת!) בתור איגוד 
להשכלה-עצמית של נוער לומד יהודי. ניסחנו תקנון שהבטיח בנוסחאות סתמיות (בפירוט 
המטרות הכלליות) וקונקרטיות את כל הנחוץ לפעולתנו והמעניק לנו זכויות לסיוע חמרי 
מצד קומיסאריון ההשכלה, שקיים מדור מיוחד להשכלה-מחוץ-לבית-הספר. בעלי-דברנו 
ידעו עם מי יש להם עסק ומהי מטרתנו, וביחוד כשהענין נמסר לטיפולה של המחלקה 
היהודית. הם ניהלו אתנו משא-ומתן ממושך ומפורט ולא מיהרו להשיב פנינו ריקם. לעתים 
אף נדמה היה לנו (ולא מתוך תמימוּת נערית), כי יש שם מישהו המוכן לבוא לקראתנו. 
האיש שעל המדור היהודי בקומיסאריון להשכלת-העם, על אף היותו מראשוני הפעילים 
הקומוניסטיים ברחוב היהודי ומ"השרופים" שבהם, היה ביסודו בחור בעל לב יהודי חם, 
כבן 25, סופר צעיר, עורך וכתבא-רבא -- אורי פינקל. רק בארץ, כעבור שנים רבות, 
נודע לי שהוא קרוב-משפחה לחברינו האחים רוזנשטיין-אבן-שושן (צבי ז"ל, אברהם 
ושלמה); יליד עיירה יהודית בבאֶלורוסיה, למד בישיבות; ב-1917 פירסם מסה על "הספרות 
היהודית והמהפכה"; ערך עתון ביידיש לצבא-האדום וליקט קובץ שירה יהודית מהפכנית; 
פירסם מחקרים וערך ספרים בחקר הספרות היהודית; לימים היה בין עובדי המחלקה 
היהודית באקדימיה למדעים הבאלורוסית. היינו באים אליו למשרד, מגלגלים שיחה, 
וההכרעה נשתהתה. | 

כקוריוז אזכיר, כי באחד הביקורים אצלו הפתענו אותו כשהוא שקוע בקריאה בספר, 
שהיה מונח בין דפי פנקס-חשבונות גדול. הוא סגר אותו מיד והתפנה לשיחה אתנו. 
כשיצא לכמה דקות מהחדר, מיהרנו להציץ מה הספר שה"נאצ'שלניק" שלנו קורא 

בזמן העבודה ומסתיר1 בפנקס"החשבונות המשרדי -- היה זה 
ספר השירים לחיים-נחמן ביאליק, במקורו העברי כמובן. כך 
נתפס בקלקלתו ה"יאָווסק" הצעיר... את הליגאליזציה לא 
קיבלנו. אמנם לא נענינו בסירוב, העניין נסחב עד אשר דעך, 
והרפינו ממנו. המשכנו בפעולתנו. 

אותו זמן נתקלנו לראשונה בתופעה שנתאפשרה עללידי 
הנסיבות של הליגאליות-לחצאין והיה בה משום אות-אזהרה 
לפגיעות אפשריות, שלאודדווקא בדרך של התנכלות 
אדמיניסטרטיבית או רפרסיווית. הזכרתי במקום אחר, שאנשי 
"החבר" היו מטפלים באגודות שונות של נוער יהודי לומד 
ועובד, ובעת הכיבוש הפולני פעלנו כמדריכים באגודת 
"התפתחות" שליָמים הפכה ל"קדימה". באחד הימים השתררה שם מבוכה בעטיה של 
"פריצה" קומסומולית. אחד הנערים הפעילים באגודה, חם-מזג וצעקן, עז פנים ומתפרחח, 
עבר לקומסומול וְביקש להוליך אחריו עוד נערים, נזעקנו לעזרת החברים הצעירים, ערכנו 
שיחות-הסברה; שוחחתי גם עם הנער שהרקיח את כל המרקחה הזאת, אבל ללא הועיל. 
השיטה שהוא נקט בה, גם אם ראשיתה היתה חתירה בסתר, התכוונה בפירוש ליציאה 
בטריקת-דלת מופגנת שתזעזע את הבית. אמנם, לא אָרבה כאן סכנת הלשנה, שכן הכול היה 
כמעט גלוי, והפומביות גם סייעה לחיסול הפרשה ללא ספיחים. אבל לעומת זה, כורח 
ההתמודדות הגלויה עם הקומסומול עלול היה להביך נערים, ולא רק אותם. אם גם לא עלה 
בידי יוזם הפרישה להוליך אחריו רבים (אם בכלל), היתה זאת אזהרה לבאות. אותו נער 
מתפרחח התגלה כעבור זמן לא רב כמשורר הקומוסמול ביידיש, ולימים נמנה על המשמרת 
הצעירה של השירה היהודית הסוביטית -- היה זה משה טייף.6 

ואם במשורררים עסקינן, אזכיר פגישות, באותו זמן בקירוב, עם עוד שני נציגים של השירה 
היהודית הצעירה ברוסיה הסוביטית. אחד מהם היה איזי כאריק, ששמו התפרסם לאחר- 
מכן כאחד מאבירי השירה הסוביטית היהודית. כשפגשתי בו, שמו עדיין לא הלך לפניו (רק 
מקץ כשנה ראה אור ספר שיריו הראשון). נפגשנו במינסק בביתו של חברי המשורר העברי 
אידל פרְסמן. זכור לי היטב (מה שנעלם מידיעתם של רושמי הביוגרפיה של איזי כאריק), 
שבצעירותו בעיר-מושבו הוא נמנה על "צעירי-ציון". בשיאי התגלותו השירית הוא נחשב 
לקומוניסט. הוא שכתב את אסופת השירים שהנציחה את פרברי דלת-העם היהודית של 
מינסק -- "מינסקער בלאָטעס". השני היה זליג אכסלרוד, אף הוא היה אז בראשית 
דרכו כמשורר. לימים תפס אכסלרוד מקום מכובד בין משוררי המשמרת הצעירה של 
השירה הסוביטית היהודית. אז הוא היה קרוב מאוד לחוגי הנוער הציוני שלנו. הרבינו 
להיפגש עמו, היה משורר בעל קול משלו ומחור חביב ביותר. סופו היה כזה של איזי כאריק 
לפניו ושל מיטב הסופרים והמשוררים היהודים בברית-המועצות לאחר מכז. 





אוּרי פינקל בצעירותן 


6 בביקורי במוסקבה ב-1963 פגשתי בו במערכת "סאָוועטיש היימלאנד", שם ערך את מדור השירה. 
מלחמת-העולם השניה, שידָעה כחייל בשורות הצבא האדום, והשואָה חרצו חריצים עמוקים בנפשו 
ובשירתו. גם הקורות את בריה"מ והנסיונות שבהם התנסה זיעזעו את עולמו. שירתו בגרה והצטללה, 
והעמיקה תודעת זיקתו היהודית. בשנותיו האחרונות תירגם ליידיש את "שיר השירים". 
הוא הקביל את פני בהתרגשות רבה, זכר אותה פרשת-נעורים ואותי, סיפר את קורותיו וגלגוליו וגילה 
התעניינות ערה וכנה במתרחש במדינת ישראל. נפטר ב-1966. 


112 ל. לֶויטה 


פעולתנו ב"החבר" לא נשארה רק בתחומי הסניף המינסקאי. נראה היה לנו, כי עת לעשות 
לחידוש האורגניזציה הארצית של התנועה, שנתרופפה ושותקה בשנות ריסוקה של רוסיה 
ומלחמת-האזרחים. שוב ניסה "הועד הגלילי של 'החבר' במינסק" לקשור קשרים שנותקו 
-- עם נקודות אחרות, עם אלה שהמשיכו בהן להתקיים סניפי התנועה ועם אלה שצריך 
היה בהן להקימם מחדש. מבלי משים חרגנו מהתחומים המוגדרים (נכון יותר -- הבלתי- 
מוגדרים) של הסביבה הקרובה ו"גליל מינסק", ואף מעָבר לגבולותיה של הריפובליקה 
הבאָלורוסית בראשיתה. ניתן להגיד שאנו הקדמנו להרחיב את גבולותיה של זו וכללנו 
טריטוריה נרחבת שהתפשטה גם על פני מה שהיו קודם פלכי מוהילוב, ויטבסק וכו -- 
וכמעט כל תחום-המושב היהודי המערבי (פרט לאוקראינה ופלכי פולניה והבאלטיקה). תוך 
השנה קמה רשת מסועפת של הסתדרויות "החבר" שעמדנו אתן בקשרים. נוסף על אלה 
שנענו ליוזמתנו, הגיעו אלינו הדים ושליחים בלתי-צפויים ממרחקים, שם צצו מאליהם, תוך 
תהליך של התעוררות והתאזרות, הסתדרויות שביקשו קשר אל רשת תנועתית רחבה יותר. 
וגם הגיעו אלינו מתחומה של אוקראינה (שם פעלו הסתדרויות-נוער ציוניות אחרות). כך, 
באחד הימים הופיע אצלי בחור מסנובסק, רחב-מידות וגם רחב-לב, כובע גימנזיסטי לראשו 
ושינל צבאי לגופו. שמחנו להופעתו וביחוד שהוא היה בחור חביב ואיש-שיחה מלבב. שמו 
היה איליוּשה אפשטיין, הוא מיודענו אליהו אִילת, שגרירה הנודע של מדינת ישראל ומי 
שכיהן כנשיאה של האוניברסיטה העברית בירושלים. 
הראשונים מאנשי-"החבר" המינסקאיים שהגיעו למוסקבה כבר בשלהי 1920 או בראשית 
1 (כמו חברנו הטוב והמסור, כאָב לנו, יעקב יבנה) ובשותפות עם חברים מוסקבאיים- 
ותיקים (אלכסנדר זלקינד ואחרים)? התחילו לכונן לשכה מרכזית ל"החבר" ברוסיה, 
כשהועד הגלילי במינסק חלש למעשה על הקשרים עם מרבית הסניפים והחברים ברחבי 
המדינה. כל אלה היו בחזקת מאמצים ראשונים ללקט את המחנה המפוזר וללכדו, 
להרחיבו ולבצרו לקראת העידן של המחתרת הציונית הצעירה ברוסיה הסוביטית. 
אותו זמן לא נחה ערוּתנו המחשבתית, הרבה שאלות נוקבות תבעו תשובות. מצוּוים היינו 
לרכוש דעת וכושר התמצאות, שלא לפי גילנו, בסבכי מציאות דינאמית ועולם נסער. הכול 
מסביבנו זירז והמריץ את התבגרותנו האינטלקטואלית ואת התגבשותנו האידיאולוגית. 
התקופה החדשה דרשה לא רק היערכות ארגונית חדשה, אלא גם היערכות רעיונית חדשה, 
בחינת ערכים ודרכים לקראת הבאות. בתחום התוויית דרכה של התנועה (הרבינו לשבת על 
מדוכה זו של "מהות החבר") מצא הדבר את ביטויו בתוכנו במה שהתגבש במגמה רעיונית 
וחינוכית שכונתה "מינסקער טאֶלק" (נוסח-מינסק) ב"החבר" -- לשון אחרת: "זרם- 
העבודה" (על משקל תנועת-העבודה), שאני והרצל ברגר היינו ממנסחיו ומבטאיו. עוד נשוב 
לכך בפרק אחר בהמשך סיפורנו. 
שדה-פעולה חדש עלה על הפרק בשל קירבתה היחסית של מינסק לגבולה המערבי של 
רוסיה, בנוסף לבסיסה הציבורי היהודי הרחב -- חיפושי דרכים לעבור בם גולים ועולים. 
7 יצקב יבנה נשאר פעיל ב"החבר" גם כשאני ועוד חברים פרשנו ממנו; עלינו יחד לארץ; עבד במוסדות 
משקיים של ההסתדרות; איש מפא"י. אליעזר שוב -- איש "החבר" וחבר צ"ס, עשינו עמו יחד את 
חברותנו באסי"פ; עלינו יחד, היה חבר בקיבוץ ושליח!, לימים כיהן כסגן ראש עיריית חיפה; איש התנועה 
לאחדות-העבודה. בנימין (וניה) וייץ -- נשאר ברוסיה, עלה שם לגדולה כאחד האנרגטיקאים הדגולים, 
חתן פרס-סטאלין על תכנון העברת התעשיה מזרחה לעת מלחמת-העולם השניה. נפטר ב-1961. 


אלכסנדר (סניה) זאלקינד -- מצעירי ותיקי "החבר", מהנדס, אביו המהנדס זאלקינד היה ציוני נודע 
ברוסיה; בארץ היה מנהלם של מפעלי תעשיות-חשמל גדולים. 


פרקי מינסק 13 


הלחצים האמיגרציוניים גברו בקרב חלקים של הציבור היהודי ועמם נסיונות, ליגאליים 
ובלתי-ליגאליים, ליציאה מרוסיה. אחת האפשרויות הליגאליות שנזדמנה אז היתה, למשל, 
זו של "הרְפאטריאנטים הליטאים". ביולי 1920 נחתם חוזה-השלום בין רוסיה הסוביטית 
וליטא העצמאית. היה זה אותו חוזה-שלום שעורר בעקבותיו הרבה בדיחות, שכן החותמים 
עליו, משני הצדדים, היו אחינו בני ישראל, ויש אומרים (ייתכן שזוהי אחת הבדיחות) 
שמשפחותיהם של השניים היו מיודדות ביניהן משכבר הימים -- הדיפלומאט הסוביטי 
והקומוניסט א. יפה ייצג את רוסיה הסוביטית, והמישנה לשר-החוץ הליטאי והציוני הותיק 
שמשון רוזנבוים ייצג את הרפובליקה הליטאית. החוזה קבע הסדר המעניק זכות של 
ריפאטריאציה מרוסיה לכל הליטאים שיצליחו "להוכיח" כי נולדו בליטא או ישבו בה. 
כציר ליטא במוסקבה נתמנה יורגיס באלטרושייטיס, משורר ליטאי ורוסי (הוא שתירגם 
לרוסית משיריו של ח. נ. ביאליק), מחסידי אומות העולם; כיועץ משפטי של הצירות נקבע 
ראובן רובינשטיין (כרמי), העתונאי הציוני הנודע, מותיקי "החבר". שניהם, הציר הליטאי 
ויועצו היהודי, היו אז תושבי מוסקבה ופטרוגראד. הודות לטיפולו המיוחד של ראובן 
רובינשטיין, תוך הסתייעות בסובלנות הליבראליסטית וההומאניסטית של הציר, הוכנסו לא 
מעט יהודים לתוך רשימות הרפאטריאנטים, גם כאלה ש"ליטאיוּתם" היחתה מפוקפקת. כך 
יצאו מרוסיה ההיסטוריון שמעון דובנוב ושורה של סופרים ועסקני-ציבור יהודים. בסוף 
0, למשל, ישבה במינסק קבוצה של סופרים שציפתה להכללתה ברשימת 
ה"רפאטריאנטים הליטאים", על מנת שתוכל להצטרף לרכבות העוברות את מינסק בדרכן 
לליטא. ביניהם היו -- יעקב לשצ'ינסקי, הסופר דויד ברגלסון, הוגה-הדעות והפובליציסט 
נ. שטיף (בעל-דמיון), המשורר לייב קוויטקו ועוד. לעת שהייתם במינסק הם היו פעילים 
בחיי התרבות היהודיים בעיר, השתתפו בקורסים הפדגוגיים למורי יידיש (כאן שמעתי את 
הרצאותיו של יעקב לשצ'ינסקי על השתקפות חיי-הכלכלה בספרות היהודית), השמיעו 
הרצאות וערכו הקראות. אולם הסיבה העיקרית של שהייתם אצלנו היתה ציפייתם המתוחה 
ליציאה מרוסיה הסוביטית והכוונה למלט נפשם מכאן.% 

זה היה אחד האפיקים של היציאה הליגאלית. זו יכלה אך במעט מזעיר לענות על צרכיה של 
העליה החלוצית. הילכך לא פסקו הנסיונות הבלתי-ליגאליים של הברחת גבולות. אמנם, גם 
זו לא יכלה להיות דרך לרבים, שכן הגבול המערבי נשמר היטב, וסכנת-חיים ארבה למנסים 
לחצותו. ואין אנו מתייחסים כלל לקשיים בהמשך הדרך, עקב גזירות-העליה של השלטון 
הבריטי. לעומת הקשיים והסכנות שבהברחת הגבול, הרי מעָבר לו, בכל המדינות שחצו בין 
רוסיה והמערב -- פולניה, ליטא, לטביה, רומניה -- היו ישובי-יהודים עָרים, ובהם 
תנועות ציוניות וחלוציות ואף משרדים ארצישראליים, והם שימשו ערי מקלט לבאים 
וסייעו להם בהמשך דרכם לארץ. אחד מחברינו שיצא את מוסקבה בשלהי 1922, בדרך 
ביסאראביה לארץ-ישראל, שומר בסאלון שבביתו בתל-אביב, תחת זכוכית, תעודה מיוחדת 
במינה רשומה בעפרון כימי על-גבי חתיכת בד לבן, שהיתה תפורה בתחתוניו -- פניָה אל 
מרכז "החבר" ברוסיה, בכתב ידי ובחתימתי, הפונה למשרדים הארצישראליים ולמרכזי 
"החלוץ" באשר הם שם, בבקשה ובהמלצה להושיט כל עזרה אפשרית לחברנו בדרכו 
לארץ. 

8 דויד ברגלסון, נחום שטיף, לייב קוויטקו ואחרים היו כעבור כמה שנים בין השבים לרוסיה הסוביטית. 


ההסבר לכך הוא באכזבותיהם במערב ובתקוות שהם תלו בסיכוייה הרבים של התרבות והספרות היידישית 
ברוסיה הסוביטית. 


4 ל. לויטה 


במינסק פעל ועד-עליה במחתרת, שהיה מטפל בעולים העוברים בעיר, מסייע להם בקיומם 
הארעי ובהמשך דרכם. היו באים חלוצים, קבוצות ויחידים, מהם שהצליחו להמשיך מכאן 
דרכם אל מעבר לגבול ומהם שחזרו כלעומת שבאו, וחיפשו דרכי עליה אחרות (כמו, למשל, 
דרך הרי הקאווקאז). הפגישה והמגע עם הקבוצות החלוציות הנועזות הללו היתה לנו חוויה 
חשובה. הבחורים והבחורות אוכסנו ובילו בבתינו וכן היינו עורכים אתם פגישות משותפות 
במסגרות חברתיות ותנועתיות, ונרקמו יחסי חברוּת ואחוה. 

אחת החבורות הגדולות והמרשימות שהגיעה אלינו בדרכה לארץ היתה זו של 
הייקטארינוסלאבאים (יקאטרינוסלאב, היא דניאָפרופטרובסק, מערי-התעשיה הגדולות 
באוקראינה). שם היה סניף גדול של 'החלוץ", שמנהיגו והרוח החיה בו היה דן פינס (לפני 
שהגיע למוסקבה, למרכז "החלוץ"). החבורה הרעשנית שהפתיעה אותנו מנתה כ-40 
חברים, בחורים ובחורות, רובם סטודנטים. בלטו בתוכם השלונסקים -- אברהם, אחיו 
הבכור בוריה (דוב), אחיותיו פאניה ואידה, רעייתו ליוּסיה (מאוחר יותר הגיעו למינסק גם 
האם והאב שלונסקי והאחות הקטנה ורדינה). היתה זאת משפחה מופלאה, ברוכת כשרונות, 
שופעת חיים וקונדסוּת. אברהם שלונסקי הצעיר ניגלה לנו מיד כמשורר. מראהו, תלבשתו 
והליכותיו הסגירוהו כאחד פייטן צעיר. קווּצותיו תלתלים שחורים ארוכים, מהלך גלוי- 
ראש, כתפיה בוהָמית עליו, מכנסיים רחבים ("שארובארי") מקופלים מעל מגפיים נמוכים 
מתחת לברכיים... אז הוא נראה כעלם ענוג, ולפניו הבעה של תום-נעורים (כשפגשתיו 
לאחר שלוש וחצי שנים בארץ, כבר נעלמה ארשת-פנים זאת, רק הבריק כאז המצח הגדול 
עטור הבלורית השחורה). הוא, הקונדס, נראה אז כ"ביישן" כלשהו, בכל אופן ביישן יותר 
מבני-משפחתו האחרים ואנשי חבורתו. כידוע, הוא הספיק בעודו נער לעשות כשנה בארץ 
כתלמיד הגימנסיה "הרצליה". שיריו הראשונים כבר נתפרסמו ב"השילוח", אולם אנו לא 
קראנו אותם. הוא היה מקריא לפנינו משיריו החדשים. מאז אני זוכר (גם ויזוּאַלית) את 
צרור הניירות עם כתב-היד של מחרוזות השירים "סתם" -- "הה, הפלג, הפלג צי מעוּמס 
מני יָמים, והימים -- ימים סתם"... (לימים שמעתי מפי אברהם שלונסקי, כי אותו כתב-יד 
אבד לו בדרכי-הנדודים לארץ, והוא שיחזר אותו מחדש). אז גם סיפר לי 
שביאָקאטרינוסלאב יושב עוד משורר יהודי צעיר ומחונן, הכותב יידיש, וגם לו אסופת 
שירים הנקראת "סתם"; שמו היה פרץ מארקיש. אברהם היה מקריא לנו ברצון משיריו, 
ביחוד כשהיינו נפגשים בביתו של משוררנו אידל פרְסמן, ששלונסקי התיידד עמו במיוחד 
והעריך את שירתו. 

אחיו הבכור של אברהם שלונסקי, בוריה, היה מתימטיקאי מחונן, חריף-מוחין ופיקחח; איש- 
תחבולות, הוא היה מראשי החבורה הסעורה ומעצב ה"טאקטיקה" שלה, כ"קבוצת לחץ", 
כלפי הגורמים השונים שהם נסתייעו בהם, הוא לא היה בורר באמצעים, ועל הכול חיפתה 
לשונו השנונה והומור עוקצני. פניה, האחות הבכירה (אמו של יהלי ואגמן) והנבונה -- 
היתה פסנתרנית מחוננת. אידה הצעירה, בעלת טמפראמנט בלי מצרים, היתה מרתקת 
בשירה העזה (לימים היתה מחלוצות השירה האופראית בארץ-ישראל; השתקעה בפאריס). 
ליוּסיה הבלונדית הבהירה, רעייתו של אברהם, היתה יוצאת-דופן בגויוּתה וב"חתיכיוּתה" 
(בארץ -- מהשחקניות הראשונות של תיאטרון "האוהל"). שלונסקי ואחיותיו בבואם 
לארץ עשו כשנתיים בעין-חרוד (לפני שאני הגעתי לארץ). אברהם שלונסקי הנציח את 
פרק-הזמן הזה באוהלי יזרעאל ב"בגלגל", ממיטב שירתו. האחיות השתלבו בהוויה 
הגדודאית של ימי-בראשית בעין-חרוד, הן היו כאן מן הסוערות ב"כוהנות הבאכחוּס" 

למרגלות הגלבוע; ימים רבים הן היו זכורות כאן עם "מזבחות לילינוּ שעלו באש הניגונים". 
האחים שלונסקי, בפגישתנו בשכבר הימים, היו מתגנדרים באווירה החסידית והאחד-העמית 
של בית אביהם והיו מלגלגים קמעא על חשבון הסוציאליזם שלנו. אולם תסס בהם משהו 
מרדני וחלוצי שחיפש לעצמו פורקן. החבורה היאָקאטרינוסלאבית כולה היתה ססגונית 
בדמויותיה וססקולית. נזכיר עוד מתוכה בחור בשינל-של-סטודנטים וקלסתר-פנים 
אינטליגנטאי-לעילא, שמו היה אז לובה שאפוטינובסקי, הוא א. אלמי -- משורר-חוצב 
של העליה השלישית, לימים ירד מן הארץ, עבר גלגולים שונים, שב לארץ בערוב יומו, שבע 
מרורים ותלאות. והיו אלונים צעירים, גבוהי-קומה וחסונים, עוּלי-ימים ויפי-תואר. עוד 
מעט יהיו הם גדודניקים "קלאסיים", "פרומי חולצה כשערי היכל פתוחים", בעלי שמות- 
חיבה רוסיים וניב רוסי, חוצבי אבנים ושוברי לבבות, חובקים זרועות עולם ולבם "קרוע 
ויחף... פרוע ורעב". מהם גם אחדים שלא האריכו ימים בארץ -- מי שנקטע בעצם לבלוב 
אביבו ומי שירד אל עיר-האורות הבוהמית והשמאלנית. והיו גם בתוך החבורה הרעשנית 
בודדים מבוגרים יותר, שקולי-דעת, "צנועי הגות ועלילה", שמתינותם ונועם-הליכותיהם 
רק הבליטו את געש-הנעורים של הכלל. 

חבריה משוּנה זו לא היתה אלא רסיס של סוּפה גדולה, דם"התמצית של שבט בודד מבני 
העליה השלישית החלוצית בארץ המהפכה, שככל שהוא נישא על גלי זרמים עזים, הרי בו- 
בזמן גם שחה נגד הזרם. בנידטובים העוקרים עצמם מִעכָרם ומביתם, ואף מימים מרתקים 
סביבם, משליכים נפשם מנגד, סעוּרי מאוויים, יוצאים לדרך ארוכה רבת-חתחתים. 
מאחריהם ימי מסה והווי "הפוּך בסערה", ולפניהם -- הבלתי-נודע. קומץ חלוצי של דור 
"בחפזו" ובבדידותו; אם כן, "אם תבל שיפור וקרוּע, אני הוא שירו הפרוע". בכל הופעתם, 
באורחם ורבעם, בנוסח לבושם ודיבורם, בהמיית לבבם וביחסם לסביבתם, היתה זאת "א 
הפקר-כאליאסטרע" (חבריית-הפקר). מעצורים חיצוניים לא הרתיעו אותם, ממעצורים 
פנימיים הם שיחררו את עצמם, בועטים במוסכמות. ביחסיהם עם הסובבים אותם וביחסים 
בינם לבין עצמם הם לא היו כפויים עוד לנורמות כלשהן. הכול היה רווי מתח גבוה -- 
אצלם וסביבם. גם בתביעותיהם מן ה"מוסדות" (כגון ועדדהעליה הבלתי-ליגאלי והמשרדים 
הארצישראליים מעבר לגבול וכו') הם לא ידעו מידה ואבחנה, ולעתים גילו תוקפנות בלתי 
מרוסנת. כל המסע שלהם, מרוסיה דרך פולניה, היה רצוף שערוריות והתפרצויות. לא הכול 
בדרישותיהם ובטענותיהם היה מוצדק והביא בחשבון את יכולתם הריאלית של הנתבעים. 
כך היה הדבר גם בהסתכסכות שלהם עם ועד-העליה במינסק, כשהם "עלו על העצבים" של 
עסקנים תמימי-לב, כשצדקו וגם כשלא צדקו. הצידוק העצמי והמוטיבציה נמצאו בעימות 
בין חלוציוּת מרדנית וציונות בעל-ביתית. 

גם כאשר אפשרויות המעבר בגבולות המערביים הלכו והתאפסוּ, הוסיפו עוד להגיע למינסק 
קבוצות ויחידים מ"החלוץ" לנסות מזלם ולגלות פרצות בגבול הנחסם. בין הבאים היתה גם 
קבוצת חלוצים מבני המושבות החקלאיות היהודיות בדרום-רוסיה (בפלך חרסון). בשהותם 
במינסק, כבר הייתי אני במוסקבה. אחדים מהם מצאו אכסניה חמה בבית הורי. ביניהם 
היתה גם רבקה וורוביוב, שלימים הגיעה לעין-חרוד יחד עם ישראליק בן-אליהו (בעין-חרוד 
התרכזה קבוצה מבני-המושבות ומשפחותיהם). היו אלה פרקי "בריחה" שהקדימו ב-25 
שנים את התנועה הגדולה שאימצה לעצמה כינוי זה בשלהי מלחמת-העולם השניה. 
סיבות שונות, בעיקרן חיצוניות אבל בחלקן גם פנימיות, מנעו מגישושי "הבריחה" 
ומהקילוחים הדקים של העליה מלהפוך לאפיקים רחבים למעבר עולים. אותו זמן התחוללה 

תנועה רחבת-ממדים של הגירה פנימית בתוך יהדות רוסיה. מגמתה היתה מן ההיקף אל 
המרכזים. ראשית לכול זזה העיירה היהודית, המונים זרמו מהעיירות אל הערים ומהם אל 
המרכזים הגדולים. ההתערערות הכללית הקלה על העקירה במקומות מושבם ההיסטוריים 
המסורתיים של היהודים. ההגבלות הפורמליות הישנות, המשפטיות והחברתיות, בטלו. 
קשיים חדשים, כלכליים וסוציאליים, לא יכלו לעצור בעד התנועה הספונטאנית הזאת. בתוך 
כל זה גאתה התזוזה ההמונית של הנוער היהודי. הללו, ברובם המכריע, אבד להם טעם 
ישיבתם בבתי-הוריהם ובמקומות מושבם. האפשרויות האחרות, ביחוד אלה הקשורות 
בהמשך הלימודים נראו כבלתי מוגבלות (על אף כל המגבלות) ופותחות אופקים. היתה זאת 
שנה ראשונה ברוסיה הסוביטית ללימודים סדירים באוניברסיטאות, באולפני תורה ורכישת 
מקצוע. הכול זזו, גם אלה שסיכויי היקלטותם במקומות החדשים היו מפוקפקים ולא 
ברורים. בהמשך למגמות האימאננטיות של הגולה היהודית, ההתרכזות החדשה היתה כרוכה 
גם בפיזור חדש, שרסיסיו נפוצו לכל עבר על פני ארץ רבה. מינסק בעלת הישוב היהודי 
המרוכז, שקלטה רבים מבני הסביבה, היא עצמה לא היתה יוצאת-דופן ושלחה רבים מבניה 
למרחקים. גם החבורה שלנו נפוצה, ונתפרדה החבילה. בחלקם הם נפגשו מחדש ונתלקטו 
במרכזי קיבוצי-הגלויות החדשים של הנוער היהודי ברוסיה הסוביטית. רבים מהם נשאו 
בעמקי לבבם את הפרספקטיבה של העליה לארץ-ישראל, אשר גם אם תתמהמה בוא תבוא. 


היינו, בשנה אחרונה זו, שלישיית חברים הקשורים בריעוּת אישית עמוקה, בקירבה רעיונית 
ובשותפות של פעילות ציבורית-תנועתית. תוך חודשים מעטים נשאה אותנו הרוח א? קצווי 
עולם שונים. אחד טולטל עד לארצות-הברית, שני -- דרך פולניה לאוניברסיטאות 
בגרמניה, ואני -- שמתי פני למוסקבה. 

כנוהגם של צעירים תמימי-נפש (לאחר-הכול היינו רק בני 18-16) הצטלמנו לפני הפרידה, 
החלפנו בינינו תמונות למזכרת ורשמנו עליהן מרחשי-הלב איש לחברו. 55 השנים שעברו 
בינתיים, מאז ועד עתה, יש בהן כדי להתיר את נדר הצינעה לגבי שורות אישיות, והבאת 
דברים של תום-נעורים אין בה כדי להביך עוד, גם אם הם מעוררים חיוכם של עמוסי-נסיון- 
החיים. יתר על כן, ייתכן שעתה יש בדברים רגשניים אלה קורטוב של תיעוד היסטורי על 
רחשי לבם של בני-הדור בשחר ימיהם, רמזים שאינם נטולי ענין על מאווייהם, זיקותיהם 
הציבוריות ואף על תום-הריעוּת. אביא איפוא את הדברים כלשונם (הכול כתוב עברית). 
ברל מרגולין, זה שיצא לארה"ב, כתב בנימה אישית: "שנת תר"פ-תרפ"א -- שנה 
מפורסמת בתולדותי אני! בה נתהוו מאורעות גדולים: באתי אל שדה-העבודה החברותית 
ונתוודעתי אליך, יקירי, מאורע שכבר הספיק למלא את הדפים היותר מזהירים בתולדות 
חיי... זכור את עבודתנו המשותפת ב'החבר', שהיתה בתנאים קשים. אקווה שעוד ניפגש 
בשדה-העבודה החברותית במצב יותר טוב"... 

הרצל ברגר, שנסע לגרמניה, רשם: "תשעת-עשרת החודשים שעבדתי אתך ב'החבר' 
המינסקאי היה להם החלק הכי גדול בכל התפתחותי. תפקידך בזה גדול מאוד. ב'החבר' 
למדתי להיות ציוני וסוציאלי, החושב ציונית וסוציאלית והיכול להתמכר לשני הרעיונות 
ולהתאחדותם -- רעיון הציונות הסוציאלית. ניפגש בארץ-ישראל שנינו במחנה הלוחמים 
בעד נצחון הסוציאליות בארצנו ונצחון רעיוננו במציאות. זכור את 'החבר' ואת עבודתנו 
המשותפת בו. -- הרצל. כ"ו אדר ב', ה' תרפ"א, בגולה במינסק". חבל שאיני יכול לצרף 
גם מה שרשמתי אני לחברי -- האחד רחוק מעבר לימים, השני כבר בעולם-האמת... 

ועד "החבר" במינסק בשנת 1921 
1. ל. לֶויטה, 2. הרצל ברגר, 3. דוב קפלן, 4. אורי אסטראַכאן, 5. שרה ואָנזאָל-צוקרמן, 6. בוריס מרגולין 


הרצל ברגר עברו עליו 13 שנים של לימודים אוניברסיטאיים בגרמניה ושל פעילות 
עתונאית ופועלי-ציונית בפולניה ובגרמניה, למן פרידתנו אז ועד עלייתו לארץ בספטמבר 
4. כאן ערך את "דבר", היה הפובליציסט שלו במשך 28 שנים ומן המדינאים 
והפארלמנטרים מעמיקי-ההגות של מפלגת פועלי א"י. זלמן שזר כתב עליו שהיה "פועלי- 
ציון בנו של פועלי-ציון... דור שלישי לעידית הציבורית של יהודי מינסק... מן העדינים 
שבאחים"... נפגשנו בארץ בחמימות רבה, אלא מישורי-החיים השונים שבהם היינו 
שרויים ושוני של מגמות בדרכה של "הציונות הסוציאלית" -- לא החזירו לנו עוד את 
שותפות-הנעורים. הוא נפטר באוגוסט 1962. 

את ברל (עתה בוריס) מרגולין פגשתי לאחר 18 שנות פרידה, בקונגרס הציוני הכ"א בז'נבה 
9, ערב מלחמת-העולם השניה, בין צירי "הדסה" מאמריקה. הוא הפך לתעשיין מצליח 
בארה"ב, עשיר מופלג, ובו בזמן עסקן ציוני ומראשי ההסתדרות העברית באמריקה. לאחר 
הקמתה של מדינת ישראל ביקר לא פעם בארץ כאחד מנציגיה של החברה הכלכלית 
לישראל. לאחר שפגישתנו בקונגרס בז'נבה נפסקה לפתע, עקב יציאתי הדחופה בשליחות 
לפולניה על סף המלחמה והשואה, סבור היה (כך סח לי לאחר-מכן) כי אני כאילו "ניתקתי 
מגע עם הבורגנות". זו היתה הגזמה מופלגת מצידו, ואולי היתה בכך תגובה של מצפונו- 
הלא-שקט (ואף בכך אין להגזים) בעימות עם זכרונות נעורינו. הוספנו להיפגש בידידות 
בביקוריו בארץ, במלונות המפוארים של תל-אביב ובעין-חרוד, התרפקנו על העבר הרחוק. 
דרכי-החיים נפרדו. 

אני רושם דברים אלה לאחר 51 שנים בארץ, בנתיב החיים של פועל בארץ ואיש-קיבוץ. 
וכל שעבר בחיים, במעלה ההר ועל פני תהומות, לא השכיח מלב את נעורי ונעורי דורי, 
וזכרם הרחוק "כמימי המבוע המרווים-צוננים בשרב"... 


חיים לבשאי 
מינסק -- ירושלים של רייסן 


המחבר, חיים לבשאי (ליפשיץ), נולד במינסק בְשנת. 1917. 
עלה ארצה ב-1937. עובד מדינה. ערך חוברות, תירגם ופירסם 
שירים ומאמרים בעברית וביידיש. 


שלא כקהילות ישראל אחרות שנחרבו בשואה -- חורבנה של קהילת-מינסק. מינסק, עיר- 
הבירה של רוסיה-הלבנה, ובשנים שלפני מלחמת-העולם הראשונה -- עיר המחוז והעיר 
הראשית של ערי-הפלך לרייסן וגלילותיה -- לקתה ונחרבה כפליים. חורבנה על-ידי קלגסי 
היטלר, בנוכחות הצורר אייכמן ימ"ש, בפורים תשי"ב (1942), ביום הרג רב, למעלה 
מחמשת אלפים איש, מנער ועד זקן, אשה וטף, -- היה כבר חורבנה השני. הראשון קדם לו 
בכעשרים וחמש שנה, עת קם השלטון הבולשביסטי להכחיד ולכלות את היהדות ואת כל 
אשר בשמה ייקרא. 

מינסק, העיר הגדולה לאלוהים ולאנשים, רבתי ביהודים ושרי בערים, מהפכת זרים חלה 
בה -- המהפכה האדומה, שהפכה אותה, ואת רוסיה הרחבה כולה, הפיכת סדום ועמורה. 
כחבָרתה וילנה, זכתה אף מינסק לכינוי רב המשמעות: ירושלים של רייסן. ועד לאותה 
מהפכה -- רכבות מהירות יוצאות היו מבית-הנתיבות הוילנאי המפואר שלה, ויוצרות 
גשר-וקשר של מסחר ותרבות ביניהן. 


רבניה וגדוליה 

מינסק מאוכלסת היתה ברוב יהודים גדול, ובמחצית שנות העשרים הגיע מספר תושביה 
היהודים עד למעלה מחמישים אלף איש. 

במוקד יהודי גדול זה עמדו -- עוד מהמאות הקודמות -- אישים גדולים ורבנים 
מפורסמים, שהיו לתהילה. הגאון יחיאל הלפרין, הידוע בספרו ההיסטורי: "סדר הדורות", 
כיהן כ"רבה של מינסק" במאה הי"ח ועמד בראש ישיבה מפורסמת. אליה הגיע באותו זמן 
גדול הגאונים בדורו ובדורות שלאחריו: ר' אריה ליב, בעל "שאגת אריה", שייסד אף הוא 
ישיבה רבתי. אך בין שני גדולים אלה נפל דבר ונעשו צהובים זה לזה, ובני מינסק תבעו את 
עלבונו של בעל "סדר הדורות" ושילחו, ביום שישי בשבת, את בעל "שאגת אריה" מעירם. 
ציון קברו של בעל "סדר הדורות" עומד עד היום, שלם וגדור, בבית-הקברות העתיק, שכולו 
נחרש ונסלל, וכל מצבותיו וקבריו חוללו בזדון. 

במאה הי"ט חיו ופעלוּבמינסק הגאונים ר' דוד טבלי, בעל "נחלת דוד", ר' גרשון-תנחום, ר' 
יעקב-מאיר ו"הגדול", הרב יהודה ליב פרלמן, בעל "אור גדול" על המשנה, שכיהן בה 
כמרא דאתרא. השפעתם של גאונים ואישים אלה רבה היתה על חייה של מינסק היהודית, 
והם שהוציאו לה מוניטין ברחבי הפזורה היהודית. 

בראשית המאה ה-כ' כיהן כרבה הראשי של מינסק הגאון אליעזר רבינוביץ, חתנו של 
ה"גדול". מותו, שנים מספר לאחר המהפכה, עורר זעזוע עמוק בין יהודי מינסק, המונים 
השתתפו בהלווייתו, אפילו קומוניסטים ולא יהודים. 

לאחר פטירתו של הרב רבינוביץ, המשיך ברבנות, בשנות השלושים, חתנו, הרב מנחם-מנדל 
גלוסקין, אדם יקר ואציל-נפש, נפטר בלנינגראד, לשם הוגלה עם משפחתו, לאחר שהשלטון 

היווסאָקי במינסק התעלל בו והחרים כל רכושו. בשנות כהונתו של הרב גלוסקין ובשנים 
שלאחריו, חָיו ופעלו במינסק עוד רבנים נודעים, שמסרו נפשם לשימור הגחלת היהודית: 
יהושע צימבליסט, אייזיק רבינוביץ, משה גורדון, המגיד בנימין שקוביצקי, הרב אשר 
קרשטיין ועוד. תחת משטר עריץ, מאסרים ועינויים, פעלו אלה וסיכנו חייהם למען היהדות, 
ומכוחם ומכוח-כוחם -- היבהבה היהדות וליחשה ושמרה על גחלתה שלא תעומם כליל ... 


עיר-מקלֶָט 

בתקופת מלחמת-העולם הראשונה, באביב שנת 1915, נטלה על ראשה קהילת מינסק את 
הכתר הראשי של יהדות אירופה, שעד אז נשאה אותה בכבוד קהילת וילנה, וקהילת מינסק 
היתה שניה לה ("הגאון" בוילנה ו"הגדול" במינסק). גרמה לכך העוּבדה שניקולאי 
ניקולאייביץ', המפקד העליון של צבא רוסיה, גירש אז את יהודי פולין וליטא, ועקר אותם 
באכזריות רבה מתחום-מושבם. העילה לגירוש היתה קירבתם של היהודים, החשודים כבלתי 
נאמנים לרוסיה, לאזורי הגבול עם ארץ-האויב גרמניה. 

יהודי וילנה, ראדין, קובנה, בריסק, וילקומיר ועוד ערים מאזורי פולין וליטא, שישבו בערים 
אלו באלפיהם, על ראשיהם ורבניהם, עקרו ובאו בחלקם הגדול ל"ירושלים של רייסן", 
למינסק. מינסק היתה עיר גדולה לאלוהים, מאוכלסת ברבבות יהודים ומשופעת במוסדות 
יהודיים גדולים ומפוארים. ואכן, יהודי מינסק פתחו דלתי ביתם וצרורי כספם בפני פליטי 
מלחמה אלה, שיכנו אותם ותרמו מהונם ומאונם לקליטתם. כך התרכזו גדולי הדור ההוא 
בתוככִי המרכז היהודי במינסק -- בסביבות "השוק הישן" המזוגג והמקורה בעץ וברזל; 
בסימטאות הסמוכות לרחבת החצר הגדולה של בתי-הכנסת המרכזיים; בסביבות "שוק 
הדגים" הסמוך לנהר סביסלוץ', שמימיו זורמים בקיץ ובחורף. 

בבתי-הכנסת הגדולים והקטנים שהיו מרוכזים ברחובות נָמיגה, זָמקובה, הקדְרים, 
בסימטאות ה"בֶּצַה", "בין החנויות" וברחוב-"האטליז" הארוך והמפותל -- ישבו, למדו 
והתפלפלו ר' ישראל-מאיר כהן בעל ה"חפץ חיים", ר' חיים סולובייצ'יק מבריסק, ר' לייב 
מוילקומיר, ר' ישעיהו קרְליץ שליָמים נודע כבעל ה"חזון איש", ועוד ועוד. בתי-כנסת אלה 
פתוחים היו יומם ולילה, ועל אצטבותיהם ומדפיהם נערמו ספרי-קודש לאלפים, כדרך בתי- 
כנסת שבתחום-המושב היהודי. 

עם פרוץ המהפכה הקומוניסטית והקמת השלטון הסוביטי, שוב הוגלו אישים ורבנים אלה, 
ובחלקם אף ברחו בסכנת-נפשות ועברו בחזרה את הגבול לפולין ולליטא, שאחרי המלחמה 
הפכו להיות מדינות עצמאיות והופקעו משלטון הקומוניסטים, לפי "הסכם ברְסט- 
ליטובסק". 


תורה ולימודה 

מינסק נודעה לשם בתורתה, בלימודה ובבתי-הכנסת שבה. אגודות וחבורות-לימוד, שיעורים 
לתורה ולמשנה, להלכה ולאגדה, רבו בה בבתי-הכנסת ובבתי-המדרש, שלא היו נסגרים ביום 
ואף לא בלילה, והרבה בתי-כנסת נקראו על שם החבורה הלומדת בהם, או השיעור הנלמד 
בהם: ביכ"נ "חיי אדם", חברת "תפארת-בחורים" וכדומה. 

מפורסם ביותר היה ביהכ"נ "החדר", על שום שאנשי בית-כנסת זה היו מתכנסים בו 
באמצע היום, ביחוד בשבתות, ורבם הגדול, ר' איסר, ולאחר מותו, חתנו ר' אריה, יושב היה 
על כסא רם ונישא, לא ליד שולחן, כי אם באמצעיתו של בית-הכנסת, על הבימה, ומסביבו 

ישובים ומקיפים אותו שומעיו המרובים ומקשיבים לקולו, הנישא בחלל ברמה, כשדממה 
רבתי שוררת, ואפילו רחש של זבוב לא נשמע בדברו. 

סמוך לכיכר המרכזית של העיר, "סובור" (שלאחר המהפכה הוסב שמה לסבובודה=חָרות), 
קיימת היתה חצר רבת-מרחב ורחבת-היקף -- חצר בתי-הכנסת. עשרות בתי-כנסת, ובהם 
הגדולים והמרכזיים של העיר, שכנו בה. בית-הכנסת הגדול והמרכזי נקרא "הקר", מכיון 
שבתחילתו, מחמת גודלו, לא היה בו תנור, ובימות החורף קשה היה להתפלל בו, והיו 
שוכרים אז בכסף מנין אנשים, שלא תיעקר התפילה בו גם בחורף. בית-הכנסת "החברה", 
בית-המדרש הגדול, בית-המדרש הקטן, ועוד רבים אחרים -- כל בית-כנסת וסיפורו, כל 
בית-מדרש ולומדיו. ושערים שלושה היו לה לחצר בית-הכנסת מכל שלושת רוחותיה ומכל 
רחובותיה הסמוכים. (סיפור ייסודם ותולדותיהם של בתי-כנסת אלה ותפיסתם, סגירתם 
והריסתם על-ידי השלטונות הקומוניסטיים, הוא ארוך ביותר, וראוי לספר בו לחוד). נוסף 
לאלה פזורים היו בכל העיר בתי-כנסת יפים ומהודרים. כל חָבֶָר בעלי-מלאכה או בני- 
אומנות היה להם בית-כנסת משלהם ועל שמם: בית-כנסת הקצבים, הנגרים, הטייחים -- 
ברובע העיר של בעלי-המלאכה, שאף הרחובות בו נקראו על-שם האומנים. 

אף היו בה בעיר, ששלט בהם נוסח ליטא המתנגדית, שלושה בתי-כנסת חסידיים, מן 
הגדולים וההומים ביותר: ליובאביץ, קוידאנוב וסלונים. 


מרכז לציונות ולחלוציות 

מינסק היתה אחד המרכזים הגדולים לציונות. התנועה הציונית, על כל זרמיה, למן "פועלי 
ציון", "השומר הצעיר" ועד ה"מזרחי", מצאה במינסק כר נרחב לפעולתה העניפה ותקעה 
יתד נאמן בין שכבות העם. פרסום רב לתנועה הציונית ולמינסק גם יחד הביאה הועידה 
הכללית של ציוני רוסיה, שנערכה ברוב פאר, בשנת 1902, במלון "פאריז". הימים היו אז 
ימים מדכאים ברוסיה הצארית, יד הצאר תקיפה היתה כלפי היהודים. ברחוב היהודי נשבו 
רוחות זרות, שמקורן היה בתנועות שמאליות וניהיליסטיות: מפלגת ה'"בונד", 
האנארכיסטים, המפלגות הסוציאל-ריבולוציונרית והסוציאל-דימוקראטית וכדומה. ועידת 
ציוני רוסיה הפכה איפוא תל תלפיות לכל יהודי שדרש לציון ושאף לגאולה. היא זקפה את 
גבו והרימה את קרנו ונסכה בלבו טל של תחיה. יהודי מינסק התהלכו לאורה בחוצות עירם, 
חלוּמים וּמלאי תקוָה לגאולה קרבה ולבנין הארץ. שנים חלפו, וסבים לנכדים שנולדו כבר 
לאחר המהפכה סיפרו בגאוָה ובגעגועים על ועידה גדולה זו. 

חלק גדול וניכר ממעצבי התנועה הציונית חיו ופעלו במינסק ובסביבתה. די אם נזכיר את 
נחמן סירקין, יהושע סירקין, מניה שוחט, אליעזר קפלן, שר-האוצר הראשון, הרצל ברגר, 
ד'"ר אלכסנדר גולדשטין, ורבים אחרים. וראשון במעלה, הנשיא שז"ר, אף הוא מגידולי 
מינסק וסביבתה. 

מינסק היתה עריסתם של מפעלים ציוניים, כספיים וישוביים, בשנים שלפני המהפכה, 
ואפילו בשנים שלאחריה. "אגודת-האלף", שהקימה את הישוב היהודי בארץ "עין-זיתים", 
"קדימה", "השומר-הצעיר", "צעירי ציון", ועוד. גם בקרב מייסדי "דגניה" ואנשי ביל'ו 
היו מבני מינסק וסביבתה, וכן בקרב ראשוני תלמידי הגימנסיה "הרצליה" בתל-אביב. 
יש לציין במיוחד את הועידה של "אנשי החיל הציונים בחזית המינסקאית", שנערכה 
במינסק בסוף ימי מלחמת-העולם הראשונה בשנת 1918, תחת דגל עברי, שעליו התנוסס 
הסמל "מגן-דוד". 

משוררים וסופרים 

מינסק הצטיינה לא רק בתחום התורה והציונות. גם בתחום התרבות, השירה והספרות -- 
חלקה היה רב ובולט. משוררים ואישים נודעים בתחומים אלה, כגון ה. ליוויק, ב. ולאדק וא. 
ליסין, אברהם רייזין, משה קולבאק, זליק אכסלרוד, איזי כאריק, משה טייף ורבים אחרים, 
חיו, שרו, התלבטו בחוצותיה. הסופרים העבריים דניאל פרסקי, יכנה"ז, מיכל רבינוביץ, 
ח. ד. רוזנשטיין, דוד זכאי, אידל פרְסמן -- אנשי מינסק היו. 

בשנות השלושים ולאחריהן קמה ספרות ועיתונות עניפה ביידיש. פעלו בעיר תיאטרון 
מרכזי, מועדון לסופרי יידיש, אנסאמבל ולהקות, מועדוני-פועלים וספריות יהודיות. גם היו 
מבקרים בעיר תכופות תיאטרונים ואמנים יהודיים ממוסקבה ומקיוב ומערים אחרות. 
הצופים הרבים ליבם היהודי היה נפעם לשמע לשון יהודית -- לשון שאותיות האלף-בית 
העברי וניבים עבריים שזורים בה. 

סמוך לשנות השלושים נערך במינסק, במלון המרכזי "אירופה", כנס כללי של הסופרים 
היהודיים, שבו בלטו המשוררים איציק פָפֶר, פרץ מרקיש ואיזי כאריק. 


היאָווסקציה 

פרשה מבישה היתה היאֶווסקציה במינסק, ומלחמתה בדת ובמסורת היהודית. מרבה היתה 
לסרס עוּבדות ולסלף דמות היהדות ונושאי"כליה, במטרה לבזותה. היאֶווסקציה לא נרתעה 
מלהעליל עלילות-שקר ומלביים משפטי ראוה, נגד המשמשים-בקודש ואנשי הדת. הצטיינו 
ברשעותם המשפטים שנערכו לראוָה בשנות 1929-1925: משפט ארגון השוחטים, ומשפט 
השוחט רפופורט. 

אך גם סופה של הייאָווסקציה בא, וראשי דובריה לא נוקו, ושלטון סטאלין חיסל גם אותם. 
מינסק, עיר ואם בישראל, רבת השראה ומרכז רבתי ליהודים וליהדות -- עתה בדד תשב. 
האלם בפיה ושממה יהודית מהלכת בה. 





מארק ז'יטניצקי וְאלֶה הַצאן מָה חַָטְאוּ? 


הרב אשר קרשטיין 

המרוּאיָן, הרב אֶשר קרשטיין 
(1975-1886), עלה ארצה 
ב-1936. כיהן כרב העיר 
עפולה והעמקים. 





נולדתי בעיר מינסק בשנת 1886 להורים סוחרים ותלמידי-חכמים, שומרי תורה ומצוות. 
אמי היתה בתו של הרב יצחק דורסקי מקומארובקה, שבנה בית-כנסת על שמו בפרבר זה. 
לא למדתיב"חדר" כי אם בבית. רבי היה יהודי מנובאהרודוק שגר בביתנו. לאחר מכן למדתי 
בישיבה בבית-המדרש הקטן. רבותי בישיבה היו ר' יודל ור' שמואל. אחר-כך נסעתי 
לישיבת מיר ומשם לישיבת ראדין, ל"חפץ חיים". הייתי סופרו של ה"חפץ חיים" שנתיים. 
הוא חידש חידושי תורה שקיבצם לאחר מכן ב"משנה-ברורה" שלו, ואני העליתים על 
הכתב. לאחר שנתיים עברתי לישיבת סלובודקה, כנסת ישראל, ולמדתי שם עד יום חתונתי, 
שבע שנים. נשאתי לאשה את בתו של ר' יהושע צימבליסט, הוא ר' יהושע הורודנר, שהיה 
גאון וצדיק ואיש"חסד שמעטים דוגמתו. כל הנזקקים, בין אנשי-תורה ובין פשוטי-עם, היו 
פונים אליו והוא היה נענה ועוזר. הוא היה הרב של בית-הכנסת "שואבי-מים". בזמן 
מלחמת-העולם הראשונה השתכנה שם ישיבת סלובודקה, שפונתה בגלל קירבת החזית, 
לפי פניית הרב הגאון ר' משה מרדכי אפשטיין ז"ל, שהיה אחר-כך בארץ ראש ישיבת 
חברון, ונפטר בארץ. 

כידוע, התקיימו הישיבות בחוץ-לארץ מתרומות שאספו משולחים. בתקופת המלחמה, 
כשהדרכים היו משובשות בגייסות, היו הישיבות שרויות במצוקה גדולה. נמצאו אנשי-חסד 
שהתאזרו בזמן המלחמה לעזור לישיבות, נתנו לתלמידי הישיבות דירות לשיכון ומזון בכבוד 
רב. היהודים במינסק בזמן ההוא תמכו בכל בן-ישראל שנמצא במצוקה. 

בישיבה היו קרוב למאתיים בחורים לומדים. בראש הישיבה עמדו ר' משה מרדכי אפשטיין 
ז"ל, "הזקן" ר' נתן-נטע פינקל, מייסד ה"מוסר" בישיבה, וּכר הירש המשגיח. והיו ראשי- 
ישיבות נוספים שמחמת המצוקה ברחו ממקומותיהם ובאו למינסק ותמכנו בהם. 

גם ישיבת ראדין הגיעה לסביבתנו והשתכנה בסמילוביץ. ישיבת מיר עברה דרך מינסק 
לפולטאבה, ובראשה עמד אז ר' לייזר יודל פינקל, שהיה לאחר-מכן ראש ישיבת מיר בארץ 
ונפטר כאן. 

חותני, ר' יהושע הורודנר, היה קרובו של ה"מגיד" הזקן במינסק ר' ישראל הורודנר. 
הרבנים הראשיים בעיר פרנסתם היתה על המשכורת שקיבלו מהקהילה. בימי הצאר, כשלא 
היתה קהילה מאורגנת, היתה קיימת "קורובקה", כלומר, מס מיוחד על בשר כשר. 

מ"קורובקה" זו התפרנסו השוחטים, הרבנים הראשיים וכמה דיינים. פרנסת יתר הרבנים 
היתה על בתי-הכנסת. כל בית-כנסת החזיק רב משלו ופירנס אותו. נוסף לכך, בימים ההם, 
לפני פרוץ מלחמת-העולם הראשונה -- לא נזדקקו יהודי העיר לערכאות, אלא היו 
מתדיינים בפני הרבנים ושילמו להם שכר גם על כך. היו רבנים שבנוסף למשכורתם כרבני 
בתי-כנסת היו גם ראשי-דישיבות. 

במינסק היו ישיבות רבות. ישיבה קטנה היתה ב"בית-הכנסת הקטן". בבית-הכנסת על שם 
זוול היה קיבוץ של בחורים גדולים. הקצבים החזיקו בבית-הכנסת שלהם ישיבה גדולה של 
בחורים לומדים, וכדומה. 

פרנסת בחורי-הישיבה היתה על הישיבה. קיבלו שכר מאת הישיבה, ובעלות-הבית של 
דירותיהם היו מבשלות להם. רק בשבתות ובחגים היו סועדים על שולחן בעלי-בתים 
חשובים. היו תלמידים, בני עשירים, שהתקיימו על חשבון הוריהם. 

מקור ההכנסות של הישיבות היו תרומות שאספו המשולחים בכל העולם. בקיבוצים היו 
יושבים בחורים מצוינים בהלכה שהיו עוסקים בתורה ללא עזרת ראש-הישיבה. לפרקים היו 
מזמינים רב מפורסם אליהם והיו מתווכחים אתו בהלכות. הם עסקו בתורה עד בוא יום 
חתונתם. ובני העיר החזיקו בהם. רק בישיבות קטנות שימשו ראשי-ישיבות שהיו שונים 
פרקם לתלמידיהם מדי יום ביומו. 

בכלל, לא היה בית-כנסת בעיר שלא בקע ממנו קול תורה. בין מנחה למעריב, ולאחר מעריב 
התקיימו בכל בתי-הכנסת שיעורים בתלמוד ובמשנה, שרב בית-הכנסת או למדן אחר בעיר 
התנדב לעמוד בראשם. 

מכיון שעל בית-הכנסת ועל דיני-תורה היתה פרנסת הרבנים, היה שכרו של הרב נקבע לפי 
גודלו של בית-הכנסת ואמידותם של מתפלליו. היהודי נמדד אז לפי גדולתו בתורה. הוד- 
קדומים חָפף את בית-הכנסת "חדר-שול", שבראשו עמד ר' איסר הזקן, תלמיד-חכם 
מופלג. מקומו היה ברחוב הביצות, משכן דלת-העם. ור' איסר קבע שם שיעורים בתלמוד 
ובמשנה ובעין-יעקב לכל המתפללים, איש-איש לפי השגותיו בתורה. ודווקא דלת-העם 
קבעה עתים לתורה. לאחר פטירתו עמד בראש "חדרו של ר' איסר" חתנו ר' אריה. 
כלל קבעו חכמינו ז"ל: היזהרו בבני עניים כי מהם תצא תורה. ואמנם בני דלת-העם חינכו 
את ילדיהם לתורה. לומדים היו עד גיל הנישואין. לאחר מכן נעשו לראשי-ישיבות או 
לרבנים או עסקו במסחר בעסקי חותניהם, שלקחו חתנים לומדים לבנותיהם. 

בתוך חצר בתי-הכנסת, "דער שוּל הויף", שהיה גדוש בתי-תפילה, נמצא ה"קלויז של 
בלומקה". בלומקה היתה אשה עשירה ובנתה בית-כנסת מפואר בכספה, ושם ישבו ולמדו 
תורה בחורים גדולים בקיבוץ. בית-כנסת זה היה בקומה השניה, ולמטה היה ה"תלמוד- 
תורה" לילדים קטנים. 

המשכילים והעשירים שבעיר הקימו להם, בסוף המאה התשע-עשרה, בית-כנסת מפואר, 
"די כאָרדשוּל". היה שם חזן עם מקהלה. בין גבאיו היו ד"ר חיים חורגין, יצחק ברגר ומבני 
משפחת פולאק. 

בבתי-הכנסת היו מתפללים בעיקר בשבתות ובחגים. ואילו בימות החול היו מתפללים 
בחדרים, ב"קלויזים", שהיו צמודים לבתי-הכנסת. 

לקצבים היה בית-כנסת משלהם. את הבשר היו מוכרים באיטליזים שהיו.מרוכזים ברחוב 
אחד, למען הקל על שמירת הכשרוּת. רב מיוחד היה משגיח על הכשרות. השחיטה היתה 
בבית-מטבחיים גדול. היה גם בית-מטבחיים מיוחד לעופות, ושם ישבו נשים שמרטו את 

הנוצות, ועל עבודה זו היתה פרנסתן. אם היה חשש טריפה בבית-המטבחיים, היה השוחט 
פוסק בעצמו, ואילו שאלות מסובכות היו מביאים לפני רבנים שישבו בחדר מיוחד בביתו 
של רב העיר ר' אליעזר רבינוביץ ז"ל. לפעמים, כשהחלק הנגוע בפרה, שלגביו נתעורר 
חשש טריפה, היה גדול מאוד ואי-אפשר היה להביאו לפני הרבנים, היו לוקחים את הרבנים 
לחדר מיוחד על-יד בית-המטבחיים ושם בדקו ודנו על הענין שלא בנוכחות הקצבים. 
לקצבים לא היתה דריסת-רגל בחדר זה. גם אני עסקתי בכך, כששימשתי כרב במינסק. 
כשנטרפה פרה, היו מוכרים אותה לגויים בעיר, כמובן -- לאחר בדיקת רופא וטרינרי 
שהיה פוסק אם הבשר בכלל ראוי לאכילה. הפרש המחירים בין בשר כשר לבין בשר-טריפה 
לא היה גדול, כך שהקצבים לא הפסידו ממון רב גם כשנטרפה הפרה. יהודים לא קנו 
במינסק בשר-טריפה. 

לאחר נישואי התמניתי כרב בית-הכנסת ברחוב אלכסנדרובסקאיה על ההר התורכי. מאחר 
שהתפנה שם מקום, דרשתי בפני המתפללים, וקיבלוני כרב עליהם. הייתי דורש ברבים עוד 
בהיותי בחור. כן לימדתי בישיבה של "שואבי"מים שוּל". בשעתי לא התפללו כבר שואבי- 
מים בבית-כנסת זה. בכלל בטל המנהג של מכירת מים, לאחר שסידרו בעיר משאבות על 
בארות המים שבעיר. לפנים היו שואבי-המים מובילים את המים מנהר סביסלוץ'. הייתי 
ראש-ישיבה שם. 

ברחוב אלכסנדרובסקאיה היו כמה בתי-כנסת. האחד, בית-הכנסת של אלטשולר, השני 
הקלויז של חסידי קוידאנוב, והשלישי של החיילים. חיילים פירושו -- מי ששירתו בצבא 
ניקולאי הראשון עשרים וחמש שנה ולאחר שיחרורם הקימו להם בית-כנסת משלהם. קראו 
לבית-כנסת זה גם "בית-הכנסת שעל החוף", מכיוֶן שהיה סמוך לחוף הנהר. על ההר התורכי 
היה בית-כנסת נוסף של קנטורוביץ, יהודי עשיר, קבלן לבנינים, שהקים לו בית-כנסת משלו. 
הוסמכתי לרבנות על-ידי הרב הגאון ר' ישראל מוולוז'ין ועל ידי רב העיר מינסק, ר' אליעזר 
רבינוביץ. כן קיבלתי סמיכות לרבנות מאת ראש-הישיבה שלי ר' משה מרדכי אפשטיין ז"ל. 
בשנת 1924 שלח לי ר' משה מרדכי אפשטיין רשיון-עליה ושלוש מאות דולר, על-מנת 
שאהיה ראשדישיבה בישיבת-מיר בארץ. אבל מכיןן שהשלטונות לא הרשו לאשתי ולילדי 
להילָווּת אלי, ויתרתי אז על העליה. 

כשפרצה מלחמת-העולם הראשונה, נתמלאה העיר פליטים, שברחו ממקומות הסמוכים 
לחזית. בשנת 1916 התיצבה החזית במרחק של כארבעים קילומטר ממינסק. כל העסקים 
פסקו, ופרץ משבר גדול. הקימונו במינסק ועד"עזרה לפליטים. לאחר מכן התחילו העסקים 
לפרוח, סיפקו לצבא שהיה בסביבות העיר לחם, וכדומה. 

לאחר מהפכת קרנסקי, בפברואר 1917, נערכו בחירות לקהילה. חותני וכן אני נבחרנו לועד 
הקהילה. היו בועד נציגים מכל הזרמים ומכל המפלגות. נציגת ה"בונד" היתה אסתר 
פרומקין. באחד הויכוחים שפרצו בינה לביני אמרה: "אתם הרבנים עוסקים בדברים שלא 
מהעולם הזה, בדברים מתים, של בית-קברות". עניתי לה: "זו לי פעם ראשונה שאני שומע 
מפיה של אסתר דברי אמת. אכן, עוסקים אנו בקבורה, מבקשים אנו לקבור את תורתכם". 
נציגי הציונים בועד הקהילה היו וילבושביץ, י. ברגר, ד"ר ח. חורגין וכן המורים חיים תנעזר 
ומנחם איצקוביץ. 

בסוף 1917 נכנסו הבולשביקים לעיר. הכל כשהיה, החנויות היו פתוחות, לא היו החרמות 
ורדיפות כבערים הגדולות. ועדיין לא שהו הרבה הבולשביקים בעיר -- ונכנסו הגרמנים, 
ביאנואר 1918. בימי שלטון הגרמנים היה סדר מופתי בעיר והעסקים פרחו. כשהסתלקו 

הגרמנים, חזרו הבולשביקים, ולאחר זמן קצר באו הפולנים הפורעים. עם בוא הפולנים, 
התחילה להגיע עזרה מיהודי אמריקה. בימים ההם לא היה קיטוב מפלגתי קיצוני כמו 
בימינו. הכול עבדו שכם אחד לטובת הכלל: המזרחי, אגודת-ישראל והציונים לפלגיהם. רק 
השמאל התבדל. 

הקהילה היתה מוּפרת בימי הפולנים כבימי קְרְנסקי, וקיבלה תמיכה ממשלתית. אבל היינו 
כבולים. בכל הישיבות של הקהילה היה משתתף משגיח מטעם השלטונות. כשהפליגו 
לעניינים כלליים, היה המשגיח נועל את הישיבה וטוען כי זה לטובתנו, שכן עלולים אנו 
להיאסר. בכלל, רב היה הפחד בימי השלטון הצבאי הפולני. 

לאחר-מכן חזרו הבולשביקים. הם הכריזו בפומבי על עיקרי אמונתם. ראשית-כל, מלחמה 
בדת. הדת היא אנטי-מהפכנית, שוללת את. הקומוניזם ואת אהבת האדם, שהיא, כידוע, 
מעיקרי הקומוניזם. 

נפתחה תעמולה גדולה נגד סוחרים וחנוונים. הוחל בהחרמות. החרימו את דירתי היפה 
ונאלצתי לעבור לצריף, שלא היו עליו קופצים. אסור היה להשכיר דירה לרב. 

איך החרימו אצלי את הדירה? בראשונה הכניסו לי דייר סטודנט. כשיצא הסטודנט ללמוד 
בעיר אחרת, הביא במקומו סטודנט נשוי. אשתו רצתה להשתמש במטבח ולהטריף לנו הכל. 
התנגדתי. פנתה בתלונה למחלקת הדיור שאנו יורדים לחייה. באו וחקרו וגירשו אותנו 
מדירתנו. לא יכולנו למצוא דירה. את הבתים הגדולים החרימו השלטונות, ובעלי-בתים 
שהיו להם דירות-להשכרה פחדו להשכירן לרב. עד שנמצא לנו גואל יהודי זקן אחד, שבנו 
בנה לו צריף בחצר ולא הספיק להשתמש בו, כי נסע להתישבות לבירובידז'אן. הסתכן הזקן 
והשכיר לנו את הצריף. הבן היה נגר וחזר אחר-כך משם עם אשה ושני ילדים. רבים היו 
אנשי מינסק שנסעו לבירובידז'אן וחזרו כלעומת שבאו. שילמנו שכר גבוה והתקיימנו 
בקושי מתמיכת הורי ומתמיכת אנשים טובים. 

השלטונות פתחו בתעמולה נגד הדת וברדיפות. בלשים היו עוקבים אחרי באי בית-הכנסת, 
ולאלה קשה היה לקבל עבודה או משרה בפקידוּת ממשלתית. נמצאו אנוסים רבים שהכריזו 
על נאמנותם הבלתי-מסויגת לקומוניזם. "קומוניסטים" כאלה היו פונים בחשאי לרב שיגיד 
"קדיש" לזכר הוריהם שמתו, או שהיו מבקשים לסדר בחשאי חופה וקידושין לבתם 
שנתארסה. הייתי מסדר חופה וקידושין לזוגות, לאחר שנרשמו בזאג"ס (המשרד הממשלתי 
לרישום נישואין וגירושין). הייתי מזמין מנין יהודים מבאי בית-הכנסת, סוגרים את 
הדלתות, מגיפים את התריסים ומסדרים בחשאי את החופה. מהתשלומים תמורת כל אלה 
התקיימנו, נוסף לתמיכה שתמכו בנו. 

מספר המתפללים הלך והתמעט. לא נותרו בבתי-הכנסת אלא זקנים ומעט בעלי-מלאכה 
הכין"ב. 

השלטונות החלו לסגור בתי-כנסת. ראשית-כל, סגרו את ה"כאֶר שוּל" והפכוהו לתיאטרון. 
לא היה אז צורך ברשיון מיוחד לקיום בית-כנסת, אף לא הטילו מסים על בתי-הכנסת, אבל 
כולנו פחדנו פחד-מוות, משוּם שבית-הכנסת הוכרז בפי השלטונות כקן הקונטר-ריבולוציה. 
בלשי הגפ"או לבושי אזרחית הסתובבו באורח-קבע במקום. ב"אלטשולר-שוּל" דרש פעם 
ה"מגיד" דרשה, למחרת אסרוהו ואתו עוד שני אנשים, בעוון הסתה נגד המשטר. שלחוהו 
לסיביר לשנה ללא משפט. 

השחיטה התמעטה בגלל המצב הכלכלי הקשה. צרכו בעיקר בשר-עופות, שהשוחטים היו 
שוחטים בבתיהם, לא בבית-המטבחיים. אפילו "קומוניסטים" היו מביאים עופות לשחיטה. 

בערבי יום"הכיפור היה נפוץ עדיין המנהג של "כפרות". 

ממה התקיימו השוחטים? היו משפחות שבניהן ובנותיהן עבדו בבתי-חרושת וקיבלו מנות- 
מזון, ועל זה התקיימו. היו כאלה שהיו מוכרים בגניבה את המנות המוגדלות שלהם. החיים 
היו קשים מאוד. 

גם לי היתה הכנסה משחיטה חשאית. נמצאו עוד יהודים לאלפים שרצו לאכול רק בשר 
כשר. קצב היה שוחט בחשאי, והיה בא אלי לשאול שאלות כשרוּת. לפעמים היו קונים פרה 
בכפר ושם היו שוחטים אותה. 

לרב היו פונים בענייני נישואין, ברית-מילה, קבורה. בזמן הראשון עדיין התקיימו 
ה"מקוות" ליד בתי-המרחץ ברחוב סטארודוילֶנסקאיה, לאחר מכן סגרו את כל המקוות ורק 
מַקוָה אחת נשארה בבית-המדרש של חסידי ליבּאוויטש. בית-המדרש שלהם נשאר אף הוא 
פתוח. 

בזמן הנאֶ"פ היו פונים לרב להידיין בעסקי ממון. היו סכסוכים בין יהודים והיו באים לרב 
עם עורכי-דין שטענו את טענות הצדדים לפי הסברא, ואני כרב הייתי פוסק לפי ההלכה 
היהודית. בדרך-כלל חיו הרבנים חיים קשים מאוד, אף-על-פי שנמצאו תומכים בהם תמיכה 
חומרית, אפילו מקרב עניים ופָנסיונרים. 

אחר כך היה משפט השוחטים. פרץ הגיבן העליל על השוחטים כי הם רצו להרוג שוחט שלא 
מהחבורה שלהם. הכוונה היתה להבאיש את השוחטים בעיני הציבור. 

המילה היתה אסורה. אם נתפס אדם שמל את בנו -- נענש, פוּטר מעבודתו. פעם נתפס 
הישיש "משה דער קאליקער" בעשיית ברית-מילה לנכדו, העמידוהו למשפט פומבי 
ואסרוהו. לאחר מכן שיחררו אותוּ, כי היה זקן מאוד. 

פעם אחת ערכנו חתונה חשאית של סטודנטים מלנינגראד. הוריהם רצו שיתחתנו כדת 
וכדין. באו אלינו, הביאו כיבוד, וסידרנו את החתונה כדת משה וישראל, ובערב ערכנו 
בביתנו גם סעודה יפה. למחרת הלשין מישהו על הזוג, אסרו את כל המשפחה וגירשו את 
הסטודנטים מהאוניברסיטה. 

היו גם מאסרים שרירותיים. בלילות היו באים אנשי גְפֶּ'אוּ ואוסרים את הגברים. כשבאו 
לתובע ושאלו: על מה ולמה נאסרו האנשים? היה משיב: יהיה משפט, נראה ונברר. כך היה 
דוחה מיום ליום עד שהאנשים נשלחו לסיביר, ללא שום משפט. 

כשנאסרתי, נפוצה שמועה כי מגרשים אותי לסיביר. ילדי הצטופפו על-יד בית-הסוהר, אולי 
יזכו לראותי בצאתי לגירוש. להתקרב אל האסיר, לדבר עמו -- היה אסור בתכלית 
האיסור. מובילים היו את האסירים בליווּי משמרות מזוינים, וכלבים על-ידם, ואי אפשר 
היה למסור למגורשים אפילו חבילת-מזון. 

נאסרתי כמה פעמים. בפעם הראשונה אסרו אותי בלילה. הביאוני לגפ"או והושיבוני בחדר 
בודד, "אודינוצ'קה" בלע"ז. בשנת 1930 אסרוני בפעם האחרונה. אבי עבר אז ניתוח, 
ישבתי על-ידו שעה שבאו לאָסרני. אסרו גם את אשתי, חקרו אותה ושיחררוה כעבור שעות 
מספר. בה בשנה נפטרה בתי טובה, כבת י"ט, שהיתה רתוקה למיטת-חוליה ולא יכלה לקום. 
כשבאו לערוך חיפוש אצלי, לא התחשבו בחולה. הרימו את מיטתה כשהיא שכוּבה עליה 
וחיפשו דולרים או מכתבים מחוץ-לארץ. 

את ספרִי מסרתי לשוחט אחד, כי לא היה מקום לספריה בצריף-מגורי. בסופו של דבר נשרף 
ביתו של השוחט ובאש עלו השוחט, אשתו וגם ספרי. סיפרו שהיתה זאת הצתה בזדון. 
צרות צרורות תכפו עלינו. רציתי שילדי ילמדו בבית-ספר, אבל מאחר שבשבתות ובחגים, 

שגם אז חלה עליהם חובת-הלימוד, הם נעדרו מבית-הספר, הם גורשו ממנו בעבור כך. 
שכרנו מורה פרטי לילדים וגם מלמד. לומדים היו בהסתר. משהיו רואים אנשי גפ"או 
מסתובבים בקירבת-מקום, היו נחבאים. 

המלחמה בדת החריפה והלכה, ולמרות זאת נמצאו רבים שעמדו על שלהם ולא רצו לעבור 
על דתם. ביחוד החמירו הרדיפות לאחר תקופת הנאֶ"פ. יהודים נאלצו ברובם לעבוד 
בשבתות ובחגים, כי היעדרות מעבודה נחשבה כחבּלה פושעת שעליה נענשים חמורות. בכל 
זאת היו בתי-הכנסת בראש-השנה וביום-הכיפורים מלאים מתפללים. 

בשנת 1927 החלו לאסור את הרבנים בערים הגדולות. את הרב מָדָלִיה ממוסקבה האשימו 
ב"קונטר-ריבולוציה", וגירשו אותו לסיביר ואין יודעים מה עלה בגורלו. הרב מנדל גלוסקין 
נעדר אז ממינסק, שהה במוסקבה. בערים הגדולות המעורבות, בהן גרו גויים רבים, היה קל 
יותר להתחבא מעין רואים. והעיקר, הקומוניסטים ידעו כי רוב האוכלוסיה היהודית מרוכזת 
בבאָלוּרוסיה, באוקראינה ובמחוזות הפולניים. לשם הפנו את כל מרצם במלחמתם בדת. 
האמתלה למאסרים היתה חיפוש אחרי זהב ומטבע זר. היו מקרקרים את הבתים בחיפושים 
אלה. בכל בית ובכל חצר נמצא מלשין של הגפ"או. היו אנשים ששילמו שוחד למלשינים, 
והיתה להם הרווחה לזמן מה, אך לבסוף אסרו גם אותם. הבילוש היה בלתי-פוסק. כשיצא 
מישהו לשוק לקנות דבר-מה, בלשו אחריו. כל איש חשד ברעהו שמא הוא מלשין. 
בשנות השלושים פוצצו את כל ה"שוּל-הויף" בטענה כי צריך להרחיב את הרחוב. נשאר 
שם רק בית-כנסת אחד, "בית-הכנסת הקר". לאט-לאט סגרו את כל בתי-הכנסת, ובכללם 
גם את בית-הכנסת של חותני ר' יהושע הורודנר, לאחר עלייתו ארצה. החרימו אותם 
והפכום למוסדות ילדים, לפנימיות, וכדומה. 

מאסרי הראשון היה בשנת 1927. האשמה הרגילה -- "קונטר-ריבולוציה". אשתי הלכה 
לתובע לברר למה אסרוני, והוא דחה אותה בקש. את חותני ר' יהושע הורודנר לא אסרו, כי 
היה מכובד גם על הקומוניסטים. 

במאסרי האחרון, בשנת 1930, ישבתי בבית-הסוהר 11 חודש ועשרים יום. חליתי שם. 
אכלתי מה שהביאה לי הרבנית. לא תמיד הרשו לה להכניס אוכל בשבילי, אבל לא נגעתי 
במאכלים אסורים. לא גירשוני לסיביר, אולי בזכות חותני, ר' יהושע הורודנר, שהיה מכובד 
על הקומוניסטים בעיר. הם נאנחו ממש כששמעו שַהנְפָ'אוּ אסרה את חתנו של ר' יהושע. 
וייתכן גם כי חברי בארצות-הברית, שלמדו יחד אתי בישיבת סלובודקה, אנשים בעלי- 
השפעה, הרימו צעקה בחוץ-לארץ וזה עזר. בעיני נראה הדבר כמעשה נסים ממש. דרשו 
ממני שאכתוב הצהרה נגד הדת היהודית. ולא כתבתי, בעוד שרבנים רבים, שגם הם לא 
חתמו, הוגלו לסיביר. לבסוף שיחררו אותי ושכבתי חולה בבית חצי-שנה. ד"ר גראנאט, 
רופא בית-הסוהר, שהיה ידידי, היה מדווח לגפ"או כל יום כי אני חולה מסוכן. ובאמת 
הייתי חולה. אולי הגזים הרופא במקצת באבחנה שלו. הייתי יוצא החוצה לטייל קצת. 
לבסוף ברחתי למוסקבה. שם התקשרתי עם יוסף בוריסוביץ' רוזין, בא-כוח הג'וינט ברוסיה. 
במוסקבה חייתי במחתרת. הייתי מתפלל פעם בבית-כנסת זה ופעם בבית-כנסת אחר. היו לי 
מכרים רבים במוסקבה מלפני המלחמה. כשבאתי לשם, אספתי כסף בשביל ישיבת 
"שואבי-מים" במינסק והם תמכו בי. מנהל הג'וינט רוזין, שהיה יליד קאזאן ומוצאו 
ממשפחת חסידי חב"ד, תמך בחסידי חב"ד רבות. 

היה במוסקבה יהודי אחד ולוין שמו, ובהמלצתו נתקבלתי אצל קאלינין. הוא שאלני: "לאן 
אתה רוצה לנסוע ?" עניתי לו: "לארץ-ישראל". הוסיף לשאול: "למה לך לנסוע לארץ- 

ישראל? היש לך ילדים?" ולאחר שהשבתי בחיוב, אמר: "השאר את הילדים כאן וסע, כי 
אתה רב". אמרתי לו: "הן גם לך יש ילדים, ואם ילדיך יסבלו, כלום אתה לא תסבול?" הוא 
ענה לי כי הוא מבין לרוחי, ולכן עלי להישאר ברוסיה. אמרתי לו, כי כרב אין לי עתיד 
ברוסיה, ואני מבקש שיינתן לי רשיון לעלות ארצה. הוא לא השיב, וכך נפרדנו. 

איך הגעתי ללוין זה? בבית-הכנסת קבעתי לי עתים לתורה עם הגאון ר' יוסף רוזין 
מרוגאצ'וב. ושם הכירני לוין זה. עברו כמה שבועות והודיעני לוין זה כי קיבלתי רשיון 
לצאת את רוסיה עם משפחתי. סידרתי את הניירות במוסקבה וחזרתי למינסק למשפחתי. 
היה זה בשנת 1935. 

בהיעדרי מהבית, לא הטרידו את משפחתי. אמנם בן בעל-ביתי היה קומוניסט, אבל האב 
היה יהודי דתי, ובזכות האב לא הטריד הבן את משפחתי. לקחתי את משפחתי, ארזתי את 
חפצי המעטים, ובתוכם חלק מספרי ונסעתי לאודיסה. כסף להוצאות-הדרך נתן לי רוזין 
מהג'וינט. באודיסה בדקו היטב את כל חפצי, הרבנית עמדה על יד החפצים ואני על-יד 
הספרים. הבודקים שאלוני: "למה אינך משגיח על חפציך ושם לב רק לספריך?" עניתי 
להם: "אני רב, והספרים הם נשמתדחיי!" 

הספקתי אפילו לקנות במאה רובל ש"ס חדש, של הוצאת ראם בווילנה, מידי יהודי שקיבל 
אותו כמתנת ברדמצוה. הלה היה פקיד ממשלתי ושם את הש"ס למשמרת בארגז בעליית 
ביתו. היתה לו אחות שרצה להשיאה, ולכן מכר את הש"ס. למעשה, אסור היה להוציא 
ספרים מרוסיה. השלטונות היו מחרימים את ספרי-הקודש ומוכרים אותם בחוץ-לארץ, 
והכסף היה נכנס לאוצר המדינה. בנס הצלחתי להעביר את הספרים. הכרתי בבודקים שהם 
אינם קומוניסטים נלהבים, וכשראו מה רבה חרדתי לספרים הללו, העלימו עין ונתנו לי 
להוציא אותם מרוסיה. 

מגיע לסביבה אדם זר חשוד. אזי היה ראש-הישיבה יורד בסולם מעזרת-הנשים לבית- 
הכנסת למטה, ואנו היינו נשארים למעלה. גם לוּ היה מוצא אותנו יושבים ולומדים, לא היינו 
צפויים למאסר. כי מה אפשר לעשות לנערים צעירים העוסקים לבדם בתורה. 

סיפרו לי שלאחר מכן היו נוהגים לקשור תפילין וללבוש טלית, כי התפילה לא היתה אסורה. 
אבל בשעתי לא נהגו כן. 

לילה אחד בחורף הפתיע אותנו קצין-משטרה יהודי, סוקניק שמו, והתחיל לערוך רשימה 
מלאה של הנמצאים. חלק מהתלמידים הצליח להתחמק, והשאר נרשמו כבני העיר מינסק. 
הנהלת הישיבה החליטה לפזר את התלמידים בבתי-הכנסת השונים עד יעבור זעם. לאחר 
שבוע-שבועיים חזרנו לתלמודנו. מספרים היו בישיבה, כי מפקד המשטרה, קרול, הוא 
ממעריצי רבי יהושע הורודנר, שיצאו לו מוניטין במינסק כאיש צדיק, גומל-חסד, שכל מר- 
נפש היה מסתייע על-ידיו, ומשום כך מעלים קרול עין מן הישיבה. 

והנה דוגמא אחת מני רבות: פעם, כשעברתי על יד בית-הכנסת, היה זה ביום קיץ, ורבי 
יהושע ישב ולמד תורה, קרא לי ואמר: "עובדים אצלנו שני שרברבים, לך והגד להם 
שלאחר גמר עבודתם יבואו אלי". והוסיף בחיוך: "הנשים יעמדו אתם על המקח ויקפחו את 
שכר עבודתם. ואני רוצה להשלים להם את שכרם". זכיתי והייתי מסועדי סעודת-שבת 
בביתו, ובכלל הייתי מבאי-ביתו, ויכולתי לראות משהו ממעשיו. 

מעשי-החסד של ר' יהושע היו לשם-דבר במינסק. היו באים אליו אנשים ותורמים לצדקה, 
והוא היה מחלק צדקה בסתר. אישיותו, טוּב-לבו ופיקחותו היקנו לו מעמד מיוחד בעיר. 
באותן שנים עדיין היו קיימות חנויות פרטיות בעיר. בערבי-שבתות היה עובר ר' יזוושע 
באזורו, אזור נאָמיגה, מקום המסחר המרוכז, והיה מכריז: "יהודים, שבת, שבת!". ועם 
עוברו התחילו כל החנויות להיסגר. 

סניף לישיבה שלנו היה בבית-הכנסת הסמוך, שקראוהו בשם "ר' איסר'ס חדר", ושם לימד 
תלמיד-חכם צנוע, הרב ר' שלום הורוביץ. זכה והגיע לישראל, והעמיד בנים תלמידי- 
חכמים. 

נתקיימה ישיבה לצעירים גם ב"ברעג-שוּל", וראש-הישיבה היה הרב אברהם גולדברג. כמו 
כן שימש שם ר' איזיק רבינוביץ, תלמיד ישיבת נובאהרודוק, כמשגיח ומשוחח בדברי מוסר. 
הוא היה ירא-שמים וכל דבריו מלאי התלהבות. לבית-כנסת זה קראו "ברעג-שוּל", באשר 
היה על חוף הנהר. שם פעל גם הרב מקרְמֶנצוּג, ר' אברהם יצחק ברמן, שבסוף ימיו עלה 
לירושלים. [שר החינוך והתרבות לשעבר זלמן ארן ז"ל שמע תורה מפיו בילדותו, והעריץ 
אותו מאוד.] | 

בשנת תרפ"ז התלקטו במינסק בחורים מבני העיר והסביבה שלמדו בעצמם, "פּאַר זִיךְ" -- 
ללא הדרכת ראש-ישיבה. הם התרכזו בבית-הכנסת על שם "משכיל-לאיתן". מהם עלו 
לארץ, לאחר הברחת הגבול לפולין, בשנת 1933: הרב שאול ישראלי, חבר בית-הדין הגדול 
בירושלים, הרב אברהם פשאָדמייסקי (שדמי) ז"ל, חתנו של הרב חרל"פ זצ"ל, מראשי 
ישיבת "בית-זבול" בירושלים, תלמיד-חכם ומחבר ספרים בהלכה, והרב דוד סולומון ז''ל 
החרקובי, שייסד בפתח-תקוה את "ישיבת תורה-ומלאכה". שלושתם נתפסו על-ידי שומרי 
הגבול הפולניים, שרצו להחזירם לרוסיה. אך הם הצליחו להתקשר עם רב הקהילה 
שבסביבה, וההוא התקשר עם הרב קוק זצ"ל שהשיג עבורם מיד סרטיפיקטים לעליה. כן 
עלו ארצה הרב שמעיה שאנן (סונין), הרב אורי פרלמן והרב אלתר הילביץ בן הרב מז'אָבין 
שנתגלגל לאחר מכן לדרום-אפריקה. יִתִרֶם אבדו עקבותיהם ברוסיה הסוביטית. לפרקים נתן 

שם שיעורים הרב ר' שמעון ירחי, רב בית-הכנסת ברחוב פודגורנאיה. נדמה לי כי הוא היה 
אחי הרב מנדל ירחי מבית-הכנסת שברחוב הטאטארים. 

לעסוק בתורה במחתרת ברוסיה בשנים 1927-8 -- הרי זה פלא על כל פלא. צפויים 
לרדיפות ולמאסרים, ישבו בחורים ועסקו בתורה, ביודעם מראש, כי על-ידי דבקותם בתורה 
הם גוזרים על עצמם כליה כלכלית, לפחות. כי איך ישתלבו בעבודה הכרוכה בחילול שבת ? 
מה הם המעינות שמהם שאבו עוז לעמוד בנסיון זה? שאלני פעם נשיא המדינה מר זלמן 
שזר: "איך החזקת מעמד כילד קטן ברוסיה הסוביטית עד שהגעת ל"שואבי-מים שול" ?". 
אכן, כבן רב בעיירה קטנה, הייתי באמת יוצא-דופן. הילד היחידי הייתי בעיירה שלא ביקר 
בבית-ספר ממשלתי, שהרי זה היה כרוך בחילול שבת. למדתי אצל מורה פרטית. נוסף לכך 
פיעמה בי התקוה כי אגיע לישראל. ותשובתי לנשיא היתה: הערצתי העמוקה לאבא ולאמא, 
לאישיותם ולהשכלתם, היא שעיצבה את האופי ואת החינוך, והיא שהעניקה לי כוח להחזיק 
מצמד. 

סיפרו במינסק, כי כאשר החליטו שואבי-המים להקים בית-כנסת לעצמם, הירשו להם רבני 
הקהילה להעלות את מחיר המים בחצי פרוטה. הם אף תרמו משלהם בהתמסרות רבה ולכן 
זכו שקול תורה יישמע בבית מדרשם לאחר שנדם הקול ברוב בתי-הכנסת שבעיר. 
למדנים בודדים מבוגרים היו באים לבית-הכנסת על שם אָטינגר (עטינגער-שוּל) ללמוד 
תורה. אחד מהם היה ר' יעקב מראדושקביץ, בן הרב מאיר רבינזון, אדם חריף-מוח ומקורי 
מאוד. הוא זכה להגיע לישראל ובני-הישיבה היו לומדים מפיו חידושים מבריקים ומלאי 
ענין, לפעמים גם פאראדוכסליים. שמעתי מפיו הגדרה על אדם אחד: "זהו אדם בעל 
חיצוניות עמוקה" ופעם אמר: "הנסתר האמיתי, ככל שהוא חושף את עצמו, הוא 
נשאר נסתר, ואילו הנגלה יכול להתכסות ולהתכסות -- והוא יישאר נגלה". 

כן היה בא לשם ר' משה קנטור, בחור מבוגר, שהרב משה גורדון ז"ל דאג לכלכלתו. חלוש 
היה במקצת, אבל עילוי גדול, וכן ר' מנדיל סלונימר, משיירי תלמידי-סלובודקה שנשארו 
במינסק. הוא סיפר לי פעם כי חזר על מסכת "חולין" 42 פעם. 

למה קראו לבית-כנסת אחד "ר' איסר'ס חדר"? כשהגעתי למינסק נפטר כבר ר' איסר 
מזמן. ממלא-מקומו היה חתנו ר' אריה דרדק, יליד ראקוב, גברא רבא, בקי נפלא בש"ס 
ובפוסקים, איש אציל-רוח, בעל עיניים פיקחיות. רעיונו של ר' איסר היה, שלא רק ילדים 
צריכים ללמוד ב"חדר", כי אם גם אנשים מבוגרים. הוא כינס בבית-כנסת זה אנשים 
מבוגרים ולימדם כמו שלימדו ב"חדר". הרבי מסביר ענין, והתלמידים חוזרים אחריו בקול. 
פעם נזדמנתי לבית-כנסת זה בשבת בצהרים. בית-הכנסת היה מלא מפה אל פה. ישבו 
יהודים וספרי משניות פתוחים בידיהם, ור' אריה עומד על הבימה ומסביר משנה אחת. 
לאחר גומרו דבריו, דפק בבימה וכולם חזרו על המשנה עם דברי-ההסבר שלו. וחוזר חלילה. 
כך למדו משנה וגמרא, "חיי אדם" וחומש בקבוצות קטנות וגדולות, לפנות בוקר ולפנות 
ערב וגם בצהרי היום. | 

בימים ההם לא היתה הצנזורה על מכתבים מחו"ל חמורה כל-כך. להיפך, השלטון הסוביטי 
עודד חילופי מכתבים עם בני חוץ-לארץ, מתוך תקוה שהקרובים בחוץ-לארץ ישלחו לרוסיה 
דולרים, והממשלה תספוג אותם. והם היו נצרכים גדולים לדולרים. בעת ההיא פתחו גם 
חנויות מיוחדות, "טורגסין", בהן יכול היה כל אדם לקנות בדולרים מצרכים שונים. נזכר 
אני בפיסקה אחת מתוך מכתב שכתבתי לחוץ-לארץ בשמו של ר' יהושע הורודנר: 
"ובמסתרים תבכה נפשנו על אשר עלינו לבכות במסתרים". 

באותו זמן פיתח הרבי מלובאביץ', ר' יוסף-יצחק שניאורסון, פעולה עגפה מאוד. הוא פתח 
ישיבה בנָוואֶל ובמקומות אחרים ועמד בקשרים עם ד"ר יוסף רוזין, בא כוח ה"ג'וינט" 
ברוסיה. בימים ההם היה ה"ג'וינט" כשר בתכלית ברוסיה הסוביטית, באשר הוא הזרים 
מיליוני דולרים לשם התישבות יהודית בבירוביג'אן. ולכן העלימו השלטונות עין מקשרי 
ה"ג'וינט" עם יהודים אזרחי רוסיה. כנראה, קיבל הרבי מלובאביץ' כספים מד"ר רוזין. 
הרבי ראה את עצמו כפטרונם של כל יהודי רוסיה, בין חסידים ובין מתנגדים. הוא היה 
אומר: "בימינו קיימים יהודים כשָרים ויהודים שאינם כשָרים. וכל העוסק בתורה צריך 
לעזור לו." ואמנם נסע אליו פעם ר' יהושע הורודנר, לפטרוגראד, להשיג דרכו כספים 
כלשהם להחזקת הישיבה שלו, אף על פי שמינסק היתה עיר של מתנגדים ברובה. גם רבה 
של מוסקבה, הרב יעקב קלְמָס ז"ל, היה כנראה מקבל כספים מאת ה"ג'וינט", ותומך 
ברבנים שנאלצו להתפטר ממשרתם ולעזוב את קהילותיהם, וחיו חיי-דחק במוסקבה, (הרב 
קלֶמָס עלה לארץ והיה חבר בית-הדין הגדול של הרבנות הראשית.) 

במינסק היו מתכנסים עוד אברכים -- פועלים ופקידים, משיירי חברת "תפארת בחורים", 
בבית-הכנסת על שם בלומקה, "בלומקעס קלויז". נקלעתי לשם פעם למסיכת סעודה 
שלישית בשבת. הרשים אותי מאוד הענין, שבזמננו עוד מתכנסים אברכים לסעודה שלישית 
ושומעים דברי תורה. חברה זו, "תפארת בחורים", נרדפה על-ידי השלטונות, כי חשדו בהם 
שהם מאנשי המחתרת הציונית. זכורני, אחד הפעילים ביניהם, דוד אלקין שמו, נאלץ 
לפרסם מכתב גלוי בעתון "אוקטובר", על ניתוק קשריו עם החבורה הקלריקלית, הבוגדנית 
והקונטר-ריבולוציונית הזאת. ואמנם, בסוף ימי שהותי במינסק התפוררה לגמרי חבורת 
"תפארת בחורים" תחת לחץ השלטון. 

באותה תקופה היתה עוד קיימת מחתרת ציונית במינסק. כמה מתלמידי ה"ישיבה" הצטרפו 
אליה. לפרקים היו תלמידי"ישיבה אלה נעדרים יום-יומיים, כי יצאו, כנראה, ליערות 
לכינוס. ואמנם אחד מהם, בנימין קרומר, בנו של הרב מִבָּלינִיץ, נאלץ לברוח ממינסק לאחר 
שחבריו נתפסו. (הוא עלה לארץ ובמשך שנים כיהן כמנהל בנק-הפועלים בגדרה.) 
הייתה קיימת עוד ספריה ביידיש על שם י"ל פרץ. תלמידי-ישיבה בודדים היו סרים לספריה 
זו לקרוא את ה"ליטערארישע בלעטער" היוצא בוארשה. אמנם לשבועון זה היה גוון פרו- 
קומוניסטי, אבל מתוך דברי הביקורת שלהם על הציונות אפשר היה ללקט פירורי ידיעות על 
המתרחש בעולם היהודי, והצמאון לכל ידיעה היה גדול מאוד. 

כן היתה קיימת ספריה גדולה לאומית, ובה גם ספרי קודש מרובים. משה אברמסקי, בן הרב 
יחזקאל אברמסקי מסלוצק, שהיה אחר-כך ראש בית-הדין הרבני בלונדון, גילה בספריה זו 
את כרכי "התקופה" עד האחרון שבהם, וכן קובץ בשם "מדעי היהדות", בהוצאת 
האוניברסיטה העברית בירושלים. באותה ספריה פגשתי פעם את הרב מאנעס מביחוב- 
החדשה, זה הרב שבגד ועזב את קהל עדתו ופירסם מאמר שבו הסביר למה פנה עורף 
ליהדות ולדת. לפני כל חג ומועד היה מפרסם דברי כפירה ב"אוקטובר". 

על מה התקיימנו? בשעתו כבר בטל היה המנהג של אכילת "ימים" אצל בעלי-בתים, פרט 
לחגים ולשבתות, כאשר כל בעל-בית התכבד בכבוד בן-ישיבה הסמוך על שולחנו. התקינו 
לנו מסעדה ברחוב טורגובאיה בביתו של ר' פנחס רזניק, אביו של ר' משה רזניק, בעל חנות- 
רהיטים, שהיה אחד הפעילים למען הישיבה במינסק. אכלנו שם צהרים, התלמידים שמחוץ 
לעיר, בשתי משמרות. ילידי העיר מינסק אכלו בבתיהם-הם. ארוחת-בוקר היו מכינים לנו 
בבית-הכנסת של ר' איסר, וחיא כללה: תה, לחם, חמאה וריבה. והיה זה דבר נכבד בתנאי 

הימים ההם. פרובלימתית היתה ארוחת-הערב, כשכל אחד נאלץ לטפל בה בעצמו. שאלת 
הדיור נפתרה בקלות. בימים ההם פורסם החוק על מיכסה של מטרים מעוקבים לכל נפש 
בדירה. האנשים חששו שיכניסו להם לדירותיהם שכנים בלתי רצויים, רשמו איפוא בחורי- 
ישיבה כדיירים בבתיהם ושיכנו אותם, ועל-ידי כך נפטרו מהפקעת דירותיהם. אני מצאתי 
לי דירה אצל משפחת קליבנסקי, שותף לבית-מסחר לסיגריות, שעדיין פעל באותו זמן, 
שהרי היה זה בתקופת הנאֶ"פ. קיבלתי חדר יפה מרוהט. כשהייתי חוזר מהישיבה, היתה 
סבתא מכינה לי כוס תה ופרוסת לחם, לבל אלך לישון רעב חלילה. 

כספים מצומצמים להחזקת המסעדה נתקבלו מתרומות של בני העיר, וכנראה היתה מגיעה 
עזרה מרבנים או בעלי-בתים מחוץ לעיר. זכורני, כי פעם בא לבקר במסעדה שלנו הרב 
מנובוזיבקוב, ר' שלמה יוסף זָווין ז''ל. ואמרו שהוא שליחו של הרבי מלובאביץ'. נתקבלו, 
כנראה, כספים גם מהרבי מלובאביץ'. 

ראוי לציין כי יחסם של יהודי מינסק ללומדי תורה היה לבבי וחם. נזדמנתי פעם לבית- 
הכנסת על שם אטינגר ושמעתי חידושי-תורה של ר' יעקב מראדושקביץ. על ידי עמדו עוד 
שני בחורים קשישים יותר. פתאום נכנסה אשה, אמא יהודית לכל דבר והכריזה: "הכינותי 
מרק טוב בבית. חכו כאן, מיד אביא גם'לכם." ואמנם הביאה לנו מרק תפוחי-אדמה חם 
להשיב את נפשנו. תמיכה בבני תורה היה ענין של מסורת בעיר ואם בישראל כמינסק. 
דוגמה לכך היחס המיוחד אל זָקן תלמיד-חכם ששמו היה ר' פִייבָה. ר' פייבה ישב ולמד ביום 
ובלילה -- במשך שנים -- מסכתא אחת, בבא קמא. הוא לא הלך לאכול לשום מקום. 
ונמצאו נשים צדקניות שהעריצו את היהודי הזה, העוסק יום ולילה בתורה, והיו מביאות לו 
את אוכלו מדי יום ביומו לבית הכנסת של "שואבי המים", ששם ישב ולמד. 


טבעי הדבר כי נוער, גם בתנאי מחסור, ובעולם סגור, מפתח לעצמו הווי של חיים חברתיים. 
ואמנם היינו מתכנסים בשבתות אחרי הצהרים או בערבים לאחר הלימודים ופותחים 
בשירה. כשהגיע פעם הרב מקוידאנוב ל"קוידאנאָווער שטיבל", נהרנו אליו כולנו, אפילו 
בני המתנגדים. היה זה חתנו של הרבי ר' יוסלי -- הרב ר' נחום רבינוביץ ז"ל, שעלה אחר- 
כך ארצה והיה רב ודיין בחיפה. הגענו למסיבת סעודה שלישית והקשבנו לניגונים חסידיים 
ולדברי התורה של הרבי. 

היה במינסק חסיד קוידאנובי אחד, ר' מִיבָליה שמו. הוא היה עני מרוד, ובכל-זאת עליז 
ושמח תמיד. היינו מזמינים אתו למסיבות החנוכה שלנו. הוא חיבר פזמונים ביידיש ושר 
אותם בפנינו, ואנו היינו חוזרים על החרוז החוזר יחד אתו. 

פעם נזדמן למסיבת חנוכה שלנו ה"מגיד" ממינסק, ר' בנימין שָקוביצקי, אחד האנשים 
הנערצים ביותר על-פני אנשי מינסק. נוכחותו היתה לכבוד לנו. הוא נאם בפנינו ושילב 
בנאומו דברי שירה ביידיש: "אָ, איר קליינע ליכטעלעך, איר דערציילט אונז געשיכטעלעך, 
מעשה'לעך פון אמאֶל, מעשה'לעך אֶן א צאֶל"' וכו'. היה לו קול עָרֶב ושירתו הנעימה לנו. 
אני הייתי נוסע לחגים הביתה, פרט לחג השבועות, שאז הייתי נשאר בישיבה. היו ממעטים 
בחגיגות פומביות, באשר הנהלת הישיבה חששה מפני עינא בישא של השלטונות. ר' 
מיכל'ה היה שר לנו פזמון לפי סדר ה"אלף בית", והנה חלקים מן הפזמון לפי זכרוני: 


1. בתרגום מילולי: הי אתם, נרות קטנים, / סחים לנו סיפורים, / סיפורים מני אז, / סיפורים אין-סוף. 

אז מיר אלע, מיר יידן, וועלן פון גלות גיין, 
אז מיר אלע, מיר יידן, וועלן אין ציון שטיין, 
אלע אינגאנצן 
וועלן זינגן און טאנצן, 
פון גרויס ביז קליין.2 
ועוד בית המתחיל באות ח': 
חן איז פארגאָסן אויף די גדולי התורה, 
זיי האלטן ניט קיין ביקסן און מ'האָט פאר זיי מורא. 
אַז ווייל איז צו זיי, 
אַז אֶך און אַז וויי, 
די וואָס ווילן זיי אנטקעגן גיין. 
ביז וואנען וואָס ווען דאָס וועט זיין, 
דערוויילע זיינען מיר אין גרויס פָיין. 
דו, תורה, דו מִיין. 
דו ביסט דאך שיין און פַיין, 
טו אֶן דיין הייליגע קרוין!3 
והבית המתחיל באות *': 
יום הכיפורים, דער הייליגער טאָג, 
ליגן זיי שיכורים, פאר איין וואָרט, מ'מאָג! 
שבת פאפיראָסן, 
אומזיסטע בלוט פארגאָסן, 
וואָס מיאוס -- איז בָיי זיי שיין!+ 


כן שהה באותה תקופה במינסק המגיד ממוזיר, ר' רפאל רבינוביץ. הוא היה דרשן נפלא, 
בעל קול רענן והומוריסטן בחסד עליון. רעמי צחוק היו פורצים מפי שומעי דברו. הוא 
התמסר למעשי חסד: הקמת חברות "לינת הצדק" לעזרת חולים וקופות "גמילות חסדים" 
על-יד בתי-הכנסת, וכן "משכיל אל דל", צדקה לאנשים שירדו מנכסיהם. זכורני דרשה 
אחת משלו על הפסוק: "פתחת שקי ותאזרני שמחה" (תהלים פרק ל', פסוק י"ב). וזהו 
פירושו: "העני הלוקח שק על כתפיו ומחזר על הפתחים כבר יכול לשמוח. אבל עני חשוב 
-- כמת. עני חשוב המתבייש לגלות ברבים את עוניו והוא סובל במסתרים -- הריהו 
כמת. בימים ההם התחילו נוהגים להינשא ולהתגרש בלשכה הממשלתית זאג"ס, נרשמים 
בקלות לחיתון ונרשמים לגירושין בקלות, והתלוצ] המגיד ממוזיר ואמר "הולכים ונרשמים 
היום עם זאת ומחר עם אחרת, ומגיעים במהירות ל'כל מקדש שביעי', אשה שביעית". כן 
היה מזהיר ומתריע מפני ספקי-הבשר לבתים שכשרותם היא בספק. והוא היה מסביר 


2. בתרגום מילולי: כשכולנו, היהודים, ניטוש את הגלות, / כשכולנו, היהודים, נהיה בציון, / כולנו ביחד, / 
נשיר ונרקוד, / מגדול ועד קטון. 

3 חן שפוך על גדולי התורה, / לא רובה בידם -- ומוּרְאָם על הכל. / מה שָפר חלקם, / ואוי ואבוי / למי 
שיתיצב כנגדם. / עד מתי זה יארך? / לעת עתה אנו ביסורים גדולים / אַת, התורה, את שלי, / מה יפה אַת, 
ונאה, / ענדי את כתרך הקדוש! 

4. יום הכיפורים, היום הקדוש, / הם רובצים שיכורים, בשל מלה אחת -- מותר! / לעשן בשבת סיגריות,/ 
לשפוך דם חינם. / המכוער -- בעיניהם הוא היפה. 

במשחק-מלים ביידיש, שהמלה "טראָגט" משמעותה נושאה-מביאה וגם הרה: "שמעתי 
יהודיה אחת אומרת לחברתה: בביתנו יש בשר כשר, אשה אחת מביאה לנו, 'טראָגט' 
ביידיש, זה 4 חודשים. והריני שואל: כשאשה 'טראָגט' -- מביאה -- 4 חודשים, האם זה 
סימן לכשרוּת? יודע אנוכי על מקרים שאשה אחת 'טראגט' -- הרה -- כבר כמעט 9 
חודשים ובכל-זאת הילד הוא ממזר גמור". 

זכורני על הרעש שנתחולל בעיר בקשר עם חתימת הרבנים. כנראה התפרסמו בעתוני חוץ- 
לארץ ידיעות על רדיפות היהודים ברוסיה, והשלטון היה מעוניין בהכחשה, לכן אסרו אז את 
רבני העיר ואיימו עליהם באיומים שונים ואילצו אותם לחתום על מכתב גלוי בעתון 
"אַקטיאבר" כי אין רדיפות על הדת ברוסיה. המכתב נסתיים בפסוק מירמיהו: "ודרשו את 
שלום העיר, כי בשלומה יהיה לכם שלום". חתמו הרב מנדל גלוסקין, ר' יהושע הורודנר, 
הרב יחזקאל אברמסקי, הרב ר' אייזיק מקרמנצ'וג וכו'. טענו בבית-הכנסת: "הייתכן 
שרבנים יחתמו על מכתב כזה? הרי ידוע ברבים, כי אסרו על קיוס 'חדרים', ביטלו את 
השחיטה הכשרה, אי אפשר ללמוד תורה וכו'". אכן, יש להניח שעוד היה במה לאִיים. ואם 
למשל איימו על ר' יהושע שיסגרו את הישיבה כליל, ודאי שאיום כזה פעל עליו, והיה מוכן 
לחתום על מה שחתם, ובלבד שהישיבה תוסיף להתקיים. 

לאט-לאט החלו לחסל את הדת היהודית ברוסיה. החלו להפקיע את בתי-הכנסת לצרכי 
תרבות, היו "מביימים" פניָה של אזרחים המבקשים להפקיע את בית-הכנסת מידי מתפלליו 
לצורך זה או אחר. והשלטון "נענה לבקשת הרבים". אסרו על "חדרים". מי שרצה ללמד 
את בנו תורה, יכול היה לעשות זאת רק באופן פרטי. כנראה, לא היה סעיף כזה בחוק 
הפלילי האוסר לימוד תורה ביחידות. לאחר מכן החלו להיפטר מהרבנים. הוטלו עליהם 
מסים כה גדולים, עד שהקהילה לא יכלה לעמוד בהם, וכך חיסלו את הרבנות בקהילות 
קטנות. הרבנים היו עוברים לקהילות גדולות ומסתדרים כשומרי-לילה, כדי להימנע מחילול 
שבת. וכבר היה ידוע במוסקבה: יהודי הרוצה להיות דווקא שומר-לילה -- הריהו ודאי רב- 
לשעבר. 

ואשר לקיום מצוות הדת, יהודי שלא היה חבר המפלגה הקומוניסטית יכול היה להתחתן כדת 
ולָמוּל את בניו. ואילו לחבר-המפלגה היה זה אסור באיסור חמור. זכורני שלפעמים היו 
מגיעים זוגות-זוגות בשעות הלילה אל ר' יהושע הורודנר להינשא בחשאי כדת משה 
וישראל. היה קורא "מנין" של בחורי-ישיבה, שנִים מהם היו משמשים כעדים, ומשיא את 
הזוג, והם היו הולכים בחשאי לדרכם. קשה יותר היתה בעיית ברית-המילה. במקרים אלה 
היה אבי הילד, חבר-המפלגה, משתדל לצאת לכמה ימים לאיזו "שליחות" רשמית, וסבא 
וסבתא היו דואגים למילת הילד בהיעדר האב, וכאילו נעשה הדבר שלא בידיעת האב. 

נישואי-תערובת היו עדיין נדירים מאוד במינסק, העיר היהודית. היה קיים רגש טבעי של 
סלידה גמורה מנישואי תערובת. רק כשהגעתי לאחר זמן למוסקבה, שמעתי על בחורים 
יהודים היוצאים עם "גויות". 

| חגיגות בר-מצוה לא נחוגו בטקסים פומביים, אולי מחמת המצב הכלכלי הירוד, ואולי 
מחמת הפחד מפני השלטון. לי לא ערכו חגיגת "בר-מצוה" וכן לאחי הבכור. בשבת "בר- 
מצוה" שלי הזמין אבי הרב לביתו כמה ידידים לטעימת עוגה, "לעקאך" בלע"ז, וזה הכל. 

ועל השחיטה. עד כמה שאני זוכר, לא היה קיים איסור גמור על השחיטה. אלא אילצו את 
השוחט להתפטר מתפקידו. כשלמדתי בשקלוב, הלכתי בלילה לאיזה מקום לקבל בחשאי 
בשר כשר, משום שפשטה שמועה כי במקום אחד שחטו ומחלקים בשר ליחידי-סגולה. 


6 צבי משה נריה 


באתי לרפת אחת וקיבלתי תמורת תשלום ק"ג בשר. נזכר אני בבעלת-ביתי בשקלוב, איך 
נאלצה בדאבון-נפש לבשל בשר-טריפה לבנה שעבד כחייט בקואופרטיב וטען כי בלי בשר 
אין לו כוח לעבודה. 

על מאסר של רבנים איני זוכר בתקופתי. ידוע לי רק על מאסרו של הרב יחזקאל אברמסקי 
מסלוצק וגירושו לקוסטרומה. ואחר-כך, כנראה, בלחץ שבא מחוץ-לארץ, "גירשו" אותו 
לחוץ-לארץ. 

מלים מספר על היחס בין המתנגדים לחסידים. ההבדלים ביניהם טושטשו וברור היה לנו, כי 
עלינו לעזור איש לרעהו. בישיבה שלנו במינסק היה בחור אחד, ליפא מבוברויסק, שאביו 
היה הדיין החסידי בעירו. והוא אירגן קבוצת בחורים להליכה אל ליובאוויטשער שטיבל, 
שהיה למעשה "בית-כנסת גדול של חסידי לובאביץ'", כמה פעמים בשבוע, ורבי אברהם 
ברוך פבזנר ה"משפיע" לימד אותנו פרק ב"תניא". למדנו את פרקי שער היחוד והאמונה", 
ובחודש אלול את "שער התשובה". כמו כן קיימנו התנעדות חסידית בביתו הפרטי של 
"המשפיע", היינו שרים ניגונים חסידיים, וה"משפיע" חזר בפנינו על דברי חסידות. 
כשסיפרתי על כך לאבא, שהיה ממשפחת מתנגד, הוא סיפר לי כי בימי בחרותו נסע 
ללובאביץ' ושהה שם בימים הנוראים, שכן רצה לעמוד על טיבה של חסידות חב"ד. ומסר 
לי כי שיחותיו בחסידות של הרשב"ץ, מורו של הרבי הקודם מלובאביץ', עוד טעמם בפיו 
כנתינתם בשעתם. הרשב"ץ היה אחד המסבירים הטובים ביותר של חסידות חב"ד. 
ועוד יש לציין מקרים לא מעטים של תמיכת אנשי השלטון באנשי הדת. כבר הזכרתי לעיל 
את פרשת קרול. כן סיפר לי הרב אשר קרשטין שבשבתו במאסר קיבל עזרה מרופא בית- 
הסוהר, והוא גם ציידו בתעודות לשחרורו. וכן משה דולצ'ין אביו של ה' אריה דולצ'ין, 
שהיה איש דתי, היה מוציא מן הקואופרטיבים סוכר ומצרכים שונים לתמיכה באנשי דת, 
שהיו כבר משוללי זכויות. היו גילויים מופלאים של מתן בסתר. אבי ז"ל, שנאלץ לעזוב את 
עיירתו והגיע למוסקבה, קיבל שם עזרה מבעלי-בתים שונים שראו חובה לעצמם לעזור 
לרבנים שגלו. 

לאט-לאט החמיר המצב. תקופת הנאֶ"פ פסקה. כל המסחר עבר לידי הממשלה והאנשים 
נושלו מעמדותיהם הכלכליות והפכו למשוללי-זכויות. איך התקיימו? ודאי עזרו בנים 
שעבדו, קרובים מחו"ל. 

יחסנו לספרות יידיש היה שלילי, באשר ספרות זאת היתה קשורה בקומוניזם וביאֶווסקציה. 
אם התענינו בספרות, היינו קוראים את מאיאקובסקי או יִסֶנין. ה"אָקטיאבר" של א. 
אשרוביץ וה"עמעס" של מ. ליטוואקוב היו בעינינו מוקצים מחמת מיאוס. היינו מעיינים 
בהם לפעמים, כדי לעמוד מתוך דברי שטנתם על המתרחש בארץ-ישראל. 

לאט-לאט הלכה היהדות והתחסלה. הנערים נעשו "פיונרים" והנוער הבוגר הצטרף 
ל"קומסומול". בתי-הכנסת הופקעו. הרבנים נאלצו לעזוב מקומותיהם. המבוגרים הפכו 
למשוללי-זכויות. 

ומלים מספר על המשך לימודי בשקלוב. בשקלוב היה רב גדול בתורה, ר' מרדכי פינשטיין, 
אחיו הצעיר ר' משה פינשטיין הוא כיום אחד מגדולי רבני אמריקה. נתלכדה מסביבו חבורה 
קטנה. מקודם היינו רק שלושה ולאחר מכן שבעה בחורים. בין הלומדים היה ר' הלל מָדליה, 
שהיה אחר-כך רבה של אנטוָרפן. אביו, הרב מדליה מויטבסק, היה הרב האחרון של 
מוסקבה. יום-יום היינו לומדים שיעור עם הרב פינשטיין. זה נמשך עד חורף תר"ץ, 1930. 
בליל כ"ג שבט תר"ץ התפרץ שוטר לבית-הכנסת הקטן על שם "טרִיבָס" שבו למדנו 


על הישיבה במינסק 


והודיע: "אתם אסורים!". הביאו אותנו למשטרה וחקרו אותנו. למחרת שיחררונו בהוראה 
חמורה שנחזור כל אחד לביתו. וכך נתחסל קיבוץ הבחורים בשקלוב. 

בתקופת לימודי במינסק היה קיים עוד קיבוץ בחורים בחרקוב. למדו אצל הרב ישראל משה 
סולומון, הרב מוואלצ'אנסק. וכן היתה ישיבה זמן-מה בויטבסק וישיבת לובאביץ' בנאֶוואֶל. 
אלה היו הקיבוצים של לומדי-תורה בזמני. בודאי נמצאו בודדים שלמדו אצל רבנים או אצל 
תלמידי-חכמים. כשגלו אנשי חב"ד לגרוזיה, ניסו גם שם להקים מרכזי-תורה. 

לא נזדמן לי לבוא במגע עם תנועת "החלוץ" הליגאלית בבילורוסיה. בעיירה שלי קרוצ'ה 
היה בחור אחד, מרדכי אוקון שמו, שהיה מקבל חומר בלתי-ליגאלי על "החלוץ". היינו 
מתכנסים בביתו בחשאי והוא היה קורא בפנינו קטעים מ"החלוץ". וכך נודע לנו במקצת על 
המתרחש בארץ. כל הדברים האלה נסתיימו חיש. כי הגפ"או, הבולשת הרוסית, נכנסה 
בעובי-הקורה, והאנשים פחדו להרים ראש. 

קשרים עם ארץ-ישראל לא היו קיימים. רק קשרי מכתבים פרטיים התירו. פעם קיבלנו 
מכתב מדודי אברהם-אבא אורי, שהיה מנהל בית-ספר ביבנאל, ובו סיפר כי הרב צבי יהודה 
קוק עוסק בהשגת סרטיפיקטים לבני-ישיבה מרוסיה. מיד כתבתי מכתב והוספתי חידושי- 
תורה משלי וביקשתי שיואיל לשלוח לי סרטיפיקט. הרוסים דרשו שגם את כרטיס-האניה 
לאניה הסוביטית יקנו אצל הסוכן שלהם בחו"ל בדולרים. וישיבת "מרכז הרב" קנתה 
בשבילי אצל יצחק הוז בתל-אביב, סוכן ה"סובטורגפלוט", כרטיס-אניה. כשבאתי 
ל"אינטוריסט" לטפל בענין נסיעתי לארץ, הודיעו לי על גזירה חדשה, כי גם תמורת הדרכון 
צריך לשלם בדולרים. הייתי אובד-עצות. מניין לי דולרים? פניתי במכתבים לכמה עסקנים 
בחו"ל, ובכללם להרב מאיר הילדסהימר בברלין (הסתננה אלי ידיעה כי הוא עוסק בעניני- 
ציבור), וכן לרבי מלובאביץ' שהיה אז כבר בברוקלין. לא קיבלתי תשובה למכתבי, רק הרב 
מלובאביץ' שלח לי 30 דולר. המירותי את הדולרים בכסף רוסי וקיבלתי אישור על כך. 
כשהגשתי את הבקשה לדרכון, הוספתי את האישור על הדולרים שהיו בידי. כשהגעתי 
למשרד הדרכונים עמד תור גדול של אנשים ולכולם ניתנה התשובה: נדחתה הבקשה. 
כשהגיע תורי, זכיתי לשמוע את המלים הגואלות: אתה מקבל דרכון. זה עשה רושם רב על 
האנשים. אם מישהו מקבל דרכון, יש תקוה שביום מן הימים יקבלו גם הם. וכך זכיתי לצאת 
מרוסיה ועליתי לארץ באמצע הקיץ 1930. עד היום איני יודע למה הירשו לי לצאת. נס מן 
השמים ממש! 


השל פרומקין 
עם חברים ואישים 


המרואין, השל פרומקין (1974-1897), היה מפעילי "החלוץ ו"צעירי-ציון" 
ברוסיה. עלה ארצה ב-1920. ממיסדי המשרד הקבלני לעבודות ציבוריות. 
מחשובי ההגות בבעיות הכלכליות של תנועת-הפועלים ומשק-העובדים. ערך 
את "הרבעון לכלכלה" בהוצאת "עם עובד". מבחר מאמריו כונס בספרו 
"עליה ופיתוח בדרך למדינה". 


אני עצמי יליד בוברויסק, אבל הכרתי אישים הקשורים במינסק, ועליהם רוצה אני להעלות 
זכרונות. 

ראשית, על אליעזר קפלן. היה זה בועידה השניה של צעירי-ציון ברוסיה, לאחר מהפכת 
פברואר 1917. התקוות פרחו אז וגם תקוות הציונות. בועידה היו שלושה זרמים: האחד, 
זרם סוציאליסטי, לא מארכסיסטי, קרוב להשקפת העולם של ס"ר. השני, זרם עמלני, 
"טרוּדובוי" בלע"ז, שהשקפת-עולמו לא היתה מגובשת ביותר. השלישי, זרם ציוני-כללי, 
שטען כי אין אנו נבדלים במאומה מהציונים הכלליים, ורק צעירים אנו, ולכן שוּמה עלינו 
לקיים פגישות של צעירים. 

אליעזר קפלן, אחד האנשים המרכזיים בועידה זו, היה סוציאליסט, לא בולשביק ולא 
מנשביק, אלא סוציאליסט הומאני, והוא הגן על השקפה זו בועידה. בכלל לא היו ההשקפות 
מגובשות עד כדי מצע מפלגתי. שני דברים בלבד היו ברורים ומוחלטים בעינינו: ארץ- 
ישראל ו"החלוץ". 

מה שהבדיל את צעירי-ציון, על כל גוניהם, מהציונים הכלליים, היתה שאלת השפה. 
סיסמתו של מנחם אוסישקין היתה: "או עברית או רוסית". ואנחנו גרסנו: עברית או יידיש, 
אבל לא רוסית. יידיש -- כשפת המוני"העם העמלים, שאנו מחויבים לטפל בהם. לאחר 
ויכוחים מרובים, נתקבלה החלטה משותפת ושמחנו מאוד. 

אנחנו, צירי בוברויסק: אליהו דובקין, יצחק שמעוני, אב"א אחימאיר ואני, כל מָעינינו היו 
מרוכזים בעליה לארץ. הקשבנו לויכוחים בועידה ולא השתתפנו בהם. 

לקראת הבחירות לאסיפה המכוננת, התארגן בלוק של כל המפלגות היהודיות פרט ל"בונד", 
פועלי ציון וס"ס. אליעזר קפלן בא לבוברויסק לאספת-בחירות מטעם הבלוק. הוא השאיר 
רושם עז גם על מתנגדיו -- ביושרו האינטלקטואלי, בדיבורו ישר-לענין ללא שום פולמוס 
אישי. 

פגישותי אלה עם קפלן בגולה קירבונו והפכנו לידידים ממש. עליתי לארץ בשנת 1920, 
ועבדתי בכבישים בקרית-ענבים. גייסו אותי למשרד לעבודות ציבוריות ולסולל-בונה. קפלן 
הגיע לארץ בשנת 1923, ונפגשנו תיכף ומיד תוך אָמון הדדי ואהדה. לפי השכלתו היה קפלן 
מהנדס. הצעתי לו תפקיד מרכזי בסולל-בונה. כל שבוע היינו נפגשים. הוא היה אחראי 
לענינים הטכנולוגיים של סניף תל-אביב, ואני הייתי מפעילי המשרד לעבודות ציבוריות של 
סולל-בונה. עבודתנו המשותפת קירבה אותנו עוד יותר. 

כשקפלן נבחר למזכירות הועד הפועל של ההסתדרות, כיהנתי אני כמזכיר המרכז-לעבודה. 
היתה זאת תקופת משבר וחוסר-עבודה בארץ, עיבדנו תכניות משותפות להקלת המצוקה. 
קפלן היה מטבעו שמרני וזהיר, כך בועד-הפועל וכך היה בהנהלת הסוכנות. לפעמים היו 

דעותינו מנוגדות. אני הייתי מכין תכניות נועזות יותר, ואילו הוא צינן את התלהבותי, אבל 
היתה בינינו חברות אמת. הוא היה אחד האנשים שאזכר! עד סוף ימי כידיד אמיתי שרחשתי 
אליו אָמוּן ללא מצרים. 

כיהנתי כחבר מזכירות הועד-הפועל בשנות מלחמת-העולם השניה ומלחמת-השחרור, והוא 
-- גזבר הסוכנות. תִיכנָנוּ במשותף כיצד להבטיח אספקה לירושלים אם תהיה נצורה. הוא 
עזר לנו רבות גם במגביות "כופר-הישוב", שהייתי מיוזמיו, ועוד ועוד. 

אליעזר קפלן היה, ראשית-כל, ציוני בכל רמ"ח ושס"ה, אחראי ומסור לאין-קץ וישר. 
מעולם לא נרתע מלומר במישרין, בגלוי וללא שום תכססנות את אשר עם לבו. כשקמה 
הכנסת הראשונה ואני חבר-הכנסת, והוא שר-האוצר, נפגשנו בועדת-הכספים של הכנסת. 
שם היו ישראל רוקח מימין ואהרן ציזלינג משמאל, וכולם האמינו בו ובטחו בו, והוקירוהו 
על נאמנותו ועל התמסרותו לתפקידו יומם וליל. 


ומן הדין להזכיר גם את משה כהן, מי שהיה מזכיר ההסתדרות הציונית של רוסיה-הלבנה. 
בשנים הסוערות ההן של חילופי שלטון: בולשביקים, גרמנים, פולנים ושוב בולשביקים, 
כשרוסיה הלבנה היתה תדירות מנותקת מהמרכזים במוסקבה ובאוקראינה, הוקמה בה 
הסתדרות ציונית. שותפים לה היו הציונים הכלליים, צעירי-ציון -- צ"ס ופועלי-ציון 
ראדיקאליים. משה כהן, המזכיר, ביקר פעמים אחדות בבוברויסק. היו, כמובן, התנגשויות 
ּויכוחים בין הציונים הכלליים ובינינו, והוא ידע ליִשֶר את ההדורים ולמצוא פשרה. היה בו 
איזה כוח מושך, ואנשים הקשיבו לדבריו הנאמרים בנחת, גם אם התנגדו לדעתו. 


ושוב פרשה הקשורה במינסק. בזמן הכיבוש הפולני כיהנתי כחבר ועד הקהילה בבוברויסק. 
היה חשש לפרעות, וסגרנו את כל השערים והחנויות. קלגסי הגנראל האלר, הפוזנאנצ'יקים, 
היו מתעללים ביהודים, גוזזים זקנים, מכים. חששנו לפוגרום. לפתע באו חיילים פולניים 
ודפקו על שער ביתנו. הם הביאו מכתב מראש-הקהילה, אייזיק קסטרין, אחד מעשירי העיר 
וראש הציונים הכלליים, שהנה הוא מכנס ישיבה של ועד הקהילה לדיון בענינים סוציאליים. 
אותה שעה התאכסן בביתו הגנראל שהיה המפקד הצבאי במקום ולבקשתו הוזמנה ישיבת 
הקהילה. לאמיתו של דבר, לא הטרידו אותנו כל-כך הבעיות הסוציאליות, אלא ביקשנו 
לטכס עצה -- איך להגיע למינסק, שבה שהה אותה עת הנרי מורגנטאו שהגיע לפולין 
מטעם שלטונות ארצות-הברית, לברר מה מידת אמת יש בשמועות על פוגרומים שעושים 
הפולנים ביהודים. בסיכומה של אותה ישיבה, נקבעו שני חברים שהוטל עליהם לנסוע 
למורגנטאו ולספר לו על אימת הפוגרום בבוברויסק: הלל אלכסנדר מטעם ה"פאָלקס- 
פארטיי" ואני. הגנראל צייד אותנו בתעודות שבהן נאמר כי נסיעתנו למינסק קשורה 
בענינים אזרחיים חשובים. 

יום לפני מועד הנסיעה למינסק, חלה אלכסנדר ונבצר ממנו לצאת לדרך. הוחלט שאסע 
לבדי. הגעתי עד תחנת-הרכבת, ומשמרות הצבא הפולני לא עצרוני. ברככת הייתי האזרח 
היחידי מלבדי כולם -- קצינים וחיילים. בדרך החלו אנשי-הצבא להתאנות לי, כמנהג 
הימים ההם, כל יהודי שנסע אז ברכבת -- היתה צפויה לו סכנה שיטלו ממנו את נעליו, או 
אף ישליכוהו מהרכבת החוצה בשעת מהלכה. למזלי, נסע ברכבת זו קצין פולני מווארשה. 
הוא התערב בדבר ואמר: "חרפה אתם ממיטים על הצבא הפולני. אדם זה יש לו תעודה 
מהגנראל שלנו -- ואין אתם מכבדים אותה?". 

הגעתי למינסק. שם שרר שקט יחסי. מורגנטאו נעדר ממינסק, יעצו לי להיפגש עם ד'יר 
חיים חורגין, יושב-ראש ועד הקהילה. הוא היה אדם צנום, תקיף ואמיץ-לב, אדם שלא ידע 
פחד מהו, ציוני מסור בלב ונפש. הוא היה מדבר עם הפולנים קשות, ואף מאיים עליהם 
שיודיע על תעלוליהם ללונדון ולוושינגטון. הפולנים היו מעונינים אז שתדמיתם בארצות 
המערב תהיה כשל אנשים נאורים הראויים לעצמאות. חורגין מסר לפולנים את תלונותי, 
והפולנים הבטיחו לשלוח קצין מיוחד עם הוראות חמורות על מניעת התעללויות בתושבי 
בוברויסק. 

נפגשתי שנית עם חורגין במינסק בכנס הקהילות. בכנס זה היו 28 צירים ציונים כלליים, 10 
צעירי-ציון, 24 בלתי-מפלגתיים, 7 המזרחי, 12 אגודת-ישראל (אגודת-ישראל לא התנגדה 
לציונות, אך גם לא היתה ציונית), + פאָלקס-פארטיי, 1 פועלי-ציון, 1 פועלי-ציון 
ראדיקאליים. ה"בונד" וס"ס לא השתתפו בכנס, כי הם כבר התחילו לפזול לעָבר 
הקומוניסטים. חורגין היה יושב-ראש הכנס, ניהל אותו בבטחה ובתקיפות. בכנס נתקבלו כל 
ההצעות הציוניות. 

שם נפגשתי עם אנשים מעניינים מאוד. ראש "המזרחי" בבוברויסק היה שמואל שפירא, 
אדם שהיה בו ניצוץ משל הרב קוק. "החלוץ" היה בעיניו דבר שבקדושה. מצאנו אצלו אוזן 
קשבת לתביעותינו, יותר מאשר אצל הציונים הכלליים. 

כן פגשתי שם את מיכל רבינוביץ, חתנו של מאיר הלפרין, שהיה לו בית-מסחר-ספרים 
במינסק, ששימש בית-ועד לכל אנשי הרוח הציוניים בעיר. מיכל רבינוביץ היה אוצר של 
הומור ורוח טובה, איש משכיל ויודע תורה, וריכז מסביבו קבוצה גדולה של אנשי רוח. 
הכרתי גם את המורה חיים תנעזר, וכן את מיכל קפלן , איש עשיר וציוני מסור. נפגשתי שם 
עם ח. ד. הורביץ, כלכלן מארכסיסט, שקדם לברוכוב בביסוס מארכסיסטי של הצורך בריכוז 
טריטוריאלי של העם היהודי בארץ-ישראל. 

אחד מחברי "החלוץ" בבוברויסק היה שבתאי לוזינסקי, ליָמים איש-המושב בארץ. הוא 
נהרג אחר-כך בשליחות בגולה וקראו לאניית מעפילים על שמו. היו ויכוחים רבים בינינו. 
אנו היינו קרובים ברוח ל"הפועל-הצעיר", אבל שמענו גם על אחדות-העבודה. לבסוף 
החלטנו שכאשר נבוא לארץ נקבע לנו עמדה: כן סוציאליזם, לא סוציאליזם, כן חקלאות או 
לא חקלאות. 

לאחר מכן התקיימה ועידה ציונית במינסק ובה ישב ראש יצחק ברגר. הוא הירצה הרצאות 
רבות-ענין ומשה כהן עמד על המבנה הארגוני. היה אז ענין של אחוזות. ציונים רכשו להם 
בכספם אחוזות בארץ-ישראל. אנו, "צעירי ציון" טענו: אחוזות -- אדרבה, אבל אין 
פעולה זו צריכה להפריע לעבודה למען הקק"ל. 

שם קיבלנו את העתונות היהודית מוארשה "מאמענט" ו"היינט" וכן את "דער יודע" 
שהופיע בברלין בעריכתו של מרטין בובר. שבתאי לוזינסקי, שידע יפה גרמנית, תירגם לנו 
את תוכן המאמרים לעברית. היה שם מאמר של ב. כצנלסון על תפקיד החלוץ. היה זה 
חידוש בשבילנו. אנו ידענו מה אנו רוצים כחלוצים, אבל לא ידענו מה הארץ דורשת מאתנו. 


שלום בהט 
ציר-נעורי 

המחבר, שלום בהט (פרלמן), נולד במינסק ב"1904. 

אסיר-ציון, עלה בשנת 1925. פעיל בעסקי ציבור- 

הפועלים, כיהן כמזכיר מועצת פועלי חיפה. 
מינסק -- עיר-הבירה הבילורוסית, שם המעורר חוויות, אסוציאציות וזכרונות על חיים 
יהודיים במלוא מובן המלה. 
היתה זאת יהדות שרשית, תוססת ותרבותית, שפרשה כנפיה על כל גוני הקשת של 
האוכלוסיה -- החל מסוחרי-היערות, קבלני-הבנין, סוחרי-האריג ובעלי טחנות-הקמח 
ומשרפות-היי"ש וגמור ב"עמך", כגון נפחים, בנאים, זגגים, סנדלרים, חייטים, פחחים 
ובורסקאים, רצענים ועגלונים, "כלי קודש" ושענים, כובענים ו"קאטֶרינשצ'יקים". ועיר זו 
גם היתה מהזירות הראשונות ברוסיה למלחמת-מעמדות, למאבק הפועלים השכירים, 
בראשות ה"בונד", על תנאי-חייהם. 
עולה בזכרוני בית אבא, האמיד למדי, שבו גדלנו, שלושה הילדים, ולא ידענו מחסור. אבי 
סוחר-עצים, בעל מנסרה וגם בעל חנות לבדים בעיר, והבית בית ציוני חם. 
אזכור גם את ראשי התנועה הציונית במינסק, את יצחק ברגר, מיכל רבינוביץ ואת משפחת 
לוּשיצָר שעמהם עמדתי בקשרים. 
במועקה שבלב מנסה אני לשרטט כמה קוים של העיר הזאת, שבה נולדתי וגדלתי, שבה 
שתיתי בכל פה מבאר התרבות, ורכשתי תודעה יהודית, לאומית ומעמדית, וּבה שכולתי מכל 
משפחתי הענפה שנרצחה בידי חיות-הטרף הנאציות. 
את ההיסטוריה היהודית של העיר המופלאה הזאת, על מפלגותיה הציוניות, על תנועת 
"החלוץ" רבת-הפעלים, ההכשרה החלוצית והמחתרת הציונית-סוציאליסטית שלחמה 
בציפרניה ממש על קיומה, בתוך משטר חדש ועוין, כל זאת אשאיר להיסטוריונים. זאת 
היתה אפופיאה של גבורה שבו צריכות היו להתמודד המפלגות הציוניות-החלוציות, 
בחתירתן לעליה ולהגשמה, לא רק עם משטר חדש וקנאי, אלא לעתים גם עם אח או חבר, 
ועם יאווסקים שקנאותם לרעיון הקומוניסטי עלתה בהרבה על זו של חבריהם הגויים. 
נזכר אני בביתנו הגדול והמרוּוְח ששכן בפינת הרחובות זאכארייבסקאיה ובוריסובסקאיה. 
מעבר לבית התמשכו שלושה רחובות מרכזיים שהובילו לערים בוריסוב, לוהויסק, צְנא. 
מעבר לזה -- שדות תפוחי-אדמה, הדגנים למיניהם, הפשתן ואדמות-הבור שמהן היו 
כורים את הכבול, ששימש כזבל מַפרה וכחומר-הסקה. מצד שני השתרעו יערות עבותים. 
רואה אני את רחוב זאכארייבסקאיה ההולך ונמשך עד לתחנות-הרכבת, זו לצד מוסקבה וזו 
לצד וילנה. הרחוב הָמה תמיד בני-נוער הדנים בנושאים העומדים ברומו של עולם. 
מגיע אני עד הגשר מעל לסביסלוץ', תחנת-החשמל הגדולה, הגן העירוני, הכיכר עם 
התיאטרון העירוני ובתי-הראינוע, עם "הגיגאנט" בראש, ורחוב גוברנטורסקאיה -- משכן 
עשירי העיר, והכיכר הקטנה הפונה לעבר נאָמיגה, שוק-הדגים הידוע. במעלה רחוב זה 
השתכן משרד הנְפָ"או, שבמרתפיו נתכבדתי ב"ישיבת" מאסר. 
רוב הבתים בשכונות ובפרוורים קומארובקה, לאכובקה ופֶרְספה בנויים היו מעץ, בני קומה 
אחת. בקיץ היו פורצות שריפות. האנשים היו עוזבים בבהלה את בתיהם שבערו כגפרורים, 
גדוד הכבאים היה עושה את עבודתו בחירוף"נפש -- ואנו, הילדים, היינו זנים עינינו בחזיון 
מרהיב ומחריד גם יחד. 

רחובות העיר היו מרוצפים באבנים עגלגלות, ובכל פעם שהעגלות היו עוברות עליהן, נדמה 
היה שגדוד חיילים יורה במכונות-יריה. 

מקום הקיט של תושבי העיר התרכז בקומארובקה. גם להורי היה שם "נוה-קיץ". את 
החופשות שם היינו מבלים בחיק הטבע, התפריט היה משופע במאכלי חלב רבגוניים 
ובגרגרי-יער אדומים ושחורים, שבתוספת שמנת וסוכר היה טעמם כצפיחית בדבש. 
נזכר אני באוניברסיטה של מינסק, בה למדתי שנה עד למאסרי. האוניברסיטה שכנה מול 
בית-הקברות העירוני. בתוך הבנין נמצא גם המכון לניתוחי-מתים שליד הפאקולטה 
לרפואה, ואפשר שמטעם המכון הוּצאו גופות טריים מקברותיהם לצרכי ניתוח ולימוד. וזהו 
פשר מטר-האבנים שניתך עלינו לא פעם בצאתנו מן המכון. בני משפחות הנפטרים היו 
מגיבים בדרך זו על נטילת הגופות לצרכי מחקר. 

וּמלים מספר על עגלוני מינסק. היה זה שבט יהודי מיוחד במינו, כל אחד מהם היה גיבור- 
חיל, ענק שהטיל חיתיתו ומוראו על גויי העיר. אם פגע אחד הגויים ביהודי -- היו הם 
מתייצבים במערכה, ופעמים עם יצול ביד, ואוי היה לאותו גוי שנפל בידיהם. 

ועוד -- על הכלי-זמר היהודיים וגדוד הכבאים של העיר. הראשונים היו משמחים את 
לבבות הקרואים ומרקידים אותם בחתונות בנגינתם הערְבה, מתוך רפרטואר עשיר של 
זמירות ומנגינות יהודיות. "התזמורת" לא היתה משופעת בהרבה כלים, אך במעט שהיו 
ברשותה היתה מחוללת נפלאות ממש. גם מקומו של הבדחן המסורתי לא נפקד משמחות 
הכלולות. וייזכרו לטוב גם השדכנים שעמלו לקרב בנים ובנות ולזווג זיווגים. 

כבוד רב רחשו לכל יהודי שהשתייך לגדוד הכבאים. כל אחד היה מסור לתפקידו בלב ונפש, 
ובכל רגע היה מוכן לקפוץ לתוך האש ולהציל כל שניתן מתוך הלהבות. 

מינסק היהודית היתה משופעת ב"ישיבות" ולימוד התורה היה ברמה. כן לא חסרו מוסדות 
חסד וצדקה, מושבי-זקנים, בתי-חולים, חדרים למיניהם, ה"חדר המתוקן", הפרוגימנזיום 
של פלדשטיין, ספריית-נופך והספריה על שמו של פושקין. לנגד עיני עומדת דמותו של סבי, 
חיים"בר, שהיה יהודי תקיף. הוא שקבע את בחירת כלי-הקודש, הרב והגבאי בבית-הכנסת 
והיה "היהודי המלומד" שייצג את היהודים כלפי השלטונות. רואה אני אותו גומל חסדים, 
מחלק הלבשה ונעלים לילדי התלמוד-תורה לקראת החורף הקרב ובא. 

בתי-הכנסת והשטיבלאך השונים, שרובם סמוכים היו זה לזה, התחלקו לפי מקצועות 
המתפללים -- הקצבים, הסבלים, בעלי-העגלות וכמובן שבפסיפס זה לא נפקד מקומם של 
החסידים והמתנגדים, בעלי-המלאכה והחברה-קדישא. 

השבת במינסק -- היתה שבת של ממש. בהתקדש השבת, היו היהודים נוהרים לבתי- 
המרחץ להזעה ולטבילה במקוה. ב"שוויצבאָד", שהחום והאדים העולים בה, בפרט על 
המדרגה השלישית, היו עוצרים את הנשימה ממש -- היו הרוחצים מסתייעים בכל 
האביזרים, כגון "הבעזימלאך" (חבילי זרדים) שבהצלפתם היו הופכים את הגוף לעיסה 
אדומה אחת, ולבסוף היו שוטפים עצמם במים קרים מתוך "שעפעלאך" (ספלים). מהמרחץ 
היו היהודים יוצאים ממורקים וסחוטים, פה ושם עוד נושרת טיפה מהזקן והפיאות, העינים 
מזהירות, והם מתקדשים לקבל פני שבת המלכה. 

בשבת היו בתי-המלאכה, הסדנאות והחנויות סגורים על מסגר ובריח. המונים נוהרים לבתי- 
הכנסת, לשטיבלאך ול"מניָנים" הפרטיים. לפני גמר התפילה מוציאות עקרות-הבית 
מהתנורים את הטשולנט, האויר מתמלא ריחות גן-עדן של קוגעלאך (פשטידות), געפילטע 
קישקע (מעי ממולא), געפילטע פיש (דגים ממולאים) וצימעסים (פרפראות) למיניהם. 

אחרי הארוחה היו הקשישים "תופסים שלוֶה" עד לתפילת-מנחה והצעירים היו נפגשים 
בצוותא, מטיילים ברחוב זאכארייבסקאיה, ממשיכים בויכוחיהם, ומתעסקים ב"פלירט". 
בהתקרב חג-הפסח היו ידיהם של החייטים והסנדלרים מלאות עבודה בהכנח מלבושיהם 
ומנעליהם החדשים של בני העיר. עקרות-הבית והבנות היו מנקות וממרקות את הבית אחרי 
ימי החורף הארוכים. האויר היה מתמלא נוצות מרחפות, ופחי-האשפה היו מתמלאים נייר 
צבעוני דהוי, צמר-גפן, שבבי-עץ ופחמים שהוצאו מתוך החלונות הכפולים ששמרו על 
הבית מגלי הכפור לבל יחדרו פנימה. ברחובות היהודים מגעילים את הכלים לקראת הפסח 
ובערב החג אוספים את פירורי החמץ, קושרים אותם יחד עם כף-העץ ושורפים את החמץ 
יחד עם הכף. הכל מוכן להתקדשות החג. 

יהודים היו אוספים "מעות חטים" לנצרכים, אופים מצות ב"פודריאדים" (קבלנויות) 
פרטיים, ומצוה גדולה היתה להשתתף בעשיית המצות ממש, כגון הבחורים שהיו מנקבים 
את המצות בגלגלי שיניים חדות והנשים טורחות בלישת העיסה, וצעקות "מוירע, מוירע!" 
(עיסת הקמח) היו ממלאות את חלל המאפיות. 

הילדים היו משחקים בכפתורים, באגוזים, במחבואים, מתחלקים ביניהם במטעמים 
ומתגנדרים במלבושיהם החדשים. 

אני נזכר במרתף הגפ"או ובית-הסוהר עם הקומנדנט כץ והחוקר אנדרייב. אני נזכר 
בבאָזבוז'ניקים, האפיקורסים הלוחמים. כאשר גוי היה אפיקורס, לא הלך לכנסיה, לא 
האמין באלוהים ותו לא. יהודי, כשהיה אפיקורס, היה מרוב קנאוּת אוכל חזיר בפרהסיה 
דוקא ביום הכיפורים. והקומוניסטים, מרוב קנאוּת לאידיאה, היו מלשינים בפני השלטונות 
אפילו על אחיהם והוריהם, ששו להפוך בתי-כנסת למועדונים של התנועה הקומוניסטית. 
אני נזכר בלוחמים לזכויות הנשים -- ושוב בולטת כאן הקיצוניות של היהודי. לפי המנהג 
ברוסיה נקרא אדם בשמו ושם אביו. היהודי הקנאי לזכויות נשים היה מפגין קנאותו על-ידי 
כך שקרא לעצמו מויסיי יאָנטוביץ' על שם אמו יאָנטה, במקום מויסיי אברמוביץ', על שם 
אביו אברהם. קנאות זו, ודבקות זו ברעיון היתה גם נחלתם של הציונים החלוצים הצעירים. 
הצהרת בלפור שימשה מנוף עצום להגברת השאיפות הציוניות ומשכה אחריה חוגים שעד 
כה רחוקים היו מכל זיקה לציון. החלו להתארגן אגודות-נוער ציוניות ותנועת "החלוץ" 
שעשתה רבות כדי להכשיר את חברי התנועה לקראת עלייתם המקוּוָה לארץ-ישראל. 
הכיבוש הסוביטי והתבצרות השלטון הבולשביסטי הביאו לשינוי מעמדה של התנועה. יד 
הרדיפות הקשה של המשטר, בעזרתם הפעילה של הקומוניסטים היהודים, לא הניחה שום 
פתח למחשבה חפשית ולפעולה ציבורית. התנועה הציונית ברוסיה הלבנה ובמינסק נאלצה 
איפוא, כמו ברוסיה כולה, לרדת למחתרת ולפעול תוך סיכון יום"יומי של חקירות ּמאסרים. 
נזכר אני בתקופה שבה עבדנו בתנועה עם אליהו אפשטיין, הוא אליהו אילת, שנשלח אלינו 
מטעם המרכז. בתקופה השניה עבדתי כיו"ר הסניף עם מָניה שטארקמן, שליחת מרכז 
צעירי-ציון ו"החלוץ" הבלתי-ליגאלי. לאחר בריחתי בלילה מביתי, כמסופר להלן, באו 
להורי המפקחים הראשיים של גפ"או בטרוניה על החינוך שנתנו לילדיהם, שהרי גם אחי 
אליעזר ציוני וכבר נאסר. הקונספירציה היתה חמורה עד כדי כך, שלא ידעתי כי גם אחי 
היה פעיל בתנועה הציונית. היתה זו גם הפתעה להורי. נתברר שאחי נאסר בבתי-הנופש 
שלנו. תנועת "ציונים-סוציאליסטים צעירים", שעמה נמנה, ערכה אסיפה מחתרתית בבתי- 
הנופש שלנו, בתוך היער, ואז נתפסו. מהם נמצאים עתה בארץ משה טסמן בחיפה וראש 
הקבוצה שלום הקטין ביגור. 

לפני גמר שנת-לימודי הראשונה באוניברסיטה, בפאקולטה לכלכלה, הייתי חבר בלהקה 
דראמתית. יום אחד ערכנו חזרה לקראת הצגת "סיפור שבעת התלויים" לליאוניד אנדרייב. 
שם נאסרנו ואני הייתי בין האסירים. ישבתי במאסר חודשים מספר בעוון "ציונות". דרשו 
מאתנו התחייבות בכתב לא לעסוק עוד בפעולות מחתרתיות. בתחילה לא רצינו להתחייב, 
אך לאחר מכן, לפי הוראת "המרכז" שלנו, התחייבנו. ואז שיחררו אותנו. נזרקתי 
מהאוניברסיטה בגלל פעילותי הציונית. לילה אחד, לאחר חודשים מספר, נשמעה דפיקה 
בדלת בשעה אחת לאחר חצות. אמא העירה אותי, והבנתי שעומדים לערוך שוב מאסרים. 
מזג"האויר היה חרפי, קפצתי מהחלון, ברחתי למנסרה ענקית והתחבאתי שם. לפנות בוקר 
הלכתי לקרובי ובלילה התחבאתי אצל חבר קומוניסט. שם שהיתי כארבעה ימים. מחשש 
להיתפס, וכדי לא לגרום לצרות לחברי הקומוניסט, עזבתי את מינסק. לשם זהירות לא 
עליתי על הרכבת בבית-הנתיבות שבמינסק, אלא נסעתי בעגלה כ-60 ק"מ בכיוון בוריסוב, 
ועליתי על הרכבת למוסקבה, ומשם הברקתי למוסקבה שיבואו לפגשני בתחנה. 

בתחנה פגשוני שני חברים, אחד מהם קומוניסט. דאגו לי לחדר ולעבודה, והסתדרתי בעבודה 
במשרד צבאי. לימים נזדמנתי בחדרו של החבר הקומוניסט, עם אשה קומוניסטית ידועה 
בשם, ועם עורך העתון "זוואָזדא". שתינו תה בצוותא ושוחחנו. והם לא ידעו שעמהם יושב 
ציוני צעיר. שהרי גם שם הייתי קשור עם התנועה והמרכזים של "צעירי-ציון" ושל 
"החלוץ" הבלתי ליגאלי. 

במוסקבה היה לנו מעין בית-ועד במקום הקרוי "יאקימנקה". במחתרת שלנו היה מקובל: 
אם תלויה מגבת בחלון -- הרי זה סימן שהכל בסדר ואפשר להיכנס. אם המגבת איננה, 
הרי זה סימן לחיפושים ואסור להיכנס. למקום זה באו בחורים מכל רוסיה, מועמדים לעליה 
לארץ-ישראל, והבעיה היתה, איך לפרנסם. 

התחלתי לדאוג לעבודה לאנשי "יאקימנקה". ביום בהיר אחד הבאתי את החברים לעבודה 
במשרד הצבאי שבו הועסקתי. דווקא באותו יום בא ראש המשרד, ובראותו אותם שאל 
אותי, מאין לקחתי את העובדים? אמרתי, שהזמנתי אותם מהראבפאק -- הפאקולטה 
לפועלים, בלימודי-ערב. כעבור זמן-מה נתחוור לי ששהותי במוסקבה כרוכה בסכנת מאסר. 
ושמואל שניאורסון שעמד אז בראש "החלוץ" הבלתי-ליגאלי טיפל בהשגת ויזה בשבילי 
ויצאתי לארץ דרך אודיסה. 


יהדות מינסק, בתקופה שבין שתי מלחמות-העולם, חיתה באשליה. היהודים רצו בכנות 
לבנות חיים יהודים לאומיים במסגרת השלטון הסוביטי, ועיניהם סונוורו כאשר בראשית 
השלטון הסוביטי ניתן ליידיש מעמד ממלכתי. בתחנת-הרכבת היה שלט שנשא את שם 
התחנה באותיות עבריות. קמו בתי"ספר ששפת-הלימוד בהם יידיש, מכון פדגוגי ופאקולטה 
ליידיש באובניברסיטה, הופיעו עתונים, ירחונים, ספרותיים ומאסף פאָריודי למחקר בשם 
"צייטשריפט" שערכו לתולדות יהודי רוסיה הלבנה וספרות-יידיש רב עד היום הזה. גאוותם 
של יהודי מינסק היתה על התיאטרון היהודי בהנהלת משה רפאלסקי. היה זה תיאטרון בעל 
רמה גבוהה שהציג בבית-התרבות, לפנים בית-הכנסת הכוראלי המפואר. כל זה נגדע ונהרס 
ביד אכזרית ללא רחמים. 

ואף על פי כן לא פסקה הכמיהה לחיים לאומיים עצמאיים, ועם תקומת מדינת ישראל -- 
גם השאיפה לבנות ולהיבנות כעם בארץ-ישראל. אותם השרשים היהודיים הלאומיים 
שהעמיקו חְדוּר ללבותיהם של האבות והסבים, השאירו אותותיהם גם בבנים וּבנכדים. 


יצחק ברודנר 


עם טרומפלדור ויצחק שדה 


המרואיָן, יצחק ברודנר, נולד במינסק ב-1901. עלה עם קבוצת 
"בחורי טרומפלדור" ב-1920. איש-עסקים בירושלים. 


כשפרצה המהפכה הרוסית, בפברואר 1917, הייתי כבן 16 ולמדתי בכיתה השביעית של 
הגימנסיה. משפחתי במינסק לא היתה ציונית וכן אני, אבל בבית-הספר היו לי כמה חברים, 
שהשתייכו ל"מכבי", וגם אני הצטרפתי אליהם. בראש ה"מכבי" במקום עמד המורה- 
להתעמלות דנציגר, בן 25 בקירוב. 

יום אחד, בזמן שיעור ההתעמלות, היה זה בספטמבר 1917, הופיע אדם לא מוַּכּר לנו, עמד 
בצד והסתכל איך אנו מתעמלים. בגמר השיעור ביקש מאתנו מדריכנו דנציגר להישאר 
לשיחה. הוא הציג לפנינו את האיש, יוסף טרומפלדור, סיפר עליו כי היה קצין בצבא הצאר, 
ועכשיו הגיע לכאן כדי לארגן את "החלוץ". כשקיבל טרומפלדור את רשות-הדיבור, 
הצהיר, כי מטרת בואו היא, בראש וראשונה, הגנה עצמית. הזמן הוא זמן-חירום, ורצוי 
שנוער יהודי ילמד להשתמש בנשק להגנתו בשעת הצורך. טרומפלדור לא האיץ בנו להשיב 
מיד אם מצטרפים אנו לשורות ההגנה העצמית, אבל אנחנו התלהבנו מדבריו, ובו-במקום 
הודענו על הצטרפותנו. טרומפלדור החל לחקור אותנו, אם יש לנו נשק ואם נוכל להחביאו. 
לחלק מאתנו היה נשק וחלק הבטיח לרכוש נשק. בימים ההם היה קל מאוד לקנות נשק. 
ואמנם, כל אחד מאתנו הביא כלי-נשק ומסרנו הכל לדנציגר לשמירה. הוא היה מזמין כל 
אחד מאתנו לחוד ומלמדו לפרק ולשמן את הנשק. 

פרצה מהפכת אוקטובר ורובנו התגייסנו לצבא האדום. מכיתה של 40 איש התגייסו כ357 
איש. אימנו אותנו ושלחו אותנו לחזית המערבית. היה חשש שהפולנים יתקיפו את 
באָלורוסיה. בדצמבר 1918 הוחלט לפרק אותנו. חזרנו ללימודים ול"מכבי". 

לפתע הופיע אצלנו שוב טרומפלדור וסיפר לנו על קומונות בארץ-ישראל, על דגניה. כולנו 
הערצנו אותו. הוא אמר לנו כי הוא מארגן קבוצות ללימוד החקלאות, כהכשרה לעליה 
לארץ-ישראל. מקום ההכשרה יהיה בקרים, על שפת הים השחור, ושם כבר תימצא גם 
אפשרות להגיע לארץ. הבענו נכונות לצאת להכשרה. 

בקבוצה שלנו היו איסר קוסובסקי, מרים מיכלסון, יהושע חפץ וקלמן מירסקי. טרומפלדור 
יעץ לנו לבוא לחארקוב, שם תהיה תחנת-איסוף של הקבוצות ומשם יישלחו לקרים. 
יצאנו ממינסק באחד במאי 1919. ליווּנו לתחנת-הרכבת רק בני"המשפחה. הם ידעו רק זאת 
שאנו נוסעים לקרים. על מגמת פנינו הסופית לארץ-ישראל -- לא ידעו. 

הגענו לקרים וסודרנו בסובחוזים. עבדנו יחד עם גויים. היינו בחורים צעירים וחסונים, אבל 
לא מאומנים בעבודה חקלאית. בראשונה לעגו לנו, אבל כשלמדנו לעבוד כהלכה, התיחסו 
אלינו יפה. גרנו בצריפים, בכל צריף כ-40 איש. עבדנו מזריחת השמש עד שקיעתה. לאחר 
ארוחת-הערב היינו שרים שעה קלה ופורשים לשינה, כי היינו עייפים מאוד. בימי המנוחה 
לא היינו נוסעים לעיר הרחוקה אלא מטיילים בסביבה ומחכים לידיעות ממרכז "החלוץ". 
הקשר אתנו היה אישי. מישהו מהמרכז היה מופיע ומתעניין בטיב עבודתנו. פעמים היה 
אחד מאתנו מקבל חופשה ובא בדברים עם המרכז. 

התחילה התקפת הגנראל לאבר קורנילוב על קרים. הבולשביקים התכוננו לנסיגה. 

6 יצחק ברודנר 


הקומיסארים בקומונות רשמו את האנשים, התוו את הדרך לנסיגה לדרום-רוסיה, והורו 
לקחת אתנו את כל המכונות ובעלי-החיים שבחוות, ולהשאירן ריקות מכול. לא היה לנו 
רצון לסגת לדרום-רוסיה. נדברנו איפוא בינינו לסגת לסימפרופול, בה היה אז מרכז 
"החלוץ". מתוך חשש מאסר, התחלקנו לקבוצות של שניים"שלושה והלכנו ברגל בלילות. 
הימים היו ימי קציר התבואות, והקמה הגבוהה עמדה בשדה. בימים התחבאנו בתוך הקמה 
והיינו ניזונים על גרעינים. פחדנו להתקרב לכפרים. אתי יחד היו קלמן מירסקי ואורוחוב. 
הגענו לסימפרופול והתקשרנו עם מרכז "החלוץ" ששכן בבית-ספר יהודי. מאחר שחששנו 
להישאר במרוכז, סידרו אותנו במשפחות יהודיות שבמקום. 

הבולשביקים נסוגו והקוזקים הגיעו. פרעות מאורגנות לא היו, אבל כמה יהודים נהרגו או 
הוכו. נודע לנו שנאסרו כמה אנשים שבאו מהצפון, כלומר, חלוצים, ונשקף להם משפט- 
מוות. התחלנו לחפש את טרומפלדור ולבקש את עזרתו. הוא נתגלה באחת הערים על חוף 
הים השחור, ובאותו יום הגיע לסימפרופול. הוא התלבש יפה, ותלה על חזהו את צלב- 
גיאורגי שקיבל בשעתו בצבא הצאר, הצטייד בתעודותיו כקאפיטאן בצבא האנגלי, ובלוויית 
בחורה מקומית אחת הלך לתחנת-רכבת, שם היו אסורים הבחורים שלנו. לפנוח-ערב חזר 
טרומפלדור ואתו ארבעת החברים שלנו ששוחררו בזכותו מן המאסר. החברה, ילידת קרים, 
סיפרה לנו לאחר מכן כי קשה היה להם להשיג את טרומפלדור בלכתו. 

טרומפלדור סידר אותנו לעבוד באחוזות, כי עם הקוזקים הלבנים חזרו בעלי-האחוזות. 
עבדתי בקבוצה אחת עם יצחק שדה אצל איכר גרמני שחזר עם הצבא הלבן. וחיכינו 
לידיעות איך להמשיך דרכנו לארץ. 

מקץ זמן מועט עזב טרומפלדור את קרים ועלה לארץ. הוא הבטיח לנו לשלוח מהארץ 
תעודות, שיאפשרו לנו לעזוב את קרים. בינתיים החלו "הלבנים" לגייס את הצעירים. רבים 
מהמגויסים נפלו בקרבות. חלק מאתנו השתמט בצורות שונות. בינתיים הגיעו התעודות 
ששלח טרומפלדור מהארץ, ובהן נאמר כי בזמן המלחמה גירשונו התורכים מיפו ועכשיו 
אנו חוזרים. בקבוצה הראשונה ארצה יצא יצחק שדה ואתו כארבעים איש. 





חלוצים מרוסיה | | 
("בחורי טרומפלדור") | | 
בעבודות בנין : 
במוצא, 1925 


מהם מינסקאים 2. 
יצחק יהלום (רטנר), 
4. יצחק ברודנר, 5. 
חיים רטנר, 7. יוסף 
רטנר, 8. דוד 
קוסובסקי 


איסר קוסובסקי 


עם טרומפלדור במינסק 


המחבר, איסר קוסובסקי (1900--1967), עלה ארצה עם 
החלוצים-הקרימצ'אקים, "בחורי-טרומפלדור", בשנת 
0. ישב רוב ימיו בעין-גנים. בעזבונו -- חוברת על 
דרכם של החלוצים-הקרימצ'קים ארצה. 





הופעת טרומפלדור במינסק היתה מאורע כביר לכל חברינו שלא יכלו להעלות על דעתם 
אפשרות של הגשמה מחוץ לארץ ישראל. הוזמנתי אז אל טרומפלדור כדי לתרגם מכתבים 
מרוסית לעברית. היו אלה תשובות למכתבים רבים שנתקבלו מהעיירות הסמוכות מארגוני 
"החלוץ" שהתארגנו חיש מהר בכל הסביבה. במכתבים האלה היו הרבה קוריוזים, אולם 
כולם הצטיינו בהערצה חמה לגיבור, לטרומפלדור. היו בין הכותבים שהתנדבו במכתביהם 
למסור את גופם ואת נפשם ככל אשר יצַוה אותם "יהודה המכבי השני". אחד אפילו פנה 
אליו בתואר: גיבורנו הגידם. הדבר הרגיז את טרומפלדור מאוד, ורק כעבור ימים אחדים 
הבנתי לרוגזו. ומעשה שהיה כך היה. 

בזמן הכתיבה היינו יושבים שנינו אל שולחן אחד. טרומפלדור היה נעזר בזמן הכתיבה באבן 
פשוטה וחלקה, אותה שם בקצה הגליון, על מנת שלא יזוז ממקומו. לפעמים, כשצריך היה 
להזיז את האבן, או להעבירה בידו האחת המחזיקה בעט, הייתי מזדרז לעזור לו. בפעם 
הראשונה הודה לי ואמר שלא אפריע לעצמי בדברים אלה. קיבלתי את דבריו כביטוי 
לאדיבות רגילה, או אולי גם בלתי-רגילה, שכן ראיתי כי עזרתי דרושה לו באמת. הוספתי 
איפוא לעשות כדבר הזה. אז פנה אלי בחימה גלויה ופקד עלי שלא אוסיף לעשות כזאת, כי 
"כוחי רב לי בידי האחת ואין אני זקוק לעזרת מישהו". דבריו הקשים פגעו בי מאוד, לא 
הרגשתי בי כל חטא, והייתי כאחד שספג סטירת-לחי. המשכתי את עבודתי במבוכה רבה. 
לשמחתי קם טרומפלדור והודיע לי, שעבודת היום נגמרה. דבריו נאמרו בטון רך ומלטף. 
הייתי מאושר בשמעי את קולו. הוא ניגש לחלון, הוריד את מעילו שהיה תלוי על ידית החלון 
והתחיל לובשו. עז היה רצוני לגשת ולעזור לו ללבוש את המעיל, אך לא העזתי. טרומפלדור 
היה מכניס את ידו התותבת לתוך השרוול האחד, אחר-כך מרים בידו הבריאה את הצוארון 
עם השרוול השני. השפלתי עינִי, כי לא העזתי לגשת אליו לעזור לו אחרי המקלחת הקרה 
שקבלתי ממנו. לאחר שלבש את מעילו סמך את ידו הבריאה על כתפי ואמר אלי: "ובכן, 
באשי בוזוק*, נלך". ברחוב נפרדנו. 

בדרך לביתי ביררתי לעצמי היטב את התנהגותו. הבנתי לרוחו. אין הוא רוצה להשלים עם 
כך שבעל-מום הוא. אותה שעה עלה בלבי זכר המכתב עם הפניה "גיבורנו הגידם", שכל-כך 


* בתורכית: ראש שודדים, כינוי שכיח מתוך לצון או חיבה. 

18 איסר קוסובסקי 


הרגיז אותו. הערצתי אליו גברה שבעתיים, ומעומק לבי סלחתי לו את עלבוני הצורב מאותו 
יום. למחרת באתי בשעה הקבועה להמשיך בקריאת מכתבים ובתרגום. במכתב אחד 
מבוברויסק שאל מזכיר "החלוץ" שם, אם מותר לו לקבל כחבר ל"החלוץ" בחור בן עשרים, 
מצוין בכל המעלות, יודע היטב עברית, אלא שחיגר הוא. מקצועו -- הנהלת-חשבונות. 
התמהמהתי בקריאה, שכן לא רציתי לפגוע ברגשותיו, אבל טרומפלדור זירזני ועל כרחי 
המשכתי בקריאה. הוא הקשיב ברצינות ומניה-וביה הכתיב לי תשובתו: אנו זקוקים קודם 
כל לחיילים בלי שום מום ופסול, שיוכלו לעמוד בכל קשיי החיים הצבאיים, חיילים שימלאו 
בעיקר תפקיד של עובדים בכל העבודות הקשות -- עבודת אֶת, מעדר ומכוש, תחת קרני 
שמש לוהטת ביום, ועבודת שמירה על הרכוש ועל הנפש בלילות. יידרשו, אמנם, גם מנהלי- 
חשבונות, אולם עבודות אלו נשאיר לחיילים שיצאו מתוך השורות אחרי היותם 
אינואלידים. החיילים יתמסרו לעבודת העם למשך שנים רבות, אסור יהיה עליהם לשאת 
אשה במשך זמן-מה. רק אחרי הרבה שנות-עבודה לטובת העם, יהיו חפשים לבנות את ביתם 
בקבוצות קואופרטיביות. 

באחת הפגישות אמר לי לבוא בערב למקום מסוים לאסיפה שתדון על ייסוד הגנה עצמית. 
כנופיות משתוללות שוטטו בסביבה, והיה חשש גם להתפרצויות בתוך העיר. רוב הנאספים, 
כעשרים איש, היו מבין חברי "החלוץ". 

לבסוף נתארגנה פלוגת הגנה עצמית בחסותו של טרומפלדור. כעבור יומים קיבלתי אקדח 
מידי אברהם גוריצקי, שלפלוגתו השתייכתי. באותו זמן חזר למינסק מנסיעותיו חבר המרכז 
הפטרוגראדי של "החלוץ", יעקב רושצ'וק, ופיטרוני מחובתי הנעימה במזכירות על-יד 
טרומפלדור. 

בארגון שלנו התחילו אז להכין רשימה של שנים-עשר איש אשר יסעו לקרים לעבוד זמן-מה 
בחוה חקלאית, ובהזדמנות הראשונה, בהיותם קרובים לערי החוף סֶבסטופול, קאֶרץ', 
פיאודוסיה ויָבפטוריה, יסעו לקושטא, ומשם לארץ-ישראל. בבחירת האנשים השתתף 
טרומפלדור, ולא היה גבול לאשרי כשנכללתי בין השנים"עשר. באחד במאי 1919 יצאנו 
כולנו, בינינו מרים מיכלסון, לתחנת הרכבת. טרומפלדור יצא את מינסק ימים מספר לפנינו, 
שכן היה עליו לסדר עוד יציאת חלוצים כמונו ממרכזים אחרים. 

מחארקוב ואילך שימשה הרכבת רק לצרכי הצבא שנשלח אז להגנת קרים. כל רכבת היתה 
מלאה אנשי-צבא, רגלים ומלחי הצי, ופניהם דרומה. טרומפלדור הודיענו שיימסר לרשותנו 
קרון-משא אחד ברכבת ההולכת דרומה. ואמנם, כך היה. בעוד הרכבת עומדת ניגשו אלינו 
חיילים אחדים, בחנוּ את פנים הקרון ומצאוהו מרוּוְח מדי בשביל מספרנו המועט. 
טרומפלדור הציע להם תיכף מחצית הקרון. הם נדחקו לקרון והתחילו לרטון: "יהודים, בכל 
אשר תפנה -- הם כבר תפסו את המקומות; אך תזוז הרכבת נראה לכם". טרומפלדור ענה 
להם קשות וקם נגדם בנאום חריף. כפסל נהדר עמד בנשאו את דבריו, בהרימו את ידו 
הגרומה. וראה זה פלא, החיילים התחילו לשאול שאלות שונות, והוא ענה לכל אחד בדברים 
שנונים וקולעים. כעבור שעה היינו ידידים, והחיילים לא פסקו מלהלל את "חסר-היד". 


חנן גולדברג 
עם התנועה 


המרואיָן, חנן גולדברג, נולד במינסק ב-1901. 

עלה ארצה ב-1921. בתל-אביב. 
אבי היה מלמד. היו לו כעשרים תלמיד. החדר היה בביתנו. וחיינו בדחקות רבה. אמא היתה 
המפרנסת. היא היתה מוכרת שמרים, ולכבוד החגים היתה מוכרת יין ועוגות. היתה מחלקת 
לבתים את סחורתה וכן היו באות אלינו הביתה נשים לקנות שמרים. ומזה עיקר פרנסת 
המשפחה. 
בשנים 1912-1909 למדתי בבוקר בבית-ספר למלאכה ואחר-הצהרים לימדני אבי לימודי 
יהדות. גמרתי את חוק-לימודי בבית-הספר בשנת 1912, וקיבלתי תעודת-גמר עם תמונת 
הפילדמרשל מיכאיל קוטוזוב, למלאת מאה שנים למלחמת-המולדת נגד נאפוליאון. המנהל 
שלנו היה יהודי ושמו זופוביץ. בבית-ספר זה למדו גם נוצרים, הבוחנים היו גויים, פקידי 
הממשלה הרוסית. 
הנוער היהודי מהשכבות העניות והבינוניות היה נוטה אחרי ה"בּוּנד". השמועות אמרו כי 
ה"בונד" הוא ארגון מהפכני השואף להוריד את הצאר מכסאו. גם הזבנים בחנויות היו חברי 
ה"בונד". עם העילית שלהם נמנו הזבנים בחנויות האריגים, בחורים חסונים שהיו מגלגלים 
חבילות-אריג. 
אחי אליהו היה זבן בחנות גלנטריה. נדמה לי כי להיות זבן בחנות -- זה עתיד מזהיר 
לאנשים מסוגי. כרגיל, היו הזבנים מתחילים לעבוד בחנויות של זרים, ולאחר נישואיהם היו 
פותחים חנות משלהם. החלטתי להיות זבן. סבבתי בחנויות והצעתי עצמי לעבודה, אך לא 
רצו לקבלני, כי הייתי קטן. לא היו אז איגודים מקצועיים ולא לשכות-עבודה. לרוב היתה 
האם מביאה את ה"תכשיט" שלה לחנות ומציעה ל"עשותו לבן-אדם". השָכר לזבנים 
בחנויות-האריגים היה אז 100 רובל לשלוש שנים. היתה זאת עבודת-פרך. עובדים היו 
בחנות, בשירות הקונים, עד שעה 7 בערב, ולאחר מכן נשארים לאחר הסגירה ומסדרים את 
החבילות ללקוחות. הלֶקוחות היו סוכנים מערים שונות, והזבנים הצעירים היו חייבים להביא 
להם את ההזמנות לאכסניות שלהם. הסוכנים היו באים, כרגיל, מהעיירות הקטנות 
שבסביבה, עוברים במשך היום בחנויות ומזמינים מה שמזמינים, ולאחר שקיבלו את 
ההזמנות באכסניות שלהם, היו שותים בקבוק וודקה ויוצאים חזרה לעיירותיהם. וכך נמשכה 
עבודת הזבנים עד 11 בלילה ולפעמים עד חצות. 
בגמרי את בית-הספר, נבחנתי להמשך הלימודים בבית-ספר גבוה. הבוחן המליץ עלי 
ונתקבלתי, כי ידעתי לדקלם יפה את שירי פושקין. אבל לבי נמשך אחרי העבודה בחנות, 
כפי שעבד אליהו אחי. החלטתי להפסיק את לימודי. באתי למנהל וטענתי לפניו כי אני בן- 
אדוקים ואין מרשים לי לכתוב בשבת. המנהל, שהיה גוי, ציווני לבוא ללימודים, אך פטרני 
מהחובה לכתוב בשבת. ברם, אני החלטתי לא ללכת עוד לבית-הספר ויהי מה. נעדרתי 
מהלימודים, שוטטתי ברחוב. כשנודע הדבר בבית, התעקשתי כי לא אמשיך בלימודים, רוצה 
אני להיות זבן. התהלכתי בטל, כי לא מצאו לי מקום עבודה. והנה נתמזל מזלי ואחד הזבנים 
של החנות הסיטונאית לצרכי-כתיבה של טורקלטויב נשא אשה ופתח לו חנות משלו. הוא 
היה קרוב"משפחה של אמי וקיבלני לעבודה לאחר הפצרות מרובות. היה זה בשנת 1913. 
שכרי נקבע רק שבעים רובל לשלוש שנים. העבודה התחילה בשעה 7 בבוקר ונמשכה עד 

האחר בנשף. הפסקת-צהרים לארוחה לא היתה, אשה היתה מחזרת על החנויות והיינו קונים 
מידה לחם, כעכים, דג-מלוח, גבינה וסועדים אגב השירות. בעונת הפירות היינו קונים 
תפוחים או אגסים. וכך היינו מסתפקים באוכל יבש עד גמר יום"העבודה. רק בבואנו הביתה 
היינו אוכלים אוכל חם. 

לאחר שנה פרצה המלחמה. בעל-הבית נלקח לצבא ונפל בשבי הגרמני. נשארתי לעבוד 
בחנות כמנהל והתחלתי לקבל משכורת נאותה. 

בימי מלחמת-העולם הראשונה, עם התקרב החזית למינסק, פקד שגשוג את עסקי הנייר. 
צבא רב התרכז בעיר ובסביבה, ואפסנאי הפלוגות והגדודים היו קונים נייר לצרכי הצבא 
בחנות שלנו. הללו לא עמדו על המקח, אלא היו מבקשים שיפרישו להם סכום מסוים מכל 
קניה, למען יוכלו לקנות מתנה לנשותיהם ולילדיהם עם צאתם לחופשה. וכך נהגנו. אני 
הייתי הנושא-והנותן עם האפסנאים. סידור זה היה נוח לבעלת-הבית, כי במקרה שהדבר 
היה מתגלה, אפשר היה לטעון כי עסק בכך נער צעיר. 

החלו להגיע למינסק מאות פליטים יהודים מהחזית. הללו שוכנו באשר שוכנו, ואחת 
מנקודות-הריכוז שלהם היתה ב"ביסטרוחוד", בנין נטוש של בית-חרושת לנעליים. חיים 
תנעזר מקובנה נתן שם שיעורי-ערב לעברית. גם אני למדתי עברית בערבים. אחד המורים 
שלי היה יהודי מבריסק ושמו ניימארק. והודות להן וללימודי העברית רבתה התמצאותי גם 
בשאלות הציוניות והבעיה היהודית. שמענו שם גם הרצאות שונות, לפרקים היה מופיע שם 
גם שאול צ'רניחובסקי, ששירת אז כרופא צבאי בסביבות מינסק. היה שם גם דב-בר מלכין, 
פליט מסביבות מינסק, שהיה מתהלך תמיד עמוס ספרים בשלוש שפות: יידיש, עברית 
ורוסית. והוא שקירבני לציונות. 

אליעזר קפלן, סטודנט בעת ההיא, שהיה מגיע למינסק לפגרת-לימודים, היה מופיע אצלנו 
ב"ביסטרוחוד". בסימטת "בין החנויות" היתה להוריו חנות לדברי-צמר. בכל העיר היתה 
מפורסמת סבתו "רחל הצמרית". לדודו של אליעזר, אברהם קפלן, היתה החנות הגדולה 
ביותר לאריגים בעיר, והוא היה עסקן ציוני נודע. אליעזר קפלן היה מכנס אותנו בשבתות 
ומרצה לנו ביידיש על הציונות. כן היה בא אלינו מַרליס, אדם שהיה בשעתו בארץ. הוא 
לימד אותנו עברית בהברה ספרדית ואף הרחיב את אופקינו בשאלות כלליות. לאחר 
המהפכה, כשהתבסס השלטון הסוביטי בעיר, היה מרצה באוניברסיטה בחוג ללימודים 
עבריים. בשנת 1925 באו אנשי הגפ"או לאסור אותו, אך מצאוהו מת, נפטר משבץ הלב. 
זוכר אני את הדי המהפכה הראשונה בפברואר 1917. המוני פועלים התאספו ליד שער בית- 
החרושת לטפיטין של קנטורוביץ וסיפרו על המאורעות בפטרוגראד. אך רושם עז ביותר 
עשתה בי חגיגת האחד-במאי בשנת 1917. אביב, ריח לילך, והמוני-המונים עם דגלים 
ותזמורות. הכל גלוי לעין השמש. 

היתה זו תקופה של פעילות ציבורית תוססת. בתהלוכה השתתפו גם אנשי ה"בונד", ונאמה 
אסתר פרומקין-ויכמן, מראשי המפלגה. צצו שרידי ס"ס וכן ה"מפלגה העממית". קמו 
בעיר סניפי המוסדות אור"ט ואֶז"ע, שהנהלתם היתה בידי הטריטוריאליסטים. פועלי-ציון 
החלו להופיע בפומבי. מכנסים היינו אסיפות תחת כיפת-השמים ומתווכחים. היינו תוקפים 
בדברי פולמוס את ה"בונד". זכורני, לימים, כשרוב חברי ה"בונד" כבר נעשו קומוניסטים, 
נערכה אסיפה של נוער בגן-העיר הגדול. הבונדאים-לשעבר טענו: מה אתם מחפשים בארץ 
זרה במרחקים? מה ההבדל בארצנו החפשית בין יהודי לגוי. ואני טענתי כי גם לאחר 
המהפכה לא תיפסק האנטישמיות, ואין פתרון ליהודים אלא בעליה לארץ. 

למדנו מברוכוב כי העליה לארץ לא תשנה את מצב היהודים בעולם, כל זמן שלא ישתנה 
המבנה של פרנסות היהודים. וידענו כי בהגיענו לארץ עלינו לשנות מעיקרו את המבנה 
הכלכלי של העם היהודי ורק כך נוכל לבנות את הסוציאליזם בארצנו. והנה נודע לנו מעתון 
אודיסאי על קיומה של מפלגת "פועלי-ציון ראדיקאלים" ומצעה הולם את שאיפותינו: 
ארץ-ישראל, עברית וחלוציות. לא מצאנו שפה משותפת עם "צעירי-ציון", שראינו בהם 
פלג המרכז בעיקר את בני האמידים. 

באותם הימים הקימונו את סניף "החלוץ" הנתון להשפעת פוע"צ-ראדיקאלים. מראשי 
מייסדיו היו במינסק חיים קוגל, תלמיד הגימנסיה "הרצליה" בארץ שנשאר במינסק בזמן 
המלחמה, ליָמים ראש עירית חולון, ולוינסון. באו לביקור גם יוסף טרומפלדור ויהודה 
קופילביץ (אלמוג). ערב-ערב היינו מתכנסים ומתווכחים. הבונדאים היו תוקפים אותנו: 
"מה לכם, פועלים וזבנים, בני שכבות העמלים, ולבורגנים של צעירי-ציון ?". היינו עונים 
להם: "גם אנו בעד מהפכה, בעד סוציאליזם, אבל בארצנו , בארץ-ישראל". 
ב"החלוץ" הכללי היו מאות חברים, ואילו אנחנו, "החלוץ" של "פתעלי-ציון 
הראדיקאליים", היינו מתי-מעט. 

אחי אליהו נסע לאודיסה הביא משם ספרות והחל לסובב בעיירות ולייסד סניפי "החלוץ 
הפועלי" ואני נשארתי בעיר כמזכיר המפלגה. מנינו בסך-הכל כשלוש-מאות איש. 
פועלי-ציון במינסק בראשיתם היו סוציאל-דימוקראטים ולא קומוניסטים. שני חברים, צבי 
פרידלאנד ועוד סטודנט אחד נשאו את המפלגה על גבם. הם קיבלו מועדון מהממשלה, כי 
בימים ההם טרם רדפו את הציונות, וסידרו שם מסעדה. השלטונות התיחסו אליהם כאל 
מועמדים למפלגה הקומוניסטית. ואמנם, ברובם עברו במרוצת הזמן למפלגה הקומוניסטית. 
בשנת 1917 נערכו בחירות לעיריה, וכל המפלגות השתתפו בהן. ראש העיר היה ז'נטובסקי, 
פולני יליד מינסק, ואתו עוד נציג פולני, אמרושקביץ. נציגי היהודים היו אברהם קפלן, 
יהודה ברגר ויצחק ברגר מהציונים וכן נציגים מה"בונד", ס"ר, מנשביקים וקומוניסטים. 
השתתפנו גם בבחירות לועד הקהילה ולמועצת הפועלים בעיר. אחי אליהו נבחר למועצת- 
הפועלים והוא היה נואם שם נאומים ציוניים חוצבי להבות-אש. 

הבולשביקים היו בעיר מנובמבר 1917 עד ינואר 1918. זכורה לי חגיגת הצהרת בלפור 
בעיר, בימי השלטון הסוביטי, הציבור התכנס בבית-הכנסת המפואר "כאָרד"שול". הסתדרה 
מאליה כעָין הפגנה של אלפי יהודים. נאמו ד"ר ברוצקוס, ד"ר גפשטין ועוד. 

אחרי הסוביטים נכנסו הגרמנים לעיר. בימי הגרמנים התרכזו החיים הציבוריים בעיר בועד 
הקהילה, שהשתתפו בו נציגי כל המפלגות, ובכללם: מאגודת-ישראל -- הרבנים דוד 
זלדוביץ ואשר קרשטין, מה"בונד" -- אסתר פרומקין, מפועלי-ציון -- יעקב זרובבל. 
עד מהרה חזרו הבולשביקים לעיר. ראשוני פועלי-ציון שעברו לקומוניסטים היו צבי 
פרידלנד וליימה רוזנהאוז, למינסק באו אז לביקור אנשי מרכז פועלי-ציון -- ואב 
אברמוביץ ואלכסנדר חשין. 

הויכוח בינינו, פועלי-ציון ראדיקאליים, לבין פועלי-ציון סוציאל-דימוקראטים היה בזה 
שהם דגלו בפרוצס סטיכי היסטורי, כלומר: כל יהודי שיכול להישאר בגולה ילחם שם בעד 
הסוציאליזם, ואילו מי שנדחק מעמדתו ואין לו מקום בארצו, צריך לעלות לארץ-ישראל. 
ואילו אנחנו טענו, כי חובה על כל יהודי לעלות לארץ. 

היינו יוצאי-דופן גם לגבי היחס לעברית. כל מפלגות-השמאל היהודיות צידדו ביידיש כשפה 
הלאומית, ואילו אנחנו אמרנו: יבואו לארץ גם יהודים אשר יידיש אינם יודעים ולכן שפתנו 

היא עברית. ואכן קראו לנו מתנגדינו בשם "הקוזאקים של אוסישקין". 

מועדון המפלגה שלנו היה ברחוב בוגאדילנאיה. ביום שימש הבית כמטבח, ובערב היינו 
מתכנסים שם. ערב-ערב היו לנו אסיפות והרצאות על נושאים שונים. הפותחים היו תמיד 
חברים מהשורה שקיבלו עליהם להכין הרצאה. הקימונו שם גם ספריה גדולה. 
משנכנסו הפולנים לעיר, החלה ההתעללות באוכלוסיה היהודית. היו הרוגים רבים ויהודים 
רבים הוכו. היהודים הסתגרו בבתים. הפולנים היו תופסים יהודים ברחובות לעבודות- 
כבישים וכדומה. זכורני שנתפסתי ברחוב, והחייל שתפסני העמיד אותי על-יד הקיר וטען כי 
אני קומוניסט. לפתע נפתח השער של הבית ויהודים הכניסוני פנימה וסגרו חזרה את השער. 
החייל לא הבחין כמה אנשים הספיק כבר לעצור. פעם אחרת נתפסתי ועוד יהודים רבים. 
הובילונו לתחנת-הרכבת, להעמסת קרונות-משא. עבדנו עד האחר בנשף, לאור חשמל. 
כששיחררונו, בקשנו אישור על כך שעבדנו, לבל יתפסונו שוב לעבודה, ולא נתנו. 
ה"הַלֶרצ'יקים" היו מתעללים ביהודים להנאתם, גוזזים את זקנם וכו', עד שהגיע מורגנטאו 
מארצות-הברית לחקירה, וההתעללויות פסקו. 

התחילה להגיע עזרה מאמריקה. נפתחו מטבחים, חילקו עזרה לנצרכים, בועד הקהילה 
השתתפו נציגים מכל המפלגות. את פועלי-ציון הראדיקאליים ייצג אחי אליהו, את פועלי- 
ציון הסוציאל-דימוקראטים -- יעקב זרובבל. נציגת ה"בונד" היתה אסתר פרומקין. באחת 
הישיבות טען אחי אליהו כנגד ה"בונד": הרי אתם טוענים כי אין לאום יהודי עולמי, אם כן, 
מה לכם ולעזרה מיהודי אמריקה? ואסתר פרומקין אמרה: אכן, אסור לנו לקחת כסף 
מיהודי אמריקה, משום שהכסף בא מניצול פועלים באמריקה. 

באותו זמן הגיעה גם משלחת מטעם האינטרנציונל השני לחקור בדבר הפוגרומים במזרח- 
אירופה. עמה נמנו רְנודל מצרפת, אוסקר כהן מגרמניה ותומס שאו מאנגליה. הם השתכנו 
במלון "אודיסה", והיה זה סוד גלוי כי הסביבה רוחשת שוטרי-חרש העוקבים אחרי כל 
המנסה לגשת למלון. השלטונות הפולניים ביקשו למנוע את מסירת החומר שנאסף על 
התעללות הפולנים. עלי ועל חברה אחת הוטל התפקיד להופיע בשם פועלי-ציון 
ראדיקאליים לפני הועדה. החברה החביאה את החומר בתיקה, וכך עברנו את שרשרת 
שוטרי-החרש. המשלחת קיבלה אותנו יפה. מסרנו להם את החומר. 

זכורה לי בריחת הפולנים מהעיר. ראשונים נכנסו פרשים קוזקים, "קונארמיה" בלע"ז. 
הייתי ער כל הלילה. כשראינו את הבולשביקים, יצאנו לרחובות וחיפשנו פולנים. הצבא 
האדום היה עסוק בשלו, וכשנתפס פולני, מסרו אותו לידינו, כדי שאנחנו נעביר אותו 
למקום-הריכוז. התנקמנו ככל יכולתנו בפולנים על כל הסבל שגרמו לנו. השמחה היתה רבה. 
גם הרב הראשי של מינסק, ר' לייזר רבינוביץ, יצא לקדם את פני הבולשביקים המשחררים. 
הגדלנו את ספריית הסניף שלנו בבוגאדילנאיה. קנינו ספרים אצל מיכל רבינוביץ ובחנויות. 
בסופו של דבר, כשהתבססו הבולשביקים במקום, החרימו הכל. 

בימי הבולשביקים גויסתי לעבוד ב"צנטרודפֶצ'אט". הופיעו שני עתונים, ברוסית וביידיש. 
לא היינו מוציאים אותם למכירה, מספר העותקים היה מצומצם ביותר, אלא מדביקים על 
הקירות במקומות פומביים. כן היינו שולחים חבילות עתונים לערים הסמוכות. בעיר ביקרו 
אז כמה אישים, כגון יעקב לשצ'ינסקי והסופר בעל-מחשבות, שרצו להשיג עתון. מה 
עשינו? נודע לנו כי חבילות העתונים שנשלחו לערי-השדה נפתחות בדרך והחיילים 
הנוסעים ברכבת מגוללים מקרעי עתונים סיגריות. בכן הפחתנו את המספר הנשלח לערי- 
השדה וסיפקנו עתונים לאישים שונים. 

בעל-מחשבות נסע ממינסק לקובנה ולשצ'ינסקי -- לברלין. היה עליו להשתתף שם 
בישיבת איזה ועד. שאלני: במה אוּכל לגמול לך על העתונים שנתת לי. שמא תצטרף אלי 
לברלין? עניתי לו: איני מבקש אלא לעלות לארץ. 

בהמשך הזמן באנו לידי מסקנה כי אין לנו דרך לעלות לארץ אלא על-ידי הברחת הגבול 
לפולניה. מצאנו גוי אחד שהיה מעביר את הגבול תמורת תשלום. היתה לו עגלת-חורף, 
ונוסע היה דרך ראדושקוביץ, ומשם לקראסנה ולמולודצ'נו בדרך לווילנה. סופות-החורף היו 
מטשטשות את עקבות הצועדים בשלג. 

ראשוני היוצאים היו אחי אליהו ושני חבריו. הם הגיעו לווילנה, ואחריהם עוד כמה זוגות. 
אני הייתי צריך לצאת במשלוח השלישי. היה זה ביאנואר 1921. שכבנו בעגלת-החורף 
ונסענו כל הלילה. כשהאיר הבוקר, הגענו לאחוזה אחת. שם היה עלינו לחכות עד שיחשיך. 
בעלת האחוזה ציוותה עלינו להסתלק או שתמסור אותנו בידי השלטונות, ואז הכניסנו הגוי 
חזרה לעגלת-החורף והחל לדפוק בסוסים לאור היום. הגענו עד גשר קטן והוא אמר לנו: 
עברו את הגשר ואתם בפולניה. 

עברנו. כשהתרחקנו צעדים מספר מהגשר, נתקלנו במשמר פולני. התחילו לחקור אותנו, 
מנין אנו והגוי אמר לנו: צריך להתפשר אתם. מסרנו להם את שארית כספנו, עברנו עוד 
כברת-דרך -- ושוב משמר. כסף כבר לא היה לנו. חיטטו בחפצים שלנו, והחרימו את 
המזון ועזבונו לנפשנו. המשכנו בדרכנו ושוב פגשנו חייל פולני, לא היה לנו במה לשחד 
אותו, ועל-כן איים להחזירנו לרוסיה. התחלתי להיאבק אתו, מרוב כעס דקר באולרו את ידי 
והסתלק. הגענו לקראסנה ושם מצאנו מינסקאים, בני-דודים שלי. הם הביאוני לרופא, והוא 
אמר כי רק למחרת בבוקר יוכל לתפור לי את הפצע. יצאנו מהרופא ונתקלנו במפקד 
המשטרה במקום שנטרד מחמת עקבות הדם שהוליכו לגבול. סיפרנו לו כי באנו זה עתה 
ממינסק, אך הוא אסר אותנו, וישבנו כל הלילה בבית-הסוהר, רק למחרת בבוקר עלה בידי 
קרובי לשחרר אותנו. 





קבוצת חברי "הפועל החלוץ" ממינסק 
(הצילום נעשה בתל-אביב בשנת 1921) 

יושבים (מימין לשמאל): 1) חנן הוכפאָלד, 2) אליהו גולדברג, 3) ..., 4) חנן גולדברג, 5) מנחם גוּרפינקל 
עומדים: 1) פסח דולינקה, 2) חיים קוּגל 


יצחק זבירין 


עם "החלוץ" 


המרוּאין, יצחק זבירין (1983-1904), 
אסיר ציון. עלה ב-1927. מפעילי ארגון 
יוצאי מינסק. ישב בתל-אביב. 


מוצאי מבית דתי, ואבא התנגד לעלייתנו ארצה. הוא היה טוען בפני ובפני אחי: "למה לכם 
להיות מן הראשונים? חכו קצת, יבנו את הארץ, ואז תצטרפו". אחי לא שמעו בקולו 
וב"1919, בזמן השלטון הפולני, עברו לווילנה, ומשם עלו לארץ בשנת 1921, אני נשארתי 
במינסק. 

הצטרפתי כחבר ל"החלוץ" הליגאלי, השמאלי. פעולתנו ב"החלוץ" התבטאה בלימוד 
ידיעת-הארץ, תולדות התנועה הציונית, וכן שמענו הרצאות בנושאים שונים הקשורים 
בארץ. כשירדנו למחתרת, היינו מקיימים את אסיפותינו בבתים פרטיים ואפילו בבתי- 
הקברות. 

במינסק הכשרנו את עצמנו בפחחות. כן היינו שולחים אנשים לקרים, להכשרה במשקים 
החקלאיים של "החלוץ". הייתי ציר בועידת "החלוץ" במוסקבה, בסוף שנת 1923. לאחר 
הועידה בוטלה הליגאליות וירדנו למחתרת. 

פעם ביקר במינסק התיאטרון המוסקבאי היהודי עם שלמה מיכאלס, הוא היה השחקן 
הראשי. הוא אף הירצה על התיאטרון ביידיש. אנו, הצעירים, היינו באים לכל הרצאה. 
העברנו לו בפתק שאלה: מה יחסך לעברית? והוא ענה: ביאליק היה הפרפור האחרון של 
השפה העברית בגסיסתה. 

באים היו אלינו אנשים מהמרכז ממוסקבה. זוכר אני את אליהו אילת (אפשטין), שהיה 
פעיל אז במינסק, וכן את מניה שטרקמן-ורלינסקי, לְיָמים -- שופטת בחיפה, שהיתה 
ב"החלוץ" הימני. 











חברי "ברית הנוער הציוני-הסוציאליסטי" במינסק בשנת 1924 
2. מאטליה טייף, 3. חנה גוּרביץ, 4. אָמה פץ-יבנה, 5. צבי בּוטביניק, 6. יצחק (מנדל) זבירין, 
8. שרה בארישאנסקי, 9. צ'אָרטוב, 10. יכה פינחסיק. 

הקונסיפרציה לא היתה חמורה, ואולי בשל כך צצו פרובוקטורים. עובדה היא, כי בשעת 
המעצרים היו באים אנשי הגפ"או עם רשימות וכתובות מוכנות. כל כמה חודשים נערכו 
מאסרים. אך המאסרים לא הועילו. צעירים אחרים, חניכינו, המשיכו בפעולה הציונית, 
הכול רצו להיפטר מגן-העדן הקומוניסטי ולעלות לארץ. 

בתקופת שבתנו במאסר, היו מובילים אותנו כל יום שבת לבית-המרחץ. אגב הליכה, היינו 
רואים את חברי התנועות הציוניות עוקבים אחרינו במבטיהם, היתה זאת תנועה המונית. 
החוקר שלנו היה אנדרייב. הוא הכיר יפה את כל התנועות הציוניות. הוא נמנע מלחקור 
אותנו על חברינו בחוץ; אם שידע כי לא נגלה לו, או שמא היה בטוח כי גם הם יפלו לידיו. 
בחקירה הודיתי שאני חבר "החלוץ". מקובל היה אז שלאחר חריצת פסק-הדין היו 
משחררים את הנידונים על-מנת שיתכוננו לגירוש. אתנו לא נהגו כך. הודיעו לנו כי נישלח 
בליווי משמר למקום-הגירוש. אירגַנוּ שביתת-רעב -- סולומן אוּרְביץ, מניה שטרקמן- 
ורלינסקי, אלי שפירא, יצחק יבנה ועוד, אך לא הועלנו ולא כלום. 

כשהגענו לגירוש בחבל קומי, חָיינו במרוכז. כל פעם הגיעו משלוחים חדשים של מגורשים, 
ציונים וגם פוליטיים אחרים. בגירוש התקיימנו מעבודה. חברנו יצחק וילנצ'וק, ליָמים -- 
מהנדס ב"מקורות", עבד כמהנדס בעיריה. כן היינו מקבלים עזרה מהבית. אותו וילנצ'וק 
ברח מהגורוש. הוא עבר במזחלת את הנהר והסתלק. לאחר בריחתו היינו חייבים להופיע 
יום-יום בגפ"או, בוקר וערב. שנתיים ימים ישבתי במחנה, ובשנת 1927 עליתי, הודות 
לטיפולה של פְשקובה, ארצה. 








בגירוש באוסט"סיסולסק בשנת 1925 
1. שלמה אוּרְביץ', 2. מרים שטרקמןְוָרלינסקי, 
3 שלמה אייזנברג, 4. יוסף גֶרצמן, 5. יצחק 
זבירין 


צפורה צ'רניאק 
נשמנו אויר הארץ מילדוּת 


המרואיינת, צפורה צ'רניאק, נולדה במינסק ב-1901. עלתה 
ארצה ב-1921. בוגרת הטכניון בחיפה, אדריכלית בירושלים. 


נולדתי במינסק ואת הציונות ינקתי עם חלב אמי. אמי היתה ציונית, ושירי-הערש שהיא 
שרה לנו היו שירי-ציון. כשהגעתי לגיל הגן, נפתחו במינסק חדרים ללימוד עברית בעברית. 
נפתח "חדר מתוקן" וכן חדר לילדים ולילדות בשם "תושיה". נכנסתי ל"תושיה", ולמדנו 
שם עברית בעברית, והכל היה ספוג ציונות. לא דיברו אז על עליה לארץ ממש, אבל ארץ- 
ישראל היתה הארץ הנכספת. 

בשנת 1913 עברה המשפחה לבאראנוביץ'. אבי, שהיו לו בתי-חרושת ללבָנִים, עבר לעבוד 
במלבנה בבאראנוביץ'. שם נפגשתי עם משפחת גינזבורג, המשפחה הציונית בעיר. בנות 
המשפחה הזאת הן: יהודית גינזבורג, לימים -- חברת עיריית ירושלים, אחותה רוחמה, 
וז'ניה טברסקי. 

בבאראנוביץ' המשכתי ללמוד עברית. כשפרצה המלחמה, בשנת 1914, נכבשה העיר על-ידי 
הגרמנים ושם התיצבה החזית. כשלוש שנים בערך היה שם הגבול בין שטח הכיבוש הגרמני 
לבין רוסיה. ז'ניה טברסקי נכנסה ללמוד בגימנסיה רוסית, ובעקבותיה נכנסתי גם אני לאותה 
כיתה בגימנסיה הרוסית. 

ילדים היינו, בשטח-כיבוש גרמני, מנותקים כביכול מן העולם, אך הגיע אלינו שמע תנועת 
"החבר" הציונית והתארגנו גם אנו בתנועת "החבר". היה אתנו בתנועה גם מורה לעברית. 
את הפעולות התחלנו לנהל ביידיש, כי עברית לא הכול ידעו. הפעולה ב"החבר" היתה 
בעיקרה פעולה תרבותית -- לימוד עברית, שירים עבריים, שיחות בעברית על הארץ 
והציונות. ניתן לומר כי נשמנו את אויר הארץ עוד בגולה. 

בשנת 1918, כשהגרמנים התקדמו וכבשו את מינסק, שלחה אותי המשפחה באופן בלתי- 
ליגאלי למינסק, למען אוּכל להמשיך בלימודי. התחלתי להתכונן לכניסה לגימנסיה 
מרינסקאיה. אך סבתא שלי, ממשפחת נופך הנודעת, אמרה לי: למה לך גימנסיה של גויים ? 
היכנסי לגימנסיה שלנו, של דאריה לָוידובה-נופך, הגימנסיה לבנות. כן עשיתי, ושם נפגשתי 
שוב עם ז'ניה גינזבורג (טברסקי). משפחתה ביקשה לחזור לעירם, באראנוביץ', ובדררכם 
התעכבו במינסק. 

בהשפעת ז'ניה הצטרפתי להסתדרות "החבר" במינסק. מדריכנו היה לובה לויטה, שהיה בן- 
גילנו בערך, אבל הערצנו אותו על-שום רוחב-ידיעותיו. 

כשגמרתי את הגימנסיה, בשנת 1920, התכוננתי לעליה לארץ. היינו קבוצה שלָמה של אנשי 
באראנוביץ', שניצלנו את זכות הריפאטריאציה של אזרחים פולניים ועברנו לבאראנוביץ', 
על-מנת לעלות משם לארץ. בעזרת הועד הציוני עזבתי במוצאי יום-כיפור תרפ"א את 
באראנוביץ' ונסעתי לווארשה ומשם דרך וינה לארץ-ישראל. 

שמואל הורביץ יְ 
דרכי לארץ 


המחבר, שמואל הורביץ, נולד ב-1901. עלה ארצה ב19247. 
פרופסור למדעי החקלאות ודיקאן הפאקולטה לחקלאות 
בתחנה לחקר החקלאות ברחובות. פירסם ספרי-יסוד בתורת 
החקלאות. 


ילדותי, עד גיל תשע, עברה עלי בעיירה קטנה בליטא, מאלאטי, פלך וילנה, שמנתה כשלוש 
מאות משפחות יהודיות. היתה זו עיירה יהודית טיפוסית בתחום-המושב בראשית המאה: 
רחוב אחד ויחידי, ארוך וצר; סימטאות פתלתלות מרובות; כיכר-השוק עם חנויות ובתי-עץ 
מסביבה; שני בתי-כנסת והרבה לומדי תורה; "חדרים" מספר ובית-ספר עממי רוסי בן ד' 
כיתות; תחנת-משטרה עם 4-3 שוטרים וכנסיה אחת בקצה-הרחוב, עטופת מסתורין, שהרי 
לנו, לילדים, לא הותר להיכנס פנימה ולהציץ בה. 

אבא -- למדן ובעל בעמיו, מתיחס על צאצאי הגאון מוילנה, מחנך את ילדיו ברוח 
המסורת, אך מתיחס בסובלנות לדעותיהם של הצעירים המרדניים. אמא, בת עיירה קטנה 
שעל הגבול הגרמני (איידקוּנֶן) -- משכילה מאוד, דוברת רוסית, גרמנית וצרפתית, פורטת 
על פסנתר, טובת לב ורכת-מזג. 

אבא, היה בעליו של בית-מרקחת, היחידי בעיירה ובכל הסביבה הקרובה. הוא היה גבאי 
בית-הכנסת ומראשי המדברים בעיירה. דעתו היתה נשמעת בעת מינוי רב חדש בעיירה 
וכיו"ב. רבנים גדולים שביקרו בעיירה, כגון ה"חפץ חיים", ר' איצלה מפוניבז', ר' שמחה 
מדוינסק -- התארחו בביתנו. אבא היה גם מקובל מאוד על הכפריים בסביבה ואליו היו 
מביאים סכסוכיהם בענינים שבינם לבין עצמם, או שבינו לבינה, בינם לבין היהודים, 
וכדומה. ואין עוררין על פסק דינו. 

הדאגה למתן חינוך טוב לילדים (היינו שלושה: האחות הבכירה חיה, אחי מאיר ואנוכי 
הצעיר; חיה נרצחה בתקופת לימודיה בקייב על-ידי אנשי פֶטליוּרה, ואחי מאיר ומשפחתו 
ניספו במינסק בתקופת השואה) הניעה את ההורים לעבור למינסק, בה התגוררו רבים מבני 
משפחת אבא, וביניהם אחות שנתאלמנה וזקוקה היתה לסיועו של אבא. 

לגבינו, הילדים, היה המעבר ממאלאטי, עיירה שכוחת-אל, לעיר מינסק הגדולה שבערי 
רוסיה-הלבנה, חריף מאוד: רחובות רבים ורחבים, כיכרות נאות, בתי-קומות, בתי-מסחר 
עם חלונות-ראוָה מפוארים, בתי-כנסת מרובים והדורים, תחנת-רכבת גדולה, תחבורה 
ציבורית עירונית, ה"קונקה" המפורסמת המובלת על ידי סוסים, תאורה חשמלית בבית 
וברחובות, המוני-עם -- כל אלו היו לנו חדשים ומרשימים. 

שני בתי-ספר תיכוניים ממשלתיים היו מצויים במינסק -- גימנסיה קלאסית ובית-ספר 
ריאלי. אולם הכניסה אליהם ליהודים היתה מוגבלת באחוזים מועטים בלבד. לעומתם היו 
כמה גימנסיות יהודיות נפרדות לבנים ולבנות. תכנית הלימודים וסדרי ההוראה בהם היו 
זהים לאלה של בתי-הספר הממשלתיים. לאחר תקופת הכנה מסוימת נכנסתי ללימודים 
לאחד מבתי-ספר אלה, הגימנסיה "חייקין". בתקופת המלחמה, עם התקרבות הגרמנים 
למינסק, עברה גימנסיית חייקין לעיר סאמארה במרכז רוסיה, ואתה תלמידים רבים. אני 
נשארתי בבית עם ההורים. 

נוסף ללימודים בגימנסיה, היה לי מורה פרטי ללימודי היהדות -- לשון, תנ"ך, היסטוריה, 

ספרות וכו'. שלוש פעמים בשבוע היה המורה מגיע אלינו הביתה לשעות מספר, ומלמד 
אותי ואת אחי. ועם נדידת גימנסיית חייקין, קיבלתי גם שיעורים במקצועות כלליים, 
במיוחד במתימטיקה, מפי מורה נוסף. מאוחר יותר, עת החלו לנשוב רוחות ליבראליים 
בחברה ובממשל הרוסי, עם התרופפות המשטר הצארי, הוסרו החסימות בקבלת התלמידים 
בבתי-הספר הממשלתיים, והורשינו ללמוד גם בבית-הספר הריאלי, ובבית-ספר זה סיימתי 
את לימודי ונבחנתי בחינות-בגרות. 

אבא היה ציוני, ועוד בתקופת היותנו במאלאטי היה מנוי על "הצפירה". בעידודו של אבא 
הייתי פעיל באיסוף כספים לקופסה הכחולה של הקרן הקיימת ובמכירת בולים של הקרן. 
בשלב מאוחר יותר, עם ההתלהבות שגאתה בימי הכרזת בלפור, התפרקה משפחתי 
מתכשיטיה ותרמה אותם ל"גאולת הארץ". 

והנה פורצת מלחמת-העולם. הצבא הגרמני, לאחר מפלות ראשונות, חודר לגבולות רוסיה. 
מתחילה נהירת פליטים יהודים מאזורי הגבול של פולין וליטא למינסק, כמעט כולם חסרי- 
כול וזקוקים לעזרה רבתי. מגיעים גם חיילים יהודים פצועים מן הצבא האוסטרי. הנוער 
היהודי במינסק מתגייס למשימות סיוע. מינסק הופכת למרכז חשוב של תנועה לאומית 
יהודית. מוקם בית-ספר-ערב ללימודי היהדות, "ביסטרוחוד". טובי המורים בעיר מגויסים 
להוראה -- גם שאול טשרניחובסקי מגיע להרצאות בהזדמנות שירותו במינסק כרופא 
צבאי. מתארגנות קבוצות תלמידים בבתי-הספר השונים, נערים ונערות, וכך נוסד סניף 
"החבר" -- ארגון נוער ציוני לומד. שני שלבים בארגון זה: הראשון -- של תלמידי בתי- 
ספר תיכוניים, והשני -- של תלמידי אוניברסיטאות. במינסק דאז טרם ויו אוניברסיטאות. 
מטרת "החבר" היתה הקניית חינוך ציוני לחבריו. נוסדו חוגים ללימוד שפה עברית, 
היסטוריה, ספרות וכו'. הסניף שלנו מנה הרבה עשרות חברים. באותה עת הוקמו גם 
ארגונים ציונים אחרים, כגון "החלוץ", צעירי-ציון, פועלי-ציון ועוד, ובשלב מסוים הוּקם 
ועד משותף לארגונים אלה ("ועד מאוחד"). אני שימשתי כנציג "החבר" בועד זה. 
פורצת מהפכת פברואר (1917). השמחה ברחוב היהודי עצומה, לראשונה הרגשנו חופש 
מהו. הארגונים הציוניים עלו מהמחתרת, אורגנה מחדש ההסתדרות הציונית ב"גליל 
מינסק", בראשותו של אברהם קפלן, ופותחה פעילות נמרצת בתחומים שונים: ארגון, 
מדיניות, תרבות. בפעלותיה נעזרה ההסתדרות הציונית על-ידי ארגוני-הנוער. במרכז 
פעילותנו המידית והבלתי אמצעית היה הסיוע בתעמולת הבחירות לאסיפה המכוננת הכל- 
רוסית לנציגים הציונים מגליל מינסק, ד"ר יוליוס ברוצקוס ואלכסנדר גולדשטיין, וכן 
לנציגות הציונית בועד הקהילה העירונית. התרחבה בהרבה פעולת "החבר", הצטרפו אלינו 
חברים רבים נוספים, גברה פעילות החוגים. הייתי פעיל מאוד בחוגים אלה. הייתי מרצה 
בעיקר על ספרות והיסטוריה. מַרצים היינו לרוב בשפה הרוסית (כולנו ידענו כמובן יידיש, 
ובבית אף דיברנו בשפה זו, אולם היינו מתקשים להרצות ביידיש, ולא כל שכן בעברית). עד 
למהפכה היינו מתכנסים בבתים פרטיים, אולם לאחר מכן הקימונו מועדון משלנו. זכורני 
פגישת חוג בביתי. הרציתי אז על אחד-העם ודיברתי על כך ש"התורה מגילות-מגילות 
ניתנה". אבא ז"ל, שהקשיב לדברי מתוך חדר סמוך, שהנה התורה לא במעמד סיני ניתנה, 
הזדעזע כמובן, אולם היתה לו הבנה לרוח הזמן, והוא לא מנע בעדי מלהשתתף בחוג. 
הצורך במורים לעברית הניע את ההסתדרות הציונית להקים במינסק קורס למורים בעברית 
בהנהלת חיים תנעזר ומנחם איצקוביץ. אותה שעה הייתי פנוי מלימודים בבית-הספר, ומתוך 
כוונה לשפר את לשוני בעברית נרשמתי אף אני ללימודים והוכשרתי להוראה. 

חילופי השלטון התכופים בעיר -- מהפכת פברואר, מהפכת אוקטובר, כיבוש גרמני, רוסי, 
פולני ושוב רוסי עוברים יחסית ללא שפיכות-דמים. עם שוב הרוסים למינסק גויסתי לצבא 
האדום, אולם תקופת שירותי היתה קצרה מאוד. החזית נרגעה, ביקשתי שחרור למטרת 
לימודים, ואמנם בקשתי נענתה, ואני עוזב את מינסק בדרכי למוסקבה. 

היה זה בקיץ של שנת 1920. השלטון הקומוניסטי התיצב פחות או יותר, ולמוסקבה נוהרים 
עשרות אלפי בני-נוער מכל קצוי המדינה ללימודים גבוהים, וגם אני ביניהם, ההתחרות על 
קבלה למוסדות ההשכלה הגבוהה היתה קשה מאוד. הצלחתי לעמוד בבחינות-הכניסה. 
ברצוני ללמוד כימיה, במיוחד כימיה תעשייתית, אולם בפאקולטות לכימיה אין כבר מקום. 
מעבירים אותי לפי הוראה אדמיניסטרטיבית, מבלי לשאול פי הנוגעים בדבר, לפאקולטה- 
לבנין של הטכניון. אולם בכל-זאת, לקראת השנה הבאה, עלה בידי לעבור לפאקולטה 
לכימיה של המכון על שם קארל מארכס. 

מוסקבה היתה אז לא רק המרכז המדיני של העולם הקומוניסטי ומרכז העצבים של המעצמה 
הגדולה, אלא מרכז פעיל ותוסס של עולם הרוח -- ספרות, תיאטרון, מוסיקה, האמנויות 
הפלאסטיות ועוד. החיים במוסקבה בראשית שנות ה-20 לא היו קלים כלל ועיקר. היה 
מחסור בכול, אף במזונות הבסיסיים ביותר, בביגוד, מצרכי-כתיבה, ספרי-לימוד. למעשה, 
ניתן להשיג הכל בשוק השחור, כמובן במחירים מפולפלים. כסטודנטים היינו אמנם מעמד 
מועדף, היו מקציבים לנו מנות לחם או קמח, סוכר, שמן, דגים, אולם המנות היו זעומות. 
בתקופת חופשותי מהלימודים, פעמיים בשנה -- בראש השנה האזרחית ובתקופת הקיץ 
-- הייתי מזדמן הביתה, ואמא ז"ל היתה מכינה לי מזוודה מלאה צנימים מלחם שחור. 
נעזרתי רבות על-ידי מתן עזרה בלימודים לסטודנטים אחרים ובעיקר מתן שיעורים 
במשפחות יהודיות במקצועות כלליים ויהודיים. תיזכר לטובה משפחת ליפשיץ הענפה, 
אשר בדירתו של אחד מהם התגוררתי, וכן משפחת ליפשיץ האחרת, הרי הם הוריו של 
ליובה אליאב. זכורני את הויכוחים שהיו לי אתם לעתים בדבר התשלומים המגיעים לי 
כשכר הוראה. הם טענו שמגיע לי יותר מכפי שביקשתי. הבעיה הקשה מכול היתה ההסקה 
בחורף. יש שהטמפרטורה בחדר היתה יורדת הרבה מתחת לאפס. ולא פעם מצאתי בבוקר 
שהמים בכוס הפכו לקרח. פעמים הייתי הולך לקושש עצים בבנינים עזובים, גדרות פרוצות, 
ומצליח לפעמים לרכוש פחמים. אולם מי שם לב לקטנות אלו! היינו צעירים! 

החיים במוסקבה היו תוססים מאוד: הצגות תיאטרון, קונצרטים, הרצאות, ערבי קריאה, 
ויכוחים ציבוריים, והכל ברוח של שבירת ישנות, מוסכמות ונסיון של בניה מחדש, כמובן 
שהושפענו מכל אלה. התלהבנו מהאידיאלים של מהפכה עולמית, אולם לא שכחנו גם את 
עולמנו-אנו, הקטן, חיפשנו סינתיזה בין הציונות והסוציאליזם. 

נוער יהודי רכ התרכז אז במוסקבה. הקמנו סניף "החבר", ולו חברים רבים. אנחנו, קבוצה 
קטנה של חברי "החבר", חמישה במספר, אנשי האגף "השמאלי" ב"החבר", סיכמנו 
להקים ארגון חדש השואף לסינתיזה בין התנועה הלאומית שלנו לבין הסוציאליזם 
הבינלאומי, וקראנו לו אסי"פ, ר"ת של "אידישער סאֶציאליסטישער יוגענד פערבאנד" 
כלומר "התאחדות הנוער היהודי הסוציאליסטי". הסוציאליזם היהודי הובן בינינו 
כסוציאליזם ציוני. עם קבוצת המיסדים נמנו לובה לויטה, האחים אליעזר וישעיהו שוב, 
אברהם צ'רניאק ואני -- ברובנו סטודנטים מינסקאיים. היינו תנועת-נוער מתלבטת 
ומחפשת דרך. לא אוּכל להגיד שכולנו, חברי אסי"פ, היינו תמימי-דעים בכל פרט לאורך כל 
הקו. רצינו בהתאגדות חפשית יותר, פתוחה יותר, ואנחנו, חברי אסי"פ במוסקבה אף 

המשכנו בחברותנו ב"החבר" ובפעילותנו בו. היו לאסי"פ הרבה סניפים בערי-השדה 
ברוסיה הלבנה, בליטא, באוקראינה, ולמעשה בכל ריכוזי הישובים היהודיים בברית- 
המועצות, אולם הסניף הגדול ביותר היה במינסק, שמנה הרבה עשרות חברים. את הקשרים 
בין המרכז והסניפים היינו מקיימים באמצעות שליחים, לרוב סטודנטים החוזרים הביתה 
בחופשות הלימודים. כמובן, כל זה בתנאי מחתרת. 

לא היה לנו מועדון משלנו, את ההתכנסויות היינו מקיימים בבתים פרטים של חברינו 
במוסקבה. פעילותנו התבטאה בקיום הרצאות, דיונים, וכן הוצאנו גם פרסום פאָריודי בשפה 
הרוסית "יאָוורייסקי סטודנט" (הסטודנט היהודי), ולרוע המזל -- ברשיון הרשות. אחד 
החטאים שייחסו לי לאחר מכן במאסר היתה עובדת השתתפותי הפעילה בעתון. משום מה, 
ושלא בצדק, סברו שאני האיש המרכזי בהוצאת העתון ובתנועה. לפעילותנו היה אופי 
אקדימי. ל. לויטה הירצה סדרת הרצאות על גיאוגרפיה של ארץ-ישראל, אני על תורת 
בוכארין, ממנהיגי הקומוניסטים אז ואחד התיאוריטיקנים. התקיימו הרצאות ודיונים על 
חוזה סן-רימו, הכרזת בלפור ומשמעותה, כלכלת ארץ-ישראל וכו'. ההרצאות היו ניתנות 
בדרך-כלל על-ידי החברים עצמם. היתה זאת קבוצה טובה למדי של צעירים בעלי כושר 
אינטלקטואלי רב. הויכוחים היו לעתים סוערים מאוד, כדרך תנועות-נוער. היה זה יותר 
מועדון לויכוחים חפשיים מאשר דיון של תנועה מגובשת אידיאולוגית. אולם עובדה היא 
שברובנו בחרנו במקצועות-לימוד כאלה, שעשויים, לפי סברתנו, להיות שימושיים בארץ. 
יש שדיונינו חרגו מעבר לגבולות הנושאים היהודיים. היו גם הרצאות על הספרות הרוסית 
המודרנית, על התיאטרון ועוד. ערכנו קבלת-פנים לביאליק כשעבר את מוסקבה בדרכו 
מברית-המועצות לארץ-ישראל. כן נפגשנו תכופות עם חבר מרכז "החבר" ראובן 
רובינשטיין, שעבר לאחר מכן לליטא והיה לאחד האישים המרכזיים ביהדות ארץ זו. 
כשהופיע בן-גוריון במוסקבה בתערוכה החקלאית, היתה התעוררות מרובה בתוכנו, אף 
שמטעמים מובנים לא בא בקשר אתנו. 

פעולתנו התנהלה כאמור במחתרת ללא הטרדות המשטרה. אולם באחת ההתכנסויות שלנו, 
בחורף 1922, בדירתם של חנה ואברהם ארסט, הופתענו מביקור בלתי-צפוי של חוקרי 
גְפָ"אוּ. ערכו חיפוש ומצאו כמובן חומר "מאשים". בכיסי למשל, מצאו ראשי-פרקים 
מהרצאותי על תורת בוכארין. כולנו הובאנו לחקירה, ומאז הפכנו להיות חשודים בעיני 
הבולשת ולא הפסיקו להטרידנו בחקירות. כפעם בפעם חקרו אף את משפחתי במינסק. 
המשכנו בפעילותנו, אם כי בזהירות מרובה יותר. באחד מלילות החורף הקרים, בדצמבר 
3, חזרתי מאוחר הביתה. מתוך רצון שלא להעיר את בני-הבית, היינו נוהגים, שכני 
מהחדר הסמוך ואני, להזעיק איש את רעהו בזריקות כדורי שלג בחלון החדר. אולם הפעם 
לא פתח לי חברי את הדלת, ואותת לי מבעד החלון סימנים שאת משמעותם לא תפסתי. 
דפקתי בדלת ולתדהמתי יצא לקראתי שוטר במדים. נעצרתי והובאתי במכונית פתוחה 
ללוביאנקה, לבית-המעצר המרכזי של גפ"או במוסקבה. בפרוזדור צר וארוך נפגשתי עם 
קבוצה גדולה של כ-40 איש, חברי "החבר", "החלוץ" וארגונים ציוניים אחרים. לאחר 
לילה של נדודים בתנאי מעצר בלתי-אנושיים, הפרידו בינינו. יחד עם עוד אחד מקבוצת 
העצורים הציונים הוכנסתי לתא שבו כבר היו משוכנים כ-12 איש -- ערב רב של אסירים. 
את העצור הציוני שהוכנס לתא יחד אתי לא הכרתי קודם לכן. היה זה אדם מבוגר יחסית, 
סעדיה גולדברג, לימים מורה לעברית בטכניון, בלשן ואיש"אשכולות. שאר האסירים כולם 
רוסים, רובם פוליטיים -- חברי ס"ר, מנשביקים, אחד מבני האצולה, ואחדים פליליים. 

האסירים הפוליטיים, כאמור, רוסים כולם, הופתעו מאוד מבואם של אסירים פוליטיים 
יהודים. הם היו סבורים לתומם כי הקומוניזם נישא על כתפיהם של היהודים, שהרי היהודים 
הם שסבלו ביותר מהמשטר הצארי, והקומוניזם הוא תגובתם לדיכויָם האכזרי. והנה נתגלה 
לפניהם עולם אחר, שהיה כה שונה מהדימוי הקודם שלהם. הם הירבו לחקור ולשאול אותנו, 
ונדמה לי שהפכנו אותם ל"ציונים". הויכוחים הפוליטיים בתא-המעצר שלנו לא התרכזו בין 
ציונים ולא-ציונים, אלא בעיקר בין תנועת ס"ר לבין המנשביקים. על כל פנים, השבועות 
הארוכים שבילינו בלוּביאנקה הוסיפו אז לא מעט להשכלתי הכללית הפוליטית, ובעקיפין 
גם סייעו לי באימוני במשחק השחמט. 

שנים היו החוקרים שלנו. האחד אדם משכיל, לדבריו בוגר או תלמיד גימנסיה "הרצליה" 
שבתל-אביב הקטנה, ידע יפה עברית, בעל כושר ביטוי, השני עוזרו, כנראה שוליה לשעבר 
של בעל-מלאכה, חסר כל השכלה, לא ידע רוסית כהלכה, וגם שפת היידיש שלו היתה 
מגומגמת מאוד. יש שהדברים הגיעו ממש לכדי גיחוך. לפי הסדר הנהוג, היה עליו לנהל את 
החקירה ותוך כך לרשום את הדברים ולהחתים אותנו על הפרוטוקול, אולם הוא לא היה 
מסוגל לרשום את הדברים וביקש מאתנו לעשות זאת. כך גם עשינו, וכמובן שרשמנו את 
הדברים הרצויים לנו בלבד. והשאלות בחקירות היו רבות ושונות -- מה זה ציונות, 
"החבר", אסי"פ, מה יחסנו לקומוניזם, לארצות האימפריאליסטיות, הקשרים בינינו לבין 
הציונות הבין-לאומית, מה הם ההבדלים בין הפלגים בציונות. על שולחנו של החוקר הראשי 
ראינו מונחת עתונות ציונית מחוץ-לארץ. הפעילויות התנהלו בעיקר בלילות, ובתוך זה גם 
החקירות. מעוררים אותך מהשינה זמן קצר לאחר שנרדמת, מזרזים להתלבש, מובילים 
אותך דרך פרוזדורים ארוכים חשוכים למחצה, מכניסים אותך לחדר מואר אור בהיר מלא, 
ומושיבים מול החוקר, לידו עוזר אחד או שנים. זורקים עליך אלומות אור חזק, וכך מתנהלת 
החקירה, שעות על שעות. אמנם יש שגם מכבדים אותך בכוס תה. אנחנו הודינו שהננו 
ציונים, לא רצינו וגם לא יכולנו להתכחש לכך, אולם ניהלנו ויכוחים ארוכים, טענו שאין 
כלל ניגוד בין ציונות לסוציאליזם וקומוניזם. 

זכורני, באחת הפגישות הליליות האלו אמר לי אותו חוקר בזה הלשון בערך: "אני מכיר 
אותך היטב. חקרתי על משפחתך, יש לך הורים זקנים, ראיתי אותם, חבל לי עליך, אתה 
בחור מוכשר וטוב, והרי יודע אתה מה צפוי לך, נשלח אותך לסיביר, ומשם מי יודע אם 
תצא ומתי תצא. טוען אתה שאינך אנטי-קומוניסט, ומאמין אני לך, אולם עליך להביא 
הוכחות. גָלה לי מי עוד בחבורה שלכם, ומי מחבריך באמת אנטי-קומוניסט..." הייתי עייף, 
לאחר שעות חקירה ארוכות, מעוצבן מחוסר שינה ומהאור החזק בעינים. לא שלטתי ברוחי 
לשָמע הצעתו המעליבה. תפסתי את קסת הדיו שעל השולחן וזרקתיה עליו. מעשה נערות, 
נכון! תדהמה בחדר. ניתנה הוראה לשוטר שעמד בדלת להוציא אותי מהחדר ולהורידני 
לצינוק, חור קר ועלוב במרתף. יומיים ישבתי בו, שוב קרא לי החוקר ואמר: "הבינותי 
לרוחך וסלחתי לך, כי הנך צעיר לימים עדיין, שאלמלא כן לא היית יוצא חי מכאן...". 
התנצלתי על מה שעשיתי. 

לא רק החקירות התנהלו בלילות, גם הרחיצה בבית-המרחץ, חלוקת החבילות מהבית, הכל 
נעשה בלילה. במשך שבועות לא ראינו אור-שמש, הקירות גבוהים, החלונות אטומים, ורק 
מבעד לאשנבים צרים מלמעלה חודר אור קלוש מבחוץ. 

לאחר ישיבה של למעלה מחָדשיים הועברנו מכלא לוּביָאנקה לבּוּטירקי -- בית-הסוהר 
המרכזי במוסקבה, בשולי הכרך, הרחק מעין רואים מבחוץ. בוטירקי זהו שם-דבר, למעשה 

זוהי עיירה, סגורה ומסוגרת, אין יוצא ואין בא, מוקפת חומות גבוהות עם מערכת צפופה 
של מִצפים, גדרות-תיל מסביב. תחילה החזיקו אותנו בקרנטינה, מעין פרוזדור לבית-הסוהר 
הפנימי, בה ישבנו כשבועיים ימים. ריכזו אותנו קבוצות-קבוצות. בקבוצה שלנו היו כ-20 
איש וצירפו אלינו אסירים נוספים באותו מספר לערך, ברובם הגדול שפוטים פליליים 
(רועי-זונות, כייסים, שודדים, רוצחים וכו'). היו גם בודדים פוליטיים, במיוחד ייזכר כוהן- 
דת פרבוסלבי בעל מעמד רם בהיירארכיה הדתית. 

כיוְן שאנו כבר היינו אסורים קודם לכן, המשכנו לקבל חבילות-מזון מהבית, בעוד שאסירים 
אחרים, שהובאו ישירות הנה, עדיין לא קיבלו מקרוביהם שום חבילה. ערכנו איפוא 
"קומונה" יחד עם האסירים האחרים, שיתפנו אותם בהנאה מהחבילות שקיבלנו. בשלב 
מאוחר יותר, כשפוזרנו כבודדים בין בתי-הכלא, זה הקל עלינו מאוד את שהותנו שם. שמָנו 
כ"קומונרים" טובים הלך לפנינו ברחבי הכלא, ולכן לא התעללו בנו כנהוג לגבי אסירים 
חדשים, וזכינו להימצא בחסותם של זקני תאי-המעצר. 

הגענו לבוטירקי סמוך לחג הפסח (1924). החלטנו לערוך סדר-פסח. הצלב-האדום בראשות 
פְשקובה (אשתו של הסופר גורקי), דאג לנו למצות, ומזונות-חג אחרים קיבלנו חבילות 
מהבית. ציחצחנו את החדר, כיסינו את שולחן-העץ הארוך בעתונים במקום מפות שלא היו 
לנו, הזמנו כאורחים את כל יושבי החדר האחרים להסב אתנו לסדר. בראש השולחן ישבו 
סעדיה גולדברג ז"ל וכוהן-הדת. הפתיעו אותנו דברי פתיחתו של הכומר, על חג-הפסת בחג- 
החירות. איחל לנו כי נבלה את הסדר הבא תוך חירות בארצנו. ואמנם דבריו נתקיימו. 
החקירות בבוטירקי התנהלו על-ידי אותו הצוות שבכלא לוביאנקה, אולם בתנאים קשים 
פחות. יום-יום היו מוציאים אותנו לטייל בחצר המרוּוחת, וכך הצלחנו לקשור קשרים עם 
חברים ששכנו בבנינים אחרים. הקשר היה באמצעות פתקים בין גזרי-עץ שנערמו בצדי 
הדרך. מקומות הסתר סומנו בעיפרון על גבי בולי העץ. חברינו בקבוצות האחרות לא היו 
מתקשים לגלות את מקומות המסתור. דרך אחרת לקיום קשרים היתה באמצעות ביקורים 
במרפאות. מדי פעם היה אחד מאתנו מִתחַלָה, מגיע למרפאה ונפגש עם "חולה" אחר. 
כשנתמשכה הישיבה בכלא, החלטנו על הכרזת שביתת-רעב. דרשנו משפט פתוח. ידענו 
שהמשטרה אינה רוצה בכך, משפט פתוח פירושו פומביות על כל הכרוך בכך. כל אסירי 
קבוצתנו רוכזו בתא גדול אחד. מנעו מאתנו אוכל ושתיה וכן טיולים וכל מגע עם החוץ. 
ואמנם, לאחר 3-2 ימים הודיע לנו החוקר שעניננו הסתיים ולפנינו הברירה בין מאסר 
וגירוש להרי אורַאל או לסיביר לתקופה של שלוש שנים או גירוש נצחי מברית-המועצות 
לארץ-ישראל, כלומר ללא רשות לבקר ביום מן הימים בברית-המועצות. כמובן שכולנו 
העדפנו, ובשמחה רבה, את הגירוש לארץ-ישראל. העניקו לנו חופשה של ימים מספר, תוך 
התחייבות לא לעזוב את העיר מוסקבה,לשם סידור ענינינו ופרידה מהמשפחה, הביאו אותנו 
לרכבת בדרך לאודיסה, הושיבו אותנו על האניה "צ'יצ'רין" שהביאתנו ביוני 1924 ישר 
ליפו. 

הברירה בין סיביר לארץ-ישראל הוענקה לנו בהשפעת פעילותו של פורפיסור דוד שור 
המנוח, מוסיקאי דגול, חבר הטְרִיא המוסיקלי המפורסם במוסקבה. הוא היה אדם ליבראלי, 
מדור הליבראלים של המאה התשע-עשרה, והיו לו קשרים טובים עם לונצ'רסקי, שר החינוך 
והתרבות, ועם קאמְנִיב, יו"ר מועצת הפועלים במוסקבה ואחד האישים המרכזיים ורבי 
ההשפעה בשלטון. הוא ששיכנע את שני האישים בהסדר המוצע לנו, הסדר שפעל לתקופת- 
מה גם לגבי אסירי-ציון אחרים. 


שמואל שפירא 


הנוער הציוני-סוציאליסטי במינסק 


המחבר, שמואל שפירא (1962-1883), היה מפעילי צ"ס ונוער צ"ס במינסק 
וברוסיה-הלבנה. אסיר-ציון. עלה ב-1927. בשנות חייו האחרונות עבד כספרן 
הספריה החקלאית המרכזית. חיבר ילקוט רב-מידות על "החקלאות בספרות 
התלמוד" וכן ילקוטים על תעשיית שמן הזית, על תעשיית יין ועל ים וספנות 
בספרות התלמודית. הרשימה דלקמן לקוחה מ"ספר צ"ס", בעריכת יהודה 
שמואל שפירא ארז, הוצאת "עם עובד", 1963. 




















עריסת ארגון הנוער הציוני-סוציאליסטי בבילורוסיה היא אגודת-הנוער הציונית "קדימה" 
ו"נוער-קדימה". 

"קדימה" נוסדה בשנת 1922-1921. מקורה באגודות הציוניות הרבות של בני-תשחורת 
שצצו ועלו אחרי מהפכת פברואר 1917. מלבד הסעיף השיגרתי בדבר חובת לימוד השפה 
העברית, ההיסטוריה היהודית, הגיאוגרפיה של ארץ-ישראל, הספרות העברית והיהודית, 
הכילה תכניתה של "קדימה" גם סעיף על הכשרה גופנית למען ארץ-ישראל. לגבי ענינים 
לא-יהודיים ורוסיים כלליים היתה "קדימה" אדישה. 

הארגון הראשון של "קדימה" נוסד במינסק, ולא בלי מאבק. לייסודה של "קדימה" בעיר 
קדם פילוג בהסתדרויות הנוער הציוני המקומיות: חלקם הצטרף לארגון-נוער, משהו מעין 
פועלי-ציון שמאל, שלא האריך ימים, ורוב חבריו עברו לקומסומול. היו גם שניערו את 
חצנם מכל פעילות פוליטית. נשארו רק בודדים -- ובראשם אחד ושמו פישר. עם מאסרו 
נעלמו בכלל "פועלי-ציון" מהאופק ברוסיה הלבנה. 

ראשי "קדימה" במינסק היו ד. ליפוב (התיאוריטיקן של הארגון), משה טסמן, משה ליפשיץ 
וגדליהו פולישצ'וק. חברי הארגון לא הסתפקו בעבודה המקומית והרחיבו את חוג פעולתם 
גם בערי-השדה, עד שבשלהי 1923 לא היתה כמעט נקודת-ישוב יהודית אחת ברוסיה הלבנה 
שלא היה קיים בה סניף "קדימה". 

"קדימה" היתה מוציאה לאור בטאון בכתב-יד. העורך היה ד. ליפוב. השלטונות רדפו את 
"קדימה" מהתחלה. אחדים מחבריה הועמדו לדין ונידונו למאסר לתקופות של כמה 
חודשים. אך ההשפעה המוסרית של הרדיפות על הנוער היתה הפוכה ממה שציפו אנשי 
היאָווסאַָקציה... הם העבירו על כן את המשפטים ממינסק, בירת רוסיה הלבנה, לסלוצק. על 
אף כל הרדיפות נמשכה פעילות "קדימה" במרץ רב. נערכו גם תכניות-עבודה מחוץ 
לגבולות רוסיה הלבנה -- באוקראינה וברוסיה הגדולה -- אך כאן נתקלה "קדימה" בשני 
זרמים שכיווּנם היה הפוך: באותו זמן התאחדו "החבר" ויתר ארגוני-הנוער הציוניים 
באוקראינה וברוסיה הגדולה לארגון אחיד בשם "ההסתדרות המאוחדת של הנוער הציוני 
ברוסיה" (יוָאוּס"מ). הארגון הזה התכוון לפעול גם ברוסיה-הלבנה, אך גם הארגון של נוער 
צ"ס לטש עין לרוסיה הלבנה. 

ברוסיה הלבנה לא היה קיים ארגון של מפלגת צ"ס. רק חברים בודדים, שנער יספרם, 
נמצאו בערים ובעיירות של רוסיה הלבנה. בתחילת 1926 נתגלו סימני התעוררות ונטיה 
להתארגנות בחוגי צ"ס. הצלחנו אפילו להוציא בהקטוגראף את הגליון הראשון של "דאָס 
וואָרט". אך התחלה זו נשאה בחובה גם את קיצה: ב207 באפריל 1926 הנחיתה בָתָ"או מכה 

קשה על תנועת צ"ס ברוסיה הסוביטית. לעומת זאת היתה פעילה הסתדרות נוער-צ"ס. 
לא מן הדברים הקלים היה להקים ארגון נוער ציוני בעל צביון פוליטי מסוּים, ולא כל שכן 
ארגון ציוני-סוציאליסטי, שהכיל בפרוגרמה שלו סעיף על התנגדות לדיקטטורה של 
המפלגה הקומוניסטית... אמנם, קיבלנו עלינו את מרותה של הקונסטיטוציה הסוביטית, 
אבל התנגדנו "רק" למונופולין של המפלגה הקמוניסטית (כמה תמימים היינו אז!). אמנם, 
צעירי-ציון ברוסיה הלבנה -- וביחוד המינסקאים שביניהם -- היו קיצוניים. תכניתם, 
שקיבלוה עוד לפני ועידת חרקוב, הרחיקה לכת בשמאליותה מזו של צ"ס. אבל היה בכך 
יותר משום תחבולת-הסתגלות מאשר ענין שבהשקפה. כשהוברר להם שהתכנית מחייבת 
מלחמה נגד הבולשביקים, התפורר ארגון "צעירי-ציון" ברוסיה הלבנה. רובם לא רצו 
להסתכ]!... 

בכלל, בימים ההם -- וגם זמן מה לאחר-מכן -- שרר ברחוב היהודי הלך-רוח של 
סתגלנות. הארגון היחידי, שההורים לא גילו לו התנגדות, היה "החלוץ", וטעמם ונימוקם 
עמם: ממה נפשך -- או שיוצא-חלציהם ילמד מקצוע ב"הכשרה", או שיעלה ארצה. אך 
מספרם של הורים כאלה היה קטן. על שאר הארגונים הציוניים סירבו ההורים לשמוע: לא 
רק משום שלא היתה בהם שום "תכלית", אלא מחמת סכנת המאסרים וההגליה... היו 
מקרים שההורים סירבו לתמוך בילדיהם הגולים, הרעיבו אותם בכוָנה תחילה, כדי ללחוץ 
עליהם שיתנכרו לתנועה הציונית, הַיינו שיפרסמו בפומבי הצהרה על ניתוק כל קשר עם 
התנועה הציונית האנטי"מהפכנית. שכרה של הצהרה זו היה שחרור ממאסר. לא נדירים היו 
גם מקרים שלחצו על "המצהירים" כי יתגייסו כסוכנים בשירות הגפא"ו. אך למרות הכל 
ועל אף ההפרעות מצד ההורים, גדל מספרם של ארגוני הנוער הציוני, ולא אחת הועמדו 
ההורים לפני עוּבדה קיימת, כלומר, מאסרם של ילדיהם. 

מינסק, הקרובה אל הגבול הפולני, שימשה תחנת-מעבר להרבה מפליטי רוסיה, ורבים מהם 
דעתם לא היתה נוחה מצ"ס והיו מעלילים עליהם שיצאו מכלל ישראל ושהם גרועים 
מהבולשביקים. כזה היה הלך-הרוחות ברוסיה הלבנה לאחר ועידת חרקוב, בשלהי 1923. 
הויכוּח על מיזוג "קדימה" עם יוָאוס"מ הגיע לשיאו. חברי "קדימה" בעלי תפיסה מדינית 
(וביניהם גם משה טסמן) התנגדו לאיחוד אַפוליטי. במינסק נוסד ארגון נוער-צ"ס, שחבריו 
באו משורות "קדימה" ו"נוער-קדימה" ובתוכם כמה מחברי "החבר". ראה אור הגליון 
הראשון של "פאָרויס" (בהקטוגראף), שהפך לבטאונו הרשמי של הועד הארצי של צ"ס 
ברוסיה הלבנה. 

במאי 1924 בא למינסק החבר שלום הקטין. כעבור ימים מועטים נאסר עם עוד חברי נוער 
צ"ס ובלתי-מפלגתיים בהיותם באסיפה חשאית. הם נאסרו במקרה: הבלשים חיפשו 
סחורות מוברחות ומצאו "אויבי-המהפכה"... כל הנאסרים שוחררו, פרט לשלום הקטין 
ומשה טסמן. בסופו של דבר התירו להם לעלות ארצה. 

במשך שבועות ספורים החלה תנועת צ"ס להתפתח, ופעולתה ניכרת היתה בחיים 
הציבוריים: בקואופרטיבים ובאיגודים. אך פעילות זאת עלתה לנו ביוקר: הרבה חברים 
נאסרו, אך הנוער לא נבהל! בעיירות הנידחות גילו יותר אומץ-לב מאשר בערים. התקיימו 
כינוסים מחוזיים, נבחרו ועדים מחוזיים וּועד מרכזי לרוסיה הלבנה. 

בקיץ 1924 בא אלינו שליחו של הועד המרכזי הכל-רוסי -- ווליא ברומברג. הוא הגיע 
אלינו בנעלים קרועות, קשורות בחבלים במקום שרוכים, ללא כותונת לעורו -- הוא מכר 
אותה להוצאות-הדרך. 


הנוער הציוני-סוציאליסטי במינסק 15 


במשך שהותו ברוסיה הלבנה הסתעפה רשת סניפי נוער צ"ס. נתגלו עסקנים צעירים נלהבים 
שעשו עבודה רבה, והם תפסו אחר-כך מקום חשוב בתנועת צ"ס ברוסיה המרכזית; הוסיפו 
להוציא את "פארויס"; כונסה במינסק, בנובמבר 1924, ועידת נוער-צ"ס של רוסיה הלבנה, 
שנמשכה 36 שעה ללא כל הפרעות או תקלות. רק כעבור זמן נאסרו, בקשר לועידה, חבר 
הועד המרכזי שמחה סברדלוב בפולוצק, וחברי נוער"צ"ס ש. יגדלוב וב. בדריסה. 

לפני יציאתו ממינסק למוסקבה ערך ווליא ברומברג מסיבה לרגל הצטרפותם של חברים 
מהסביבה. הלשנתו של איש הקומסומול, שחדר לתוך שורות הנוער, הכשילה את המסיבה, 
וכל הנוכחים נאסרו. ווליא ברומברג נמלט ממינסק, לאחר שנודעה זהותו לגפ"או. הדבר 
אירע בסוף נובמבר או בתחילת דצמבר 1924. מאסר זה שימש רק התחלה לרדיפות נגד 
חברי נוער-צ"ס ברוסיה הלבנה. מכאן ואילך הלכו ותכפו המאסרים והנגישות מצד הגפ"או, 
עד ה267 באפריל 1926, בו בוצעה ה"פעולה" שהוכתרה על-ידי גפ"או בשם "החיטוי 
הכללי של הקונטר-ריבולוציה הצ"סית". 

לאחר שנאסרו כמעט כל החברים של ועדי נוער-צ"ס ברוסיה הלבנה, ריכזה את העבודה 
בידיה החברה ב. רבינוביץ מתנועת "השומר הצעיר" (היחסים בין "השומר הצעיר" וצ"ס 
ברוסיה הלבנה היו טובים). 

בשלהי החורף הגיעה למינסק מטעם הועד המרכזי של נוער צ"ס החברה שיינדל בילאבסקה. 
בסיורה השלישי ברחבי רוסיה הלבנה נאסרה, בסטאראיאדדורוגא. 

בפסח 1925 נשלח למינסק מטעם הועד המרכזי של הנוער חיים א. והביא אתו כרוזים בשם 
מרכז צ"ס, בענין מותה הטראגי של ברטה לוין. הכרוזים, שהודבקו ברחובות מינסק ונפוצו 
על-ידי הדואר במינסק ובערי-השדה, עשו רושם גדול, והתוצאה לא איחרה לבוא: מאסרים 
המוניים. חיים א. ניהל את העבודה במינסק (העסקנים המקומיים הושלכו כבר למרתף 
הגפ"או) והמקשרים היו שני חברי הנוער. שניהם נאסרו. בשלהי הקיץ חידשנו והגברנו את 
הפעולה ברוסיה הלבנה. והתקיימו ועידות מחוזיות וועידה כללית אחת. 

בספטמר 1925 התקיימה במינסק אסיפה פומבית של "געזערד". חילקנו שם כרוזים. 
ברחוב היהודי החל בפעולותיו ארגון בשם "אידישער סאֶציאַליסטישער יוגנד-פארבאנד" 
-- ברית הנוער היהודי הסוציאליסטי, בראשי-תיבות: א.ס.י.פ. חבריה הצהירו, כי את 
התורה על האוטונומיה התרבותית ירשו מה"בוּנד", ומאת "פועלי-ציון" -- את עקרון 
הטריטוריאליות. מאפיין אותם שמם: סוציאליסטים יהודיים ולא ציונים"סוציאליסטים, 
שכן היסוד הטריטוריאלי לא היה חלק עקרוני בתכניתם. בשאלת השפות היו 
"אידישיסטים". אם כי מספר חברי הארגון הזה היה קטן, הרי יומרתו היתה גדולה ולא 
עמדה בשום יחס לכמותו. אחד ממייסדי הארגון הוא ל. לויטה, חבר עין-חרוד. 
"החלוץ" נוסד ברוסיה הלבנה בשנת 1918. טרומפלדור שהה אז במינסק והיה פעיל מאוד 
בארגונו. הסניף הראשון של "החלוץ", דומני, קם בבוברויסק. הותוותה תכנית עבודה 
בממדים גדולים. הכלכלן הידוע ד"ר חיים דוב הורביץ עיבד תקנון לארגון "החלוץ". אבל 
מלחמת האזרחים שהיתה נטושה אז ברוסיה וכיבושי גרמניה ופולין עמדו למכשול 
להתפתחותו של "החלוץ". חלק מהחלוצים, עם יהודה קופילוביץ (אלמוג) בראשם, עברו 
לקרים, כדי להיות במחיצתו של טרומפלדור, ומשם עלו ארצה, וחלק הגיע לארץ-ישראל 
בדרכים אחרות. 

בקיץ 1923 בערך אירגנה "קדימה" במשותף עם כמה חברים מ"החבר" קבוצת "החלוץ", 
שנתמכה על-ידי ההסתדרות הציונית. מאוחר יותר הגיע למינסק הח' דן פינס ודרש את 


166 שמואל שפירא 


הצטרפותו של "החלוץ" הבילורוסי אל מה שכינה בשם "החלוץ הליגאלי". נתפצלו הדעות: 
חלק נשמע לדרישה זו ("החלוץ" הליגאלי היה ידוע גם כשמאלי) וחלק נשאר בשורות 
החלוץ הבלתי-ליגאלי (או הימני). "החלוץ" הבלתי-ליגאלי נתמך על-ידי הציונים הכלליים. 
אנחנו, אנשי "החלוץ" השמאלי (הליגאלי), נתמכנו עלדידי מרכז "החלוץ", מפלגת צ"ס. 
בסתיו 1925 נאסר ועד "החלוץ" ברוסיה הלבנה על הארכיון שלו. הם הוסגרו על-ידי 
מרגלים שהוחדרו ל"החלוץ". 

מידת ליגאליותו של "החלוץ" הליגאלי היתה פחותה מזו של "החלוץ" ברוסיה הגדולה, 
שלא היתה בה אוכלוסיה יהודית מרובה. באוקראינה וברוסיה הלבנה היה "החלוץ" מחוץ 
לחוק. אך גם ברוסיה הגדולה לא התחשבו אנשי גפ"או בחוקיותו הרשמית של "החלוץ". 
המאסרים והרדיפות לא פסקו. מלבד זה ניצלה גפ"או את חוקיותו של "החלוץ", כדי 
להחדיר לתוכו את סוכניה. החלו להסתנן לתוכו, במסוה של בלתי-מפלגתיים, אנשים שלא 
היתה להם אפשרות ללמוד מקצוע וקיוו להיבנות מ"החלוץ". גפ"אוּ לא היססה לאסור גם 
בלתי-מפלגתיים מסוג זה. שם, בין כתלי גפ"או, היו לוחשים: "אסרנוך מפני שאנו חושדים 
בך שאתה משתייך לצ"ס... ובכלל אין אנו רואים בעין טובה את "החלוץ", הואיל וחדרו 
לתוכו רבים מחברי צ"ס. מסיבה זו אין אנו מכירים בחוקיות "החלוץ" ברוסיה הלבנה או 
באוקראינה. תנתק עצמך מהם -- ואז תוכל לעבוד באופן חפשי". 

תופעה מיוחדת במינה נתגלתה במינסק ב-1924-1923 -- ק.צ.פ.צ., ראשי-תיבות של: 
































מועצת "צעירי-ציון" ברוסיה הלבנה, מינסק, יולי 1919 


1. שמואל בן אברהם שפירא, 5. לייב שאץ, 6. משה לוּבּאֶצקי, 8. לאה רובין-פאֶלדמֶן, 11. מלכה סולובייצ'יק, 

2 חנה פּאָרלוב, 13. סוניה ואַלק, 14. יוסף קוסובסקי, 18. פרופ' צבי רַזראַן, 19. דוב-בר מלכין, 20. ישעיהו 

טיקטינסקי, 21. צבי לוין, 22. ד''ר חיים-דוב הוּרביץ, 23. מרדכי רוּדאָנסקי, 24. יהושע חפץ, 25. חיים פייגין, 

אגרונום, 26. נחום קאנטורוביץ (נ. קאהן), 27. ד"ר פייבל מאֶלצאָר, 28. אברהם שאֶץ, 33. משה בן הרב 

אברהם-יצחק כהן, 39. רבקה זאקהיים-אהרונוביץ (אורן), 41. צבי גורדון, 46. יעקב דוידון, 47. נחום-לייב 

ליפשיץ, 49. לוּבּאֶצקי, 53. שרה קפלן-קוּקס1 (כפרי), 54. שושנה גאָרצ'יקוב, 55. פוליה ליבקוביץ, 56. חיה 
קויפמן. 

"קבוצת ציונים פועלים צעירים". קבוצה זו התפוררה אחר-כך: חלק עבר לצ"ס, חלק -- 
לאסי"פ. 

קצפ"צ הוציאה לאור בטאון כתוב ביד, בשם "השופר", שהמוטו שלו היה: "וקול השופר 
הולך וחזק". המאמרים בו היו כתובים עברית, יידיש ורוסית. 

ולבסוף על פרשת בַּרטה לוין. בפברואר 1925 נאסרה ברטה לוין בת ה-16, חברת ארגון 
הנוער צ"ס, בפעם השלישית באחת מפעולות הגפ"או במינסק. חיפשו ומצאו אצלה את דף 
השער של הבטאון המרכזי של הארגון. בגפ"אוּ ניסו להציל מפיה מנָין לה השער והבטיחו 
לשחררה תמורת גילוי הסוד. ברטה סירבה לענות. אנשי הגפ"או נקטו באמצעים המנוסים 
שבידיהם: חקרוּה במשך לילות ארוכים, איימו עליה שלא רק אותה בלבד ישלחו לארץ 
גזירה או אפילו יירו בה, אלא שהיא מסכנת גם את חיי אמה וקרוביה. לעומת זאת, אם 
תיענה לדרישתם, הרי תשוחרר ואף יעזרו לה לעלות ארצה. כן הבטיחו לה שלא יגעו לרעה 
בחבריה שאת שמותיהם תגלה. חודש ימים החזיקה מעמד ולא נכנעה. היא דרשה בתוקף 
לשחררה והסתמכה על גילה הצעיר. לבסוף הכריזה שביתת-רעב -- ארבעה ימים לא בא 
אוכל לפיה. אך הרעב החליש את כוח רצונה, וביום החמישי נשברה רוחה וענתה על 
השאלות שהוצגו לה (היא ידעה מעט מאוד על הנעשה בתנועה ולתשובותיה לא נודע ערך 
למעניה). אז שיחררוה. היא דרשה מאת הגפ"או, שזו תעמוד בהבטחתה לעזור לה לעלות 
ארצה. התשובה היתה: לעג וגירוש. אחרי השחרור חל שינוי בברטה: היא לקתה בעצבנות, 
בכתה תכופות וצעקה ללא כל סיבה. ימים שלמים לא פסקה מלטעון שהחיים נמאסו עליה. 
בוקר אחד קמה, לשה את הבצק (אמה היתה אופה, אביה מת עליה), סידרה את הבית, 
התרחצה, הסתרקה, לבשה בגדי שבת ויצאה. היא לא חזרה. את גוּפתה, שנפלטה מן הנהר 
סוויסלוץ', מצאוּ בפרבר ליאכובקה. 

המחבר, דוד כהן (1973-1906), 
אסיר-ציון, עלה ב-1924. כינס 
את רובו של החומר לספרנו זה. 





הבית בו גדלתי היה שונה מרוב בתי היהודים במינסק. אבי היה בחור-ישיבה שהתפקר 
והתמשכל ושמר על מנהגי הדת רק כלפי חוץ. סבלתי בילדותי מהעמדת-פנים זו. הייתי 
אדוק, והקרע הנפשי שבין אמונתי לבין הנוהג בבית הכאיב לנפשי הצעירה. 

אבי השתקע לשנים מספר בעיירה סמילוביצ'י והיה שם קבלן לבנין. בנה על-פי רוב בנינים 
ממשלתיים. רווחיו היו תלויים באישורי המהנדס הרוסי שהיה מקבל את הבנינים מטעם 
הממשלה. זכורני, מה רבה היתה המהומה בבית לפני בוא המהנדס לאשר בנין. סעודות- 
מלכים היו עורכים לו להפיס דעתו. חשיבותו של המהנדס היתה כה גדולה בעינינו, הילדים, 
עד שאחי הצעיר היה מתרברב, כי כשיגדל יהיה מהנדס. אני, כאדוק, רציתי להיות רב. 
רמת-חיינו היתה מעל לממוצע, ובערבים היו מתכנסים בביתנו צעירי העיירה, סטודנטים 
וגימנזיסטים, לבילוי תרבותי. כשפרצה מלחמת-העולם הראשונה, היינו, אבא ואני, בנסיעה 
עסקית. גויסו אז אנשים רבים, ופועלינו הגויים באו בבת אחת לדרוש את המגיע להם. כל 
העסקים פסקו, וביחוד הבניָה הממשלתית. חזרנו למינסק, כשאימת גיוסו של אבא תלויה על 
ראשינו. בן-דודתי נקט בכל האמצעים כדי להשתחרר מגיוס, לבסוף לא עמד במתיחות 
התמידית והתגייס. כעבור זמן קצר נתקבלה הידיעה כי נפל בנופלים. 

הפחד מפני הגיוס נבע לא רק מאימת המוות הצפוי, כי אם גם מתוך הדאגה למשפחה. נשוי 
שהתגייס -- משפחתו לא קיבלה שום תמיכה ממשלתית והופקרה לסבל ולמחסור. על-כן 
חיפשו יהודים דרכים להשתמט מהשירות הצבאי. פשטה שמועה כי העובדים בסניטאריות, 
בניקוי מחראות וכד' פטורים מגיוס. שילם יהודי שוחד, שיסדרוהו בעבודה בניקוי מחראות. 
כשנודע כי פועלי מאפיות צבאיות פטורים מגיוס -- שילמו יהודים סכומים גדולים לבעלי 
המאפיות הצבאיות שירשמום כפועלים אצלם. כמובן, ש"פועלים" אלה מחויבים היו 
להימצא במאפיות בלילות, מחשש בדיקת-פתאום. 

חיי הכלכלה נהרסו כליל, וגם לאחר שהתיצבה החזית בסביבות מינסק, לא חזרו החיים 
לתיקנם. למרות קירבת החזית, לא גורשו יהודי מינסק מהעיר, כפי שאירע במקומות 
אחרים. ולא עוד אלא עשרות אלפי פליטים יהודיים מקווי החזית עברו דרך מינסק ובחלקם 
השתקעו בה. עקב זרם הפליטים, קמו בתי-ספר לעברית, תוך כדי פולמוס עם ה"בונד", 
שתבע בתי-ספר ברוסית לילדי הפליטים. כן הוקמו קורסים לעברית בערבים ובהם השתתפו 
אלפים. המורים מנחם איצקוביץ (הלוי) וחיים תנעזר נרתמו לפעולה זו וממנה נודעו 
תוצאות להגברת השפעתה של הציונות בעיר גם לאחר שנים. הפעולה להקניית העברית 
קשרה את ההמונים קשר ממשי לארץ-ישראל. היתה בעיר ספריה עברית לילדים, ספריית 
י"ל נופך (בנו יצחק היה בתקופת המנדט השופט היהודי הראשון בארץ), וילדים היו נוהרים 

בהמוניהם ממרחקים לשאול ספרים בספריה זו. תוך כדי שאילת ספרים, היו הילדים 
מחליפים ביניהם דיעות על הכל, והיה זה בבחינת אי עברי בים הגלות. 

לאחר הכיבוש הגרמני, בינואר 1918, נזדמן למינסק ולטר פרויס, ששירת אז כקצין יהודי 
בצבא הגרמני, ובמכתביו להוריו כתב על רשמיו העזים מהדיבור הנפו בעיר. בנשף פתיחת 
בית-העם, שנכח בו, השתתף קהל של אלף איש, וכל הנשף התנהל בעברית. 

בפרוץ מהפכת פברואר 1917, הייתי כבן י"א. בביתנו, ששימש מעין מועדון לצעירי העיר, 
שמעתי אז שירים חדשים, קראו קטעי עתונות על המהפכה שהתחוללה, וסיפרו על מעשים 
שלא חלמנו עליהם מעודנו: צעירים יהודיים פורקים נשקו של שוטר, "גורודובוי" בלע"ז, 
וכדומה. והיו הרבה תהלוכות עם דגלים ונאומים, ובחירות ללא סוף. והחלו שוב גיוסים 
לצבא, ותורים ללחם, לנפט, לסוכר וכו'. כמובן, העומדים בתורים היינו אנחנו, הילדים, ושם 
ספגנו את ההתלהבות המהפכנית. חָיינו בכעין ערפל של חלומות ממריאים. 

והנה פרצה מהפכת-אוקטובר שמרכזה היה בפטרוגראד, ועד"מהרה הגיעה גם למינסק. 
התברר, כי במינסק היה מאז ומתמיד מרכז חשוב של התנועה הקומוניסטית, ומיד החלה 
להידרדר הכלכלה. התעשיה והמלאכה שבתו כליל. השתוללו כנופיות של שודדים-חיילים. 
פחד ואימה השתלטו על העיר. כך נמשך הדבר חודשים אחדים, עד שהגרמנים כבשו את 
העיר ללא קרב כמעט, והיתה כאילו הרווחה. האיכר הבילורוסי לא הבין גרמנית, והיהודים 
היו המתווכים והמתורגמנים בין השלטונות לבין האוכלוסיה המקומית. התחילה להתפתח 
מחדש פעילות ציונית, שסייעו לה חיילים יהודיים מהצבא הגרמני שהיו ציוניים. ה"בונד" 
ירד למחתרת כחשוד בקומוניזם. אנשי הלגיון הפולני של פילסודסקי, שנלחם לצידם של 
הגרמנים, היו הבולשים אחרי קומוניסטים ובונדאים. 

בשנת 1919 חזרו הבולשביקים לעיר. היתה זאת תקופת הקומוניזם הצבאי. ושוב באה 
תקופה של תורים ומחסור ושיתוק הכלכלה. יהודיים עירוניים חיפשו להם מפלט מרעב אצל 
קרובים בכפר ובעיירה. כך הגעתי גם אני לכפר קטן על-יד ראקוב, אל דודי שם. אך אז 
פרצה המלחמה הרוסית-פולנית. הפולנים כבשו את הכפר, ואני נמצאתי מנותק ממשפחתי 
במינסק. רק כשנכבשה מינסק על-ידי הפולנים באביב 1920, חזרתי הביתה. 

כשהגעתי לבית, חשכו עיני. ביתנו נהרס בהפצצות. נודע לי על מקום מגוריהם החדש של 
הורי. אבי סיפר כיצד נחלץ הוא, עם עוד כמה יהודים, ניסה לגנוב את הגבול לוילנה, נתפס 
על-ידי חיילים פולניים, ששדדו אותם ורצו להורגם. רק הודות למתן דמי שוחד נוספים, 
שאבא השיגם בעיירה סמוכה, שוחררו וחזרו למינסק. | 
השלטון הפולני היה אנטישמי, ואיש לא מנע מהחיילים הפולניים, ה"האלֶרצ'יקים", 
מלהתעולל באוכלוסיה היהודית, לגזוז חצאי זקנים, לתלוש פיאות וכו'. אז החלה להגיע 
מארצות-הברית, באמצעות התנועה הציונית, עזרה לועד הקהילה, שבראשו עמדו הציונים: 
יצחק ברגר וחיים חורגין. חולקו מצרכי מזון במחירים מוזלים, קמו צרכניות ציוניות 
וקואופרטיבים יצרניים ציוניים. 

בקהילה היה יושב מפקח מטעם השלטונות הפולניים, שהיה משגיח לבל ייאמרו בישיבות 
דברים בגנות האנטישמיות של הממשל הפולני. באותם הימים נפטר אברהם קפלן (דודו של 
אליעזר קפלן, שר-האוצר הראשון של מדינת ישראל), אחד העסקנים הציונים החשובים 
שבעיר. בהלוייתו השתתף קהל אלפים. פתאום עצרו חיילים פולנים את ההלוָיה בתואנה 
שעליהם לערוך חיפוש בארון המת, אם אין בו זהב. השפלה זאת היתה כבדה מנשוא. שמע 
השערוריה נפוץ ברחבי העולם, ואף היתה שאילתא בנושא זה בפרלמנט הצרפתי. הגיעה 

ועדת-חקירה מטעם האינטרנאציונאל השני, בהשתתפות פייר רינודל מצרפת, וגבתה 
עדויות. המקשרת עם הועדה היתה נינה מדם, אשת המנהיג הנודע של ה"בונד". הפולנים 
היו מעוניינים אז בדעת-קהל אוהדת בעולם. אחד העדים סיפר לי, כי בצאתו מאת הועדה, 
נעצר ונחקר על-ידי השלטון הפולני. 

היתה אז התעוררות ציונית בעיר. זכורני, כי אנו, קבוצת ילדים ונערים, החלטנו לדבר רק 
עברית. החלטה זו היתה פרי יוזמה עצמית שלנו. למדתי בגימנסיה היהודית של פלדשטין, 
וגרנו על-יד בנין ה"ביסטרוחוד", מרכז הפעילות הציונית אז בעיר. נפגשתי עם נערים בני- 
גילי, גִילאי י"ג-י"ד, וקשרתי קשרים עם הקבוצה שקראה לעצמה: "התפתחות". בראש 
קבוצה זו עמדו: משה טסמן, דב ליפוב וגדליהו פולישצ'וק (יערי). היינו מתכנסים 
ומשוחחים בעברית על תולדות ישראל ועל ספרים שקראנו. 

והיתה אז גם עליה חלוצית, ומאות עלו בדרך לא-דרך, כי חששו שעם שוב הבולשביקים 
לשלטון, ייסגרו הגבולות. גם אני נרשמתי לעליה, אך אבא נזף בי קשות: מה תעשה, נער בן 
4 בארץ? ומאין תקח כסף לעליה? הלא התקיימנו אז על תמיכה שקיבלנו מקרובינו 
בארצות-הברית. 

ואמנם, הבולשביקים חזרו ואתם חזר המחסור. אף שהסביבה שלנו משופעת ביערות, היה 
מחסור בעצים להסקה בחורף, כי לא נמצאו עגלות להובלה. והתחיל פורח מסחר-חליפין. 
יהודים היו נוסעים לכפרים, ותמורת סבון או מלח, מצרכים נדרשים על-ידי האיכרים, היו 
מקבלים מהם ומביאים למשפחותיהם מצרכי-מזון לקיומן. משפחתנו התפרנסה חודשים 
מרובים הודות לשק מלח אחד שהיה לנו. 

השלטון הסוביטי הטיל איסור על לימוד העברית ופתח ברדיפות על התנועה הציונית. 
היוזמים היו יוצאי "בונד" שהפכו לקומוניסטים, ובידיהם מסורת משָנים של מלחמה קנאית 
בציונות. עסקנים ציונים, שבבתיהם היו ספרים ציוניים, החלו לפזרם בין השכנים, מחשש 
מאסר. הפעילות הציונית של המבוגרים פסקה כמעט כליל, אך הצעירים החלו לפעול בתנאי 
מחתרת. משפחות אחדות מפעילי הציונות הצליחו לגנוב את הגבול ולעבור לפולין ומשם 
עלו לארץ. לנו, | הצעירים, היה איזה מגע עם הציונים הקשישים, כגון ח. תנעזר, 
מ. איצקוביץ. ניצלנו את יוזמת משרד החינוך, שבראשו עמדה הבונדאית הנודעת לשעבר, 
אסתר פרומקין, להקמת חוגי-נוער להתפתחות עצמית, ובמסוה של חוג זה ניהלנו פעולה 
ציונית. ניתן לנו חופש מלא בניהול החוג ולא היה שום פיקוח ממשלתי עליו. כלפי חוץ היה 
זה חוג דראמתי וחוג לספורט וכיו"ב. 

בסוף שנת 1921 התארגנו תחת השם "קדימה". בהיותנו עוד ב"התפתחות", התחילו 
מתעניינים בנו אנשי "החבר", ארגון סטודנטים ולאחר מכן גם גימנזיסטים יהודים. באו 
אלינו מרצים מ"החבר": הרצל ברגר, מרדכי ברגר ול. לויטה. הם ביקשו להפוך אותנו 
לעתודה צעירה של "החבר". אולם באותו זמן נקלעה לעירנו קבוצת חברי "קדימה" 
מקאזאן בדרכם לארץ. התכנסנו לאסיפה משותפת, והם שיכנעו אותנו, כי עליה לארץ 
מחייבת גם הכשרה גופנית, ולא רוחנית בלבד. אם נישאר אינטליגנטים, בעלי "ידים 
לבנות", לא נצליח להיקלט בארץ. כיןן שכך, עשינו אילו נסיונות להיקלט בעבודה גופנית. 
ראינו עצמנו פרוליטארים, והסתייגנו מ"האינטליגנטים" של "החבר". הקימונו ועדה 
מיוחדת לחיפוש מקומות-עבודה לחברינו. שימשתי כמזכיר ועדה זאת. אבל גם אחרי-כן 
היתה פעולתנו חינוכית בעיקרה. בתנאים הסוביטיים לא יכולנו לחלום על הרחבת התנועה, 
שכן הקומסומול היה פעיל מאוד בעירנו. אבל רצינו להגיע לשכבות העמלים, וראינו הישג 

גדול לעצמנו אם הצלחנו לספח לארגוננו בני בעלי-מלאכה, שעבדו עם הוריהם בסדנאות. 
קמו אז קבוצות "קדימה" בעיירות רבות, וזה חייב התיעצויות מחוזיות. הסניף הפעיל 
ביותר, פרט למינסק, היה בסלוצק. אנשי מינסק פעלו בארגון סניפים בעיירות שבסביבה. 
הרגשנו מחסור חמור בספרות מתאימה לנו. דחינו את כל הספרות הציונית המצויה, שכן לא 
היתה חדורה רוח מארכסיסטית. בעת ההיא היה כל נוסח דיבור שלא ברוח המטריאליזם 
ההיסטורי פסול בעינינו. לכן שמחנו כשמצאנו את ספרו של א. רופין על הסוציולוגיה של 
היהודים בתרגום רוסי. קוראים היינו ערב"ערב עמוד או שניים מספר זה ומתווכחים עליו. 
אני הייתי מרצה לפני חברי הצעירים ממני על תולדות ישראל לפי דובנוב ועוד אילו 
מקורות. משהופקע ה"מועדון" של החוג להתפתחות מרשותנו, נעשינו בלתי-ליגאליים 
לחלוטין והיינו מתכנסים בבתים פרטיים. 

מזמן לזמן היינו מוציאים עלון ברוסית. זכורני כי באחד מהם פירסמתי מאמר בשם: 
לאומיות ובינלאומיות. 

מה היו כללי הקונספירציה שלנו? ראשית-כל, לא לדבר בחוץ בענייני התנועה. ההתכנסויות 
היו חשאיות להלכה. נאלצנו למצוא מקומות לפגישותינו בבתים פרטיים. והדבר היה קשה. 
ההורים חששו מהשלטונות, ורק מעטים ניאותו לאָרח את התכנסויותינו בבתיהם. לפי הכלל, 
היה עלינו להיכנס לבית אחד-אחד וכן גם ביציאה. למעשה היינו יוצאים קבוצות-קבוצות 
וממשיכים ברחוב את ויכוחנו בקולי-קולות. וכמובן, היו מאסרים. לפי כללי המחתרת, אדם 
שנאסר ושוחרר לאחר חקירה צריך להימנע מפגישות עם חבריו. למעשה, היה החבר 
המשוחרר חוזר לאחר כמה ימים לפעילות, ואף היינו מתאמנים ב"חקירה". החבר המנוסה, 
מי שכבר נאסר ושוחרר, משמש היה כחוקר, וכל השאר היו מתאמנים במתן תשובות 
לחוקר, מעין חזרות לקראת מה שצפי. 

בדרך-כלל היתה הקונספירציה אצלנו לקויה ביותר. היו מקרים כאשר אחד האחים 
במשפחה היה ציוני, והאח האחר -- קומסומולאי, וקשה היה להעלים מהאחד את פעילותו 
האסורה של האחר. גב החוקר הראשי בבולשת, אנדרייב, היה סטודנט לשעבר והכיר אישית 
את כל פעילי תנועתנו. 

זמן"מה לפני התפרקותה של "קדימה" חל גידול בתנועה. אורגנו חוגים נוספים לעבודה 
תרבותית, וקיוינו שאלה יהוו את הפָּריפָריה שלנו ויצטרפו לתנועה. אחד מפעילי הפריפריה 
נחשד לימים בבגידה. היה זה חברי, בנו של מורה לעברית, שמואל מילוקובסקי. טרומפלדור 
היה לו למופת, והיה מדבר עליו בלהט ובהתלהבות. כשנודע לו על מותו של טרומפלדור, 
היה מזועזע. לאחר זמן, בהיותנו יחד חברים ב"קדימה", התאהב בקומסומולאית אחת, 
ובהשפעתה החל להרהר בקול רם על התערערות אמונתו הציונית. ריננו אחריו שהיה מוסר 
אנשים לבולשת. מאחר שהיטבתי להכירו, סבור אני שלרינונים אלה לא היה שום יסוד. 
בשנת 1923-1922 חלו תמורות בארגון החינוך בברית-המועצות. נקבע כי בית-ספר תיכון 
יהיה רק בן שבע שנות לימוד. אלה שלא הספיקו עדיין לעבור על תכנית הלימודים, כלומר, 
בוגרי המחלקה החמישית של בתי-הספר התיכוניים, יקבלו השתלמות בקורסים מיוחדים דו- 
שנתיים, בית-ספר ערב. קראו להם "קורסים להשכלה כללית". הנוהל בקורסים היה דומה 
בהרבה לזה של בתי-ספר גבוהים. אנחנו, בני 16-15, למדנו בקורסים אלה כפרוזדור 
לאוניברסיטה. בקורסים אלה היו נבחרים ועדי-תלמידים בעלי סמכות רבה, עד כדי פיטורי 
מורים. תא הקומסומול היה מעונין כמובן, כי בראש הועד יעמוד איש משלו, והציע את 
שמואל מילוקובסקי, אף שעדיין לא היה אז חבר הקומסומול. הקשרים בינינו כבר נפסקו 

אז. אך מרבית התלמידים התמרדו נגד המינוי הזה, טענו שהם רשאים לבחור לועד את 
המועמדים הנראים להם. ואף שפעילי התנועה הציונית לא אירגנו במישרין את המרד הזה, 
שימש הדבר עילה בידי המפלגה הקומוניסטית להרחקת רבים מחברינו מהלימודים. כמובן 
המרד דוכא. 

לרשות היאֶווסאַקציה עמדו אולמות מפוארים גדושים עתונות, חוברות וספרים. אנשיה היו 
מסדרים חגיגות והצגותראוָה, עורכים הרצאות. לעתים היינו גם אנחנו מזדמנים לשם. 
פעולת היווסאַָקציה היתה מכוּונת בעיקרה נגד הדת. בית-הכנסת המפואר "כּור שול" 
הוחרם ונהפך לתיאטרון. השלטונות רצו שיוזמת ההחרמה תצא מאת פועלי העיר ולא 
כפקודה מטעם השלטונות. ניסו לשכנע את פועלי הדפוס ופועלי המברשות, האגודות 
המקצועיות הותיקות עוד מתקופת הצאר, שידרשו את החרמת בית-הכנסת. תחילה התנגדו 
הפועלים לכך, אבל לאחר לחץ נשתכנעו ויצאו בהפגנה ותבעו את החרמת בית-הכנסת. 
כמובן, ההחרמה בוצעה מיד. 

ביום הכיפורים בזמן הנעילה היתה מופיעה בחצר בתי-הכנסת שבעיר תזמורת הקומסומול 
ופוצחת במנגינה "לא אל, לא מלך, לא גיבור". אך יהודים רבים המשיכו לשמור על 
המסורת. זכורני, שאגודות מקצועיות יהודיות היו דואגות במרוכז למצות של פסח ומחלקות 
בין חבריהן. 

למרות הכוח המושך של הקומסומול והתנאים המסייעים לפעולתו, הצלחנו בכל-זאת למצוא 
אוהדים לתנועתנו בקרב הנוער. היינו מוכיחים לו שהשאלה היהודית תיפתר רק על-ידי 
הגירה לארץ-ישראל. ומצאנו אָזניים קשובות. 

בשנת 1923, בזמן התרחבות תנועת "קדימה", קמה תסיסה בתוכנו, שהביאה אחר-כך לידי 
פילוג. הגיעונו שמועות שבמרכזים במוסקבה רוצים לאחד את תנועות-הנוער הציוני, שמענו 
על משא-ומתן להקמת תנועת נוער ציונית אחידה (יָוָאוס"מ). לעומתה קמה תנועת-הנוער 
של צ"ס. במוסקבה ובלנינגרד קם גם הארגון של אָסי"פ, שדגל בביסוס מארכסיסטי 
לציונות. יום אחד בא ממוסקבה לימי הפגרה למינסק שמואל הורביץ (אז סטודנט, כיום -- 
פרופיסור לחקלאות בארץ), וסיפר לנו על אסי"פ, תנועת-נוער יהודית סוציאליסטית, שאף 
כי בשמה אין זכר לציונות, איננה מתכחשת לציונות, כי הסוציאליזם היהודי -- הוא-הוא 
הציונות. זה קסם לנו, ואנו, קבוצת חברים מ"קדימה", הצטרפנו לאסי"פ. נסתייענו בספרות 
סוביטית ולמדנו על תנועות-הפועלים בעולם, על האנארכיזם בצרפת, על הטרייד-יוניונים 
באנגליה. למדנו את תולדות ה"בונד" לפי ספרו של ראפאֶס, ממנהיגי ה"בונד" שעבר 
לקומוניזם. אחת ידענו, כי אנו ציונים בעלי תפיסה מארכסיסטית. 

ליָמים, בגירוש, בשנת 1925, הוטל עלי להרצות על התנועה הציונית בפני המגורשים. היו 
שם אנארכיסטים, מנשביקים, אנשי ס"ר וכו'. דיברתי על התנועה הציונית מתוך גישה 
מארכסיסטית והתעלמתי מקיומה של הקבוצה בארץ, כי זה לא תאם את המארכסיזם שלי. 
חברת צ"ס אחת התערבה בויכוח ודיברה בהתלהבות על הקבוצה בארץ. אחד המנשביקים 
הותיקים הגיב על כך: אוטופיזם בחָזקה שלישית! 

אף שהיינו נרדפים על-ידי השלטון הסוביטי כציונים, האשמנו בזאת את היאֶווסאַקציה 
והיינו שלמים עם השלטון הסוביטי, עם הדיקטאטורה הפרוליטארית. ראינו בשלטון 
הסוביטי שלטון רצוי ומתקדם. 

ביקשנו, קבוצה של כמה חברים מ"קדימה": מרדכי חיימובסקי, יוסף איידלמן, אביגדור 
קאופמן ואחרים, את שמואל הורביץ לקשרנו עם אסי"פ. באמצעות הוריו של ל. לויטה 

במינסק הגיעה לידינו חבילה של ספרות בלתי-ליגאלית שנסתייענו בה הרבה. במשך הזמן 
הצטרפו אלינו עשרים וכמה אנשים מ"קדימה". אף הנוער בעיירות עבר לאסי"פ, והועד 
שלנו במינסק הפך להיות ועד מחוזי. אנשי "קדימה" אחרים שללו את הפוליטיזציה של 
התנועה והצטרפו ליָואוס"מ, ואחרים, ובראשם משה טסמן ויצחק זבירין, קשרו קשרים עם 
תנועת-הנוער צ"ס. 

יום אחד התכוננתי, בביתו של חבר, להרצאה על מארכסיזם ומטריאליזם היסטורי (על-פי 
ספרו של נ. בוכארין), ועל הסוציאליזם היהודי. לפתע הוקף הבית בולשת. נכנסו שוטרים 
והתחילו לערוך חיפוש. חששתי שימצאו בידי את ראשי-הפרקים להרצאה שהכינותי. 
לקחתי עתון ותוך כדי קריאה השמטתי על הרצפה את ראשי-הפרקים. כשאספו הבלשים את 
הניירות והחלו למיין אותם, נתקלו בראשי-הפרקים על מארכסיזם. קראו קצת וזה נמאס 
עליהם, והפסיקו לקרוא בטרם הגיעו למסקנות הציוניות. כך יצאתי בשלום. 

הצטרפנו גם ל"החלוץ" הליגאלי. גם העבודה ב"החלוץ" היתה עיונית בעיקרה. התחלנו 
לטפל בשליחת אנשים להכשרה למוסקבה, שם היו בתי-מלאכה של "החלוץ", ועד קרים 
הגענו. היתה גם חוה בסביבות מינסק, וחברינו נסעו לשם בימי הפגרה מלימודיהם לקבל 
הכשרה חקלאית. 

החלו מאסרים. יום אחד הגיע אלינו מהמרכז חבר אחד, נפתלי אובסייביץ, איש רוגאצ'וב. 
היה עליו לבקר בסניפים. ממינסק יצא לסלוצק, אך לסלוצק לא הגיע, נאסר. הבינונו כי יד 
פרובוקטור בדבר. מהמרכז, מלנינגראד, נשלח אלינו החבר פייבל עפרון, איש סלוצק. היינו 
מתאספים בביתה של בחורה אחת. פ. עפרון האשים אותה כי היא הפרובוקטור. היא היתה 
בת עיירה וגרה במינסק, אחיה היה קומוניסט, והוא שהביא אותה, לדבריו, אל החוקר 
אנדרייב. היא נאסרה יחד אתנו, אך כעבור זמן קצר שוחררה. היא הכחישה את ההאשמות 
נגדה, המשיכה בקשרים עם חברינו ונשלחה למרכז, ללנינגראד. עם הופעתה שם, נאסרו 
חברי המרכז בלנינגראד. 

ועוד מקרה של פרובוקציה. היה לנו חבר שהסתכסך עם הוריו ועבר לגור בקצה העיר עם בן 
רב אחד, שהיה חבר הקומסומול. פעם התפאר בן הרב לפני חברנו שיש בידו חומר חסוי של 
גפ"או על תנועות-הנוער הציוניות. החבר מסר לנו חומר זה ואנו ניצלנו אותו בעלון הבלתי- 
ליגאלי שהיינו משכפלים בבית החבר. כשראה בן-הרב את העלון, רץ לגפ"או והלשין עלינו, 
מסר את שמות כולנו. נקראנו כולנו לחקירה ונאסרנו. היה זה בזמן הכנות לועידה מחוזית, 
שבה עמדו להשתתף 12-10 חברים. בליל-שבת, 10.1.1925, יום לפני הועידה המחוזית, 
הייתי אצל עפרון ושם נאסרתי. הבולשת הקיפה את בית הורי, אך לא מצאוני. נאסרו אז 
מלבדי: מרדכי חיימובסקי, יוסף איידלמן, מרדכי קאופמן, אברהם צ'רניאק, פייבל עפרון 
וראובן גולדברג. ידענו כי בגפ"או קיימים שני מרתפים. במרתף הראשון ישבו נאשמים 
בהאשמות קלות, ובמרתף השני ישבו אסירים "חשובים" חשודים בריגול, מבריחי"סחורות 
ופוליטיים. הביאונו לכניסה הראשית ושם ישב מפקד הגפ"או והורה לאן להכניס את 
האסירים. אני נשלחתי למרתף השני, לתא בודד. כך ידעתי שאני אסיר חשוב. למעשה היו 
בתא הבודד למעלה מעשרה אסירים. הייתי מבולבל לגמרי, ולא ידעתי איך יגיבו הורי על 
מאסרי. שכבתי, נים ולא נים, על מיטת-קרשים. 

בבוקר הודיעו: התא שלנו יוצא לטיול. ראיתי כי אחד האסירים מתלבש במדידשרד של 
קצין גפ"או. ידענו כי בתא האסירים נמצאים אנשי גפ"או מחופשים. הסתכלתי בקצין 
ותהיתי: מה לו כאן? עד מהרה עמדתי על טיבו. היה זה גוי רוסי, קומוניסט נאמן, פועל- 

דפוס שעלה בדרגה והיה ממונה על קטע של הגבול הפולני. אך היה לו סגן שחתר תחתיו, 
והאשימו כי מסר סודות לידידתו. מצבו היה מעורפל. אם יש לגפ"או הוכחות נגדו, גורלו 
חרוץ. קצין זה סיפר לנו על נוהלי הגפ"או. 

הנוהג היה: החוקר במקום שולח חוות-דעתו למרכז, ומשם מתקבל גזר-הדין. אתה מוזמן 
ונוטל חפציך, ואינך יודע אם זה לשחרור, או להוצאה להורג, או לגירוש. תא-המוות היה 
קרוב לתאנו, וממנו היה יוצא אוטו סגור שכונה בשם "העורב השחור" ומוציא את הנידונים 
למוות. מכניסים לתוך המכונית, מוציאים אל מחוץ לעיר ליער ושם מוּצא גזר-הדין לפועל. 
מבצעי ההריגה הם הקומנדאנטים של גפ"או בדרגת פולקובניק. אם ראית קומנדאנט 
משתכר -- תוכל להיות בטוח כי הלילה עליו לבצע גזר-דין מוות. 

פעם בחצות-לילה קראוני לחקירה. הייתי מנומנם. יצאתי לפרוזדור ואיש משמר העלה אותי 
כמה קומות. הכניסוני לחדר גדול, והושיבוני על כיסא, כשהאור מכוּןן אל פני. סונוורתי ולא 
יכולתי לראות את החוקר. החוקר הודיע: אתה נאשם בקונטר-ריבולוציה לפי סעיף זה וזה. 
הכחשתי הכל, והחזירוני לתאי במרתף. כעבור כמה ימים העלו אותי שוב לחדר זה, 
בפרוזדור ראיתי את בן-דודי, שעל שמו עמדתי לקבל חבילה מלנינגראד. ראיתי בחדר 
חבילה עם דברי-דפוס מפוזרת על השולחן. בן-דודי הכחיש כל שייכות לחבילה וטען שהיא 
היתה מיועדת לי. לא היה צורך בחקירות נוספות והחזירוני לתאי. היה זה נסיון לשלוח 
ספרות בלתי-ליגאלית באמצעות הדואר הסוביטי הרשמי. 

לאחר כמה שבועות העבירו אותי, את צ'רניאק ועוד כמה חברים למרתף הראשון. האסירים 
במרתף הראשון היו יוצאים לעבודה. כשיצאנו יום אחד לעבודה בליווי שומר מזוין, הוכנסנו 
לחדר אחד כדי לנקותו. לשם הבריחו לנו חברים חומר אינפורמטיבי בדפוס. 

בזמן החקירות לא השתמשו אז בעינויים. היו מקרים שדרשו מהאנשים כי יצהירו על 
נטישת הציונות, משום שהגיעו לכלל הכרה כי הציונות היא לאומנית ואימפריאליסטית 
וכו'. אך מקרי ההיענות היו נדירים מאוד. נערה אחת מנוער צ"ס, בֶרטה לוין, איימו עליה 
בגפ"או שמשפחתה תסבול קשות. לא עמדה בלחץ והצהירה כרצונם, וכנראה, מסרה כמה 
שמות של חברי התנועה. מששוחררה, תבעו ממנה אנשי-גפ"או להמשיך בשיתוף-הפעולה. 
סיפרה על כך לאחד מחבריה. ההוא גינה אותה קשות. מחמת יסורי מצפון הלכה והטביעה 
עצמה בנהר. 

נהוג היה אז שלאחר גמר החקירה בגפ"או היו מעבירים את האיש לבית-הסוהר הכללי, 
ומחכים לגזר-הדין. נתקבל גזר-הדין, שהיה על-פי-רוב גירוש, היו משחררים את האיש לזמן 
מועט, על-מנת שיתקין עצמו לגירוש. בינתיים היו חברינו משתדלים אצל פָּשקובה, אשתו 
של גורקי, ובהמלצתה היו מחליפים את הגירוש לסיביר לגירוש מתחום רוסיה, כלומר, 
לנסיעה לארץ-ישראל. 

אנחנו, אסירי אסי"פ, ישבנו בבית-הסוהר בתא אחד, היינו חפשים יחסית, יכולנו לקרוא 
עתונים בחדר סמוך, מעין אולם-קריאה. קיבלנו את גזר-הדין לגירוש למקומות שונים, זה 
לקירגיזיה וזה לסיביר וכו', ושוחררנו זמנית. היה זה באפריל 1925. חגגנו את הפסח בבית. 
לפי ההוראות, היינו צריכים להגיע בעצמנו אל עיר-הבירה של המחוז שאליו נשלחנו 
לגירוש, ומשם היו צריכים להעביר אותנו למקומות-הגירוש. אחד מאתנו נסע למוסקבה אל 
פשקובה, להשתדל בדבר החלפת הגירוש ליציאה מרוסיה. הדבר נודע לגפ"או במוסקבה, 
והם נזפו בגפ"או במינסק. לפתע באו ואסרו את כולנו מחדש. אחד החוקרים הודיע לנו, 
כי לא ניסע איש-איש ביחידות למקום הגירוש, אלא נישלח בשיירה, אָטאפ בלע"ז, בליווי 

משמר. וכן היה. ריכזו אנשים לפי יעדי הגירוש. הובילונו ממינסק לבריאנסק, סאמארה, 
סאראטוב ואורנבורג. באורנבורג חילקו אותנו לאזורים שונים בתוך קירגיזיה. הנסיעה 
נמשכה כמה שבועות. בוויאזמה עדיין היינו כולנו יחד ובילינו שעותינו בויכוחים פוליטיים. 
ראמזיי מאקדונאלד, מראשי הלייבור, עמד אז לעלות לשלטון באנגליה, וה"לייבור" היה 
בעינינו סמל הסוציאליזם הקונסטרוקטיבי, ולכן פסול. סוציאליזם ללא מהפכה, ללא 
מלחמת-מעמדות חריפה, לא נחשב בעינינו לסוציאליזם. בסאראטוב נשאלתי על-ידי מנהל 
בית-הסוהר והרופא במקום, שניהם גויים, על מה נאסרתי. מאחר שאי-אפשר היה להסביר 
להם מהי ציונות, הם לא תפסו כלל מושג זה, אמרתי, כדי לשבר את האוזן, כי אני מנשביק. 
באוּראלסק, עיר-המחוז, פגשתי קבוצות ציוניות. לפני כן היו קבוצות ציוניות שנשלחו 
ל"אָאוּלים", כפרי הקירגיזים, וחיו שם בתוך אוהלים. בתוך אוּראלסק פגשתי כמה ציונים 
ובכללם את ויטיה ירחו, אשתו של עפרון, וכן את ברוך קיטייביץ ז"ל, שניהם מסביבת 
סלוצק מאסי"פ. היו אתנו גם מנוער-צ"ס ומהנוער הציוני הכללי. כן היו באוּראלסק כמה 
אנארכסיסטים, ס"ר ומנשביקים. 

לקיומנו קיבלנו סכום"כסף מגפ"או והתקיימנו בדוחק. היו ימים שמאכלנו לא היה אלא לחם 
ואבטיח. קיבלנו גם קצת כסף מהבית וכן מיקאטרינה פשקובה. לא הורשינו לעבוד. כל אחד 
מצא לו חדר למגורים. אני מצאתי לי חדר בדירתה של קוזאקית זקנה. 

עמדנו בקשר עם מרכז "החלוץ" במוסקבה. מקץ זמן-מה קיבלתי ידיעה, כי החליפו לי את 
הגירוש באפשרות יציאה מרוסיה, כלומר, עליה לארץ-ישראל, וכבר נשלחה דרישה 
בשבילי. את הדרכון חייב הייתי לסדר במקום, באוּראלסק. משום מה עיכבה הגפ"או את 
ההודעה על כך. סוף"סוף, לאחר שהות של יותר מחודש, נמסר לי המכתב עם הדרישה. 
הגעתי לאודיסה. הכסף שבידי לא הספיק לקניית כרטיס-אניה, ולכן לא עליתי על האניה 
הראשונה שהפליגה לארץ. מגפ"או באודיסה הודיעו לי, שאם לא אעלה על האניה השניה, 
יחזירוני לגירוש. במאמצים מרובים השגתי הלוואה פרטית, בהבטחה להחזיר בארץ, ועליתי 
ארצה בשלהי 1925. 

דב ליפוב 
קטעי זכרונות 


המרוּאין, דב ליפוב, נולד ב"1905 בעיירה הורודוק. מ-1915 -- במינסק. 
אסיר-ציון. עלה ב-1925. כיהן כמזכיר מועצת פועלי ים-המלח, מזכיר 
מפא"י בירושלים, מזכיר מועצת פועלי ירושלים. פירסם ספר על "נחמן 
סירקין ומשנתו", הוצאת מרכז מפא"י 1950. 


בסוף שנת 1915 התחלתי ללמוד ב"ביסטרוחוד", בשיעורי-ערב לעברית. "ביסטרוחוד" 
נוסד להלכה בשביל ילדי הפליטים שנהרו למינסק בזמן המלחמה. לאחר ויכוחים רבים עם 
ה"בונד", על לשון ההוראה לילדי הפליטים, ניצחו הציונים, ועברית נקבעה כשפת הלימוד 
שם. למעשה, למדו שם גם ילדים שאינם פליטים, ממינסק גופה. מורי היו: מנחם 
איצקוביץ', מנדלסון, שעלה אחר-כך לארץ והיה מורה בכפר-סבא, וכן אחד אברמוביץ', 
שהיה רב-מטעם ונקלע למינסק עם זרם הפליטים. המורה הראשי שלי היה קדושין. כן לימד 
שם המורה משה כהן, שבא כפליט מקובנה, והיה חתנו של הרב ר' אברהם טיקסטינסקי, 
ראש ישיבת מיר. משה כהן חזר ליָמים לקובנה והיה מעורכי "העולם", וגם כשעלה לארץ, 
המשיך בעריכת "העולם". למדנו עברית ותנ"ך עם הפירוש "מקרא מפורש", הפירוש 
המודרני אז של לוין, נוטיק וטריווּש. 

בשנת 1917 עברתי ללמוד ב"חדר המתוקן" של חיים דוד רוזנשטיין, אביו של אברהם אבן- 
שושן. אברהם, שהיה בן-גילנו, כבן 13-12, היה ידען גדול, וכבר אז עזר בהוראה על-יד 
אביו. בכיתה היתה תלויה תמונה מצוירת של הרצל, מעשה ידיו של הבן הבכור, צבי 
רוזנשטיין, שהיה אז סטודנט בחארקוב. למדנו שם רק לימודים עבריים: תנ"ך, לשון 
ודקדוק. 

זכורה לי מהפכת פברואר 1917. באתי הביתה ואמא לחשה לי: "הורידו את נילולאי 
מכסאו!" "האם זה טוב או רע?" -- שאלתי. "זה טוב מאוד, -- ענתה אמא, -- כי 
ניקולאי היה שיכור ושונא-יהודים". 

המונים שכוּרי שמחת הדרור פרצו לרחובות, פירקו את הנשק מעל השוטרים, נערכו 
אסיפות המוניות של המפלגות השונות: ס"ר, סוציאל-דימוקראטים, וכן ציונים, פועלי-ציון, 
ס"ס, ה"בונד". כילד, הייתי נדחק לכל האסיפות ומקשיב לנאומים המשלהבים. 

וזכורה לי תהלוכת "השומר-הצעיר", הסתדרות הצופים אז, שבראשה עמדו הנער 
המינסקאי הרצל ברגר והנער-הפליט: דב-בר מלכין. 

השתייכתי אז לאגודה בשם "פרחי-ציון" ולאחר מכן לאגודה עברית בשם "ביכורים". עם 
חברי "ביכורים" נמנו אז גם מרדכי חיימובסקי, לאה פרלמן ורחל רבינוביץ, בתו של מיכל 
רבינוביץ. היינו מתכנסים ושומעים הרצאות, שהכינונו כל אחד בתורו. מנינו כחמישים 
איש. על-פי רוב היינו מתכנסים בביתו של חיימובסקי בלאחובקה. 

מהציונים המבוגרים אני זוכר את אברהם קפלן, היושב-ראש הקבוע של כל אסיפות-העם 
של הציונים בעיר. הוא היה בבחינת אבי הציונות בעיר. בזמן איסוף כספים בשביל הקהק"ל, 
רצה כל זוגדמתרימים להגיע אליו, כי ידעו שהוא יתרום תרומה יפה. יצחק ברגר, אביו של 
הרצל, היה נואם מצוין על נושאים פוליטיים. גם משה כהן היה מרצה. כולם נאמו ביידיש. 

זכורני כי באחת השבתות הירצה משה כהן בביתן "ציון", בקרן הרחובות קוידנובסקאיה 
ובוגאדילנאיה, על התנ"ך, ורישומה של הרצאה זו עודנו שמוּר בזכרוני. 

המורה מנחם איצקוביץ היה עסקן ציוני חשוב מאוד בעיר. לבוש שכמיה, מטפח בלורית, 
ומדבר רק עברית. גם אשתו ידעה יפה עברית. איצקוביץ היה מלמד תנ"ך בביסטרוחוד 
בגילוי-ראש! 

את ד"ר חיים חורגין הזקן זוכר אני מראיָה בלבד -- אדם בעל סבר פנים חמורות. ואילו 
את י"ל נופך הזקן לא הכרתי מקרוב. כשבאתי בשנת 1921 לביתו של יהודה נופך, ראיתיו 
מוטל על הרצפה, מכוסה סדין לבן. השתתפתי בהלוייתו והספדתי אותו בשם הסתדרות 
הנוער "קדימה". מטעם "החבר" הספיד אותו שלמה סוסנסקי ז"ל, שבארץ כינה עצמו בשם 
שלמה הרוסי. 

הספריה של נופך היתה הספריה הגדולה בעיר, לאחר הספריה ע"ש פושקין. ספרי יידיש 
ועברית היו בה יותר מאשר בספריה העירונית. 

נחרת בזכרוני מיטינג אחד, שהתקיים באחת השבתות בתיאטרון העירוני. הנואמים הין: 
ירחמיאל וינשטין ואסתר פרומקין המפורסמת. אסתר היתה מינסקאית ממשפחת ליפשיץ, 
משפחה עשירה למדי. אסתר היתה מקובלת על המוני העם, על הפועלים ובעלי-המלאכה, 
אישיות כריזמאתית מאוד. בעיני ההמונים נצטיירה כאישיות הנכונה למסירות-נפש על 
האידיאלים שלה. בעתון "דער וועקער" היה נטוש אז ויכוח על פירוק ה"בונד". וינשטין 
היה בעד פירוקו של ה"בונד", ואסתר, שהתנגדה לכך, פירסמה שורה של מאמרים בשם 
"מכתבים לידידי". לבסוף נכנעה אף היא והצטרפה למפלגה הקומוניסטית. 

צבי פרידלאנד, נואם עממי טוב, היה מראשוני פועלי-ציון שעברו לקומוניסטים. בתקופה 
ההיא בוצעה החרמת זהב ותכשיטים של הכנסיות הנוצריות, והוא השתתף בכך. היהודים 
טענו אז, כי אֶל לו ליהודי להתערב בהחרמות בכנסיות נוצריות. זכורה לי הופעתו במינסק, 
באולם "אסיפות האצילים" לשעבר, שהיה לאחר-מכן האולם המרכזי של המפלגה 
הקומוניסטית בעיר. בהופעה זו דיבר צבי פרידלנד על טעמי עזיבתו את פועלי-ציון. נגדו 
הופיע ליימה רוזנהאוז וטען: "כל מה שאתה טוען, צבי, זה קמח טחון, דברים ששיננו לך 
ואתה חוזר עליהם כתוכי". 

אותו ליימה היה שנון מאוד. פעם אמר באסיפה במועדון פועלי-ציון: אנו קוראים לעצמנו: 
"די יידישע קאָמוניסטישע פארטיי" ובסוגריים פ"צ. מֶשָל למה הדבר דומה? לאשה 
שברשותה פמוטי-נחושת שיָרשה מאמה. היא חדלה זה מכבר לברך על הנרות. להשאירם 
בבית לא נאה, שהרי באים שכנים ורואים לפתע פמוטי-נחושת. להטמינם אינה רוצה, לבל 
ייאמר שמתביישת היא בירושת אמה. ימשיכו אם-כן לעמוד על השולחן. וכך גם אנו, 
נמשיך להתכנות בשם פ"צ בסוגריים, לא לכאן ולא לשם. 

וזכורים לי ביקורי עסקנים מבחוץ. קיווין ממרכז פ"צ במוסקבה היה נואם מזהיר, ואני 
אהבתי להקשיב לנאומים. ביקר במינסק גם זרובבל ובמודעות נאמר: היום ינאם יעקב 
ויתקין ובמרכאות "זרובבל". לבוש היה חליפה שחורה מהודרת, לרגליו נעליים שחורות 
בערדליים ועל כתפיו מעיל שחור. וזקן שחור היה לו, בנוסח זקן הרצל. הוא נאם באולם 
"בית"הספר למסחר" בימי הבולשביקים, בדצמבר 1917. אימרה אחת של זרובבל נחקקה 
בזכרוני, ואני אז ילד בן 12 שנה: "הצאר ניקולאי היה רע, אבל הבולשביקים גרועים פי 
כמה". 

באחד הימים נאם יוסף טרומפלדור בעירנו. נאם רוסית נאום ענייני. 

את מיכל רבינוביץ זוכר אני מפגישה אישית. כשנתקבלתי כתלמיד לגימנסיה של ד"ר צמח 
פלדשטין, נזקקתי לספרים. הלכתי עם אמי לחנותו של מאיר הלפרין, חותנו של מיכל 
רבינוביץ. הלפרין היה כבר זקן מופלג בעת ההיא, והוא, מיכל, טיפל בקונים. אחד הספרים 
לא מצא חן בעיני ואמרתי לאמי: נלך לקנות בחנות אחרת. ומיכל השיב: ילדי זמננו! אינם 
חסים על רגלי אמא שלהם. 

שמעתי נאום מזהיר של אלכסנדר גולדשטין בתיאטרון העירוני. הוא היה מועמד ל"אסיפה 
המכוננת". היו אז ארבעה מועמדים: אלכסנדר גולדשטין, הרב מזא"ה, י. ברוצקוס. 
ברוצקוס התגורר אז במינסק. 

כן שמעתי יום אחד נאום של הרב נ. צ. ברלין במינסק, היה זה בימי הכיבוש הפולני. הוא 
נאם ב"כור-שול". נואם חוצב להבות היה. 

הצ'אָקא היתה פעילה ביותר במינסק. בוקר-בוקר היו מתפרסמות מודעות על הוצאה להורג 
של אנשים בעוון קונטר-ריבולוציה, ועל החתום: היו"ר רוטנברג, והמזכיר אופנסקי. 
כשהקימונו את החוג "ביכורים", בשנת 1917, היינו זקוקים לרשיון. הלכנו 
ל'"נארקומפרוס", שהתמקם בבית הארכיבישוף הפראבוסלבי, ושם קיבלנו רשיון מידי 
הקומיסאר או סגנו. 

מועטים זכרונותי על הכיבוש הגרמני. ביום בהיר אחד נכנסו לעיר חיילים גרמנים בשורות 
מלוּכדות והשתלטו על העיר ללא קרב. בתקופת הגרמנים נפתחו מועדונים ציוניים רבים. 
המועדון המרכזי היה בבית-העם "ציון" בקרן קוידאנובסקאיה ובוגאדילנאיה. 

בין בריחת הפולנים וכניסת הבולשביקים, היתה השתוללות של כנופיות שודדים. התושבים 
ישבו סגורים ומסוגרים בבתיהם, ונשמעו צעקות בלילות. סיפרו כי הפולנים עוסקים בשוד 
ובביזה לפני הסתלקותם. כשנכנסו לעיר ראשוני הרוכבים הבולשביסטיים, היתה השמחה 
רבה, כאילו נגאלנו מידי הכובשים. עכשיו שולטים בעיר שוב "שלנו", "הגדולים" -- כך 
קראנו אז לבולשביקים. 

היתה בעיר קבוצה בשם "התפתחות", עם חבריה נמנו השחקנים בחוג הדראמתי: משה 
טסמן, גדליהו יערי, עקיבא גורדון, אחיו יהודה גורדון, שרה מולוצ'ניקוב. היה זה חוג-נוער 
לאמנות ולספרות. 

אני לא נמניתי עם חברי חוג "התפתחות", אך הייתי עם מקימי תנועת-הנוער "קדימה". 
היה לנו חוג ספרותי, הסוואה לחוג ציוני, באחד הימים הופיע בעיר בחור אחד מקאזאן, יוסף 
באדר שמו. הוא סיפר לנו כי הוא וחבריו הקימו בקאזאן הסתדרות בשם "קדימה" שמטרתה 
להכשיר את האנשים לעבודת-כפיים ממש, בניגוד ל"החבר" שהיתה הסתדרות של נוער 
לומד, גימנזיסטים וסטודנטים. מחובתנו, אמר, להקים "הסתדרות של עמלים". הוא היה 
נואם מזהיר ושיכנע אותנו. לאחר מכן עלה באדר לארץ, ונשארנו כצאן בלי רועה. שני 
חבריו של באדר, שראינו בהם את נציגי התנועה בקאזאן: גפנובי, כעת גפני, תושב נהלל, 
ומרדכי נימצבסקי, הוא נמצא-בי, שניספה כעבור שנים בתאונת-דרכים בארץ, שתקו. אנו 
הקמנו תנועה גדולה במינסק ובסביבה, ומ"מרכזנו" בקאזאן אין קול ואין עונה. 

יום אחד, בישיבה שבה השתתפו גדליה פולשצ'וק (יערי), משה ליפשיץ, משה הודסמן ואני, 
הגיעה בדואר חבילה גדולה מאוד מקאזאן. פתחנו אותה ואורו עינינו: חומר רב, חוזרים, 
תיזיסים ועוד. זה היה הקשר האחרון שלנו עם קאזאן. 

פתחנו סניפים בכל הסביבה. מרכז מחוזי הוקם בסלוצק. מנינו אלפים. בעיירות הסביבה, 
במקום שהיה בו סניף "קדימה" -- לא היתה בו דריסת-רגל לקומסומול, עד כדי כך רבתה 


קטעי זכרונות 209 


השפעתנו בקרב הנוער. היו לנו סניפים בסלוצק ובסביבה, בסטארודדורוגה, אוסיפוביץ', 
מארינוגורקה, פוּחוביץ' ועוד. זכורני כי בשם הועד המחוזי של סטארודדורוגה, ובשם 
הסניפים של סטארודדורוגה ונובו-דורוגה, היה מופיע תמיד אחד בשם לייבוביץ. 
חיפשנו מקומות להכשרה. במינסק עבדנו אצל הנפח קראביץ, מתוך מאמצים להסתגל 
לעבודה פיסית ממש. כל מגמתנו היתה להדגיש את הקו העמלני שבתנועתנו, בניגוד 
ל"החבר", אך מקומות-עבודה כמעט שאין. עקב כך החלה התפוררות ב"קדימה". אז הוקם 
בעיר סניף של "החלוץ" על-ידי גדליה יערי. ל"החלוץ" היו אפשרויות גדולות יותר של 
השגת מקומות-הכשרה. דן פינס, שליח מרכז "החלוץ" במוסקבה, הופיע במינסק. התחננו 
לפניו לבל יתן יד להריסת "קדימה", אך לא נענינו. 

בויכוחים שלנו עם צ"ס ועם נוער-צ"ס טענו תמיד, כי עלינו לקיים תנועת-נוער כללית, לא 
מפלגתית. ההגדרה המפלגתית תבוא בבוא הזמן, עם עלייתנו לארץ. אהדתנו היתה נתונה 
לקומוניזם, לרומנטיקה של המהפכה, והיינו בדעה כי כשנעלה לארץ, עלינו להמשיך 
במהפכה. כולנו הערצנו את ל. טרוצקי, קומיסאר הצבא האדום. 

בפעם הראשונה נאסרנו, לא רק חברי "קדימה", כי אם כל מי שהיה חשוד בציונות, בשנת 
2. ישבנו כחודש ימים, כל חודש תשרי, במרתף הגפ"או. לבסוף חתמנו שנפסיק את 
פעילותנו הציונית ושוחררנו. החוקר היה אחד אהרנוביץ, איש היאֶווסאָקציה, לשעבר איש 
תנועת-הפועלים היהודית במחתרת. 

בינואר 1925 אסרו שוב את הקבוצה שלנו, ישבנו כחודשיים במרתפי הגפ"או, אחר-כך 
העבירו אותנו לבית-הסוהר. ישבנו עם פושעים פליליים יחד, עד שהחלטנו להכריז על 
שביתת-רעב, ואז הודיעו לנו על פסק-הדין. על רוּבנו נגזר גירוש לשלוש שנים, אם לסיביר 
ואם לאוראל. 

מאנשי השלטון הסוביטי אני זוכר את צ'אָרביאקוב, ראש-הממשלה, אוהד יהודים, וכן את 
ו. קנורין, מזכיר המפלגה הקומוניסטית. קנורין, רוסי, היה קומוניסט ותיק, עוד מלפני 
המהפכה. והיה נואם נפלא. כן זוכר אני את קרול, יושב-ראש ה"טריבונל המהפכני", שהיה 
דן את הבאנדיטים. ישיבות בית-הדין היו נערכות בפומבי, כעָין הצגה להמונים. יום אחד 
ביקר אצלנו קרול בבית-הסוהר. הראינו לו סיסמה כתובה על הקיר: "מוות למלשינים!". 
הוא פרץ בצחוק. סיפרו, שאהד רבנים והעלים עין ממעשיהם. 

כן זוכר אני את מאריאסין, איש ס"ס לשעבר, שהפך לקומוניסט. הוא השתתף ביום- 
כיפורים אחד בהפגנה אנטי-דתית במינסק. לאחר ההפגנה ניספה בתאונה בנו הקטן ואמרו: 
אצבע אלוהים! 

המפקדים בגפ"או בעת שבתנו בבית-הסוהר היו מתחלפים חדשים לבקרים. בזמננו היו 
באראנוב, קאראקולוב ואחר-כך כץ, יהודי. 

לבסוף הוּמר לנו פסק-דין הגירוש לגירוש מרוסיה, ועלינו לארץ. היה זה ב-1925. 


ראובן גולדברג 
לא אחתום! 


המרוּאיָן, ראובן גולדברג (1979-1908), אסיר-ציון. עלה 
ארצה ב-1929. עבד כרואה-חשבון בתל-אביב. 


מוצאי מבית דתי. אבי היה חבר "אגודת-ישראל". הציונות היתה פסולה בעיניו. למדתי 
בגימנסיה דתית, חצי-יום לימודים כלליים ברוסית וחצי-יום לימודי-קודש ביידיש. היה זה 
בזמן שלטון הפולנים במינסק, וזה נמשך עוד שנה גם בזמן השלטון הסוביטי. הגימנסיה 
שכנה ברחוב קוידאנובסקאיה, ובאותה חצר היה גם גן-ילדים עברי של המורה הציוני הנודע 
מנחם איצקוביץ (הלוי). כילדים, קלטנו את צלילי השירים העבריים שבקעו מגן-הילדים 
ונמשכנו אחריהם. | 

עדימהרה סגרו את הגימנסיה של אגודת-ישראל, סגרו את גן-הילדים העברי. המורה 
איצקוביץ פתח בחשאי קורסים ללימוד תנ"ך וספרות עברית. נרשמתי לקורסים האלה, וכך 
הגעתי, בהשפעת חברי-ללימודים, להסתדרות "קדימה הצעיר". 

אנשי בתי-הכנסת במינסק, הרבנים ואנשי אגודת-ישראל, הסתייגו מהתנועה הציונית, גם 
מטעמים עקרוניים וגם מפחד השלטונות. 

לא היו לנו מקומות לקיים בהם את אסיפותינו, שהרי הורינו הדתיים התנגדו לפעילות זו. 
תופסים היינו איפוא בתי-כנסת, פורצים לעזרת הנשים ומקיימים שם את האסיפות. הגבאים 
והרבנים איימו עלינו, שיסגירו אותנו לידי הגפ"או. אי לזאת, נודדים היינו מבית-כנסת 
לבית-כנסת, עד שעברנו להתכנסויות בדירות פרטיות. כך המשכנו עד שנאסרו המורה 
איצקוביץ ותלמידים רבים של הקורסים שלו. הסתדרות "קדימה הצעיר" התחסלה ומרבית 
חבריה עברו ל"קדימה". אני המשכתי להיות איש "החלוץ הצעיר", ארגון-נוער שהכשיר 
אנשים לעלות לארץ. 

רבים היו היהודים במינסק מבני המעמד הבינוני: חנוונים, עובדי שירותים ובעלי-מלאכה 
עצמאיים. עם התבססות השלטון הסוביטי בעיר הפכו אלה להיות משוללי-זכויות. הם 
נחשבו כאלמנט לא-רצוי ונרדפו על צואר. מצוקתם הכלכלית והתרבותית היתה גדולה 
מאוד. ביחוד היאֶווסאָקים היו מתעללים בהם, מחרימים בתי-כנסת, עורכים הילולות 
וחינגות פומביות בליל יום-כיפור. גם בקרב בניהם של ה"זעיר-בורגנים" רבתה המבוכה. 
ללמוד לא נתנו להם, לעבוד לא נתנו להם. אבותיהם הוצגו כפושעים. ואילו ההגירה לארץ- 
ישראל היתה באותו זמן בגדר האפשרות. מי שקיבל סרטיפיקט יכול היה לעלות לארץ. 
מהארץ התקבלו מכתבים מעודדים. היה זה בשנת הגיאות בארץ, בטרם-משבר, ב-1924. 
הייפלא איפוא שהכול שאפו לעלות לארץ? והיהודים ידעו כי העליה לארץ כרוּכה 
בהשתייכות ל"החלוץ". ומכאן ההשפעה הרבה של "החלוץ" על הנוער היהודי במינסק. 
כל המפלגות הציוניות אירגנו חוגים לעברית. החוגים היו מצומצמים, 5-4 אנשים. היו 
לומדים היסטוריה ישראלית, ידיעת-הארץ, הקיבוץ, הקבוצה, ההסתדרות וכו'. "החלוץ" 
הליגאלי במוסקבה היה מקבל את העתון "דבר", ובדרכים נפתלות היה העתון מגיע גם 
אלינו. כן היינו משיגים עתונים יהודיים מפולניה. הללו היו מתקבלים במערכת העתון 
הקומוניסטי, ומשם היו חברים שלנו מבריחים אותם אלינו. מהמרכזים במוסקבה 

ובלנינגראד היינו מקבלים חוזרים וקונספקטים וספרות. כשהיינו מקבלים דבר-דפוס מארץ- 
ישראל, או את "דבר", היה זה יום חג לנו, היינו קוראים אפילו את המודעות, וכל מודעה 
היתה בעינינו כפרישת-שלום מארץ-ישראל הנכספת. 

מתכנסים היינו בחוגים פעמיים-שלוש בשבוע, פרט לאסיפות. וגם אנו הוצאנו חוברות 
פולמוסיות בשלוש שפות: עברית, רוסית ויידיש. 

בשנתיים האחרונות לפני מאסרי עמדתי בקשר הדוק עם שָפטל באסקין (כיום -- שבתאי 
בית-צבי), הייתי בחינת נושא-כליו. הוא הצטיין בתעמולה בכתב ובעל-פה. הוא אירגן את 
כל הפעילות הסקטוריאלית. סטודנטים פעלו בין סטודנטים, תלמידי תיכון -- בין תלמידים, 
פועלים -- בין פועלים. יוצאים היינו ליערות ושומעים שם את הרצאותיו של שפטל על 
נושאים אידיאולוגיים: המארכסיזם והמציאות היהודית, תורת ברוכוב וכו'. כשנאסר, היה 
מעביר אלי בין הלבנים לכיבוס, שכן אני הייתי הדואג לסיפוק צרכיו בשבתו בבית-הסוהר, 
כתבי-יד של מאמרים וחוברות שלמות. את מאמריו היינו מדפיסים בשאפירוגרף בדירתה 
של בחורה שנתגלתה לאחר-מכן כפרובוקטורית. מדפיסים היינו עד 30 עותקים, מקריאים 
באסיפות, ומעבירים לסניפים בסביבה: סלוצק, קאפולה, גרוזוב ועוד. 

באסקין אירגן גם את אסק"ג, "אידישע סאֶציאליסטישע קינדער-גרופן", כלומר: קבוצות- 
ילדים יהודיות סוציאליסטיות. הוצאנו עתון כתוב בשפה קלה והפיצונו אותו בין תלמידי 
בתי-הספר העממיים. והיה הד לפעולתנו, כי הנטיה לארץ-ישראל היתה רבה וגדולה. כך זה 
נמשך עד שהחלו להגיע הידיעות על משבר בארץ, והגפ"או החלה במאסרים. 

וכך נהגה הגפ"או: נאסר מישהו, היו מבטיחים לו לימודים וסידור בעבודה משתלמת, בתנאי 
שימסור הצהרה לפרסום ב"דער וועקער", שהוא נוכח לדעת כי הציונות היא סוכנת 
הבורגנות והאימפריאליזם. רוב האסירים לא נתפתו ולא מסרו הצהרות. 

כל המאסרים היו פרי הלשנות. אני הגעתי במרוצת הזמן לחברוּת באסי"פ, תנועה שמאלית 
יחסית בין הקבוצות הציוניות, שמיזגה את התפיסה המארכסיסטית עם הציונות. והיתה 

אצלנו באסי"פ (או לפי ראשי-התיבות ברוסית: יָסס"מ) בחורה אחת שאחיה היה קומוניסט 
ונשוי לגויה. היא היתה משופעת בכספים והיתה לה דירה גדולה, ובביתה היה המרכז 
המינסקאי של תנועתנו. שליחים שבאו ממוסקבה, מהמרכז, אנשים שבאו מעיירות-הסביבה 
לקבל חומר, כולם עברו את הבית הזה של הפרובוקטורית. הגפ"או ידעה מפיה על כל 
אנשינו, והיתה מחליטה לפי שיקוליה את מי ומתי לאסור. 

בחקירות היה לנו קו-התנהגות אחד. לא היינו מכריזים הכרזות ציוניות, ולא טענות נגד 
הציונות. היינו אומרים: אין אנחנו יודעים ולא כלום. החוקר היה צריך לקבל חתימה שלנו, 
ומכיוְן שלא חתמנו -- היה נשאר בידיים ריקות. 

כשנאסרתי בשנת 1927, האשימו אותי, כי אנחנו, חבורה בת שמונה אנשים, ובכללה 
בונדאי, יאֶווסאֶק, טרוצקיסט, עתונאי לא קומוניסט, בשם פרסון, ושלושה מחברי יסס"מ 
-- קשרנו קשר נגד השלטון הסוביטי. לא הכרתי כלל את הנאשמים, פרט לפרובוקטורית, 
ולצבי פרידלאנד, בוגר האוניברסיטה, חבר תנועתנו. כשקראו לפנִי את רשימת שותפי- 
לפשע, פרצתי בצחוק. לא הבנתי כלל מה רוצים ממני. 

מובן מאליו, שלא יכולנו להודות בדבר שלא היה קיים. ואז הציעו לנו להצהיר את ההצהרה 
הידועה. חמישה מאתנו חתמו, ובכללם הבונדאי והטרוצקיסט. מכל החבורה נשארנו שלושה 
סרבנים: צבי פרידלאנד, העתונאי פרסון ואני. דיננו נגזר לגירוש לטורט-קול. 

כשהיינו עצורים בגפ"או, היו חוקרים אותנו בלילות. היינו כלואים למטה במרתף, ופתאום 
מזעיקים אותנו לחקירה. פעם אחת פגשתי באולם-ההמתנה כמעט את כל רבני מינסק 
והסביבה, הם חיכו לחקירה. כעבור יומיים קיבלנו את "דער וועקער" ואת "זוואָזדא", ושם 
פורסמה הצהרה חתומה בידי 40 רבנים בזו הלשון בקירוב: מאחר שבעתונות בפולין פורסם 
על כנס יהודים שבו הוטחו עלילות-שוא על השלטונות בברית-המועצות שהם רודפים 
יהודים על דתם, הרינו מצהירים כי אין הדברים נכונים! היהודים הפולנים אינם אלא 
משרתי האימפריאליזם, והיהודים בברית-המועצות נהנים מכל הזכויות... 

טענתי במר-נפשי בפני העצורים: הנה אני, נער עברי, הולך לגירוש ומסרב לחתום, ואילו 
0 רבנים, המנהיגים הרוחניים של הקהילה, חותמים על דבר-שקר!!! 

חצי שנה נדדנו ועברנו 10 בתי-סוהר עד שהגענו למקום-הגירוש. בבתי-הסוהר נפגשנו עם 
יהודים שהואשמו כפושעים כלכליים. קנה מישהו לחם או סוכר -- נאשם כפושע. יהודים 
אלה היו חרדים לדתם והסתייגו מאתנו, הציונים. 

בנדודינו למקום הגירוש הגענו לעיר טולה, עיר המיחמים המופרסמת. סבורים היינו שזוהי 
עיר שכולה גויים. היה זה בערב פסח. רק היהודים הדתיים שבתוכנו הצטיידו במצות לצרכי 
החג עוד לפני צאתם לגירוש. אך לנו, החפשים בדעות, לא היו מצות. והנה אחרי-הצהרים 
נפתחו הדלתות וקול קרא: מי כאן יהודים? הקשיש שבכם ילך אחרי! נתברר כי בטולה 
קיימת קהילה יהודית, והיא דאגה לסיפוק צרכי האסירים היהודים בחג הפסח. ואמנם ערכנו 
סדר כהלכתו בבית-הסוהר בטולה. 

בגירוש חיינו בקומונות, לפי ההשתייכות המפלגתית. לנו, לציונים, היתה קופה משותפת. 
הקומונה קיבלה תמיכה מיקאטרינה פְשקובה, אשתו של גורקי, וממקורות אחרים. אך 
בדרך-כלל, חיינו חייזרעב. היו בטורט-קול איכרים ולהם שדות וצאן. היטל המס על 
האיכרים היה לפי כמות השטח ומספר ראשי הצאן שברשותם. אנשי משרד האוצר, 
קומוניסטים שסרחו ונשלחו למילוי תפקידים במנגנון המנהלי של מקום-הגירוש, היו 
שיכורים והתרשלו בעבודתם. על-כן מסרו את עבודת השוּמה לקומונה של האסירים 

הרוסים, ומהם קיבלנו אנו חלקית את העבודה. עבדנו גם בעבודות גופניות שונות: בקטיף 
כותנה, בהשקיה ובעבודות סבלות. האזור היה שחון וההשקיה פרימיטיבית. אנטיליה מוּנעת 
על-ידי חמור היתה מעלה דליי מים, ואנו סחבנו את הדליים לשדות והשקינו. היתה זו עבודה 
מפרכת. נוסף לכך קיבלנו משכורת חודשית מאת הממשלה בסכום 6.25 רובל. מחיר 
ארוחת-צהרים אחת במסעדה היה 5 רובל. 

בקומונות חיו יוצאי תנועות שונות ולא היה קץ לויכוחים. אני ואשתי עזבנו את הקומונה 
ויצאנו לגור לחוד. רחוקים היינו ממקום-ישוב, ולא ידענו מתי חל חג יהודי. לפי חישובנו 
הגיע זמן חג פורים. החלטנו איפוא לערוך מסיבת-פורים בביתנו. 

גם בגירוש היו פרובוקטורים. היו אצלנו שני אחים. תבעו מהם שיחתמו על הצהרה, והם 
סירבו. הפרידו ביניהם ואת הצעיר, שוּרה, שלחו למקום נידח ונורא. כל גופו העלה שם 
פצעים מוגלתיים. הבחור נשבר והודיע כי יחתום. ואז החזירוהו אלינו לטורט-קול. אנחנו 
לא החרמנו אותו, להיפך, קירבנו אותו והסברנו לו מה פשר חתימתו. ואז חזר בו והודיע 
לגפ"או: לא אחתום, ואפילו תשלחו אותי חזרה למקום שממנו באתי. בא פרובקטור אחד, 
מן המגורשים, ואמר: יש לי כסף ואני אקנה יין למסיבה, אבל בתנאי שתזמינו אליה גם את 
"שורה". התאספנו כולנו בביתי ואני סיפרתי על חג הפורים. הפרובוקטור השקה את כולנו 
והמתין לבוא השוטרים. ואמנם, נשמעו דפיקות, ופלוגת שוטרים פרצה את הדלת. 
הפרובוקטור הראה לשוטרים כי גם שוּרה במסיבה. כולנו נלקחנו לבית-הסוהר והאשימו 
אותנו כי התכונָנו לברוח מהגירוש, וחיבלנו ברכוש סוביטי. לא הודינו. החזיקו אותנו 
חודשיים בבית-הסוהר. משנתגלה פרצופו האמיתי של הפרובוקטור, הודעתי לשלטונות כי 
היָזמה לחגיגה באה מאתו. הוציאוהו מבית-הסוהר, ומאז לא ראינו עוד את פניו. 
במקרה שוחרר אז מהגירוש בונדאי אחד שהיה בקומונה הרוסית. בהגיעו למוסקבה, סיפר 
לפשקובה כי בטורט-קול נאסרו בחורים צעירים ומתעללים בהם על לא עוול בכפם. 
לא ידענו על כך ולא כלום. באחד הימים קראו לי למשרד והודיעו לי: נודע לנו כי אתה סוכן 
אימפריאליסטי, ושלחו לך כסף, אבל לא תקבל אותו. נחרים אותו. לא ידעתי מה החוקר סח. 
והוא הוסיף: אנו נותנים לך ארכה של חצי-שעה שתבוא ותחתום. אחרת גורלך יהיה רע 
ומר! החזירוני לבית-הסוהר. כעבור חצי שעה נפתחה דלת תאי. פקדו עלי לקחת את כל 
חפצי. נתברר, כי בדואר הגיעה המחאה על מאתיים רובל ששלחה פשקובה בשבילנו 
להוצאות-הדרך, וכן שלחו טלגרפית ויזות. נסענו למוסקבה ובאנו אל פְשקובה, להודות לה 
על-כל מה שעשתה עבורנו. משם עלינו ארצה, בשנת 1929. 

המרואין, מרדכי חיימובסקי, נולד במינסק 
בשנת 1907. אסירדציון. | עלה בשנת 
5. רואה-חשבון מוסמך בתל-אביב. 


הצטרפותי לתנועה הציונית היתה המשך ישיר לחינוכי בבית. אבי היה איש משכיל, יודע 
עברית, לא אדוק בדתו אבל גם לא אנטי-דתי. היה מתפלל מדי יום ביומו. בשבת היה הולך 
לבית-הכנסת. התחלתי את לימודי בחדר, ולאחר מכן עברתי ללמוד בגימנסיה יהודית, לא 
עברית, של ד"ר צמח פלדשטיין, ציוני שעבר לאחר מכן לקובנה. אבל ידעתי עברית מהבית, 
שכן דיברנו בבית עברית. 

בעיר היו מורים בעלי-שם לעברית, ובינהם הסופר יכנה"ז. אנו, קבוצת תלמידים, פנינו 
ביוזמתנו אל המורה הנודע לעברית, חיים-דוד רוזנשטיין (אביו של אברהם אבן-שושן) 
ולמדנו בביתו עברית. 

היה זה כבר אחרי המהפכה. אבי עבד כמנהל-חשבונות במדור החינוך של הקומיסאריון 
להשכלה, שבראשו עמדה אסתר פרומקין הנודעת, הבונדאית לשעבר. והיתה לנו החוצפה, 
לדוב ליפוב ולי, להגיש בקשה לנארקומפרוס בדבר קבלת רשיון לאגודה עברית בשם 
"ביכורים", שמטרתה היא -- לימוד הלשון העברית. האגודה הוקמה ופעלה עד שהתפרקה 
מאליה. בראשית המהפכה עדיין לא רדפו השלטונות את הלשון העברית. 

לאחר ש"ביכורים" התפרקה, עברתי ל"קדימה". היתה זאת אגודת-נוער ציונית המונית 
ורחבה. פיתחנו אידיאולוגיה משלנו והיא: המוניזם. פירושו של דבר היה, כי אנו מחייבים 
את המטריאליזם ההיסטורי ואת האידיאולוגיה הקומוניסטית, ומכאן אנו מגיעים לחיוב 
הציונות, מכיןְן שהסוציאליזם שלנו אינו תלוש מהמציאוּת, ופתרון השאלה היהודית הוא 
-- הציונות. 

פיתחנו פעולה תרבותית ענפה מאוד. היינו יוצאים לטיולים וקיימנו, כמובן, במחתרת 
שיעורים לעברית. המחתרת שלנו לא שללה אמנם את המשטר הקומוניסטי, אבל מאחר 
שנרדפנו, ירדנו למחתרת ונזהרנו שלא ליפול לידי הגפ"או. 

היינו נפגשים עם חברי מפלגות ציוניות אחרות ומתווכחים אתם. זכורני שאנשי צ"ס 
הוציאו איזו חוברת פולמוסית ובה הוכחות מהוכחות שונות כי אנו "תועי-דרך". לעומת 
זאת, היינו אנו מלגלגים על תנועת צ"ס שהיתה תולה כרוזים בבתי-כנסת. היינו אומרים: יש 
ללכת להמוני העם ולא לבית-הכנסת. 

למרות הניגודים וחילוקי-הדעות בין חברי התנועה הציונית במינסק, הרי כלפי השלטונות 
היינו כולנו מאוחדים. כל אחד היה עוזר ליריבו בכל יכולתו. מעולם לא הגענו למצב של 
איבה ניצחת, שחבר תנועת מחתרת אחת הסגיר לשלטונות חברי תנועת מחתרת אחרת. 
כבר בזמן היות התנועה הציונית במחתרת, נתקיימה אזכרה רבת-משתתפים לד"ר הרצל, 
בכ' בתמוז, בבית-הכנסת הגדול, המפואר ביותר שבעיר. הודיעו לאנשי כל התנועות. באו גם 
המבוגרים, מיכל רבינוביץ, המורה חיים תנעזר ועוד. והנה הגיעה הבולשת, נעלה את 
הדלתות, ערכה רשימת הנוכחים ועזבה אותנו לנפשנו. 

אברהם צִ'רניאק, חבר אסי"פ (ברית- 
הנוער הסוציאליסטית היהודית), בגירוש 
בחבל הזיריאנים בשנת 1925. 





היינו נלהבים, והיו בינינו אנשי-תיאוריה חריפים. אירע שחבר שלי, טוליה אובסייביץ, נבחן 
במוסקבה, אצל פרופיסור אחד, והשתהה אצלו זמן רב. הכול היו בטוחים שהפרופיסור 
הכשילו בבחינות. נתברר לאחר מכן, שהבחינה נגמרה מזמן, אלא שניהם, הפרופיסור 
והנבחן, ישבו והתווכחו על המאטריאליזם ההיסטורי ומסקנותיו. 

מרכזנו היה במוסקבה, אך היו לנו במינסק בחורים שאינם קוטלי-קנים מבחינה 
אידיאולוגית: אותו טוליה אובסייביץ שנשאר בגירוש, ל. לויטה ואברהם צ'רניאק שעלו 
ארצה ועוד. 

הוצאנו עתון במינסק בהקטוגרף ושלחנו למוסקבה. במוסקבה הדפיסו עתון בכתב-יד ושלחו 
אלינו. מאחר שהיינו דחוקים בכסף, היינו שולחים את פרסומינו בדואר. כמובן, שהגפ"או 
עקבה אחרי מקבלי החבילות בדואר וכך גילתה את כל חברינו. 

היינו פעילים גם בקרב הנוער הלומד. יום אחד החליטו השלטונות לבטל את הגימנסיות, 
ולהעמיד את בית-הספר על שבע שנות לימוד. כן קבעו כי לשם כניסה לאוניברסיטה 
מספיקים לימודים של תשע שנים. לשם השלמת הידיעות פתחו קורסים להשכלה כללית, 
תחילה -- רק לצעירים ממוצא פרוליטארי, ולאחר מכן גם לצעירים ממוצא לא מיוחס, 
ואפילו בורגני. 

בקורסים להשכלה כללית היינו נפגשים, כל הצעירים, הציונים והקומסומולאים. מעולם לא 
היו ויכוחים פומביים בינינו לבין אנשי הקומסומול. רק בסלוצק נאסרה קבוצת חברים 
מ"קדימה", ונערך להם משפט פומבי. אנו מצדנו פירסמנו את החוזרים הסודיים של 
היאֶווסאַקציה על מהלך המשפט, ונתברר לכול שהבחורים שלנו שם עמדו על הגובה. מאז 
נפסקו המשפטים הפומביים. בצנעה, באישון לילה היו מבצעים את המאסרים, ולא נתנו 
להם עוד פומביות. 

עד השלטון הסוביטי לא היתה אוניברסיטה במינסק. הסוביטים פתחו אוניברסיטה, ובין 
שאר המחלקות היתה בה גם מחלקה למדעי-המזרח. בראש המחלקה עמד הפרופיסור 
ניקולאי ניקולסקי, גוי שידע עברית. הוא פירסם, בין היתר, ספר על ישו הנוצרי ובו הוכיח, 
בהתאם לאידיאולוגיה הסוביטית, כי ישו לא היה ולא נברא. והנה פרופיסור זה יזם סמינריון 

ללימוד התנ"ך, דוקא בהברה ספרדית. המרצה היה מֶַרליס, נרשמו סטודנטים ואף לא 
סטודנטים ולמדו עברית. כשהחלו המאסרים, באו לביתו של המרצה ובדקו את רשימת 
התלמידים הלומדים עברית. הוא היה איש לא צעיר וחולני, ובאותו לילה אחזו השבץ ומת. 
נאסרתי כפי הנראה, בעטיָה של פרובוקטורית שנמנתה עם חברי תנועתנו. 

בשנת 1924 נערכה אצלנו במינסק ועידה של אסי"פ, ואליה באו גם חברים ממוסקבה. 
חזרתי בשעה מאוחרת הביתה. לא הספקתי להתפשט, והנה דפיקה בדלת. נכנסו אנשי 
גפ"או, ערכו חיפוש, בטענה כי אני חבר תנועה מחתרתית. לא מצאו דבר, מלבד גליון עברי 
של "החלוץ" הליגאלי. למרות זאת, אסרו אותי. 

ישבנו כולנו כמה חודשים במאסר והודיעו לנו את פסק דיננו: גירוש. ואז שיחררו אותנו 
זמנית מבית-הסוהר, כדי להתכונן לדרך ולהגיע בעצמנו למקומות-הגירוש. זה היה בליל- 
הסְדר. אך ממחרת הסדר, אסרונו שוב. הגיעה פקודה ממוסקבה, כי למקומות-הגירוש 
מסיעים את המגורשים בליווּי משמר, "אָטאפ" בלע"ז. מובילים אותך בקרון סגור. 
בהפסקות שבמסע מכניסים אותך לבית-הסוהר שבדרך. כך עברתי כעשרה בתי-סוהר עד 
שהגעתי למקום-הגירוש המיועד לי בסיביר. 

ראש הגפ"או במקום היה גוי. הייתי הציוני הראשון שהגיע לפטרופאבלובסק. הוא קרא לי 
ושאלני: בגלל מה נשלחת הנה? הרוצה אתה לנהל כאן תעמולה? מאיזו תנועה אתה? 
אמרתי לו כי אני מ"החלוץ", ולוּ באתי לנהל כאן תעמולה, הייתי קונה כרטיס-נסיעה, ולא 
נזקק למאסר כדי להגיע לפטרופאבלובסק. 

נשארתי בעיר ולא נשלחתי לכפר נידח, כפי שהיה נהוג באותם הימים. ידעתי כי אם אשיג 
סרטיפיקט, יוחלף לי הגירוש לסיביר בגירוש לארץ-ישראל. ואכן התנועה פעלה והשיגה 
לאחר מאמצים סרטיפיקט, היה זה בשנת 1925. ראש הגפ"או ניסה להשפיע עלי שלא אסע 
לארץ-ישראל. אמר לי: הנה כאן בחור שחזר מארץ-ישראל וכשתשמע מה בפיו תִיוְכח כי 
לא כדאי לנסוע לשם. הבחור בא וסיפר כי בארץ מתגוררים אנשים בצריפים, וכי אין 
אספקת מים לבית והאדם נאל לסחוב מים בפחים לביתו, ועוד כיו"ב. מאחר שלא 
נשתכנעתי, סידרו לי במשך שלושה ימים דרכון ואיפשרו לי לנסוע. ואז עליתי ארצה. 


בגירוש בפֶטרופאבלובסק 
בשנת 1925 
שלישי מימין 
מרדכי חיימובסקי 





אריה רם 
נעורים במינסק 


המרוּאיָן, אריה רם (לייבוש רוזנבאום), 
נולד בשנת 1905 במינסק, אסיר-ציון. עלה 
ב-1924. חבר בקבוצת גבע בעמק-יזרעאל. 


זכרונותי הראשונים מבית"הספר כרוכים בימי מלחמת-העולם הראשונה. נתקבלתי 
לגימנסיה הריאלית הממשלתית בגיל מבוגר יותר משאר התלמידים, כי למדתי לפני כן 
בחדר ובישיבה. בימים ההם כבר הוקלה הגזירה של "נומרוס קלאוזוס". בכיתתי היו 15 
תלמידים יהודים מתוך ארבעים תלמיד, אחוז גבוה מאוד. בגימנסיה זאת לא היו, כבשאר 
הגימנסיות, כיתות מכינות, אלא כיתות א'-ח'. 

לשיעורי-הדת היה לנו, לתלמידים היהודים, מורה לדת יהודי, כמו לקתולים ולאורתודוכסים. 
התיחסנו לשיעורי הדת בשויון-נפש, באשר רובנו היינו יוצאי חדרים וישיבות, ומה כבר 
עשוי לחדש לנו המורה לדת? אבל מכיון שלנוצרים היה שיעור בדת, הרי גם ליהודים צריך 
להיות שיעור בדת. בשיעור זה יכלו לשבת תלמידים מכיתות שונות, בהתאם לידיעותיהם 
המוצהרות. קוראים היו פרק בתנ"ך ומתרגמים אותו לרוסית. המורה לדת היה הרב-מטעם. 
בבחינות המעבר מכיתה לכיתה היינו נבחנים גם בדת. התשובות שניתנו לשאלות היו ברמה 
כה גבוהה, שכמעט הכל קיבלו את הציוּן הגבוה ביותר: 5. 

המורים היו כולם גויים, ועד מהפכת פברואר 1917 הורגשה אנטישמיות מצד המורים 
והתלמידים כאחד. אנו, הילדים היהודים, היינו מעין חטיבה נבדלת בתוך כלל הילדים. נחרת 
בזכרוני מקרה אחד. לומדים היינו את השפה הרוסית על-פי מקראה רוסית. המורה נוהג היה 
לצוות על התלמיד לקרוא בקול רם קטעים מתוך הסיפור המיועד לשיעור. הגיעה שעתי 
לקרוא בקול -- סיפור על כבאי-אש הבאים למקום-שריפה ומצילים מן השריפה 
במסירות-נפש חתולה מיבבת. מבטאי, כמובן, היה יהודי טיפוסי, שהרי היה זה בכיתה א'. 
ה"שקצים" היו לועגים למבטאנו היהודי, והמורים לא הגנו עלינו ולא לימדונו את ההיגוי 
הנכון. כשהגעתי למלים "קורות בוערות", ביטאתי אותן לא כראוי. המורה ציוה עלי לקרוא 
שנית. חזרתי שוב ושוב על הקריאה המוטעית, וכל התלמידים הגויים פרצו בצחוק. אחד 
אפילו העז לנפנף בכנפות בגדו בצורת אוזן-חזיר, והמורה אינו מהסה את הכיתה אלא חוזר 
ומצווה עלי לקרוא שוב ושוב, בלא שהורני את ההיגוי הנכון. פרצתי בבכי וברחתי מהכיתה. 
לא נענשתי על בריחתי מהכיתה, אך גם המורה לא נענש על קשיחותי כלפי. 

בשבת היו לומדים כרגיל. בגימנסיות אחרות, שמענו, היו המורים פוטרים את תלמידיהם 
היהודים מחובת כתיבה בשבת. ולא עוד אלא אף הרשו להם להשאיר ילקוטיהם ביום שישי 
בבית-הספר, למען לא ייאלצו לשאתם בפומבי בשבת. לא כן היה בגימנסיה הריאלית. 

ועוד מקרה קרני אז, היה זה כבר בכיתה ג'. ואנו גדלנו והתחסָנו. בהפסקות היו פורצות 
התכתשויות בין התלמידים, שלפרקים הפכו להתכתשות בין יהודים לנוצרים. היינו עומדים 
בכבוד בהתכתשויות אלו, כי מספרנו היה ניכר, אבל המורים התעלמו מכך. יוס-יום, בשיעור 
הראשון, פותח המורה כנהוג את ספר-הכיתה וקורא בשם כל תלמיד ותלמיד. התלמיד חייב 
להשיב: "כן!", משמע -- הוא נוכח בכיתה. משום-מה שיבשו המורים את שמי לָייב 

ללאָב. כשקרא המורה באחד הימים בשמי לאָב, למרות תביעותי החוזרות ונשנות לקראני 
לייב, לא הגבתי. המורה הישיר מבטו אל עיני ושאל: "מדוע אינך עונה? נחרשת?". "לא 


קראת בשמי ולמה לי לענות?" -- הגבתי ברוגזה. היה זה המורה למתימטיקה, גרמני לפי 
מוצאו, קריגר שמו, שהיה סגן המנהל של בית-הספר. 

"כלום יש, לדעתך, טעות ברשימה של ביח"הספר?" -- שאלני המורה, ופניו אדומות 
מזעם. 


"בודאי! שמי לייב ולא לאָב". 

והמורה בשלו: "שמך לאָב ולא לֶייב, כך רשום ביומן הכיתה". 

ואני בשלי: "טעות כאן! אפשר לבדוק בתעודת-הלידה שלי, ולהיןְכח כי רשום שם לָייב ולא 
לאָב". 

המורה גירשני מבית-הספר. כשבאתי הביתה וסיפרתי להורי בשל מה גורשתי מבית-הספר 
פרצה מחלוקת בין הורי. אבא טען שיעבירני לגימנסיה יהודית, אין אני חייב לספוג עלבונות 
בבית-הספר. ואמא טענה כי צריך להבליג. לא זו הדרך למלחמה על זכויותינו. בסופו של 
דבר קבל אבא על כך בהנהלת בית-הספר, והרישום ביומן-הכיתה שוּנה, בהתאם לתעודת- 
הלידה שלי, ללייב. היה זה אחד הנצחונות של ילד יהודי בשבי הנוצרי. 

התלמידים היהודים בבית-הספר היו משני סוגים: האחד רצה להידמות לגויים, הנערים 
דיברו ביניהם לבין עצמם רק רוסית ואף קראו לעצמם בשמות רוסיים -- סאַשה, יאָשה, 
אלכסנדר וכדומה: והשני -- ברובו יוצאי משפחות עניות עממיות, שדיבר בזמן ההפסקות 
יידיש והפגין לעיני כול את מוצאו היהודי. 

ועוד אפיזודה של שנאת-יהודים. היה זה בשנת 1922, בימי השלטון הסוביטי, בתקופת 
ה"קורסים להשכלה". נערות ונערים כבר למדו יחד. עמדנו בהכנות לבחינות-כניסה 
לאוניברסיטה. נערה אחת, בת הכומר הפראבוסלאבי של עובדי-הרכבת, ביקשה ממני שנכין 
יחד את השיעורים. דירתנו היתה צרה, כי השלטונות החרימו אצלנו כמה חדרים. הלכתי אם 
כן לביתה. לה היה חדר מיוחד להכנת שיעורים. נכנס אביה לחדר ושאל: "מה עושה בחדרך 
בחור יהודי?". "אנו מכינים שיעורים ביחד", ענתה הנערה בתמימות. 

האב מצא דרך לסלק אותי מביתו. לא רצה שלבתו יהיה קשר כלשהו ליהודים. נוצרים כאלה 
היו רבים בעיר גם בימי השלטון הסוביטי, אף שהמדיניות המוצהרת אסרה גילויי 
אנטישמיות. בתי-הספר היו מוצפים יהודים, עד כדי כך שהנוצרים היוו בהם מיעוט. 
ערב מהפכת פברואר 1917, כבר הורגש בכיתות הגבוהות כי משהו עומד להתרחש. 
הלימודים חרגו ממסלולם. לפתע היו מבטלים שיעורים, לפתע היו תלמידים נעלמים. 
הורגשה תסיסה בכול. ידענו, שהצבא עומד על סף המרידה. כמובן, בני-גילי לא היו אז 
בוגרים די צרכם להשתתף אישית בתסיסה הזאת, והיינו כמשקיפים בלבד. לפתע הציף גל 
של הכרזות את העיר. החלו תהלוכות והפגנות ברחובות. הלימודים נפסקו. היתה זאת 
תקופת סער ואנדרולומוסיה. 

הלימודים נתחדשו רק בחודש מארס. אנו, היהודים הרגשנו כי רוח חדשה נושבת בכתלי 
בית-הספר. בוטל ה"נומרוס קלאוזוס", והנוצרים פחדו לגלות לעיני כל את שנאתם 
ליהודים. מנהל בית-הספר הוחלף. מורים מספר נעלמו, ביניהם אחד, ניקולסקי, שסיפרו 
עליו כי הוא מונארכיסט. תכנית הלימודים לא נשתנתה, אבל האוירה נשתנתה, נעשתה 
ליבראלית יותר. הכיתות הגבוהות כבר תבעו אז שיתוף נציגות התלמידים בהנהלת בית- 
הספר. 

כשכבשו הגרמנים את העיר, בינואר 1918, הורגשה מיד נסיגה. המורים החלו להגיב 
בחריפות על כל גילוי של חופש מצד התלמידים. עוד לפני כן צופפו את הכיתות שלנו, בגלל 
מצב-החירום. אנו, תלמידי הריאלית, למדנו אחר-הצהרים, ואילו בשעות הבוקר למדו בבנין 
זה תלמידי בית-ספר אחר. 

במלאת שנה להצהרת בלפור, שכרו הציונים אולם קולנוע לעריכת כנס חגיגי. אנו, 
התלמידים היהודים, רצינו להשתתף בחגיגה זו. אבל שעת החגיגה התנגשה בשעות הלימוד. 
יצאה אם כן משלחת של תלמידים, ואני בתוכה, וביקשה לשחרר את התלמידים היהודים 
מלימודים באותו יום. נכנסנו לחדר המנהל ושם ישבו מורים נוספים. הייתי דובר המשלחת. 
כשפתחתי: "אנו מבקשים..." -- התפרץ המנהל: "מי זה אנחנו? אין פה יותר בולשביזם. 
אין אנחנו!". 

עם כניסת הסוביטים לעיר, הונהגו שינויים בחינוך. הוקמו שתי מסגרות-לימוד: האחת -- 
התואמת את מה שקרוי אצלנו בית-ספר עממי, והשניה -- 4 שנות-לימוד בבית-ספר 
תיכון. למעשה, עד התבסס השלטון הסוביטי, שררה אנדרלמוסיה גדולה בחינוך כתוצאה 
מחילופי-השלטון התכופים. 

בימי השלטון הפולני בעיר, לא האמין איש כי שלטון זה יאריך ימים. אז התחילה זורמת 
תמיכה של יהודי ארצות-הברית למינסק. הקהילה היהודית, שאזרה עוז להקמת מפעלים 
שונים, החלה גם בפעולות-תרבות ובראש בראשונה בהקמת בתי-ספר עבריים, וכן ביידיש, 
ובתי-ספר למלאכה, ואפילו בית-ספר שלימד בשפה הרוסית. הפולנים, למרות האנטישמיות 
המושרשת בהם, לא התערבו בענינים אלה, שהרי דגלו במתן אוטונומיה למיעוטים. כן היו 
הפולנים רגישים מאוד ליחס ארצות המערב אליהם. אז קם מחדש בית-הספר הריאלי והוקם 
גם בית-ספר ריאלי יהודי. בבית-הספר הריאלי היהודי היו כל התלמידים והמורים יהודים 
והוא הוחזק על-ידי הקהילה מכספי התמיכה האמריקנית. 

קבוצה של תלמידי בית-הספר הריאלי הממשלתי התארגנה אז ותבעה לעבור לבית-הספר 
הריאלי היהודי. אף שההורים ניסו להניא אותנו מצעד זה, בטענה שבית-הספר אין בו עדיין 
מורים, עמדנו על דעתנו, וכחמישים תלמידים יהודים עברו לבית-הספר הריאלי היהודי. 
האוירה בו היתה אחרת לגמרי. תכנית-הלימודים הכללית היתה זהה בשני בתי-הספר, אבל 
הוקדשו שעות מיוחדות לעברית ולהיסטוריה עברית. הלימודים התנהלו כמובן ברוסית. היו 
בין המורים ציונים, והיו גם שתי מורות: אחת לטבע והשניה לצרפתית -- חזיון נדיר בזמן 
ההוא. 

בשנת 1921, בימי השלטון הסוביטי, יצאה ההוראה על לימוד שבע שנים בבית-ספר תיכון 
במקום שמונה. פירושו של דבר היה -- דחיסת תכנית של שמונה שנים בשבע שנים. 
בשבילנו, התלמידים שסבלו מחילופי השלטונות, התקינו קורסים משלימים לכניסה 
לאוניברסיטה. בקורסים אלה למדו גם יוצאי הצבא-האדום או אנשים מבוגרים שלימודיהם 
הופרעו בגלל המלחמה. 

בקורסים אלה למדתי שנה אחת. הקורסים היו מעורבים, בנים ובנות. שם לא היו מקיימים 
בחינות כבבית-ספר תיכון, אלא היה שם מעין קולוקביוּם. אגב, הסוביטים ביטלו את כל 
הציונים המספריים והנהיגו ציון כללי: רע, מספיק, טוב, מצוין. הלימודים לא היו מסודרים, 
והתלמידים לא יצאו ברכוש השכלתי רב. עם הכניסה לאוניברסיטה תבעו מהתלמיד, נוסף 
לתעודת הקורסים, גם בחינות-כניסה, מעָין קונקורס. 

לפני תקופת הבולשביקים לא היתה אוניברסיטה במינסק. היו בתי-ספר על-תיכוניים 

להכשרת טכנאי-הנדסה לרכבת וכן טכנאי-חקלאות לא אגרונומים. בראשית צעדיה היתה 
באוניברסיטה פאקולטה למדעי-חברה (פו"ן). לאחר מכן נפתחה פאקולטה לרפואה 
ומחלקה פדגוגית להכשרת מורים. בשנת 1924 נפתח הטכניקום למהנדסי-מכונות. 
בחינות-הכניסה היו חמורות מאוד. כשנבחנתי בשנת 1923, לכניסה לפאקולטה לרפואה, 
היה מספר המקומות מצומצם ביותר, בשל חוסר מקום במעבדות, ונתקבלו רק 80 מתוך 500 
נבחנים. בפאקולטה למדעי-החברה, שאין לה צורך במעבדות אלא באולמי-הרצאות, לא היו 
הבחינות חמורות כל-כך. לפאקולטה זו היו באים מרצים ממוסקבה כגון: היהודי סוסיס, 
המרצה להיסטוריה עברית, ועוד יהודי, מרצה בחסד-עליון, בנושא המטריאליזם ההיסטורי. 
טיפוס מיוחד במינו היה הפרופיסור ניקולאי ניקולסקי, גוי, אָגיפטולוג. הוא הקים חוג 
לפולקלור יהודי והמונים היו נוהרים להרצאותיו. פגישתי הראשונה אתו חרגה ממסגרת 
הלימודים. היה זה בקיץ. מתרחצים היינו בנהר גם בזמן הבחינות. אף שחומר הלימודים היה 
מרובה: אנטומיה, ביולוגיה, וכימיה, והיינו יושבים לילות שלמים ומשננים את פרקנו, 
מצאנו לנו זמן בשעות הצהרים גם לקפוץ לנהר. לפתע ראינו שם אדם גבה-קומה עם זקן- 
שיבה, גוי אינטליגנטי, מתרחץ בנהר. היינו שלושה בחורים יהודים ודיברנו בינינו יידיש. 
והנה הגוי הזה פונה אלינו ביידיש עסיסית. התפלאנו. שאלנו אותו: "אתה מדבר יידיש כה 
יפה, האם אתה יהודי?". "לא, אינני יהודי!" ענה. הוא שאל אותנו מה מעשינו, וסיפרנו לו 
כי אנו סטודנטים המתכוננים לבחינות ובאנו להתאושש קצת. ראינו שהוא מכבס את כותנתו 
ותחתוניו ומניחם לייבוש על השיחים. 

"זה בודאי גוי של שבת", אמרנו זה לזה. הוא קרב אלינו שוב ושאל: "אתם הנכם הבחורים 
היודעים יידיש?". 

"כן! -- עניתי לו. -- אני למדתי אפילו בישיבה. היודע אתה מה זאת ישיבה?". 
והוא עונה: "יכולני לקרוא לך בעל-פה כמה דפי גמרא". 

התבלבלנו לגמרי. גוי יודע תלמוד! שאלתיו: "אולי אתה מוּמר? אל תיעלב!". 

"יודעני מה זה מומר. אבל אני גוי ומורה באוניברסיטה להיסטוריה עתיקה, ותחביבי הוא 
פולקלור יהודי. מתכונן אני לפרסם ספר בנושא זה". והוסיף: "אולי מישהו מוכן לעזור לי? 
מינסק הלא היא עיר יהודית מובהקת, ובודאי היא מקור לא-אכזב לפולקלור יהודי. לא אוכל 
לשלם הרבה בעד עזרה זאת. אבל אגרד משהו לתשלום. זקוק אני לבחורים יודעי יידיש 
ועברית". 

הגוי הזה מצא מאוד חן בעינינו. היה זה מאותות הימים ההם, ימי הדלוּת, שפרופיסור 
באוניברסיטה נאלץ לכבס במו ידיו את לבניו על שפת הנהר. התפרנסנו אז ממנות-מזון 
ממשלתיות, "פאיוק" בלע"ז, והיינו רעבים למחצה. וכן היה גם הפרופיסור ניקולסקי. 
לאחר מכן נפגשתי אתו רבות באוניברסיטה. התנדבתי לעזור לו ואספתי סיפורי-מעשיות, 
בדיחות, הלצות עממיות. לפי הדרכתו של ניקולסקי, הייתי מתהלך בין חוגי סנדלרים 
וחייטים, בעלי-עגלות וסבלים וכן בין בעלי-הכרכרות. פעם נקלעתי אפילו לרחוב נובו- 
קראסנאיה, אזור בתי-הזונות. הגעתי לאזורי-המגורים של בעלי-מלאכה ועגלונים, עושי- 
מברשות, שוזרי-חבלים, רצענים, נגרים, צבעים וסיידים. הגעתי גם למנקי-ארובות ופחחים, 
בנאים ותִנָרִים, זגגים ועושי-רעפים. 

בדרך-כלל קיבלו אותי הכל יפה מאוד. בראשונה, כשהייתי מתחיל למְוקרם, היו טוענים 
שאין הם יודעים ולא כלום. בסופו של דבר נפתחו הלבבות והפיות, ואספתי חומר רב. 
רשמתי גם שירים עממיים יהודיים. אבל מכיון שאיני מסוגל לזכור ניגונים, הפסקתי. בחור 

אחר התמסר לכך. ואני הסתפקתי באיסוף מעשיות, משלים, חידות והלצות. שירים קל היה 
לאסוף, בכל מתפרה ישבו התופרות וזימזמו בשעת עבודתן שירים שונים, וכן החייטים. 
מעניין, שהחייטים הטובים ביותר לבגדי-נשים היו גברים. 

יום אחד הגעתי אל אשה זקנה אחת, הדודה רייזה, שהיתה "זאָגערקע" בבית-הכנסת, כלומר 
היתה קוראת בקול את התפילות לפני הנשים שהתקשו בקריאה. מלאכתה היתה התקנת כדי- 
חרס וסירי-חרס. כשקנה מישהו סיר-חרס, היה מביא אותו אליה, והיא היתה עוטפת אותו 
ברשת חוטי-ברזל לבל יתפקע. היא היתה מָעין לא-אכזב של סיפורים. 

איך הגעתי לדודה רייזה? סחנו לבחורה אחת כי אני אוסף סיפורי-מעשיות בשביל המחלקה 
ההיסטורית של האוניברסיטה. והיא אמרה לי: "ישנה אחת, דודה רייזע, ולה משפחה 
גדולה, בנות ונכדים. תבוא בליל-שבת או בשבת ותגיד לה שאתה מַכָּר שלי. תביא אתך פול 
ובזה תקנה את לבה". וכך היה. צעירים רבים היו באים בקביעות להקשיב לסיפוריה. ידעו 
כמעט את כל סיפוריה, ובכל זאת הקשיבו להם כל פעם מחדש בענין רב. 

עשיתי עבודתי בעיקר מתוך התנדבות. לאחר מכן קיבלתי שכר מועט מידי ניקולסקי. חומר 
זה הועבר אחר-כך למכון לתרבות יהודית במינסק. מה היה בסופו של ניקולסקי, איני יודע. 
עד תקופת המהפכה הוא היה כומר, ומכאן הקשר שלו לחקר היהדות, תנ"ך ותלמוד. 
אני למדתי ב"ראבפאק" (פאקולטה לפועלים). קרובי מבויבורויסק, בני עניים, למדו בו. 
מטרת ה"ראבפאק" היתה להכשיר בני פועלים, בעלי השכלה עממית, ללימודים 
אוניברסיטאיים. למדו בו חברי הקומסומול, פועלים קשישים. הם גרו בפנימיות מיוחדות 
וקיבלו תמיכה מהממשלה. 

מבין האישים במינסק אני זוכר יפה את חיים-דב הורביץ. הוא היה מראשוני הכלכלנים 
היהודים. פירסם ספר על הכלכלה היהודית ועיבד תכנית לשיפור חייהם של היהודים. היה 
ידוע בהקפדתו על היידיש. הוא היה אחד המרצים הטובים בכלכלה, והכל ביידיש. גם 
באוניברסיטה הירצה ביידיש. סבורני, שגם סוסיס הירצה ביידיש באוניברסיטה. 

ח. ד. הורביץ היה דמות מוּכּרת ומרכזית בתחום הכרת העולם היהודי. ידענו גם על עברו 
הציוני. בזמן שהכרתיו, הוא הופיע כמרצה מטעם המדינה באוניברסיטה, אבל בכל דבריו 
הורגשה הנקודה היהודית. מיטב הנוער הציוני היה בא להרצאותיו. יש להניח, כי מרצים 
רבים לא ידעו כלל כי הם מהווים מעין גשר וקשר לתנועות-הנוער הציוניות. אני שמעתי את 
הרצאותיו של הורביץ רק באוניברסיטה. בזמן ההוא יכלו לבוא להרצאות גם שומעים 
חפשיים, שלא מתלמידי האוניברסיטה. וכשהתפרסמה רשימת המרצים, היו נוהרים רבים 
להרצאות של הורביץ וחבריו. 

קיים היה אז חוג לעברית בראשותו של מֶרליס. אבל דוקא אנו, הציונים בסתר, נזהרנו 
מלהירשם בחוג הזה. כבר היה קיים מעקב שלטוני אחרי החשודים בציונות, ולא רצינו 
להסתבך. אבל בהרצאותיו הכלליות של הורביץ, אף כי השתמע מהן פתרון שאלת היהודים 
המתקרב לציונות, יכולנו להשתתף ללא כל חשד. יתר על כן, כשהעלינו בדעתנו לגייס 
מישהו בלתי-מוגדר לתנועה הציונית, ל"החלוץ", ל"החבר" או ל"קדימה", הרי עצם 
השתתפותו בהרצאותיו של הורביץ שימשה לנו כסימן-היכר שאפשר לנסות לדבר אתו. 
עם הסופר העברי יכנה"ז נפגשתי בבית סבו של דוד אורן, אז דוד סוּסֶנסקי. היה זה בית ציוני 
מלבב, גם ההורים וגם כל ילדיהם היו ציונים, וּפתוח לפנינו תמיד. יכנה"ז כבר היה בשנות 
העשרים זקן יחסית והוד של עבר אפף אותו. הוא כתב אז יידיש, וכמה מיצירותיו באותה 
תקופה שמורות בידי חבר תנועתנו, איש-מינסק, שלום ליבנה (וייסבורד) בעין-ורד. 

"החבר הצעיר" במינסק בשנת 1923 
1. חנה רבינוביץ-ארגמן, 2. דוד סוסנסקי, 3. ..., 
4. לאה פרלמן, 5. בוריס לוין, 6. ליבוש רוזנבוים 
(אריה רם), 7. חיה וילקוביץמָנוּסִי, 8. אברהם 
רְפליאנסקי, | 9. מימה מירקין, ‏ 10. אליעזר 
גאבזָה, 11. רחל לוּבצקי 








זוכר אני יפה את ביקוריו של יכנה"ז בבית סבא סוסנסקי. היה זה בשנות 1922/3, שנות 
מחסור ומצוקה, וכוס חמין עם כריך בבית מוסק היה מן הדברים הנדירים. גם אנו נעזרנו 
בסבא סוסנסקי. כשהיינו זקוקים לכסף לטובת התנועה, לשם הוצאת עלון וכיו"ב, היינו 
מסדרים את ספרייתו הגדולה, מתקנים את הכריכות, וכו' -- ומקבלים קצת כסף לצרכינו 
התנועתייים. 

ביום-חורף אחד, כשעסקנו בספרייתו של סבא סוסֶנסקי, נפתחה הדלת ונכנס יכנה"ז, לבוש 
שכמיה, והוא מתנשף ומשפשף את ידיו. הוא בירך אותנו לשלום, והזקן סוסנסקי לא ענה. 
השתוממנו, כי תמיד היה מקבלו בסבר פנים יפות. ופתאום שמענו צעקה ביידיש מפי 
סוסנסקי: "פארקויפט די נשמה"! כלומר, מכרת את נשמתך. יכנה"ז לא השיב, אבל 
הרגשנו כי נתכווץ מעלבון ומכאב. והזקן הרותח מחימה המשיך לצעוק: "ארויס פון מיין 
שטוב!" כלומר, צא מביתי! יכנה"ז הסתובב ויצא חרישית מהחדר. לפתע פנה אלנו הזקן: 
"החזירוהו!" רצנו ומצאנו אותו מהלך שחוח בצידי המדרכה. תחילה סירב לחזור, ולבסוף 
הסכים. כשנכנס, הושיט לו הזקן יד, הושיבו ליד השולחן ושאלו: "למה עשית זאת?" 

נתברר כי יכנה"ז החל לכתוב בעתון היאָווסֶקציה "דער וועקער" במינסק, ובעיני הזקן היתה 
זאת בגידה. אפשר שנאלץ לכתוב, כי זה היה מטה-לחמו היחיד, ואפשר שהושפע ונטה 
באמת אחרי הקומוניזם. רבים היו בעת ההיא שהאמינו בתום-לב כי הקומוניזם יפתור את 
שאלות העולם ובכללן את שאלת היהודים. 

יכנה"ז השיב לו: "וכי היכן יכול אני להדפיס את יצירותי? הלא כותב אנוכי". הם נתפלמסו 
עוד שעה ארוכה. מאז חזר יכנה"ז לבקר בבית הזקן סוסנסקי. 

מהעסקנים חציונים הכרתי בעת ההיא במינסק את אליהו אפשטיין (אילת) שאיננו מינסקאי. 
הוא נשלח בשנים 1922/3 לפעולה מטעם "החלוץ". בשנת 1924 הוא עבר ללאטביה. כן 
הכרתי את ישראל מינץ שהופיע במינסק מטעם "החלוץ" השמאלי, הליגאלי. מינץ עלה 
לאחר-מכן יחד אתנו ארצה, בשנת 1924 התחיל לעבוד בארץ כבנאי וטייח. לאחר זמן נכנס 
לעבודה במועצת פועלי תל-אביב, באיגוד הטייחים והבנאים. בשנות העשרים המאוחרות 
חזר לרוסיה ונשאר שם. לאחר שנים בגירוש, חזר ועלה ארצה, בשנת 1973. 

כן, זוכר אני את שהותם במינסק של אברהם שלונסקי וחבריו. הם נתקעו במינסק כפליטים, 
וחיכו להברחת-הגבול לפולניה. היו איכרים שהתפרנסו על הברחת הגבול. נשתמר מאותו 
זמן שירו הסאטירי של שלונסקי על חיים תנעזר, שהיה הגזבר של הציונים במינסק ולא 

סיפק להם די כסף לתשלום לאיכרים בעד הברחת הגבול. את השיר הזה השמיעו מתחת חלון 
דירתו, כסֶרנאדה. למחרת היום באנו, שלום וייסבורד ואני, אל תנעזר בעניני ועדת העליה 
של "החבר". הוא חשד בנו כי השתתפנו בזמרת הסֶרנאדה, וגירש אותנו מביתו. 

בעת ההיא היתה במינסק חוה חקלאית, ואחד מראשיה היה ישראל איטקין, מהנדס לפי 
מקצועו. משעלה ארצה, עבד כמורה למתימטיקה בבית-הספר הריאלי בחיפה, ולאחר-מכן 
עבד כמהנדס וגר בכפר-אתא. הוא נרצח במאורעות 1936 בחיפה. 

עם חברי "החלוץ הליגאלי" במינסק נמנה אז זמן-מה זוּשא זיידמן, לימים -- מהנדס 
עיריית ירושלים. הוא היה ממקורביו של מיכל רבינוביץ. 

אני הייתי חבר "החבר". איך נקלעתי לתנועה זו? סבורני כי ההשתייכות לפלג זה או אחר 
של התנועה הציונית היתה מקרית בהחלט, ונקבעה בעיקר לפי המכרים. אם למישהו היו 
חברים ב"קדימה", הצטרף גם הוא אליה. ואם היו לו חברים ב"החבר", הצטרף ל"החבר". 
אמנם לאחר זמן טופחו אידיאולוגיות והבדלים, לאמור: אנו, אנשי "החבר", הננו נוער 
לומד, ואילו "קדימה" מאגדת נוער עובד. אבל היו אלה הבדלים מלאכותיים. 

הנוער בכללו היה מושפע מהאידיאולוגיה הקומוניסטית. רבים האמינו כי הקומוניזס נושא 
בכנפיו גאולה לאנושות כולה וליהודים בתוכה. משום-מה לא ראינו סתירה בין נטיותינו 
לאידיאולוגיה הקומוניסטית לבין נטיותינו לציונות. חשבנו כי הציונות שלנו, המבוססת על 
ניתוח מצבם של היהודים בעולם ושינוי הפירמידה ההפוכה של המבנה הכלכלי היהודי 
בגולה, אינה סותרת את אמונתנו בסוציאליזם, גם בנוסחו הסוביטי, הקומוניסטי. 
פעילותנו בתנועה התבטאה קודם-כל בעצם ההתכנסות. קראנו בצוותא יצירות של משוררים 
עבריים ועסקנו בליבון שאלת היהודים. נרדפנו ופעלנו במחתרת, אבל זקפנו זאת על חשבון 
היאָווסֶקצִיה, ולא על חשבון הקומוניזם. במבט לאחור אני מעריך כי היה זה אַקט של קיטוב 
בנוער היהודי: היו כאלה שרצו להשתלב בחיי הקומוניזם, ולעומתם אנו, הציונים, רצינו 
ליצור לנו פינה לעצמנו. 

בשנת 1923 באו אלינו שליחים ממרכזי "החלוץ" הליגאלי והבלתי-ליגאלי ופתחו בדיונים 
על איחוד תנועות-הנוער. אך אז נאסרתי ועליתי לאחר מכן לארץ. 


קבוצת חברי "החבר" במינסק 
לאחר שחרורם מן המאסר 
בשנת 1924 
1. לייבוש רוזנבוים (אריה 
רם), 2. אברהם רְפליאנסקי, 
3 דוד אסטראחאן, 4. בתיה 
מולוצ'ניקוב, | 5. שלמה 
מאירוביץ (מוריאל), 6. שלום 
וייסבורד (ליבנה) 





משה יְוְלוב 
בתנועת "החבר" 


המחבר, משה יִוְלוּב, נולד במינסק ב-1902. אסיר-ציון. 
עלה ארצה ב-1924. איש קיבוץ יגור. 


נולדתי במינסק. מכל בני-משפחתי הייתי היחידי שהתקרב לתנועה הציונית. בהיותי בן 16, 
בשנת 1918, הצטרפתי לתנועת-הנוער הלומד הציונית "החבר". תנועה זו ראשיתה -- 
באיגוד סטודנטים יהודים, ובמשך הזמן התרחבה המסגרת וכללה בתוכה גם תלמידי בתי- 
ספר תיכוניים. מטרת תנועתנו היתה לחנך את הנוער לאור הרעיון הציוני. התנועה ראתה 
את עצמה כעתודה לכל המפלגות הציוניות על כל גוניהן. 

לפני המהפכה ותקופה קצרה לאחריה עדיין היתה התנועה הציונית ליגאלית. רק בשנות 
העשרים הראשונות החלו הלחצים השונים על התנועה מצד הבולשת, הגפ"או. 
כשהחלו הרדיפות וירדנו למחתרת, היינו מתכנסים בדירות של חברים לאסיפות ולפעולות 
שונות. עם החמרת המצב, עברנו לשיטה של סאָקציות, חוּליות בנות כמה חברים. לכל 
סאָקציה היה מדריך ועליו היה לנהל בתוכה את כל הפעולה החינוכית-האידיאולוגית וגם 
הארגונית. לא יכולנו לקיים עוד אסיפות כלליות, וחברי סאַָקציה אחת לא הכירו את חברי 
הסאָקציה האחרת. 

היו בסניף המינסקאי חברים רבים בעלי רמה, מסורים ונלהבים. ועד הסניף שימש גם כועד 
גלילי, ולאחר מכן כועד מרכזי לכל באֶלורוסיה. לימים היה הוא לועד המרכזי של יוָאוס"מ, 
פיקח והדריך את הפעולה ברחבי המדינה. 

אותו זמן הגבירה גם היאֶווסאָקציה את פעולתה. היא החלה בהסברה ובתעמולה, כינסה 
אסיפות פועלים ונוער, הוציאה עתון יומי ביידיש ועוד. 

עצם קיומה של תנועת "החבר" היתה התגובה האפקטיבית ביותר לתעמולה היאָווסאָקית. 
היינו מפרסמים כרוזים שהשפעתם היתה רבה על הקהל. הסברנו את מטרות התנועה 
הציונית ולחמנו בהתבוללות על כל צורותיה. הוקענו את העלילה, כי ציונות היא קונטר- 
ריבולוציה. 

הדבר הרגיז כמובן את השלטונות. החלו במעצרים, תחילה לכמה ימים בלבד, אך כשנוכחו 
לדעת כי המעצרים אינם בולמים את התפשטות הציונות, נקטו בעונשים חמורים יותר: 
מאסר לזמן ממושך, הגליָה. המאסרים זיעזעו את התנועה, אבל לא השביתו אותה. במקום 
הנאסרים צצו אחרים. המשכנו לפעול בסאָקציות קטנות, שהיו נפגשות בדירות פרטיות 
ומחוץ לעיר, היינו מפרסמים ביולטנים, ומהדקים קשר עם הנוער העתיד להצטרף 
לשורותינו. 

כשהחמירו ותכפו המאסרים, בשנים 1923/4, ראינו צורך ללכד את שורותינו. כבמקומות 
אחרים ברוסיה, התאחדנו, אנשי "החבר", עם "קדימה" והקימונו את הסתדרות נוער 
הציונית המאוחדת, יְוָאוס"מ. שוב המשכנו בקו של אי"מפלגתיות. האוריינטציה היתה על 
ההסתדרות הציונית העולמית, ואילו לחילוקי-הדעות המפלגתיים השארנו כר פתוח 
לויכוחים. באוקראינה היתה אז פעילה מאחי מפלגת צעירי-ציון, אבל הסניף המינסקאי של 
יואוס"מ לא טיפח זיקה לאיזו מפלגה מוגדרת. תנועתנו אף לא הצטרפה במאורגן 

ל"החלוץ", כי ראינו את עצמנו כעתודה ציונית אקדימאית כללית, ורק בודדים מאתנו 
הצטרפו ל"החלוץ". 

לא היה לנו ארגון לעליה לארץ. חברים בודדים הצליחו בדרכים משלהם לעלות לארץ. אחת 
הדרכים לעליה לארץ היתה להישלח לגירוש ולהחליף את הגירוש בתוך רוסיה לגירוש 
מרוסיה, כלומר לארץ. גם אני עליתי בדרך זו. 

נאסרתי כמה פעמים בעוון השתייכות להסתדרות נוער בלתי-ליגאלית ופעילות בה. חוקרנו 
הראשון היה איש היאֶווסאַָקציה אהרונוביץ. היה לו עבר של פעילות מהפכנית במחתרת 
בימי הצאר, והיה בקי בכל הגוונים של התנועה הציונית. יחסו היה קורקטי למדי. לאחר מכן 
בא במקומו חוקר צעיר, אנדרייב. הוא היה קשוח יותר והחמיר בחקירותיו. גם אני נשלחתי 
על-ידיו לגירוש. 

לאחר מאסרי האחרון נשפטתי לגירוש ליאָניסייסק שבסיביר. בגלל החורף והפסקת השיט 
בנהר לא הגעתי ליאָניסייסק ונשארתי בקראסנויארסק, שם החליפו לי את הגירוש בגירוש 
לפלשתינה, ארץ-ישראל. 





שער גליון מס' 3 של הדו-שבועון "החבר", בטאון הנוער הלומד הציוני, מוּצא ע"י הועד המחוזי המינסקאי של 
"החבר", מינסק, יום ב', 15 בינואר 1918 


נחום גולדין 


בזכות רוח היהדות 


המרוּאין, נחום גולדין, נולד במינסק 
בשנת ‏ 1907. אסיר-ציון. | עלה 
ארצה ב-1925. איש ירושלים. 


נולדתי במינסק. אבי היה שומר-מסורת, מניח תפילין כל יום, מתפלל בשבתות בבית-הכנסת 
ונחשב בסביבה ליהודי מכובד. מקצועו היה סוחר-בדים. נוסף ללימודי בבית-ספר רוסי 
כללי, היה לי זמן-מה מורה פרטי לתנ"ך ולתלמוד. 

היו לנו בבית ספרים ציוניים והייתי מעיין בהם. בגיל 15 בערך, בשנת 1923, הצטרפתי 
לתנועת-הנוער הציונית המחתרתית יָוָאוס"מ. עם חברי התנועה נמנו בין השאר גוטמן 
מינקוב, יואל גוטרמן, מנחם גימפלסון, בנימין קרזון, אריה לוין ועוד. מתאספים היינו 
בבתים פרטיים, והיינו שומעים הרצאות על ארץ-ישראל, על הכלכלה בא"י לפי ד. פסמניק 
ועוד. אחד החברים היה מקבל עליו להרצות על תיזה מסוימת, ולאחר מכן היה נפתח ויכוח. 
כן הוצאנו עתון בעברית, בכתב-יד, בשאלות ארץ-ישראל. 

הקשרים החבריים בתנועה שלנו היו הדוקים מאוד. היינו מבלים יחד גם בערבים שלא נועדו 
לפעולה מתוכננת. מאחר שהיינו ברובנו תלמידי בתי"ספר, ובכל בית-ספר היה גרעין של 
קבוצתנו, הרי הקשר היה מסתדר מאליו. היינו מודיעים זה לזה כי הערב בשעה זו וזו 
מתאספים בבית פלוני. פעמים היינו מטיילים ברחוב, יוצאים אל מחוץ-לעיר, ושם 
ממשיכים בפעולתנו. | 

הגפ"או היתה עוצרת תכופות את אנשינו, כי תמיד נמצא איזה מלשין שמסר לה ידיעות. יום 
אחד נודע לנו שצפויים מאסרים. אמי יעצה לי לנסוע לדודה בשקלוב עד יעבור זעם, וכן 
עשיתי. בדרך, בתחנת-מעבר מרכבת לרכבת, נכנסתי למזנון. ניגש אלי יהודי אחד והתחיל 
לשאול אותי, מאין אני בא ולאן אני נוסע. הוא עצמו סיפר לי שהוא נוסע משקלוב למינסק, 
ושמו קפלן. שיערתי שהוא מקרובי המשפחה הציונית הנודעת במינסק, ויעצתי לו לחזור 
לשקלוב. ואמנם כן עשה ועל-ידי כך ניצל ממאסר. 

שהיתי אצל דודתי כעשרה ימים וחזרתי למינסק. שם נודע לי כי חבריס שלנו נאסרו. לאחר 
פסק-הדין האדמיניסטרטיבי, שוחררו לשבוע ימים, להתכונן לגירוש -- מי לסיביר, מי 
לקאזאכסטאן ומי לצפון הרחוק. 

כששואל אני את עצמי, במרחק של שנים, מה הניע אותנו, ילדים ונערים, להתקומם נגד 
המקוכל, וליסד תנועת-נוער ציונית, ללא הדרכת מבוגרים, כי המבוגרים חדלו לפעול כמעט 
עם השתלטות המשטר הסוביטי, הריני מסכם לעצמי, כי רק רוח היהדות שספגנו בבית, 
הילת הזוהר שאפפה את דמויות האישים הציוניים והסופרים הנערצים עלינו: ביאליק, 
טשרניחובסקי, שניאור וכיו"ב -- הם-הם שהמריצונו להיעגן לזיקה אל היקר לנו מכול. 
ודוקא הרדיפות השרירותיות של היאָווסאָקציה, שלא נתחייבו כלדעיקר, לדעתנו, מהשקפת- 
עולם מארכסיסטית, הן שעוררו בנו חרון והכבידו את לבנו לבל נשמע לעצות של מנוסים, 
ולא נשב באפס מעשה. 

לדעתנו, דוקא המשטר הקומוניסטי, שהכריז על חופש מכל דיכוי, הן לאומי והן חברתי, 

הוא-הוא שחייב היה לעודד אותנו בהיאחזותנו במסורת אבות. ראינו ברדיפות מעָין עיווּת 
חולני ולא תוצאה מסקנית של המשטר. 

נאסרתי ב-25.2.1925, טרם מלאו לי אז 17 שנה. חזרתי הביתה במאוחר. אמא שמרה על 
המיחם שירתח. הספקתי לשתות כוס-תה ממותקת בסכרין והתחלתי להתפשט. והנה דפיקה 
בדלת: "פתחו! זה אנחנו!" 

"מי זה אנחנו?" 

"גָ.פ.אןּ.". 

ערכו חיפוש בבית מהמסד עד הטפחות שנמשך עד חמש בבוקר. פקדו להתלבש ולקחת 
בגדים נוספים, והחוּצה. דמדומי בוקר החלו להפציע. עברה מכונית והביאה אותי לגפ"או, 
לתוך מרתף חשוך ובו גויים חסונים. הם קידמו את פני בתרועות. "מה עשית, עול-ימים ?" 
-- שאלוני. שתקתי. בבוקר הביאו מים רתוחים שכתמי שומן צפו עליהם ומנת לחם. 
בשמחה בלעתי את הלחם. בצהרים הביאו מרק ומנת בשר. ואני מחכה לחקירה. הגיע 
הלילה, התכרבלתי במעילי, ושכבתי באשר שכבתי. העירוני ומישהו אמר לי: "הסתכל, עשו 
לאחד 'אופניים'!". 

"אופניים" -- משמע, שלאחר שהאדם נרדם, תוחבים שכניו-לחדר צמר-גפן בין אצבעות 
רגליו ומדליקים אותו. מתוך שינה, מנסה האדם לנשל מעליו את האש המלחכת את רגליו 
והוא מניע רגליו למטה ולמעלה. הפעם עשו זאת ל"אבא" אחד, כומר נמוך-קומה, זוללן, 
שהיה מקבל חבילות-מזון מביתו ומעודו לא הפריש דבר לשכניו לחדר. אנו, כשהיינו 
מקבלים חבילות מהבית, היינו מתחלקים בהן עם כל יושבי התא. 

פעם שניה הודיעו לנו מראש על תעלול נוסף שעוללו לאותו כומר. ספל מלא מים רותחים 
נקשר בחבלים למקל ונתלה בגובה, מעל משכבו של הכומר. כשהדליקו את החבל, התהפך 
הספל והמים נשפכו על הכומר. הכל פרצו בצחוק. נכנס השומר ושאל: "מי מתהולל כאן ? 
הכומר מתלונן שגנבנו את מזונותיו!" שתקנו. והגויים פותחים בתלונה. הוא, כלומר הכומר, 
מרטיב את החדר ועודנו מעָז להתגולל עלינו. לבסוף עוד נאלץ הכומר לנגב את הרטיבות. 
היה אז גל של מעצרים. יחד אתי נעצרו: סלומון אורְביץ, עזר שרתוק, ישראל שפירא ועוד. 
חוקרנו היה אנדרייב, יהודי שסיגל לעצמו להסוואה שם רוסי מובהק. החקירות היו בלילות. 
האשימונו בציונות ותבעו מאתנו לגלות את שמות חברינו לתנועה. הכחשנו הכל. לא עקב 
הוראות מראש שניתנו לנו, אלא משום שכל אחד הסיק בשכלו כי מוטב לו להכחיש. תבעו 
מאתנו שנצהיר את ההצהרה הידועה, על התכחשות לציונות. סירבנו. חודשים אחדים ישבנו 
בגפ"או ונחקרנו. כשנסתיימה החקירה, העבירונו לבית-הסוהר. 

שם היו תנאי המאסר יותר קלים. נפגשנו עם חברינו-לגורל שנאסרו לפנינו, ונודע לנו מה 
עלה בגורלו של כל אחד. על רוּבנו הוטל גירוש לשלוש שנים לערים שונות. תבענו 
שישחררו אותנו, כדי להתכונן לגירוש, כמקובל. נתקלנו בסירוב. הכרזנו שביתה שנמשכה 
יומיים. נחלשנו ושכבנו. ניסו להפריד בינינו בכוח ולחלקנו לתאים שונים, כדי לשבור את 
שביתתנו. התנגדנו. לבסוף הופיע התובע הכללי וכמיתמם שאל: "מה רצונכם? בשל מה 
אתם שובתים ?". סיפרנו לו. הבטיח לברר. אך לא שיחררונו, ובסוף 1925 הודיע לנו: "מחר 
אתם זזים". 

למחרת התאספו על-יד בית-הסוהר ההורים, וכן בחורות מהתנועה שמסרו לכל אסיר ואסיר 
מתנה -- חולצה רקומה, מעשה-ידיהן. 

הוּבלנו ברגל לתחנת-הרכבת ושם הוכנסנו לקרון חם, "טאָפלושקה" בלע"ז, כלומר קרון 

ציונים בגירוש בקזיל-אורדה 
1. פניה ברסלבסקי, 2. משה ברסלבסקי (בר- 
סלע), 3. שיינה ביליאבסקי-ערב, 4. יוסף שולמן, 
5. אסתר קראסינסקי, 6. נחום גולדין 





סגור ללא חלונות, ורק בסמוך לתקרה היו אשנבים קטנים. כשהגענו לסמולנסק, הוחזקנו שני 
לילות בבית-הסוהר שבמקום, ומשם לוויאזמה והלאה. 

קבוצתנו היתה כל הזמן מלוכדת, ולא התערבנו בין שונים בקרון. השכם בבוקר עברנו את 
הוולגה, ומשם המשכנו לקאזאכסטאן, מקום יעדנו. בדרך, בסיזראן, נצטרפה אלינו קבוצת 
חברים ממוסקבה: משה בר-סלע, אחותו פניה ואסתר קראסינסקאיה. כולנו גורשנו לעיר 
אחת, קזיל-אורדה. 

כשהגענו למקום, גרנו בדירה אחת -- שלוש בחורות ושלושה בחורים. הבחורים יצאו 
לעבודות שונות, והבחורות היו מבשלות. היה שם שפע של דגים, שכן בעיר היה עובר הנהר 
סיר-דאריה. בקיץ היה שפע של אבטיחים. כך התקיימנו איכשהו. 

חברים יעצו לנו לפנות לפשקובה בדבר החלפת גירושנו ליציאה מרוסיה. וכן עשינו. כעבור 
חודש ימים הודיעו לנו כי עלינו לצאת את הארץ תוך שבוע ימים. סירבנו לקבל את 
הדרכונים, כי אמרנו שלא נספיק להגיע לאודיסה. אחרי משא-ומתן מיגע, האריכו לנו את 
זמן צאתנו. הגענו לאודיסה. היה זה בדצמבר 1925. הים סער. התברר כי לא לכולנו יש 
כרטיסי-אניה. הגפ"או איימה עלינו, שאם לא ניסע, יחזירו אותנו למקומות-הגירוש. 
איכשהו הסתדרו הענינים. עלינו על האניה "טובולסק", בתוך ים סוער וב-27.12.1925 
הגענו לחופי הארץ. 








מינסקאים בחבורת "הדרום" בנס-ציונה ב-1924 
1. חיה וָלקוביץ-מנוסי, 22. שלום וייסבורד (ליבנה), 25. אריה רוזנבוים (רם), 31. אברהם 
וייסבורד, 33. שלמה מאירוביץ (מוריאל), 36. נחשון מולוצ'ניקוב 


שרה גולדברג 
ארצי היא ארץ-ישראל 


המרוּאיינת, שרה גולדברג לבית לאנדאו, 
נולדה במינסק בשנת 1907. עלתה ארצה 
עם בעלה, אסיר-ציון, ראובן גולדברג, 
בשנת 1929. גרה בתל-אביב. 


חונכתי מילדותי על טהרת הציונות. הורינו חששו שמא ניתפס להתבוללות ואבא לימד אותנו 
תנ"ך וספרות עברית. היתה לנו בבית גם ספריה עברית, כל הוצאת "תושיה". ביתנו היה 
בית דתי, אבל ההורים השלימו באין ברירה עם משבר האמונה שפקד את הנוער, וילדיהם 
בכלל, בימי השלטון הבולשביסטי. כשגדלתי קצת, היו לי חברים גויים, ועם זאת הרגשתי 
עצמי זרה ברוסיה, ובויכוחים אתם טענתי, כי ארצנו איננה רוסיה אלא ארץ-ישראל. 
כשהייתי בת 16 הצטרפתי לתנועת "החבר הצעיר". אחי הבוגר היה משגר אלי מכתבים 
בעברית ממוסקבה וממקומות אחרים, ואת מכתביו אלי היתה קוראת כל הקבוצה שלי. 
בתנועה הטילו עלי, לא פעם, להכין הרצאות בנושאים ציוניים, מכיןן שהייתי מיודעי 
העברית בתנועה. כן היו מרצים בקבוצה שלנו על נושאים כלכליים ופוליטיים שונים. לאחר 
כל הרצאה היו שואלים שאלות והיה מתפתח ויכוח. נוסף לכך היו עדבי הוי 
ונשפים. לפעולה היינו מתכנסים לפחות פעמיים בשבוע, אבל פגישות-חברים היו לנו יום- 
יום. עמי בקבוצה היו: אברהם רוזנשטיין, כיום אבן-שושן, לייבוש רוזנבוים, כיום אריה רם, 
רחל גימפלסון, לאה פרלמן, רחל לוּבצקי (פטישי) ועוד. 

פעלנו, כמובן, במחתרת, באורח בלתי-ליגאלי. בפעילותנו בתנועה ניסינו לארגן חבר"ם 
נוספים. אף היינו נכנסים בויכוחים עם חברי הקומסומול ועם בני-נוער מבתים לא- 
מתבוללים ומשכנעים אותם בצדקת דרכנו. למרות חילוקי-הדעות, לא הלשינו עלינו'חברי 
הקומסומול. קומוניסטים רבים הכירו אותי, וכשהייתי עוברת ברחוב היו מצביעים עלי: 
"הנה הולכת הציונית". אבל לא הלשינו. והיה לי חבר טוב, רוסי, קומוניסט נלהב, שהציע לי 
לעבור למוסקבה להמשיך בלימודים. התווכחנו והתווכחנו, לבסוף אמר: אני מכבד את 
השקפותיך. ולא הלשין. 

מדריכי הקבוצה שלי היו אברהם רוזנשטיין (אבן-שושן) ולייבוש רוזנבוים (רם). הם היו 
מקובלים עלינו. 

הוצאנו גם עתון בעברית. יודעי העברית כתבו עברית ואחרים כתבו רוסית. קראנו לו 
"המעורר", לפי הצעתי. עשינו כמה העתקים בכתב-יד והפצנו בין החברים. 

בשנת 1927 ירד מספר החברים בתנועה בצורה דראסטית. כמה מחברינו כבר נאסרו לפני- 
כן, והגיעו לארץ. עתה תכפו המאסרים והגירושים. קרה שנטפלו גם לאנשים רחוקים 
מציונות, רק משום שנפגשו במקרה עם מישהו מ"הרשימה השחורה". היו אוסרים אותו 
וחוקרים קשות. כשהיה מכחיש כל שייכות לתנועה הציונית, היו תובעים שיצהיר כי אינו 
ציוני. רק מעטים נתפתו למתן הצהרה כזו. 

אותי לא אָסרו, אבל הלכתי לגירוש מרצוני אחרי בעלי, ראובן גולדברג, שהיה פעיל בתנועה 
הציונית, ונישאנו לפני הגירוש. מהגירוש עלינו לארץ ב-1929. 

המחַברת, לאה גולדין (1955-1905), נולדה במינסק, עלתה ב-1924. 
היתה עד פטירתה חברה בקיבוץ אשדות-יעקב. הרשימה לקוחה 
מספר-צ"ס, בעריכת יהודה ארז, הוצאת עםדעובד, 1963. 


בבית"הספר הריאלי במינסק שבו למדתי היו תלמידים רבים ממשפחות פרוליטאריות. 
התלמידים נטו לקומסומול. לא חסרו גם חוגים לריקוד, להצגות ואף ל"אהבה חפשית". כל 
אלה לא משכוני, מצאתי סיפוק בביתי. חוג חברותי היו נוצריות. 

באותו זמן באה לגור בשכנותנו משפחה, ולה בנות שנטו לציונות. הן התחילו מושכות אותי 
לחוגים ציוניים. אמנם, לא דיברו במפורש על ציונות ועל ארץ-ישראל, אלא על חוגי לימוד. 
הן הוכיחו לי שיש ללמוד את שאלת היהודים ואת התרבות העברית. פעם, בחזרנו 
מהלימודים, הכניסוני לאחד הבתים בשעת שיחה של חוג. זכורתני: חדר קטן וצר, מלא 
אנשים המקשיבים קשב רב לדברי אחד החברים. מנורת-פתיל זעירה הרטיטה את צלילי 
המשתתפים. נפעמתי לראות את פני האנשים. לא כן תיארתי לי "חוג ללימודים". הבינותי, 
ששָבת-חברים זו היא למעלה מלימודים, אם כי לא ידעתי אותו ערב שיש קשר לחוג הזה עם 
ארץ-ישראל ועם ציונות. 

הגיעו ימי חנוכה. בעיר הוכרז מצב-חירום. אנשי החוג התכנסו לנשף-חנוכה, ישבנו כל 
הלילה, כי אסור היה להתהלך בלילה ברחובות. באותו נשף ניסה אחד החברים לדבר אתי 
גלויות על מטרות החוג. שוב לא היה לו צורך להרבות דברים לשכנעני. השיחות בחוג 
והאוירה ששררה בהן כבר הכשירוני למדי לקלוט את רעיון הציונות. 

ב"1923 באחד הלילות אסרו אותי, ואני אז בת 15. חיפשו ולא מצאו דבר, אם כי באחת 
הפינות בעליית-הבית היו שמורים אצלי חותמות וטופסי דרכונים. מינסק שוכנת על הגבול, 
ועל-ידה עברו חברים שהבריחו את הגבול. לא ידעתי מה טיבו של החומר שהופקד בידי 
להטמינו, ולא ראיתי אף פעם אחת את הבחורים שסרו אלינו בדרכם לחוץ-לארץ. הדבר 
נודע לי רק כעבור זמן. 

ישבתי במאסר כחודשיים. לאמי נודע שאין רשות לאסור בני-נוער שלא הגיעו לבגרות. 
נזדרזה והלכה לבית-הספר, לקחה את תעודת-לידתי ופנתה אל החוקר. הלה ענה לה: "אם 
היא עוסקת בפוליטיקה, סימן שהיא כבר מבוגרת והיא בת-עונשין". נתברר שהחוקר ידע 
כל פרט ופרט על פעילות חוגנו. היה בתוכנו אחד, בחור-ישיבה, שמסר על כל הליכותינו. 
בתא בבית-הסוהר הוּשבנו יחד עם נשים פושעות וזונות. אחת מהן הציקה לי במיוחד. באותו 
בית-סוהר ישבו גם חברינו, ורק פרוזדור הפריד בינינו. מפעם לפעם החלפנו אתם פתקאות. 
באחד הימים התגרתה בי אותה אשה והודיעה לי שתגלה לממונים שאני באה בקשרים עם 
החברים. בשעת הביקורת הקדמתי והתאוננתי על שמושיבים אותנו -- בחורות צעירות -- 
בין זונות ופושעות. את האשה העבירו לתא אחר, ואנו נפטרנו משכנות לא-נעימה. 
כשיצאנו מבית-הסוהר ניסה ל. לויטה לארגן אותנו ב"החבר הצעיר". דבריו לא לקחו את 
לבנו. לא יכולנו לתפוס את הרעיון להתארגן כנוער לומד. האם רק אינטליגנטים מקצועיים 
יבנו את הארץ? למה, איפוא, להתבדל ? באחד הימים בא אלינו שלום הקטין. הוא הציע לנו 

להתארגן בנוער צ"ס. לא ידענו אל-נכון מה טיבה של תנועה זו. חינוכנו הפוליטי היה דל, 
אבל הצטרפנו לתנועה הזאת, הרגשנו שבה מקומנו. 

לא הספקנו לפעול הרבה ונאסרנו שוב. אסרו במינסק בבת אחת כ-300 ציונים. אלא 
שהפעם היינו מחוסנים יותר. החלטנו לא לצאת לעבודה. אחד הממונים הסתער עלי ודרש 
ממני להישמע ולצאת לעבודה, וְלא -- ישלחני לצינוק. סירבתי. הפיל אותי ורמסני ברגליו, 
וכן פקד על המשגיח התורני להביא חבלים לאָסרני. הלה אמר לו שאין להם רשות לכך. 
בזמן הביקורת התאוננתי על מעשה הממונה. שאלוני אם יש לי עדים שיאשרו את דברי. 
למחרת ראני הממונה ובחירוק-שיניים סינן מלת-גידוף. באותו יום סולק מבית-האסורים. 
לחלק מהאסירים הציונים הוחלף המאסר בעליה לארץ-ישראל. בשל גילי לא ניתן לי 
סרטיפיקט. צירפוני כ"כלה", בלי שידעתי מיהו "חתני". אנשי השלטונות העלימו עין 
מהזיופים הגלויים שב"שידוכים" אלה. 

יצאנו ממינסק 35 איש. ניתן לנו קרון מיוחד. בכל רחובות מינסק עמדו ציונים ובירכונו 
לעלייתנו. 





חברי "קדימה" במינסק בשנת 1921, המחָברת -- מס' 8 

1. לפידות, 2. גב' דוּקורסקי, 3. פּאַניה אָקשטיין, 4. בנימין טיומקין, 5. פירה בראוואָרמן-רוּטמן, 6. בתיה 

מולוצ'ניקוב, 7. מאטליה טייף, 8. לאה גולדין-מהרשק, 9. אליהו קיסין, 10. בָּרתה פוצ'ינסקי, 11. פוליה 

גורדון-רבינוביץ, 13. בינדלאָר, 14. אָמה כץ-יבנה, 15. מאניה ויינשטיין, 16. אַנִיה טייף, 17. יוסף גולדגור, 

8. משה טסמן, 19. שפירא, 20. גרישה צורפאס, 21. יוסף צימרמן, 22. יואל ראקובשצ'יק, 24. קראביץ, 

5. גוטליב, 27. עקיבא גורדון, 28. כצנלסון, 31. זאב פאַלר, 32. אליעזר מורגנשטֶרן, 33. גדליה פולישצ'וּק 
(יערי), 37. אַסטראחאן 


יואל גוטרמן 


ממינסק עד אשחאבאד 


המחבר, יואל גוטרמן (1976-1907), אסיר-ציון, עלה ארצה ב-1927. 
עם סיום לימודיו בטכניון בחיפה, עבד כמהנדס. הרשימה דלקמן לקוחה 
מספר צ"ס, בעריכת יהודה ארז, הוצאת "עם-עובד", 1963. 


לפני המאסר 

שנת 1923 במינסק, בירת רוסיה הלבנה. בתי-הספר העבריים, החדרים והישיבות כבר היו 
בתקופה ההיא סגורים ומסוגרים על-פי צו השלטונות. יחד עם חברי אריה לוין ביקרנו 
בשיעורי הערב לתלמוד, אשר קיים רבי נחום בשביל נוער שלא על-מנת לקבל שכר. 
השיעורים שנקראו בשם "שערי תורה" התקיימו פעמיים בשבוע בבית-הכנסת של 
החייטים ברחוב שקולנאיא. מספר הלומדים היה כ-15 איש. עם החמרת המצב מבחוץ 
הועברו השיעורים לבית פרטי -- לבית זבירין ברחוב קוזמו-דֶמיאנובסקאיה. עד היום 
יהמה בי לבי בהיזכרי בשיעורים ההם, מלפני שנים כה רבות. כמה נשמה וכשרון השקיע 
רבי נחום בשיעורים אלה. רובם של המבקרים בשיעוריו של רבי נחום נתפסו לציונות, אף 
כי הוא עצמו התנגד לה. גם לי שימשו שיעורים אלו שער לתנועה הציונית. 

השתייכתי ל"החבר" -- הסתדרות ציונית של נוער לומד. אך כיןְן שטרם מלאו לי 18 שנה, 
הייתי לפי שעה בשורות "החבר הצעיר". מהתקופה ההיא זכורות לי הרצאותיו ושיחותיו 
המעניינות של מדריכנו לייבוש רוזנבוים ‏ -- סטודנט בפקולטה המָדיצינית של 
האוניברסיטה במינסק (כיום -- אריה רם, חבר קבוצת גבע). הסניף הוציא עתון בשם "בת- 
קול" שעורכיו היו אריה לוין ואברהם רוזנשטיין (אבן-שושן). הצטרפנו ליוָאוס"מ 
(הסתדרות הנוער הציוני המאוחד) עם היווסדה. המאסרים התכופים גזלו מתוך התנועה את 
החברים המנוסים והמסורים ביותר. אנחנו, הצעירים, שטרם פגעה בנו יד המרדפים, נתבענו 
לעמוד בפרץ. נכנסנו ראשנו ורובנו לדאגות התנועה ומסרנו לה את כל זמננו ומחשבתנו. 
נוסף לחומר שקיבלנו מהמרכז, הוצאנו מזמן לזמן חומר משל עצמנו מודפס בשפירוגרף. 
בשנת 1926 הוצאנו שני כרוזים על מצב היהודים ורדיפת הציונות והיהדות בססס"ר. הכנת 
הכרוזים, הדפסתם והפצתם עברו ללא כל תקלה. אחד הכרוזים נכתב על-ידי חברי יהודה 
רבינוביץ ועל-ידי. יהודה רבינוביץ כתב את הכרוז באותיות דפוס ושנינו ערכנו את 
ההדפסות בשפירוגרף. העיר חולקה לאזורים -- חבילה חבילה לכל איזור. עד כאן לא ידע 
איש מלבדנו על העומד להתרחש. בליל הפצת הכרוז נקראו כמה עשרות חברים לפגישה 
דחופה. בפגישה הוסבר להם לשם מה נקראו ומה תפקידם בערב זה. זוגות-זוגות טיילו 
חברינו ברחובותיה של העיר והניחו את הכרוזים בחדרי המדרגות, בסדקי הדלתות 
והתריסים, בפתחי החנויות ובתוך הבנינים הציבוריים. כל חברינו חזרו בשלום מפעולה זו. 
כמו כן ערכנו תכנית להוצאת ספרונים בשם "גרינגע שמועסן אויף וויכטיגע טעמעץ' 
(שיחות קלות על נושאים חשובים), כדי להסביר בצורה מובנת לכול את בעיות העם 
והתנועה. הספקנו להוציא רק חוברת אחת על הנושא: "וואָס איז אַזוינס די אידישע 
פראגע?" (מהי השאלה היהודית?). עם מאסרם של החברים שעסקו בכך נפסק מפעל 
הספרונים. 

התחבטנו בבעיה היכן לכנס את הקבוצות לשיחות ולפעולות. זכורות האסיפות ביערות 

בסביבות מינסק והישיבות תוך שיוט בסירות על נהר סויסלוץ'. נזכר אני איך באחד מלילות- 
הקיץ כינסנו קבוצת חברים ב... בית-הקברות. העמקנו חדור לתוך בית-העלמין ועל-יד אחת 
המצבות התישבנו על האדמה והקשבנו לדברי החבר, אשר דיבר בלחש על הציונות כפתרון 
ריאלי לשאלת היהודים. השיחה עברה מתוך הקשבה מתוחה. לסיום היה צורך בקריאת 
החוזר האחרון שנתקבל מאת המרכז. אך כיצד עושים זאת בחשכת הליל בבית-הקברות ? 
הלך חבר לבית סמוך, בו התגוררה אחת מחברותינו, והביא משם חתיכת נר וקופסת 
גפרורים. הנר הודלק, כיסו עליו מכל הצדדים בידים ובכובעים לבל ייראה האור מרחוק 
ולמען יאיר רק את החוזר. פתאום נשמע רשרוש וקול צעדים מתקרבים, הנר כובה מיד 
והנערים התפזרו לכל העברים. כעבור זמן-מה נפגשנו שוב והוברר כי לכל החברים שלום. 


במאסר 

נאסרתי בליל ה-1 בנובמבר 1926. לא מיהרתי לפתוח את דלת ביתנו לקול הדפיקות עד 
אשר הספקנו לשרוף את כל החומר הבלתי-ליגאלי שהיה בבית וגם להחביא את 
השפירוגראף שעליו הדפסנו את החומר. למרות החיפוש הממושך והמדוקדק לא נמצא 
בביתי דבר. במרתפי הגֶסָ"אוּ במינסק הייתי אסור יחד עם חברים אחדים למעלה מחודשיים. 
בהתאם להוראות שקיבלנו היתה טענתנו, כי לא השתייכנו לשום תנועה ציונית וכי לא ידוע 
לנו כלום על התנועה הזאת. ממרתפי הגפ"או העבירו אותנו לבית-הסוהר במינסק, בו היינו 
אסורים כחודש וחצי. למרות העדר כל הוכחות נגדנו, הוקרא לפנינו -- חודשיים וחצי 
לאחר שנאסרנו -- פסק-דין אדמיניסטרטיבי: גלות של שלוש שנים באסיה התיכונית. 
כאשר התאוננתי פעם בפני הרופא בגפ"או על כאבים בחזה, מרח הלה את חזי בתמיסתדיוד. 
ענין זה בידח את כל האסירים בתא שלנו. הוברר לנו שבידי הרופא של הגפ"או משמשת 
תמיסת היוד תרופת פלאים אוניברסאלית לכל המיחושים הפנימיים והחיצוניים גם יחד. 
חיכינו בבית-הסוהר שבמינסק עד לשילוחנו באָטאפ למקום גלותנו. והנה שבוע לאחר 
שהועברנו לבית-הסוהר, יומיים לאחר שהחוקר הודיע לנו את פסק-הדין של גירוש, נקראתי 
לפתע לראיון מיוחד עם אבי במשרדי הגפ"או. נעימה ומשיבת-נפש היתה ההליכה באויר 
הצונן של חודש ינואר, לאחר ישיבה של חודשים אחדים באויר הדחוס והמחניק של בית- 
הסוהר. אך מה מחכה לי בראיון המיוחד? בכל הראיונות הקודמים היתה אמא מופיעה, אבא 
לא בא עד כה. מה הניע אותו לבקש ראיון מיוחד? אבא ואני עומדים בפרוזדור על-יד דלת 
חדרו של החוקר. אנו מתוכחים ומשוחחים בינינו, משתדלים להנמיך את קולותינו. זוכר אני 
את דברי אבי: "רק התחלת ללמוד באוניברסיטה, את לימודיך לא גמרת, מקצוע אין לך, 
וממה תתפרנס? אני חלש ובקרוב אצטרך להפסיק את העבודה. והעיקר, העיקר -- אמא, 
היא חלתה ומצבה קשה... למענה אתה חייב לחתום על הצהרה של הסתלקות מההסתדרות 
הציונית כדי לצאת לחופשי". 

"האתה, אבי, תלחץ עלי, שאחתום על הצהרה, כי הנני עוזב את התנועה הציונית ומגנה 
אותה כתנועה קונטר-ריבולוציונית? האתה תציע לי שאעשה צעד בלתי-ישר זה, בעוד 
שבעמקי לבך אתה עצמך כָּמָהַ לציון?" -- שאלתיו. 

תוך כדי שיחה עם אבא נקראתי מדי פעם לחדרו של החוקר והוא שאלני, האם מוכן אני 
כבר לחתום על ההצהרה הנדרשת. "הרי לא נדרש ממך כלום -- הסביר החוקר -- רק 
חתימה על הצהרה זו ואתה יוצא לחופשי". הוספתי להסביר לחוקר, כי לא אוכל בשום פנים 
לחתום על הצהרה שאני עוזב תנועה אשר מעולם לא השתייכתי אליה... שעות אחדות 

ארכה ההיאבקות. לא נשארו בזכרוני פרטי הויכוחים הממושכים עם אבי, אך משפט אחד 
מדברי אבא בפגישה ההיא עודנו מהדהד גם כיום באזני: "עשה זאת למען אמך, כוחותיה 
לא יעמדו לה לשאת יסורים אלה. זכור, עוד בדרך תצטרך להגיד קדיש אחריה". דבריו אלה 
הלמו על ראשי כפטישים. אהבתי את אמי, אהבת-נפש אהבתיה, ואני עודני נער. מאין 
שאבתי את כוחות-הנפש כדי לעמוד במבחן נאמנותי הציונית ולא להיכשל ? שעות הפגישה 
ההיא נראו לי כנצח. כאשר חזרתי לתאי נפלתי על משכבי ופרצתי בבכי. 

אִייכם יקירינו, הורים, אחים ואחיות, אשר התנגדתם לדעותינו הציוניות? היכן הם כעת 
החברים אשר עזבונו בדרך? אילולא היד הטמאה הזידונית של הנאצים, אשר המיתה אתכם 
בכל מיני מיתות משונות, הן הייתם רואים במו עיניכם כי צדקנו. הציונות ראתה נכוחה את 
מצבו של העם היהודי והיא עשתה חיל רב. הן התגשמו מיטב שאיפותינו ואף זכינו לראות 
בימינו את הקמתה של מדינת ישראל. לבנו מלא גיל על גדותיו, אך שמחתנו פגומה היא, כי 
אתם, יקירינו, חסרים לנו כאן... 


בארץ-גזירה 

למעלה מחודשיים ארכה הנסיעה באָטאפ מכלא מינסק עד כלא אשהאבאד: מינסק -- 
סמולנסק -- ויאזמא -- טולא -- סאמארה -- טאשקנט -- אשחאבאד. בכל אחת 
מהערים הללו הוּבלנו ברגל מרחקים של קילומטרים תחת משמר מזוין מוגבר, מתחנת 
הרכבת לבית-הסוהר, ואחר כך מבית-הסוהר לתחנת הרכבת, כשאנו עומסים על שכמנו 
ונושאים בידינו את חבילותינו ומזוודותינו. הנסיעה התנהלה בקרונות "סטוליפין" 
המפורסמים, הקרון מחולק לתאים סגורים ונעולים היטב. פתח הדלת מכוסה ברשת חזקה 
וכן מכוסים רשתות החלונות הקטנים שליד התקרה. החייל המזוין עומד בפרוזדור ליד דלת 
התא ואינו גורע עין מהאסירים. הוא סופר ומונה אותם בלי הרף, לעצמו לא יאמין, שמא 
בכל זאת התחמק וברח בינתיים אחד מהם. 

בסוף אפריל 1926 הגענו -- קבוצת גולים מרוסיה-הלבנה -- לאשחאבאד, ומצאנו בה 
גולים ציונים מכל קצות ססס"ר, כשלושים וחמישה חבר וחברה. כאן רוכזו הגולים אשר לא 
נשלחו עדיין למקומות הנידחים באסיה התיכונה ואף אלה אשר הגישו בקשות להחלפת 
גירושם בעליה לארץ-ישראל. בימים ההם נהגו עוד השלטונות להיענות לבקשות מסוג זה. 





ציונים בגירוש באשחאבאד בשנת 1927 
עומדים מימין לשמאל: יהודה רבינובי?, יואל גוטרמן 

הגולים הציונים התרכזו ברובם בשתי קומונות גדולות, ורק אחדים מהם גרו לחוד. זכורה לי 
הקומונה ברחוב קרילוב מס' 3, בחדר אחד של בית פרטי גרו כ-15 נפש, חברים וחברות. 
בעברנו את סאמארה שרר בה קור צורב, ובאשחאבאד קידם אותנו חום קיץ לוהט. 
אשחאבאד נמצאת במרחק של 35 קילומטר בערך מהגבול הפרסי. מהעיר נראים יפה 
ההרים המבדילים בין ססס"ר ובין פרס. ביום היה חם, אך בלילות שרר מחנק אשר היקשה 
במיוחד עלינו, כי גרנו בצפיפות גדולה מאוד. קשה היה להשיג עבודה, הגפ"או מנעה את 
הדבר מאתנו. סכום הכסף שהקציבה הגפ"או לכל גולה, 6 רובל ורבע לחודש, הספיק כדי 
לגווע ברעב. נאלצים היינו לחפש מקורות פרנסה. אחדים עבדו עבודה פשוטה בבנין 
ובסבלות, אחדים נתנו שיעורים פרטיים. היו גם כאלה אשר קיבלו לעתים עזרה 
ממשפחותיהם. הכל נכנס לקופה המשותפת ובמאמצים קולקטיביים התקיימנו איך-שהוא. 
עבודות הבישול ושאר עבודות משק-הבית נעשו על-ידי כולנו בתורנות. 

רוב החברים בקומונה השניה היו מתל-חי אשר בקרים. אל אחד החברים באותה קומונה 
הגיעה אשתו והביאה אתה חומר-קריאה של "החלוץ הליגאלי". כולנו שמחנו לידיעות 
ששאבנו מן החומר על הנעשה בארץ ובתנועה. ביום בהיר אחד נערך חיפוש בדירת 
הקומונה ההיא והחומר נמצא. המחפשים, אנשי הגפ"או, הלכו ישר אל המקום שבו היה 
חבוי החומר ומצאוהו... 

חברים אחדים נאסרו. 

לעתים מונים אנו את תקופות חיינו השונות לפי החברים והידידים שרכשנו לנו בכל תקופה. 
ידידות-נפש עמוקה נקשרה בין החברים למאסר ולגירוש. 

לאחר זמן קיבלתי אף אני חילופין והצלחתי להיות בין אלה אשר זכו לעלות לארץ. את 
הדרך מאשחאבאד עד אודיסה עברנו במשך שבעה ימים של נסיעה רצופה ברכבת. באודיסה 
התגורר אז אחד מאחי. על אף היותו קומוניסט, קיבל אותי בחמימות והביאני אל ביתו. 
תיכננתי באשחאבאד את נסיעתי לאודיסה כך, שאשהה בה מינימום של זמן, כדי לקצר עד 
כמה שאפשר את זמן הימצאי בחברת אחי... מאז לא ראיתי איש מבני משפחתי -- הם 
הושמדו בגיטו מינסק. 

באודיסה ירדנו אל האניה אשר הביאה אותנו בנובמבר 1927 לארץ-ישראל. 





ציונים בגירוש באשחאבאד ביולי /4ל1 
1. יואל גוטרמן, 3. יהודה רבינוביץ, 7. זרח שָפלן 


אריה לוין 


מינסק --- קארקאראלי -- ארץ-ישראל 


המחבר, אריה לוין (1977-1907), אסיר-ציון, 
עלה ארצה ב19297. כיהן כמנהל בנק- 
הפועלים בעיר-מגוריו רחובות. 


ברצוני לספר איך "חלוץ" ממינסק הגיע ב-1929 לארץ-ישראל דרך 12 בתי-סוהר וגירוש 
בקאזאכסטאן. 

קארקאראלי -- זהו שם העיירה הקירגיזית שאליה הגעתי אחרי שישה חודשים מיוגעים: 
מחצית הזמן הזה ביליתי במרתף הגפ"או במינסק ערב פסק-הדין של גירוש, ומחציתו 
השניה -- ב"אָטאפ", בדרך לגירוש. "לא המטרה בלבד חשובה, כי אם הדרך אליה", גרסו 
סוכני הגפ"או, ודרך שרגילים לעָברה במשך שבוע ימים נכפה עלי להתענות בה שלושה 
חודשים רצופים. יום אחד היינו נוסעים ושישה-שבעה ימים היינו "מבלים" בבית-הסוהר 
ומחכים לשיירה. כך עברנו שנים"עשר בתי-סוהר בכל רחבי רוסיה. 

בבתי-הסוהר של רוסיה הלבנה ובבתי-הסוהר של קירגיזיה הרחוקה, בבנינים עתיקים מימי 
יקאטרינה הגדולה ובבנינים שהוקמו זה מקרוב לפי הטכניקה החדישה של שלטון 
הדיקטטורה -- התיחסו אלינו, הציונים בני שש-עשרה -- שבע-עשרה, כאל פושעים 
פליליים. "ברוסיה קיים... חופש דעות ולכן אין בה אסירים פוליטיים" -- ידעו להגיד לנו 
בכל מקום, ודינו של נער ציוני כדין כל פושע אחר שרצח נפש או גנב סוס. "פושע" אחד, 
נוצרי, רופא מפורסם בעירו, חטא כלפי המשטר בעריכת קונצרטים בביתו לשם הפצת 
מוסיקה בעם בלי רשיון לכך. הוא היה אדם חולני, וביקש אצל הפרוקורור בעת ביקורו 
בבית-הסוהר, שיוּתר לו לנסוע למקום שילוחו על חשבון עצמו למען הימנע מה"אָטאפ". על 
זה ענה לו הלה בציניות: "אָטאפ -- זהו בית-ספר של חיים ואין לוותר עליו". 


זמן קצר אחרי שגמרתי את בית-הספר נאסרתי, וקשה מאוד היה להתרגל לחיים במרתף 
המינסקאי. היינו בני ט"ז-י"ז, רכים ומחוסרי נסיון-חיים, כשהכניסו אותנו בתוך קהל של 
פושעים פליליים. "ירוקים" היינו במרתף ומשמשים מטרה לכל מיני תעלולי-רשע 
והתעללויות של הפושעים. השלטון בתוך התא היה בידי הפושע הגדול ביותר. הוא היה שם 
המושל בכיפה, ואוי ואבוי היה ל"ירוק" שהעז להתאונן עליו לפני המפקח של בית-הסוהר. 
אלה היו עינויים גופניים. אחריהם באו עינויים פסיכיים בזמן החקירות. רוב החקירות היו 
בשעות המאוחרות בלילה באטמוספירה מתוחה, כדי להשפיע על הנחקר הצעיר. ביחוד 
הצטיין בחקירותיו אנדרייב, שהביא בסאדיזם שלו את החברה ברטה לוין לידי התאבדות. 
ברטה, בת למשפחה עניה, מפרנסת אותה ודואגת לאחיה הקטנים, היתה מוסרת את כל זמנה 
הפנוי לפעולה הציונית. באחד הימים נאסרה עם קבוצת חברים. רק בת ט"ז היתה 
כשנאסרה. כעבור זמן קצר שוחררה. עצובה מאוד היתה ברטה ביום שחרורה; לא סיפרה 
דבר לאיש, התהלכה נבוכה, שקועה בהרהורים. ראינו שדבר-מה מדכא אותה. יום אחרי זה 
ביקרה אצל חברים אחדים וביקשה מהם שייזהרו בפעולתם, כי הגפ"או יודעת על אודותם. 

לא יכלה הנערה התמימה לעמוד בפני האיומים והפיתויים ונפלטו מפיה כמה שמות של 
חברים. למחרת משו את גופתה מן הנהר... 

נקראתי אל אנדרייב זה בחצות הלילה. על השולחן -- אקדח. "תדע, הכל ידוע לנו" -- 
פנה אלי החוקר והתחיל לפרט דברים מעבודתנו הבלתי ליגאלית. נוכחתי לדעת כי בוגד היה 
בקרבנו. אולם לפי ההוראות שבידינו יש לטעון -- להד"ם. "המודה אתה שהיית חבר 
אקטיבי ב"החלוץ"? "היודע אתה שבעד קשר עם הבורגנות הבין-לאומית הנך נאשם לפי 
סעיף 69 ו-72 של החוק הפלילי, והעונש המגיע לך הוא מ-5 שנות מאסר ועד מיתה 
ביריה?" -- "לא, אינני מודה" -- אמרתי לו. "אשלח אותך רחוק מאוד ממשפחתך ולא 
תראה אותה עוד לעולם" -- פנה אלי שנית. כשלא עניתי לו על כך, הצטחק ואמר: 
"לאמיתו של דבר אינני דורש שתמסור לי פרטים על חבריך; את זה אני יודע בעצמי. אולם 
אם אתה טוען שלא היית חבר באגודה ציונית, ודאי לא תסרב לפרסם בעתון שהציונות היא 
קונטר-ריבולוציה, ואין לך שום קשר אתה. את זה תעשה ונשחררך מיד". "לא אפרסם שום 
דבר" -- עניתי לו. "חזור לרבצך במרתף" -- קרא בזעם וציוה עלי להסתלק. 

נערים ונערות היינו, אולם גאים היינו בהתנהגותנו כאסירים פוליטיים ותיקים. לא חדלנו 
לדרוש יחס מיוחד אלינו, כאל אסירים פוליטיים. נענשנו קשה כשלא קמנו בשעת הבקרה 
היום-יומית. נענשנו ולא נרתענו. 

שלושה חודשים חיכינו לפסק-דין. לבסוף הגיע -- גירוש לשלוש שנים לירכתי רוסיה. 
בגורלי נפל -- קארקאראלי, שם שמימי לא שמעתיו. חיפשתיו במפה ולא מצאתיו. 
קיבלתי חבילה עם דברים הכרחיים ויצאתי לדרך בשיירה גדולה. הוכנסנו לקרונות 
"סטוליפין" (על-שם הצורר הצארי) והחל מסענו על-פני מרחבי רוסיה. אחרי יום"נסיעה 
היינו יורדים ומטלטלים עצמנו עם החבילות קילומטרים ארוכים עד לבית-הסוהר הקרוב, 
ושם היינו מחכים לשיירה הקרובה. השיירות האלה הלכו וגדלו מיום ליום. גילינו שאין אנו 
הציונים היחידים כאן; הצטרפו אלינו גם סוציאל-דימוקראטים, ס"רים ואנארכיסטים, על- 
פי רוב אנשים בגיל-העמידה. אחד מהם סיפר לנו שלפני עשרים שנה, בזמן הצאר, ישב כאן 
בתור ריבולוציונר. ראינו כי אכן ההיסטוריה חוזרת... 

האסירים הציונים היו צעירים ברובם, אבל על חלק מהם עברו הרבה תלאות. נפגשנו עם 
חבר שהספיק להגיע כבר למקום-הגירוש, ולברוח ממנו, כדי לחזור לתנועה. הוא נתפס 
והועמד שנית לפני משפט גפ"או. ידענו "משפט" כזה מהו -- פסק-דין אדמיניסטרטיבי 
לחמש שנות מאסר באחד האיזולאטורים. אולם הבחור היה מלא מרץ וחדות-חיים. 
הנסיעה באטאפ בחברה גדולה חיזקה את רוחנו. שרנו שירים ציוניים, ורוחנו היה טוב 
עלינו. הדכדוך בא כשהתחילו להפריד בינינו ולשלוח איש-איש למקום גירושו. אחרי 
שנמצאתי במשך שלושה חודשים בתוך משפחת חברים, היה קשה ומר לשבת בודד בנקודה 
האחרונה של המסע -- במרתף הרטוב של סאָמיפאלאטינסק. אחרי עשרה ימים יצאתי 
מהמרתף למקום מגורי החדש -- קארקאראלי. 

סאָמיפאלאטינסק -- זוהי הנקודה האחרונה של מסילת-הברזל. 360 ק"מ ממנה שוכנת 
העיירה קארקאראלי. שבעה ימים נסעתי בעגלה דרך כפרים קירגיזיים. לפעמים נדמה היה 
שלא יבוא קץ למדבר הגדול הזה. גם לשומר שלי, טאטארי, היה כנראה עצוב, ולא פעם היה 
אומר: "בעצם אין אני שומר עליך, אני רק בעל-עגלה. למה אסרו אותך אינני מבין; הלא 
אתה בחור הגון...". 

כשהגענו לקארקאראלי, הייתי בין הגולים הראשונים במקום הזה, אולם כשנפרדתי ממנה 

אחרי שלוש שנים היו שם קרוב לשלושים איש. קארקאראלי כמקום גירוש התקדמה 
והלכה. 


קארקאראלי -- עינים שחורות בלשון קירגיזיה. האגדה מספרת שבמקום רומנטי זה אהב 
הגיבור הלאומי הקירגיזי את אהובתו וקרא לו בשמה. העיירה נמצאת בתוך בקעה וסביב לה 
הרים מכוסי יערות-קדם. היערות משתרעים על עשרות קילומטרים, ובתוך היערות עדיין 
לא דרכה רגל אדם. הנהר אירטיש מפריד בין סאָמיפאלאטינסק לבין קארקאראלינסק; 
ופעמיים בשנה נפסקת התעבורה על פני הנהר -- בתחילת החורף ובסופו. זה נמשך 
כשלושה חודשים ואז מנותקת העיירה מהעולם. 

האקלים בחורף קשה מאוד; הקור מגיע ל-45 מעלות. מלבד זה הרוחות הקרים -- 
ה"בּוּרַאנים" -- מקפיאים את הדם. בימי בּוּראָנים אלה יש שיקפאו אצלך האף, האוזן, 
האצבע. הקירגיזים לובשים בגדים חמים גם בחורף וגם בקיץ. 

התושבים הוַתיקים של המקום -- הקירגיזים -- עוסקים במרעה ובציד. הם עובדים מעט 


וחיים על בשר ו"קוּמיס" -- חלב-סוסה. זהו המשקה הלאומי שלהם. לחם -- דבר 
שבמותרות בשבילם. 
היחס אלינו היה טוב. חלק אחר של התושבים שזה מקרוב באו -- הם הטאטארים 


שעוסקים בעיקר במלאכה, מסחר ופקידות. הם יודעים קרוא וכתוב, והם גם נקיים יותר 
מהקירגיזים. איבה גלויה שוררת בין שני העמים האלה, בני הדת האחת, הדת המוסלמית. 
אלה ואלה היו מגלים קירבה אלינו, היהודים, בני הגזע השמי. 

המקום שימש מקום-גירוש גם לפנים. עדות לכך -- האוכלוסיה הרוסית הנמצאת שם. חלק 
מאבותיהם הוגלו הנה בזמן הצארים. הואיל והישוב מרוחק מהעולם, וכמעט שאינו בא 
בקשרים עם החוץ, הולכת האוכלוסיה ומתנוונת. בשנים האחרונות באו הנה כמה משפחות 
שראשיהן הם בעלי מקצועות חָפשיים -- רופאים, מהנדסים, מורים, גיאולוגים. בשנים 
ההן היו משלמים ברוסיה שכר נוסף הגון לאלה שהסכימו לעבוד במקומות המרוחקים. 
יחסינו עם האנשים האלה היו מצוינים. היינו נפגשים אתם יום-יום, משוחחים ומבלים יחד 
את הזמן החָפשי. "אנו רואים טעם בחייכם כאן. לכם יש אידיאל שלמענו אתם סובלים, 


אבל לנו אין" -- היינו שומעים מפיהם בשעה שנפשם התעטפה עליהם. סוכני הגפ"או 
העירו לא פעם לידידינו אלה, שאינם רואים בעין יפה את היחסים אתנו, אולם ידידינו לא 
נרתעו. 


מצבנו הכלכלי היה לא רע בזמן הראשון. חלק מאתנו עבד בפקידות, חלק בעבודות אחרות. 
אף שלחנו עזרה לקרובינו. כאשר גדל מספר הגולים, התחילו סוכני הגפ"או להפריע 
בדרכים שונות לעבודתנו. היו מוסרים פקודות למוסדות, שבהם עבדנו, לפטר אותנו. על-פי- 
רוב היו מנהלי המוסדות שבעי-רצון מעבודתנו ולא רצו לפטרנו. לא אחת פרצו סכסוכים 
בגלל זה. במקום-עבודה אחד הגיע הדבר לידי כך, שביום פיטורין של חברינו התפטר גם 
מנהל המוסד בתור מחאה. היו מקרים שהפקידים אשר נשלחו במקומנו לא רצו לקבל 
עליהם את התפקיד. הם טענו שלא יסיגו גבול ולא ילכו לעבוד במקום שאיש אחר מתפרנס 
ממנו. כשגדלה המצוקה, סידרנו מטבח משותף לכל הגולים, בלי הבדל מפלגה. המטבח 
שימש לנו גם מקום תרבות. שם הייני מקבלים עתונים, כתבי-עת וספרים. 

במרוצת הזמן התחילו להגיע אלינו שמועות על מאסרים בקרב הגולים, על העברת גולים 
ממקום למקום ועל גזירות אחרות. בזמן ההוא הגיע אלינו השמועה על רצח החבר הגולה 

ברונשטיין (השומר הצעיר) במקום גירושו, על-ידי שומר הגפ"או. התאספנו בלילה ודנו איך 
להגיב על פשע זה, כתביעת מצפוננו. נשמעה הצעה להריץ מחאה בכתב לראש הגפ"או 
במוסקבה בשם כל הגולים. אולם ידענו כי בזה נמיט אסון על כל חברינו במקום. 

זמן קצר אחר-כך הגיעה הרעה לפינתנו, חייבו אותנו להתייצב פעמיים ביום לפני סוכני 
הגפ"או, עיכבו את מכתבינו, סילקו אותנו מעבודתנו. ביום אחד קיבלו שלושה חברים 
פקודה להיות מוכנים במשך שעה אחת לנסוע למקום בלתי-ידוע. ידענו שזוהי התחלת 
ההפרדה של קבוצת הגולים במקום. לזמן הקבוע התאספנו כולנו על-יד הגפ"או. שלושת 
החברים הועלו על מכונית. חבר אחד שנתאחר, וביקש להיפרד מהנוסעים, קפץ לאוטו. תוך 
כדי הושיטו ידו לברכת-שלום, התנפלו עליו סוכני הגפ"או ואסרוהו. ביקשנו לשחרר אותו, 
אולם הרחיקו אותנו בכוח. בלילה החלטנו לשגר משלחת של שני אנשים בדרישה לשחרר 
את האסיר. בבוקר התיצבנו ומיד נאסרנו. תמימים היינו ושאלנו: "על סמך מה אוסרים 
אותנו? האם יש פקודה בכתב על כך?" -- ענה לנו סוכן הגפ"או בצחוק: "סיבה לאסור 
אתכם נמצא תמיד, ופקודה לא קשה להמציא". נשארנו במאסר שבועות אחדים. כמה 
מידידינו הנוצרים במקום המציאו לנו אז חבילות, אף כי סיכנו בזאת את חירותם! 
בזמן ישיבתי בבית-הסוהר מלאו שלוש שנים למאסרי. בימים ההם קיבלתי פסק-דין חדש: 
איסור ישיבה לשלוש שנים נוספות בערים מאוכלסות יהודים. להלכה הרשות נתונה, 
כביכול, לגולה עצמו לבחור מקום-ישיבתו בעיר הרצויה לו, אולם למעשה הורשה לו לנסוע 
רק לאחד ממספר מקומות מצומצם. מעמד הגולה במקומות החדשים היה קשה. הביטו עלינו 
כעל מנודי החברה הסוביטית, כיןְן שהיינו משוללי כל זכויות, לרבות זכות-לעבודה. אמנם, 
גם במקומות הגירוש לא "פינקו" אותנו, אולם לרוב היו זקוקים שם לגולים -- לכושר 
עבודתם ולמקצועותיהם. במקומות גלותנו החדשה היה לנו יותר חופש, אבל פחות לחם. 
עברתי לקאלוגה (רוסיה המרכזית). באחד הימים קבלתי ידיעה מהגברת פְשקובה -- באת- 
כוחו של הצלב האדום הסוביטי במוסקבה -- על רשיון-העליה שהגיע בשבילי. הופתעתי, 
כי לא ביקשתי כזאת ממוסדות התנועה. התברר, כי חברי שהספיקו לעלות לפנָי לארץ דאגו 
לי ולעוד חברים מספר. ולא זה בלבד: הם גם שילמו את הוצאות הנסיעה לארץ-ישראל. 
בספטמבר 1929 -- כחודש אחרי מאורעות אב -- עליתי לארץ. 


בגירוש בקארקאראלי בשנת 1929. עומד שני מימין אריה לוין 

אריה ל. דולצ'ין 


נולדתי במינסק בשנת 1913, בבית יהודי מסורתי. אבי, אברהם משה דולצין, גם הוא יליד 
מינסק, למד בנעוריו בישיבת ליובאַוויטש וקיבל שם סמיכות לרבנות. בעודו בחור-ישיבה 
התחתן, נשא לאשה בת-טובים ממינסק, מרים לבית דרייצר. סבא של אמי ר' אשר לייב 
חָפֶץ, בעָליה של אחוזה בסביבת מינסק, היה יחד עם דב בָּר שלֶפיאַן (דב"ש) במקימי 
"אגודת-האלף" המינסקאית -- "דורשי ציון". אגודה זו ביקשה לארגן אלף אנשים 
במינסק ובנותיה, שכל אחד מהם ירכוש לו נחלה בארץ -- בתשלומים במשך שנים מספר. 
חפץ גם היה אחד משלושת חברי המשלְחַת של האגודה, שיצאה בשנת 1891 ארצה לתור 
ולחפש נחלה מתאימה, ולבסוף רכשה את אדמת עין-זיתים. 

אני הבן הבכור במשפחה של שלושה אחים ושתי אחיות, כולם בחיים, במֶכסיקו, חוץ מאחי 
שמריהו, הצעיר ממני בשנה אחת, שהיה יו"ר ארגון המהנדסים במכסיקו ונפטר בטרם עת. 
כבר בגיל שלוש התחלתי ללמוד ב"חדר". בגיל חמש הוּעברתי לבית-ספרו של המירה נחום 
הלל מולוצ'ניקוב (לימים -- ידין), ולמדתי בו שנה אחת בלבד, כי כבר בגיל שש התחלתי 
ללמוד בבית-ספר סוביטי. היה זה בית-הספר העמלני מס' 10, לשעבר -- הגימנסיה של 
פֶלדשטיין. כאן למדתי תשע שנים עד לסיום חוק-הלימודים ברמה תיכונית. כל הלימודים 
התנהלו ביידיש, שהוּפרה כשפה רשמית, גם מתימתיקה, כימיה, זואולוגיה וכו'. רוסית 
ובילורוסית נלמדו רק בתור שפות. בשנת לימודי האחרונה, 1928, כיהנתי כיו"ר ועד 
התלמידים בבית-הספר, והיתה לי, כנציג התלמידים בועד הפדגוגי, זכות-הצבעה. 
בד-בבד עם לימודי בבית-הספר הסוביטי, המשכתי -- באופן פרטי וחשאי -- גם בלימודי 
היהדות. בוקר-בוקר בשעה שש היה בא אלינו הביתה מורה עברי ומלמדנו חומש, תנ"ך 
וגמרא -- עד שהגיעה שעתנו לילך לבית-הספר. אך דעתי לא היתה נוחה ממורי, אייזיק 
מטליצקי. הוא היה מביא אתו תמיד לארוחה לחם ובצל, וזה היה כל מזונו. ריח הבצל החריף 
נדף מפיו כל שעת הלימוד, וזה עורר בי טינא רבה אליו. בכל-זאת החזקתי מעמד עד לבר- 
מצוה. לחגיגת בר-מצוה הכינותי דרשה, כמקובל. מן הקרואים לחגיגה זכורים לי המגיד 
ממינסק ר' בנימין שקוביצקי, והרב יהושע צימבליסט (הורדנר). 

שני גורמים פעלו עלי את פעולתם באותן השנים. מצד אחד חָזקה עלי ההשפעה הסוביטית 
-- של החוץ, של הרחוב הכללי והיהודי. ומצד שני היתה עזה ועמוקה זיקתי לבית, 

למשפחה, לאבא שאהבתיו והוקרתיו מאוד, וכדי שלא לצערו1 המשכתי בלימודי היהדות עם 
המורה שלא יכולתי לשאתו. אך בנפשי לא היתה התרוצצות בין שני הגורמים האלה. שהרי 
למדתי בבית-ספר יהודי, ביידיש, בעיר היה תיאטרון יהודי, הוצגו מחזות בעלי תוכן יהודי, 
הופיע עתון יהודי יומי, "אָקטיאבר". יידיש היתה כאמור שפה רשמית, וזכורני כי מעל פַתח 
הכניסה לבית-הנתיבות העירוני התנוסס שלט גדול ביידיש, "מינסק". בכל זה היה ביטוי 
יהודי, וזה נתן סיפוק ופורקן לזיקתי היהודית הלאומית. 

אבי היה בשנים ההן מנהל קואופרטיב ציוני. במינסק הוקמו ב-1918, בימי הכיבוש הגרמני, 
קואופרטיבים צרכניים ציוניים על-ידי הסתדרות הציונים הכלליים. אפילו שטרות של כסף 
פנימי הודפסו בעברית. כשנתייצב השלטון הסוביטי בעיר -- הפכו הקואופרטיבים האלה 
להיות ממלכתיים. אבא ושאר המנהלים נתבקשו תחילה להמשיך בתפקידם. אבא היה מנהל 
הקואופרטיב ברחוב וָמיגה, איזור יהודי מובהק, והקואופרטיב היה סגור בשבתות. בהדרגה 
סולקו המנהלים הלא-קומוניסטים. אלה שהצטרפו למפלגה הקומוניסטית -- הושארו 
בתפקידיהם, אך השאר סולקו, ולא עוד אלא גם נשפטו ונרדפו. אבי היה למעשה המנהל 
הלא-קומוניסטי האחרון שהושאר בתפקידו. 

ואביא כאן קטע מרשימתו של אבא ז"ל שפורסמה בכרך הראשון של הספר "מינסק עיר 
ואם": 

"אף שהייתי יהודי שומר מצוות, העמידו אותי בראש קואופרטיב יהודי בקומארובקה 
ואחרי זה הועברתי לצרכניה גדולה יותר, ברחוב המרכזי סובאָסטקאיה (מקודם 
זאכארייבסקאיה) על-יד הגן העירוני. הקואופרטיב היה סגור בשבת בנימוק שהאיכרים 
באים העירה לקנות מצרכיהם ביום ראשון, אך נדרשנו לפתוח את החנות בימי חג יהודיים, 
ראש-השנה ויום הכיפורים. עבדו עד 12 בלילה בשתי משמרות. ביום הכיפורים הודעתי 
שאעבוד רק במשמרת השניה. באותו זמן נערך טיהור בקרב פקידי הממשלה בכלל ועובדי 

כסף פנימי לקניית מצרכים בקואופרטיבים היהודיים במינסק 


212 אריה דולצין 


הצרכניות בפרט. בעתון-הקיר נתפרסמה קריקטורה איך דולצין מתפלל עטוף בטלית. הייתי 
מוּעד להיות קרבן הטיהור, אך רבים, וביניהם מזכיר התא הקומוניסטי -- קרמר, עמדו 
מאחורי. קרמר אפילו התבטא שלא יחליף אותי בעשרה קומוניסטים. ובכל זאת העבירו 
אותי לקואופרטיב אחר, גדול יותר. שם כבר מכרו נוסף למצרכי מזון לפי תלושים, גם 
דברי-מותרות, כמו יינות בלי תלושים, אבל כיוֶן שצריך היה לעבוד שם גם בשבתות, טרחתי 
וקיבלתי העברה לחנות חדשה שנפתחה ברחוב נאָמיגה, באיזור יהודי צפוף, ובשבת היתה 
הצרכניה סגורה. סימוּנה של הצרכניה היה: קואופרטיב הפועלים המרכזי, חנות מס' 19. 
כאן מכרו לא רק מזון, אלא גם בגדים ונעלים. המחסור במצרכים היה אז עדיין גדול. במקום 
תלושים למזון, שהיינו חייבים להעבירם לביקורת המרכז, הונהגו פנקסי-מזון, ואת כל מי 
שקיבל מנתו החתימו בפנקסו. אז היתה לי אפשרות לעזור הרבה למשוללי-הזכויות 
וכרטיסי-המזון (לישאָנצי), שהיו על-פי-רוב כל "כלי-הקודש". כן יכולתי לעזור במצרכים 
לאלמנת הרב ר' לייזר רבינוביץ, לר' יהושע הורודנר, למגיד ממינסק ר' בנימין שקוביצקי 
ועוד. הם היו שולחים ילדים לחנות, והייתי מספק להם מצרכים. 

בשבתות היתה הצרכניה סגורה, אך בחגים וגם ביום הכיפורים היתה פתוחה, אלא שאני לא 
באתי לעבודה. עבדו בצרכניה 12 פקידים. בין מנחה למעריב מצאתי לי אפשרות לקפוץ 
לבית-הכנסת ובעיקר לשטיבל של החסידים מליובאוויטש שנמצא ברחוב נאָמיגה מול 
הקואופרטיב. כך רכשתי לי עמדה, ומנהלי הצרכניות העריכו מאוד את עבודתי, אף כי 
היבסקציה השתוללה בפעולתה נגד הדת ונגד הציונות". 

גם אל אבא פנו כמה פעמים בענין הצטרפותו אל המפלגה הקומוניסטית. הוא גם חשש 
שיעבירו אותו לקואופרטיב אחר וינסו לכפות עליו עבודה בשבת. אך יותר מכול היה חרד 
לגורל ילדיו ולחינוכם ברוח היהדות והלאומיות. זכור לי כי היה אומר: "די קינדער זיינען 
אַביסל צו פיל געכאַפט אין דער מעשה", כלומר, הילדים נתפסו קצת יתר על המידה 
ל"עסק" הזה, הסוביטי. על כן החליט להגר, להוציאנו בעוד מועד מתחומי ברית-המועצות, 
ולהבטיח את חינוכנו היהודי והלאומי. 

כיוְן שהיה לנו דוד במכסיקו, נסענו למכסיקו. 

במבט לאחור יכולני להגיד שילדותי במינסק היתה טובה. למרות צוק העתים, המלחמות, 
הנאֶ"פ וכו', ואף שאבא מַשכורתו היתה צנועה, לא סבלנו מחסור. מדי שנה בשנה היינו 
נוסעים לקייטנה, כ-8-7 ק"מ ממינסק. היינו שוכרים ביקתה של איכר ומבלים בה כשלושה 
חודשים. ואבא היה בא לבקרנו לעתים מזומנות. 

זכורני כי לפני נסיעתי, ב19297, ערכו לי חברי בבית-הספר מסיבת-פרידה, אף שנחשבתי 
כ"בוגד" בעיניהם. ואחד המורים, יהודי ששמו לייבוביץ, אמר לי: "אתה נוסע מכאן לעולם 
שחור. עוד תתחָרט. רק תעבור את הגבול -- תראה במו עיניך איך מַכים שוטרים באֶלות 
את המעמד הפרוליטארי". ואז השבתי לו: "אם אמת הדבר -- אני אחזור...". 


כשיצאתי ממינסק למכסיקו, נער בן ט"ו, לא הייתי ציוני. אמנם הבית, המשפחה, ואף 
לימודי בבית-ספר יהודי טיפחו בי זיקה ליהדות, אך יהדותי נתמצתה בזיקה למסורת בלבד, 
לא נשתלבה אף כלשהו בחיים הדינָמיים, המודרניים של החוץ, של המשטר הסוביטי. 

משורר-ההשכלה יהודה ליב גורדון טֶבע את האימרה הנודעת: הָיָה יהודי באֶהָלָךָּ ואדם 
בצַאתֶךְּ'. אך במכסיקו גיליתי שהציונות מסַפקת אלטרנטיבה אחרת לחיים אלה של שניות, 
הציונות שיחררה אותי מַלבָטי על מקומי בעולם כיהודי וכאדם. מהציונות שָאבתי כוח 

להיות יהודי לא רק באָהלי, אלא גם בצאתי. יכולתי לחוּש עצמי כיהודי שלם וכאדם שלם. 
יכולתי להיות מעוּרה בחיים המודרניים בלא להיות מוגבל רק בתחום הצר של היהדות 
המסורתית שהבאתי מביתי. אך כדבר הזה ייתכן רק במדינות שמשטרן דימוקראטי 
ושמכירות בזכות היהודים לחיות בתרבותם הייחוּדית ובשויונם לפני החוק. אנו זקוקים 
לשויון כדי לתת ביטוי לייחודנו הלאומי. ומשום כך איננו נסבלים על-ידי משטרים 
טוטאליטאריים, בין שהם קומוניסטיים ובין שהם פאשיסטיים. רוסיה הצארית בעבר, 
והמשטר הסוביטי בימינוּ, סובלים את היהודי, מכירים בזכותו לשויון אינדיבידואלי, אבל 
שוללים את זכותו לזהות קולקטיבית מובהקת הזכאית לביטוי לאומי-ציבורי. 

החינוך היהודי המושתת על אהבת ישראל ואהבת ארץ-ישראל -- הוא המקור העשוי 
לפרנס את התודעה היהודית. המהפכה הציונית היא הכוח המניע לכך, משום שהיא ממזגת 
את ידיעת המסורת וההיסטוריה היהודית עם אהבת המולדת היהודית. 

כזו היתה דרכי אל הציונות. והרי כמה תאריכים מפעילותי הציונית: 

בן י"ז, ב"1930, נבחרתי למזכיר ההסתדרות הציונית במכסיקו. 

בן כ"א, ב-1934, נבחרתי לנשיא-כבוד של ההסתדרות הציונית במכסיקו. 

ב"1956 עליתי ארצה ונבחרתי לכהן כחבר ההנהלה הציונית העולמית. בה פעלתי בתפקידים 
שונים, כראש המחלקה הכלכלית, כראש המחלקת העליה והקליטה, כגזבר ועוד. 
ב"1969-70 כיהנתי כשר בלי תיק בממשלת הליכוד הלאומי בראשוּת גולדה מאיר. מאז 
הקונגרס הי"ט, ב-1978, אני מכהן כיו"ר ההסתדרות הציונית העולמית. 


לאה זעירא (מאלי) 
ליקוטי זכרונות 


המרוּאיינת, | לאה מאלי (זעירא), נולדה במינסק 
ב-1911. עלתה ארצה ב-1930. חקלאית, בכפר הרא"ה. 


סבא שלי היה רב בניישטאָט. היה ממונה על בית-הקברות, קובע מקום קבורתם של המתים, 
וכן אחראי על חמישה רבנים בסביבה. היה מקבל משכורת מהקהילה, אבל מסר את 
משכורתו לעניני צדקה. התקיימנו על החנות לאביזרי סנדלרות של סבתא. בימי 
הבולשביקים כיהן סבא כאב בית-דין יחד עם הרב ר' לייזר רבינוביץ. 

בגיל שלוש בערך, בראשית מלחמת-העולם הראשונה, למדתי ב"חדר", בת יחידה בין בנים. 
לאחר מכן למדתי ב"ביסטרוחוד", בבית-הספר של הציונים. 

אבא היה רב בבית-הכנסת של הקצבים. בבית-כנסת זה התפללו סוחרי-הבהמות והקצבים 
המכובדים. לפנות ערב, בין מנחה למעריב, היו מתכנסים כחמישים איש לשמוע שיעור מפי 
אבא. הוא היה נותן שיעור במשנה ובאגדה. ואני הייתי יושבת על-ידו ומקשיבה. 

בזמן המלחמה, עם זרם הפליטים, הגיע למינסק גם הרב מווקסנה. אבא הכניס אותו לעניני 
הקצבים, שהוא יהיה הפוסק בעניני כָּשרוּת, והיה מוסר לו את משכורתו. בסכסוכים שבין 
הקצבים היו פוסקים: הרב מווקסנה, אבא וראש-הישיבה, ר' יהושע הורודנר. היו אלה לרוב 
סכסוכים כספיים. הקצבים הם חמומי-מזג. כשפורץ סכסוך, תיכף שולפים סכינים. וכדי 
למנוע שפיכות דמים, היו באים לאבא, והשלושה היו פוסקים. הקנסות שהוטלו על הקצבים 
נמסרו לישיבה בבית-הכנסת שלהם. 

לפני תקופת הסוביטים היתה שם ישיבה גדולה. מטבח לא היה קיים, ותלמידי הישיבה היו 
אוכלים "ימים" אצל בעלי-הבתים. אצלנו אכלו שניים קבע. מהם -- גם מי שהיה לימים 
הרב של כפר-אברהם, דוד סולומון, ונפטר כאן בארץ. 

בזמן המלחמה הגיעו פליטים מפולניה. אמי, ילידת פולין, שיכנה בביתנו פליטים מבני- 
עירה. אבא מסר את הקומה הראשונה בביתנו לרב מווקסנה. לאחר מכן, כשהגיעה ישיבת 
סלובודקה, גרו רבים מבני-הישיבה בדירתנו, בקומה השניה. היתה לנו דירה מרוּוַחת, ומסרנו 
להם שלושה חדרים. בלילה היינו מניחים להם על הרצפה מזרונים למשכב. 

פליטים רבים שוכנו בבתי-הכנסת בעיר. הם באו בעירום ובחוסר-כל. אמי היתה מבשלת 
בשבילם תבשיל של גריסים בחלב, ואני הייתי סוחבת סירים ומחלקת לפליטים. כן הייתי 
אוספת בגדים בשבילם ומחלקת להם. 

כשהגיע ה"חפץ חיים" עם הישיבה שלו, היה מבקר אצלנו. היתה לו דירה קטנה בסמוך 
לביתנו, וכל יום שישי הייתי מביאה לו בצנצנת שומן-אוזים ועוד מטעמים שאבא היה משגר 
לו. פעם, כשהגעתי לבית ה"חפץ חיים", נטפל אלי בן-הזקונים שלו, וגילגל אותי מהמדרגות 
מהקומה השניה. שובב גדול היה. הגעתי הביתה חבולה כולי ואמרתי לאבא: "זו מצוה וזה 
שכרה? ראֶה, מה חבולה אני!". 

בשלהי מלחמת-העולם הראשונה, גבר המחסור. היו מבשלים דייסה מקליפות תפוחי-אדמה 
עם כוספה של שומשמין -- מאכל פרות בימים כתיקנס. 

באו ימי מהפכות, פברואר ואוקטובר 1917, וחילופי שלטון כפעם בפעם, גרמנים 
ובולשביקים ופולנים. 

בימי הכיבוש הגרמני מצאו היהודים שפה משותפת עם הגרמנים, שהרי יידיש דומה 
לגרמנית. והגרמנים לא הציקו לאוכלוסיה היהודית. כשנכנסו הסוביטים, פרצו פרעות בעיר, 
ביזמת האוכלוסיה המקומית. ואילו כשנכנסו הפולנים לעיר, פרעו פרעות ביהודים הקלגסים 
הפולניים. היו גוזזים את הזקנים ליהודים. ההַלֶרצ'יקים בזזו את כל החנויות, והיו משאירים 
פתקים שהממשלה הפולנית תשלם אחר-כך, אך בחנות שלנו לא הצליחו. יום אחד הגיע 
קצין פולני והזמין שתי עגלות עם סחורה. על ידינו עמדו עגלונים. כשאבא שאל, מי ישלם? 
ענה הקצין: אני! הוציא פתק ורצה לחתום על קבלה. אבא רמז לעגלונים לא להוציא את 
הסחורה, ובעצמו ברח דרך דלת צדדית, ואני אחריו. אבא התחמק, כי ידע את כל החצרות 
המפולשות בסביבה, ואני נתפשתי. הקצין העמיד אותי ליד הקיר, שלף אקדח ותבע ממני 
שאגלה לו איפוא אבא או אמא. שתקתי ולא עניתי. עוברים-ושבים ברחוב פחדו להתערב. 
עבר סנדלר פולני ואמר לקצין: "איך אינך מתבייש ?! אתה, קצין פולני, רוצה ללכלך את 
נשקך בדם ילדים?". הקצין השיב את האקדח לנרתיקו ובכעס פנה והלך לו. 

מקרי רצח ושוד היו אז מעשי יום-יום. אמנם המסחר היה חפשי, ולאחר הרעב שבימי 
הבולשביקים, כאילו הוטב המצב. אבל השלטונות שדדו הכל, ולולא העזרה שקיבלנו 
מאמריקה, רע ומר היה גורלנו. 

למדתי אז בבית-הספר של אגודת-ישראל, מיסודו של הגביר פינס, שהיה סוחר בעצים וייסד 
בית-ספר של האגודה. בבית-הספר היו מחלקים לנו אוכל: קקאו, חלב ואורז. כן היו נותנים 
לנו מטעם הג'וינט מנות, כדי שנביאן הביתה לילדים הצעירים שאינם מבקרים בבית-הספר. 

תעודת גמר בית-הספר העמלני במינסק מס' 8 
שניתנה לתלמידה לאה מאלי ב-1929: יידיש ובילורוסית 

שפת-הלימוד היתה יידיש. למדנו גם עברית בתרגום ליידיש. 

אחרי נסיגת הפולנים, בשנת 1920, התייצב השלטון הסוביטי בעיר. בשנות הרעב, 1921-22, 
הגיעו למינסק פליטים רבים מהריפובליקה הגרמנית שעל גדות הוולגה. 

המשכתי ללמוד ב"ביסטרוחוד". המורה שלי היה מנחם איצקוביץ. המנהלת היתה אנה 
לבובנה מהרשק. בשנת 1923 סגרו השלטונות את בית-הספר. אנחנו, התלמידים, אירגנוּ 
שביתה. התאספנו כחמישים ילד על מדרגות בית-הספר וישבנו. אבל לא העלינו דבר. בית- 
הספר "ביסטרוחוד" היה מיוּעד בעיקרו לילדי פליטים. הקומוניסטים באו, סגרו הכל 
במנעולים, ושמו חותמות על הכניסות. ובזה הקיץ הקץ על לימודים עבריים בבית-ספר 
בעיר. 

שנתיים לאחר מכן עברתי לבית-ספר כללי, של שמונה שנים (ווסמילֶטקה בלע"ז). גמרתי 
את בית-הספר ונתקבלתי לאוניברסיטה. אף שהייתי בת משוללי-זכויות, עבדתי בבנין. על- 
יד תחנת הרכבת הוקמה קריה אוניברסיטאית, ואני עבדתי שם בסְבּלוּת. היינו מעמיסים על 
אלונקה 40 לבָנִים שרופות, ובשניים מעלים אותן עד לקומה הרביעית. רצו למנותי כמנהלת- 
עבודה, אך סירבתי. כמנהלת-עבודה הייתי נאלצת לעבוד בשבתות ובחגים, ואילו כפועלת 
שחורה יכולתי להיעדר מהעבודה. כינוני סאבוטאג'ית, אבל לא עבדתי בשבתות. נוסף 
לסחיבת לבָנים, הייתי מעלה לקומה הרביעית בשני משפכים גדולים מים רותחים. מים 
רותחים למה? בחורף במינסק היה הכל קפוא, והבנאים לא יכלו לאחוז את הלבָנים 
הקפואות בידיהם. על-כן שפכנו עליהן מים רותחים לחַממֶן. גם על הטיט היינו שופכים מים 
חמים, שלא יקפא ואפשר יהיה למרוח אותו בין הלבָנים. תוך כדי טיפוס לקומה הרביעית 
נשפכו מים על רגלי שנרטבו וקפאו. הצטננתי וחליתי בדלקת ריאות, וקיבלתי עזרה רפואית 
כפועלת הנמנית על האגודה המקצועית של פועלי הבנין. 

בקיץ הייתי עובדת בחַוָת לָנִין. היתה זו חַוָה ממשלתית שהוקמה על אדמות של טאטארים 
שהוחרמו. גידלו שם ירקות ופירות. עבדתי שם כפועלת פשוטה, יחד עם בתו של ה"מגיד" 
ממינסק ועם כל בנות הטאטארים שאת אדמותיהם הפקיעו השלטונות. בחַנָה גידלנו ירקות 
שונים: גזר, צנון, חסה, גם תות-גינה. בנות הטאטארים שעבדו שם התנקמו בשלטונות 
שהפקיעו את אדמותיהם. בזמן העישוב, למשל, היו עוקרות את שתילי הירקות ומשאירות 
את עשב-הבר. כן היו מלקטות ואוכלות את התות מן השיחים. 

כעובדת בחקלאות ובבנין, הייתי מקבלת גם טבק לעישון, לא סיגריות, כי סיגריות היו ביוקר 
רב. בגיל 17-16 הייתי מעשנת, אבל כיןןן שהתקיימנו, שלוש נפשות, אמא, אחותי ואני, על 
"פאיוק" אחד, -- פנקס לקבלת מנות-אוכל מוקצבות, שקיבלתיו כפועלת, -- הפסקתי 
לעשן, ואמא היתה מחליפה את הטבק בלחם. פעמים אחדות גרשוני מהאוניברסיטה, כיסוד 
דסטרוקטיבי, וקיבלוני בחזרה, באשר היו לי תעודות מצוינות. 

בשות 1925 נאסרתי באשמת פעילות קונטר-ריבולוציונית. הייתי חברה ב"החלוץ" הבלתי- 
ליגאלי. אני וחברתי, שרה פרלמן, הדרכנו ילדים קטנים, בני עשר, ולימדנו אותם עברית. 
כשבאו לאסור אותנו, קפצנו מהקומה השניה לתוך השלג. אך המלשין הכיר אותי, הביא את 
גפ"או אלינו הביתה והובאתי למאסר. 

בגפ"או עינו אותי החוקרים. הכניסו עפרונות בין אצבעות היד ולחצו. חשתי שכל אצבעותי 
מתפרקות. תבעו ממני לגלות מי היה המדריך שלנו. כמובן שלא גיליתי שזבירין הוא 
המדריך שלנו. 

הייתי קטינה ולא יכלו לשלחני לסיביר, כפי שנהגו במבוגרים. קיבלתי עונש של "מינוס". 

כלומר, נאסרו עלי המגורים בערים מסוימות. גורשתי להומל ושם הייתי שלוש שנים. אבא 
שלי גורש גם הוא להומל, ואז גרנו יחד. מולנו התגורר חנווני אחד, זודוביץ. הוא שיגר 
חבילה לסוחר בעיר אחרת ואת המען החוזר רשם על שם אבי. מאחר שהיינו קרובים לגבול, 
עסקו רבים בהברחות לחוץ-לארץ. כשפתחו את החבילה בדואר, הזמינו את אבא. אבא 
הכחיש שהוא שלח את החבילה. הוּזמן אָכספָרט ואף הוא קבע כי כתב-היד על החבילה אינו 
של אבא. ואז לחצו עליו לגלות מיהו השולח. כשסירב, הוטל גם עליו עונש של "מינוס" 
לשלוש שנים, והוא גלה להומל, סמולנסק גּוורוניז'. 

העבודה היתה אסורה על אבא. הוא ישב בבית-הכנסת ולמד. התקיימנו ממכירת חפצים 
שהיו בידינו. לאחר מכן הייתי מבריחה חמאה למינסק מהומל. בהומל היה שוק חפשי, 
וחמאה היתה בשפע. הייתי מכניסה לתיקים כשל תלמידים 20 ק"ג חמאה, ונוסעת בלילה 
למינסק. מוכרת את החמאה וחוזרת להומל ומתיצבת אחר-הצהרים בגפ"או. כך הייתי 
עושה פעמיים-שלוש בשבוע. היו אמנם חיפושים ברכבות, אבל הייתי ילדה קטנה, וּבידי 
תיקים של תלמידת בית-ספר. וכך הייתי עוברת את הדרך בשלום. 

אבא הצליח להגיע לארץ בשנת 1933. אבא היה בגירוש. אמא נסעה לקלינין, שיטחה לפניו 
בקשתה והוא נעתר לה והתיר להורי לצאת את רוסיה. 

בזמני התקיימו במינסק. משפטי עלילה על שוחטים ורבנים. זכור לי משפט אחד. 
מעשה בר' שבתאי רדומסקי, שוחט מן המנין ומוהל בחסד עליון שהוזמן על ידי אב אחד 
לימול רך נולד. לאחר יומיים טבלו את הילד באמבטיה, והפצע נפתח. הילד קיבל שטף-דם 
ומת. האב האשים את המוהל במות בנו. שבתאי רדומסקי נאסר. נערך משפט-ראוה 
בתיאטרון המרכזי. הובאו פועלים מבתי-החרושת להיות נוכחים במשפט. הוא נידון לשמונה 
שנות מאסר. כאיש חרד לא רצה לאכול טריפה. אני ורינה שקוביצקי, בת ה"מגיד" ממינסק, 
היינו מתגנבות עד לבנין הגפ"או, שחלונותיו היו מעל המדרכה, ודרך הסורגים היינו 
מגניבות לו מזון תוך כדי הליכה. רדומסקי ישב בכלא ולאחר שנים קיבל חנינה ושוחרר. 
היתה במינסק ישיבה גדולה בבית-הכנסת של שואבי-המים, בראשותו של הרב ר' יהושע 
הורדונר. בישיבה זו למדו כמה סוכוטניקים (שומרי-שבת) מהכפרים שעל-יד הוולגה. 
הסובוטניקים היו גויים שהתגיירו עוד בימי הצאר, נרדפו על-ידי השלטונות אבל החזיקו על 
אף הרדיפות באמונתם היהודית. נודע להם על קיום ישיבות במינסק וההורים הביאו לכאן 
את בניהם. שמות-המשפחה שלהם היו רוסיים, אבל השמות הפרטיים היו יהודיים. קשה 
היה להם להסתגל לחיי הישיבה, באשר לא ידעו יידיש. אבל רצונם העז הקל על הסתגלותם. 
זכורתני שבאו לבקר בביתנו, "שקצים" קומתניים היו. 

ארוחות בוקר וצהריים אכלו תלמידי-הישיבה במקום לימודיהם. ארוחת-ערב לא אכלו 
בדרך-כלל. רק ביום השבת, כשהיו סמוכים על שולחן בעלי-בתים, היו אוכלים שלוש 
סעודות. הם קיבלו מקומות-מגורים חינם אצל בעלי-בתים שונים. הכספים לאספקת המזון 
נאספו מתרומות. אבא שלי, לפני שהלך לגירוש, מסר אובליגציות בסכום של עשרות אלפי 
רובל לטובת הישיבה. 

לאט-לאט נתחסלו הישיבות. רבים הבריחו את הגבול לפולניה ונכנסו שם לישיבות. 
על-יד הנהר סביסלוץ' היה בית-קברות עתיק יומין. גדולי הרבנים של מינסק היו קבורים 
שם: הרב מאיליה, ה"גדול" ממינסק ועוד. השלטונות החליטו לחסל בית-קברות זה. עלו על 
השטח עם טרקטורים. בקושי הושג רשיון ללקט את העצמות מתחת לשני ה"אוהלים" שהיו 
שם. את הרשיון השיגו אבי והרב מקומרובקה. שם-משפחתנו היה מאלי. אבי טען שהוא 

קרוב-משפחה של הרב מאיליה ועל סמך זה קיבל את הרשיון. כשהרסו הטרקטורים את שני 
ה"אוהלים", אספנו את העצמות בשני שקים נקיים שהוּכנו מבעוד זמן. פעמיים סחבתי את 
השק על הגב, הבאתי את העצמות לבית"הקברות של ניישטאָט ושם קברו אותן. 

בעיר היו מספרים אגדות על גדולתו בתורה של ה"גדול" ממינסק. ר' ירוחם יהודה לייב 
פרלמן. את משפחת חתנו, הרב הראשי של מינסק, ר' ליזר רבינוביץ, הכרתי יפה, וכן את 
חתנו של ר' לייזר, מנדל גלוסקין, שהיה לאחר מותו רב העיר. נכדתו של ר' לייזר, גיטה 
גלוסקין, היא פרופיסור למדעי היהדות באוניברסיטת לנינגראד. 

פעם ניטל עלי להעביר ספריה שלמה לבית הרב. היה במינסק יהודי עשיר בעל מכרות נפט 
בבאקוּ, ושיף שמו. בזמן המהפכה ברח לאמריקה. בתקופת ה"נאָפ" הורשה לבוא לרוסיה 
לחסל את עסקיו. אבא קיבל את דירתו לשמירה ואנו גרנו בה. בדירה היה ארון-ספרים גדוש 
ספרים יקרי ערך. את הארון עם הספרים נתן שיף לרב העיר. ואני העברתי בעגלת-יד 
ובעזרת סבל את הארון והספרים לבית הרב. 


ארבע פעמים הגשתי בקשות לעלות לארץ. דודי בחיפה שלח לי דרישה. שלוש פעמים 
סירבו לי. בפעם הרביעית הבאתי אתי את כל תעודותי וטענתי: 

"בתעודותי רשום שאני אלמנט זעיר-בורגני ומורגש אצלי מאוד החינוך הדתי שקיבלתי 
בנעורי. וזה נכון. איני יכולה להסתגל לחיים כאן. לכם איני נחוצה. תנו לי לצאת". 
הותר לי לצאת לאחר עיסקת חילופין עם קומוניסט שנאסר בארץ-ישראל. היה זה ביוני 
0. כסף לנסיעה קיבלתי מדודתי באמריקה. כשהגענו ליפו באניה "צ'יצָ'רין" וירדנו, 
הביאו שני שוטרים אנגלים את הקומוניסט שהוחזר תמורתי לברית המועצות. עדיין היה 
כבול, ובכל-זאת התנפל עלי ורצה לפגוע בי: איך זה בחורה צעירה עוזבת גן-עדן סוביטי, 
ובאה לארץ קאפיטאליסטית, לארץ-ישראל ?! 

תעודת-אופי שניתנה לתלמידה לאה מאלי, כתוספת לתעודת גמר בית-הספר. בסיומה נאמר כי מורגשת אצל 
התלמידה השפעתה החזקה של המשפחה הזעיר-בורגנית הדתית. 


אריה חרוץ 

המחבר, אריה חרוץ, נולד במינסק 
בשנת 1907. עלה ארצה ב-1926. 
יושב בירושלים. עורך-דין. 


היה זה במינסק בשנת 1922. היבסקים הרימו ראש והתנכלו לקדשי ישראל, הפריעו ללימודי 
תורה ובילשו אחרי הלומדים, כדי לתפסם בקלקלתם ולהענישם כדין. הם פשטו על בתי- 
הכנסת והחרימו תשמישי-קדושה מוזהבים או מוכספים: קישוטי ספרי-תורה, כוסות קידוש 
והבדלה, חנוכיות וכדומה. הם הכריחו עוברים ושבים לעמוד דום למשמע הימנון 
האינטרנציונל מעל במת-עץ גבוהה בתבנית כוכב, שהוקמה בכיכר הכנסיות. 

זכורני כיצד התחמקנו באותם ימים מעיני הרודפים. היינו קבוצת תלמידים, בני ט"ז-י"ז, 
בגימנסיה של פלדשטיין. לפי מיטב המסורת דאז לבשנו מָדִים שכפתוריהם המוכספים 
התנוצצו בכל קיפולי הבגד, וסמל ענפים שלובים על כובענו. זה הבדיל אותנו, לומדי המגמה 
ההומאנית, מחברינו שלמדו בבתי-ספר ריאליים, שצבע כפתוריהם והסמל על הכובע היה 
מוזהב. כדי להערים על הבולשת, היינו מתכנסים כפעם בפעם במקום-ויעודְנו, כשאנו 
מצוידים גם בגמרות וגם בספרי-לימוד חילוניים. אחד מאתנו היה מתייצב על המשמר 
בחוץ, לפעמים היה זה אפילו הרב הגאון ר' יהושע הורודנר זצ"ל בכבודו ובעצמו. וכאשר 
קיבלנו מן השומר אתראה על הסכנה המתקרבת, היינו מסתירים כהרף-עין את הגמרות 
ולוקחים במקומן את ספרי-הלימוד "הכשרים". כך ניצלנו לא פעם מאימת הדין. 
משחק זה נמאס עלי והחלטתי לנטוש את הארץ הסוציאליסטית ולחפש מקלט באחת 
הישיבות בפולין. להשגת מטרתי נעזרתי באחותי הבכירה ביילה ז"ל שביקשה לעבור לפולין 
כדי לפגוש שם את בעלה. ברם, הנסיעה המשותפת שלנו לא הוכתרה בהצלחה. השלטונות 
הפולניים כלאו אותנו כשלושה חודשים במחנות-הסגר בסטולבצי ובבאראנוביץ', ולאחר 
מכן הוחזרנו, בליווי משמר, למינסק. לאור היום, לבוש בתלבושת הגימנזיסטית שלי, צעדתי 
יחד עם אחותי, מלוּוֶָה בשוטרים חמושים. עוברים ושבים הסתכלו עלינו בתמיהה 
ובהשתתפות בצער. 

הגענו לאחד הבנינים ברחוב זַאכָאריבסקאיָה. במרתף, שאליו הוכנסתי לאחר חקירתי, פנה 
אלי אסיר אחד שישב בפינה ואמר בעברית צחה: "מה, גם צעירים כאלה אוסרים! אל 
דאגה, חביבי, לא יחזיקו אותך כאן זמן רב. הבעיה אתי קשה יותר, כי אותי מאשימים 
בציונות. אני זקוק לעזרתך במסירת מכתב למשפחתי. שמי מנחם איצקוביץ. את המכתב 
אכין עוד היום. התסכים לקיים עבורי שליחות זו?" עניתי ללא היסוס בחיוב. 

באותו מעמד נזכרתי כי את האיש הזה כבר פגשתי לפני כן, היה זה באחת הקייטנות בקירבת 
היער בפרבר קומארובקה. שם נהגו אנשי מינסק לשכור לתקופות קצובות בתי-עץ של 
איכרים רוסיים. בעונת פגרת הלימודים יצאתי גם אני לקייטנה כזו. כשטיילתי באחד 
הערבים ביער הארנים, הצביע המלווה שלי על אדם שטייל בחברת ילד בן 4 ואמר: "זהו 
המורה מנחם איצקוביץ, הוא מדבר תמיד עברית, גם ילדו הקטן מדבר רק עברית. הפלא 
ופלא!" זהו איפוא המורה איצקוביץ, שפגשתיו במרתף הבולשת. הסתכלתי בו ביראת כבוד 
וקיבלתי מידיו את המכתב. למחרת העבירו אותי מן המרתף לבית-הסוהר המרכזי. מקץ 
כשבוע ימים שוחררתי ומיהרתי למסור לתעודתו את המכתב שהופקד בידי. 

הפגישה השניה, אחרי שחרורי מבית-הסוהר, היתה לי עם אבי, ר' מנדל חרוץ ז''ל, ששכב 
על ערש-דווי באחד מבתי-החולים בעיר. הוא היה אז רק בן 57, אולם בדידותו במשך 14 
שנה, לאחר מות אמי יוכבד ע"ה, ותלאות מלחמת-העולם הראשונה, שברו אותו. בית- 
המסחר שלו לשעונים ולתכשיטים ברחוב קוידאנובסקאיה כבר הושבת מזמן, והוא התקשה 
מאוד בכלכלת ילדיו. 

מצאתיו בבית-החולים, משותק ומחוסר יכולת לדבר, כשעל-ידו עומדת אחותי צפורה ע"ה 
שהתנדבה לשרת כאחות באותו בית-החולים כדי לטפל באבינו ולדאוג לכל צרכיו. 
התקרבתי אל מיטת אבי. לא יכולנו לדבר, אולם בעיניו מצאתי מבע למחשבותיו. הוא שמח 
לבואי והזיל דמעה של שמחה מהולה בעצב. לרגע הפלגתי בדמיוני אחורה, לאותו זמן 
כאשר אבי היה סוחר ידוע ומכובד בעיר. ראיתי עצמי יושב על ידו בבית-המדרש הגדול, 
בחצר בתי-הכנסת, ומאזין לקולותיהם הנעימים של חזן העיר שלמה קופשטיק והמקהלה 
שלו. נזכרתי באורחים היהודים, על פי רוב חיילים, שאבי היה נוהג להביא אתו מבית- 
הכנסת לסעודות שבת וחג. זכרתי גם את עסקנותו הציבורית. כל זה לא היה קיים עוד. 
אבי נפטר כעבור ימים מספר. חשבתי בלבי, כי אם הוחזרתי לברית-המועצות רק כדי 
שאספיק לראות את אבי לפני מותו, דייני. 


פגישתי השלישית היתה עם מורי ורבי ר' נחום חייטמן זצ"ל, שעמד בראש הישיבה הקטנה 
"שערי תורה", שהתמקמה בבית-הכנסת של החייטים בחצר בתי-הכנסת. זו לא היתה ישיבה 
במובן המקובל, אלא מקום מפגש לצעירים שבאו ללמוד תורה מפי הרב בזמנם הפנוי. שם 
פגשתי את ידידי אברהם רוזנשטיין (אבן-שושן), שהיה אז גימנזיסט מבית-הספר הריאלי 
במינסק, ועוד חברים מבתי-ספר אחרים. 

ר' נחום היה איש אציל, עטור זקן נאה, פיקח וקנאי, ופיו מפיק מרגליות. אנשי העיר 
האמינו כי צדיק זה הוא גם בעל-מופת, והתייחסו אליו בכבוד רב. 

מאבי ז"ל שמעתי סיפור על ר' נחום שהיה מהלך בשבת בקירבת בית-הכנסת ופגש בבחור 
שעישן סיגריה. אמר לו: "זרוק את הסיגריה! שבת היום". 

ענה לו הבחור בחוצפה: "אל תשיא לי עצות!" 

רגז ר' נחום ואמר: "שטוּם זאָלסטו ווערן!" (שתהיה לאילם!). 

צדיק גוזר והקב"ה מקיים. איבד אותו בחור את כושר דיבורו. באה אמו של הבחור להתחנן 
לפני ר' נחום שיחוס על בנה ויבטל את הגזירה. נעתר ר' נחום להתפלל בעדו, בתנאי 
שהבחור יבטיח לשמור על קדושת השבת. גם תפילה זו של הצדיק נענתה ממרומים. 
לר' נחום היה קול תקיף וברור. שיעוריו בתלמוד נעמו מאוד לאוזן. הוא היה מסביר את 
הסוגיה בגמרא בבהירות רבה וכל שומעיו הבינו אותו. אחרי שסיים את הסברו נהג לקום 
ממקומו ולטייל מסביב לבימת בית"הכנסת עד שתלמידיו יעכלו את אשר למדו. 

נוהג היה ר' נחום לזרוק מרה בבעלי-הבתים מהסביבה שהיו באים לסוף שיעורו כדי להגיד 
קדיש דרבנן. היה מתריע נגדם בקול רם: "למה אתם באים רק כדי לצעוק סקנדל, סקנדל 
(יתגדל), הלא העיקר הוא הלימוד ולא הסקנדל". בדרשותיו בבית-הכנסת בלילי-שבתות היה 
ר' נחום כובש לבבות. פיו חוצב להבות אש ושופע אמרות חז"ל קולעות וחודרות ללב. 
אהבתי את הצדיק הזה וחיפשתי את קירבתו. יום אחד, כאשר ליויתי אותו בלכתו לביתו, 
סיפר לי כיצד גדל בעוני ובחוסר-כל. עוד בילדותו אהב לשמוע דרשות של רבנים. פעם נודע 
לו כי בשבת פלונית ידרוש רב מפורסם בבית-הכנסת. הילד ידע כי המבוגרים לא יָרשוּ לו 

להיכנס, לכן ניסה להקדים תרופה למכה. היה זה ביום חורף סגרירי. הוא הקדים לבוא לבית- 
הכנסת, שהיה עדיין ריק מאדם וחדר לאחד הארונות הקטנים שהיו שם מתחת לספסלי 
הישיבה, ושימשו כמלתחות לבגדי המתפללים. בארון צר-ממדים כזה התקפל הילד וסגר על 
עצמו את הדלת. והנה הופיע בעל המקום, שהוריד את מגפיו הרטובים ותחב אותם לתוך 
הארון. המגפיים פגעו באפו של הילד. הוא נפצע וּפרץ בבכי. מיד הוציאוהו, ניגבו את הדם 
שזב מאפו, והירשו לו לשמוע את הדרשה. 

את הצדיק הזה רציתי לפגוש כאשר שוחררתי מבית-הסוהר במינסק. מצאתיו שוכב חולה 
בביתו. רציתי לעשות משהו בשבילו, ולא ידעתי מה. התייעצתי עם אחותי הבכירה, ולמחרת 
היום הבאתי על שכמי חצי-שק קמח לביתו. הוא הודה לי בלבביות, העתיר עלי ברכות. 


מקץ חודש ימים עזבתי בשנית את מינסק. הפעם עלה בידי להגיע למחוז-חפצי -- לישיבת 
וולוז'ין הנודעת. וכעבור שנים מספר, ב-1926 עליתי ארצה. 

חלפו שנים. התכתבותי עם משפחתי במינסק התנהלה כסדרה, עד מלחמת-העולם השניה. 
מאז אבדו עקבות קרובי. נסיונותי להתחקות על עקבותיהם לא נשאו פרי. רק לאחרונה נודע 
לי מפי עולה ממינסק שנפגש עם בן-דודי יצחק חרוץ, כי אחי, אחיותי וכל משפחתי ניספו 
בשואה. 











מראה רחוב-קוידאנוב ב-1981 הנשקף אל כיכר-הסובור 
בקומה השניה של הבית הראשון משמאל התגורר המחבר בילדותו 








יעקב קלֶבנוב 
מינסק כתחנה בדרך העליה ארצה 


המחבר, יעקב קלבנוב (1899--1982) עלה ארצה 
ב-1921. פועל-חלוץ. לימים -- אמרכל השבועון 
"הפועל-הצעיר", ועם צאתו לגימלאות -- מנהל 
הסניף התל-אביבי של אגודת שוחרי האוניברסיטה 
העברית. | 


השנים הראשונות שלאחר המהפכה ברוסיה היו ימי אנדרולומוסיה בעולם. השלטון המרכזי 
לא היה יציב. גנרלים של צבא הצאר לשעבר גייסו גייסות על מנת למגר את המהפכה 
(דניקין, וראנגָל, קולצ'אק ועוד). עמי הספֶר: האוקראינים, הבילורוסים וכו', ניסו להקים 
ממשלה עצמאית ולהינתק מרוסיה (פָטלורה, בּאַלאכוביץ'). 

צבא פולני פלש לרוסיה ועד קיוב הגיע. פרצה מלחמת אזרחים. ה"אנרכיסט" מאכנו הקים 
גייס והיה פורץ לערים ולעיירות בתחום-המושב היהודי, פורע פרעות באוכלוסיה, מחרים 
ובוזז ומסתלק. כנופיות של ליסטים, חיילים שערקו מהחזית על נשקם, היו משתלטות על 
עיירות, הורגות ובוזזות. תוך כדי שנה אחת היה השלטון עובר מיד ליד עשרות פעמים. 
בערבוביה הזאת התארגנו חבורות של נוער ציוני שחתרו לגבולות על מנת להבריחם ולעלות 
ארצה. אחת התחנות בדרך העליה היתה מינסק, הקרובה לגבול הפולני. 

חבורה שכזאת התארגנה בעיר יקאטָרינוסלאב בתוך הסניף של צעירי-ציון. סניף זה היה 
אחד הגדולים והפעילים ביותר ברוסיה הסוביטית. היו בו כוחות אינטלקטואליים רבים והוא 
פיתח פעולה תרבותית ענפה מאוד. התבלטו בפעולה זו המשורר אברהם שלונסקי ואחיו דב, 
הסופר פנחס שיפמן ועוד. 

בפברואר 1920 התארגנה בסניף יקאטרינוסלאב קבוצה לעליה שבמרכזה משפחת 
שלונסקי: דב שלונסקי ואשתו אהובה, אברהם שלונסקי ואשתו לוסיה, אחותם פָנִיה 
שלונסקי -- שנישאה לימים לוגמן, אביו של הפסנתרן יהלי [גמן, גיסו מרדכי שולמן, אני 





חברי "החלוץ" ביקאטרינוסלאב 

ועוד כמה חברים. התחלנו לטפל בהכנות ליציאה לעבר הגבול. פרט לדב שלונסקי ואשתו 
אהובה, שהיו בוגרי אוניברסיטה, היינו כולנו סטודנטים. כדי לנסוע ממקום למקום היינו 
צריכים להצטייד ברשיון מיוחד. איך להשיג רשיון שכזה? 

בערבים הספרותיים-המוסיקליים שהיינו מסדרים בלילות-שבת היה בא לסניפנו המשורר 
פרץ מרקיש. הוא היה יידישיסט, נוטה לקומוניזם, ובבואו אלינו לסניף היה מת[כח, ביחוד 
עם אברהם שלונסקי, בשאלת השפות, עברית או יידיש. פרץ מרקיש היה אז עובד 
ה"נארקומפרוס" (הקומיסאריון להשכלה). אברהם שלונסקי פנה לפרץ מרקיש שיעזור לנו 
להגיע למינסק. על סמך מה? כיוֶן שבמינסק הולך ומוקם מכון לתרבות יידיש, רוצה 
קבוצתנו להשתלב במכון זה. ואכן מרקיש השיג לנו, כתלמידים הנוסעים להשתלמות במכון 
במינסק, רשיון נסיעה עד חאַרקוב. 

מכיר אחד, שעבד ברכבת, העמיד לרשותנו קרון-משא מיוחד ובו התרכזנו עם כל 
המיטלטלים והצידה. הנסיעה נמשכה ימים על ימים. אספקת הפחם לרכבת לא היתה תקינה. 
הגענו לחאַרקוב. היה זה בפברואר 1921. 

אברהם שלונסקי נזכר שבחרקוב נמצא חברו ללימודים, גייסינסקי שמו. גייסינסקי היה 
בחור מוכשר מאוד. ידע עברית על בּוּריָה. עם זרם המהפכה הצטרף לתנועה הקומוניסטית 
והגיע עד לתפקיד של מזכיר הצ'אֶ-קא באוקראינה. חרקוב היתה אז בירתה של אוקראינה. 
ולשם נסיעה למינסק היינו זקוקים לרשיון מגבוה. שלונסקי נפגש עם גייסינסקי וביקש את 
עזרתו להשגת רשיון הנסיעה למינסק. גייסינסקי התרגז מאוד. הבין, כנראה, לשם מה אנו 
רוצים להגיע למינסק, ותבע מאתנו במפגיע לחזור ליקאטרינוסלאב. היינו מדוכדכים מאוד. 
אך כעבור יומיים"שלושה הוא הופיע אצלנו, חגור אקדח, חבוש כובע מכוכב. שוחח עם 
אברהם שלונסקי בידידות רבה. הבינונו שחל שינוי בעמדתו. הוא השיג לנו רשיון למינסק. 
כשנפרד מאתנו, אמר: בעוד כמה שבועות ניפגש במינסק. 

חברינו במינסק מהסתדרות "'החבר" קיבלו אותנו יפה. חברה אחת, רחל ליפקין, הציעה לנו 
להתרכז כולנו בכריכיה של אביה, ששבתה מעבודה. ואמנם התרכזנו כולנו בבית משפחת 
ליפקין. 

התעוררה שאלת הקיום. ממה נתפרנס עד שנעבור את הגבול ? דב שלונסקי ואשתו אהובה 
הסתדרו כמורים בבתי-הספר. ומרדכי שולמן, גיסו של שלונסקי, ואני נתמנינו כמנהלי- 
עבודה בקבוצת חופרי כבול. היה עלינו לספק לתחנת החשמל במינסק 2,000 ממ"ע כבול. 
את הכבול היינו חופרים באתי חפירה. מוציאים גוש כבול בעובי של 20 ס"מ, מסדרים 
לייבוש כמו לבנים ולאחר שהכול התיבש, היינו מובילים אותו העירה בעגלה. לרשותנו 
עמדה עגלה עם שני סוסים. 

איך נתקבלתי לעבודה זו? הייתי תלמיד הפקולטה למכרות באוניברסיטה. כשפניתי למשרד 
הבילורוסי בדבר עבודה, שמח מנהל-המשרד כמוצא שלל רב. סבור היה שאני מהנדס- 
מכרות מושלם. למעשה לא ידעתי ולא כלום על חפירות כבול. אך במשרד זה עבד מומחה 
יהודי אחד, ליברמן שמו. סיפרו שהוא יהודי בעל לב-חם, ציוני בסתר לבו. באתי אליו 
הביתה ודברתי איתו גלויות: אנו קבוצת-עליה, ועליך לעזור לנו עד שנעבור את הגבול. וכך 
היה. אני הייתי המנהל להלכה והוא למעשה הדריך אותי בכול. יוס-יום היינו מגיעים 
למינסק בעגלה. מקום העבודה היה במרחק 10 ק"מ ממינסק. 

באחד הימים, כשהגענו הביתה, מצאנו את גייסינסקי אצלנו. הוא הודיע לנו, שבדעתו 
להצטרף אלינו ולעלות ארצה. הייתכן שמזכיר הצ'אֶ-קא באוקראינה ייעדר מעבודתו? בכן, 

גייסינסקי הודיע לממונים עליו כי עליו לנסוע לחקירה מסוימת בסיביר. שם היה לו חבר. הם 
נדברו ביניהם כי לאחר שבוע ימים יודיע החבר הזה לשלטונות כי גייסינסקי נהרג. 
באותו זמן עבדה במינסק ועדה מעורבת רוסית-פולנית לרפטריאציה -- העברת פליטים 
פולנים מרוסיה לפולין ופליטים רוסים מפולין -- לרוסיה. בראש הועדה הזאת עמד 
יארוסלאבסקי, ראש ועדת-הביקורת המרכזית של המפלגה הקומוניסטית ברוסיה. גייסינסקי 
היה ידידו האישי של יארוסלאבסקי. הוא פנה אליו וסיפר לו, כי יש לו בחורה מעבר לגבול 
והוא רוצה להביאה לרוסיה ולשאתה לאשה. לשם כך בא למינסק. יארוסלאבסקי האמין 
ונתן לו פתק למשמרות הרוסיים שלא יעכבו אותו ויאפשרו לו לעבור את הגבול. 
בהיותנו במינסק טיפל בנו יפה מאוד הנוער הציוני המקומי. זוכר אני את האחים פרְסמן 
והרצל ברגר. בכל יום ששי היו באים אלינו יצחק ברגר והמורים חיים תנעזר ומנחם 
איצקוביץ. כולם עשו כמיטב יכולתם כדי להנעים לנו את הישיבה הארעית במינסק. 
צעירים וצעירות היו באים אלינו בלילות שבת ומבלים יפה בשירה ארץ-ישראלית. אברהם 
שלונסקי חיבר שירים לרוב שנפוצו בכל סניפי "החלוץ" ברוסיה. לרוב כתב עברית, 
ולפעמים גם רוסית. פעם חיבר שיר על חיים תנעזר שהיה גזבר ועדת-העליה, ושלונסקי 
חשד בו שאינו מפריש די כסף להברחת הגבולות. הנוער הציוני במינסק התכנס בערב על-יד 
חלונו של תנעזר ושר לו סרנדה זו. 

את הגבול הברחנו אחד-אחד. היו יהודים בעלי-עגלות שעשו יד אחת עם המשמרות ותמורת 
כסף היו מבריחים את הגבול. אני היחידי עברתי את הגבול בדרך ליגאלית. עוד בהיותנו 
בחרקוב הכרתי שם את צבי רוזנשטיין (אבן-שושן), איש מינסק, שהיה מפעילי צעירי-ציון 
בחרקוב. היה בידו דרכון של אביו, שבו היה רשום כי האב הוא יליד ליפנישקי בפלך וילנה. 
הוא מסר לי את הדרכון, באמצעים כימיים מחקנו את שמו של רוזנשטיין והכנסנו במקומו 
את שמי. המומחה לזיוף היה דב שלונסקי. הוא גם הכין חותמת של "הועד לפליטים 
בניקופול" והוציא תעודה כי בתאריך מסוים הגיע לניקופול כפליט יעקב קלֶבנוב מהעיירה 
ליפנישקי. בדרכון ובתעודה המזויפים הגעתי לועדה כחוזר ל"מולדתי" פולניה. 

עברתי את הגבול לסטולפץ ומשם לבאראנוביץ. שם טיפלה בנו משפחת גינזבורג, שאחת 
מבנותיה, יהודית, היתה לימים רעייתו של חוקר המקרא בן-ציון לוריא. אחרי-כן הגעתי 
לוילנה וחיכיתי ליתר אנשי החבורה. הם הגיעו זוגות-זוגות לוילנה ומשם לוארשה. 

גם גייסינסקי הגיע לוארשה. היו קשיים בסידור עלייתו ארצה, אך בהשתדלותו הנמרצת של 
אברהם שלונסקי עלה גם הוא, ובא לעין-חרוד, לגדוד"העבודה. לאחר מכן התחבר עם 
קבוצת אלקינד, עזב את הארץ ועבר לאיטליה. משם שיגר מכתב לועד המרכזי של המפלגה 
הקומוניסטית במוסקבה, התודה, היכה על חטא, וביקש רשות לבוא לרוסיה, אך נענה שעליו 
להישאר באיטליה ולהיות פעיל במפלגה הקומוניסטית שם. 

הוא התחיל ללמוד כימיה והיה לאחד מגדולי המדענים במקצוע זה. השתתף באחת הועידות 
שהתכנסו במכון וייצמן, הירצה גם באוניברסיטה העברית בירושלים. הוא חי בפאריס, ואינו 
פעיל עוד בתנועה הקומוניסטית -- איש-מדע בלבד. 


שלמה אבן-שושן 
משימה שנכזבה 


המחבר נולד במינסק ב-1910. עלה ארצה ב-1925. 
מראשוני קיבוץ שדה-נחום. מעורכי הוצאת הקיבוץ 
המאוחד. תירגם מרוסית ומיידיש. מספָריו: "סיפורו של 
מסע, עשרים יום בברית-המועצות" (1964); "על 
האָבנִים, עם סופרים וספרים" (1979). 


במבט לאחור של שישים שנה ומעלה קשה עלי להחיות את חוֶיות ילדותי ונעורי בעיר- 
הוּלדתי ובית-גידולי מינסק. זכרונותי בהכללתם הם יותר פרי חשיבה מסְכמת בדיעבד, 
מאשר חונֶיה מוחשית ורוטטת כבעת היןְצרה. ואין צריך לומר כי הערכותי היום לגבי עבָרי 
הן פרי סיכום רטרוספקטיבי של אדם בערוב יומו. 

בִּית אבא, המורה והסופר העברי חיים-דָוד רוזנשטיין, ממיָסדי "החדר המתוקן" במינסק 
בראשית המאה, מסופרי "המליץ" ו"הצפירה", עורכֶם של ספרי-עזר לתלמיד -- בִּית 
שהיה שָקוי תרבות עברית שָרשית ואמונה ציונית צרופה, עיצב באורח טבעי, מילדוּתי, את 
פרצופי העברי והציוני המובהק. ואילו מחוץ לבית ההורים גָאה הרחוב הסוביטי, המהפכני, 
הקומוניסטי והיאָוסאָקי, העוין והרודף עד חֶרמה את העברית והציונוּת. על השפעת הרחוב 
נוספה במלוא עֶצמתה גם אוירת בית-הספר הסוביטי, הרוסי, "העמלני", שבו למדתי חמש 
שנים, מגיל י"א ועד עלייתי ארצה בטרם מלאו לי ט"ז שנה. אוירת בית-הספר היתה גם היא 
רווּיָה כל-כוּלה עוינות לא רק לציונות, אלא גם לדת היהודית ולעברית כשפת "כלי-הקודש" 
הריאקציוניים. אף על פי כן יצרתי לי כנער, ואולי כאחד מאלפי נערים יהודיים כמוני, מעין 
תיאוריָה שאיפשרה לי למַזג לויאליוּת ואפילו אהדה למשטר הסוביטי למרות עוינוּתו 
לציונות, עם דבָקוּת ללא סייג בעברית ובציונות. אמרתי לנפשי כי בעוד שהמשטר הסוביטי 
חותר ליתר שויון וצדק סוציאלי, ונעִלָה לאין שיעור על המשטר הצארי שקדם לו, הרי 
במדיניותו הלאומית לגבי העם היהודי הוא טועה, בשוגג או במזיד, טעוּת שאין לה כפרה. 
מובן מאליו שכבר אז ידעתי שאסור לי לתת פומבי להגינִי אלה, כדי שלא ליתן פתחון-פה 
למַשחית. 

בראשית שנות העשרים, בד בבד עם לימודי בבית-הספר הסוביטי-העמלני מס' 4, מצאתי 
עצמי יום אחד חבר לקבוצת נערים קטנה, 12-10 איש, שעשתה עִּרְבִיה קודש לעברית 
ולציונות. איני זוכר איך ומתי בדיוק התלקטה חבורה זו, ואפשר שהשפעת אחִינו הקשישים 
כלשהו מאתנו, וכבר היו חברים לארגונים הציוניים השונים -- "החבר" ו"החבר הצעיר" 
ועוד, סייעה לכך. אך ברי לי שהגורם העיקרי שאיפשר והנעים את פעילותנו היה האירוּח 
הנלבב והמושלם בדירת משפחת סוסֶנסקי. היה זה בית ציוני בלתי-רגיל, ששעריו פתוחים 
תמיד לפני הנוער הציוני, על אף הסכנה שבדבר, כאילו לא היה כלל בית-מגורים של 
משפחה, אלא מועדון ציוני מובהק, שהמשטר רוצה ביקְרו. מלבד ההורים והבת לָנָה, 
שנוכחותם לא הורגשה כלל בבית בעת ויעודינו, היו בבית שלושה בנים. (הבן הבכור, שלמה, 
סופר עברי שנודע בכינויו הספרותי "שלמה רוסי", כבר יצא אז את מינסק.) הגדול, דודקה, 
בחור כבן י"ז, היה חבר "החבר" ו"החלוץ", ואירח את חבריו-לתנועה בני-גילו, ועמהם גם 
אחי אברהם, ואילו השנים האחרים, לָויק וּמָליק, היו בני-גילנו בקירוב, ואליהם בדירת 

הוריהם וָהרנו כולנו כפרפרים הנמשכים אל האור. 

הבית היה בעומקה של חצר רחבה ופתוחה לרחוב, אך מאחורי הבית היה שטח צר ומחוּפה 
בחומת אילנות, ושם יכולנו להיוְעד באין רואה ובאין מפריע. היינו נערים בני י"ג בקירוב, 
מאזורי-מגורים שונים ומרוחקים, מבתי-ספר שונים, ולרוב לא הכרנו זה את זה לפני כן. אך 
זימנה אותנו וליכדה אותנו לחבורה אחת הזיקה העמוקה, הבלתי-מסויגת, לעברית ולציונות. 
דיברנו וכתבנו עברית, בהברה האשכנזית כמובן. הוצאנו לעתים תכופות למַדי עתון עברי, 
בכתבדיד, בעותק אחד בלבד, וגידשנו אותו במאמרים, שירים ורשימות וכיו"ב. מטעמי 
חשאיוּת היינו חותמים בכינויים שונים. אני חתמתי, בין השאר, בשם "שַָהרון", מעין 
ראשי-תיבות וסוף-תיבה של שמי ושם-משפחתי בטרם עוּברת, בתוספת התיבה ה -- 
הלוי, ולאחי אברהם הצעתי, וכמדומה אף עשה כן, שיחתום בעתון תנועתו, על-פי אותה 
מתכונת: "אהרון". כקוריוז שמורה בזכרוני חתימה של נער אחד בעתוננו. שמו היה מאכּס, 
וכנראה חָשש שמא ייָחסוּ את דבריו-שלו למנהיג הציוני הנודע, וכדי להוציאנו מכלַל טעות 
חתם בכינוי "לא נורדוי". 

ליָמים, כשנערכו חיפושים ומאסרים בקרב החברים הקשישים יותר מאתנו, נפלו גליונות 
של עתוננו לידי הגְפָ"'אוּ. אחד הנאסרים סח לי לאחר שחרורו, כי בשעת חקירתו הוּבא אליו 
גליון של עתוננו, והוא נתבקש לקרוא ולתרגם מעברית את מאמר-הפתיחה (שנכתב על- 
ידי). זכורני, כי למרות צערי על שחֶילנו היה לזרים, זחה עלי דעתי אז. ממש כך גם הגבתי 
על העוּבדה, שנודעה לי באקראי זמן מועט לפני עלייתי, כי למרות גילי הצעיר, כבר החלו 
"שפיקים" (בַּלשים) במעקב אחרי. 





משפחת סוסנסקי 
למטה -- ההורים בצדדים וסבא-סוסנסקי באמצע 
למעלה משמאל -- הבנים: מָליק, סוליה (שלמה), לָנה, דוד'קה, לָויק. 

פעלנו כקבוצה מצומצמת ונפרדת ובמשך הזמן אימצנו לנו ולעתוננו את השם "הַתְּחְיָּה". אך 
שינוי בולט במעמדנו התנועתי חל יום אחד כאשר נתבשרנו שהפכנו להיות הסניף 
המינסקאי של תנועת "השומר-הצעיר" הכל-רוסית. תנועה זו היתה מפולגת אז בקנה-מידה 
ארצי לשני זרמים: הלאומי-העמלני והלאומי-המעמדי. אנו שוּיכנו לפלג הלאומי-העמלני, 
ואף שלא התמצאנו בדקדוקי ההבדלים שבין שני הפלגים, קיבלנו ללא עוררין את פסיקת 
חברינו הקשישים מאתנו, וראינו עצמנו מעתה כחלק מתנועה גדולה ארצית. 

מעתה נוצק תוכן חדש, צופי לפעולתנו. והתנועה גדלה, קלטה אל שורותיה גם שכבה 
צעירה. קמו בודאי גם מרכזי-ויעוד נוספים. אך אנו, הגרעין הוְתיק, המשכנו להסתופף כמאז 
בין כתלי ביתה ובמסתרי חצָרה של משפחת סוסנסקי. 

בסיועו של המדריך, הקשיש קצת מאתנו, זלמן כהן (כיום פרופיסור לאמנות יהודית בקיוב), 
החדרנו לויעודינו את כל האָלמנטים הצופיים על כל סממניהם. הרבינו במשחקים צופיים, 
בטיולים ליערות שבפרברי מינסק, המשכנו בפעולתנו התרבותית העברית בעל-פה ובכתב, 
שרנו שירים שומריים בעברית וברוסית, צייָנו ימי מועד וזכרון. זכור לי במיוחד נשף- 
ביאליק "גראנדיוזי" שערכנו בדירת סוסנסקי בנוכחות חברים קשישים יותר ובתכניתו גם 
הרצאה, דקלומים, המחָזֶה ושירה ועוד. 

זכורני שטיפחתי אז משאֶלה בלבי: לחַבר בעברית פנקס-הצופה, מעִין ה"ספוּטניק של 
הסקאוּט", שיכלול את כל העיקרים, הדיברות, המשחקים, השירים, התאריכים וכדומה של 
תנועתנו, ובו ייוּחַד מקום גם להבהרת עמדתנו הלאומית-הציונית, אך לא האנטי-סוביטית. 
ברם עלייתי מקץ זמן קצר ארצה מנעה ממני את העמידה במבחן מימושו של פרויקט זה. 
ומלים מספר על אחדים מחברי קבוצתי. כבר הזכרתי את האחים לָויק וּמָלִיק סוסנסקי 
ומדריכנו זלמן כהן. היה עמנו גם אחיו הצעיר של זלמן, אליה כהן, נער נמוך-קומה, 
שחרחר, יפה-עיניים, הומוריסטן מטבע ברייתו. על הפָליטונים שלו בעתוננו היה חותם 
בכינוי "בן-נַנס". לִיָמים עבר לכתיבה ביידיש ונהיה לאחד הסופרים הבולטים בספרות יידיש 
הסוביטית. במלחמת-העולם השניה נפל כלוחם בקרֶב. 

והיה עמנו שלום מולוצ'ניקוב (ידין), בן למורה עברי. נער מחונן, בעל ראש פתוח. בעתוננו 
"התחיה" היה שלום חותם על פרי עטו בשם "שהַם", ראשי תיבות של שלום הלוי 
מולוצ'ניקוב. הוא היה הראשון שעלה מאתנו לארץ, ב-1925. חי כל ימיו בארץ חיי חלוץ 
ואיש-קיבוץ בכל נפשו ומאודו. נפטר ונטמן באדמת קבוצת גבע בעמק יזרעאל, בשנת היובל 
לעלייתו, ב-1975. 

עם חברינו שזכו לעלות ארצה נמנה גם יהודה רבינוביץ, בנו של הרב המינסקאי הראשי ר' 
לייזר ונכדו של "הגדול" ממינסק. נאסר ב-1926 והוגלה לתורכמניסטאן. עלה ארצה לאחר 
שחרורו. בארץ כיהן, עד צאתו לגימלאות, כמהנדס עיריית תל-אביב, וכן כמהנדס הסוכנות 
היהודית. ובקבוצתנו במינסק -- גם בן-דודו שאול רבינוביץ, שכרבים מקרב הנוער בברית- 
המועצות, שטוף היה בייצור מכשירי-ראדיו מתוצרת עצמית. שאול לא עלה ארצה. 
והיה עמנו יוסף וָלקוביץ, נער קטן קומה, וקולו ערב כשל זמיר. היה לו כתב-פנינים, ועל 
רשימותיו בעתוננו חתם בשם "בן-שלמה". כשהוא היה שר ניגונים חסידיים או את שירו 
של טשרניחובסקי "והיָה בחָשכת הערב" בלחן מזרחי ייחודי (שאינו מוכר בארץ), היינו 
כולנו מוקסמים, עוצרים נשימתנו ומבקשים ששירה זו לא תסוף לעולם. אך היא סֶפה אי- 
שם בצינוקי ברית-המועצות ונאלמה לעד. אחיו ואחותו הקדימו לעלות לארץ. אחותו חיה 
וְלקוביץ-מנוסי נפטרה בגבע בשנת 1982. אחיו שמעון ולקוביץ נפטר ב-1983. 

כשאני מעיין עכשיו במכתבים, הרוויים געגועים וכמיהה לקשר עם הארץ -- מכתביהם 
של מָליק ולֶויק סוסנסקי, אֶליה כהן, יוסף ולקוביץ, גבריאל שפירא, ישעיהו לוריא, מישה 
בורוביק ואחרים שהגיעו אלי ממינסק למקוה-ישראל בשנתיים הראשונות לעלייתי, מתכווץ 
בי לבי בכאב על חברים יקרים שיכלו להיות במחונני עפרות ארצנו -- ולא זכו... 
יום אחד בשלהי שנת 1925, כבר לאחר שסיימתי חוק-לימודי בבית-הספר הסוביטי-העמלני, 
הגיע לבית הורי מברק מאחי אברהם, שעלה ארצה כחצי-שנה לפני כן, כי שיגר לי דרישה. 
משרד-הפנים הסוביטי לא נמנע אז מלתת לי אשרת-יציאה, כלנער הסמוך על שולחן אחיו 
שבחו"ל. כך זכיתי ונחרץ עתידי כאזרח ארצנו, וארץ-ישראל נקנתה לי לא ביסורים. 
באחד הימים של הפרידה מחברים בטרם נסיעה, נתן לי מדריכנו זלמן כהן פִיסַת בד לבן 
ועליה נרשם בדיו כי הוטל עלי מטעם "הדירה הגלילית ברוסיה הלבנה" של הסתדרות 
הצופים ברוסיה "השומר הצעיר" (במינוח העברי שךְווח אז תורגמה המלה הרוסית 
"שטאב", שפירושה "המַטָה", במלה "הדירה", אולי על שום דמיונה של מלה זו השאולה 
מגרמנית למלה "שטוּבּ" -- בית) -- "לקשר את גדודי 'השומר הצעיר' ברוסיה הלבנה עם 
גדודי 'השומר הצעיר' בארץ". על התעודה חתם זלמן בכינויו "בן-ציון". 

אף שלא היה מחוּוָר לי מה וכיצד עלי להקים את הקשר האמור, נטלתי את פיסת-הבד 
ונתתיה לאמא, והיא תיחבלה ותפרה אותה אל הצד הפנימי של מעילי מתחת לביטנה. וכך 
הברחתי תעודה זו עמי לארץ בדצמבר 1925. 

וכעבור ימים מספר, ואני תלמיד חדש בכיתה א' של בית-הספר החקלאי מקוה-ישראל, עוד 
טרם הספקתי לעכל את התמורות הגדולות שחלו בנסיבות חיי, נזכרתי ב"משימתי". פרמתי 
את הביטנה והעליתי את התעודה מסֶתר מחבואה לאור עולם. תהיתי מה וכיצד למלא את 
השליחות שהוטלה עלי. לבסוף שיגרתי מכתב להנהגה הראשית של הסתדרות הצופים 
בירושלים, כתבתי בו מה שכתבתי, וליתר תוקף צירפתי את התעודה שעל גבי פיסת-הבד. 

ירישלם ב"ח. אדר : חרפ 








: הפר פלפף ופי | 
: | ות - 


.יר ילר, | | 
| פֶבלנו את פבתבך ומאד ההעגינו כחכנו, 
2 ה א כל ספק כי תועלה רכה יכלה לוגע 5 
הפו ויו צופיוה עבריות בין-ארציות, ותשאלה ‏ 
מואת עומר יום "טל ועירהנו הכללית אטר ההקים . 
חל-אכיב בוה" פפת וה פתוך ידיעה זו אתה תוכל לחנין | - 
הפאין אנו 4 בפצב בות המאפטר אותגו לשבל עמרח ברורת - . 
ממאלה שאחה מציל לפנינו, ו . 
, בינתים, בהיזתך בחל.אב*ב היסיב להתראות = 
= חברנן מר צבי נבטר*, מנהיגנו המקומי בחל-אביב, יש לקחלה > 
| הצופים שם צריף בפרכז בעלי מלאבה, וטס המצאנו. , | 
הועירה שלנו היא אמנם פגופה בפני תקחל הרחב , 
אך אנו נשמה אם הבא להיות נזכה בתור אורה, 


אה ההעודה אוו מהוזיריס בזת, 


בברכה הצופה: וו 


המו איג הראטר 


6 





קיבלתי כעבור זמן תשובה אדיבה שבה הוזמנתי לפגישה עם "מר צבי נשרי, מנהיגנו 
המקומי בתל-אביב", וכן "להיות נוכח בתור אורח" בועידה הכללית של הסתדרות הצופים 
שעל סדר-יומה גם השאלה של "מגע-ומשא בין הסתדרויות צופיות עבריות בין-ארציות". 
התלבטתי, אך לא אזרתי עוז בנפשי למַמָש את ההצעות האדיבות, אף שמבחינה טכנית היה 
הדבר קל למדי, המרחק בין מקוה-ישראל ותל-אביב מִצעָר הוא, ועשיתיו ברגל פעמים 
הרבה. אולם הייתי "ירוק" ונבוך, נער שאך זה יצא מתחת סינר אמו והוּטל פתע לבדו אל 
עולם אחר, אמנם נכסף, חלוּם ומאוּוה, אך קר וזר עדיין. והעיקר, היתה עלי, הוי עד מה 
היתה עלי אִימתא דציבורא... 

עתה, מק שישים שנה כמעט, תוך כדי עשיָה בכרך ב' של ספרנו "מינסק עיר וָאם", שָבתי 
גם אני להתרפק על זכר נעורי. חיטטתי בניירותי והעליתי העתק פיסת-בד מקומטת 
ומנומרת בכתמי דיו, ומכתב בָּלה ומקורע בשוליו -- עָדוּת למשימה שנכזבה, אך גם ליָמִים 
שנְגהוּ באור-יקרות... 


נחמיה מכבי 
בדרך-חַתחתים ארצה 


המחבר, נחמיה מכבי, נולד במינסק בשנת 1914. אסיר- 
ציון. עלה ארצה בשנת 1956. תושב ראשון-לציון, מורה 
ואיש"ציבור. פעיל בקרב עולי ברית-המועצות ומזכיר 
ארגון אסירי-ציון בישראל. 

הפרקים המובאים להלן לקוחים מספרו האוטוביוגראפי 
"נצנוץ חולף בצַל", תירגם מרוסית יוסף כרוסט, הוצאת 
"אור"עם", 1981, תל-אביב. 

המחבר בנעוריו 

ילדות ונעורים 

גדלתי במינסק, במשפחה דתית, אמנם לא עד כדי קנאוּת, אך שומרת מסורת. אבי, ר' משה 
מוקובֶצקי, אדם פיקח ומעשי, הצליח לצבּור רכוש כלשהו בזמן מלחמת-העולם הראשונה 
והתבסס כבעל בורסקי לא גדול. עם בוא השלטון הסוביטי, בשנת 1920, נחשבנו 
ל"בורגנים", גורשנו מביתנו, ואילו הבורסקי, שפּוּנה מעתה בשם "בולשָביק", הולאם. בכך 
נסתיים עִבָרנו הקאפיטאליסטי ואנו הפכנו ל"לישָנצים", כלומר משוללי-זכויות. היינו 
שבעה ילדים וגדלנו בדחקות ובעוני, זו מנת-הגורל הכללית באותן השנים של חורבן ותוהו- 
ובוהו כלכלי. גדלנו על לחם-סובין ועל סכרין. הנעליים והבגדים הועברו מהאחים הבוגרים 
לצעירים מהם. אך גם לדלת-העם היהודית היתה אופיינית השאיפה העיקשת להעניק 
לילדיהם השכלה, על אף המצוקה. אבי לא היה יוצא מן הכלל. 

באותו זמן טרם הקיץ הקץ על החינוך היהודי המסורתי, ואני, ככל הילדים היהודיים, 
הוכנסתי ל"חדר". אחר-כך למדתי שנה אחת בישיבה תלמוד. 

כדי להעניק לי השכלה כללית, מלבד היהודית, שכר לי אבי מורה פרטי -- סטודנט של 
פאקולטת הרפואה, משה שור. סטודנט טיפוסי זה של ימי הקומוניזם הצבאי והתחלת 
הנא"פ היה מתהלך בסגין מרופט ובנעליים קרועות. הוא לימד אותנו, קבוצת ילדים יהודיים, 
חשבון, פיסיקה וספרות רוסית. הסטודנט העני הזה השתכר ביושר למחיתו. 

לבית-ספר כללי נכנסתי רק בשנת 1927 -- לכיתה השביעית, ובשנת 1929 סיימתי את 
בית-הספר התיכון בהצטיינות. 

בדומה לצעירים יהודיים רבים באותם זמנים של הרס המסורות, ניטלטלתי גם אני על גלי 
המבוכה הרעיונית בלי שאדע לאן פני מועדות. ואז נזדמנתי עם "יאנק", -- יעקב זיסמן-- 
צעיר טוב-לב וחברתי, בן למשפחה עניה, שהתגורר בשכנותנו. הוא שהביאני לפגישות 
הבלתי-ליגאליות הראשונות של תאי "השומר הצעיר". 

מה ייצגה תנועת-הנוער הזאת במינסק? כאן בישראל מזוהה "השומר הצעיר" עם מפ"ם 
ועם תנועתה הקיבוצית. ברוסיה היו לתנועת "השומר הצעיר" שני זרמים -- שמאלי וימני. 
הזרם הימני שָם דגש על המשימות הכלל-לאומיות יותר מאשר על המעמדיות. לזרם הזה 
השתייכתי גם אני. בועידת היסוד של תנועת "השומר הצעיר" בשנת 1923 נקבעו המטרות 
דלהלן: הבראת העם היהודי הן מבחינה גופנית והן מבחינה רוחנית; שינוי המיבנה הבלתי- 
נורמאלי; חידוש החיים היהודיים בארץ-ישראל, הקניית ערכים לאומיים לנוער היהודי. 

באותו זמן נולד המושג "הכשרה" -- חינוך מיוחד להכנה לקראת חיים בארץ-ישראל. 
מטרתה של התנועה היתה פעילות חינוכית. השתדלנו לחשל את כוחנו, לקבל על עצמנו 
משמעת מרצון, כדי שנוכל להגשים את מטרתנו הסופית -- העליה לארץ-ישראל. 
השתדלנו לקיים קשר עם חברינו שהצליחו לעזוב את רוסיה בראשית המהפכה והצטרפו 
לחיי העבודה בארץ-ישראל. למדנו עברית, צמאנו לכל ידיעה על המתרחש בארץ. 
פעולותינו התנהלו בחשאיוּת, מחשש "עינא בישא". היינו עורכים "טיולים ליער", או 
מסעות-שיט "תמימים" בסירות על הנהר סביסלוץ'. בסבך הנידח של יער קומארובקה היינו 
מקימים אוהלים, בונים סוכות-ענפים, משחקים במשחקי-ספורט ועורכים תרגילי-סדר, 
כשאנו משמיעים פקודות בעברית. כל זה נראה רומנטי ומילא את לבותינו גאנָה. צעדנו לפי 
פקודה "שמאלדימין", כשאנו מאמינים בכל לבנו שאנו משרתים את המשימה הגדולה של 
תחיית עמנו. 

נחרתה בזכרוני התכנסותנו ביום ל"ג בעומר ביער קומארובקה. בקבוצות קטנות, במאמץ לא 
להתבלט, עשינו דרכנו ליער, ושם ערכנו מדורות, שרנו שירים עבריים וציוניים. קבוצתנו 
הוציאה אז בּיוּלֶטין קטן, שעורכו היה בַּבָּה ביחובסקי. 

בשנת 1929 גברו הרדיפות של השלטונות. הם לא התחשבו בכך שהאידיאולוגיה של ארגוני 
הנוער הציוניים היתה עמלנית, סוציאליסטית. לשלטונות היה היינו-הך: כל מה שנודף ממנו 
ריח של ציונות היה מוקצה מחמת מיאוס. החלו מאסרים. נאסר גם מַדריכי יאנק זיסמן 
ורבים אחרים. 


חיפוש ומאסר 

בליל ו' אדר ב' תרצ"ח נותקתי באונס מאפיק החיים התקינים והושלכתי למערבולת 
האימים שבה פירכסו מאות אלפים, ואפילו מיליוני אזרחים סוביטיים רגילים כמוני. 
האוירה היתה רוויה חידקים של פחד וחוסר בטחון. הבריות חששו אפילו להתלחש ביניהם. 
השלטונות לא הודיעו מאומה על הטיהורים הבלתי-פוסקים, אך מפה לאוזן נמסרו שמועות, 
כי בלילה נלקח פלוני או אלמוני. החיים זרמו כאילו בשני אפיקים שאינם נוגעים זה בזה: 
באחד, העילי, התנהלו חיי יום"יום תוססים עם תָכניות-חומש, הישגים, לימודים ועבודה 
ציבורית, ואילו בשני, התחתי, התחוללו דברים איומים שעליהם העדיפו לא לחשוב, כדי 
שלא תיטרף הדעת. וכל אחד השתדל לשכנע את עצמו כי הוא לעולם לא ייקלע לאפיק 
התחתי האיום, כי כל זה אינו נוגע לו, יחלוף, יעקוף אותו, שהרי הוא אינו אשם במאומה, 
-- ובכלל, אם ישב בשקט, איש לא יגע בו. אשליה תמימה של אותן שנים, שיש צורך 
להיות אשם, כדי להיפגע. 

כך זה התרחש גם באוניברסיטת מינסק. כלפי חוץ נראה כי חיי הסטודנטים מתנהלים כרגיל, 
אך בחביון לבו הסתיר כל אחד מפני חבריו את פחדו. ביחוד נגע הדבר לחברי הקבוצה 
הקטנה של ארגון-הנוער לשעבר "השומר הצעיר", שחוסל על-ידי השלטונות עוד בשנת 
9. כלפינו, שנכנסנו בשחר נעורינו לקבוצה הזאת, החל הטרור עוד אז, ורבים מחברינו 
הוגלו, אחרים התפזרו בקצוות שונים של הארץ, ושם אבדו עקבותיהם. כעבור שנים נדמה 
היה כי הכל השתתק, נשכח. המגורשים שריצו את עונשיהם חזרו הביתה, הבורחים העזו 
לחזור לקרוביהם, מתוך תקוה כי השלטונות הספיקו לשכוח מזמן את "משוגות ילדותם". 
למודי נסיון מר, הקפידו החברים-לשעבר של הארגון הציוני לא להיפגש זה עם זה, 
ובפגישות-אקראי היו רק מברכים איש את רעהו בצורה מאופקת וממעטים בדברים. בדרך 

כלל חששו הבריות באותו זמן מפני פגישות, אסיפות ונשפיות, מכיוֶן שבכל קבוצה היה 
עלול להימצא מלשין, וכל אדם, ביחוד בגילופין, היה עלול לפלוט מלה מיותרת שלא 
במקומה -- והכל כבר הבינו, איזו סכנה זאת... 

וכל זה לא הועיל. שעתי-אני לפרוע את "החשבון הנשכח" הגיעה אור ל-9 במארס 1938. 
"לפתוח, מיליציה!" נשמע קול מאחורי הדלת. לאחר מכן נכנסו ארבעה צ'קיסטים, כשהם 
דוחפים לפניהם את החצרן וה"עדים". אנשים אלה מבצעים כרגיל את מעשיהם האפלים 
בלילות, לא מפני שהם מתביישים מאור היום, אלא משום שבלילה הנו האדם, שנקרע 
מהיצוע החם ועדיין לא התנער מחבלי השינה, חלש יותר וחסר-ישע בידיהם האכזריות, וקל 
יותר לבלבל אותו ולטמון לו פח. 

מתחיל החיפוש. על אף בקשותי הנמרצות לא להעיר את בתי הקטנה, שחלתה לא מזמן 
ועדיין לא שבה לאיתנה, הם משוכנעים משום-מה כי הראיות החותכות ביותר נגדי הוסתרו 
במיטת הילדה. קודם כל הם מקימים את התינוקת, וגם את אשתי ההרה רבקה, הופכים את 
המזרונים, משליכים את השמיכות והכרים, ממששים אותם. קר בחדר באותו ליל-חורף. 
פוליה הקטנה עומדת יחפה בכותונת-לילה ארוכה על הרצפה הקרה ומסתכלת במהומה 
הזאת בעיניים עגולות, כמו אלו המצויות רק אצל ילדים נבהלים, ואילו רבקה קפאה 
בתדהמה, כמו אשתו של לוט שהפכה לנציב מלח. אני מיטלטל בין החפצים המפוזרים 
ומחפש בקדחתנות את הנעליים החמות של בתי, כאילו בהן טמונה עכשיו ההצלה... 
חפצים הם שמרנים מטבעם, אינם אוהבים שעוקרים אותם מהמקומות שחיממו להם. 
בתגובה על מעשי האונס בהם, הם נעשים מגושמים, תופחים לעינינו, ממלאים את כל 
החלל. חפצים, חפצים, חפצים. ספרים, ניירות. אין מקום פָּנוּי מהם. מעולם לא שיערתי כי 
בדירתנו הקטנה והצנועה ישנם כה הרבה חפצים. כך גם בני-האדם: הם חיים בפינותיהם 
כבאין רואה. אך די רק לעקור אותם מהמקום, ומיד צצים המונים-המונים, ורק אז אתה 
מבחין, כמה רבים הם. 

עכשיו, מקץ שנים רבות, אני מוכיח לפעמים את עצמי, על שבאותה שעה גורלית, כאשר 
תחת המגף הגס של השלטונות נהרסו חיי וחיי קרובי, היו מחשבותי נתונות להבלים. כלום 
יכול אדם, שנקרע זה עתה משנתו, והרואה סביבו את הקירות הקרובים ואת הפנים היקרות 
לו, לתפוס מיד כי עוד מעט ייעקר מכאן, כמו מסמר חלוד, ויושלך לאשפה? לא, חושי לא 
לחשו לי כלל וכלל שזאת היא פרידה לעולם, משום שמוחו של האדם אינו מסוגל לקלוט 
דבר כזה. עניתי בהיסח-הדעת על השאלות, הסתכלתי בערימות החפצים המפוזרים 
וחשבתי: "איך נסדר שוב כל זה?". 

אני נזכר ומתייסר: ייתכן כי אלמלא חשבתי על ההבלים האלה, הייתי מספיק לומר משהו 
חשוב לאשתי ולבתי, לייעץ להן איך להישמר כאשר יבואו זמנים קשים עוד יותר. 
אבל קרוב לודאי שאני מתייסר לשוא. מה יכולתי לייעץ לה? כלום ידעתי יותר מאשתי על 
אותה טרגדיה שאָרבה מקרוב, כשהיא מתחבאת מאחורי המַעַטָה הבלתי-חדיר של העתיד? 
כלום היו מאפשרים לי לומר לה משהו? כלום הייתי יודע אז מה להגיד? 

פוקדים עלי להתלבש ומובילים אותי החוצה. אשתי, שעמדה כל הזמן כהלומת רעם, פורצת 
בבכי מר. פוליה נצמדה אליה וגם היא בוכה בכי תמרורים. אחד הצִ'קיסטים שהתבונן בזמן 
החיפוש בלי הרף בבתי, כשהוא בודק את חפצי הילדה, הרים לפתע את ראשו ואמר: 
"אל תקברו אותו בטרם עת. רק נברר אי אלה פרטים, ולקראת הבוקר הוא יחזור". 
ויצא, כשהוא פותח לרווחה את הדלת, אחריו פסעתי אני, ואילו מאחורי צעדו שאר 

הצ'קיסטים, כשהם גוררים צרורות של ספרים, יומנים ומכתבים שהוחרמו על-ידיהם. 
מעבר לדלת נשארה משפחתי, שנגזר עלי לא לראותה עוד... 


במה אשמנו? 

יורד שלג דק. על-יד הבית עומדת מכונית. דלתותיה נטרקו אחרי -- נקשו שיני זו לזו. אותו 
רגע פקד אותי לראשונה פחד. בראשי חלפו במהירות הבזק רסיסי סיפורים ששמעתי על 
מעשי אכזריות, חקירות, עינויים. בשנות ה-30 כבר היו "עדי ראיה" שחזרו "משם" וסיפרו 
על השיטות הגופניות והנפשיות של הפעלת לחץ, של שבירת כוח הרצון של האדם. אדם 
שבור כזה היה מוכן לחתום על כל מה שנדרש ממנו ובלבד שיתנו לו מנוח ויאפשרו לו 
להתכנס בפינתו על הדרגש. רבים לא האמינו וחשבו את הסיפורים האלה כמוגזמים. אך 
כבר בילדותי הייתי נחרד למראה הבנין הקודר של גְפָ"אוּ במינסק, שהתנוסס ברחוב 
סוביטסקאיה -- הרחוב הראשי של העיר. 

אך אין פנאי להרהורים. נכנסנו לחצר הפנימית של הכלא העירוני. ראיתי ספסל-עץ ארוך, 
ועליו יושבים חמישה אנשים, ארבעה מהם מכירים ותיקים שלי: בָּבַּה ביחובסקי ואחותו 
סוניה, אסתר גלוסקינה וראובן גלפאנד -- כולם חברים-לשעבר ב"השומר הצעיר". אין 
מרשים לנו לשוחח, אבל הם רומזים לי, שגם אותם הביאו הָנה זמן קצר לפני. 

לאחר דקות אחדות קוראים לי ומובילים אותי לחדר לא-גדול, שם מבצעים בי את הפעולה 
הראשונה בתהליך של הרס אישיותי והפיכתה ל"זָא-קה", יצור נטול זכויות ודמות, הנבדל 
מהאחר הדומה לו רק במספר. פרוצדורה מבישה וגועלית של חיפוש ובדיקה, כולל הצצה 
לכל הפתחים שהטבע העניק לגוף. וכל זה נעשה כדי להחדיר ללב האדם: חדלת להיות אדון 
לגופך שלך. אתה בכלל אפס, ועכשיו אפשר לעשות בך כל מה שרוצים. לבסוף מרשים לי 
להתלבש; אבל מסתבר כי גם בחפציך חלה ידם: מן הבגדים נחתכו כל הכפתורים והרכיסים. 
לשם מה נעשה הדבר? זאת הבנתי מהר למדי: כלום יכול אדם לעמוד בצורה מכובדת כאשר 
הוא חושש כל רגע שמא יאבד את מכנסיו? לאחר מכן גיליתי עוד סיבה: היו מקרים של 
התאבדות בכלא. לשם כך נוצל הכל: שרוכים, חגורות כל מה שהיה עשוי לסייע לאדם 
להימלט מעולם התופת ולעבור לעולם שכולו טוב. 

כך, כשאני אוחז במכנסי, בתחתוני ובנעלי הנופלות מרגלי, דישדשתי לפני הסוהר דרך 
החצר הענקית של כלא מינסק. אחרי זה הובילוני במסדרונות ארוכים לקומה השניה של 
בנין הכלא המרכזי. 

מזמן לזמן נשמע במסדרון הד צעדים: הוּבל, כנראה, אסיר אחר. אך לא ראיתי איש: כל- 
אִימַת שנשמעו צעדים, הציב אותי הסוהר כשפני אל הקיר ובתנועה שגורה משך את כובעי 
על עיני. אחרי זה היה הכל משתתק, ומצעדנו הקודר והמייגע היה נמשך. 

כאשר אתה מדשדש כך, אינך חולם אלא על כך שדרך זאת תיגמר מהר ככל האפשר. לבסוף 
עצרו אותי על-יד דלת התא מספר 56. נשמעה חריקת מנעולים ובריחים. כאשר נפתחה 
הדלת הכבדה, פרץ מהתא גל אויר מעובש, ספוג ריח של צואה. נרתעתי אחורה וכמעט 
שנפלתי, אך דחיפתו של הסוהר אילצה אותי לצעוד קדימה -- ומצאתי עצמי בין אנשים 
עירומים-למחצה ומגודלי-שיער, שהיו דומים לפראים. על-יד הדלת עמד עביט מלא על 
גדותיו ואחד האנשים עשה בו את צרכיו הטבעיים. נתקלתי בו שלא במתכוון, דחפתי את 
העביט, והנוזל המצחין ניתז על-פני האנשים שהצטופפו על הרצפה. מכל עבר נשמעו 
גידופים, אף שהכל הבינו כי לא באשמתי הדבר. 

אדם שהגיע זה עתה מן ה"חופש" מעורר תמיד התעניינות בתא הכלא. נשפך עלי מטר של 
שאלות: מדוע לקחו אותי, מתי, ההבאתי עמי אוכל -- ובכלל מה נשמע ב"חופש". מישהו 
זז קצת, ונמצא לי מקום בקצה הדרגש. על הדרגשים היו יושבים לפי התור, מכיןְן שבתא, 
שנועד לשמונה, היינו כחמישים איש. 

תחילה חששתי שאיחנק -- לא היה ממש במה לנשום. אבל היו אלה רק שיירי מושני 
הקודמים על תנאים נורמליים של חיי אדם. כל מה שהיה עכשיו סביבי נמצא כה מנוגד 
למושגים האלה, שאפילו בלא שהבחנתי בכך השתחררתי עד-מהרה מהקריטריונים 
הקודמים של האפשרי והבלתי-אפשרי. נתחוור לי כי האדם מסוגל לסבול הרבה יותר מכפי 
שאנו משערים. 

לא הספקתי להתאושש ולהבחין במה שלפנִי באפלולית התא, ושוב נפתחה הדלת ומבחוץ 
דחפו פנימה זקן, שצנח לתוך התא כשק. וָתיקי התא לא תמהו על כך. הם הביאו מים בכד 
מפח, שפכו על רקותיו והשיבו את רוחו. הסבירו לי כי הזקן הזה הוא אחד ה"מרגלים" 
האנגליים החשובים. כעבור זמן, כאשר ה"מרגל" עצמו סיפר לי את סיפורו, הבנתי איך 
מפברקים האשמות כאלו. לפני המהפכה ביקר האיש הזה פעמים אחדות את קרוביו 
באנגליה, בשנת 1901 נָכח בהלווית המלכה ויקטוריה בלונדון. וזוהי הוכחה חותכת שאז גויס 
על-ידי המודיעין הבריטי למשימות ריגול... 

איש מחברי-לתא לא רְוֶה כאן נחת, אך גורלו של הזקן היה מר יותר. היו קוראים לו כל לילה 
לחקירה ומפליאים בו מכותיהם כמעט עד מוות. ראשו הקרח היה מכוסה כולו שריטות 
מוכתמות בדם. היו אלה עקבות עינוי משוכלל: "סירוק" במברשת של חודי מסמרים. 
כבר בלילה הראשון שמעתי צעקות וגניחות של נחקרים שבקעו מלמטה, מהמרתפים. 
"טירון" הייתי וטירונים היו ישָנים בדרך-כלל על-יד הדלתות. 

בתא היו שני חלונות לא גדולים, כמֶטר נ[ְחצי בקירוב מעל התקרה. בשנת 1937 סתמו 
הסוהרים את החלונות בכל בתי-הכלא בקרשים כדי שלושה-רבעים, כעין "מצחיות", 
והשאירו רק פס צר שדרכו חדר בקושי אור היום. 

אט-אט התרגלתי למצבי החדש. נתברר כי הפראים העבדקנים, שמראם כה הבהילני ברגע 
הראשון, היו כולם רופאים, מחנכים, מפקדים של הצבא האדום -- בקיצור, נציגי 
האינטליגנציה, אותה שכבת-ביניים שעליה נשפך זעמו של הטרור הסטאליני. 

חברי לתא התייחסו אלי באהדה, שכן הבאתי להם ידיעות טריות מ"שם", ומלבד זה הייתי 
מספר להם משהו בשעות אחרי-הצהריים מההיסטוריה, שהרי זה היה מקצועי. מנהג היה 
בתא: כל אחד חייב בתורו לספר משהו. 

הרעב החל להציק לי. כשם שהייתי אנוס ללמוד לנשום את אויר הכלא המצחין והדחוס, כך 
הייתי חייב ללמוד לבלוע את האוכל התפל והמגעיל של הכלא, שלא היה דומה במאומה 
למזון נורמאלי של אדם. אחרי כמה ימי שהוּת בכלא מתחיל האדם להרגיש תחושה כה 
חריפה של רעב, שאינו נותן דעתו עוד על הטעם, ובלבד שימלא במשהו את הקיבה. 
בבוקר היינו מקבלים כל אחד 600 גראם לחם לחלוחי, שאינו אפוי כהלכה, מקמח גס מעורב 
בסובין וגבישון סוכר. מים רותחים היו מביאים לנו מאוחר יותר. בשעה 12 -- ארוחת- 
צהריים: "באַלאנדה" -- בליל גריסי-דוחן במים וקצת דייסה. ובערב -- מים רותחים 
ולפעמים דייסה. 

הימים חלפו בזה אחר זה ולא נקראתי בכלל לחקירה. זה הגביר בי את התחושה של חוסר 
מוצא. האדם מתחיל לחשוב כי שכחו אותו, כי לעולם לא יראה עוד את אור היום. בנסיבות 

כאלו אתה חולם על החקירה הראשונה כעל הצלה. כל יום גברה בי ההרגשה כי גורלי נחרץ, 
וכי לא אצא עוד מהכלוב, לא אראה עוד את ביתי ומשפחתי. 

והנה, לבסוף, באחד הימים האחרונים של חודש מאי -- החקירה הראשונה. כמקובל, 
נערכה החקירה בלילה ונמשכה עד הבוקר. לא בכלא, אלא בבנין נקו"ד. לשם הובילוני 
במכונית השחורה של הכלא, המכוּנה בפינו "העורב", שהיתה מחולקת בפנים לכלובים 
זעירים, ומבחוץ נשאה כתובת באותיות גדולות "לחם" או "בשר"... 

נתנו לי כמה דפי-נייר וציוו לפרט הכל על "פעילותי הקונטר-ריבולוציונית". החלטתי לא 
להכחיש את מה שהחוקרים ידעו כמסתבר בלאו הכי. אבל כאשר כתבתי כי הייתי חבר 
בקבוצת נוער של הארגון "השומר הצעיר" בשנות 1928/29, לעגו לי. שוב ושוב הציגו לי 
את השאלה: "באילו סוגים של פעילות קונטר-ריבולוציונית עסקת עד שנת 1938 ? על כך 
לא היה לי, כמובן, מה להשיב. 

אין בדעתי לתאר בפרוטרוט איך התנהלו החקירות; השיטות של החוקרים הסוביטיים 
תוארו כבר על-ידי רבים, ואין בפי מה לחדש. בהתחלה ננקטו, כמובן, דרכים "עדינות" -- 
אור מסנוור, אחרי-כן הגיעו הדברים לכלל מכות נמרצות. הרגשתי, כי העניבה על צוארי 
מתהדקת יותר ויותר, כי החוקרים לא היו זקוקים כלל לעדויותי, כדי להיפרע ממני. 
ההודאות היו דרושות להם רק כדי לגרור לפרשה עוד מישהו ועוד מישהו. 

בשעות האינסופיות של החקירות ואחרי-כן בתא, בלילות הנדודים, הרביתי לחשוב על 
עברי, לתהות על כך איך אדם רגיל, שחייו דומים לחיי אחרים, עלול להיקלע לגיהינום 
שכזה. חדור אמונה שטופחה בי ב"שטיפת-מוח" בלתי-פוסקת שאין אשמים בלא אשמה, 
חיפשתי נואשות את "שורש הרע" שבי, את המקור ל"אשמתי" ולצרות שפקדוני. 

אך הרופא הטוב ביותר ל'"'הפגת האשליות" היה החוקר שלי, קרוּפָּנקוב. איזה טיפש וּבוּר 
היה! ניהל חקירה על ציונים, שעה שלא היה לו שום מושג ציונות מהי. הוא אף לא ביקש 
לרדת עד שורש-הדבר. היתה לו משימה אחת בלבד -- לסחוט מאתנו הודאות בריגול, 
במעשי חבלה ובפעילות קונטר-ריבולוציונית. על מילוי משימתו זאת שָקד בחריצות. 
סוף-סוף הועלה באחת החקירות הליליות פרט אחד מוחשי ב"פרשה" שלי: "התכתבות עם 
פלשתינה ניהלת? מי כתב? למי?" ובלי לחכות לתשובתי סטר קרופנקוב על לחיי. "מה זה 
אתה כותב: בשָמינו מופיעה השמש לעתים נדירות? לאיזה שָמיים התכוונת?". 

בתיק אצלו היה מכתב ששיגרתי בשנת 1936 לארץ-ישראל, לחברי יאנק... וקרופנקוב 
הוסיף להכותני וצרח תוך כדי כך: "על איזה שמיים כתבת?". 

פעמים היה מביא מהמזנון מאכלים שונים, וכאשר ראה שאני בולע את רוקי, כשמָעי 
מתחתכים מרעב, היה מציע: "חתוּם -- ותוּכל לאכול הכל". 

תמיהני, איך החזקתי אז מעמד... 

חודשי הקיץ התמשכו עד אין סוף. אחרי חקירות לאין ספור מלוּוות במכות, ואחרי העברות 
רבות מתא אל תא, נמצאתי לבסוף בתא אחד עם אחדים מחברי הקודמים -- בַּבָּה, ראובן 
ויצחק מינץ, בעלה של אסתר גלוסקינה. 

בסוף הקיץ לא נקראנו לחקירות נוספות והיינו בטוחים כי החקירה בפרשה שלנו נסתיימה. 
כל אחד קִיוֶה בעומק לבו כי יוּכר כחף מפשע וישוחרר עקב חוסר הוכחות. לפתע באו 
והוציאו את בַּבָּה לחקירה. לא ישָנו כל הלילה, חיכינו. בבה חזר אובד-עצות לגמרי, שטוף 
דמעות. סיפר כי הפגישו אותו בתא-החקירה עם מָליק סוּסֶנסקי חברנו-לשעבר, שאנו לא 
ידענו כלל כי גם הוא נאסר. החוקר הציג למליק שאלות בעניינים שמֶליק כפי הנראה כבר 

העיד עליהם בחקירות קודמות. מהשאלות והתשובות של סוסנסקי נבע שהוא, מליק, מרגל 
אנגלי, שהיה מעביר בחשאי את ידיעותיו לפלשתינה, ובזה עסק גם בָּבָּה, כל חברי ארגוננו. 
כולנו היינו משתמשים בצופן להעברת ידיעות סודיות ולהתכתבות בינינו. בסוף החקירה לא 
החזיק בּפּה מעמד וקרא אליו: "איזה הבלים אתה מגבב, מליק!" מליק התבלבל ופרץ בבכי. 
החקירה נפסקה, החוקר גירש את בּבה מן החדר. סיפורו של בַּבּה דיכדך את רוחנו לאין 
שיעור. סבורים היינו שהחופש קרוב, הכל יחזור למסלולו, והנה -- הקערה נתהפכה על 
פיה. על סמך עדותו של סוסֶנסקי יפברקו השלטונות כתב-אישום שתוצאותיו מי ישוּרֶן: 
תקופת-מאסר לשנים רבות או אפילו הוצאה-להורג ביריה. 

כולנו רעבנו מאוד. היו בקרבנו עצורים שאיבדו ממש את צַלֶם האדם. ידענו שאדם אשר 
הכרתו מתערפלת מחמת רעב עלול להגיד בחקירה כל מה שיידרש, ל"הודות" בכל פשע 
שלא עשה, אם החוקרים יבטיחו לו תמורת זאת פרוסת-לחם או צלחת-מרק. 
מהחבילות שהקרובים העבירו לנו היו מוסרים לעצירים רק את הסיגריות, וכל השאר היתה 
רְשוּת-הכלא לוקחת לעצמה. העברות כספים היו מוּפָּרות בסכום שאינו עולה על 50 
רובלים, אבל את הכספים לא מסרו לנו, אלא הפקידו ב"חשבונותינו האישיים". 

בתא הענקי, שאליו העבירונו בסתיו, שרר לכלוך רב, רחשו כינים, אך יותר מהכל סבלנו 
מהקור. איש מאתנו לא חשב עוד אותו זמן על החופש. שיא חלומותינו היה אז שילוחנו 
למחנה, שכן שם, כך אמרו, "אפשר לעבוד" ותנאי הקיום נסבלים. 

בראשית אוקטובר נקראתי לחתום על "תלוש" שבו נמסרה לי החלטת הועדה המיוחדת של 
נקו"ד: נגזר עלי מאסר למשך שלוש שנים במחנה-עבודה עמלני לתיקון המידות בשל 
"פעילותי הקונטר-ריבולוציונית". בתגובה על תמיהתי נאמר לי שעלי לשמוח ולהודות 
לגורל על הַמוּעָד ה"ילדותי" הזה שנפסק לי. ואכן, מכלל 800 אנשים שנידונו אז עמי, היו 
רק אחדים שנפסקה להם תקופת-עונשין קצרה כזו. 











קבוצת חברים של השומר-הצעיר הלאומי-עמלני במינסק, אוגוסט 1925 
צילום"פרידה מהח' שלום מולוצ'ניקוב ערב עלייתו ארצה 
מימין לשמאל, שורה עליונה: מָליק סוסֶנסקי, אלי כהן, שלמה רוזנשטיין (אבן-שושן), משה בורוביק. 
שורה תחתונה: זלמן כהן (המדריך), י. פֶּרלוב, שלום מולוצ'ניקוב (יָדין), שאול רבינוביץ, יוסף ולקוביץ, גבריאל 
שפירא 


דוד כהן 


השואה, המחתרת והלחימה הפרטיזנית במינסק 


המחבר, דוד כהן (1973-1906) נולד במינסק, עלה ארצה ב-1925, היה חבר 
קיבוץ עין-חרוד (האיחוד). דוד כהן היה הרוח החיה במפעל מימושו של 
"ספר מינסק". הוא -- שכינס את מרבית החומר לשני כרכיו של ספרנו, 
רשם מפי העדים את חלק-הארי של העדויות, ואף כתב פרק זה, על השואה 
והמחתרת במינסק, כסקירה כוללת המקדימה את העדויות המפורטות בנושא 
זה בספרנו. הדברים מובאים לדפוס כנתינתם אז, שבועות מעטים לפני מותו 
בלא עת בתאונת-דרכים, בעיצומה של המלאכה. 


מינסק בשואה 


בפרקים אלה יסופר על תקופת השואה בקהילת מינסק ובקהילות היהודיות הסמוכות לה, 
שהיו בתחום השלטון הסוביטי למן שנת 1920, השנה שבה נחתם השלום הרוסי-הפולני, 
שלאחריו נעשה השלטון הסוביטי שם קבע. 

רק ספרים מספר בנושא זה ראו אור: ביידיש -- ספרי הירש סמוליאר: "געטאָ מינסק" 
ו"יידן אָן געלע לאטעס" ובעברית -- ספרו של יעקב גרינשטיין: "אוּד מכיכר היובל". 
לעיר מינסק נודע ערך אסטרטגי רב בימי השלטון הנאצי. חיל המצב הקבוע מנה 5000 איש. 
אך היו זמנים שבעיר חנו 60-50 אלף חיילים. כן שכנו בעיר יותר ממאה מחלקות וארגונים 
שהיו קשורים עם המחנה הצבאי. בתוכם: "צנטר", מטה של הריגול הצבאי; "אבור", מטה 
של ס"ד למלחמה בפרטיזנים; הנהלת החברה המסחרית הצבאית "אוסלאנד"; חלק 
מהנהלת הרכבת של הרייך ועוד מוסדות צבאיים שונים. במחנה השבויים לחיילי הצבא 
האדום שריכזו הגרמנים על-יד מינסק היו 140 אלף איש. 

גיטו מינסק היה במידה מסוימת שונה משאר הגיטאות. הוא היה מהגיטאות הגדולים 
ביותר שהוקמו על-ידי הגרמנים בשטח הסוביטי -- כמאה אלף איש רוכזו בו -- והיחידי 
שהתקיים זמן ממושך, למעלה משנתיים. אמנם, הוקמו עוד גיטאות ברוסיה הלבנה, גם 
בבוברויסק ובוויטבסק, אבל משך זמן קיומם היה קצר מאוד. לאחר מכן לא הקימו עוד 
הגרמנים גיטאות בשטח הסוביטי, אלא נהגו להשמיד את היהודים שבערים הכבושות סמוך 
לפלישתם שמה. כך נהגו בקיוב, בחרקוב ועוד. 

גם המשטר בגיטו מינסק היה. שונה מזה שבגיטאות וילנה וביאליסטוק, שטחים שסופחו 
לרוסיה הסוביטית בשנת 1939, שנת חלוקת פולין בין רוסיה וגרמניה. לפי התעודות 
הגרמניות מסתבר, כי הם הבדילו הבדלה קפדנית בין היהודים הסוביטיים, כלומר, אלה שחיו 
תחת השלטון הסוביטי לפני חלוקת פולין, לבין יהודי בילורוסיה המערבית, מן השטחים 
שסופחו לרוסיה רק בשנת 1939. 

עובדה היא, כי בגיטו מינסק התעניינו במיוחד רבי החבלה הגרמניים. תכופות ביקרו בו 
הימלר, היידריך וגם אייכמן. ייתכן, שגיטו מינסק שימש כמעבדה נסיונית ל'"'פתרון הסופי". 
גיטו מינסק אף התייחד בכך שעם ראשית הקמתו קמה שם תנועת מרי והתנגדות המונית 
לגרמנים, שהקיפה במרוצת הזמן אלפים והאצילה מרוחה על כל התנועה המחתרתית 
ברוסיה הלבנה, וחלק נכבד לה בלוחמה הפרטיזנית הכללית. 

הקשיים באיסוף חומר על תקופה זו הם מרובים. המקורות הם שלושה: 1. התעודות 
הגרמניות. 2. המקורות הסוביטיים. 3. העדויות של ניצולי השואה. 

1. התיעוד הגרמני על גיטו מינסק הוא דל ביותר. כידוע, נפל חלק גדול של ארכיון 
הגסטאפו במינסק בידי הסוביטים. מה עלה בגורלו של ארכיון זה, אין אנו יודעים. קיוינו כי 
עם ביקור המשלחת מטעם הפרקליטות של מערב-גרמניה בברית-המועצות, לחקר פשעי 
הנאצים, יראו אור מקורות נוספים שנוכל להיעזר בהם. תקוה זו נתבדתה. נוספו אמנם 
ידיעות מקוטעות על האקציות וההשמדה, אבל לא נוספו ידיעות על היודנראט, על אנשי 
המחתרת שנאסרו, על חקירות הגסטאפו, וכו'. ייתכן, שהחומר על כך אינו קיים עוד גם 
ברוסיה הסוביטית, ושתעודות נאציות רבות "נעלמו" שם מתוך חישובים שונים. 

על דלות החומר הנמצא במערב-גרמניה ניתן אולי ללמוד מהיקש זה: בין שאר התעודות 
שהגיעו ל"יד ושם" בארץ מהמשפטים נגד הנאצים במערב-גרמניה נמצאה גם מפת העיר 
מינסק. נתברר, כי המפה היא משנת 1918, תקופת הכיבוש הגרמני במלחמת-העולם 
הראשונה! רק תשעה חודשים שלטו הגרמנים במינסק בשנת 1918, ובארכיונים הגרמניים 
נשארה מפת העיר מתקופה זו. ואילו מתקופת השלטון הגרמני במינסק במלחמת-העולם 
השניה, שנמשכה למעלה משלוש שנים, 1944-1941, לא נותרה שום מפה של עיר זו. 

2. אמינות המקורות הסוביטיים מפוקפקת מאוד. יש להסתייע בהם תוך הסתייגויות על גבי 
הסתייגויות. רווח אצל הסוביטיזם זלזול גמור בתיעוד היסטורי. כפעם בפעם חלים בו 
שינויים והתאמות מתוך חישובים מפלגתיים נראים לעין, לפעמים -- מתוך נימוקים 
נעלמים מאתנו, וכן מתוך נימוקים אישיים. 

אחד המומחים לחקר התנועה המחתרתית והמרי בבילורוסיה -- קראבצ'נקו, פירסם 
בהוצאת האקדימיה הבילורוסית למדעים ספר על התנועה הפרטיזנית וארגונה. בירחון 
"הקומוניסט הבילורוסי" משנת 1959 מספר 6 מופיעה רשימת ביקורת על הספר הנ"ל -- 
דברים שנשמעו בכנס פרטיזנים. נאמר שם כי המחבר מגזים. לפי קראבצ'נקו היה מספר 
הפרטיזנים במחוז אושאצק 47 אלף, בעוד שהיו שם רק 17 אלף פרטיזנים. כן נמתחה עליו 
ביקורת על שאינו מבליט די הצורך את חלקה המכריע של המפלגה הקומוניסטית בהקמת 
המחתרת. וכן אינו מספר על השתתפות בני לאומים אחרים מחוץ לבילורוסים: פולנים, 
רוסים, אוקראינים, טאטארים והולנדים. רק על העלמת חלקם של בני הלאום היהודי 
במחתרת אין הירחון קובל... 

בכל הספרות הסוביטית בולט הקו המדריך של השלטונות הסוביטיים להעלים בספרות 
ובהיסטוריוגרפיה את עובדת קיומם של יהודים בבילורוסיה, וממילא את השתתפותם 
בתנועת המחתרת האנטי-נאצית. בספר "התנועה הפרטיזנית העממית בבילורוסיה בשנים 
1 במלחמת המולדת הגדולה", הוצאת המכון להיסטוריה שעל-יד האקדימיה 
למדעים של בילורוסיה, מינסק 1967, מפורטים 2,200 שמות של פעילי המחתרת וביניהם 
רק כ257 שמות בעלי צליל יהודי ברור, וכולם לא מאנשי ההנהגה של התנועה. כן יש בספר 
רשימה מיוחדת של קבוצות חבלני הרכבת. בכלל מאות השמות רק אחד יהודי, ס.נ. זורין, 
מי שהיה לאחר מכן מפקד יחידת הפרטיזנים המשפחתית מס' 106 (זורין עלה בשנת 1971 
לארץ). 

למרות האפשרויות המרובות שבידי החוקר הסוביטי לגישה אל החומר מהשואה 
ומהמחתרת השמור בארכיונים הסוביטיים, קיימים גם קשיים אובייקטיביים לבירור נכון 
של העובדות: גם משום שמועט הוא מספר המסמכים שנשארו בכתב מאותה תקופה מחמת 

הקונספיראציה, וגם עקב ההשמדה הטוטאלית של קבוצות-מחתרת שנתפסו בלא שנשאר 
איש בחיים שיוכל להעיד על פעולותיהן. 

רק בשנים 1962-1959 חל שינוי-מה לטובה לגבי ציון חלקם של היהודים בתנועת המחתרת 
האנטי-נאצית. בארבע שנים אלו הוזכר בספרים שראו אור בברית-המועצות חלקם של 
היהודים בלוחמה נגד הנאצים, ואפילו פורסמו מאמרים על סבלם המיוחד של היהודים בימי 
הכיבוש הגרמני. אך לא היתה זו אלא אתנחתא. עד-מהרה חזר והשתלט במדיניות 
הפרסומים הקו של העלמת חלקם של היהודים במחתרת. 

3 עדויות ניצולי השואה הן מקור רב-ערך. לארץ הגיעו רבים מן הלוחמים והפרטיזנים 
מיוצאי גיטו-מינסק והסביבה, ווניגבו עדויות מהם על-ידי המדור לתיעוד בעל-פה של המכון 
ליהדות זמננו באוניברסיטה העברית בירושלים. רוכזו למעלה מ-30 עדויות, נוסף לעדויות 
המצויות ב"יד-ושם" וב"מורשת". 

אכן, גם כאן ישנן מגבלות מסוימות לגבי אמינותן של העדויות האלו: כל העדויות ניגבו זמן 
רב אחרי ההתרחשות, וממילא ניטשטשו במשך הזמן העוּכדות בזכרונם של העדים. כל עד 
מוסר על עוּבדות שקרו לו או בסביבתו הקרובה, ועדותו היא על-כן בהכרח מקוטעת. הוא 
אינו יודע את היקף ההתרחשויות ואת יחסי-הגומלין שבין אירוע לאירוע. ועוד: ההערכה 
הרווחת בין ניצולי השואה, ביחוד לגבי כל מה שנוגע למרי ולהתנגדות לנאצים, היא כי הכל 
בוצע על-ידי יהודים. סביר להניח כי יש בכך משום הפרזה. אכן, פעמים יש להערכה זו על 
מה שתסמוך. כך, למשל, אחד ממארגני המחתרת הראשונים בעיר מינסק -- לא בגיטו -- 
היה אדם בשם איסאי קאזינץ. כינויו במחתרת היה "סלאווה" (תהילה) ולפעמים 
"פובּאָדיט" (ינצח). אין בספרות הסוביטית פרטים אישיים רבים עליו, וביחוד לא היה שום 
רמז על היותו יהודי. הוא היה מהנדס ולפני המלחמה עבד בביאליסטוק. בילדותו נתייתם 
מאביו וגוּדל בבית-יתומים. אמו היתה בכפר או בעיירה על-יד באראנוביץ' בזמן הכיבוש 
הנאצי. קאזינץ היה הראשון שקשר קשרים עם פועלי הרכבת. הוא הוצא להורג ב-19427. 
כשהופיע בארץ עולה חדש ממינסק וטען כי קאזינץ היה יהודי, נתקבלו דבריו באי-אמון. 


והנה, בחוברת "סאָוועטיש היימלאַנד" מס' 8 
משנת 1970, עמוד 140, נאמר כי למזכיר 
הועד | העירוני (גורקום) של המפלגה 
הקומוניסטית במינסק במחתרת, איסאי 
פאוולוביץ' קאזינץ (נולד 1910; הוצא להורג 
2) הוענק, לפי פקודה מיום 8.6.1965, 
תואר "גיבור ברית-המועצות". כן אמור שם 
כי על סמך תעודות זאג"ס (הלשכה לרישום 
המצב האזרחי) ותעודת בית-הספר התיכון מס' 
1 במינסק קאזינץ הוא יהודי. הענקת התואר 
"גיבור ברית-המועצות" לקאזינץ, אמנם 
במאוחר, מלמדת על החשיבות הרבה 
שמייחסים השלטונות הסוביטיים למחתרת 
במינסק. 

קאזינץ חי בתקופת השואה מחוץ לתחום 
איסאי פאוולוביץ' קאזינץ הגיטו. זהותו היהודית לא היתה ידועה, כפי 

הנראה, גם במחתרת. גם סמוליאר, ממארגני המחתרת בגיטו-מינסק, לא ידע על כך. 
קאזינֶץ עצמו לא ייחד תשומת-לב לבעיית היהודים בשואה, מהיותו קומוניסט- 
"אינטרנאציונליסט". 

הוא הדין לגבי ההתנקשות בגנרל-קומיסאר הנאצי קוּבאָ. פרטיזנים"לשעבר הנמצאים בארץ 
טוענים כי המתנקשת היתה יהודיה. 

נוסיף עוד, כי גם אנו הזנחנו הזדמנויות ללקוט חומר על השואה. הנה קיים במינסק מוזיאון 
על מלחמת המולדת הגדולה, ועל תנועת המרי וההתנגדות. בשעתו היה בו גם מדור יהודי. 
ה. סמוליאר, שגם הסוביטים מעריכים את חלקו הרב בהקמת המחתרת בגיטו מינסק ובעיר, 
רצה בביקורו במינסק בשנת 1962 לבדוק את החומר במדור היהודי, ולא ניתן לו. 

אבל עם זאת ייתכן כי בעבר, כאשר היחסים בין ישראל וברית-המועצות היו תקינים, היו 
הסוביטים נאותים להעמיד לרשותנו לפחות את רשימת המוצגים במדור היהודי. בשעתו אף 
הקרינה השגרירות הסוביטית בישראל לפני מוזמנים ואישי-ציבור סרט על גיטו מינסק, 
שהיו בו תצלומים נדירים מהשואה. אף כאן לא עשינו מאמץ לקבל העתק הסרט או לפחות 
רשימת התצלומים שבו. | 


מספר היהודים בגיטו מינסק 


מה היה מספר היהודים בגיטו מינסק בשנת 1941 ? אפשר היה להסתייע במיפקד האוכלוסין 
שנערך בברית-המועצות בשנת 1939, לפני סיפוח השטחים מפולין, אבל תוצאותיו לא 
פורסמו עד היום. 

סלומון שווארץ, חוקר יהדות ברית-המועצות, הגיע בספרו על האנטישמיות בברית- 
המועצות בחישובי עקיפין למספר של 90 אלף יהודים במינסק לפני המלחמה. אם מספר זה 
נכון, הרי שמספר היהודים במינסק בשנת 1941 היה רב מזה. ניצולי השואה ממינסק 
מספרים כי כל בית יהודי בעיר טיפל בפליטים יהודיים בשנים 1940-1939. ד"ר קופפר, 
לשעבר חבר ועד הפליטים בביאליסטוק, וכעת עובד המחלקה הביבליוגראפית באוניברסיטה 
העברית, מספר כי בביאליסטוק הוקם ארגון פליטים, והנעד היה מייצגו כלפי השלטונות 
הסוביטיים. היה זה בזמן הבריחה הגדולה משטחי הכיבוש הגרמני בפולין לעבר השטחים 
שבשליטה הסוביטית. מאות אלפי יהודים הגיעו לביאליסטוק. הנעד היה נותן אישורים 
לפליטים שסבלו מעקת השלטון הפולני עקב חשד שהם קומוניסטים. במשך חודשים רבים 
היה תוקף לאישורים אלה בעיני הסוביטים והם איפשרו לנושאיהם את המעבר לשטח 
הסוביטי. אלפים מהם הגיעו למינסק ונשארו אחר-כך בגיטו. נוסף לכך עברו יהודים רבים 
ללא אישורים לשטח הרוסי, והשלטונות לא עיכבו בעדם. משנסגר הגבול בין השטח הכבוש 
לבין השטח הרוסי, היה קשה לעוברו, וגם לאחר מעבר הגבול קשה היה לקבל רשיון 
להשתקע בעיר סוביטית. 

בימים הראשונים למלחמה הגרמנית-סוביטית, ביוני 1941, עדיין נשמר הגבול שמלפני 
9. רק כעבור ימים מספר בוטלה השמירה, וצעירים מספר מהעיירות הסמוכות למינסק 
שבשטח הפולני לשעבר הגיעו לעיר ונשארו בה. אף הם רוכזו אחר-כך בגיטו מינסק, כשאר 
היהודים. 

כן העביר השלטון הסוביטי, עם פרוץ המלחמה הסוביטית-גרמנית, בתי-חרושת רבים על 
עובדיהם משטחי פולין לשעבר, אל תחומי רוסיה. מווילנה הועבר למינסק בית-חרושת 
למקלטי ראדיו על עובדיו, ובהם, כמשוער, אלפיים יהודים. 

החוקר ריטלינגר נוטה בספרו באנגלית "הפתרון הסופי" לראות כנכונים את המספרים 
המובאים ביומנו של הגנרל האלצר, כי בעיר מינסק נשארו, אחרי הפצצת העיר וכיבושה 
הגמור, רק 100 אלף תושבים. בימי השלטון הסוביטי, לפני פרוץ המלחמה, היו בעיר 238 
אלף תושבים. מכאן הוא מסיק כי מספר היהודים שנשארו אז בעיר היה 35-30 אלף. על 
גירסה זאת הוא חוזר גם במהדורה השניה של ספרו, שהופיעה בשנת 1968. והדבר תמוה: 
אם מנין יהודי מינסק לפני המלחמה היה כמאה אלף, כלום צריך להניח, אליבא דריטלינגר, 
כי למעלה משישים אלף יהודים הצליחו לעבור את קוי החזית ולהגיע לשטחים שטרם 
נכבשו על-ידי הגרמנים? לפי התיעוד של בתי-המשפט במערב-גרמניה, במשפטים נגד 
הפושעים הנאצים, נרצחו בגיטו מינסק למעלה משבעים אלף יהודים. ואם לצרף לכך את 
המספרים שפורסמו על מספר הנרצחים ב"אקציות" השונות, הרי שמספר היהודים 
שנשארו בעיר לעת הכיבוש הגרמני גדול בהרבה מהמספר שנקב ריטלינגר. 

בספרות הסוביטית פורסמו מספרים אחרים. בקובץ הרוסי "נספר על מינסק" שהופיע 
בשנת 1966, מסופר כי בגיטו מינסק רוכזו 100 אלף יהודים. גם מפקד-הפרטיזנים 
[אוּפשאסוב מדבר בספר זכרונותיו, "כרוניקה פרטיזנית", שהופיע בהוצאת האקדימיה 
הצבאית בשנת 1959, על מאה אלף יהודים בגיטו מינסק. העתונאי היהודי-הסוביטי שלמה 
רבינוביץ כותב ב"סאָוועטיש היימלאַנד", 1969, חוברת מס' 8, כי בגיטו מינסק היו 120 
אלף יהודים. 

אחרי שחרור העיר על-ידי הצבא האדום (4.7.44) נערך, ביום 16.7.44, מצעד גדול של 
פרטיזנים, שמנה עשרות אלפים. בסיומו של המצעד נוסח מכתב-תודה על שחרור העיר 
"למנהיג הגאוני יוסף סטאלין", ובו נאמר, בין היתר, כי בעיר מינסק נרצחו, נתלו ונשרפו 
0 אלף תושבים שלווים על-ידי הנאצים, ובכללם 50 אלף איש שנכלאו בגיטו. כן הובלו 
ליער שעל-יד מינסק וחוסלו שם 40 אלף יהודים שהובאו למינסק מהמערב: האמבורג, 
ברלין, וארשה ולודז'. למספר היהודים המערביים שחוסלו במינסק נמצא אישור, לאחר 8-7 
שנים, גם בתעודות המשפטיות של מערב-גרמניה. 

אין המכתב מפרט, מי כלול במניָן 150 אלף התושבים השלווים שנרצחו. יש לשער, כי בימי 
ההפצצות הכבדות על העיר והבריחה ההמונית שלאחריהן, למן ה-23.6.41 ועד כיבושה 
בידי הגרמנים ביום ה-28.6.41, נהרגו אלפי אנשים, ובכללם יהודים רבים. כן נתלו מאות 
אנשי מחתרת שנפלו בידי הגסטאפו. לאחר ההתנקשות בגנרל-קומיסאר קוּבּאָ ערכו הנאצים 
טבח בעיר ורצחו מאות אנשים. אין רמז לכך, שנערכו אקציות המוניות בין תושבי העיר 
שמחוץ לגיטו. בספרות הסוביטית מסופר על משלחות-עונשין גרמניות אל כפרים ואזורים 
של בילורוסים שהיו בשליטת הפרטיזנים. האם נכללו בקטגוריה של "תושבים שלווים" גם 
שבויי-מלחמה של הצבא האדום שנרצחו בעיר? 

יש לשער כי מספר הנרצחים בגיטו מינסק היה גדול מהמספר הנקוב על-ידי הסוביטים -- 
0 אלף. 

הפרופסור ח. שמרוק, מהאוניברסיטה העברית בירושלים, בדק בעובדו על ספרו של פרץ 
מארקיש, "טראָט פון דוירעס" (מצעד הדורות), שיצא לאור בהוצאת "הסופר הסוביטי" 
בשנת 1966, נוסחאות של הספר הזה שנתפרסמו מחוץ לברית-המועצות והגיע למסקנה, כי 
ראשי המפלגה הקומוניסטית הורו לסופרים הסוביטיים להימנע מהבלטת מוצאם היהודי של 
חללי המלחמה והשואה בברית-המועצות, ולכלול אותם בקטגוריה של תושבים שלווים או 
אזרחים סוביטיים. אין דבר זה חל על יהודים לא סוביטיים, מערביים, שכאן מותר וצריך 

לפרש את מוצאם היהודי של המחוסלים. טעמה של מדיניות-פרסום זו לגבי הקרבנות 
היהודיים במלחמה היה, בין השאר, גם זה שלאחר המלחמה החלו השלטונות בברית- 
המועצות להפיץ את האגדה כי כל העמים השונים המאכלסים את ברית-המועצות התנגדו 
לכובשים הנאצים, ו"אחוות-העמים" הזאת היא שמנעה השמדה טוטאלית של האוכלוסיה 
היהודית. ועוד טענו כי הנאצים לא פגעו ביהודים באשר הם יהודים, אלא ביקשו להשמיד 
את האוכלוסיה הסוביטית בכללה. 

עתון המהגרים "הלבנים" בניודיורק, "נובוּיאָ רוּסקויאָ סלובו", מוסר בגליונו מיום 
5, כי בגיטו מינסק נרצחו 100 אלף יהודים. 

הירש סמוליאר מוסר בספרו ביידיש "גיטו מינסק", שהופיע בשנת 1946, על 80 אלף 
יהודים שהיו בגיטו מינסק. בביקורו בארץ בשנת 1967 אמר כי בגיטו מינסק היו 90 אלף 
יהודים*. ניצולי השואה הנמצאים בארץ טוענים, כי בגיטו מינסק היו 120 אלף יהודים, 
לפחות, ורובם ככולם הושמדו. 

ממקורות שונים בכתב ומעדויות בעל-פה מצטיירת השתלשלות הדברים כך: 

ביום 23.6.41 החלה הפצצת העיר על-ידי האויריה הגרמנית. העיר נכבשה כליל ביום 
1, ביום השביעי לפלישה הגרמנית לרוסיה הסוביטית. ההפצצות והשריפות שפרצו 
עשו שָמות בעיר. החלה בריחה המונית. משפחות-משפחות יצאו לדרך ברגל. מעטים 
הצליחו לברוח ברכבת. לא נערך כל פינוי מאורגן על-ידי השלטונות. פקידים גבוהים של 
הממשלה וכן אנשי נקו"ד ברחו במכוניותיהם. המהומה היתה איומה. אפילו חייבי גיוס לא 
גויסו, פרט לקצינים מועטים, שיחידותיהם חנו בקירבת-מקום, שהתייצבו ביחידותיהם. 
ניצולי השואה טוענים כי הפחד מפני ההפצצות הוא שגרם לבריחה ההמונית ולא האימה 
מפני הנאצים. היהודים אמנם שמעו מפי פליטים על התעללות הנאצים ביהודים, אבל לא 
רצו להאמין בכך. יהודים קשישים, שזכרון מלחמת-העולם הראשונה עדיין היה שמור אתם, 
סיפרו כמה יפה הסתדרו עם הגרמנים ב-1918, בימי כיבוש העיר על-ידיהם. גם העתונות 
הסוביטית טיפחה אשליה זאת. החל מאוגוסט 1939, יום חתימת הסכם ריבנטרופ-מולוטוב, 
פסקו ההתקפות על הפאשיזם הנאצי בעתונות. נאסרה הפצת ידיעות על מעללי הנאצים. 
איך איפוא יכלו יהודים סוביטים לעמוד על טיבם של הנאצים ? 

יש לשער כי מבין הבורחים נפלו קרבנות רבים. מעטים הצליחו לעבור את קוי החזית 
ולהגיע לתחום הסוביטי. היו אלה הבורחים לכיוון בוברויסק-ויטבסק, שטחים שנכבשו 
כעבור כמה חודשים על-ידי הגרמנים. רוב הבורחים היו פניהם לכיוון בוריסוב-מוסקבה, 
ואלה נאלצו לחזור על עקבותיהם, כי הצנחנים הגרמניים הקדימו אותם וחסמו בפניהם את 
הדרך. וכך ניטלטלו בדרך-לא-דרך, שבועות על גבי שבועות, וחזרו למינסק. 

על יחס השלטון הסוביטי ליהודים בימי הפלישה הגרמנית חלוקות הדעות. משה כהנוביץ, 
חוקר התנועה הפרטיזנית היהודית, החי בארץ, קובע בספרו על הפרטיזנים היהודיים, שיצא 
לאור באיטליה, ביידיש, כי עם פרוץ המלחמה הושמעה בראדיו הסוביטי פניָה של נשיא 
ססס"ר, מ. קאלינין, אל הציבור, להציל יהודים ולעזור להם לעבור את קוי החזית. סלומון 
שווארץ, חוקר יהדות ברית-המועצות, גם הוא כעת בארץ, טוען, כי אין יסוד לשמועה זו. 
ואמנם בתרגום ספרו לעברית השמיט מ. כהנוביץ את הפיסקה הזאת. על-כל-פנים, אין סימן 
וזכר לפניה זו של קאלינין בספרות הסוביטית שלאחר המלחמה. לעומת זאת טוענים ניצולי 


* סמוליאר מסתמך על המספרים של מחלקת הדיור ביודנראט. לפי דברי הניצולים, רבים היהודים שלא היו 
רשומים ביודנראט. 

השואה בארץ, כי עם פרוץ המלחמה פקד מולוטוב, אז ראש-הממשלה, על כל הפקידים 
להישאר במקומותיהם, לא לברוח, ולא לעורר בהלה. ואמנם, לאחר המלחמה תבעו היהודים 
התחשבות מיוחדת בגורלם, באשר הם צייתו לפקודת מולוטוב ונשארו במקומותיהם. 
מכל האמור לעיל יוצא, איפוא, כי רוב היהודים שהיו במינסק לפני המלחמה נשארו או חזרו 
לעיר, והיו טרף לציפורני הנאצים. 


הקמת הגיטו במינסק 


כבר ביום 26.6.41 נכנס חיל-החלוץ הגרמני לעיר. ב28.6.417 נכבשה העיר כליל. אל העיר 
ההרוסה נהר זרם של פליטים, שברחו לכיוון מוסקבה ונאלצו לחזור בגלל ההתקדמות 
המהירה של הצבא הנאצי. ביום 13.7.41 פורסמה פקודה של שלטונות הצבא הגרמני, על 
חובת התייצבות של כל הגברים מגיל 16 עד 50. ההתייצבות היתה חלקית. הגברים הועברו 
למכלאה סמוך למחנה-הריכוז לשבויי הצבא-האדום בדרוזדי. היו שם, בריחוק של 7-6 ק"מ 
מהעיר, 100 אלף שבויי-מלחמה, והתחיל המיון. יהודים לחוד, ולא-יהודים לחוד. לא ניתן 
אוכל לאנשים, וגם לא מים. יתר על כן, המחנה היה על-יד הנהר סוויסלוץ', אבל מי שניגש 
לשאוב מים מהנהר נורה בו במקום. בתנאים אלה החלה להתבלט השנאה החבויה ליהודים, 
שפשטה גם בקרב שבויי-המלחמה של הצבא האדום. 

מחנה-ההסגר בדרוזדי לא נשמר בקפדנות. הנשים, גם היהודיות, הצליחו להגניב אוכל ומים 
למחנה. לאט-לאט החלו גברים להסתלק מהמחנה, התחפשו לנשים והסתלקו. בדרך זו 
הסתלקו מהמחנה אלה שהיוו אחר-כך את הגרעין הראשי של המחתרת. ביניהם סגן-משנה 
קאבושקין, שפעל במחתרת וכינויו שם -- ז'אן. 

במרוצת הזמן שוחררו התושבים הנוצרים. היהודים הועברו לבית-הסוהר. חלקם הוצאו 
להורג ויתרם שוחררו. לפי הודעה מס' 21 של "איינזאץ-גרופאָ 5", שוחררו כל אלה 
שהוכיחו מעל לכל ספק את כשרותם מבחינה פוליטית ופלילית. 

ביום 20.7.41 פורסמה הפקודה על הקמת הגיטו ליהודים ועל גבולותיו. עד יום 25.7.41 
חייבים היו כל היהודים להתרכז בגיטו. הוקם יודנראט, שמשרדו היה מחוץ לגיטו. הוטל 
עליו לרשום את כל העוברים לגיטו ומקום מגוריהם. כן הוטלה קונטריבוציה על היהודים 
בסך של 300,000 רובל לשם מימון העברת היהודים לגיטו. היה זה הנסיון הנאצי הראשון 
של סחיטת כספים וחפצי-ערך מאת היהודים. הוחל גם ברציחת יהודים. פה ושם נהרג יהודי, 
נרצחה משפחה יהודית. החלו להוציא את האינטליגנציה היהודית אל מחוץ למחנה. יהודים 
אלה הובלו למקום אחר ונורו שם. לפי הודעה מס' 32 של האיינזאץ-גרופאָ חוסלו ביום 
1 אלף יהודים מהאינטליגנציה. ההודעה מדגישה: אינטליגנציה, פרט לרופאים 
ועובדי-רפואה. אך לאחר מכן נרצחו גם רופאים ידועי-שם: פרופסור סיטרמן -- מנתח 
נודע, פרופסור חורגין -- מומחה למחלות-עינים, פרופסור דבורקין -- מומחה למחלות 
ילדים, גורביץ -- גניקולוג. הרופא קלומוב, שאפשר שאינו יהודי, נרצח על קשריו עם 
המחתרת. מאות רופאים נרצחו, פרט לבודדים שהצליחו להגיע ליער. 

ריכוז יהודי העיר בגיטו הסתיים בסוף יולי 1941. לגיטו מינסק הוכנסה על-ידי הנאצים גם 
שארית הפליטה של עיירות הסביבה, כגון: אוזדה, סמילוביץ', צִ'רוואֶן (איהוּמֶן) ועוד. כן 
הסתננו לתוך הגיטו לא מעטים מעיירות בילורוסיה הפולנית. 

האקציות המאורגנות החלו בנובמבר 1941. בספרו של ואוּפשאסוב, צנחן ממוסקבה, 
מפקד יחידת פרטיזנים בסביבות מינסק, שכינויו במחתרת "גרומוב" -- "כרוניקה 
פרטיזנית", הוצאת האקדימיה הצבאית 1959, מובא סיפורה של אשה רוסיה ממינסק: 


224 דוד כהן 


"הגיטו במינסק -- גיהינום ממש. כל אבן רוויה דם של אנשים סוביטיים. והעילה היחידה לכך -- שהם 
יהודים. בחלק המערבי של העיר סגרו החיות הנאציות בגיטו כמאה אלף יהודים. הגיטו הוקף משמרות עם 
מכונות-יריה. ב-7.11.41 הוצאו לפרבר העיר טוצ'ינקי יהודים מתוך הגיטו ונורו שם. מספרם היה כ-15 אלף. 
את הגוויות זרקו לתוך חפירות גדולות שהוכנו מראש. 

טבח אכזרי ביותר ערכו התליינים הפאשיסטיים ביום 28.7.42. הפעם הוא הקיף את כל הגיטו. עוד ביום 
12 הדביקו על קירות הבתים בגיטו הודעה מטעם השלטונות, כי על כל היהודים להתייצב ביום 28.7.42 
בשעה 9.00 בבוקר בכיכר-היובל, על-יד היודנראט. מי שלא יופיע -- יוּצא להורג, זו הפעם הראשונה 
שהנאצים איימו בהוצאה להורג על אי-התייצבות. ברטט חיכו היהודים לבאות. אור ליום 28.7.42 ירד גשם 
שוטף, כאילו ספד הטבע לקרבנות הטרור האיום המתוכנן. כל מי שהצליח יצא לעבודה בבוקרו של יום 28.7.42 
מחוץ לגיטו. החלו סריקות בגיטו. עד הצהרים רוכזו בכוח כל הנמצאים, בלי הבדל גיל. קהל אלפים הצטופף על- 
יד היודנראט. ברחוב על-יד המדרכה עמד שולחן גדול מקושט ועמוס מעדנים. על-ידו היו מסובים כל ראשי 
התליינים: הממונה על הגיטו -- קוּבּאָ, הקומנדאנט -- רידלר, ועוזריו גוטנברג ובנצ'קו. סמוך לשולחן הקימו 
במה. ועל הבמה -- הקומפוזיטור יפה, ראש היודנראט. התליינים הפאשיסטיים הכריחו אותו לנאום בפני קהל 
האלפים. הוא הרגיע את הקהל והבטיח להם, כי הגרמנים לא יעשו להם כל רע. יפה הרגיש כי הנאצים מוליכים 
אותו שולל, אבל עדיין היתה לו תקוה קלושה להצלה. בטוח היה, כי במקרה של אי-ציות ירצחו הגרמנים את 
כולם. תוך כדי נאומו ראה יפה כי בפינות הכיכר מופיעות מכוניות-החנק. יפה הרים את אגרופו וצעק: "חברים, 
השליתי אתכם. הם ירצחו את כולנו, התליינים הארורים". צעקה של אלפים נשמעה. ההמון התחיל לברוח לכל 
הצדדים. מכונות-יריה החלו להמטיר אש על הבורחים. יפה נרצח בצורה אכזרית בו-במקום. אחרי שרצחו 
מאות, הצליחו הפאשיסטים להנהיג "סדר". נערך תור ארוך של נשים וזקנים. את הילדים הפרידו מהמבוגרים. 
הורידו אותם על הברכיים וידיהם מורמות. זמן רב לא יכלו הילדים לעמוד במצב זה, והורידו את ידיהם. חיות- 
האדם תפסו ילדים ורוצצו את ראשיהם באבני המדרכה, או שחטו אותם בסכינים. האמהות זעקו, תלשו 
שערותיהן. בקור-רוח הרביצו אנשי הס"ד במקלות-גומי בראשי הנשים הזועקות עד לאיבוד החושים. האמן 
העממי של בילורוסיה, זורוב, הסתער על אנשי ס"ס באגרופיו, הם התגברו עליו והכניסוהו למכונית-חנק. כל 
הלילה המשיכו מכוניות-החנק במסלולן. בבוקר פרצו אנשי הס"ס את הבתים בגיטו ושדדו את דברי-הערך. 
קבוצת ס"ס שיכורים התפרצו לבית"החולים ושחטו את כל החולים, העובדים והרופאים. ארבעה ימים נמשך 
הטבח. עשרים וחמישה אלף אזרחים סוביטיים נרצחו. תושבי העיר מינסק הסתכלו בפחד על מכוניות-החנק 
העושות דרכן לטרוסטינץ וטוצ'ינקי הלוך ושוב". 


האקציה שעליה סופר בספרו של ואוּפשאסוב היתה 
השלישית. לפניה היתה האקציה ביום 7.11.41. שוב 
הוצאו יהודים מתוך הגיטו ונרצחו. ואחריה ביום 
2, פורים תש"ב -- אקציה נוספת. שוב נרצחו 
0 י הודים, כפי שמעידה על כך המצבה שהוקמה 
במקום הרצח לאחר מכן. ניצולי מינסק טוענים כי ביום 
זה נרצחו 7,000 יהודים: בעיקר זקנים, נשים וילדים. 
רב"הטבחים אייכמן נכח בעיר ביום הרצח. גם היידריך 
ביקר בעיר יום לאחר שחיטה זו. 

בסוף יולי 1942 אקציה גדולה נוספת. להלן הדו"ח 
ששלח הגנרל-קומיסאר לרוסיה הלבנה, קוּבָּא, אל 
הממונה עליו, הרייכסקומיסאר לוזה בריגה: 





משה יפה 

מינסק 31.7.42 

לכבוד קומיסאר הרייך לארצות המזרח 
המושל היינריך לוזה 

ריגה 


סודי 


הגנרל-קומיסאר לרוסיה הלבנה 
מחלקה המושל ננג 42/507/ג 
פ.ס. 3428 
בתשובה נא להזכיר... 

הנידון: לוחמה בפרטיזנים ופעולות נגד היהודים במרחב רוסיה הלבנה. 


בכל ההתנגשויות עם הפרטיזנים ברוסיה הלבנה נתברר כי היהודים, הן בשטח הפולני לשעבר והן בשטח הסוביטי 
לשעבר של המרחב, הם הנושאים העיקריים של המרי בשותפות עם תנועת ההתנגדות הפולנית ועם אנשי הצבא- 
האדום של מוסקבה הפועלים בשטח. 

לכן הטיפול ביהדות רוסיה הלבנה, לאור הסכנה לכלל המשק, היא שאלה פוליטית ממדרגה ראשונה, שאין 
לפותרה מבחינה כלכלית גרידא, כי אם גם מנקודת-ראות פוליטית. 

בדיונים השוטפים עם מפקד בריגדה של הס"ס צננר, המנהל הנמרץ של הס"ד ד'"ר למשפטים שטראוך, קולונל 
הס"ס, התברר כי במשך 10 השבועות האחרונים חיסלנו 55,000 יהודים. באזור מינסק-המחוז הושמדו היהודים 
כליל, מבלי שזה יפגע בכוח-האדם לעבודה. באזור הפולני לידה חוסלו 16,000 יהודים, ובאזור סלונים -- 
0. 

בגלל התערבות השלטונות הצבאיים הופרעו הכנותינו לחיסול היהודים במחוז גלובוקי, כפי שהודענו על כך. 
השלטונות הנ"ל חיסלו על דעת עצמם, בלי כל קשר אתנו, 10,000 יהודים, שאת השמדתם הסופית תיכננו מכבר. 
בעיר מינסק חוסלו בימים: 28-29.7.42 עשרת אלפים יהודים בערך. מהם 6,500 יהודים רוסיים, בעיקר זקנים, 
נשים וטף, והיתר יהודים מווינה, מברין ומִברְמֶן וכו', שנשלחו אלינו לפי פקודת ה"פיהרר" בנובמבר אשתקד 
ולא היו עוד כשרים לעבודה. גם מחוז לוצק שוחרר מנטל כמה אלפי יהודים. וכן הדבר ביחס לנובוגרודק 
ווילייקה. לפנינו עוד נקיטת אמצעים ראדיקליים בבאראנוביץ' ובהאנצביץ. בבאראנוביץ' העיר בלבד חיים 
כד10,000 יהודים, מהם נועדו לחיסול בחודש הבא 9,000 נפש. 

בעיר מינסק נשארו 2,600 יהודים יוצאי גרמניה, מלבדם נשארו בחיים כ-6,000 יהודים ויהודיות רוסיים, שהיו 
עסוקים במקומות-העבודה שלהם בזמן ה"אקציה". 

גם להבא תשמור מינסק על ריכוז יהודים גדול, באשר ההצטברות של צרכי תעשיית החימוש ותפקידי הרכבות 
מחייבים זאת לעת-עתה. 

ביתר ענפי הפעולה יידרשו על-ידי הס"ס ככוח-עבודה שמונה מאות יהודים בערך. ואם אפשרי יהיה, נצמצם את 
המספר עד כדי 500 נפש. 

לפיכך יישארו לאחר גמר האקציות היזומות על-ידנו במינסק העיר: 8,600 יהודים וביתר 10 האזורים של 
המרחב -- כולל האזור המשוחרר מיהודים מינסק-מחוז -- כשבעת אלפים יהודים. 

לכן חלפה הסכנה שהפרטיזאנים יוכלו בעתיד למצוא סעד אצל האוכלוסיה היהודית. לי ולס"ד היה נעים יותר, 
כמובן, לחסל לחלוטין את כל היהודים במרחב רוסיה הלבנה, לולא דרישותיו של הצבא, המעסיק העיקרי של 
היהודים. הדרישות ההכרחיות של הצבא יכובדו לעת-עתה. 

נוכח עמדתנו החד-משמעית כלפי היהדות, מתווספת לס"ד ברוסיה הלבנה מעמסה נוספת והיא: הובלת משלוחי 
יהודים מהרייך, המתחדשים לבקרים, אל יעדם. דבר זה מותח את כוחותיהם הפיסיים והנפשיים של האנשים יתר 
על המידה, ומרחיק אותם מתפקידיהם הנובעים ממרחב רוסיה הלבנה. 

הייתי אסיר-תודה לוּ היה הרייכסקומיסאר, אם הדבר בידו, מפסיק משלוחי יהודים למינסק, לכל הפחות עד 
שנצליח להתגבר על סכנת הפרטיזאנים. אני זקוק למלוא כוחות הס"ד ללוחמה בפרטיזאנים ובתנועת המרי 
הפולנית. שניהם מעסיקים עיסוק מלא את כוחות הס"ד הדלים יחסית במרחב זה. 

לאחר גמר האקציה במינסק הודיע לי בכעס מוצדק קולונל הס"ס, ד"ר שטראוך, כי ללא הוראת הרייכספיהרר 
של הס"ס וללא הודעת הגנרל-קומיסאר, הגיע לפתע משלוח חדש של 1,000 יהודים מווארשה לצרכי חיל-האויר 
באזור. 

אבקש את הרייכסקומיסאר -- כבר נשלח מברק על כך -- כנושא המשרה הגבוהה ביותר במרחב, להפסיק 
בעתיד משלוחים כגון אלה. 

היהודי הפולני הוא בדיוק כמו היהודי הרוסי, אויבה של גרמניה. הוא מהווה סכנה פוליטית העולה לאין ערוך על 
ערכו כפועל מקצועי. אין להטיל, בשום פנים ואופן, על אזור שלטון אזרחי, בלי תיאום עם הרייכסקומיסאר, 
יהודים מפולין או ממקום אחר, בגלל עמדות שירותים של הצבא או של חיל-האויר, המסכנים את בטחון המרחב 
ואת העבודה הפוליטית השוטפת בו. 

אני תמים"דעים עם מפקד הס"ד ברוסיה הלבנה, כי להבא יחוסל מיד כל משלוח של יהודים שיגיע אלינו, ללא 
פקודה מפורשת של הממונים הישירים עלינו או ללא תיאום אתנו, למען מנוע אי-שקט נוסף ברוסיה הלבנה. 


הגנרל-קומיסאר לרוסיה הלבנה 
קוּבּאָ 
(מתוך החומר של משפטי נירנברג, תעודה 328) 


בירחון הרוסי "נימאן" משנת 1960, חוברת מס' 2, מספר מיכאלישוב: 

"במאי 1945 הצלחנו לשים יד על אחד הרוצחים של יהודי בילורוסיה, התליין קארל פראנץ האָס. הוא הובא 
למשפט צבאי בינואר 1946 ולהלן עדותו: 

הגעתי למינסק בסוף חודש יולי 1942 בראש קבוצה של שישה אנשים לשם עזרה בחיסול הגיטו בעיר. השתמשנו 
במכוניות-חנק. הפעולה נמשכה 4 ימים. עבדו בלי הרף 70 מכוניות. כל מכונית הספיקה 6-5 נסיעות ביום. את 
היהודים שלא הספקנו לחסל במכוניות-החנק העמסנו על מכוניות-משא רגילות. הובלנו אותם מחוץ לעיר ושם 
נוּרןּ". 

בידינו דו"ח של בית-המשפט במינכן (מינכן 11) על השליש הצבאי של הימלר -- גנראל 
קארל פרידריך אוטו וולף (המשפט במינכן נמשך מ-19.4.1963 עד 30.9.1964). 
בעמוד 142 של כתב-האשמה (תרגום מגרמנית) נאמַָר: 


"הקרבנות שנבחרו ממחנה השבויים האזרחיים במינסק, שבו ביקרו הימלר והנאשם, הורחקו והוחזקו מאות 

מטרים ממקום ההוצאה להורג. בהגיע הימלר מסר ד"ר בראָכפיש דו"ח ואחרי זה ניהל את ההוצאה להורג. 

האנשים הובאו בקבוצות של תריסר בערך. הכריחו אותם לשכב ופניהם למטה בשורות בתוך חפירה, שהוכנה: 
בתור קבר המוני. במצב זה הם נורו, והבאים אחריהם שכבו על גופות זבות-דם ונרצחו שוב ע"י יורים שעמדו 

לאורך החפירה וירו לפי פקודת "אש". 

אחרי גמר ההוצאה להורג ההמונית פנה הימלר אל אנשי ה"איינזאץ-קומאנדו" מס' 8 במלים מעודדות שהוזכרו 

כבר ע"י ד"ר בראָכפיש. הימלר השתדל להסביר ל"גברים" (מענער) שאת עבודתם הקשה הוא מעריך מאוד, כי 

ע"י ההוצאה לפועל של פקודות ההשמדה "הם ממלאים חובתם הקדושה לעם ולמולדת" 


נביא גם קטעים מהודעות מיומן האירועים של 26.5.8.8 בתקופה שבין יולי וספטמבר 
1, כאשר ביקרו הימלר ומנהיגים נאציים אחרים בעיר מינסק. 

דו"ח יומי מאירועי . ת.126.5.5 (ססס"ר). 

הודעה מס' 17 מ-9 ביולי 1941 (מס' 1 של הודעות היומן 22.6.1941, יום ראשון של המלחמה). 
איינזאץ-גרופפע "?)", מקום חנייתה מינסק. דו"ח ראשון כולל של פעולות איינזאץ-גרופפע בחלקים הפולניים 
והרוסיים של רוסיה הלבנה. 

לפי הוראות של 511 8 (המשרד הראשי לבטחון הרייך) חוסלו בכל המקומות ברוסיה-הלבנה הפונקציונרים 
של מנגנון המדינה והמפלגה. ביחס ליהודים נהגו לפי הפקודות הנ"ל. מספר המחוסלים טרם נקבע. 


הודעת 2655 מס' 21 מ-13.7.1941 

איינזאץ-גרופפע 8. מקום חנייתה -- מינסק. במינסק הוקם לראשונה ע"י יחידות צבא מחנה שבויים אזרחיים 
שבתוכו הוחזקו כמעט כל התושבים הזכרים. האיינזאץ-גרופפע יחד עם "משטרת השדה" נתבקשו לסרוק את 
המחנה. שוחררו עד עתה רק אנשים שהוכיחו ללא ספק שהם כשרים במובן הפוליטי והפלילי. הנשארים עוברים 
בדיקה קפדנית ויטפלו בהם בהתאם לתוצאות. 1050 יהודים חוסלו. 

הנוספים מובאים יום-יוס להוצאה להורג. הוחל בחיסול של לא-יהודים שנשארו במחנה: פליליים, פונקציונרים, 
אסיאנים וכו'. נוסף לכך הוקם יודנראט והוחל בסידור גיטו וסימון חיצוני של היהודים. 


הודעה 11055 מס' 27 מ-19.7.1941 
איינזאץ-גרופפע 8 החיסולים נמשכים יום-יום. אלה שאינם נתפסים בשעת מעשה מאותרים לפי רשימות. 
בכמה מקרים ראו יהודים שברחו ליערות ומנסים להסתתר שם. 


הודעה ‏ 110558 מס' 31 מ-23.7.19417 

איינזא-גרופפע 2. מקום חנייתה -- בוריסוב. 

הלך-הרוח והמצב בשטחים המוחזקים 

היהדות נהגה עד עתה בהתאפקות. המעשים החמורים נגד היהודים -- ביחוד ההוצאות להורג -- הגבירו את 
הלך-הרוח האנטי-גרמני באופן ניכר. הם מנסים להיות אגרסיביים. 


הודעת ת655 מס' 32 מ-24.7.1941 
איינזאץ-גרופפע 8. המקום -- אורשה. 
במינסק חוסלה מעתה כל השיכבה האינטליגנטית היהודית (מורים, פרופסורים, עורכי-דין וכו', פרט לרופאים). 


הודעה מס' 36 מ-28.7.1941 

איינזאץ-גרופפע 8. מקומה במינסק. 

במינסק מחסלים לפי שעה יום"יום בערך 200 איש. אלה הם פונקציונרים בולשביסטיים, סוכנים, פליליים, 
אסיאנים וכו' שאותרו מתוך המחנה לשבויים אזרחיים. 


הודעה מס' 50 מיום 12.8.1941 
איינזאץ-גרופפע 2. מקומה -- סמולנסק. 


במינסק ממשיכים לחסל את האנשים שסורקו בתוך המחנה לשבויים אזרחיים המואשמים במובן הפוליטי או 
הפלילי. 


מן ההודעות הלאקוניות של הצבא הגרמני מתקבלת תמונה מוחשית למדי על גורלם של 
יהודים בכיבוש הנאצי. 

הימלר ביקר במינסק פעמים מספר בחודשים יולי-ספטמבר. בידינו תצלום מביקורו של 
הימלר בגיטו ה"האמבורגי" שבמינסק מסוף 1941 או התחלת 1942. משמע, כי הימלר ידע 





ביקורו של הימלר בגיטו ה"האמבורגי" במינסק 


והתעניין בתכנית של העברת יהודים מ"מערב" למינסק. גם ביקורו של אייכמן ונוכחותו 
באקציה של פורים תש"ב (1942), ועוד לפני "ועידת ואנזה", מלמד כי גיטו מינסק שימש 
כעין מעבדה ללימוד דרכים של השמדת יהודים, וכי לא רק מכוניות-החנק של גאז הופעלו 
לראשונה ע"י הגרמנים בגיטו מינסק. מהוצאה להורג ביריות בהתחלת הכיבוש, עברו אחרי- 
כן לרצח ע"י מכונות-יריה באקציות הגדולות. 

התעניינותו האישית וביקורו במקום של הימלר בגיטו-מינסק הביאו גם לריב על סמכויות 
ולחיכוכים בין אנשי הימלר, אנשי ס"ד, איינזאץ-גרופפן וכו' (לוזה, קובאָ ועוד) ואנשי 
רוזנברג הממונה על היהודים. 


בדו"ח הסודי המובא לעיל של הגנראל-קומיסאר קובּאָ, על לוחמה בפארטיזאנים ופעולות 
נגד היהודים, מודגש כי "היהודים, במרחב של רוסיה-הלבנה, הן בשטח הסוביטי של רוסיה 
הלבנה והן בשטח הפולני לשעבר, הם הנושאים העיקריים של המרי בשותפות עם תנועת 
ההתנגדות הפולנית ועם אנשי הצבא-האדום". 

גם לאחר יולי 1942 היו אקציות נוספות. האחרונה היתה בספטמבר 1943. לפי התיעוד 
הגרמני, רוכזו במינסק בסוף יוני 1944 122 יהודים ונרצחו, פרט לשניים שהצליחו לברוח 
ממקום-הקטל וזכו להגיע לשחרור העיר על ידי הצבא האדום ב-4.7.44. 

העתונאי שלמה רבינוביץ, שנכנס למינסק עם חיל-החלוץ של הצבא-האדום, מוסר כי מצא 
3 יהודים שהסתתרו בבונקר ועברו את כל ימי-האימים עד שחרור העיר. 

במשפט קובלנץ (גרמניה המערבית) נגד רמרס וצננר ביום 5.12.60, עמ' 159-156, התברר 
כי לאחר ועידת ואנזה הוחל בשיגור משלוחים של יהודים מהמערב למינסק. בחדשי 
מאי-ספטמבר 1942 יצאו 23 משלוחים מוינה ומטרזיינשטאט -- ס"ה 27,500 יהודים. 
לפני זה הגיעו כשמונת אלפים יהודים מהמערב לגיטו-"האמבורג" וכמה משלוחים של 
יהודים מווארשה. לפי זה, התרכזו במינסק כארבעים אלף יהודים מהמערב, ושם הושמדו 
כמעט כולם. 

. תיפוג א יי סיד דקיפו 


פקודת השלטון הצבאי הגרמני, בשפה הבילורוסית, 
על הקמת הגיטו במינסק 


200 דוד כהן 


החייום בגוטו 


תכנית הגרמנים היתה להקיף את הגיטו בחומת אבנים מהבניינים ההרוסים. זה לא יצא 
לפועל. הגיטו היה מוקף גדר-תיל. את הגדר עברו בלי קושי רב, למרות השמירה. ילדים היו 
יוצאים בבוקר וחוזרים בערב. באחד משירי הגיטו ברוסית מסופר על ילד יהודי קטן שנורה 
למוות בזמן שניסה לעבור את הגדר. 

בבתים בגיטו היתה צפיפות גדולה. המשפחות היו גדולות, ובתוך המשפחה הונהגה חלוקת 
עבודה: הבוגרים יוצאים לעבודה ומקבלים מנת האוכל, מרק. בחוזרם מהעבודה הם מביאים 
אתם חלק מהמרק בפחית וחלק ממנת-הלחם. הזקנים והחולים נשארים בבית. הילדים 
חומקים מהגיטו ועוסקים במסחר ובחליפין וגם מקבצים נדבות ב"אזור הרוסי". אולי בזכות 
העזרה המשפחתית ההדדית, לפי דברי הניצולים, לא היו בגיטו מקרי מוות מרעב, למרות 
המחסור הגדול במזון. לפעמים התחלקו יהודים במזון גם עם השכנים. 

להסקה, לבישול ולחימום שימשו שברי רהיטים, גדרות שפורקו וגם חבילות עצים 
שהאנשים הצליחו לאסוף מבניינים הרוסים בעיר. לא פעם הגניבו בין העצים כדורים וגם 
חלקי רובה. גם ספרים שימשו חומר להסקה. 

בית-ספר לא היה. האנשים כמעט שלא קראו דבר. מספרים כי בחורה אחת יצאה מהגיטו 
ובידה ספר -- והיא נירתה ע"י המשמר הנאצי. 

אור היו מעלים רק לזמן קצר בתחילת הערב: טבלו בשמן או בנפט פתיל קטן או צמר-גפן. 
מי שלא השיג זאת -- השתמש בקיסמי-עץ. 

לפי דברי דווידוב, בקובץ "גיבורי המחתרת" הוצאת "ספרות פוליטית", מוסקבה 1963, 
יצאו אנשי מחתרת מגיטו מינסק ליחידת הפרטיזנים של סרגייב ופוקרובסקי כבר בנובמבר 
1. 

באמצע דצמבר 1941 יצאה ליער מכונית מבית-החרושת למקלטי-ראדיו ובה 13 אנשים, 
רובם מפקדים מהצבא האדום. את הפיקוד על יחידת הפרטיזנים מס' 208 קיבל פעיל- 
המחתרת הפולקובניק ניצ'יפורוביץ. לפי סיפורי הניצולים החלים הוא מפצעיו בבית- 
החולים בגיטו. 

ב-19.1.42 סיפק ה"גורקום" (הוועד העירוני של המפלגה) לפרטיזנים תרופות, תחבושות 
וכפפות (יש להניח שמקורם מהגיטו). אחרי זה סיפקה המחתרת לפרטיזנים גם דוודים 
לבישול. 


על ה"וודנראט" במינטק 

החומר בכתב על פרק זה בחיי הגיטו הוא דל ביותר. בספרות הסוביטית לא נכתב כמעט 
כלום בנושא זה. גם בין הניצולים החיים בארץ אין איש שהיה חבר ה"יודנראט" או היה 
מקורב אליו. באחרונה עלה ארצה זליג יפה, בנו של ראש היודנראט במינסק. כמו כן הגיע 
לידינו מאמר של סופיה סדובסקי שעבדה ביודנראט. 

סימן ראשון לקיום היודנראט במינסק אנו מוצאים בפקודת השלטון הצבאי הנאצי מיום 
1 על הקמת הגיטו: 


1. עם התפרסם פקודה זו, יקום אזור יהודי מיוחד בעיר מינסק. 
2. (פרטים על מקום הגיטו וסעיפים טכניים שונים). 
9 לשם ביצוע תקין של העברת האוכלוסיה היהודית לגיטו, מוטל על היודנראט מלווה-חובה בסך 300,000 

רובל. סכום זה צריך להפקיד בקופת ה"אופראווה" העירונית (העיריה) תוך 12 שעות מפרסום פקודה זו. 
0. חובה על היודנראט להודיע מיד למחלקת הדיור של ה"אופראווה" על כל הדירות המתפנות באזור שמחוץ 
לגיטו. 

1. שמירת הסדר באזור המגורים היהודי תופקד בידי שירות יהודי. 

2. האחריות המלאה על ביצוע העברת היהודים לאזור מיוחד מוטלת על היודנראט. המתעלמים מפקודה זו 
ייענשו בכל חומרת הדין. 


אם נשווה פקודה זו לפקודות על הקמת גיטאות במקומות אחרים, נראה מה רב השוני. כך, 
למשל, פורטו בפקודה מיום 22.7.1941 מטעם העיריה בלבוב על הקמת היודנראט במקום, 
התפקידים המוטלים עליו: רישום תעודות-לידה; רישום התושבים היהודים; הנהלת בתי- 
חולים, מרפאות ומוסדות סניטריים; ארגון הסעד וביטוח סוציאלי: מטבחים זולים, הספקת 
מזון וכו'. ד"ר פרידמן ז"ל ("ספר לבוב", עמ' 613-14), כותב כי "סמכויותיה של מועצת 
היהודים היו רחבות מאוד... היו לה מקורות כספיים עצמאיים... היא פתחה מוסדות עזרה 
סוציאלית: מרפאות, בתי-חולים, בתי-יתומים, מושב-זקנים וכו'. היא ניהלה עשרות חנויות 
מכולת". 

וכן הדבר בביאליסטוק. בישיבה הראשונה של היודנראט נקבעו 13 ועדות לפעולה; 
לבריאות, להשכלה, לכספים, לתברואה, להספקה ועוד (נ. בלומנטל: דרכו של יודנראט, יד- 
ושם, תשכ"ב). 

לא כן היה המצב במינסק. לא קמו כל מוסדות סעד במקום. זמן-מה נתקיים בית-יתומים, 
פרי יוזמה פרטית של ד"ר צ'רניש. הילדים לא קיבלו מזון בבית-היתומים, כי היודנראט לא 
חילק כרטיסי מזון ליושבי הגיטו ולא עסק מיוזמתו הוא בהספקת מזון. הגרמנים לא חילקו 
כלל מזון ליושבי הגיטו. באזור הרוסי חולקו לתושבים כרטיסי-מזון, לפיהם היו מקבלים, 
לעתים מזומנות, מאה גראם לחם ותחליפים שונים. 

לאנשי המחתרת שבעיר סופקו כרטיסי-מזון על-ידי בוריס פופקו וצ'יפצין ישר מבית- 
הדפוס הממשלתי הגרמני. הללו היו עובדי דפוס וגנבו משם את הטפסים. 

כרטיסי-מזון אלה היו מתקבלים על-ידי המשטרה במקום תעודת-זהות בשעת בדיקה 
וחיפושים. לפעמים היו מתגלות כרזות המודבקות על גבי ההודעות הרשמיות הגרמניות : 
הבוז למאה הגראם של היטלר! יחי הקילוגראם הסוביטי! 

אחדים מניצולי השואה מספרים, כי נעשו נסיונות על-ידי היודנראט להקים מאפיה בגיטו, 
אבל הפעולה נפסקה בראשיתה. זמן-מה היה קיים מטבח ציבורי, שהיה מספק מזון לפעילי 
המחתרת שלא יצאו לעבודה מחוץ לגיטו. העובדים בחוץ היו מקבלים מנות מהגרמנים. 
היהודים הסוביטיים נגמלו מפעילות יהודית בכלל. אמנם היהודים ה"מערביים" התייחסו 
ליודנראט כאל ועד קהילה יהודית, אבל לא הם קבעו את דמותו ודרכי פעולתו. אין גם 
הוכחות, שהנאצים שיתפו את ראשי היהודים במינסק בביצוע פעולות-ההשמדה של 
אוכלוסיית הגיטו, כשם שנהגו במקומות אחרים. 

פרשה סתומה היא הקונטריבוציה של 300,000 רובל שהוטלה על היודנראט: איך גבו את 
הכספים? איך חולק ההיטל על משפחות היהודים? האם לפי מספר הנפשות שבמשפחות, 
או לפי מצבם הכלכלי? 

לפי 'נובויאָ רוסקויאָ סלובו" מ-11.3.1945 הוטל על הגיטו מס נוסף: 2 מיליון רובל ועשרה 
ק"ג זהב. 

אין בידינו תעודות אוטנטיות על פעולות היודנראט במינסק, כגון אלו שמצויות לגבי ערים 
אחרות (ביאליסטוק, וארשה). 

צ'רניאקוב, ראש היודנראט בוארשה, היה נפגש תכופות עם אורסוואלד, הקומיסאר הגרמני 
הממונה על הגיטו. היחס אליו מצד השלטונות היה יחס של כבוד. ואילו במינסק, לפי עדותה 
של קטיה טוקרסקי, העז הפולקסדויטשאָ גורודצקי לסטור בפניו של ראש היודנראט יפה, 
לעיני קהל רב, בכניסה למשרד היודנראט. 

נראה, שפעולתו של היודנראט במינסק הצטמצמה באיסוף ממון וחפצי-ערך לתשלום 
הקונטריבוציה שהוטלה על הגיטו, ברישום התושבים ובפיקוח על הדיור. 

הלשון השלטת ביודנראט במינסק היתה רוסית. 

בגיטו לא היתה, בדרך-כלל, חלוקת עבודה אישית, כי אם קבוצתית. התארגנו ב"בריגדות" 
(בגרמנית "קולונות") ובראשן עמדו אחראים, שהגרמנים הכירו בסמכותם. 

בהיעדר כל גוף ציבורי עצמאי, לא יכול היה היודנראט להיבחר עלדידי היהודים. על מינויו 
של ראש היודנראט הראשון אליהו מושקין קיימות שתי גירסאות. האחת: הגרמנים פנו אל 
קבוצת אסירים יהודים משכילים בדרישה להודיעה מי מביניהם מבין גרמנית. לאחר 
היסוסים יצא מושקין והכריז כי הוא מבין גרמנית, וכך נתמנה לראש. והגירסה השניה: 
פלוני שעבד במועצת-העיר בימי השלטון הסוביטי ולאחר מכן בעיריה שהוקמה על-ידי 
הגרמנים המליץ על מושקין, שהכירו מאז היותו המהנדס העירוני -- ועל יסוד המלצה זו 
נהיה לראש. 

לפי המקורות הסוביטיים היה מושקין פטריוט סוביטי, שיתף פעולה עם המחתרת. לגבי יפה 
-- הראש השני של היודנראט -- ידוע כי היה אחד ממנהלי בית-חרושת בווילנה שהועבר 
על-ידי השלטונות הסוביטיים למינסק בשנת 1940, ולא היה קומפוזיטור, כפי שמוסר 
הפרטיזן וַאוּפשאסוב בספרו. הסוביטים מאשימים אותו כי הכניס רבים מבין הפליטים 
ה"מערביים" לתפקידים ביודנראט, כגון: אפשטיין, וינשטיין ורוזנבלום. הללו עמדו אחרי- 
כן בראש המשטרה היהודית ושיתפו פעולה עם הגרמנים. 

כל ניצולי השואה הנמצאים בארץ מציינים, כי יפה המשיך בקו של מושקין, שמר על הקשר 
עם המחתרת בגיטו ולא שיתף פעולה עם הגרמנים בזמן האקציות. 

רושמי ההיסטוריה של הסוביטים על המרי, במידה שהם מזכירים פה ושם את הגיטו 
והיודנראט, אינם מזכירים את משה יפה (מחוץ לוָאוּפשאסוב שהכתירו כקומפוזיטור, כי 
הוא הלא היה יהודי "מערבי", פולני, ונוסף לכך לא היה קומוניסט. 

מפי בנו של משה יפה, זליג, שהגיע ארצה והיה נוכח באקציה של יולי 1942 על-יד אביו, 
וזליג אז נער בן 15, שמעתי כדברים האלה: אביו הרגיש כבר זמן רב כי האדמה בוערת 
תחתיו והנאצים יחסלו אותו. כראש היודנראט פנה לראשי המחתרת בגיטו כי יוציאו אותו 
עם בנו ל"יער". ענו לו כי עליו להישאר על משמרתו, אך מבטיחים לדאוג להצלת בנו. 
ייתכן שהתשובה היתה כזאת משום שאז לא היה להם קשר עם הפרטיזאנים. 

את משה יפה רצחו בזמן האקציה ואת בנו זליג שעמד על-ידו הספיק האב לדחוף הצידה, 
והוא נפל לתוך בור שהתכסה ע"י היהודים הנרצחים וכך ניצל ממוות. כשהאקציה נגמרה 
ונשתרר שקט, יצא זליג מהבור. הוא הכיר את אביו לפי נעליו. בלטה גם הטלית שבה עטפו 
יהודים את גופתו. העובדה שיהודי הגיטו עטפו אותו בטלית מעידה שהיהודים לא ראו בו 
קומוניסט או ראש יודנראט, אלא ראש קהילה לפי המושגים המקובליט. האקציה נתחוללה 
סמוך לבית-הקברות היהודי. כעת עובר במקום זה כביש ראשי. 

זליג הסתובב בגיטו אחרי זה ימים מספר מבלי למצוא מקום להשתכן בו, ואז פגש אותו 
אפשטיין שעמד כבר בראש היודנראט והיה נאמן הגרמנים. זליג מספר, כי אפשטיין, שהיה 
קודם לכן מפקד המשטרה היהודית, היה מבצע את החרמת חפצי-הערך, הזהב וכו' מיהודי 
הגיטו למען הגרמנים. הרכוש היה מתרכז ביודנראט ומשם היה אפשטיין מפריש, בסודי- 
סודות כמובן, חלק לפרטיזאנים. 

אפשטיין, שהכיר יפה את זליג, רצה למוסרו לגרמנים, ולבסוף החליט לשלחו למחנה-ההסגר 
של שבויי המלחמה ברחוב שירוקאיא, שם עבדו גם כמה יהודים מהגיטו. במשרד המחנה 
עבדה צעירה יהודיה מפולין -- סוניה קורלאנדסקאיה. היא רכשה את אמון המפקדים 
הגרמנים ופעלה הרבה למען המחתרת, הוציאה אנשים ל"יער". סופה כי הנאצים תלו 
אותה. סוניה קורלאנדסקאיה טיפלה בזליג, וכעבור כמה חודשים החזירה אותו לגיטו ושם 
הסתתר מעיני אפשטיין וחבריו זמן רב, עד שבאה הקשרית יבה (יוכבד רובנציק-איברמן, 
כעת בפ"ת) והוציאה מהגיטו קבוצה גדולה של אנשים. 

הירש סמוליאר מספר בספרו על הגיטו, כי הציע לראש המחתרת במינסק "סלאווה" 
(קאזינץ) להוקיע את כל אנשי היודנראט בשם הועד המחתרתי, כמשתפי-פעולה עם 
הנאצים, וסלאווה התנגד לכך. מושקין הוצא להורג על-ידי הנאצים בעוון שיחוד קצין 
גסטאפו. יש להניח שלגסטאפו נודע, אחרי שאסרה רבים מבין פעילי המחתרת בעיר, על 
משלוחי בגדים, מזון וחומרים רפואיים על-ידי היודנראט ליחידות הפרטיזניות ביערות 
בסביבות מינסק. כן היו לגסטאפו מלשינים מבין יושבי הגיטו, ומכאן החילופים התדירים 
של אנשי היודנראט וראשיו. 

לפי החומר המצוי בידינו אין לקבוע את טיב היחסים בין היודנראט לבין העיריה במינסק. 
ידוע, כי הכניסה לגיטו -- פרט ליושביו היהודים -- היתה מותרת רק לאנשי השלטון 
הגרמני ולעובדי העיריה בתפקיד. 





אישור לזליג בן משה יפה על השתתפותו בתנועה הפרטיזנית 

הפולקסדויטשאָ גורודצקי, יליד רוסיה, היה מתעלל בפומבי בראשי היודנראט. האם מוּנה 
על-ידי העיריה או הממשל הגרמני? יש להניח, כי בביקוריו התכופים סחט "מתנות" 
מהיודנראט. 

קטיה טוקרסקי מספרת, כי כשהפרידו בין הפועלים המקצועיים ובני המשפחה של אנשי 
היודנראט לבין שאר תושבי הגיטו -- סימן לאקציה ממשמשת ובאה -- ביקשה מיפה 
שיצרפנה למשפחתו כבת. יפה ענה לה: הוא, "הרוצח", יודע, כי אין לי בת. 

ידועים לנו מקרים של עמידה בשער מצד אנשי היודנראט והמשטרה היהודית במינסק. נהוג 
היה כי על הטלאי הצהוב של כל יהודי בגיטו רשום היה מספר הבית שבו התגורר. ואם נתפס 
בבריחה או בפשע אחר, היו מוציאים להורג את כל דיירי הבית. במקרה של בריחה ליער, 
היו אנשי היודנראט משנים את מספרי הנשארים בגיטו, כדי להעלים מעיני הגרמנים את 
עובדת הבריחה, או שהיו מודיעים על הבורח כי נהרג באחת ה"אקציות". מאלף מבחינה זו 
היה מקרה סמוליאר. לגרמנים נודע כי הוא מראשי המחתרת, חיפשוהו בגיטו, ומשלא 
מצאוהו, תבעו מהיודנראט להסגירו, שאם לא כן -- יישפך דם רב. לקחו אנשי היודנראט, 
ביוזמתו של משה יפה, את תעודתו של סמוליאר, הטבילוה בדם יהודי הרוג והביאוה 
לגסטאפו כעדות, כי סמוליאר נרצח באחת האקציות, ולא הסגירוהו. 

וכך מקרה דוד גרציג, קשר ארגוני המחתרת, שנפל בידי הגסטאפו. רודיצר, איש 
היודנראט, שיחד את הגאסטפו במאה רובל זהב על-מנת להצילו, אך איחר את המועד. 
ניצולי גיטו מינסק מספרים, כי השוטרים היהודיים התייחסו בדרך כלל בצורה אנושית 
ליהודים בגיטו, גם בזמן החרמת רכוש לסילוק המס לגרמנים. העובדה כי הרבה שוטרים 
עברו והתקבלו לפרטיזנים מעידה על טיבם ועל קשריהם עם המחתרת. 

מפקד המשטרה היהודית, סָרְבראנסקי, חיפש מיד קשר עם המחתרת. השוטרים היהודיים 
ששמרו על שער הכניסה לגיטו איפשרו להכניס לא רק מזון, אלא גם הגניבו נשק. במקרה 
של נוכחות גרמנים על-יד השער, השתדלו להודיע על כך לחוזרים מהעבודה. אם נשווה לכך 
את המסופר על המשטרה היהודית ביומנו של הנער מגיטו-וילנה, יצחק רודשבסקי, כי הללו 
ששו לנגוש ביהודים בשליחות הגסטאפו ונראו בעיניו כ"חוטפים ליטאיים", תשתפר עוד 
יותר דמותם של השוטרים היהודיים בגיטו מינסק ששמרו על צלם האדם. 

פרידה סקורוחוד, כיום תושבת תל-אביב, מספרת: בליל יָרח אחד יצאה עם קבוצת נערים 
ונערות לטיול ברחובות הגיטו. פגש אותם אחד השוטרים היהודים והתחנן שיחזרו לבתיהם, 
פן ייראו על-ידי גרמני או אוקראיני וסופם יהיה מר. 

כל ההוראות לגבי היהודים נתקבלו מהממונים הגרמניים. אבל לאנשי המקום היתה במידה 
מסוימת השפעה על דרכי הביצוע. יחסם קבע לעתים את גורלו של אדם לחיים או למוות. 
וכאמור, אנשי היודנראט והמשטרה היהודית במינסק לא שיתפו פעולה בתקופה הראשונה 
עם הגרמנים, אלא השתדלו כמיטב יכולתם המוגבלת לעזור ולהציל. 


על המחתרת בגיטו ובעיר 

אין לתאר את האנדרולומוסיה שהשתררה בצבא האדום ובהנהגת המפלגה הקומוניסטית עם 
הפלישה הגרמנית לרוסיה הסוביטית. קצינים וסמלים לא גויסו, לא היה מי שיגייס. מוסדות 
השלטון והמפלגה לא הכינו שום תכנית לפעולות מחתרתיות. הראשים ברחו ולא השאירו 
ממלאי-מקום". התנועה הפרטיזנית, שקמה לאחר מכן במינסק ובבילורוסיה, היתה פרי 
יוזמה מקומית ולא במעט אף יהודית. 

על חלקם של היהודים בתנועה הפרטיזנית ובמחתרת מספר הסופר קארפוב בספרו 
הבלטריסטי "החופים העקובים מדם של נהר נימיגה" שהופיע בשנת 1962. הוא עצמו היה 
פרטיזן במינסק ובסביבה. רבים מגיבורי ספרו הם יהודים הנמנים עם התנועה הפרטיזנית. 
הסופר מתאר אותם בחיבה ובאהדה וכך גם את מנת סבלם של היהודים בגיטו ומחוצה לו. 
אף שהבלטה כזו של יהודים במלחמה האנטי-נאצית לא עָרבה לממונים על הקו המפלגתי, 
הרי גם בקובץ "נספר על מינסק", שהופיע בשנת 1965, וקאַרפוב השתתף בו וכתב את 
פרקי המלחמה והמחתרת במינסק, הוא מציין כי התא המחתרתי בגיטו היה מהראשונים 
שנתארגנו בעיר: 


בגיטו אוּרגן מרכז מחתרתי משלו, שלמזכירו נבחר קונספיראטור מנוסה, שרכש נסיון מחתרתי עוד בתנאי 
המפלגה הקומוניסטית של בילורוסיה המערבית, ה. סמוליאר ("סקרומני" -- "הצנוע"). אנשי-המחתרת של 
הגיטו האזינו לשידורים ממוסקבה באמצעות מַקלט-ראדיו שהוסתר בארובת-עשן, כשהמשושה שלו שוזרה 
בתוך כבל לייבוש כבסים, ניהלו פעולה תעמלנית בקרב אוכלוסיית הגיטו, הכינו אנשים ליציאה אל היער. 
"לעקור מציפורני ההיטלראים אנשים ככל היותר ולשָלבם במאבק נגד הפולשים!" -- זו היתה סיסמת אנשי 
המחתרת של הגיטו. 


ראוי לציין כי בזמן המלחמה וזמן רב אחריה כמעט שלא נזכרה לגמרי תנועת המחתרת 
במינסק ובסביבה בספרות ההיסטוריוגראפית הסוביטית. רק ספר אחד יצא מהכלל, ספרו 
של ה. סמוליאר על גיטו מינסק, שיצא בהוצאת "עמעס", הוצאה שהיתה קשורה עם הועד 
היהודי האנטיפאשיסטי. ופתאום בשנת 1959, בחוברת מס' 8 "הקומוניסט הבילורוסי", 
הופיעה סקירה ארוכה למדי בשם "על המחתרת המפלגתית במינסק בשנים של מלחמת 
המולדת הגדולה, יוני 1941 -- יולי 1944". 





מפקדים פרטיזנים מגיטו"מינסק 
מימין לשמאל, יושבים: ה. סמוליאר, שלום זורין, בוריס חיימוביץ' 
עומדים: נחום פלדמן, וולודיה קראבצ'ינסקי, חיים פייגלמן 

מני אז ניתך מבול של ספרים המספרים על גבורות ונפלאות שפעלו אנשי המחתרת ברוסיה 
הלבנה. נשאלת השאלה, מה גרם לשינוי בהערכה? ייתכן שהשינוי בא עם שינוי המקום 
בצמרת שתפס פונומארנקו. הוא היה המזכיר הראשון של מרכז המפלגה הבילורוסית בזמן 
הכיבוש הגרמני. הוא שעמד בראש הכוח הפרטיזני הבילורוסי, והגיע לדרגת גנרל. למעשה 
נוצר הקשר המעשי בין התנועה הפרטיזנית במינסק והסביבה עם הארגון של פונומרנקו רק 
בתחילת 1943. ייתכן שהודות לאישיותו ולמקום שתפס בצמרת נקבע גם היחס למחתרת. 
רק כשנתמנה פונומארנקו לבא-כוח הריפובליקה הבילורוסית באו"ם נתגלה פתאום לציבור 
הסוביטי שה*ה היתה מחתרת במינסק שסיכנה את חייה והביאה תועלת רבה במלחמה נגד 
הגרמנים. 

העובדה שלאחר הכיבוש הגרמני קמו גרעיני מחתרת בגיטו ובעיר -- גם הסופרים 
הסוביטיים מודים בפעילות המחתרתית הענפה של הגיטו -- מוכיחה את חלקם היוזם של 
היהודים בהקמת גרעינים אלה. 

כשהוקם הועד המפלגתי העירוני המחתרתי, ביום 15.12.1941, קראוהו הפעילים בשם 
"הועד הנוסף", כיוְן שלא יכלו להעלות על דעתם כי אין ועד קונספירטיבי שהוקם ע"י 
המפלגה לפני נטישת העיר על-ידי השלטון הסוביטי. סבורים היו כי רק תנאי המחתרת 
מונעים ממנו לעת-עתה לבוא בקשר עם אנשי העיר הפועלים במחתרת. 

הקשרים בין המחתרת בעיר לבין המחתרת בגיטו וכמו כן -- עם היער היו בעיקר נשים, 
ובחלקן הניכר -- יהודיות. בין הקשריות מופיעים השמות: מאריה גורוכובה, נאסטיה 
וורמיצ'יק, אסיה פרוסלין, אמה רוגוב, אנה יזובצ'יק ומאריה אוסיפובה, שהשתתפה גם 
בהתנקשות בגנרל-קומיסאר קוּבאָ. קשר רב-ְפעָלים היה מיכאל גיבליב. 

הירש סמוליאר, ממארגני המחתרת בגיטו מינסק, סיפר בביקורו בארץ ב-1967, לכותב 
הטורים האלה: 

בפגישה הראשונה עם איסאי קאזינץ, שעמד להקים מחתרת מחוץ לגיטו, נשאל: "מי נתן 
לכם, אנשי הגיטו, רשות להתארגן?" לפי המושגים ששררו באותו הזמן, אין עושים צעד 
למטה, אלא אם כן גוזרים עליו מלמעלה. 

סמוליאר הסביר לקאזינץ כי בזמן פעולתו במחתרת בפולין, במפלגה הקומוניסטית, נאסרו 
הוא וחבריו על-ידי המשטרה הפולנית, ואז הקימו בתוך כתלי בית-הסוהר ועד, שקשר 
קשרים עם האנשים בחוץ. שכן בשעת-חירום אין לחכות לקבלת רשות מלמעלה. 
תשובה זו לא נתקבלה על דעתו של קאזינץ. הוא חשד בסמוליאר כי לאמיתו של דבר יש לו 
קשר עם המרכז, ואולי אפילו עם סטאלין בכבודו ובעצמו, ורק מטעמי קונספיראציה אינו 
רוצה לגלות זאת. הצלחתו של סמוליאר בארגון האנשים בעיר ומחוץ לגיטו חיזקה את דעתו 
של קאזינץ, כי אכן קשור סמוליאר עם סטאלין. קאזינץ כינה אותו אז בשם "סקרומני" 
(הצנוע). 

ועוד סיפר סמוליאר: הוקם אז גם ועד נפרד של אנשי-צבא, שפעל כארגון מחתרתי להקמת 
יחידות פרטיזניות. מחוסר נסיון פעלו אנשי-הצבא ללא נקיטת אמצעי זהירות מינימליים. 
את המטה שלהם, שמנה 30 איש, שיכנו בקירבת מקום לגסטאפו. סמוליאר התריע על כך, 
אך ללא הועיל. מובן שנאסרו, והיו בהם כאלה שלא יכלו לעמוד בעינויים ומסרו לגסטאפו 
את שמות פעילי המחתרת. גם בספרות הסוביטית מוזכרת עמדתו זו של סמוליאר. 
השרידים של אנשי המחתרת בעיר נוכחו לדעת, שאין להסתפק בהדרכתו של סמוליאר 
ממרחקים, על-ידי שליחים, ודרשו ממנו במפגיע שיעבור לעיר. צריך היה להכין לו תעודות, 

שיוכל לשהות בעיר מחוץ לגיטו. אבל סמוליאר הוא בעל פרצוף יהודי מובהק, והיה חשש 
כי ייאסר מיד. חיפשו ומצאו כי לפי חוקי הנאצים אין הקראים נחשבים ליהודים. בעיירה 
טרוקי שעל-יד וילנה היה ריכוז גדול של קראים. מצאו תעודה של קראי שנפטר, אשר פרטי 
זהותו היו דומים לאלה של סמוליאר והוציאו לו תעודה על שמו. יחס מיוחד רחשו הגרמנים 
גם ל"מישלינגים" (בני תערובות). ואכן כמה אנשים יצאו לעיר בתורת "בני-תערובת". 
את התעודה הכין מי שהיה מפקד במשטרה הסוביטית. בראשית הכיבוש הגרמני עדיין 
שימשו כתעודות-זהות התעודות הסוביטיות. לפני מסירת התעודה דרש האיש מסמוליאר 
חתימה כי קיבל ממנו תעודה מזויפת על שם קראי. דרישה זו הקפיצה את סמוליאר: 
השתגעת? איך אחתום לך על תעודה כזאת? אם תפול התעודה לידי גרמנים, הרי לא רק 
אני, כי אם כולנו ניאסר! "אין מרמים את השלטון הסוביטי", היתה התשובה. התעודה היא 
סוביטית, ולכן הכל צריך להיות כשורה. אף דבר זה מוכיח על חוסר הנסיון של אנשי 
המחתרת בעיר. 

המחתרת היתה, כמובן, קומוניסטית. ולא יכול היה להיות אחרת. כי הרי לא היה קיים שום 
ארגון אחר בשטח הסוביטי.. וכמחתרת קומוניסטית לא ראתה עיקר לעצמה בהצלת יהודים. 
אין להכחיש כי גם אצל ותיקי הקומוניסטים שפעלו במחתרת בגיטו התעורר רגש לאומי. 
אבל דעתם היתה נתונה בעיקר להתנגדות לשלטון הגרמני. 

למעשה, קמה בגיטו בהתחלה קבוצה מחתרתית שלא היה לה כל קשר עם קבוצת המחתרת 
הקומוניסטית של סמוליאר. בגיטו במינסק היו 2 סוגי יהודים: היהודים הסוביטיים, והם 
אנשי מינסק והעיירות שבסביבה; ויהודים פליטים מפולין וממערב בילורוסיה. והיתה 
מתיחות מסוימת ביחסים שבין אלה ואלה. ה"מערביים" ידעו על התנועה הציונית, על 
ישראל, ורגשם הלאומי היה ער. הם אף ידעו מנסיונם שנאת-ישראל מהי. היהודים 
הסוביטיים לעומתם ראו עצמם כאזרחים סוביטיים ממוצא יהודי, ותו לא. היה זה סוג של 
יהודים גאים, אבל ללא זיקה לאומית יהודית. על רקע זה צמחו אי-הבנה, אי-אמון הדדי, אף 
על פי שאלה וגם אלה חיו בגיטו וביערות יחד, בתנאים קשים ושווים. 

הפרטיזנית ניצולת השואה, קטיה טוקרסקי, מספרת על הזדמנות לברוח מהגיטו בשנת 
3, בעזרתו של קצין גרמני. הוא רצה לעבור לפרטיזנים עם צעירה יהודיה מגרמניה. הוא 
התקשר עם אנשי הגיטו ואורגנה בריחה. הקצין לקח מכונית צבאית עם 30 איש היוצאים, 
כביכול לעבודה. כשהצטרפו לבורחים כמה בחורות "מערביות", הקימו היהודים הסוביטיים 
צעקה ודרשו מהן לעזוב את המכונית, באמרם: אין לסמוך על היהודים ה"מערביים". עד 
שהתערב אחד סוביטי והודיע שהוא אחראי להן וערב בעדן. הם הצליחו להגיע לפרטיזנים, 
אבל גם שם נמשכו היחסים המתוחים. "אהבת-ישראל" שגדלה בגיטו באה, בעיקר, 
בהשפעת ה"מערביים". 

שתי המחתרות קמו בחודש אוגוסט 1941 בערך, כחודש לאחר כינון הגיטו. לפי התעודות 
הגרמניות כוּנן הגיטו בימים 19/25.7.1941. בראש הקבוצה הקומוניסטית ה"מערבית" -- 
עמד סמוליאר, ובראש הקבוצה השניה -- נחום פלדמן. הוא היה קומוניסט ותיק. השתתף 
במלחמת-האזרחים בשנים 1918/19, והיתה לו עמדה נכבדה בין הפרטיזנים. גם ה"גויים" 
במפקדה הפרטיזנית החשיבו אותו מאוד. 

כך קמו בגיטו שני תאים מחתרתיים והאחד לא ידע על קיומו של השני. כשנודע להם זה על 
זה -- התאחדו. כל הזמן חיפשו קשר עם אנשים מחוץ לגיטו. הקשר הראשון נקשר על ידי 
מיכאל גיבליב או גולובוב, נגר שהיה משוטט מחוץ לגיטו בקשר לעבודות נגרות. כעבור 

חודש נודע להם על נסיונות להקמת קבוצות-מחתרת בין פועלי הרכבת. משהופיע קאזינץ, 
שנעזר הרבה ע"י גיבָליָב, קוימה אתו פגישה ראשונה על גבול הגיטו, ולאחר מכן פגישות 
נוספות בתוך הגיטו, בבית-החולים למחלות מידבקות. המחתרת הכריזה על אגף אחד בבית- 
החולים כעל אגף מחלות מידבקות, ואז היו סמוכים ובטוחים שהגרמנים ישתדלו להתרחק 
משם. אגף זה שימש כמרכז מחתרתי. 

בנובמבר 1941 נוצר הקשר עם הארגון המחתרתי שמחוץ לגיטו. ב15.12.19417 הוקם ועד 
עירוני "נוסף". כאמור, לא היה לאנשים נסיון כלשהו בעבודת מחתרת. רק היהודים 
ה"מערביים", הותיקים והמנוסים מהמחתרת מפולין, יכלו לכוון ולהדריך אותם. על חוסר 
ההרגל לקונספירציה ניתן ללמוד מתוך המסופר בספר הרוסי של א. נוביקוב, "ההריסות 
קולעות למטרה". מדובר שם בהערצה על סמוליאר, שעבד כמסיק בבית-החולים. שם היה, 
כאמור, מרכז המחתרת. אנשים היו באים שמה ומקבלים הוראות מטעמו של "הצנוע". לא 
פעם היו שואלים: רוצים אנו לדעת מי הוא זה "הצנוע"? וסמוליאר היה משיב: מה יש 
לדעת? הוא אדם ככל האנשים, ורק פחות סקרן מכם, ואינו רוצה לדעת מה שאינו חייב 
לדעת. 

הפעולות הראשונות בגיטו וכן במחתרת היו מכוּנֶנות להרמת המוראל, לעודד את העם. 
התחילו לרכז ידיעות, לארגן קבלת ידיעות מ"הארץ הגדולה", כך כונה השטח הסוביטי שלא 
נכבש. קיבלו גם ידיעות ממפקדת הצבא האדום. לאחר מכן התחילו לשכפל את הידיעות 
ולהפיצן ברבים. 

נעשו גם נסיונות-חבלה. סמוליאר סיפר על נסיון להרעיל משלוחי ספירט לחזית, שנשלחו 
מבית-החרושת לספירט במינסק. נמסך רעל במזון שבמסעדת הקצינים הגרמניים. 

אך מצב-הרוח היה ירוד מאוד. רבה היתה האכזבה מתבוסתו של הצבא האדום, שעד 
המלחמה האמינו כי אין דומה לו בכושר ובגבורה. לכן מצאו עידוד רב בעמידת-הגבורה 
בקרב על מוסקבה, שם נעצרו הגרמנים ולא יכלו לכובשה. היתה זו בשורת העידוד הראשונה 
לנאמני השלטון הסוביטי. המחתרת הפיצה את הידיעות על כך בציבור. 

העתון הראשון של המחתרת נדפס בגיטו, בעזרת היהודים. יהודים עבדו בבית-הדפוס 
הגרמני הממשלתי, הוציאו משם אותיות, העבירו אותן לגיטו והדפיסו את הגליון הראשון 
של העתון "זוואָזדה" בבילורוסית (הכוכב), שהופיע במאי 1942. הדבר עשה רושם עצום. 
האנשים היו בטוחים בתחילה שהעתון הגיע דרך האויר מעבר לחזית. הם לא תיארו לעצמם, 
שעשוי להופיע עתון במחתרת במינסק. 

על-פי ספרו של סמוליאר וכן ממקורות אחרים מסתבר כי המחתרת הקומוניסטית לא 
העריכה את היודנראט ולא עמדה בקשרים אתו. לעומת זאת כותב הסופר היהודי-הסוביטי 
הירש דובין בספרו "פוח החיים", כי אנשי היודנראט שמונו ע"י הגרמנים היו נאמנים 
לשלטון הסוביטי וליהודים. | 

את החבלה הראשונה ביצעו לא אנשי המחתרת כי אם שני נערים יהודיים. שני הנערים 
מהגיטו הציתו, על דעת עצמם, בית-מלאכה ללבד. ראש המשטרה היהודית אסר אותם 
וחקרם, רצה להגיע בעזרתם לקשר עם המחתרת. אבל לא היה קיים אז שום קשר. המחתרת 
הסתפקה אז בהפצת ידיעות בלבד, ולא ביצעה שום מעשי-חבלה. 

רק הודות לצעיר יהודי, "פֶּטיה" (שדלצקי), נקשר הקשר הראשון. הוא היה הפרטיזן 
הראשון שהופיע בגיטו מינסק. הוא בא למושקין -- ללא ידיעת המחתרת בגיטו -- ודרש 
ממנו בתוקף שחלק מן הבגדים, חמרי-הרפואה, הכסף והזהב שנאספו בשביל הגרמנים 
יימסר לו בשביל הפרטיזנים. הוא קיבל את מבוקשו. זה היה הקשר הראשון בין הפרטיזנים 
והיודנראט. הקשר היה רופף בתחילה, אך לאחר מכן התהדק, עד כדי מתן הוראות ליודנראט 
ע"י המחתרת. כשפרצה מחלת הטיפוס בגיטו, דרשה המחתרת מהיודנראט לא להודיע על 
כך לשלטונות הגרמניים, מתוך חשש שהידיעה על כך תמריץ את הגרמנים להשמדה 
טוטאלית של אנשי הגיטו. ואמנם, שום ידיעה על כך לא הסתננה לשלטונות הגרמניים. 
לכאורה, מתו בגיטו פחות אנשים מטיפוס מאשר בעיר. על תעודות-המוות היו חותמים 
הרופאים שבגיטו, והם היו רושמים כי המוות בא כתוצאה ממחלות שונות, אבל לא הזכירו 
את מחלת הטיפוס. 

כן ניצלה המחתרת את מחלקת הדיור של היודנראט: כל אדם חייב היה להירשם במחלקת 
הדיור, ועל הטלאי הצהוב סומן מספר הבית והרחוב. בעזרת היודנראט שוכנו אנשי מחתרת 
בגיטו. 

יש להעלות על נס את חלקו של מיכאל גיבלָב בהקמת המחתרת ובקשירת קשרים בין 
המחתרת בגיטו ובין המחתרת בעיר. סופו שנתפס והוצא להורג. לאחר הוצאתו להורג 
נשארו אשתו ובתו עוד זמן רב בגיטו. רק בשנת 1943 יצאה המשפחה בכוחות עצמה 
מהגיטו והגיעה למחנה-הפרטיזנים של זורין. 

פעולתה של המחתרת התרכזה, כאמור, בהפצת כרוזים ועתונים. מבין עובדי הדפוס 
בעתונות המחתרתית הוזכרו שמותיהם של צ'יפצין, פופקו וקפלן. 

חוץ מאספקת חמרים, וביחוד חמרי רפואה, דאגה המחתרת בגיטו גם לזיוף תעודות בשביל 
אנשי המחתרת הראשונים, כדי שיוכלו לנוע באורח חפשי יחסית מחוץ לגיטו. הצטיין בכך 
משה לוין, סופר וצייר, שחיבר גם שירים לילדים. הוא הגיע עם אשתו לגיטו-מינסק 
מווילנה. על שיריו חתם: בָּר סורין. הודות לכשרונו בציור, היה מצליח בזיוף תעודות. הוא 
הכין גם מפות טופוגרפיות שונות של העיר והסביבה לצורך המחתרת. סופו שניספה תוך 
מסירות-נפש. בפורים שנת 1942 ביצעו הגרמנים אקציה בגיטו. היודנראט ידע על כך 
מראש והזהיר את האנשים. האקציה היתה מכגונת נגד הלא-עובדים. הודות לאזהרת 

היודנראט, הספיק חלק מהמיועדים לחיסול להסתתר. כשהחלו הגרמנים בפעולה, התברר כי 
לא הצליחו לרכז את כל מספר האנשים הקצוב והחליטו למלא את החסר באנשים עובדים. 
כשהגיע לוין בראש הצוות שלו -- הובלה הבריגדה שלו לחיסול. הגרמנים רצו לשחרר 
אותו בלבד, כי היו מעוניינים בו כצייר וכצבע. אבל לוין תבע בתוקף את שחרור הקבוצה 
כולה, וכשלא נענה, הלך עם כל אנשיו למקום הקטל. 

הגיטו היהודי הגיש עזרה נוספת לתנועה הפרטיזנית גם בטיפול בפצועים. קצינים סוביטיים, 
לאו-דוקא יהודים, הוכנסו לבית-החולים כיהודים וקיבלו שם טיפול רפואי עד להחלמה 
גמורה. ביחוד הצטיין בכך הרופא הראשי ד"ר קולק. הוא אף היה מוסר את לשכתו 
לפגישות בין סמוליאר לקאזינץ. זכור לטוב גם ד''ר פרילוצקי ועוד רופאים ואחיות, שטיפלו 
בחולים בגיטו. 

יהודים עסקו בביצוע מעשי התנקשות מחוץ לגיטו, לפי פקודת המחתרת הכללית. יש 
להדגיש כי בתוך הגיטו גופו לא היו מעשי התנקשות, מתוך חשש שכל מעשה כזה יגרור 
אחריו עונש טוטאלי מצד הגרמנים. 

פרט להתנקשות בחיי קצינים גרמניים, כוונו הפעולות נגד מנהיגים בילורוסיים ששיתפו 
פעולה עם הגרמנים. הללו עמדו בראש העיריה, בראש העתונות הבילורוסית הנאצית, מהם 
שקיבלו בשעתו הכשרה בברלין. רובם היו ממערב-בילורוסיה ועמדו בקשר עם הנאצים 
משנים. אבל היו גם אנשים מקומיים, ביניהם אשת המשורר הבילורוסי פטרוס גלֶבקו. היא 
היתה פעילה גם בעתונות הבילורוסית-הנאצית. 

פרט ראוי לציון. בשכנותו של המשורר גלֶבקו גרה משפחת הצייר היהודי ז'יטניצקי. אשת 
הצייר נרצחה בגיטו, והוא עצמו נאסר עוד לפני כן על-ידי סטאלין. בתם הקטנה שנשארה 
לבדה אומצה על-ידי משפחת גלָבקו. אשת המשורר הלבישה את הילדה תלבושת לאומית 
בילורוסית, והילדה הגישה פרחים לקובאָ. תמונה זאת פורסמה בעתונות הנאצית ושימשה 





הירש סמוליאר וד"ר דורה אלפרוביץ' מבקרים בגיטו-מינסק לאחר השחרור 

כ"הוכחה" לקשר הלבבי שבין העם הבילורוסי לבין העם הגרמני. לימים, עם סיום המלחמה, 
כשחזר הצייר ז'יטניצקי למינסק, ביקש להחזיר לו את בתו, אך היא, מוסתת על-ידי משפחת 
גלֶבקו המאמצת, התנכרה לו כליל. 

אנשי המחתרת הרגו את משתפי-הפעולה עם הנאצים, ראש העיר הבילורוסי ו. איואנובסקי, 
ועורך העתון הבילורוסי ו. קוזלובסקי. בכלל שמות המתנקשים שפעלו במינסק ובסביבה 
נזכרים: יעקב שמעונוביץ, סוניה קוניצקאיה, א. קאמינסקי, י. שניגיר, פיקוס, א. מטוסביץ 
וב. סוסנובסקי. יש להניח, לפי השמות, כי ברובם היו אלה יהודים. רובם היו צעירים, התחזו 
לפעמים כקצינים גרמניים, וכמובן, בהתחזות כגרמנים הצליחו בחורים יהודים יותר מאשר 
רוסים או בילורוסים. 

הסופר הבילורוסי א. נוביקוב, בספרו הבלטריסטי "ההריסות קולעות למטרה", המכיל חומר 
היסטורי רב על תקופה זו, מזכיר שתי בנות. פרידה ורוזה קניגובה, שהיו קשורות עם אדם 
רב-פעלים במחתרת, שכינויו היה ז'אן ושם=משפחתו קאבושקין. לאחר שנאסר, כתב באחד 
המכתבים שהבריח מבית-הכלא: מאחורי תלויים עוד "תלמודיים". ניבים מעברית ומיידיש 
היו רווחים בז'ארגון של האסירים. אך אין להסיק מן השימוש במלה "תלמודיים" כי 
קאבושקין עצמו היה יהודי. 

הוא היה סגן בצבא האדום, נפל בשבי וברח ממחנה-השבויים. נאסר בגלל חוסר זהירות. 
קשרית שחזרה מהפרטיזנים העירה הביאה אתה פתק מאחד ממפקדי הפרטיזנים בדרישה: 
"שלח לי אקדח". היא נאסרה על-ידי הגרמנים, לא עמדה בעינויים של הגסטאפו וגילתה 
את שמו של ז'אן קאבושקין. 

פרידה ורוזה היו עובדות-נקיון בית-הסוהר. הן היו דוברות גרמנית, ויחס השלטונות אליהן 
היה נוח. בעזרת פרידה נקשר קשר עם החוץ ותוכננו תכניות-בריחה שלא עלו יפה. פרידה 
נפלה בפח, במעילה נמצא פתק של ז'אן בכתב-סתרים. היא נחקרה ועונתה, אבל טענה כי 
אינה יודעת ולא כלום, ובמקרה הרימה את הפתק. היא שוחררה והמשיכה לעבוד בבית- 
הסוהר. 

הגרמנים הרעיבו את ז'אן והצמיאוהו. האחיות היו מבריחות לו אוכל, ובשעת הניקוי בתא 
היו שופכות מים רבים על הרצפה, שהיתה מלאה גומות, בהן התרכזו מים וכך ריווה ז'אן את 
צמאונו. גורלן של פרידה ורוזה אינו ידוע. 

למחתרת בגיטו היו כשלונות מעטים, לא כן המחתרת בעיר, שמדי פעם נאסרו כל פעיליה. 
סמוליאר חזר ושינן למפקדי המחתרת להימנע מ"ניירת", כי הרישום עלול להכשיל. אחרי 
המלחמה נמצא בין הריסותיו של בית אחד בעיר "סליק" של המחתרת: תעודות בחתימת 
קאזינץ. יש להניח כי חלק מהתעודות נפלו לידי הגרמנים. 

על היחסים המתוחים ששררו בין היהודים המערביים והיהודים הסוביטיים תעיד עובדה זו 
המובאת בספרו של יעקב גרינשטיין "אוד מכיכר היובל": שוטר יהודי מגיטו מינסק ברח 
לפרטיזנים עם ארוסתו. לאחר מכן נחשד, הועמד למשפט וסכנת-מוות ריחפה על ראשו. 
הדעות היו חלוקות. כל הצעירים הסוביטיים שבקרב הפרטיזנים תמכו בפסק-דין מוות, ורק 
היהודים ה"מערביים" טענו, שהאיש כבר כיפר על חטאיו בגיטו, בסכנו את חייו בפעולת 
הפרטיזנים. הם טענו גם למידת איפה ואיפה: אנשי ולאסוב ובונדארנקו, שבגדו בשלטון 
הסוביטי, נמחל להם עוונם לאחר הצטרפותם לפרטיזנים, למרות השתמטויותיהם מפעולות 
גם אצל הפרטיזנים. הצטרפו לדעה זו כמה יהודים מוותיקי הפרטיזנים הסוביטיים, 
ובהשפעתו הרבה של נחום פלדמן זוכה השוטר ושוחרר. 

באחת החוברות של "ידיעות בית לוחמי הגיטאות ע"ש יצחק קצנלסון" מסופר על יהודי 
שברח מגיטו מינסק והגיע לגיטו ביאליסטוק. הוא ואחרים מה"מערביים" ניסו להסביר 
ליהודים הסוביטיים את הצפוי להם מהגרמנים. אחת הנשים איימה עליו שתסגירו 
לשלטונות הגרמניים על עוררו בהלת-שוא בקרב הציבור. 

האיבה שבין היהודים ה"מערביים" וה"סוביטיים" גברה כאשר הגרמנים הצליחו להכניס 
ליודנראט כמה צעירים יהודיים מה"מערביים", והללו התעללו ביושבי הגיטו. האם היו אלה 
יהודים מהעולם התחתון, שהגיעו למינסק עם פליטי המלחמה? 

על-כל-פנים, ראש היודנראט הראשון מה"מערביים", משה יפה, היה נאמן ליהודים ולא 
שיתף פעולה עם הגרמנים. לעומת זאת הצטיינה בוגדת אחת, ילידת מינסק, מירה שמה, 
באכזריותה כלפיה היהודים. 

פרט לגיטו הכללי, שהיו בו יהודים "מערביים" סוביטיים, היה קיים גם גיטו מיוחד 
"האמבורגי", כלומר, של יהודים יוצאי מרכז-אירופה. המשלוח הראשון היה מהאמבורג. 
על הגיטו הנפרד הזה מונה כ"זקן-היהודים" אחד וולף, שהיה, כפי המסופר, אדם עדין-נפש. 
סופו שמת לאחר עינויים רבים על-ידי הגסטאפו. 

התנכרות וחשדנות הדדיים, שנבעו מהמנטאליות השונה, שררו בין הגיטו הכללי לבין הגיטו 
ה"האמבורגי". הגרמנים טיפחו את ההתנכרות הזאת. גם הטלאי הצהוב היה שונה: בגיטו 
הכללי -- פיסת בד צהוב, ואילו ב"האמבורגי" -- מגן-דוד עם האות 1. לפי דברי חיים 
ברעם מנען, אחד הניצולים הבודדים מהגיטו ה"האמבורגי", היו פגישות ושיחות ידידותיות 
בין היהודים לבין הקצינים הגרמניים, שאף סיפרו להם על האקציות שביצעו בגיטו הגדול. 
היחס אל היהודים ה"גרמניים" היה שונה מאשר לגבי יהודים אחרים. 

ועוד עובדה תמוהה. בתעודות של היהודים הראשונים מברלין בשנת 1941 נטבעה חותמת 
"מיועד למינסק". כל אחד הורשה לקחת אתו רק מזוודה אחת עם חפצים אישיים במשקל 
מסוים. ואילו חפצים כבדים יותר, כגון מכונת"תפירה וכדומה, נארזו והובטח שיישלחו 
למינסק. ואמנם בעצם ימי הקרבות עם הצבא האדום הגיעו קרונות עם החפצים האלה. 
השלטונות המקומיים החרימו את החפצים החדשים, ואת המשומשים מסרו לבעליהם. ייתכן 
שזה נעשה כך, משום שטרם הוחלט אז במפקדה הגרמנית על דרך הביצוע של "הפתרון 
הסופי". 

במשך הזמן השתפרו היחסים בין שני הגיטאות עד כדי שיתוף-פעולה, בעיקר במקומות- 
העבודה המשותפים. 

בימים הראשונים לקיומו של הגיטו ה''האמבורגי" נעשה נסיון בריחה על-ידי שני צעירים 
יהודים מפראג. הם נתפסו כעבור ימים אחדים. 

הגיטו ה"האמבורגי" מנה 8 אלפים איש. 


על התנועה הפרטיזנית 

מה היה מספר הפרטיזנים בבילורוסיה? ברי שאין לסמוך על המקורות הסוביטיים. וכן 
מפוקפקים המספרים שמוסרים ניצולי-השואה, כי הרי כמעט שלא נרשם דבר, והכל הוא 
בגדר השערות בעלמא. 

בשנים הראשונות לכתיבת ההיסטוריה של מלחמת-העולם נוקבת העתונות הסוביטית 
במספר של 250-200 אלף פרטיזנים. לאחר מכן עלה המספר עד ל-360-330 אלף. בחוברת 
"הקומוניסט הבילורוסי" מס' 8, לשנת 1969, נוקבים במספר של 460 אלף פרטיזנים. 

לא הוגדר בבירור פרטיזן מיהו. האם כל איכר שהחרימו אצלו צרכי-אוכל נחשב לפרטיזן? 
העתונאי אלכסנדר ואָרט, אחד המומחים לענייני ברית-המועצות, מעריך כי בימי ההתקפה 
של הצבא האדום בבילורוסיה היו שם 143 אלף פרטיזנים. אף שאינו מוסר את מקור 
המספר הזה, יש להתייחס אליו ביתר אמון. 

מה היה מספר היהודים ביניהם? שוב אין אנו יודעים אם אנשי המחנות המשפחתיים של 
זורין ובילסקי נכללים במנין הפרטיזנים היהודיים? גם המדיניוּת הסוביטית של העלמת 
המוצא היהודי של הלוחמים הפרטיזנים מקשה על קביעת המספר הנכון. 

בשנת 1966 פירסם קאראקוב ב"הקומוניסט הבילורוסי" מאמר בשם: "האופי הבין-לאומי 
של התנועה הפרטיזנית בבילורוסיה", בו הוא מפרט את ההרכב הלאומי באחוזים. ידוע כי 
המובא בסטאטיסטיקה הסוביטית באחוזים ובחלקי אחוזים הריהו מסולף ביודעין, וביחוד, 
לגבי התנועה הפרטיזנית. הלא אנשים ניספו בדרכים-לא-דרכים, אנשים נעלמו, וכדומה. 
פרסום מספרים מדויקים בנושא זה גובל עם זלזול במידע. 

ההרכב הלאומי של הפרטיזנים לפי קאראקוב הוא: 71.2% בילורוסים, 19.3% רוסים 3.8% 
אוקראינים, 2.1% יהודים, ושונים 3.6%. בשונים כלולים: טאטארים, צ'כים, הולנדים ועוד. 
לפי החישוב הסוביטי, נחשב לפרטיזן כל מי שנתן ביום מן הימים אוכל לפרטיזן. לפי זה היו 
צריכים להיכלל במנין הפרטיזנים כל יהודי הגיטו, שלחמו והתנגדו לגרמנים בעצם קיומם. 
אבל "אין מחפשים צדק אצל קוזאק". אם נתרגם ללשון המספרים את אחוז היהודים, 
מתקבל מספר של כ-7,000 יהודים מכלל שליש מיליון פרטיזנים. המספר של שליש מיליון 
היה מקובל שנים רבות. 

לפי הערכת מקורות יהודיים, היה מספר הפרטיזנים היהודיים גדול יותר. שלום חולבסקי 
מוסר על 15 אלף יהודים בין הפרטיזנים. סמוליאר מוסר, כי 10 אלפים יהודים יצאו מגיטו 
מינסק ליער, ומהם נשארו בחיים 5,500 איש. עם שחרור מינסק על-ידי הצבא האדום ביולי 
4, מסרו אנשים "יודעי-דבר", לפי דעתם של גרינשטין, כהנוביץ ועוד, כי המספר הנקוב 
בידי סמוליאר מתקבל על הדעת. גם שלמה רבינוביץ מוסר ב"סאֶוועטיש היימלאנד", מס' 7 
משנת 1969, על יציאת 10 אלפים איש מגיטו מינסק ליער. ואם ממינסק בלבד יצאו ליער 
0 אלפים איש, הרי מספר היהודים בפרטיזנים בכל בילורוסיה עלה על 15 אלף. 
חולבסקי מעריך כי מגיטו מינסק יצאו ליער רק כאלפיים איש. 

אבל ערכם של היהודים בתנועה הפרטיזנית היה גדול לאין ערוך ממספרם באחוזים. כידוע, 
התחילה התנועה מלמטה, בלי כל קשר ארגוני עם המפלגה הקומוניסטית, והפרטיזנים לא 
קיבלו שום עזרה מהתושבים המקומיים. היחידים שעזרו לפרטיזנים היו היהודים. גיטו 
מינסק היה מרכז התנועה הפרטיזנית בבילורוסיה. תעודה מתוך ה"סליק" שנמצא, בחתימת 
ראש המחתרת הכללית קאזינץ, מיום 19.1.1942, מאשרת קבלת חומרים מהגיטו היהודי 
למחתרת. החומרים הם: וזלין -- בקבוק אחד, יוד -- ק"ג אחד, נשדור -- בקבוק אחד, 
ריבאנול -- בקבוק אחד, תחבושות -- 177 יחידות, קמפור, אבקת אספירין, חבילות 
צמר-גפן ועוד. היו אלה חמרי-רפואה שנועדו לתנועה הפרטיזנית ביער בזמן שהיו ביניהם 
פצועים רבים מהקרבות, ולא היתה כל עזרה מהצבא האדום הנסוג. 

ראשוני הבורחים ליערות היו שבויי-מלחמה ואסירים, שסכנת-מוות ריחפה עליהם. כידוע, 
היתה בצבא האדום תספורת אחידה לחיילים, וכן לאסירים הפליליים. עם התקרב הצבא 
הגרמני, הנאצי, למינסק, שיחררו השלטונות הסוביטיים את כל האסירים הפליליים, ואילו 
את הפוליטיים הוציאו להורג, ובהם -- המשורר היהודי זליק אכסלרוד. הסופר אליהו כהן 

ניצל בהתחזותו כפלילי. עם כניסתם לעיר אסרו הגרמנים את כל בעלי התספורת האחידה 
כחשודים בהשתייכות לצבא האדום. האסירים הפליליים נאלצו לברוח ליערות, כדי להיחלץ 
ממאסר חדש. לאחר מכן החלו הגרמנים רוצחים בראש חוצות את השבויים. גוויות 
השבויים התגוללו בכל הרחובות הראשיים של העיר. לאחר מכן החלו המשלוחים לעבודה 
בגרמניה ובעקבותיהם -- הבריחה ליערות. היהודים היו הראשונים שהקנו תוכן 
אידיאולוגי לבריחה. טיפחו בין הבורחים את הרעיון שהם לוחמים בעד המולדת ובעד 
הנצחון, דבר שלא היה מחוּוֶר תחילה לבורחים מבין הגויים, שנקטו צעד זה מאימת 
הרציחות בלבד. 

גם מתוך הספרות הסוביטית מסתבר, כי הגיטו שימש כמקום-מחסה למפקדים ולפרטיזנים 
פצועים. הגיטו היה מובטח יותר, בטוח יותר מפני בגידה, מאשר העיר. שם קיבלו הפצועים 
עזרה ראשונה, וכשהחלימו צוידו בתעודות מזויפות ושבו ליער. 

עזרה ממשית מ"הארץ הגדולה" -- השטח הלא כבוש -- החלה להגיע רק בראשית 
3. אמנם, עוד באמצע שנת 1942 הופיעו צנחנים מועטים. ברור, שרק יהודים מעטים 
יצאו ליער בשנת 1941 שלא בעזרת המחתרת שבגיטו. מחוץ לגיטו לא התקיימה כמעט שום 
מחתרת. בגיטו היו היהודים כבולים למשפחותיהם. עדיין האמינו כי יעברו איכשהו את 
המלחמה. הפרטיזנים לא רצו להציל יהודים סתם. הם היו מעוניינים בבעלי-מקצוע 
מסוימים, ביחוד ברופאים ובחובשות. רק ב-1943 החלה הנהירה הגדולה של היהודים ליער. 
המניעים המשפחתיים בטלו. המשפחות כמעט הושמדו, ונשארו בחיים רק בעלי-המקצוע 
שהיו פעילים בעבודה. מי שנשאר -- נשאר לבדו, ללא משפחה, ללא נטל של מבוגרים 
וילדים. נוסף לכך, עקב הפצצות העיר על-ידי הרוסים והתגברות פעילות הפרטיזנים, 
התרופף השלטון הגרמני. בפרברי העיר מינסק נראו שלטים המזהירים את החיילים 
הגרמנים לא לצאת בלי נשק ורק בקבוצות מאורגנות. למעשה, היו ימים שהגיטו נשאר ללא 
השגחה של השלטון הגרמני, וזה הקל על הבריחה ליער. 

ילדים מגיטו מינסק שימשו כקשרים בין הגיטו וה"יער" וגילו אומץ רב, תושיה וכושר 
הנהגה. והרי עדויותיהן של שתי קשריות, דודניות שניצלו והגיעו ארצה. יוכבד איברמן 
(רובנצ'יק) והינדה (טסמן). יוכבד הוציאה מהגיטו לא רק אנשים, אלא גם מכונת-כתיבה 
ואקדח. כברת-דרך ארוכה -- עד קצה העיר -- לִינָה אותה חייל גרמני. שניסה אפילו 
לחזר אחריה. היא חששה שמא יגלה את אוצרותיה. לעומתה היתה דודניתה הינדה מבוּהלת 
כשהטילו עליה תפקיד קשרית: לחזור מהכפר סטארויאֶ-סאֶלו לגיטו ולהביא אנשים. בפעם 
הראשונה תעתה בדרכה לעיר, אבל במשך הזמן הסתגלה ומילאה תפקידיה כהלכה. 
התנועה הפרטיזנית בבילורוסיה היתה הגדולה והעיקרית בכל רוסיה. גם התנאים 
הטופוגראפיים סייעו להתפתחות הפעולה הפרטיזנית בבילורוסיה. היערות מתחילים ממש 
על-יד העיר, יערות עבותים, הנמשכים עשרות קילומטרים. הדרכים משובשות ומכבידות על 
פעולות צבא סדיר. 

הפרטיזנים ביערות לא קיבלו ברצון יהודים בורחים ללא נשק. כל הבא ללא נשק לא נקלט 
בין הפרטיזנים. ידוע המקרה של פרידה סקורוחוד ואחיה שהגיעו ליער עם נשק. הפרטיזנים 
שדדו מהם את המקלע הגרמני שהביאו אתם ורצו לרצחם. נשארו בידיהם רימונים והם 
איימו על הפרטיזנים, וכך נשארו בחיים. 

לאחר מכן, כשהתרחבה התנועה הפרטיזנית, והנשק שבידיהם היה רב יותר, קיבלו 
הפרטיזנים בורחים גם ללא נשק. 

עם התרופפות השלטון הגרמני ב-1943, החלה, כאמור, בריחה המונית מתוך הגיטו. היתה 
עזרה של התנועה מחוץ לגיטו, והיער היה קרוב, על-יד העיר ממש. יצאו המונים לא 
מאורגנים. פעילי המחתרת של הגיטו היו כבר רובם ביער. 

יחידת טוביה בָּלסקי התארגנה באופן ספונטאני מתוך יוצאי עיירות סמוכות ליער. יצאו 
משפחות שלמות והצטרפו לגדוד. ביחידת בלסקי היו בתחילה אנשים צעירים נושאי-נשק. 
היה זה מחנה משפחתי קרבי, ככל יחידה פרטיזנית אחרת, אלא שהיו בו זקנים, נשים וילדים 
למעלה מהרגיל. 

נראה, שאחד המחנות הפרטיזניים המשפחתיים היה של צוענים. היה ריכוז גדול של צוענים 
בכפר על-יד העיירה נאליבוקי. כל משפחות הצוענים עזבו את הכפר וברחו ליער. היו 
מגיחים מתוך היער, מעבדים את שדותיהם ומסתלקים. לאחר מכן היו אוספים את היבולים. 
ייתכן שהדוגמאות האלו, של בלסקי ושל הצוענים, הן-הן שעוררו את זורין להקים מתוך 
יהודי מינסק הבורחים מחנה משפחתי פרטיזני. רעיון זה מצא הד בלב שני מפקדים של 
יחידות פרטיזנים: פלאטון וסגנו דובוב, שניהם צנחנים שנשלחו ממוסקבה. 

פלאטון, ששמו האמיתי היה צ'אָרנִישָב, היה השליט על כל התנועה הפרטיזנית ביער 
נאליבוקי. היה שם ריכוז גדול של פרטיזנים. הגנראל פלאטון היה מפקד-גליל ואילו סגנו 
דובוב היה מפקד-אזור. בתחום הפיקוד של פלאטון היה גם המחנה המשפחתי של זורין. שני 
המפקדים תמכו בהקמת היחידה הזאת. על פלאטון מספרים שהיה לו יחס מיוחד ליחידה זו, 
שהיתה מורכבת מזקנים, נשים וילדים, כמעט ללא כוח של צעירים לוחמים. בתוך היחידה 
הזאת, כ-800 איש, מועט היה אחוז נושאי הנשק והמסוגלים להילחם. 

הנשים הפרטיזניות מספרות שהיחידה של זורין הוקמה בכפר סטארויאָ סאֶלו לא הרחק 
ממינסק. רובנציק, אחת הראשונות ביחידה זו, מספרת שהיא היתה בכפר בזמן שהגיעו לשם 
סמוליאר ונחום פלדמן ונפגשו עם זורין. הם לא האמינו באפשרות קיומה של יחידה 
משפחתית. איך יארגנו אותה, איך יוכלו לשמור עליה ולהצליח לכלכל אותם בתנאי היער? 
אבל הם לא הפריעו לזורין מלנסות להקים את היחידה הזאת. 

על זורין מספרים אגדות. אנשים שהיו ביחידה מס' 106 -- יחידתו של זורין -- מספרים, 
כי אף שזורין היה מחוסר-השכלה כמעט, גילה כשרונות יוצאים מן הכלל כמפקד. 
זורין נשאר ערירי עם פרוץ המלחמה. אשתו מתה בגיטו ובנו נהרג. אשתו השניה חָברה 
אליו ביער. וכשהוא ואשתו היו רוכבים על סוסיהם, היו הפרטיזנים נושאים עיניהם אליהם 
בקנאה ובגאוָה גם יחד. האנשים ביחידתו היו ברובם אנשים עירוניים, אנשי מינסק, שלא 
היו רגילים לעבודה פיסית קשה, ובכל אופן פחות מאנשי בלסקי שהיו "ישובניקים" ויוצאי 
עיירות קטנות. היחסים בין המפקדים לאנשי המחנה היו מיוחדים במינם. אמנם קיים היה 
מטבח מיוחד למפקדים, אבל לא היה הבדל כמעט בין האוכל המוגש לקצינים ובין האוכל 
שהוגש לטוראים ולמשפחותיהם. זורין הקפיד שכל מצרכי האוכל שאנשיו הצליחו להחרים 
בכפרי הסביבה יגיעו למחנה ולא יתחלקו בין המשתתפים בהחרמה בלבד. כן הקפידו במחנה 
על שויון בחלוקת המצרכים. 

רוח דימוקראטית שררה במחנה, כפי שמספר אנאטול ורטהיים שהיה ראש-המטה במחנה 
המשפחתי של זורין. מה שאין כן במחנה בלסקי, ששם הורגש ביותר שלטונה של משפחת 
בלסקי. ייתכן שהשוני ביחסים נבע מתוך שוני ההרכב האנושי של היחידות. לעומת אנשי 
העיירות וה"יישובניקים" שבמחנה בלסקי, היו במחנה זורין אנשים עירוניים שחונכו 
במשטר הסוביטי, עם הרגלי משמעת, ארגון וחיי חברה. 

היחידה של זורין היתה בבחינת מופת של יחידה יהודית לוחמת. היה משהו בהווי של 
היחידה הזאת, בארגון העבודה, ביחס האנשים בינם לבין עצמם, בדאגה לדור הצעיר וכו' 
-- שהזכיר את הקיבוץ הארצישראלי, אף שלאנשים לא היה כמובן שמץ של מושג על 
הקיבוץ בארץ. | 

במחנה אף הוקם בית-ספר. היה זה בית-ספר במתכונת הסוביטית. את ספרי הלימוד, 
המחברות ונייר"הכתיבה השיגו בכפרים שבסביבה. הלימודים -- לפי תכנית בתי-הספר 
הסוביטיים. בהשפעת היהודים ה"מערביים" התחילו ללמד שם גם קצת יידיש, א"ב עברי. 
החגים שצוינו במיוחד היו האחד במאי ויום השנה למהפכת אוקטובר. היו מחלקים מנה 
גדולה של יי"ש, המפקדים היו מוסרים סקירה על הנעשה בחזית, והיו שרים, -- זה היה 
הביטוי לחג. ייחדו גם תשומת-לב כלשהי לחגים היהודיים, פסח ויום-הכיפורים. הקשישים 
בעיקר שבמחנה רצו ליחד את ימי החג היהודיים משאר הימים. בחגים אלה היו מנקים 
ומשפשפים את אחד הדוודים ולא בישלו בו בשר-חזיר. כן היו אופים פיתות, זכר למצות של 
פסח. 

מספר הצעירים במחנה היה מועט, כאמור. הצעירים נהגו כמו בכל יחידה קרבית אחרת. 
אבל גם אלה שלא נלחמו עם נשק ביד ולא השתתפו במבצעים -- עסקו בעבודות שונות. 
ורְווחה ביניהם ההרגשה, כי הם מרויחים את לחמם ואינם חיים על חשבון אחרים. הקימו 
בתי-מלאכה, מאפיה גדולה שסיפקה לחם לא רק לעצמם אלא גם ליחידות פרטיזנים אחרות, 
וכן בית-חרושת לנקניק, סנדלריה ומתפרה שעבדו בשביל כל הפרטיזנים שבסביבה. זה 
העלה אותם בעיני עצמם וגם בעיני ה"גויים". 

אף-על-פי שאנשי היחידות היהודיות הלוחמות היו מקנטרים את יחידת זורין, כי היא אינה 
עוסקת בהורדת רכבות מהפסים וכיו"ב, חיו אנשי זורין בהרגשה כי הם מביאים תועלת 
לתנועת הפרטיזנים. בימים האחרונים לפני השחרור התקיף זורין יחידה גרמנית גדולה 
מאוד. זורין עצמו נפצע ואחד מאנשיו נהרג. 

מרבים לספר נסים ונפלאות על יחסו האבהי של זורין לכל חלש, לכל אשה זקנה במחנה. 
בזמן המצוד הגרמני, כשאנשי זורין נאלצו לעזוב את המחנה ולסגת לביצות, היה עליהם 
לעבור על גשר רעוע. נשים זקנות וחלשות לא היה בכוחן לעבור, והיה חשש שיטבעו. ואז 
עשה זורין מאמצים להציל כל זקנה, והעבירו אותן ממש על הידיים במקומות המסוכנים. כן 
סיפרו כי בבהלה זאת פרץ ילד בבכי, והאנשים דרשו מהאם להחניקו, לבל יסכן את הנסיגה. 
זורין פקד להביא את הילד למקום-מבטחים, ואכן הילד ניצל וגדל והיה לזורין כבן. 
סיפורים רבים נכתבו בברית-המועצות על יחידות פרטיזניות שונות. אבל ליחידת זורין אין 
כמעט זכר בספרות הסוביטית ברוסית וביידיש. בלסקי פירסם ספר על יחידתו בעלותו 
ארצה. זורין עלה ארצה בספטמבר 1971. 

תחילה היו, כנראה, כמה וכמה יחידות פרטיזניות, שבראשן עמדו יהודים. במשך הזמן, 
כשהמפקדה הסוביטית נטלה על עצמה את האחריות על התנועה הפרטיזנית, סולקו לאט- 
לאט המפקדים היהודיים והועברו לתפקידים משניים אחרים. זורין היה תחילה סמל ראשון 
ביחידת פרטיזנים לוחמת, אך משנסתכסך שם, סולק, ולימים הטילו עליו את המשימה של 
הקמת המחנה המשפחתי. 

רגש הנחיתות, שלינֶה כמה מן המפקדים היהודים ביחידות הפרטיזנים, גרם לא פעם 
להחמרה יתרה בדין. אחד המפקדים המצטיינים, לפידות שמו, הטיל גזר-דין מוות על נער 
יהודי, שלא נשמע לפקודה לעזור בסחיבת דוּד. קרה גם שבתנאי היער, העייפות, היו אנשים 

נרדמים בעמדם על המשמר. היה זה דבר רגיל בכל המחנות שהסתיים לרוב בנזיפה חמורה. 
ואילו המפקדים היהודיים, שרצו להוכיח את האובייקטיביות שלהם, היו לפעמים מוציאים 
להורג פרטיזנים יהודים שנכשלו בכך. 

האנטישמיות היתה נחלת רבים מקרב הפרטיזנים הגויים. היו מקרים שטוראים רצחו יהודים 
אפילו מקרב הפרטיזנים. כיתה אחת, ובה שני יהודים, יצאה לחבל ברכבת. כשחזרו, החלו 
להלעיג על היהודים, שאינם עוסקים בפעולות חבלה. אחד הבחורים, יהודי גאה, השיב 
למחרפיו בדברים בוטים. קמו עליו ורצחוהו. וכדי שלא להותיר עד למעשם, רצחו גם את 
היהודי השני. הדבר הגיע לידיעת קרוביהם, שעבדו במפקדה של פלאטון, בבית-הדפוס של 
העתון האזורי. הללו תבעו להעמיד את הרוצחים למשפט, אך הענין טושטש. 

בספרו של ש. גרלינג, "קורות לוחם יהודי", וכן בספרו של יעקב גרינשטיין, "אוד מכיכר 
היובל", מסופר הרבה על גילויי האנטישמיות בקרב הפרטיזנים. היה מפקד פרטיזנים 
שהתמחה בתפיסת נשים יהודיות ששוטטו ביער, היה מתעלל בהן ואחר-כך רוצחן. בעזרת 
פרטיזנים יהודים נתפס, הועמד לדין והוצא להורג. 

עם הבריחה ליערות ניצלו יהודים רבים, מהם שהצטרפו ליחידות פרטיזניות כלליות ומהם 
שנקלטו במחנות המשפחתיים. לפי המספרים הבדוקים, פחות או יותר, היו במחנה זורין 
כד800 איש ובמחנה בלסקי 1,200 איש. 

והיו יהודים שניצלו בדרכים אחרות, לרוב שלא במאורגן. משפחה גדולה של יהודים או כמה 
משפחות השיגו כמה רובים ואקדוחים וברחו ליער. היו אלה יחידות לא סדירות, שמפקדת 
הפרטיזנים לא הכירה בהן, ולא היה להן שום קשר עם יחידה פרטיזנית. הללו שוטטו ביער, 
השיגו בנשק אוכל והתקיימו איכשהו. יחידות הפרטיזנים הסדירות, שראו בהם "פרטיזנים" 
המחרימים אוכל אצל האיכרים, בעוד שאינם מבצעים שום פעולה נגד הגרמנים, אף ניסו 
לחסלם. אך היהודים האלה, רובם כפריים או בני העיירות הסמוכות, הכירו היטב את היער, 
ונמנעו לרוב מהתנגשויות עם הפרטיזנים הסדירים. 

והיו גם לא מעטים יהודים נלוים, נגררים אחרי היחידות הפרטיזניות. לרוב היו אלה נשים, 
ילדים וזקנים. המפקדה לא ידעה עליהם, היחידה הפרטיזנית ששלטה בשטח לא הכירה 
בהם. לפעמים, מתוך רחמים, היה פרטיזן בודד מפריש להם פת לחם או בגד ישן. לפעמים 
היתה היחידה הפרטיזנית מטילה עליהם איזו עבודה, אפיית לחם, למשל. לא היה להם דובר 
שידבר בשמם. הם חיו בנפרד, כל משפחה במחפורת שלה. בעת צרה ברחו בנפרד ושוב 
נפגשו יחד. כך ניצלו משפחות. בין הבודדים האלה היו גם יוצאי מינסק. 

ותיזכר כאן פרשת התלאות של שתי נשים יהודיות: אסיה פרוסלין וחנה יזובשצ'יק. שתיהן 
עובדות האקדימיה למדעים של בילורוסיה. הוטל עליהן לחדש את הקשר שנפסק עם 
ה"יער". הן צוידו בתעודות, לקחו אתן כמה גליונות של העתון המחתרתי "זוואָזדה" ויצאו 
ליער לחדש את הקשר עם ה"אובקום", הועד המפלגתי האזורי. כסימן-קשר נמסר להן השם 
"קצנלסון", שם מנהל מחלקת הארגון של ה"אובקום". הן נתחפשו ל"גויות" היוצאות 
לכפר לקנות אוכל. בדרך התנסו בנסיונות קשים, ועלולות היו ליפול בפח. באחד המקומות 
נתפסו על-ידי מפקד המשטרה הבילורוסית. הוא ערך חיפוש מדוקדק בכליהן ומצא כיכר 
לחם עטוף בעתון גרמני. למזלן לא הבחין, כי בין דפי העתון הגרמני חבויים גליונות העתון 
המחתרתי. כשהגיעו סוף-סוף לפרטיזנים, נחשדו והואשמו בריגול לטובת הגרמנים. נפוצו 
אז שמועות כי הגרמנים מגייסים נשים יהודיות לריגול, וכי ילדים מהגיטו מעבירים בשערות 
ראשיהם רעל להרעלת מקורות-המים. עמדו כבר להוציאן להורג, לפי הנוהג הפרטיזני: 

תחילה מוציאים להורג ואחר-כך מבררים. אך ברגע האחרון הסתננה למפקדת ה"אובקום" 
הידיעה על שליחת המקשרות בהעיר. הן נלקחו למפקדה ושם עמדו על זהותן. 

מפקד הפרטיזנים ליבנצב מזכיר פרט זה בספרו "ארץ הפרטיזנים": "הגיעו נשים מגיטו- 
מינסק. חשדתי בהן כי הן מרגלות. כשנוכחתי בטעותי, שיחררתי אותן". 

מי יודע כמה נשים מהגיטו הוצאו להורג מתוך חשד של ריגול. 


אחרי המלחמה, פרט לפרק-זמן קצר בשנות החמישים, נמנעו השלטונות הקומוניסטיים 
מלהזכיר את קרבנות גיטו"מינסק והעלימו את חלקם הבולט של היהודים במלחמה 
הפרטיזנית. 

יתר על כן, גם בתקופת המלחמה אין בהודעות הרשמיות של הסוביטים או המחתרת 
הקומוניסטית שום זכר וסימן ליהודים במינסק ובבילורוסיה. אין גם איזה ציון לסבל המיוחד 
של היהודים כיהודים. בועדות לחקר אכזריות הגרמנים, שמונו על-ידי השלטונות הסוביטיים 
אחרי המלחמה, שותפו כמרים פראבוסלאביים וקתולים, אבל לא יהודים. רק בועדה אחת, 
במקום מרוחק ממינסק, שותף יהודי אחד. 

בזמן הכיבוש הגרמני בבילורוסיה פורסמו והופצו בין האוכלוסיה ה"גויית" הרבה כרוזים. 
כמעט כל יחידה פרטיזנית הדפיסה והפיצה כרוזים, נוסף להסברה בעל-פה, על זוועות 
הנאצים, אבל לעתים רחוקות מאוד סופר בהם על זוועות הנאצים כלפי היהודים. 

יש לשים לב, כי ה"פרטיזנקה" לא ידעה ולא שמעה דבר על פעולות "הועד היהודי האנטי- 
פאשיסטי". מקרה חריג מסופר בספרו של ליבנצב "ארץ הפרטיזנים", שראה אור בשנת 
9. ליבנצב מספר על "אגרת שנולדה, חוברה ונערכה בעמקי המחתרת במינסק 
הכבושה". "אגרת" זו נועדה למרכז המפלגה הקומוניסטית במוסקבה ולמרכז המפלגה של 
בילורוסיה בעורף הסוביטי. ה"אגרת" נקראה ואושרה ביחידות שונות של הפרטיזנים וכן 
במקומות ישוב עד אשר הגיעה ב"דרכים לא דרכים" לתעודתה. 

ליבנצב מוסיף, כי איש לא פיקפק ש"אגרת" זו אמנם תגיע ל"ארץ הגדולה", וקשה לתאר 
את כל סבכי הקשר הפרטיזני, דרך מבוך של שבילים, על אלפי קשרים -- הברגים הקטנים 
של המנגנון הפרטיזני. ה"אגרת" לא יכלה ללכת לאיבוד כי "נשא אותה כל העם". 
והרי קטעים מאגרת זו שחוּברה באפריל 1942: 


"מבעד לערימות הגוויות, נהרות הדם וים הדמעות, מבעד לקו-החזית המפריד בינינו ובין מרכז המולדת -- 
מוסקבה האהובה -- למרכז מפלגתנו המהולל, אנו שולחים ברכות מעומק הלב בשם כל העם הבילורוסי. קבלו 
דברים אלה כערובה לקשר בלתי-מנותק עם כל העם הסוביטי שלעולם לא יכרע ברך בפני אנשי היטלר 
המנוולים. יָדעו"נא אחינו ואחיותינו בעורף -- במוסקבה וכחאבארובסק הרחוקה ובגרוזיה הפורחת 
ובקאזאכסטאן שטופת-השמש, כי אנו אתכם. אנו גאים על עמלכם המפרך בעורף הסוביטי ואתם זכאים להיות 
גאים בנו על מלחמתנו בעורף הגרמני. 

למעלה מעשרה חודשים נתון העם הבילורוסי תחת העול הנוגש של הכובשים הגרמניים הפאשיסטיים. למעלה 
מעשרה חודשים נמשך הלילה האפל של השוד ההיטלראי: לילה של אנחות ובכי תינוקות, נשים וזקנים ושריקות 
מגלבים. לילה שהחושך נהדף בו רק מחמת אור השריפות של הערים והכפרים ברוסיה הלבנה. טינפו וליכלכו 
את אדמותינו הכלבים הגרמנים המסריחים... נהרסו מפעלי התעשיה בביאליסטוק, מינסק, ז'לובין, ויטבסק 
והומל. במקום שפרחו גני עצי"פרי, במקום שבנינו ובנותינו יצאו במחולות -- מתנוססות עשרות תליות. 
הפאשיסטים הגרמניים שדדו את רכוש האקדימיה הבילורוסית למדעים, את האקדימיה לחקלאות, את הספריה 
המרכזית ע"ש פושקין, את כל מוסדות האמנות והתיאטרון. | 


השואה, המחתרת והלחימה הפרטיזנית 209 


ביום חגנו הגדול, 7 בנובמבר 1941, ערכו הרוצחים ההיטלראים בערים ובעיירות של בילורוסיה פוגרומים על 
היהודים. ביום אחד נרצחו עשרות אלפי יהודים. הם נורו, נקברו חיים. תינוקות נרצחו בהטחת ראשיהם אל 
אבני-הכביש. במקום הרצח ניגבו הפאשיסטים את ידיהם המגואלות בדם וזללו בנחת את המזון אשר שדדו. 
בזאסלאב, סמולָביץ, אוזדה, דזֶרז'ינסק ועוד מרכזים אזוריים השמידו את כל היהודים. בכיכרות העיר מינסק 
הופיעו תליות. במשך שבועיים היו תלויות גוויות של 63 אנשים. גם כעת, בזמן כתיבת האגרת, מתנוססות עדיין 
בכיכרות מינסק 30 תליות. ב-18.1.1942 נתמלאו הרחובות סוביטסקאיה ופושקיגסקאיה למן גן 'קולטורה' עד 
רחוב מיאסניקוב בפגרי אנשים. ביום זה רצחו הטורפים הנאציים עשרות אלפים שבויי-מלחמה סוביטיים. 
ימים קשים עוברים על העם הבילורוסי. אך שום דבר לא ישבור את רצונו העז להילחם בפולשים הזרים..." 


דומה שהממשלה הסוביטית נקטה לגבי היהודים מדיניות-פרסום מסויגת, לא להדגיש יתר 
על המידה את רציחת היהודים בידי הנאצים, כדי שלא ייאמר שהשלטון הסוביטי לוחם רק 
למען הצלת יהודים. 

מפקדת הפרטיזנים אירגנה הרצאות בכפרים על זוועות הנאצים. האב דניאל, הכומר- 
הפרטיזן היהודי, היה מדבר באזני שומעיו על התעללות הגרמנים באנשי-דת קאתוליים 
ופראבוסלאביים, אך נמנע מלהזכיר את השמדת היהודים. 

בקרב הפרטיזנים היהודים רווחו שמועות, כאילו יצאה פקודה מיוחדת מטעם השלטון 
הסוביטי להציל יהודים. היחידי המאשר שמועות אלו הוא יעקב גרינשטיין. הוא מספר, כי 
בשנת 1943, כשהחלה הבריחה ההמונית מגיטו מינסק, שימשו ילדים רבים כקשרים 
שהעבירו מהגיטו ליער נשים וזקנים. מק זמן-מה פנה גרינשטיין אל מפקד יחידה, לא 
יהודי, בבקשה לשלוח מבוגרים כקשרים בין הגיטו והיער. מפקדו היפנה אותו לקומיסאר 
המטה, יהודי אוקראיני בשם זאכאר בויקו. הקומיסאר הראה לו מכתב מתוך ארכיון היחידה 
הקרבית ובו אמור: "הצילו אזרחים סוביטיים וביחוד יהודים", ועל החתום -- המפקד 
העליון של הצבא, המארשאל סטאלין. גרינשטיין מעיר, שאולי היו מכתבים כאלה גם 
בגדודי פרטיזנים אחרים. אך גם ייתכן שכמה מפקדים גבוהים, אוהדי יהודים, כפלאטון 
ודובוב, העמידו פנים שאכן ישנה הוראה כזאת, בעוד שלמעשה לא היתה. מפרסומי 
התעודות על מלחמת הפרטיזנים לא נודע על קיום מכתב כזה. לשמועות בקרב ניצולי 
השואה, כי האויריה הסוביטית הפציצה במתכוון את גיטו מינסק, אין אישור ממקור אחר. 


ולסיום הפרק הזה -- סיפורה של פרטיזנית אחת, ד"ר נ., שהצלחתי לראיינה. 

אביב שנת 1943. הגיטו צומצם מאוד. מכל משפחה נשארו שיירים מדולדלים בלבד. נ. 
היתה אז בת 20. כל מי שנשאר בחיים חולם על בריחה לפרטיזנים. פעילות מאורגנת של 
המחתרת לא הורגשה כמעט. כל אחד הסתדר לבדו. דודה, שגר יחד אתה, רמז לה יום אחד 
שאם לא יחזור בערב מהעבודה, סימן שהלך ל"יער". איך הסתדר -- אינה יודעת. 
באחד הימים נודע לה שבא קשר מיחידת הפרטיזנים, אַלכס, נער בן 13, כדי להוציא את 
דודתו הצעירה לפרטיזנים. נ. נפגשה עם אַלכס וביקשה שיקח גם אותה ליער. הוא השיב לה, 
שאם היא רוצה להתקבל ליחידה, עליה להביא מתנה למפקד היחידה, זוג מגפיים חדשים. 
בגיטו שיגשגה אז תעשיית המגפיים. כל סנדלר היה גונב מבית-המלאכה הגרמני חמרים, 
ובלילה מתקין מגפיים. היו מחליפים את המגפיים בדברי-אוכל או בחפצים בעלי-ערך. אך 
הצעירה לא הסתפקה בכך והשיגה גם סבון ועשרות כדורי-רובה. נתארגנה קבוצה של שש 
צעירות וצעיר אחד, כולם בגיל העשרים. נ. השיגה תעודת-זהות של "גויה" ומי חמצן כדי 
לחפוף את השערות ולשנות צבען לבלונדיות. 

בבוקר יצאו בטור לעבודה לקצה העיר. בהגיעם למקום-העבודה חמקו אחד-אחד מהטור 
ותוך שמירת קשר-עין הלכו בעקבות אַלכס היערה. לא הספיקו להגיע לכפר אחד, נתקלו 
בקבוצת פרטיזנים מיחידה אחרת, שהחרימו את כל אוצרותיהם המיועדים כמתנות 
למפקדים. בכפר הסתדרו ללינה באסם מוזנח. אַלכס לא הסכים להביא אותם ליחידתו, באין 
עמהם המתנות המיועדות למפקדיו. הם חיו בכפר, באסם, כשבוע ימים. קיבצו נדבות-אוכל 
מאיכרי הכפר, שהיו בעצמם עניים מרודים. כעבור שבוע ימים הגיע לאסם אחד המפקדים 
של יחידת פרונזאָ, [ניה שמילב, בחר רק בשתי בחורות ליחידה, נ. ועוד אחת. השאר נשארו 
באסם, וכמדומה, הועברו לאחר מכן למחנה של זורין. לפי השמועה, התנפלו הגרמנים על 
הכפר, בתור עונש על הסתרת יהודים, ושרפוהו. 

בהגיעם ליחידת פרונזאָ, נתעורר חשד כלפי נ. שהיא מרגלת גרמנית: שערותיה בלונדיות, 
תעודת-זהות לה של נערה נוצריה, ואינה תשושה כשאר הנשים שבאו מהגיטו. אך וניה 
שמילב, מפקד "המחלקה המיוחדת", הבטיח כי הוא אישית יפקח עליה ואם אמנם יתאמת 
החשד, יעמידנה לדין בפני היחידה ובמו ידיו יהרוג אותה. כך היא חיתה בפחד, תלויה בין 
החיים והמוות, כשלושה חודשים, עד שהחשד נמוג. 

לימים הצטרפה היחידה ע"ש פרונזאָ לחטיבה ע"ש פרונזאָ. הם עזבו את סביבות מינסק 
ועברו ליער נאליבוקי, השוכן במרחק של 150-120 ק"מ ממינסק. ביער נאליבוקי התמקמה 
החטיבה לא הרחק-ממחנה זורין וממחנה בלסקי. ביחידת פרונזאָ התרכז בינתיים מספר ניכר 
של יהודיות ניצולות מגיטו-מינסק. המפקד החליט להיפטר מהן ושלחן למחנה המשפחתי 
של זורין, בלי מדריך, בלי נשק, רק עם סוס ועגלה בדרך בלתי-מוכרת להן. הקצין וניה 
שמילב הטיח דברים כלפי מפקדו על שהוא מפקיר אנשים ושולח אותם למוות [דאי כמעט. 
הנשים הסתובבו לילה שלם וחזרו ליחידת פרונזאָ. כעבור זמן-מה הועברו למחנה זורין. 


זהב בגיטו | 

פרשה מיוחדת במינה היא פרשת הזהב בגיטו. הכוונה היא לא לתכשיטי-זהב, כי אם 
למטבעות זהב מתקופת הצאר ניקולאי. 

לכאורה, תמוה הדבר. הרי השלטון הסוביטי חיפש וחיטט, אסר אנשים ועשה את כל 
המאמצים לגלות את הזהב, ופתאום, אחרי עשרות בשנים, מתגלה זהב בגיטו. השמועה 
נפוצה בקרב הפרטיזנים ועוררה מתיחות וזעם על היהודים. 

מספר אנאטולי רובין, שעלה לארץ בשנת 1970: 

"ברחתי כנער בן 13 שנה מהגיטו במינסק והגעתי לכפר נידח. העמדתי פנים שאני נוצרי. 
חלמתי על פגישה עם פרטיזנים. סוף"סוף נפגשתי אתם. מראי היה מדולדל כל-כך, 
שנראיתי כבן עשר. האיכר שעבדתי אצלו לא ידע כי יהודי אנוכי. רק לפרטיזנים גיליתי 
זאת. הדבר הראשון שדרשו ממני הפרטיזנים היה -- למסור את הזהב שוודאי מצוי אצל 
כל יהודי מהגיטו. היה זה בסוף 1943". 

ולאדימיר קארפוב -- איש המחתרת במינסק, פרטיזן וסופר, מתאר בספרו "חופי נאָמיגה 
העקובים מדם" את הסבל של יהודי גיטו"מינסק, את חלקם במלחמה נגד הנאצים, ואת 
היחסים האידיאליים ששררו בין פרטיזנים יהודים ולא-יהודים. ורק דבר אחד העיב, לדבריו, 
על היחסים הידידותיים -- הזהב. משהיה פרטיזן בילורוסי מזכיר את ענין הזהב בגיטו- 
מינסק, מיד היתה משתררת מתיחות, והיהודים היו חשים עצמם נעלבים. 

בויכוחים בין הפרטיזנים על הזהב היהודי התפרץ פרטיזן יהודי אחד ואמר: "מה לכם 

מאשימים את היהודים שמסרו זהב לגרמנים, הרי אתם הרוסים מסרתם להם את כל הטנקים 
ואת כל הנשק שלכם". 

ה. סמוליאר מספר בספרו ביידיש על איש היודנראט רודיצר, שניסה על-ידי שוחד-זהב 
לשחרר איש-מחתרת שנאסר על-ידי הגרמנים. ראוי לציין כי בתרגום ספרו של סמוליאר 
לרוסית שוּנה הניסוח: במקום הפיסקה ביידיש כי רודיצר ניסה לשחד את אנשי הגסטאפו 
ב"100 רובל זהב, נאמר ברוסית: בסכום כסף גדול. 

ומספר פרטיזן מן העולים: אחד המצרכים שמחסורו היה מורגש מאוד אצל הפרטיזנים היה 
המלח. במחנה המשפחתי של זורין בישלו לא פעם בלי מלח. רק את אוכל המפקדים היו 
ממליחים קצת. קרה גם שתיבלו פעם את האוכל בגפרת-אמון. איכרה זקנה אחת אמרה 
לפרטיזן: "תן לי, בני, זהב, ואשיג לך כל מה שתרצה. הגרמני אוהב מאוד זהב של ניקולאי". 
פרטיזן זה היה שלישו של דובוב ביער נאליבוקי. בזמן המצוד של הגרמנים מסר דובוב לו 
ולעוד פרטיזן לא-יהודי שקיק זהב להסתירו ביער. בגמר המצוד דרש דובוב להחזיר לו את 
החוב. כשהגיעו למקום המחבוא המשוער היו הסימנים מטושטשים. לאחר כמה ימים של 
חיפושים גילו את האוצר, שאם לא כן, היה יוצא דינם למוות. 

דובוב היה ראש המפקדה של אזור שבו היו כמה יחידות פרטיזנים. הם, כנראה, סיפקו 
לדובוב זהב. יש לשער, שהמחנה המשפחתי של בלסקי היה אחד הספקים הראשיים. במחנה 
בלסקי היו הרוב יהודים מבילורוסיה המערבית, הפולנית לשעבר, ששם שימש הזהב של 
ניקולאי אמצעי-חליפין מקובל עד ספטמבר 1939. לעומת זאת, היה אוצר הזהב של מחנה 
זורין זעום. היהודים יוצאי מינסק לא היו משופעים בזהב כמו היהודים הפולניים. הם אף 
הגיעו למחנה לאחר שנתיים של רעב ומצוקה בגיטו, ומלאי הזהב אזל. 

מספרת רחל שמעונוביץ, ניצולת גיטו מינסק, כי בזמן האחרון לשהותה בגיטו התיידדה עם 
יהודיה מהגיטו ההאמבורגי. "הגרמניה" עבדה במחסנים הגדולים של הבגדים שהצטברו 
אצל הגרמנים אחרי רצח יהודי מערב-אירופה, הוצאו להורג ביערות בסביבות מינטק, 
בעיקר ביער טרוסטינץ. האשה ההאמבורגית הצליחה בזמן המיון לגנוב חלק מהבגדים 
היקרים. רחל שימשה לה כמתווכת למכירת בגדים אלה לאיכרי הסביבה. בגדים אלה היו 
בעלי טיב מעולה, שעין של אדם סוביטי לא ראתה כמותם מעודה. הבגדים שימשו בדרך- 
כלל לחליפין במצרכי מזון, כי כאמור, לא סיפקו הגרמנים שום מזון לגיטו. אבל תמורת 
הבגדים של יהודי ה"מערב" קיבלו אפילו מטבעות זהב. היא עצמה מסרה ליחידת זורין 
מטבע של 10 רובל. חשדו בה כי יש לה עוד זהב ותבעו ממנה עוד. יהודי מהגיטו שהיה 
חשוד בשיתוף-פעולה עם הגרמנים פדה עצמו אצל זורין בתשלום מטבעות זהב. 
ומספר אחד הפרטיזנים מיחידת בלסקי: שתי משפחות הקשורות ביניהן בקשרי-ידידות 
ניצלו בנס מגיטו בעיירה שבשטח הפולני והגיעו לבית איכר בילורוסי מכיר. לאיכר היה 
נשק, שאסף מהמחסנים העזובים של הצבא האדום. לאחת משתי המשפחות היו כמה 
מטבעות זהב. התנהל משא-ומתן על רכישת שני רובים, במחיר של 10 רובל הרובה. לבסוף 
נאלצה המשפחה לתת את כל הזהב במחיר רובה אחד בלבד. שתי המשפחות נמצאות בארץ. 
מזכרונות ילדותי: אצל יהודי העיירות השתמר יותר זהב מאשר אצל יהודי מינסק. זוכר אני 
את ההתעללויות של אנשי הצ'אָקא בחיפושיהם אחרי זהב. איש צ'אָקא יהודי, גולובצ'יק 
שמו, התמחה בחיפושי זהב. לפי הבעת-הפנים היה מכיר מי מסתיר זהב. פעם ערך חיפוש 
בבית חשוד בהסתרת זהב. נכנס גולובצ'יק לבית, חיפש וחיטט ולא מצא דבר. לבסוף נכנס 
לחדר בו היו כלואים כל אנשי המשפחה והכריז: "סוף-סוף מצאנו". בעלת הבית פרצה 

בצעקות: "הם הרסו לנו את התנור". פירקו את התנור ומצאו את הזהב. 

בספר הרוסי "הפרטיזן הסוביטי", שהופיע במוסקבה בשנת 1961, כותב קראבצ'נקו, מנהל 
המכון להיסטוריה על-יד האקדימיה למדעים בבילורוסיה: הפרטיזנים והתושבים בגליל 
מינסק אספו ומסרו ל"קרן להגנת המולדת" שלושה מיליון רובל בכסף ובאגרות-חוב, 2,810 
רובל במטבעות זהב, וכלי זהב וכסף. 


ההתנקשות בגנרל-קומיטאר של בילורוסיה, קוּבאָ 
בספרו של נוביקוב "ההריסות קולעות למטרה", עמודים 461/62, נאמר: 


"לאנשי המחתרת נודע, כי קבוצה גדולה של מפקדים נאציים גבוהים מתכוננת לנסוע במכונית לסלוצק. הקשרים 
של המחתרת מסרו על כך ליחידת הפרטיזנים 'היסעור'. הפרטיזנים ערכו מארב בין שאצק לאוזדה. על תוצאות 
פעולה זו התפרסמה ידיעה זו: שטוקהולם 1 ביולי 1943: העיתון ההיטלראי 'מינסקר צייטונג' מודיע, כי על-ידי 
הפרטיזנים הבילורוסיים נרצחו הקומיסאר האזורי לודוויג אֶרְנליינטנאָר, המפקח הממשלתי הנריך קלוזאָ, מפקד 
הז'נדרמריה אובאַרלויטנאנט קארל קאלו, אובאָרואכט-מייסטר ואלטר פארגל, אובאָרואכטמייסטר קארל 
זונדפאס ומנהלי-המשק: פראנץ טאק, פריץ שולצאָ, גינטאָר באָנוביץ. העתון מודה, כי הפחד מפני הפרטיזנים 
גורם לבריחת רבים מאנשי היטלר מבילורוסיה". 


"מינסקר צייטונג" מסוף יוני 1943 כותב, כי בבית-הקברות הצבאי במינסק נקברו יותר 
מ"1600 גרמנים שנפלו מידי פרטיזנים. 

ב-14 בספטמבר נשמע פיצוץ איום ברחוב האקדימיה שבו שכנה המפקדה של האויריה 
הגרמנית. נהרגו קציני-אויר רבים. לפי השמות שנזכרו פה ושם היו יהודים בין מבַצעי 
הפעולות. 

אך גולת-הכותרת של פעולות המחתרת במינסק היתה ההתנקשות בגנרל-קומיסאר קוּבאָ. 
נעשו נסיונות רבים להתנקשות בחייו של הגנרל-קומיסאר, הן על-ידי קבוצות מחתרת והן 
על-ידי יחידות פרטיזניות. 

ס. ואוּפשאסוב מספר בספרו על מארב לקוּבאָ בדרכים. אך קוּבאָ לא הופיע במקום. מיקשו 
מקום ציבורי בעיירה סמולביצ'י, שבו עמד קוּבאָ להופיע, אך הוא לא בא לשם. 

לאחר כשלונות רבים עיבד דוד קמח תכנית שהצליחה. דויד קמח היה מפקדה של יחידה 
מיוחדת לריגול ולהתנקשויות, שבסיסה היה בגדוד הפרטיזנים "בולשביק". הוא עמד בקשר 
עם ועד המחתרת האזורי בלוגויסק. אנשיו עקבו אחרי קוּבאָ זמן רב. דויד קמח הגיע 
למסקנה כי הסיכוי הרב ביותר להצלחה הוא: התנקשות בקוּבאָ בתוך ביתו. דויד בן אליהו 
קמח, מהנדס ממוסקבה, שהוצנח ממוסקבה לפעולה במחתרת בסביבות מינסק, לא זכה 
לחזות בהצלחת תכניתו. הוא נהרג בתאונת אוירון זמן קצר לפני הצלחת המבצע. 
לקוּכאָ היה מספר רב של משרתים ובעיקר משרתות (בספרו "מבצע בארבארוסה" מספר 
אלן, כי בחוגים הנאציים היה ידוע כי לקובאָ בביתו הרמון של צעירות בלונדיות הנראות 
כאַריות): חדרניות, מבשלות, עובדי נקיון, ועוד. כל המשרתים עברו בדיקה קפדנית של 
הגסטאפו. בכל-זאת הסתננו לשם כמה "נשים סוביטיות". הקושי היה במציאת אנשים 
מהימנים. היתה סכנה להיתקל במשתף-פעולה מרצון עם הגרמנים וליפול בפח. 

על מאריה בוריסובנה אוסיפובה, חברת יחידתו של קמח, הוטל התפקיד למצוא את האיש 
הנכון בין משרתי קוּבאָ. במינסק נמצא אותו זמן חייל הצבא האדום ניקולאי פוכָלבייב. הוא 

ברח ממחנה-שבויים. ואנשי המחתרת טידרו אותו בעבודה כמנהל הקולנוע בעיר. מאריה 
ביקשה ממנו שיקשור קשרים עם יִלֶנה מאזאניק, החדרנית של קוּבאָ. הוא נפגש אתה 
פעמים אחדות, ובהזדמנות הפליט: "הפרטיזנים מקווים שאַת תעמדי לצדם במלחמתם 
באויב". היא השיבה: "גם אני אדם סוביטי". לאחר תשובה זו הפגיש אותה עם מאריה. היא 
הציעה לה גלויות לשתף פעולה בהתנקשות בחיי קוּבא. לאחר בדיקת הנוהגים של חילופי- 
המשמרות, סדר-יומו של קובאָ וכו', הגיע דויד קמח למסקנה כי הדרך הטובה ביותר היא 
לשים מוקש מגנטי מתחת למזרנו של קוּבאָ. 

מאריה אוסיפובה קיבלה את המוקש ביער, שמה אותו בסל, ועליו 20 ביצים ותרנגולת. 
בלויית חברתה מאריה גראַיבסקה הגיעה למינסק. בכניסה לעיר מסרה את המוקש לאחד 
מאנשי המחתרת והוא החביא אותו במקום-סתר. ביום 20.9.1943 מסרה את המוקש לילֶנה 
מאזאניק והסבירה לה את דרכי השימוש בו. בבוקר יום 21.9.1943 הלכה יִלֶנה כרגיל 
לעבודתה לבית הגנראל-קומיסאר ובידה תרמיל ובו המוקש, תוך כדי הליכה פיזמה שיר 
גרמני עליז. על-יד השער עמד זקיף שהכיר אותה ופגשה בבת-צחוק: "אבקש את סליחתך, 
גבירתי, לפי פקודה עלי להציץ בתרמילך, מה לעשות? פקודה היא פקודה". "בבקשה, 
בבקשה", אמרה יִלֶנַה. "הסתכל! הנה מטפחתדמשי המיועדת לאשת הגנרל, והנה גם בקבוק 
בושם. אני מבטיחה להביא מחר גם לך במתנה מטפחת משי-דדומה לזו". היא מיהרה לסגור 
את התרמיל ונכנסה לבית-המגורים. המוקש היה מכוּןן לשעה 12 בלילה, שעה שבה היה 
קוּבאָ נוהג לשכב לישון. בהזדמנות הראשונה חמקה לחדר-השינה, הטמינה את המוקש 
מתחת למזרן וקשרה אותו לקפיצי המיטה. נרגשת ירדה לקומה התחתונה. אשת קוּבאָ שמה 
לב להתרגשותה ושאלה אותה: "מה לך?" 

"כאב-שיניים איום. הרשי לי לגשת לרופא-שיניים", אמרה ילנה. 

"לכי והזדרזי לחזור, כי אני זקוקה לך", אמרה אשת הגנרל. 

ידה על לַחיָה, כאילו מנסה לשכך את כאב-השיניים, מיהרה ילנה לבית אחותה, שם חיכתה 
להן מכונית, וליער, לפרטיזוים. ומשם ישר למוסקבה. את בני משפחתה העבירו ליער קודם 
לכן. 

בלילה עלה קובאָ על משכבו. המוקש התפוצץ והוא התרסק. כשנפוצה השמועה על מותו, 
רבתה השמחה בין אנשי המחתרת והפרטיזנים. "לכלב -- מות כלבים", אמרו. 

בין ניצולי השואה בארץ נפוצה השמועה כי המתנקשת בקוּבאָ, יָלֶנה מאזאניק, היתה 
יהודיה. פרופיסור ח. שמרוק מסתמך על עדותו של ישראל אָמיוט, סופר יהודי הגר 
בארצות-הברית, ומאשר את השמועה. 

ישראל אָמיוט מסר לו פרטים על עוד אשה יהודיה, שעמה נפגש בהיותו במחנה עבודות- 
פרך ברוסיה, ואף היא השתתפה באחת ההתנקשויות שתוכננו לסילוקו של קוּבאָ. אך 
ההתנקשות לא יצאה לפועל. 

מאריה אוסיפובה היתה עם פרוץ המלחמה מרצה או סטודנטית בפאקולטה למשפטים 
באוניברסיטה של מינסק. היתה מראשוני פעילי המחתרת בעיר ועסקה בהוצאת העתון 
המחתרתי הראשון "זוויאזדה". כינויה במחתרת -- "השחורה". 

על ההתנקשות המוצלחת בקוּבאָ הוסרט סרט בברית-המועצות. 

פרשת הגיבורה היהודיה מאשה ברוסקיץ 
ליקטתי חומר על פרשה זו מתוך העתונות הסוביטית. הרשימה הראשונה בפרשה זו, בשם 
"בת-האלמוות", הופיעה בעתון "טרוד" מיום 24.4.1968, והרי תרגומה: 


חיפושים של למעלה מ-20 שנה הגיעו לסיומם. שם "האלמונית" פוענח. 

עוד בשנת 1946 הגיע לשגרירות הסוביטית בווארשה קצין פולני ובידו תצלום שעליו רשום: מינסק 1941. לפי 
דבריו, מצא הקצין את התצלום בבית פרטי בעיר הגרמנית זאלצינגן. בתצלום -- הוצאה להורג של שלושה 
אנשים. בתצלום נראים האנשים המובלים לתליה, כשהם מסתכלים בבוז בתליינים. לוּ ראינו כזאת בקולנוע, 
היינו זוקפים הבעה זאת על חשבון משחקו המעולה של השחקן. ואילו כאן -- צילום לקוח מהמציאות. על 
הנידונים שלט: "אנו פרטיזנים שירו בצבא הגרמני". 

שם הגבר הקשיש מבין השלושה נודע מיד: קיריל טרוס. שם הצעיר נודע רק בשנת 1966: וולודיה 
שצָ'רבאצביץ' (אמו אולגה הוצאה להורג באותו יום, אבל אינה בתצלום). ואילו שם הצעירה לא נודע ולכן כינוה 
"האלמונית". 

קבוצה של 12 אנשי-מחתרת הוּצאה להורג ב-26.10.1941. הקבוצה טיפלה בשבויי-מלחמה ועזרה להם לברוח 
ליער. שם הקימו יחידות פרטיזניות. כעת נודע שם ה"אלמונית": מאשה ברוסקין. בת 17 היתה בהירצחה. 
סיימה בשנה זו את בית-הספר התיכון והיתה מדריכת פיונרים מצטיינת. בעיתון "הפיונר הבילורוסי" פורסם 
בשעתו מאמר עליה. 

פרטים נוספים מסרה סופיה דוידוביץ' -- ידידת האם של מאשה: "כשסיפרתי יום אחד לילדי בית-הספר על 
גבורת האנשים הסוביטיים במלחמת-המולדת הגדולה, הראו לי את תצלום התליה, ומיד הכרתי את מאשה. אמה 

של מאשה עבדה בהוצאת ספרים ממשלתית בבילורוסיה. תכופות היתה מאשה מבקרת את אמה במקום 
עבודתה. שמחתי יחד עם אמה כשנתקבלה לקומסומול. נזכרת אני בשמחתה של מאשה כשאמה עמדה להתקבל 
לחברוּת במפלגה. יחד תיכנַנו תכניות לעתיד הבת. לחגיגת סיום בית-הספר תפרו למאשה שמלה חדשה, אבל 
היא לא זכתה ללבוש אותה. ב-21.6.1941 פרצה המלחמה והחגיגה נתבטלה. כשהחלו להפציץ את העיר, ניסו 
מאשה ואמה לברוח, אך חזרו באין ברירה. 

מאשה ואמה, וכן אנוכי, ביקרנו במחנה-ההסגר בדרוזדי, בו היו כלואים שבויי-מלחמה וכן הגברים מ-60-16, 
תושבי מינסק. חיפשנו בין הכלואים קרובים ומכרים. השגנו להם גם מים לשתיה, כי גם זה מנעו מהכלואים -- 

ולפעמים גם אוכל. 

בהתחלת אוגוסט 1941 נודע לי כי מאשה הסתדרה כמטפלת בבית-החולים לפצועי-מלחמה של הצבא האדום. 
דאגות רבות הטרידו את מאשה. הנה מבקש אחד הפצועים קצת מאַחורקה, ולוּ כדי סיגריה אחת, לפחות. שני 
מבקש לדעת את המצב בחזית וכן הלאה. 

הגרמנים לא סיפקו תחבושות לפצועים, ומאשה רתמה את אמה לאיסוף לבנים בין המכרים על-מנת להתקינם 
כתחבושות. גם אלי פנתה בדרישה לצרכים דחופים. יום אחד ביקשה מצלמה ויום אחד -- בגדי גברים. לא 
גילתה לאיש בשביל מי היא אוספת דברים שונים. פעם גילתה לי, כי אחד הפצועים הוא מאיור, אך יש לקרוא לו 
פשוט: ולאדימיר. 

כשהבריא ולאדימיר, קרא למאשה ואמר לה: האחות מאשה, דעי כי התעודות והמעילים שהשגת ערכם כנשק. 
אל תופיעי עוד בבית-החולים, ותודה לך על הכל. אם אשאר בחיים לאחר המלחמה, אחפש אותך ואודה לך שוב. 

שוב לא ביקרה מאשה בבית-החולים, אך נודע כי שוררת שם מהומה ומבוכה רבה. פצועים רבים נעלמו, 15 
קצינים ברחו ובכללם ולאדימיר. מאשה ביקשה שלא לספר על כך לאמה, שלא להדאיגה. 

אלה היו ימיה האחרונים של מאשה. היא ישבה על-יד החלון שקועה בקריאה. נשמע קול גבר השואל על מאשה, 
מבית-החולים כביכול. היו אלה אנשי הגסטאפו שאסרוה. בעזרת שוחד הכניסה לה אמה אוכל לבית-הסוהר. 

באחת הפתקאות שקיבלה אמה ממנה כתוב: "אמא יקרה ואהובה. מטרידה אותי המחשבה, כי גרמתי לך צער 
רב. סלחי לי. לא קרה לי כל רע, אני נשבעת לך. אם תוכלי, שלחי לי את תלבושת בית-הספר. תודה לך על הכל. 
המחבקת ומנשקת אותך, מאשה". 

ב-25.10.1941 קיבלה מאשה את החבילה האחרונה. ביום 26.10.1941 יצאה יחד עם גבר קשיש ונער בן 15, 
כשהיא לבושה בתלבושת בית-הספר לדרכה האחרונה. 

כך הלכה לדרכה לאלמוות, הגיבורה בת בילורוסיה, מאשה ברוסקין". 


הרשימה השנייה ב"טרוד", בשם "המשך החיפושים", פרוסמה ביום 16.5.1967. הרי 
תרגומה: 


לילה. חזרתי מפגישה עם אדם, שאלזנכון לא יעצום עיניו הלילה. גם אני לא אוכל להירדם עד אם אעלה על 
הנייר כל מה שנודע לי. 

צילצלו אלי מהמערכת: אבא של מאשה ברוסקין חי במוסקבה. חצר ארוכה בשדרות סמולנסק, ועלי להגיע 
לדירה האחרונה. איך זה קרה, ששמה של מאשה היה עלום עשרות בשנים. הלא אביה חי, והתצלום שלה ושל 
חבריה לתליה פורסם עשרות פעמים. דירה מס' 103, על הדלת שלט: בוריס ד. ברוסקין. מאחורי דלת זו תשובות 
לשאלות רבות. את הדלת פתחו השכנים. פגשתי באדם זקן נבוך, שערות שיבה ועיניים מלאות דמעות. מנסה 
לקום ואינו יכול. "זה אתה כתבת על בתי?" 

הוא כעת בן 70 שנה. לפני 27 שנים קיבל מכתב מחבר, מחזית הפרטיזנים: 

"התחזק בוריס! אין לך עוד משפחה. ואת בתך, את מאשה, תלו הפאשיסטים". 

הוא לא האמין לשמועה על מות בתו. הרי הוא בעצמו פגש לא מזמן נערה ממינסק באחת מרכבות הפליטים, 
והיא מסרה לו כי בתו מאשה פונתא מהעיר עם הפינוי. האדם מאמין בדבר שהוא משתוקק אליו. 

בוריס עצמו עזב את העיר ביום 23.6.1941 עם יחידת הג"א. כל העת המשיך בחיפושים אחרי בתו. כחב 
מכתבים לערים בוגורוסלאן וקוּיבישב, ערים שבהן התרכזו פליטים. נסע לסאמרקאנד ולטאשקנט. 

עם שחרור העיר מינסק פנה במכתב למועצת העיר. משם הגיעה תשובה המאשרת את השמועה האיומה: 
"שלום רב לך, חבר ברוסקין! במקרה הגיע לידי מכתבך. אני עובדת אצל יושב-ראש מועצת העיר וקראתי את 
מכתבך. את בתך הכרתי עוד לפני המלחמה, והנני להודיעך כי מתה כגיבורה. סמוך לחגיגות אוקטובר 1941 תלו 
אותה בעוון מסירת בגדים ותעודות לאנשי הצבא-האדום השבויים וכן בגלל קשריה עם ה'באנדיטים ביער'. 
אמה, אשתך, השתגעה ונרצחה בימי האקציה הגדולה ביום 7.11.1941 יחד עם קרובי. אני ברחתי לפרטיזנים, 
וכך נשארתי בחיים. יודעת אני פרטים נוספים על מותה של מאשה, אך איני מסוגלת לכתוב. בברכה, לינה לוין. 
4" 

ובכל-זאת לא רצה לב האב להאמין. על פניות נוספות אל לינה לוין לא קיבל תשובה. הוא המשיך בחיפושים. 
במדור המכתבים של העתון "זוואָזדא" פורסמה תשובה למכתבו: "1.12.1944. איש לא יוכל להוסיף פרטים, 
חוץ מעובדת העיריה לינה לוין שהיתה עדה למות הגבורה של מאשה". 

ב"20.11.1956 קיבל האיש תשובה מהמכון להיסטוריה של מרכז המפלגה בבילורוסיה: "ברוסקין מאשה 
בוריסובנה איננה כלולה, לפי הנתונים שבידינו, ברשימת הפרטיזנים ופעילי המחתרת במלחמת המולדת 
הגדולה". ואכן, שמה אינו מופיע בשום רשימה של לוחמים, רק הצלם הפאשיסטי הנציח אותה. וכן חרות שמה 
בזכרון מעטים שנשארו בחיים מהימים ההם. 

שאלתי את האב: הייתכן שלא ראה מעודו את התצלום הנודע? הלא גם בסרט הנפוץ "פאשיזם כמו שהוא" 
שולב התצלום? ואולם עד הפרסום בעיתון "טרוד" לא ראה האב שום תצלום. בני-ביתו לא נתנו לו ללכת 
להצגת הסרט. כשראה את התצלום ב"טרוד", הכיר מיד את בתו, הרי היא דומה לו כל-כך. ואמנם, דמיון מפתיע 
בין תצלום האב בצעירותו לבין תצלום הבת. 


רשימה נוספת באה ב"טרוד" מיום 20.7.1968 בחתימת הכתב המיוחד לייב ארקאדייב 
וסופר עיתון הערב של מינסק ולאדימיר פריידין, ובה פרטים נוספים על הפרשה, לפי 
תעודות של הארכיון לתולדות המפלגה הקומוניסטית בבילורוסיה: 


הקבוצה המחתרתית של החברים טרוס ושצֶ'רבאצביץ אירגנה בריחת מפקדים של הצבא האדום מבית-החולים 
אשר במכון הפוליטכני. הפאטריוטים סיפקו לשבויים תעודות מזויפות וכן דירות למחבוא. בבית שצ'אָרבצביץ' 
ואחותו הלבישו אותם בבגדים אזרחיים. הם היו הראשונים שסבלו מבגידת הסגן בוריס רודזיאנקו. את חברי 
המחתרת אסרו והוציאו להורג בתליָה ביום 26.7.1941. שנים-עשר אנשי-מחתרת נתלו. 

בוז'ניב מספר: בבית-החולים היה חובש, בשם פיסארנקו, שהתהלך חפשי. הוא הכין תעודות מזויפות לי, ללויט, 
לזורין, לאיסטומין ולרודזיאנקו --- הוא הבוגד, הסגן בוריס, שעבד במטה החטיבה. אני הסתתרתי בביתה של 
אולגה פיודורובנה ורודזיאנקו בביתה של ילנה אוסטרובסקה. שתיהן נאסרו והוצאו להורג. 

כעת ניתן להבין את פירוש הפיסקה של מאשה במכתבה לאמה: "לי לא קרה דבר רע". פירושה: היא לא בגדה 
בחבריה ולא גילתה דבר לחוקריה. 

פרט נוסף מוסר אלכסיי סרגייביץ קוזלובסקי, כעת מרצה בפוליטכניון: 

מיוני 1941 עד ראשית 1944 עבדתי בצלמניה של הפולקס-דויטשא וָרנר. בנובמבר 1941 הוא מסר לי לפיתוח 
תצלום של תליה, ב-8 ואריאנטים שונים. אף שהתחייבתי בפני קומנדאנט העיר מינסק לא להשאיר אצלי שום 
העתקים מהתצלומים, הכינותי בכל-זאת העתקים והסתרתי אותם במרתף. כך נשארו אצלי 287 תצלומים 
מפעילות הגסטאפו. עם שחרור העיר מטרתי אותם לשלטונות הסוביטיים. 

ברשימה האחרונה, בחתימת הסופרים ארקאדייב ופריידין, ב"טרוד" מיום 21.7.1968, 
מובאים פרטים נוספים על מאשה. נאמר שם שהיא היתה מבקרת במינסק בבית-המלאכה 
של דודה, הפסל היהודי-הסוביטי הנודע, חתן פרס לנין, פָאיר אַזגוּר. בכלל יצירותיו של פָסל 
זה מצויים גם פסלים של רבי יהודה הלוי וכן של בעל-עגלה יהודי. אשתו של הפסל אינה 
יהודיה. בנם בחר להירשם בתעודת-הזהות שלו כיהודי. לפי החוק הסוביטי נקבעת 
הלאומיות אוטומאטית לפי ההורים. רק במקרה של נישואי-תערובת קיימת אפשרות של 
בחירה. 

ועוד נאמר שם כי לא מזמן צוּין במשפט על יחידה ליטאית ממשתפי-הפעולה, שהשתתפה 
גם בתליית 12 אנשי-מחתרת, ובכללם מאשה ברוסקין, כי יחידה זו עסקה ברצח יהודים 
מרוסיה ומפולין, וביניהם גם קומוניסטים. במשך חודשים אחדים רצחה 46,000 איש. מפקד 
היחידה, ששמו אימפלוביציוס, לא הועמד למשפט. הוא הצליח להגיע לארצות-הברית וחי 
בפילאדלפיה. 

כן נמסר ב"טרוד" על כינוסים של תלמידי בתי-הספר במינסק לזכרה של מאשה ברוסקין, 
וביחוד תלמידי בית-הספר שבו למדה. הספסל שעליו ישבה בכיתה הושאר ריק ופרחים 
עליו. המורים וחברותיה של מאשה שנשארו בחיים מספרים זכרונותיהם עליה. 

עד כאן העיתון "טרוד". מובן מאליו שהסופרים לייב ארקדייב וולאדימיר פריידין מציגים 
את מאשה ברוסקין כבת העם הבילורוסי ומדגישים את אהבתה לעם ולמולדתה. אין הם 
רומזים אף כלשהו על היותה יהודיה. ברם אין ספק שהידיעה שמסר אנאטולי רובין, כי 
מאשה ברוסקין היתה יהודיה, היא נכונה. 


הירש סמוליאר 

קומוניסט יהודי זה היה שבע נסיונות ואכזבות בימי חלדו. בימי גיאות האנטישמיות 
הממשלתית בפולין, בשלהי שנות השישים, התלוצץ סמוליאר על עצמו: הנני עורך עתון -- 
בלי עתון (העתון שבעריכתו "יידישע פאָלקסצייטונג" נסגר), חבר מפלגה -- ללא מפלגה 
(הוא סולק מהמפלגה), אבא -- ללא בנים (שני בניו נאסרו). 

בצעירותו היה חבר בארגון סוביטי של סופרים צעירים ביידיש באוקראינה. התידד עם משה 
טייף, שהיה גם הוא חבר ארגון זה. כעת כבר מותר לגלות כי משה טייף המשורר, חבר 
מערכת "סאָוועטיש היימלאנד", איש מינסק, היה בשעתו חבר תנועת-נוער ציונית בלתי- 
ליגאלית. הוא מת מיתה חטופה בשנת 1967 ועל-ידו ספר "שיר-השירים" שתירגמו ליידיש. 
בשנות העשרים חי סמוליאר באוקראינה. בסוף שנות העשרים נשלח כשליח הקומאינטרן 
למפלגה הקומוניסטית של אוקראינה ובילורוסיה הפולניות. פעמיים נתקלו זה בזה הירש 
סמוליאר ופרופיסור ראדוסלאב אוסטרובסקי, שני אנשים משני מחנות מנוגדים, בפעולתם 
הפוליטית. בראשונה, בוילנה בשנת 1928, בועידת התנועה הלאומית הבילורוסית, שבראשה 
עמד פרופ' אוסטרובסקי. הסיעה המאורגנת ביותר בועידה זו היתה הסיעה הקומוניסטית. 
סמוליאר, כיהודי, אי-אפשר היה לו להשתתף בועידה בגלוי. הוא ישב איפוא בפינה נידחת 
בבנין הועידה ומשם הדריך וכיון את הסיעה הקומוניסטית. ההחלטות בועידה זו נתקבלו 
ברוח ההצעות הקומוניסטיות. עם סיום הועידה, נתקל פרופ' אוסטרובסקי בסמוליאר שיצא 
ממחבואו ואמר במרירות: זה האיש שניהל, למעשה, את הועידה של התנועה הלאומית 
הבילורוסית. 

ובשניה -- במינסק בימי שלטון הנאצים. פרופ' אוסטרובסקי הובהל למינסק במטרה 

להקים תנועה בילורוסית לאומית המשתפת פעולה עם הנאצים. סמוליאר ביקש, מטעם 
המחתרת הקומוניסטית, לשבש ולסכל את פעולות התנועה הזאת. הוא נבחר על-ידי הנעד 
העירוני של המחתרת לפעולה זו, באשר הכיר משנים את עסקני התנועה הבילורוסית והיה 
מסוגל לגלות את "פרצופם הבוגדני". משום כך אסרה המחתרת על סמוליאר תקופה 
מסוימת לצאת ליער. 

עם "שחרור" בילורוסיה המערבית על-ידי הצבא האדום, בשנת 1939, לא ניתן לסמוליאר 
-- אחרי שנים של ישיבה בבית-סוהר פולני -- שום תפקיד חשוב. עם פרוץ המלחמה בין 
גרמניה לברית-המועצות, נקלע סמוליאר למינסק. נסיונותיו להקים מחתרת בגיטו נתקלו 
באי-אמון. רק לאחר המלצה על מהימנותו מטעם פעילי המפלגה הקומוניסטית שהכירוהו 
התחילו לרכוש לו אמון. 

באוקטובר 1942 נאסרו כמעט כל חברי הועד העירוני המחתרתי ופעילים רבים, כמאה איש, 
וכולם הוצאו להורג. לאחר מכן נדרש סמוליאר לעזוב את הגיטו ולעבור למחתרת בעיר. 
תחילה הוסתר בבית שבמרכז העיר, סמוך לבנייני השלטון הגרמני. היה בזה משום יתרון, כי 
במקום זה עבדו יהודים רבים מהגיטו. סמוליאר היה מצטרף אליהם ביום, וחומק עם ערב 
למקום מחבואו. 

כעבור כמה ימים הועבר לביתו של אחד מראשי המחתרת, מיקולה גֶראסימנקו. ביתו של 
גֶראסימנקו היה על גבול הגיטו, והיו בו כמה יציאות לרחובות שונים, והעיקר עליית-גג נוחה 
למחבוא. דרך הגגות אפשר היה להתחמק בזמן מצוד. גֶראסימנקו הכיר את כל הפרצות 
בגדר הגיטו. הוא גם היה המקשר בין המחתרת ל"יער". לילה אחד הופיעו לפתע אנשי 
הגסטאפו. אשת גראסימנקו העלתה את סמוליאר לעליה, כי הימצאות יהודי מהגיטו בבית 
של נוצרים בלילה, היתה גוררת אחריה הוצאה להורג של כל הנמצאים בבית. שאר בני- 
המשפחה לא הספיקו להסתלק. כולם נאסרו והוצאו להורג. סמוליאר ישב יומיים חבוי 
בעליה. מק? שני ימים, בלילה, חמק דרך גגות ומרתפים, וניצל. השכנים, שהרגישו 
בנוכחותו בעליה, לא מסרו אותו למשטרה. 

ומספר סמוליאר: בשנת 1962 ביקר במינסק והלך לראות את ביתו של גראסימנקו. הבית 
משמש עתה כאתר היסטורי. הוא פגש שם סיורים של תלמידי בתי-הספר. שמע את 
הסיפורים על גבורת המשפחה שהוצאה להורג. אך שמו לא הוזכר לחלוטין, כאילו לא היה 
קיים מעודו. 

אחרי הבריחה מביתו של גראסימנקו, חזר לגיטו. נעשה נסיון, שנכשל, להבריחו ל"יער". 
סוף-סוף העבירו אותו, בסוף 1942, ליערות לובאן, כ-150-130 ק"מ ממינסק. ביער שכן 
ה"אובקום" (הועד המחתרתי האזורי של המפלגה הקומוניסטית). 

כשהגיע סמוליאר ליער, הקים שם יחידת פרטיזנים על-שם לאזה. והוא שימש כפוליטרוק 
(קומיסאר פוליטי) של היחידה. בצבא האדום בוטל תפקיד הקומיסאר הפוליטי, אך בתנועה 
הפרטיזנית נשאר. לאחר מכן התאחדו היחידות על-שם לאזה, פרונזאָ, ודזֶ'רזינסקי לחטיבה 
על-שם פרונזאָ. 

פרופ' נ. ניקולסקי (1959-1877), רוסי, חוקר תולדות עמי המזרח התיכון, חבר האקדימיה 
הבילורוסית למדעים, מקים המכון לחקר הפולקלור היהודי, בקי בתלמוד, עברית ויידיש, 
והוא אז כבן 65, היה אף הוא ביחידת לאזה. 

בשנת 1943 נערך מצוד גרמני על הפרטיזנים ביערות לובאן. המפקדים שהיו בגילופין עזבו 
את הפרטיזנים לנפשם ולא דאגו לנסיגה מסודרת. סמוליאר נטל את היוזמה לידיו, אירגן את 

הנסיגה, וכך ניצלו רוב האנשים. לאחר המצוד תבע סמוליאר להעמיד לדין את המפקדים 
בעוון מעילה בתפקיד. התהפך הגלגל ובמקומם הואשם סמוליאר בכשלון הנסיגה, ועמדו 
להוציאו להורג. הדבר נודע למפקדה, והגנראל פלאטון דרש להעביר את בירור המשפט 
אליו. פלאטון זיכה אותו מאשמה והעביר אותו לעבודה במערכת העתון האזורי של 
הפרטיזנים, בפיקודו של דובוב. 

ועוד מקרה של היחלצות מצרה. אחרי שחרור מינסק, ביולי 1944, נפגש סמוליאר עם 
פונומארנקו, המזכיר הראשון של מרכז המפלגה הקומוניסטית בבילורוסיה. סמוליאר דרש 
ממנו יחס מיוחד לפרטיזנים היהודים ולמשפחותיהם -- נשים, זקנים וילדים. הפרטיזן 
הלא-יהודי, טען, חוזר למשקו החקלאי, ואילו היהודים אין להם לאן לחזור. פונומארנקו 
התרגז מאוד, ולאחר שהות-מה נתן הוראה לאסרו. אך הודות לאנדרולומוסיה ששררה אז, 
לא מצאו את סמוליאר ובמרוצת הזמן נשתקע הדבר. 

את ספרו על גיטו-מינסק כתב סמוליאר בתנאים איומים, בחורף 1945. הוא גר באיזו 
חורבה, שהקור חדר לתוכה. כדי להתחמם, היה סמוליאר מרתיח מים ושם רגליו בעביט מים 
חמים. הרצון להנציח את גבורת הנופלים ואנשי המחתרת המריץ אותו לכך. 

במחצית 1971 עלה סמוליאר ארצה. כאן, בתנאים של חוסר פחד מצנזורה סוביטית, הוא 
כותב מחדש את עבודתו על גיטו מינסק ועל המחתרת, כשלנגד עיניו רק האמת ההיסטורית, 
כפי שהוא ראה אותה מבפנים, בפעילותו האישית. 


הבילורוסים והיהודים 

מה היה יחסה של האוכלוסיה הבילורוסית אל היהודים בשנות השלטון הנאצי? ודאי, גם 
הבילורוסים היו נגועים בשנאת-יהודים, ובכל זאת יש להבדיל מבחינה זו בין הבילורוסים 
לבין הפולנים, הליטאים, הלאטבים והאוקראינים. יחידה של ליטאים השתתפה כבר 
באוקטובר-נובמבר 1941 בהשמדת יהודים. במשפט שהתקיים בקובנה ב-1959 התברר, כי 
0 יהודים, קומוניסטים ושבויי"מלחמה נרצחו בסיוע היחידה הליטאית הזאת תוך 
חודשים מספר. יחידה לאטבית שמרה בבית-הסוהר במינסק והצטיינה באכזריותה. היחידות 
האוקראיניות הן שם-דבר בשנאתן ליהודים. אמנם, עם התמורות בחזית והתקרבות הנצחון 
הסוביטי הצטרפו אוקראינים רבים לפרטיזנים, אך גם כאן לא פחתה שנאת-היהודים שלהם. 
והיחידות הפרטיזניות הפולניות ביער היוו את הסכנה הגדולה ביותר לכל יהודי ניצול הגיטו, 
הן לבודד והן לקבוצות פרטיזניות קטנות של יהודים. 

הבילורוסים שעבדו בשירות הגרמני, בעיקר בני העיירות, לא גילו שנאה יתרה ליהודים. 
פרטים על כך מספר "האב דניאל" ששירת יחד אתם. היו במינסק העיר גם ויליקורוסים 
רבים ואלה לעיתים הצילו יהודים. יחידות צבאיות של בילורוסים בשירות הנאצים הוקמו 
רק ב-1943. חלק ממנהיגי התנועה הבילורוסית הלאומית הובאו מבילורוסיה המערבית 
(הפולנית) וגם מברלין, שם קיבלו הכשרתם. 

אכזריותם של הבילורוסים היתה פחותה משל משתפי-פעולה מעמים אחרים. הפרטיון 
ממינסק דוידוביץ' אומר כי ככל שהגוי הבילורוסי תרבותי פחות, כן יחסו ליהודים לבבי 
יותר. היחס משתנה לרעה עם עליית רמת ההשכלה. רושם מדכא ביותר על היהודים 
במינסק, עם הקמת הגיטו, עשתה הרדיפה של ה"שקצים", דור שלישי למהפכת אוקטובר, 
אחרי יהודים, תוך כדי זריקת אבנים וצעקות "יהודון מצורע". יהודי שחמק בין גדרות הגיטו 
והתהלך בעיר בלי טלאי חשש מהגויים שיכירוהו כיהודי וילשינו עליו, יותר מאשר 

מהגרמנים שבקושי הבדילו בין יהודי ולא יהודי. אך בסיכומו של דבר היו הבילורוסים 
ביחסם ליהודים -- הטובים מכל גויי הסביבה. 

גם שנאתם לשלטון הסוביטי ולעם הרוסי היתה פחותה. פעלה אצלם גם "אהבת המולדת". 
והרי עוד בשנת 1812, בימי הכיבוש הצרפתי, עזרו לגרש בקלשונים ובחרמשים את צבא- 
נפוליאון, הפולש הזר. 

מאוד התרגשתי מסיפורה של גניה בוימבורט, פרטיזנית שעלתה ארצה באוגוסט 1972 
ממינסק. היא ניצלה בהיותה נערה צעירה, הודות לכפרית בילורוסית זקנה שנתנה במתנה 
חזירון לפרטיזן-גוי על מנת שיקח את גָנִיה לפרטיזנים. 

ומספר יעקב גרינשטיין, כי בכפרים שלא היו בהם תושבים פולניים, או מספרם היה קטן, 
היה היחס לפרטיזנים טוב יותר. אפשר היה לישון בשקט בלילה. אחרת היה בכפרים שבהם 
היו פולנים רבים. 

סיפר פרטיזן אחד, שנודע לו ולחבריו כי 5-4 פרטיזנים יהודים נעצרו על-ידי יחידת 
פרטיזנים פולניים וצפויה להם סכנה. אף שהפולנים היו עצמאיים, שלטה המפקדה של 
הפרטיזנים הסוביטיים בכל יער נאליבוקי, וגם הפולנים נשמעו, אף אם בלי רצון, למפקדה 
הסוביטית. האיש מיהר למפקדת הגנראל פלאטון. מאחר שהגנראל לא היה במפקדה, פנה 
לראש-המטה, הפולקובניק סוקולוב, בבקשה להורות לפולנים למסור לידיו את הפרטיזנים 
היהודים השבויים. לאחר הפצרות רבות ובהשפעת אשתו היהודיה, נתן לו סוקולוב את 
המכתב. האיש רכב במהירות ליחידה הפולנית, אף שחשש פן יאסרו גם אותו. המפקד 
הפולני הסכים למסור לו את השבויים, אך לא את הנשק שהיה אתם. כך ניצלו הפרטיזנים 
היהודיים. 

ראוי גם להדגיש את הקשרים ההדוקים של הפרטיזנים היהודיים בינם לבין עצמם. היחידות 
בבילורוסיה ידעו על כל אחד ועמדו בקשר עם כל פרטיזן. זה התבטא גם בביקורים תכופים 
של לוחמים במחנות המשפחתיים של בלסקי וזורין, השתדלו לעזור ככל שידם השיגה. 
סוּפר לי על מקרה אחד של עזרה ליחידת בלסקי. בזמן הראשון של היוְצרות הקשר האוירי 
בין "האדמה הגדולה" ויער נאליבוקי, היו מגיעים אוירונים סוביטיים לשדות-תעופה 
פרימיטיביים, אך עדיין לא העזו לנחות. את חבילות-הנשק היו מצניחים לאור מדורות 
שסימנו את שדה התעופה. היו מצניחים חבילות של תת-מקלעים ארוזים בשק. בלילה, 
בחושך, היו החבילות נופלות מפוזרות ביער. במשלוחים הראשונים הצליח העד להסתיר 
חבילה מכל משלוח, להחביא אותה, וביום היו באים אנשי בָלסקי בעגלה, מגלים את 
המחבוא ולוקחים את הנשק. וכדי שלא יתעורר חשד לגבי מקורו של הנשק החדש שהופיע 
אצל מפקדי יחידת בלסקי, הפיצו שמועה, כי יחידת בלסקי התקיפה משמר גרמני והצליחה 
לגזול מהם את הנשק הזה. 


היציאה מה"יער" 

עם שחרור בילורוסיה מהגרמנים היה עתיד הפרטיזנים מעורפל. אכזבה רבה היתה נחלת 
חלק ניכר מהם ובמיוחד הפרטיזנים היהודיים. היחס לפרטיזנים מצד השלטונות לא היה כפי 
שקיוו. 

המפקדים -- ומשנת 1943 הוקטן מאוד חלקם של היהודים בין המפקדים -- סודרו 
בעבודה מינהלית בשטחים ששוחררו. את אנשי השורה הזדרזו לשלוח לחזית מבלי שקיבלו 
הכשרה מתאימה לכך. חלק ניכר מהם נפל. 


השואה, המחתרת והלחימה הפרטיזנית 211 


היחס אל הפרטיזנים מצד מפקדי הצבא האדום היה כאל חומר אנושי פראי ובלתי ממושמע. 
המודד היה ה"וודקה". בצבא קיבל חייל כמות יי"ש מוגבלת לחגים או לתפקידים מיוחדים. 
הפרטיזנים היו רגילים לשתות כמויות עצומות, ולוּ גם תוצרת-בית (סאמוגון). 

הזקנים והילדים קיבלו טיפול מיוחד, הטבות גדולות. עזרו להם ללמוד, אך בתנאי הרעב 
וההרס היה ערכם של כל התלושים הנוספים למזון מועט. 

החוזרים למינסק מה"יער" קיבלו בחזרה את דירותיהם דרך בית"המשפט, אם נשארו 
שלמות. אחרים הסתדרו בפרברי העיר, ונוסף לעבודה גידלו ירקות להקלת המחסור. ומספר 
וולודיה פאטנט באיזה קשיים הוחזר לו ביתו שנתפס ע"י קצין-צבא גבוה וגם בית-המשפט 
לא עזר. 

בכלל אלה שנשארו בתפקידים מינהליים ולא הלכו לחזית, היו גם יהודים מעטים, 
שמפקדיהם לקחו אותם איתם והם קיבלו "שריוּן", כלומר שחרור מהחזית. 

סיפר פרטיזן אחד, כי בסיועו של מפקדו-לשעבר הצליח להקים מסעדה למופת לאנשי 
המינהל וגם לקצינים גבוהים הנמצאים במקום. באחד הימים בא קצין-צבא ותבע להגיש לו 
מחוץ לשעות העבודה. היהודי, מנהל המסעדה, סירב. אותו קצין היה אחראי על הגיוס לצבא 
באזור. וכמעשה-נקם שיגר למנהל-המסעדה צו על גיוסו לצבא. פרץ סכסוך בין מפקדו 
בפרטיזנים ובין הקצין הממונה על הגיוס. הסכסוך הסתיים אחרי מתנה הולמת לקצין הגיוס. 
תיאור עגום של מינסק העלה סופר צבאי, איש מינסק, יעקב גרצוביץ, שנכנס עם ראשוני 
הצבא-האדום לעיר המשוחררת, זכרונות אלה פורסמו בעתון "נימאן" 1970: = 

העיר תל-חורבות. הנהר סביסלוץ' שחור מפיח ואפר. אנשים גרים בביקתות חפורות 
באדמה, כמו הפרטיזנים ב"יער". ובין הביקתות ערוגות מטופחות של ירק. 





מצעד הפרטיזנים במינסק עם שחרורה, יולי 1944 


12 דוד כהן 


את ביתו מצא שלם, אפילו את עריסת תינוקו מצא בחוץ מתחת לעץ. אבל מכל משפחתו לא 
נשאר איש בחיים: אשתו וילדו נרצחו "כממזרים ממוצא שמי". ובביתו מתגוררת משפחתו 
של פולקס-דויטשאָ. הלה תפס את הבית בסוף יוני 1941, כבר בימים הראשונים לכיבוש 
העיר על-ידי הגרמנים. 

ומספר הפרטיזן דוידוביץ שברח ממחנה-שבויים ל"יער": ב-16 ביולי 1944, לקראת חגיגת 
שחרור העיר ומצעד הפרטיזנים בבילורוסיה נהרו למינסק החרבה כל היהודים שנשארו 
בחיים. דוידוביץ הפרטיזן נפגש עם חבר יהודי ששירת בצבא האדום. על-ידם עבר יהודי זקן 
בעל זקן לבן ארוך. קפץ חברו וצעק: "זה אבי!" ובאמת זה היה אביו שנאסר 12 שנה לפני 
כן כקולאק ("בעל-גוף"). היתה זאת משפחה יהודית שגרה בפרבר העיר והתקיימה ממכירת 
חלב של פרות אחדות שהיו להם. האב הוגלה למחנה סולובקי הידוע לשימצה, ובכל-זאת 
הצליח להישאר בחיים... 


קמה הוצאת-ספרים בבילורוסיה, "בילארוס", ותפקידה להאדיר ולפאר את העם הבילורוסי 
במרי נגד הנאצים, הן במחתרת והן בפרטיזנים. ומעלים על נס את חלקם של הבילורוסים 
בהתנגדות לגרמנים בארצות-הכיבוש האחרות, כגון צרפת, הולנד וכו'. "כל מקום שאליו 
נקלע 'בילורוסי' בשטח-הכיבוש הגרמני היוה הוא גרעין למרי". ומתעלמים מכך 
שה"בילורוסי" הזה הוא בעצם יהודי. 

שתי פעילות-המחתרת בגיטו-מינסק עבדו במכון לחקר "מלחמת המולדת" 1941-45 שעל- 
יד מרכז המפלגה והאקדימיה למדעים של הריפובליקה הבילורוסית ובהנהלת המוזיאון 
"למלחמת המולדת", שבו היה פעם מדור יהודי, סופיה סאדובסקאיה ז"ל ושרה לוין, תיבדל 
לחיים. בין המוצגים במדור זה היה פאספורט (תעודת-זהות) שהוצא ע"י היודנראט. בעל 
הפאספורט, זליג יפה, הגיע כבר ארצה ואינו יכול אפילו לקבל העתק מתעודה היסטורית זו, 
שעליה חתימת אביו, משה יפה. 

סופיה סאדובסקאיה כותבת בזכרונותיה על איש-המחתרת אברהם קאסטלניץ (אחיה של 
השחקנית דבורה קאסטלניץ). 

שרה לוין הקימה זכר לבעלה, משה לוין, צייר וסופר לילדים ביידיש. היא הוציאה לאור ספר 
קטן לילדים של משה לוין (בכינוי בער סאָרין) בתרגום לרוסית. 


ולסיכום 

עם העלאת פרקים אלה ראיתי תפקידי בעיקר בריכוז חומר אינפורמיטיבי, ובכל-זאת איני 
פטור מלציין אי-אלה מסקנות. 

א. בעיר מינסק ובסביבתה פעלה מחתרת אנטי-נאצית פעילה. היא שביצעה את רציחת 
הגנראל-קומיסאר לרוסיה הלבנה וילהלם קובאָ, ועוד נאצים חשובים. 

נקמה רבה נקמו אנשי המחתרת בבילורוסים ששיתפו-פעולה עם גרמנים, כגון איוואנובסקי, 
ראש מועצת העיריה, אקינצ'יץ, מנהיג התנועה הבילורוסית הלאומית, קוזלובסקי, עורך 
העתון הבילורוסי, ועוד. 

שיתוף פעולה הדוק היה בין המחתרת והפרטיזנים בעיקר משנת 1943. אך כבר בזמן 
הראשון לכיבוש העיר קמה מחתרת לא גדולה, שעסקה בעזרה לשבויים ובהברחתם 
ל"יער". 

אכזריות הגרמנים כלפי התושבים, רציחת רבבות שבויים מהצבא האדום במרכז העיר לעיני 
כל העיר, גיוס-הכפיה לעבודה בגרמניה, הגבירה את ההתנגדות לנאצים. היו הרבה כשלונות 

למחתרת בעיר, מחוץ לגיטו, ובכל זאת גדלה המחתרת והיתה מהפעילות ביותר בכל שטח 
הכיבוש בברית-המועצות. נשים רבות פעלו במחתרת, תחילה תופרות ופועלות, אחרי כן 
מרצות וסטודנטיות מהאוניברסיטה. 

חלקם של היהודים בפעולות המחתרת הכללית היה גדול, בראשונה כמדריכים, לאחר מכן 
גם כמבצעים ומארגנים. 

ב. המחתרת בגיטו היתה קומוניסטית, קשורה עם המפלגה ומוסדותיה, נתונה למרותה. לכן 
חיפשו ומצאו סמוליאר ונחום פלדמן את הקשר עם הועד של הסניף העירוני -- גורקום. 
הגורקום היה המוסמך הבלעדי לקבל החלטות לחיים ולמוות, ואין מערער על החלטותיו. 
מכאן גם היחס לבילורוסים משתפי-הפעולה עם הגרמנים. הגורקום דן אותם למוות. 
בהוצאה להורג לקחו חלק פעיל גם יהודים. באורח דראמתי נרצח העתונאי הבילורוסי 
קוזלובסקי על-ידי קבוצת אנשי מחתרת מחופשים כגרמנים. הם נכנסו למערכת העתון ביום, 
בשעות העבודה, ודרשו את תעודות כל העובדים. כשנוכחו לדעת מי עורך העתון, ירו בו 
והסתלקו. את ראש העיריה איואנובסקי רצחו ביום ברחוב סואן. 

לעומת זאת, לא פגעה המחתרת ביהודים משתפי-פעולה עם הנאצים. סמוליאר וחבריו 
איימו להתנקם באפשטיין, ויינשטיין ועוד, שמסרו הרבה יהודים מהגיטו לגסטאפו. אך 
הסתפקו בכרוז ולא נגעו בהם לרעה. 

היתה בגיטו בוגדת אחת בשם מירה, ילידת מינסק, בת למשפחה ידועה בעיר. אחרי 
האקציות היתה מתהלכת בין הבתים העזובים וצועקת ביידיש: "צאו, אין פה גרמנים!" -- 
ואת כל היוצא מהמחבוא היתה מוסרת לגסטאפו. גם בוגדת זו לא נקמו בה במקום-בגידתה, 
אלא שלחו אליה אחת מראשי המחתרת בגיטו, שרה לוין (אלמנת הצייר משה לוין, אחרי זה 
אשת נחום פלדמן), וזו שיכנעה אותה לצאת ליער וללמד זכות על עצמה. רק ביער הוציאו 
אותה להורג. 

בספרות הסוביטית אפשר למצוא הדים מהויכוח שניטש בזמנו ביחס להצלת יהודים מגיטו- 
מינסק. הויכוח היה בין אנשי המחתרת הכללית וגם בקרב הפרטיזנים. סמוליאר מדגיש 
בספרו, שהגורקום קיבל החלטה לא להתנגד לחיפוש דרך להוצאת יהודים ליער. "הידידים" 
הסבירו לאנשי המחתרת בגיטו, שהעיקר -- המלחמה נגד הגרמנים. הוצאת יהודים רבים 
עלולה להפריע ולהכביד על מלחמה זו. "שונאי ישראל" בפרטיזנים האשימו את הפרטיזנים 
היהודים כי אין בכוונתם להילחם בגרמנים, כי אם להציל את קרוביהם היהודים. דומה, כי 
אפשר לקבוע שלא רבה היתה פעולת המחתרת בגיטו להצלת יהודים. 

ריאיינתי עשרות ניצולי גיטו"מינסק, למעלה מ-80 איש, ומהם רק בודדים יצאו ליער בעזרת 
המחתרת בגיטו. כמעט כולם יצאו בדרכים אחרות: ביזמה פרטית, עזרה של גויים סתם, 
גויים אנשי-המחתרת בעיר, ובדרכים שונות ומשונות. אמנם, רוב העולים ארצה הם 
"מערביים" או שהתחתנו עם "מערביים" ובזכותם עלו ארצה דרך פולין. אבל לאחרונה 
הגיעו ארצה פרטיזנים ממינסק לא דרך פולין, וגם הם ברובם ניצלו לא בעזרת המחתרת 
בגיטו. למסקנות כאלה מגיע גם יוסף ליטבאק במאמרו: "השלטון הסוביטי והצלת יהודים 
פולנים ומערביים" ("בחינות" 3-2, תל-אביב 1972). 

ג. | הדור הצעיר בגיטו מינסק היה רחוק מישראל ומכל רגש יהודי לאומי. מספרת פרידה 
סקורוחוד, כעת בארץ, עד מה היה המושג "ארץ-ישראל" או "פלשתינה" לא מובן לצעירי 
מינסק. הנוער גדל באוירה של אינטרנציונאליזם, בעיר שרובה יהודית, מבלי לדעת על 
שנאת ישראל, צרות של יהודים, אך גם לא על קירבה ועזרה יהודית הדדית. 

בשיחה על מינסק בשואה סיפר פרטיזן "מערבי" ניצול גיטו-מינסק ופעיל-המחתרת, כי רק 
הרעיון הציוני שהתעורר בו מחדש ב"יער" הציל אותו מיאוש ומאכזבה. האמונה בתקומת 
העם בארץ-ישראל איפשרה לו לעבור את הזמן השחור, מחוסר התקנה. 

לא כן הנוער היהודי-הסוביטי. יאוש ואכזבה היו מנת גורלם של בני הדור הצעיר במינסק, 
גם של אלה שניצלו והגיעו לפרטיזנים. השירים ששרו צעירי מינסק בגיטו וביער היו שירים 
מלאי געגועים למולדת הרוסית הדוויה ומוסקבה המעטירה... 


ולסיום חובה עלי להדגיש כי למרות הזוועות שעברו על אנשי הגיטו, הם שמרו על צלם 
האדם בקרבם. 

מספר חיים ברעם: 

היה זה בשנת 1943. הגיטו כבר התרוקן מרבבות תושביו. נשארו מתי-מספר. המחיצה בין 
הגיטו הכללי ו"ההאמבורגי" בוטלה. הנשארים קיווּ להישאר בחיים, גידלו ירקות למאכל, 
אבל גם... פרחים. 

הצייר היהודי מארק ז'יטניצקי, שרבים מציוריו הם מחיי הגיטו, מתאר באחד מציוריו אשה 
מהגיטו מושיטה יד דרך גדר התיל כדי לנגוע בפרח הגדל מאחורי הגדר. פֶנִיה קורנים ועיניה 
נוצצות... 





מארק ז'יטניצקי אשה בגיטו 


יעקב גרינשטיין 
בגיטו, במחתרת, ביער 


המחבר, | יעקב גרינשטיין, נולד ב-1919 
בפאביאניץ שבפולין. במלחמת-העולם הוטל 
לגיטו"מינסק, הצטרף למחתרת, השתתף בלוחמה 
הפארטיזנית, ולאחר שחרור מינסק לחם בשורות 
הצבא האדום. 

עלה ארצה ב-1948. תושב גבעתיים. מזכיר 
ארגון הפארטיזנים בארץ. 

הפרקים המובאים להלן לקוחים מספר! "אוּד 
מכיכר היובל". תירגם מיידיש שלמה אבן-שושן, 
הוצאת הקיבוץ המאוחד ובית לוחמי-הגיטאות, 
תשכ"ח. 





המחבר בחיל-השריון בצבא האדום 


גוטו מינסק 
באחד במארס 1942, בשעה ארבע לפנות בוקר, הקיפו הגֶסטאפו והמשטרה את דירותינו 
בעיירה. בדקות ספורות הועמדנו כולנו, 15 משפחות, בחוץ, מוקפים משטרה וגאָסטאפו. 
הבדילו מאתנו את הרופאה גוראֶוויץ' ושלושה רופאי-שיניים -- סאלי יוסקוביץ', מנדל 
יוסקוביץ' ואשתו רעיה. כל השאר הועלו בחָפזה על מַשאית, שהפליגה בכיווּן לא-ידוע. 
היינו בטוחים כי זוהי דרכנו האחרונה. 

לאחר שלוש שעות נסיעה הגענו לגיטו-מינסק. המכוניות נעצרו לפני שער מלופף חוטי- 
תיל. ליד השער עמדו שוטרים יהודים. חבושים היו כובעים כחוּלים-כהים עם רצועה צהובה 
מסביב, על יד ימין סרט צהוב רחב עם מגן-דוד וטלאי צהוב עגול על החזה ועל הגב. טורים 
של גברים ונשים יצאו מן הגיטו, צועדים בסדר מכונס. מן הצדדים שמרו עליהם גרמנים. 
האנשים, בבלואים, היו מגודלי-זקן וצמוקים מרעב. כל אחד נשא עמו תרמיל מופשל על 
השכם. ביד החזיקו קופסת שימורים מלופפת בחוט-ברזל. 

חיכינו עד בוא נציגיו של היודנראט לקבל אותנו מידי הגרמנים. הגיטו מבחוץ עשה עלינו 
רושם מזעזע, אך בכל זאת שמחנו שנהיה בצוותא עם הרבה יהודים. הלא רק לפני שעות 
מספָּר היינו משוכנעים שזה סופנו. איש לא העלה על דעתו כי נחזה עוד אור יום. מצב- 
רוחנו נשתפר: מה שיהא עם כל היהודים -- יהא גם עמנו. 

לאחר כמחצית השעה הופיעו שני יהודים, בבגדים יפים. הטלאים הצהובים היו ממָשי. באו 
בלוויית שני שוטרים יהודיים וקצין הגאָסטאפו שהביאנו הנה. ציוו עלינו לרדת מן המכוניות 
ולהתייצב בשוּרה. אחד משני היהודים חתם על איזה נייר. 

השער נפתח, ונכנסנו לגיטו. הוּבלנו לבית היודנראט. בקומה השניה פינו חדר, ונצטווינו 
להישאר בו. הודיעו לנו, שיהא עלינו לשהות כאן ימים אחדים, עד שיימצא לנו מקום- 

מגורים, כי הצפיפות בגיטו גדולה. ביקשנו תבשיל חם לחמשת הילדים שהיו עמנו. קיבלנו 
לחם שחור, רותחים ממוּתקים, אבקת-חלב ומרק. 

לאחר שנרשמתי בלשכת היודנראט, כ"אזרח" גיטו-מינסק, יצאתי לרחוב. 

גיטו"מינסק החריד בחיצוניותו. מסביב לכיכר-היובל בחלק העיר הישן גודרו כמה רחובות 
בתיל. הבתים היו פרוצים ומקורעים. הגדרות וכל גזיר-עץ נעקרו ושימשו להסקה. האנשים 
היו חיוורים, קפואים מקור. השלג הקרוש שעָטה את פני השטח היה כבוּש ומזוהם. חצרות 
לא היו, וצריפי-העץ הישנים עמדו בבדידותם, מיוּתמים ושרויים כביכול ברוגז, מופרשים 
זה מזה. החלונות ברובם עקורים, מכוסים בסחבות ובלוחות ישנים מזוהמים. גם חזוּתם של 
הדיירים היהודים לא היתה טובה מזו של דירותיהם. לא אנשים נשתרכו, כי אם צללים 
דועכים, עטופי-סחבות, נפוחי-רעב. 

בריחוק מאה מטר מן היודנראט היה שוק, בו עסקו היהודים במקח וממכר... עמדו נשים עם 
פחי לביבות מקליפות תפודים, בצל או קצת תפודים קפואים. יהודים מכרו סָכָרין, מנות לחם 
ומרק שקיבלו מהגרמנים. כל מצרך היה לו מחיר קבוע. פיתה מקליפות תפודים -- 8 
רובלים; מנת לחם -- 30 רובל; שקית אבקת-חלב -- 50 רובל; קופסת גפרורים עם טבק 
מבדלי-סיגריות -- 10 רובלים וכיו"ב. כאן גם נעשו חליפין של בגדים במזונות. כל דבר 
היה בגדר סחורה. וכבר הופיעו כאן סוחרים בעלי עמדה איתנה ובעלי שם. פיתות מקליפות 
תפודים נחטפו ממש, כי טעמן היה עָרְב. 

התהלכתי בשוק והאזנתי לשיחם של יהודים. תמיה הייתי על מאבקם העקשני לקיים את 
הנפש בקליפות תפודים. 

גיטו"מינסק כבר ידע ימים של פורענות. דם יהודי נשפך בחוצות. לא עבר יום בלא קרבנות 
בנפש. 

טבח מחריד ערכו הגרמנים בשבעה בנובמבר 1941, ביום-השנה הכ"ד ? מהפכת-אוקטובר. 
שתי יממות תמימות השתוללו גרמנים ואוקראינים, ירו ורצחו. אלפי יהודים הוצאו אל 
מחוץ לעיר ונורו. ניספו אז כעשרים אלף יהודים. לאחר הטבח "התנצלו" הגרמנים באָמרם, 
כי לא היה זה אלא ביטוי לזעמו של העם הרוסי, ושוב לא יפגעו ביהודים, אם יעבדו היטב. 
הגיטו היה מחולק לשני חלקים נפרדים: גיטו "רוסי" וגיטו "גרמני". הגיטו ה"רוסי" 
השתרע סביב כיכר-היובל ותפס מצד אחד את השטח שעד קצה רחוב זאוואלנאיה, מצד שני 
-- את השטח שמסביב לבית-העלמין היהודי והתמשך לאורך רחוב-הריפובליקה. הגיטו 
ה"גרמני" השתרע לאורך רחוב הריפובליקה מצדו השני והסימטאות המקבילות לו באורך. 
רחוב הריפובליקה הפריד בין שני הגיטאות, ולעָבר1 אסוּר היה. דרך הביניים השתייכה 
לאיזור הארי ושימשה כדרך-מעבר. 

בגיטו "הרוסי" נמצאו יהודי מינסק ויהודים מעיירות הסביבה, וכן אחוז קטן מיהודי פולין, 
שבאו למינסק כפליטים בשנת 1939. 

בגיטו ה"גרמני" נמצאו יהודים שהגרמנים הביאוּם משלוחים-משלוחים מגרמניה, אוסטריה 
וצ'אָכוסלובאקיה. רוב שוכניו היו יהודים מהאמבורג, שהגיעו במשלוח הראשון, ולכן כוּנה 
הגיטו ה"גרמני" בשם "גיטו-האמבורג". 

לשני הגיטאות היו יודנראטים נפרדים, ארבייטסאמטים (לשכות-עבודה) נפרדים ומשטרה 
נפרדת. היהודים ה"גרמניים" התבדלו מהיהודים ה"רוסיים", ראו עצמם כבעלי זכויות-יתר. 
אדוני הגיטו היה איש גאָסטאפ1 -- אובאָרשטורמפיראֶר ריכטאֶר, גרמני בגיל העמידה עם 
צלקת על פניו ועינָים אפורות, קרות, כשל ליסטים. האקדח תלוי היה לו מלפנים, על 

החגורה, ונרתיק-העור פתוח תמיד, מוּכן לשליפה ולירי. הוא שניצח על טְבח-הדמים 
בשבעה בנובמבר 1941. 

מרבית היהודים משני הגיטאות היו מתייצבים בוקר-בוקר בטורים לפני הארבייטסאמט 
וצועדים בלוויית משמר גרמני לעבודה אל מחוץ לתחום הגיטו. יהודים עבדו בבתי-חרושת 
ובמפעלי-מלאכה, בקסרקטי הצבא ובתחנת הרכבת, מפוזרים על-פני העיר כולה ומחוצה 
לה. עשרות משאיות היו מגיעות להוביל את היהודים לעבודה. כל אחד היה לו מקום-עבודה 
שלו, וכל עובד היה מצויד בתעודת-עבודה. בעלי-מקצוע היו מצוידים בתעודות מיוחדות, 
שלא ייחָטפו לעבודות אחרות, דבר שהיה מעשה יום ביומו. רבים עבדו בעבודה שחורה. 
אלה סְבלֶם היה גדול ביותר. מי שלא עָבד היה צפוי למוות וָדאִי ברעב, מחוץ לשכבה דקה 
של ספסרים שעסקו בהברחה ובסחר-מכר. 

מנתו החָדשית של היהודי בגיטו היתה 21 ק"ג לחם שחור, 150 גראם גריסים, קילוגראם 
קמח שחור ו3007 גראם נופת (נוזל שחור, מריר, פסולת-סוכר). זה היה כל מזונו של יהודי 
לחודש ימים. העובדים היו מקבלים במקומות-העבודה לצהריים מרק ופת לחם. והיו 
מקומות-עבודה ששם קיבלו לפעמים גם כיכר-לחם. רובם של היהודים היו רעבים וחלושים. 
הרדיפה אחרי פת-לחם או קצת מרק הכריעה במאבק על הקיום, וכל אחד השתדל לחדור 
למקום-עבודה "טוב". מעטים בלבד הצליחו לזכות במקומות כאלה. הללו נראו עדיין כבני 
אדם. אך הפועלים השחורים היו רעבים, מחטטים בארגזי האשפה ואוכלים עשב, סִירפָּד 
וכל דבר שנמצא להם, ובלבד לשבור את הרעב. רבים היו חומקים בשעת העבודה לאיזור 
הארי, מסירים מעל עצמם את הטלאי הצהוב ומחָזרים על פתחי התושבים. תכופות היו 
נחטפים בידי המשטרה ונורים. 

משהגיעו היהודים הגרמניים, הוקל קצת המצב, הללו הביאו עמם הרבה בגדים ותכשיטים, 
כלי-בית חשמליים וצעצועים. כל זה היה עובר לסוחר. כיןן שהיהודים האלה לא ידעו 
להידבר עם הגויים בשפתם לצורך המקח-וממכר, עשו זאת למענם היהודים הרוסיים. כל 
העסקות בוצעו בשעת העבודה, משום שבגיטו נאסר באיסור חָמוּר לבוא במגע עם היהודים 


הגרמניים. 
רוב יהודי הגיטו הרוסי היו פועלים ובעלי-מקצוע. את הרעב והקור נשאו ביתר אומץ מאשר 
היהודים הגרמניים, שהיו ברוּבם בעלי מקצועות חָפשיים -- רופאים, מהנדסים, 


פרופיסורים באוניברסיטאות, עורכי-דין, מוסיקאים וסוחרים לשעבר. אומנים ופועלים היו 
נדירים בקרב היהודים הגרמניים. כל עוד היה להם מה למכור, התנהגו כאילו לא חל שינוי 
ניכר בחייהם. חיו כשם שחיו בארץ-מוצאם. האמינו לדברי הממוּנים הגרמנים כי הובאו 
הנה רק עד לאחר המלחמה, וכי אחר-כך יסעו בחזרה הביתה והכל יחזור לתיקנו. כאשר לא 
נשאר להם עוד מה לתת בחליפין עבור מזון, נתערערו לחלוטין. פרופיסורים בעלי שם, 
סוחרים"לשעבר התהלכו מלוכלכים, מגודלי-זקן, לבושי-בלואים, וחיטטו בארגזי האשפה. 
רבים נטרפה דעתם ורבים מתו ברעב. ככל שהורע מצבם -- כן הרבו לחלום על 
"מולדתם". ועדיין הביטו אל היהודי הרוסי מגבוה. כשהיה עובר חייל גרמני, היה היהודי 
הגרמני, ואפילו רגליו כושלות מרעב, מתמתח לפניו ביראת-כבוד ומצדיע... 


אקציה שניה בגיטו-מינסק 
עם בוקר, בשנים במארס 1942, קמה המולה בגיטו. בית היודנראט, שבו התגוררנו, נמלא 
אנשים שהתרוצצו הלוך ושוב. חרדה עמוקה שָכנה בעיניהם. הגיעו משפחותיהם של שוטרי- 

הגיטו, של אנשי היודנראט ומנהלי המחלקות. התקוטטו בשל פינה בבית. גם לחדרנו נכנסו 
אנשים, השתרעו ודחקו אותנו, מָשָל היה בית היודנראט קרש-הצלה בים סוער. 
הבקעתי לי מעבר אל לשכת מפקד-המשטרה, בלומנשטוק. חדרו היה מלא מפה לפה. כל 
אחד התאמץ להתקרב אליו. מחַלק היה תעודות. מי שקיבל תעודה, היה חופז ומסתלק. 
השאר נמשכו אל פיסת-נייר זו, כאילו חייהם תלויים בה. 

נדחקתי אל השולחן. דיברתי אל בלומנשטוק, ולא שם לב לדברי. אחזתי בידו: 

-- מר בלומנשטוק, אתמול ציוויתני לבוא. 

נתן בי מבט חמוּר, הירהר קימעא: 

-- אכן, אתה מן החדשים, מאּזדה. 

קם וציוני ללכת אחריו. הכניסני לחדר שני, שלא היה בו איש. ניגש אל ארון והוציא סרט 
צהוב מעוטר במגן-דוד. 

-- ענוד את הסרט על ימינך! -- הושיט לי את הסרט. סרטים כאלה ענדו שוטרי הגיטו. 
פניו היו חיוורים. בקול רועד אמר: 

-- היום יּצאו מן הגיטו עשרת אלפים גברים. בשעה עשר בדיוק ייכנסו לתוך הגיטו אנשי 
ס"ס ואוקראינים. לנשים ולילדים לא יִתאָנוּ היום. הם צריכים גברים לעבודה. בוודאי יפלו 
גם קרבנות. הדבר היחיד שביכולתי לעשות למענך הוא -- כי תענוד סרט זה. אתן לך 
אישור, ותהיה לשוטר למשך היום. יהא עליך למלא את כל פקודות קציני המשטרה בגיטו. 
אם נעבור יום זה בשלום, אראָה אחר-כך מה לעשות בך. 

-- לא אהיה בשום פנים לשוטר-גיטו, -- אמרתי בפסקנות. -- הבן אותי, לא אוּכל 
לגרור יהודים אל המכוניות. לא אוּכל לרדוף אחר יהודים ולהובילם למוות. יהא גורלי אשר 
יהא, אך לא אהיה לשוטר בגיטו. רק בקשה אחת לי אליך, אמור לי מה אעשה עם אשתי 
ובתי. לי עצמי אחפש דרך להסתתר, אך ילדתי, אשתי -- היכן אחביאַן? 

-- נתתי לך את הסיכוי היחיד להינצל. למעלה מזה אין ביכולתי לעשות. אשתך תישאר 
בבית. לא יאוּנה לה כאן כל רע. אך אתה חייב להיעלם. 

כשיצאתי מהחדר חשתי כי נטפי זיעה קרים ניגרים מעל פני. 

השעה תשע. מרגע לרגע גדלה הבהלה. במהירות הבזק נפוצה בגיטו הידיעה כי בשעה עשר 
יצעדו לתוך הגיטו אנשי ס"ס ואוקראינים, וכי המצוד יהיה על גברים. 

אנחנו, החדשים מקרוב באו, היינו חסרי-ישע לחלוטין. נשינו, שידעו כי הסכנה מאיימת על 
הבעלים, מיררו בבכי והתחננו לפנינו כי נלך להסתתר. ידענו את דקדקנותם של הגרמנים, 
שמאחר שנצטוו לחטוף גברים, לא יגעו בנשים לרעה... 

לאחר התיעצות קצרה, החלטנו ללכת לרחוב זאוואלנאיה. שם היו בתים פרוצים עוד מן 
האקציה הקודמת ואיש לא התגורר בהם. 

נשינו וילדינו נשארו בבית היודנראט עם משפחותיהם של "בעלי זכויות-היתר". השארנו 
בידיהם את תעודות בעלי-המקצוע שלנו והלכנו. 

הגיטו היה סגור ומסוגר. אלפי יהודים ניצבו ערוכים בשורות ליד הארבייטסאמט למן שבע 
בבוקר וחיכו לפקודת המלווים הגרמניים לצאת לדרך. כל טוּר של יהודים שיצא משערי 
הגיטו נבדק בקפדנות. מסביב לגדר התיל שהקיפה את הגיטו ניצב צבא על זיונו המלא. 
בדיוק בשעה עשר נכנסו לגיטו אנשי ס"ס ואוקראינים. צעדו בסדר מכוּנס, בקצב, מזוינים 
כאֶל קרב, בקסדות-פלדה, רובים, תת-מקלעים ומקלעים. הגיעו עד לכיכר היודנראט, ולפי 
פקודה, התפזרו על-פני הגיטו כולו. בכיכר-היובל הציבו מכונות-יריה. כל הטוּרים שניצבו 

ליד הארבייטסאמט הובאו הָנה. כאן נעשתה הסֶלֶקציה. מי שלא היתה לו תעודה של מקום- 
עבודה הועמד בצד. בעלי התעודות נמנו עם ה"מאושרים", סודרו בשוּרות ונשלחו לעבודה. 
עם גמר הסֶלֶקציה הוּחל באקציה. 

מאחר שהרחובות נתרוקנו מיהודים, התחילו הגרמנים לתלֶש דלתות וחלונות, לגרור יהודים 
מתוך הבתים, ולהובילם לכיכר-היובל. מי שהחנגד כלשהו -- נורה בו במקום. 
השוטרים היהודיים סייעו בידי הרוצחים לגַלות יהודים שהסתתרו במלינות ובבוּנקרים 
ולהובילם למקום-הריכוז. אלפי יהודים, שכבר נמצאו בכיכר, הוצאו מן הגיטו לכיווּן בלתי- 
ידוע. 

כיוְן] שעד הצהריים לא עלה בידי הגרמנים למלא את המיכסה של עשרת אלפים יהודים, 
משום שכל הגברים נעלמו מעל פני השטח, וגילוי הבונקרים עלה בקושי, התחילו הגרמנים 
בהשמדה המונית פרועה. כל פועלי בתי-המלאכה של הגיטו נורו. כל החולים בבתי-החולים 
יחד עם הסגל, הילדים בבית-היתומים, כל מי שנפל בידיהם -- כולם נורו. 

תוך שעה קלה מֶלאו הרחובות, הבתים והחצרות גוויות נשים, ילדים וזקנים ירויים. רבים 
שכבו פצועים קשה, בשלוליות של דם. זעקות-אימים ואנחות, קריאות-לעזרה וּפרפורי- 
גסיסה מילאו את החלל. איש לא הושיט עזרה לאומללים. גרמנים עם כלבי-בילוש, ועם 
שוטרי-הגיטו, חיטטו בכל בית, בכל עליית-גג, בכל מרתף. עירערו קירות גּרצָפות ותרוּ אחר 
יהודים מסתתרים. מי שנתגלה נורה בו במקום. 

טבח הדמים נמשך עד שהחשיך היום. לפנות ערב הוציאו הגרמנים את כל האנשים מבית 
היודנראט, העמידו אותם בשוּרות והתחילו בודקים את התעודות, כדי לקבוע מי התגנב שלא 
כדין... כל אחד ביקש להיות מן הראשונים. התחילו נדחקים קדימה עם התעודות ביד. 
השוטרים היהודיים הדפו את ההמון אחורנית. גרמנים ואוקראינים היפּוּ כל מי שבא תחת 
ידם. הגיע שליט הגיטו, ריכטאָר, ציוֶה לקרוא למפקד משטרת הגיטו, בלומנשטוק. הלָה 
התייצב ודיווח. משסיים לדווח, פקד עליו ריכטאָר לעמוד אל הקיר וירה בו. האנשים 
התחילו להימלט. מכונת-היריה המטירה אש על ההמון הרץ. אנשים נפלו זה על זה. 
כיכר-היובל נמלאה הרוגים. רק מעטים הצליחו לברוח. פצועים שהרימו ראשם או ידם 
בבקשת עזרה, מיד ניתך עליהם צרור כדורים והמיתם. לאחר היריות עטפו לשונות-אש את 
כיכר-היובל. הגרמנים יצקו בנזין על הבתים והציתום. בשעה שש עזבו המרצחים את הגיטו 
השותת דם. 

אחרי הסתלקות המרצחים, יצאו יהודים מן המלינות והמחבואים וראוּ בגודל שָברם. 


התייצבנו, קבוצת בעלי-מקצוע, ליד לשכת-העבודה. המנהל, אפשטיין, יהודי פולני, ציוָה 
עלינו לעמוד בשוּרה. הסביר כי נעבוד במפעלי "האנזאָ", מוּסך גדול העובד בשביל 
הוואָרמאכט. עלינו לעבוד באמונה, ראש המוּסך הבטיח כי אם ניטיב לעבוד, יתן לנו מרק 
לצהריים ויובילנו במכונית אל העבודה וממנה. 

הגיטו עודו מלא הרוגים. בכל בית מוּטלים מתים. החיים משתרכים סביבם כצללים דעוּכים, 
רַעָבִים וקופאים מקור. הקברנים היהודיים עובדים ללא הפוגה באיסוף המתים. מָטילים 
אותם, כגזירי עץ, בעגלות קטנות על שני גלגלים. האנשים מסביב מסתכלים בשויון-נפש, 
כאילו מטילים אל העגלות ענפים גדועים... 

הגיטו נצטמצם לאחר הטבח. הרבה רחובות נותקו מהגיטו, צורפו לצד האָרי -- ואסור לנו 
לעבור בהם. 


20 יעקב גרינשטיין 


אחד מאתנו -- אברהם הנפח, גברתן רחב-כתפיים. חיי הגיטו לא טבעוּ בו את חותמם. הרי 
זה בזכות ידי-הזהב שלו. פרנסתו היתה מצוּיה לו תמיד. שמו הלך לפניו כטוב שבמקצועו. 
בשעת רצון היה מנָגד, עם שני שוּליותיו, תוך דקות ספוּרות פרחים יפים רקועים מָפַּח, 
והללו היו עוברים מיד ליד, וכל אחד היה משתאה למלאכת-מחשבת זו. עוברים-ושבים היו 
נעצרים על-יד המַפחה שלו ומַטים אוזן להלמוּת פטישו של אברהם על הברזל המלובן. לא 
הולם פטיש על ברזל היה זה, אלא לְמַן עָרָב של נגינה. 

מיום שנכנס הצורר למינסק, אין אברהם עובד בפטישו. כיצד יכולני לשיר, מתאונן אברהם, 
כשהלב בוכה. עתה עובד הוא במוסך, בתיקוּן מכוניות. 

חובק הוא בידיו הגרומות את בנו חיים'קה, בן-השש. סח לנו אברהם על ילדו, כיצד התחבא 
בארוּבת הבית בשעת הטֶבח, ולא השמיע הגה גם כאשר נכנסו המרצחים לתוך הבית וירוּ 
באמו. חיים'קה שמע הכל, ראה הכל וְדָמם. אברהם מאַמצו אל לבו, ודמעות ניגרות מעיניו. 
"האֶם במתים, גם את בתי שרה'לי רצחו. שנינו יתומים עכשיו. אני היתום הגדול, הגלמוד, 
ואתה, ילדי, היתום הפעוט. שוב לא אעזבך לבדך. תמיד אקח אותך אתי. שום כוח לא יפריד 
עוד בינינו!"... והוא עטף את הבן יפה במעיל גדול בלוי וליפף בחבל על מתניו. 

-- קר לך, חיים'קה? עוד מעט ויחם לך, ילדי. רק נגיע לעבודה. שם ישנה כירה גדולה. 
תטיל שבבים באש ויחם לך. 

-- נחמתי האחרונה הוא, חיים'קה שלי, -- דובבות שפתיו. -- אם איספה, הרי יחד עמו. 
שוב לא אעזבנו לבדו. אך היכן נישן הלילה? דירתי נותקה מהגיטו. כל חפצינו נשארו 
בדירה. במה אכסה את הילד? הוא מרעיד מקור. ובלילה עוד גובר הקור... 

כך דיבר אברהם אל נפשו. לא הבחַנו כלל, איך נתעלם פתאום ונבלע בבית שבעָבר ההוא, 
מקום שרק אתמול דרו בו יהודים והיום הוא מחוץ לתחום. אחר רגע יצא משם ושמיכה 
בידו. פניו קרנו משמחה. לחיים'קה יִחַם הלילה... 

כמתחת לאדמה צץ לפתע האובּאָרשטורמפיראֶר ריכטאָר, מצריח בחמת-רצח: 

-- אתה, יהודון מזוהם, אינך יודע שאסור לשדוד? 

-- אדוני הקצין, -- מתחנן אברהם וכל גופו מרעיד, -- לילדי, לחיים'קה, קר. האִָם מתה, 
רק אתמול נורתה. לקחתי שמיכה לכסות את ילדי. הוא נחמתי היחידה שנותרה לי. רק 
שמיכה. ראַה-נא, אדוני הקצין, לא יותר מאשר שמיכה ישנה מדירתי שלי. לא בשבילי, 
בשביל ילדי. הרי גם לף יש ילדים. הרשה-נא לי, בשביל חיים'קה... 

יריה פילחה את לבו. לאחר שאברהם הנפח נלקח על-ידי הקברנים היהודיים, נותר כתם 
אדום קרוש על האדמה, והשמיכה הישנה מגואלת בדם התגוללה בצד... 


אנו מצטרפים למחתרת 

בגיטו פועלת תנועת-מחתרת המוליכה יהודים ליער. בכל בית מסיחים במחתרת, אך אין 
איש יודע כיצד לבוא עמה במגע. בייחוד קשה הדבר לנו, היהודים מפולין. מפנינו נזהרים 
ביותר, משום שרבים מן היהודים הפולניים משרתים במשטרת-הגיטו ומתייחסים באכזריות 
אל האוכלוסיה. 

לאחר האקציה האחרונה החלטנו, בלה ואני, למצוא בכל מחיר מגע אל המחתרת. בשאלה זו 
של מציאת קשר מרוכזים כל מעינינו. ואפילו יעלה הדבר בחיינו -- נכונים היינו לכול. 
ראינו בעליל כי הגיטו גוסס ואנו מתהלכים בתוכו נידונים למוות. הצלתנו היחידה היא 
להיחלץ מסיוט הגיטו ולהגיע אל היער. התחקינו על עקבות המחתרת, אך ללא תוצאות. 

שכני דוד סיפר לי כי שכָנינוּ שמעָבר המסדרון אינם יוצאים לעבודה, אף שזה עלול להמיט 
עליהם עונש-מוות. כל היום כולו יושבים הם בבית נעולים, ולפנות-ערב, כשהכל חוזרים 
מעבודה, מתחילים לבוא אליהם אנשים. יש שבאים ומסתלקים עד-מהרה, ויש שמאחרים 
שָבת עד חצות וחומקים חרש בצאתם החוצה. 

ברי היה לי שהמשפחה הזאת קשורה עם המחתרת. 

ואכן, לאחר ימים אחדים נתחוור לי הכל. בראש הפעולה עמדו הבת הבכירה שרה ובעלה 
שמעון גולאנד. שרה -- אשה חיננית כבת 30, שחרחורת, נטולת-שקט, עיניים פקחיות 
הניבטות בבטחון מתחת לגבות שחורות. את ראשה היפה היא נושאת בזקיפות ובגאון, ורק 
המצח קמוּט תמיד, מרוכז במחשבות. היא שופעת מרץ. דמותה היפה אינה הולמת כל-עיקר 
את הגיטו הסחגף, הדווּי, המורעב. בעלה שמעון -- אדם רציני ושָקט. לעולם אינו יוצא 
מחדרו. מצניע עצמו גם מעיני קרובים. 

התחלנו לרקום תכנית בריחה ליער. אך בלי מגע עם המחתרת היינו חסרי-ישע. קבוצות 
הרבה, שפעלו ביוזמתן העצמית, נכשלו וכל אנשיהן ניספו. קבוצה בת 35 איש נדברה עם 
נהג רוסי כי יובילם אל היער. נתנו לו כסף ודברי-ערך. כשהכל היה מוּכן, והמכונית יצאה 
בשלום מן הגיטו, הוליכם מנוּוֶל זה ישר לגאָסטאפו, למחנה-הריכוז ברחוב שירוקה. ליד 
השער המתינה לבואם כנופיית אוקראינים, וכולם נרצחו. 

יום אחד הערמתי על שרה והזמנתיה לחדרי, כשהתחלתי לדבר על רצוני להצטרף למחתרת, 
פנתה חיש עורף וקרבה לדלת. חסמתי בפניה את הדרך. 

-- אֶַתּ חייבת לשמוע אותי עד גמירא, -- אמרתי בתוקף. -- זה חודשים מרובים שאני 
מחפש מגע אל המחתרת, ועד היום לא השגתיו. הגיטו מתבוסס בדמו. כל יום צפוי לנו טבח 
חדש. די בימים אחדים בלבד כדי לחסל אותנו עד גמירא. אם לא אציל עצמי עכשיו, עלול 
אני לַאחָר. ילדתי ניספתה באקציה האחרונה. אחי ואחותי ניספו באקציה שבאוזדה. אינני 
רוצה למוּת כמותם. צעיר עודני ומסוגל לשאת נשק, וכן גם בָּלה. רוצים אנו לנקום 
במרצחים ולמוּת כבני-אדם. למן היום הראשון שבאנו לגיטו מחפשים אנו מגע. יודעים אנו 
שקיימת תנועת מחתרת, שיהודים הולכים ליער. כלום משום שיהודים פולנים אנו, איננו 
זכאים ליטול נקמה? 

שרה עמדה כל עת דַבּרִי בראש מוּרד. חשתי כי היא עוקבת בשימת-לב אחר כל מלה. לאחר 
שהות קלה, זקפה ראשה ומבע של אָמון ניצת בעיניה. 

-- בן-חיל אתה! אני חַשָה כי פּנים דבריך. לדאבוננו הרב אנוסים אנו להיזהר גם מפני 
יהודים. ישנם בגיטו הרבה יהודים המאמינים כי יש להמתין עד יעבור זעם. הם נותנים אָמון 
בכזבים שמפריחים הגרמנים כי היה זה הטבח האחרון ולא יהיו עוד כמותו. וישנם כאלה 
שהשלימו עם גורלם, והרבה חולים, מזי-רעב וזקנים שאינם מסוגלים ללכת ליער. לבושתנו 
ולחרפתנו ישנם גם כאלה שמשתפים פעולה עם הפולש, והלֶלו רואים בנו סכנה גדולה 
לקיומם. סבורים הם כי בגללנו, בשל הברחת יהודים אל היער, יחוסל הגיטו יותר מהר. הרי 
זה חשבון כוזב. בריוני היטלר גמרו אומר לחסל אותנו לחלוטין, ללא שיור. הם עושים זאת 
בהדרגה, לא בבת אחת, כדי להוליך אותנו שולל. יודעים אנו את תכניותיהם לאַשורן. לכן 
החלטנו לא לעורר מרד גלוי בגיטו, אלא להוציא בחשאי ככל היותר יהודים ליערות ומשם, 
יחד עם חברינו הרוסים, לנהל מלחמה מזוינת. סבורים אנו ששם, ביערות, גדולות בהרבה 
האפשרויות להכות באויב. בגיטו אין בידנו אלא לנהל מאבק חסר-סיכוי, מאבק של נידונים 
לכליון, ושם נוּכל לפעול גדולות ונצורות, לסייע בידי הצבא האדום בגירוש הפולש-המרצח 

מאדמתנו. אנוסים אנו לפעול בתנאים קשים ביותר. כל מעשה בלתי-זהיר, כל מלה מיותרת 
ממיטים כליָה על אנשינו. עשרות מאתנו, חברים יקרים, עונו למוות במרתפי הגאָסטאפו 
בשל מלשינים יהודים. זה מחייב אותנו לחיות בחשאיוּת חמוּרה. להיות ביער -- עדיין אין 
זה הכל. כל קבוצה הנשַלְמַת ליער חייבת להיות מזוּינת, משום שבידים ריקות אין לעשות 
דבר גם ביער. התאזר בסבלנות. אקשר אותך עם הארגון. אך עד שלא אקרא לך -- אַל הגה! 
מרוב אושר ותדהמה שהשגתי סוף-סוף את משאת-נפשי, לא יכולתי להוציא הגה מפי. חיינו 
הוענק להם ערך. עד כה היה היאוש כוסס בלב, הרגשנו כנידונים למוות ללא מוצא ומפלט. 
עכשיו פג היאוש כלשהו. לא נמות ככבשים. נקם נְקח, ושמא אף נישאר בחיים. 


יום אחד, בשובי מן העבודה, מצאתי את שרה ממתינה לי ליד הדלת. 

-- היכנס אלי הערב בתשע, -- אמרה לי חרש. -- עבור מיד לחדר השני. ואל תשים לב, 
אם יהיה שם מישהו זר. 

בערב, בשעה היעודה, נכנסתי אל שרה. על המיטה ישבה אשה צעירה ומסביבה גברים 
אחדים. שרה הציגה אותי לפניה. האשה בירכתני בידידוּת והמשיכה בשיחה, בלי לשים לב 
לנוכחותי. 

על גבי תיבה שאצל המיטה עמדה עששית-קארביד והטילה זהרוּרים על האנשים שישבו 
סביב האשה ובלעו כל מלה שהשמיעה. היתה לבושה בפרוות-איכרים ומטפחת כרוכה 
לראשה. שָפעה רעננוּת, ריח שָדה. 

כשסיימה דבריה, נתנה מבטה בי. 

לפנָי ניצבה ברוניה וייסברג, חברתי מהבית. 

עכשיו היא נמנית עם אנשי הגדוד על שם קוטוזוב ביערות קוידאנוב. היא המקשרת של 
החטיבה עם גיטו מינסק. 

על-ידה מסובים חברי המחתרת -- פלדמן הזקן, המהנדס אוקון, רובנצ'יק, קראווצ'ינסקי, 
פייגין. ונוספו עוד הרופאה מאריה אבראמובנה. שרה לוין שנקלעה הנה מווילנה, שרה, ואני 
עם בָּלה. 

עששית הקארביד הקטנה מפיצה אור חלש. אנו רואים את צלינו על גבי הכותל. ברוניה 
מדברת בשקט, מסבירה את המצב. הכל מצותתים בנשימה עצורה: 

"... בשטחי הכיבוש משתוללים קלגסי היטלר. יום"יום נורים אלפי שבויים. הפאשיסטים 
שורפים כפרים על תושביהם. בני-הנעורים מוּבלים לעבדוּת בגרמניה. אך עיקר זעמם 
שופכים הנאצים על ראש האוכלוסיה היהודית. זוהי השמדה טוטאלית. בעיירות הקטנות 
נרצחו כל היהודים. נשארו גיטאות בודדים בערים הגדולות, שם היהודים נרצחים שלבים- 
שלבים. בגיטאות משתולל רעב, מחלות ומגפות. כך באוקראינה, בבאָלורוסיה, בליטא ובכל 
אזורי הכיבוש הנאצי. בחזיתות חל שינוי לטובה, ונתבלעו תכניותיו של האויב. התקדמות 
קלגסי היטלר נעצרה. מלחמת-הבזק נכשלה הודות להתנגדות הנמרצת של הצבא האדום... 
סיסמתנו: לא להניח לאויב אפילו לרנְע קט, שהקרקע יבער מתחת לרגליו. גם כאן, בגיטו, 
צריך להכין במרץ גרעיני חברים, להקים תאים ולזיין את הקבוצות. יש לנהל פעולת-הסברה 
בקרב היהודים בגיטו, לספר להם על תנועת המרי, הפארטיזנים, פעולות החבלה... 
"... הלילה אָקח אתי ליער קבוצה בת 15 איש. לפי שעה אנוסים אנו להגביל את עצמנו 
בקבוצות-קרב בלבד, אך ראש שאיפתנו היא להציל ככל הניתן יותר יהודים, ולא רק בעלי 
כושר קרבי, אלא גם ילדים, נשים וזקנים. עליכם לטפח בגיטו אוירה של אָמון בכם, על-מנת 

שתוכלוּ, כשתגיע השעה ונוּכל לקלוט ביער המונים, לארגן הכל במהירות. נעמוד אתכם 
בקשר סדיר. מדי שבוע בשבוע יבואו קשרים מן היער. גם אַתם תצטרכו לשגר את קשריכם, 
להתקין מגע עם גדודי הפארטיזנים ביערות סטארויאֶ-סאֶלו, נאליבוקי ואיוואָניץ. כן עליכם 
לשלוח אנשים לאיזור סלוּצק. כך תפלסו דרכים להצלת יהודים ולבריחת המונים מן הגיטו". 
ברוניה הוסיפה לדבר על הפעולה הארגונית, כיצד להגביר את החשאיוּת, מה הנשק שעלינו 
להשיגו. השיבה לשאלות החברים. השתתפו בשיחה פלדמן, אוקון ומאריה אבראמובנה. 
כשסיימנו את הישיבה, כבר היתה שעת חצות. ברוניה וקראווצ'ינסקי יצאו להוביל את 
הקבוצה ליער. 

מעתה הוענק תוכן לחיינו. לא עוד חיכינו למוות כלגואל. התוודענו אל אנשים חדשים, 
שונים מאלה שהכרנו עד כה. הלָלו נשמו אוירת-לחימה, יוזמה, מרץ ותשוקת-חיים. תנאי 
הגיטו האיומים לא ריפו את ידיהם, אלא היקשו את ערפם, הגבירו שנאתם לפולש. 
היינו עסוקים ערב-ערב, מבצעים מָטלות רבות-סכנה ונועזות. מקץ זמן-מה נמשכנו לתוך 
העבודה כדי כך, שנשמנו אך לחימה ויער. 


תנועת המחתרת נתחלקה לקבוצות-קבוצות, שהקפידו על חשאיוּת גמורה. במרוצת הזמן 
נתחלקו הקבוצות לפי האזורים שעמהם היה להן מגע-מישרין. הוּקם מגע עם האזורים 
הפארטיזניים דלקמן: של קוידאנוב, אגּזדה, פוּכוביץ', סלוצק, סטארויאֶ-סאֶלו, נאליבוקי 
ואיוואָניץ'. אנשינו אף עבדו במינהלת-הגיטו, בארבייטסאמט, בלשכת-הדיור ואפילו 
במשטרה. מהם סודרו לעבודה מחוץ לגיטו, גברים ונשים, בהתאם לצרכי הארגון. גנבו או 
קנו נשק והביאוהו לגיטו. סחבו מכונות-דפוס ואותיות-דפוס, מַקלטי-ראדיו, מָדים גרמניים 
ותרופות. הגיעו הזמנות מן הפלוגות, וחברינו סיפקו הכל. העבודה נעשתה בהתלהבות 
ובמסירות-נפש. 

פועלי-הדפוס שלנו הבריחו לגיטו בית-דפוס שלם, שלאחר מכן, ביער, הוציא לאור כרוזים 
וידיעונים, עלונים וחומר-תעמולה שהזעיק את האוכלוסיה למלחמה באויב. שני עתונים 
סדירים הודפסו ביערות נאליבוקי בשפה הבאָלורוסית, "הדגל האדום" ו"קול האיכר", 
בעריכת הָרש סמוליאר, איש גיטו-מינסק, וצאריוּק, מזכיר המפלגה הקומוניסטית באיזור 
סטולבצי. 

לפי הזמנת ועד המפלגה הקומוניסטית, הביאו עובדי המכניקה העדינה מכונות-כתיבה, 
הרופאים -- מכשירי-ניתוח ותרופות, צמר-גפן ותחבושות, הסנדלרים הביאו מגפיים. אך 
העבודה העיקרית שהעסיקה את מרבית האנשים היתה ייצור נשק. 

בָּלַה צורפה לקבוצת נשים שעבדו כמשרתות ביחידה גרמנית. יחידה זו היתה מפקחת על 
מחסן גדול של נשק רוסי שנפל בידי הגרמנים. בָּלה היתה שם, יחד עם נשים אחרות, שוטפת 
רצפות וכובסת כבסים, ובשעות הפנאי מנָקה נשק. על קבוצת הנשים הוטלה משימה -- 
לגנוב נשק, כדורים, רימונים, בריחי רובים ותת-מקלעים ולהביא לגיטו. 

בָּלה פעלה כהלכה. יום-יום, בשוּבה מן העבודה, הביאה עמה מן הנשק היקר. הַתקנוּ 
בשבילה מכנסיים ומגפיים מיוחדים, כדי שיקל עליה להחביא את הכדורים. כפעם בפעם 
היתה מביאה עמה הביתה "חבילת גזירי-ע? להסקה". כשהיינו מפרקים את חבילת העצים, 
היו נושרים מתוכה אביזרי-מקלע ורימונים. 

ניגשתי למילוי המטלה שעלי, בניית בונקאָר. משך שלושה שבועות חָפרנו לילה-לילה. את 
החול היינו שופכים לבאַר לא-מרוחקת מדירתנו ולאורוָה שבחצר. מתחת למיטתי הרמנו 

לוח וחפרנו בור, שני מטר על שני מטר רוחבו וּשנָיִם וְמחצה עומקו. מרוחק כמחצית המטר 
מן הבור היה אחד מעמודי האבן שעליהם נשען הבית. פירקנו עמוד זה ובמקומו חפרנו 
כניסה לבונקאָר שני. המַעבר צר היה, באופן שרק אדם אחד יכול לעבור בו בדוחק. 
הבונקאָר השני היה בור ששיעורו שני מטרים מעוקבים. בכניסה אליו הצַבנוּ עמוד נָייד, על 
גלגלים ופסי-ברזל. כשעמוד זה ניצב במקום הכניסה, לא היה איש מעלה על דעתו כי ניתן 
להסיטו ממקומו. חישובנו היה, שאם יתגלה הבונקאָר הראשון, ותיכנס לתוכו משטרה, תהיה 
משוכנעת שזהו הבונקאָר כולו ולא עוד. הנשק היה מוסתר תמיד בבונקאָר השני. 

כל ערב היינו מקבלים נשק חדש. תחילה רוּכז הנשק אִישהו בגיטו, ולאחר מכן היה מישהו 
מדיירי חדרנו מעביר את הנשק אלינו. תוך זמן קצר צברנו במחסן כמות ניכרת של רימונים, 
כדורים, בריחי רובים, תת-מקלעים, תרופות. עם כל קבוצה שעזבה את הגיטו שיגרנו נשק. 
בתרמילים מיוחדים שחייטינו תפרו בשביל היוצאים העבירו את הדורונות ליערות. 
הברחת הנשק לגיטו כרוכה היתה בקשיים ובסכנות לא רק למבריח הנשק עצמו, אלא גם 
לגיטו כולו. כרגיל עמדו יום"יום בשערי הגיטו שוטרים יהודים. אך תכופות ביותר היו 
מופיעים בפתע גם אנשי גאָסטאפו עם אובאָרשטורמפיראָר ריכטאָר ובודקים את טורי 
היהודים החוזרים מעבודה. אותו יום היו נופלים קרבנות. הביקורת היתה מְלוּנֶה במכות- 
רצח. מי שנמצא אצלו מזון, נלקח למאסר ולא חזר עוד לעולם. ואם שיחק לו מזלו -- היה 
יוצא במלקות בלבד. עונש זה היה מתבצע לאלתר. טוּר היהודים מסתדר בשורה, והנאשם 
משלשל במו ידיו את מכנסיו, בין שהוא גבר ובין שהוא אשה. אחד משוטרי הגיטו מחזיק 
בקרבן, והשני מַלקה בפרגול, כפקודת המרצח -- עשרים, שלושים או חמישים מלקות. 
המוּלקה חייב למנות בעצמו את המלקות. מרבית המוּלקים היו מתעלפים וצונחים. 

כדי לקדם את פני הסכנה, קבענו קבוצה מיוחדת שצֶפתה עֶרב-עָרב אל השער. ילדים קשרים 
שלנו היו יוצאים להודיע לאנשינו במקומות-העבודה על הופעת הגרמנים ליד שערי הגיטו. 
במקרה כזה ידעו אנשינו שעליהם לבוא בידיים ריקות. אירע שהילדים איחרו, ויהודים נשאו 
עמם נשק לגיטו. חברים נאסרו ועונו למוות במרתפי גאָסטאפו. שבועות וחודשים עינו 
אותם, תילשו ציפורניהם מעל אצבעותיהם, ניקרו עיניהם. הגופות הכחילו מן המהלומות, 
האנשים צנחו בלא רוח-חיים, אך לא הוציאו הגה מפיהם, לא הסגירו איש. הלכו למוות 
בהכרה שהנשארים בחיים ינקמו נקמת דמם השפוך. 

בודדים בלבד לא עמדו בעינויי הגאָסטאפו ונשברו. נתפס צעיר אחד שלנו מרחוב זאוואלנה. 
הוא ידע רק על קבוצה קטנה של חברים שאליה נשתייך ושדָרוּ עמו באותו בית. בערב, 
כשהגיטו כבר התרוקן מאדם, הגיעו לתוכו מכוניות עם אנשי ס"ס, הקיפו את הבית, הוציאו 
במכות וביריות את האנשים החוצה, העמידו את כולם אל הקיר כשידיהם מורמות. כשפקדו 
על הבחור להצביע מי הם חבריו, שתק. התחילו להכותו מכות-רצח. 

-- ירוּ בי, -- צעק, -- אך לא אמסור לכם איש. זכרוּ, מרצחים, יד הנקם תשיג אתכם ! 
הגרמנים פתחו באש על האנשים. לאחר מכן הציתו את הבית מכל עבריו. כשהבית היה 
אפוף להבות, עזבו את הגיטו. חמישה מחברינו, שהיו חבויים בבית, ניספו בלהבות. 
ברחוב זאַמקובאיה התרכזו בני-נוער ובראשם ואַליק זיטלזייץ. שם היו צוברים נשק ובגדים 
לקראת היציאה ליער, אנשי הגאָסטאפו הקיפו את הבית וקראו לאנשים לצאת בידיים 
מורמות. איש לא זז, שנים"עשר הצעירים היו מצוידים ברימונים, הקרב בין הכוחות הבלתי- 
שווים נמשך שעה ארוכה, כל הצעירים ניספו. 

היה זה קרב-גבורה של יהודי מינסק מתוך הגיטו. 

המשכנו לייצר נשק ולאמן אנשים בשימושו. משימתנו העיקרית עתה היתה: לחַדש את 
המגע עם היער. שיגרנו את קשרינו ליערות סטארויאָ-סאָל1. תוך זמן קצר הוּקם קשר עם 
חטיבת "סטאלין" שהתמַָקמה ביערות. בחטיבה זו נמצאו רבים מתושבי מינסק ושבויי- 
מלחמה לשעבר שהיה להם מגע-מישרין עם הגיטו. אחד מהם היה המאיור סאָמיון גַנזאָנקו, 
אוקראיני שהיה חבוש במחנה-הריכוז במינסק שברחוב שירוקה, ונערה יהודיה מהגיטו, 
נאטאשה, אירגנה את בריחתו מהמחנה. יהודי-גיטו שעבדו במחנה הוציאוהו בחבית של 
אשפה והצילוהו ממוות ודאִי. נָנזאָנקו היה לאחר מכן מפקד החטיבה על שם "פונומארנקו", 
וקיבל לחטיבתו הרבה יהודים. 

בחטיבת "סטאלין" היה גם ניקולאי קאידאלוב. כשברח ממחנה השבויים, הסתתר זמן 
ממושך בגיטו-מינסק. בגיטו עבד במאפיה עד שהלך ליער. קאידאלוב היה לאחר מכן מפקד 
גדוד. 

עשרות פארטיזנים ומפקדים היתה להם שייכות במישרין לגיטו-מינסק. את חטיבת 
"סטאלין" אמנם כינו בשם "חטיבת הפארטיזאנים המינסקאית". 

מסטארויאֶדסאֶלו נמשך המגע הלאה אל יערות נאליבוקי ואיוואָניץ. שם חנו ארבע חטיבות 
פארטיזניות חמושות היטב, שפעילותן השתרעה על שטח של מאות קילומטרים. חטיבת 
"סטאלין" נחלקה לשניים: חלקה האחד חנה ביערות איוואָניץ, וחלקה השני -- ביערות 
סטארויאֶ-סאֶלו, מהלך 20 קילומטר ממינסק. 

לחטיבת "סטאלין" באה קבוצת היהודים הראשונה מגיטו-מינסק: החברים זורין, רובנצ'יק, 
אברשה ליפשיץ ועוד. מיד נקבע קשר אמיץ והוחל בעבודה קדחתנית של שליחת אנשים 
ליער. כמעט כל לילה היינו שולחים קבוצות. תוך זמן קצר הועברו ליערות סטארויאֶסאֶלוּ 
כמה מאות יהודים. 

תנועת המחתרת בגיטו היתה לאַרגון מסועף ביותר. יהודים ראו בה את מפלטם האחרון. 
חייבים היינו לגשת למבצע של בריחה המונית מן הגיטו, שהרי עמדה השאלה כיצד להציל 
לא רק צעירים וצעירות מוכשרים לקְרְב, אלא גם נשים, זקנים וטף. לכך היה עלינו לקבל 
את הסכמתו של המָטה הפארטיזני ביערות. 

זורין, שכבר פעל ביער, בחטיבת "סטאלין", היה פארטיזן פעיל ודרוּך לקרב. הוא מסר על- 
ידי קשר שלנו, כי בא לידי הסכם עם הגנראל-מאיור פלאטון צ'אָרנִישָב בדבר הקמת מחנה- 
משפחות יהודי של אנשים נטולי כושר קרבי, שיהיו נתונים לחסותם של גדודי פארטיזנים 
ביערות נאליבוקי. 

שילחו יהודים, כתב זורין, ללא דיחוי, כי כל רגע יקר. 

ידיעה זו נתקבלה בשמחה רבה. מַטה המחתרת החליט לשגר מיד לעזרת זורין קבוצת חברים 
אחראיים שיארגנו את קבלת היהודים מהגיטו. 

עם הקבוצה הראשונה יצאו החברים נחום פלדמן, הרש סמוליאר, קראווצ'ינסקי ואחרים. 
שלושת החברים האלה היו מארגני המחתרת ועמדו בראשה. הם לקחו עמהם שלושה ילדים, 
שנעשו לאחר מכן הקשרים הראשיים עם הגיטו. 

עם הגיעם ליער, הוּקם גדוד יהודי-למחצה על שם "פארכומָנקו", שבסיסו ביערות 
סטארויאָ-סאֶלו. מחנה"המשפחות בפיקודו של זורין עבר ליערות נאליבוקי. רק קבוצה 
קטנה נשארה בסטארויאֶ-סאָלו, כדי לקלוט את היהודים מן הגיטו. 

הוּקם קשר הדוק עם היער. כל אימת שהקשרים היו חוזרים לגיטו, היו תובעים אך זאת: 
שילחו יהודים ונשק! 

נפתחה פעולה נמרצת. הקשרים-הילדים העבירו יהודים ליער. הרבה נשק הוברח לגיטו, ועם 
הקבוצות היוצאות היינו מעבירים אותו ליער. 

קמו גם קבוצות "פראיות", שהלכו ליער על דעת עצמן, מבלי שעלה בידיהן לבוא במגע עם 
האַרגון. אך זאת בלבד ידעו: סטארויאֶ-סאֶלו. שָם זה היה פופולרי ביותר בגיטו, ואל הכיוון 
הזה נמשכו עתה הכול. 

יהודים שעבדו מחוץ לתחום הגיטו היו בורחים ליער ממקומות העבודה. ברחו זקן ונער, כל 
מי שהיה לו כוח ומרץ. זורין היה מקבל את הבאים ומעבירם, בדאַגה אבהית, ליערות 
נאליבוקי. 

פעמיים"שלוש בשבוע הגיעו אלינו דינים-וחשבונות מדויקים והוראות. הנהירה למחתרת 
גברה והלכה עם כל יהודי שנשלח ליער. פעלנו בהתאזרות שלמעלה מכוח אנוש, יומם 
-- במקומות-העבודה, ולילה -- במחתרת. איש לא התאונן על עייפות, כי השעה דחקה, 
והמוות רֶבץ לפתחנו. היתה לנו אך מטרה אחת: להוציא יותר ויותר יהודים מן הגיטו. 
למעלה מחודש התנהלה הפעולה בהצלחה. ופתע ניתכו על הגיטו גזירות חדשות שהאַטו את 
קצב עבודתנו. לגאָסטאפו הגיעו ידיעות על פעילותנו ועל נהירת יהודים ליערות. אך הם לא 
הצליחו לעלות על עקבותינו. 

אובאַָרשטורמפיראֶר ריכטאָר, שנסתייע במשטרה היהודית, עשה כל שבידו על-מנת לחַבּל 
בעבודתנו. המשטר בגיטו החמיר. יום יום נערכו חיפושים ומאסרים. ומי שנאסר -- לא 
חזר עוד לעולם. 

יצאה פקודה על הרשמה מדויקת של האוכלוסיה. כל יהודי בגיטו חייב להיצמד למקום- 
מגורים. יהודי שיימצא בלא מקום-מגורים -- יִיִרָה בו במקום. כל בית יסומן במספר 
שוטף, ודרי הבית ישאו את מספר הבית על החזה והכתף, כשהמספר מודפס על פיסת בד 
לבן בצבע שחור, מתחת לטלאי הצהוב. מי שלא ישא את המספר -- דינו מיתה. כל יום א', 
בשעה 10 בבוקר, יתכנסו דרי הגיטו בכיכר-היובל למיפקד. אם ייעדר אחד הדיירים, יְיָרוּ כל 
דיירי הבית. 

בכך ביקשו הגרמנים להבטיח לעצמם ביקורת מדויקת של אוכלוסיית הגיטו ולהטיל אחריות 
קיבוצית על כל בית ובית. המגמה היתה: לכפות עלינו צייתנות, הכנעה והַמתנה שקטה 
למוות, עד שהמרצחים יפסקו כי חָיִינו דיינו. ואם על הגיטו תוטל אימה, יישבר גם אַרגון 
המחתרת. | 

פעולת-העונשין הראשונה כוּונה אל הבית מס' 148 ברחוב אובודקוב. בו התגוררו 280 
יהודים. 

לאחר הפסקה בת שבועיים שלחנו קבוצה בת עשרה איש ליער, כולם צעירים, מזוינים 
היטב, מוכשרים לקרב. מהלך קילומטרים אחדים מן העיר נתקלו במארב גרמני. ניטש קרב 
מר. הבחורים גילו התנגדות נמרצת. בסיכומו של הקרב, נהרגו שלושה מאנשינו, שישה 
הצליחו לברוח ולחזור לגיטו ואחד נתפס חי. שבוע ימים עינו אותו הגרמנים במרתפי 
הגאָסטאפו. הוא לא מסר איש. ורק זאת הצליחו להוציא מפיו -- מה היה המספר של בית- 
מגוריו. כך נספו דרי הבית מס' 148. 

בלילה הקיפו אנשי ס"ס את הבית, גירשו את כל הדיירים החוצה, מקלע פתח באש. כל 
האנשים נורו. 

בבוקר כשיצאנו לעבודה, ראינו בעינינו את גודל האסון. לכל אורך הרחוב נערמו גוויות 
ירויות של גברים ונשים. איש לא ניצל. 

נשים יהודיות טיאטאו במטאטאים גדולים את הדם הקרוש שניגר לאורך הרחוב. 
מאורעות הדמים לא ריפו ידי לוחמינו. הגברנו עוד יותר את החשאיות בפעולותנו. כל אדם 
ששלחנו אחרי כן ליער רשמנו אותו ביודנראט כנפטר. 


הגרמנים החליפו את הממונה על הגיטו. במקום המרצח הוותיק ריכטאָר בא 
אובאָרשטורמפיראָר ריבּאָ מווינה. המרצח החדש החל מיד בשפיכות-דמים. 

היה בגיטו בית-יתומים ובו כמה מאות ילדים בני 10-5. הוריהם ניספו באקציות הקודמות. 
אמהות שבעליהן נורו הכניסו הנה את ילדיהן, למען תוכלנה ללכת לעבודה. 

יום אחד בצהריים הפסיעה לתוך הגיטו פלוגת ס"ס. לפי פקודת ריבּאָ הקיפו אנשי ס"ס את 
בית-היתומים, נכנסו פנימה וירוּ למוות בכל הילדים ומחנכיהם. היה זה בשעת סעודת- 
הצהרים. הילדים הסבו לשולחנות ואכלו את ארוחתם הדלה -- פת-קיבר שחורה וצמיגה 
וספל גריסים מבושלים במים. 

כשחזרנו לפנות-ערב מהעבודה, נודע לנו על רצח הילדים. הלכנו אל בית-היתומים. מחזה- 
אימים נגלה לעינינו. ילדים ומחנכיהם, פלוחי-גולגולת, מוטלים בשלוליות דם סביב 
השולחנות, על הספסלים, אצל החלונות. הילדים חסרי-הישע נורו בכדורי"רסק. בחדר- 
השינה הכללי נערמו הגוויות זו על גבי זו. הָנה רצו הילדים להתחבא מפני המרצחים. 
מאות אנשים עמדו סביב בית-היתומים וביכו את האסון. אמהות שהכניסו בעבר ילדיהן 
לבית-היתומים, רבצו מטוּבלות בדם על הגוויות והתייפחו מרה. 

בערב נתכנסנו אצל שרה, לדון במצב שנוצר. החלטנו להגביר את הקצב בהוצאת יהודים מן 
הגיטו. תשומת-לב מיוחדת תוקדש לילדים. בשום-פנים אין לפתוח בפעולת-נגד בגיטו. 
ביער גדולות פי כמה אפשרויותינו ללחום באויב. מטרתנו איננה ליפול בגבורה, אלא ללחום 
עד חֶרמה במרצחים. כל יהודי שיוּצא מן הגיטו ליער יהיה לנוקם. כאן, בגיטו, עלינו לפעול 
בקור-רוח, תוך שליטה עצמית מוחלטת. כל מעשה בגיטו שלא על דעת המטה ייחשב 
לפרובוקציה, לחַבלה בהגשמת המטרה. 

שפיכות הדמים לא פסקה. כל יום הביא עמו גל חדש של טירור. 

בבית-החרושת "אוקטובר" עבדו כמה עשרות נשים במחלקת החייטוּת, לצרכי הוואַָרמאכט. 
היו אלו על-פי-רוב סטודנטיות-לשעבר של המכון לרפואה במינסק. פעם איחרו הנשים 
בעשר דקות לעבודה. מנהל בית-החרושת, גרמני, טילפן לגאָסטאפו. מיד הגיעה קבוצת 
אנשי ס"ס ואוקראינים והחזירה את הבחורות לגיטו. בצהריים הגיע האובאַרשטורמפיראֶר 
ריבּאָ, פקד להוציא את הנשים לכיכר-היובל ולירות בהן. בריונים אוקראיניים פתחו באש 
וקטלו את כל הבחורות והנשים. 

כשחזרנו מהעבודה, עדיין היו גופותיהן מוטלות זו על גבי זו, ועל כותל בית היודנראט 
התנוססה כרזה: כך ייעשה לכל אדם שיאחר לעבודה. 

למחרת בצהריים שוב הגיעה כנופיית האוקראינים לגיטו. ביחד עם ריבאָ הפסיעו אל שני 
בתי-החולים שבגיטו, של היהודים הרוסיים ושל היהודים הגרמניים, והקיפו אותם. ירו בכל 
החולים ששכבו במיטות. כאחד עם החולים נורו כל הרופאים וחבר-העובדים שנמצאו 
בבתי-החולים. 

לאחר ההריגה נכנס ריבּאָ ליודנראט ופקד לנקות את בתי-החולים ולקבוע חבר-עובדים חדש 
שיקבל חולים חדשים. 

-- הללו לא היו חולים אלא טפילים -- הסביר המרצח בציניות. 

הרציחות זיעזעו את הגיטו. אָבל וקדרוּת עטוּ כל בית. יום-יום קרבנות חדשים, יום-יום 
שפיכות-דמים חדשה. 

בעצם ימי הדמים האלה נמצאו בוגדים יהודים, שנתייצבו לשירות המרצחים. בייחוד 
הצטיינו שנָיים בשפלוּת בגידתם, פליטים שהגיעו מפולין, אפשטיין גּניינשטיין. 

שני השמות, אָפשטיין וּויינשטיין, הילכו אִימים בגיטו. לא חסרו להם לבוגדים אלא מָדי 
ס"ס. ביחד עם המרצח ריבאָ הקימו מדור-מבצָעים ליד משטרת-הגיטו. גייסו סוכנים 
ומלשינים כדי לבלוש מי מארגן את פעולת המחתרת. ידעו על קיומנו ומסרו לגאָסטאפו כל 
פרט שנודע להם. לרוב לא עלו במישרין על עקבותינו. שנוּאים היו על האוכלוסיה. איש לא 
בא במגע עמהם, מלבד אנשיהם-הם. 

היו לנו אנשים משלנו בלשכת הדיור, במשטרה, בכל מחלקה של מנגנון הגיטו. הללו עבדו 
בתנאים קשים לאין-שיעור, מלבד זאת חשבוּם בגיטו לבוגדים, אך עבודתם היתה חשובה לא 
פחות מייצור נשק או מגיוס אנשים ושליחתם ליער. הודות להם יכולנו להמשיך בפעולתנו 
ללא תקלות קשות. 

אליהו מושקין, יו"ר היודנראט, נתן מלוא עזרתו לארגון המחתרת וליוצאים היערה. מנהל 
המחלקה הכלכלית של היודנראט רודיצר, מפקד המשטרה סְרְברַנסקי, מנהל מחלקת הדיור 
דולסקי ומנהל הסדנאות בגיטו גולדין עמדו בקשרים עם הגרעין המרכזי של ארגון המחתרת, 
הם סיפקו לנו ידיעות מהימנות שרכשו תוך מגעם עם הגרמנים. רודיצר וגולדין דאגו 
ללבוש ולנעליים ליחידות הלוחמות. סרברנסקי הכניס למשטרה חברים מהמחתרת, כדי 
שיסייעו לנו בפעולותינו. דולסקי סיפק דירות חשאיות ותעודות-זהות מזויפות. 

אליהו מושקין נרצח בידי הגאָסטאפו באשמת נסיון לשחד קצין גרמני שישחרר יהודי 
ממעצר. במקום מושקין נתמנה משה יפה. 

עזרה רבה ניתנה על-ידי הרופאים שעבדו בשיתוף-פעולה הדוּק עם המחתרת. הם סיפקו 
תרופות ששוגרו ליער עם כל קבוצה שעזבה את הגיטו. היו מקרים שלגיטו הובאו 
פארטיזנים פצועים לא-יהודים, והרופאים טיפלו בהם, הסתירו אותם עד שהחלימו ונשלחו 
שוב ליער, כשהם בכושר קרבי. 

ביותר גדל עומס העבודה והאחריות של הרופאים כשפרצו בגיטו מגיפות, כתוצאה מהרעב 
ומהתנאים הקשים, ובייחוד טיפוס-הבטן, שזרע מוות בשיעורים מבהילים. הרופאים עבדו 
מעל לכוחותיהם, וגם נאלצו להעלים את דבר המחלה מהגרמנים, שאיימו כי אם תפרוץ 
מגיפה בגיטו, יערכו בו מרחץ-דמים. 

ולא הרופאים בלבד, אלא גם כל סגל העובדים בבית-החולים עזרו במסירות-נפש 
לאוכלוסיית הגיטו הדווּיה והסחוּפה, וגם עשו לארגון אנשים ולשליחתם ליער. בייחוד 
הצטיינו הרופאים מינקין, זיביציקאָר, אלפרוביץ', קאָרזון, ובראשם ד"ר קוליק. בעזרתו 
הפעילה של ד"ר קוליק נהיה בית-החולים של הגיטו למקום-המפגש המרכזי של המחתרת. 
כאן נמצא תקופה ממושכת המטה. הערכנו כי הגרמנים לא יבואו לכאן, בשל פחדם הגדול 
ממחלות מידבקות. באופן כזה היה כאן מקום-מבטחים לחברינו. 


ילדים-פארטיזנים בגיטו 

שלושת ילדינו-הקשרים הוליכו פעמים אחדות בשבוע אנשים ליער, עשו כל פעם דרך של 
0 קילומטר הלוך ושוב. הם ידעו מה הסכנה המאיימת עליהם ומה חיוּני התפקיד שהם 
ממלאים. היו אלה ילדים נבונים, בעלי נסיון ממושך ומר של חיי-הגיטו. 

בחזירתם מן היער, היו פניהם מביעות סיפוק והתרוממות-הרוח. היו מספרים כל פרט, איך 
עברה הדרך, איך נתארגנה קבוצת החדשים, לאיזה גדודים צורפו האנשים. היו מוסרים ד"ש 
מפלדמן, סמוליאר, זורין ואחרים. 

הם הביאו לנו את הידיעה, שלא הרחק ממחנה-המשפחות של זורין, ביערות נאליבוקי, מצוי 
עוד מחנה"משפחות גדול של יהודים שברחו מן הגיטאות שבאזורי המערב. בראש! עומד 
טוביה בָּלסקי. כן סיפרו, שבמחנה-המשפחות של בָּלסקי ישנן קבוצות-קרב המתנקשות 
בהצלחה בשיירות הגרמניות. בולעים היינו בהתלהבות את דברי הילדים. דו"חות אלה 
העניקו לנו כוח ומרץ להמשך פעילותנו. חַשנו כי עושים אנו מעשה של ממש. 
שלושת הילדים היו קשרינו העיקריים עם היער. נוסף על מאות יהודים, הוציאו מן הגיטו גם 
הרבה רופאים. כן ביצעו מטלות חשובות באיזור הארי. בבואם לגיטו היו מזוינים תמיד 
באקדחים טעונים, כדי שלא ליפול חיים בידי המרצחים, במקרה של תקלה. עשו עבודתם 
בנאמנות, ללא בהלה, אף שהמוות ארב להם כל שעה. כבר ניערו מעל עצמם את חותם 
הגיטו, את הפחד שאנחנו עדיין לא נשתחררנו ממנו. עבדו תוך משמעת חמורה, לפי הוראות 
המַטה שלנו ומפקדי הגדודים. 

שלושת הילדים הגיבורים הם: סימה'לי פאָרסטון, באנקה האמאֶר ודוד'קה קוליבנסקי. 
סימה'לי, ילדה בת י"ב, אך חזותה כבת ט'-י'. קלסתר-פנים סגלגל נאה. בדָברה צצות גומות- 
חן בלחייה. האף משורבב כלפי מעלה. בעיניה הגדולות התכולות שוכנת תוגה עמוקה. 
הוריה נורו באקציה הראשונה, בשבעה בנובמבר 1941. שרה נטלה אותה אליה, אמה של 
סימה'לי היתה רעותה. שרה התהלכה עם הילדה כעם בת. ואמנם קראה לה הילדה "אמא" 
והתרפקה עליה. 

פקחית היתה, מתמצאת על-נקלה ואמיצה מאוד. שום מַטלה לא היתה קשה לה. כשהיינו 
מטילים עליה תפקיד היתה חֶרש, בשימת-לב, מצותתת להוראות. גבותיה הבהירות היו 
מתכווצות, הקשב מרוכז. היתה חוזרת על מה שנאמר לה, בלא להחסיר מלה. 

את אקדחה הקטן החזיקה בכיס מתופר במיוחד מתחת למעילה. תמיד היתה אומרת: "היו 
בטוחים, ה"פריצים" לא יקחו אותי חיה בשבי. את הכדור האחרון אותיר למעני". ובדברה, 
היתה מאמצת את האקדח אל לבה. 

בלילי חורף קרים ומושלגים היתה סימה'לי חומקת מתחת לחוטי-התיל של הגיטו ויוצאת 
לביצוע מטלה. גם את דרכה חזרה לגיטו היתה עושה בלילה, דרך בית-העלמין. באיזה חוש 
סמוי הבחינה אם השמירה קפדנית או לאו. לעתים אירע שלא יכלה לגשת לגיטו, גרמנים 
רבים מדי שוטטו בקירבתו, ולהסתכן לא רצתה, משום שחדשות נכבדות בפיה. היתה לנה אז 
בחורבה, ממתינה כל יום המחרת, ורק לפנות-ערב, עם שוב היהודים לגיטו מעבודה, 
מתגנבת בחשאי לטוּר, מצמידה את הטלאי הצהוב ונכנסת לגיטו -- קפואה, רטובה עד עור 
עצמותיה ורעבה, לאחר לילה כזה ויום כזה. 

סימה'לי הכירה כל שביל נדח, כל שיח. היא צועדת בראש ואחריה כמה עשרות יהודים 
ההולכים בעָקבותיה ליער. עשרות פעמים עשתה את הדרך מגיטו-מינסק לסטארויאֶסאֶלו 
וחזרה. לאחר חיסול הגיטו השתתפה במבצעי-הלחימה ביער שכם אחד עם חבריה הבוגרים 
-- הפארטיזנים. 

לאחר גירוש הפולש, בקיץ 1944, צעדה סימה'לי בצוותא עם הרבה פארטיזנים מצטיינים 
במצעד החגיגי הגדול במינסק. עיטור-כסף של "פארטיזן במלחמת-המולדת" בדרגה 
ראשונה התנוצץ על חָזה. 

באנקה ודוד'קה, ילדים בני י"ג, צמד חברים הם עוד מימי בית-הספר. נולדו באותו רחוב, 
יחדיו נתחנכו לפיונאָרים, יחדיו הכינו שיעורים ורקמו חלומות על העתיד. גם האבות היו 
מיוּדדים ורווּ נחת מבניהם שהיו תלמידים טובים. מדברים היו יידיש מינסקאית עסיסית, 
כאבותיהם ממש. 

באנקה קטן וצנום, ולפי חזוּתו עודנו ילד. תנועותיו חפוזות, כמעט עצבניות. מתמצא מהר 
בכל מצב ומחליט על דעת עצמו. אינו מרבה דברים, אך דיבורו תמיד לענין. בפניו 
הילדותיים חקוקים עקבות חיי-התלאה שבגיטו. 

דוד'קה גבוה מבאנקה ונראה קשיש יותר. אולם באנקה הוא האחראי לכול, ודוד'קה הוא בן- 
לווייתו. תמיד הם יחד, כרוכים זה אחרי זה, כתאומי-סיאם. דוד'קה יתום מאביו ומאמו. כל 
משפחתו נרצחה באקציות. רַע1 היחיד שנשאר לו הוא באנקה, שעדיין אמא לו בגיטו. בכן, 
אמא של באנקה היא גם אמא של דוד'קה. בימי הטבח הסתתרו באיזור הארי, אצל חבריהם 
הרוסים. לאחר מכן עבדו ברכבת, בטעינת פחם בקרונות. 

פלדמן משך אותם לעבודת המחתרת. ביצעו מטלות נכבדות, שימשו קשרים עם הצד האָרי. 
מאז התחילו יהודים ללכת היערה, נתונים הילדים בתנועה מתמדת. תפקידם היחיד הוא 
להוציא יהודים מן הגיטו אל יערות סטארויאֶ-סאֶלו. 

אמא של באנקה יודעת על מעשי הילדים, מסייעת ביָדם וגאה בהם. כשהם חוזרים מן 
היער, נשאר דוד'קה אתנו, ובאנקה הולך אל אמא. היא רוחצת אותו, משכיבה אותו לישון 
ויושבת ליד המיטה היחידה הניצבת בפינה. שעות על שעות היא מתבוננת בבנה, מצותתת 
לנשימתו. לבה, לב אָם, כָּלֶה משיפעת געגועים ורחמים. 

באנקה ודוד'קה הם פארטיזנים ביחידה שהוקמה זה מקרוב על שם "פארכומנקו", והיהודים 
מהווים בה 70 אחוז. עכשיו הגיעו לגיטו כדי להוציא ליער קבוצת בחורים ובחורות בעלי 
כושר קרבי. 

באנקה מכנס את האנשים שנקבעו, משוחח עם כל אחד לחוד ומוסר הוראות. הוא עצמו 
יורד אל הבונקאֶר, בודק את הנשק הנשלח. קשר בן י"ג זה הריהו איש-צבא מנוסה הנושא 
באחריות כבדה. דוד'קה עושה עבודתו בשקט ובעננֶה. איננו אוהב להשתהות בגיטו. הגיטו 
אֶפל ועצוב, והמוות מורגש בו ביותר. שם, ביער, נכון הוא לכול. 

כשנסתיימו ההכנות, שעת היציאה נקבעה, הצופים בעמדותיהם, יוצא באנקה לבדוק אם 
הכל בסדר, אם הדרך פנויה. ומשהוא חוזר, אסור לאבד אף רגע. מתפקדים. באנקה מפסיע 
ראשון אל מעָבר לתיל. מחשכי-חצות, אך הוא מכיר היטב את הדרך. רימון מוּצנע, מוּכן 
להטלה, בידו, אקדח בכיסו. האנשים פוסעים אחריו בטוּר. דוד'קה פוסע אחרון ומשגיח 
שאיש לא יאבד בחשיכה. 

צועדים חרש, בנשימה עצורה. באזני האנשים מהדהד עדיין שָמע ההוראות שבאנקה נתן 
להם לפני היציאה. ובדברו, שכחו כי נער עומד לפניהם. רישומו עליהם כשל מפקד קפדן: 
כל אחד חייב לבדוק בקפידה, אם לא השאיר אצלו תעודות מהגיטו או טלאים צהובים. מי 
שמצויים אצלו אלה -- חייב להשמידם, כדי שלא נעמיד בסכנה את יהודי הגיטו. גם אם 
ניתקל במשמר גרמני, אין לנו דרך חזרה, שהרי מסכנים אנו את הגיטו כולו. צריך לנסות 
לברוח בכיווּן סטארויאֶ-סאֶלו. הגרמנים לא ירחיקו לרדוף אחרינו, גדול פחדם בלילה. אם 
לא תהיה ברירה וניאלץ להיכנס לקרב -- נטיל בהם את הרימונים, זה יעורר בהלה אצל 
הגרמנים ויאפשר לנו להרחיק מתחום-האש. אם מישהו מקרבנוּ יעורר בהלה -- יְיִרָה מיד 
ללא אתראה. 

כשבאנקה ודוד'קה חזרו מהיער לגיטו, נרשמו לזכותם בפנקס-הקרב שלהם עוד 16 יהודים 
שהוצאו מגיטו מינסק. 


מרחץ-הדמום הגדול בגיטו 

יום אחד, עם בוקר, נתבשרנו על שיטת-השמדה חדשה שננקטה כלפי יהודים. 

בלילה נכנסו חרש לגיטו משאיות שחורות אחדות עם מרכבים סגורים גדולים. ללא רעש 
הקיפו אנשי ס"ס שני בתים והוציאו את האנשים, דחפום אל תוך המֶרכבים, והמכוניות 
הסתלקו. עשו מלאכתם בשקט כדי כך, שאפילו דיירי הבתים הסמוכים לא שמעו דבר. 
למרות זאת, נפוצה בגיטו מיד הידיעה העגומה. 150 יהודים הוגזו בלילה הזה. המשאיות 
השחורות הן-הן מכוניות-הקטל. הרי זו משאית גדולה עם מֶרכב מרובע, סגור הרמטית. פי 
הצינור הפולט גזים מהבנזין הנשרף יוצא לתוך המַרכב. לאחר שהגרמנים ממלאים אותו 
אנשים, מופעל המנוע בסיבובים גבוהים, הגז נפלט, והאנשים נופחים נפשם תוך דקות 
ספורות. המכונית נוסעת אל הבור, דלתות הקרקעית של המָרכב נפתחות לרווחה, 
ובאמצעות מיתקן-רכינה הידרולי, המותקן מתחתיו, מתרומם המרכב וכל המתים מוּרְקים 
אל תוך הבור. 

מדי לילה בלילה היו מכוניות-ההגזה קוצרות קציר-מוות בגיטו. לא הבדילו בין בעלי-מקצוע 
לנטולי-מקצוע. התנפלו בלילות על בתים, הריצו כל דייריהם למכוניות וקטלוּם בהגזה. 
בהלה תקפה את הגיטו. עד כה היה היום אַימתני והרה-סכנות, מעתה הילך הלילה אִימים. 
אך קרבה שעת העוצר, נתרוקנו הרחובות. הוגפו דלתות, ואנשים התקינו להם שהוּת-לילה 
במלינות. בכל בית הוצבה תצפית, לראות אם אין המרצחים קרבים ובאים. לכל חשד קל היו 
חומקים חרש למלינה. הלילות היו ארוכים ומדידי-שינה. אנשים רבצו על אדמה לחה, קרה, 
או דחסו עצמם בין שני קירות. עבר הלילה בשלום, היו האנשים מגיחים מיוגעים ורצוצים. 
אפשטיין היה בוקר-בוקר משגר קבוצת יהודים לעבודה בגאָסטאפו. בחצר שם עמדו 
מכוניות-ההגזה, ועל היהודים ניטל לנקותן ולשָטפן. סיפרו בגיטו, שבכל פעם שניקו את 
מכוניות-המוות, היו רואים ציצות-שיער תלושות עם עור-הבשר, והדפנות מגואלים בדם. 
כך נתחבטו הקרבנות, לפני שהמוות גאל אותם מייסוריהם. 

בשיטת המתה זו החזיקו הגרמנים זמן רב. המונים הוגזו, ואף אלה שנשארו בחיים הגיעו 
לידי יאוש ודכאון עד כדי טירוף-הדעת. 


בעשרים ושלושה ביולי 1943, כשטורי העובדים חזרו רעבים ועייפים, מצאו את הגיטו 
מוקף גרמנים, אוקראינים וליטאים. נשמעו יריות תכופות והתפוצצויות. תימרות עשן 
התאבכו השמָיימה. 

כל הטורים נשלחו חזרה לעבודה. שם לנו ועבדו שלוש יממות. 

ההסבר הרשמי של הגרמנים היה: מתנהל מיבצע-טיהור כנגד יהודים שאינם רוצים לעבוד 
וכנגד פארטיזנים המקננים בגיטו. יהודים העובדים מחוץ לגיטו הם "מועילים", ועליהם לא 
יחול מיבצע-הטיהור. 

וכך היה ה"טיהור". מיד בבוקר, אך עזבו העובדים את הגיטו, נכנסו לתוכו אנשי-צבא 
גרמניים, אנשי ס"ס, פלוגות אוקראיניות וליטאיות ומשטרה באָלורוסית. נערך טבח איום. 
המרצחים נתפזרו במהירות על-פני רחובות הגיטו ופתחו במצוד פרוע, בחטיפת יהודים. 
הוציאו במהלומות, צעקות ויריות את האנשים מבתיהם והובילום אל כיכר-היובל, ליד 

היודנראט. עובדים במשרדים ובבתי-מלאכה הוצאו יחד עם כל השאר. אפילו עובדי 
המאפיה והיהודים-הקברנים גורשו אל הכיכר. 

מי שגילה שמץ התנגדות, או שלא עצר כוח ללכת מחמת חולשה או מחלה -- נורה במקום. 
בנקודת-הריכוז התחוללו מחזות-זוועה. אמהות איבדו את ילדיהן. אנשים שמשום-מה לא 
יצאו לעבודה -- נטרפה עליהם דעתם לנוכח אימת המוות. 

כיכר-היובל נתמלאה אלפי יהודים ומרגע לרגע נוספו קרבנות חדשים. סביבם ניצבה 
שרשרת חיילים שהיכו וירו בשל כל דבר של מה-בכך. קסדות-פלדה לראשיהם, רוביהם 
מוּשטים, דרוּכים ליריה, סידרו החיילים את היהודים בשורות, הוציאום מן הגיטו והוליכום 
אל בית-החרושת ללבינים, שם הוכנו לפני כן בורות גדולים. היהודים נצטווּ לרוץ. מי שלא 
עצר כוח ונפל -- נורה. כל הדרך לאורכה נזרעה גוויות חללים. 

משהגיעו המוני הרצים אל הבורות, ניתנה פקודה להתפשט ערומים. מהלומות הונחתו על 
ראשי המשתהים. אש-מקלעים נפתחה מכל העברים. המוני"אדם נפלו בזה אחר זה, 
כאילנות גדועים. 

יום תמים חזרה ונשנתה הרצת המוני היהודים אל הבורות. כל הדרך נשטפה בדם. כלהכעיס, 
היו השמיים בהירים והשמש זרחה. היה זה יום"הדמים הגדול ביותר בגיטו-מינסק. קרוב 
ל"15.000 יהודים הושמדו ביום זה. 

ביום השני של האקציה גילו המרצחים, בסיועה הפעיל של המשטרה היהודית ואפשטיין 
בראשה, ובעזרת בלבי-גישוש, עשרות מלינות שיהודים התחבאו בהן. היהודים שנתפסו 
רוכזו בכיכר-היובל ונורו. ביום זה הגיע קציר הדמים לכדי 5000 יהודים. 

ביום השלישי של האקציה הלכו המרצחים מבית לבית וחיפשו יהודים. אל כל פינה ירו, 
ולכל מקום חשוד הטילו רימונים. לא הובילו עוד את היהודים אל הבורות, אך כל יהודי 
שנתגלה נורה במקום. אלפי הרוגים הושארו בבתים, בחצרות וברחובות. 

שלושה ימים רצופים, ללא הפוגה, שמעה העיר יריות והתפוצצויות, ראתה שריפות בגיטו, 
דם יהודים ניגר כמים. 

עשרים וחמישה אלף יהודים נרצחו בשלושת הימים האלה -- גברים, נשים טף וזקנים, 
בריאים וחולים. אפילו משפחותיהם של שוטרי הגיטו הושמדו. נשארו בחיים רק הבוגדים 
אָפשטיין וּויינשטיין ואנשי משטרת-הגיטו. הללו שירתו באמונה את המרצחים הגרמנים. 
מעטים מאוד הצליחו להסתתר וניצלו. כעבור זמן כתבו העתונים הבאֶלורוסיים מטעם 
הגרמנים, כי קיני הבריונים בגיטו"מינסק חוסלו לאחר מבצע מוצלח של הוואַָרמאכט 
המהולל... 


חיסול היהודים הגרמנים בגיטו-מינסק 

לאחר השמדת ההמונים נהפך הגיטו למחנה-עבודה. שטחו צומצם ורוכז מסביב לבית- 
העלמין. 

בגיטו השני עוד היו כששת אלפי יהודים, שהגרמנים הביאום הָנה בסוף 1941 מגרמניה, 
אוסטריה, צ'כסלובקיה. יהודים אלה נחשבו כבעלי זכויות"יתר, וחיו מבודדים מאַתנו. הוקצו 
להם רחובות אחדים מוקפים תיל. רחוב ראֶספובליקאנסקאיה לארכו חצץ ביניהם ובין הגיטו 
של היהודים המקומיים. היינו באים עמהם במגע בשעת העבודה ומָדי בוקר, עם היציאה 
לעבודה. הכניסה אליהם היתה אסורה בתכלית האיסור. 

הם הביאו עמהם מגרמניה את חפציהם וכלי-עבודתם. אל בגדיהם הצמידו לא טלאי צהוב 

עגול, כמותנו, אלא מגן-דוד צהוב עם הכתובת 1066. 

לאחר שמכרו מה שהיה להם, כִּבָד עליהם הרעב. אם פסחו עליהם האקציות, הירבה הרעב 
את חלליו בקרבם. הם סבלו בגיטו הרבה יותר מאֶַתנו. היהודים המקומיים קיבלו עזרה 
מהאוכלוסייה הבאֶלורוסית, באו עמהם בקשרי מסחר, החליפו חפצים שונים במזונות. 
שכנים ומָכָּרִים מלפני המלחמה היו באים למקומות-העבודה של היהודים ומסייעים 
במְצרכי-מזון. יהודים הפקידו את רכושם בידי ידידיהם הרוסים, והללו היו מוכרים ומביאים 
בתמורה מזונות. ליהודים הגרמנים, לעומת זאת, לא ניתנה כל עזרה. היו בקרבם הרבה זקנים 
וילדים, וכן בעלי מקצועות חָפשיים, שלא יצאו לעבודה. עליהם לא חלה הגזירה, כי מי 
שאינו יוצא לעבודה -- יִיָרָה. 

מקץ שבועיים לקציר הדמים בגיטו, נצטווּ היהודים הגרמניים להתייצב בכיכר ליד 
היודנראט. איש אינו רשאי להישאר בביתו. אפילו חולים המוטלים על ערשדדוני חייבים 
להתייצב, שהרי הכוונה היא להחזירם הביתה, אל ארץ-מולדתם... 

פעמים רבות עשינו מאמצים ליצור מגע עם יהודים אלה ולהעמידם על המצב כהווייתו, 
וכפעם בפעם היו דוחים את הצעותינו, טענו כי שום רעה לא תאונָה להם. לפני יציאתם 
מגרמניה הובטח להם חגיגית, כי לא תפול שערה מראשם ארצה. זה כשנתיים שהם כאן, 
ושום יהודי משלהם לא נורה. כלום אין זו הוכחה מספקת, שהגרמנים קוטלים רק יהודים 
שהם קומוניסטים?... 

חזרנו והזהרנו אותם עתה על הסכנה הצפויה להם. אך הם משוכנעים היו כי עומדים 
להחזירם ל"מולדת". 

היה יום גשם, האחד בשבת. היהודים הפסיעו משער הגיטו אל היודנראט. צעדו בשורות 
מלוכדות, בקצב הפקודה. בראש צעדו הגברים, אחריהם הנשים הצעירות ובסוף -- זקנים 
וטף. 

כשהגיעו לכיכר, דרכוּ במקום, עד שניתנה הפקודה "דום!" הגיע ריבּאָ. זקן-היהודים מסר 
מודעה, כדין, כי כל יהודי הגיטו הגרמני נמצאים בכיכר ואיש לא נעדר. 

רק לאחר שריבאָ נכנס לבית היודנראט, הורמו המטריות מעל לראשים, לסוכך מפני הגשם. 
פרצופיהם הכחושים, מזי-הרעב קרנוּ משמחה. צָפינו בהם בכאָב מהול בנחמה פורתא, 
שהנה בטוחים הם כל-כך כי יחזרו לבתיהם ואינם יודעים מה צפוי להם. ואמנם, כך הווה. 
הם נורו כולם, עד אחד, ליד בורות שהוכנו במיוחד, ארבעה קילומטרים אחרי מינסק. 
למחרת עם בוקר נאלץ היודנראט להפריש קבוצת יהודים שנשלחה לאולם הגדול של בית- 
האופרה, למיין את חפציהם של היהודים הגרמנים. 

רק שתי בחורות יהודיות מהאמבורג עלה בידינו להציל. וכך היה המעשה. 
בית-הממשלה הגדול במינסק הוסב לאכסניית-מעבר לקצינים גרמניים הנוסעים אל החזית 
ושבים ממנה. שָלט שם אובאָרסט גרמני, שוּלץ. מדי יום ביומו הלכה אליו פלוגת נשים 
גדולה. היו מכבסות שם כבסים, מנקות את החדרים, וכדומה. שוּלץ היה מתעלל בנשים, מַכּה 
ומעַָנה. יום אחד סחבה אשה פת-לחם, והוא ירה בה במו ידיו לעין כל. 

פתאום חל שינוי בולט ביחסו של שוּלץ לנשים היהודיות. הזין יפה, לא [גש והתייחס 
בידידוּת. נתברר, שהתאהב בבחורה יהודיה מהאמבורג. 

יום אחד הודיעתנו הבחורה, באמצעות קשר משלנו, כי האובאָרסט נכון לברוח אֶתה ליער, 
אל הפארטיזנים, ומתחייב לציית לכל החלטה של מַטה המחתרת, ובלבד שנאפשר לו 
להגשים תכניתו. המטה שלנו דן בבעיה וניאות להצעתו. 


4 יעקב גרינשטיין 


העברנו לאובאַָרסט תשובה חיובית, והתנינו שני תנאים: עליו לבוא לגיטו, להראות את 
פרצופו; בהגיע מועד הליכתו ליער, תוּטל עליו משימה שיהיה חייב לבצעה. 

הוא הסכים לכול. הודענו לו שיתכונן לדרך. מסרנו לו רשימה מדויקת של חפצים שעליו 
לקחת עמו, ובכללם מַקלט-ראדיו, תרופות, מכשירים כירורגיים, נשק וכיו"ב. עליו לבוא 
לגיטו לא במכוניתו, אלא במשאית, להביא עמו קבוצת יהודים, היוצאים כביכול לעבודה. כן 
קבענו בחור אחראי למבצע. 

למועד שנקבע בבוקר, ניצבו שלושים איש, נכונים לעלות על המשאית. רובם היו מזוינים. 
הכיכר היתה מלאה אנשים. טורי-עובדים יצאו בליווּי גרמנים. משאיות נכנסו וחזרו עמוסות 
וגדושות אדם. מחוגי השעון נעו קדימה. הזמן הנקוב חלף, והאובאָרסט איננו. כל אנשי 
הקבוצה עיניהם נעוצות בשער, תרות אחר כל מכונית נכנסת. הדקות אצודרצו, הכיכר 
נתרוקנה מאדם. וכבר סכנה להישאר במקום. בדלית-ברירה הוחלט, שכל מי שלא איחר -- 
ילך לעבודה, והשאר יסתלקו ויסתתרו. האחראי לַמְבְצָע נשאר בכיכר. לאחר מחצית-השעה 
נכנסה משאית עם נהג. האובאָרסט ו"הכלה" ישבו בתא הנהג, ואחותה בארגז. "הכלה" 
יצאה מן התא וניגשה אל הבחור. 

-- התעכבנו בגיטו הגרמני, -- התנצלה הבחורה. 

-- חבל על כל רגע. הגידי לאובאָרסט שלך, שיצווה בארבייטסאמט להעמיס במהירות את 
מלוא המכונית אנשים, מי שיזדמן, ובלבד שזה ייעשה מהר. 

הפקודה נתמלאה. תוך דקות ספורות נתמלאה המכונית יהודים ויצאה בלויית הבחור 
האחראי מן הגיטו בכיווּן לסלוצק. 

בכפר הפארטיזני הראשון עצרו, ירו בנהג, שרפו את המכונית והלכו ליער. 

מקץ ארבעה שבועות נשלח "החתן" משדה-התעופה הפארטיזני למוסקבה, לחקירה. 


לאחר מאורעות הדמים של השבועות האחרונים, נשארו בגיטו 12 אלף יהודים, עשירית 
ממְספרם ביום ייסוּד הגיטו. היהודים נצטווּ להירשם מחדש, וכל אחד קיבל תעודת-עבודה 
חדשה. 

יום אחד, כשחזרנו מן העבודה, מצאנו ליד הארבייטסאמט כרזה גדולה שהודיעה כי כל 
האמהות בגיטו חייבות למסור לשלטונות תוך שלושה ימים את ילדיהן עד גיל 14. כל 
משפחה שיימצא בה ילד -- תייָרה. 

נפתח מצוד פרוע אחר הילדים המעטים ששרדו בגיטו. השוטרים היהודים חיטטו בבתים 
בשעות העבודה, תילשו דלתות ובלשו אחר מלינות שילדים נתחבאו בהן. 

איש לא מסר את ילדיו לשלטונות. מי שיכול -- העביר אותם למַכרים באיזור הארי. ילדים 
קשישים יותר לבשו בגדים ארוכים, התחזו כמבוגרים והלכו לעבודה. כמאוּשר נחשב הילד 
שקומתו גבוהה היתה. 

בבקשם מחסה מפני סכנת-המוות הסתתרו ילדים במלינות, בעליות-גג, חָמקוּ בלילות דרך 
חוטי-התיל והתחבאו בחורבות הבתים. ילדים שנתפסו הוחזרו לגיטו, נורו בבית-העלמין 
והוטלו לבור שהיה פתוח תמיד. 

תנועת המחתרת בכוחותיה הדלים נבצר ממנה להציל את הילדים מַאימַת הכליון הצפוי. היא 
הוציאה אז קול-קורא שנמסר בגיטו מפה לפה: אמהות! הצילו את ילדיכן, לכו ליערות! 
ילדים ללא הורים, לכו לבד -- אל תחכו לעזרה, המוות אורב לכם מכל פינה! ילדים 
מצומקים, בלויים ומקורעים, יתומים מאב ואם שאך זה נרצחו, ברחו מהגיטו ביוזמתם 

העצמית, בלא אמצעים, בלא מטרה, במחשבה אחת ויחידה -- להינצל ממוות. 

רבים פרצו ועברו, ידעו נדודים, רעב, פחד-תמיד. יש שניקרו להם בדרכים אנשי-לב והטילו 
לעָברם פת-לחם. אחרים גירשום מעל פניהם, שיסו בהם כלבים, והילדים נסו בבהלת-מוות, 
לא רק מפחד הגרמנים אלא גם מפחד בני המקום שמדברים בשפתם ושגדלו עמם בארץ זו. 
תאוות הנקם יקדה בנו. כבר ראינו דם רב, מתים לאִין-ספור, אך רצח-הילדים ההמוני לא 
נתן לנו מנוח. תבענו פעולת-נקם. אך פקודת המַטה היתה: אל תעשו דבר בטרם מועד. 
למרצחים ישוּלם כגמולם. הצילו יהודים ככל שניתן, שילחו ילדים ליער. בגיטו אפשר להרוג 
גרמנים בודדים, במאבק הפארטיזני אפשר לחסלם בהמונים. 

הודענו ליהודים כי חטיבת "סטאלין" נמצאת ביערות סטארויאֶ-סאֶל1 ומחכה ליהודי גיטו- 
מינסק. הצו היה: בירחו מן הגיטו, הצילו עצמכם בכל האמצעים, בכל הדרכים. לכו היערה, 
עם נשק ובלי נשק. צעיר וזקן, נשים וגברים. אל תשכחו את הילדים, הם הראשונים שצפויה 
להם סנוה-בליה, גדוד"המשפחות של זורין יגן עליכם. סטארויאָ-סאָלו קוראת לכם. 
השמועה על מחנה-המשפחות ביער הקיפה ה את כל הגיטו. יהודים התחילו מסתערים אל 
היער. אנשים ברחו מהעבודה, או שיצאו בלילה, בלי ליווּי, בלי קשר. לכולם היתה משאת" 
נפש אחת -- להגיע אל סטארויאֶ-סאֶלו. מלה זו עברה מפה לפה, וצילצולה -- צליל- 
הצלה אחרון של אנשים שחרב חדה מוּנחת על צווארם. 

ביער נתקבלו הבאים על-ידי הפארטיזנים. הבלתי-מוכשרים לקרב נשלחו למחנה-המשפחות 
של זורין, והמוכשרים-לקרב -- אל גדודי-הלחימה. 

למחנה-המשפחות היהודי נוספו יום"יום קבוצות חדשות. יערות סטארויאֶ-סאֶלו היו קטנים 
מדי, ונשקפה סכנת התקפה של הגרמנים. וזורין העביר את בסיסו ליערות-העד של 
נאליבוקי, בחסותן של ארבע חטיבות פארטיזנים. 

במבצע-ההצלה של יהודי-מינסק השתתפו: נחום פלדמן, קומיסאר הפלוגה "סובאָטסקאיה 
באֶלארוס"; שלום זורין, מפקד מחנה-המשפחות היהודי; המאיור סאָמיון גַנזאָנקו, מפקד 
חטיבת "פונומאראָנקו", הפולקובניק ואסילֶבסקי, קצין המטה של ארגון הפארטיזנים; 
הלויטנאנט ואסיל טורוב, מפקד הגדוד ע"ש "פארחומאָנקו" והרבה פארטיזנים פעילים, 
יהודים ורוסים, שבאו ממינסק. | 





מסיבה פרטיזנית בבית זורין במינסק, במלאת 70 שנה 
לשלום זורין. זורין יושב שלישי משמאל 


חיים ברעם 
"הגיטו ההאמבורגל" 


חיים ברעם (היינץ בָּהרְנדט), יליד ברלין 
ואיש קיבוץ נען בארץ (1975-1919), היה 
אחד מן המעטים ששרדו מהגיטו המיוחד 
במינסק הכבושה שבו נכלאו יהודים 
מגרמניה, והיחיד שהותיר אחריו עדות 
כתובה על גיטו זה. 

הפרקים המובאים להלן לקוחים מספרו 
"היכן היתה השמש?", תירגמה מגרמנית 
זינה כפרי, הוצאת הקיבוץ המאוחד ובית 
לוחמי הגיטאות, תש"ם. 

















חיים ברעם מעיד במשפט אייכמן, 1961 


ב-18 בנובמבר 1941 בשעה 10 לפני-הצהרים עצרה רכבת "המפונים" מברלין את מהלכה. 
מינסק לפנינו -- התחנה הסופית לרבים מאתנו. לבי מנבא לי רעות. 

אחרי-הצהרים, בשעה שלוש בערך, נפתחו כל הדלתות בבת אחת, ולקרונות פרץ המון פרוע 
של אנשי-ס"ס לאטביים ובידיהם נשק בלתי-נָצוּר. "פורקים" את המטען האנושי שהובא: 
אנשים, נשים וטף מושלכים בברוטאליוּת מהרכבת. רשמים ראשונים של "קבלת-הפנים": 
מכות-אגרוף ובעיטות-רגלים. אנשי הס"ס דיברו לאטבית ורוסית. החלו להצליף בנו 
בפרגולים. התחלנו לאסוף את החפצים ויצאנו החוצה. הסתדרנו בשורות. הזקנים והילדים 
הוטענו על משאיות והובלו הלאה. אך אנו ברוּבנו הולכים ברגל, בליווי משמר חמוּש. 
אנו נכנסים העירה. העיר הרוסה כמעט כליל. שרידי הפצצות ושיירי שריפות עושים רושם 
מדכא. אחרי שעת הליכה אנו מגיעים לשכונה שכמעט כולה בקתות-עץ אופיָניות רוסיות. 
אי פה ואי שם מתבלט בנין-אבן פשוט. ראינו יהודים רוסיים יושבים בבתי-עץ. לבסוף 
הגענו לגיטו מיוחד, מגודר, המאכלס יהודים מגרמניה. גיטו זה כּוּנה בשם "הגיטו 
ההאמבורגי", באשר הראשונים שהובאו אליו היו יהודים מהאמבורג. 


זונדר-גיטו 

מקום השיכון הראשון שלנו היה בבית-ספר רוסי לשעבר. לכל חדר דחסו מ-50 עד 80 איש. 
בינתיים נצטוו כמה צעירים לגדור בתיל שטח נוסף מול גיטו-האמבורג, ולשם העבירו 
אותנו. גיטו זה כּוּנה "הגיטו הברליני". אף שכביש היה חוצה בין שני הגיטאות, לא היה 
שום איסור לעבור מהגיטו ההאמבורגי לברליני, ושני הגיטאות נחשבו לגיטו אחד. 
תיכף ומיד נקבעו סדרנים, מעין שוטרים יהודים, שישגיחו על הסדר במקום. בשכונה הזאת 
היקצה לנו הס"ד חלקה גדולה מוקפת תיל דוקרני, שכונתה בשם ה"הומאני": "זונדֶר-גיטו" 
(גיטו מיוחד). יהודי רוסיה שוכנו מולנו בגיטו נפרד. התיָמרנו בלבנו כי לעומת יהודי רוסיה 
נזכה אנו ביחס טוב, אך עד מהרה נתברר כי היתה זו טעות מרה. | 

כד14 יום לפני בוא הטראנספורט שלנו, שמנה 1050 יהודים, הגיע הטראנספורט הראשון 
מהאמבורג. בני האמבורג נתכבדו הראשונים בהקמת גדר-התיל. אחר-כך הגיעו 
הטראנספורטים למינסק בזה אחר זה, בהפסקות של ימים מעטים: מפראנקפורט על-נהר 
מיין, מִברְמֶן ומחבל הריין. 

לפני המלחמה היתה במינסק קהילה יהודית גדולה, "אוכלוסיה יהודית", כלשון המינוח 
הרוסי. תושבים אלה היו רשומים בכל המשרדים כיהודים, בדומה לרישום המיַחד את כל בני 
הלאומים האחרים ברוסיה. לרוע המזל נפלו טפסי רישום התושבים בידי הגסטאפו, ובשל 
כך גם נתפסו כל היהודים. תוך זמן קצר ביותר נתמלא הגיטו. 90 אלף יהודים הוּצאו 
מבתיהם ונדחסו לתוך הגיטו. הותר להם לקחת תיקי-יד ופריטי-רכוש זעירים: כל השאר 
הוחרם על-ידי ס"ד. 

בזונדֶר-גיטו צר היה המקום עקב גידולו על-ידי תוספת הטראנספורט שלנו. גם לפני כן היו 
הדירות מלאות מפה לפה. לכן מיקמו אותנו באורח זמני בבית-ספר, מֶבנה בנוי מלבָנים. 
אבל גם זה כבר היה מלא עד אפס מקום. בכיתה אחת שוכנו כ-15 משפחות. חנינו 
במסדרונים ובחדרי-המדרגות. כך צֶפינו יומיים אל העתיד הבלתי-נודע. 

בינתיים אין מה לעשות, ואנו משוחחים עם ה"שכנים". במקרה אומר לי "שכני" כי שם- 
משפחתו: הוא וזְדֶר-וְלדה, והוא שייך לטראנספורט מברְמֶן. השם מוּכּר לי. אני מכיר את 
בן-אחיו, היינץ ון-דר-ולדה, וגם הוא פה. נפגשתי עמו. במצבנו העגום הזה -- השמחה 
להיפגש עם ידיד-נעורים גדולה שבעתיים. זו היתה פגישה מאושרת ואומללה כאחת. הוא 
סיפר לי כי כאן נמצאים עוד חברים מבית-הספר באָמִדֶן: הֶרבָּרט הַמבּוּרגר, קרלה ון-דר- 
ולדה עם הוריה, מוריץ, ברנהארד ואידה דה-האאס עם כל קרוביהם. נוצר איפוא חוג קטן 
של ידידים שנפגשו מחדש אחרי עשר שנים. 

לא זמן רב ניתן לי ליהנות מנועם הפגישה. קבוצה גדולה של גברים מטראנספורט ברלין 
הוצאה מתחום גיטו האמבורג. במרחק ק"מ מהגיטו הותקנה שוב גדר-תיל, ופונתה עבורנו 
חָלקה גדולה. כאן תהיה דירתנו הארעית, כלומר כאן יחיו יהודי פראג, ברלין, וינה וְּּרְמָן. 
כל הטראנספורטים האלה, שכל אחד מהם מונה 1000 יהודים, הגיעו ימים אחדים אחרינו. 
פה נפגשתי מחדש עם הזוג הוּרטנֶר מווינה. בטראנספורטים -- קשישים, נשים, נוער וטף. 
וכאן הוקצו לנו מקומות-מגורינו. האנשים השתדלו לגור משפחות-משפחות. מיטות לא היו 
בחדרים, והכל שכבו לישון על הרצפה הקרה, ללא מזרֶן. היה שם בית-חולים קטן מצויד 
במיטות, ולשם הוכנסו הזקנות. 

אנו -- שבעה איש בחדר ששטחו 5 מטר מרובעים. ראשית-דבר, צריך היה לנקות את 
החדרים. הדיירים הקודמים בדירות אלו גורשו מכאן מְנֶהוּבִיה, וכמובן, לא היה סיפק בידם 
להשאיר חדרים נקיים. אין צינורות מים ואין חשמל. המים מוּבאים מבחוץ בעזרת משאבה. 
בימות החורף יש לה למשאבה זו מנהגים מגוּנים: היא קופאת מכּובד המשא של הקרח, 
ומדי בוקר צריך לחצוב בקרח כדי להגיע למים. הקור אכזרי במיוחד החורף. מים לתה 
שהורתחו בערב -- לבוקר קפואים כקרח. | 
לחימום החדרים השתמשנו בגזירי-עץ מהבתים ההרוסים המרובים. מראה הבתים ההרוסים 
היה כלאחר פוגרום. נוצות כרים מפוזרות סביב. חנוכיות ופמוטים זרוקים בכל פינה. 
מסתבר שהדיירים הקודמים הרסו כל שאפשר, כדי שלא להשאיר לגרמנים נכסים בעלי- 
ערך. ואמנם לימים נתברר לנו כי במקום זה היה לפני כן הגיטו הרוסי, שתושביו היהודים 
הוצאו להורג בראשית נובמבר 1941. 

כעבור ימים אחדים הורכבה כיתת-גברים קטנה. אנשי-ס"ס הובילו אותנו לתחנת-הרכבת. 
הצטרפתי מרצוני לקבוצה זו, בתקוה להשיג דבר-מאכל כלשהו, כי הרעב מציק ביותר. 
בתחנה עומדים קרונות-משא רבים, עמוסים במזון ובמטענים. עלינו לפרוק את המטענים. 
השומרים מכבדים אותנו בצליפות שוטים, כדי לזרז אותנו ולהמריצנו לעבוד בקצב 
המבוקש. המטענים מכילים לחם, קמח תפוחי-אדמה, מרגרינה וכיוצא באלה. אנו פורקים 
מהקרונות ועומסים על משאיות. 

ליד המטענים עומד איש-ס"ס וממיין את המטענים לפי היעד. אלינו לגיטו נשלחת רק 
הפסולת. ואילו מכונות-תפירה, מזרְנים במצב תקין, תנורים ושאר חפצים נשלחים בדרך 
אחרת: אל הס"ד. 

נתברר כי הקרונות האלה הגיעו מברלין, והמטענים הם רכושם של היהודים מטראנספורט- 
ברלין. זה היה אותו המטען מעל 50 ק"ג שהיהודים הורשו למסור אותו כמשלוח מיוחד. 
מצרכי-המזון נמסרו ע"י הקהילה היהודית בברלין. 

שלושה ימים היינו עסוקים בפריקת הקרונות בתחנת-הרכבת. אף שלא נחסכו מאתנו 
צליפות השוטים, עשינו את המלאכה ברצון, שכן ידענו כי שכרה בצידה: כיכר-לחם 
ומרגרינה בצהרים. גם בגמר העבודה, לפני ההליכה למחנה, היינו מקבלים איש-איש כיכר- 
לחם נוסף, ואילו בגיטו הוקצו לנו 200 גראם לחם לנפש כמנת-יומנו, ותרווד אחד, כחצי 
ליטר, של מרק מימי. איך התקיימנו על זה -- אין להסביר. ואמנם המזון הדל גרם 
לתשישות רבה, והאנשים נפלו כזבובים. 

בשעת הצהרים היה מגיע קצין ס"ד, מכריז על הפסקה בעבודה ומרשה לנו לקחת כיכר-לחם 
כל אחד וכן קוביית מרגרינה או דבש. דבש-דבורים ממש היה בקרונות. אכלנו הכל עד 
הפירוּר האחרון, כי הרעב היה גדול. היינו מתישבים על-יד החביות שבהן הבעירו מדורות 
של פחם למשמר הליווי, כי הקור הגיע עד 40 מעלות מתחת לאפס. 

קצין ס"ד, לבוש פרווה, שאל אותנו מאין באנו ומהי הרגשתנו. הוא סיפר לנו ביוהרה כי הם 
הרגו 28 אלף יהודים רוסיים כדי לפנות מקום בשבילנו. אמר והצביע: 

"הנה שם מולכם ערימה של גוויות". 

ואמנם, ראינו גבעה שמתוכה ביצבצו איברי בני-אדם. 

כך שמענו לראשונה על השמדת יהודי מינסק, 28 אלף חללים בבת אחת. אבל היו גם 
אקציות נוספות קטנות יותר... 

בינינו לבין היהודים הרוסיים קל היה להבדיל לפי הטלאי הצהוב. לבגדינו היה מוצמד טלאי 
צהוב ובתוכו האות 1 בלטינית ([= יהודי). שני טלאים כאלה לאיש קיבלנו עוד בגרמניה. 
אחד תפרנו על המעיל העליון, ואחד על הבגדים הרגילים בצד שמאל, על החזה. גם היהודים 
הרוסיים נשאו שני טלאים צהובים, אך אלה היו מוצמדים האחד מלפנים והשני על הגב, 
מצד שמאל. וכבר מרחוק ניתן להבחין ביהודי הרוסי לפי הטלאי שעל גבו. 

לתאר את התנאים הסניטריים בגיטו -- הרי זה בבחינת לעג לרש. לא היה שם אפילו בית- 
שימוש של שדה. לפיכך היתה עבודתנו הראשונה בגיטו -- חפירת בורות קטנים. העבודה 
התקדמה בדי עמל, כי האדמה היתה קפואה ומאובנת. לא היו לנו כמעט מים, והיינו ממיסים 
שלג ומקבלים מעט מים מזוהמים לצרכינו. כתוצאה מכל אלה פרצו מגיפות בגיטו. מקרי 
מוות היו לדבר של יוםזיום. לצורך הגשת עזרה רפואית, סידרנו אמבולנס פרימיטיבי. 
רופאים בגיטו היו די הצורך, אבל היה מחסור חריף במכשירים ובתרופות. 

כשנגמרה העבודה ברכבת חיפשנו עבודות אחרות. בתוך הגיטו היתה רק עבודה אחת, 

בסניטריות. כל אחד מאתנו חיפש עבודה מחוץ לגיטו. בעבודה עובר הזמן יותר מהר, וכן יש 
עמה סיכוי לקבלת מזון טוב יותר מאשר בגיטו. 

בתי-עסק גרמניים שונים, שהקימו מפעלים בשטח-הכיבוש, היו מעוניָנים בכוחות-עבודה 
וחיפשו אותם בקרב כלואי המחנות. במשך הזמן הורכבו "קומָנדוס" לעבודה. כל המסוגל 
לעבודה התיצב אליהם. יחידות הלופטוואפה, הוואָרמאכט, ס"ס, ס"ד, אורגניזציון-טודט*, 
עובדי-רכבת -- כולם דרשו כוחות-עבודה יהודיים. כל יחידה העמידה לכך את צוות- 
המשמר הדרוש. 

היתרון בקומנדוס היה האוכל שניתן שם והיה מזין יותר מזה שניתן בגיטו: 2 ק"ג לחם 
לשבוע, קצת מרגרינה וריבה, ויום-יום בצהרים ליטר מרק, לפעמים מימי, ולפעמים סמיך. 
בתחילה היו גם קומנדוס שעבדו בבתי-החולים הצבאיים במינסק. אבל כבר באביב 1942 
ניתנה הוראה מלמעלה להרחיק משם כל יהודי. היו קומנדוס שבהם לא היו ליהודים דאגות- 
מזון, וגם יחידות-הצבא התנהגו כלפיהם באורח אנושי, יחסית. אבל בו ברגע שהדבר גוּנב 
לאזני הס"ד -- בא לכך הקץ. הקומנדו פוּזר, והקצין האחראי היה ננזף נזיפה חמורה. 
בעלי-מקצוע יהודיים היו מבוקשים מאוד, ולעתים קרובות הורשו לעבוד שעות נוספות 
ולקבל בתמורה עוד קצת לחם או מזון אחר. 

הגרמנים סידרו לעבודה קבוצות מעורבות של יהודים מרוסיה ומגרמניה, שכן בין היהודים 
מגרמניה נמצא תמיד מישהו שהבין יידיש ושימש כמתורגמן. עבדנו שמונה שעות ביום. 
קיבלנו 2 ק"ג לחם לשבוע וליטר מרק בכל יום. המרק היה סמיך יותר מזה שניתן בגיטו, 
ולעתים היו בו גם נתחי-בשר ועצמות. קיבלנו לפעמים גם קצת ריבה ומרגרינה. 
עבדתי כמסיק כמה חודשים. באפריל, כשנעשה חם, העבירו אותי לקבוצת הובלה. גם עבודה 
זו נפסקה וחזרתי לגיטו מחוסר עבודה. 

אשתי עבדה באותו זמן במחסן בגדים. היו נוסעים במכוניות להוביל בגדים לחיילים. 
מאחורי החזית נתפרשה עיר צבאית ממש, שעבדה לשם אספקה לחזית. 

הגיטו שלנו גדל. עד סוף 1941 הגיעו משלוחים נוספים של יהודים מגרמניה, צ'כיה 
ואוסטריה, מפראנקפורט, ברין, וינה, ברְמֶן ועוד, בסך-הכל 7 טראנספורטים, ומספרנו גדל 
עד 7,500 איש. 

לשם מה העבירו יהודים מגרמניה למינסק -- לא הוסבר לנו. אולי רצה היטלר לעשות את 
גרמניה נקיה מיהודים, "יודנריין", ולכן שלח אותם, ראשית כל, לפולניה ולרוסיה. 
שאלנו פעם קצין ס"ד, מה יהיה גורלנו לאחר המלחמה, והוא השיב: "אתם תישארו 
ברוסיה, שתהווה חלק מגרמניה הגדולה". 

בהתחלה היה קיים חַיץ לשוני בינינו לבין יהודי מינסק. יהודי מינסק דיברו רוסית ויידיש, 
ואנחנו לא הבינונו יידיש. אך לאט-לאט תפטנו והבינונו מלשונם, והקשר בינינו נתהדק. עקב 
המזון הלקוי, חיפשנו דרכים להמיר את חפצינו במזון, והיהודים הרוסיים עזרו לנו בכך. 
רוסים היו מגיעים עד לגדר, כי השמירה לא היתה קפדנית ביותר. היו מביאים מצרכי-מזון, 
לחם, תפוחי-אדמה ולפעמים גם עוף. אנחנו היינו נותנים תמורתם בגדים, סדינים, שעונים, 
טבעות. בהתחלה, עקב המחסור בבגדים ובלבנים ברוסיה, היינו מקבלים תמורתם כמויות- 


* אורגאניזאציון טודט, שירות-עבודה גרמני על שמו של מיניסטר-החימוש הנאצי פריץ טודט. בנה כבישים, 
שדות-תעופה ומיתקנים אסטרטגיים אחרים. ניצל את כוח-עבודתם של פועלי-כפיה רבים בני כל עמי 
אירופה, וכהם מאות אלפי יהודים. רבים מהם הומתו עם גמר העבודה. להלן בראשי-תיבות: או"ט. 

מזון גדולות יחסית. לאחר מכן נוצרה כעין אינפלציה של בגדים, ושָויִם ירד פלאים. 
במשך הזמן התרגלנו אל מנת-חלקנו הקשה. מי שעוד מסוגל איכשהו לעבוד -- היה 
משתדל שיצרפוהו לקומנדו. בגיטו נשארו רק עובדי המינהל או זקנים וילדים, שהיו מצפים 
לקרובי-משפחתם כי יביאו להם מעבודתם משהו אכיל. 

בחורף 1942 עצר הס"ד את ראש הגיטו שלנו, ד'"ר פראנק. ההתרגשות היתה גדולה, ביחוד 
משום שאיש לא ידע מה סיבת הדבר. שבועות רבים לא נודע דבר על גורלו. רק כעבור 
חָדשיים הוכנסה דרך שער הגיטו עגלת-שלג רתומה לסוס (בלי עגלון) שדהר דהירה חָפשית. 
הסוס נעצר על-ידי השומרים היהודיים בגיטו. על עגלת-השלג מוטל היה אדם בעל זקן 
מגודל פרא, והגאים בלתי-מובנים נפלטים מפיו. הוזעק רופא, וזה זיהה את צרור העצמות 
שעל העגלה, כי זהו ד"ר פראנק. מיד הועבר ד"ר פראנק לבית-החולים של הגיטו, ושם 
הוגשה לו עזרה רפואית נאמנה, כדי להחזירו לאיתנו, וגם לשמוע מפיו מה אגנה לו. אך כל 
המאמצים היו לשוא. למחרת נָדם גם המלמול הבלתי-מובן. ד"ר פראנק נפח את נפשו. 
על הגיטו שלנו "בֶּרלינר גיטו", שמרו יהודים מגרמניה. קראו להם "אוּרדנֶר", סדרן. יומס 
ולילה עמדו ליד שער הגיטו משמרות שהתחלפו מדי שעתיים. בלי רשות ס"ד אין לצאת 
ואין לבוא. כל גבר השתתף בתור אחת לשבועיים. משמרות-הלילה היו קשות במיוחד. 
יחידת-השמירה היתה מתיצבת בחדר-השמירה שבו מוסק בצמצום תנור-פח קטן ומעלה 
עשן. הממונה על השמירה היה קורא בשמות ששת אנשים שהגיע תורם, ואלה היו חייבים 
לעמוד בחוץ שעתיים, לפעמים אף בקור של 45 מעלות מתחת לאפס. 

בגיטו הברליני היו שני שערים. כל לילה עמדו שני שומרים על-יד כל אחד מהם, ועוד שניים 
היו מסיירים ברחובות הגיטו. למחרת היו כל השומרים יוצאים לעבודה בקומנדו שלהם. רק 
הממונה על השמירה נחשב כעובד קבוע ורשאי היה לשבות מעבודה. 

למרות השמירה, הצליחו שני אנשים לבושי-מדים לחדור באחד הלילות אל הגיטו. הם נכנסו 
לתוך ביתנו, הצליפו במגלבים על הישָנים לתומם, ודרשו שעונים וכסף. באגרופים, 
בצליפות-שוט ובניבול-פה שיתקו את דיירי הבית והשיגו את מבוקשם. כשנמסר למחרת על 
המקרה לס"ד, נאמר לנו כי בשעות הלילה מוּתר לנו להתגונן גם בכוח האגרוף. 
באביב 1942 נתבקש הגיטו הגרמני לספק 50 נהגים לעבודה. נהג הרי זה ענין רב-סיכוי! וכל 
היודע לנהוג -- התיצב. אמנם, גם לי היה רשיון-נהיגה, אבל בשנת 1939-1938 נאלצו כל 
היהודים למסור את רשיונותיהם לרְשויות, ולמעשה לא נהגתי מעולם במכונית. לא ראיתי 
איפוא את עצמי מועמד להתיצב למשימת-נהיגה. התארכו הימים, ועל גורל הנהגים לא 
שמענו עוד דבר. 

בחדרי גר בחור צעיר עם אמו הזקנה, ושמו יו נאם. פועל-תחבורה היה בעבר, בעל גוף חסון, 
אך עשה רושם של טיפוס מפוקפק. ערב אחד גילה לי את סודו: הוא ואשה אחת ועוד צעיר 
אחד יברחו בקרוב. שמא נכון גם אני להצטרף? ברם שני מלוויו לא נראו לי, וגם תכניתו 
נראתה בעיני כחסרת סיכוי. סירבתי איפוא, אף שגם לי קסם החלום לזפּות בחופש. 
מקץ שבוע, בשעת הספירה בבוקר, נתברר כי חסרות שלוש נפשות. כל בוקר היו סופרים את 
תושבי הגיטו, ומהנהלת הגיטו נתבעה אחריות בשל כל פריצת גדר בגיטו. ואכן, דבר 
הבריחה נודע לס"ד. מיד נערכו חיפושים, ומשמרות ס"ד התחילו סורקות את מינסק 
וסביבותיה. נוסף על כך תבעה הס"ד מההנהלה לערוך רשימה של 300 יהודים שישָמשו 
כבני-ערובה. אם תוך שלושה ימים לא יימצאו שלושת הבורחים, יומתו אלה ביריה, למען 
יראו וייִרְאוּן. הנהלת הגיטו לא היה לאל ידה למנוע את האסון, והיא הכינה רשימה של 300 


"הגיטו ההאמבורגי" 341 


איש, רובם זקנים וחולים ומסרה לידי הס"ד. המתח גבר, והכל ציפו ל"נס". והנה הגיע היום 
הרביעי, הוא היום שנועד להמתת ה-3007. זה היה, כמדומה, יום א'. לפני הצהרים נכנסה 
משאית טעונה אנשי-ס"ס לתוך הגיטו. מפקד הס"ד הופיע בהנהלת המחנה ונתן פקודה שכל 
תושבי הגיטו יתיצבו מיד בגיטו האמבורג, בכיכר הגדולה. כיכר הגיטוּ נתמלאה יהודים מפה 
לפה. לאחר שהכול התיצבו, גררו אנשי ס"ס שלוש דמויות כבולות מהמשאית. מפקד הס"ד 
נשא נאום קצר, חזר והדגיש כי כל בריחה היא חסרת סיכוי, וכי בעבור כל נמלט שלא יוחזר 
-- יוצאו להורג 100 יהודים. שלושת הבורחים בישי-המזל חלצו את נעליהם, וקלגסי הס"ס 
עומדים מולם הָכן עם רוביהם. הירי הרעים ושלושת הצעירים צנחו מתים. הבורחים נתפסו 
במרחק של 20 ק"מ ממינסק. כיון שלא ידעו לא יידיש ולא רוסית, לא יכלו לבוא בקשר עם 
שום אדם. ו3007 יהודים זקנים וחולים -- חייהם הוארכו קמעה. 

בשעה 4.30 בערך חוזרים הקומנדוס אל הגיטו. שומרי היחידות פוקדים את הנכנסים איש- 
איש לפי מַספרֶם. האנשים הולכים ל"דירתם" ומסָפרים לשכניהם את חוויות יומם. אלה 
שעלה בחלקם ל"ארגן" משהו בשעת העבודה, מכינים ארוחת-ערב צנועה. האחד מביא 
קצת עצי-הסקה, השני השיג משהו בסחר-חליפין. לחיילים הגרמניים יש כאן הזדמנות 
להשיג בזיל-הזול סחורה אשר במולדתם היתה עולה להם בהון-תועפות. עבור כיכר-לחם או 
כל מצרך מזון אחר יתנו היהודים מכל אשר שרד להם. מי שלא השיג דבר במקום-עבודתו, 
או מי שאין לו "קשרי-מסחר", הולך אחרי העבודה לגדר של הגיטו, שם מצפים לו כבר 
הרוסים. הללו מביאים אתם חמאה, גבינה, תפוחי-אדמה וכיוצא באלה. פעם החלפתי מָפַת- 
שולחן חדשה בחמישה תפוחי-אדמה קפואים. מרק תפוחי-האדמה בשביל אשתי ובשבילי 
רק היקהה במקצת את כאב הרעב. פעם אחרת התגנכתי לשטח-ההפקר, ובעבור סדין גדול 
וטוב קיבלתי מאיכרה רוסית תרנגול קטן. היה זה מזל לא-רגיל, שזיכה אותי ואת אשתי 
בארוחת-צהרים למשך שלושה ימים תמימים. סחר החליפין היה פיקוח-נפש ממש, אך כרוך 
היה בסכנה רבה. כשבוע אחרי ה"עיסקה" שעשיתי, הרג שוטר באותו המקום ביריה אשה 
שנתפסה בעיסוק-החליפין. 

בחורף הקר של 1941-42 היה הכרח להצטייד בעצי-הסקה. ימים על ימים שוטטתי בשטח- 
ההפקר שבסמוך לגיטו. איש לא היה בא לשם, כי לא היה שם דבר מלבד הריסות של בתים. 
משם אפשר היה להוציא עצים להסקה, אבל בלי כלי-עבודה מתאימים לא היתה כל הטירחה 
נותנת אלא תוצאות דלות. 

על"יד ביתנו עמד אָסם פתוח וריק. מעל הבנין כולו התנשאה עליית-גג. טיפסתי בחבל אל 
עליית-הגג, בתקוה למצוא דבר-מה הכָּשר להסקה. חיפשתי וגם מצאתי. אחר-כך נגלתה 
לעיני לא הרחק קרן-אור. התקרבתי וגיליתי שם חדר עזוב, שדלתו הנעולה הובילה אל 
הרחוב. באותו החדר היו שולחן, מיטה, כיסאות וארגזי-קיר. כן היו שם חיתוכי-עץ וכלי- 
מטבח כגון סירים, צלחות, סכו"ם ועוד. הכל היה משומש וישן, אבל לגבי היו אלה חפצים 
שמזה חודשים רבים לא זכיתי לראותם. בעמל רב הוצאתי משם דבר אחר דבר, וכך 
הצלחתי לרהט במידת-מה את חדרי ולשַוות לו צביון ביתי. את כלי-העבודה שמצאתי 
מסרתי לבנאי אֶדֶל, שהמשיך גם בגיטו במקצועו ועסק בתיקוני מיבנים, תמורת המכשירים 
קיבלתי ליטר מרק נוסף לארוחת-הצהרים יום-יום במשך חודש ימים. 

בראשית חיי הגיטו קיבלו פועלי הקומנדוס גם את מנת-הלחם המוקצבת בגיטו נוסף על 
מנתם שקיבלו בקומנדו. אחר-כך זה נפסק. תושבי הגיטו שלא יצאו לעבודת-חוץ קיבלו 
כמנת-יום 200 גראם לחם ותִרנוָד של מרק. לרוב, העַלָה הלחם עובש. אם הלחם היה מעופש 

מאוד, הוגדלה המנה ל-400 גראם, ועל-כן העדיפו האנשים לקבל לחם זה, בשל התוספת 
במשקל. 

הקור, הרעב, והָעַדֶר עזרה רפואית תקינה תבעו את קרבנותיהם מדי יום ביומו. ד"ר קמינסקי 
מברלין נמצא יום אחד מת במיטתו, קפוא מכפור. 

זמן-מה היה תפקידי להביא את חפצי המתים לפילוּי כינים, ועבודה זו העסיקה אותי כל 
היום כולו. האוכל הקלוקל גרם לי צרבת, ולא היתה תרופה למכה. הסבל והמצוקה בגיטו היו 
ללא נשוא, והחלטתי לצאת לעבודת-חוץ. 


לוּפטגאו "מ" 

לופטגאו (מרחב אווירי) "מ" [מינסק] היתה ממונה על כמה וכמה יחידות צבאיות שהוצבו 
במינסק וסביבותיה. אני הגעתי לקומנדו של ה"הוכהאוז"* ששימש לפני המלחמה כבנין 
הממשלה במינסק. קראו לו גם ביתלָנִין, על שם פסל ענק של לנין שעמד לפני הבנין והיה 
מכוסה כולו ביריעת-אברזין. בבנין זה רוכזו המַטות של כל חטיבות הצבא: לופטוואפה, 
ואָרמאכט, עובדי-רכבת וכן הלאה. הבנין, ששָכן במרכז העיר, נבנה בסגנון חדיש ביותר. 
משמרות חיילים שמרו על כל כניסותיו. קצת מופרש ממנו עמד בית-ההסקה שלו, ובו עבד 
הקומנדו שלי. ניסרנו גזעי אילנות כרותים במסור עגול. אחר כך היה עלינו לחטוב את 
הנסרים לעצי-הסקה. העבודה היתה קשה, ולעשותה בחוץ במשך 8 שעות, בקור של 40 
מעלות מתחת לאפס -- היה תענוג מפוקפק למדי. קרון עצים שנתמלא -- הוסע מיד 
לבית-ההסקה והוטל שם לכְּבְשָן. זה היה הרגע היחידי שחשנו קצת חום, אבל מיד גורשנו 
החוצה בגידופים ובמכות. בתוך בית-ההסקה פנימה עבדו עובדי-רכבת. 

כמעט כל שבוע הגיעו רכבות עמוסות גזעי עץ, והיה עלינו לפֶרקן. גם יהודים רוסיים 
הועסקו ב"הוכהאוז", הן כבעלי-מקצוע והן כפועלי-עזר. נשים היו מעטות בקומנדו שלנו. 
ראש הקולונה שלנו היתה אילזה שטיין, נערה יהודיה כבת 18, נאה וחיננית, שהיתה אחר- 
כך פילגשו של אוּבּאָרלויטנאנט שוּלץ, הקצין הממונה עלינו. שולץ זה היה צרחן, אנטישמי, 
סאדיסט, נטול צלם-אנוש. 

זמן-מה עבדתי עם אדם מזדקן בשם ואלאך, יהודי מפראנקפורט על-נהר מִיין. באפו היה לו, 
מטעמי בריאות, נזם"זהב קטן, שַבָּנו עורר תמיהה, אך לגרמנים שימש עילה ללעג ולקלס. 
כיוְן שכולנו סבלנו מתת-תזונה, מאפיסת-כוחות, ניצלנו כל אפשרות וכל הזדמנות למנוחה. 
חלק מהחברים היה עומד ונח, ובו בזמן היו היתר עובדים, כדי ששאון המכשירים יישמע 
למרחוק. כך גם נהגנו בחפירה. אני עובד באת ובמכוש, וחבר עומד וסח לי משהו. פתאום 
הופיע שולץ באקדחו השלוף ומשתער על האומלל בבעיטות בפרצוף ובחרפות: "חזיר 
יהודי, טינופת מזוהמת... אֶתלה אותך". כיןְן שהתעסקתי במכושי, ניצלתי מהתפרצות זעמו 
הסאדיסטית. 

השתמשו בנו גם לעבודות אחרות. כשהיו מגיעות לפנות-ערב משאיות טעונות תפוחי- 
אדמה, נדרשנו לפֶרקן במהירות המירבית, תחת מטר של מכות. היה שם טוראי-ראשון קטן- 
קומה, משרתו של שולץ, שהיה מו;קה בכול את אדוניו, ובהנחתת מכות אף עלה עליו. ממנו 
ספגתי גם אני בעיטות לא מעטות. אף-על-פי-כן היתה פריקת תפוחי-אדמה עבודה כדאית. 
כל הכיסים נתמלאו עוד תוך כדי העבודה, ובהזדמנות נאותה -- גם תרמילי הנמצא אתי 


* "הבית הגבוה" -- בית-השלטונות, הבית שבו שָכנו מטות הזרועות השונים של צבא-הכיבוש הגרמני. 

תמיד. עם גמר העבודה היינו יוצאים מיד לדרך חזרה, למחנה. אם לא היו תפוחי-אדמה, 
הייתי לוקח איזה בול-עץ, וגם לכך שימש התרמיל. 

אורך הדרך מהגיטו לבית-לנין היה כ-2 ק"מ בקירוב. בקולונה שלנו היו כ-80 איש. כאן 
הכרתי גם את גרהארד כהן, בן האמבורג, גבוה ובלונדיני, שנתחבב עלי במיוחד. אף שהיה 
בן 18, עדיין נראָה כילד. בדרך הביתה מבקשים אנו לשמוע חדשות, ואמנם גם שמענו: 
טובות ורעות, אמת והזיות. הרעות כמעט תמיד נכונות, אך הטובות רק בנדיר יש להן יסוד- 
מה. 

בינואר 1942 פשטה השמועה כי נשוחרר על-ידי הצלב האדום השוודי ויעבירו אותנו 
לשוודיה. איש-איש והידע שלו: אחד ראה את הצלב האדום השוודי ברחובות מינסק; שני 
יודע שמתנהל משא-ומתן; לשלישי נודע כי פעולת השחרור תסתיים תוך שלושה חודשים. 
שמועות כאלו וכיוצא בהן פרחו בגיטו. ואנו, השומעים, מתאזרים שוב עוז, חיים בתקוות, 
ומחשבים קיצין, מתי נצא מגיטו-מינסק לכל המאוחר... רק פרט אחד לא נלקח בחשבון, כי 
כל אלו אינן אלא שמועות-שוא, פרי דמיון פורח. 

כיוְן שכל ידיעותינו הן מפה לאוזן, ושום עיתון לא בא לידינו, מועטות ומוטעות גם 
השערותינו על מהלך הקרבות, וביחוד שגם העתונות הגרמנית אינה נאמנה אף כמלוא 
הנימה לעוּבדות בזירות המלחמה. המקומות הרבים לאורך החזית הרוסית הם לגבינו שמות 
בלבד, משמעותם המכרעת אינה ידועה לנו, וכל תקוותנו היא -- התמוטטות של חילות 
גרמניה. רק זו עשויה להביא לשחרורנו. 


הפשרה 

לא נותרו לי עוד ימים רבים בלופטגאו "מ". כבר בימי הקרה, בינואר 1942, כאשר צעדנו 
שוב ברחוב הראשי שבו שוכן ההוכהאוז, שמתי לב כי כל המכוניות בכביש עשו דרכן 
במפוּתל, והדבר היה תמוה בעיני. רק אחר-כך, כאשר התבוננו היטב, הבחנו בגוויות הרבות 
שהיו פזורות על-פני הכביש. ועוד ראינו כי גם על האילנות משני צדי הרחוב תלויות גוויות, 
שתיים-שתיים על כל עץ, פעמים גם שלוש. אני עצמי ספרתי 50 תלויים. 

בערב, בדרך הביתה, נודע לנו מה קרה. יחידת פרטיזנים גדולה פרצה לעיר ותקפה את 
ההוכהאוז. ההתקפה נכשלה. החללים נפלו בכביש, והשבויים ניתלו על האילנות לאות- 
אזהרה. 

מזג"האויר מתחלף לפרקים. הנה פושט קצת החום, השלג והקרח נמסים, אחר-כך שוב 
קופא הכל. יום אחד בוץ, למחרת שוב קרח. אלה הם אותות המבשרים את בוא האביב. אנו 
עומדים בחודש שבו חל חג הפורים. יהודים שומרי-מסורת אמרו לי שהדבר אירע ביום 
הפורים, והללו בקיאים בכך יותר ממני. 

אנו מגיעים לרחוב המוביל אל הגיטו שלנו, וכבר מרחוק מבחינים כי אנשי-ס"ס מעכבים 
את הקומנדוס בזה אחר זה ורושמים רשימות. הם משתהים יותר על-יד אותם הקומנדוס 
שבהם נמצאים יהודים רוסיים. מוציאים מהן אנשים מספר ושולחים לרחוב צדדי. שם כבר 
עומדים מאות אנשים בתורים ארוכים. כך נעצרות כל הקולונות, אנשים מספר מוּצאים, 
והשאר נשלחים חזרה אל הגיטו. 

למחרת נודע לנו כי נורו 15,000 יהודים רוסיים. שלוש יהודיות רוסיות שהבחינו, כנראה, 
בסכנה מראש, נשארו ללון בבית-ההסקה. גרמני אחד הסתיר אותן שם. 

עם חילוף מזג-האויר שוב לא היה צורך במספר עובדים גדול בבית-ההסקה. שולץ פיטר 

רבים מאתנו ושלח למחסן-רהיטים של הלוּפטוואפה בקירבת מינסק. באותו מקום נשארתי 
כשלושה שבועות. כיסאות, שולחנות וארונות פורקו ממשאיות והוּטענו עליהן. גם זו היתה 
עבודה קשה. מאחר שבגרמניה עבדתי קרוב לשנה בסלילת כבישים, יכולתי להתיצב עתה 
לעבודה של תיקון מרצפות פגומות בחצר המחסן. באופן כזה התחמקתי מהרדיפות 
והנגישות של החיילים. 

לא ידעתי כמה זמן עוד אחזיק מעמד ברעב. ידידי סיפרו לי אחר-כך כי בעיניהם כבר נגזר 
דיני למות מיתת-רעב: מתחת לעיני כבר פשטו כתמי הלובן, סימן למיתת-הרעב הממשמשת 
ובאה. 

עכשיו הנצו כל מיני עשבים, סרפדים ועלים צעירים. קטפנו ובישלנו אותם עם תפוחי- 
אדמה בודדים. טעמו של תבשיל זה לא היה ערב ביותר, אבל הרעב אינו רשאי להיות בַּררן. 
העיקר הוא -- שמשהו ממלא את הקיבה הריקה, לכל השאר אין שום חשיבות, אפילו אם 
"אוכל" כזה מקרב את המוות. 

גם תיקון המרצפות הגיע לקיצו, ושוב נותרתי בלי עבודה. נשארתי איפוא בגיטו והתעניתי 
בצרבת. ברם לשבת במנוחה לא הניחו לי. צריך היה לפָנות שלג ובוץ. הימים כבר היו חמים, 
אבל האדמה עדיין היתה קשה כאבן. 

מזמן כבר סגרו את האָסם שממנו גררתי את ריהוט חדרי וציודו. באחד מימי ראשון, ביום 
שמש בהיר, נצטוו כל הגברים להתיצב מול הנהלת הגיטו. שוב ירד שלג, ואספו את כל 
עגלות-השלג שניתן להשיג. שכוב הייתי במיטה, ומישהו סיפר לי מה עמדו לעשות. בימי 
החורף הקרים לא קברו את המתים. האדמה היתה קפואה וקשה מדי. האסם הקרוב שימש 
מקום איסוף לגוויות שנערמו זו על גבי זו בערימות גדולות שמילאו את החלל כולו. עתה 
הגיע הזמן לקברן בבורות שנחצבו באדמת בית-הקברות היהודי שבקירבת הגיטו. תור של 
עגלות-שלג, טעונות גוויות, נשתרך ברחוב בדרכו אל בית-הקברות. התחבורה נדה 
כמטוטלת, קבוצה באה -- קבוצה יוצאת. כך הובאו מאות מתי הגיטו למנוחתם האחרונה; 
בלי תפילה, ובלי שידענו מי ומי המתים. 


קומנדו "פַנצֶרקזֶרנה" 

קצתי במצוקת הגיטו. חשתי שאני עומד לגווע ברעב. חודש מאי חולף ועובר. ידעתי כי זה 
זמן-מה קיימים קומנדוס הצמודים למקומות העבודה. הקומנדוס האלה שוכנים מחוץ 
למינסק. בשל קשיי התחבורה נשארים העובדים שם לגור במקום-עבודתם, בצריפים, ואינם 
חייבים לחזור לגיטו. בצריפים עומדות מיטות-עץ דו-קומתיות עם שקי-קש ושמיכות. 
בהנהלת הגיטו הברלינאי יושבת בחורה שנזדמן לי פעם לשוחח אתה, והיא נוטה לי חיבה. 
ביקשתי אותה שתשתדל להשיג לי עבודה באיזה קומנדו-חוץ. היא עשתה כמיטב יכולתה. 
כשבועיים לאחר-מכן הורכב קומנדו חדש. איש האורגניזציון-טודט בורר לו עובדים. ודאי 
זקוקים לאנשים חזקים, ואני, שלד העצמות, נושם עמוקות וממלא ריאותי אויר, כדי 
להיראות כאיש חזק. ואכן, נתקבלתי לעבודה, אבל לא בזכות ניפוח ריאותי, אלא משום 
שהפצרתי רבות באיש הזה. הגרמני הזה נתגלה אחר-כך כמלאך-אלוהים ביחסו אל 
היהודים. דרגתו דרגת פאֶלדפאָבל ושמו פרידריך שארפאָ, כינויו "פיטאַ" ומוצאו 
מהאמבורג. | 

ביום ה-18 ביוני 1942 הביא אותנו פיטא אל הפאנצַרקאזֶרנה (קסרקטין של חיל-השריון) 
-- שטח גדול של קסרקטינים רוסיים עם בתִי-לבָנִים גדולים. כאן שוכנו שבויים רוסיים 

רבים. הם גרים בשניים מהבתים, ועובדים בפרך יום"יום. בשאר הבתים גרים חיילי 
הוואַָרמאכט ואנשי או"ט, מפקדֶת או"ט המכונה פרונטלייטשטאֶלאָ והשוכנת בבנין נאה. 
באותו בנין נמצאים גם מטבחי האו"ט והוואָרמאכט. לשיכוננו הוקצו בקצה השטח -- 4 
צריפים. אין אנו היהודים הראשונים במקום. כבר נמצאים פה כמה פועלים מקצועיים 
יהודיים שאו"ט גייסם: מאקס מַרויצקי -- נהג דחפורים; פאוּל אדלר מצ'כוסלובקיה -- 
נהג"קטר; ונוסף לאלה ראש-הקולונה לוַתאֶר באוּאָר, גם הוא מצ'כוסלובקיה, ועמו קבוצת 
פועלים קטנה לכל סוגי העבודות. עם קבוצתנו החדשה אנו מונים כאן עכשיו 120 יהודים, 
נשים וגברים. 

במחנה זה עבדו כ-128 יהודים מגרמניה ומרוסיה. לאט-לאט נקשר קשר בינינו. אנו התחלנו 
להבין קצת יידיש, והם -- גרמנית. הם היו אנשים אינטליגנטיים. הקימו שם בניָנים רבים. 
כל בנין היה מוחזק בידי פירמה אחרת. כל בעל-פירמה היה מתמנה באופן אוטומטי לקצין, 
קאפיטאן, סגן או סגן-משנה. הם קיבלו אוכל גרמני. גם מצבנו השתפר מבחינת המזון. 
אנשי-או"ט היו מוסיפים לנו משלהם על המזון שקיבלנו. 

אני עבדתי בחפירת יסודות לבנין. בקבוצתי עבדו כ-20 גברים. הממונים עלינו כשומרים היו 
מייסטר-או"ט "פיִטאַ" או מייסטר או"ט וילי שייבאָ, אנשים טובי-לב, וביקשו להקל עלינו 
במצבנו העגום. הם עזרו לנו כמיטב יכולתם, ואפילו נתנו לנו חלק ממנת-מזונם. טוב-מזג 
במיוחד היה וילי שייבאָ, ובכל הדרכים ניסה לשמור עלינו מכל רע. ברצון היה לוגם וודקה. 
גם אחרי שהועברנו לחברה אחרת, "שאָפאָר את ואלקר", הייתי נפגש בערבים בחשאי 
לעתים קרובות עם וילי. היינו משוחחים כאחים. למרות היותו גרמני, רחשתי כלפיו אָמון 
מלא. היתה לי ההרגשה שבסתר לבו היה קומוניסט. אותה ההרגשה היתה לי גם לגבי פיטא, 
כיוְן שנאצים לא נהגו מעולם ביהודים בצורה אנושית כל-כך, כפי שעשו זאת שני ידידי- 
היהודים האלה. 

בהתחלה כללה ארוחת-הצהרים שלנו מרק קליפות תפוחי-אדמה, שבו נתבשל משהו, 
ואכלנוהו בבחילה. אחרי-הצהרים ניתנו לנו 250 גראם לחם עם קצת ריבה או סירופ. 
מלבד היהודים המתגוררים במקום היתה אצלנו גם קבוצת יהודים שהוּבלה מדי ערב חזרה 
לגיטו. באמצעות האנשים האלה עמדנו בקשר-מכתבים שוטף עם הגיטו. גם ידידי מוריץ 
דה-האאס עבד בקבוצה זאת. הוא לקח תמיד את מכתבי לאשתי, והביא לי "דואר" ממנה. 
ערב אחד חזרה הקבוצה הזאת אל הקסרקטין בשעה מאוחרת. זה היה בסוף יולי 1942. 
שלושה ימים לא הורשו אנשי הקבוצה להיכנס אל הגיטו. רק ביום הרביעי התיר הס"ס את 
כניסת כל הקומנדוס והקולונות לתוך הגיטו. היתה זו שיבת-אִימים. שלושה ימים השתולל 
הפוגרום בגיטו. 35-30 אלף יהודים קיפחו את חייהם בשחיטה הזאת. כל משפחה קוננה על 
מתיה. גם על אחותו של מוריץ דה-האאס ועל הוריהם עלה הכורת. 

אביו של ידידי גרהארד הופמן נצטווה להתייצב בקולונה של 50 גברים לסילוק הגוויות, וכך 
היה עָד לפשע. למחרת קיבלו הוא וחבריו חופשה לכמה שעות, בתנאי שיחזרו למקומם 
בדיוק נמרץ. השעה הקלה הזאת הספיקה לאביו של גרהארד, כדי לסָפר לאשתו ולבניו על 
כל מה שחזו עיניו במשך היומיים האלו ולהיפרד מבני-משפחתו לעולמים. הוא וכל הקולונה 
שלו נעלמו לעד. גם העלמה האהן, מחָבל הריין, קיבלה בשורת-איוב על אָבדן כל משפחתה. 
מנהל-העבודה שלה, אובָרטרופפירר הוף, עמד נבוך בפניה לשמע סיפורה, ניסה לנחמה 
והבטיח כי יירה כדור בראשו אם גרמניה תפסיד במלחמה. חרפה כזאת, שגרמנים ישחטו 
בצורה כזאת אנשים חפים מפשע וחסרי-אונים, לא יוכל לשאת. הוף זה היה חבר ותיק 

במפלגה הנאצית, אבל את מה שהנאצים עוללו פה לא יכול היה להעלות על דעתו. 
מכאן ואילך תכפו הידיעות על רציחת יהודים בגיטו. שמו של האופטשארפירר ריבּאָ הפך 
להיות שם-נרדף לאימה ולרצח. 

בקיץ 1942 פשטה השמועה כי ראש הקולונה שלי לשעבר מבית-ההסקה של ההוכהאוז, 
אילזה שטיין, עם אחותה, עם אוברלויטננט שולץ ועם יהודיה רוסיה אחת וטייס רוסי שבוי 
נמלטו באוירון שכוּר אל הרוסים מעבר לקו החזית. בתגובה על כך נורוּ כל אנשי 
הקולונה עם קרובי-משפחותיהם בידי הס"ד. אקציה זו הפילה שוב מאות חללים. מה מידת 
האמת בשמועה זו -- אינני יודע. 

באופן יחסי, פסחו עלינו, על דיירי הפאנצַרקאזֶרנה, בעת האקציות הגדולות. אף-על-פי-כן 
היו חיינו תלויים לנו תמיד מנגד. התפרעויות מקומיות מצד הנאצים באו"ט לא חסרו 
מעולם. אלו היו אמנם מעטות, אבל הספיקו להפוך את חיינו לגיהינום. במיוחד יש לציין את 
רוצח-היהודים הנודע שמידט, איש על סף החמישים, שמעשי-ברוטאליוּת היו לו לחם-חוק. 
ביהודי אחד ירה ליד בור-האשפה של המטבח, והלה נפגע ונפל ישר אל הבור. 

אוגוסט לאנגה לא חסך מאתנו "מתת-יד". ספגתי ממנו מהלומות-אגרוף ובעיטות-רגלים 
רבות, ישר בפרצוף, שעה שניטל עלי להביא קפה לאנשי חברת "שאאדה". מַבע-פניו 
המטומטם והציני אינו מש מזכרוני עד היום הזה, גם לאחר שתי עשרות שנים. 

על פאנצרקאזרנה הוטל לבצע תכניות גדולות של בניית אולמי-הרכָּבה גדולים. מכל חלקי 
אירופה הובאו כוחות-עבודה. שבויים רוסיים מסמולנסק, פולנים ובֶלגים צורפו לָבניָה. 
אחרי הפעלת אולמי-ההרכבה, תפסו יחידות הוואָרמאכט את השטח, ואז בא הקץ לביקורי 
אצל וילי שייבאָ. הדרך אליו, שעברה ליד האולמות, היתה מעתה חסומה לפני. 

מיד אחרי הפוגרום הגדול העברתי את אשתי אלינו. היא עבדה בחברת "מאקס שאאדה", 
באיזה מחסן בגדים, בהובלת מדים לחיילים. זמן קצר אחרי-כן נאסרה בידי ס"ד, כמדומה, 
על שום שניסתה למכור את טבעת-הנישואין. היא הועברה לבית-הסוהר במינסק. מאז לא 
נודע לי דבר עליה. 

לאט-לאט, בשל העבודה הפיסית הקשה, התפוררה הקולונה שלנו. היה עלינו להעביר 
צינורות כבדים של הסקה מרכזית מהמחסנים של המחנה אל מקום הבניָה. אחד-אחד כרעו 
האנשים תחת כובד משאם, והאנשים העדיפו לחזור לגיטו. לבסוף נשארתי היהודי היחידי 
במקום. מזכיר החברה הבטיח לי להשיג לי מקום עבודה כמסיק-תנורים בחורף, אם אחזיק 
מעמד עד גמר העבודה הנוכחית. כיוְן שזכרתי את תלאות החורף הקודם, קסם לי מאוד 
הסיכוי לזכות במקום-עבודה כזה. 

החורף הקדים לבוא, ורוצח היהודים שמידט תבע אותי מיד לעבודה כמסיק-תנורים בבנייני 
הפרונטלייטשטאֶלָא. משמעו של דבר היה: אוכל, החלמה, הצלה ממש. 

בהסקה עבדו בשתי משמרות, משמרת-יום ומשמרת-לילה. כל משמרת -- 12 שעות- 
עבודה, ושני אנשים לכל משמרת. התנאים היו מזהירים. העבודה היתה קלה. במרתף עמד 
דוד"בישול ישר שלתוכו הריקו את שיירי האוכל, כדי שישמש מזון לחזירים. יום"יום, לפני 
שהכניסו שמה את השיירים, מילאתי בהם את כלי-האוכל שלי, שקיבולו היה כמעט 4 ליטר. 
הנערות הרוסיות חיבבו אותנו מאוד, ואם לא נראה איש מהצוות הגרמני בקירבת-מקום, 
קראו דרור לידיהן ונתנו לנו לא פעם פי חמישה ממנת-קיצבתנו. וכך היה לנו מעתה אוכל 
בשפע ויכולנו להחלים ולאט לאט חזרנו לאיתננו. 

אך לא לעולם חוסן. פתאום תבע הס"ד את כל היהודים מהפאנצַרקאזֶרנה חזרה לגיטו. 

האיינזאצלייטר הישן של או"ט הועבר למקום אחר, ומנהל חדש נכנס לשירות. הרגשנו כי 
אדם אנושי הוא יותר מקודמו האנטישמי. המנהל החדש תבע לשחרר לפחות מספר 
מצומצם של יהודים להמשך העבודות החיוניות שבהן עבדו לפני כן, שאם לאו, לא יוכל 
לשאת באחריות לביצוע העבודה השוטפת בקסרקטין. סוף-סוף אישר לו הס"ד 10 יהודים. 
טרם ידענו מי יהיו העשרה. כולנו התקלחנו וחוטאנו מכינים. 

היינו 11 יהודים. חוץ מארבעת המסיקים נשארו שם עוד פינקאָרס (חייט), פאול אדלר 
(נהג"דקטר), מאקס מרביצקי (נהג-דחפור), בָּרנהארד דה-האאס (פועל-משור), העלמה האהן 
(מינהלת המחסנים), אַבָּלֶס ובתו גֶרטי (שניהם עובדי-המחסן). 

כדי למנוע תסבוכות רבות, העדיפה הנהלת או"ט לתת לנו מנת-מזון של גרמנים ולא של 
יהודים, כלומר קיבלנו מנה יומית של ק"ג לחם, כמה גראם מרגרינה או חמאה, קצת נקניק, 
גבינה או ביצה; באורח בלתי-רשמי קיבלנו אפילו למעלה מזה. בשכָרן של שעות נוספות 
היה לנו מזון למעלה מצרכינו, וחלק ממנו שימש לעסקי חליפין. לחם אפשר היה להחליף 
בסיגריות אצל הפולנים. הללו חיבבו אותי, ותכופות היינו פותחים בשיחה. כעובדי עבודת- 
כפיָה, לא היתה שום קירבה ביניהם ובין הממשל הנאצי. הם נתנו בי אָמון מלא וגוללו בפני 
את כל מצפוּניהם. כך נודע לי לראשונה, כי בפולין קיים מחנה-השמדה ושמו טרְבלינקה. 
התקשיתי להאמין בכך. ועוד נודע לי מפי הפולנים, כי במינסק בבנין האופרה נמצאים כל 
החפצים ודברי-הערך של היהודים שהושמדו. היהודים ממערב-אירופה הביאו אֶתם מטענים 
שלמים של חפצים, ושם יכלו הגרמנים לרכוש אותם בזיל-הזול. זה גרם להיצע מוגבר 
ולהורדת המחירים בשוק השחור. 

כיוְָן שהמנהל החדש, ההומאני יותר, היה עתה ראש-או"ט, נהגו כעת באיפוק גם 
האנטישמיים שהיו לפני כן המרושעים ביותר, וַיָמינוּ חלפו בשקט. העבודה היתה רבה 
מאוד. אנשי-או"ט העבידו אותנו שעות נוספות על מיכסת 12 השעות הרשמיות, וכך עשינו 
במלאכה כ-18-16 שעות ביממה. אף-על-פי-כן הבראנו כולנו. תוך שלושה חודשים עלה 
משקלי ב-25 ק"ג, וחשתי עצמי שוב בריא ושלם. 

גרנו אז בצריף עם תנור, והיו לנו פחמים די הצורך. שמחתי בחלקי, כי הצלחתי לעבור 
בשלום את עונת החורף 1942/43. 

החורף חלף, ואנו, המסיקים, קיבלנו עבודה חדשה -- טיפול במשק החי -- הבקר, הצאן, 
החזירים והעופות שהגרמנים החרימו בקיץ של אשתקד. את כל הכבודה הזאת שדדו 
הגרמנים מכפרים פולניים ורוסיים. משק החי אשר בטיפולנו -- זה היה פרי מסע-השוד 
הראשון שלהם. פריו של מסע-השוד השני היה -- מתים ופצועים. הפרטיזנים הקבילו את 
פני השודדים "בחום-לבב", והללו חזרו בידים ריקות, ובמשאית אחת פחות משביציאתם. 
בקיץ 1943 ביקרתי בגיטו. רציתי לשאול במפקדת הגיטו בדבר גורל אשתי, אך שם לא ידעו 
כלום. 

מכרי בגיטו כבר חשבוּני למת ונדהמו ממש למראה מצב בריאותי התקין. כאן גם נודע לי 
מה קרה לאותם 50 נהגים שגויסו באביב 1942 על-ידי הגרמנים. שנַיֶם מהם הוחזרו לגיטו 
כל עוד חיים בם, ולאחר טיפול בבית-החולים של הגיטו החלימו כלשהו. וזה אשר סיפרו: 
0 הגברים הובאו למחנה-הריכוז במינסק. היה זה בחורף, והחמישים הוכרחו לרקוד במעגל 
לצלילי מוסיקה, וקלגסי ס"ס הלמו בהם במגלבים לקצב הנגינה. בשעות היום הם נאלצו 
לעבוד בפרך, בקצב של ריצה. מזונם היה לחם ומים. מיטותיהם -- לוחות-עץ בלי שקי- 
קש, באורוות-סוסים לשעבר. בתנאים אלה נפחו מרביתם את נפשם עד-מהרה. 

כאן, בפאנצרקאזרנה, הרגשנו עצמנו בטוחים כמעט, אף ששמענו בלי-הרף על המתות 
ביריה בתוך הגיטו. השם האופטשארפירֶר ריבּאָ הפך לשם-דבר ליהודי מינסק. מקום שהוא 
מופיע --- שם סכנת-נפשות ואימת-מוות. סיפרו לנו כי איש-ס"ס מתלווה אל ריבּאָ בכל 
אשר ילך, והוא"הוא -- הצַלף-המרצח הצייתני המשמש את רִיבאָ. אלינו הגיע ריבּאָ רק 
בסוף אוגוסט 1943, כלומר אחד מאַתנו ראה אותו נכנס לפרונטלייטשטאֶלאָ. אימה אחזתנו, 
כי האיש הזה לא היה בא הנה אלא אם הוא זומם משהו לגבי היהודים. ניחושים לא הועילו 
ויכולנו רק לחכות לבאות. 


מחנה-הריכוז במינסק 

כעבור שבוע, ב-1 בספטמבר 1943, כשעמדנו לצאת כרגיל בהשכמת הבוקר לעבודה, 
נמצאה פתאום דירתנו מוּקפת מכל עבָריה בשומרי או"ט. את אנשי-או"ט אלה הכרנו 
היטב. היו אלו מפשוטי-העם. הם קיבלו פקודה חמורה לא להניח לאיש לצאת מהבית. זה 
היה איפוא פשר ביקורו של ריבאָ בשבוע שעבר. 

בשעה 8 בבוקר הופיע אובָּרטרוּפפירר או"ט זאָדטאָ והודיע כי עלינו לעקור מפה. הוא עצמו 
ניסה להיות לנו למליץ-יושר בפני ס"ד. והוא מאמין שינהגו בנו בעין יפה. 

בשעה 10 נעצרה משאית גדולה ליד הבית, גדושה אנשי ס"ס אוקראיניים חמוּשים. 
האופטשארפירר ריבאָ שאל אם הכול נוכחים, ופקד לעלות על המשאיות. הלב מנחש רעות. 
בקרוב יפול הפוּר. אם בצאתנו מהשער תפנה המשאית ימינה -- גורלנו נחרץ. אם תפנה 
שמאלה, זו הדרך אל מינסק -- לקראת עתיד לא-נודע, ובו עדיין יש מקום לתקוה. ימִיִנָה 
-- שם בורות-הסיד... על-יד השער עוצרים לבדיקת הרשיונות של הנהגים, ולבבות כולנו 
מתפלצים... שמאלה. פונים שמאלה, למחנה-הריכוז במינסק. 

כאן שהינו 10 ימים. עד עתה הותר לגברים לשאת שיער על ראשם, אך כאן, כבר ביום 
הראשון, גוזזים את שער ראשינו למשעי. נצטוינו להשליך את כל תעודותינו לאש. בוקר 
וערב נערך מיפקד. מדי יום ביומו הביאו הס"ס קבוצות-יהודים חדשות, שלוּקטו בעיקר 
מתוך הקומנדוס שמחוץ לגיטו. כאן פגשתי שוב את ידידי-נעורי מאָמדֶן. כולם היו צעירים 
מאוד, ורק מעטים נעדרו. לשאלתי, כמה יהודים נותרו עוד במינסק, השיבו: כ90007, 
ובכללם גם היהודים הרוסיים. פרעות, אקציות, רעב ומחלות כילו תוך שנתיים 90 אחוז 
מכלל יהודי מינסק. 

מפקד מחנה-הריכוז מחפש לו בידור לשעשע את נפשו. הוא מבקש מישהו שישמש מטרה 
חיה לקלוע בה, והתמורה -- אוכל טוב. צריך רק להושיט את היד. ואכן נער בן 17-16 הוא 
המטרה לקליעתו. המפקד יורה מאקדחו ופוגע ביד הנער. יד הנער נחבשת, אך הוא גם מקבל 
יום-יום את האוכל הטוב המובטח. 

ביום העשירי הופיע שוב האופטשארפירר ריבּאָ, ותבע 2000 איש, רווקים. כיןן שאשתי 
עדיין כלואה, וגורלה אינו ידוע לי, שואל אני מה דיני, והוא מצרף אותי אל הרווקים, אל 
ה2000"7. 

מאחר שיודעים אנו כי החזית נתערערה, ברי לנו כי נישלח מערבה, דהיינו לפולין. 
המשפחות נשארו במקום. נפרדנו מהרבה מכרים וידידים טובים. 

ברנהרד דה האאס ואחיו מוריץ, והיינץ ווְ-ְדֶרדוְלדה -- גם הם יחד אתי בטראנספורט. 
מאלה שהיו עמי בפאנצֶרקאזֶרנה נכללו בטראנספורט וילי שוורץ, אַבָּלֶס, גם מאקס 
מַרביצקי. זה היה יומי האחרון במחנה-הריכוז במינסק, 10.9.1943. 

אירועים שטופרוּ לי 

בזמן שהותי בפאנצרקאזרנה אירעו בגיטו כמה אירועים ששמעתי עליהם מפי חברי. 
בדי עמל אורגן בית-ספר בגיטו. יום אחד חדרו לשם אנשי-ס"ס ויָרוּ בכל הנוכחים. 
אנשי ס"ס חדרו לבית-החולים של הגיטו, ירו והרגו את כל החולים במיטותיהם. 
משאית נכנסה לגיטו. אנשי-ס"ס פרקו ממנה יהודים כבולים, הניחו אותם בזה ליד זה 
בשוּרה ארוכה, על הקרקע הבוצית. אחרי-כן בא צלף וירה בהם אחד-אחד. 

נערה יהודיה הרויחה לחמה בציור דיוקנאות של אנשי-ס"ס. פעם שאל אותה ריבּאָ, אם יש 
בפיה בקשה מיוחדת, והיא ביקשה מקום-עבודה יותר טוב. ריבּאָ הבטיח לה כי ייטיב עמה. 
בערב בא במכוניתו בלוויית צלפו, הסיעו את הנערה לבית-הקברות עלדיד הגיטו ויָרו בה. 
ידידי גרהארד (גרשון) הופמן עבד כשרטט-קונסטרוקציות ביחידה של הוואָרמאכט. מלבדו 
עבדו שם גם 10 נערות יהודיות צעירות שהצטיינו ביופין. העסיקו אותן במחסנים 
ובמשרדים. כדי שלא תתבלטנה ביחידה ב"מגן-דוד" שלהן, צִיוָה עליהן הקצין האחראי לא 
לענוד אותו על בגדיהן העליונים אלא רק בדרכן לעבודה ובחזרה ממנה. יום אחד הופיע 
ריבּאָ בחצר המפעל וראה את אחת הנערות. שאל אותה מי היא. כששמע כי יהודיה היא, 
שאל היכן ה"מגן-דוד" שעליה לשאת על בגדיה, ופקד על כל יהודי הקומנדו להתיצב לפניו. 
ידידי ענד את ה"מגן-דוד" על מקטורנו כדין, אבל הנערות באו לתומן לבושות בחלוקים 
שקיבלו מאנשי היחידה, שלא היה מוצמד אליהן מגן-דוד. ריבּאָ שאל את הנערות, בזו אחר 
זו, היכן הטלאי הצהוב שלהן. ואחת-אחת הן השיבו לו כי מעיליהן ענודי-הטלאי תלויים 
בתוך הבית. "אני אעזור לכן לשאת מגן-דוד יהודי" -- פסק ריבּאָ בזעם. הוא פנה בריתחה 
לקצין האחראי. הקצין קיבל על עצמו את מלוא האחריות, וריבּאָ המתיק את דינן לבילוי 
לילה אחד במרתף של מיפקדת הגיטו. היה זה העונש האפשרי הקל ביותר. בערב התיצבו 
עשר הנערות במיפקדת הגיטו לרצות את עונשן. כל אחת לקחה אֶתה משהו: נר, ספר, 
פרוסת-לחם וכיוצא באלה. בשעה מאוחרת בערב הגיע ריבא במכוניתו, וצלפו עמו. ביקש 
שיוציאו אחת הנערות מהמרתף. העלה אותה על מכוניתו והסיעה לבית-הקברות. שם 
הכריח אתה להתפשט ערומה ולכרוע ברך על-יד בור פתוח. הנערה ספגה כדור בעורפה 
וצנחה ישר אל תוך הבור. כך חיסל ריבּאָ בזו אחר זו את כל הנערות שהיו משוכנעות כי 
ירצו את עונשן עד למחרת. הריגה כזאת היתה שיטתו המיוחדת של ריבּאָ. 

מינסק עירי, בעיר זו נולדתי, למדתי, עבדתי, התחתנתי וגידלתי את בני. פה הכל יקר לי: כל 
אבן, כל רחוב, ואפילו בית-הקברות שבו נקברו קרובי. גדלתי ובגרתי יחד עם עירי. הכל 
נחרת בזכרוני, האוטובוס הראשון שהחליף את ה"קונקה" (קרון על פסים מובל עלדידי 
סוסים), והחשמלית הראשונה, והבניה הגדולה הראשונה -- בית הממשלה. בעיר זו חָיו 
ידידי, מורי -- אנשים פיקחים, קומוניסטים, שלימדוני להבין את החיים. ופתאום, נשתנה 
הכל תוך ימים ספורים ממש, עד לבלי הכר. 

עמדתי עם בני הקטן, בן השבע, ליד לוח-המודעות וקראתי את צו הקומנדאנט ההיטלראי על 
"כינון גיטו יהודי בעיר מינסק". נדמה היה לי שאני חולמת חלום רע. "אמא, למה את 
מחייכת? מה כתוב שם?" -- קולו של בני מוציאני מהעילפון. האם אני מחייכת? ניטלה 
ממני הרשות להתהלך ברחובות עירי. נגזר עלי לחיות מאחורי קירות-אבן... ועד"מהרה 
הופיע צו חדש -- על הטלאי הצהוב. בדייקנות גרמנית פורט גודל הטלאי, מקומו בבגד. 
האיזור המיועד לגיטו לא היה גדול. בתי-העץ הקטנים לא יכלו להכיל את 80 האלף. 3-2 
משפחות היו מצטופפות יחד בדירה קטנה. החלו התנפלויות בלילות, רציחות ושוד. 


האנשים היו מתאספים ב"כיכר היובל" על-יד בית היודנראט. מדי שעה היו מתפרסמות 
פקודות חדשות: קונטריבוּציָה, שינויים בגבולות הגיטו, גידור בחוטי-תיל במקום קיר-אב]ן, 
הרשמות וכל מיני איסורים. ובסיום כל צו -- האיום הקבוע: בשל אי מילוי -- הוצאה 
להורג. 

יחד אתי ועם בני נשארו בגיטו גם הורי בעלי, אשת אחי ושני ילדיה, סבתא והרבה קרובים 
אחרים. הבית שחיינו בו לפני המלחמה נשרף, ואתו יחד כל חפצינו ובגדינו. סבלנו מרעב. 
מה לעשות ? 

באותו זמן התארגן בגיטו בית-חולים יהודי. לפני המלחמה עמד אחי, בוריס לבקוביץ, בראש 
אחד מבתי-החולים במינסק. הכרתי הרבה רופאים. למעשה, הוקמו ברחוב אוספנסקי שני 
בתי-חולים: האחד רגיל, והשני למחלות מידבקות. הדבר נעשה לפי פקודת הכובשים. הלא 
הם לא יכלו להשמיד את הגיטו כולו בבת-אחת וחששו ממגיפה שתפרוץ ותתפשט בכל 
העיר. הם גם הקציבו כמות זעומה של מזון לחולים וגם לעובדים. בבית-החולים נפגשתי עם 
הרופאים קוליק ופריידין. הללו השתדלו במידת האפשר להגדיל את מנגנון בית-החולים גם 
כדי לחסוך מאנשים את ההכרח להיזקק לחסדה של לשכת-העבודה של היודנראט, שבראשה 
עמד הבוגד נחום אפשטיין. הרופאים ביקשו לעזור לי, ומאחר שלא היתה לי שום השכלה 
רפואית, סידרו אותי כאחראית על חלוקת האוכל, ואת גיסתי, יָבנָניה לֶבקוביץ -- 
כאחראית על חלוקת הלבנים בבית-החולים. 

בוקר אחד, בלכתי לבית-החולים, נתקלתי בבוריס דולסקי, שחקן ובמאי של התיאטרון על- 
שם יאנקה קוּפאלה. לפני המלחמה נרקמו בין משפחותינו קשרי ידידות והיינו נפגשים 

לעתים קרובות. אבל הפעם לא ששתי לפגישה אתו. ידעתי כי דולסקי הוא מנהל מחלקת 
הדיור ביודנראט, כלומר, משרת הגרמנים. בתשובה לברכתו ניענעתי בקלות את ראשי 
ורציתי לעבור על פניו, אך הוא עיכב אותי. "שמעתי כי חותנך יודע גרמנית, יש אפשרות 
לסדר אותו בתור מחליף שלי". רציתי לחרף אותו ובקושי הבלגתי ואמרתי: "אבי ביודנראט 
לא יעבוד, לא ימכור עצמו בעבור נזיד-עדשים". דולסקי הביט עלי בתמיהה, ולחש: 
"חשבתיך לפיקחית יותר, כלום אינך מבינה כי שם נחוצים אנשים משלנו?" 

המלחמה בילבלה הכל, עד שלא ידענו להבדיל בין טוב לרע, למי להאמין וממי להיזהר. לא 
ידעתי אז כי דולסקי עובד ביודנראט לפי הוראה שקיבל. הוא היה ממציא לחברי המחתרת 
דירות-סתר, משיג לאנשים תעודות מומחים ובעלי-מקצוע, כי את חיסולם של היהודים 
האלה -- חייטים, נגרים, סנדלרים וכו' דחו הנאצים לתור שני. בהמשך פעולות המחתרת 
בגיטו, כשהתחילו להוציא אנשים ליחידות הפרטיזנים, הנהיג הגסטאפו שיטה של אחריות 
קולקטיבית. אם נעדר עובד מאחת מקבוצות-העבודה, היו הנאצים עושים טבח בלילה בבני 
משפחתו ובשכניו. המחתרת חיפשה ומצאה מוצא. הרופאים הוציאו תעודות-פטירה על-שם 
אלה שיצאו ל"יער", ומסרו אותן לדולסקי. במחלקת הדיור רשמו אותם או אפילו את פעילי 
המחתרת ברשימות הנפטרים. לפעמים הצליחו דולסקי ואנשיו בפגישות עם מפקדי הנאצים 
להוציא מפיהם ידיעות בעלות-ערך והזהירו את אנשי-המחתרת מפני הסכנות הצפויות להם. 
וכשבאו אנשי ס"ד גרמנים לאסרם, נעלמו כבר עקבותיהם. 

זמן קצר לפני חגיגות אוקטובר הפליט כאילו דרך-אגב הואכמייסטר הראשון ריכטר, 
שהתמנה למפקד הגיטו, כי שטח הגיטו יצומצם, וגם מנה את שמות הרחובות: נאָמיגה, 
אוסטרובסקי, רְספובליקאנסקי. זה בישר אסון. בבתי-האבן שברחובות אלה התגורר כמעט 
שליש מיהודי הגיטו. אף שלא היו עדיין הוראות מפורשות מטעם מחלקת הדיור לביצוע 
הגזירה, התחילו להעביר אנשים מרחובות אלה, אך הספיקו לעשות מעט. הדוחק היה בלתי 
משוער. עדיין היינו "תמימים" ולא התיחסנו ברצינות למושג "צמצום השטח". לא הושם 
לב גם לכך שהנאצים מעבירים למחנה-השבויים ברחוב שירוקי את אלה שהם מחשיבים 
כמשרתיהם הנאמנים. | 

ב"7.11.1941 בבוקר היה הגיטו מוקף. הפאשיסטים פרצו לבתים, הרגו במקום, ואת הרוב 
גירשו מבתיהם החוצה. ריכזו את האנשים בבניני המחסנים שברחוב אוּספֶנסקי. "הנה 
במקום זה תחוגו את חגכם הבולשביסטי" -- לעגו הם. יממה סבלו אנשים-אסירים אלה 
במבנים החשוכים, ואחרי-כן העבירו אותם במכונות אל מחוץ לעיר, לטוצ'ינקי, ושם ירו 
בהם ליד בורות פתוחים. כיסו באדמה את ההרוגים ואת הפצועים. אחרי הסתלקות 
התליינים, התנודדה האדמה עוד זמן-רב בקבר-אחים זה. בלילה הצליחו פצועים מעטים 
לצאת מהקבר ולהגיע לבית-החולים. מפיהם נודעו לנו פרטי הרצח האיום. באותו יום ניספו 
2 אלף יהודים וביניהם אשת אחי וילדיהם לילצ'קה ואליק וגם דודנו ודודתנו יוסף וליוּבה 
ג'לבין. לא היו ספקות עוד. לכולנו היה ברור כי גורל הגיטו נחרץ. 


באותו זמן הייתי קשורה כבר עם ארגון המחתרת. 

וכך זה קרה: חבָרתי מילדוּת, זינה גמביצקאיה, היתה מביאה לי לפעמים מרק או חמיצה. 
בזמנים קבועים הייתי מגיעה לגדר-התיל ובמהירות היינו מחליפות את הכלי הריק למלא. 
פעם, בלכתי לפגישה זו. נקלעתי למצוד. הגרמנים עצרו הרבה אנשים והעבירו אותם 
לתחנת-הרכבת לפרק קרונות. בזמן הפירוק שמתי לב כי בין הארגזים מצויים גם רדורי 

רובה. בלי לחשוב הרבה, התחלתי למלא את כלי-האוכל שלי בכדורים. עוד בטרם שהספקתי 
למלא את הכלי, באה המכונית להחזירנו לגיטו. בטלטולי הנסיעות נצטלצלו הכדורים. חייל 
גרמני צעיר שישב על-ידי שאל: "מה זה מצלצל בכלי שלך?". עניתי: "כף". צחק הגרמני 
בפה מלא: "האם חשבת שנלעיט אותך בדייסה והכינות כף?". כעבור ימים מספר ניגשה 
אלי בבית-החולים האחות ידביגה שפירר והתחילה לשוחח אתי, כאילו לתומה, על המצב 
ועל תכניותי, ולבסוף שאלה במישרין: "בשביל מי אספת את כדורי הרובה?". התפלאתי. 
הלא לאיש לא סיפרתי על הכדורים. התברר שבין אלה שעבדו בפירוק הקרונות היו גם חברי 
המחתרת. הם הודיעו על כך לעומדים בראש הארגון. פרשת הכדורים עוררה אלי אמון מצד 
אנשי המחתרת והם קיבלו אותי לשורותיהם. מאז מילאתי משימות שונות. 

בפעולותי במחתרת נתקלתי באנשים נפלאים. גבורתם ואומץ לֶבם, אמונתם האידיאולוגית, 
בטחונם בנצחון על השונא, כל אלה -- כמו ניצוצות בלילה, האירו לי את אפלת הגיטו. 
נזכרת אני באיש בעל מרץ, מלא אמונה -- נוטקה ויינהויז. לפני המלחמה היה מפעילי 
הקומסומול, עורך עתון הפיאונרים. אז היה מתהלך מלוּוה בקבוצות של ילדים ושירה 
בפיהם. במינסק הכירו אותו רבים. עינים נוצצות מלאות חיים, רעמת שיער נהדרת. בגיטו 
חי בתנאי מחתרת, והתמסר כולו לעבודת המחתרת. היה חבר המרכז הארגוני. נמסר לו 
לעקוב בשידורי הראדיו הסוביטיים אחרי המצב בחזית, ועד"מהרה התחלנו לקבל ידיעות 
אמיתיות מהנעשה בחזית. נחום פלדמן, מנהיג המחתרת בגיטו, שופע טוב-לב, וחיוך תמידי 
נסוך על שפתיו -- קומוניסט ותיק, השתתף במלחמת-האזרחים בשנים 1918/19. בצורה 
נפלאה אירגן את עבודת הקבוצה שלו במחתרת. הוא פעל בקרב יהודים עובדי-דפוס 
שהנאצים כפו עליהם לעבוד בבית-הדפוס הגרמני. לנה מייזלס, מישה ארוצקר ואחרים היו 
מגניבים לגיטו אותיות וחָמרי-דפוס שונים שהיו מקבלים מאנדרי איוואנובי? פודפריגורי 
(נ. איוואנוב). כשהוחלט על הקמת בית-דפוס מחתרתי-עירוני, ובגיטו כבר נצבר הרבה סְדֶר, 
פקד איסאי קאזינץ, שעמד בראש הועד העירוני במחתרת, להעביר את הכל מהגיטו העירה. 
דרוש היה פועל דפוס מומחה המסוגל לארגן את עבודת הדפוס. מנהיגי המחתרת בגיטו ידעו 
כי ישנו שם מומחה מעולה והוא מיכאל צ'יפצ'ין. מיכאל קיבל ברצון על עצמו עבודה 
אחראית ומסוכנת זו, נפרד ממשפחתו ושקע כל-כולו בעבודת המחתרת. 

כעבור זמן קצר הוקם בית-הדפוס במקום-סתר ברחוב אוסטרובסקי. הוחל בהוצאת 
ביולטנים לאינפורמציה על המצב בחזיתות, ידיעות שנתקבלו בשידורי הראדיו, כרוזים 
לתושבים וכו'. צ'יפצ'ין נתפס ונתלה על-ידי הנאצים. 

בגיטו נפגשתי עם אברהם קאסטלניץ, שעבד לפני המלחמה כסגן מנהל של אחד הטרְסטים 
החשובים במינסק. הוא הזמין אותי לבוא אליו. אצלו הכרתי את המשורר היהודי והצייר 
משה לוין (בכינויו הספרותי בער סאָרין) ואת אשתו שרה. עם אשתו היה לי אחרי-כן קשר 
הדוק בפעולתנו המשותפת במחתרת הגיטו. בביתו של קאסטלניץ נפגשתי לראשונה עם 
סוניה קורלנדסקי ועם האמן המהולל של בילורוסיה -- מיכאל זורוב. אותו הכרתי לפני 
המלחמה רק בתור צופה במשחקו. תיארתי לי אותו כאדם עדין ורך-אופי. אך בזמן הסכנה 
נתגלה כאמיץ-לב ובעל רצון נחוש. מיכאל זורוב עמד בראש המחלקה לעזרה הדדית 
ביודנראט. המחתרת הטילה על זורוב לפתוח בית-אוכל ולהוציא תלושים, כדי שהזקוקים 
ביותר יקבלו צלחת מרק ופרוסת-לחם. בית-האוכל הזה נהיה למרכז הפגישות של אנשי 
המחתרת. שם נשמר תמיד קצת לחם שחוּלק ליוצאים ל"יער". בצורה קשה מאוד חי זורוב 
את גזירת הטלאי הצהוב: "איני יכול לשאת עוד! אוריד את הטלאי הצהוב ואחהלך ברחוב, 

אפילו אם יהרגו אותי...". זורוב עמד ללכת עם אחת הקבוצות לפרטיזנים. יום לפני יציאתו 
התחיל פוגרום. זורוב. נפל לידי הפאשיסטים. עדי-ראיה מספרים, כי בזמן שנגרר למכונית- 
החנק הוא שר את האינטרנאציונל, עד שדלת המכונית השחורה נסגרה אחריו. 


החיים בגיטו נעשו קשים יותר ויותר. בטירור בלתי-פוסק ביקשו הנאצים לחסל את האנשים 
לא רק באופן פיסי, אלא להחניק כל מחשבה חיה ונסיון לעורר התנגדות מצד אלה שטרם 
הצליחו להורגם. פוגרום רדף פוגרום. ב-20.11.1941 שוב הוקף חלק מהגיטו. הפעם סבלו 
דיירי הרחובות טאַטארסקאיה, זאַמקובאיה ועוד. 5000 יהודים הועברו שוב בכיוון 
לטוצ'ינקי. היו ביניהם זקנים וחולים שלא עצרו כוח ללכת, והם נורו באמצע הדרך. למראה 
שיירות אלה זינקתי עם בני לכיוון בית-החולים. מרחוק הבחנתי כי הנאצים לא פגעו 
בעוברי"הדרך שפגשו בגיטו. הפאשיסטים פעלו בדייקנות גרמנית. הפעם חלה פקודת- 
החיסול רק על מספר מסוים של קורבנות מרחובות מסוימים. כמהופנטת הסתכלתי באנשי 
השיירה הנידונים. הכרתי ביניהם את נוטקה ויינהויז... 

כל יום המציאו הסאדיסטים אנשי-ס"ד גזירות חדשות. יום אחד ערכו מצוד וחיסלו רק 
גברים. יום אחר -- רק נשים ולפעמים רק ילדים. נוסף לטלאי הצהוב הכריחו אותנו לתפור 
משולש לבן על החזה ועל הגב ועליו בספָרות בולטות מספר בית-המגורים שלנו. 

בימי א' בשבוע, חייבים היו כל תושבי הגיטו להתאסף ב"כיכר היובל". כל הנעדר ריחפה 
עליו סכנת-מוות. במרכז הכיכר הועמדו שולחנות ועליהם התישבו מפקדי ס"ד, המשטרה 
הגרמנית. בהתחלה היה מפקד הגיטו ריכטר, אחריו גוטנבאך. הם היו מודיעים על האיסורים 
שחלו על היהודים -- אסור להתהלך על המדרכות, אסור לצחוק, לקנות מצרכים, לקרוא 
ספרים, לכתוב, לבקר ידידים. והעיקר -- הם תבעו מכל אחד היודע משהו על הפרטיזנים 
בגיטו, על המתכוננים לצאת ליער, להודיעם, שהרי "הפרטיזנים שונאים והורגים יהודים. 
אם תלכו ליער, תמותו שם מקור ומרעב, בעוד שבגיטו לא יהיו אקציות המוניות". הקשבנו 
לדבריהם בשתיקה. ואחרי זה התחיל החלק השני, האיום ביותר, של ההצגה. הזמר גורליק 


אנוס היה לשיר שירי-עם. תזמורת מ"גיטו האמבורג" (כך קראו לחלק המגודר בגיטו-מינסק 
בשביל יהודי מערב-אירופה) ליוותה את הזמרה. בהתחלה נִדָמה הכיכר לשמע השירה 
הנפלאה של גורליק. השירים מתקופת השלום והשלוה קרעו את הלב. פה ושם נשמע קול 
בכי בודד. לאט לאט פרצו הכל בבכי. והשטנים עמדו על השולחנות וצחקו. 

אך לא עלה בידי השונא לשבור את רוח האנשים הסוביטיים. מרכז המחתרת הוציא סיסמה: 
"השיגו נשק! התכוננו לצאת ליחידות הפרטיזניות, לנקום בחיות הפאשיסטיות!". לפי 
הוראות של המחתרת, עבדו אנשינו במשרדים שונים של הגרמנים, ביחידות צבאיות. 
בסכנת-נפש הוציאו משם רימונים וציוד צבאי. העתונאי יוסף מינדל סידר בשטח בית- 
הקברות היהודי מחסן-נשק גדול, מחסן דומה סידר נחום פלדמן ברחוב רְספובליקאנסקאיה. 
להצטייד בנשק ולהעביר אנשים ליחידות פרטיזניות עזרו לנו החברים בועד המחתרתי 
העירוני שמחוץ לגיטו. לפי הוראות מרכז-המחתרת בגיטו יצאו קבוצות לארגון יחידות 
פרטיזניות, לחיפוש מקומות מתאימים ביער. 

הנאצים ידעו על הלך-הרוח של יהודי גיטו"מינסק. על כך אנו למדים מפקודה שעל קיומה 
נודע לנו, כמובן, רק אחרי המלחמה. 


4 סופיה סאדובסקאיה 


מפקד ס"ס משטרת בילורוסיה, מפקד שירות הבטחון. 
פקודה מס' 3. 
הבעת תודה. הריני מביע בזה את תודתי המיוחדת לואכמייסטר בראונו פילר, 
לואכמייסטר ראשון אוטו גטנבאך, לואכמייסטר מנדל עבור פעולת-המנע 
האמיצה והנועזת של מאסר כנופיות פרטיזנים ב-11.4.1942 וב-15.4.1942 
בגיטו מינסק. 

(הארכיון הממלכתי המרכזי של מהפכת אוקטובר). 


כחודש וחצי לפני שניתנה פקודה זו חזר חותני מהיודנראט נרגש מאוד וסיפר: "אנשי-ס"ס 
תובעים כי עד מחר בבוקר נכין רשימה של 5000 איש לעבודה, אך אין לכלול ברשימה 
אנשים הקשורים עם קבוצות עבודה קיימות. דולסקי לא התבלבל ושאל: ילדים וזקנים 
אפשר לצרף? כרצונכם, ענו אנשי הס"ס. את מבינה, מה פירוש הדבר?". 

על אנשי-המחתרת הוטל להזהיר את תושבי הגיטו מפני הצרה המתקרבת. הוצע לאנשים 
נוספים לצאת ב-2.3.1942 לעבודה מחוץ לגיטו, להסתתר במחבואים, ואפילו לצאת לידידים 
מחוץ לגדרות הגיטו. 

באותו יום איום, בצאת הקבוצות לעבודה, באו הנאצים לדרוש את חמשת האלפים. דולסקי 
ענה להם באומץ כי האנשים כולם בגיטו עובדים. אנשי הס"ס היו נרגזים מאוד ואיימו 
לתלות את עובדי היודנראט. התחילו להתרוצץ ברחובות הגיטו -- והגיטו שומם. את זעמם 
הוציאו על הילדים בבית-היתומים. לפנות-ערב הגיע לגיטו הגנראל-קומיסאר לבילורוסיה 
-- קובאָ. לפי פקודתו רצו אנשי-ס"ס לשערי הגיטו. אותה שעה חזרו מהעיר קבוצות- 
העבודה. התחיל טבח נוסף. באותו יום נרצח גם אחד מפעילי המחתרת החשובים -- משה 
לוין. על הטבח האיום נודע לועד העירוני (מחוץ לגיטו) של המחתרת, והוא השתדל להגביר 
את העזרה. מהגיטו יצאו ליער קבוצות מזוינות וּביניהם מ. פרוסלין ונ. פלדמן. 

בימים מרים אלה עודדה אותנו האחוָה שגילו כלפינו בני העם הבילורוסי. הם מסרו לנו נשק, 
מצרכי מזון, החביאו אצלם חברים, העבירו ילדים יהודים לבתי-ילדים של בילורוסים. כמו 
ניצוצות בלילה האירו לנו שמות-המשפחות ניקיטיץ', וורונוב, גראסימנקו, מאריה 
גורוכובה, מאריה אוסיפובה, נָלִי רבינסקי ועוד. 

למרות הטרור, נמשכו פעולות החבלה מצדנו. נאדיה שוּסטֶר עם קבוצת נשים הסתדרה 
לעבוד בבית-החרושת "בולשביק". הן קילקלו עורות, מצנחים, גנבו בגדים חמים והעבירו 
לפרטיזנים. קבוצה דומה עבדה בבית-החרושת לספירט -- "אוקטובר". גם חדרו לעבודה 
ברשת-הקשר של הצבא הגרמני. שם חיבלו בציוד טכני, הוציאו נשק ותכניות. כמה פעולות 
לא הצליחו וחברינו ניספו. כך קרה, למשל, במסעדת הקצינים הגרמניים. 

באותו זמן הופיעה החיה האיומה, איש ס"ס -- ריבּאָ. לפי השמועות, הוא נשלח במיוחד 
לחפש שיטות-עינויים חדשות להשמדת אנשים. מנוּול זה הכניס חידוש. כל לילה היתה 
מופיעה בגיטו מכונית שחורה עם אנשי ס"ס ומחסלת דיירי בית אחד. עקב כך נדדה השינה 
מעיני כל תושבי הגיטו. יום אחד נתן ריבּאָ פקודה לשוטרים היהודיים להמציא לו שלוש- 
עשרה נערות יפות. הוא הוביל אותן לבית-הקברות היהודי, הפשיט אותן ערומות, ואחרי זה 
רצח אותן. 

תליין זה עדיין חי ונושם גם כיום, ובמקום לשבת על ספסל-הנאשמים, הוא מופיע בגרמניה 
המערבית בתור... עד. 

בסוף יולי 1942 חליתי בטיפוס. הייתי מדמדמת. לעתים רחוקות חזרתי להכרתי. פתאום בא 
בריצה בני הקטן בצעקות: "אמא, הגיטו מוקף!". השכנים סחבו אותי למחבוא -- 
ל"מלינה". התחיל הטבח הנורא שארך ארבעה ימים. נדמה היה כי זהו סופו של הגיטו. גם 
אם אנשי-ס"ס לא יגלו את המחבוא, ממילא נגווע ברעב במעמקי האדמה. באקציה זאת 
השתמשו הנאצים במכונות-חנק על-ידי גאז שנפלט והוחדר פנימה. הפעולה נוהלה על-ידי 
קובאָ אישית. מ-75 אלף יהודים שחיו בגיטו נשארו רק 8724 איש. 

כעת היתה המטרה העיקרית להוציא הרבה אנשים מהגיטו. קבלנו גם הוראה לקשור קשרים 
עם העצירים במחנה-השבויים ברחוב שירוקאיה, שהמשיכו בארגון בריחות. בפעולה זו 
עזרו לי שרה לוין, אברהם קאסטלניץ וסוניה קורלאנדסקי שעבדו במחנה-השבויים. 
קאסטלניץ הצליח לרכוש את אמונו של מפקד-המחנה, לאקאָ. הגרמנים חשבוהו ליהודי 
"מועיל". לעתים היו שולחים את קאסטלניץ עם קבוצת-שבויים מלוּוים במשמר לא גדול 
למקום מרוחק להעברת מצרכי מזון. כשעמדה המחתרת לשגר קבוצה לפרטיזנים באזור 
רודנסק, הציע קאסטלניץ את עזרתו להעביר בחלק מהדרך את האנשים במכונית של מחנה- 
השבויים. הַקשָרית היתה דורה ברסון. בשעה מסוימת ובמקום מסוים חיכו דורה וקבוצתה 
למכונית המחנה והפעולה עברה בהצלחה. 


באותו הזמן נחלש אצלנו הקשר עם היודנראט. מישהו הלשין על דולסקי והגרמנים רצחו 
אותו, אה אשתו ואת ילדיו. חותני מת מטיפוס. נפל גם זורוב. קיבלתי הוראה להסתדר 
בעבודה במחלקת הדיור. משימה קשה ומסוכנת. צריך ללכת לבקש על כך אצל אפשטיין 
הבוגד העומד בראש לשכת-העבודה. איך הוא יתיחס להצעתי? אם יתעורר אצלו איזה 
חשד, חיי בסכנה. באתי אליו ואמרתי לו כי קשה עלי העבודה בבית-החולים וברצוני למלא 
את מקומו של חותני ביודנראט. הוא חשב זמן-מה וצחק: "רעיון נפלא! תהי ראש מחלקת- 
הדיור. עד עתה חדרו לעבודת מחלקה זו בנדיטים פרטיזנים. אולם את הלא הנך אשה שקטה, 
אָם לילד" (בכרטיסיה הייתי רשומה כמורה למוסיקה). כך נפלה שוב הכרטיסיה לידינו. 
יום אחד באה אלי ליזה פאנעס. לפני המלחמה היא היתה שכנתי, אך בגיטו נפגשנו לעתים 
רחוקות. לארגון המחתרת לא היה לה קשר. התישבה והתחילה לספר לי משהו בגמגום. 
מקום-עבודתה הוא בשירות ההגנה האוירית של מינסק. בין הקצינים הגרמנים האחראיים 
ישנו אחד שולץ. הלה בא יום-יום לגיטו במשאית לקחת אנשים לעבודה. בין יהודי גיטו- 
האמבורג הוא מצא את מי שהיתה פעם כלתו -- ליזכָן, והחליט להצילה. הוא מוכן ללכת 
לפרטיזנים ולקחת אתו מכונות-יריה, רימונים ועוד נשק. נפחדתי -- האם אין זו 
פרובוקציה? "למה את מספרת לי זאת, הלא אין לי קשר לדברים אלה?". "סוניה, אל 
תפחדי", התחילה ליזה לדבר על לבי, "אני יודעת, כי יש לך קשר עם הפרטיזנים. תנו לנו 
מורה-דרך ליער". באותו זמן נכנסה לחדר שרה לוין, שאחרי הפוגרום ואובדן משפחתה 
היתה אתי. שרה סיפרה, כי קצין גרמני מתהלך עלדיד ביתנו. "אל תפחדו", אמרה ליזה, 
"זהו שולץ". התרגזתי מאוד, אך שרה לוין הציעה: "נצא מהבית וניפגש אתו. אם זאת 
פרובוקציה, הלא ממילא הכל אבוד. אבל אם יש בזה ממש, הרי זו הצעה קוסמת". יצאנו 
ושוחחנו והתרשמנו טוב. באותו יום עברתי את גדר-התיל והלכתי אל גיסתי, אחות בעלי -- 
לובה סדובסקי, שנישאה לצייר ואלנטין מאקארוב והינה לפי תעודה מזויפת מחוץ לגיטו. 
למזלי, שהה אז אצלה מקשר מהבריגדה המינסקאית השניָה. ליזה פאנעס ניסתה להשפיע 
עלי כי גם אני אצטרף. לא יכולתי, כי היה עלי לבצע עוד משימות. גם שרה לוין לא יכלה 


56 סופיה סאדובסקאיה 


לנסוע, כי הוטלה עליה משימה לפתות בוגדים מהמשטרה היהודית לצאת ליער בכדי 
להעמידם שם למשפט. 

בבוקרו של היום שנקבע, ניגשתי לשער לראות איך תבוצע הפעולה. הגיעה משאית. שולץ 
יצא והגיש למשמר תעודת-רשיון לקבלת כוח-עבודה להספקת עצים. אתו גם נהג צבאי. 
במשאית היה משהו מכוסה אברזין, כנראה הנשק המובטח. למעלה -- משורים וגרזינים. 
אנשינו כבר התרכזו ליד המכונית. מגיטו-האמבורג הנפרד חמקה ליזכֶן. שולץ הכניס אותה 
מיד למכונית. ליזה פאנעס לוחשת לי: "סוניה, עדיין לא מאוחר, רוצי הביאי את בנך 
והצטרפי אלינו". עניתי בשלילה. אחרי זה נודע לי, כי שולץ עם חוטבי-העצים שלו הגיעו 
בשלום ליחידת הפרטיזנים. 


הפיקוד של הבריגדה על-שם צ'קאלוב: המפקד מ. גריבנוב, הקומיסאר קאזאק, וראש מדור 
הבטחון ד. זורבא הטילו עלי ועל קאסטלניץ להכין בתוך מחנה-השבויים ברחוב שירוקאיה 
רשימה של אנשים נאמנים המוכנים לעבוד אצל הגרמנים, כי קאסטלניץ כבר הכין תכנית 
בריחה מהמחנה לו ולכל קבוצתו. קאסטלניץ שיכנע את אשת המפקד הגרמני לשלוח 
משאיות מספר לאזור איואניץ להביא תפוחי-אדמה, ולצורך ההטענה יש לקחת קבוצת 
שבויים. מהמחנה יצאה איפוא משאית ובתוכה קאסטלניץ, שישה שבויים וחייל מלווה. 
ובתא-המושב -- נהג וסַמל גרמני. בדרך חזרה, אחרי שהועמסו תפוחי-האדמה, נפתחה 
ב"מקרה" הדלת האחורית ותפוחי-האדמה התחילו מידרדרים. הנהג עצר את המשאית. 
השבויים התגברו על מלוויהם, תפסו אצלם את הנשק והרגום. קבוצת פרטיזנים שישבה 
במארב הגיעה למקום. את המכונית שרפו להסוואה, בכדי שיתקבל רושם כי התנפלות 
הפרטיזנים קדמה להתנפלות קאסטלניץ וחבריו. 

להישאר בגיטו כבר אי-אפשר היה עוד. חיכינו לבוא קשר מהבריגדה על-שם צ'קאלוב, 
ואמנם באה אלינו נערה ושמה יבה (יוכבד). תפקידה היה להוציא ליער 2 רופאים מנתחים, 
את הכנר יונה ברץ, מומחים לתיקון-נשק, צרכי רפואה, סוללות למכשירי-קשר וגם 
"מאכורקה" (טבק העשוי משרשים וגבעולים). עם יָבה נועדו לצאת 12 אנשים ושלושה 
ילדים, ובכללם אני ובני. שברתי את הראש איך לארגן את היציאה. לעבור בהמון את גדר- 
התיל מבלי שיורגש -- אי-אפשר, בסוף הוחלט לצאת כקבוצת-עבודה העירה לא בשעות- 
הבוקר הרגילות, אלא בשעה עשר, כאשר אנשי-ס"ס ואנשי אפשטיין אינם נמצאים בדרך- 
כלל ליד השער. את רשיון-היציאה הכינו לנו מירה סטרונגין. הגשנו את הרשיון לזקיף על- 
יד השער ויצאנו את הגיטו. פסענו בעיר באמצע הכביש. בראש צועדת יבה ומחזיקה בידו 
של בני. ברחוב רספובליקנסקאיה הופיע פתאום מולנו ריבּאָ. גל של חום וקור הציפני. אך 
הוא עבר מבלי לשים לב. סיפרו לי כי אחרי שנודע לו על בריחתנו, הוא צעק בקצף על 
השפתיים: "הלא ראיתי אותם וגם את המנוּולת הזאת מהיודנראט". ברחוב מיאסניצקאיה 
גר רופא בכיר, והיה בכוונתנו להיכנס לביתו ולהסיר את הטלאים והמספרים מהבגדים, אך 
את הטלאי הצהוב לא הצלחנו להוריד והשארנו את בגדינו העליונים עם הטלאי כ"ציון 
לשבח". 

בכפר פוניז'ני באיזור סטארויאֶ-סאֶל1 חיכתה לנו כיתה של פרטיזנים. 

קטיה -- מזכירת התאחדות יוצאי בריה"מ, תל- 
אביב, 1970 


עם כניסתם למינסק, פירסמו הגרמנים פקודה כי על כל הגברים, ללא הבדל לאום, מגיל 16 
עד גיל 55, להתייצב. הכל הובלו למחנה בדרוזדי, לא הרחק ממינסק. שם הפרידו בין הגויים 
לבין היהודים. את הגויים שיחררו מיד, והיהודים נכלאו במחנה זה, תחת כיפת השמיים. 
ביום קפחה השמש, ובלילה היו מאירים את השטח בזרקורים. בדרוזדי היה גם מחנה- 
שבויים. אוכל לא ניתן לאנשים, אך הירשו לנשים ולילדים להביא להם אוכל. בתי-שימוש 
לא היו, ולכן עשו האנשים את צרכיהם במקום שָבְתֶם. 

בסופו של דבר הוציאו להורג את כל שבויי המלחמה כמעט, פרט למועטים שגויסו לעבודה, 
או שהספיקו לברוח. בין הבורחים היה אחד מיכאיל גרומוב. הוא נפצע בזמן הבריחה, הגיע 
למרכז מינסק והתישב בגינה, עייף ופצוע. עברה שם אשה אחת, הֶָלָנה ולאסובנה 
בּאלֶנדוביץ', ראתה אדם פצוע, היא הכירה את כל האנשים בסביבה, הבינה כי האיש שרוי 
בצרה ולקחה אותו לביתה. שם הוא נשאר. ליָמים הוא והיא הצילו ממוות את בתי הקטנה, 
כפי שיסופר להלן. 

במחנה-השבויים היו גם חיילים יהודים. לכמה מהם הצליחו להגניב בגדי-נשים, והללו 
התחפשו ויחד /עם הנשים המביאות אוכל ערקו מהמחנה. 

השלטונות פירסמו הודעה כי על כל בעלי המקצועות החפשיים שבקרב היהודים להירשם, 
ותינתן להם עבודה. נרשמו רופאים, מהנדסים, מוסיקאים, מורים וכו'. באו מכוניות, הסיעו 
אותם בהן ומאז נעלמו עקבותיהם. 

לאחר ששת ימי שהות במחנה העבירו את כל היהודים לבית-הסוהר בעיר. החזיקו אותם 
כמה ימים, הרביצו מכות-רצח ואמרו להם לאסוף את נשותיהם וילדיהם ולהיכנס לגיטו. 
הוקם היודנראט. היושב-ראש הראשון היה אליהו מושקין, אדם מחונן והגון. מיד החלו 
הגרמנים בסחיטות, תבעו כסף, זהב ותכשיטים. מושקין פנה לאוכלוסיה ואמר: כולנו רוצים 
לחיות, אולי על-ידי הכופר הזה נישאר בחיים. האנשים סמכו עליו ונתנו תכשיטים, שעוני 
זהב וכו'. אבל אי אפשר היה לספק את דרישות הגרמנים. 

פעם נזדמנתי לסביבות היודנראט וראיתי את הפולקס-דויטשאָ גורודצקי, בעל-הבית של 
הגיטו, קְרֶב לשם במכוניתו. מבנין היודנראט יצא מושקין ובידו מנורת-כן יפה מאוד. 
כשהגיש את המנורה לגורודצקי, סטר לו זה על פניו ופּצָעו. לִיָמים הוצא מושקין להורג, כי 
לא יכול היה לספק את דרישות הגרמנים המתרבות והולכות. 

אחריו היה יושב-ראש היודנראט משה יפה, אדם אינטליגנטי ומחונן. היודנראט חוּלק 
למחלקות. בראש המחלקה לבתי-מלאכה עמד זמן-מה רודיצר, אדם הגון מאוד. את רוב 
התוצרת של בתי-המלאכה: בגדי-חורף, מגפיים, סבון העביר לפרטיזנים,עד שנרצח באחד 
מלילות האימים בגיטו עם אשתו ובתו. 

היו גם מנוּוְלִים בגיטו. היתה פרובוקטורית אחת ושמה מירה. נזהרו מפניה כמפני אש. סופה 
שהוּצאה להורג על-ידי הפרטיזנים. והיה אחד רוזנבלט מהיודנראט, אשר חי חיי תענוגות 
בגיטו. והיה בחור מדאנציג, אפשטיין, שהסתדר בגיטו כ"אלוהים באודיסה". והיה אחד 
וינשטיין שהיה חובט באלת-גומי בראשי הנשים, כי מפני הגברים פחד. כל אלה נהרגו בידי 
הפרטיזנים. 

בימים הראשונים להקמת הגיטו נדחסו לשם 92,000 יהודים -- זה היה מספר הרשומים 
בגיטו, פרט לרבים שלא נרשמו. חובת עבודה כללית לא היתה קיימת בגיטו. בהתחלה עדיין 
אפשר היה להתקיים איכשהו. אמנם לא חולק מזון ליושבי הגיטו, אבל עדיין היה רכוש בידי 
היהודים ונוהל מסחר-חליפין עם האוכלוסיה הנוצרית. הגיטו היה תְּחוּם בגדר-תיל, ועל-יד 
הגדר התנהל המסחר. בכל בית התגוררו כמה משפחות. בקושי הצלחתי למצוא פינת מגורים 
אצל זלמן רוזנבלום ברחוב שָבצ'נקו לי ולמשפחתי הקטנה: אמי, אחותי ובתי הקטנה. כראש 
משפחה נאלצתי לסחור עלדיד גדר התיל. זה היה כרוך בסכנת מאסר ומוות, אבל הדאגה 
לפת-לחם מאלצת את האדם להסתכן. 


אחרי הפחדים והחרדות ביום -- באו הזוועות מסַמרות-השיער בלילה. כשמחשיך, 
מסתגרים האנשים בבתים, סוגרים את שערי החצרות ומדמימים. אין עובר ושב בחוצות 
הגיטו. 


באחד הלילות הידהדו בגיטו הדומם קולות צעקה: "הצילו!" ואחרי-כן הרעים מטח יריות. 
כל אחד התחבא ב"מלינה", במחבוא. איש לא יצא להציל. לבוקר נודע כי קבוצת 
היטלריסטים פרצה לגיטו, אנסו נשים, קרעו את גופן קרעים-קרעים ולבסוף ירו בהן. 
ושוב -- ימי-מצוד על הגברים. את הנתפסים מִכַנסים בכיכר-היובל ובדרך מכים בהם 
באלות-גומי. פצועים וזבי-דם הם מושלכים למשאיות -- ונעלמים... 

בשישה בנובמבר 1941, לפנות ערב, הוחרד הגיטו. תלויה בחלל אימת פרעות. אני מעיפה 
מבט באמי חסרת-האונים ובאחותי המפוחדת עד מוות, לוקחת את בתי הקטנה על זרועותי 
ויוצאת לכיוון היודנראט להיודע מה צפוי. 

בחצר היודנראט מכונסים אנשים רבים -- עובדי היודנראט ומשפחותיהם, בעלי-מקצוע 
שונים עם משפחותיהם. הפולקס-דויטשאָ גורודצקי עומד להובילם למחנה ברחוב שירוקה, 
עד יעבור זעם. נדחקתי לבין קבוצות גברים מאנשי היודנראט, ראיתי שלכל גבר הנקרא 
בשמו ניגשת מהצד אשה עם ילדיה. שאלתי בלחש: "מי כאן יחידי?" לא קיבלתי תשובה. 
מיואשת עמדתי ותינוקי על זרועותי. לבסוף הצביע מישהו על אחד: "הוא יחידי". התחננתי 
לפניו: "הגד לי, למען השם, מה שם-משפחתך, כדי שאוכל להצטרף אליך כאחות שלך". 
הוא שתק. כשקראו בשמו של אותו אדם, הלכתי בעקבותיו. שוטר שאֶלו: "הזאת אחותך?" 
הוא השיב: "לא!". הצרחתי במר-נפשי: "מעולם לא היית אח טוב, וגם עכשיו אינך רוצה 
לבוא לעזרתי"... רכנתי על ילדתי, לבל תפגע בה המכה הצפויה מידי השוטר שהרים את 
פרגולו. לפתע שמעתי קריאה: "עצור!" הזדקפתי וראיתי כי השוטר מראה לי בפרגולו על 
הכיוון שאליו הלך האיש. יצאתי עם כולם לרחוב שירוקה. 

הביאונו לאורוות, ובהן מיטות-קרשים ערוכות בקומות, זו על גבי זו. בשבעה בנובמבר הגיע 

ילד מהגיטו אל אביו במחנה שירוקה וסיפר כי בגיטו מתחוללות פרעות. מקץ שלוש יממות 
החזירונו לגיטו. לשמחתי, מצאתי את אמי ואחותי בחיים. באקציה זו ניספו 15,000 יהודים, 
וכעבור שבועיים השמידו עוד 5,000 יהודים. במקומם הובאו לגיטו, לעבודה, יהודים שעדיין 
שרדו מהאקציות שנערכו בעיירות שבסביבה. 

המוות עלה בחלונינו. היהודים מכינים מחבואים, "מלינות". אין מכניסים תינוקות 
למחבואים מחשש שמא יסגירו בבכים את המחבוא. אם הגניב מישהו תינוק למחבוא, הרי 
מיד עם הבכי הראשון היו האנשים חונקים אותו. משום כך לא הלכתי מעודי עם בתי 
למחבוא. כשחשדתי כי משהו עלול להתרחש בגיטו, הייתי תופסת את ילדתי, מורידה את 
הטלאי הצהוב, משתחלת, בעזרת אחותי, מבעד לתיל, לאיזור הרוסי ונעלמת בסימטאות 
המרוחקות. 

יום אחד קשרתי היכרות על-יד התיל עם נוצריה אחת, לימָה מצ'אלסקה, וסיפרתי לה על 
בתי הקטנה. היא הציעה לי לקבל את בתי בביתה השוכן מול גדר הגיטו. באחד במארס 
2, בערב, נודע כי משהו עתיד להתחולל בגיטו. לקחתי את ילדתי, עברתי את הגדר 
ברחוב קולָקטורנה ישר לבית-העלמין, ומשם לנוצריה לימה. דפקתי בלחש בדלת, העמדתי 
על הסף את בתי וברחתי כל עוד נפשי בי, לבל אשמע את בכְיָה של התינוקת. היא היתה שם 
עד התשעה במארס, ואז החזרתיה לגיטו. 

ואכן בשנִים במארס הופיעו קלגסי הגסטאפו בגיטו ותבעו 5,000 איש. אך רחובות הגיטו היו 
שוממים. חמת-רצח תקפה את הגסטאפואים. עברו בגיטו וירו באקדחים ובתת-מקלעים. 
התנפלו על בית-ילדים ורצחו את כל הילדים. 

קיים היה בית-ילדים ליתומי הגיטו ברחוב זָלוּנה. נשים רחמניות ששיכלו את ילדיהן טיפלו 
בהם. אוכל לא ניתן להם. הילדים היו מחַזרים על הפתחים, כשמעל צוארם משתלשל חבל 
ואליו קשורה קופסת שימורים ריקה. לתוכה היו אוספים כף מרק, פירור של תפוח-אדמה, 
ועל כך קיומם. היה זה מחזה קורע-לבב, הם בקושי עמדו על רגליהם. כשמסרתי את ילדתי 
לנוצריה, וידעתי שהיא שבַעה, אזי בכל פעם שהייתי משיגה פת לחם, לא הרשיתי לעצמי 
לאָכלה במו פי, אלא הייתי מוסרת אותה לילדים. הם כבר הכירו אותי ורצו לקראתי בבואי 
לחדר-מגורי. 

ביום זה ניספה גם משורר-הילדים משה לוין, שכינויו הספרותי הוא בָּר סורין. 

משה לוין הגיע למינסק עם אשתו ושתי בנותיו מוילנה. הוא היה מורה וצייר מחונן, בוגר 
הסמינריון למורים בוילנה. בגיטו היה ראש קבוצת-עבודה ועמד לברוח לפרטיזנים. כשחזר 
מהעבודה ביום התחולל האקציה, ביקש גרמני אחד, שלוין צייר את דיוקנו, להצילו. לוין 
טען שהוא אחראי לקבוצה בת 35 איש העובדים יחד אתו ויש להציל גם אותם. הגרמני 
הסכים ואמר לו להביא את אנשי קבוצתו אליו. בלכתו אל קבוצתו נתפס וניספה. 
שרה לוין, אשתו של משה לוין, נשארה בגיטו עם בתה הבכירה אנינקה. הבת הקטנה מתה 
בחוליה. בשעת האקציה, כששרה היתה בעבודה, הכניסו השכנים את אנינקה למחבוא. 
במחבוא זה היתה עוד תינוקת שסבלה מצֶמא. ביום הרביעי לשבתם במחבוא, שירבב אבי 
הילדה את ראשו מהמחבוא, ראה כי אין איש, נכנס לבית והביא מים לילדתו. ואולם שוטר 
השגיח בו, עָקב אחריו עד שחזר למחבוא, ואז בא עם גרמנים שהוציאו את כל יושבי 
המחבוא להורג. 

הכרתי בגיטו את שתי האחיות מודייסקר, דינה וצַ'סיה. הן אחיותיה של גיבורת גיטו-וילנה 
סוניה מודייסקר. דינה עבדה כאחות בבית-החולים לפצועי-מלחמה גרמנים. משם הבריחה 

לגיטו על-ידי אחותה צָ'סיה תרופות, תחבושות וכו'. צ'סיה היתה מקשרת המחתרת בגיטו 
עם המחתרת באיזור הרוסי. ביולי 1942 נתפסה בגיטו עם ילדתה בת השנה, שתיהן הוכנסו 
למכוניות-הגז ונחנקו. 

ביום 28.7.1942 לאחר צאת ה"קולונות" (קבוצות עובדים הצועדים בצמדים) לעבודה, בא 
למקום-עבודתנו אל אביו ילד בן עשר וסיפר כי הגיטו מוקף. ראשי היה עלי סחרחר. 
אלוהים! בתי, אמי, מה אֶתן? לא ידעתי בעוד מועד על האסון הצפוי, ועתה הייתי אובדת- 
עצות. 

ארבעה ימים נמשך הירי בגיטו. אותנו לא החזירו לגיטו והחזיקו אותנו במרתפי קריית- 
האוניברסיטה שבה עבדנו. ביום הרביעי הוחזרנו לגיטו, לחצר גדולה אחת ברחוב 
הרְפובליקה. שם פגשנו כמה עשרות אנשים ממררים בבכי, שהצליחו למצוא מחבוא בימי 
האקציה. 

בכניסה לגיטו פגשתי שכן. שאלתיו: "בני-ביתי בחיים?" הוא הניע ראשו לשלילה. עיני 
חָשכו, התמוטטתי. תמיד שיננתי לעצמי: היי חזקה! הם בחיים! אבל עכשיו... נמאסו עלי 
החיים. קרסתי לאדמה וראשי מוטה בין זרועותי. ולפתע שמעתי קול קורא לי: "לכי וקחי 
את אמך ואת בתך ואליה! הזדרזי! הם בחצר שלנו!" 

נחפזתי לחצר ביתנו. בשער עצרני שוטר: "אף לא צעד! אני יורה!" אך כשראיתי את אמי 
מחזיקה בשארית כוחותיה את בתי, לא השגחתי בכלום עוד. תפסתי את ילדתי ביד אחת 
ובשניה משכתי את אמי ויצאנו מהחצר. 

לאחר הפוגרום נתחוור לי שאסור לי להשאיר את ילדתי אצל אמי. הצעתי לאמי לשים צלב 
על צוארה ולחמוק עם בתי לאיזור הרוסי. שתיהן היו בלונדיניות. אמי סירבה לשמוע: "לא, 
בתי! נולדתי יהודיה ואמות כיהודיה... ולמה עלי לחפש את המוות במרחקים? הוא ימצאני 
גם כאן..." 

אך אני החלטתי להשאיר את בתי באיזור הרוסי, ויהא אשר יהא. היא ילדה בלונדינית יפה 
ומדברת היטב רוסית, אולי יחמול עליה מישהו. 

חבָרתי שרה לוין, אלמנתו של הצייר משה לוין, היתה ראש-"קולונה". כשהיינו יוצאים 
לעבודה, בליווי שוטר או גרמני, היה לנו תמיד ראש-קבוצה יהודי ששלט בגרמנית, בפולנית 
וברוסית. הגרמני לא היה פונה אלא אל ראש-הקבוצה, וזה תירגם את הוראותיו ומוסרן 
לעובדים היהודים. שרה לוין ביקשה את השוטר שלה שבל ישים לב לאשה עם ילדה שתצא 
משער הגיטו, או שתתרחק משורת ההולכים. ילדים יהודים כבר לא היו אז בגיטו. 
באחד בספטמבר 1942, השכם בבוקר, יצאתי עם בתי לשער הגיטו. לרוע המזל עמדו על-יד 
השער שוטרים ואנשי-גֶסטאפו. סבורה הייתי שאנו אבודות, התקדמתי לשורות הראשונות 
והחזקתי את בתי במתניה כך שראשה לא יבלוט מעל לכתפי. ואירע נס -- הם לא השגיחו 
בנו. 

כשהגענו לרחוב נובה-מוסקובסקה, השגחתי בשני בניינים שרופים בפינה. חמקתי מהשורה 
לבנין אחד, העמדתי את ילדתי על הקרקע, שמתי בידה בובה, ומיד נעלמתי בבנין השני... 
עמדתי חבויה ושמעתי את קול בְּכִיָה של בתי. לפתע נאלמה. נגשתי לחרך בקיר וראיתי אדם 
כיפח נושא את בתי בזרועותיו והיא מחבקת את צווארו באָמון. מי הוא? לאן הוא לוקח 
אותה? ברגע הראשון ביקשתי לפרוץ קדימה, אך עד"מהרה התגברתי, הסירותי את הטלאי 
הצהוב מעל בגדי, כיסיתי פנִי במטפחת, ועקבתי אחריהם ממרחק-מה. הם הגיעו לרחוב 
ראדושקובסקה ובאחת החצרות נעלמו... השעה היתה שש בבוקר. חזרתי לגיטו בסימטאות 


פואָמה אימהית 201 


צדדיות. הקולונה שלי עמדה מוכנה ליציאה. נעמדתי על-יד אחותי, תמיד היינו צועדות 
בצמד יחד, ובלחש מיררנו בבכי. 

וכך חלפו ימים ולילות של רעב וצער וגעגועים לילדתי בת השנתיים. 

באחד הימים הכרתי אשה יהודיה אחת, בשם מָנִיה, והיא סיפרה לי כי שמעה מפי גויה אחת 
שעמה עסקה בסחר-חליפין -- חפצים תמורת מזון, כי בעלה הביא מהרחוב ילדה בלונדינית, 
מוסקבאית ממש, מדברת יפה רוסית. 

לאחר חקירות ושיחות מרובות עם מָנִיה, הוברר לי כי המדובר בבתי. דמעות חנקו את גרוני. 
אמרתי למניה כי בתי נפטרה. אף הפצתי שמועה כזו בגיטו, כדי שלא לעורר קנאה בלבות 
האנשים, וגם חששתי מהלשנה. ועם זאת אמרתי למָניה כי הייתי רוצה מאוד לראות את 
האסופית הגויה המזכירה לי את ילדתי הבלונדינית... באחד מימי נובמבר הצטרפתי אליה 
לקולונה שלה. בדרך היא הסבירה לי איך להתחמק מהקולונה ולהגיע למקום האסופית. וכך 
עשיתי. כשהגעתי לחצר, ראיתי ארבע מרפסות ולא ידעתי לאן לפנות. מיד הגיעה בריצה 
מַניה והצביעה על המקום. נכנסתי בשקט לפרוזדור המוביל לחדר, הפשלתי את הוילון 
וראיתי את בתי. כשהשגיחה בי, התישבה במיטתה. האשה בבית סברה שהילדה נבהלה מפני 
האשה הזרה ולקחה אותה בזרועותיה. לא יכולתי להבליג עוד, וליטפתי קלות את רגלה של 
הילדה. פרצתי בבכי, וכן בתי. האשה הבינה הכל. אמרה לבעלה לסגור את הדלת על מנעול. 
כך התחילה היכרוּתי עם אמא-לוּסיה, מצילת בתי. 

כשנוכחתי לדעת כי בתי נתונה בידיים נאמנות, גבר בי הרצון להמשיך לחיות, לבל אשאירנה 
יתומה בעולם. אמא לוסיה הציעה לי להתחבא בביתה בשעות הפוגרומים. סירבתי: "המוות 
עוקב אחרי. ביתך יקר לי מחיי. חלילה לי לסַכן אותו בכך שאשהה בו". אמאדלוסיה 
הבטיחה לי לשמור על בתי כל עוד היא עצמה בחיים. 





הבת ואליה עם המשפחה המאמצת: הָלנה באלנדוביץ ומיכאל גרומוב, 1942 

בד30 במארס 1943 הצלחנו, אחותי ואני, לברוח מהגיטו. ומעשה שהיה כך היה. במינסק 
היה, עוד מנובמבר 1941, גיטו של יהודים מגרמניה. שם שירת קצין גרמני, וילי שולץ, כבן 
ארבעים ומעלה, הוא התאהב בבחורה יהודיה, אלזה שמה, מפראנקפורט על נהר המיין. הוא 
החליט לערוק לפרטיזנים עם אהובתו היהודיה, וביקש אותה להתקשר עם היהודים הרוסיים 
בגיטו העשויים להובילו אל הפרטיזנים. הבטיח להעמיד לרשות קבוצת הבורחים מכונית 
ונהג. 

אלזה התקשרה עם ליזה פרלמוטר, יהודיה רוסיה. ליזה אירגנה קבוצה של 30 איש, יהודים 
מרוסיה ומפולניה, כולם אנשי-אמונים. 

הגרמני בא במשאית עם נהג ולקח אותנו. ארגז"המשאית היה מחופה, והיינו מוסתרים מעין 
בולשת. חששנו תחילה כי הגרמני יסגיר אותנו לגסטאפו, שכן כבר קרו מקרים כאלה. אך 
עם היציאה ממינסק נרגענו. הקצין שאל מי מאתנו הוא המקשר עם הפרטיזנים. לא היה 
עמנו מקשר, אבל היה אחד, מוטל טויף, שידע את מקום הימצאם של הפרטיזנים. הקצין 
הושיב את מוטל לידו בתא הנהג, והמשכנו לנסוע. הגענו לנהר פטיץ' בקרבת הכפר 
רוסאקוביצ'ה. הגשר על הנהר היה שרוף. לא יכולנו להתעכב על-יד הנהר, שהרי הגרמנים 
יחפשו בודאי את הקצין עם היהודים שיצאו לעבודה. מישהו היה צריך לעבור את הנהר 
בשחיה ולהתקשר עם הפרטיינים. 

לאֶשרנו, היה עמנו מַלח לשעבר, זוליה טוקרסקי. הוא קפץ לנהר בבגדיו, ובפיו אקדחו. 
צלח את הנהר וחזר עם סירה. ראשית העביר את הקצין. האנשים המזוינים בגדה השניה, 





משפחת הפרטיזנים, קטיה (מרים) וזוליה טוקרסקי, 1944 

שראו את הטלאי הצהוב על בגדינו, ונוכחו לדעת כי אמנם איננו גרמנים, העבירונו בחפזון 
את הנהר והדליקו את המשאית. כעבור שעה קלה שמענו קול נפץ של יריות. הגרמנים 
שיצאו לרדוף אחר הקצין הגיעו למכונית הבוערת ופתחו באש על הכפר. 

לאחר יומיים של הליכה ברגל הגענו ל"בריגדה המינסקאית השניה של מינסק". בדרך 
הגינונו על הקצין הגרמני מפני הכפריים שרצו לקרעו לגזרים. סיפרנו כי הוא-הוא שהציל 
אותנו. האיזור של הבריגדה הזאת היה בסביבות אוסיפוביץ', פוכוביץ' וסטארה-דרוגה. 
המפקדה היתה בכפר זאמיז'אניה. שם התעכבנו ימים מספר. 

יום אחד, כשחיכינו בתור על-יד המפקדה בכפר, ראינו פרטיזן במעיל-עור ועם תת-מקלע, 
רכוב על סוס יפה מאוד. הוא עבר על ידינו ופנה לחצר המפקדה. לאחר שעה קלה יצא 
פרטיזן מהמפקדה וקרא לזוליה טוקרסקי. זוליה סיפר לנו כי הרוכב הוא חברו-מנוער, 
ישראל לפידות, מפקד הפלוגה החמישית. כשנודע לו על גבורתו של זוליה, איך צלח את 
הנהר והציל את כולנו ממוות, תבע לספחו לפלוגתו. וכך היה זוליה הראשון מאתנו שנתקבל 
לפלוגת הפרטיזנים. 

בפלוגה החמישית היו בסך-הכל 30 יהודים מכלל 400 איש, ובכל זאת קראו לה "הפלוגה 
היהודית". היהודים היו המתנדבים לפעולות מסוכנות. זוליה נעשה שם מפקד חוליית- 
חבלנים. הוא התמחה בפיצוץ רכבות. החבלנים היו יוצאים לפעולה זאת כשעל גבם 16 ק"ג 
חָמרי-נפץ. זוליה היה חומק בעוז-רוח מבעד למשמרות הגרמנים הצפופים, כי הרכבות היו 
שמורות בקפדנות, מטמין את חמרי הנפץ מתחת לפסי הרכבת, מושך חוט פיצוץ עד 
למרחק-מה ומחכה להופעת הרכבת. ובהופיעה היה מדליק את החוט ומפוצ] את הרכבות. 
עם הפיצוץ היו חבריו מסתלקים, לבל ייראו לאור השריפה. 

היו בפרטיזנים גם אנטישמיים שלא תמיד הצליחו לכבוש בחובם את רחשי שנאתם 
ליהודים. בקבוצתו של זוליה היו גם שני נערים יהודים. אחד מהם, ליונקה גורפינקל, נפל 
באחת הפעולות. 

כשנתקבלתי לפרטיזנים, התחלתי להפציר במפקדי להעביר אלינו את בתי ואליָה עם מַציליה 
מיכאיל גרומוב וילנה ולאסובנה באלנדוביץ'. כשנשאלתי, למה להביא את הבת לכאן, 
השיבותי כי הם שם מוקפים גרמנים וסכנת-מוות צפויה להם. "גם אנחנו כאן מוקפים 
גרמנים!" -- השיב לי המפקד. "אין הדברים דומים -- עניתי, כאן יש נשק בידינו, בעוד 
ששם האנשים חטסרי-ישע"... 

לבסוף נעתרו לי. מיכאיל גרומוב, אשתו ילנה עם בנם בן השמונה ועם בתי הגיעו 
לפרטיזנים. תחילה התיחסו באי-אָמוּן למיכאיל גרומוב, ותמהו שכחייל לשעבר שָהה 
במינסק זמן רב ולא מצא את הדרך לפרטיזנים. טענתי להגנתו, שעצם העוּבדה כי הציל ילדה 
יהודיה, אף שסכנת-מוות כרוכה בכך, מוכיחה בעליל כי אדם הגון הוא. ואכן, הוא יצא 
לפעולות והוכיח את נאמנותו. לדאבון-הלב, נהרג סמוך לשחרור העיר בקרב עם הגרמנים. 
אתאר עוד כיצד נפגשתי עם בתי במחנה הפרטיזנים. יום אחד בא אלי פרטיזן מכיר שעבר 
במקום ואמר לי: "קטיה! דרישת-שלום לך מבתך". לא יכולתי להאמין למשמע-אזני. 
כעבור דקות מועטות הוזמנתי ללשכת הפלוגה, ומסרו לי דרישת-שלום מבתי. מרוב 
התרגשות איבדתי את הכרתי והתעלפתי. שפכו עלי מים לעוררני מעלפוני, מסרו לי את שם 
הכפר שבו נמצאת בתי, מה הדרך אליו ומה הסיסמה שאשמיע, כשאתָקל במשמרות. היה זה 
במרחק 15 ק"מ ממקום חנייתנו. מיד יצאתי לדרך. הגעתי לכפר אחד ושם לנתי. בבוקר 
המשכתי ביער את דרכי לבתי. ביער פגשתי פרטיזנים ושאלתי היכן מחנה-המשפחות של 

גראדוב. שאלו אותי, מה לי ולמחנה הזה? עניתים כי אני הולכת אל בתי. הם כבר שמעו על 
ענין בתי והראו לי את הדרך. הגעתי למקום לפנות-ערב, ופגשתי אשה ובידה רובה העומדת 
על המשמר. הסברתי לה מי אני, והיא הראתה לי את השביל המוליך למקום הימצאה של 
בתי. אותו רגע הבחנתי בבתי החוצה את השביל. נפעמתי, רציתי לרוץ אליה, אך הייתי כה 
חלושה וכוחי לא עמד לי אלא לזחול לקראתה. אמרתי: "ואליצ'קה! היודעת מי אני?" "כן, 
-- ענתה, -- את אמא-קטיה". 

לחצתיה אל לבי ופרצתי בבכי. דומה הייתי כי היער בוכה אתי. לא ידעתי מניין צצו 
האנשים, אבל נמצאתי מוקפת ברבים מאנשי המחנה וגם הם בכו. הודיעו לאמא-לוסיה 
שעבדה במטבח. היא באה בריצה והובילה אותנו למחפורת שלה. לנתי שם. ולמחרת חזרתי 
ברגל לפלוגה שלי, שהרי לא ניתנה לי רשות להביא את בתי אלי. אך בשובי ביקשתי 
מהמפקד רשות להביא אלי את בתי. במחנה שלנו היו כמה ילדים בני 8, 10, אך ילדתי לא 
היתה אלא בת שלנש. המפקד השיב: "אין לנו גן-ילדים, ואת, קטיה, ראשית-כל לוחמת, 
חיילת". 

ביקשתי איפוא, שיביאו את בתי לכפר סמוך למחנה שלנו, וההסכמה ניתנה. קיבלתי סוס 
ועגלה להסיע את בתי. מימי לא נהגתי בסוס. וסוס זה היה סרבן. יצאתי לדרך בבוקר והגעתי 
רק מאוחר בלילה. בתי היתה מאושרת, חיבקה אותי כאילו לא נפרדנו מעולם. הגעתי אתה, 
כמדובר, לכפר סמוך למחנה הפלוגה ושם סידרו את בתי בבית אחד התושבים. 

הייתי מקבלת פעמיים בשבוע חופשה לארבע שעות, לראות את בתי. ההליכה לכפר הלוך 
וחזור ארכה כשעתיים, שכן היה עלי לעבור בשחיָה נהר, ולהתקדם בחלקת יער, כשעתיים 
שהיתי אצל בתי. הרשו לי לקחת עמי קצת מצרכים -- תפוחי-אדמה, לחם. לפעמים נתנו 
לי במטבח התיכת בשר או בקבוק חלב. הייתי רצה אליה בכל כוחי, כדי לקצר את זמן 
ההליכה ולהאריך את משך שהותי אצלה. האיכר שאיכסן אותה התיחס אליה יפה מאוד, 
כאל בתו. 

כשהיתה מגיעה שעתי לחזור לפלוגה, הייתי מתחמקת מבתי בתואנה כי אני יוצאת לשתות 
קצת מים. ראיתי כי הפרידה הצפויה מדכדכת אותה, ולבי לא נתן לי לגלות לה כי אני עוזבת 
אותה. לאחר צאתי מחדרה, הייתי מתחבאת מאחורי הדלת ורואה אותה יושבת עצובה, 
עיניה יורדות דמעות, והיא מסתכלת בפתח ומצפה לשובי. לבי פג מצער. גם בדרכי בחזרה 
למחנה הייתי רצה כדי שלא לאחר, כדי שאקבל שוב רשות לבקר את בתי. וברוצי, הייתי גם 
אני ממררת בבכי. 

כך נמשכו הדברים עד יוני 1944. התחילה הבלוקדה הגדולה. כמה דיביזיות גרמניות הקיפו 
את כל איזור הפרטיזנים במגמה להשמידם. אני ישבתי במארב, בקבוצת-קרב. נאלצנו לסגת 
והגענו למרכז האיזור הפרטיזני. ואליה בתי נשארה בכפר. אמא-לוסיה, שהתגעגעה לילדה, 
באה ולקחה אותה אליה לכפרה. בזמן הנסיגה דרך יערות ושדות ראיתי פתאום את בתי 
ואליה לבושה חורפית מהלכת בין הקמה. השתוממתי, מה היא עושה כאן לבדה? התבוננתי 
סביבה וראיתי את אמא-לוסיה ותושבים רבים עוזבים את הכפר שהגרמנים המטירו עליו 
אש. אמרתי לאמא לוסיה: "גורלנו משותף. הבה ונלך יחדיו". הלכה אחרי. נטלתי את בתי 
בזרועותי וצעדתי קדימה, והיא עם בנה -- הבעל היה בפלוגה אחרת -- בתי כבר היתה 
כבת ארבע וקשתה עלי נשיאתה. קשרתיה איפוא במטפחת צמר אל גבי וצעדנו. אמא- 
לוסיה ובנה נשארו עם האזרחים, ואני הגעתי לפלוגתי. 

הקומיסר קרא לי ואמר: "מצבנו קשה מאוד. יהא עלינו לחצות בביצות עד צוואר. ואת עם 

ילדתך לא תוכלי ללכת אתנו. איש לא יוכל לעזור לְך, שכן יהא עליו קודם כל לחלץ עצמו 
מהביצות. עצתי לך להישאר כאן, ביערות". 

וכאן היה עלינו לעבור נהר במעברה. עניתי נחרצות כי פרטיזנית אני, ואלך עם פלוגתי ועם 
ילדתי. כשראה הקומיסר שאני נחושה בדעתי, ויתר לי. הלכתי עם פלוגתי ומאחורינו 
פלוגת-האספקה שבראשה היהודי יָנקֶלביץ. הלכה עמנו גם הָניה גולדברג, אלמנת פרטיזן 
שניספה בפלוגה, עם בתה. והלך אסיגוטין עם אשתו ובתו ועוד כמה אנשים. הצטרפתי 
אליהם כי שם היו עוד ילדים. נראה לי כי הפרטיזנים ביקשו להיפטר מהילדים והנשים, אך 
החלטתי שגורלי יהיה כגורלם. ואכן, עד מהרה הקיפונו הפרטיזנים, נְשקם בידם, ופקדו 
עלינו לא להתקדם אף לא שעל. והם עברו קדימה, כל הפלוגות, בריגדה שלמה, בשקט. 
מרחוק כבר נשמעו נביחות כלבים ושיחות גרמנים. מאתנו נמנע להתקדם. היינו כ-14 איש, 
רק נשים וילדים ושני גברים. אתנו הושאר גם ינקלביץ, משום שאתו היתה בתו בת העשר. 
הדבר חרה לו מאוד. רק בידו וכן בידי אסיגוטין היו רובים. התחלנו לנדוד ביער משיח לשיח 
עד שהגיע הערב. גשם החל מטפטף. שני הגברים נכנסו לכפר סמוך שתושביו ברחו מפני 
הגרמנים והביאו קש. פרשנו את הקש ושכבנו. מצאנו עגלה, שכבתי מתחת לעגלה כמחסה 
מפני הגשם. תוך כדי שכיבה עם ילדתי, צץ במוחי רעיון, מדוע לא ננסה לחפור לנו 
מחפורת? אם בגיטו מוקף המשמרות, כשפחדנו לנקוף אצבע כדי שלא להקים רעש, יכולנו 
לחפור לנו בונקרים מתחת לבתים, מדוע לא נעשה זאת ביער? סחתי זאת לאשת ינקלביץ 
ששכבה בסמוך אלי והיא מסרה זאת לבעלה יוסל. 

נזכרנו כי ראינו אישהו ביער גרזן ואת-חפירה ועצים רכים כרותים. הגברים יצאו בלילה 
והביאו הכל למקום החניה. התחלנו לחפור. פשטנו את השמלות והמתניות, שפכנו עליהם 
את האדמה החפורה ופיזרנו אותה במרחק רב ממקום המחפורת, כדי שערימות העפר לא 
יסגירו את מקומה. גושי אדמה עם עשב ואזוב הנחנו מעליה להַסוותה היטב. חפרנו מחפורת 
ארוכה וצרה. כולנו הצטמצמנו ונכנסנו למחפורת. לשבת לא יכולנו, רק לשכב, עצמותינו 
כאבו. אך הייתי מאושרת, רק הציק לי חוסר המזון. היה לי קצת לחם. את הרך מסרתי לבתי. 
את הקשה הטמנתי והרטבתי ולאחר שהתרכך מסרתי לבתי. אני לא אכלתי כלום. 
ישבנו שם ארבע יממות. לפנות בוקר היו הגברים יוצאים לרגע קט להציץ בסביבה ומיד 
שבים, כי עדיין נשמעו שעטות צעדים ונביחות כלבים -- הגרמנים היו בקירבת מקום. ביום 
הרביעי שלא נתתי אוכל לפי, הורע לי מאוד. התחלתי לזחול ליציאה לשאוף אויר. נתנו לי 
קצת מים להרטיב את שפתי. את המים בבקבוק שמרנו בשביל הילדים. לפתע, בעודנו 
שוכבות חרדות ומפרפרות, שמענו את הגברים שלנו מהלכים בחוץ, רוקעים ברגליהם 
ומדברים בקול רם. מה קרה להם? השתגעו? ינקלביץ אהב להתלוצץ. הוא ניגש למחפורת 
וקרא: "בטלנים, צאו החוצה!" 

נתברר שכאשר נודע לגרמנים שנפתחה אופנסיבה סוביטית בחזית האוקראינית, הם הפסיקו 
את הבלוקדה לאחר 13 ימים, במקום לאחר חודש כפי המתוכנן. יצאנו והתחלנו לחזור 
לכיוון המחנה שלנו. הייתי חלושה מרעב. לא יכולתי עוד לשאת את בתי על גבי, ועתה היתה 
היא רצה קדימה ופוקדת עלי לעמוד ולנוח, ואחר-כך רומזת לי באצבע שאגש אליה. 
כשהגעתי אליה, שוב התקדמה ושוב רומזת לי באצבעה, וחוזר חלילה. כך הלכנו. 
בפלוגה שלנו התכנסו כבר כמעט כל הפרטיזנים חוץ ממני. נפוצה שמועה כי נהרגתי. 
הצטערו מאוד. כשהגעתי סוף סוף והשגיחו בי, פרצה שמחה. גם טוקרסקי יצא ותפס את 
ואליה בזרועותיו. וכך חזרנו לפלוגה. 

למחרת פקד עלי הקומיסאר להוביל את בתי לכפר. נודע לי כי אמא לוסיה חזרה לכפר, 
הסכמתי ומסרתי לה את ילדתי. 

כשבאתי לאחר ימים מספר לביקור בכפר, מצאתי את בתי נפוחה מרעב ועייפות. חומה 
עלה. לא יכולתי להישאר ולטפל בילדה. חזרתי לפלוגה, כי הייתי אחראית על המטבח. לא 
היתה אז עוד דאגה לאספקה מרכזית, וכל פלוגה דאגה לעצמה. הורגש מחסור במזון. 
הרופאה שלנו נכנסה למטבח. נהוג היה כי בטרם חילקו את האוכל לפרטיזנים היתה הרופאה 
בודקת את התבשיל אם אינו פגום. הייתי שטופת דמעות. הרופאה שאלה אותי למה אני 
בוכה. ולא רציתי לענות לה, כי גם לה היה ילד באחד הכפרים. היא לא הרפתה ממני, וסחתי 
לה כי ואליה שוכבת נפוחה ורעבה, ואין בידי להושיעה. היא הלכה מיד למפקד, ואז הרשו לי 
לקחת את שאריות המרק ולהביא לבתי. כך כלכלתי את בתי ואת אמא-לוסיה ובנה במשך 
שבועיים. 

העוזרת שלי, גויה קומסומולית, קינאה בי על שאני, הבלתי-מפלגתית, הנני האחראית, ואילו 
היא אינה אלא העוזרת, טָפלה עלי כי אני מעבירה את כל הבשר לאמא-לוסיה בכפר, בעוד 
שאני הייתי מעבירה רק את שאריות המרק שהיו מיועדות לשופכין. הקומיסר, אנטישמי 
מובהק, קראני ואמר: "קטיה, דעי! אם תתקיים המולדת -- תתקיים גם הבת שלך, ואם 
המולדת לא תהיה -- גם הבת לא תהיה, אל תשכחי כי פרטיזנית אַת". פניתי ויצאתי. לא 
רציתי שיראה את דמעותי שכבר ניגרו בלא הפוגה... 

לימים, לאחר השחרור, פגשתי את המפקד הזה קרוע-ובלוי, ובגילופין. הוא פגשני בשמחה 
ברחוב נימיגה. "אינך מכירה אותי?" -- שאל. 

"אני מכירה אותך היטב -- עניתי. -- בתקופת המלחמה תחתונים עולים ועליונים יורדים. 
עכשיו אנו נמצאים איש-איש במקומו. מי שהיה אדם נשאר אדם..." 

אחותה של מרים טוקרסקי. עלתה ארצה ב-1960. 
יושבת בחולון. ריאיין דוד כהן. 
בשנת 1940 באתי מפולין לבקר את אחותי במינסק. נשארתי בעיר והסתדרתי בעבודה. היה 
מן החידוש בחיים תחת שלטון סוביטי. יהודי העיר קיבלו אותנו, את הפליטים מפולין, 
בשמחה, שמחת היכרוּת עם יהודים שמעבר לגבול. היו אומרים: לאחר שתכירו את חיינו, 
תדעו להבדיל בין חייכם עד כה לבין החיים במשטר סוציאליסטי. תחילה לא התעמקתי 
בפשר הדברים, אבל לאחר מכן, כשחייתי בקולקטיב אחד עם בילורוסים, נתחוורה לי יפה- 
יפה משמעות הדבר. 
לאחר שנה פרצה המלחמה בין רוסיה לגרמניה. חשנו מיד באנטישמיות המושרשת מכל 
העבָרים. דומה, אך תמול-שלשום היינו חברים, ואילו היום, עם הפצצות הראשונות, כבר 
נתנו לך להרגיש כי יהודי אתה וּפָנו לך עורף. 
כשגברו ההפצצות על העיר, החלה הבריחה. גם אנו, אני, אחותי עם תינוקה הרך, ואמנו, 
ברחנו. לא הצלחנו לעבור לעומק רוסיה. הגרמנים הקדימונו, ונאלצנו לחזור למינסק. 
באחד בספטמבר הוכנסנו לגיטו. שטח הגיטו, שגוּדר בתיל, כָּלל את סביבות נימיגה, רחוב 
הריפובליקה וכיכר היובל. החלו הרציחות. יום ולילה נפלו קרבנות. והחלו גיוסים לעבודת- 
כפיָה. התעוללו במיוחד בנוער ובזקנים. אוקראינים, בילורוסים וגרמנים היו פורצים לגיטו 
ורוצחים ללא הבחנה. האוכלוסיה הבילורוסית שיתפה פעולה עם הגרמנם. הקומסומולאי 
מאתמול היה לנאצי פעיל היום, אף שגדל עם יהודים, למד ועבד אתם יחד. 
האקציה הראשונה התחוללה בליל השישה בנובמבר, ערב יום המהפכה. התחבאנו בדיר- 
עצים אחד כארבעים איש. היתה עמָנו אשה הרה בימים האחרונים להריונה. הדוחק היה כה 
רב, שבקושי הספיק המקום לעמידה על רגל אחת. את שער החצר הברחנו בבריח. השכם 
בבוקר שמענו קולות נשים בילורוסיות המדריכות את הפורצים: "פה התחבאו, וגם שם... 
כאן מבצבצת יד, רגל של תינוק. כאן מתחפאת אם על ילדיה..." 
שיתוף-הפעולה של האוכלוסין החל מיד עם הפלישה. קיבלו את פני הגרמנים בלחם ומלח, 
בזרי-פרחים. הגרמנים פירסמו מודעות עם קריקטורה של יהודי ארוך-זקן, עקום-חוטם 
ומלוכלך, ופניה לאוכלוסין להסגיר לשלטונות כל יהודי אשר כסף בידו, תכשיטים או מעיל 
עור. כל המסגיר יהודי יבוא על שכרו. כל שמסייע במצוַת חיסול יהודים -- יבורך ויזכה 
לתגמול. 
בהפצצות ובשריפות נהרסו כמחצית בתי העיר. היהודים חויבו לפנות עד האחד בנובמבר 
את בתיהם שנשארו שלָמים, להשאיר שם את רכושם ולהצטופף בגיטו. וכך נכנסנו, בידים 
ריקות, לגיטו. בלכתנו לגיטו, סקלו אותנו ילדי הגויים באבנים. צופפו אותנו עשרות בחדר 
אחד. לא היו מים זורמים בבתים ולא ביוב. גם משאבות המים, משאבות-היד בחצרות, 
קולקלו במתכוון. 
בוקר-בוקר הובלנו לעבודה בליווּי משמרות מזוינים. לעובדים חולקו בצהרים צלחות מרק- 
סובין, שבו צפו קליפות תפוחי-אדמה, צנון או מלפפון רקובים. בזמן חלוקת האוכל, בטָמדנו 
בתור, היו חובלים בנו במקלות ומעודדים התכתשויות בינינו לבין עצמנו. 

תחילה עבדנו בפינוי ההריסות, לאחר מכן בפינוי השלג מהרחובות. עבדנו גם בשבת. "יום 
מנוחה בשבת? ! מה זה עלה על דעתכם, יהודונים?" אך באחד בשבוע היינו עובדים רק 
מחצות היום. 

גם כשהגיע הסתיו, בעונת הגשמים והשלגים, היינו הולכים לעבודה יחפים וכמעט עירומים. 
לאחר האקציה ב-7 בנובמבר צומצם הגיטו, חלקו פונה ונמסר לתושבים הבילורוסים. נאסר 
עלינו לחזור לשם, וכך נשארה בבתים שארית הפליטה של בגדינו המעטים. לילדים בגיטו 
לא ניתן דבר מטעם השלטונות. הילדים חפרו להם בורות להתחבא ושם היו קופאים בקור. 
רעבים ומלוכלכים, פרצו ביניהם מגפות, ומזמן לזמן היו הגרמנים באים לגיטו והורגים 
אותם. קיים היה בגיטו בית-חולים אחד, ובו כמה רופאים יהודים. אחד מהם, ד"ר ליפשיץ, 
ברח אחר-כך לפרטיזנים. התרופות היו בצמצום והגשת עזרה רפואית קשה היתה כקריעת 
ים-סוף. 

מצלחת המרק, שקיבלנו במקום עבודתנו, היינו מפרישים חלק להביא לנשארים בגיטו -- 
האמהות, הזקנות והילדים הקטנים. היה זה מחזה קורע-לבב -- לראות ילדים קטנים, 
נפוחים מרעב ומקור, מחזרים על הפתחים בגיטו, קופסאות פח בידיהם, והם מבקשים 

והאקציות נמשכו. באמתלאות שונות היו מוציאים את האנשים ממחבואיהם. הנה, למשל, 
הכול נתבעו לצאת מהבתים. ומיינו את האנשים: הזקנים לעבודה אחת, והצעירים לעבודה 
אחרת. ולפתע היו מופיעות מכוניות, וההרג התחיל. היו דוחסים אנשים למכוניות ומובילים 
אותם אל מחוץ לעיר, למקום-ההריגה. שם כבר הוכנו בורות לקבורה. 

כל האנשים הגרים בדירות, חמש-שש משפחות בחדר אחד, היו רשומים. אם ברח מישהו, 
באו על עונשם כל דיירי הבית. היו מוּצאים כולם להורג בעוון בריחת האחד. מקומות-הלינה 
היו על מיטות-קרשים בכמה קומות זו על גבי זו, כמו בקסרקטין של חיילים. היינו הורסים 
את הגדרות שמסביב לבתים, אוספים ניירות ומבעירים מדורות להֶמָס את השלג, כדי שיהיו 
לנו מים לרחיצה. באותם בגדים שבהם הלכנו לעבודה, היינו שוכבים לישון, נופלים ממש על 
המיטות מרוב עייפות וחולשה. 

היודנראט במינסק נדרש לאסוף את שארית רכוש היהודי ולמוסרו לגרמנים. יושב"ראש 
היודנראט הראשון היה אליהו מושקין. הוא היה מודיע לאנשים מראש על האקציות 
העומדות לבוא. כן היה אוסף תרופות ומלבושים ומעביר לפרטיזנים ביערות. 

יום-יום היו הגרמנים תובעים לספק להם כסף, זהב, מעילים, תרופות וסבון. וכשלא הספיקו 
לספק את תביעותיהם, היו מוציאים להורג כעונש מאה-מאתיים איש. כל מי שהיו בידו 
תכשיטי-זהב נאלץ למוסרם לשלטונות. באו אוקראינים וראו כותרת-זהב בפי מישהו, היו 
עוקרים את הכותרת על השן. ראו טבעת-זהב על האצבע, היו מורידים בכוח את הטבעת. 
בתוך הבתים ההרוסים היינו חופרים ומוציאים עצים להסקה. ויש שהחופרים היו נתקלים 
במטמונים שהטמינו יושבי הבתים. נודע הדבר לגרמנים והגדילו את דרישותיהם. 
בצאתנו לעבודה, היינו עוברים דרך שער-תיל. האובאָרשטורמפירֶר היה בודק בעיניו 
הבולשות את כל היוצאים. בשנת 1942 כבר לא היו ילדים בגיטו. יום אחד יצאנו לעבודה 
ואתנו אם שהובילה את ילדה הקטן. ניגש איש ס"ס, תלש בכוח את הילד מידיה, הניחו על 
פסי החשמלית וברגלו הנעולה מגף דרך על גרונו של הילד עד שפרחה נשמתו. אנחנו, 
ההולכים בטורים, לא יכולנו אפילו להיעצר, אבל הנוצרים, שראו זאת מבעד חלונוח הבתים 
פרצו בצעקות ואנחות. 

הגרמנים היו פורצים לגיטו בלילות ומתנפלים על היושבים בו. היינו שדה-הפקר לכל בוזז 
אלים. תביעות הגרמנים היו מלוּוות תדיר באיום של הריגה. צעירים יהודים נאלצו להתגייס 
למשטרה היהודית. סימן-ההיכר של השוטרים היהודים היה כובע מיוחד עם פס צהוב. 
ברחוב שירוקה היה מחנה של בעלי-מקצוע. התנאים שם היו נוחים יותר. נוסף לצלחת- 
המרק בצהרים, היו מחלקים שם פרוסת לחם וקפה. עבדו שם גם שבויי-מלחמה מהצבא 
האדום. הללו הפכו להיות אדוניהם של היהודים. רצו להוכיח לגרמנים שגם הם מסוגלים 
להכות ביהודים עד כדי ריסוק עצמות. משמצאו אצל יהודי חתיכת סבון או מברשת שיניים, 
היו מתגוללים עליו בצעקות: מבריח! נוכל! רוצה אתה להמשיך בעסקי התגרנות שלך! 
בסופו של דבר, נורו גם השבויים הרוסיים על-ידי הגרמנים. מקצתם ברחו עם הגרמנים 
בנסיגתם, כי חששו שהתושבים יסגירו אותם לידי הסוביטים כמשתפי-פעולה. 

האנשים ביודנראט היו מתחלפים מדי פעם. הדרישות הגרמניות לכסף, לזהב, לרפואות, 
לבגדים וכו' גברו מיום ליום. כשנבצר מאת אנשי היודנראט לספק את התביעות, היו 
הגרמנים מחסלים אותם וממנים אחרים במקומם. 

ביודנראט שירת איש-משטרה יהודי אחד מפולין, ואפשטיין שמו. תנאי חייו היו מצוינים 
יחסית, היה מלובש יפה, נשא אשה בגיטו, רוזה שמה. היה מסור לגרמנים ככלב והצטיין 
באכזריותו כלפי יהודים. קיוה על ידי כך להציל את עורו. סופו שהומת כיתר היהודים. 
הגרמנים תבעו מהיודנראט גם עזרה ושיתוף-פעולה בזמן האקציות. לאחר כל אקציה היו 
הגרמנים עורכים מפקד חדש של האוכלוסין היהודיים, ורושמים כל יהודי שנשאר בחיים. 
והמשיכו להוציא להורג דרי בתים שאחד מהם נעדר. 

המשטרה היהודית לא היתה אלא שומרת על שערי הגיטו, וממלאת את הפקודות כמוטל 
עליה. המשטרה הבילורוסית לעומתה היתה רשאית להיכנס לגיטו בכל עת שרצתה ולעשות 
שם ככל העולה על רוחה -- להתעלל, להרוג ולשדוד. 

היחסים בין היהודים שבאו משטחי פולין לשעבר לבין יהודי מינסק הסוביטיים היו תקינים. 
עלדיד גיטו מינסק הוקם גיטו נבדל ליהודי מערב-אירופה, ועלינו נאסר לבוא אתם במגע. 
גדר תיל חצצה בין שני הגיטאות. תנאי-חייהם של יהודי מערב-אירופה היו טובים משלנו. 
חילקו להם, לפי השמועה, פעמיים ביום קפה ולחם. אך הגרמנים רימו אותם. הירשו להם 
להביא אתם חפצים מרובים, כביכול יעדם הוא למקום מרוחק הרבה ממינסק, בעוד 
שהמשאיות הסיעו אותם אל בורות כרויים מוכנים, שם נורו והושלכו לבורות וחפציהם 
הוחרמו. 

היו גם מקרים בודדים שתושבים בילורוסיים עזרו ליהודים, סיפקו להם אוכל. על פי רוב היו 
אלה בני משפחות מעורבות. היו מגניבים מעבר לגדר פרוסת-לחם או כמה תפוחי-אדמה. 
לאחר מכן חדלו מכך, מאימת העונשים שהיו הגרמנים מטילים על כל העוזר ליהודים. אבל 
ברובס שיתפו הבילורוסים פעולה עם הגרמנים. לנשים הרוסיות הובטחה תמורה בלבוש או 
בחפצי ערך אחרים תמורת הסגרת יהודים או גילוי מקומות הפרטיזנים והיערכותם. 


במארס 1943 ברחתי מהגיטו לפרטיזנים. וכך היה הדבר: בצאתנו לעבודה היינו נתקלים 
לפעמים ביהודים יוצאי גרמניה. הכרתי אשה ממינסק, ליזה שמה, שעבדה יחד עם יהודיה 
אחת מפראנקפורט. מנהל-העבודה היה גרמני וינאי בשם שולץ, והוא התאהב בבחורה 
היהודיה מפראנקפורט. סח לה על המפלה בסטלינגראד, על הפסדם הודאי של הגרמנים 
במלחמה, ושאל אותה אם היא יכולה לקשר אותו עם הפרטיזנים. הפראנקפורטית סיפרה 

לליזה על השיחה עם שולץ. ליזה חששה כי אין זו אלא מלכודת, שכן עד מפלת סטלינגראד 
התנהג שולץ כיתר הגרמנים, היה מכה מכות רצח את המפגרים בעבודה. אף על פי כן 
החליטה ליזה, בהתיעצות עם חברים בגיטו, לנסותו. הבטיחו לשולץ שיביאוהו לפרטיזנים. 
ושולץ הבטיח להעביר לפרטיזנים במכונית יחד אתו קבוצת יהודים מהגיטו וכמות של 
רובים. ואכן שולץ הודיע ליודנראט שהוא זקוק לכך וכך יהודים להבאת לבָנים לבנין. 
ביציאה מתוך הגיטו היו השומרים על-יד השער רושמים: גרמני זה וזה לקח אתו לעבודה כך 
וכך יהודים. בגמר העבודה היו רושמים שוב ומציינים את שיבת היהודים שיצאו עם 
הגרמני. ביום 30.3.1943 השכם בבוקר עלינו על משאית ורשמו אותנו על-יד השער. מטרת 
הנסיעה : דוקוּר, עיירה בסביבות מינסק, בית-החרושת ללבָנים; אספקת לבָנִים למבנים של 
שדה-התעופה במינסק. כמובן שבמכונית זו היתה היהודיה מפרנקפורט עם אחותה הקטנה 
בת התשע וכן נפח יהודי ממינסק, שהכין לו במשך שנה רובה מעשהדידיו. 

בדרך נתקלנו במשמר של גסטאפו עם כלבים. שולץ ישב בתא עם הנהג היהודי אברשה 
ראפֶס. כשראו הגרמנים את האובאָרשטורמפירְר שולץ, נתנו לנו לעבור. ועדיין לא ידענו 
אם אין הוא מוביל אותנו לגסטאפו. בהמשך הדרך נתקלנו במשמר של שוטרים בילורוסיים. 
שולץ אמר כי הוא יוצא לקנות חמאה וביצים, אך הכלבים שהריחו את ריח היהודים נבחו 
בלי הרף ורצו להשתער על המכונית. המשכנו לנסוע והאדמה היתה רכה וטובענית, 
והמכונית שקעה בבוץ. שולץ פקד: "יהודים, החוצה!" שמנוּ קורות-עץ מתחת לגלגלים 
וחילצנו את המכונית מהבוץ. 

הגענו עד לשפת נהר סביסלוץ' -- והנה אין גשר. התחולל שם קרב לפני ימים מספר בין 
הפרטיזנים והגרמנים, והגשר נהרס. הפרטיזנים היו מעָבר הנהר. היה עלינו איפוא לעבור 
את הנהר, כדי להגיע לפרטיזנים. היה אתנו בחור ממינסק, מַלח-הצי לשעבר, טוקרסקי, 
והוא שצַלח את הנהר. התושבים-האיכרים ראו מכונית גרמנית עם אנשים, נבהלו וברחו. 
הילדים רצו ומסרו על כך לפרטיזנים. טוקרסקי בא לכפר, נדפר עם האנשים, והם נתנו לו 
סירה רעועה. ראשונים הוכנסו לסירה שולץ והנהג הגרמני שבא אתם. משראה הגרמני 
שמגיעים פרטיזנים, ברח למכונית ורצה להסתלק. התפתח ויכוח בין שולץ לבין הנהג 
הגרמני: הנהג טען כי זה שנתיים לא ראה את משפחתו, ועכשיו הגיע תורו לצאת לחופשת- 
מולדת, ובמקום זה הובא לפרטיזנים? שולץ ענה לו כי עליו, כחייל פשוט, למלא את פקודת 
מפקדו. בינתיים הגיעו הפרטיזנים. שולץ מסר להם את אקדחו ואמר: "אני אתכם". מהנהג 
הגרמני פרקו את נשקו. את שולץ והנהג העבירו ראשונים, ואחר-כך העבירו אותנו. לפני כן 
שרפנו את המכונית. כעבור שעה קלה הגיעו אנשי גסטאפו רכובים על סוסים. אבל אנחנו 
היינו כבר בעָבר השני. 

גם בין הפרטיזנים לא ליקקנו דבש. כפעם בפעם היינו נתקלים בגילויי אנטישמיות, האשימו 
ביחוד את הצעירים שבינינו כי הם אינם לוחמים, אינם יודעים לשאת נשק... 

נולדתי במינסק בשנת 1926, בת-בכורה להורי שהיו להם שבעה ילדים. חונכנו ברוח 
יידישית. דיברנו יידיש, למדנו יידיש, וכל סימטת-מגורי היתה יהודית. כשהגעתי לגיל תורה, 
למדתי בבית-הספר היידי מס' 30. למדנו כל המקצועות ביידיש. מורתי היתה פניה קפלן. 
שנות השלושים היו קשות מבחינה כלכלית. לעתים היינו מקבלים ארוחה בבית-הספר. 
לאחר שלוש שנות-לימוד נסגר בית-הספר, והועברנו לבית-הספר הרוסי מס' 12. העברה זו 
השפיעה עלי קשה. רגילה הייתי לחברים יהודים, לסביבה יהודית, לדיבור יידי -- ולפתע 
הוטלתי לבית-ספר ששפת ההוראה בו היתה רוסית, והתלמידים מעורבים, רוסים ויהודים. 
המשכנו בלימודים עד 1939. אז, בפרוץ מלחמת-העולם, גוּיס אבי ובבית נשארנו אמא 
ושבעת ילדיה. נאלצתי להירתם בעול הפרנסה. קניתי ומכרתי בדים, והרווחתי משהו כדמי 
תיווּך. על היהדות ידענו מעט. ידענו רק זאת כי אנו עם מיוחד בין עמי רוסיה המרובים. 
כשהחלו להגיע לרוסיה הלבנה פליטים מפולין, שמענו מפיהם על שנאת ישראל בפולין, הן 
מצד הכובשים הגרמנים והן מצד התושבים הפולנים. לא יכולנו לתאר לעצמנו כי ייתכן 
כדבר הזה. 

ביום 22.6.1941 פרצה מלחמת רוסיה-גרמניה. החלו הפצצות, הופיעו צנחנים גרמנים. 
החלה הבריחה. ראשונים ברחו אנשי המשטרה ואחריהם החיילים הרוסיים ואחריהם 
הקומוניסטים. הכל האשימו זה את זה בבגידה. נשתררה אנדרולומוסיה. היו אזרחים שציפו 
לגאולה מידי הגרמנים, אלה היו המתנגדים לשלטון הסוביטי. אך האוכלוסים ברובם היו 
חסרי-ישע, עזובים לנפשם. רצינו לברוח, ולא ידענו לאן. 

ביום 27.6.1941 נכנס הצבא הגרמני למינסק והחלה ביזת המחסנים הממשלתיים. התושבים 
הרוסים החלו להוביל לבתיהם עגלות מלאות צרכי מזון וחפצים שונים. היהודים עמדו 
תחילה מן הצד. אבל למראה הרוסים הבוזזים, החלו גם היהודים להוציא מזון מהמחסנים 
הממשלתיים ולהחביא בבתיהם. 

החלה הצעדה של שבויי הצבא-האדום בחוצות העיר. קרועים ובלואים, מדוכאים ועייפים 
צעדו השבויים לאורך קילומטרים. העירוניים ביקשו להגיש להם כוסדמים, פרוסת-לחם, אך 
הגרמנים פתחו באש מכלי-נשק אוטומטיים על החיילים הפושטים יד, והדרך היתה זרועה 
חללים. הובילו אותם למחנה מחוץ-לעיר, מקום ששימש כקייטנה של השלטונות 
הבילורוסיים. היה שם סמוך לנהר מגרְש גדול גדוּר בתיל. הגרמנים הקימו מגדלי-צופים 
ושמרו על השבויים החונים שם תחת כיפת הרקיע. 

לאחר מכן ריכזו הגרמנים במחנה סמוך לשם את כל הגברים תושבי העיר. האנשים ישבו 
כפופים, דחוקים, ואם הזדקף מישהו, פתחו הגרמנים באש. אוכל לא ניתן, מים לא ניתנו. 
הכול היו צמאים ורעבים. היה זה בקיץ, השמש קפחה על הראשים. כשניסו אנשים לזחול 
על גחונם לנהר, כדי לרוות קצת את צמאונם, ירו בהם הגרמנים במקלעים. דומה כי כאן 
הידהדו יותר יריות מאשר בזמן כיבוש העיר. 


1 


12 יוכבד איברמן-רובנצ'יק 


כעבור שעה קלה הכרחזו כי הגרמנים שבקרב האזרחים יתיצבו לחוד. היו אלה 
פולקסדויטשים -- גרמנים גולים מהוולגה וגרמנים תושבים בבילורוסיה. עיניהם נוצצו 
משמחה -- שנים רבות ייחלו ליום הזה. 

גם היהודים נצטוו להתרכז בשטח מיוחד. כאן נתגלה פרצופם האמיתי של הגויים. אותו 
האיכר הבילורוסי, אותו שבוי-המלחמה המושפל, שיהודים הגישו לו כוס מים בצמא!, כי 
לא הבדילו בין יהודי לנוצרי -- ניסה עתה לגזול מהיהודי הקם ללכת למקום הריכוז את 
נעליו, בגדיו, שקו, מנת-המזון שלו. שַבָּן היהודי הוא הפקר, הגוי רשאי להתעלל בו. 
היהודים הועברו לבית-הסוהר בעיר. בדרך היו יהודים שניסו לברוח ונורו על-ידי המשמר. 
כעבור זמן שוחררו היהודים ונשלחו לגיטו. שכנינו הבילורוסים דחקו ביהודים להיכנס 
לגיטו: יהודי אתה, ומקומך בגיטו. אפילו גויים שנשאו להם נשים יהודיות דחקו בנשותיהם 
להיכנס לגיטו. כך נהגו הטאטארים והבילורוסים. וכשהילד היה פורץ בבכי : "לאן אתה 
שולח את אמא?" -- היתה החותנת הגויה מסבירה לילד כי כך יש לנהוג. רק בודדים 
החביאו את נשותיהם היהודיות. 

החלו הפרעות. היהודים התהלכו שבורים ורצוצים, ללא קרן תקוה. נדחסו בגיטו, בכל דירה 
0 נפש. מיטות-קרשים קומה על גבי קומה. מים מעטים והזוהמה מרובה. הגרמנים היו 
באים ולוקחים אותנו לעבודה מחוץ לגיטו. בלבות כולנו ניקרה המחשבה: איך לברוח ולאן ? 
עם מי אפשר להידבר? ממי אפשר לקבל עזרה? התחלנו להחליף בגדים וחפצים שונים 
במזון עם הנוצרים. באו יהודים מגרמניה ושוכנו בגיטו מיוחד, הגיטו ההאמבורגי. כשהחמיר 
מצבם והרעב גבר, פנו אלינו היהודים הרוסיים שנחליף את חפציהם במזון. הם לא ידעו 
רוסית ולא יכלו לבוא בדברים עם האוכלוסיה הנוצרית. ואנו שימשנו המתווכים וגם קיבלנו 
חלק מהמזון תמורת תיווכנו. 

החלו הרציחות. לבית דודי פרצו בלילה גרמנים ורצחו 13 נפשות. שברו את החלונות 
ונכנסו. דודתי, עקרת הבית, האכילה את הילדים. האחות הבכירה, בת כ"ג, חיה, עמדה 
ותינוקה בזרועותיה. הוציאו מידיה את התינוק ומסרוהו לסבתא, ואת חיה גררו לחדר שני. 
נשמעו זעקותיה "אבא, אבא!". אך האב עמד חסר-ישע בין גרמנים שנשקם הדרוך בידיהם. 
הגרמנים אנסו אותה, כרתו את שדיה, וירו בה. כך נהגו גם באחות השניה. האח ניסה לברוח, 
רו בגבו והוא נשאר תקוע בחלון הפרוץ, חציו בפנים וחציו בחוץ. הדוד הרים ידו לסטור 
לגרמני, וירו בו. על-ידו עמדה הינדה, ילדה כבת תשע. הדוד תפס אותה בצוארה וקרס עמה. 
וכך גונן עליה בגופו. הדם הציף אותם וכך נשארו שרועים על הרצפה, הוא המת, והיא החיה 
עדיין. סבתא החזיקה בידיה את התינוקת שלה ואת התינוק של חיה. ירו בה ופצעו את 
הילדים. והיתה שם הבת הצעירה, כבת 12, דינה, גיבורת"רוח. היא הרימה קולה על 
הגרמנים: "רוצחים!" זרקה עליהם מכל הבא בידה, צלחות וסירים התגוננה בשארית 
כוחותיה. אך גם אותה אנסו, התעללו בה והרגוה. את האח הפצוע הֶשל השקתה אחיָניתו 
הינדה מים, אך כל דמיו ניגרו יחד עם המים מבטנו שנוקבה בתשעה כדורים. כשנכנסנו 
למחרת בבוקר לדירת הדוד, נתגלה לעינינו מחזה-זוועה שאין בכוחי לתארו. הבאנו את 
הגופות לקבורה בבית-העלמין, רבנית אחת הניחה מנעול על הקבר, נעלה אותו, ונטלה את 
המַפתח אליה -- לאות שהמוות לא ישתולל עוד בתוכנו. לא הספקנו לקבור את החללים 
וכבר פתחו עלינו הגרמנים והשוטרים הרוסים ביריות. טְעָנוּ כלפי הרבנית: מה את סחה לנו 
מעשיות על אלוהים ועזרת השם! להד"ם! דמנו הפקר!... 

כך היו רוצחים משפחות שלמות בגיטו, סתם. כך כינסו הגרמנים שש-עשרה בחורות שרצו 

לצאת לעבודה, הביאון לגיטו וירו בהן מאחור במפרקת. שש-עשרה יפהפיות כרעו-נפלו 
בטור אחד... 

גרמנים נכנסו לבית משפחת קוברסקי ברחוב נובו-קראסני, על-יד כיכר היובל. פקדו על 
שתי בחורות לרקוד עירומות, האחת -- על השולחן והשניה -- מתחת לשולחן. האם 
שָכבה ירוּיָה בצווארה, לרוחב המיטה, ועל המחצלת שני ילדיה הירויים, בן ז' ובן י"ב... 
והרציחות נמשכו. היו אקציות כלליות והיו רציחות של עשרות בלבד. לאחר כל רצח המוני 
היו הגרמנים מכַנסים את היהודים על-יד היודנראט ומודיעים כי מהיום ולהבא לא ירצחו 
עוד. וכך הוליכו שולל את היהודים המבקשים להאריך את חייהם... 

מה עוד אספר? כי גרמני סטר על פנִי וכלב תקע שיניו בגבי וכירסם להנאתו? כי גרמני 
ביעָט בי בנעליו המסומרות ואני שכבתי מכוּוְצת ושותתת דם, עד שאמי נאחזה ברגליו ולא 
הרפתה מהן עד שאנשים חילצו אותי? הוא ירה, אבל לא פגע בי אלא בחבָרתי. האספר איך 
גרמני חבט בי בקרש עד שהקרש נשבר? ואיך היו גויים תופסים אותי ומכים אותי מכות- 
רצח?... גדולה ורחבה היא אדמת בילורוסיה, אבל לא שיח ולא עץ, לא אבן ולא בור נתנו 
לנו מחסה ומסתור. היינו הפקר, כדומן על-פני האדמה. 

עבדתי במשרפת-הלבנים. היה שם גרמני ופריץ שמו. הוא סבר שאני פיקחית ואפשר 
לעשות אתי עסקים. גנב מסך-משי גדול מאולם התיאטרון. גזרנו זאת ומכרנו כבַד לשמלות, 
ואת הרווח חילקנו שוה בשוה. יום אחד נסע לאן שנסע, בדרך תפסוהו פרטיזנים. 
אחריו בא גרמני אחר. אני ואשה אחת קשישה ממני בהרבה היינו נושאות באלונקה שני 
שקי מלט, 100 ק"ג משקלם, ובחזרה על אותה אלונקה לבָנִים שרופות. היתה זו עבודת-פרך. 
קצב הליכתנו לא נשא חן בעיני הגרמני המשגיח. דחף אותי בגבי כשאני נושאת אלונקה עם 
לבָנים. נהדפתי קדימה, האשה שנשאה את האלונקה מלפנים נפלה, ועליה הלבָנים, ואני 
עליה. שתִינו נחבלנו קשה. קמתי חלצתי נעל, וחבטתי בגרמני חבטה הגונה. מיד נשאתי רגלי 
וברחתי. התחבאתי בביתה של נוצריה אחת. הגרמני הודיע לעובדים שימסרו לי כי אני 
רשאית לחזור לעבודה, והוא לא יענישני. חזרתי לעבודה, ואכן, הוא עמד בדיבורו. 
בד28.6.1942 יצאתי לעבודה במשרְפת-הלבנים עם אחי הקטן. אבא ואחי הגדול יצאו 
למקום עבודתם. בבית נשארה אמא עם ארבעה ילדים. ימים אחדים לפני כן הצלחנו לאסוף 
מפחי אשפה קליפות תפוחי-אדמה. אמא ליבבה מהן לביבות והאכילה את הילדים. בשעה 
עשר בבוקר, כשאנחנו היינו בעבודה, התחילו מִכַנסים את היהודים שנשארו בדירותיהם אל 
היודנראט, בתואנה כי יש להחליף להם את הטלאים באחרים. אמא לקחה על זרועותיה את 
התינוקת בת ששת החודשים והלכה למקום-מגורינו הקודמים, שם היה מחבוא. אמא רצה 
קדימה ואחריה הילדים. אך הגרמנים הצליחו לעכב את הילדים ולהביאם למקום הכינוס על- 
יד היודנראט. לשוא ציפתה אמא לילדים -- הם לא הגיעו. היהודים הבינו כי זו אקציה, 
ומי שיכול -- חמַק למחבוא. את התינוקת לא רצו להכניס למחבוא, מחשש שמא תבכה, 
וקול בכיָה יסגיר את כל המתחבאים. היתה שם סבתי עם תינוקת בת שנתים וחצי, ושמה 
בוניה, בנות דודי וקרובים ואחרים. מים היו בצמצום, בוניה היתה תובעת מסבתא: לשתות! 
לשתות! כשאזלו המים והקטנה המשיכה לתבוע, נתנו לה מי רגלים לשתות, אבל הקטנה 
אמרה: זה מלוח, לא טוב! היתה שם רבנית אחת והיא פסקה כי לפי התורה אין להפקיר 
אנשים רבים בגלל תינוקת אחת. שמו כר על פני התינוקת עד שנחנקה. חמש יממות שכבו 
במחבוא. אמא יצאה מהמחבוא. התינוקת נורתה, ורק הצעיף שבו כוסתה נשאר לה 
למזכרת. גם סבתא יצאה מהמחבוא, שבורה ורצוצה. סברו שדעתה נטרפה עליה מרוב צער. 

אך היא לא היתה משוגעת. רק שכבה על המטה וסירבה לקבל כל דבר-אוכל אל פיה. 
בגמר אותו יום-העבודה, הוּבלנו לגיטו. בטוחים היינו כי מובילים אותנו לטבח. אמרתי 
לאחי הקטן הָשלה, שהיה אתי: "קפוץ מהמשאית, תספר אחר-כך לאמא איפה רצחו אותנו. 
אתה ברח, התחבא, ותישאר בחיים". הוא סירב ללכת בלעדי. דחפתיו ברגלי מהמשאית 
והוא הלך. מאז לא ראיתיו עוד. 

הגענו לגיטו. הפוגרום נמשך. חלונות ביתנו מנופצים, נוצות הכרים מתעופפות באויר, 
הרהיטים שבורים. הגרמנים השומרים על-יד השער שאלו את המלוה שלנו: מי הם אלה ? 
הוא השיב: עובדים. -- בכן, אם עובדים הם, לא נהרוג אותם. יש להוביל אותם ללינה 
ל"פאנצַר-קאזֶרנה" (קסרקטין-השריונאים). 

הגרמני עצמו שהוביל אותנו רעד מפחד. הדיבור עם אנשי ס"ס הילך עליו אימים. הוא 
הוביל אותנו סחור-סחור. כשהקפנו את בית-העלמין ראינו חפירה, שני מטר רוחבה ושמונה 
מטר אורכה ועל-ידה ליטאים בסגיניהם על-יד מכונות יריה. החפירה כבר היתה זרועה 
הרוגים, והליטאים חיכו למשלוח חדש להריגה... 

בקסרקטין הקצו לנו מקום בחוץ על-יד פחי האשפה. אספנו שם את שיירי האוכל של 
הגרמנים. כירסמנו עצמות שזרקו הגרמנים לאשפה, קליפות, עשב. וכן נמשך הדבר 5 ימים 
-- בבקר לעבודה ובערב לקסרקטין. ביום החמישי הובילונו לעבודה דרך רחוב הרפובליקה, 
בדרך לבית-העלמין. גשם ירד ובתעלות ניגרו דמי אדם... היתה שם במשרפה עובדת רוסית 
אחת, נאטאשה שמה, והיא אמרה לי: אָוָה, למה את חוזרת לגיטו? כלום אינך רואה כי 
רוצחים שם אתכם... 

התחלתי לטעון בפני בני משפחתי: נברח! גם אם יהרגונו בדרך, נדע לפחות כי מַתנו בנסיון 
של בריחה. למה יש לנו עוד לצפות? את הילדים הרגו כבר. כלום נחַכה שירצחו גם אותנו? 
אבא השיב: בכל מקום רוצחים אותנו. לאן נברח ? מי יעזור לנו? למה עלינו לחפש את 
המוות -- הוא יגיע אלינו לגיטו. אבא לא רצה לצאת מהגיטו, ואמי הלכה אחרי אבי. אך 
אני לא מצאתי לי מנוח. רציתי לברוח. לברוח וללחום על חיי. יצאתי פעמים מספר וחזרתי. 
עד שיום אחד שיכנעתי את חִבָרתי פָנִיה ללכת יחד אתי. רימיתיה קימעה. טענתי שהבחור 
שלה בוגד בה. היא השתכנעה והסכימה להילוות אלי. 

יצאנו לדרך ב27 במארס 1943. הלכנו בשלג לכיוון סטארויה-סאָלו. מעודי לא הלכתי בדרך 
זו. פגשנו גרמנים, והם לא עצרונו, לא שיערו לעצמם כי יהודיות אנו. כשהגענו לכפר, 
דפקנו בדלת ביתה של אשה, קרובה של נאטאשה. אמרנו לה כי נאטאשה שלחה אותנו, 
השיבה בזעם: "למה באתם לכאן, פרצופים יהודוניים?" וגירשה אותנו. גם היא פחדה 
מהשכנים הנוצרים ומהגרמנים המשוטטים בסביבה. 

על-יד הנחל הסמוך לתחנה ישבנו ובכינו על מר גורלנו. למה נולדנו יהודיות? במה גרועות 
אנו מכל האנשים עלי אדמות? חיפשנו מקום-מקלט. איש לא רצה לקבל אותנו. היום 
העריב. שמענו קול צעדים ושקשוק כלי-נשק. לא ידענו מיהו: גרמני, שוטר בילורוסי או 
פרטיזן? נדברנו בינינו, כי אשכב שרועה על הארץ, ופַניה, שהיטיבה לדבר רוסית, תקרא לו. 
כשיתקרב, הרי אם גרמני הוא, אתפוס אני ברגליו, והיא בנשקו. ואכן האדם קרב אלינו 
ואמר: שלום! פָּנִיה אמרה לו כי אנו פליטות ובאנו להחליף בגדים במזון. הוא אמר שאנו 
יהודיות. והיא בשלה: לא, אנו רוסיות. לבסוף שאלה אותו: ומי אתה? 

-- אני פרטיזן אדום, -- ענה הגוי. קמתי ואמרתי לו: 

-- אם כך הדבר, אם אתה פרטיזן, קח אותנו אתך. אכן, אנו יהודיות, אין לנו מה להפסיד. 

לא נרפה ממך. אם אינך רוצה לקחתנו, הרוג אותנו בו במקום, כי אין לנו לאן ללכת. 

היה זה אדם קשיש, הגון, מסטארויה-סאֶלו. הוא הכניס אותנו לבית, ושם האכילוּ והשקוּ 
אותנו. כשיָחשיך, אמר, אבוא ואקח אתכם לפרטיזנים. ואמנם הוא הביא אותנו 
לויסוסצ'ינה. היו שם מחנות-פרטיזנים, ואולם בחורות לא נתקבלו לפרטיזנים. שלישו של 
המפקד הציע לנו, כי אם פַנִיה תסכים להיות אשתו של המפקד -- יקבלונו, ואם לאו -- 
לאו. פָניה סירבה, ולא נתקבלנו. 

הפרטיזן שהביא אותנו עודד אותנו: "בנות! תחזיקו מעמד. אמצא פתח-הצלה בשבילכן". 
אך הוא לא מצא יהודים, והגויה סירבה לאכסן אותנו. יצאנו החוצה, ואני הצעתי לפָנִיה 
לשלשל את הצעיף שלי, היה זה צעיפה המוכתם בדם של אחותי התינוקת, על גבי ענף עץ, 
וניתלה עליו שתינו -- וחסל! היא סירבה להתאבד בתליה. ברצונה לחזור לגיטו ולהביא 
ליער את הבחור שלה. אני סירבתי לחזור לגיטו, והיא סירבה להתאבד, וחוזר חלילה. לבסוף 
הצעתי לה שתבקש מהגויה להלין אותנו עוד לילה. הגויה הסכימה. עלינו על התנור ושכבנו. 

בלילה לא יָשָנו וביום העמדנו פני ישנות, שהגויה לא תגרש אותנו. 

בערב זרחה שמשנו. באו שני בחורים יהודים בכרכרה. האחד, לפידות, היה מפקד כיתה או 
מחלקה בפרטיזנים. פניה הכירה אותו, כי הוא היה חברו של אחיה. הוא התלחש עם הגויה 
שסברה כי נוצרי הוא. לפידות אמר: "איפה היהודיות המתחבאות אצלך?" פָניה ירדה מעל 
התנור, התחילה לחבק ולנשק אותו. היינו מזוהמות ועינינו ממצמצות ובוכות. לפידות אמר 
לפניה: "התרחצי ואחר-כך תנשקי". אכלנו משהו, התישבנו בכרכרה ונסענו. 

הוּבאנו לפרטיזנים. מפקד-הפרטיזנים היה יהודי, נחום פלדמן. נתברר כי הגוי התקשר עם 
פלדמן, סיפר לו עלינו, ואז שלח פלדמן את שני הבחורים להביא אותנו אליו. הכינו לנו 
שולחן ערוך בכל טוּב. בבכי סיפרנו להם על המתרחש בגיטו, וגם הם בכו אתנו. 

לאחר מכן עברנו ליער-העד של בָּלוביז'. פלדמן לא היה רשאי לצרף בחורות לפרטיזנים. 
השכיב אותנו בעגלה וכיסה אותנו בשחת. הביאו אותנו עד למשמר האחרון שלפני מקום 
החניה של "הבריגדה הסטאלינית". על המשמר עמד בחור יהודי, שפסיל שפרינגר 
מנובאהרודוק. פלדמן סיפר על מצבנו. הם השאירו אותנו במקום והתרחקו, כאילו אין להם 
אתנו ולא כלום. מפקד הבריגדה עבר במקום. פלדמן הציע לנו להתיצב לפניו ולספר לו הכל. 
כן עשינו, והוא קיבל אותנו לפרטיזנים. 

בגיטו היתה בחורה יהודיה ויבה (יוכבד) שמה. היה לה חבר בלגי, ממשתפי-הפעולה עם 
הגרמנים. בלגי זה היה מחַזר אחרי יָבה, מביא לה אוכל. נזפתי בה על שהיא מתחברת עם 
גרמני. אך היא השיבה שהגרמני שלה איננו ככל הגרמנים, הבטיח לה לברוח אתה 
לפרטיזנים. 

פניתי איפוא למפקד הבריגדה וביקשתי רשות לחזור לגיטו. ספרתי לו על הבחורה ועל 
הגרמני שלה המוכן לברוח אתה לפרטיזנים ולהביא עמו נשק. למעשה, התכוונתי להציל את 
הורי ואת אחי וכן את אחיניותי היתומות ויהודים אחרים. ניתנה לנו הרשות, ואני ופניה 
חזרנו לגיטו. הלכנו עם קבוצת פרטיזנים ביער עד סטארויאֶ-סֶלו ומשם המשכנו לבד. בדרך 
פגשנו את זורין. הוא שאל: "לאן אתן הולכות, יהודיות?" ענינו לו: "אתה בעצמך יהודי! 
אנחנו נוצריות". לא ידענו כי זהו זורין. 

הגענו למינסק דרך פטיץ'. כשהחשיך, עברנו את גדר-הגיטו. הגרמנים ירו עלינו ולא פגעו. 
ביתנו היה סמוך לגדר. כשהגיעה אמי, אמרנו לה "אנחנו הולכים לפרטיזנים. לכי והגידי 
ליָבה שתמסור לגרמני שלה כי מחר אנחנו עורקים לפרטיזנים". יָבה סירבה ואפילו חששה 

לספר לגרמני על כך, אמרה שהוא לא יסכים לכך לעולם. כשראיתי שיָבה הוליכה אותי 
שולֶל, אמרתי לאמא: "קראי ליָבה ולאמה שיבואו עמי למפקד הבריגדה ויצטדקו בפניו. 
למה יירו בי בגלל שקריה?" 

לקחתי את אמי ואחי, את אַחיָניתי, את יָבה ואמה ועוד יהודים, פָניה לקחה את אחותה 
ויצאנו דרך הגדר. אני קיבלתי עלי את הפיקוד והלכתי בראש. אמא סירבה ללכת וסחבתי 
אותה בכוח, הובלתי בשבילים, כדי להתחמק ממשמרות הגרמנים, והבאתי אותם עד 
לסטאָרויאֶ-סָלו. אחד התושבים הסכים להלין אותנו, ובבוקר הופיעו פרטיזנים, קיבלו את 
האנשים, והביאו אותנו למחנה. אמי לפני צאתה עמי סיפרה לכל הנפגש, כי בתה יוכבד 
חזרה מהפרטיזנים ואתה אפשר להגיע לשם. עם בואנו למחנה, התרכזו שם כבר כמאה איש 
שהקדימו אותנו והגיעו לסטארויה-סָלו. 

כששמע הקומיסאר על כך, רגז מאוד: "הייתכן? נשים וילדים הבאת לי?! ואיפה הגרמני 
והנשק ?" עניתי לו: "על הגרמני תספר הבחורה שהלכה אתו ואמה -- הן כאן. הנשים 
והילדים רוצים לחיות. לא יכולתי להשאיר את אמי בגיטו, והנה אנו כאן". את הנשים 
והילדים פיזרו, ואותי העמידו לקיר והקומיסאר באקדח שלוף התחיל למנות את פשעי: 
האשים אותי ברמאות, גיליתי לאנשי הגיטו את הדרך לפרטיזנים, ועוד ועוד. מפקד 
המחלקה שלי, נוצרי, התערב לטובתי ואמר כי יקח אותי למחלקה ושם יברר הכל. וכך היה. 
אחי נתקבל לפרטיזנים, הוא וכן כמה בחורים נוספים מהבאים. אמא הושארה מאחור. 
אמרתי לה ללכת בעקבותינו, ואנו חזרנו ליער-העד שלנו. 

כשחזרתי למחנה שלי, התנדבתי לכל הפעולות המסוכנות. יצאתי לסיורים, למיקושים, 
לפיצוץ רכבות. אמרו לי שמגיע לי פרס, ושאלו מה רצוני לקבל. עניתי שהמתנה הטובה 
ביותר לי היא שיוּרשה לי לחזור לגיטו, להביא משם רופאים ואנשים אחרים. 

חזרתי לגיטו. ניתן לי מען של משפחת קסטלניץ, שבאמצעותה אתקשר עם אנשים שונים. 
ישנה שם רופאה אחת, וכן רוקח, ואחת סופיָה סאדובסקאיה, שבעלה היה עורך עתון, ואותם 
עלי להביא ראשית-כל. אבי כבר הוּצא מהגיטו לפרטיזנים לפני כן. 

הגעתי למשפחת קסטלניץ בגיטו באמצע היום. הם אמרו לי ששמי ידוע בגיטו ועלי להיזהר. 
התחבאתי ארבעה ימים. שמרו עלי אנשי היודנראט, כנראה רצו לצאת אתי לפרטיזנים. 
ביום החמישי בצהריים הגיעו המשפחות. היה עמנו אחד שהיתה לו רשות להוביל אנשים 
לעבודה. שמתי טלאי על בגדי ויצאנו. השוטרים לא עיכבו בעדנו. כשיצאנו משער הגיטו, 
הסרתי את המתניה עם הטלאי מעלי. שם כבר יכלו נוצרים להתהלך חָפשי. נשאתי עמי 
מכונת-כתיבה, ובחיקי החבאתי אקדח קטן. אם יתפסוני כיהודיה, הרי דיני נחרץ, לא אפול 
חיה בידיהם, אמית עצמי ביריה. האנשים הלכו אחרי עם הטלאי והמספר על בגדיהם עד 
לנקודה שבה היו יהודים רשאים ללכת עם המוביל הזה, ושם הורידו את הטלאים והמשיכו 
ללכת. הלכתי בראש, מפורכסת ומגונדרת, ובידי החזיק ילדו של סאדובסקי, בלונדיני. 
מילמלתי מלים אחדות שידעתי בפולנית, והתחזינו לפולנים. היהודים שלי היו מבוהלים 
קימעא, הרגעתי אותם ויצאנו ממינסק דרך תחנת-הרכבת למשאות. שם ניגש אלי גרמני 
מפקידי התחנה ושאל לאן אני הולכת. עניתי לו: כדי להשיג מזון ולתת חפצים בתמורה. 
הכרתי בפניו כי אינו רוצח. עם הזמן התפתח בנו החוש לעמוד על טיבם של אנשים לפי 
מראיהם וניד שפתותיהם. הוא דיבר אתי בידידות. הייתי אז בת 16, והוא כנראה, חיפש לו 
הזדמנות לבלות קצת עם בחורה צעירה. הוא לִיוֶה אותי ועברנו את כל משמרות השוטרים. 
האנשים ההולכים אחרי חשבו כי נפלתי בפח. אמרתי לילד של סדובסקי ברוסית שירגיע 

אותם, כי זה "גרמני שלנו". 

רמזתי לאנשים להתקדם, ואני פיגרתי ונשארתי עם הגרמני. הוא חייך והתלוצץ, וידו 
נמשכה לחזי. שם היה מוצנע האקדח שלי, וסופי עלול היה להיות רע. הרתעתי אותו: "לא, 
חביבי, אמי אינה מַרשה לי לבלות עם גרמנים סתם ככה. אם תרצה, אוּכל להביא לך מפולין 
קתלי-חזיר, ביצים. הרי המען של אמא, בוא אלינו, ואם אמא תסכים, אהיה חבֶרתך. אבל 
כעת לא. למזלי, הוא לא התעקש, ונפרדנו. 
כבר התרחקנו כ-10 ק"מ ממינסק. היום החשיך. הופיעו שני פרשים, פרטיזנים. היהודים 
נבהלו וברחו לשיחים ומשם לקמה, והפרטיזנים אחריהם. הפרטיזנים הכירו אותי. מסרתי 
להם את הסיסמא, והם לי -- את הסיסמא. אמרו לי: "זה כבר ארבעה ימים שאנו מצפים 
לשובך". הגענו לפטיץ'. היו שם פגישות מסעירות בין אבות וּבנים, נשים ובעלים. אחרי-כן 
הבאנו אותם ליער, לפרטיזנים. כולם שירתו כפרטיזנים, איש-איש בתפקידו. אחדים מהם 
נפלו בקרבות, והיתר נשארו בחיים. 

חזרתי לעבודתי בהטמנת מוקשים, בפיצוץ רכבות. כשהיו שואלים אותי לאן אני רוצה 
ללכת, הייתי עונה: למקום שבו נמצאים ריכוזים של גרמנים כדי להורגם. הייתי הולכת 
בראש ומוליכה אחרי גברים מגודלים. הגויים היו אומרים לאמי: "איך גידלת ילדה כזאת ? 
הלא היא שד משחת, סוחבת אותנו לאש ולמים". הלכנו למקום הסכנה לא לשם עיטור- 
גבורה, רציתי לנקום, לחזות בדם גרמני שפוך. תפסנו פעם מכונית גרמנית. הובלתי את 
הגרמני ליער. בדרך חבטתי בו בקת. הוא שאל: מדוע את רשעה כל-כך, הרי עודך צעירה. 
עניתי לו: יהודיה אנוכי! והמשכתי לחבוט בו. ושוב טען: למה את כה רעה, הרי איני יכול 
לברוח. עניתי לו: ארור תהיה! יהודיה אנוכי! והוא שואל: ואם יהודיה, אז מה? ואני 
משיבה לו: אתה רצחת את אחי, אנסת את אחיותי. לוּ יכולתי, הייתי פותחת עורקיך ושותה 
את דמך... אני מחפשת אֶַתכם, מנּולים! 

יום אחד פוצצנו 21 קרונות רכבת טעונות פגזים. שש שעות נמשכה התפוצצות הפגזים, גם 
הקטר התפוצץ. היה עלינו להמשיך ולמקש מקום אחר. אמרו אלי חברי הרוסים: דיינו! 
נחזור ונגיד כי מילאנו היום את חובתנו. אמרתי להם: יכולים אתם לחזור, אם רצונכם בכך, 
אך אני לא אחזור עד אשר אטמין את המוקש הבא... 

כך נמשכו הדברים שלוש שנים. הייתי חוזרת למינסק פעמים רבות ומוציאה משם אנשים. 
הבאתי נשק רב לפרטיזנים. אך הגויים כולם -- הרוסים, הליטאים והבילורוסים, שנאו את 
היהודים. רק בודדים, יחידים, הושיטו יד"עזרה. ואפילו היהודים הקומוניסטים, במחתרת 
ובפרטיזנים, לא באו ולא עוררו את ההמונים היהודים לבריחה... 

אולם מחשכת האימה והנְכר מַגִיה אורו של זורין. הוא בלבד דאג להצלת יהודים, הקים את 
המחנה המשפחתי. הוא היה קומוניסט. היה נגר יהודי פשוט. במחנה הלוחמים הרוסי לא 
היה זורין חסר כלום. אך הוא נטש הכל והתמסר להצלת יהודים. 

קומץ היהודים שהצלחתי להוציא מגיטו מינסק חזרו לגיטו והוציאו אנשים למחנה זורין. 
הייתי צעירה מאוד. ולבי דואב על שלא פעלתי יותר, על שלא הקדמתי לפעול. אבי בן 
הארבעים לא הבין את מצבו, הגרמני רצח את ילדיו, והוא ישב וחיכה בגיטו. למה? למותו 
הודאי? אבל היהודים במחתרת, שידעו מה צפוי ליהודים בגיטו -- מדוע שתקו? מדוע לא 
עוררו את ההמונים המובלים לטבח בקריאה: "ברחוּ! הצילו נפשותיכם! הילחמו! רבים 
מכם יפלו, אבל רבים יותר יינצלו!" 


הינדה טסמן 
ד חיי! 


| המרוּאיינת, הינדה טַסמן, נולדה במינסק 
בשנת 1932. עלתה ארצה בשנת 1959. 
רוּאיינה בידי דוד כהן. 

נולדתי במינסק למשפחת נחמצ'יק. אבי היה פועל בנאי. במשפחתנו היו 7 ילדים. גרנו בבית 
פרטי משלנו. חיינו לא רע, הספקתי לגמור 4 כיתות של בית-ספר בילורוסי עד פרוץ 
המלחמה, בשנת 1941. אחי ואחיותי הגדולים הספיקו עוד ללמוד בבית-ספר ביידיש. בביתנו 
דיברו יידיש. מינסק היתה עיר של יהודים ברובה ושפת הדיבור שלהם היתה בעיקרה יידיש, 
וכן רוסית ובילורוסית. 
אבא היה יהודי מסורתי, הניח תפילין, לבש טלית והתפלל כשירמולקה על ראשו. אמא 
היתה טרודה בעסקיה. היה לנו גן-פירות וגן-ירקות, שתי פרות, עופות, אווזים, תרנגולי-הודו 
וכן כבשים ועָזים. במשק זה טיפלה אמא. בבוקר היו באים ילדי-נוצרים, אוספים את הבקר 
למרעה בשדות הטאטארים הסמוכים ובערב מחזירים אותו. היינו מוכרים את התוצרת, וזה 
הקל על פרנסת המשפחה הגדולה. 
כשפרצה המלחמה ב-1941 ברחו אחי וכן אַחיָנִיתי יוכבד רובנצ'יק ממינסק והגיעו עד ליער, 
אך הגרמנים באו לקראתם והם נאלצו לחזור למינסק. 
עם כניסת הגרמנים רוכזו כל הגברים, יהודים וגויים, במחנה טרוסטינֶץ. גם דודי ישראל 
רובנצ'יק היה במחנה זה. היינו מביאים לו לשם אוכל. על-ידם היה מחנה של שבויי מלחמה, 
רוסים ויהודים רבים מאוד. מים לא היו להם. אם ניגש מישהו לנחל הסמוך לשאוב מים, היו 
יורים בו מיד. היו שם חפירות, בהן אכלו ובהן עשו את צרכיהם. לאחר מכן עשו סלקציה 
ואת היהודים העבירו לבית-הסוהר במינסק ברחוב וולודארסקי; את את בעלי-המקצוע, 
ודודי בכללם, שיחררו והעבירו לגיטו. 
עד"מהרה התחילו המצודים. תפסו יהודים ברחובות. על ידינו היה גן-ילדים ממלכתי. ילדי 
האמהות העובדות התחנכו שם. העמידו את הגברים שנתפסו ברחובות על-יד קירות גן- 
הילדים וירו בהם. אנחנו התחבאנו בעליה ומשם, מבעד לחרכים, ראינו הכל. אבי התחבא 
תחת מעקה. הגרמנים תפסו יהודים בלא אבחנה והרגו אותם. אחר-כך החלו הגרמנים בליווי 
אנשי-ס"ס לעבור בבתים. מחמת איומים של הוצאה-להורג, באין ברירה, מסרו להם הכל. 
אחר-כך הוציאו הגרמנים פקודה על הקמת הגיטו. תחמו לו תחומים. כל הגויים הגרים 
ברחובות שהוקצו לגיטו נצטוו לעזוב, ואילו היהודים הגרים בשכונות השונות שבעיר נצטוו 
להתרכז בתחום הגיטו תוך ימים אחדים. מותר היה לקחת לגיטו את כל המיטלטלין, ומה 
שלא יספיקו להעביר -- יוחרם. הגרמנים מינו "יודנראט", וזה פירסם הוראות בענין זה. 
נמצאו נוצרים רבים שקיבלו את הרהיטים בבתים שהיהודים נאלצו לעָזבם ושמרו עליהם עד 
גמר המלחמה. אך גם היו רוסים ובילורוסים בעיר, ביחוד מקרב פשוטי-העם, שהתמסרו 
כליל לגרמנים, הצטרפו מיד למשטרה ושיתפו פעולה עם הגרמנים. כן הגיעו אוקראינים 
ממקומות שונים, והם היו הרוצחים הראשיים בגיטו. 
היהודים התחילו להכין "מלינות", מחבואים. בראשונה התנגדה אמי לכך. היא זכרה עוד 
את הגרמנים משנת הכיבוש ב-1918 ואמרה: לא ייתכן שהגרמנים ירצחו אנשים סתם 
בעלמא. אבל בכל-זאת סידרנו גם בביתנו "מלינה". 
בליל הארבעה בנובמבר 1941, כשהיינו כולנו בבית, דפקו בדלת. לא פתחנו. לא הספקנו 


08 


בדמִיך חיי! 19 


להתחבא במחבוא. הגרמנים שברו את זכוכית החלונות ונכנסו, 4 שיכורים בלבוש לאטבי. 
שאלו אם יש לנו זהב, טבעות ושעונים. אבא השיב: אני פועל, מה שהיה לי כבר לקחו. הנה 
יש כאן שעון-קיר, קחו אותו. פרצו מהרחוב עוד שני גרמנים. דחפו את אבא והתחילו 
להשתולל. היתה בבית האחות הנשואה. בעלה היה בצבא האדום. אנסו אותה, כרתו את 
שדיה והמיתוה ביריה. גר בביתנו הדוד עם בתו אסתר. הפשיטו את הבת עירומה, אנסו 
אותה, ואחר-כך ירו בה. היתה בבית אחותי דינה, בחורה יפה, בלונדינית, עם צמות. נטפלו 
אליה, והיא התנגדה, זרקה בגרמנים מכל הבא ביד. ירו בה והרגוה. לאחר מכן החלו לירות 
בכל אנשי הבית. את אמא הרגו מיד וכן את אחיותי. אבא עמד על ידי, הפיל אותי על הארץ 
וכיסה אותי בגופו. ירו בו, רוקנו את האקדחים שלהם והסתלקו. אבא חירחר וחירחר עד 
שמת. שכבתי מתחת לאבא עד שנשתתק. קמתי ונגשתי לבני ביתי השרועים על הרצפה, 
מתבוססים בדמם. כולם היו מתים. שמעתי גניחות. חיפשתי ומצאתי את אחי מתחת למיטה. 
הוא נורה בבטן. הוצאתיו מתחת למיטה, השכבתיו על המיטה, נתתי לו מים לשתות. הוא 
גסס. בשש בבוקר מת מפצעיו. 

יצאתי לבית דודי ישראל רובנצ'יק. בקושי נגררתי עד לביתו. דפקתי בדלת. בני הבית 
סבורים היו כי גרמנים באים, ולא פתחו. התחלתי ללחוש: ישראל, זאת אני, הינדה! הם 
פתחו לי וסיפרתי להם הכל. לא האמינו לי, אמרו כי חלמתי חלום רע. למחרת הלכו לביתנו 
וראו את ההרוגים. היה זה הרצח ההמוני הראשון בגיטו מינסק. בלוויה השתתפו רבים, גם 
נוצרים. קברו את בני משפחתי זוגות-זוגות בבית-הקברות היהודי. מכל המשפחה נשארתי 
אני בלבד, ילדה בת תשע. 

חזרתי לביתנו. גרה אתי דודה אחת שהשגיחה עלי. לאחר כמה שבועות היתה שוב התנפלות 
לילית ורצחו את כל משפחת דודי ודודתי. 

בשבעה בנובמבר 1941 נתחוללה שוב אקציה המונית. אותו יום הקיפו הגרמנים את איזור 
הרחובות: נימיגה, ראקובסקה, סולנה וזאמקובה ורצחו את כל התושבים. ברחוב שלנו לא 
רצחו ביום זה. לאחר הרצח צומצם שטח הגיטו, ולבתים נכנסו דיירים רוסיים. דודי היה בעל 
מקצוע, סייד. והוא קיבל עבודה כסייד. אני חיתי בבית הדוד עם הדודה ועם אחינית אחת, 
מניה סולובייצ'יק, שגם היא נשארה לבדה מכל משפחתה. והיה עמנו עוד אַחין אחד, 
הירשל. הוא נשאר בחיים וחי במינסק. 

פחדנו להישאר בבית, כי יום יום היו רציחות בגיטו. ברחובות שוטטו מכוניות-הגז 
הקטלניות, שהיו צבועות בצבע שחור. היו תופסים כל מי שהתהלך ברחוב, גברים, נשים 
וטף, ומכניסים למכוניות הקטל. על-כן רצה כל אחד לצאת לעבודה. אף שהייתי עדיין ילדה 
קטנה, יצאתי גם אני לעבודה עם דודתי נחמה רובנצ'יק ועם אחיָניתי יוכבד רובנצ'יק. עבדנו 
במשרפת לבָנים. היינו מעמיסות לבָנִים חמות שיצאו זה עתה מהמשרפה על-גבי משאיות, 
צורבות את הידים עד זוב דם. 

לעבודה היינו יוצאים בשבע בבוקר. מסתדרים בשורות, המשאיות הגרמניות מגיעות 
ומובילות אותנו לעבודה. לכולנו היה טלאי צהוב על החזה משמאל וכן על הגב. מתחת 
לטלאי היה מספר בית-המגורים. הגרמנים ואנשי היודנראט מיספרו את כל הבתים בגיטו. 
אוכל קיבלנו במקום העבודה. 

לנשארים בגיטו לא ניתן כל אוכל. בכל בית גרו 10, 20, 30 משפחות. לכל אחד היה איזה 
רכוש, דברי-ערך, בגדים. האנשים היו מתחמקים מהגיטו דרך גדר-התיל לאיזור הרוסי 
ומחליפים חפצים במזון. גם הגרמנים היו מוכרים לנו סכרין, סבון וצנימים. אני ואחיָנִיתִי 

היינו עוברות את גדר-התיל והולכות לפעמים למרחק גדול מחוץ לעיר. יש שהיינו נתפסות 
על-ידי המשטרה, ופודות עצמנו על-ידי מתן שוחד בשיעור של מחצית מהחפצים שהיו 
בידינו. ביציאתנו היינו מסלקות את הטלאי הצהוב ומתלבשות כגויות. לאחר הסחר היינו 
חוזרות לגיטו: מרימות את חוטי התיל ונכנסות. 

פעם יצאנו מהגיטו עם עוד ילדה אחת, גֶניה בוטביניק. היתה לה גיסה רוסיה, אשת אחיה. 
כשהיינו מגיעות לגיסה זאת, היתה נותנת לנו שקיות תפוחי-אדמה, חתיכת בשר, גריסין 
וקמח. עָקב אחרינו שוטר רוסי, השיג אותנו ואמר: "יודע אני כי יהודיות אַתן, אך לא 
אעשה לכן שום רעה. איני רוצה אלא להרויח משהו, שכן עני ואביון אנוכי". אחיָניתי נתנה 
לו מַטבע זהב של חמישה רובל, והוא שיחרר אותנו והבטיח כי שוב לא יפגע בנו. 
היה קל יחסית לחמוק מהגיטו, כי לא היה רישום של התושבים, אלא רק של היוצאים 
לעבודה. אם היו העוברים לאיזור הרוסי נופלים בידי הגרמנים, היו הגרמנים הורגים אותם. 
העובדים בחוץ היו נוברים בפחי האשפה של הגרמנים ואוספים שיירים וקליפות של תפוחי- 
אדמה, מגניבים לגיטו ומבשלים מרק או מלבבים לביבות מהקליפות. להסקה ולבישול 
שימשו לנו עצי גדרות, עצים מההריסות וכן רהיטים. קופאים היינו מקור בחורף. היינו 
מעטפים בסחבות את הידים ואת הרגלים. זמן-מה היה קיים בגיטו, מטעם היודנראט, מטבח 
לאנשים שאינם עובדים. היו מקבלים שם מרק דליל וכמה מאות גרם לחם. הלחם היה 
מעורב בנסורת עצים. אך האנשים בהמוניהם מתו מרעב, מקור, ממורסות ומרציחות 
הגרמנים. את המתים היו קוברים בקברי-אחים בביר העלמין ועל-ידו. הקברנים היו 
השוטרים היהודים. 

היה קיים ארגון מחתרתי בגיטו, ארגון של חברי המפלגה והקומסומול, שהיו מבריחים 
אנשים ליער. כשישבנו במחבוא בסימטת זאסלבסקי, היו שם קומוניסטים רבים וחשובים. 
היה שם רולבין יואל, מנהל פוליקליניקה לילדים בימי הסוביטים, והיה שם נחום פלדמן. הם 
ישבו במחבוא למעלה ואנו במחבוא למטה. שם במחפורת עמדו חביות מים, מצרכי-מזון 
וגם נשק. אנשי המחתרת פעלו רבות בהעברת אנשים ליער, הצילו רבים. כשגילו את 
המחבוא, ברחו פלדמן ואנשים רבים ליער. רבים מהם נרצחו ביער על-ידי הפרטיזנים 
שחשדו בהם כי מרגלים הם. היתה זו תקופה של בלבול. את רולבין תפסו הגרמנים, וכלב- 
רועים סחב אותו מכיכר היובל עד קומרובקה וקרע את בשרו נתחים-נתחים עד שהגרמנים 
הרגוהו. בנו, שגם הוא היה במחתרת, ברח, אך נתפס והגרמנים ירו בראשו ופיצפצו את 
מוחו. נשארה בחיים רק האחות הקטנה. כשהחשיך, אָספה את שיירי המוח של אחיה וקברה 
בחצר. את גופת אחיה גררו הגרמנים עמם. האחות, הֶלֶנה רולבין, נשארה בחיים, חיה 
במינסק. 

בשנִים במארס 1942 חייתי בבית דודי ישראל רובנצ'יק. הדודים שמרו עלי מכל משמר, 
שהרי נשארתי יחידה מכל משפחתי. אני ואחיָניתי יוכבד יצאנו החוצה. עברנו את כיכר 
היובל וראינו גרמנים מזוינים ושוטרים בילורוסיים ואוקראיניים. הבינונו כי הם עומדים 
לערוך פוגרום. ברחנו דרך החצרות ובכל בית הקשנו בדלתות והודענו ליהודים להתחבא. גם 
אנחנו התחבאנו בעליָה, ומבעד לחרכים ראינו איך הגרמנים עוברים מבית לבית והורגים את 
התושבים. הפוגרום נמשך כמה ימים. לאחר מכן גייסו את השוטרים היהודיים לאסוף את 
החללים. העמיסו את הגוויות על מזחלות, הרי היה זה חורף, והביאון לבור. בשכונת 
ראטומקה היה בור גדול, עוד לפני המלחמה, והיו זורקים לשם שברי לבָנִים, בכוונה לסתום 
בהדרגה את הבור. באותו יום הלכו שתי גויות וגוי אחד לגיטו לשדוד, לפשוט על הרכוש 

היהודי העזוב. אך הגרמנים לא בררו הרבה, הרגו גם אותם והשליכום לבור. למחרת הביאו 
דינמיט ופוצצו בבור, והכול שם נקרעו לגזרים. לאחר מכן כיסו את הבור בקצת עפר. 

עוד פוגרום היה ב-28 ביולי 1942. אז נרצחו אַחיָניתי, דודתי עם ילדיה. שני דודַי עבדו 
בתחנת-הכוח. שם פעלו פרטיזנים ואירעו חבלות והתפוצצויות תכופות. יום אחד נלקחו כל 
הפועלים היהודיים ונחבשו בכלא, ובו בזמן נלקחו לכלא גם נשיהם וילדיהם, וכולם נרצחו. 
דודתי נחמה רובנצ'יק נשארה אז בגיטו עם 5 ילדים. כשהחלו הרציחות, תפסה את הילדים 
והחלה לברוח. בא מולה שוטר וחבט בקת הרובה בראשה. המומה מעוצם המכה, לא ידעה 
לאן לברוח. הילדים ברחו לרחוב אחד, והיא ברחה לרחוב אחר. היא הגיעה לסימטה ריקה 
מתושבים, שהרוסים עדיין לא הספיקו לתפוס שם את הדירות שהתרוקנו מהתושבים 
היהודיים, והתחבאה במחבוא. הילדים נתפסו ונרצחו כוּלם, והיא נשארה חָרשת מהחבטה 
של קת הרובה. 

בזמן ההוא עבדנו במשרפתההלבָנים. ידענו שמתחולל פוגרום, וכשהושיבו אותנו במשאית, 
היינו בטוחים כי מובילים אותנו להריגה. היה עמנו גם אחיה הקטן של אַחיָניתי יוכבד, 
הֶרשָלה. הורדנו אותו מהמכונית ואמרנו לו: "רוץ, אתה בלונדיני, נראה כילד גוי, התחבא 
אצל הגויים. אולי יתמזל מזלך ותישאר בחיים". שוב לא ראינו אותו. אחותו התעלפה. 
לאחת הנשים היה קצת חלב, ובדי עמל עוררנו אותה מעלפונה. הוּבלנו דרך הגיטו ובית- 
הקברות. ברחובות לא נראה איש יהודי, רק גרמנים ואוקראיניים. התגוללו ברחובות בגדים, 
גרביים, מכנסיים, מטפחות. דם זרם בתעלות. הובילו אותנו לקרסנו-רושצ'יצה, כי ניתנה 
פקודה לא לפגוע בעובדים ולרכזם במקום זה. היה זה מחנה-עבודה במרחק של כ-10 ק"מ 
ממינסק. פגשנו שם יהודים עובדים שהעתירו עלינו שאלות על גורל משפחותיהם. לא ידענו 
לענות להם. שהינו ארבעה ימים במחנה זה ואחר-כך החזירו אותנו למשרפת הלבָנים. בגמר 
העבודה החזירו אותנו לגיטו. 

כשבאנו לגיטו החלו לצאת מהמחבואים יהודים בודדים כושלים מרעב. הגענו למקום 
מגורינו ושם מצאנו את הדודה נחמה רובנצ'יק, כולה שִיבָה וחָרשת, פרועת-שיער, והיא 
אומרת: "הרגו את כל ילדי. נשארתי בודדה וחַרשת, ואיני יודעת מה אתי". 

לקחנו אותה אתנו לעבודה. פחדנו להשאיר אותה לבדה בגיטו. המשכתי לצאת לעבודה עם 
דודתי נחמה ואחיניתי יוכבד רובנצ'יק למשרפת-הלבָנים. היה שם גרמני אחד טוב, מורה 
לשעבר, והיה טוען שהוא מתנגד למלחמה. והיו שם צ'כים ששמרו עלינו, ותמיד עמדו 
לצדנו. פעם קנינו אצל הגרמנים במשרפה סבון וסיגריות, ואצל הגויים קצת חלב. כשנסענו 
חזרה לגיטו עצרו אותנו גרמני ושוטר לבדיקה. אני ואחיניתי החבאנו את הסבון והסיגריות 
בגרביים. הגרמני השגיח בכך. היה שם שוטר דובר רוסית, פאָלקסדויטש, והוא שלף את 
אקדחו, הצמידו לעָרפי ואמר: "כשם שאני הורג עכשיו אותה, כך אהרוג את כולכם, אם לא 
תגלו אצל מי קניתם את המצרכים". כל הנוסעים פרצו בבכי, מסרו לו את כל מה שקנו. אך 
הוא לא נרגע ואמר כי הוא מוכרח להרוג אותי על שהחבאתי את המצרכים. דודתי החלה 
לנשק את ידיו ואת מגפיו והתחננה שלא יהרגני, נשארתי יחידה מכל משפחתי. וכל הנוסעים 
התחננו אף הם. לפתע נתרכך: "מהר, לעלות על המכונית!" והצ'כים הובילו אותנו לגיטו. 
ולרציחות לא היה קץ. יום אחד פורסמה פקודה כי כל הבחורות היהודיות היפות צריכות 
להתיצב בכיכר מקסים גורקי שעל-יד התיאטרון הבילורוסי על שם יאנקה קופאלה. 
כשהתיצבו, תלו את כולן על עצים, ובהן גם אחות בעלי. 

באחד ממקומות-העבודה פיטרו הגרמנים את כל העובדים, גברים ונשים. אך האנשים פחדו 

להישאר בגיטו, ומאחר שלא הובלו לעבודה במשאית, יצאו ברגל. כשהגיעו למקום- 
העבודה, העמיסו אותם הגרמנים על משאיות והביאום לכיכר היובל. שם קשרו את עיניהם, 
הזעיקו אנשים מהבתים למען יראו וייראו, והמיתו את כולם ביריה. 

במשרפות הלִבָנים עבדה עמנו גם גויה רוסית אחת, נאטאשָה. תמיד היתה טוענת בפנינו: 
"ילדים, בַּרְחוּ! הגרמני יהרוג את כולכם ולא יישאר מכם זכר". 

אַחיניתִי יוכבד רובנצ'יק היתה אמיצה מאוד. כשהיתה עוברת לאיזור הרוסי, היו הגרמנים 
משסים בה כלבים, יורים בה, אך היא היתה מתחמקת וממשיכה בשלה. 

יום אחד, בחורף 1943, אמרה לי חרש: "הקשיבי, הינדה! אני יוצאת לפרטיזנים. נאטאשה 
הבטיחה לתת לי את מַען אחותה, אֶלוּן אצלה והיא תראה לי את הדרך לפרטיזנים". ‏ 

יוכבד מסרה לי את כל תצלומי המשפחה ואמרה: "שמרי על התצלומים. אם אגיע 
לפרטיזנים, אשוב אחר-כך ואוציא את כולכם". הגרמני במקום-העבודה התחיל לשאול 
עליה, איפה היא? הוא היה תמיד מתעלל בה, רומס אותה ברגליו. היתה לו אהובה 
טאטארית שעבדה אתנו והיה מוסר לה את מנות-הלחם שלנו. יוכבד היתה מתריסה כנגדו: 
הייתכן שאנחנו נעבוד בפרך ונישאר בלי לחם? לכן היה מתנקם בה. ימים אחדים שאל עליה 
עד שנשתתק. כעבור חודש ימים בערך, כשישבנו בבית לאחר העבודה, הופיעה יוכבד ועמה 
חבָרתה פָניה. יוכבד אמרה: התכוננו לדרך! מצאנו פרטיזנים. אעביר את כולכם. 

אביה התחיל לצעוק: למה חָזרת? הוא חשש שיוודע הדבר לגרמנים ויוציאוהו להורג. משום 
מה האמין כי הגרמנים לא יגעו בו לרעה. סגרנו את התריסים והתחלנו לארוז ולהתכונן 
לדרך. אני פרצתי בבכי. חששתי שאותי ישאירו. יוכבד ניגשה אלי ואמרה: "אל תחששי, 
הינדה, גם אותך אקח אתי. לכי לשוק וקני מה שתשיגי בשביל הפרטיזנים: סכרין, גפרורים 
וסיגריות, סבון, הכיני הכל. הערב אנחנו יוצאים". 

הכינונו הכל, ובערב היא באה, התכנסנו כולנו: אמא של יוכבד ואחיה וחברה אחת ואמה, 
ויצאנו לדרך. היה שקט ברחובות, ואיש לא השגיח בנו. לאחר הרציחות הרבות רפתה 
השמירה של הגרמנים. ואולי בגלל האופנסיבה הרוסית היו הגרמנים עסוקים בשלהם, ולא 
שמרו על הגיטו. יצאנו דרך השער והגענו עד לסטארויה-סָלו. בדרך לא שמו לב אלינו, כי 
הלכנו במרחק-עין איש מרעהו וללא טלאים על בגדינו. 

בסטארויה-סָלוּ פגשנו פרטיזנים. יוכבד השאירה אותנו שם והלכה למחנה שלה, מחנה- 
צ'קאלוב. היא חששה לספר למפקד שהיא הולכת לגיטו לחלץ את בני-משפחתה. היא יצאה 
לפעולת חבלה בקרונות של גרמנים. כשגמרה את תפקידה, קפצה לגיטו והצילה אותנו. 
באזור זה היו כפרים רבים בשליטת הפרטיזנים. הגויים בכפרים היו מפרישים לנו משלהם 
אוכל. היינו מתחננים בפני הפרטיזנים: "דודים, קחו אותנו אתכם!" אך הם סירבו: "איך 
נוכל לקחת אתנו ילדים ונשים? אנו זקוקים ללוחמים עם נשק ביד ולא לנשים ולילדים". 
היינו מקבצים נדבות אוכל אצל הגויים. לאחר מכן אמרו לנו הגויים: "לא הרחק מהכפר 
ישנה רפת מרופדת בשחת. שם תוכלו לישון. ואנו נביא לכם אוכל". איש לא רצה לקבל 
אותנו. היתה שם דודתי נחמה, כולה שָיבה וחַרשת, ואני ילדה קטנה כבת עשר, ועוד אשה 
זקנה, רחל צוקרמן, עם בתה איטה. אנו היינו המשפחות הראשונות הבורחות מגיטו מינסק. 
בוקר אחד, כשישבנו ברפת, שמענו שמדברים יידיש בחוץ. נכנס אדם קומתן, משופם, 
במגפיים ובמדי-צבא ואמר: "נשים, האינכן מכירות אותי? אני ממינסק. זורין שמי". 

הנשים עלזו. הן הכירו אותו. התחילו להתנשק. מרוב שמחה פרצנו בבכי. הוא ניחם אותנו 
ואמר: "אַל תבכו! אעזור לכן ככל שאוכל". 

זורין היה מפקד במחנה סָמיונוב. לאחר חודש ימים בערך הופיעו ברפת זורין עם נחום 
פלדמן. הביאו לנו שק אוכל. היו באים אלינו פרטיזנים יהודים ושואלים על בני-המשפחה: 
אחים, אחיות נשים. לא ידענו מה להשיב להם. ההריגות היו כה רבות, שלא ידענו מי נשאר 
בחיים. אותם ימים פנה זורין אל מפקד המחנה בבקשה שירשו לו להקים מחנה משפחתי של 
יהודים, כדי להציל יהודים רבים ככל האפשר. פלדמן פיקפק תחילה בדבר, לא האמין 
שיהודים ישבו במחנה. אבל זורין קיבל את הרשות להקים מחנה מיוחד להצלת יהודים. איך 
מצילים יהודים? יש לשלוח ילדים קטנים, שיוכלו בנקל להיכנס ולצאת לגיטו, והם יעבירו 
יהודים ליער. בכן, התפקיד הוטל עלי ועל איטה צוקרמן, שתי ילדות קטנות. פרצתי בבכי 
ואמרתי שאיני רוצה לחזור לגיטו. הגרמנים רצחו את כל משפחתי, וירצחו גם אותי. זורין 
אמר כי אין ברירה. נשים קשישות לא תצלחנה למשימה זו. על כן חייבת את ללכת ולעשות 
ככל יכולתך כדי להציל יהודים ממוות וַדאי. גם דודתי התיפחה בבכי, והפטירה לבסוף: 
"הינדה, אין ברירה! את מוכרחה ללכת!" 

איטה היתה כבת 12, ונראתה כיהודיה. אני, אף ששערותי שחורות, לא נראיתי כיהודיה. 
זורין הביא אותנו לבית אחד, ושם היתה בחורה קשרית, ושמה סוניה. היא מסרה שמות של 
אנשים בגיטו שעלינו לבוא אתם בקשר. זורין ביקש שנביא רופאים, כי במחנה של נשים 
וילדים הצורך ברופא הוא חיוני ביותר. דוּבר על רופא בשם זיבֶציקר וכן רופאת-נשים ד"ר 
קרזון. וכן ביקש שנביא בחורים צעירים. בגיטו עדיין היו בחורים צעירים שעבדו במפעלים 
שונים של גרמנים. מסרו לי כתובת של בית בגיטו שבו נמצאים בחורים בני 20-18 העובדים 
בשירות-הבטחון הגרמני ס"ד ומיועדים לחיסול מידי. 

יצאנו שתינו בלילה לדרך והגענו עד הכפר מָדוָדז'ינה בריחוק של 10 ק"מ ממינסק, ונתקלנו 
במארב גרמני. הגרמנים פתחו עלינו באש וצרחו כאילו לגיונות שלָמים עומדים להתקיף 
אותם. הפכנו פנינו לכיוון היער. איני יודעת מאין שאבנו כוחות לרוץ. עברנו את היער של 
סטארויה-סָלוּ. תפס אותנו גשם שוטף, מַלוּוֶה רעמים וברקים. 

חזרנו לסטארויה-סֶלו אל סוניה הקשרית. סוניה נזפה בנו על שלא ביצענו את המשימה. 
פקודה יש לבצע, ולא -- דינו מוות ביריה. על כן חייבות אנו לחזור לגיטו. 

לנו בכפר, ייבשנו בגדינו ולמחרת בבוקר ליוו אותנו עד צאתנו מהיער בדרכנו לגיטו נחמה 
ואמה של איטה. עברנו בדרך את הכפר מָדוָדז'ינה, פגשנו גויים, שוטרים וגרמנים, ולא שמו 
לב אלינו. הגענו לבית הקברות של הנוצרים במינסק, אך עדיין נמנע מאתנו להיכנס לגיטו. 
היה עלינו לחכות עד שעה שבע בערב, זמן שיבת העובדים לגיטו. היה אתנו מזון, אבל לא 
יכולנו לבלוע אותו. ישבנו בבית-הקברות וכאילו קונָנוּ על קברי קרובים. כעבור שעתיים 
החלפנו בגדינו, הגענו עד לקבוצות החוזרות מהעבודה לגיטו, והצטרפנו אליהן. על-יד שער 
הגיטו עמדו קציני ס"ס וצרחו. הצלחנו להיכנס בשלום לגיטו ומיד פנינו למקום מגורי הדוד 
רובנצ'יק ושל דודה ואַחיָנית ואחי-אמי עם שלושה ילדים. הודענו להם שיתכוננו לדרך, 
לפרטיזנים. הם נדהמו למראי, כי נפוצה שמועה בגיטו שנהרגתי. 

החלטתי לצרף את בני-משפחתי על דעתי-אני. הדוד אהרן, אחי-אמי, סייד במקצועו, סירב 
לעזוב את הגיטו, טען כי הגרמנים לא יגעו בו לרעה. היה לו רשיון להסתובב באזור הרוסי. 
הודעתי גם לדוד ישראל רובנצ'יק וכן לאחיָני הירשל ולאחינית ניניה, ולדודתי סימה, 
רופאת-שיניים, שיתכוננו לדרך. הם ארזו את חפציהם וחיכו לבואי. ניגשתי לרחוב 
אבודקובה, לרופא ד"ר זיבֶציקר, והודעתי לו, כי קיבלתי הוראה להעבירו ליער ושיקח אתו 
תרופות וחמרי-עזר רפואיים. וכן הודעתי לרופאת השיניים קרזון שתתכונן לדרך ושכולם 

יתרכזו בבית ברחוב אבודקובה. לאחר מכן ניגשתי לקבוצת הבחורים שעבדו בס"ד והודעתי 
להם שיתכוננו לצאת לפרטיזנים ויקחו אתם נשק, שנוכל להתגונן אם ניתקל בגרמנים. 
התאספנו כולנו. אל הצעירים נספחו שתי בחורות, רשה ונָלה, וכן ילדה קטנה, רעיה, 
שהפצירה בי בדמעות שליש, ולא יכולתי לעמוד בפניה. היינו קבוצה של למעלה משלושים 
איש. הודעתי כי אני אלך בראש, ואחד-אחד יחמקו מהגיטו ויורידו את הטלאי. קבענו מקום 
ששם נתאסף. 

היה שקט, וקל היה לחמוק מהגיטו. עברנו את האיזור הרוסי. גם האיזור הרוסי היה חשוך 
למחצה, וכך הגענו עד לכפר מָדוְדז'ינה. שם היה מקום-המפגש. היה שם חורש. אספנו 
מקלות וקתים של רובים פגומים, כדי שיחשבו כי הולכת כאן קבוצה מזוּינת עם נשק רב. 
הגענו לסטארויְה-סָלו עם אור הבוקר. שם פגשונו מפקד המחלקה, דודתי ואם חבָרתי איטה. 
הם ציפו לבואנו, קיבלונו בנשיקות. המפקד הודה לנו. האכילו אותנו, נחנו שעה קלה 
ונצטוינו לשוב מיד לגיטו ולהביא עוד אנשים. 

נתבקשנו להביא גברים וילדים וכן זמרת אחת מראדיו מינסק שהיתה שרה גם ביידיש, 
פלוטקינה ואחותה. וכך היה. הודעתי לזמרת פלוטקינה והיא אספה עוד בחורים וגברים 
נשואים עם נשותיהם וילדיהם. הפעם התרכזנו בבית דודי. כשחזרתי לגיטו, שמעתי כי 
הגרמנים הרגו אנשים שונים ברחוב אבודקובה בגלל היעדרם של הבחורים שהיו צפויים 
לחיסול. העברתי את הקבוצה הזאת ליער. בפעם השלישית אספתי קבוצה של 50 איש 
בערך. בינתים נפוצה השמועה בגיטו, כי אני מעבירה אנשים לסטארויה-סָלו ואז התחילו 
אנשים ללכת בעצמם ללא ליווי שלי. יום יום יצאו יהודים מגיטו מינסק והגיעו בדרכים 
משלהם לסטארויהדסָלו, ויש שנהרגו בדרכים. 

ושוב חזרתי לגיטו. הודעתי לכל מי שפגשתי שאם ברצונו להגיע לפרטיזנים, יבוא אתי. כך 
הגעתי חמש פעמים לגיטו והוצאתי משם אנשים, נשים וילדים. במשך זמן קצר התרכזו 
במחנה שלנו 300 איש. המפקד אמר לי כי פעלתי דיי ועתה עלי לנוח. שוב לא אלך לגיטו. 
במקומי ילכו עכשיו ילדים שאני הבאתים ליער. וכך היה. בין ההולכות לגיטו היתה רעיה וכן 
סימה, ילדה אמיצה מאוד, שהיתה חודרת יום יום לגיטו ומוציאה משם אנשים ליער. מובילי 
הקבוצות היו תמיד ילדים, משום שהם היו אמיצים וזריזים, ולא ידעו פחד. 

לאחר שהתרכז מספר גדול של יהודים במחנה שלנו, אורגנו גם קבוצות לוחמות להגנה על 
המחנה, וכן לאיסוף מזון ולביצוע פעולות חבלה נגד הגרמנים. המקום נעשה צר בסטארויה- 
סֶלו, כי הגרמנים הריחו שיש במקום ריכוז של פרטיזנים, ואז החליט זורין להרחיק אותנו 
משם והעביר אותנו ליער נאליבוקי, במרחק של כ-150 ק"מ מסטארויה-סֶלו. ההעברה 
נמשכה למעלה משבוע ימים, כי הלכנו בשבילים נסתרים, כדי לחמוק מידי שוטרים 
בילורוסיים וגרמניים. ההליכה היתה ברגל, ורק ילדים ונשים חולים הוּשבוּ על עגלות, וכן 
חמרי רפואה ומזון. 

בדרך היינו נכנסים לכפרים ומבקשים מזון. היו גויים שנתנו לנו מרצונם שקי תבואה 
שהעלימו מהגרמנים והיו שסירבו ולקחנו מהם בכוח. 

כשהגענו למקום, הוקצה לנו שטח-דיער מסוים למחנה שלנו. ראשית כל הוקם בית-מלאכה 
לתיקון נשק. היה עמנו יהודי ממינסק, מומחה לתיקון נשק, שהיה עושה פלאים ממש. את 
הנשק חילקו לצעירים ולמבוגרים שידעו להשתמש בו. דודתי נחמה רובנצ'יק מונתה 
כאחראית על המזון ואירגנה את המטבח. בדרך מצאנו איזה דוּד ובו בישלוּ את האוכל. 
יום-יום הגיעו אלינו בורחים מגיטו מינסק: גברים, נשים וילדים. בין הבורחים היו גם 

שוטרים יהודים, שהרגישו כי הגרמנים עומדים לחסלם. את השוטרים היו בודקים אם היו 
משתפי-פעולה מרצון עם הגרמנים. אם היו הוגנים, וסייעו ליהודים בתפקידם -- סופחו 
למחנה ואם נתברר כי שיתפו פעולה עם הגרמנים, העמידו אותם למשפט. השופטים היו 
מפקדנו זורין ואנשי הגיטו הבורחים. על שיתוף-פעולה עם הגרמנים הוּצא פסק-דין של 
מוות. מבצעי פסק-הדין היו האנשים שהעידו על השוטרים. היה זה הכרחי, כי היה חשש 
שמשתפי-הפעולה עם הגרמנים יסגירו גם את המחנה שלנו לגרמנים. 

היו כאלה שהציעו לכפר על מעשיהם על-ידי הברחת אנשים מהגיטו והבאת נשק. במקרים 
מסוימים נהגנו כן, ולאחר שהנאשמים ביצעו מה שנדרש, ניתנה להם חנינה. 

היה שוטר אחד בגיטו שהגיע למחנה עם אשה וילד. כשהוציאו עליו פסק-דין מוות, התחנן 
על נפשו ופדה עצמו ב-80 רובל מטבעות-זהב שהביא אתו. הזהב חבוי היה במחלפות אשתו. 
חננו אותו. את הזהב מסר למפקדה ובכסף זה היו רוכשים מזון והעיקר מלח. מזמן לזמן היו 
עורכים אצלנו איסוף טבעות זהב או שעוני-זהב ומוסרים למפקדה לרכישת מצרכים. אמון 
אנשינו בזורין היה לבלי גבול. לא חשדו בו, או במפקדי המחלקות, כי הם מפרישים חלק 
מהזהב לעצמם. ראינו בעליל מה מסורים הם לנו. 

הקבוצות הלוחמות שלנו עסקו, בין היתר, באיסוף מזון. היו נכנסים לכפרים שבסביבה 
ומחרימים תבואות, בהמות וכו'. קרה שההחרמה בוצעה תוך כדי קרב עם משמרות של 
גרמנים או שוטרים בילורוסיים. פעם נפלה קבוצה שלנו בידי פרטיזנים פולנים ואנשי 
ולאסוב. הללו פרקו מהם את נשקם והרגום. ניספו אז כתריסר בחורים שלנו. 
לאט-לאט התרכז עדר פרות במחנה שלנו. היינו מוציאים את העדר למרעה. שמרנו עליו 
מכל משמר, כי מי יודע מתי יגיע יום השחרור? הכינונו לנו מחפורות ושם גרנו. 
זורין הקים מחנה של ילדים, ובו לימדו את הילדים כמו בבית-ספר. לימדו על פי רוב בחורות 
ממינסק. גם חבֶרתי פרידה סקורוחוד היתה אחת המורות. מאות הילדים חולקו לפי הגילים 
בכיתות. חלק מספרי-הלימוד הביאו הבורחים מהגיטו, וחלק החרמנו אצל הגויים בסביבה. 
הקמנו גם ספריה. שפת-הלימוד היתה רוסית. על יהדות לא ידענו כמעט דבר, אף שהיו 
בתוכנו גם יהודים משטחי פולין לשעבר. 

אחר-כך החלה בלוקדה של הגרמנים. הם הקיפו את כל מחנות הפרטיזנים. זורין דאג לנו, 
ולפי הוראותיו היינו חומקים ממקום למקום. בכלל היה זורין האב של כל ילדי המחנה, דאג 
להם במיוחד. את האוכל הטוב ביותר נתן לילדים. 

בזמן הבלוקדה גרתי עם דודי ישראל רובנצ'יק ודודתי נחמה במחפורת אחת. יוכבד לא היתה 
אתנו. היא היתה מפקדת קבוצת-חבלה במחנה לוחם. לפרקים היתה מבקרת אותנו. כולם 
קיבלו אותה בכבוד רב, כי מעשי-הגבורה שלה הוציאו לה שם בקרב הפרטיינים. 
כשהחלה הבלוקדה, וצריך היה לזוז, השגיח זורין כי אינני. הוא חיפש ומצא אותי ישָנה. 
העיר אותי והתחלנו לחמוק מהמקום. אוירונים גרמנים עוברים מעלינו ויורים במכונת- 
יריה. היינו מתחבאים בין השיחים. השמועה אמרה כי אנו מוקפים. קמה בהלה. רבים החלו 
לברוח לכל הצדדים, וסופם שנפלו בידי הגרמנים וניספו. אנחנו הלכנו עם זורין עד לביצה. 
עברנו את הביצה. את הילדים העבירו על הידים -- הגברים והנשים. הגענו ליער ושם 
שהינו כמה ימים. הבלוקדה פסקה. הצבא האדום התקדם והתקיף והגרמנים ברחו. היה זה 
בקיץ 1944. במקרה הגיעו הגרמנים הבורחים עד למקום שבתנו ביער. פרצו חילופי יריות, 
וזורין נפצע ברגלו. העמסנו את זורין על עגלה. העגלה היתה כולה שטופת דם. חבשנו את 
הפצועים, קברנו את ההרוגים ונדדנו ביער. פרטיזנים שפגשנו טענו כי אינם יכולים לעזור 

לנו, כי הם עצמם צריכים להתגונן מפני הגרמנים. נדדנו עד שפגשנו את הצבא האדום. 
היתה זאת פגישה עליזה מאוד וטראגית מאוד. התחבקנו ובכינו. הם עזרו לנו לסחוב את 
החבילות שלנו, הפרישו לנו ממזונם וניחמו אותנו כי בקרוב ישחררו את כל הערים 
הכבושות והכל ישוב לקדמותו. הבחורים הצעירים התחננו שיספחום לצבא הלוחם. ואמנם 
לאחר מכן הוּצאה פקודה, כי על הפרטיזנים הלוחמים להצטרף לצבא. התחלנו ללכת לכיוון 
מינסק ששוחררה כבר. נעזרנו על-ידי משאיות צבאיות שהובילונו כברת-דרך. למינסק 
הגיעו נשים, ילדים וזקנים מהמחנה שלנו. כשהגענו, הפרידו את הילדים מהמבוגרים 
והכניסו אותם לבית ילדים. גם אני, שהייתי כבר כבת 13, הוכנסתי לבית-הילדים. זורין 
שנפצע הועבר באוירון לבית-חולים למוסקבה. 

בבית-הילדים נתנו לנו אוכל, רחצו אותנו, החליפו את בגדינו הפרטיזניים בבגדים נקיים. 
הציעו לנו מיטות עם סדינים לבנים. אחיניתי נשארה בבית הילדים. ואני אמרתי לנפשי 
שמוכרחה אני לראות את ביתנו. וכן עשיתי. מצאתי את הבית נעול ועל הדלת פתקה 
ברוסית: בית זה תפוס על-ידי קפיטן הנקו"ךָ. הורדתי את הפתקה, שברתי את המנעול 
ונכנסתי ולנתי בבית. למחרת הגיעו הדודים, גם ביתם נשאר והם השתכנו מול ביתנו. 
למחרת הופיע הקפיטן, גוי. כשראה אותי, נדהם ושאל: "איך הגעת לכאן? למה שברת את 
המנעול?" הסברתי לו כי זה ביתי. בבית זה נהרגו הורי ואחיותי. 

-- אם זה ביתך, הרי זה מובן. אבל אני מוכרח לגור כאן כל זמן היותי במינסק. 
ואמנם, הוא גר בביתי כמה שנים ושילם שכר-דירה. לאחר מכן הגיע אחי אמי עם אשתו 
ושני ילדיהם וגרו בביתי. דודי היה נותן לי מכל מה שהיה לו. גם הגויים שגרו ברחוב שלנו 
החלו להביא לי: שמלה, כותונת, מזון, תפוחי-אדמה. הם התיחסו אלינו טוב מאוד, אולי 
מתוך פחד, כי הרי שדדו לא מעט רכוש יהודי. 

לאחר מכן נערכו משפטים במינסק. הודעתי בבית-הדין כי הבית שלי ובו נהרגו הורי 
ואחיותי. הגויים העידו כי אמת הדבר. ואכן פסקו כי הבית שלי ומועצת העיר קבעה לי 
פֶּנסיה של 100 רובל לחודש. עד גיל 18 קיבלתי פנסיה של 100 רובל לחודש. היה זה בעת 
ההיא סכום ניכר. נכנסתי ללמוד תחילה לבית-ספר, ואחר-כך עזבתיו ונרשמתי לבית-ספר 
ערב. מצאתי מקום-עבודה ב"ווּיָנטורג" הבילורוסי. שם למדתי קצת תפירה. לבסוף עברתי 
לעבוד בבית-מלאכה למעילי-ילדים. 

בחצר שלנו זרענו תפוחי-אדמה. הדוד, הדודה ואני עבדנו בגן. התחלנו למכור קצת תפוחי- 
אדמה מתוצרתנו. הדוד קיבל עבודה במקצועו כסייד. לְיָמים הכרתי בחור מינסקאי שאמו 
באה מפולין ובשנת 1947 באנו בברית-הנישואים. 

ידיעותינו על ארץ-ישראל, של בעלי ושלי, היו קלושות מאוד. אבל היינו מקשיבים בחשאי 
לקול ישראל. שמענו על קום המדינה ועל מלחמת השחרור. לבנו כאב את כאב העם. 
בשנת 1957, כשהחלה הריפאטריאציה של אזרחי פולין, נסע בעלי למולודצ'נה והוציא 
תעודה כי הוא אזרח פולני. לפני כן נולדו לנו שני בנים. בעלי רצה לנסוע לפולין. אמרתי לו: 
"באשר תלך אלך עם הילדים". 

הגשנו בקשה לצאת לפולין וקיבלנו את הרשיון ללא קשיים. היינו ראשוני היוצאים ממינסק 
לפולין. בפולין הגשנו מיד בקשה לעליה לארץ. התעוררו קשיים שונים. היה עלי לותר על 
אזרחותי הרוסית. לבסוף הצלחתל לקבל ו ועליתי עם הילדים לארץ ב-1959. 
בעלי הצטרף אלי כעבור שנה. 


פרידה סקורוחוד 
רימונים בלי נפצים 


המרוּאיינת, פרידה סקורוחוד, נולדה 
במינסק בשנת 1928. עלתה בשנת 1949. 
תושבת תל-אביב. 
מינסק היתה עיר יהודית. שמענו יידיש גם בבית וגם ברחוב. קיבלנו חינוך כללי, לא יהודי, 
ובכל-זאת ידענו גם על יהדות. היהודים השתדלו להקנות לילדיהם השכלה. היו בתי-ספר 
ביידיש וגם סמינר למורים ביידיש. 
כשפרצה המלחמה, הסתייגה האוכלוסיה הבילורוסית בחלקה מהגרמנים -- חברי המפלגה 
הקומוניסטית היו מדוכאים מאוד מהכיבוש הגרמני. ובחלקה אולי שמחה לכיבוש, אבל לא 
הפגינה ברבים את שמחתה, משום שלא היתה בטוחה שהכיבוש הוא יציב. בקרב היהודים 
היו חלוקות הדעות. הצעירים שנאו את הגרמנים, מפני שהם פאשיסטים. ואילו המבוגרים, 
שזכרו עוד את ימי הכיבוש הגרמני בשנת 1918, טענו כי הגרמנים הם אינטליגנטים, 
חרוצים, עם נפלא. 
הצרות התחילו מיד. בסוף יולי ריכזו את כל היהודים בגיטו. אנחנו נשארנו בביתנו שהיה 
בתחום הגיטו. בהתחלה היה לנו מה לאכול, כי עם כניסת הגרמנים בזזו האנשים את מחסני 
המזון וסחבו קמח, שמן, דגים מלוחים וכדומה. אך המזון שהכינונו לא הספיק לזמן רב. 
עם כניסתנו לגיטו הוכרחנו לתפור על בגדינו טלאי צהוב בקוטר של 10 ס"מ, מצד החזה 
ומצד הגב. היינו צריכים להוסיף מתחת לטלאי הצהוב את מספר הבית. 
יום אחד באו הגרמנים, פשוט עברו מבית לבית ואספו את הגברים מגיל 16 עד 60. חלק 
מהאנשים הספיק לברוח ולהתחבא. את כל אלה שאספו הגרמנים לא ראינו עוד. אבא שלי 
ניצל במקרה. גרמני אחד הכריז שהוא זקוק לטייח. אבא הודיע כי הוא טייח, אף על פי שלא 
היה טייח. הגרמני פקד עליו לקחת איתו עוד שני אנשים וללכת אחריו. הוא הביא אותם 
לפרבר העיר וצִיוֶה עליהם לנקות את הבית. הם עשו כן. הוא האכיל אותם ולמחרת החזיר 
אותם לגיטו. 
לאחר מכן פקדו הגרמנים לגייס אנשים לעבודה והוקם ה"יודנראט". הפקודות של 
היודנראט נכתבו ברוסית. היציאה לעבודה היתה מהכיכר שעל-יד היודנראט. גם אני, ילדה 
בת 12, יצאתי לעבודה. עבדתי בבנין מחסנים לנפט. היינו חופרים באתים, מעמיסים אדמה 
על מריצות ומעבירים לצד השני של הכביש. היתה זאת עבודה מפרכת. הגרמנים היו 
משגיחים עלינו, וכפעם בפעם מרביצים בפרגול. אוכל קיבלנו רק בעבודה. אני הייתי 
מקבלת פעם אחת ביום מרק ו2807 גרם לחם. לנשארים בגיטו לא חילקו מזון. אני הייתי 
חוסכת מפי ומביאה לחם לאחותי הקטנה ולסבתא. כל יתר בני משפחתי עבדו. 
מים בגיטו היינו שואבים מבארות. חשמל לא היה. עצים לבערה היינו מקוששים בהפסקת 
הצהריים מהבניינים ההרוסים. היינו יוצאים לעבודה ב-7 בבוקר וחוזרים ב-6 בערב. 
קשה היה להתקיים מאוכל זעום תוך כדי עבודה מפרכת. היינו נעזרים בסחר-חליפין. לבתים 
ההרוסים שבסביבה היו באות גויות, והיינו מחליפים בגדים, סדינים או כלים אחרים במזון. 
אם נתפסנו בזמן המסחר, היו הגרמנים מחרימים את הסחורה וחולקים גם לנו וגם לגויות 
מכות-רצח. 
עבדתי בכל מיני עבודות. פעם עבדתי עם אמי במחסן נשק. היו אלה פגזים גדולים שעלינו 
היה לנקותם ולשמנם. נשים וגברים עבדו בעבודה זו. פעם העליל עלינו גרמני כי נגנב נשק. 

והרי היו שם רק פגזים כבדים שאי אפשר להכניסם לסל. בכל זאת פקדו על כל חמישי 
לצאת מהעבודה ולעינינו הרגום, כ-20 איש. 

פעם אחרת סודרנו, בעזרת שוטר יהודי מכר, בעבודה במחסן של תפוחי אדמה. היה זה 
מקום-עבודה מצוין. היה עלינו לברור את התפודים הרקובים ולנקות את הטובים בשביל 
מטבחי הגרמנים. הורשינו לקחת את תפוחי האדמה הרקובים. אבא היה מביא איתו 
מהעבודה קליפות תפוחי-אדמה שאסף במקום עבודתו. היינו מנקים אותן, טוחנים במכונת- 
הבשר ומכינים מהן לביבות. טעמן היה מר. 

באוכל שהיינו מכינים בבית היינו מתחלקים עם הזקנים שלא יצאו לעבודה. היה ביניהם 
מוסיקאי אחד, מכר שלנו שלא יצא לעבודה. בשובי מהעבודה הייתי מביאה לו משהו 
לאכול. התחלקנו עם אחרים, אף שאנו עצמנו היינו שרויים ברעב מתמיד. מישהו סיפר 
שאפשר להכין מרק מעשב מסוים. היינו יוצאים ללקט את העשב, מבשלים מרק, אוכלים 
בעצמנו וגם מחלקים לזקנים. 

האקציה הגדולה הראשונה התחילה ב-7 בנובמבר 1942 ונמשכה 3 ימים. נהרגו עשרות 
אלפי יהודים. הביאו אותם ליד בורות כרויים ופתחו עליהם באש ממכונות-יריה והם נפלו 
לבורות. אחדים לא נהרגו ורק נפצעו. ומאחר שבימים הראשונים לא כיסו הגרמנים את 
הבורות, הגיחו בלילה הפצועים מתוך ערימות ההרוגים והגיעו חזרה לגיטו. 

הטילו קונטריבוציה על היהודים בכסף ובזהב. המשטרה היהודית היתה צריכה לאסוף את 
הקונטריבוציה. היו שוטרים שניסו לשכנע למסור את הכסף והזהב לגרמנים, כי על ידי כך 
יאריכו את חייהם של יושבי הגיטו. והיו שוטרים שבאו בצעקות והיו מכריחים את האנשים 
למסור את כספם וזהבם. נמסר כי הגרמנים איימו על היודנראט שאם לא תיאסף 
הקונטריבוציה עד תאריך מסוים, יהרגו עשרים אלף יהודים. וכך נאספו הכסף והזהב. 
לאחר האקציה של נובמבר, צומצם שטח הגיטו והוקמה גדר תיל. למרות השמירה הגרמנית, 
לא היה כל קושי לחמוק מהגיטו. הגרמנים היו נכנסים לתא השמירה לאכול ומוסרים את 
השמירה לשוטרים היהודים ואלה לא הקפידו. לא ברחנו לצד הארי, כי לא היה לאן לברוח. 
הרוסים פחדו להסתיר יהודי. כל מסתיר יהודי היה צפוי לעונש מוות. והיה גם חשש מפני 
מלשינים. אינני מכירה אף אשה אחת שעברה לצד הארי ונשארה בחיים. 

היה קיים בית יתומים בגיטו. נערכו גם אקציות של הריגת ילדים בגיטו. באחת האקציות, 
ב"28.7.42 נפלה גם אחותי הצעירה שלא יצאה לעבודה. 

בין אקציה לאקציה היו סתם הריגות ורציחות. לפתע היו מופיעים גרמנים ומוציאים את כל 
דרי הבית להורג ברחוב. פעם נרצח קצין גרמני בעיר. כגמול הופיעו בגיטו הגרמנים, מילאו 
חמש מכוניות משא ביהודים והוציאו אותם להורג. 

באחת האקציות, ב-2 בפברואר 1942, נהרגה אמא. 

היו אקציות נוספות ב-28.8.42; ב-2.3.43; ב-20.3.43. נהרגו עשרות אלפים. מספר 
היהודים בגיטו התמעט. ודוקא אז הוטב במקצת מצבנו הכלכלי. הגרמנים נתנו לנו יותר 
מזון. אני, אחי המבוגר ממני בשנתיים -- אז בן ט"ז, חברו מיטיה בן ט"ו ועוד בחורה 
אחת, טָניה, בת י"ט, עבדנו בבית-חולים לפצועים גרמניים. על-יד בית-החולים היה משק- 
עזר חקלאי. תרנגולות, אוָזים וחזירים. היינו מאכילים את החזירים ומנקים אותם. כן היינו 
מחממים מים לחולים ומנקים את האמבטיות. השומרים היו אוקראינים, ובראשם עמד קצין 
גרמני. האחיות היו לאטביות. כולן ידעו רוסית. האחיות נהגו איתנו באכזריות. שמנו לב כי 
חדר אמבטיה אחד תמיד סגור. הקירות החוצצים בין חדרי האמבטיות לא הגיעו עד לתקרה. 

אחי הרים אותי פעם וראיתי כי האמבטיה מלאה נשק, נשקם של השומרים האוקראינים. 
היה זה במאי 1943. בגיטו נשארו רק כ-5000 יהודים, וידענו כי סופנו קרוב. 

נודע לנו כי הגרמנים נחלו מפלה על-יד סטאלינגראד. לפי השמועה, היה מקלט ראדיו 
בגיטו, ומפעם לפעם היו מגיעות אלינו ידיעות על המתרחש. אוירונים סוביטיים התחילו 
להפציץ את מינסק. זה הרים את מוראל התושבים. היינו יוצאים בלילות החוצה ומצפים 
להפצצות. ניפול נא על-ידי הפצצות שלנו, ולא מידי הגרמנים השנואים. 

עוד בסוף 1942 הגיעו אלינו שמועות על קיומן של קבוצות פרטיזניות ביערות. אבל לא 
ידענו איך להגיע אליהן. אח צעיר של טַנִיה, סימקה, ברח לפרטיזנים. הוא הבטיח לנו 
שישתדל להוציא גם אותנו מהגיטו, אבל לא ראינו ולא שמענו עליו עוד. 

ביום 25.5.43 הופיע אצלנו חבר של אחי, רוסי שלמד אתו בבית-הספר, יוּרקה שמו, ואמר 
לאחי: "הסתלק מהגיטו, עומדים לחסל את כל היהודים". אחי טען שאינו יודע לאן לברוח. 
יורקה הבטיח לו לבוא למחרת בצהריים להוציאו ליער. אחי הציע לו לקחת גם אותי. יורקה 
התנגד לכך, משום שאני נראית כיהודיה ואסכן את הבריחה. אחי סירב ללכת לבדו. אז 
הצעתי ליורקה שאחי יביא אתו גם נשק ויורקה שמח מאוד. וכך נדברו: הוא יופיע למחרת 
בצהריים, ואחי ישמור על קשר-עין אתו וילך אחריו ממרחק-מה. אם ייעצר אחד מהם, לא 
יתגלה הקשר שביניהם. 

החלטנו לצאת כולנו יחד, וכן לנצל את ההזדמנות שהשומרים האוקראינים משתכרים 
ולסחוב נשק. בהזדמנות הראשונה העביר אותי אחי לאמבטיית הנשק, מילאתי שק בתת- 
מקלע, כדורים ורימונים. החבאנו את הנשק באחת החורבות וציפינו למחרת. היינו מתוחים 
מאוד מחשש שמא יגלו האוקראינים את הגניבה. למחרת, ב-26.5.43, הגענו לעבודה כרגיל. 
יוּרקה הופיע בצהריים בדיוק, כשהשומר נכנס לאכול. חמקנו לחורבה וחילקנו את הנשק. 
כל אחד לקח שני רימונים. את התת-מקלע לקחה טָנִיה. את הכדורים שמתי בסל. לבשנו 
בגדים ללא טלאי צהוב ויצאנו לדרך. הראשון הלך יוּרקה, ואחריו במרחק-מה אחי. במרחק- 
מאחי הלך חברו מוטקה. טֶניה ואנוכי הלכנו יחד ושוחחנו. עברנו את כל מרכז מינסק. 
פגשנו גרמנים ולא עצרו אותנו, שכן לא העלו כלל על דעתם כי יהודים יעָזו לצאת באמצע 
היום לרחוב. סיכמנו בינינו שאם הגרמנים יעצרונו, נפוצץ אותם ואת עצמנו ברימונים. 
הגענו עד ליציאה מהעיר. השומרים הגרמנים ישבו בצריפים ואכלו צהריים. איש לא עצר 
בעדנו. כשיצאנו מהעיר ויּרקה הפך פניו וראה כי אנחנו ארבעה אנשים, אמר: "לוּ ידעתי 
כי כולכם הולכים אחרי, לא הייתי מסתכן". הוא הראה לנו באיזה כיוון ללכת ואמר: "בכל 
מקום תמצאו פרטיזנים. אל תלכו בדרכים הראשיות ואל תיכנסו לכפרים. עם הנשק הזה 
שבידיכם תתקבלו ברצון אצל הפרטיזנים, אך אל תוציאו לפני כן את הנשק מידיכם". 
המזון שבידינו היה 250 גראם לחם לאיש וכמה תפוחי-אדמה. שוטטנו ביער ולא פגשנו 
פרטיזנים. כשרעבנו, נכנסנו באחד הכפרים לבית אחד, והגויה נתנה לנו כמה תפוחי-אדמה 
והראתה לנו את הכיוּן למקום שבו נמצאים פרטיזנים. שוטטנו שלושה ימים ביער. נכנסנו 
לבתים של גויים וקיבלנו אוכל. לפתע שמענו קולות ביער, וראינו בית שאליו הגיעו רוכבים 
על סוסים, וכוכב אדום על כובעי האנשים. יצאנו אליהם והם קיבלונו בשמחה. סיפרנו להם 
כי ברחנו מהגיטו ואנו רוצים לנקום בגרמנים. כשראו אותי ואת טָנִיה, אמרו כי אין מקבלים 
בנות לפרטיזנים. אחי הכריז כי בשום פנים לא ייפרד ממני. הם הבטיחו לדבר בנידון זה עם 
המפקד שלהם. למראה התת-מקלע והכדורים, התנוצצו עיניהם. התחלנו לחשוד בהם, ולא 
גילינו להם שיש לנו עוד כדורים ורימונים. הם טענו: "מנין לנו שאָמנם רוצים אתם להילחם 

בגרמנים, ושמא אתם מרגלים ?". השבנו כי שום יהודי לא יסַכן את נפשו למען רוצחי עמו. 
הגיע הלילה וסוּדרה שמירה שבה שותפו גם הבחורים שלנו, כל אחד שעתיים. הבנות אינן 
שומרות. כשסיים מוטקה את תורו בשמירה, ביקש הפרטיזן שהחליף אותו את התת-מקלע 
ממוטקה. מוטקה סירב תחילה, אך לאחר שידולים ואיומים מסר לו את התת-מקלע. למחרת 
בבוקר לא ראינו עוד את התת-מקלע. לשאלתנו השיבו כי המפקד לקח אותו ונסע לגדוד. הם 
הרגיעו אותנו: "אין לכם מה לדאוג, בגדוד תקבלו חזרה את הנשק". ואף נתנו לנו שני 
אנשים שיובילונו לגדוד. 

שוטטנו שעה קלה ביער. פתאום אמרו לנו המלוים: "חלצוּ את הנעליים!". אמרנו להם: 
"שמעו, חבריה, חיינו שָוים בעינינו כקליפת-השום. לא באנו ליער אלא כדי לנקום 
בגרמנים. נתחיל את הנקמה בכם", ושלפנו את הרימונים. הם נבהלו ואמרו: "רק לֶצון 
חָמדנוּ, אמנם קיבלנו פקודה להיפטר מכם, אבל אין בכוונתנו להרוג אתכם. היזהרו 
מלהיפגש עם הפרטיזנים, כי הם בודאי יהרגו אתכם. שכן מה תועלת יש בבנות ביער? רק 
מטרד הן". 

הם הסתלקו ואנחנו נשארנו. החלטנו לגשת לכפר. אם נפגוש גרמנים, נזרוק עליהם את 
הרימונים ונלחם עד נשימתנו האחרונה. התקרבנו לכפר אחד ונכנסנו אליו. באו לקראתנו 
פרטיזנים ועמהם הרש סמולר. הם קיבלו אותנו בחמימות. סיפרנו להם על התקלה עם 
הפרטיזנים. סמולר ניחם אותנו ופקד על אחד הפרטיזנים להביא אותנו לגדוד ע"ש 
פארחוּמֶנקו. שם נמצאים יהודים רבים ויקבלונו בסבר פנים יפות. וכך ניצלנו. 

סמולר היה אז קומיסאר בגדוד על-שם סָמיונוב. הוא חקר אותנו, שאל על הנעשה בגיטו. 
הראינו לו את הרימונים וחגורות הכדורים לתת-מקלע. כשראה את הרימונים פרץ בצחוק: 
הרימונים הם ללא נפצים ואינם עשויים להזיק. אמנם, הם עשו את שלהם. לעומת זאת 
הכדורים שווים זהב. סמולר השיג לנו תמורת הכדורים שני רובים עם 30 כדור. כשהחשיך, 
יצאנו לדרך והגענו למחנה פארחומנקו. שם קיבלונו בחמימות. היו שם רבים מיוצאי מינסק 
שברחו ליער. 

המחנה שלנו שַָכן במרחק 30 ק"מ ממינסק. הגיעו אלינו יהודים ממינסק עם ילדים. שלחנו 
ילדים להוציא אנשים מהגיטו. הילדים היו קשרים מעוּלים, ובעזרת המשטרה היהודית היו 
מוציאים יהודים מהגיטו. אנחנו ארבעתנו היינו במחלקה אחת. יצאנו לפעולות וגם שמרנו 
על המחנה. מספרנו גדל ועלה על 200 איש. מחמת קירבת המקום למינסק, לא שהינו במקום 
אחד יותר מחמישה ימים. היער היה קטן יחסית, והסכנה לגדוד שקלט גם עשרות לא- 
לוחמים, זקנים וילדים היתה מוחשית מאוד. ואז הופיע זורין בהצעה שיתנו לו 15 צעירים 
עם נשק והוא יעביר את הנשים, הזקנים והילדים ליער נליבוקי. ואכן, זורין ריכז כ-120 איש 
ויצאנו ליער נליבוקי. נפרדתי מאחי, שבתורת לוחם צעיר לא רצה להיכנס למחנה משפחתי 
לא-לוחם. 

יצאנו לדרך. הלכנו רק בלילות, ברגל. בדרך היו הגברים נכנסים לכפרים ומביאים משם 
אוכל. לחם או תפוחי-אדמה מבושלים. המסע היה קשה מאוד. ירד גשם, אך החזקנו מעמד. 
מקץ שבעה ימים, לאחר שעברנו 150 ק"מ, הגענו ליער נליבוקי. מקום מרוחק מהדרך נבחר 
להקמת המחנה. נצטוינו להקים אהלים למגורים מענפי-אשוח. חולקנו לארבע קבוצות. כל 
בוקר היינו יוצאים למסדר ומקבלים מַטָלות לביצוע. הגברים היו יוצאים לחיפושי אוכל 
ומביאים לפעמים מהכפרים שק קמח או כמה שקים תפוחי-אדמה. אני, כילדה, שמרתי 
בתוך המחנה. היה לנו חדר-אוכל משותף. סירים השגנו בכפרים. כצלחות שימשו לנו 

קופסאות קונסרבים. היוצאים להשגת אוכל היו צריכים למסור הכל למטבח המשותף. וכן 
גם האספקה כולה היתה שיתופית, וחוּלקה על-ידי זורין לנצרכים. זורין היה מתעניין באופן 
אישי בכל אחד. היה עובר את המחנה ושואל כל אחד מה שלומו. 

זרם היוצאים מהגיטו הלך וגבר. יוצאים היו היערה, מגיעים תחילה ליחידה ע"ש 
פארחומנקו, וכשהיתה מתקבצת קבוצה בת 30-20 איש, היו אנשי פארחומנקו מעבירים 
אותם אלינו, ליער נליבוקי. החלו מגיעות אלינו קבוצות קבוצות ויום אחד הגיעה אלינו 
קבוצי" בת 100 איש בבת אחת. 

מצבנו הכלכלי השתפר. מזוננו הוטב בזמן איסוף תפוחי-האדמה. השגנו כמה פרות וקיבלנו 
מנות-בשר. בעונת הקציר הגיעו אלינו כמויות ניכרות של שיפון וחיטה רטובים ואנחנו 
ייבשנו את הגרעינים על גבי אש והכינונו מלאי של קמח. 

הוחל בשיפור השיכון. כל מחלקה חפרה בור גדול בעומק של 3 מטר"עם שיפועים לכניסה 
וליציאה. התקרה היתה של קורות מכוסות עפר, ובה פתחים לאוורוּר ולהוצאת עשן. סוּדרו 
מיטות-עץ בתוך המחפורות. היינו ישנים בבגדים, לא התפשטנו. 

זורין, שהיה אדם בעל מרץ ויזמה, החל לחשוב על תעסוקה לאנשים והקים בתי-מלאכה 
שונים: טחנת-קמח, סנדלריה, בית-חולים גדול עם צוות רופאים ממינסק, בית-מלאכה 
לתיקון נשק ולייצור פצצות, בית-חרושת לנקניק, מתפֶרה. כל איש היה עסוק. בתי-המלאכה 
האלה שימשו לא רק אותנו, כי אם את כל התנועה הפרטיזנית שבמרחב. 

נפתח בית-ספר לילדים. החלו פעולות תרבות למבוגרים, נערכו ערבי שירה ולימודים. מצב- 
רוחנו השתפר, חשנו שאנו מביאים תועלת ואיננו עוד טפילים האוכלים לחם-חסד. 





אנטול וָרטהיים 
עם זורין במחנה המשפחתי 


אנטיל ורטהיים היה ראש-המַטה במחנה 
הפרטיזני המשפחתי של שלום זורין. עלה ארצה 
בשנת 1956. 


אחרי כיבוש ורשה על-ידי הגרמנים בשנת 1939 ברחתי והגעתי לסטולפץ. כידוע, חולקה אז 
פולין בין גרמניה לבין רוסיה הסוביטית, ומחוזותהספֶר של פולין: ווהלין, פולֶסיה, גליציה 
המזרחית ומחוז וילנה-ביאליסטוק סופחו לרוסיה. היתה זו פגישתי הראשונה עם יהדות 
בילורוסיה, הן מפולין לשעבר והן מרוסיה הסוביטית. יהודים סוביטיים רבים, ביחוד יהודים 
ממינסק, הגיעו ל"שטחים המשוחררים", לפי ההגדרה הרוסית, כנושאי תפקידים שונים. 
היתה זאת פגישה מעניינת. אנטישמיות לא היתה רונחת אז ברוסיה. ועם זאת, לא היה סימן 
וזכר לפעילות ציבורית שנשאה חותם יהודי מובהק. היו אלה רוסים שהבינו וידעו לדבר 
יידיש. הם לא התכחשו למוצאם היהודי, ובמשטר הסוביטי אף היה זה מן הנמנע, באשר 
בתעודות הסוביטיות נרשם בסעיף הלאום "יהודי", אלא שלא היה להם שום קשר עם 
מסורת יהודית, תרבות יהודית, מאנויים לאומיים יהודיים. אם הופיע עתון ביידיש במינסק, 
הרי תוכנו היה רוסי-כללי. 

השלטון הסוביטי ניסה להקים בתי-ספר ביידיש ב"שטחים המשוחררים". אך לא היה בהם 
כל תוכן יהודי. לא לימדו היסטוריה יהודית ולא ספרות יהודית. היה זה בפועַל בית-ספר 
רוסי, עם תֶכנית-לימודים רוסית, ששפת הלימוד בו היתה יידיש. ההורים טענו: אם כך הם 
פני הדברים, למה עלינו להקשות על ילדינו את הכניסה לאוניברסיטאות? מוטב שילמדו 
בבית-ספר רוסי-כללי. בשנת 1940 שימשתי כמורה בבית-ספר כזה. אבל מספר התלמידים 
הלך ופחת. 

התעוררה בעיית ההסתגלות למשטר החדש. לנו, לפליטים מפולין הכבושה על-ידי הגרמנים, 
היה הדבר קל יחסית. קיבלנו עבודה והסתגלנו אליה. לא היתה לנו ברירה. אבל היהודים 
המקומיים, החנוונים ובעלי-המלאכה, נאלצו לעזוב את עיסוקיהם ולהשתלב בעבודת 
פקידות או ארטלים (קבוצות-עבודה). כן פחדו מפני פרעות. אמנם אנטישמיות רשמית לא 
היתה קיימת, אבל השנאה ליהודים היתה מושרשת בקרב הבילורוסים, וחששו לפוגרומים. 
היו יהודים בסטולפץ שחיכו לגרמנים כאל גואלים. 

הגרמנים נכנסו לסטולפץ ב-22.6.1941, ומיד התחילו במעשי הזדון: הוצאה להורג של 
אנשים מספר לשם הטלת פחד על האוכלוסיה, גזירת הטלאי הצהוב, רישום כל הגברים מגיל 
4 עד 65 ליציאה לעבודה, הקמת היודנראט ו"שירות הסדרנים", גיוסי"כפיה לעבודה 
בבאראנוביץ' או במינסק וכו', הקמת הגיטו. 

בהתחלה נכנסו ליודנראט יהודים חשובים ומכובדים. כוונתם היתה למַתן את גזירות 
הגרמנים, אבל הם נאלצו לקיים את פקודות הגרמנים ועוררו את זעם האוכלוסיה היהודית 
כנגדם כמשתפי-פעולה. לאט-לאט נשמט השלטון מידי היודנראט ועבר ל"שירות 
הסדרנים". אלה היו אנשי העולם התחתון שקיוו כי תמורת עזרתם לגרמנים יישארו בחיים. 
כבר בראשית 1942 הסתננו לגיטו ידיעות על התנועה הפרטיזנית ביערות. היו אלה שרידי 
הצבא האדום הנסוג שנשארו ביערות. מתוכם התארגנו קבוצות פרטיזניות לוחמות 

בגרמנים, בעלי הכרה. ובתוכם היו גם קבוצות פרטיזניות פראיות, שהיו פושטות בכפרים 
ומחרימות מזון. 

לא קשה היה לברוח ליערות. אבל האחריות לנשארים בגיטו בלמה את הבריחה. ברור היה 
שבמסדרים היומיומיים יתגלה הדבר לגרמנים, ואז הם ייפרעו מכל יושבי הגיטו. אף שידענו 
כי סופנו כלִיה, לא ידענו את המועד לכליה. ואיך תוכל לקבל עליך את האחריות לקיצור 
ימיהם של אלפי אנשים בגיטו? ומי יודע, אולי יתחולל בקרוב שינוי בחזית ותבוא הגאולה ? 
כן לא היה קושי לחַבּל ברכבת, בסטולפץ היתה תחנה מרכזית, לגרום נזק רב לגרמנים 
ולהסתלק ליער. אבל ברור היה שתוצאות החבלה תהיינה, ראשית כל, השמדה טוטאלית של 
הגיטו כולו. ואמנם הבריחה ליער החלה רק עם האקציה הראשונה, כאשר ברור היה כי 
הוחל בהשמדה ואין מה להפסיד עוד. 

בחורף 1942-43 התארגנה התנועה הפרטיזנית במרחב בילורוסיה במתכונת צבאית: פיקוד 
עליון, קשרים עם מוסקבה דרך האויר וכו'. הארגון הבסיסי היה הגדוד שמנה כ500-4007 
איש. הוא היה מחולק לפלוגות, מחלקות וכיתות. כל גדוד הופקד על איזור מסוים, בו היה 
מבצע את פעולות הלחימה בגרמנים וכן מחרים בכפרים העוינים שבאזורו מזון לצרכיו. 
בראש הגדוד עמדה שלישיה: המפקד הצבאי, האחראי לביצוע כל הפעולות הצבאיות; 
הקומיסר הפוליטי, האחראי למדיניות ולפעולות ההסברה; ואיש המודיעין, המפקד על 
פלוגות הסיירים והריגול ועל כל ענייני הבטחון שבגדוד. 

גדודים אחדים היוו בצירופם בריגדה (חטיבה), וזו היתה מופקדת על נפה. גם בה היתה 
שלישיה העומדת בראש. הבריגדות היוו בצירופן אוגדה שהיתה מופקדת על הלחימה 
במחוז, ועל כולם -- המפקדה העליונה של כל מרחב בילורוסיה. בראשה עמד הגנרל 
פלאטון (צַ'רנישב), שלפני המלחמה כיהן כמזכיר המפלגה במחוז באראנוביץ'. כן היו 
ביערות בילורוסיה עוד כמה קבוצות פראיות של פרטיזנים, מחוץ לארגון הצבאי. 
כידוע, חוסלו כל הגיטאות במרחב בילורוסיה בחורף 1942-43, פרט לגיטאות מינסק 
ובאראנוביץ', שחיסולם הסופי בא באוקטובר 1943. עם התחלת ההשמדה בגיטאות, 
התחילה הבריחה ליערות, לפרטיזנים. ומה גדולה היתה אכזבת היהודים ביער. סבורים היו 
שעם הגיעם ליער באה להם הפדות, והנה נתקלו בפלוגות פרטיזניות פראיות, ששדדו מהם 
את כל מה שהביאו ולפעמים גם רצחו אותם. רווחה השמועה כי היהודים מביאים אֶתם 
אוצרות ליערות, ואין תִימַה שהפרטיזנים עטו על השלל. גם כשנתקלו היהודים בקבוצות 
פרטיזניות מאורגנות, לא שמחו הללו לקבלם. קשה היתה עליהם, בתנאי הלחימה, הדאגה 
לנשים, זקנים וטף, לא-לוחמים. כן היוו הלא-לוחמים מטרד שהפריע לבצע פעולות-לחימה. 
הגרמנים ידעו כי היהודים בורחים ליערות, ערכו עליהם מצודים, וזה גרם להיתקלויות 
בגרמנים מחוץ לתכנון. 

הצעקה הגיעה עד למפקדה העליונה, לפלאטון. הוא היה עֶר לבעיה הזאת, שכן היתה פקודה 
של סטאלין להציל אזרחים סוביטיים הנתונים בסכנה. הוא עשה ככל שביכולתו לשלב 
יהודים ביחידות הפרטיזניות. אז בא אליו זורין בהצעה של הקמת מחנה משפחתי של 
יהודים. פלאטון ראה בכך פתרון, והגיש לזורין את מלוא העזרה. 

מי היה זורין? הוא היה איש-מינסק, מאנשי המחתרת שברחו ליער, מפקד פלוגת פרטיזנים. 
היה זה איש פשוט, נגר לפי מקצועו, ללא השכלה פורמלית, אבל בעל תכונות מנהיגות 
שבאו לביטוין בתנאי היער. היו במחנה שלו רבי-סרנים של הצבא האדום וכולם קיבלו 
עליהם את מרותו. הוא היה הסמכות העליונה במחנה המשפחתי, וכן בעיני פלאטון, בכל מה 

שנוגע להצלת יהודים. יכנל היה להגיע לגדולה בתנועה הפרטיזנית, אך הוא העדיף הצלת 
יהודים על קריירה אישית. היה זה יהודי בעל לב חם שכל מאמציו נתונים להצלת יהודים. 
מאחר שחברי נדחו אז ולא נתקבלו לצבא הפולני, הגעתי אף אני ליער, אל מחנה זורין. 
המפקד היה זורין, הקומיסר הפוליטי -- ביגלמן, יהודי ממינסק, איש המפלגה, השלישי 
היה אינטליגנט יהודי ממינסק בתפקיד קצין-מודיעין. ואילו אני נתמניתי לראש-המַטה 
בגדודו של זורין. זו היתה הרביעיה השלטת בגדוד. 

ראשיתו של הגדוד היתה קבוצה של 40-30 צעירים עם נשק אישי. היה זה גדוד לתפקידים 
מיוחדים שהיה כפוף ישירות למפקדה של פלאטון. היתה בגדוד פלוגה אחת, כשמונים איש 
עם מפקד, שהיו לה תפקידים צבאיים גרידא וכן התפקיד של אספקת מזון לכל המחנה. 
אספקת מזון כיצד? הוקצה לגדוד שטח מסוים שבו מותר לו להחרים מזון בכפרים עוינים 
לתנועה הפרטיזנית. מובן מאליו שהחרמה זאת בוצעה תוך כדי לחימה עם אנשי הכפר או 
אנשי המשטרה הבילורוסית. חוץ מפלוגה לוחמת זו היו כמה קבוצות קטנות של חבלנים, 
לחבלה בתחנות הרכבת ובפסי-הרכבת. זו היתה פעולה צבאית ממדרגה ראשונה. על-ידי 
חבלה ברכבת היו מחסלים מאות גרמנים עם תחמושת, אספקה וכו'. החבלות ברכבות היו גם 
מקור אספקה. לאחר שנהרגו הגרמנים, או נטשו את הרכבת, היינו מארגנים העברה של כל 
האספקה הניתנת להעברה. לפעמים מצאו ברכבות גם יינות משובחים ושמפניה. אלה היו 
הלוחמים. 

ואילו יתר אנשי המחנה מה עשו? צפויה היתה להם סכנת דמורליזציה, מישיבה באפס- 
מעשה בתוך היער. וכן היו הפרטיזנים עלולים להאשימם בטפילות. זורין אירגן את כל 
המחנה בעבודה יצרנית. הוא הקים בית-חולים מרכזי גדול, שבראשו עמדה הדוצנטית שטיין 
עם סגל רופאים ואחיות. היו בו עשרות מיטות: מחלקה כירורגית, מחלקה פנימית ומחלקה 
גניקולוגית. בית-חולים זה שירת את כל התנועה הפרטיזנית. 

הוקמו בתי-מלאכה שונים לשירות התנועה הפרטיזנית: בית-מלאכה לסנדלרות, לתיקון 
נעליים ולתפירת נעליים חדשות, מאפיה גדולה, בית-חרושת לנקניק. לכל גדוד פרטיזני היה 
עדר בקר גדול וגם חזירים. היו מביאים פרות וחזירים למחנה שלנו. נמצאו בו מומחים 
להכנת נקניק ובכל הסביבה אכלו נקניק מתוצרת מחנה זורין. הוקם בית-מלאכה להכנת 
פצצות, אמנם פרימיטיביות, אבל פועלות כהלכה, וכן הכנת נשק ותיקונו. מה גדול היה 
כושר ההמצאה של האנשים בתנאי יער. ללא מכונות, רק בידים ביצעו את כל הדברים 
האלה. 

היו במחנה כ-70 ילדים בגילים שונים. הוקם בית-ספר של כמה כיתות ובו מורים יהודים 
ממינסק. תכנית הלימודים היתה כתכנית בית-ספר רוסי. כן לימדו בו יידיש. הוקמו קורסים 
למבוגרים. כל איש במחנה היה עסוק בעבודה, לא היה איש פטור הימנה. כך נמנע הניווּן 
מיושבי המחנה של זורין הבלתי-לוחמים. 

במחנה של זורין החלו לחוג חגים יהודיים. מובן שבתנאי היער ובתנאי הריחוק מכל מסורת 
יהודית של יהודי בילורוסיה לא נחוג החג כמנהג היהודים, אלא היו מתאספים, מציינים 
שזהו חג, בו ביום היו אוכלים מאכל משובח יותר, מוסרים דו"ח על המצב ושרים שירים. 
אגב, המזון לא היה רע כל-עיקר במחנה. 

איך הגעתי אני, שלא היה לי נסיון צבאי, להיות ראש-מטה בגדוד? כשהגעתי לזורין והוא 
ראה שאני אדם אינטליגנטי, מינה אותי לראש-המָטה, ואמנם עשיתי בתפקיד זה עד 
לשחרור. 


דבורה-פרומה דוידסון 
מאָז ועד הָנה 


דבורה-פרומה דוידסון נולדה ב-1912. 
עלתה ארצה ב-1959. יושבת באשדוד. 
רואיינה ע"י דוד כהן. 


אבי היה שוחט ומוהל. בימי השלטון הסוביטי, עד שנת 1928, עסק במלאכתו בחשאי. 
אחרי-כן, כשגברו הנגישות מצד השלטונות, נטש לחלוטין את מלאכתו זו ועבר לעבודה 
בחקלאות. קיבלנו מהממשלה ב-1928, בתיווּכו של "אֶזאָט", שטח של 6 הֶקְטָר יער, כדי 
לבָרָא את היער ולהקים משק חקלאי. היה זה מאחורי פרוור קומארובקה, כ-8 קילומטר 
מהעיר. היינו שם כעשר משפחות יהודיות שעברו לחקלאות, ושם ניתן לנו: "התקוה". 
היו עוד שני ריכוזי-משפחות של יהודים במינסק שהתישבו על הקרקע בעת ההיא. המשקים 
היו פרטיים, כל משפחה עיבדה את חלקת אדמתה. אלה היו בנים למשפחות שנרדפו עלדידי 
השלטון הסוביטי והפכו לחקלאים כדי להינצל מרדיפות השלטון ולמצוא מקור-פרנסה 
לעצמם. 

התמיכה של "אָזאָט" התבטאה בהשגת הקרקע מאת הממשלה, וכן בתמיכה כספית לרכישת 
כלים ובהמות-עבודה. לא היו לנו מכונות חקלאיות. חורשים היינו בסוסים. העבודה העצמית 
היתה חובה. אסור היה להעסיק פועלים שכירים. 

הדבר הראשון שעשינו כשהגענו למקום, מחוץ לבירוּא היער, היה הקמת משק-חלב. 
ב"התקוה" היו לנו שלוש פרות חולבות, שנתנו כל אחת כ-15 ליטר חלב ליום. את החלב 
היינו מוכרים בעיר. יום"יום הייתי יוצאת ברגל העירה עם שני כדים של חלב ומוכרת 
ללקוחות קבועים שלנו ברחוב הטאטארים. המרחק הלוך וחזור היה 20 ק"מ. לחם היינו 
קונים בחנות מיוחדת לאיכרים, שם קיבלנו את המצרכים בזול יותר. בעת ההיא הונהגו כבר 
כרטיסי-מזון ולפיהם קיבלנו מצרכי-מזון. קונים היינו לחם משום שבשנים הראשונות היו 
יבולי אדמתנו זעומים מאוד. לאחר מכן, כשהשבחנו את הקרקע עלדידי זיבול ועיבוד, עָלוּ 
גם יבולינו וכבר היו לנו לחם משלנו, תפוחי-אדמה משלנו וירקות שזרענו לתצרוכת עצמית. 
לקיום המשפחה עד לקבלת היבול, נאלץ אבא לצאת לעבודה מחוץ למשק, כעוזר למודד. 
בחורף היה אבא יוצא לעבודת הובלה עם סוס ועגלה. אבא שלי היה יהודי רב-תושיה, וידיו 
מאומנות לכל מלאכה. 

במשפחה שלנו היו שלוש בנות. הבכירה למדה פנקסנות ועבדה בעיר ושם נישאה. הצעירה 
היתה מורה, ואני, לאחר שגמרתי את בית-הספר בשנת 1928, לא המשכתי בלימודי. הייתי 
הבריאה והחסונה ביותר במשפחה, ועבדתי במשק. מאחר שבנים לא היו במשפחה, ועבודה 
שכירה היתה אסורה, עיבדנו בכוחות עצמנו את האדמה. היה לנו גם לול גדול. אבא התקין 
לול שהתאים לשיכון העופות גם בימי החורף הקשים, והיו לנו ביצים למכירה. 

מקץ ארבע שנים טובות ב"התקוה", נצטווינו לעזוב את המקום, משום שהשטח מיועד 
לצרכים צבאיים. נאלצנו למכור הכל ולעבור לעיר. התישבנו ברחוב הטאטארים. ברחוב זה 
היו חצרות על-יד הבתים, ויכולנו להחזיק שם את הפרות שלנו. 

אני גמרתי שבע שנות-לימוד בבית-הספר מס' 17 ששפת ההוראה בו היתה ביידיש. רק בכך 
נבדל בית-ספרנו מבית-הספר הכללי הרוסי. גם בבית-ספרנו לא למדנו היסטוריה יהודית, 
אלא היסטוריה כללית. לעומת זאת למדנו ספרות יידיש: פרץ, רייזין וכדומה. 

כשהתחילו המאסרים של שומרי-מצוות, הגביר אבא את זהירותו ועשה הכל בחשאי. כך 
נאסר מאיר גולדין, ידיד"נפשו של אבא, רק בגלל אדיקותו ואמידותו. הוא נידון לגירוש, 
ועקבותיו נעלמו. 

אבא היה מתפלל בבית-המדרש הקטן שבחצר בתי-הכנסת, "שול-הויף". כשעברנו 
ל"התקוה", היה מתפלל בבית-הכנסת שבשכונת קומארובקה, מהלך 5 ק"מ ממקום-מגורינו. 
כל המתישבים ב'התקוה" היו מתפללים שם וכן היהודים תושבי השכונה. היו בקומארובקה 
כמה בתי-כנסת, ותחילה התפללו שם יהודים באין מפריע. לאחר מכן הוחל בהפקעת בתי- 
הכנסת ובהריסתם. מכל חצר ה"שול-הויף" בעיר נשארו רק בית-הכנסת הקר ובית-המדרש 
הקטן. את בית-המדרש הגדול הרסו עוד בשנות 1933/34. 

בבית-המדרש הקטן ישבו, עד פרוץ המלחמה בשנת 1941, כ-15 יהודים זקנים, בני שבעים, 
שמונים ועסקו בתורה. קיומם היה על תרומות בני העיר. כל מי שרצה לתמוך בלומדי-תורה 
היה בא אל הגבאי ותורם, והלה היה מחלק את התרומות לזקנים. 

לאחר שנאלצנו לעזוב את "התקוה", חזרנו העירה. ההורים והבת הצעירה חזרו לבית הישן 
שלנו שהיה רכושנו, ואני נישאתי ב19327. את החופה החשאית שלי ערכנו בבית-המדרש 
של שואבי-מים. מפחד השלטונות היו היהודים נוהגים להעמיד חופות בחשאי. ועם זאת גם 
נרשמו בזאג"ס, המשרד הממשלתי לרישום נישואין וגירושין. בעלי עבד במאפיה, שהיתה 
למעשה מפעל-ענק ממשלתי לאפיה, שסיפק לחם לכל תושבי מינסק. למפעל זה היו 
מסונפות מאפיות קטנות שעסקו בעיקר בייצור עוגות. המפעל שכן בין רחובות נאָמיגה 
וראקובסקאיה. לצורך הקמת המפעל הרסו את כל הבתים הקטנים מסביב, והעבירו את 
הדיירים לדירות אחרות. העבודה שם היתה ממוכנת, הלישה והאפיה. ההסקה היתה בעצים, 
שהיו למכביר בסביבות מינסק. קבוצות פועלים היו כורתים עצים ביערות, מנסרים 
ומספקים את העצים הגזורים למאפיה. 

כשחיסלנו את משקנו מכרנו הכל בפרוטות, פרט לפרות שהמשכנו להחזיק בהן. היינו קונים 
בקואופרטיבים מספוא וכן סובין וכוספה. נוסף לכך היינו קונים קליפות תפוחי-אדמה 
מהמסעדות וכן מבעלות-הבית, שהיו אוספות קליפות של תפוחי-אדמה. האנשים הירבו 
לאכול תפוחי-אדמה, מצרך-המזון היחידי שמכירתו היתה חפשית, ללא קיצוב לפי כרטיסי- 
מזון, ובעלת-בית רגילה יכולה היתה לאסוף במשך שבוע חצי שק קליפות לממכר. 
ממכירת החלב של פרותינו היתה לנו הכנסה מעטה. פעמים היה אבא שוחט בחשאי עגל 
ומוכר בשרו ליהודים שומרי-מצוות, שהרי המשחטה העירונית סיפקה רק בשר-טריפה, או 
שיהודים היו מזמינים בחשאי את אבא לבתיהם לשחיטה כשרה. 


בשנות השלושים היו עוד במינסק יהודים אמידים, שנשארו להם לפליטה מטבעות-זהב 
מימי ניקולאי, ועסקו בחשאי בקניה וממכר של זהב ודולארים. החזקת זהב בידים פרטיות 
היתה אסורה, והשלטונות פתחו ברדיפות על החשודים בהחזקתו. לאבי היו כחמש מאות 
רובל במטבעות-זהב, אבל הוא לא החזיקם מטעמי זהירות בביתו, אלא הפקידן בידי אחותו. 
היא היתה נשואה לסגן מנהל בית-החרושת "בולשביק", איש אדוק ושמו רוטשטיין, מן 
הרוטשטיינים שהיו לשעבר בעלי מפעלים לייצור לבינים. השלטונות העלימו עין מאדיקותו, 
כי הוא היה מומחה גדול במקצועו. בית-החרושת "בולשביק" היה בית-בורסקי לעיבוד 
עורות והעסיק מאות פועלים. 

יום אחד בפברואר 1932 באו לביתנו שלוחי הרְשות, ערכו חיפוש וכשלא מצאו זהב, אסרו 

את אבא. כעבור שבוע אסרו אותי ואת בעלי. הביאונו לגפ"או ברחוב וולודארסקאיה ושם, 
על מדרגות הכניסה לבנין הגפ"או, ראינו גם את סבא וסבתא, את חותני וחותנתי ואת שני 
דודי. החלו חקירות מייגעות. לאחר שני ימי חקירות שיחררו אותי ואת בעלי. חותני 
וחותנתי, שהיה להם זהב וגם דולרים שקיבלו מהבנים מאמריקה, מסרו הכל לשלטונות 
ושוחררו. סבא וסבתא, בני שבעים ומעלה, היו עצורים כחודש ימים, עמדו בעינויי החקירה 
ולא מסרו את הזהב שברשותם. 

רבים היו היהודים שעמדו בעינויי החקירות ולא מסרו את זהבם. 

אבא הוחזק בכלא שישה חודשים. לא ידענו איפה הוא, לא יכולנו להעביר לו חבילות מזון. 
כשחזר אלינו, היה נפוח מרעב. 

לבסוף אסרו את הדוד, גיסו של אבא, כסגן המנהל של בית הבורסקי. הוא היה אדם חלוש- 
אופי, וגר יחד עם סבא וסבתא, הורי אשתו. והוא לאחר כמה ימים הודה: 

-- משלי אין לי ולא כלום, אבל לחותני יש זהב, וגם לגיסי. 

הוא בא הביתה עם סוכני גפ"או ואמר לסבתא: 

-- חותנתי, מסרי את הזהב, הודעתי על מציאותו. 

וסבתא מסרה את הכל, שלה ושל אבא. הדוד שוחרר וחזר לעבודתו בבית-הבורסקי. ואבא, 
שלא ידע אז כי זהבו כבר נתגלה ונפל לידי השלטון, הוסיף לשבת ולהתענות בבית-הסוהר. 
איך התחקו הבולשביקים אחרי הזהב שברשות היהודים? בימים ההם פתחו השלטונות 
חנויות בשם "טורגסין" (סחר עם אנשי-חו"ל) שבהן אפשר היה להשיג תמורת זהב או 
דולרים מכל טוב: קמח לבן, סוכר ושאר מצרכים שלא נראו בשוק הכללי זה עידן ועידנים. 
השלטונות עודדו יהודים שיש להם קרובים בארצות-הברית, שיבקשו מהם תמיכה כספית 
בדולרים. אלה שלא היו להם קרובים, אבל היה להם זהב, גם נפשם כלתה למשהו טוב בימי 
הרעב. פנו ל"טורגסין" ושם מכרו להם כל שביקשו. אבל כל קונה וקונה נרשם בדיפתראות, 
וכך התחקו הבולשביקים אחרי היהודים, שברשותם זהב ודולרים. 


אחותי הצעירה גמרה פוליטכניון יהודי ששָכן בקרן הרחובות ראקובסקאיה ונאָמיגה, במקום 
בו היה ה"תלמוד-תורה". טכניון זה היקנה לתלמידיו השכלה תיכונית. בגמר לימודיה 
נשלחה לעבוד כמורה בבית-ספר ביידיש בעיירה פוחוביץ'. לימדה שם שנתיים ולאחר מכן 
עברה למינסק והורתה שנה אחת, עד לנישואיה, בבית-ספר רוסי-כללי מס' 12. לבתי-ספר 
רוסיים יכלו לעבור מורים שלימדו מקצועות ריאליים, כגון מתימטיקה או גיאוגראפיה, אך 
מורים שלימדו היסטוריה או ספרות יהודית לא ניתן להם להמשיך ללמד בבתי-ספר כלליים, 
והם, עם חיסול בתי-הספר ביידיש, נאלצו לעבור למקצועות אחרים. 

בשנות העשרים הראשונות היו קיימים מינסק 3-2 בתי-ספר ביידיש, תחילה של שבע שנות 
לימוד, ואחרי-כן של עשר שנות לימוד. תלמידים יהודים למדו גם בבתי-ספר כלליים רוסיים 
או בילורוסיים, ללא שום הגבלה. 

לאחר ששוחרר מבית הסוהר, קיבל אבא משרת שומר-לילה בבית-חרושת ממשלתי 
לטפיטים, לשעבר -- של אפשטיין. היה זה סמוך למקום-מגורינו. אנו גרנו בחצר בית- 
הכנסת של הסמרטוטרים, בסימטת ווּסקרְסֶנסקי, שם כיהן כרב ר' נחום חייטמן. לאחר 
שחרורו מבית-הסוהר החליט אבא להימנע מהתנגשות עם השלטון הסוביטי. לא עוד מל 
ילדים בחשאי. כשנולד בני בכורי לא מלתי אותו עד גיל ארבעה חודשים, כי חששתי לגורל 
אבא. שכנים היו באים ומסתכלים ברך הנולד, ולוּ היו מגלים כי נימול, עלולים היו להלשין 


08| דבורה-פרומה דוידסון 


בפני השלטונות. אך לאחר ארבעה חודשים הכנסנו אותו בחשאי בבריתו של אברהם אבינו, 
כי השכנים לא העלו בדעתם כי לילד בגיל כזה יערכו ברית-מילה. 

לאחר מכן קיבל אבא עבודה במחסן של "טרְסט להנעלה ולהלבשה" כממיין סחורה. עבודה 
זו קיבל אבא בזכות ידידו, מנהל הטרסט, יהודי מסמורגון, שמואל ארוצקר. אבא הצטיין 
בעבודה והפיק רצון מאת הממונים עליו. "טרסט" זה היה מוכר נעלים ממין משובח, 
שמחירן היה מגיע עד למאתיים רובל לזוג. בקואופרטיבים אפשר היה לקבל אחרי עמידה 
ממושכת בתור נעליים פשוטות בשלושים רובל הזוג. בשנת 1939, לאחר סיפוח בילורוסיה 
המערבית, נמכרו בטרְסט נעליים משובחות שיוצרו בבית-החרושת לנעליים בלידה, 
מחוז וילנה. משכורתו של אבא הגיעה ל700-6007 רובל לחודש. אבא המשיך לעבוד 
במקום-עבודה זה עד לכיבוש הגרמני. 

בשנות השלושים המאוחרות חדלנו לדבר יידיש ברחוב או במקומות ציבוריים. כשנשמעה 
שיחה ביידיש בפומבי, מיד התחילו הגויים מלגלגים: אברהם, אברהם... בתי-הספר 
היהודיים נהפכו בן-לילה לרוסיים. המעבר לרוסית היה לילדים קל יחסית. בבית היינו 
מדברים יידיש. ועדיין נשארה בעיר ספריה יהודית על-שם י"ל פרץ ברחוב ראקובסקאיה, 
שם נוהגת הייתי לשאול ספרים לקריאה ביידיש. 

בשנת 1939 החלו להגיע פליטים מפולין למינסק. גם אנחנו, שגרנו אז ברחוב 
זאסלאבסקאיה, בסביבות כיכר-היובל, קיבלנו לדירתנו המרוּוחת, שהיתה כעין חוילה, 
משפחה יהודית מלודז', אם ובתה, שתיהן תופרות. הפליטים היו נוהגים לחזר על הפתחים 
ולשאול למקום-מגורים, וכך הגיעו אלינו. הם סיפרו לנו על זוועות הגרמנים. היו יהודים 
שלא האמינו, כי זכרו עוד את הכיבוש הגרמני של מינסק בשנת 1918, שהיה נוח יחסית, 
וחשבו שהוא עדיף על השלטון הסוביטי המדכא. 


כשפרצה המלחמה ביום 22.6.1941, מיד החלו ההפצצות מן האויר. החלה הבריחה מהעיר. 
פינוי מסודר לא היה. הראשונים ברחו אנשי השלטון והבולשת במכוניות שהיו ברשותן. 
בראדיו שודרה קריאה של מולוטוב לא לברוח. האנשים האמינו בכוחו של הצבא האדום 
ושיערו כי השונא הגרמני יושמד במהרה. אך עד-מהרה נוכחו האנשים לדעת כי הגרמנים 
מתקדמים וכובשים, והחלו לברוח קודם-כל מההפצצות. עלו על רכבות לכיוון בוריסוב, אבל 
הוחזרו על-ידי חיל-נחיתה גרמני. גם אנחנו ברחנו לכיוון בוריסוב ביום הרביעי למלחמה, 
כל משפחתנו מלבד סבא שנפטר לפני-כן וסבתא שלא רצתה לזוז. בעלי לקח שני סוסים 
ועגלה מהמאפיה שבה עבד, העמסנו קצת מזון לילדים, ויצאנו לדרך. במרחק 18 ק"מ 
ממינסק עצרו בעדנו החיילים הגרמניים ופנינו בחזרה. הכביש היה גדוש עגלות, מכוניות 
והולכי-רגל ואת כולם החזירו העירה. כשהגענו לביתנו מצאנו בו הרבה אנשים זרים, שהרי 
בתים רבים נשרפו ונהרסו בהפצצות. 

מיד עם כניסת הגרמנים נצטוו כל הגברים הצעירים להתיצב על-יד האופרה שברחוב 
אלכסנדרובסקאיה. העבירו את כולם ללוּדאמונט בדרך לואָסֶלובקה, על-יד הנהר בשטח 
מגודר בתיל. השמירה עליהם היתה בידי גרמנים ושוטרים בילורוסים, כי מיד עם כניסת 
הגרמנים לעיר התנדבו בילורוסים רבים למשטרה. מדיהם היו שחורים. החזיקו אותם שם 
שלוש יממות תחת כיפת השמים ללא אוכל וללא מים. גם בעלי היה בין העצורים. כל 
הנשים הלכו למכלאה שבה נכלאו גם רוסים וגם יהודים, אבל לא הורשינו להביא אוכל 
לעצורים. רק מרחוק יכולנו לראות את הגברים. החלו להעביר אותם למקום אחר. בשעת 

ההעברה התחמק בעלי וחזר הביתה. שָכן רוסי פָּמַה על הופעת בעלי, שהרי את כל האנשים 
העבירו למחנה דרוזדי. 

הגרמנים פירסמו מודעות כי אם יימצאו אנשים שלא התיצבו במחנה, יהרגו אותם, ישרפו 
את בתיהם ויוציאו להורג את כל בני-המשפחה. חותנתי האיצה בבעלי שיתיצב: לך, בני, 
בגללך עלולים כולנו לקפח נפשותינו. לֶךָ בני, ישחררוך בסופו של דבר. 

גם אני הצטרפתי אל בעלי בדרך חזרה, הגענו לשער המחנה. שוטר רוסי במדים גרמניים 
אמר לי: 

-- לאן את הולכת? כאן בכניסה השער רחב. אך בחזרה יהיה השער צר, צר מאוד. 
בעלי נכנס למחנה. למחרת החלו הגרמנים לאסוף שבויי-מלחמה וגם אותם הובילו למחנה. 
הפרידו בין היהודים לגויים, ובין השבויים ליתר העצורים. המחנה היה סמוך לאגם. אוכל 
לא ניתן לאנשים וגם לא מים. מי שניסה לגשת לאגם ולשאוב מים -- נורה מיד. בלילה 
פגש בעלי במחנה את אחיו, שהיה שבוי-מלחמה, ועוד אח, אזרח. בעלי ושאר היוצאים 
למחנה היו לבושים בשני זוגות בגדים עליונים, זה על גב זה. הודות לכך יכול היה גיסי 
שבוי-המלחמה להחליף את מדיו הצבאיים בבגדים אזרחיים, כי סבר שכשבוי-מלחמה צפוי 
הוא לסכנה גדולה יותר. 

לאחר כמה ימים ביקשו הגרמנים מכל בעלי המקצועות החפשיים להתיצב: מהנדסים, 
טכנאים, מורים, רופאים. יהודים רבים התייצבו כאינטליגנטים, סבורים היו כי עומדים 
לשחרר אותם. שם בצד כבר עמדו מכוניות ועליהם אתי-חפירה. האינטליגנטים הועלו על 
המכוניות, הוסעו למרחק-מה, וכעבור חצי-שעה הרעימו קולות יָרי. כולם חוסלו מלבד 
הרופאים. 

לא יכולתי לשבת בבית במנוחה והלכתי למחנה, אל בעלי. בכניסה עצר אותי קצין ושאל 
אותי ברוסית למגמת-פני. השיבותי לו כי אל בעלי העצור אני הולכת. 

-- את יהודיה או רוסיה? -- המשיך לשאול הקצין. 

השיבותי כי רוסיה אני ובעלי רוסי. ויש לי בבית שלושה ילדים קטנים, ומשק, וסוס באורוה, 
ושיטחתי לפניו בקשתי לשחרר את בעלי. הקצין, שהיה רוסי בוגד, משתף-פעולה עם 
הגרמנים, שאל היכן בעלי. 

-- שם! -- הצבעתי על המקום בו היו מרוכזים הגויים. ואז הוא קרא לגרמני אחד ופקד 
עליו בגרמנית: ל עם האשה הזאת ושחרר את בעלה! 

הגרמני לא התמצא היכן העצורים היהודים והיכן הגויים. קראתי לבעלי וחזרנו הביתה. 
אַחיו ושאר היהודים הובלו לבית-הסוהר. הוחזקו שם שלושה ימים. רבים נרצחו ורבים גם 
שוחררו לבתיהם, כגון בעלי-מלאכה ורופאים. בני משפחתי נמנו עם החוזרים לבתיהם. 
עד"מהרה הוקם בפקודת הגרמנים הגיטו. בית אבא נכלל בגיטו ואילו ביתנו היה מחוץ 
לתחומו. התחלפנו עם גוי, שביתו היה בתחום הגיטו. ביתנו היה רחב-ידים, עם גן וגינה 
גדולה, ורבו הגויים הקופצים על דירתנו. בחרנו איפוא בדירה של גוי בגיטו עם גינה זרועה 
תפוחי-אדמה, ועברנו לשם כולנו, כל בני משפחתנו. היו רחובות אחדים בגיטו של בתים עם 
גינות. 


במחצית אוגוסט, בימים הראשונים לכניסתנו לגיטו, כבר נתחוללה האקציה הראשונה. 
הגרמנים הציבו משאיות בקרנות הרחובות, חטפו את כל העוברים-ושבים, צעירים וזקנים 
ללא הבדל, העמיסו אותם על המשאיות והובילום אי-אן, ומאז נעלמו עקבותיהם. 


00 דבורה-פרומה דוידסון 


שמועות שהסתמכו על דברי השוטרים היהודים התריעו על אקציה גדולה שתיערך ביום חג 
המהפכה, בשבעה בנובמבר. יהודים התחילו לבנות מלינות. גם בעלי בנה מלינות. 
למשטרה היהודית הסתפחו אנשים בהתנדבות. הכרתי אישית את סָרְבריאנסקי, ראש 
המשטרה היהודית. בימי השלטון הסוביטי היה פקיד ממשלתי. אדם הגון היה, עשה ככל 
יכולתו להציל אנשים. השוטרים היהודיים היו לבושים חולצות ירוקות ועל זרועותיהם סרט 
לבן עם מגן-דוד, וחבושים היו כובעים ירוקים עם מצחיות. הגרמנים הטילו קונטריבוציה 
בסך של 300.000 רובל. סרבריאנסקי פנה ליהודים שיתרמו את הסכום הזה מרצונם. באו 
יהודים וכל אחד נתן כפי יכולתו. הכסף היה סוביטי ולא עובר לסוחר. אספו גם מלבושים 
חמים, כובעים וכו', כביכול בשביל הגרמנים, אך למעשה זה היה מיועד לפרטיזנים. 
סרבריאנסקי היה קשור עם המחתרת, וכשנתגלה הדבר, בשנת 1941, חוסל. 

ראש היודנראט הראשון היה מושקין. אבי הכיר אותו עוד מימי השלטון הסוביטי. לשעבר 
עבד כמהנדס במועצת העיר. אף הוא היה אדם הגון מאוד. מספרים כי הוא היה אומר: 
יהודים, תנו כל מה שדורשים מכם, כי צריך להציל את הנפש. כל יום שאנו עוד בחיים 
הריהו כמתנה מן השמים. גם מושקין היה קשור עם הפרטיזנים. מושקין הוצא להורג, לפי 
הגירסה הרשמית, בעוון שיחוד קצין גרמני, אבל למעשה נודע לגרמנים כי מושקין היה 
קשור עם הפרטיזנים. לאחר שחוסל מושקין, בא במקומו ראש היודנראט משה יפה. 
הכרתי את אברהם רודיצר, הוא היה בימי השלטון הסוביטי שָכן שלנו. ביודנראט הוא היה 
ראש הועדה הכלכלית. הוא טיפל בבתי-המלאכה שבגיטו, ובאספקת אנשים למקומות- 
העבודה, לפי דרישות הגרמנים. גם הוא הוצא להורג. ב19427 נרצח גם משה יפה. אחרי-כן 
השתלטו יהודים פולנים על היודנראט. אפשטיין רוזנבלאט, ויינשטוק היו משתפי-פעולה, 
חמסנים ורודפי-בצע, היו באים לבתי היהודים בגיטו ובוזוים ככל אשר חשקה נפשם. 
הכרתי את פֶדיה שָדלְצקי, צעיר נמוך-קומה, שהיה שכָננו בגיטו. הוא אסף קבוצת בחורים 
ויצא אתם ליער, למלחמת הפרטיזנים. הוא שירת בגדוד הפרטיזני השני של מינסק ביערות 
בסביבות רוּדְנסק. גם גיסי שירת בגדוד זה וכן ישראל לפידות, ואחרים. את כולם הוציא אבי 
מהגיטו לפרטיזנים. אבי היה מורה-דרך לפרטיזנים, ומעשה שהיה כך היה. היתה לנו שכָנה, 
גויה, שבעלה הטאטארי איבד עצמו לדעת בימי הגיטו. היא הביאה לי את דרכונו וביקשה 
בתמורה את מכונת-התפירה שלי. "בעלך יוכל להשתמש בדרכון זה", אמרה. בעלי היה 
צעיר מדי, ואילו אבי היה בן-גילו של הטאטארי המתאבד. הוצאנו מהדרכון את תצלומו של 
הטאטארי והכנסנו את תצלום אבי. שמו היה מעתה אלכסנדר מוּכא. אבא יכול היה לשוטט 
באורח חפשי באיזור הרוסי בחזוּת של טאטארי. הוא שינן את תפילות המוסלמים. בחזותו 
הוא היה בלונדיני, אף גידל לו זקנקן ושֶָפם. היה מתגורר בדירתו של גוי. בכניסתו לגיטו, 
היה מחביא את הדרכון הרוסי, לבל ידע איש על שליחותו המסוכנת. אבא הוציא את ישראל 
לפידות ואת אחיו ליער. לפידות התחיל מיד לארגן גדוד פרטיזני, ונתמַנה אחר-כך למפקדו. 
לאבא היה סוס שהוחזק אצל שכנה טאטארית באיזור הרוסי. אבא היה מתחמק מהגיטו 
בלילות. דרך חפירה בדיר ומגיע למקום שבו הוחזק הסוס. שם היה לוקח את הבחורים 
בעגלה ליער. בפעם האחרונה היה על הבחורים לעבור בכביש שעמד בתיקון, בדרך איהוּמָן. 
שם ניצב משמר גרמנים, ואבא הדריך את הבחורים שהיו אתם על העגלה: 

-- אל תאבדו את עשתונותיכם. יש לשון בפיכם, ותוכלו להערים על הגרמנים. 

כל הנוסעים היו בעלי חזוּת גויית, ואף היו להם תעודות של גויים. מי שדמה במראהו ליהודי 
לא יכול היה לצאת בדרך זו. היו אתו אז שני בחורים בעגלה ועוד שישה שהלכו ברגל 

במרחק-מה. אבא ושני נוסעיו עברו בשלום דרך המשמר והובאו ליער, ששת האחרים איבדו 
עשתונותיהם למראה הגרמנים, ונורו. אבא הצליח להעביר בדרך זו ליער עשרים וחמישה 
איש. היה זה לאחר האקציה של נובמבר 1941. 

הפרטיזנים פעלו גדולות ונצורות. היו ממקשים דרכים ומסילות-ברזל, מזנבים אחרי גרמנים 
בקבוצות קטנות ממארבים. נשק קיבלו מאת הגויים בכפרים. הגויים אספו נשק ותחמושת 
שנשארו אחרי נסיגת הצבא האדום ומכרו אחר-כך לפרטיינים. 

גם פֶדיה שָדלֶצקי היה מעביר אנשים מן הגיטו ליער. תחילה דיבר על הוצאת גיסי וגיסתי. 
אך הדבר לא נסתייע אז, והודיעו כי יש עוד לשבת בגיטו, כי אין עדיין אפשרות יציאה. 
ובינתיים נרצחו הגיסה ובתה. נותר רק גיסי עם בנו, ואז נערכה רשימה חדשה, שכללה, 
מלבד הגיס ובנו, עוד גיס, אחד ששמו ידידיה, ראובן יוכֶס ובחור צעיר בשם מוטָה. לכולם 
היו אקדחים מוצנעים בחיקם, הם התאספו בדירת שָדלְצקי בגיטו, הסמוכה לדירתנו, מוכנים 
ליציאה. בעלי עדיין לא רצה אז לצאת ליער. הוא טען כי אם יצא עכשיו וישאיר כאן את 
אשתו וילדיו -- גורלם חרוץ. אך כל עוד הוא אתם, אולי יוכלו להינצל יחדיו. 

לפתע הופיע שוטר בילורוסי בליווי שוטר יהודי, זינגר. הוא היה יהודי מפולין, מלשין. 
(כשברח לאחר זמן לפרטיזנים, הוצא שם להורג כמשתף-פעולה ומלשין). כולם הועמדו 
בשורה ונערך חיפוש. הראשון היה גיסי, וכשנמצא האקדח מתחת לכותנתו, מיד נורה. 
כששמענו את רעם היריה, תפסנו, אני וגיסתי, שני בקבוקי "סאמוגונקה", יי"ש מתוצרת 
עצמית שהיינו מכינים בבתינו בחשאי, לשיחוד שוטרים בשעת צרה. כשיצאתי החוצה 
והבקבוקים בידי ראיתי שהנה בעלי רץ ונעלם חיש במלינה שלנו. הכניסה למלינה היתה דרך 
בית-השימוש. כידוע, נמצאו בתי-השימוש ברוסיה בחצרות. הרַָמנו אם כן לוח ברצפת בית- 
השימוש, חפרנו תעלה שהוליכה אל בור גדול בנוי אבן. את האדמה החפורה העברנו בלילות 
למרחק רב ופיזרנו בשדות. עבדנו בהכנת המלינה חודשים רבים. יכלו להתחבא בה שלושים 
איש. כמעט כל שכנינו היו מתחבאים אצלנו. היתה עוד מלינה אחת בסביבתנו. 

איני יודעת אם במקרה נתקלו הגרמנים במקום-המפגש, או שגוי השגיח בהכנות ליציאה 
ליער, כולם נורו. כשראה בעלי שעומדים לירות בהם, התחיל לברוח, רץ בזיגזגים והצליח 
להימלט. השוטר רדף אחריו ויָרה, אבל לא פגע בו. השוטר יצא לחצר, אך בעלי נעלם 
מעיניו. ראה אותי השוטר ושאל מיד: היכן מתחבא בעלך שרץ פה זה עתה? עניתי, שאין לי 
בעל, שהוא נלקח במצוד ברחובות ב-14 באוגוסט, ומאז איני יודעת עליו דבר. השוטר חיפש 
והסתלק בזעם. 

הדבר התפרסם בגיטו וגם נודע לגרמנים כי היו אלה בני משפחת בעלי שעמדו לצאת 
לפרטיזנים ונורו. מאז לא ישנתי עוד בלילות. התעוררתי לילה אחד, בשלוש לפנות בוקר, 
ויצאתי החוצה. ביתנו היה במורד. עליתי על הגבעה וראיתי כי הבית, שבו נורו גיסי וכל 
השאר, מוקף שוטרים וכלבים ובראשם מפקד הגיטו, הגרמני ריכטר. כיתרו את הבית של 
יואל, שבו היה כל החומר של ועד המחתרת, מכונת-כתיבה, דברי-דפוס, דרכונים מזויפים, 
חותמות וכו'. נכנסתי מיד הביתה, הערתי את בעלי ואת שלושת ילדי והסתלקנו כל עוד רוח 
בנו. הלכנו לאשר נשאונו רגלינו, דרך חצרות הגיטו. בעלי הסתתר יומַיים אצל רופאה 
מִכירה, קראסנופיורקה. היה זה מזלנו שקמתי בשעה שלוש. אילו השתהיתי במיטה עוד 
מחצית השעה -- לא היה נשאר מאתנו שריד-ופליט. רגע קט לאחר צאתנו, באו הגרמנים 
לבית מגורינו ושאלו על בעלי ועל שאר בני"המשפחה. נותרה שם רק אחות בכירה של 
בעלי. היא השיבה לגרמנים: ישנתי ואיני יודעת דבר. הם לקחוה אל חפירה, ציווּ עליה 

להיכנס לבור ואיימו להורגה אם לא תגלה דבר, ואז היא הובילה אותם לבית הורַי. הגרמנים 
חיפשו שם ולא מצאו דבר. 

אני התחבאתי בשדה לא הרחק מבית אמי. היתה שם שוחה ובתוכם הסתרתי את הילדים 
וכיסיתים בפח. אני עצמי הסתתרתי בחוץ. בעלי עבר לבית מַכרה אחרת בגיטו והיא 
החביאה אותו בין העצים במחסן. נכנסה שכנה אחת לקחת עצים וראתה את בעלי ואמרה 
לה: אם, הפרטיזן לא יסתלק מכאן, אלך ל"יודנראט" ואמסור על כך, ואז יחסלו אותך עם 
כל בני-ביתך. הדבר נמסר לי על-ידי אחד מדיירי הבית. ואז קמה בתי הבכירה והבריחה 
אותו דרך האיזור הרוסי לבית טאטארית אחת, מַכרה טובה שלנו, פאדא קונופאצקי, 
שבימים משכבר גמלנו לה חסדים רבים. הוא גר אצלה והיא החזיקה אותו והאכילה אותו 
שנה שלמה, ללא שום תמורה. היא היתה אלמנה ולה בת אחת. בביתה התגוררה גם 
אחיניתה, שעבדה אצל קוּבאָ, הגנרל-קומיסאר של בילורוסיה. היא היתה המשרתת האישית 
שלו, מגישה לו אוכל. היא לא ידעה כלל על מציאותו של בעלי באותה דירה עצמה. בעלי 
היה מתחבא בעליית-הגג בימים, ובלילות היה קם ומעבד את הגינה, מנקה את בית-השימוש, 
מכין אוכל לפרה. שנה שלמה התחבא שם בעלי. כשנהרג קוּבאָ בידי הפרטיזנים, הסתלקה 
האחינית. לאחר שחרור מינסק נאסרה האחינית לזמן-מה, ואחרי-כן שוחררה. 

אני נשארתי בגיטו ויצאתי לעבודה. התקיימנו במקצת על פרי הגינה ועל המלאי שסחבנו 
מהחנויות הממשלתיות. במקום-העבודה הייתי מקבלת 100 גראם לחם ליום וקצת קפה 
שחור, וכן מרק-סובין דליל. היינו מבשלים ללא מלח, שהיה מצרך יקר-המציאות בגיטו. מי 
שהיו לו חפצים, היה מחליף אותם אצל הגויים בתפוחי-אדמה, בקצת קמח. לולא הרציחות 
אפשר היה להתקיים איכשהו. 


ביום הראשון שיצאתי לעבודה, ב-27 ביולי 1942, היתה אקציה בגיטו. יצאתי לפירמה 
נירנבֶרג. אחותי כבר עבדה לפני-כן בפירמה זו. היה עלינו לחפור ולהניח פסי-רכבת. עבדנו 
בכל כוחותינו, כי זה היה הסיכוי היחידי להישאר בחיים. לאחר-מכן עבדנו באותה פירמה 
בביוב. הגרמני גירש את כל החדשים שבאו לעבודה, ואותי השאיר. בבית נשארו אמא 
ושלושת ילדי, וכן עוד שני ילדים של אחותי שנהרגה. האקציה נמשכה שלושה ימים. בדירת 
אמי היה מחבוא מתחת לספה בחדר שהוכן על-ידי דיירים אחרים בבית. מזיזים היו את 
הלוחות מעל הספה ונכנסים למחבוא, והאחרון היה מִכָסה את המחבוא, מעמיד את הספה 
במקומה ומתחבא במקום אחר. את בתי האמצעית מירלה, כבת שש שנים, לא רצו להכניס 
למחבוא, היא אמרה: "אם לא תקחוני למחבוא, אגלה לגרמנים כשיבואו הָנה את מקום- 
המחבוא". הכניסו אותה למחבוא. גם אמא ושני היתומים הסתתרו שם. בת אחותי המורה 
היתה חולת קצרת, ולא רצו לקחתה למחבוא. שיעולה הבלתי-פוסק עלול היה להסגיר את כל 
המתחבאים. היא הושארה על מיטתה ונהרגה מרימון שהשליכו הגרמנים מבעד לחלון. 
בתי הבכירה, אז כבת תשע, לקחה את בני הקטן, שהיה כבן שלוש, והסתתרה עמו בבור לא 
מכוסה בדיר הסמוך לדירת אמי. הגרמנים והשוטרים התחילו לחפש בסביבות הבית וגילו 
אותם. בתי יצאה ואת הילד לא לקחה אתה, כדי שלא יהרגו גם אותו. הם שאלו: מי ישנו עוד 
בבור? ואז נכנסה לבור שנית והלכה עם אחיה הקטן למוות. הובילו אותם למקום-הריכוז 
ברחוב ראטומסקאיה, במקום שם עומדת כעת מצבת-הזכרון. שם היו כבר הרבה יהודים. 
המקלעים ירו ואנשים נפלו. היא ישבה עם הילד וחיכתה לתורה. בני היה בלונדיני יפה- 
תואר ונראָה כגוי. ניגש אליהם אוקראיני אחד, התבונן בילד ואמר: 

-- בבית יש לי בן ממש כמו הילד הזה. 

בתי פנתה אל האוקראיני ברוסית ואמרה: 

-- דוד, הצַל אותנו! אבינו רוסי והוא במלחמה, ואמנו יהודיה, ולכן נשארנו בגיטו. 
-- מה ארויח מזה? -- שאל האוקראיני. 

-- אראה לך איפה יש זהב, זהב רב! -- אמרה בתי. בימים ההם, ימי הזוועה, התבגרו 
הילדים יום"יום, שעה-שעה. בתי לא ביקשה אלא להתרחק ממקום-ההריגה. הוא נעלם עמה, 
ובתי הובילה אותו לבית ריק, ידעה כי כל גרי הבית התחבאו. בהיכנסם, אמרה בתמהון: 
-- כאן בבית היה זהב רב, היכן כל האנשים? 

-- נרצחו, בודאי, -- אמר האוקראיני, -- אין כאן איש עוד. 

היה לבתי צלב-זהב, כי לעתים היתה עוברת תכופות לאיזור הרוסי להביא משם מזון. והיא 
אמרה לאוקראיני: 

-- על שהצלת אותנו, הרי לך צלב זה כמזכרת. 

האוקראיני החביא אותם בבור שבו ישבו לפני כן, כיסה אותם בשברי לוחות ובגרוטאות, 
ולפני לכתו אמר להם: 

-- ילדים! מִידִי ניצלתם! ולהבא תלוי הדבר במזלכם. 

בימי האקציה ירדו גשמים. מים טיפטפו, והבור ספג מים. בתי נטלה את הילד הקטן 
בזרועותיה ושכבה בתוך הרטיבות. מזמן לזמן היתה מרטיבה כף ידה במי הגשמים ומלְחלחת 
את שפתיו. כך ישבו שם שלושה ימים. אחרי-כן שמעה קולות דיבור ביידיש ואמרה לילד: 
וובה, אנחנו יוצאים ! 

היא יצאה ראשונה, נכנסה לבית. הכל היה הרוס ושדוד. פרט לגוויית האחינית, לא מצאה 
איש בבית. לקחה את הילד והלכה ל"יודנראט". שם פגשה את בתי השניה, את מירלה, 
יושבת על כר. זו, שברחה מהגיטו, לאחר האקציה, השכילה לקחת אתה כר לשבת עליו. היא 
שאלה: איפה סבתא ? 

-- סבתא בבית סמוך. קיבלנו פינת-מטבח ושם נהיה. 

ושלושתם פנו לשם. 

הגרמני שהשגיח עלינו בעבודה, אוגוסט שמו, היה אדם הגון. כשנודע לו על האקציה, ניגש 
לגיטו, ובשובו אמר: "בגמר העבודה לא אחזיר אתכם לגיטו. שם ניגר דם כמים. לבי לא 
נותן לי להפקירכם למוות". היינו שם ארבעים נשים. הוא העלה אותנו לעליית-גג במקום, 
ובלילה היה מביא לנו את השאריות מארוחות-הערב של הגרמנים. כך החזיק אותנו שלוש 
יממות, עד שהאקציה נגמרה. 

חזרנו לגיטו. בטוחה הייתי שלא אמצא איש מבני משפחתי בחיים. לשמחתי, פגשתי שכנה 
אחת והיא מסרה לי היכן ילדי חיים. ניגשתי לשם ומצאתי את אמי ואת הילדים בחיים. בעלי 
עדיין היה אצל הטאטארית, ואבי ישב בכפר כרוסי, ופעל כמקשר של הפרטיזנים. 
לאחר האקציה הגדולה, ביולי 1942, חזר כלשהו השקט לגיטו. כפעם בפעם נערכו 
התנפלויות ליליות על בתי אנשים החשודים בכך שאחד מבני משפחתם ברח לפרטיזנים. 
ב-3 במאי 1943 הפציצו הרוסים את מינסק. בלילה ברחו יהודים רבים ליער. פשטו שמועות 
בעיר כי בקרוב יאספו את כל הילדים בגיטו ויקיזו מהם דם לצורך עירויי"דם בחזית לחיילים 
הגרמנים. 

בתי הבכירה היתה מזמן לזמן פוקדת את אביה. היא היתה פושטת את מעילה עם הטלאי 
הצהוב, לובשת חולצה ללא טלאי, חומקת מתחת לתיל אל האיזור הרוסי ורצה לאביה 

בקאלואריה אצל הטאטארית. הטאטארית דיברה השכם והערב עם בעלי. 

-- ישראל! צריך להציל את הילדים. קראתי כי הגרמנים החלו לחטוף ילדים מהוריהם 
ולהקיז את דמם לצורך עירויים. 

כשהגיעה בתי אליו, אמר לה בעלי: 

-- רחל, לכי לאמא ותגידי לה, לבוא אלי עם הילדים, כולנו נצא ליער. 

אבי עתיד היה להוביל אותנו. לרוע המזל, התמוטטה האוּרנֶה והסוס של אבא נפצע. חיכינו 
לבוא אבי והא לא בא. אמי לא יכלה לצאת אתנו. היא היתה כבר משותקת ולא יכלה לזוז. 
אחותי המורה, אמרה: "בעלי נהרג בחזית, בתי הקטנה נהרגה. לא אעזוב את אמא לבדה. 
אֶשאַר אתה". 

לקחתי את ילדי ויצאתי עם טור ההולכים לעבודה. בדרך חמקנו מהטור והגענו לטאטארית. 
זו נתנה לנו מטפחות-ראש, שניראה ככפריות, ולי נתנה גם שמלה כפרית, ויצאנו לדרך. 
הלכנו לפי המסלול ששיגר לנו אבא באמצעות הטאטארית שבאה לבקר את "אֶחיה 
הטאטארי" לאחר פציעת הסוס. 

עברנו ברגל את משרפות-הלבנים, ואת הכפר פֶטרובשצ'ינה, מהלך 6 ק"מ והגענו עד 
לגשרון. משני צדדיו של הגשרון שכבו שוטרים חמושים. אני ובתי הגדולה הלכנו בראש, כי 
ההליכה בצוותא עלולה לעורר חשד. ובמרחק-מה מאתנו הלך בעלי והרכיב על כתפיו את 
הבן הנימול כשהוא לבוש כילדה, ואתו גם הבת מירי. עברנו את הגשרון יחד עם גויות, 
והשוטרים לא שמו לב אלינו. כשראה בעלי את השוטרים, נכנס לשדה הסמוך ונתכופף 
כאילו לשם ניכוש, כביכול הוא בעל השדה. ראיתי שבעלי אינו ואמרתי לבתי: "רחלי, עברי 
את הגשרון וראי מה שם עם אבא, וובה ומירה". כשעמדתי מלֶָכת, שאלו אותי הגויות, למי 
אני מחכה: עניתי להן כי שכחתי את תעודותי ושלחתי את בתי להביא את התעודות, שהרי 
יש בדיקת תעודות בדרך. עד שבתי עברה את הגשרון, הסתלקו השוטרים והדרך היתה 
פנויה. בעלי והילדים עברו והמשכנו ללכת מרוחקים זה מזה, אך תוך שמירה על קשרדעין. 

הגענו בלילה לכפר ולנו שם. אני עם בתי בבית אחד, ובעלי בבית שני. הוא סיפר לאנשי 
הכפר כי אשתו נהרגה בהפצצת העיר, והוא מוביל את הילדים לחמותו הגרה בכפר רחוק 
שתטפל בהם. האיכרים ריחמו עליו, השקו והאכילו אותו. 

למחרת בבוקר יצאנו שוב בנפרד. כך הלכנו והלכנו ימים מספר עד שהגענו לכפר פאפקי 
עלדיד רובָזֶ'ביץ'. במרחק של שישים וכמה ק"מ ממינסק. שאלנו על משפחת הגויה שאצלה 
התגורר אבי. אבא היה שם כפועל שכיר, חרש וזרע בשביל הגויה. בעלה של הגויה הוגלה 
אי-פעם כבעל-גוף, והיא לא ידעה מה גורלו. אבי דיבר רוסית כהלכה, ידע פרק בעבודת- 
האדמה, ולא ניכר בו כלל כי הוא יהודי. היא שמה לב לכך שהוא נמנע מאכילת בשר-חזיר. 
כששאלה אותו על כך, היה משיב לה כי כטאטארי אסורה עליו אכילת בשר-חזיר. לא היה 
מבקש לארוחה אלא קצת חמיצה ותפוח-אדמה ומסתפק בכך. בכל-זאת חשדה בו שמא הוא 
יהודי. 

כשהגענו לגויה, עבד אבי בחריש בשדה. היא הובילה אותנו אליו. הפגישה היתה כמובן 
מרגשת. אבא יצא לחפש מקום לבעלי, כדי להובילו אל הפרטיזנים. איכר אחד מהכפר, 
שהיה קשור עם הפרטיזנים, רצה להחזיק את הילדים הצעירים אצלו, שהרי הם יתומים 
עלובים. בינתיים נזדמן לכפר מפקד פרטיזנים, שונא-ישראל מובהק שכבר הרג במו ידיו 
הרבה יהודים. אבא אמר לו: 

-- טוב שנזדמנת לכאן, המפקד. נמצא כאן אצלי טאטארי אחד שרציתי להובילו אליך. 

אני זייפתי בעוד מועד את תעודת-הזהות של בעלי: במקום "ישראל" רשמתי "ישמעאל", 
את שם אביו "אברהם" שיניתי ל"איברהים", ואת שם-המשפחה דוידסון שיניתי 
ל"דוידוביץ'", שם משפחה הרווַח אצל הטאטארים. כן שיניתי את תעודות-הזהות שלי ושל 
בנותי. עוד בימי האקציה הראשונה, כשברחנו לעיירה ראקוב, הובלתי את הילדים לכומר 
קתולי שיכניסם בברית הדת הקתולית ויצייד אותן בתעודות-לידה חדשות. כשחזרנו למינסק, 
הראיתי בדרך את התעודות הקתוליות ועברנו בגלוי את כל המשמרות. 

אף על פי כן הצליח אבי לדחות את המפקד בקש. אמר, שהטאטארי יבוא אליו מחר, כי 
מחפש הוא מקום-מקלט לילדיו היתומים מאמם. בינתיים החמיר המצב. בתי שמעה כי 
נערות גויות מדברות ביניהן: מה עושות כאן היהודיות? החלטתי להסתלק מיד מהמקום. 
אבא לא יכול היה להצטרף אלינו, בשל משימה שהוטלה עליו, והסתלקנו. 

הגענו לעיירה רובָּזְ'בִיץ'. לא היו יהודים בעיירה, כולם נהרגו, מלבד בודדים שהוסתרו אצל 
גויים או במחבואים ביער. אבי אמר לנו שאם ניתקל ביהודים, הם כבר יוליכו אותנו 
לפרטיזנים. אבל נתקלנו בלֶגיונרים פולנים, שגם הם היו הורגים את היהודים. אחד מהם 
נטפל לבעלי, דרש לראות את תעודותיו, ואמר לו: "טאטארי אתה ? מצוין! בוא אתנו!" טען 
אבא: "הא כיצד, הלא יש לי אשה וילדים, ומה אעשה בהם ?" השיב לו הלגיונר: "נשלח את 
האשה והילדים לחוֶה, ואתה תלך אתנו". והוא פנה לגוי אחד שיוביל אותנו. עלינו על 
העגלה, ובעלי הצליף בסוסים, העגלה התגלגלה במורד, ואנחנו תוך כדי כך קפצנו והתחבאנו 
בקמה. הגוי חיפש וחיפש אחרינו, אך עקבותינו נעלמו. 

התחבאנו שם בבית-מרחץ נטוש. בעלי היה יוצא עם שתי הילדות לחזר על הפתחים, היה 
מציגן כיתומות שנשארו בחיים לאחר ההפצצה, ומקבל קצת מזונות. ואני עם הילד נשארנו 
בבית-המרחץ. פעם נקלע למקום גוי גידם, הצביע על האורוות הצבאיות הנטושות שבסמוך, 
והציע לבעלי: 

-- אתה אדם צעיר וכוחך במתניך. עלה על הגגות של האורוות, תלוש את הפחים, ואני אתן 
לך תמורת הפחים מצרכי-מזון. 

וכן היה. אבא היה מביא לו פחים ומקבל מזון. אלא שהתחלנו לחשוש. הגוי הגידם הבין ללא 
ספק שיהודים אנו, ומוטב על כן שנסתלק מכאן. בעלי פגש כומר פראבוסלאבי, והלָה גילה 
לו כי אלפי גרמנים מתעתדים לסרוק את היערות והם יעברו דרך העיירה. אם יישאר כאן 
-- כליונו חרוץ. עליו לחפש מסתור אחר לו ולמשפחתו, לילך אל הפרטייזנים. 

עזבנו את בית-המרחץ ונכנסנו ליער. שם, ביער, פגשנו יהודים בודדים ממינסק, שגם הם 
חיפשו דרך לפרטיזנים. בעלי יצא עמם לדרך, ואני עם הילדים נשארתי ביער. בלכתו בדרך 
רואה הוא -- נוסעים יהודים ממינסק חמושים בנשק, פרטיזנים. השמחה היתה גדולה. היו 
אלה יהודים ממחנה זורין. הם אמרו לבעלי, כי עתה הם בדרכם לביצוע משימה. עליו ללכת 
ליער-רוּבֶזָ'ביץ', ולשם עומד להגיע יהודי מסטולבצי (שטויבץ), מורה-דרך, והוא יוביל את 
כולנו ליער. 

בעלי חזר ולקח אותנו עמו. שָהינו כמה ימים ביער עם היהודים מרוּבֶזְ'בִיץ'. בינתיים 
הצטרפו אלינו עוד כמה יהודים ממינסק שברחו מהגיטו, וכשבא מורה-הדרך, הלכנו עמו 
כולנו ליער-נאליבוקי, למחנה זורין. 

אבא היה אז בסביבה, אך לא הלך עמנו. במינסק החלו לחשוד בו כי הוא קשור עם 
הפרטיזנים. היה עליו להסתלק בעוד מועד. לקח סוס ועגלה וברח. נקלע לכפר בסביבת 
רוּבֶזָ'ביץ'. שם נודע לו על אחת גויה עם שתי בנות שאין לה מי שיעבד את מֶשקה, ונתקבל 

לעבודה אצלה. את הכפרים היו פוקדים לעתים פרטיזנים במטרה להפקיע סוסים. בכפר 
ידעו כי סוסו של אלכסנדר מוכא, כלומר של אבי, הוא טוב מאוד. יום אחד הגיע מפקד- 
פרטיזנים יהודי לכפר וביקש להפקיע את סוסו של אבי. אבא קךְאו הצָדָה, התודע אליו 
כיהודי, והסביר לו כי אם סוסו יוחרם -- יאבד את מקום-עבודתו אצל הגויה. המפקד נעתר 
לו. ומאז נהיה אבא למקשר של הפרטיזנים בסביבה. היה אוסף ידיעות על תנועות הגרמנים 
בסביבה. כן היה מצייד את הפרטיזנים במֶלַח שהיה מקבל בשוק תמורת חפצים שונים שנתנו 
לו הפרטיזנים. על-כן נשאר אבא עוד זמן-מה בכפר. 

כשהגענו ליער, לזורין, היתה השמחה רבה. כבר היו שם הרבה יהודים, אך זורין ראה צורך 
להכריז כי אנו המשפחה היחידה ממינסק שניצלנו מהגיטו יחד עם כל ילדינו. זורין מינה את 
בעלי כמפקד חוליה. היו חוליות שתפקידן היה להשיג מזון לכל המחנה, היו חוליות שפוצצו 
רכבות וכדומה. אצל זורין היו בתי-מלאכה רבים. בין היתר גם טחנת קמח שבראשה עמד 
יהודי מסטולפץ, יעקב שמו. כיןן שבמחנה היו גם יהודים דתיים, דאג זורין לספק גם את 
צרכיהם הדתיים. הטחנה שלנו היתה טוחנת גריסים וקמחים שונים. הכשרנו את הכיריים 
ואָפינו מצות לפסח. לראש השנה יוחד אוהל לשָמש כבית-כנסת, ויהודים התפללו שם 
בטליתות ובלי טליתות. ביום כיפור צמו רבים במחנה. 

יצאנו ממינסק במאי 1943, הגענו אל זורין ב-10 ביוני 1943. וב"10 ביולי 1944 חזרנו 
למינסק. זורין הצליח להוציא אותנו מכל הכיתורים והמצודים של הגרמנים וזכינו לשחרור. 
בראשית יולי 1944 הגיעו אלינו ליער חיילים מהצבא האדום. תחילה נבהלנו, חשבנו כי אלה 
גרמנים. כשהתברר כי אלה הם חיילים מהצבא האדום, התחבקנו והתנשקנו והשמחה היתה 
רבה. היה שם קומיסאר יהודי, שאמר לנו: ביער עדיין משוטטים חיילים גרמנים מזוינים 
בנשק אוטומטי, והדרך בעגלה או ברגל עודה בחָזקת סכנה. אם נשארנו בחיים עד עכשיו 
-- עלינו לשמור על חיינו. על-כן הוא יעמיד לרשותנו משאיות, ואכן, הוסענו לסטולבצי, 
ומשם במשאיות למינסק. השתתפנו במסדָר החגיגי של הצבא והפרטיזנים. 

אבא הגיע אלינו כעבור כמה ימים והביא מצרכי-מזון. ובעלי התחיל לנסוע עם אבי בעגלה 
שלו לכפרים, קנה שיפון והביא לעיר ומכר, ומזה התקיימנו. לאחר מכן קיבל בעלי עבודה 
בבית-החרושת לנעליים שלדשם טלמן. בו עבד עד שיצאנו לפולין ומשם הגענו, בתחבולות 
שונות, לארץ. 


אבי לא וכה להגיע לישראל. לאחר השחרור הופחתה במקצת החומרה בעניני הדת. 
השלטונות הרשו ליהודים דתיים להתפלל בבתי-כנסת. אבל במינסק נשאר רק בית-כנסת 
אחד, "בית-המדרש הקטן", וגם הוא היה תפוס בחלקו עלדידי דיירים גויים. נוהלו משפטים, 
אך ללא הועיל. בחלקו האחר התפללו יהודים, וכן התפללו במניָנים שבבתים פרטיים. 
כשחזרו יהודים רבים לעיר, הם התחילו לחשוב על שחיטה כשרה. אבא היה שוחט ומוהל. 
אבל בזמן המלחמה אבדו תעודותיו. למזלו, חזר אז מן הגירוש רב מינסקאי, ר' מיכאל, והוא 
העיד כי בשעתו נתן לאבי קבלה על שחיטה. וכך קיבל אבי היתר לעסוק בשחיטה. 

ר' מיכאל שימש כרב העיר עד מותו. את משכורתו היה מקבל מן "העשירים". אלה היו 
אנשים נאמנים לשלטון, שחָלשו על כל עניני בית-הכנסת, בזיקת-מישרין וגלויה 
ל"גורסוביט", כלומר -- לעיריה. 

בשוק, בסמוך לכיכר היובל, הוקם צריף, ושם היה אבא שוחט. נשים היו מביאות עופות 
לשחיטה, אבא היה נותן קבלה על כל עוף שחוט, העתק נשאר אצלו, ולפי זה ערכו אתו את 

החשבון. לחגים היו מרשים לשחוט פרה. בחשאי היה אבא שוחט עגלה בשביל יהודים 
דתיים, שלא רצו לאכול בשר-טריפה. בחשאי היה אבא גם מוהל. יהודים שרצו לימול את 
בניהם פנו אליו, אפילו מערים אחרות. 

כשנפטר הרב ר' מיכאל, נתקבל במקומו כרב יהודי אחר ויענקל בֶּרגר שמו. ברגר זה היה 
מלשין ומקובל על הגורסוביט. עינו היתה צרה באבא, והביא חבר שלו שישמש גם הוא 
כשוחט. בהשפעתו, ניתן היתר גם לחברו, והוקם עוד צריף לשחיטה. אך רוב האנשים היו 
מעדיפים לבוא אל אבא. מאז התחילו שלוחי נקו"ד לרדת לחייו. תבעו ממנו כי ישמש סוכן 
שלהם. כיוֶן שבאים אליו אנשים רבים, עליו להקשיב לשיחות ולמסור לשלטונות. איימו 
עליו שאם יסרב, יואשם בכך שהוא מל ילדים. אבא עמד בסירובו, והשחיטה ניטלה ממנו. 
אבא נשאר ללא עבודה. היה לנו קרוב"משפחה שניהל בית-מרקחת, ואבא קיבל לניהולו את 
מחלקת המכירות של תרופות מוכנות. גם בשבת היתה החנות היתה צריכה להיות פתוחה, 
ובתי מירה היתה הולכת לחנות במקומו. 

בחשאי היה ממשיך גם למוּל. השמש מבוברויסק היה מזעיק את אבא לבוא לבוברויסק, 
למול חמישה ילדים. אבא היה נוסע או ברכבת או במכונית ציבורית. לרכבת לא היה לוקח 
אתו את מכשירי המילה, אלא בני הצעיר היה מביאם לתחנה ומוסרם לו רק אחרי כניסתם 
לקרון. ובחזירתו למחרת, שוב חיכה לו בני וקיבל מידיו את התיק, שהיה דומה לתיקו של 
תלמיד. וכך היה אבא חוזר "בידים ריקות", ואף שעקבו אחריו, לא נתפס אף פעם. כשהיה 
נוסע, היינו אני ובתי עובדות במקומו בחנות. 

גם במינסק ביצע אבי הרבה מילות. נמצאים בארץ צעירים רבים שאבי מל אותם. פעם פנה 
אליו קומוניסט רם-מעלה וביקש שימול את בנו. אבא סירב. הקומוניסט טען, כי הוא חייב 
למול את בנו כמחוָה לאמו האדוקה, ולכן הוא מסתכן. לאחר דחיות הסכים אבא למול את 
בנו. כן מל את בנו של פרופיסור מיכלסון, ושל רופאים רבים אחרים, אפילו מנתחים 
במקצועם, שטענו כי יש לו לאבי יד קלה והוא מצליח במילות יותר מהם. 

אבא חלה בסרטן ונפטר ולא זכה לעלות לארץ מאווייו, לישראל. 





מארק ז'יטניצקי 


הצילו! 


ד"ר רחל שמיילוביץ 


ילדגת בגיטו 


המרואיינת, ד"ר רחל שמיילוביץ, נולדה 
במינסק בשנת 1933. בתם של ישראל 
ודבורה-פרומה דוידסון. עלתה בשנת 
9. תושבת אשדוד. 


ביתנו במינסק היה יהודי-מסורתי. סבא, אבי אמא, היה שוחט ומוהל. דיברנו בבית יידיש. 
בחגים היו מתכנסים בביתנו כל בני המשפחה. בחנוכה היינו מדליקים נרות והדודים היו 
מחלקים לנו דמי חנוכה. בפסח היו כל בני-המשפחה מסובים לסדר. היינו מבקרים גם בבית- 
הכנסת. משפחות רבות של יהודים במינסק שמרו על המסורת היהודית. 

אהבנו מאוד לבקר בתיאטרון היידי, ברחוב וולודארסקי. אחי למד אלף-בית עברי אצל 
מורה מיוחד במסתרים. האוכל בבית היה כשר, כרצון סבא. 

עד לפלישה הגרמנית לרוסיה, הספקתי לגמור רק כיתה א'. למדתי בבית-ספר רוסי כללי. 
סמוך למקום מגורי היה גם בית-ספר בילורוסי, אבל לא היו לחצים עלינו ללמוד בבית-ספר 
זה או אחר. כל אחד בחר בבית-הספר הנראה לו. 

כשפרצה המלחמה, והתחילו ההפגזות על מינסק, התישבנו בעגלה, שאבא הכין מראש, 
וניסינו לברוח. הדרכים היו מלאות בורחים ברגל וברכב. לא הרחקנו נסוע, כל הדרכים היו 
סגורות. הגרמנים הקדימונו. חזרנו למינסק. הגרמנים נכנסו לעיר ומיד לקחו את אבא 
למחנה, יחד עם כל הגברים. במחנה עשו סלקציה. ראשית כל הוציאו את כל האקדימאים. 
כפי הנראה, הרגו את כולם. אחר כך הפרידו בין היהודים לגויים. אבא לבש בגדי אשה, 
שאמא הכניסה לו למחנה, וברח מהמחנה. היתה זו סכנת-נפשות, משום שאז לא היו גברים 
במקום, והגרמנים התרו ביהודים כי בית שיימצא בו גבר, כל יושביו יירו. 

גרנו באותו זמן בבית פרטי, מעין וילה, עם חצר גדולה. גידלנו שם תפוחי-אדמה וגזר, והיה 
לנו גם לול. מבעוד זמן הכינונו מזון, כי כבר לפני הפלישה נפוצו שמועות על מלחמה 
העתידה לפרוץ. 

כשהוקם הגיטו, לא נכלל הבית שלנו בתחום הגיטו ואז החלפנו דירה עם גוי שביתו נכלל 
בתחום הגיטו. הספקנו להעביר את כל המיטלטלין. שיכנו בבית יהודים נוספים. המבוגרים 
יצאו לעבודה בקולונות. המזון היה מצומצם. כל מה שהכינונו נאכל בזמן קצר, והתחלנו 
להחליף בגדים וחפצים במזון. לשם כך היה עלינו לעבור לצד הארי. סחר-חליפין זה היה 
כרוך בסכנת נפשות. שכנינו הגויים ברובם התיחסו אלינו יפה, אבל גם הם פחדו, ובזמן 
הפוגרומים נמנעו מלהגיש עזרה. 

אנחנו הילדים -- אני בת השבע, אחותי בת הארבע ואחי בן השנתיים -- ישבנו ופחדנו. 
בערבים היה חושך בבית. חשמל לא היה, רק מנורות-נפט. 

זוכרת אני שהיו מתקיימות פגישות, ביחוד של צעירים, ובהן דיברו על בריחה מהגיטו. 
הצעירים היו מרכזים נשק ומזייפים תעודות. אמא השיגה תעודה של טאטארי לאבא, ובזמן 
האקציה הראשונה, בנובמבר, ברחנו. רתמנו סוס, שהיה מוחבא אצל שכנים, לעגלה 
והצלחנו להגיע עד ראקוב. בדרך עברנו מחסומים של גרמנים והתעודה היתה ישרה 
בעיניהם. בראקוב התחַזינו כגויים. אבא אמר שהוא אלמן, ואמא היא שכנה שלו, והילדים 

חלקם שלו וחלקם של השכנה. מצאנו דירה אצל משפחה שידעה כי אנחנו יהודים. אבא 
ואמא עבדו אצלם בלילות והם הסתירו אותנו. אחר-כך התחתנה הבת שלהם עם "פּאָלקס- 
דויטשע", ואנו נאלצנו לברוח. חזרנו בלילה למינסק בעגלה. נכנסנו לגיטו דרך הגדר, את 
העגלה השארנו בחוץ. 

רציחות של יהודים היו מעשי יום-יום בגיטו. אנחנו ניצלנו כי אבא היה מומחה לסידור 
מחבואים. הוא סידר גם לנו מחבוא. בית-שימוש היה בחצר, ובו עביט גדול לקליטת 
ההפרשות. אבא סידר שהעביט יסתובב, חפר בצדו מעבר בלתי-נראה על-פני השטח אל 
דלת ברזל מתרוממת, ודרכה היינו נכנסים למרתף שבחורף שמרו בו ירקות. פעם אחת עמד 
אבא עם אחיו וגיסיו לצאת מהגיטו, מישהו הלשין עליהם והגיעה המשטרה. אחיו של אבא, 
גיסו ועוד כמה יהודים נהרגו. אבא הספיק לברוח והתחבא במחבוא שלנו. הובאו כלבי- 
גישוש, אבל מחמת הסירחון לא מצאו את הכניסה למחבוא. 

מאז לא יכול עוד אבא להישאר בגיטו. הוא ברח והתחבא אצל גויה טאטארית. 
בבריחתו נפצע אבא בראשו. הוא שכב אצל הטאטארית עד שהבריא. היא היתה מאכילה 
אותו, והוא היה מפריש חלק ממזונו לנו. הייתי מצטרפת בבוקר לקולונה היוצאת מהגיטו 
לעבודה וחוזרת אתה בערב. אף פעם לא נתפסתי. הייתי באה לטאטארית שהחביאה את 
אבא והיא היתה נותנת לי שני שקי מזון, הייתי עומסת אותם עלי ומביאה סמוך למקום 
עבודתה של אמא, על-יד תחנת-הרכבת. והיא היתה מכניסה אחר-כך את המזון לגיטו. עד 
היום אינני תופסת איך יכולתי, בעודי ילדה קטנה, לסחוב עלי משא של 32 ק"ג. 
לאחר כל אקציה היו הגרמנים מצמצמים את שטח הגיטו, כי אלפי יהודים כבר נהרגו. 
אנו גרנו בבית שהיה שייך לסבתא שנהרגה באחת האקציות. אמא עבדה אצל גרמני בהנחת 
פסי-רכבת, וקיבלה במקום-עבודתה מנת-אוכל. מזה היתה מפרישה לנו. כן אספנו ואכלנו 
קליפות תפוחי-אדמה. כשהגיע אייכמן למינסק, ב-2 במארס, 1942, החביא הגרמני אצלו 
את אמא, לא נתן לה לחזור לגיטו עד יעבור זעם. היה זה גרמני טוב. נוסף לכך היינו מקבלים 
מזון מאת סבא. לאחר מות סבתא, הוא היה מראשוני הבורחים מהגיטו. הוא עבד כפועל 
אצל גוי שלא ידע כי סבא יהודי, אף שהיה בעל זקן. 

ביום ביקורו של אייכמן בגיטו, היתה אמא בעבודה. הגיטו היה כבר מצומצם מאוד. כל 
המבוגרים היו בעבודה. האקציה התחילה ב-8.00 בבוקר. אנשים התחבאו במחבואים, אבל 
המבוגרים לא נתנו לילדים להיכנס, כי חששו שמא יבכו ויגלו על-ידי כך את המחבוא 
לגרמנים. ואז אמרה אחותי הקטנה: "אם אינכם נותנים לי להיכנס, אגלה לגרמנים את 
המחבוא שלכם". היא הוכנסה למחבוא. אני חששתי ללכת עם אחי הקטן למחבוא, שמא 
יבכה והתחבאתי יחד אתו בבור גלוי בחצר. מצאו אותנו שוטרים גרמנים. השארתי את אחי 
בפינה מוצלת בבור ואני יצאתי. אספו את כולנו, העמידונו בשורות ונצטוינו לרדת במדרון. 
השוטרים עמדו בצד והיו הורגים את היורדים. על-ידי עמד אוקראיני גבוה, אמרתי לו: "יש 
לנו זהב רב בבית. בוא אתי למחבוא ואתן לך". והוא הוציא אותי מהמשחטה הזאת. היה לי 
צלב-זהב, הורי קנו לי אותו כדי שאירְָאה כנוצריה בבריחתי. כשהגענו למחבוא, נתתי לו את 
צלב-הזהב ואמרתי כי זהבי טמון במקום אחר. התחלתי להתחנן על נפשי ונפש אחי ובכיתי 
בכי רב. והוא אמר: "את קטנה, אבל יש לך שכל רב". הכניס אותנו למחבוא וסגר עליו 
במזרון. ישבנו שם שלושה ימים. שתינו שתן. השוטרים היו משתינים בבית השימוש, ואני 
הרטבתי את ידי וליחלחתי את שפתיו של אחי הקטן. כירסמנו חתיכת כוספה שנמצאה 
בכיסי. ביום השלישי לא יכולתי להבליג עוד והחלטתי לצאת. השלמתי עם המוות שאין עוד 

מפלט ממנו. כשיצאתי מהמחבוא, ראיתי את דודתי עומדת ומקוננת על בתה, שנהרגה 
באקציה זו. וגם שאר היהודים שיצאו מהמחבואים. עומדים ומקוננים. אמא איננה ואחותי 
איננה. נכנסתי לבית פנוי וישבתי שם כל הלילה. בבוקר לקחתי את אחי והלכתי למקום 
ריכוזם של היהודים הנותרים ב"כיכר-היובל". מצאתי שם את אחותי וגם את סבתא. לאחר 
מכן חזרה גם אמא. 

הפוגרומים נמשכו. שוב צימצמו את הגיטו. על-יד בית-הקברות היו הגרמנים מביאים יום- 
יום יהודים והורגים אותם. נפוצה השמועה כי כל הזקנים והילדים יוצאו להורג וישמשו 
לתעשיית סבון. ואז בא אבא והביא אותנו לטאטארית שאצלה התחבא. בבית זה גרה בת- 
דודה שלה שעבדה אצל קוּבָּא, בחורה יפהפיה, וגרמנים היו באים אליה. שמה היה יָלָנה 
מַזניק. איש לא חשד כי בבית שבו מבקרים גרמנים קיים מחבוא של יהודים. אך לשהות 
בבית זה לא היה רצוי. הטאטארית הלבישה אותנו בבגדי איכרים ויצאנו מביתה ליער. 
התחזינו לשתי משפחות: אבא, האחות והאח -- משפחה אחת; ואני ואמי - משפחה 
שניה. סיפרנו כי הבתים שלנו נהרסו ואנו מחפשים מקום-מגורים. הלכנו ברגל עד העיירה 
רוּביז'ביץ, כד40 ק"מ. בדרך היינו אוספות נדבות. איש לא חשד בנו שאנו יהודים. 
ברוביז'ביץ גרנו במחסן תבואות. אבא מצא עבודה אצל אשה אחת. 

יום אחד נתפס אבא בידי פרטיזנים אנטישמיים שטענו כי הוא יהודי ורצו להורגו. אבא 
הצליח לברוח. אמא לקחה את הילדים וברחנו ליער הרחק מרוביז'ביץ. 

ארבעה חודשים חיינו ביער, חיי רעב ותלאה -- עד שנודע לנו על מחנה המשפחות של 
זורין. הלכנו אליו. כשהגענו אל זורין, היה זה כאילו הגענו לגן-העדן. 

השתכנו ביער במחפורת יחד עם משפחת רובנצ'יק. אבא היה יוצא לפעולות, ובחזרה היו 
הפרטיזנים מביאים קמח, פירות וכל מיני מזונות. לילדים סוּדר בית-ספר. אכלנו יחד בחדר- 
אוכל. נערכו גם חגיגות באחד במאי, ועוד. זורין היה אדם נהדר. דאג לכולנו. 
כשחזרנו ב19447 למינסק, גרה בבית שלנו משפחה אחת, שבת שלהם נישאה לגרמני וברחה 
אתו. כשרק ראו אותנו, נבהלו בני"המשפחה ועזבו את הבית. חפצים רבים שהשארנו לא היו 
בבית. כשמצאנו אותם אחר כך, קיבלנו אותם בחזרה בדרך משפטית. 

אבא קיבל עבודה בבית-חרושת לנעליים, ואנחנו, הילדים, למדנו בבית-הספר. בתחילה היה 
מספר התלמידים היהודים בבתי-הספר מועט. האנטישמיות היתה רוּוחַת בין התלמידים 
וביחוד בין המורים. גמרתי בית-ספר של 10 כיתות. 

היינו הולכים לבית הכנסת עם סבא. עד שמת. בשנת 1952, כשלמדתי רפואה, ביקרתי 
בבית-הכנסת הגדול ביום הכיפורים וגם צמתי. סבא עוד הספיק להביאני לחופה בשנת 
6. את החתונה סידרנו בחשאי, בחוג מצומצם. למדתי שנה חמישית רפואה והיה חשש 
לגירושי מהאוניברסיטה, אם ניתפס בעריכת טכס דתי. אף על פי כן חיתן אותנו סבא כדת 
משה וישראל. 


ליובה גולדברג 
מגִיא ההריגה 

המרוּאיין, ליובה גולדברג, (1903--1983), 

עלה ארצה בשנת 1960. רואיין בידי דוד 

כהן. 
מינסק היתה היתה עיר יהודית. החנוונים, בעלי-המלאכה, העגלונים, הדייגים, הקצבים -- 
כולם היו יהודים. לפני מלחמת-העולם הראשונה למדתי בתלמוד-תורה עד גיל 15 שנה. 
אבא היה נפח, אחי הבכור עבד אתו בנפחיה. כשגייסו אותו לצבא, חדלתי ללמוד ועזרתי 
לאבא בנפחיה. המשכנו לעבוד בנפחיה גם בימי הבולשביקים. 
בסוף שנת 1924 גוּיסתי לצבא, ושירתי שנתיים במוהילוב. כשחזרתי מהצבא למינסק, 
התחלתי לעבוד בבית-החרושת על שם וורושילוב למכונות וּלטַנקים. שם עבדתי 15 שנה, עד 
1. בבית-חרושת זה עבדו כ20007 פועלים. המהנדס הראשי, הטכנאים והפועלים היו 
ברובם יהודים ובמיעוטם רוסים. 
בשנים הראשונות לשלטון הסוביטי היה במינסק תיאטרון יהודי, היו מועדונים יהודיים. 
הפעולה במועדון התנהלה ביידיש. היה לנו אולם גדול ובו היינו עורכים חתונות יהודיות. 
לאחר זמן נהפך אולם זה למועדון. בתי"הכנסת בעיר חוסלו. נשארו כמה בתי-כנסת קטנים 
בחצר ה'שוּל-הויף'. 
בשנות השלושים החלו הרדיפות על ה"טרוצקיסטים". לפתע היתה מגיעה בלילה למקום- 
המגורים מכונית שחורה של גְפָ"אוּ אנשים נאסרו ונעלמו. גם המנהל הראשי בבית- 
החרושת, רוסי, פועל בן פועלים, נעלם לפתע: אויב העם, טרוצקיסט. היה לי עוזר, פָטישן. 
יום אחד לא בא לעבודה. סבור הייתי שחולה הוא. באתי לביתו: אשתו יושבת בוכיה. הוא 
נעלם: אויב-העם. 
ב"1939 הגיעו אלינו פליטים יהודים ממערב-בילורוסיה ומפולין. הגרמנים גירשו אז יהודים 
ואמרו להם: לכו אל סטאלין! הרוסים לא מנעו מהם לעבור את הגבול. יהודים רבים מפולין 
התקבצו במינסק ובעיירות הסמוכות. הפליטים נתקבלו על-ידי תושבי מינסק היהודים בסבר 
פנים יפות. הרי היו אלה יהודים, ואנחנו קיבלנום כקבל יהודי את אחיו היהודי השרוי בצרה. 
וכך היה הדבר גם בעיירות בסביבות מינסק. הפליטים מפולין סיפרו לנו על התעללות 
הגרמנים ביהודים, והאמַנו להם, כי גם בקולנוע ראינו איך הכניסו הגרמנים את היהודים 
לגיטאות, איך כָּפוּ עליהם לשאת את הטלאי הצהוב. ידענו כי אם ייכנסו הגרמנים אלינו, 
יהיה גורלנו רע ומר. 
כשפרצה מלחמת רוסיה-גרמניה, קמה בהלה בעיר. העיר הופצצה ואנשים התחילו לברוח 
בכל הדרכים, ברכב, במכוניות, בעגלות וברגל. כל הבורחים נאלצו לחזור, כי הגרמנים 
הקדימו אותם. הם כבשו את סביבות מינסק לפני שנכנסו לעיר. אחותי ברחה לכיוון הומל 
והצליחה לעבור לרוסיה הסוביטית. החוזרים למינסק המשיכו לעבוד באותם בתי-החרושת 
שבהם עבדו לפני המלחמה. בעת הראשונה לא בדקו הגרמנים בציציות העובדים. אולם מיד 
התחילה התעמולה האנטישמית, ורבים מהגויים תושבי מינסק החלו לדבר בלשון חדשה. 
הצעירים התגייסו מיד למשטרה. עוד תמול היה הגוי קומוניסט, והיום -- איש-משטרה 
בחסות הגרמנים. הלבישו את השוטרים מדים שחורים, נתנו להם נשק ורשות להכות 
ביהודים. הראשונים שקיבלו נשק היו האוקראינים. היה להם לגרמנים אמון יותר 
באוקראינים מאשר בבילורוסים. כל הרציחות וכל הצרות נעשו עלזידי הרוצחים 

האוקראינים. הגרמנים נתנו להם פקודות ברמיזה, בניד עין, והאוקראינים כבר ידעו מה 
עליהם לעשות. 

אותנו, הצעירים, גויים ויהודים, תפסו וכינסו במחנה ברחוב שירוקה. משם העבירו אותנו 
לעיר בשדה הפתוח. על ידינו היו השבויים. תחמו בינינו לבינם בחבלים. את הגויים שיחררו 
כעבור זמן קצר, ואילו את היהודים השאירו. לאחר מכן הודיעו הגרמנים כי כל 
האינטליגנטים -- טכנאים, מנהלי-חשבונות, רופאים, מהנדסים וכו' יתיָצבו לחוד. לאחר 
שהתיצבו, הובילו אותם למרחק של 100 מטר בין שתי גבעות ושם ירו בהם. בעיני ראיתי 
ובאזנִי שמעתי. 

לאחר מכן סידרו אותנו בקבוצות והאיצו בנו: לצאת, לצאת! כמה מאות אנשים, וביניהם 
חברִי מבית-חרושת, הובלו הצדה וירו בהם. השבויים היו הקברנים, והם חזרו וסיפרו הכל. 
המקום שלנו היה על-יד אגם מלאכותי שנחפר לפני המלחמה וכן על-יד הנהר. אוכל לא 
ניתן לנו, וקרובי המשפחה היו מביאים לנו אוכל. בלילות היו מתגנבים אלינו השבויים 
ומבקשים קצת מים ואוכל. התחלקנו אתם בפת-הלחם. הם גוועו בהמוניהם. 

לברוח אי אפשר היה. היינו מוקפים עמדות מקלעים. אם הרים מישהו ראשו, מיד היה ניתך 
עליו מטח יריות. כפעם בפעם היו מוציאים מתוכנו אנשים ויורים בהם. נשארנו מתי-מעט. 
היינו שם כמה שבועות, ולפתע ניתנה פקודה לזוז. לא ידענו לאן. הבהלה היתה גדולה. 
הוּבלנו תחת משמר חזק של אנשי ס"ס, ובידיהם תת-מקלעים, עד לחצר בית-הסוהר ברחוב 
וולודארסקאיה ומשם לתאים. דחסו אותנו חמישים, שישים איש ויותר בכל תא. קיבלנו כף 
מרק אחת לשלושה ימים. נידלדלנו עד שנראינו כפגרים מתים. 

פתאום -- בהלה: נגנבה מגבת. בדחיפות ובמכות הוּצאנו מהתאים לחצר, שנודה מי גנב 
את המגבת ? לשם מה מגבת, אם בין כה וָכה מוציאים אותנו להורג? הבדילו מתוכנו כמה 
אנשים ואותנו החזירו לתאים. 

לאחר זמן הוציאונו בקבוצות, וגרמני קרא בשמות לפי רשימה. בקבוצה אחת עמדתי אני, 
אחי ע"ה, ועוד חברים. אמרתי להם: "אל תענו כשיקראו בשמותיכם. הוא זקוק למיכסת 
יָרי". כשלא נתמלא המספר הרצוי, קרא הגרמני כבר בלא לנקוב בשמות: בוא הנה! בוא 
הנה! האנשים שנקראו הועמדו בצד, ואותנו גירשו במקלות דרך השערים חזרה לכלא. אלה 
שנשארו בבית-הסוהר נורו אחר-כך. גם גיסי היה ביניהם. מקומות-ההריגה היו רבים, למשל 
טרוסטינֶץ, משיקובשצ'ינה על-יד תחנת-הרכבת ועוד. 

האקציה הראשונה בוצעה ב-7 בנובמבר 1941, יום המהפכה הבולשביסטית. ראש 
ה"יודנראט" היה אז מושקין, אדם יפה, קומתן ואינטליגנטי מאוד, מהנדס לפי מקצועו. 
בימי הסוביטים עבד בעיריה. הגרמנים מינו אותו כראש ה"יודנראט", והוא נאלץ לקבל את 
המינוי. בעוד מועד הרגשנו כי אקציה מתחוללת לבוא. הוּצאה פקודה, כי כל בעלי-המקצוע 
בגיטו יועברו למחנה ברחוב שירוקה המרוחק מהגיטו. והדבר נעשה. למחרת החל הפוגרום. 
לפני הפוגרום הודיע מושקין: "ילדים! כל הרוצה ללכת למחנה שירוקה, שילך. אני ערב 
לכם כי יישאר בחיים". הוא עצמו עם בני משפחתו הלך גם כן לשירוקה. ואמנם במחנה 
שירוקה לא נגעו הפורעים. האקציה השתוללה ברחובות נימיגה, ראקובסקאיה 
ואוסטרובסקאיה. ביתר הרחובות התהלכו האנשים חפשים. אני עם משפחתי הצלחנו 
להיחבא ונשארנו בחיים. הפוגרום נמשך כל היום מהבוקר עד הערב. בלילה השתתק הכל. 
למחרת ראינו אנשים מתהלכים. נתברר כי כל מי שהיתה בידו תעודה ממקום-עבודה נשאר 
בחיים. יצאתי עם אשתי ושתי בנותי לבית ההורים בכיכר-היובל, ומאז גרנו שם. 

את הגיטו ההאמבורגי, של יהודים יוצאי ארצות מערב-אירופה, הקימו הגרמנים בבית-ספר 
ברחוב הרפובליקה. היה זה בנין בן שש קומות. לאחר הפוגרום הראשון ברחובות נימיגה, 
ראקובסקאיה ואוסטרובקאיה, כשפונו כל הרחובות האלה מהיהודים הרוסיים, והגיעו 
בינתיים משלוחים חדשים של יהודים מארצות מערב-אירופה, העבירו את הגיטו 
ההאמבורגי לרחוב אוסטרובסקאיה וגדרו אותו, להבדילו מן הגיטו הכללי. 

ביום עשרים בדצמבר 1941 נערך פוגרום חדש, ברחוב האטליז. החיים בגיטו נעשו קשים 
יותר ויותר. נערכו גם התנפלויות ליליות. אוקראיניים ובילורוסיים היו מתנפלים על בית 
ורוצחים את כל הנמצאים, אפילו אלה שהיו בידיהם תעודות-עבודה. 

בראשונה לא הייתי יוצא לעבודה. אנשים רבים שיצאו לעבודה לא חזרו, נורו במקום- 
העבודה. ולכן הייתי מתחבא בגיטו. אבל כשהחמיר המצב, ולילה-לילה נערכו התנפלויות 
בלתי-צפויות מראש על בתים בגיטו, החלטנו אני וחברי לצאת לעבודה. יצאנו לבורסת- 
העבודה באיזור הרוסי, סמוך למקום בו היה לשעבר ה"כאר-שוּל". היתה דרישה לנפחים, 
ואני הרימותי ידי לאות שנפח הנני. מנהל בית-חרושת, רוסי, לקח אותי ואת חברי לעבודה 
ונתנו לנו תעודות. בימים הראשונים היינו יוצאים לעבודה וחוזרים לגיטו על-פי התעודות 
שבידינו. כשהתרבה מספר היהודים העובדים בבית-החרושת, היו מחזירים אותנו לגיטו 
בליווּי משמר, ובבוקר היינו באים ל"יודנראט" ומשם הובילו אותנו לעבודה. בבית-חרושת 
זה ייצרו מאזניים, מקצצות, צירים, גלגלים ועגלות לצרכי האוכלוסיה הרוסית. היינו 
מקבלים כיכר-לחם שמשקלה 1 ק"ג וכן 100 גראם מלח לשבוע ימים. בכל יום בצהריים 
קיבלנו מרק ופרוסת-לחם. 

ב"2 במארס 1942, בחג הפורים, הגעתי ל"יודנראט" כדי לצאת לעבודה. ראיתי יהודים 
מתלחשים. הגרמנים היו נוהגים לתת לאנשים לצאת לעבודה, ואחר-כך עורכים את 
האקציות. הרגשנו כי היום לא יעבור חָלֶק. ואכן, כשיצאנו לעבודה החל הפוגרום. ילד 
שפרץ את מחסום-השמירה והגיע אל אביו שעבד עמנו סיפר לנו על כך. 

כשחזרנו לגיטו, הגעתי למקום מגורי הורי, ואין איש. הבית סגור ומסוגר. הדלתות סגורות 
בלוחות וכן החלונות. כך נהגו כאשר הוציאו את כל הגרים מבית מסוים. חשכו עיני. שאלתי 
ונודע לי, כי אמי נורתה בחצר, אבי נורה על-יד ה"יודנראט" וכן יהודים רבים אחרים 
וביחוד ילדים. את כולם זרקו לתוך בור גדול, 5000 איש. באותו יוח נהרגו עוד אלפים רבים, 
שהוּבלו אל מחוץ לעיר בקולונות וירו בהם. בראדיו הודיעו בגרמנית ובתרגום רוסי, כי 
לפנים היה נס פורים, אבל הפעם לא יקרה נס, והיהודים יושמדו לפי התכנית... 
ידעתי על המחתרת, על יהודים המעבירים אנשים לפרטיזנים. הכרתי את פלדמן, פרטיזן 
במחנה סֶמיונוב. בנו עבד יחד אתי לפני המלחמה בבית-החרושת על שם וורושילוב. הכרתי 
את לפידות שהיה מפקד פלוגה בפרטיזנים, הכרתי את ירקין שברח לפרטיזנים תיכף לאחר 
האקציה של מרץ 1942, לאחר פורים, וכן את מיכאל גולובוב -- במחתרת קראו לו גיבָּלֶב, 
שהלך לפרטיזנים. רבים הלכו. איך היו חומקים לפרטיזנים? היו לוקחים משור או גרזן, 
כביכול יוצאים לעבודה בכריתת עצים. אחד היה שם סרט על זרועו, כביכול הוא המוביל 
לעבודה. נשק היו משיגים בגיטו תמורת זהב אפילו מהגרמנים. היו גם גרמנים שהובילו 
אנשים לפרטיזנים, כגון הקצין שולץ. יהודים שהיו להם מטבעות-זהב מימי הצאר ניקולאי 
יכלו תמורתם להשיג הכל, גם נשק. 

את זורין הכרתי בגיטו. הוא עבד בחדר-האוכל של הס"ד. הוא היה גָאה מאוד, ואני פחדתי 
מפניו. היתה לו אשה ובן יפה מאוד. באקציה, באוגוסט 1942, הלך זורין לעבודה, ולא נגעו 

בו. אשתו התחבאה במחבוא במורד הרפובליקה. אך הבן נתפס על-ידי המשטרה ונהרג. 
באותה אקציה נהרגה גם אחותי האחרונה. 

איך הגעתי לפרטיזנים? לאחר הפוגרום במארס 1942, כשכל המשפחה שלי נרצחה, 
המשכתי לעבוד בבית-החרושת "אוּדארניק". לא היה לי מקום-מגורים קבוע בגיטו, כי 
התכוננתי כבר לברוח לפרטיזנים. היו לי מכרים שהיה להם קשר עם המחתרת באיזור 
הרוסי, עם אחד בשם ואסקה. יום אחד יצאנו, מחופשים כמנקי-ארובות, אל גשר הברזל, 
ליד תחנת המשאות של הרכבת. שם היה צריך לחכות לנו המקשר. נמצא שזה היה גוי 
שיכור. הסתובבנו אתו בדרכים כמעט שבוע ימים, רעבים ותשושים. ביום שבת אחד נעלם, 
ובאין ברירה החלטנו לחזור לגיטו-מינסק. ראינו קולונה חוזרת מהעבודה והצטרפנו אליה. 
שבוע ימים נעדרתי מהעבודה. מבית-החרושת שלנו ברח כבר אחד לפרטיזנים. בגיטו לא 
יכולתי להישאר, וחזרתי למקום העבודה. הייתי מדולדל. שבוע ימים לא אכלתי כמעט. 
כשהגעתי לעבודה, קרא לי המנהל הגוי והאשימני בנסיון בריחה לפרטיזנים. אמרתי לו כי 
שכבתי חולה שבוע ימים ולא נמצא איש שיגיש לי כוס מים. כל משפחתי הושמדה. לי כבר 
לא איכפת שום דבר. בין ובין כך נחרץ דיני למוות. שעתיים עינה אותי בחקירה. לבסוף נתן 
לי פתק אישור לקבלת מנה שבועית, כיכר לחם ומלח. הייתי כל-כך רעב, שאכלתי את כל 
כיכר הלחם עוד לפני שהגעתי לגיטו. 

למחרת היינו צריכים לצאת בבוקר לפרטיזנים, שכן ואסקה הבטיח לחברי כי המקשר 
השיכור יבוא על עונשו, והנסיון החדש יוכתר בהצלחה. אמנם הגיטו היה גדור בתיל, אבל 
אפשר היה להרים את התיל ולצאת. החלטנו לעבור את התיל בקירבת בית-הקברות. הגעתי 
למקום והנה חמישה גרמנים עומדים באמצע הדרך ומשוחחים. ואסקה הגיע מאחורינו 
ואותת לנו לעבור. נתברר כי חמשת הגרמנים היו אוקראינים שהתחפשו כגרמנים, וגם הם 
יוצאים לפרטיזנים. ואסקה קרב אלינו ואמר: "אל כל שני אוקראינים המחופשים כגרמנים 
יצטרף אחד מכם. מיד יופיע מורה-הדרך". וכן היה. הלכנו עם האוקראינים ולפנינו מורה 
הדרך. עברנו על-יד מתפרה, יצאו משם אנשי גסטאפו ותפסו את מורה-הדרך והכניסו אותו 
לחצר. כנראה הלשינו עליו. החוחול האוקראיני שהלכתי עמו אמר לי: "דרך חזרה אַין, 
קדימה!" נמנענו מלהסתכל אחורנית, כדי שלא לעורר חשד. הלכנו ולא עוררנו כל חשד, 
הגענו עד לתחנת-הרכבת, והנה חמישה-עשר שוטרים עומדים על-יד קרון. "הגרמנים" 
שלנו הסתלקו ונעלמו, ונשאר רק "הגרמני" אשר אתי. שני חברי הצטרפו אלינו והיינו כבר 
ארבעה אנשים. כשעברנו הצדיעו השוטרים ל"גרמני" שלנו. המשכנו ללכת עד שהגענו 
לשדות והחלטנו לחכות ליתר "הגרמנים". חיכינו להם עד בוש, והם לא הגיעו. כשהשמש 
החלה לשקוע, אמר לנו ואסקה, האוקראיני שלנו: לא נחכה להם עוד! 

הוא הוציא מפה וּפנה בדרך לסטארויה-סָל. הלכנו בשבילים עד שהחשיך לגמרי. לבסוף 
הגענו ליער. כל האוכל נשאר בידי האוקראינים האחרים, שלא הגיעו אתנו. היינו רעבים 
ויגעים. שברנו קצת ענפים ושכבנו עליהם. עם אור הבוקר ראינו, כי במרחק לא רב מאתנו 
נמצא כפר. אמר לנו ואסקה: "אני איני יכול להיכנס לכפר. פרטיזנים יחשבו כי אני גרמני 
ויירו בי. ואם גרמנים מצויים בסביבה, הרי גם הם יירו בי, כי למה אני משוטט באזור 
פרטיזני. יגש מישהו מכם לכפר, יש לי סבון גרמני, וינסה להחליף זאת במזון". 
הלכתי. נכנסתי לבית של גוי. הוא הכיר מיד כי יהודי אני. וכיבדני בתפוחי-אדמה מבושלים, 
לחם וחלב. לאחר שהחייתי את נפשי, הוצאתי כמה חתיכות סבון ואמרתי לו: בחוץ מחכים 
לי כמה בחורים. קח את הסבון ותן כמה תפוחי-אדמה. הגוי סירב לקבל תמורה, ארז בעתון 

תפוחי-אדמה, מילא את הסיר בחלב וחזרתי ליער. 

לאחר שחברי סעדו את לבם, ציפינו לנס. החלטנו לזוז מהמקום. פגשנו שוטרים המובילים 
פועלים גויים לעבודה. הם הצדיעו ל"גרמני" שלנו. כך שוטטנו כמה ימים. היינו נכנסים 
לכפרים בדרך ומבקשים אוכל. היה זה איזור של הפרטיזנים. 

יום אחד ישבנו באחד הכפרים, ולפתע קול קריאה: "ידים למעלה!" נבהלנו, הרימונו ידים. 
והנה רואה אני לפני בחורים יהודים וכמה רוסים. היו עמם המפקד סֶמיונוב ונחום פלדמן 
ממינסק. סיפרתי להם כי אני ממינסק, ועבדתי בבית-החרושת על שם וורושילוב, יחד עם 
בנו של פלדמן. הסברתי מיהו "הגרמני" ההולך אתנו. מיד ניתנו לו בגדים אחרים, שהרי 
מסוכן לו לשוטט ביער בבגדי גרמני. נאמר לנו ללכת לסביבות הכפר מיקולונה, ששם 
מצויים פרטיזנים והם יקבלו אותנו. 

הלכנו, מצאנו את הכפר, ולא ראינו פרטיזנים. חזרנו לכפרנו הראשון. נכנסנו לכפר, ואתנו 
האוקראיני ואסקה. אכלנו והלכנו ליער לישון. והנה קבוצת פרטיזנים מגיעה, וביניהם 
לפידות. היתה זאת פלוגת צ'קאלוב. המפקד היה זַ'יצָב, גוי שלבו לב זהב. מאחר שהם עצמם 
יצאו אז למשימה, שוטטנו עוד יום"יזמים ביער עד שצורפנו לפלוגה. 

הפלוגה מנתה בסך הכל 20 איש. היינו במרחק של 16 ק"מ ממינסק. אוכל לא חסר לנו. 
נכנסנו לכפרים והבאנו משם אוכל. איכר מוביל לגרמנים שני כדים חלב, לפי המיכסה. 
ניגשים פרטיזנים, מחרימים את החלב, עם הסוס והעגלה, ונותנים לו פתק: "פרטיזנים 
החרימו!" כשהיה מתלונן בפני המפקד הגרמני כי הפרטיזנים החרימו אצלו חזיר, פרה 
וכדומה, היה הגרמני עונה לו: "הכוח הוא בידי אלה שיש להם נשק. מה אפשר לעשות ?" 
כשהיינו נכנסים לכפר היינו פונים מיד ל"סולטיס", ראש-הכפר, ואומרים לו: הוּטלה 
מיכסה כזאת וכזאת של גרעינים על איכר זה וזה, לפי גודל המשקים. הוא היה אוסף הכל, 
ואנו היינו לוקחים את החיטה אתנו ומשאירים לו פתקי אישור כי החרמנו כך וכך חיטה. את 
החיטה היינו טוחנים בטחנת האיזור הפרטיזני שלנו. את הקמח היינו מוסרים לגויים, והם 
היו אופים לנו לחם. 

חיינו באוהלים עשויים ענפי עץ. עוד בחורף 1943 גרנו באוהלים כאלה, בשלג ובכפור. 
לפעמים היה השלג הרב בזמן ההפשרה מפיל את האוהל. 

באוקטובר 1942 היו במחנה צ'קאלוב כשלושים איש. כעבור חודש כבר היינו 700 איש. 
הגויים מהכפרים ברחו אלינו, ואנחנו קיבלנו אותם. הם ברחו מפני שהגרמנים התחילו 
לחדור לכפרים, והנוער ברח אלינו. היו מקרים שאחד האחים היה אצלנו ואילו השני שירת 
כשוטר אצל הגרמנים. 

בראשית 1943 עברנו ליער-העד של איבָניץ ומשם ליער נאליבוקי. שם סידרנו מטבח והיו 
כמה נשים שבישלו. ביניהן כמה יהודיות. למפקד הבריגדה שלנו זַייצָב היתה אשה יהודיה. 
יהודים היו בינינו מעט. היה מפקד יהודי ושמו ליובה שיכטוביץ. היו שני האחים לפידות, 
שאחד מהם נהרג בפעולות. 

אני הייתי במחלקת הסיור. היו שתי חוליות-סיור, בכל אחת -- ארבעה אנשים. פעלנו 
במשמרות: שבוע לסיורים ושבוע למנוחה. בחוליה שלי היו עמי עוד שלושה רוסים. היינו 
מסיירים באזור שלנו, להתחקות על דרכי הגרמנים. נמצאו גויים רבים בכפרים שעזרו לנו. 
הסיור היה ברכיבה. כשהשגחנו במשהו חשוד, שלחנו אחד מאתנו להודיע למחנה. והיתר 
נשארו להשגיח. ביער היו מחנות של פרטיזנים, וכל מחנה הוציא סיירים מתוכו לעקוב 
אחרי הגרמנים והיה קשר בין המחנות. בסיורינו היינו נפגשים לפעמים עם הסיירים 

מה"מחנה הבולשביקי" וכן מהמחנה על שם אלכסנדר ניָבסקי. שני המחנות האלה ומחנה- 
צ'קאלוב היוו בריגדה אחת. באחד במאי או בחגיגות אוקטובר היו מתכנסים כל אנשי 
הבריגדה. ואנחנו, הסיירים, שמרנו בשבע עיניים. באחד במאי 1943 הופיע אצלנו כנואם 
פלאטון, המפקד העליון. נואם מרשים היה, אש ולהבה. עם סגנו דובוב היינו משחקים 
בקלפים. שניהם היו אנשים טובים. בדבר אחד חשנו מחסור -- בבגדים. לפעמים הצלחנו 
על ידי מכירת מצרכים שונים להשיג בד ולתפור מכנסיים. 

נפגשתי פעם ביער עם כמה יהודים ממחנה בילסקי. הם הציעו לי 10 רובל זהב תמוּרת כמה 
כדורים. ויתרתי על הכסף ונתתי להם 30 כדורים. רובם לא היה להם נשק, גם כשהיו יוצאים 
לפעולות, היו אחדים מזוינים והיתר ללא נשק. הגויים בכפרים לא פחדו מהם, רק מתוך 
רחמנות היו נותנים להם אוכל. מפנינו פחדו והיינו לוקחים כל מה שרצינו. פגשתי את כל 
האחים בילסקי. הם היו גיבורים, שכָּן להחזיק מחנה של 1200 -- 1300 איש בתנאי היער 

-- הרי זו גבורה. גם עם זורין נפגשתי. עם הקמת מחנה זורין נתן לו סמיונוב 18 רובים, 
ואחר כך תרם כל מחנה ומחנה רובים לזורין. במחנות הלוחמים לא היה ערך רב לרובים. 
השתמשנו בתת-מקלעים. הביאו זאת לנו האיכרים הצעירים. בשעתו עזב הצבא האדום 
הנסוג נשק רב והגויים בכפרים אספו זאת. כשהחלו להגיע אלינו לוחמים למחנות, הביאו 
אתםנשק רב -- תת-מקלעים, מקלעים ואקדחים. אני קבלתי בפרטיזנים תת-מקלע ואקדח. 
בסיורי נפגשתי גם עם הדיביזיה של קובפאק. היתה זאת דיביזיה שפעלה מאחורי קוי 
הגרמנים. היו להם מקלעים על מזחלות, והיו להם טנקים. כשרכבנו, ראינו מרחוק 8 אנשים 
ולהם משקפת. החלטנו לגשת אליהם. ביניהם היה קובפאק בכבודו ובעצמו. 

הראינו להם את כל השבילים של האיזור. עזבנו את הכפרים וחזרנו ליער. נודע לנו כי 
מינסק שוחררה. היה זה ביולי 1944. אנשי קובפאק עוד נלחמו בגרמנים ולקחו שבויים 
רבים. רוב הפרטיזנים שלנו סופחו לצבא האדום המתקדם, ובקרבות נהרגו רבים מאוד. אני 
ועוד כמה פרטיזנים קשישים יותר נשארנו באיזור המשוחרר. 





במסיבת נישואי רחל דוידסון עם זליג שמיילוביץ, מינסק, 1956. בשורה העליונה מימין לשמאל: 
אירה דוידסון, אברהם שמיילוביץ, רגינה קורבט, רעיה צמחוביץ, לייב צמחוביץ 
באמצע: דובה גולדברג, ליובה גולדברג, ישראל דוידסון, פרומה דוידסון 
בשורה התחתונה: גניה דוידסון, זליג שמיילוביץ, רחל דוידסון-שמיילוביץ, אווה דוידסון 


זוליה טוקרסקי 


במו ידי 





זוליה טוקרסקי נולד במינסק 
ב-1909. שירת כמַלח בצי 
הסוביטי. | בימי המלחמה 
ברח | מגיטו-מינסק 
לפרטיזנים | עם קבוצת 
יהודים שניצלה, הודות לו, 
ממרדף הגרמנים (ראָה על 
כך ברשימת רעייתו קטיה 
[מרים טוקרסקי] ועוד). עלה 
ארצה ב"1960. משנת 1969 
-- מעובדי התעשיה 
האוירית, וזכה -- הראשון 
מצָוות העובדים -- בפרס 
העובד | המצטיין. תושב 
אשדוד. 








עד פרוץ המלחמה בשנת 1941, חיו היהודים במינסק בטוב. היו חתונות מעורבות ולא ניכר 
גוי מפני יהודי. חברי הטובים ביותר היו בילורוסים. התידדנו מאוד. הייתי מבקר אצלם והם 
אצלנו. חברים היינו בלב ובנפש. אך כשפרצה המלחמה, התברר מיד כי היתה זו רק העמדת 
פנים. חברינו מתמול-שלשום הראו לנו מיד את פרצופם האמיתי. לא ביקשתי מחבךי אלא 
לעזור לי להגיע ליער, לפרטיזנים, אך אפילו חברי שברח לפרטיזנים -- התחמק ולא גילה 
לי על כך דבר. 

בגיטו הייתי יוצא לעבודה וחוזר ממנה לגיטו. כל שאיפתי היתה להגיע ליער, לפרטיזנים, 
אבל לא ידענו איך להגיע אליהם. כשיצאנו מהגיטו גיששנו תחילה כעוורים באפלה, אבל 
בדרך נס הצלחתי להגיע לפלוגה של פרטיזנים. 

בפלוגת הפרטיזנים הייתי ראש קבוצת חבלנים. על חשבוני נרשם פיצוץ שלוש רכבות, נוסף 
למעשי חבלה אחרים. במו יִדִי התקנתי מרגמות. כלי עבודה לא היו בנמצא, חרצתי איפוא 
במַגל שיניים וניסרתי בו גם ברזל. המרגמות מתוצרתי העצמית היו יעילות למָדִי. 
לאחר השחרור, כשהיינו במינסק, לקח מפקד אחד מרגמה מעשהזידי, הביא אותה 
למוזיאון-המהפכה והציגה כמעשה-ידיו. באו אלי מפקדים וביקשו לגשת אמֶּם למוזיאון. 
יעצו לי שלא אעבור על כך בשתיקה, שהרי הכל יודעים כי את המרגמות בפלוגה הפרטיזנית 
מתוצרת עצמית התקנתי אני. באנו למוזיאון, ואמנם הכרתי שהמרגמה היא מעשי-ידי. אף 
על פי כן נמנעתי מלהתעסק בענין זה. יבוּשֶם לו למפקד-המחלקה. עד היום עומדת המרגמה 
במוזיאון-הפרטיזנים ורשומה על שם מפקד המחלקה הרוסי ולא על שמי. 

בימים ההם קיבלתי עבודה כאוּמֶן בבית-חרושת אלקטרודמִיכָנִי שעבד לצרכי הצבא. עבדתי 
שם עד שעליתי ארצה. 

זאב פאטֶנט 
מקולחוז בפרבר- מינסק לארץ 


המחבר, זאב פאטנט, נולד במינסק בשנת 1926. עלה 
לארץ ב-1972. סיפורו הובא לדפוס בידי דוד כהן. 


מילדותי זוכר אני את עצמי במשפחתי שבקולחוז. הקולחוז, ושמו "סוובודה" (חירות), קם 
כנראה בסוף שנות העשרים בקצה העיר מינסק ממש, בפרברים פֶרְספה ולאחובקה, קרוב 
לשפת הנהר סויסלוץ'. היו בקולחוז חמישים"שישים משפחות, תחילה רק יהודים, גם 
היושב-ראש היה יהודי והפרוטוקולים נרשמו ביידיש. היו לקולחוז רפת משותפת ובה מאה 
פרות, דיר חזירים, שטחי תפוחי-אדמה, שיפון ועוד. לא-הרחק מהקולחוז חנו גדודי פרשים 
של הצבא-האדום, וזבל הסוסים נמכר לקולחוז לטיוב השדות. עיבוד הקרקע נעשה בסוסים. 
טרקטורים עדיין לא היו. אך הכנסת המשפחה בקולחוז באה בעיקר מהחלקה הפרטית, בת 
דונם או שניים, שעליה גידלו ירקות: כרוב, מלפפונים, עגבניות. כל משפחה בקולחוז היו לה 
שתי פרות וגם חזירה. חזירים גידלו כל היהודים בגלל ההכנסה הגבוהה, אך לא כולם אכלו 
בשר-חזיר. למשפחתנו היו גם סוס ועגלה שאיפשרו תעסוקת-עזר. שהרי חיינו בקצה העיר, 
ואפילו בחשמלית, שהוקמה במינסק רק בשנת 1929, קשה היה להגיע למרכז העיר ולספק 
מצרכים ישר לבית הצרכן בעל-האמצעים. 

באביב שנת 1931 עלה הנהר סויסלוץ' על גדותיו. כל השדות הוצפו מים, והיבול היה טוב. 
זכורני כי המוני איכרים באו מאוקראינה להשיג במינסק מצרכי מזון, כי שם שרר רעב. 
הקולחוז שיגשג וחבריו היהודים חיו בטוב. אך לימים הוחלף היושב-ראש באחר, אחד 
זלטקין, שנשלח במישרין ממרכז המפלגה הקומוניסטית הבילורוסית. בהנהלתו נידרדר 
הקולחוז, חבריו היהודים התחילו לברוח, ובמקומם באו גויים. אבי נאסר לשלושה חודשים, 
הואשם בארגון עזיבת הקולחוז על-ידי עשרים משפחות יהודיות. אבל הבית, הפרות והסוס 
-- רכושנו הפרטי, וגם חלקת האדמה נשארו בידינו, והתפרנסנו בכבוד. אבא עבד בהובלת 
חול ואבנים לבנינים הגדולים שקמו אז. אני, אחרי ארבע שנות-לימוד בבית-ספר אידי ושנה 
אחת בבית-ספר רוסי, התחלתי ללמוד פחחוּת אצל בעל-מלאכה. 

בן 15 הייתי בפרוץ מלחמת גרמניה-רוסיה. 

כבר בימים הראשונים של המלחמה הופצצה העיר קשות. התחילה בריחה המונית. ברשותנו 
היו סוס ועגלה, אך בקושי הסתדרנו לקלוט את כל הקרובים והשכנים. משפחתנו לבדה היו 
בה שישה ילדים. גם קצת מזון העמסנו. לא הספקנו להתרחק מהעיר ובדרך עמד שוטר 
סוביטי וכיןן את התנועה חזרה העירה, בטענה שהדרך לבוריסוב כבר נכבשה עלידי 
הגרמנים. עוד לפני כניסת הגרמנים לעיר ראינו שורות ארוכות של אלפי שבויים שהובלו 
בכיוון מינסק. אחרי-כן התברר כי השוטרים היו צנחנים גרמנים מוסוים, מלובשים במדי- 
שרד של המיליציה הסוביטית. חלק מהם דיבר רוסית רהוטה. 

ב-28 ביוני בשעה 4 אחה"צ נכנס הצבא הגרמני לעיר דרך פרברנו פֶרספה. שרר שקט 
מסביב שהופרע רק על-ידי שיירות השבויים שעברו ורוכזו לא-הרחק מאתנו, על-יד בית- 
הקברות הצבאי. לשבויים לא ניתן אוכל, רק מפעם לפעם זרקו להם הגרמנים מזון לבוץ, 
והשבויים התכתשו בשלו. הגרמנים התגלגלו מצחוק וצילמו את המחזה. 

ב-2 ביולי הוצאה פקודה שעל כל הגברים מגיל 60-16 להתיצב. כל אלה התיצבו, ובכללם 


8 


מקולחוז בפרבר-מינסק לארץ 19 


אבי ואחי הגדול, ורוכזו בקירבת מחנה-השבויים. אוכל לא ניתן להם, אבל הרשו למשפחות 
להביא להם מזון. השמירה לא היתה קפדנית. נשים וילדים שהביאו אוכל התערבו עם 
הכלואים ואפילו עם השבויים. והיתה גם אפשרות לברוח. ואכן, אחי ברח אז מהמחנה. 
ואילו אבי עבר את כל הגלגולים: הפרדת היהודים שבקרב הכלואים, הפרדת האינטליגנטים 
היהודים (מורים, מנהלי-חשבונות וכו' פרט לרופאים) שהוצאו להורג. הגויים שוחררו. 
היהודים הועברו לבית-סוהר במרכז העיר וחלקם נורו שם. האחרים הוחזקו בבית-הסוהר 
כעשרים יום ומשם הועברו לגיטו שהוקם. 

לפי הפקודה להקמת הגיטו שהוצאה ב-19 ביולי, היה על כל היהודים להתרכז במשך עשרה 
ימים באיזור המוגדר, ועל הגויים לעזוב את האיזור. באותם עשרה ימים התנהל משא-ומתן 
פרטי בין הגויים והיהודים על חילופים. אנחנו לא מסרנו את הבית שלנו ומצאנו סידור 
אחר: בת-דוד שלנו מעיירה סמוכה שנישאה לגוי הגיעה אלינו עם בעלה. מסרנו להם את 
ביתנו, ואחרי הקמת הגיטו עמדנו עמהם בקשר זמן-מה, עד שהלשינו על בת-הדוד כי יהודיה 
היא והוציאוה להורג. הבעל נעלם כעבור זמן ואינני יודע מה עלה בגורלו. 

עוד לפני קום הגיטו, כשאבא עדיין היה בבית-הסוהר, הציע לי בעל קרובתי הגוי, שהסתדר 
בעבודה במסעדה צבאית, להעביר לחם ממאפיה צבאית למסעדה. רתמתי איפוא את הסוס 
לעגלה ובאתי למאפיה. כמעט שגמרתי להעמיס את הלחם, והנה עבר גוי שכן שלנו, ניגש 
לחיילים הגרמניים שהשגיחו עלינו ואמר להם שאני "יודאָ". מיד לקחו אותי הצידה ודרשו 
שאתפשט. הורדתי את המעיל ואת הבגדים העליונים. דרשו כי אתפשט ערום לגמרי ולא 
הסכמתי. התחילו להרביץ בי במגלב ובמקלות. כשהתעייף האחד, מילא האחר את מקומו. 
אחד גם עמד לירות בי, אך חייל קשיש אחד לא נתן להם להרוג אותי. הייתי כולי שבור 
ופצוע. ניצלתי הזדמנות וחמקתי מידיהם. בשארית כוחותי, דרך שדות וגנים, הגעתי הביתה. 
הוזעקו רופאים וזמן ממושך הייתי בטיפולם. עין אחת הוצאה ממקומה, הרופאים הצליחו 
להחזירה למקומה, אבל הראיָה בעין הזאת אבדה לי. אחרי המלחמה חיפשתי את השכן 
שהלשין עלי ולא מצאתיו. 

הצלחנו להעביר לגיטו סוס ושתי פרות. דיור קיבלנו בקצה הגיטו והיתה שם אורנָה ורפת. 
בזמן הראשון העסיקו אותנו הגרמנים בהובלות שונות, בעיקר בהובלת לחם. סידרנו בעגלה 
תחתית כפולה, וחלק מהלחם היינו מסתירים ומוכרים לתושבי הגיטו. לפני ההעמסה היו 
הגרמנים מאביסים בלחם את הסוס, ואותנו הרחיקו כדי שלא נגנוב מהלחם המיועד לסוס. 
לבסוף נתחוור לנו כי לא נוכל להחזיק את הסוס בשל חוסר מספוא ומכרנו אותו תמורת 
שלושה שקי קמח. פרה אחת שחטנו ושניה מכרנו לגוי שהתחייב לשלם ולא שילם. אבי, 
אחי ואני התחלנו לעבוד כסבלים בתחנת-הרכבת. בבית נשארו עוד ארבע נפשות: אמא, 
שתי אחיות ואח קטן. בעבודה היינו מקבלים צלחת מרק שחלקו הבאנו למשפחה, שני ק"ג 
לחם לחודש ועשרים מאַרק כסף מזומן. בסכום זה אפשר היה לקנות כיכר לחם או מצרך 
אחר אצל החיילים הגרמנים ששמרו עלינו. 

כעבור ארבעה חודשים עברתי לעבוד בנגרות. בעזרת שכן נגר למדתי את המלאכה 
והתמחיתי בה. עבודתנו היתה -- להכין ארונות לגרמנים ההרוגים. כך עבדנו עד לאקציה 
של 2 במארס 1942. הנשים המבוגרות ממשפחתנו הצליחו להינצל, אך אח ואחות קטנים 
ניספו. החלטנו לא לצאת עוד לעבודה. התקיימנו ממכירת חפצים ומעסקי-חליפין עם 
הגויים. כל הזמן חיפשנו דרך איך להגיע ליער. 

והנה נודע לנו כי ב'28.4.1942 תצא משאית במטרה להגיע לפרטיזנים לאיזור רוּדְנסק. לנהג 

יש רשיון להוביל אנשים לעבודה. היינו 17 איש, כולם גברים, ועוד שתי נשים: אחת הנשים 
היתה קשרית עם יחידת הפרטינים. אך לא נמצא לה מקום במשאית. כפשרה החלטנו ששום 
אשה לא תסע אתנו. הקשרית לא השכילה לרמוז כי בלעדיה לא נצליח להגיע ליעד. היה 
אתנו קצת אוכל לכל אחד. ואכן, הגענו למקום המיועד, אך לא מצאנו את הפרטייזנים. 
הסתובבנו כמה ימים, האוכל אזל וסבלנו רעב. שלחנו שני צעירים, שאחד מהם היה אחי, 
בחזרה למינסק, לחפש קשר. עברו ימים מספר ואין שום ידיעה מהם. כעבור זמן נודע לנו כי 
הם נפלו בידי הגסטאפו והוצאו להורג. שלחו שוב אחד מאתנו למינסק, הוא הגיע לגיטו 
ומצא את הקשרית, והיא שהביאה אותנו ליחידה של ישראל לפידות, איש מינסק. 

זמן קצר אחר בואנו אל יחידת לפידות, נפל אבי בפעולה על-יד הכפר קולודנאיה. בגדוד היו 
0 איש וביניהם רק 7-6 גויים. הגדוד כונה תחילה בפשטות: יחידת-לפידות. אחרי-כן הוסב 
שמו ל"יחידת קוטוזוב", שהיתה קשורה בחטיבה השניה של מינסק -- חטיבת-ניקיטין. 
ניקיטין, כמסתבר, היה כינויו של יהודי איש-מינסק, והחטיבה שלו הלכה וגדלה, עד שהגיעה 
לחמישה גדודים, 1500 איש. לא היו הרבה נשים וילדים בחטיבה, ורק כעשרה אחוז יהודים. 
התחלנו לנוע לעבר החזית, עברנו את פוּשצ'ה-נאליבוקי, מולודְצ'נה והלכנו לכיוון הומָל, 
דיסנה הצפונית, הגענו לפולוצק ועד אזור קלינין בואָליקיאֶ-לוקי. בתחנת טארינצי 
התחברנו עם הצבא האדום. המבוגרים גויסו לצבא-האדום, הרס והנשים פוזרו במקומות 
שונים בעורף. ניקיטין הגיע לעיר קאלינין, למטה הראשי של התנועה הפרטיזנית 
הבילורוסית בראשות פונומארנקו. שם הועמד לדין ונדון לעשר שנים במחנה עבודת-פרך. 
איני יודע מה האשמה שתלו בו. לפי השמועות, הוא מתח ביקורת על הנהגת התנועה 
הפרטיזנית, על המפקדים שלה. עוד בחייו של סטאלין החמירו בעונשו, הוסיפו עוד עשר 
שנות מעצר, ושם במחנה הוא מת. אחרי המלחמה ניסו פרטיזנים לאסוף חתימות לבקשת 
ריהאביליטציה, אך ללא הצלחה. אשתו ושתי בנותיו חיות במינסק. 

בדרך לעבר החזית עסקה הבריגדה בפיצוץ גשרים, רכבות וכו'. על כמה חוליות הוטל תפקיד 
לפוצץ את הגשר בניגוּךְלויאָ על-יד מינסק. מפקד החוליה בגד בנו ומסר על-כך לגרמנים 
שהקיפו את המתקיפים. אני ניצלתי, כי עלי ועל עוד שניים הוטל לפוצץ גשר אחר קטן. יום 
אחד הלך מפקדי לכפר בסביבה לחפש אוכל. כשחזר אמר לי: "אם חייך יקרים לך, עזוב 
אותנו וחפש דרך לחזור לפרטיזנים". נשארתי לבדי, הסתובבתי ביער, ראיתי סימנים 
המעידים על מציאות גרמנים בקירבת-מקום. מתוך עייפות נרדמתי מתחת לעצים. למזלי 
נתקל בי הסייר דוביצקי שנשלח על-ידי ניקיטין לחפש את האנשים שלא חזרו מהפעולות. 
הבסיס של ניקיטין הותקף אז ונחרב כולו. לפידות עזב את חטיבת ניקיטין וחזר ליער 
רוּדְנסק. 

בשנת 1943, בהיותי בן 16 ומעלה, הוּעברתי לעיר אוּפה וסודרתי בעבודה בבית-זיקוק 
לנפט. תנאי העבודה היו קשים ואוכל לא ניתן, רעבנו ממש. הסתלקנו משם, חמישה 
צעירים, ואני היהודי היחידי ביניהם. הגענו לתחנת-הרכבת אבדולינה באיזור צִ'קאַלובסק, 
ושם גויסנו לצבא-האדום, ליחידת לימודי נהיגה. השתתפתחי בשחרור קיוב כנהג תותח, 
הייתי תותחן בחזית לנינגראד ואחרי-כן בפינלאנד -- בחצי-האי קורלֶנד, שהוחזק בידי 
חיילי ולאסוב שערקו מהצבא-האדום. הם נלחמו עד טיפת דמם האחרונה, רובם נהרגו, 
מיעוטם נפלו בשבי ולא הוצאו להורג, אלא נשלחו לסיביר וכעבור זמן שוחררו. 
ב"1946 חזרתי למינסק אחרי שהשתתפתי במלחמה נגד כנופיות. במינסק עבדתי כנהג 
באַרטָל של אינבלידים. 


אסיה ברסלר 
בנתיב התלאות 


המרואיינת, אסיה ברסלר (שניטמן), נולדה 
במינסק ב-1923. עלתה ארצה ב-1959. 


נולדתי במינסק בשנת 1923. גרנו בקירבת בית-הקברות הצבאי. אבא היה חבר המפלגה 
הקומוניסטית, ועבד כמנהל-עבודה במתפרה. הוא היה מן המארגנים של הקואופרציה 
היהודית בעיר. כיוֶן שהיה דובר יידיש, והשתתף בחוג של שחקנים חובבים, נספג משהו בי 
מרוח היהדות. מבקרים היינו, הורי ואני, בהצגות התיאטרון היהודי, אף מאכלים יהודיים, 
כופתאות וכדומה, היו עולים על שולחננו. 

ידעתי על משה ראפאלסקי, הבמאי הראשי של התיאטרון היידי, עד למאסרו. הייתי מבקרת 
בתיאטרון היידי, על שום שהיה תיאטרון מצוין, וידעתי יידיש. מקומו היה בבית-הכנסת 
הכורלי לשעבר, "כאָר-שול". זוכרת אני יפה את ההצגות "הזכיה הגדולה" של שלום 
עליכם, "החרש" של ד. ברגלסון, "טוביה החולב", "שולמית" ועוד. כשהתחילו להציג 
בתיאטרון היידי הצגות מחיי הסוביטים, חדלתי לבקר בו. למה לי לראות קלאסיקה רוסית 
בתרגום יידי, או ספרות סוביטית בתרגום יידי, כשאפשר לראות את הדברים במקורם ? 
כשהציגו את "שולמית", התחלתי לחפש בספרי ההיסטוריה, מי זה היה בר-כוכבא. ידעתי 
על שלמה המלך, אבל על ארץ-ישראל לא ידעתי ולא כלום. 

= כן הכרתי את לייב ליטווינוב, יהודי, מנהל התיאטרון הבאָלורוסי. התיאטרון עמד על רמה 
גבוהה, עד שהתחילו להכתיב להם את בחירת הרפאטוּאר מגבוה. 

כשנולד אחי הצעיר בשנת 1927, רצתה אמא לימול אותו. אבא התנגד לכך וברח מהבית. 
היה משבר משפחתי. בכל-זאת מלו אותו. אבא מצא לו אליבי, שמלו את בנו בהיעדרו 
מהבית ושלא בהסכמתו. 

היתה לנו שכנה זקנה, אדוקה בדת, והיא היתה מקבלת מצות מאמריקה. בביתה ראיתי ספר 
תנ"ך, וכך הודלף אלי משהו מהיהדות. 

כשגאה גל המאסרים של הטרוצקיסטים וה"טיהורים" של סוטים שמאליים וימניים, היה 
אבא מדוכא מאוד. עברו עליו משברים, אבל בבית לא דיבר על כך. היו לנו ספרים ביידיש, 
למשל, ההיסטוריה של גדולי המפלגה הקומוניסטית, ובכללם ראדק ופיאטאקוב. כשנחשדו, 
גזר אבא תחילה את דיוקנותיהם מתוך הספר, ואחר-כך השמיד את הספר כולו. 

רבים מבין המכרים שלנו נאסרו, ואבא בתמימותו היה נדהם: "איך זה פתאום ? כולנו הכרנו 
את האנשים כאנשי-מפלגה נאמנים". בכל-זאת היה אבא, כאיש-מפלגה נאמן, מצדיק את 
הדין. אין להעלות על הדעת שיאסרו אנשים ללא שום סיבה. בודאי אשמים הם... 
זוכרת אני ליל-חרדות אחד בביתנו. בלילה דפקו בדלת, בולשת. ואבא לחש לנו: "באו 
לאֶסוּר אותי!". 

פתחנו את הדלת, הם שאלו מה שם"המשפחה של דרי הבית. כשאבא אמר: "שניטמן", 
ביקשו סליחה, טעות במען. אנו גרנו בבית 39ב', ואילו פניהם מועדות לבית מספר 39א'. 
כן שמעתי, כי גולודיץ, מאנשי השלטון , התאבד בקפיצה מהחלון בהיותו במעצר הגפ"או. 
אל אנשי השלטון בעיר התיחסנו כאל אלים. בתהלוכות של הכיתה היינו מריעים להם. ילדיו 


+1 

של ראש מועצת הקומיסארים, צ'אָרוויאקוב, למדו באותו בית-ספר שגם אני למדתי בו, 
וכשהיו הצגות לילדים היינו מתלחשים: "ילדי צ'אָרוויקוב בהצגה". 

כשסגרו את בית-הספר ביידיש, היה ההסבר הרשמי כי אין היהודים מעוניינים בבתי-ספר 
יהודיים. אבל למעשה כבר אז, בשנות השלושים המאוחרות, התחיל להסתמן הקו של 
השלטונות למחיקת כל ביטוי ליהדות בחינוך ובתרבות. 

למדתי שנה אחת בבית-ספר יידי. אבא, למרות היותו קומוניסט מושבע, רצה להקנות לי 
משהו מהיהדות. אבל כשסגרו את הטכניון ביידיש, עלתה השאלה: מהי התכלית של 
לימודים ביידיש? ואז העבירו אותי לבית-ספר באֶלורוסי ולאחר מכן לבית-ספר רוסי כללי. 
שפת הלימוד באוניברסיטה היתה רוסית, ואבא רצה שאלמד באוניברסיטה. 

אני, שלמדתי בבית-ספר רוסי, הייתי רחוקה מכל הכרוך בספרות יהודית. עם סופרים יהודים 
לא נפגשתי פרט לאחד, כצוביץ שמו. הייתי אחר כך עם בתו בגיטו. הכרנו את כצוביץ 
משום שחברה של אשתו היתה שכנתנו בקייטנה והם היו מבקרים אותה. 

בבית-הספר הבאֶלורוסי למדנו על זמיטרוק ביאדוּלה, הסופר היהודי שכתב באָלורוסית, 
יעקוּב קולאס, יאנקה קוּפאלה ועוד. מורתנו היתה אחותו של הסופר היהודי אלכסנדרוביץ, 
שכתב באָלורוסית. יצירותיו נכללו בספרי הלימוד. אף שלא כתב על נושאים יהודיים, נחשד 
ליָמים בלאומנות יהודית. 


זמיטרוק ביאדוליה, כינויו 
הספרותי של המשורר 
והמספר | הבילורוסי, 
תושב מינסק, שמואל 
פלאבניק (1941-1886). 
ביאדוּליה | היהודי, 
שקובץ סיפוריו הראשון 
ראה אור ב-1913, קנה 
לו מקום לאחר המהפכה 
כאחד ממניחי היסוד 
לספרות הבילורוסית. 
מהדורות מרובות של 
כתביו הנבחרים ראו 
אור במינסק לאחר 
פטירתו. 

עם כיבוש באֶלורוסיה המערבית, בשנת 1939, כשהגיע זרם פליטים יהודים למינסק, חל 
שינוי באוירה בעיר. משבאו היהודים האלה אלינו, ושפת יידיש בפיהם, ומסורת יהודית 
במנהגיהם, התעוררנו גם אנו לחיים יהודיים. אבל זה לא נמשך זמן רב. 

פרצה המלחמה הרוסית-גרמנית בשנת 1941, והחלה הבריחה מהעיר מינסק. ברחנו לכיוון 
סמילוביץ, לכיוון מוהילוב. אמא נפצעה בדרך מיריות שהמטירו עלינו אוירונים גרמניים. 
הבטיחו לאבא כי יבוא אמבולנס להעביר את אמא למקום-מבטחים. אבא, כחבר המפלגה, 
היה צריך לעזוב את סמילוביץ, כי הגרמנים היו קרובים. נשארנו בבית-החולים, ובא 
האמבולנס, אך לפתע הופיעו צנחנים גרמנים, האמבולנס ברח והשאיר אותנו. היהודים 
בסמילוביץ טיפלו בנו יפה. כשנודע להם שנשארה משפחה יהודית תקועה בעיר, סיפקו לנו 
אוכל לפי תור. 

רופאה אחת בסמילוביץ, שבעלה חזר מהשבי, עשתה את כל המאמצים שנגיע לבית- 
החולים, כי היה צורך לנתח את אמא. היא השיגה לנו סוס ועגלה, וכך חזרנו למינסק. 
הכנסתי את אמא לבית-החולים ושם ניתחו אותה. היה זה בסוף יוני 1941. 

כשהכריזו הגרמנים על הקמת הגיטו, נאלצנו גם אנו להיכנס לגיטו ולשאת טלאי צהוב. גרנו 
עם אחות של אמא בבית אחד. בעלי-לעתיד גם הוא נקלע לבית זה. הוא היה קרוב-משפחה 
שלנו. ומספר היהודים בגיטו פחת-והלך מיום ליום. תחילה הוציאו את החשודים בקומוניזם. 
את הגברים לקחו למחנות. בעלי, שהיה חייט במקצועו, נלקח לעבודה בשביל הגרמנים. 
והוא-הוא שפירנס אותנו. כן סידר לעבודה את אמא ואותי. היינו מכבסות את מָדִי הגרמנים. 
אף היינו גונבות סבון מהמכבסה ומוכרות תמורת מזון. וכך התקיימנו. אחר-כך עברנו 
לעבוד בבאטאליון של אוקראינים, מאנשי ולאסוב, משתפי-פעולה עם הגרמנים. היה זה 
ברחוב שירוקאיה. האוקראינים שמרו על מבואות הגיטו ומוצאיו, והשתתפו בכל 
הפוגרומים בגיטו. 

איני תופסת עד היום איך נשארתי בחיים. מסביב שיכל המוות. היינו מתאספים בכיכר 
היובל, ובשעה 6 בבוקר היה מגיע איש הבאטאליון האוקראיני ולוקח אותנו לעבודה. לאט- 
לאט החלו עריקות מהבאטאליון האוקראיני. סיפרו כי הם בורחים לפרטיזנים. 

אחרי האקציות המרובות, נשארו יהודים מועטים בגיטו, רק העובדים. אמא המשיכה 
לעבוד, כי היתה צעירה יחסית. פעם אחת, כשאמא עבדה בתחנת הרכבת בפריקת שלי 
תפוחי-אדמה, החביאה מתחת למעילה כמה תפוחי-אדמה. בכניסה ליד שער הגיטו עצרו 
אותה. הלכתי עם חברתי למפקד המשטרה היהודית אפשטיין, וביקשנו אותו לשחרר את 
אמא. חברתי מצאה חן בעיני אפשטיין והוא הבטיח למלא בקשתה. ואכן, אמא שוחררה, 
ואיני יודעת אם בזכותו של אפשטיין או מטעם אחר. אפשטיין זה היה שנוא על כולנו. 
סיפרו, שהוא מכור לגרמנים ועושה את כל מה שהם מטילים עליו בלהיטות. 

בשנת 1943 ברחנו לפרטיזנים. היה בגיטו ילד אחד, כבן עשר, שנשאר יחידי בחיים מכל 
בית-היתומים. אימצנו אותו. בחזותו החיצונית דומה היה לגוי. יום אחד יצא לשוטט 
בסביבה, ובמרחק של 7 ק"מ ממינסק פגש פרטיזנים יהודים. כשראה אותם, גילה להם כי 
הוא יהודי. הפרטיזנים אמרו לו: "הבא אלינו יהודים מהגיטו, אבל עם נשק". 

קשה מאוד היה להשיג נשק. כשהשגנו נשק, הסתִכָּנו והחלטנו לברוח. באחד הלילות יצאנו 
והילד היה המוביל שלנו. אני, הראשונה, הרמתי את גדר-התיל ואחרי יצאו כולם, אחד 
פישקין ובן-אחותו, בעלי, והילד "שלנו", המוביל. הרוסים שגרו בקירבת-מקום ראו אותנו, 
ולא הלשינו עלינו. 

כשעברנו את הגדר, הורדנו מיד את הטלאי הצהוב והתחלנו לרוץ. רצנו 7 ק"מ. הגענו 
למקום בו היה שלט שסומן כי מכאן והלאה אסור לגרמני ללכת יחידי, רק בקבוצה. משמע 
שהיה זה אזור פרטיזני. הלכנו לכיווּן היער העבות. באור היום היינו מסתתרים ביער, 
ובלילה ממשיכים בדרך. אוכל היה לנו, שכן הצטיידנו בצנימים ובסוכר לפני צאתנו מהגיטו. 
נפגשנו עם פרטיזנים ששכבו במארב. הם חפצו לפתוח עלינו ביריות, אבל כשראו נשים, 
הבינו מי אנחנו. 

מפקד הפרטיזנים היה ה. סמוליאר. הוא השאיר אותנו ביער, והגענו אל זורין. היה זה בעת 
הבלוקדה הגדולה. זורין העביר אותנו לאיים בתוך הביצות, וכך ניצלנו. כשהסתלקו 
הגרמנים, חזרנו והשתִכָּנו במחפורות. 

החיים במחנה-זורין היו חיי שיתוף. אוכל היה בשפע. תפוחי-אדמה ליקטנו ממה שהשאירו 
האיכרים בשדות. אף פרות היו לנו והיינו מחלקים לילדים כל יום מנת חלב. שהינו אצל 
זורין כחודש וחצי. אחר-כך העבירו אותנו ל"'ראַי-צאָנטר" -- למרכז האזורי, בזכות בעלי, 
שהיה חייט. כמה קומוניסטים גרמנים ערקו לפרטיזנים, והיה צורך לתפור להם מדים 
גרמניים, על-מנת שיוכלו לחזור ולנהל תעמולה בין החיילים הגרמנים. הכרתי שם את 
דובוב, סגנו של פלאטון, המפקד הראשי, יחסו ליהודים היה לויאלי. כן הכרתי את צוקר, 
שעלה לימים ארצה. הוא עבד בדפוס שבמרכז האזורי. גם אנחנו עבדנו בדפוס. 

פעם יצאה קבוצה של פרטיזנים למעשה-חבלה ובה שני יהודים, גיסו של צוקר וידיד שלו. 
פרצה איזו מחלוקת בין הפרטיזנים הרוסים והיהודים, קמו הרוסים והרגו את שני היהודים. 
כשנודע הדבר לצוקר, פנה לדובוב ותבע משפט. ואמנם העמידו חמישה פרטיזנים למשפט, 
והם נידונו למוות. 

זוכרת אני יפה את יום הפגישה עם הצבא האדום. הועברנו אז לאיווניץ. בסביבה הזאת היו 
פורצות כפעם בפעם תגרות בין הפרטיזנים שלנו לבין כנופיות פולניות, ולכן ריכזו את כולנו 
במנזר. 

באוגוסט 1944 חזרנו למינסק. בעלי התחיל לעבוד בבית-מלאכה לתפירה ואני התחלתי 
ללמד. רוחות אנטישמיות החלו מנשבות. היו מטיחים דברי עלבון כנגד היהודים: "אתם, 
היהודים, לא נלחמתם בנאצים. ברחתם לאוזבקיסטאן". והשלטונות לא זו בלבד שלא פעלו 
נגד האנטישמיות, אלא להיפך עוד הגבירו אותה. 

יום אחד, ב-1948, ביקרתי עם בעלי בתיאטרון, ובמקרה ראינו בתא דמות מוּכרת לנו. 
הפניתי את תשומת-לבו של בעלי לדמות זאת, והוא אמר: כלום אינך יודעת שזהו מיכאֶלס ? 
למחרת שמענו כי מיכאלס ניספה בתאונת דרכים. התחילו ליחושים. הזמינו את שיינין, 
חוקר ראשי ממוסקבה, שגם פירסם ספרים. אחד מספריו קרוי בשם "מרשימותיו של 
חוקר". הוא היה מומחה גדול לחקירות פליליות. חקר וחקר והעקבות הוליכו למוסקבה. 
ברור היה כי זה רצח פוליטי. כמובן, שיינין נאסר. 

כשנגמרה המלחמה החלה בעיר בניָה בממדים עצומים, אך אנו ביקשנו לצאת משם, כדי 
לעלות ארצה. בעלי היה פליט מפולין, ויכולנו לעזוב כרפטריאנטים. ידידים הפצירו בנו לא 
לעזוב. ובאמת, לא חסר לנו כלום. אבל השנאה ליהודים לא נתנה לנו מנוח. כשמת סטאלין, 
שמעתי מפי מורה אחד בבית-ספרנו: "היהודים החישו את מותו של סטאלין שלנו, הרעילו 
אותו". וכך בכל-מקום באוטובוס, ברחוב, בשוק הרגשנו בגיאות שנאת-ישראל. 

חזרנו איפוא לפולניה, שהינו בה שישה חודשים, ובדצמבר 1959 עלינו ארצה. 


ד"ר מירה פלדמן 
מינסק מקרוב ומרחוק 


המרואיינת, ד"ר מירה פלדמן, נולדה ב-1923. 
עלתה ארצה ב-1960. רופאת-ילדים בשרו. 
יושבת בהרצליה. ריאיין דוד כהן. 


נולדתי בעיירה קטנה, יילסק. על גבול אוקראינה. בזמן הנאֶ"פ היה אבא סוחר. עם גמר 
הנא"פ היה משולל-זכויות ונכנס לעבוד בקולחוז, כמנהל-חשבונות. הקולחוז היה של גויים. 
בשנת 1932 עבר אבא לעבוד כמנהל-חשבונות בקואופרטיב למכירת ירקות ופירות. 
למדתי שבע שנים בבית-ספר יהודי, עד שסגרו את כל בתי-הספר היהודיים בבילורוסיה. 
הייתי פיונרית ואחר-כך נכנסתי לקומסומול. לפני החגים הייתי מִצוּוֶה ללכת לבית-הכנסת 
שבעיירה, לראות מי המתפללים ולדבר על לב האנשים שיחדלו לבקר בבית-הכנסת. 
המשכתי את לימודי בבית-ספר רוסי. בבית שלנו דיברו יידיש, גם בקומסומול התנהל הכל 
ביידיש. לפסח היה אבא משתדל להשיג מצות וכן בשר כשר. 

ביוני 1941, כשבועיים לפני פרוץ המלחמה, נסעתי למינסק. גמרתי את בית-הספר ורציתי 
להמשיך לימודייבאוניברסיטה. במינסק היו לנו קרובי-משפחה רבים והייתי מבקרת אותם. 
כשהגעתי למינסק היה כבר המצב מתוח. אבל לא העלינו בדעתנו כי עלולה לפרוץ מלחמה. 
אך עם ההפצצות הראשונות קמה בהלה בעיר. הצעתי לבת-דודי לברוח אתי, היא סירבה. 
ב-23.6.1941 נדחקתי איכשהו לרכבת שיצאה מהעיר. הנסיעה רצופת-האימים נמשכה 
שבעה ימים. כשהגעתי ליילסק, החלטתי שעלי להמשיך לברוח. מַכּר אחד, גוי, בא לאמא 
שלי ושיכנע אותה שעלינו למהר להסתלק מהמקום. הוא אירגן רכבת, וכך הציל יהודים 
רבים מכליה. יצאנו ברגע האחרון ממש, ב-20.7.1941. 

כחצי ממספר היהודים בעיירה הספיקו לצאת, היתר נשארו, הגרמנים הכניסו אותם לגיטו 
ואחר-כך הושמדו כולם בהורוסטין. בני משפחתי מצד אמי, שהיו במינסק, נהרגו שם. 
אנחנו המשכנו דרך קונוטופ וּוורוניז' והגענו לטַמַבּוב. שהינו שם כארבעה חודשים. אבא 
הסתדר בעבודה בבית-חרושת לדיקטים. אני עבדתי בקולחוז באיסוף תפוחי-אדמה. 
כשהתקרבה החזית אלינו, ברחנו לסביבות אוּפה. הסתדרנו כולנו בקולחוז, במרחק 100 ק"מ 
מתחנת הרכבת. בקולחוז היו רושמים את ימי-העבודה של כל עובד ומסכמים בסוף השנה 
את כל ההכנסות ממכירת התוצרת, ומחלקים לכל אחד לפי ימי-העבודה שלו. 

אירגנתי שם גן-ילדים, החל מאפריל 1942, לילדים שאמותיהם עבדו. כקומסומולאית 
עבדתי בהתנדבות. כשהגיעה בת-דודי מלנינגראד, מסרתי לה את עבודתי בגן ויצאתי לעבוד 
בשדה. בגמר העונה, החלטתי להמשיך ללמוד. ביקשתי להגיע לאוּפה. המנהל נתן לי ליווּי 
של אדם עם סוס. העמסנו את החפצים על הסוס, והלכנו ברגל 6 ימים ולילות עד שהגענו 
לאוּפה. נתקבלתי לאוניברסיטה. המורים והתלמידים בה היו ברובם ממפוּני מוסקבה. 
שנה אחת למדתי באוּפה. בגמר שנת הלימודים קיבלנו, הסטודנטים, על עצמנו לעבוד חודש 
ימים בכריתת עצים ביער. יצאנו באניה קטנה, נסענו כשלושה ימים עד שהגענו ליער. עבדנו 
שם קשה בכריתת העצים בידיים ובהורדתם מההר למטה. גשמים ירדו, היה בוץ והאוכל היה 
גרוע. הממונים גנבו כמעט את כל האוכל שלנו. סטודנט אחד ואני אירגנו שביתה, כלומר 
יצאנו לעבודה ולא קיבלנו אוכל. המנהל הטיף לנו מוסר: הכרחי לעבוד ולחיות בתנאים 

אלה, כי הרי מלחמה בעולם. רוב הסטודנטים קיבלו חום גבוה. העלו אותנו על אניה קטנה 
ושלחו אותנו בחזרה לאוּפה. אך אני לא רציתי עוד לשהות שם וחזרתי עם הורי ליילסק. 
הורי נשארו שם כמה שנים, עד שגמרתי את לימודי ברפואה. | 

אני נסעתי למינסק באוקטובר 1944. העיר הרוסה. לא היה זכר או סימן לרחובות, רק תילי 
אבנים. מכל משפחתי הענפה מצאתי במינסק רק בת-דוד אחת נשואה ואם לילדה בת עשר. 
הבעל היה נכה, קטוע-רגליים. קיבל פֶנסיה קטנה ועבד בבית-חרושת לנעליים. הם גרו בחדר 
אחד עם מטבח קטן. הם קיבלוני לדירתם ושם גרתי כל שנות לימודי במינסק. 

בשנים ההן קל היה להתקבל לאוניברסיטה אפילו ללא תעודות, ולי היתה תעודה של שנת- 
לימודים בפקולטה המדיצינית באוּפה. קיבלתי מילגה של 200 רובל לחודש. קשה היה 
להתקיים ממילגה זאת, היא הספיקה רק לאוכל במסעדה של הסטודנטים. בשוק השחור היו 
המחירים אסטרונומיים. למשל, ק"ג לחם עלה רובל אחד, וּבשוק השחור -- 80 רובל. 
אנו, התלמידים היהודים, השתדלנו להיות ביחד. היו לי חברים וחברות גויים, אבל חצצה 
בינינו המלחמה וזוועותיה, והאנטישמיות שהחלה גוברת. בקרב התלמידים היהודיים היו 
כאלה שחזרו מהיער, מהפרטיזנים. היו יהודים רבים גם בין המרצים והפרופיסורים. אבל 
בתוך העיר, בכל מקום שפנית, האשימו את היהודים בכל המגרעות שבחיים ברוסיה. חסרים 
מצרכים במכולת -- היהודים אשמים. תור גדול לאוטובוסים -- היהודים אשמים. 
בהתחלה, לאחר השחרור, תפסו היהודים עמדות חשובות בממשל ובניהול מפעלים, אבל 
לאט-לאט נושלו מעמדותיהם. 

השתלמתי ברפואת ילדים והייתי היחידה שהמשכתי לעבוד בבית-החולים שנים רבות. ראש 
המחלקה שלנו, רופאה יהודיה, הודחה בשנת 1956. 

בתקופת משפט-הרופאים הידוע לשמצה, בשנת 1953, עבדתי בבית-חולים וכן שימשתי 
רופאת-בית לילדים. כשהייתי צריכה לחסן ילד, היו ההורים הגויים טוענים כי אין צורך 
בכך. חששו, כנראה, שרופאה יהודיה תרעיל את הילד במקום לחסנו. רוב הרופאים בבית- 
החולים היו יהודים, אבל המנהל והקונסולטנט היו גויים וכן מנהלי המחלקה. אם טעית 
באבחנה, מיד היתה מתעורר חשד כי זה משום שהחולה הוא גוי. 

בזמן משפט הרופאים כינסנו אסיפה. מנהל בית-החולים פתח ואמר: "איני יכול להאמין כי 
רופא שנשבע שבועת-הרופאים עלול לעשות דברים מעין אלה שמאשימים בהם את 
הרופאים היהודים". אבל היה שם אסיסטנט גוי שטען: "גם בבית-החולים שלנו יש רופאים 
אשמאיים. יש לגלות אותם ולזרוק אותם!" קצף עלה על שפתיו בדָברו. גם כשהתבדתה 
עלילת הרופאים, לא נפגע מעמדו של זה. אבל היו גם רוסים אחרים. כשהודיעו בראדיו על 
שחרור הרופאים היהודים מכל אשמה, הייתי בתורנות. נכנס אלי מנהל-המחלקה, גוי, 
והתחיל לנשק אותי, סיפר לי בשמחה על שחרור הרופאים. 

על הציונות לא ידעתי מאומה. גם בעלי, יוצא פולניה, לא ידע עליה הרבה. אבל אחד, רופא- 
כירורג ודוצנט באוניברסיטה ידע על כל הנעשה בישראל, והיה מספר לי ומטפח בי בכך 
זיקה לעמי ולארצי. 

ביולי 1948, לאחר הכרזת המדינה היהודית, נולד לי בן. אבא הציע לקרוא לו בשם ישראל, 
ולמול אותו. נסעתי להורי ביילסק ללדת את בני, ושם מלנו אותו. לאחר מכן חזרתי למינסק. 
שמחנו מאוד על תקומת ישראל, אבל לא ידענו בדיוק מה משמעה של מדינה יהודית. 
שמענו על קיום קיבוצים בישראל, ולא ידענו מה טיבם. עוד ב-1947 רצה בעלי, שהיה 
מיוצאי פולין, לעזוב את רוסיה אבל לא נסתייע הדבר בידינו. 

בעלי עבד בבית-חרושת לראדיו ואלקטרוניקה. ב-1952 התחילו בבית-החרושת לייצר 
חמרים סודיים ביותר ופיטרו את כל המהנדסים והפועלים היהודים. בעלי עבר לעבוד בבית- 
מלאכה קטן לתיקוני ראדיו. נולדה לנו עוד בת, וגרנו בצריף בחדר אחד של 16 מ"ר, כי קשה 
מאוד היה להשיג דירה בעיר. 

לאחר מכן הוקם בית-חרושת חדש לאלקטרוניקה ובעלי עבד בו כקונסטרוקטור, וכן עבד 
באקדימיה, בפאקולטה לפיסיקה-מתימטיקה. גם קיבלנו דירה טובה, שלושה חדרים. לימים 
האשימו את בעלי וכן את המהנדס הראשי, אף הוא יהודי, בפגמים בתוצרת. בעלי הובא 
לנקו"ד, נדרש להעיד נגד המנהל. בעלי סירב, טען שהוא שקוע בעבודה בלבד, ולא עוד. היה 
זה בשנת 1959, שנה שבה עמד להסתיים מועד תוקפו של חוק הרְפטריאציה, שאיפשר 
ליוצאי-פולין לחזור לפולין. הגשנו בקשה לחזור לפולין. כעבור חודש וחצי הודיעונו 
טלפונית לבוא ולקבל את כל האישורים לנסיעה לפולניה. היה זה נס שלא ייאמן... 
כשהגענו לפולניה, קיבל בעלי עבודה בבית-חרושת. זה היקשה עליו אחר-כך את היציאה 
מפולין. אני התעקשתי לא להישאר בפולניה כי אם לנסוע לישראל. ויזה לישראל קיבלתי 
בקונסוליה ללא קושי. יצאתי עם הילדים מפולניה ברגע האחרון. והגענו לישראל בשנת 
0. 

עבדתי כרופאת-ילדים בנתניה ובצפת. בעלי הגיע ארצה שנה וחָדשיים אחרי. ואז קיבלתי 
מקום עבודה קבוע בכפר-סבא וכן הייתי רופאת ילדי הקיבוצים: רמת-הכובש וניר-אליהו. 
מקץ שנים אחדות עלה בי הרצון לנסוע לביקור ברוסיה. היו לי שם אמא, אחות, גיס וקרובי- 
משפחה וקיויתי לסייע להם להגיע לישראל. בשנת 1963 החלו אנשים מהארץ לבקר 
קרוביהם ברוסיה בקבוצות מאורגנות. אני נסעתי לבד, בלי בעלי, ובלא להיספח לשום 
קבוצה. תיכננתי לבקר 10 ימים במינסק, יומִיים במוסקבה ושנים-עשר יום בסוצ'י, בקרים, 
ששם היו לי קרובי-משפחה. הייתי מאוכזבת, חשתי כי מסביב מפעפעת שנאת-ישראל, 
ואילו במינסק היתה כל אבן יקרה לי, אבל הכל היה זר כל-כך. רציתי לבקר בבית-החולים 
שבו עבדתי לפני שנים. ואז נאמַר לי שלא אבקר שם, וככל שלא ידעו על שהותי בעיר, כן 
ייטב לי. אף על פי כן באו מהנדסים ממכירי בעלי, גויים ויהודים, להיפגש אתי בבתים 
פרטיים. בית אמא הָמה מבקרים. הופיעו אנשים שהתעניינו במתרחש בארץ. בכל מקום 
שנודע כי אני מישראל, היו העינים שופעות שמחה. כשעברתי ברחוב פגשתי עובדת-מעבדה 
יהודיה, שהכירה אותי, היא התעלפה ממש ושאלה: "אַת היא זו או שזה חלום?" באו 
רופאים לבית אמא והתעניינו בישראל. שוחחנו על בעיות קיום ופרנסה ואורח-חיים, אך לא 
על עניינים פוליטיים. חששו שמא הטמינו מיקרופונים בדירה. 

נסעתי לסוצ'י ואז נתפרסמו עלי דברי לעז בעתונות: אני, שגמרתי אוניברסיטה ברוסיה 
והייתי רופאה טובה, וחניכת הקומסומול -- נהפכתי במשך שלוש שנים בישראל לציונית, 
ובאתי לרוסיה כתועמלנית. ולא עוד אלא שאני גם ספסרית, מנסה למכור בגדים ברוסיה. 
אני עצמי לא ידעתי על המאמר הזה. אבל בעתונות בישראל התפרסמו קטעים ממאמר זה 
ובעלי היה שרוי בפחד. מי יודע מה יקרה לי שם ברוסיה. קיבלתי מברק שעלי לחזור מיד 
לישראל. עזבתי מיד את סוצ'י, עליתי לאניה המטיילת בים השחור ומגיעה לאודיסה. משם 
לאחר יומיים, הפלגתי באניה לישראל. והגעתי בשלום לארץ. 

לאחר מכן נודע לי כי כל המהנדסים שביקרו אותי במינסק -- הוזמנו לנקו"ד ונחקרו. 
המשכתי לעמוד בקשרים עם אמי, הייתי שולחת לה חבילות. לימים שלחתי הזמנות לאמא 
ולאחותי לבקר בארץ ובשנת 1966 הן הגיעו לארץ. 


מניה רודנסקי-פרידמן 
התיאטרון היהודי במינסק 


שחקנית התיאטרון היהודי במינסק, מָנִיה רוּדֶנסקי-פרידמן, 
עלתה ארצה ב-1970. רואיינה על-ידי דוד כהן. 


נולדתי בפיוטרקוב בבילורוסיה. למינסק הגעתי בשנת 1924 מבית-ילדים ברוזיטקוב שעל-יד 
הומל, שם התחנכתי שנתיים. הגעתי למינסק יחד עם אחי, שהיה מורה, ונתקבלתי כתלמידה 
בכיתה הרביעית של בית-הספר היידי מס' 28. גמרתי את שבע הכיתות של בית-הספר בשנת 
7, ומאחר שלא היו ב. כיתות-המשך, עברתי לבית-ספר ששפת-ההוראה בו היתה 
רוסית, ורק שעה ביום לימדו שם ספרות יידיש. המורה למקצוע זה היה הודר. לאחר גמר 
הכיתה השמינית שם, למדתי בבית-ספר-ערב ביידיש לאנשים שהיו עובדים ביום. כך 
סיימתי 10 כיתות. 
ניסיתי להתקבל למכון פדגוגי ביידיש, אבל לא הצלחתי, משום שהורי היו משוללי-זכויות, 
"לישָנצי" בלע"ז. לאבי היתה חנות קטנה, פרנסה לא היתה לו ממנה, אך זכויותיו נשללו 
בגללה. לא עזרה גם המלצת אחי, שהיה מורה בבית-ספר ביידיש, מקצועו היה לשון יידיש 
וספרותה, והיו לו קשרים קשרים הדוקים עם מוסדות החינוך שבעיר. 
באותם הימים התארגן התיאטרון היהודי במינסק בראשותו של משה ראפאלסקי. תחילה 
הוא אירגן סטודיה, ריכז בחורים ובחורות בגיל 17-16 ושלָחֶם ללימודים במוסקבה. 
הלימודים שם נמשכו ארבע שנים, והמורים היו משחקני התיאטרון המוסקבאי. הכניסה 
לסטודיה היתה מותנית בעמידה בבחינות, והבוחן היה היהודי לייב ליטווינוב, במאי 
התיאטרון הממשלתי הבילורוסי. שם למדנו והופענו בעת ובעונה אחת. 
עם שוב ראשוני הבוגרים מהסטודיה במוסקבה, פתחה הסטודיה בפעולתה במינסק. המורה 
שלנו היה לייב ליטווינוב. והופעותינו הראשונות היו בבימויו של משה ראפאלסקי. היתה 
לנו תזמורת גדולה, כ207 איש, והיינו מעָין תיאטרון נודד. היינו מופיעים בעיירות 
בילורוסיה, כגון איהוּמן, קוידאנוב, סטארובין. כל העיירות היו מלאות יהודים, והיינו 
נודדים ממקום למקום בעגלות וברכבות, לילה פה ולילה שם. לקחנו אתנו, כמובן, תפאורות 
להצגות, שהיו ניתנות להרכבה ולפירוק בקלות. 
זכורתני איך נקלענו יום אחד, בשנת 1933, לעיירה זאָמבין כשביקר שם המשורר איזי 
כאריק, שבא לבקר את הוריו, תושבי העיירה. 
ולא רק בעיירות היינו מופיעים. הופענו גם בערים: הומל, ויטאָבסק, מוהילוב. הרְפרטואר 
שלנו היה: "בוטבין", "הירש לאָקאָרט", "אל דאגה", מאת פרץ מארקיש, מיצירות י"ל 
פרץ ועוד. ראפאלסקי הציג גם את המחזה "טירונים", מאת ישראל אקסנפלד, שנושאו 
הקאנטוניסטים -- ילדי יהודים עניים הנחטפים לצבא הצאר. 
כן הצגנו עם ראפאלסקי את "בעלת האכסניה" ואת "משרתם של שני אדונים" של קארלו 
גולדוני, את "החרש" של דוד ברגלסון, את המערכון "החדר", פרי-עטו של משה 
ראפאלסקי, את "הכבול בפלוש" של י"ל פרץ, את "בויטרה" של משה קולבאק. 
בשנת 1937 צורפתי כשחקנית מן המנין לתיאטרון הממשלתי במינסק, ופסקו נדודי. היתה זו 
שנת הטרור ומאסרי הטרוצקיסטים. נאסרו משה קולבאק, איזי כאריק, משה ראפאלסקי 
ועוד. שחקן מהתיאטרון שלנו נאסר על שום... שבשנת 1923 הגיע אלינו מפולין. 

כשהיינו בשנת 1937 בהומל, עמדנו להציג את "בויטרה" של משה קולבאק. לפתע נתקבל 
מברק מ"הועד לאמנות" להוריד את ההצגה. הבינונו כי המחבר נאסר, ומחזהו כבר פסול 
להצגה. 
ראפאלסקי חינך דור של במאים בעלי מעוף שיצאו להם מוניטין ברחבי ברית-המועצות, 
כגון ברוך נורד, לייב ליטווינוב, ויקטור גולובצ'ינר. ברוך נוּרד, שבא במקום משה 
ראפאלסקי לאחר שנאסר, עבר ליָמים ממינסק למוסקבה והיה שם מנהל "התיאטרון 
הקטן". הבמאי לייב ליטווינוב היה לאחר-מכן מנהל התיאטרון הבאֶלורוסי במינסק. ויקטור 
גולובצ'ינר היה לאחר מכן המנהל האמנותי של התיאטרון הרוסי בווילנה. 
התקיימנו על משכורת מאת הממשלה. מידת התפוצה של הכרטיסים לא הטרידה אותנו. 
המשכורות היו לפי דירוג. כשנתקבלתי לתיאטרון היתה משכורתי מאה ושמונים רובל 
לחודש. לא חיינו בבית משותף, אלא כל אחד בדירתו. חיינו בצמצום כשאר האוכלוסיה, אף 
שרמת-חיינו היתה גבוהה במקצת מזו של עובדים אחרים. 
כל מחזה מוצג חייב היה לעבור צנזורה. לאחר מאסרו של ראפאלסקי התחלנו להציג מחזות 
שנכתבו בנוסח הסוציאליזם הריאליסטי: "פאבל גראָקוב", "השאלה הרוסית" מאת 
ק. סימונוב, ושאר מחזות המפארים את החיים במדינה הסוציאליסטית הרוסית. אך האנשים 
חדלו כמעט לבקר בתיאטרון שלנו. בעוד שבהצגות שקדמו לכך היו לנו מאות מבקרים, הן 
כשהצגנו בבנין התיאטרון הבילורוסי, והן כאשר הגענו לבנין משלנו, הוא בית ה"כור-שול" 
לשעבר, שהכיל.-כ-750 מקומות ישיבה -- הנה עתה הצגנו לפני אולמות ריקים כמעט. 
מפנה לטובה חל בשנת 1939. התחלנו להציג את מחזות גולדפאדן, בעיבוד מודרני, מעשה- 
ידיו של המשורר שמואל האלקין. את "שולמית" הצגנו 26 יום ברציפות, שתי הצגות בכל 
יום. היה צורך להעמיד משמר שוטרים-רוכבים על-יד התיאטרון, כל-כך גדול היה התור 
והביקוש לכרטיסים. הקהל היהודי יצא מכליו מרוב התלהבות. המלחין לייב פוּלבָר, שהיה 
המנהל המוסיקלי והמנצח של התיאטרון היידי במוסקבה, תיזמר את המוסיקה. כן הצגנו את 
"בר"כוכבא" של גולדפאדן, ושוב בעיבודו של האלקין ובתיזמורו של פולבר. איזו שפה 
שופעת פיוט ורעננות העניק האלקין למחזות אלה! 
במאי הצגות גולדפאדן המעובדות היה ויקטור גולובצ'ינר. הצגנו את "שני קונידלמל" 
לגולדפאדן בעיבודו של איזיק פלאטנר, פייטן ממינסק, וכן את "הכלה הסוררת". 
ויקטור גולובצ'ינר, המנהל האמנותי של התיאטרון שלנו, הציג גם מחזות קלאסיים, כגון 
"פיגמליון" של ברנארד שאו, ו"המטבע המזויף" של מאכסים גורקי. היינו, אגב, התיאטרון 
היחידי בכל רחבי רוסיה שהציג מחזה זה של גורקי. כן הצגנו את "חסיה היתומה". 
בשנת 1936 הצגנו מחזה של איסאק באבל בבימויו של ברוך נורד, הצגה שמשום-מה לא 
מצאה חן בעיני הקהל. לאחר מכן הצגנו את "החייט המכושף", פרי עטו של לייב ליטווינוב. 
את התפקיד הראשי שיחק במחזה שחקן גאוני ממינסק, אברהם גרבל. במחזות אחרים, 
ב"בר-כוכבא" וב"שולמית", שיחק גרבל תפקיד אפיזודי קטן. בהצגת "מאתיים אלף" 
לשלום עליכם שיחק את התפקיד הראשי משה סוקול, ואילו גרבל שיחק את תפקיד השדכן, 
אבל הוא היה גדול בכל תפקיד. 
לאחר פירוק התיאטרון שלנו, בשנת 1949, שיחק גרבל שנה בתיאטרון הממשלתי 
הבאָלורוסי, ולאחר מכן פרש לגימלאות. נפטר בגיל 62 מהתקפת-לב. גם סוקול יצא 
לגימלאות, משה סוקול, אברהם טַרֶפָּל והשחקנית יהודית אהרונצ'יק היו כולם שחקנים 
ברוכי-כשרון. יהודית אהרונצ'יק שיחקה את תפקיד לאורנסיה ב"מעין הכבשים" ללופה 


בנ 


י 


1\סאשם ₪56 


ו 


ו 


. 


6 6 תס 


4 


. 


1 


שש 


- ₪ אס 


ב 


6 1 





20 


מניהרוּדנסקי-פרידמן 


התיאטרון היהודי במינסק 1+ 


דה-וגה. היא ילידת מינסק, מבנות דלת-העם. בסטודיה במוסקבה רצו, בשעתו, לסלקה, 
בטענה של חוסר כשרון, אך לאחר מכן הילל אותה הבמאי סוכנובסקי בפני משה ראפאלסקי 
ואמר כהאי לישנא: "יהודית היא היהלום של התיאטרון שלי". יהודית הפסיקה לשחק 
בשנת 1949, שנת חיסול התיאטרון היידי. ומאז היא מתקיימת על פנסיה צנועה, גם בעלה, 
מוהין, היה שחקן, נפטר בשנת 1967. השחקנים: יהודית אהרונצ'יק, אברהם גְרְבל, משה 
סוקול ומוּהין קיבלו אותות הצטיינות, כשחקנים בילורוסיים, בזמן הפסטיבל במוסקבה 
בשנת 1940, סמוך למלחמת-העולם השניה. 

לאחר כיבוש בילורוסיה המערבית, בשנת 1939, בידי הסוביטים, ניתוספו כוחות חדשים 
לתיאטרון שלנו: יוליה פלאום ובעלה שטיין, רוגוב, רודנסקי וברטה קפלן. החשוב שבהם 
היה שטיין, שחקן ובמאי. הוא ביים כמה הצגות אצלנו, אך לשחק לא הספיק. התכוננו 
להצגת המחזה "אוריאל אקוסטה" מאת קארל גוצ'קוב, ושטיין עמד לשחק את אוריאל. 
לבסוף לא העלו את המחזה. 

קיבלנו בזרועות פתוחות את השחקנים שהגיעו אלינו מפולין. איך הגיעו? חלקם הבריחו את 
הגבול, וחלקם -- הגיעו עם נשותיהם, שהיו פועלות בית-החרושת לראדיו בווילנה, 
שהועבר למינסק על כל עובדיו. בוא השחקנים מפולין לא שינה את כיווּן התיאטרון. ראוי 
לציין, כי דוקא בשנת 1939, כשחוסלו כבר כל בתי-הספר בלשון יידיש, והעתון "עמעס" 
נסגר, דוקא אז הותווה קו לאומי יותר בתיאטרון היידי בבילורוסיה. 

היהודים במינסק דוברים יידיש. אבל גם הנוער, שאינו דובר יידיש, היה מבקר בתיאטרון 
שלנו, כשם שהיו מבקרים בו גויים רוסיים מבטן-ומלידה. 

מבין הסופרים הכרתי יפה את המשוררים איזי כאריק, וזליג אכסלרוד, ואת המבקר 
הספרותי הבילורוסי גריגורי באָריוזקין. גריגורי היה חברם של המשורר זליג אכסלרוד 
והמספר אליה קאהאן. כולם נאסרו. 

באָריוזקין, כשאסרוהו, בשנת 1941, היה תלמיד האוניברסיטה בשנה השלישית. כשפרצה 
המלחמה ביוני 1941, לפני כיבוש העיר, פתחו הרוסים את שערי בית-הסוהר. הפליליים 
שוחררו ואת הפוליטיים הרגו ביריות. אקסלרוד, שהיסס לעבור לקבוצת הפליליים, מחשש 
שמא יכירוהו, נורה למוות. באָריוזקין ואליה קאהאן ברחו יחד עם הפליליים, התגייסו לצבא 
ושימשו שם ככתבים צבאיים. אליה קאהאן פירסם כתבות ב"אייניקייט" בימי המלחמה. 
קאהאן, שבשעתו השתדך אלי, נהרג במלחמה. 

בחזית פגשו באָריוזקין וקאהאן את זיאמה טֶלֶסין, סרן בצבא, בעלה של המשוררת רחל 
בוימוול. טֶלֶסין יעץ לקאהאן לעבור ליחידתו, ואז ירבו סיכוייו להישאר בחיים. קאהאן לא 
רצה לחמוק מיחידתו, אף שבערבוביה ששררה אז בחזית, לא היה זה דבר יוצא-דופן, ונפל 
במלחמה. 

אחיו, זלמן קאהאן, חי בלנינגראד. בזמן המלחמה, כששהינו בנובוסיבירסק, היה המנהל 
הספרותי של התיאטרון שלנו. הוא ממשתתפי הירחון "סאֶוועטיש היימלאנד". 
באָריוזקין יצא בשלום מהמלחמה, אבל מיד עם סיום המלחמה, בשנת 1945, נקרא לחוקר 
שחקרו בשעתו, והלה המשיך בחקירה, במקום שהפסיק, כאילו לא אירע דבר. הוא נידון 
לשמונה שנים. ארקאדי קוּלישוב, פייטן באֶלורוסי, חברו של באָריוזקין ללימודים 
באוניברסיטה, פנה בעניינו למשורר קונסטאנטין סימונוב. סימונוב הבטיח לטפל בדבר. אך 
רק מקץ שבע שנים, סמוך למותו של סטאלין, שוחרר באָריוזקין ואף נתקבל כחבר לאגודת 
הסופרים. הוא נחשב לאחד מחשובי המבקרים בספרות הבאָלורוסית. 


2+ מָניה רוּדנסקי-פרידמן 


כשפרצה המלחמה, היה התיאטרון שלנו בוויטאָבסק. יצאנו, כבכל שנה בחודשי הקיץ, 
להופעות בפרובינציה, בהיעדרנו, הציג במינסק התיאטרון האמנותי המוסקבאי. משפרצה 
המלחמה, ברחו אנשי התיאטרון ליערות. לאחר מכן באו ביזמת הקומיסאריון לאמנות 
מכוניות מיוחדות, אספו אותם והעבירום למוסקבה. וכי קלה בעיניך, להעמיד בסכנה את 
התיאטרון האמנותי הייצוגי של ברית-המועצות? הרי אנשי הקומיסאריון לאמנות היו 
מתחייבים בנפשם. 

היינו בוויטאָבסק, סמוכים ובטוחים כי לוויטאָבסק לא יגיעו הגרמנים. אבל למחרת פרוץ 
המלחמה הופצצה העיר. העמידו לרשותנו קרון ברכבת-משא ונסענו. למינסק לא יכולנו 
לחזור, העיר בערה. נדדנו בדרכים והגענו למחוז גורקי, לעיירה שחוניה. בעיירה זו שהינו 
שבועיים. הצגנו בפני תושבי העיר, ברוסית. כל שחקן הופיע בקטע משלו. 

אני ואשתו של ויקטור גולובצ'ינר נסענו למוסקבה, ששם הופיע אז התיאטרון הבילורוסי. 
בעלי היה שחקן התיאטרון הבילורוסי, גולובצ'ינר היה הבמאי, ואף אשת המנהל של 
התיאטרון היתה שחקנית בתיאטרון שלנו. 

התיאטרון היידי שלנו קיבל הוראה מהקומיסאריון לאמנות להתפרק. לא נשמענו להוראה זו 
ונדדנו כקולקטיב עד שהגענו יחד עם פליטים רבים אחרים לנובוסיבירסק שבסיביר. 
נובוסיבירסק היתה בזמן המלחמה מרכז יהודי, ולשם גורשו בזמן המלחמה המוני פליטים 
מכל רחבי רוסיה, ובהם גם מועטים מיוצאי מינסק. לא רבים הספיקו לברוח ממינסק. העיר 
הופצצה ובערה, והדרכים נחסמו מיד על-ידי הצבא הגרמני המתקדם במהירות, גיסתי, אחות 
בבית-חולים, הועברה לרוסיה עם בית-החולים. אחי הרופא גויס לצבא עם פרוץ המלחמה, 
ואילו אחותי, שהיתה במינסק, ניסתה לברוח, הגיעה עד לבוריסוב ונאלצה לחזור מחמת 
גייסות הגרמנים שהקדימוה. היא נשארה בחיים עם ילדה. היא התחבאה בבור לאחר חיסול 
הגיטו, עם 26 יהודים, שלושה-עשר מהם מתו, ושלושה-עשר מהם נשארו בחיים, והיא 
וילדה בכללם. היא סיפרה לי, כי בגיטו מינסק חוסלו 150.000 יהודים. תשעה חודשים 
התחבאו בבור, והיו כה מלוכלכים, עד שבזמן השחרור ניגש אליהם שר-גדוד רוסי ושאל את 
אחותי, בהצביעו על בנה הקטן: האם זהו אביך? הילד מגוּדל בשיער היה, ומדולדל, ונראה 
כזקן ממש. 

בנובוסיבירסק נסתייענו בעזרת מפרים רמי-מעלה, והם העמידו לרשותנו את אולם 
התיאטרון לילדים במקום. גם גולובצ'ינר הגיע אלינו, והתחלנו להקים את התיאטרון מחדש. 
כן העמיד הועד המחוזי של המפלגה אמצעים כספיים לרשותנו והתחלנו בהצגות. המוני 
יהודים, מקרב הפליטים הרבים שנתרכזו בעיר, אבל גם רוסים, ביקרו בתיאטרון שלנו. 
חידשנו את כל הרפרטואר שלנו: "שולמית", "בר-כוכבא", "המכשפה", "שני קוני-למל", 
"חסיה היתומה". קוז'ין, במאי התיאטרון הרוסי בלנינגראד על-שם פושקין, שהיה אז 
בנובוסיבירסק, ביים אצלנו את מחזהו של אלכסנדר אוסטרובסקי, "הנאשם ללא עוון". הוא 
לא ידע יידיש ונסתייע בעזרת מתורגמן. כן הצגנו את "פיגמליון" ו"הנקמה". 

היתה זו תקופת-פריחה לתיאטרון שלנו. קהל רב נהר לתיאטרון. סימונוב ביקר בתיאטרון 
שלנו וכן השחקנית המהוללת של התיטארון הרוסי קורצ'אגינה-אלכסנדרובסקאיה. 
הופעותינו עודדו את הרוחות. התנהלה פעילות תרבותית ענפה. גולובצ'ינר היה נותן 
שיעורים לשחקנים, ולשיעוריו היו נוהרים גם שחקנים רוסיים. התנאים החומריים היו אמנם 
חמורים, קיבלנו משכורת וכרטיסי-מזון, אבל מה יכולנו בזמן המלחמה להשיג בכרטיסים ? 
גם עצים להסקה חסרו. קור-כלבים שרר בתיאטרון. כששיחקתי את תפקיד מירלה 

ב"המכשפה", היה עלי להופיע רק בגרביים לרגלִי, כאשר האם החורגת מגרשת את מירלה 
לשוק. הייתי יורדת מהבמה ורגלי נפוחות מקור. הבמה היתה קפואה כולה, אבל רוחנו היתה 
איתנה ומרוממה. בחוץ היו ארבעים מעלות קור ובתיאטרון -- 14 מעלות. אבל התיאטרון 
היה תמיד מלא, וזה עודד אותנו. 

שהינו בנובוסיבירסק 5 שנים ובשנת 1946 חזרנו למינסק. המלחמה נגמרה, הפליטים 
היהודים חזרו למקומותיהם ומה תכלית עוד לשהותי בנובוסיבירסק הרוסית? כיוֶן שהאולם 
שלנו במינסק נהרס בהפצצות בזמן המלחמה, הפריש לנו התיאטרון הבילורוסי את אולמו 
לשלושה ימים בשבוע, ויתר הימים הצגנו במועדונים שונים. היינו תחילה כארבעים איש, 
התזמורת נשארה בחלקה בנובוסיבירסק. החלו להקים מחדש את הבנין שלנו, את ה"כור- 
שול" לשעבר. אך יחד עם זאת פשטו שמועות כי הבנין לא יועמד לרשותנו, אלא לרשות 
התיאטרון הרוסי. התיאטרון החל לגסוס, צמצום אחרי צמצום, עד שהגענו ללהקה בת 12 
איש בלבד: חמש נשים ושבעה גברים. 

במארס 1949 קיבלנו הודעה מהמיניסטריון לאמנות: מכיוֶן שהתיאטרון איננו רווחי, אין 
לקיימו עוד ועליו להתפרק. באו אנשי התיאטרון הרוסי ולקחו את כל התפאוּרות שלנו, 
בכול-מכול-כול, וסוף לאגדת התיאטרון היידי במינסק. 

השחקנים שלנו נשארו במינסק, חלקם יצאו לגימלאות, חלקם הסתדרו במקצועות אחרים. 
היה זה טראגי מאוד. עמלדשָנִים ירד לטמיון. כל חפץ שנלקח על-ידי התיאטרון הרוסי היה 
כקטיעת אבר מן החי. האשה הממונה על המלתחה אמרה לי: הנה כאן זוג נעלים לבנות 
גבוהות, שבהן הופעת פעמים רבות, קחי אותן לך למזכרת בטרם יחרימון. 

עברתי עם בעלי לווילנה. הוא עבד כמנהל אדמיניסטרטיבי של הפילהרמוניה, וכן עמד 
בראש חוג דראמתי רוסי על-יד מועדון המשטרה. בשנת 1957 עברנו לפולין, בזכות בעלי 
שהיה אזרח פולני עד 1939. עבדנו בתיאטרון של אידה קאמינסקה 12 שנים עד לעלייתנו 
בשנת 1970 לארץ-ישראל. 

קבוצת שחקנים של התיאטרון היהודי המינסקאי 
מימין לשמאל, למעלה: סונקין, סוקול, מואין, טַרְסָל, רוּדֶנסקי 
למטה: פרידמן, גוּרביץ, אַרוצקר, ארונציק 


מארק ז'יטניצקי 
הסיפור על בתי 


המחבר, מארק ז'יטניצקי, נולד במוהילוב בשנת 1903, למד גראפיקה 
באקדימיה לאומנויות יפות במוסקבה, פעל כגרפיקאי בהוצאת-ספרים 
במינסק. נאסר ב-1936 ונשלח למחנה-עבודה עד 1946. נאסר שנית ב-19497 
וזכה בריהאביליטציה ב-1955. מאז ועד עלייתו ארצה ב-1971, ישב במינסק 
ועסק באמנותו. הירבה לצייר על נושא השואה. תערוכות מיצירותיו הוצגו 
בהצלחה בברית-המועצות וכן בארץ. 

סיפורו, שנכתב רוסית, תורגם מכתב-יד בידי מרדכי ברגר. 





עומד אני ליד החלון של בית-הנתיבות המינסקאי. מבעד לזכוכית החלון המאובקת מתגלים 
לעיני שני גברים שמתקדמים אט-אט. הקשיש יותר הוא בן 56, בעל קומה בינונית. זהו 
המשורר הבילורוסי פָּטרוּס גלְבּקו. כעת הוא אביה החדש של בתי לאַריסה. השני, צעיר 
גבוה ונאה, הוא איגור דְמצִ'נקוּ, בעלה של בתי. 

ברגע הישמע ברמקול ההודעה המבשרת על בוא הרכבת מבריסק, חפזו שני הגברים 
לקראתה. מהקרון יצאה אשה צעירה ויפה. אני רואה איך בתי נופלת לזרועותיו של גלָבקו. 
לאחר מכן היא מתחבקת עם בעלה. הגברים מובילים את לאריסה ועוברים על פנִי, כאילו 
הייתי חפץ דומם. אני הולך אחריהם. הם נכנסים למכונית שמחכה להם ליד בית-הנתיבות, 
והמכונית נעלמת. אני נאנח בכבדות... בו ברגע נוגע מאן דהוא במעילי וקורא לי בשמי. זהו 
ידידי מימי הילדות בּוריס. זה עידן ועידנים שלא התראינו. אנו מתחבקים ואני שם לב לכך 
ששרוולו של ידידי ריק. הוא מחייך: "זהו הזכרון שהותירה לי המלחמה"... אני מזמינו 
לביתי. והנה אנו יושבים בדירתי. בוריס מגולל לפנִי את קורות חייו. עתה הגיע תורי לספר 
לו את סיפורי-אני. 


בשנת 1932 סיימתי חוק-לימודי במכון המוסקבאי לאמנות. נתגשם חלומי ונעשיתי צייר. 
חזרתי למינסק והועמדתי בראש המדור לאיור אמנותי שליד הוצאת-הספרים הבילורוסית 
הממלכתית. איירתי וציירתי ספרים בילורוסיים, רוסיים ויהודיים ושקעתי ראשי ורוּבי בחיי 
אמנות. השתתפתי בכמה תערוכות רפובליקניות לאמנות. תנאי חיי החמריים היו טובים. 
הייתי בן כ"ח כאשר התוודעתי במסיבת-חברים אל בחורה יהודיה בת י"ח בשם נִינָה, או 
כפי שקראו לה בבית, נחמה. זה עתה סיימה בית-ספר תיכון. הבחורה מצאה חן בעיני. ערב 
אחד, לאחר שבילינו יחד בנשפיה, יצאנו בחצות החוצה. מעל לבתים הקטנים של "השוק 
התחתון" תלוי ירח עגול. הרחובות שוממים. אני מחבק את גיזרתה הדקה ואנו מנהלים 
שיחה רצינית. "נינוצ'קה, אומר אני, למה נסתפק בנשיקות-ארעי בחשאי? הבה ניגש מחר 
לזאג"ס, נרשום את נישואינו כדין ונתחיל לבנות את הקן המשפחתי שלנו". -- "אני 
מסכימה", לוחשת נינה, אך אמא מחמירה, ובענין כה רציני כמו נישואין עלי להתיעץ אתה. 
אשר לאבא, הרי הוא מקבל תמיד את דעתה של אמא". 

והנה אנו יושבים על ספסל בשדרה הסמוכה לתיאטרון העירוני. האם של נינה, אשה גבוהה 
ויפה, יושבת בינינו. "הכל נראה שפיר, אומרת האם, אין לי דבר נגד נישואיכם. אך יָשנו 
גורם מעכב". -- "מהו?" שאלתי בהתרגשות. -- "הלא אתה הנך חבר-המפלגה, בעוד 

שאנו הננו משוללי-זכויות"... עתה פרצתי אני בצחוק: וממש צעקתי: "מה בכך?! הלא 
אין הילדים אחראיים להוריהם, ושעה שנתכונן המשטר הסוביטי היתה נינה בת שנתיים"... 
כעבור ימים אחדים, לאחר שרשמנו את נישואינו, הָסבתי עם נינה בעיירתה, ליד שולחן 
חגיגי, ערוך במאכלים מכל טוב וביינות. בני משפחתה המסועפת, ידידים וחברים רבים היו 
מסובים ליד השולחן. כולם ליוו אותנו לבית-הנתיבות בחוזרנו למינסק, והעניקו לנו שפע 
מתנות. במינסק שכרנו חדרון קטן. הזמן חלף מהר בעבודה ובנעימים. בסוף ינואר 1934 
הבאתי את נינה לבית-היולדות ולמחרת בבוקר נודע לי שנעשיתי אב לילדה. קראנו לה 
לאַרִיסָה, על שמה של הסופרת הנודעת ורבת-הפעלים לאריסה רייסנר. באותה עת ניהל את 
המדור לאמנויות של מיניסטריון התרבות הסופר האידי והמבקר חַצקל דוניאֶץ. הוא הוציא 
בשבילי רשיון לקבלת דירה בבית הציירים בשכונת גרוּשבסקי. אולם דירה זו נתפשה 
בשרירות על-ידי הפַסל קארפָנקו. בסמוך לה עמדה דירה ריקה ובה השתכנו. בהיוודע הדבר 
לדוניאץ, הוא נזף בי חריפות. לימים בשנת-האימים 1937, נפגשתי עם דוניאֶץ במחנה- 
העצורים של אוּכטָה. זו היתה לי הזדמנות לקנטר אותו: שמא נמשיך בויכוח בענין הדירה 
שהוענקה לי מטעם הרשות? שנינו לעגנו לעצמנו במנוד-ראש... 


הזמנים באר הסוביטים קשים היו. אזורים שלמים רעבו. לחם ומצרכי מזון אחרים ניתנו 
רק לפי כרטיסים. בתנו לאַרוצ'קה התפתחה ויפתה. 

הטירור הסטאליני התחיל לתת את אותותיו. בשנת 1936 בא למינסק מַלֶנקוב, יד"ימינו של 
סטאלין. הוא בא להדריך את המפלגה בעריכת ה"טיהורים". הגפא"ו עם יאָז'וב בראשה 
פותחת,. במצנת סטאלין, בחיסול "היסודות האופוזיציוניים" על-ידי כליאתם במחנות-דריכוז 
ואף על-ידי הוצאות להורג ביריה. הגיעה התקופה האיומה. 

באחת מלילות ספטמבר 1936 נקשו על דלת דירתנו. נכנסו שנִים ואחד מהם, איש-גפא"ו, 
מציג לפנִי אישור למאסרי. הם פותחים בחיפוש ממושך. בודקים כל דף של ספר או של 
כתב-עת. בדפי כתב-העת הצרפתי "איליוסטראסיון" נתקל איש-גפא"ו, קוּנצָביץ' -- 
לעתיד השופט-החוקר שלי, בצילומו של הצאר ניקולאי השני. "מי זה?", שאל. -- "זהו 
הדוד שלי!", באה תשובתי. למראה כרך של "תולדות עם עולם" לדובנוב, הוא שואל אותי 
בארסיות: "הנך מתענין בבעיות לאומיות?". הוא שם הצידה את הספרון של המשורר 
הבילורוסי טישקה הארטני "ליריקה". הארטני כבר היה אסור אז. בהיתקלו בספר ביידיש, 
מצביע האיש על צילום: "מי זה"?. אני משיב: "ברוכוב". -- "שמעתי את שמו, הלא זהו 
אחד ממפקדי הציונים?". נצטויתי להתכונן לדרך. אני דוחף אל תוך שק צבאי מגבת וזוג 
לבנים, ניגש לעריסתה של לארוצ'קה ומנשק את התינוקת. נינה נופלת על צוארי ובוכה. אני 
מנסה להרגיעה ולשכנעה כי אין זו אלא אי-הבנה. מושיבים אותי במכונית. נינה רצה אחריה 
עד שהמכונית נעלמת... 

יורד אני במדרגות-האבן של הכלא המינסקאי, הסוהר מכניסני לתא האפל-למחצה. חשתי 
בריחות חמוצים שנדפו מהאנשים המצטופפים ומהעובש של המבנה העתיק. בתוך התא 
עמדו בצפיפות, סמוכות זו לזו ללא מעבר ביניהן, מיטות מכוסות בלוחות-עץ ועליהן 
השתרעו אנשים ערומים-למחצה. את האוירה הדחוסה הזאת בקעו נחירות, אנחות 
וחריקות-שיניים. איש לא שם לב לכניסתי. 

עוד בעבר הקרוב, בשנות מלחמת-האזרחים, ישנתי על גבי קרשים בקסרקטין, על ספסלים 
ובבקתות של איכרים שבהן שרצו פשפשים, ולעתים אף על האדמה או בתוך ערימת שלג. 


6+ מארק ז'יטניצקי 


עתה דאב לבי על רעיתי הצעירה, על ילדתי החמודה, על אמי... רק על נטילת כרטיס- 
החבר של המפלגה ממני לא דאב לבי כלל... אדם בעל שערות שיבה, לא מגולח, בכותונת- 
לילה מלוכלכת, הוא האחראי לתא, הציע לי לתפוש את המיטה שבפינה. בשאט-נפש ישבתי 
על המזרון המעופש המנומר בכתמים חשודים. ליד הדלי לעשיית הצרכים הזדנב תור. 
האנשים אינם מגולחים, בגדיהם מקומטים. רבים ישבו כאן זה שישה חודשים ומעלה, והם 
חסרים לחם וטבק, כי השופט-החוקר אסר עליהם לקבל חבילות וראיונות עם קרובים. 
ביקשתי מהסוהר-המשגיח שיקנה על חשבוני לחם וטבק לאנשי התא, ותמורת זאת שיחרר 
אותי האחראי לתא משטיפת הרצפה. 

הראיון הראשון: אני מחזיק את לארוצ'קה ובנשקי אותה דוחף לשרוול מעילה פתק. נינה 
מביטה בנו ועיניה מלאות דמעה. הסוהר מודיע על סיום הראיון. 

בלילה נקראתי לראשונה לחקירה. מוציאים אותי מבית-הסוהר ומושיבים במכונית. בכניסה 
לבית-הסוהר מצטופף המון רב של קרובי-האסירים שמצפים לראות את יקיריהם. גם נינה 
בכללם, היא מתייפחת ורצה אחרי המכונית. 

ליד המכתבה יושב השופט-החוקר קונצביץ'. הוא מצווה עלי לשבת על הכיסא שליד 
שולחנו. באותם הימים עדיין היו מציעים לנחקר לשבת ליד שולחנו של החוקר. אך במרוצת 
הזמן התחילו להושיבם במרחק-מה, מחשש פגיעה בחוקר. הוא אומר לי כי ידוע לו שהייתי 
חבר של קבוצה אנטי-מהפכנית שהתחפרה בהוצאת הספרים הבילורוסית. עם זאת מאמין 
הוא שהנני אדם סוביטי ישר, ולפיכך עלי לסייע בידו בחשיפת חברי לקבוצה זו ובזכות כך 
יוקל מצבי. הוא קורא בשמו של מנהל ההוצאה ושל עוד שישה מנהלי מדורות. אני תמיה: 
"איך זה הפכו פתאום התאים הקומוניסטיים של המוסדות הסוביטיים לקבוצות אנטי- 
מהפכניות?" ומסרב לחתום על הפרוטוקול. מחזירים אותי אל תאי. כעבור ארבעה ימים 
מובא אני שוב אל לשכתו של השופט-החוקר. שוב חוזרות אותן השאלות ואותה התביעה 
שאחתום על הפרוטוקול. קונצביץ' קם מכסאו ומתחיל לצעוק. אחרי-כן הוא משנה את 
תכסיסיו: "הידוע לך כי אשתך ביקשה ממני לאשר לה ראיון אתך?" -- "ומה החלטת ?" 
-- שואל אנוכי. -- "הדבר תלוי בהתנהגותך. תחתום על הפרוטוקול, ואז אאשר את 
הראיון". אני לוקח את הפרוטוקול וכותב: "אני דוחה בהחלטיות את האשמת השקר 
שיוחסה לי" וחותם. קונצביץ' קורע בכעס את הפרוטוקול. 

נינה הצליחה בכל-זאת להשיג על-ידי פרקליט המדינה ראיון אתי. אנו יושבים סמוכים זה 
לזה בלשכתו של השופט-החוקר ובנוכחותו. אני מחזיק בידי את לארוצ'קה, המלטפת בידה 
את ראשי. נינה בוכה. אומר אני לנינה כי אפסה כנראה התקוה שאצא בקרוב מהכלא. "אני 
נשבע לך כי אין בי אשם. היי חזקה ברוחך, שמרי על עצמך ועל לארוצ'קה". 

כעבור זמן-מה הודיעני קונצביץ' כי ייערך לי עימות פנים אל פנים. ואכן, לחדר הוכנס 
ז'וּקוב, הממונה לשעבר על מדור הספרות של ההוצאה. ז'וּקוב, גבר גבוה וחסון, נראה לאחר 
השַהיָה בתא-הבידוד מסכן ועלוב. קונצביץ' מושיבו מולי והלז מתחיל לפלוט דברי הבאי 
שאין להם שחר. השופט-החוקר מסמיק ואומר לי: "העובדה היא, שהבעתָּ ספקות בהצלחת 
המשטר הקולחוזי, ואלה הם, לדעתנו, הרהורי כפירה ועוינות לסוביטים". הביוּם הזה 
הוציאני מהכלים. תפשתי את המַספג מעל המכתבה ועמדתי להטיח אותו בשקרן הזה, 
בז'וקוב. אולם קונצביץ' תפס בידי, פקד על ז'וקוב לעזוב את החדר ופתח בצעקות שידביק 
לי סעיף אשמה של חוליגניות. לא נותר לי אלא לומר ל1 שהוא מנהל משחק בלתי-הוגן: 
"אין לך חומר נגדי, ולפיכך הנך מוצץ את 'העובדות' מן האצבע...". 

בדצמבר כינסו את כל שמונת החשודים בהשתייכות ל"קבוצה האנטי-מהפכנית". הושיבו 
אותנו במכונית "העורב השחור" והביאונו לבניָנו של בית-הדין העליון. בדרך הראינו איש 
לרעהו את כתבי-האישום שנמסרו לנו. למרות מצבנו העגום לא יכולנו להתאפק בקוראנו 
את ההאשמות המגוחכות שהוטחו כלפינו. היחידי שישב בפינה ושתק היה ז'וקוב. בצאתנו 
מהמכונית, הקיף אותנו המשמר. פתאום הופיעה נינה שלי. היא רצה אלי, חיבקה אותי ובלי 
שים לב לאנשי המשמר הלכה לצדי. גם נשיהם של שאר הנאשמים נהגו כמוה. המשפט 
הסוביטי נפתח. מעל למושבי השופטים מתנוססות תמונותיהם של לנין וסטאלין. בכיסו של 
כל אחד מהשופטים כרטיס-חבר של המפלגה... אכן, לא ארכו הימים ואותו גורל מר שפקד 
אותנו פקד גם אותם, ונשיא בית-הדין העליון, בָּזְבּארד, הוגלה אף הוא. אך בינתיים הם 
ממלאים תפקיד של שופטי סטאלין ומאשרים כל דבר שמוצג בפניהם על-ידי השופט- 
החוקר. המשפט מתנהל במהירות, ללא שמיעת עדים, והופך למשפח. אותי, את מנהל- 
ההוצאה ואת ז'וקוב דנו לעשר שנות מחנה ולשלילת זכויות, את השאר לשבע ולחמש שנים. 
בתום המשפט הוחזרנו אל בית-הסוהר ואת כולנו שיכנו באותו התא. פתאום התחיל ז'וקוב 
לדפוק בדלת התא. הוא ביקש מהסוהר נייר ועפרון, וכשקיבלם התיישב והתחיל לכתוב 
במהירות. התגנבתי מאחוריו. הוא כתב לפרקליט המדינה שהודעותיו הנוגדות את האמת 
נסחטו ממנו על-ידי השופט-החוקר קונצביץ' ולפיכך שטוחה בקשתו לבדוק מחדש את כל 
המשפט. בהיותי אחוז שנאה לז'וקוב, הפלאתי בו מכותי. בקושי הפרידו בינינו. 
למחרת בבוקר גילחו לנו למשעי את הראש והעלו אותנו למכוניות, כדי להסיענו לבית- 
הנתיבות. הנשים שלנו כבר חיכו לנו ורצו לקראתנו. אולם אנשי המשמר לא איפשרו להן 
להתקרב, ורק מרחוק שמענו את צעקותיהן. הוּשבנו בצוותא ב"קרון סטוליפיני" שהוביל 
אותנו אל הצפון. 

נינה חזרה שבורה הביתה. מסביבה ישבו בני המשפחה עצובים ומיואשים, כאילו חזרו זה 
עתה מבית-הקברות, מלוויית אדם קרוב. צריך היה להתחיל בחיים חדשים בלעדי. את 
לארוצ'קה רשמו בגן-הילדים ונינה קיבלה עבודה בהנהלת-החשבונות במפעל. כך נמשכו 
הימים האפורים. המכתבים היוו את החוט היחיד שקישר בינינו. היא היתה מכינה חבילות 
ושולחת לי אותן למחנה. כך חלפו שלוש שנים. 


מיד עם הגיענו לאוּכטָה, -- מרכז המחנה של אוּכטה-פיצ'וּרֶה, -- שיחק לי המזל. 
בתיאטרון היו זקוקים לצייר, וסופחתי שם כעוזר לצייר המחונן ניקולאי איואנוביץ' 
מיכאילוב שניהל את האולפן האמנותי שליד לשכת הבניָה של המחנה. ביצעתי עבודות 
שונות בתחומי הציור והפיסול. בהיותי עובד נדרש, ניתנה לי זכות מעבר חָפשי במחנה. 
התקבלתי אצל ראש המנגנון של המחנה וביקשתי ראיון עם נינה. ואכן, קיבלתי רשיון 
לראיון לשלושה ימים בלבד... 

באחד מימי ספטמבר 1939 שמתי פעמי אל הבית המיוחד המשמש לפגישות האסירים עם 
קרוביהם. והנה רואה אני את נינה ולידה לארוצ'קה במבוא הבית. לארוצ'קה רצה אלי 
בזרועות פשוטות: "אבא'לה, מדוע אינך חוזר אלינו?". כולנו פונים אל הבית שבו הוקצב 
לנו חדר. נינה מוציאה מהמזודה מפה ועורכת את השולחן, מדליקה שני נרות ושמה על 
השולחן את דברי האוכל שהביאה עמה. בחדר שרויה אווירה חגיגית. אני מוציא את 
המתנות הצנועות שהכינותי במו ידי, את המרבד הקטן שעליו מצוּירות חיות שונות, את 
האלבום עם ציוּרִי וכן את שיא המתנות מאת ידידי הציירים -- קופסת עפרונות צבעוניים. 


38 מארק ז'יטניצקי 


היה כה נעים לשבת יחד... והנה מגיע הקץ לשלושת ימי הראיון. אנו חוצים את אוכטה לכל 
רוחבה כדי להגיע למינהלת המחנה ולבקש את הארכת ראיוננו. מפקד המחנה קם ממקומו, 
ליטף את ראשה של לארוצ'קה ושאל אותה: "יש לך חשק להיות עוד עם אבא?". 
לארוצ'קה נצמדת אלי ואומרת: "אני רוצה תמיד להיות עם אבא". -- "נוּ, יהא כן, אומר 
המפקד, היום יום ד', תשהו, אפוא, עד ליום ב', ותודו על כך לילדונת החמודה שלכם". 


כך חלפו, מאז פגישתי עם נינה, שמונה-עשר חודשים. ביוני 1941 בא בריצה לתיאטרון שבו 
הכינותי תפאורות הנגר של התיאטרון ופרץ בצעקה: "מלחמה! הגרמנים מפציצים ערים 
סוביטיות, וגם את מינסק שלך". נחרדתי כולי. מה מתרחש אצל הקרובים, מה עם נינה, עם 
לארוצ'קה ? 

ביום 21 ביוני הפציצו ההיטלראים את מינסק. נינה נמצאה במקום-עבודתה, ולארוצ'קה 
בגן-הילדים. מינסק כבר היתה אחוזת להבות שעה שלבית-החרושת שבו עבדה נינה 
התקרבה משאית. ליד ההגה ישב יצחק, בעל אחותה של נינה, מוּסיה. אמא של נינה ואחותה 
של נינה, בתיה, רצו לקראתה והתחננו בפניה שתיקח את לארוצ'קה מגן-הילדים ויצאו 
ממינסק עד תום ההפצצות. אך נינה סירבה, טענה כי בקופת המפעל שבפיקוחה הצטבר 
סכום גדול ואין היא רשאית להפקירו. המכונית נסעה, איפוא, בלעדיה. נינה הגיעה בקושי 
לגן-הילדים ולקחה את לארוצ'קה, אך כבר לא יכלה להגיע לביתה, כי הבנין הסמוך של בית- 
הספר הצבאי היה אחוז אש. בדי עמל הצליחה להגיע לדירה שנטשה אמה ברחוב אנגלס. 
הגרמנים נכנסו למינסק ונפתחה התקופה הזוועתית של הכיבוש הפאשיסטי. לאחר פרסום 
מודעות וצווים שנועדו להשפיל את האוכלוסיה היהודית ולשלול ממנה את זכויות-האדם, 
אילצו ההיטלראים את היהודים מכל רובעי העיר להצטופף באיזור אחד שנהפך לגיטו. 
בדירה בה שכנה משפחה אחת החדירו שלוש משפחות נוספות ואף למעלה מזה. עקב 
הספקת המזון המצומצמת, נגזרו על היהודים חיי-רעב. החורף של שנת 1941/42 היה קר 
במיוחד. עצים להסקה, חשמל ואפילו נפט לא היו בנמצא. היהודים נדונו לגסיסה איטית. 
לעתים מזומנות נערך עליהם מצוד. הגברים שנשלחו לעבודה לא חזרו למשפחותיהם. 
בלילות היו פולשות אל תוך הגיטו יחידות מיוחדות, של ליטאים ואוקראינים, ומבצעות 
מעשי שוד ורצח. מדי יום ביומו הוּבלו מהגיטו לבית-הקברות עשרות גוויות של יהודים 
נרצחים. 

נינה הצליחה להשיג דרכון שבו צוּין כי היא בילורוסית צרופה, והשתדלה לא לצאת לרחוב. 
כשאזלו צרכי המזון, היא התחילה לשלוח את לארה לשכנים, כדי להחליף חפצים שונים 
בגריסים ובלחם. שרויה היתה בפחד פן השכנים יסגירו את לארה לפוליצאי או לנאצי. עד- 
מהרה לא נותר בגיטו אפילו יהודי מינסקאי אחד. כולם נרצחו. גם על יהודי האמבוּרג 
שהובאו למינסק עברה הכוס. הם כונסו בבית-הקברות היהודי ושם הוצאו כולם להורג 
ביריה, ונקברו בקבר-אחים שהוכן מראש. הגיטו חדל למעשה מלהתקיים. נינה הצליחה 
לעבור בהסתר, בדרך עקיפה, לקצה השני של העיר, שם גרה אשתו של הפסל בָּמבָּל. בָּמִבָּל 
עצמו היה במוסקבה, אך משפחתו נשארה לגור במינסק בדירתם שברחוב המזרחי. בדרך 
נטפל לנינה פוליצאי שיכור והיא מסרה לו את שעון-היד שלה על-מנת להיפטר ממנו... 
אכן, היתה אז גבורה עילאית בהושטת מקלט ליהודים. בשל מעשה מעין זה צפוי היה נותן- 
המקלט לדין-מוות. אשתו של במבל לא שָשָה אמנם לבואה של נינה עם לארוצ'קה, אך 
בהיוודע לה כי לנינה דרכון עם שם-משפחה רוסי, הירשתה לנינה להישאר אצלה בתורת 

עוזרת במשק-ביתה. ביתו של הפסל במבל עמד בשכנות עם בתיהם של הציירים גוּסִיב 
ואנאטולי וולקוב, ובהם ביקרה לעתים מזומנות אשתו של המשורר גלָבְּק, בעוד שהמשורר 
גלָבּק1 עצמו נשאר במוסקבה. 

לאחר חיסול הגיטו, פתחו הגרמנים במצוד אחר יהודים שהצליחו להסתתר אצל ידידיהם 
הנוצרים. נינה היתה מודאגת מאוד וחששה בעיקר לגורל הילדה. בהתיעצות עם בעלת-הבית 
שלה, ביקשה את אשת גלבקו לקחת אליה באורח זמני את לארוצ'קה. האשה היתה חשוכת- 
בנים וגרה בקצה אחר של העיר, בלחודה עם גן גדול, ורק ביתו של הסופר קוּצִ'ר עָמד 
בשכנות עם לחודתה. מטעמי זהירות הרגילה נינה את לארה לכנות אותה בשם "דודה 
ניוּרה". אשתו של גלֶבקו הסכימה לקחת את לארה, ונינה נפרדה בלב דואב מהילדונת. 


נינה גלֶבקו היתה גוצה וארשת-פניה לא נעימה ודוחה. יחד אתה התגורר אביה הזקן שהיה 
האחראי לכנסיה. הם גרו הרחק ממרכז העיר ברחוב רוזה לוקסמבורג. לארוצ'קה מצאה 
מאוד חן בעיניהם והביאה שמחה בחייהם החדגוניים. נינה גלבקו היתה הולכת יום-יום 
לעבודתה במרכז הראדיו, ולעתים היתה משדרת בראדיו ומכריזה בצהלה על נצחונותיהם 
של חילות היטלר ועל ההתמוטטות הקרובה של המשטר הסוביטי-היהודוני. טיפטפה בלא 
הרף דברי פיתוי לנשמתה של לארה, כי היא-היא האם האמיתית שלה, בעוד שנינה שלי 
אינה אלא דודתה... בלי הרף הטריד אותה החשש שיגיע הרגע שבו תיאלץ להחזיר את 
הילדה לאמה האמיתית. אך לא יקום ולא יהיה! צריך להיפטר מהאם של הילדה שאינה אלא 
יהודיה. הוָה אומר כי איננה כלל אדם... אין דבר פשוט מזה! -- מרימים את שפופרת 
הטלפון ומודיעים למשטרה כי ברחוב פלוני ובבית פלוני מסתתרת יהודיה... 

שני פוליצאים דופקים בדלת. נינה, שהיתה שרויה בחרדה מתמדת, מציצה מאחורי הוילון. 
בראותה את שני הפוליצאים היא רצה דרך המטבח לחצר, זוחלת מתחת למעבר הסמוי 
שבגדר ומתחילה לברוח. אך פוליצאי שנשאר בפינת הרחוב רודף אחריה. נינה רצה 
בשארית כוחותיה אל החצר של השכן ומנסה להיכנס לדירתו של הצייר וולקוב. בו ברגע 
מתפרצים הפוליצאים, מטיחים בה מהלומות ומפילים אותה ארצה, רומסים אותה במגפיהם 
וגוררים אותה כשדם ניגר מגופה. נינה נכלאה בתא מלא עד אפס מקום. בבוקר השכם 
הוכנסה יחד עם יהודים אחרים אל קרון-הגאזים שבחצר בית-הסוהר, ומשם הוסע הקרון אל 
בית-הקברות, והגופות הושלכו לבור... 


אמהּ החדשה של לארה צהלה ושמחה. היא עשתה הכל למען תמצא חן בעיני הילדה, וכדי 
להשכיח מתודעתה של לארה את העבר, היא תפרה לה בגדים בילורוסיים לאומיים והובילה 
אותה לאסיפות של לאומנים בילורוסיים שנערכו מטעם הממשלה הבילורוסית הלאומנית 
בראשותו של אוסטובקי שנשבע אמונים להיטלר. באחד המפגשים האלה, בהתנוסס באולם 
דגלים פאשיסטים עם צלבי-קרס, הריע הקהל לגנראל קוּבּאָ ששוגר על-ידי היטלר בתורת 
גיאולייטר של בילורוסיה. ובקהל החגיגי גם נינה גלֶבקו בלוויית ילדה יפה, לבושה בבגד 
בילורוסי ובידיה זר-פרחים גדול. בהתקרב מכוניתו של קוּפּאָ, שמסביבה משמר של רוכבי- 
אופנוע, קרְָבים אליה ילדים כשבידיהם זרי-פרחים. בכללם גם לארה... כעבור ימים אחדים 
מופיע על עטיפת כתב-עת מקומי צילום של ילדים המגישים פרחים לקוּבּאָ. 

לא עבר זמן רב ופצצה של פרטיזנים שהתפוצצה במיטתו שמה קץ לחייו של קוּבּאָ. כבר 
הורגש כי הכיבוש הנאצי עומד להסתיים. בשנת 1944 הביס הצבא האדום במבואות מינסק 

את ההיטלראים, ובחוגים גרמניים קמה בהלה. נינה גלֶבקו באה בריצה הביתה ועוד בעמדה 
על הסף צעקה לאמה: "אמא, אספי מהר את הדברים ההכרחיים לי וללארה. תחנת-השידור 
שלנו והממשלה הבילורוסית מועברת ממינסק לקניגסברג. אני לוקחת אתי את לארה. אתם 
אנשים זקנים ולא יאונה לכם כל רע. 

בקניגסברג שוכנו הכול בבנינים של קסרקטין ישן, ולא ארכו ימים ונינה עם לארה הועברו 
במכוניות הלאה לברלין. בינתיים הלך הצבא האדום והתקדם אל שטחי גרמניה גופא. נינה 
גלבקו ולארה שוכנו בברלין במרתף של בית הרוס-למחצה, מלא וגדוש פליטים. חיל-האויר 
האמריקני והבריטי מפציץ את ברלין הנצורה. נינה גלֶבקו, משתפת-הפעולה עם הנאצים, 
חרְדה לגורלה. מה יהא דינה לאחר כניסת האדומים לעיר? והנה הגיעה השעה של כניעת 
ההיטלראים. מחלונות הבתים ששַרדו הונפו סדינים ומגבות לבנים. לארוצ'קה, שהודרכה 
עלדידי נינה גלֶבקו, היתה יוצאת לרחוב, והחיילים הרוסיים הושיטו ברצון לילדה החמודה 
הדוברת רוסית פת-לחם. 

נינה גלְבקו הצליחה להודיע לבעלה, שחזר למינסק המשוחררת, על מקום הימצאה בברלין. 
המשורר גלֶבקו פנה אל ראש התנועה הפרטיזנית בבילורוסיה, פונומאךְנקו, וביקש ממנו 
לסייע בידו להחזרת אשתו מברלין הביתה. 

בינתיים חזרו למינסק המשוחררת חמותי ושתי אחיותיה של אשתי, אשר עוד ביוני 1941 
עלה בידיהן לברוח ממינסק ולהגיע לאוּפָה. הן הצליחו לקבל בחזרה, בעזרת השלטונות 
הסוביטיים, את דירתם שנתפשה בתקופת הכיבוש על-ידי משפחתו של פוליצאי. מהשכנים 
נודע להם כי אשתי נינה התגוררה בימי הכיבוש אצל רעייתו של הפסל בָּמבָּל. 

חמותי וגיסתי בתיה ביקרו אצל אשתו של בְּמבָּל ושמעו מפיה על גורלן המר של נינה ושל 
לארוצ'קה, בשעת הביקור הן הבחינו בארון מלא בשמלותיה של נינה. גם המפה שעל 
השולחן היתה משל נינה. בעלת-הבית הסמיקה והפליטה: "אמנם כן, חפצים אלה הם של 
נינה. לארה ודאי תזדקק להם כשתחזור מברלין". ברי היה שאף לא העלתה על דעתה 
להחזיר משהו. סבורה היתה שזהו הפיצוי המגיע לה על המקלט שהושיטה בימי הכיבוש 
לנינה... 

והנה הן מבקרות בדירתו של פֶטרוס גלֶבקו. המשורר קיבל את פניהן בחביבות, והירבה 
לשאול על חייהן בשנות המלחמה. לבסוף אמר: "ודאי תרצו לדעת מתי תבוא נינה שלי עם 
נכדתכם, שאיני מכיר אותה כלל, כי הרי לא הייתי במינסק בתקופת הכיבוש. ובכן נתבשרתי 
כי מחר בבוקר הן תגענה לנמל-התעופה של מינסק. בואו לשם ותגרמו בכך שמחה 
לנכדתכם!". 

והנה הן עומדות, סבתה של לארה ודודתה בתיה, בנמל-התעופה ומצפות לבוא המטוס. 
כשהנוסעים התחילו לצאת, הבחינו בלארוצ'קה שגדלה ויפתה. לארה חיבקה בחמימות את 
סבתה ואת דודתה. סבתא שאלה חרש את לארה: "שמא נלך מיד הביתה? הזוכרת אֶת את 
דירתנו ברחוב אנגלס?" -- "ודאי שאני זוכרת. הלא גרנו שם עם הדודה ניורה... אולם 
לפני שאלך אתכם, עלי לקבל תחילה רשות מאמא". בינתיים ניגשה אליהן נינה גלבקו. 
סבתא פתחה בדברי הודיה על שהיא הצילה את לארה. אולם נינה גלבקו שיסעה אותה, 
משכה בידה של לארה והפליטה: "תבואו אלינו ושם נשוחח". 


בערב ניגשו סבתא של לארה ובתיה אל דירת גלֶבקו. השער היה נעול. הן דפקו זמן רב בדלת 
עד שלבסוף ניגש לשער זקן, אביה של נינה גלֶבקו, ומבעד לשער הנעול פתח בצריחות: 
"לכל הרוחות! מה לכם מטרידים בני-אדם! אין כאן גלְֶבקו! אין כאן איש! כל המשפחה 

נסעה לכפר...". כעברו שבוע חזרו הנשים והתיצבו מול השער. ושוב יצא הזקן ופתח 
בגידופים: "הם אינם ולא ידוע מתי יחזרו... הסתלקו מכאן ואל תבואו עוד הנה!". הנשים 
התרחקו והמתינו ליד גדר הבית הסמוך, שמא תופיע לארה או אמה החדשה. ואכן, כעבור 
שעה קלה נפתח השער ומשם יצאה לארה כשבידיה סל ופניה מוּעדות לצרכניה. בתיה 
השיגה אותה, חיבקה ונישקה אותה: "מה קרה לך, לארוצ'קה, ממי את מפחדת?". לארה 
הסתכלה מסביב והפליטה בלחש: "אמא ציותה עלי שלא אתראה אתכם. היא אמרה לי כי 
פיוטר גלָבקו הוא אבי והזקנים הם סבא וסבתא שלי. ועוד אמרה שלא אבוא בשום מגע עם 
יהודים". לארה אמרה זאת וברחה מהן... בראשית שנת הלימודים היתה סבתא של לארה 
עומדת וממתינה ליד בית-הספר, שמא תצליח לראות את נכדתה. פעם אחת תפסה סבתא 
בשרוולה של לארה, ושאלה: "לארה, מדוע את בורחת ממני? הלא אני הנני סבתא שלך!". 
לארה השיבה: "את כבר אינך סבתא שלי. יש לי סבתא חדשה!" וברחה. 

חותנתי, סבתא של לארה, גמרה אומר לקיים שיחה רצינית עם גלֶבקו. שוב ניגשה לשער 
ביתו ודפקה בחזקה. מהבית יצא אביה הזקן של נינה גלְבקו כשבידיו גרזן. נרגש ונזעם כולו, 
מפיו נוזל רוק, הוא תקע בסבתא את זוג עיניו הזועמות, הניף את הגרזן מעל לראשה, צרח 
ואיים כי אם תִעֶז סבתא לעבור את סף ביתו -- תיהרג בו במקום. סבתא פרשה משם בוכיה 
ומזועזעת. למחרת נקראה סבתא למיליציה, לפי תלונתה של נינה גלְֶבקו, והיא הוזהרה שלא 
לבקר עוד בחצרם של גלבקו, שאם לא כן ינקטו בפעולות נגדה. באין ברירה, החליטה סבתא 
לחכות לשובי. שמא יעלה בידי להוציא את לארה מידי המרשעת... 


המלחמה גרמה לשינוי יסודי במצבי במחנה. במשך ארבע שנות המלחמה טולטלתי רבות 
ממחנה למחנה ועבדתי כפועל ואף בציור תפאורות. בין מעט החפצים שהיו עמי שמרתי את 
היקר ביותר, את הכרית הקטנה של לארוצ'קה שלקחתי אתי בשעת מעצרי. באביב של שנת 
4, בשעה שהטענתי בטַייגה אבני-גיר בספינות, הביא לי מנהל העבודה מברק: "לאריסה 
בחיים. חכה למכתב". ועל החתום: "בתיה". נזכרתי כי בתיה היא אחותה הצעירה של 
אשתי נינה ולפי חישובי היא כעת בת 22. קראתי וחזרתי וקראתי את המברק. לארוצ'קה 
חיה. ומה עם נינה? הגיעה חבילה שבתיה שיגרה לי ובתוכה מכתב. אני קורא את המכתב 
וקורא אותו שוב ושוב. אכן ברור הדבר, נינה נספתה בידי הנאצים... אך לארה נשארה 
בחיים ונמצאת אצל המשורר גלָבקו. כמוכה-הלם יושב אנוכי ולבי נמק מצער על מות 
נינה... אך מה זה כותבת בתיה, כאילו משפחת גלָבקו מסרבת להחזיר לנו את לארוצ'קה? 
הייתכן הדבר?! ועוד כותבת בתיה כי נכונה היא להיות ללארה אִם במקום אחותה נינה, אם 
אמנם יעלה בידינו להוציאה מידי גלֶבקו. 

עד לסיומה של תקופת עונשי נותרה לי עוד שנה בערך. מכתבים מבתיה הגיעו אלי 
בתכיפות, ונושאם העיקרי היה סירובה של אשת גלָבקו להחזיר לנו את לארה והאיסור 
שהטילה על לארה לקיים עמנו מגע. וכך עברו עלי שבועות וחודשים עגומים עד שהגיע 
מועד שחרורי. 

והנה יושב אני ברכבת המסיעה אותי מערבה ובכיסי אישור על כך שריציתי את תקופת 
עונשי, ועם זאת נשללת ממני הזכות לשבת בערי-הבירה, ועלי להתגורר בעיירה פוּכוביצ'י 
שבסביבת מינסק. מבעד חלון הקרון הסתכלתי בסקרנות על האנשים החפשיים ועל הערים 
והעיירות שעברנו אותן. ראיתי הרבה אנשים נכים, שהמלחמה הטילה בהם מומים. 
הגעתי לפוכוביצ'י. לשעבר היתה זאת עיירה יהודית שופעת חיים. אך כעת לא נותר בה 

מקום שהמלחמה לא נתנה בו אותותיה. הרבה בתים הרוסים עד היסוד. מתוך בור עמוק, 
גדור בתיל דוקרני, מזדקרות עצמות חרוכות למחצה... משפחות יהודיות אחדות חזרו 
לעיירה, ואצל אחת מהן שכרתי חדרון קטן. 

למחרת בבוקר התייצבתי לפני המפקד המחוזי של המיליציה. הוא קרא בקפידה את אישורי 
והחזיר1 לי בתנועת-יד רגוזה: "מצאת לעצמך מקום להתיישב בו! ישנם כאן די מפירי-סדר 
גם בלעדיך... גש אל הקאפיטאן של שירותי-הביטחון לקבל היתר לשהותך בפוכוביצ'י". 
ניגשתי אל הקאפיטאן. כבן שלושים הוא, קומתו בינונית, שערותיו מסורקות חִלֶק-חלֶק, 
גלוח למשעי, עיניו האפורות ממצמצות ומבטן כאילו קודח בך. הוא ביקשני באדיבות 


לשבת, בדק את תעודותי ופנה בשאלה: -- "הנך יהודי?" -- "כן". -- "וישבת?" -- 
"כשם שהנך רואה!" -- "ולא הצלחת להתחמק? אצל מי שכרת חדר?" -- "אצל 
ליבשיץ" -- "אותו ליבשיץ נכה-המלחמה, שנושא על חזהו אות-הצטיינות?" -- "כן". 


-- "שלח אותו אלי!". אני מזעיק ללשכתו של הקאפיטאן את ליבשיץ ומחכה בפרוזדור. 
כעבור דקות אחדות מופיע ליבשיץ ושואל אם יש לי כסף, שכן הקאפיטאן עומד לקנות לו 
מזנון. אני מוציא את הכסף שצברתי במחנה -- סכום לא גדול. אך זהו כל מה שיש לי. 
כעבור דקות אחדות יוצא ליבשיץ זוהר מחדרו של הקאפיטאן ולוחש על אָזני: "בסדר! 
לקח! היכנס אליו". הקאפיטאן קורא לפקידה ומצווה עליה להתקין בשבילי "דרכון טוב". 
אולם הצעירה, שעל חזה מתנוסס אות הקומוסמול, מתריסה כנגדו: "אפעל רק לפי הוראת 
החוק". ואכן קיבלתי למחרת את הדרכון בציון הסעיף המגביל שלפיו נאסרה עלי הישיבה 
במינסק... 

אך אני זקוק למינסק. הרי במינסק גרה לאריסה, ושם גם משפן ארגון הציירים שעלדידיו 
אוּכל לקבל כרטיסי לחם ומזון ואף עבודה... לבסוף, הרי שם נמצאת גם בתיה, שהביעה 
נכונות, אם נצליח להחזיר את לארה, להינשא לי ולהיות לה אם. 

והנה מבקר אני, בספטמבר 1946, לאחר עשר שנות היעדרות, במינסק השדודה. מתחנת- 
הרכבת עובר אנוכי דרך הריסות לאין-ספור, רק בית-הסוהר נשאר עומד על תילו. 
אכן, בתי-הכלא, המשענת הנאמנה לכל משטרי-העריצות, מחזיקים מעמד גם בתהפוכות 
העתים. 

הגעתי לבית חמותי. הדלת היתה סגורה על בריח, במאמץ הצלחתי להרים מבחוץ את בריח 
הדלת הפנימי וחדרתי פנימה. הייתי עייף ותשוש, התישבתי על הספה ונרדמתי. העירה אותי 
נערה צעירה שאמרה לי כי היא-היא בתיה. התחבקנו והתנשקנו. אמה ואביה החורג נסעו 
דרומה לנופש. לילה שלם ישבנו ושוחחנו, ועם הבוקר הלכה בתיה לעבודתה. לילות כאלה 
רבים היו. היינו לזוג משפחתי. 

הנושא הראשי בשיחותינו המרובות נסָב על גורלה של לארה. עקב הפצרותיה של אשתו, 
אימץ המשורר גלָבקו את לארה כבת, ואשתו מחנכת את לארה ברוח של שנאה אלינו. ברי 
כי נתקשה מאוד להוציא את לארה מידי משפחת גלֶבקו, בייחוד כשאני הנני משולל-זכויות, 
והוא, גלֶבקו, הנהו חבר-המפלגה, משמע, שלארה מתחנכת בקרב משפחה קומוניסטית. 
ובכל-זאת נעשה כל שבידינו כדי להחזירה אלינו. 

ניגשתי אל תחנת שידורי הראדיו המינסקאית, מקום עבודתה של נינה גלבקו, וביקשתי 
שיקראו לה. ראיתי לראשונה את האשה הקטנה הזאת שפניה חסרי-הבעה ואטומים. פתחתי 
והודיתי לה על שהצילה את לארה. היא השיבה שאמנם הצילה את לארה מליפול בידי 
הפאשיסטים, אך גם לארה הצילה אותה בברלין ממות-רעב. היא הציעה שאבקר בביתה 

בערב ואז נשוחח. אולם קצרה רוחי לראות את לארה. ניגשתי לבית-הספר שבו למדה 
לארה, אך באותו יום נשארה לארה בבית, עקב מחלה. שמתי פעָמי אל דירת גלבקו. פתחתי 
נפעם את דלת המבוי, נכנסתי לפרוזדור ושאלתי אם מותר לי להיכנס. נשמע קול ילדותי: 
"בבקשה, היכנס!". ראיתי את בתי לארה כשהיא שוכבת במיטתה. מילמלתי בקול רועד: 
"שלום, ילדה! זו את החולה? אני רופא הנני, שמי מארק...". לארה פרצה בצעקה: 
"אבא!..." ועיניה מלאות דמעות. אני מתיישב בקצה הספה, נוטל בידי את מחברת הציור 
של לארה ומתחיל לספר לה כיצד קרה הדבר שהופרדנו. "האם זכור לך איך באת לבקר 
אצלי, יחד עם אמך האמיתית?" לארה משפילה עיניה וממלמלת חרש: "הכל זכור לי, 
הכל..." בתוך זה נכנסת לחדר אשה צעירה, גיסתה של נינה גלְבקו, ואחריה זקנה. הזקנה 
מצביעה בזעם על לארה ומצטרחת בזעם: "הלא הילדה בוכה, בוכה, בוכה אצלך...". 
הצעירה משכה בידה של הזקנה וגררה אותה אל דלת היציאה. עוד טרם הונח לי מרוגזה של 
הזקנה, קפץ עלי רוגזו של גבר צעיר, בעל אחותה של נינה גלֶבקו, שנכנס לחדר ופנה אלי 
בנעימת-פקודה: "סִיים את הראיון!" נזדעזעתי כולי, כאילו סטרו על לחיי. אמרתי: "כלום 
אתה כאן המפקד, כלום יש לך מושג כמה ציפיתי לרגע נכסף זה... תודה לאֶל על שמשולל- 
זכויות הנני, שאם לא כן הייתי מלמֶדך לֶקח". לארוצ'ה טמנה ראשה מתחת לשמיכה 
והתייפחה. מלא חרון וצער עזבתי את בית גלבקו. 


אני מתכנן עם בתיה תכניות איך להחזיר את לארה, ואנו מסכמים כי עלי לגשת ולשוחח עם 
משפחת גלָבקו. בתיה מבקשת לבל אשכח שהנני משולל-זכויות ואל לי לצאת מגדרי. והנה 
אני נוקש שוב בדלת של בית מגורי בתי. הפעם פותח לי גלבקו עצמו. הוא מוביל אותי 
באדיבות לחדר-עבודתו. אל השולחן יושבת אשתו נינה. שאל על חיי במחנה בעבר ועל 
תנאי קיומי בהווה, וכמו מרמז לי כי בשל תנאי חיי הנוכחיים עלי לתר על ילדתי. במתכוון 
לא נרמזתי, סחתי על התקשרותי עם בתיה אחותה של רעיתי המנוחה, הנכונה בכל לבה 
להיות לבתי אם אוהבת. אשתו של גלבקו היתה כפעם בפעם יוצאת מחדר-העבודה וחוזרת. 
ברגע שהדגשתי כי בכוונתי לקחת עמי את לארה, בקע פתאום קולה של הילדה מהחדר 
הסמוך: "לא אלך מכאן!... אני רוצה להישאר פה!...". הבינותי כי ידה של נינה גלֶבקו 
בדבר. גלבקו עצמו אפילו נבוך לשָמע הדיבורים, והציע לי לסור אל לארה. נכנסתי לחדרה 
ואמרתי: "שלום, לארוצ'קה!" אך לארה הצניעה בתנועה מהירה את ראשה מתחת לשמיכה 
ורק לחשה בקול חלוש "שלום". גלבקו ואשתו נשארו עומדים על סף החדר... כל המעמד 
הטראגי-הגרוטסקי הזה הוכן מראש, כשאשת גלבקו ממלאת בו תפקיד של במאי... 

למחרת ניסיתי לפגוש את לארה בבית כשהיא לבדה. מצאתיה בחברת ילדה ידידה. 
משהרגישה בי, קפצה מהר דרך החלון הפתוח לגן והסתלקה. ביקשתי מחברתה שתלך ותביא 
את לארה. "הגידי לה, אמרתי, כי אין אני בא כדי לחטוף אתה, אלא רק מבקש לשוחח 
עמה". הילדה הבטיחה לי לחזור עם לארה, אך חיכיתי עד בוש ושתיהן לא הופיעו. 

בערב חזרתי והלכתי לבית משפָחת גלֶבקו בתקוה לשוחח בכל-זאת ביחידות עם לארה, כדבר 
אב עם בתו. נקשתי בדלת ובעל הדירה פתח לי. אמרתי לו: "הן אתה, כאדם וכסופר, צריך 
להבין לרחשי לב אב המבקש כתום שנות הפרידה-מאונס לשוב ולשהות יחד עם בתו". 
גלבקו טען כנגדי בשפה רפה: "לארה אינה רגילה עוד אליך. הן היא לא ראתה אותך משך 
שנים רבות, ובינתיים התרגלה לחיות במחיצת אשתי, התיָדדה אתה וטוב לה אצלנו". תוך 
כך נכנסה נינה גלבקו, והטיחה כנגדי: "לארה אינה מכירה אותך כלל. אפילו אם תגיש 


4 מארק ז'יטניצקי 


תביעה משפטית נגדנו, תכריז לארה שאינה יודעת כמה בעלים היו לאמא שלה...". 
נזדעזעתי עד היסוד מדברי-הנבלה של המרשעת."לא זו בלבד שאינכם נכונים להחזיר לי את 
בתי, אלא שאתם אף מונעים במתכוון כל מגע בינינו. מאלפים את לארה שתשכח את אביה 
ואת קרוביה. מנצלים אתם ניצול מחפיר את העובדה שכיום אני משולל-זכויות ורק אתמול 
הייתי אסיר... אך ספק בעינָי אם ראויים אתם להיקרא בשם אנשים?". 

כעבור שבוע ניגשתי לבית"הספר שבו למדה לארה, ונכנסתי בשעת ההפסקה לחדר כיתתה. 
בראותה אותי, ניסתה לברוח. אמרתי לה: "כלום אינך מתביישת לברוח מאביך?!". אך היא 
פלטה בתשובה: "אינך אבא שלי ולעולם לא תהיה לי אב!" 

בצאתי, נזפה בי מנהלת בית-הספר על ביקורי בכיתה ואיימה להזעיק את המיליציה". בעיר 
נפוצה שמועה כי ניסיתי לחטוף את לארה... 


עם כל זאת, אף חייב הייתי לדאוג לאמצעי-קיום. ניגשתי לבתי-המלאכה לאמנות ונתקבלתי 
באדיבות: ידעתי את המנהג, לפיו מקבלים המנהל, הפנקסן והסוכן טובות-הנאה 
מהמתקבלים לעבודה. ואכן נתקבלתי לעבודה והוטל עלי להכין העתקות מתמונות של 
ציירים רוסיים. קיבלתי כרטיסי-מזון. בשעת תשלום המשכורת, עמד המנהל ליד הקופה 
ונחן לכל אדם שבא לקבל שכרו מעטפה ריקה. גם אני קיבלתי מעטפה כזו ומבלי לחשוב 
הרבה שילשלתי לתוכה מעט כסף ושמתי אותה על השולחן שבחדר-עבודתו של המנהל. 
בצורה זו היה המנהל גובה עם כל תשלום של משכורת, סכומי-שלמונים לא-מבוטלים. 
כל ביקורי בדירת גלבקו היו ללא תוצאות. אף על פי כן היתה עצם נוכחותי במינסק לצנינים 
בעיני נינה גלבקו והיא ניסתה להרחיקני מהעיר. באחד הלילות נשמעה דפיקה בדלת של 
דירתנו. חמותי שואלת: "מי שם?" -- "מיליציה, בבקשה לפתוח!". עד שחמותי פותחת 
את הדלת, אני מתלבש כהרף-עין וחומק דרך הדלת האחורית החוצה... נתברר כי ביקור 
לילי זה בא עקב הלשנה כי בבית זה מתגורר אסיר-לשעבר שאין לו זכות-ישיבה במינסק. 
כעבור לילות מספר שוב נקשו בדלת. שוב פניתי לדלת האחורית כדי להסתלק, אך הפעם 
נתקלתי בשוטר שעמד מאחוריה. הדבר לא היה לפלא בעיני. הבינותי כי "דורשי טובתי" 
העמידו את המיליציה על כך כי בדירתנו שתי דלתות. לא נותר לי, איפוא, אלא להזמין את 
השוטר פנימה. הוא ביקש לראות את תעודותי ושאל מדוע אני לן כאן, למרות שנאסר עלי 
לשבת במינסק. השוטר ביקשני לסור ביום המחרת לראש המיליציה שבלשכתו תימצאנה 
תעודותי שנלקחו ממני. לחשתי לשוטר בסוד שהנני מבקשו כי ימסור למפקדו את הזמנתי 
לבקרני מחר בדירתנו. השוטר נרמז והסתלק. 

למחרת הופיע אצלנו מפקד המשטרה האזורי. חמותי הגישה לשולחן ליטר וודקה ודברי 
טעימה. המפקד לגם את הוודקה, כוס אחר כוס. כשכבר היה בגילופין, הוציא מכיסו את 
ההודעה בענין לינתי הבלתי-חוקית במינסק. ההודעה נשאה את חתימתו של אַזגוּר, וברי היה 
לנו שהחתימה זויפה, כי הרי הפסל אַזגוּר הוא עצמו יהודי הנהו ולעולם לא היה מלכלך ידיו 
בהלשנה בזויה. ברור שמְחַברת המכתב, נינה גלֶבקו, התכוונה לצוד שתי ציפורים במכה 
אחת, גם להכתים את שמו אזגור וגם להיפטר ממני. המפקד, מבוסם כדבעי, טָפח על כתפי 
בידידות ואמר לי כי הוא מאמין שבקרוב יוחזרו לי זכויותי במלואן. עם פרידה הושיטה לו 
חמותי מאה רובלים. הוא הודה ואמר לי בעליצות: "שלום, אחא! ותוסיף לשבת כאן...". 
שמחנו שעלה בידינו לסכל את מזימתה של נינה גלבקו. כל שבוע ושבוע ביקר אצלנו מפקד 
המשטרה כדי לגבות את "שכר טרחתו". 

יום אחד הגיע לאגודת הציירים המינסקאית, לשם פיקוח על פעילותה, הצייר המוסקבאי 
יעקב רוּמַאס, אשר שמו כצייר-נוף מחונן הלך לפניו. ידידים היינו עוד מתקופת היותנו 
סטודנטים. רומאס, שהזדקן ורקותיו הכסיפו, השתומם על שנקטו ברְפרְסיות נגדי ושאל במה 
יוכל להקל על גורלי. אמרתי לו שכדאי להניע את הציירים כי ימליצו בפני הסוביט העליון 
לביטול הרשעתי. אזי הביאני רומאס לישיבת ההנהלה של אגודת הציירים הבילורוסית. הוא 
הצביע עלי ואמר: "הלא מכירים אתם אדם זה, הצייר מארק ז'יטניצקי, ושמעתם על השנים 
הרבות של סבל שפקדוהו. מחובתכם איפוא, כבני-אדם וכציירים, לעשות כל שבידכם כדי 
לאפשר לו לחיות חיים מכובדים כאדם בעל זכויות מלאות. הרי לפניכם בקשתו לסוביט 
העליון ומן הראוי שאתם בחתימותיכם תוסיפו יתר תוקף לעצומתו זו". הציירים בעלי 
התואר של "אמן-העם" -- אַזגוּר, אַכרַמצ'יק, וולקוב, סטאַרט והצייר מלכין הוסיפו 
חתימותיהם על בקשתי. כעבור שבועיים החזקתי כבר בקטע מהפרוטוקול של ישיבת 
הסוביט העליון על ביטול הרשעתי. מפקד המשטרה בא לדירתנו לקבל כרגיל את שכרו. 
הראיתי לו את הקטע. השקינו אותו במנת הוודקה ונתנו לו בפעם האחרונה את מיכסת 
שלמוניו. 

לאחר הפסקה של עשר שנים, קיבלתי שוב דרכון סוביטי ללא שוס סעיפים מגבילים, 
ולמורת-רוחה של נינה גלֶבקו -- גם רשום כתושב במינסק, בירת בילורוסיה. 


בינתיים הפכה הטראגדיה של גזילת בתי לסיפור בפי רבים. בבתי הקולנוע הוצג אז סרט 
בשם "היכן בתי?", ומאן-דהוא הוסיף לנוסח המודעות על הסרט, שהודבקו על הלוח, את 
המלים: "אצל גלֶבקו"... 

בתיה סיפרה לי כי אפשר לראות את לאריסה בפינת רחובות קרל מארקס ורוזה לוקסמבורג. 
שם יש להוריה של נינה גלבקו גן-פירות גדול ובו שיחים של גרגירי-מאכל, וסבתא שולחת 
את לארה למכור גרגירים. 

והנה עומד אני מרחוק, כאילו קורא מודעות, ולמעשה מעיף מבט על לארה. ואני אומר 
לעצמי: אילו יכולתי לחטוף אותה ולהובילה הרחק הרחק מכאן!... אך בהרהור שני אני 
אומר נואש: הלא אי-אפשר יהיה להחזיק בה. היא תברח, כי האם החדשה שלה, שאינה 
אלא זאבה בצורת אדם, חינכה וגידלה אותה כגורת-זאָבים. 

המזל שיחק שוב לנינה גלבקו. ב-3 במארס 1949 חזרו ואסרוני. יצא צָו מטעם בּאָריה לחזור 
ולאסור את כל האסירים לשעבר ולגרשם לאזורי-הספֶר הרחוקים. וכך "זכיתי" להכיר את 
בית-הסוהר המינסקאי החדש, את ה"אמריקנקה". הביאו לראיון אתי את בני שטרם מלאה 
לו שנה, כשם שפעם הביאו אלי את לארה. לאחר ארבעה חודשי ישיבה בבית-הסוהר 
וחודשים אחדים של נדידה במשלוחי-אסירים בכיווּן אל הצפון, הוּבלתי באניה ישנה, לאורך 
הנהר הסיבירי יָניסיי, לגירוש"מלא לעיר איגאַרקְה. כעבור זמן-מה באה לאיגארקה גם 
אשתי בתיה עם בננו הקטן יצחק. 

בשנה החמישית לשהותנו בגירוש, שלחה לנו האָם של בתיה צילום שנתן לה במתנה איגור 
דְמַצִ'נקו, בעלה של לארה. לארה כבר אִֶם ויש לה ילד קטן. על גב הצילום כתוב: "למארק 
סולומונוביץ' למזכרת, איגור דמצ'נקו". 

בשנה השישית לשהותנו באיגארקה מת סטאלין. הוכרזה חנינה. אך לנינה גלֶבקו שיחק שוב 
המזל: גם הפעם נאסר עלי לשבת בעיר-הבירה. נרשמתי, אפוא, כתושב העיירה זאַסלאָבל. 
כמובן, רוב זמני ביליתי בחשאי במינסק, שכן שם יכולתי להתפרנס. לארה לא גרה במינסק, 

עברה עם בעלה לבריסק, שם שירת אבי בעלה כמנהל בית-ספר למוסיקה, וגם בעלה עסק 
שם בהוראת מוסיקה. 

יום אחד התקשרה אתי טלפונית אחות מַכָּרה מבית-החולים: יש לך סיכוי לראות את בתך. 
היא תגיע עוד מעט למחלקתנו, לצילום-קארדיוגראמה לילד שלה". רצתי מהר לבית- 
החולים, וראיתי מרחוק את לארה פוסעת בכיוון למכון הרנטגנולוגי ועמה ילד קטן. נכנסתי 
אחריה לאותו המכון וראיתי איך לארה, כשגבה מופנה אלי, מפשיטה את הילד. שאלתי 
במתכוון בקול-רם את האחות אם הקארדיוגראמה של ילדי, יצחק ז'יטניצקי, מוכנה. ראיתי 
איך לארה הזדעזעה כולה לשמע שם-משפחתי. האחות יצאה לדקות אחדות. אמרתי ללארה 
שלום והיא השיבה לי שלום. אמרתי לה בקול חרישי: "לארה, ברצוני לשוחח אתך". -- 
"אין לי פנאי לכך", השיבה. -- "כלום אין אביך זכאי לכך שתקדישי לו שימת לבך לדקות 
ספורות?...". האחות חזרה והעירה לנו: "שקט, הנכם מפריעים!". ואז נאחזה בכך לארה: 
"הרי נאמר לך כי הנך מפריע... הבנת?". 

פעם פגשתי בחנות כל-בו את איגור דמצ'נקו. הוא יצא אתי החוצה ברצון והתיישבנו על 
ספסל שבשדרה הסמוכה. שאלתיו מהי סיבת סירובה העיקש של לארה לקיים קשר אתי. 
הלא היא כבר אשה עצמאית ואם לילד, ועליה להבין מה יקר לאדם ילדו, ומה גדול הכאב 
שהיא גורמת לנו בסירובה להזדמן אתנו. על כך העיר איגור כי גם בעיניו נראה הדבר 
כחידה. דוקא הוא הציע לה לא אחת כי מן הראוי לקיים מגע עם אביה, שהרי על-ידי כך 
תעשיר את חייה. אך היא בשלה: אינה רוצה בשום פנים לנגוע בנושא הזה. 

כך עברו שנים. באין ברירה, השלמתי עם העובדה שאין לארה מעוניינת להיפגש אתי. 
ובכל-זאת גם היום, בהיוודע לי כי לאריסה צריכה לבקר במינסק, רצתי כבעבר לנסות את 
מולל... 


המשורר פטרוס גלֶבקו, בנו של איכר בילורוסי, זכה באחרית שנותיו לעמדת-פיסגה בתחום 
התרבות הבילורוסית. הוא היה לחבר מן המנין של האקדימיה הבילורוסית וראש המדור 
לפילולוגיה בילורוסית. כשהוא נפטר ב-1969, הוצגה גופתו באולם ההרצאות של אקדימיית 
המדעים. בתום טכס האבל, נשאו חברי הממשלה והאקדימיה וסופרים על כפיהם את ארונו. 
אחרי הארון השתרכה נינה גלבקו, האשה הקטנה עם הפנים המרושעות שגרמה לי עינויים 
אין-ספור, ואחריה צעדה לאריסה שנתמכה משני צדיה על-ידי בעלה ועל-ידי בנה, כלומר 
על"ידי נכדי -- עלם גבוה ותמיר כבן שבע-עשרה. משפחתנו כולה עמדה על פני המדרכה 
כדי לנצל את ההזדמנות לראות את לארה מקרוב. כשעבר הארון על-פנינו, החנָה לנו איגור 
דמנצ'קו קידה ואמר חרש ללארה שצעדה בראשה מורכן: "הנה עומד אביך". לאריסה 
זקפה לרגע קט את ראשה, העיפה מבט לעברנו והרכינה שוּב את ראשה. בתיה העירה בצער 
שלארה לא מצאה לנכון לברכנו, ולוּ בניד ראש... 

הרי הסיפור כולו, בוריס יקירי. 


אנטולי רובין 
גְס הציונוּת במינסק הוּרם מחדש 


אנטולי רובין נולד במינסק ב-1928, בשנת 1941 הרגו הגרמנים את כל משפחתו, והוא נשאר לבדו 
בגיטודמינסק. משם ברח לכפר שבו עבד במשקו של איכר בילורוסי, כשהוא מתחזה לנוצרי. בתום 
המלחמה חזר למינסק. בנסיונו ללמוד במכון לתרבות-הגוף, הוּרקחה כנגדו עלילה אנטישמית, ורובין 
נאסר ב-1947 ונדון ל-5 שנות מאסר ועבודת-פרך בסיביר. מקץ שנה שוחרר וחזר ללימודיו במינסק. אז 
החל להתעניין ביהדות ובציונות. ב"1958 נאסר בשנית, בעוון פעילות ציונית, נדון ל-6 שנות מאסר 
ועבודת-פרך, וריצה את תקופת עונשו בשלמותה. ב-1964 חזר למינסק ולפעילותו הציונית. ב19697 -- 
הראשון ממינסק לאחר מלחמת ששת הימים -- קיבל היתר-יציאה ועלה ארצה. 

אנטולי רובין -- תושב ירושלים, מדריך וּמרצה להתעמלות רפואית ביחידה לחינוך גופני באוניברסיטה 
העברית. 

בעלותו ארצה רוּאיין אנטולי רובין ע"י דוד כהן ז"ל. הראיון תופס 160 עמודי כתב-מכונה. ב-1977 
ראה אור ספרו האוטוביוגראפי של אנאטולי רובין "מַגְפִים חוּמים, מַגפִים אדומים -- מגיטו מינסק עד 
מחנות סיביר", תירגם צבי ארד, הוצאת "דביר", תל-אביב, תשל"ח. 

מכלל עדותו הנרחבת של אנטולי רובין מובאים כאן במצורף שני קטעים -- האחד מהראיון שבכתב, 
והשני, מספרו שבדפוס -- על ראשית התעניינותו ביהדות ובציונות ועל פעילותו הציונית במחתרת 
הסוביטית -- דברים שיש בהם כדי ללמד על תהליך ההתעוררות הלאומית והתחיה הציונית של הנוער 
היהודי בברית-המועצות בכלל ובמינסק בפרט. 


לאט-לאט נתחזקה וקנתה שביתה בלבי ההכרה הציונית. אם קודם לכן נדחפתי לכך על-ידי 
רגשות סטיכיים, תת-הכרתיים, הרי כעת התחילו רגשות אלה להתבהר יותר ויותר וללבוש 
צורה מסודרת ומבוססת יותר. 

השפעה מכרעת על עיצובי הרוחני היתה לחוויות מן הגיטו, לכל הטראגדיה הזאת ולמערכה 
האנטישמית שהשתוללה אחרי המלחמה ובפרט זו שניטשה ברוסיה בדגל המאבק 
בקוסמופוליטיזם. ברוסיה נערכו תמיד, מאז ימי הצאריזם, מערכות אנטישמיות שונות. 
הפעם הן הוסוו במאבק נגד הקוסמופוליטיזם, נגד רופאים-רוצחים ולאחר מכן נגד סרסורים 
בואליוּטה. 

בגיטו דימיתי לנפשי שבו-ברגע שיבואו "שלנו" -- יימחה זכר האנטישמיות, והיהודי 
יהפוך אזרח ארצו לכל דבר. אולם ברגע שהגיעו "שלנו" נוכחתי לדעת שאף אותם "שלנו" 
-- ואפילו דגלים אדומים בידיהם -- מסתכלים עלינו, אולי בשוני כלשהו, כשם שהסתכלו 
עלינו אלה שנשאו את דגלי צלב-הקרס. רגש ההכרה הלאומית גבר ועלה בהדרגה במידה 
שנוכחתי לדעת כי הבית שבו אני חי אינו ביתי. התעוררותי באה אלי שלבים-שלבים, שהרי 
הייתי מושרש כל-כולי בתרבות ובסביבה הרוסית. צריך הייתי, איפוא, להינתק מהשרשים 
האלה, ולא אוכל לומר שאת הניתוחים האלה עברתי בלי סבל ומכאובים. את הדחיפה 
הסופית להתפכחותי נתנה פרשת הרופאים, ורציחת מיכאלס במינסק, בשנת 1948. לפי 
הגירסה הרשמית, ניספה מיכאלס בתאונת-מכונית. היהודים היו מדוכאים עד עפר, וכל אחד 
חשש לשוחח על כך אפילו עם אשתו בביתו. ובכל-זאת ידעו הכל שאין שחר לגירסת-השקר 
הרשמית על מותו של מיכאלס, וכי האמת היא שונה לגמרי. 

בימי משפט הרופאים הנודע נדהמתי ודוכאתי מאוד, כשאר היהודים, לא מהעלילות בלבד, 
כי אם בייחוד מתגובותיהם של המוני העם, למן הפועל הפשוט ועד איש האינטליגנציה 

ופקיד המינהל הבכיר -- כולם התבשמו מהידיעות שהרופאים היהודיים מרעילים ורוצחים 
את טובי האישים הסוביטיים, את מנהיגי המפלגה. במינסק ערכו אסיפות-עם שנשאו אופי 
אנטישמי מובהק. ואם כי לא ניתן לצעוק בריש גלי: "הפה בז'ידים, הצל את רוס!", הרי 
האנטישמיות רק פשטה צורה והסוותה עצמה. יהודים רבים הודחו ממשרותיהם. בעת 
ביקורי-בית של רופאים יהודיים בדירות חולים, היו קרובי החולים מטיחים לעומתם: 
"הסתלקו! באתם להרעיל את ילדינו!" הארס האנטישמי טופטף כרגיל, במנות גדושות 
ובסממנים בולטים ביותר, בעוד שהכחשת האשמה והריהאביליטציה פורסמה בעתונות 
באותיות קטנות ובצינעה. אך הפרשה השאירה משקע מר מאוד בליבם של יהודים רבים. 
נוכח כל אלה הצגתי לעצמי את השאלה: מי אני? ברור היה לי שאני יהודי. ככל בני-דורי 
ברוסיה, הייתי בּוּר גמור בהיסטוריה ובתרבות היהודית, והשפה העברית, וכן יידיש, היו 
זרות לי בהחלט. ידעתי שאי-שם במזרח קיימת מדינה יהודית, אך לא היה לי שום מושג על 
דמותה של מדינה זו, כי לא היתה בעתונות הסוביטית אפילו רשימה אוביקטיבית אחת על 
מדינת ישראל. כל הפרסומים על מדינת ישראל לא היו אלא מאמרי שיטנה ועלילה. 
ובי נתעוררה וגברה הסקרנות לכל ערך יהודי לאומי. אמנם כל המידע שניתן לנו בבית- 
הספר וברחוב היה על טהרת הרוסיוּת, בעוד שהיהדות נחשבה למשהו שאבד עליו כלח, 
חזיון ריאקציוני, ספיח-עבר קונטר-דריבולוציוני וקלֶריקאלי. מתוך הספרות היהודית כולה 
ידעו בנידהנעורים בתרגום רוסי רק את שלום-עליכם. התחלתי לבקר בספריות ולחטט 
בערימות של ספרות, הייתי מגלה פה ושם גרעיני מידע על התרבות וההיסטוריה היהודית. 
מהספרות הישנה לא נותר במינסק, שרובה ככולה נשרפה, בימי המלחמה, אלא מעט מאוד. 
הייתי מבקר בספריה המרכזית ע"ש לנין ועובר על אלבומי העתונות משנות 1948-1947, 
שנות כינונה של מדינת ישראל ושל מלחמת הקוממיות. מצאתי את פרסומי הצהרותיהם של 
גרומיקו ושל צאראפקין שתמכו בכינונה של מדינת ישראל. חיטטתי בערימות של עתונים 
והצלחתי לגלות מקצת ספרות ישנה בנושאי השאלה היהודית בתחומי ההיסטוריה, התרבות, 
המדיניות והספרות. העתקתי כל זה למעני וגם נתתי לקרוא לאחרים. 

כמה ממכירי הותיקים והחדשים היו בעלי רגש יהודי לאומי ונרקם בינינו מגע הדוק. 
יום אחד נזדמן לידינו כתב-עת רוסי "שצ'יט" ("המגן"), שפורסם ביוזמתו של מ. גורקי 
ברוסיה בתקופת מלחמת-העולם הראשונה, שעה שהתנהלה מערכה אנטישמית פרועה, 
והיהודים, ששכנו בגבולות המדינה המערבית, הואשמו בריגול לטובת גרמניה. אכן עמד 
"המגן" בשער והגן על היהודים מפני העלילות. כן נזדמן לידינו הקונטרס המצוין של גורקי 
"על האנטישמיות" שפורסם ב-1918. קונטרס זה לא נכלל במהדורה בת 30 הכרכים של כל 
כתבי גורקי שיצאה לאור בבריה"מ. השגתי קונטרס בארכיון הספריה והעתקתיו במלואו. 
ליָמים, כשנאסרתי, החרימו אצלי את העתק הקונטרס הזה, ורשמו בפרוטוקול: "כתב-יד 
שוביניסטי של רובין". אמרתי להם: "חיבור זה אינו שלי, אלא העתק מקונטרסו של 
גורקי". אך הם התנפלו עלי בחרְפות ובזעם: איך אתה מעָז להעליל על סופרנו הפרוליטארי 
הגדול?! לבסוף נתברר הענין, אך במרוצת חקירתי השמיע בפנִי השופט-החוקר בענין 
הקונטרס: "סופרנו הרחיק לָכת מעָבר לשָכל הישר! אל-נכון היה שתוי שעה שהעליל 
עלילות דברים על עמו-הוא!" בחיבורו זה ציין גורקי כי במלחמת-העולם הראשונה לחמו 
היהודים לצד הרוסים, קיפחו את חייהם ובריאותם בחפירות, בו בזמן שהפורעים רצחו 
בפוגרומים את נשותיהם וילדיהם, אנסו ושדדו. 

השתדלנו ללקט כל דבר שניתן להפיק ממנו ידיעות כלשהן בשאלה היהודית. חברי המשלחת 

הספורטיבית של פולין הביאו לי ספרות ישראלית שפורסמה ברוסית, בפולנית, ביידיש 
ובצרפתית. מהשפות הזרות תירגמנו לרוסית והָפָצנו בסביבתנו את התרגומים. 

ב-1957 נערך במוסקבה פסטיבל הנוער הבינלאומי. כשבאתי למוסקבה, ערב פתיחתו של 
הפסטיבל, משתוקק לראות "ישראליים ממש", ושאלתי על מועד בואה של המשלחת 
הישראלית, נעניתי בכל האשנבים שאליהם פניתי כי אין יודעים עדיין את המועד, והיו אף 
שהטעו אותי במתכוון ונקבו במועד כוזב. שכן ההנחָיָה מגבוה היתה -- למנוע ככל הניתן 
פופולריות יתר מהמשלחת הישראלית, כדי להפחית את מספר היהודים הסוביטיים העשויים 
לבוא במגע אתה. 

אך כל זה היה ללא הועיל. מכל קצווי ברית-המועצות נהרו למוסקבה, לחזות במשלחת 
הישראלית, ובין הבאים היו גם יהודים שתפשו עמדות רמות, קציני-צבא בכירים וכו -- 
כולם השתוקקו לראות את היהודים האלה, זקופי-הקומה, הבאים ממדינת ישראל 
העצמאית. 

לבסוף נודע לנו כי המשלחת הישראלית שוכנה באקדמיה ע"ש טימיריאזב. ביליתי שם ימים 


אישור מטעם המיניסטריון לשמירת 
הסדר הציבורי ברספס"ר, כי אנטולי 
רובין, | שנדון עלזידי בית-הדין 
העליון בבילורוסיה ל-6 שנות 
שלילת חופש, ריצה את עונשו מ-8 
בדצמבר 1958 עד 8 בדצמבר 1964 
ושוחרר עם תום מועד תחוּלת 
העונש. 

שלמים והלכתי בעקבות אנשי המשלחת לכל מקום שפנו אליו. רציתי לקשור אתם מגע 
ולקבל מהם ספרות. הצלחתי להכיר את ראשי שתי המשלחות -- הציונית והקומוניסטית 
-- וכן את נציגי השגרירות הישראלית. 

הפקידים הסוביטיים היו מוסרים ידיעות מטעות על המקומות והזמנים של מופעי 
הישראלים, במגמה לצמצם את המגע האפשרי בין יהודי בריה"מ לבין חברי המשלחת 
הישראלית. את כרטיסי-הכניסה למופעי המשלחת הישראלית היו מחלקים באמצעות 
המוסדות, והשתדלו שלא יגיעו לידי יהודים. לא נותר, איפוא, ליהודים אלא לקנות את 
הכרטיסים במחירים מופקעים מידי לא-יהודים. יתר על כן, כשקהל בעלי-כרטיסים, שהיה 
ברובו יהודי, הגיע למקום, הכניסה ההנהלה, דרך הדלת האחורית, המון אנשים בלי 
כרטיסים, כדי למלא את האולם על-ידי לא-יהודים ולמנוע את הכניסה מהיהודים בעלי 
הכרטיסים. בעקבות כך התחוללו מהומות, התערבו המשטרה והבולשת, ודי בזיון וָקצף. 
נדברתי עם אחד מראשי המשחת הישראלית להיפגש באקדמיה ע"ש טימיריאזב, כדי לקבל 
ממנו חומר ספרותי. כשהגעתי אליו, אמר לי: "אתמול נקראנו לועד הפסטיבל והותרינו 
בצורה חמורה ביותר שלא להפיץ ספרות ציונית, ואם נעשה כך, יגרשו אותנו מבריה"מ. 
והרי ברי שהם עוקבים אחרינו, ואם הבולשת תתפוס את החומר הזה בידיך, צפויות לך צרות 
צרורות." אעפ"כ קבענו להוסיף ולקיים את הקשר בינינו. השקפתי בעד החלון והבחנתי כי 
עוקבים אחרינו. ממול, מאחורי אילן, עומד "זנב" וצופה בדריכות אל הבנין. יצאתי, 
ו"הזנב" נגרר אחרי, ליוָה אותי כברת-דרך, עד שהצלחתי להתחמק ממנו. 

חזרתי ממוסקבה למינסק והצלחתי להביא אתי חומר ספרותי שקיבלתיו מהמשלחת 
הישראלית. ספרות זו, שלא היתה בה שום נימה אנטי-סוביטית, הוגדרה בכל-זאת רשמית 
בתור שכזו. מסרתי לבחורים את החומר, ובכללו גם קומץ שירים ולחנים ישראלים. 
כיצד היינו רוכשים אוהדים לחוגינו? מתהלך אתה עם יהודים ומשתדל לעמוד על קנקנם. 
פותח בשיחה על מדינת ישראל ולפי תגובת בן-שיחך, הנך עומד על הלך-מחשבותיו. ואז 
אתה מהדק עמו בהדרגה את המגע ומכניסו בסוד החבורה. היינו משיגים בין השאר את 
המאמרים והפלייטונים של ז'בוטינסקי בהוצאותיהם הישנות משנות 1909-1908, מעתיקים 
ומשכפלים אותם. נותנים אותם לקרוא אף ליהודים מתבוללים-למחצה. לצרכי תעמולתנו 
נמצאו כתביו יעילים ביותר. 

מטעמי זהירות לא היינו מְכַנסים בצוותא מאות אנשים, ולא עסקנו בעריכת אסיפות 
והפגנות. אין לשכוח את תנאיו המיוחדים של המשטר הטוטאליטארי של בריה"מ, כאשר 
בכל מוסד ובכל בית נמצאו סוכני הבולשת. השתדלתי, איפוא, להימנע מהיכרות אישית עם 
רבים שבקרב אוהדינו. עומד הייתי בקשר הדוק עם בחורים שנאמנותם עמדה במבחן. כל 
אחד מהם הדריך קבוצה משלו. בדרך כלל היו אלה סטודנטים. הייתי משיג עבורם ספרות 
רצינית ומַנחה אותם לגבי כללי ההתנהגות במקרה שיפלו בידי קג''ב. 

אחרי הפסטיבל הרביתי לעסוק בעבודה פדגוגית באמצעות המכון והייתי נשלח מטעמו 
חדשות לבקרים לערים השונות. מאוחר יותר נודע לי שסוכני הקג"ב הלכו בעקבותי לכל 
מקום ובלשו אחרי, כל אדם שבא במגע אתי נחקר, כך היה בקיוב, באודיסה ובבאקו. 
מבחינה לאומית נפלה מינסק ממוסקבה או מריגה. במוסקבה פעלה שגרירות ישראל והיה 
אפשר לקיים עמה קשר, היה בית-כנסת גדול שאפשר להתכנס בו לפחות בחגים. במוסקבה 
נערכו פסטיבאלים בינלאומיים, קונגרסים, תערוכות. הגיעו לשם בשליחויות שונות בחורים 
מכרים מכל קצוות הארץ. והעיקר, במוסקבה חיו כמחצית המיליון יהודים. ריגה היתה אִי 

לאומי בים היהודים המתבוללים. ואילו במינסק הושמדו באורח ברברי כל תודעה יהודית 
לאומית, כל רגש כבוד לאומי, ומה ששרד, נדחק לקרן-זוית ונמעך במגף הרוסי. 

אולם עתה, בשנות השישים, נשתנתה האוירה אפילו במינסק. בני העם היהודי התחילו 
מתעוררים מתרדמה בת יובל שָנים. נתגלה ענין ביהדות, בישראל. אנשים שהיו מתרחקים 
קודם מכל ענין הקשור בארץ-ישראל וביהדות, החלו להקדיש את כל מרצם ואונם לעם 
ולבעיות הלאומיות. הדברים אמורים בנוער בעיקר. בתופעה כזאת אפשר לראות נס. לאחר 
יובל שנים של שלטון סוביטי, שעשה כל מה שביכולתו כדי לעקור מהשורש את מהות העם 
היהודי, באה תחיה של התודעה הלאומית אצל יהודי רוסיה, ובעיקר אצל בני הנוער. רוח 
האבות התחילה לפעם בלב אנשים צעירים מתבוללים שאפילו הוריהם כבר התבוללו, שלא 
זכו לכל חינוך לאומי, שלא ידעו מסורת לאומית, לשון ותרבות לאומיות. 

איני יכול לומר כי הנוער הציוני בברית-המועצות הוא יורש ישיר של דור הציונים הנָתִיק. 
נהפוך הוא, רבים מהם נכדי מחולליה של המהפכה ברוסיה, בני בוניו של השלטון הסוביטי. 
במה אפשר להסביר תופעה זו? הבה נסייר מעט בעבר הקרוב. בתקופה שלאחר-המהפכה, 
כשבוטלו מספר גזרות על יהודי רוסיה -- תחום המושב, הגבלות בקבלה למוסדות ההשכלה 
הגבוהה וכיוצא באלה, נולדה בלב יהודים רבים ברוסיה תקוה תמימה, שעם פתרון השאלה 
הסוציאלית תיפתר מאליה השאלה הלאומית. טראגי הוא, כי רבים מהם האמינו בכך באמת 
ובתמים. זו היתה תקופת האינטרנציונליזם הווּלגארי. יהודי רוסיה לא העלו על הדעת שהם 
רק מכשיר זמני בידי המהפכה עד שיופיעו בה סגלי-מנהיגים לאומיים משלה, ואז יסולקו 
היהודים מהתחום הפוליטי, החברתי והממלכתי שבחיי הארץ. יתירה מזו, בשנים הבאות 
ישמשו היהודים כָּלִירעם במשברים הפנימיים השונים בארץ. רבים מיהודים אלה הבינו זאת 
היום, בערוב יומם, ובשיחות פרטיות הם קובלים: "למי ועל מה מסרנו את חיינו, כוחנו, 
כשרונותינו, וקיבלנו בתמורה רק השפלות, עלבונות וחוסר-סיכוי לילדינו ונכדינו?" אולם 
בכל זאת אנשים זקנים אלה, קומוניסטים ובלתי-מפלגתיים, היו מושרשים בברית-המועצות, 
שכן ארץ זו היתה בת טפוחיהם. לא כל אדם ניחן באומץ-לב לנתק את קשריו עם העבר: 
הלא פירוש הדבר למחוק את כל מפעל חייו. אך בני-הנוער היו פטורים מרגשות אלה, ופנו 
פנייה נמרצת אל עמם ואל ישראל. 

אחד הגורמים העיקריים למיפנה זה בחיי בני-הנוער היהודים ברוסיה היה תסביך הנחיתות 
האזרחית. בברית-המועצות נמשכת בלי הפוגה תעמולה נרחבת של שוביניזם ממלכתי רוסי. 
התעמולה מפארת ומקלסת את התרבות הרוסית, המדע הרוסי, האמנות הרוסית, 
הספוּטניקים הרוסיים. האיש הרוסי הוא התגלמות כל המידות הטובות, הצעיר היהודי 
הרגיש שאין הדברים מכוּוָנים גם אליו, וככלות הכל אין הוא רוסי. על היהודים ידע רק 
מסיפורי בדים ומבדיחות של האנטישמיים, היהודי, לעולם, הוא טיפוס נוח לקאריקאטורה: 
הוא ערמומי, וגם פחדן, הוא חלש, חמדן וכדומה. תיאור כזה של היהודי טיפוסי לאדם 
הרוסי. כשביקשו רוסים להחמיא לי, אמרו: "איזה יהודי אתה? הלא אינך דומה כלל 
ליהודי!" על שאלתי, כיצד הם מתארים לעצמם יהודי, ציירו לעיני דיוקן: "נוּ, כזה קטן, 
צר-כתפיים וחזהו נפול", או: "שמן, בעל אף ארוך, בודאי בעל ר' גרונית". הזכרתי את 
מכרינו המשותפים, ומניתי כמה מניינים של יהודים שאינם דומים כלל לדיוקן זה. או-אז היו 
מתהרהרים ומסכימים. אך לא נכנעו: "הדיוקן הזה דומה לגמרי, אלא שנתיישן. עד 
המהפכה אכן היו היהודים כאלה, ורק המציאות הסוביטית שינתה אותם לטובה". לשון 
אחר: העלתה אותם לרמתם של הרוסים. 

ראו היהודים הצעירים כי כל העמים יש להם היסטוריה ותרבות ולשון משלהם. אפילו 
לעמים הזעירים ביותר, כמה רבבות ולא עוד, יש לשון משלהם, בתי-ספר משלהם, ספרות 
משלהם. ואילו היהודים חסרים את כל אלה. בלי הרף הזכירו ליהודים, כי העם הרוסי הוא 
האח הבכור של העמים הקטנים. בכל הדרכים אילצו אותם להרגיש שהם זרים כאן, שהם 
מתקיימים בזכויות בנים-חורגים, שאין הם רוסים. אפילו מדענים יהודיים דגולים, עובדי 
מדינה בכירים עד שרים, שחָלשו על לא-יהודים רבים, הרגישו בתסביך נחיתות כששהו 
בחברת שווים להם במעמד. מצד שני, היה תסביך זה מאלץ את היהודים להיות משכמם 
ומעלה מכל עובד לא-יהודי, ולהפגין שהם דרושים. כל אלה שיכנעו את הצעירים היהודיים 
שאין הם שרויים בביתם, אלא דיירי"מישנה. מבשרם חזו את הכלל הרווח: כשגונב איש 
רוסי, אומרים כי הגנב הוא שגנב, וכאשר יגנוב יהודי, אומרים כי היהודי הוא שגנב. 
תודעתם קלטה והשיגה שיש ליהודים מדינה, שהפריכה בעצם קיומה את הדעה המושרשת 
מדורות, שאין היהודים מסוגלים לעבוד, להילחם, וכל כשרונם הוא לחיות כטפילים על גופם 
של עמים אחרים. הם שמעו על הישגיה העצומים של המדינה בתחומי הכלכלה, התרבות, 
המדע, ובעיקר -- על הצלחות הצבא. הדבר בלט במיוחד במלחמת ששת-הימים, מלחמה זו 
שימשה קטַליזטור בהתעוררות התודעה היהודית. אנשים התרגלו לשמוע שמכים את 
היהודים, שמתעללים בהם, שהם פחדנים, ופתאום שומעים את ההיפך מזה: היהודים מכים 
במישהו, מתעללים במישהו, מנצחים, ואילו נצחונות! הופיע בלב היהודים רגש הגאוה 
הלאומית, אצל מקצתם בתת-מודע. נתברר, כי גם היהודים עם הם ככל העמים. זקפו גָוום, 
הרימו ראש והסבו עיניהם אל מולדתם -- ישראל, שהיא רחוקה, אך הנה קרבה כל-כך. 
זוכר אני, ערב מלחמת ששת-הימים, כשצרחה כל התעמולה הסוביטית על תוקפנותה של 
ישראל העומדת לפרוץ, היו ניגשים אלי חברים-לעבודה, יהודים מתבוללים, ואומרים בזעם: 
"הגע בעצמך, טולה! לאן הם נדחפים? מה דרוש להם שם? מוטב אילו ישבו בשקט, כל עוד 
לא נוגעים בהם. הלא ימעכו אותם כחרקים!" אבל כעבור שלושה ימים, כשנודעוּ תבוסתו 
השלמה של חיל-האויר המצרי והצלחותיו של צבא ישראל, אמרו לי אותם יהודים עצמם, 
בקול עליז ונרגש, אמנם -- עם הצצה לצדדים מטעמי "בטחון": "שמעת, טולה, איך 
שהרביצו שם שלנו! איזה בחורים!" רק שלושה ימים חלפו ו"הם" של אתמול הפכו להיות 
'ישלנר". 

התחילו צעירים יהודים להרהר: מי אנו? מהי ישראל? התחילו לחפש חומר, ללמוד משהו 
על נושאים אלה. אך אין זו משימה קלה בברית-המועצות. ספרות בתחומי ההיסטוריה 
והתרבות העברית אינם יוצאים לאור זה שנים רבות, ומה ששרד לאחר ההשמדה, נשמר 
בספריות המרכזיות של ערים אחדות וקשה להשיגו. זאת ועוד, הסבת תשומת-לב ואף זעירה 
ביותר ליהדות -- מיד היא מעוררת חשד. כל מה שנקרא רגש הגאוה הלאומית, שמפגין 
אותו רוסי, אוקראיני, ליטאי או גרוזי, מסוּוְג כלאומנות בורגנית כשמפגין אותו יהודי. אף 
על פי כן, היו צעירים יהודים נוברים בערימות של ספרות ישנה. צעירים קראו ותירגמו 
מאמרים ורשימות מעתונות השמאל בחוץ-לארץ אשר ניתן להשיגם. 

התחלנו להאזין בקביעות לשידורי-חוץ: בי.בי.סי, קול-אמריקה, וכמובן -- שידורי ישראל. 
הראדיו הסוביטי מפריע בכוונה לקליטת שידורים אלה, ועל כן יש להאזין להם השכם בבוקר 
או מאוחר בלילה. כדי להאזין לשידורי ישראל היה צורך לשנות את הגָלים במַקלט, מפני 
שמאז 1960 חסר במקלטים סוביטיים רבים התדר של קול ישראל. השירים והריקודים של 
ישראל נפוצו בנוער היהודי. כשהשיג מישהו תקליט של שירי-יהודים, היו מעתיקים אותו 

מיד לסרטי רשמקול. הסרט נמסר מיד ליד לשם העתקה, ובזמן קצר נפוץ 'התקליט' במאות 
עותקים בערים רבות. צעירים יהודים התהלכו בעיר, רשמקולים ניידים בידיהם, ומהם בקעה 
בקול רם מנגינה יהודית. 

רק המכיר את ברית-המועצות, את האוירה ואת אורח-החיים בעבר הקרוב למדי, ידע 
להעריך אל נכון תופעה זו. רוב העוסקים לא מצאו בעיסוק זה תשוקה בלבד, אלא טעם- 
חיים. מטרתנו היתה להביא אל בני הנוער היהודים את האמת על עמם, את האמת על מדינת 
ישראל, ולַעמֶת אמיתות אלו עם הזרם העכור של התעמולה הסוביטית. שאפנו לעורר בלב 
היהודים המתבוללים רגשי כבוד לאומי, גאוה לאומית, ולהכינם לשיבה אל מולדתם 
ההיסטורית, אל ישראל. כל מה שבא מישראל, אפילו דבר פעוט וחסר-ערך, התעלה לדרגת 
סמל, נעשה משהו מקודש. פעם אחת קיבלתי חפיסת סיגריות מישראל, ואנו עִישָנו סיגריה 
אחת במעגל, איש איש בתורו. הבאתי מהפסטיבאל בקבוק יין כרמל, והכל שתו אותו 
בגמיעות זעירות, סמליות. כשאזל היין, מזגו לבקכוק יין מקומי והציבוהו באמצע השולחן, 
לקישוט. 

נוצר חיל-חלוץ, אנשים שהתמכרו כליל לענין התחיה הלאומית, הם נכונים להגיע למולדת 
גם דרך בתי-סוהר ומחנות. להב זה פרץ פרצה במסך-הברזל שירד על ברית-המועצות. 
יהודים רבים המבקשים לעלות עדיין חוששים להפסיד את כל היש, וממתינים לשעת חסד, 
כשלאחר הגשת הבקשה והמסמכים אכן תובטח להם זכות-היציאה. רבים מהם בעלי- 
משפחות ומעמדם לא רע. הפחד להביא על המשפחה מצוקה וסבל מאלץ אותם להתאפק 
לפי-שעה מפעילות. 


יש יהודים הנתונים עתה בשלב ההתעוררות הלאומית, ועמדתם עדיין לא נתגבשה. יש לנו, 
כפי שיש לכל עם, אנשים חסרי-עקרונות, סתגלנים, שאין דבר הקדוש בעיניהם. כל 
מחשבתם, כל מרצם ממוקדים ב"אני" שלהם: איך ייטיבו להסתדר, להסתגל ולהבטיח 
רווחה לעצמם, שהעדר-העקרונות הוא העקרון היחיד שלהם. 

לאנטישמיות הסוביטית יש תפקיד חשוב בהתעוררות התודעה הלאומית של היהודים. 
מעולם לא נעלמה האנטישמיות בברית-המועצות, אלא החליפה צורות לפי הנסיבות 
ההיסטוריות. לנין וסטאלין היו מהפכנים"מעשיים בראש-ובראשונה. לאחר המהפכה, 
כשרוב האינטליגנציה והפקידות הרוסית היגרו או הושמדו, היו היהודים הרובד המשכיל 
והמתקדם לעומת רובד האיכרים הרוסיים הנבערים והמפגרים. זאת ועוד, יהודים רבים חזו 
מבשרם את הדיכוי הכפול -- החברתי והלאומי -- ברוסיה הצארית, וראו במהפכה מוצא 
יחיד ממצבם הקשה ללא-נשוא. על כן היו כה פעילים בתנועה המהפכנית. אך ברגע שחדלו 
להיות חיוניים, התחילו השלטונות לדחוק את רגליהם באמתלות שונות. 

אחר כך התחילה האנטישמיות להתגלות בצורה גלויה וגסה יותר. כללי נימוס רבים ננטשו. 
התעמולה האנטישמית, הגלויה והסמויה, מופעלת בקנה-מידה גדול. משמשים אותה 
אמצעי-התעמולה הרשמיים, והמנגנון להפצת שמועות ועלילות אנטישמיות. כשהעיתונות 
מספרת על גיבור, מדען דגול, או אמן דגול מקרב היהודים, הריהי מעלימה את לאומיותו. 
היא מספרת על גיבור סוביטי, מדען סוביטי, אמן סוביטי. אך כשנקלע יהודי לבין טורי 
העיתונים על חטאים כלשהם, יוצאת התעמולה הסוביטית מִכָּלִיה בהדגשת מוצאו היהודי. 
אם אין שמו ושם-משפחתו יהודיים טיפוסיים, תקשור אותו התעמולה עם אחד מקרוביו, 
ששמו אופייני במידה מספקת. 

מזמן לזמן נפתחת מערכה אנטישמית נרחבת בסיסמאות שונות: מאבק עם 

הקוסמופוליטיות, מאבק עם ספסרי-המטבע, עם הציונות. אולם מהוּת המאבקים אחת היא : 
מאבק ביהודים וליבוי היצרים האנטישמיים. והדבר מובן, שכן הדגל "שויון, אחנֶה, 
אינטרנציונליזם" אינו מאפשר לנהל בגלוי מדיניות אנטישמית בסיסמה "הכה בז'ידים, הצל 
את רוסיה!" על כן אנשי הרשות מסתייעים בסיסמאות שונות. אבל גם פּוּרישקביץ' הידוע 
לשמצה ניהל את מאבקו האנטישמי בסיסמה של מאבק בזרים. העבודה המתוכננת של 
מנגנון התעמולה הענק הניבה את פָּריָה. אפשר לומר בוַדאוּת, כי חַידק האנטישמיות דבק 
ברוב האוכלוסים של בריה"מ. התופעה מתגלה בצורה שונה, הכול לפי האיש והנסיבות. 
אפשר להבחין בשלוש צורות של האנטישמיות. הראשונה: האנטישמיות הזואולוגית, כשדי 
בצדוּדית יהודית או בשם-משפחה יהודי כדי לעורר שנאה עזה ושאיפה לפגיעה גופנית. 
השניה: האנטישמיות של ראשי המדינה וקובעי המדיניות הרשמית של השלטון. הם 
מתנגדים לעשיית חשבון עם היהודים על-ידי פגיעה גופנית, הם נגד פוגרומים ותעמולה 
אנטישמית גסה בנוסח היטלר; בראש-ובראשונה -- הדבר מזיק לברית-המועצות. אך הם 
משוכנעים לחלוטין, שיש לטפל ביהודים ביד קשה, שהיהודים חייבים לעמול למען רוסיה, 
למען המדע הרוסי, התרבות הרוסית. היהודים חייבים להיות משרתיה של רוסיה, להקדיש 
לה את כל כוחם, את כל כשרונם, ולא לקבל כל תמורה כלאום. לדעתם, אין לתת אמון 
ביהודים, וראוי להטיל עליהם פיקוח מתמיד. היהודי יכול להיות סגן, עוזר, אך לא האישיות 
הראשונה במעלה. הצורה השלישית: האנטישמיות של ההמונים שאין להם כל ענין 
בפוליטיקה ובשאלות חברה. דאגתם אחת: להסתדר יפה יותר, להשתכר יותר, לקבל דירה, 
לשתות לשַכרה. בהזדמנות, כשמכים יהודי, הם מוסיפים תרומה משלהם, בעונג רב. מיד 
מתעורר בלבם אינסטינקט השנאה הניצחית לז'יד. תופעה זו בלטה במיוחד בשטחים 
הכבושים בידי הגרמנים. 

כל יהודי נתקל באחת הצורות של האנטישמיות, הכל לפי התנאים והסביבה. יש אמנם 
יהודים המנסים להתעלם מהתופעה. פעמים הרבה כותבים מדענים יהודים הרצאות למען 
מדענים רוסים הנוסעים לקונגרסים בינלאומיים. כדי לזכות בפרס ממשלתי או בפרס לנין, 
מדען יהודי לוקח לו לא-אחת שותף רוסי, מפני שרק בדרך זו יצליח להבליט את חיבורו. 


התעניינתי בעיקר בבני הנוער היהודים. יצרתי חוג חדש של ידידים ומכרים. ידעתי 
שעוקבים אחרי ולא אחת עשו הסוכנים את המעקב בגלוי, שארגיש בו. אסור היה לי לסכן 
בחורים, ששמם עוד לא הוכתם בעיני הקַגֶ"בָּ. כבר רכשתי לי נסיון-מה בעסקי מחתרת. 
סיימתי בית-ספר טוב של נחקר, נשפט ואסיר-מחנה. על כן לא יצרתי קבוצות גדולות, לא 
עשיתי היכרויות בין האנשים, והשתדלתי שלא כל הקשורים בידידי יכירו אותי. היתה לי 
קבוצת בחורים מנאמנִי, שקיבלו מידי פרסומים ומידע, והם הפיצו אותם כל איש בחוגו. 
לפני מסירת החומר הדרכתי אותם כיצד לנהוג אם ייתפסו, וסיפרתי על דרכי החקירה. 
יעצתי להם לתדרך גם את ידידיהם, לפני מתן כל חומר 'טריפה' בידיהם. 

בעתיד נתברר, כי זהירות מונעת זו הצילה אותי ועוד בחורים מבית-הסוהר. הפרסומים 
הופצו ב"מערכת מולקוּלארית". לפעמים הציע לי מישהו, בסודיות גמורה, לקריאה את 
אחד הספרונים שלי. לאחדים היה אפשר לתת ספרות מישראל, את ז'אבוטינסקי למשל, כי 
הם הוכנו לכך. אחרים פחדו תחילה לקחת לידיהם פרסום ישראלי, כי עדיין לא השתחררו 
מהפחד לנגוע במשהו שבא מחוץ-לארץ, אבל כבר התעניינו ביהדות, בהיסטוריה ובתרבות. 
הייתי בא אליהם להשמיע ברשמקול שירי יהודים. כמה משירי ישראל היו פופולאריים לא 

רק בין בני הנוער היהודיים, אלא בוצעו מעל בימות פתוחות לקהל, כגון 'הבה נגילה' או 
'טוּם בַללייקה'. עניינם של צעירים אלה ביהדות עלה מיום ליום. אחר כך כבר היו באים אלי 
ומבקשים שאתן להם לקרוא משהו על ישראל ואספר חדשות מהארץ. 

לשם השגת חומר נאלצתי תכופות לנסוע אל ערים אחרות, שבהן היו לי ידידים-למחנה. 
לשם נסיעה כזאת נאלצתי לפעמים לתרום דם. תמורת תרומת-דם נתנו לי שני ימי חופשה, 
ועם יום-המנוחה עמדו לרשותי שלושה ימים. הפרסומים שונים היו: כתב-העת 'שלום', 
לוחות-שנה, פרסומי-מידע מישראל, מפות, פרסומי תערוכות בישראל, וכן פרסומי 
"סאמאיזדאט" (הוצאה עצמית, במחתרת). לפעמים השגתי פרסומים מחוץ-לארץ שנושאם 
יהודי. למשל, מיד לאחר מלחמת ששת-הימים קיבלתי את השבועון הצרפתי "ל'אקספרס", 
שהוקדש למלחמת ששת-הימים. כל המאמרים תורגמו לרוסית, שוכפלו והופצו, ומהעטיפה 
צילמנו דיוקנאות רבים של משה דיין. 

מימין -- היתר-היציאה מברית-המועצות שניתן לאנטלי רובין: 
משמאל -- אישור שגרירות הולנד במוסקבה על מתן אשרת-כניסה ישראלית. 


ישראל רש"ל 


במינסק אחרי המלחמה: 
התחדשות הישוב היהודי, 
התודעה היהודית 
והפעילות הציונית 


המחבר, ישראל רש"ל, נולד במינסק ב-1948, ה' באייר 
תש"ח, יום תקומת מדינת ישראל, ומכאן שמו ישראל. 
היה ממחדשי תנועת-הנוער הציונית במינסק בשנות 
השישים. מחברו של השיר הנודע "בְּחול ולֶבִן". עלה 
ארצה ב-1971. תושב העיירה מָעלות בגליל. 





כאשר נכנס הצבא האדום לעיר מינסק ב-1944, בדרך שהובילה מהנסיגה המשפילה 
למעמקי האוראל וחזרה לכיווּן ברלין, מצאו החיילים עיר עשָנה וחרבה שנוּתצה כמעט עד 
היסוד. בניינים ורחובות הפכו בהפגזות ובהפצצות לעיי חורבות. ואולי סמלי הוא, שעם 
בנייני"האבן הבודדים שנותרו על כנם נמנה בנין בית-הכנסת העירוני הגדול, ה"כוּר-שוּל" 
לשעבר, כאות וכסימן לכך שקהילה גדולה ומפוארת חיתה ויצרה בעיר מדורי דורות, ועל 
אף מאורעות-האימה לא נתקפד פתיל חייה. ואף שהבנין לא שימש עוד כבית-כנסת, אלא 
כתיאטרון יידי, ושנים ספורות לאחר מכן הוּסב יעודו לתיאטרון של הדראמה הרוסית, עומד 
הבנין כסמל לקהילה שפושטת צורה ולובשת צורה, אך אינה נכחדת ומשתרדת גם לאחר 
ככלות הכל. 

אין לחקור את החזיון של ההתחדשות הציונית במינסק מבלי להתחקות אחרי המקורות של 
היהדות המינסקאית שאחרי מלחמת-העולם השניה, ומבלי לעמוד, ולוּ בקצרה, על טיבן של 
התהפוכות שעברו על ברית-המועצות, על מינסק ועל יהודיה באותה תקופה. 

מה מיוחד היה בקהילת מינסק שהבדיל אותה מקהילות יהודיות אחרות, כגון קהילות וילנה, 
ריגה, מוסקבה, לנינגראד וכו'? 

ובכן, היתה בקהילת מינסק שלאחר המלחמה מזיגה של תכונות שאיפיינו את קהילות 
מוסקבה ולנינגראד מחד גיסא, וקהילות וילנה, ריגה, קישינוב מאידך גיסא . 

שלא כקהילות מוסקבה ולנינגראד החדשות, שלא נכללו בתחום-המושב, היתה קהילת 
מינסק קהילה עתיקה ושָרשית שהוציאה מתוכה אישים יהודים רבי-פעלים. לעומת זאת, 
שלא כקהילות וילנה, ריגה, קישינוב ועוד, אשר לא נכללו בתחומי ברית-המועצות, אלא 
סמוך למלחמת-העולם השניה, סבלה קהילת מינסק מניווּן חייה היהודיים אחרי פרוץ 
המהפכה הרוסית, ניוּן שהלך והעמיק עם השנים. 

ניוּן זה הוא תוצאה של תהליכים שנתחוללו ברוסיה הסוביטית באותה תקופה ואוּפין על- 
ידיהם. אם בשנות ה-20 ותחילת שנות ה-30, בתקופה הליבראלית כביכול, של בריה"מ, 
נרדף רק השוני האידיאולוגי-הסוציאלי, דהיינו רדיפת הציונות והשפה העברית, הרי 
מאמצע שנות ה-30 מקיפות הרדיפות כל שוני שהוא, בין אם הוא אידיאולוגי, ובין אם הוא 
לאומי-תרבותי. לפיכך אוּפיינה התקופה הראשונה על-ידי פריחת היידיש, שברוסיה הלבנה 
אף היתה אחת מהשפות הרשמיות, מציאות בתי-ספר יהודיים, אמנם בעיקר בשפת ההוראה 

שבהם, וטיפוח ספרות ותרבות יידישאית ענפה, ואילו בתקופה השניה נרדפים גם אלה מכול 
וכול, ולמלה יהודי מתלווה שוב גוון קל של אנטישמיות. 

אופיינית מבחינה זו היא פרשת בית-הכנסת המַָקהלָתִי הגדול של מינסק -- בנין גדול ויפה 
שנבנה בתחילת המאה. עד פרוץ המהפכה התפללו בבית-הכנסת הגדול והמפואר הזה ברוב 
עם ובלוויית מקהלה גדולה. אחרי המהפכה שימש הבנין משכן לתיאטרון היידי ואירח את 
גדולי שחקני היידיש בבריה"מ. בתום מלחמת-העולם השניה הוּסב לשמש כתיאטרון 
הדראמה הרוסית. כפרשת גלגוליו כן פרשת גלגוליהם של החיים היהודיים במינסק. 


התחדשות הישוב היהודי במינסק אחרי המלחמה 

מלחמת-העולם השניה והכיבוש הנאצי של רוסיה-הלבנה היתה אסון למינסק בכללה 
ולקהילת יהודיה בפרט. העיר נהרסה כמעט כליל. היהודים חלקם הצליחו לברוח לתוככי 
רוסיה ועברו תלאות אין-ספור, רעב ויסורים, אך ניצלו בעור שיניהם. מר בהרבה היה גורלם 
של הנשארים. רובם ככולם הושמדו, ורק בודדים ניצלו. 

לאחר שחרורה של מינסק על-ידי הצבא האדום החל שיקומה של העיר החרבה, ובד בבד 
מתחדשת בה הקהילה היהודית במהירות מפתיעה. 

שני מקורות הם לאוכלוסיה היהודית של מינסק אחרי המלחמה. כמחציתם -- פליטי 
קהילת מינסק שחזרו אל עירם לאחר שחרורה. המחצית השניה -- פליטי העיירות הקטנות 
והכפרים מסביבתה של מינסק ומרוסיה-הלבנה כולה. 

כאן המקום להבהיר מדוע נמנעו אותם יהודים מלחזור אל מקום-מושבם שלפני המלחמה, 
והעדיפו להתרכז בכרך הגדול של רוסיה הלבנה. 

האוכלוסיה המקומית באותם עיירות וכפרים שיתפה פעולה, מי יותר ומי פחות, עם הכובש 
הנאצי במלאכת השמדת היהודים. חלק גדול של היהודים באותם מקומות-ישוב קטנים אף 
לא הובאו למחנות-השמדה ולגיטאות, אלא נטבחו במקום בחלקם הגדול על-ידי שכניהם 
הלא-יהודים בפיקוחם ובסיועם של הגרמנים. רכושם נשדד ומצא דרכו אל בתי שכניהם, 
ואף בתיהם נתפסו לא אחת בידי טובחיהם או תאבי-בצע אחרים שנבנו מצרת שכניהם 
היהודים. 

איך יכלו איפוא אותם פליטי השואה שחזרו ממעמקי רוסיה או משדות-הקרב לשוב 
ולהשתקע בין רוצחי יקיריהם, להלך ברחובות העיירה, כשכמעט מכל בית מציץ משהו 
שהיה שייך פעם לבני משפחותיהם, זכר מתמיד לפורענות שהיתה, ואולי אף רמז מאַיים 
לעתיד לבוא, כאשר יסתייע הדבר בידי אלה שכבר רצחו וגם יָרשו? 

מינסק לעומת זאת היתה עיר גדולה, בעלת אוכלוסיה יהודית מרובה, שיָכלה לספק לאותם 
פליטים גם מקום להשתקע בו וגם את מידת האנונימיות הדרושה להרגשת-בטחון מסוימת. 
תהליך השיקום התחיל בתקופה קשה הן במישור הכללי והן במישור היהודי. במישור הכללי 
-- השתוללות האינקויזיציה הסטאלינאית שלא פסחה כמעט על שום בית בברית-המועצות 
ומילאה את המחנות במיליוני אדם. במישור היהודי -- האנטישמיות ההמונית, שקמה 
לתחיה בזמן הכיבוש הנאצי, לא ירדה מעל הבמה. אמנם, עם פרוץ המאבק בארץ-ישראל 
על הקמת מדינה יהודית, התיצבה ברית-המועצות, משיקוליה היא, לימין הישוב היהודי 
הנאבק לעצמאותו. ועובדה זו הדליקה ניצוץ ראשון של גאוה לאומית בקרב יהודי ברית- 
המועצות. היו מי שראו בתמיכתה הרשמית של ברית-המועצות במדינת ישראל משום היתר 
להבעה גלויה של זיקתם הלאומית והזדהותם עם מאבקו של העם היהודי. התמימים 

שביניהם ביקשו אפילו להתנדב ולהצטרף ללוחמים על המדינה היהודית. מבוקשם לא ניתן 
להם ומרביתם שילמו על כך בחייהם. 

בשנת 1952 מתחיל להשתולל ברחבי ברית-המועצות גל אנטישמיות ממלכתית. יהודים 
מואשמים בקוסמופוליטיוּת ובהשתייכות לרשת ריגול יהודית עולמית. נפתח "משפט 
הרופאים" הידוע לשמצה. מוּצאים להורג כמה מהבולטים בקרב אנשי-הרוח והאמנים 
היהודים. גם העיר מינסק נרשמה בדברי-הימים של רדיפת יהודים חדשה זו. ברחובותיה 
נרצח גדול שחקני התיאטרון היידי, שלמה מִיכָאָלס ע"י סוכני הנקו"ד במַסוָה של תאונת- 
דרכים. רק מותו של סטאלין, והשינויים הטאקטיים שחלו בעקבות כך בעמדות השלטון 
הסוביטי, מנעו מלהוציא לפועל את הגזירות הקשות שזמם סטאלין על יהודי ברית- 
המועצות. 


התחדשות התודעה היהודית בקרב הנוער היהודי במינסק 

למרות כל הקשיים והגזירות, עדיין נשארו בבריה"מ מתי-מספר יהודים גאים וקשי-עורף 
ששמרו אמונים לתודעתם הלאומית, למורשתם ולשפתם. מעטים אף התעקשו לחנך את 
ילדיהם באותה רוח. אלה היוּ מקור אחד לצמיחתה של התנועה להתחדשות לאומית 
בברית-המועצות בכלל ובמינסק בפרט. עם אלה נמנו במינסק משפחות רש"ל, ז'יטניצקי, 
קורלנד ועוד. 

מקור נוסף הם יהודים מאזורים שסופחו לבריה"מ סמוך לפרוץ מלחמת-העולם השניה. 
הללו נאסרו והוגלו לסיביר בעוון פעילות ציונית. בחלקם לא חזרו למקום-מגוריהם הקודם 
והתישבו, אחרי שחרורם בסוף שנות ה-50, במקומות שונים בברית-המועצות, ומינסק 
בכללן. 

מקור שלישי -- הם הצעירים שנכלאו בסוף שנות הארבעים ובשנות החמישים על לא אוון 
בכפם, בחלקם -- על פעילות דימוקראטיתדדיסידְנטית. בשבתֶם במחנות הם התוודעו אל 
האסירים הציוניים ודרכם אל הציונות. ברם כל הגורמים האלה יחדיו לא יכלו אלא לשמור 
על הגחלת. נחוצים היו גם התנאים וגם הכוחות כדי שמקומץ קטן של אנשים עקשנים 
תתפתח תנועה רחבה של התחדשות ציונית. וזו הביאה בסופו של דבר לעליה המונית 
מברית-המועצות. 

בשנות ה-60 כבר גדל בבריה"מ דור חדש שנשא על כתָפיו את התנועה הציונית החדשה. 
הדור הזה היה משוחרר מכמה מגבלות שהיו נחלתו של הדור הקודם. הנוער היה משוחרר 
ברובו מפחד האינקויזיציה הסטאליניסטית. צעירים שנולדו בשנות ה407 וה507 -- תקופת 
התבגרותם וקביעת הכרתם העצמית חָלה בשנות ה-60 שהיו שנים ליבָּראליות לאין-ערוך 
יותר מאשר השנים הקודמות. אלה הן השנים של חשיפת הזוועות שנעשו בימי סטאלין 
(ראה סולז'ניצין ודומיו) והתרת רסן כללית, אם כי מוגבלת, בבריה"מ. אף שהצעירים 
היהודים היו מוּדעים לסכנות הטמונות בהליכה נגד הזרם, שכן גדלו במשפחות שנפגעו 
בחלקן הגדול מהטירור הסטאלינאי, הם חשו בכל-זאת ברוח חדשה, ליבראלית יותר, 
המנשבת במדינה. 

צעירים יהודים אלה לא סבלו גם מהאשליה, שהיתה מנת-חלקו של הדור הקודם, כי המשטר 
החברתי החדש שייבנה אחרי המהפכה ברוסיה הוא משטר-העתיד האידיאלי והשויוני 
שבמסגרתו תיפתר הבעיה היהודית, והיהודים ישתלבו בבניית העתיד המזהיר הזה. הם 
התפכחו מהאשליה הזאת, ויתר על כן, הדור הצעיר כלל לא התלבט בסוגיה הזאת. 

גורם נוסף שהמריץ את יהודי בריה"מ להתמודד עם בעיות קיומם הלאומי וזהותם הלאומית 
היתה האנטישמיות העממית שהתפשטה בבריה"מ בעקבות מלחמת-העולם השניה ובעקבות 
המסע האנטישמי הממלכתי של תחילת שנות ה507. 

וכך מצא הדור הצעיר של יהודי בריה"מ את עצמו משוחרר מאשליות ומתמודד עם סביבה 
הדוחה אותו ומדכאת את נסיונותיו לטיפוח זהותו הלאומית. 

כל הגורמים שהוזכרו לעיל הביאו את היהודי הסוביטי הצעיר להתמודדות עם השאלות 
הנוקבות שניצבו במרכז עולמו הרוחני האידיאולוגי: מי אני? מנָיין באתי ולאָן פני 
מוּעדות ? מה מקומי במדינה הסוביטית? האם בכלל יש לי מקום בה ? 

ותוך נסיון לענות על השאלות הללו הולכת ומתגבשת התנועה הציונית החדשה בברית- 
המועצות. 


היהודים במינסק בשנות ה-60 

מינסק בשנות ה-60 היא כרך גדול שאוכלוסייתו מתקרבת במהירות למיליון נפש. העיר 
הלכה והתפתחה בהכוונה ממשלתית. מאום לא נשאר מההרס העצום שחוללה בה המלחמה. 
מינסק הופכת למרכז תעשייתי גדול של רוסיה-הלבנה, בנוסף להיותה בירתה ומרכזה 
האדמיניסטרטיבי. פועלים בה בתי-חרושת למשאיות, טרקטורים, אופנועים, טֶכסטיל, 
מכשירי ראדיו וציוד אלקטרוני צבאי, מכשירים אופטיים, מָחשבים, חָמִרִיִבניָה ועוד 
מפעלי-תעשיה רבים, כשכל אחד מהם מעסיק אלפים ורבבות של עובדים. מינסק גם מהווה 
מרכז תרבותי ואקדָמי. בין כותלי שמונת המכונים להשכלה גבוהה לומדים רבבות 
סטודנטים. במינסק פועלים תיאטרון האופרה, התיאטרון הדראמטי. 

האוכלוסיה היהודית של מינסק מונה בשנים אלו כ-70 אלף נפש. זהו ישוב יהודי מהגדולים 
בבריה"מ, אחרי הקהילות של מוסקבה, לנינגראד, קייב ואודיסה. כאמור ספגה מינסק את 
רוב פליטי העיירות והכפרים של רוסיה-הלבנה אחרי מלחמת-העולם השניה. כך למשל 
בעיירה קאפ!לי, מקום-מושבה של קהילה יהודית גדולה לפני המלחמה, נותרה רק משפחה 
יהודית אחת, בעיירה צֶ'רבִין -- שתי משפחות, העיירות בָארָאנוביץ, מולודיצ'נו ועוד, 
התרוקנו כליל מתושביהן היהודיים. 

האוכלוסיה היהודית במינסק אינה מהווה קהילה, ועם זה מת יימים בה יחסי קירבה, אחוָה 
ועזרה הדדית. יהודים למדו להכיר זה את זה ובכל הזדמנות לי4 - קשר בין איש לבין רעהו. 
חלק ניכר מהיהודים, ובמיוחד מהנוער היהודי, הם בעלי-השכלה גבוהה או סטודנטים. רבים 
מהם תפסו עמדות-מַפתח במפעלים ובמוסדות עירוניים, אך בגלל יהדותם נמנע מהם לטפס 
לפיסגה, והם הסתפקו במשרות משנְיוּת, כגון מנהלי מחלקות. במפעלים ובבתי-החולים 
הרבים של העיר שימשו כרופאים, מהנדסים, מורים ומשפטנים. היו גם שהגיעו למשרות 
גבוהות יותר, כגון יוּדִילְבִיץ שהיה מנהלו של מפעל גדול למכשירי ראדיו וטלביזיה וציוד 
צבאי אלקטרוני. המפעל העסיק אלפי עובדים, ואחוז היהודים ביניהם היוָה כמעט שליש. 
ודוגמה מהתחום האקדימי: הפרופיסור ליפשיץ מאוניברסיטת מינסק התמחה בהיסטוריה 
עתיקה וכתב ספר על תולדות מלחמת היהודים. 

היו בין היהודים גם פועלים ואנשי שירותים, אך חלקם הלך וקטן. 

היהודים לא התישבו במינסק בשכונות נפרדות, אלא התפזרו בכל רחובות העיר בהתאם 
להקצאת הדיור הממשלתי. ובכל-זאת נתיחדו שני אזורים: אזור-השוק של קוּמָרוּבְקְה 
והאיזור של סטורוז'!בקה בסביבות נהר הסביסלוץ' החוצה את העיר, שבהם היתה אוכלוסיה 

יהודית צפופה יחסית. יש לציין שאזורים אלה היו אזורים "יהודיים" גם לפני המלחמה. 
שלושה מוקדים של פעילות יהודית רשמית פעלו במינסק: בית-הכנסת, משחטה כשרה, 
והופעות של אמנים ולהקות ביידיש. 

בית-הכנסת שַכן קודם ברחוב נְמיגה, שריד אחרון מבתי-הכנסת הרבים שהיו בסביבה ההיא 
לפני המהפכה. יש לציין ששריד זה היה עלוב גם במידותיו וגם בצורתו. בסוף שנות 
החמישים שימש בית-כנסת זה נושא למאבק משפטי, כאשר הרשות המקומית החליטה 
להפקיע את המבנה. אחרי הליכים משפטיים ארוכים אמנם הופקע המבנה של בית-הכנסת, 
אך יחד עם זה ניתן להנהגת הקהילה הדתית, ה"דונצַטֶקֶה", לקבל מבנה חליפי בחכירה. בית- 
הכנסת החדש שוּכַּן ברחוב צניאנסקאיה. משכן זה היה בפרוורה של העיר, מרוחק ממרכז 
העיר, וללא תחבורה ציבורית בסביבתו. לרוב, עקב הריחוק ממקום-מושבם של היהודים 
הדתיים ומחמת העדר תחבורה, לא התלקט אפילו מנין מתפללים בבית-הכנסת, אולם בחגים 
הָמָה המקום ממאות יהודים, דתיים ולא-דתיים. ואף שמספר זה של כמה מאות איש לחג, 
בבית-הכנסת היחיד של עיר המונה כ-70 אלף יהודים, נראה מועט ביותר, הרי זה לא כך 
כשמדובר במדינה כבריה"מ שבה גם הכנסיות הנוצריות לא סבלו מעודף מתפללים. יתר על 
כן, בנוסף לבית-הכנסת, התקיימו בעת החגים במינסק כעשרה "מניָנים" -- בתים שנשכרו 
עלדידי יהודים לעריכת תפילות -- ובכל אחד מהם התפללו 100-30 איש. 

אך כאמור, בית-הכנסת, אף שלמעשה לא היה בו בימי חול אלא מנין מתפללים, הינֶה עם 
זאת מוסד יחיד רשמי ומוּכָר על-ידי השלטונות לצורך פולחן דתי יהודי. 

בשלהי שנות ה607 מתחיל בית-הכנסת לשמש בתפקיד נוסף -- בָמה להזדהות לאומית. 
נוער יהודי רחוק מהדת, אך חדור תודעה לאומית-ציונית, מגיע אל חצר בית-הכנסת כדי 
להתייחד ולהזדהות עם מורשתו ועם עמו סביב סמליו הדתיים, על אף היותו חילוני. 
המקום השני לפעילות יהודית רשמית, גם הוא במישור פולחני דתי -- היתה המשחטה 
הכשרה. 

היה זה צריף קטן ומוזנח בשולי השוק של "קומארובקה". כמעט 15 שנה ישב בו השוחט ר' 
אפרים, יהודי אדוק ויפה-תואר, בעל זקן שחור וארוך, ולידו שימשו כמה נשים יהודיות 
מבוגרות במריטת נוצות, שַכָּן רק עופות נשחטו במשחטה. כל יהודי שחשקה נפשו בבשר 
כשר היה הולך לשוק, בעיקר בימי ראשון, שהיה יום-חופשה ויום-שוק, קונה תרנגולת או 
שתים, ולקראת החג אולי גם תרנגול-הודו, והולך אתם הַישַָר אל ר' אפרים השוחט. ואגב 
עמידה בתור, גם מחליפים דעות בענייני-דיומא ובעניינים שברומו של עולם, מתעדכנים 
בנושאים אקטואליים כגון: איפה יתקיים המניָן בחג, איפה אופים מצות לפסח וכו'. 
השלישי והאחרון מכלל המוסדות היהודיים הרשמיים במינסק אינו למעשה מוסד כי אם 
מ1פע. פעמים הרבה נערכו בעיר מופעים אמנותיים של להקות יהודיות, שכל תכניותיהן הן 
על טהרת היידיש. במופעים האלה השתתפו כל השחקנים היהודיים של אותם זמנים 
בבריה"מ: נחמה ליפשיץ, סידי טל, אמיל הורוביץ, להקת הנוער מוילנה "אנחנו פה!" ועוד. 
כל ההופעות היו, כאמור, ביידיש. למרבה הפאראדוכס, התקיימו המופעים באולם המועדון 
על שם דןָ'רז'ינסקי, כלומר במועדון הקַנֶ"בָּ. איני יודע אם בכך התבטא חוּש ההוּמור של 
הארגון "המארח", או שמא היה האולם פשוט מתאים לפיקוח ומצוּיד באביזרי מעקב 
מתאימים. 

כל מופע כזה היה אירוע מַרשים בחיי היהודים בעיר. דוּבר עליו ימים רבים לפני ההופעה, 
ולא אחת נמכרו כל הכרטיסים ימים רבים לפני יום המופע. היו מתקבצים באולם יהודים 

מכל שכבות האוכלוסיה היהודית, מבוגרים וצעירים גם יחד, ולפעמים היו מביאים גם ילדים 
קטנים. ביקרו במופעים גם כאלה שלא ידעו יידיש. מפה ומשם אפשר היה לראות בן-זוג או 
שֶכן טורח בלחש במלאכת התרגום תוך כדי ההצגה. 

המבוגרים שבין הצופים באו למופעים אלה להתרפק על העָבר, ומדי פעם נשמעו בקהל 
קריאות הדורשות להשמיע שיר זה או אחר המוכר להם מימי-הנעורים. הצעירים לעומת 
זאת באו כדי לטעום מהתרבות היהודית, אפילו כשהיא סטָרילית ומצונזרת, וכן לחוש 
שייכות עם הכלל היהודי. 

על גילויים בודדים של פעילות ציונית במינסק כבר בשנות השישים המוקדמות, שבעָטיים 
נרדפו אנשים, נאסרו והוגלו, אפשר ללמוד מפרשת אנאטולי רובין שעליה סיפר בספרו 
"מגפיים חומים, מגפיים אדומים", ועוד. כל מקרה היה בעל מאפיינים משלו, החל מחינוך 
יהודי לאומי שרשי העובר מאב לבנו, דרך התודעוּת לציונות בעקבות שהָיָה משותפת עם 
ציונים במקומות מאסר והגליה, ועד לחיפוש עצמי, כנער, אחר הזהות האמיתית. 
במלחמת ששת-הימים היתה נקודת-מפנה בתהליך התגבשותה של תנועה ציונית במינסק. 
לבבות היהודים מֶלאו גאוה עם ניתוץ הדימוי של היהודי הפחדן והחלשלוּש -- דימוי 
שרְווח בקרב עם הארץ בברית-המועצות, וצָל הדימוי הזה הָעִיב אף על הדימוי העצמי של 
היהודים עצמם. להיות יהודי הפך מאז לדבר מכובד, ורבים התחילו להתגאות בכך בפומבי 
וּלשחר לחברת יהודים אחרים. הלך-רוח זה איפיין במיוחד את הנוער היהודי. כל זה יצר 
אווירה נוחה להתחדשות התנועה הציונית ולהינְצרוּת חוג פעילים ציוניים במינסק שחיפשו 
דרך לפעילות ציונית תכליתית. 

ראשיתו של חוג זה בשלהי שנת 1967 היתה מִצַעָר: יצחק ז'יטניצקי, ישראל רש"ל, 
אנאטולי רובין. אך תוך זמן קצר מצטרפים אליו פליקס גורדין, ו. פיקולין, אהרן צייטלין, 
מרדכי קוּרלנד, רוזה רְליס, משפחת לוין ואחרים. 

הפעולה הראשונה שננקטה היתה הקמת קשר הדוק עם ציוני ריגה. קשר זה נוצר בעזרת 
משפחת ינקלביץ מריגה שבילתה את שנות גלותה בסיביר ביחד עם משפחת ז'יטניצקי, 
ובעזרת אלי ואלאך, סטודנט ריגאי שלמד באוניברסיטה, וקשר קשרים עם הנוער היהודי 
במינסק. מאוחר יותר נטוֶה הקשר גם עם ציוני מוסקבה, בעזרתו של אנאטולי רובין שהכיר 
רבים מהפעילים הציוניים של מוסקבה בתקופת מאסרו ושהייתו במחנה. טיפוחם והידוקם 
של קשרים אלה היו רבי-חשיבות לגבי החוג הציוני של מינסק. ריגה היתה באותם ימים 
המרכז הציוני המאורגן ביותר בבריה"מ. משם אפשר היה לקבל חומר מודפס ומצולם 
בכמויות גדולות יחסית וללמוד שיטות פעולה. מוסקבה, לעומת זאת, היתה המרכז 
הבינלאומי של בריה"מ, ובה מקום"מושבם של נציגי התקשורת המערביים. כן ביקרו 
במוסקבה תיירים יהודים רבים. הקשר עם החוג הציוני של מוסקבה איפשר לחוג המינסקאי 
להעביר לישראל ולמערב מידע על הנעשה במינסק, על פעולות המחאה שננקטו וגם את 
שמות הפעילים, דבר שהינוָה בימים ההם מעָין תעודת-ביטוח מפני פעולות חריגות של 
הקג"ב. 

יותר מאוחר נקשרו קשרים גם עם החוגים הציוניים של וילנה, לנינגראד וקישיניוב. 
החוג הציוני של מינסק, כמו חוגים במקומות אחרים ברוסיה הסוביטית, פעל בשלושה 
תחומים עיקריים: א. מאבק למען עליה ארצה; ב. לימוד והפצה של השפה העברית ושל 

תרבות ישראל; ג. הרחבת החוג ויצירת קשרים עם חוגים ציוניים ברחבי ברית-המועצות. 
בתחום הקשרים הארציים ברצוני לציין עוד כמה אירועים בעלי חשיבות. בחורף 1969 נערך 
בלנינגראד כנס ציוני כל-ארצי חשאי. נציגה של מינסק בכנס היה יצחק ז'יטניצקי. בקיץ 
0 אמור היה להתקיים מחנה-קיץ של נוער ציוני מכל רחבי ברית-המועצות. ממינסק 
יצאו שלושה משתתפים: ליאוניד יפה, ישראל רש"ל ובחורה בשם לורה. המחנה נועד 
להתקיים על גדת הנהר דניסטר במולדביה, אך בהגיענו לקישיניוב, נפגשנו עם אלכסנדר 
הלפרין, שבאמצעותו תיאמנו את השתתפותנו במחנה, ומפיו נודע לנו שעבר על קישיניוב 
גל מעצרים. רוב העצורים, ובתוכם הלפרין עצמו שנעצר מאוחר יותר, נשפטו במשפט- 
קישיניוב ובמשפטדלנינגראד השני. עקב כך הועתק מקום המחנה באורח מאולתר אל חוף 
הים השחור, בסביבות אודיסה. בחורף אותה שנה נחקרו כל שלושת משתתפי המחנה 
המינסקאיים על-ידי המדור היהודי של קג"ב במינסק, אך לא הועמדו למשפט. 

נוסף לכך נערכו ביקורים הדדיים וקוּים קשר רצוף עם קהילות מוסקבה, לנינגראד, ריגה, 
קישיניוב, וילנה. 

שאיפתנו הגדולה היתה להגיע למירב הנוער היהודי וכך עלו מתוך החוג "מגייסים". הבולט 
ביניהם היה אַלִיק קלוּץ'. לקשָריו הענְפים בקרב הקהילה היהודית במינסק נודע מבחינה זו 
ערך רב. כן פעלו בתחום הזה אהרן צייטלין, פליקס גורדין, נחום אולשַנסקי ומרדכי קוּרלנד. 
היה מאבק על נפשו של כל יהודי, והמאבק הזה נשא את פריו בשנים מאוחרות יותר. 
בתחום הפצת השפה העברית ותרבות ישראל היה חומר-הלימוד מועט והגיע לידינו בדרכים 
שונות, אם ליגאליות, במשלוחי דואר מישראל, אם בלתי-ליגאליות. חומר זה צולם והודפס 
בתנאי מחתרת, תוך סכנת נפשות והופץ בין הנוער היהודי. חייבים היינו גם לדאוג למקומות 
מסתור במקרה של חיפוש. 

בנוסף למקראות ללימוד עברית, כלל החומר גם פרקים בתולדות ישראל, פרקים מפתבי 
ז'בוטינסקי, נאומו של גדעון האוזנר במשפט אייכמן, קטעי תרגום מספרו של ליאון יוריס 
"אָכסודוס", ועוד. כן נערכו במינסק חוגים ללימוד השפה העברית. בחוג הראשון לימדתי 
אנוכי, אחר-כך הצטרפו כמורים צייטלין, גורֶלִיק ואחרים. כן ייחדנו תשומת-לב לחגים 
היהודיים. נוהגים היינו לבקר בחגים בבית-הכנסת, כמעשה הפגנה והזדהות, למרות שרוב 
רובו של הנוער היה חילוני, ואף לא ידע להתפלל. אחרי-כן היינו מתכנסים באחד הבתים 
וחוגגים ברוב עם. בחגיגות הללו השתתפו עשרות אנשים ולפעמים נערכו ההתכנסויות 
ביותר ממקום אחד בו-זמנית. מקובל היה להקדים לחגיגה הרצאה על הרקע ההיסטורי 
והלאומי של המועד המוּחג. במהלך האירוע היינו שרים שירים עבריים, או שירים ביידיש, 
או אפילו שירים ברוסית בעלי תוכן ציוני-לאומי, נִינָנוּ תקליטים ישראליים, התווכחנו על 
בעיות העם היהודי והציונות. כמעט תמיד נכחו באירועים אלה גם אנשים חדשים, שזו להם 
פגישה ראשונה עם עולם הציונות, וכך נוצל האירוע החברתי ל"עשיית נפשות" לציונות. 
בכללו היה החוג הציוני במינסק של סוף שנות השישים חברה צעירה ותוססת. 

באותה תקופה גם פורחת היצירה המקורית בקהילת מינסק. נכתבים שירים בכל השפות: 
עברית, רוסית ויידיש, שירים סאטיריים המשקפים את המציאות האנטישמית בברית- 
המועצות, שירי הזדהות עם מדינת ישראל ושירי געגועים לציון. שירים אלה הועברו מפה- 
לאוזן ונפוצו בכל הקהילות היהודיות של בריה"מ. שיר אחד, שנתפרסם יותר מאחרים גם 
בבריה"מ וגם מחוצה לה, הוא השיר "כָּחוּל ולֶבן", נכתב על-ידִי בשנת 1969. 


במינסק אחרי המלחמה 3+ 


המאבק על העליה ארצה 


גולת-הכותרת של הפעילות הציונית היא המאבק על העליה. שערי בריה"מ מתחילים 
להיפתח כסדק צר משנת 1968-1969, ברם מצבם של רוב יהודי בריה"מ המבקשים לעלות 
ארצה עודנו עגום. מצב דומה שורר גם במינסק. בשנת 1969 יוצא ממינסק ארצה אנאטולי 
רובין, אחריו בשנת 1970 יוצאת את מינסק משפחת ד"ר בורשטיין. אך מרבית יהודי מינסק 
המבקשים לעלות לישראל: משפחות ז'יטניצקי, רש"ל, סקלאר, רְליס, קוּרלנד, מילבסקי, 
צייטלין, גָלר, שרקין, לוין, אולשנסקי, אובסשיצ'ר, ורבים אחרים נתקלים בסירוב מצד 
השלטונות. הם מנהלים מאבק עיקש, ובאוירה של אותם ימים הוא אף נראה חסר-תקוה. 
אחדים מהמבקשים מאבדים את מקום-עבודתם או מגורשים ממקום-לימודיהם. על אחדים 
מאיימת סכנת גיוס לצבא האדום. אך הם אינם מתיאשים. המאבק הוא רב-צורות, הָחל 
בבקשות רשמיות וערעורים על הסירוב שנתקבל מהשלטונות. הערעור מוגש לכל הערכאות 
עד לראש ממשלת בריה"מ ונשיא בריה"מ. אחרי קבלת הסירוב בערכאה הגבוהה ביותר 
מוגשת בקשה חדשה, והתהליך חוזר חלילה. נשלחים מברקי מחאה לסוביט העליון של 
בריה"מ ולממשלת בריה"מ. המסורבים חותמים על עצומות הקוראות לעזרה ומופנות 
לממשלת ישראל ולממשלות המערב, והעצומות האלו מוברחות למערב. כל זה נעשה תוך 
תיאום הדוק בין כל המבקשים לעלות. ואם שהסיכויים קלושים ביותר, אופפת את האנשים 
עקשנות אין קץ ומין אופטימיות משיחית שבסופו של דבר אכן יצליחו לחולל את הבלתי 
יאומן. 

ואמנם יום השחרור הולך וקְרֶב, אך לא לפני המאמץ האחרון בנסיון לשבור את חומת 
הסירוב. 

בחודש פברואר 1971 החלטנו, כל עשר משפחות מסורבי-העליה, לבצע פעולת-מחאה 
שתעורר הד ציבורי בינלאומי. הוחלט לארגן שביתת-שְבֶת במשרד-הפנים של רוסיה- 
הלבנה. המבצע תוּכנן והוּכן בצורה מדוקדקת, כולנו ידענו מה עלינו לעשות. ההודעה על 
הפעולה נמסרה בעוד מועד באמצעות קשרינו במוסקבה, לנציגי התקשורת המערביים. 
ההודעה המוקדמת גם מנעה מאתנו, למעשה, כל אפשרות נסיגה, מבלי לאבד את אמינותנו. 
יום הפעולה הגיע. סמוך לשעה 11 בבוקר נתכנסו כל משתתפי שביתת-השָבת, בקבוצות של 
2 אנשים, במקומות שונים הסמוכים לבנין משרד-הפנים. דקות מספר לפני השעה 11 
התחלנו להסתנן אחד-אחד, כדי שלא לעורר את חשדו של הזקיף לבנין. בשעה 11 בדיוק 
היינו כולנו מכונסים בפנים. הוצאנו עצומה שהוכנה מבעוד מועד ובה פורטו כל דרישותינו, 
והגשנו אותה לקצין תורן. השוטר נדהם. כנראה שזו היתה לו הפעם הראשונה שנתקל 
בפעולה מסוג זה. 

אחרי התרוצצות של קצינים זוטרים שנמשכה כחצי שעה, הוזמָנו כולנו לחדר-המתנה רחב- 
ידיים. לשם הגיע קצין בדרגת קולונל שהציג עצמו כמפקד אגף המנהלה של משרד-הפנים. 
התחיל דין-ודברים ממושך שבו ניסה הקצין לחליפין לאיים ולשכנע בדרכי-נועם, לסרב 
באופן מוחלט ובו-זמנית לנסות לפָלג את הקבוצה על-ידי רמזים שכוּונו לחלק מאתנו, כאילו 
סיכוייהם לצאת את בריה"מ טובים יותר, ובלבד שלא יפעלו במשותף עם היתר. 

אך דבר לא הועיל. נשארנו איתנים ומלוכדים. 

דרישתנו היתה פשוטה: טענו שאנו אזרחים סוביטיים שומרי-חוק, ומוכנים לקבל אפילו 
סירוב לבקשתנו לצאת את בריה"מ ולעלות לארץ, ובלבד שסירוב זה יתבסס על החוק 
הסוביטי וינומק בסעיפי החוק המתאימים. בכך העמדנו את השלטונות במצב לא נעים. מצד 


4+ ישראל רש"ל 


אחד לא נמָנו להם שום אמתלה לטפל בנו ביד קשה כבמפירי חוק, ומצד שני ידענו שהחוקה 
הסוביטית אכן מבטיחה לכל אזרח זכות להגירה חָפשית. 

לבסוף, אחרי ויכוח שנמשך כשעתיים ויותר ונוכח עמדתנו הנחושה שלא לעזוב את הבנין, 
הוסכם על פשרה: הקולונל התחייב שבתוך עשרה ימים יקבלו הכל אחת מהשתים: או 
היתר-יציאה או סירוב מנומק על-פי החוקה בהתאם לדרישתנו. בזה סיימנו את שביתת- 
השָבת. 

ימים מספר אחר-כך חל חג הפורים. בביתנו נערך ערב חגיגי בעם רב ובשמחה המאפיינת 
את חג הפורים. כל משתתפי השביתה היו נוכחים. ואז נתברר שלשלוש משפחות -- 
מילבסקי, לוין ורְליס, התקשרו ממשרד-הפנים והודיעו שעליהן להתייצב למחרת במשרד- 
הפנים, וכנראה מדובר בקבלת היתר-יציאה. כן נאמר להן לבוא לבד. שוב עמדנו בפני נסיון 
לפלג אותנו, אך הפעם היה המצב קשה הרבה יותר. כל אלה שלא נכללו בין המוזמנים 
למשרד-הפנים חששו להביע עמדה, שמא יתפרש הדבר כלחץ על שלוש המשפחות 
המאושרות בעלות הסיכויים הטובים לקבלת היתר-יציאה. אך המאבק המשותף הממושך 
ליכד אותנו מעָבר לכל חשש. כל שלוש המשפחות -- לוין, מילבסקי ורְליס הודיעו ללא 
היסוס שבדעתן להמשיך לפעול בקבוצה עם כולנו, אף שהדבר עלול לפגוע בסיכוייהן 
לקבלת היתר-היציאה. 

וכך הופענו למחרת בבוקר, כל הקבוצה כולה, במשרד-הפנים. הקולונל הותיק הזעיף פניו 
כשראה את כולנו. הוא הזמין את שלוש המשפחות אל משרדו והודיע להן על קבלת היתר- 
יציאה, אך עם זה נזף בהן על שיתוף הפעולה עם שאר אנשי הקבוצה. אבל הזוכים 
המאושרים לא זו בלבד שלא התנצלו על שהביאו את כל המשפחות למשרד, אלא טענו 
בתוקף שאין זה צודק ליָסר את שאר המשפחות באי ודאוּת. משום מה ויתר הקצין והזמין 
את יתר המשפחות פנימה, אחת-אחת, ובישר להן את הבשורה המשמחת. כולן, פרט 
למשפחת סקלאר, רשאים לעזוב את בריה"מ. לגבי משפחת סקלאר הובא נימוק בטחוני 
שנגדו לא יכולנו לטעון מאומה. עלי לציין שגם משפחה זו הורשתה לצאת חודשים מספר 
לאחר מכן. 

שמחתנו לא ידעה גבול. התגשם החלום שלא העזנו לחשוב שאכן יתגשם כה מהר. כל 
המכשולים הביורוקראטיים שעוד עמדו לפנינו התגמדו כלא היו. איש לא הודאג מכך 
שניתנו לנו רק 10 ימים לעזוב את בריה"מ. תוך עשרה ימים לעזוב חיים של עשרות שנים, 
לעזוב הכל, לארוז את מיטלטלינו המעטים ולצאת. 

עשרת ימים אלה הפכו למסכת רצופה של פרידה מקרובים, יקירים וחברים. דלתות הבית. 
לא נסגרו. אנשים שלא הכרנו קודם באו לאחל לנו הצלחה ולהביע תקוָה לפגישה קרובה 
בארץ-ישראל. 

עשרה ימים חולפים כמו בחלום. עולים על הרכבת למוסקבה. שלום, רוסיה, אנחנו נוסעים 
הביתה ! 

עם יציאתנו נפרץ הסכר, ומאות רבות של יהודי מינסק הלכו בעקבותינו ועלו לישראל בין 
השנים 1976-1971, עד שזרם העליה נידלדל ונפסק כמעט כליל. 

אך ללא צל של ספק יימשך התהליך שהתחיל בשנות ה-60, וביום מן הימים נזכה לחידוש 
העליה ממינסק. 


שלמה אבן-שושן 


משהו על 
ארגון יוצאי מינסק 
ובנותיה בישראל 


מצבת-זכרון במינסק 
לחמשת אלפים יהודים 
שניספו מידי הצורר. 
ליד מצבה זו 
מתכנסים יהודי מינסק 
מדי שנה בשנה 

ב-9 בינואר 

לטקס זברון. 





בכרך שני זה של הספר "מינסק עיר ואם", ספר שהוא אולי גוּלת-הכותרת במבצעי ארגון יוצאי 
מינסק ובנותיה בישראל, ראוי היה ליחד מקום נרחב לפָעלו של הארגון מאז ועד הָנה, כששני 
הכרכים, על אלף ומאתיים עמודיהם, מעידים במוּחש על עמלו שלא נכזב! לצערנו, לא איסתייעא 
מילתא! מזכירי הארגון, יהודה גורדון ויצחק זבירין, ורבים מפעיליו ונאמניו, שיכלו לסקור את מסכת 
הפעולות על סמך ידע אישי, הלכו לעולמם. מאחר שפעלו בהתנדבות, ללא סיוע של מנגנון משרדי, 
לא הותירו אחריהם גם ארכיון מסוּדר שעשוי היה לתת תמונה מלאה של פעולות הארגון. חברי 
גרשון מן (גוטמן מינקוב), מותיקי פעילי הארגון, שהיה גם הפותח במרבית כינוסיו השנתיים, העמיד 
לרשותי את החלק בארכיונו האישי המעוגן בארגון יוצאי מינסק, ועל-פיו אני מנסה להעלות משהו 
על הארגון ופעולותיו. 

יש להניח שמפגשים של ותיקי העולים ממינסק ובנותיה משנות העשרים והשלושים נערכו גם 
לפני הקמת הארגון, אך חורבנה של קהילת מינסק בידי הנאצים בשנים 1944-1941, בנוסף למסע 
השמָד הרוחני בתקופת השלטון הסוביטי -- המריצו את יוצאי מינסק ביתר שאת ליזום את הקמת 
הארגון. 

המסמך המתועד הראשון מלמד על כינוס-אזכרה של יוצאי מינסק וסביבתה ב-27 בינואר 1955. 
לקראת הכייוס הוכנה תערוכת תמונות ומסמכים על קהילת מינסק בעָבר ובשואה. לפי המפורט 
בהזמנת הועדה היוזמת, עמדו להשתתף בכינוס זלמן שזר, דוד זכאי, הרב אשר קרשטיין, חנה רובינא, 
מנחם הלוי (איצקוביץ) ועוד. בדברי הפתיחה שלו אמר גוטמן מינקוב (גרשון מן) בין השאר: "אין 
אנו באים להוסיף עוד לאנדסמאנשאפט על הקיימים או להקים כולל מיוחד לשם פירוד-לבבות! 
מלכדת אותנו החרדה לבל יאבד ניר תככר לאחינו שניספו בשואה וּלפָעלם". באותו כינוס דיבר יהודה 
גורדון "על הארגון בעבר ולהבא". מניסוח זה אנו למָדים שאכן היה צָבר שקדם לכינוס ראשון זה. 

6+ שלמה אבן-שושן 


כבר בכנס ראשון זה הותוו עיקרי המשימות של הארגון: איסוף תמונות, מזכרות, כתבי-יד וכיו"ב 
על מאורעות, מוסדות ואישים שפעלו במינסק והסביבה, אזכרות שנתיות לזכר הנספים בשואה 
והנעדרים בארץ, מפעלי-הנצחה שונים, ובראש-וראשונה ספר-מינסק, פגישות עם עולים חדשים 
ממינסק, ועוד. 

ואכן מאז, שנה-שנה, נערכו כינוסי-האזכרה השנתיים, שצָוות מארגניהם וקהל משתתפיהם 
משתנה-והולך בדרך הטבע משנה לשנה. בתכניות הכינוסים מַשתלבים שמות נוספים על אלה שכבר 
נזכרו, כגון המינסקאים ד. ב. מלכין, משה קליוטש, שלמה אבן-שושן, נחמיה מכבי, דוד כהן, לאה 
פרלמן, אריה רם, אריה דולצין, ישראל ריטוב, יצחק זבירין, אברהם אבן-שושן, דב גינזבורג, וכן 
אישים שאינם מינסקאים: ד"ר מ. דבורז'צקי, בנימין וסט, גב' קצרגינסקי, יצחק צוקרמן, ד"ר יהודה 
סלוצקי, ועוד. כן גדלה השתתפותם של העולים החדשים, ניצולי הגיטו ופרטיזנים: אליעזר לידובסקי, 
ריבה חמילינסקי, מרים (קטיה) טוקרסקי, יוכבד אייברמן-רובנצ'יק, יעקב גרינשטיין, חנה קירשבוים, 
בלה גרינשטיין, אנטול ורטהיים, שלום זורין, זיאמה טלסין, זֶליג יפה, נחום אולשנסקי, ועוד ועוד. 

חוזרי הארגון, המצורפים על-פי רוב להזמנות לכינוסים השנתיים, דנים בעיקר בענינים ארגוניים 
ובתכניות הנצחה שונות, שמקום ראשון בהן תופס ספר-מינסק. על פרשת ספר-מינסק נכתב בהרחבה 
על-ידי כותב הטורים האלה ברשימה שבשולי הכרך הראשון, ואין מקום להוסיף. לעומת זאת נציין 
כאן כמה פעולות נוספות. 

במלאת שלושים לפטירתו של איש-מינסק מנחם הלוי (איצקוביץ) נערך בבית הקק"ל בתל-אביב, 
ביום ט' באייר תשכ"ד, ערב-אזכרה רב משתתפים. מאנשי מינסק הופיעו בערב זה ד"ר משה 
קליוטש, שמואל אבינועם (צוקרמן), דוד כהן, לאה פרלמן. ומקץ 12 שנים, בכ"ד באייר תשל"ו, 
נערך באולם בני-ברית בתל-אביב ערב אזכרה בשלושים למותו בנְכר של הלוחם ופעיל-העליה 
במינסק שלא זכה להגשים משאת-נפשו לעלות לארץ-ישראל, הקולונל יפים דוידוביץ. ובין 
המספידים -- חברו של דוידוביץ, איש-מינסק, הקולונל נחום אולשנסקי. 

עם התחדשות העליה בשנות ה-70 מברית-המועצות, וממינסק בפרט, נערכו פגישות לקבלת פני 
העולים החדשים. בפגישה ביום 11.11.71, בהשתתפות איש-מינסק, גזבר הסוכנות, אריה דולצין, 
השמיעו דבריהם גרשון מן, ליאו גולדברג, ארקדי לוין, גורדין, זליג יפה, סגל, שלום זורין, מרים 
טוקרסקי ודוד כהן. מר אריה דולצין, גם כשהיה ליו"ר ההסתדרות הציונית העולמית, כיבד בנוכחותו 
ובהשתתפותו אחדים מכינוסי הארגון. 

ביָזמַת ועד הארגון אימצה קבוצת גבע בעמק-יזרעאל את קהילת מינסק. ב-29 ביוני נערך בקבוצת 
גבע כנס עולים רב-משתתפים ועתיר-רושם. 

ראוי לציין גם את "ערב יהדות בילורוסיה" שנערך ב-22.6.69 בבית-התרבות של ההסתדרות 
ברמת-גן, ע"ש איגוד יוצאי מינסק בניודיורק, שאותו פתח והינחה דוד כהן והשתתפו בו ד"ר יהודה 
סלוצקי ואנטול ורטהיים. בערב זה נפתחה גם תערוכת תצלומים מאלפת על קהילת מינסק. 

לעזרת עולים חדשים נזקקים הוקמה ב-1972 קופת גמילות-חסדים על שמו של יו"ר הארגון ליאו 
גולדברג ז"ל. אלמנתו, עליזה גולדברג, תרמה את הסכום הראשון. ועדה מיוחדת טיפלה במתן 
ההלוואות לנזקקים. 

ליאו גולדברג הגה גם את הרעיון של הקמת מצבה לזכר קדושי מינסק בבית-העלמין בקרית-שאול 
בתל-אביב, אך לא הספיק להגשים את משאלתו. אף לכך תרמה משפחתו סכום כסף. ובזכות מאמצם 
העקשני של חברים, ביחוד דב גינזבורג ואברהם אבן-שושן, קם הדבר והיה. 

ביום כ"ט באדר ב' תשל"ו, 31.3.1976, נערך בבית-העלמין בקרית-שאול בתל-אביב טכס אירועי 
יום-הזכרון השנתי לקהילת מינסק והסביבה. בהובלת אפר הקדושים שהועלה מקברי האחים במינסק. 
הטמנתו וכיסויו השתתפו דב גינזבורג, אברהם אבן-שושן, נחמיה מכבי, נחום אולשנסקי, גרשון מן, 
יצחק זבירין, יעקב גרינשטיין. אחרי גילוי המצבה בידי עליזה גולדברג ועליזה מכליס-קצוביץ, פרקי 
תהילים וקדיש כללי, נאמרו דברי הספד על-ידי גרשון מן, הרב הראשי לתל-אביב-יפו ידידיה פרנקל, 
אריה דולצין, הרב מ. צ. נריה והרב חיים צימבליסט. 

ליד מצבת הזכרון 
לקדושי מינסק ובנותיז: 
בבית-העלמין בתל-אביב 
מימין: דב גינזבורג 
משמאל: גרשון מן 





עם תום הטכס הוסע הקהל לכנס האזכרה השנתית בבית-הסופר ע"ש טשרניחובסקי בתל-אביב. 

מאז נוסף עוד מקום התנעדות ליוצאי מינסק הבאים לכנס האזכרה השנתי -- ליד מצבת הזכרון 
לקדושי מינסק בבית-העלמין בקרית-שאול. 

בכ"א באדר תשמ"ב, 16.3.82, בטכס ההתיחדות השנתי ליד הגלעָד בקרית-שאול עם זכרם של 
קדושי מינסק, שקְדם לכנס-האזכרה ברמת-גן, בבית-התרבות של ההסתדרות ע"ש איגוד יוצאי 


מינסק בניו"יורק, אמר גרשון מן, בין השאר, "ישָמש גלעָד זה, שאנו מכונסים לידו, יד ושם 
לקדושינו, ואות וסמל לחָרדתנו שלא יישכח זכרם". 


ואכן, באותו מעמד, בהתיעצות לאחר הטכס, הוחלט לעשות את כל המאמצים ולמָמש גם את 
הוצאת הכרך השני של הספר "מינסק עיר ואם" -- מאמצים שנשאו פרי. 


תמה סקירתנו המרפרפת-בהכרח על ארגון יוצאי מינסק ופעולותיו. ואידך -- זיל גמור בין דפי 
הספר. 


פריט 
ממצבת-הזכרון 
לקדושי קהילת 
מינסק ובנותיה 
בבית-העלמין 
בקרית-שאול 
בתל אביב 





זכרי אישים 


השתדלנו לפקוד במדור זה את זכרם של אישי מינסק שאינם עוד בחיים, ועיקר פָעַלם מעוגן בתקופה 
שלאחר 1917. ודאי שאין רשימת האנשים הנפקדים מלאה, בעיקר מטעמים שהזמן והתנאים גרְמוּם, 
ואין צריך לומר שלא היה ביכולתנו לציין במדור זה את רבבות בני מינסק שניספו בשואה ואשר על 
אחדים מהם מסופר בעדויות מהשואה המובאות בספר. 

והלא גם כל דפי הספר כולם הם בחינת מצבת-זכרון לקהילת מינסק, לתפארת עבָרה ולשחור חורבנה, 
הרוחני והחמרי גם יחד. ושמא גם צפוּנה במקצתם בשורה-מעט לפעמי ראשית התחדשותה של 


קהילת מינסק על אדמת המולדת. 


צבי אבן-שושן (רוזנשטיין) 

נולד במינסק, בשנת תרנ"ח (1898), לאביו 
המורה והסופר חיים-דוד רוזנשטיין ולאמו 
רושקה בת ר' שלום פינקל. גמר בית-ספר ריאלי 
במינסק ולמד עד 1921 באוניברסיטה בחרקוב 
ובאינסטיטוט למדעי-כלכלה בעיר זו. 

היה פעיל מנעוריו בתנועה הציונית, תחילה 
באגודות-נוער בעיר מולדתו מינסק ואח"כ 
בהסתדרות| הסטודנטים הציונים "החבר" 
בחרקוב. ב-1917, עם המהפכה ברוסיה, הצטרף 
ל"צעירי-ציון". היה פעיל במוסדות התנועה, 
פירסם מאמרים בעלי אופי עיוני בעתונה "ערד 
און ארבייט", וכן חוברת ברוסית מוקדשת 
לשאלות התנועה. 

ב"1920 הכין, בעזרת חברים אחדים, את 
הועידה השלישית הכל-רוסית של "צעירי-ציון", 
שהכריזה על צ"ס כעל מפלגה צונית- 
סוציאליסטית. היה המרצה בועידה בשתי 
שאלות-יסוד: הבסיס האידיאולוגי של המפלגה 
והמצע הפוליטי שלה, ונבחר למרכז המפלגה. 

ב"1921 נסע מרוסיה במשלחת צ"ס לקונגרס 
הציוני ה-12 בקארלסבאד. השתתף בהקמת 
"הברית העולמית של צ"ס -- צעירי-ציון" 
והשתקע בווארשה כחבר המזכירות של הברית 
העולמית. היה מעורכי העתונות המפלגתית: 
הבטאון באידיש, "באַפרייונג", והבטאון בעברית 
-- "העובד". 

עלה לארץ ב-1926 והלך לקבוצת מרחביה. 
בעבודה חקלאית התמיד עד 1930, כאשר נדרש 
ע"י הועד הפועל של ההסתדרות לצאת בשליחות 
לווארשה, לעריכת עתון "החלוץ", "העתיד". 
ב"1932 היה למזכיר ההסתדרות העולמית של 
"החלוץ". ערך ספרים וכתב חוברות בשאלות 
"החלוץ". 

בשובו לארץ ב-1934 הלך לקבוצת גבת, אך 
כעבור זמן-מה נתבע ע"י ההסתדרות לעמוד 
בראש מחלקת העליה ו"החלוץ" בועד-הפועל. 
מאז עבד בועד"הפועל בתפקידים שונים. משנת 
9 ועד פטירתו כיהן כמרכז ועדת הבקורת 
המרכזית של ההסתדרות. 

השתתף בקונגרסים ציוניים. פירסם מאמרים 
בהוצאות התנועה בגולה ובארץ. כתב חוברות 
וערך ספרים בעברית וביידיש. ערך את המאסף 
"ההסתדרות", את ספריית "החלוץ" ביידיש, 
כגון מאסף ההסתדרות, כתבים נבחרים של ב. 
כצנלסון ועוד. וכן ערך סידרה של 12 חוברות 
ביידיש, "פארן החלוץ". 

בהוצאת "עם עובד" הופיע בשלושה חלקים 
ספרו: "לתולדות תנועת הפועלים בארץ- 
ישראל". 

ב-1956 נמנה עם יוזמי "ספר מינסק" וחברי 
נשיאות ועדת-הספר. 

נפטר בי' בסיון תשכ"ח, 6 ביוני 1968. 


זכרי אישים 


יוסף איידלמן 





ב-29 במאי 1984 הלך מאתנו יוסף איידלמן, 
מגדולי מהנדסי הבנין בארץ, והוא בן שבעים 
ושמונה במותו. 

יוסף נולד במינסק ב-25 בדצמבר 1906. מגיל 
צעיר היה פעיל בארגונים ציוניים וגם נאסר. 
בשנת 1925 עלה ארצה והצטרף לפלוגת הקיבוץ 
המאוחד שעסקה בבניָה. כעבור שנה הצטרף יחד 
עם חברי הפלוגה לקיבוץ יגור. עד מהרה התבלט 
בכשרונו וביצע בהצלחה בניית מבני מגורים 
ומשק, בריכה צילינדרית, כיפה ועוד. התעורר בו 
הרצון ללמוד ולהרחיב את ידיעותיו המקצועיות. 
בהסכמת האסיפה הכללית של הקיבוץ למד 
בטכניון וסיים את לימודיו בשנת 1933. מאז 
התקדם בתנופה במקצועו. הוא הקדיש את רוב 
זמנו לתכנון ולביצוע מגוּוֶן של מיבנים, והצטרף 
לסגל ההוראה של הטכניון. שם עלה מדרגת 
אסיסטנט עד לפרופיסורה. 

בהיותו חבר קיבוץ יגור, ריכז את תכנון כל 
סוגי המבנים של הקיבוץ-המאוחד. הקים בעין- 
חרוד את המשרד הטכני של הקיבוץ-המאוחד 
וכאשר עלה קיבוץ חדש על הקרקע, תיכנן 
בעבורו את תכנית הנקודה. היה פעיל ב"הגנה", 
השתתף בהקמת קיבוצים במסגרת "חומה 
ומגדל". כן תיכנן מיבנים רבים בימיה הראשונים 
של התעשיה הצבאית, תע"ש. 

בשנים הבאות הוא ייסד משרד לתכנן 
קונסטרוקציות והקדיש רוב זמנו לתכנון ולהקמת 
ממגורות. בנושא זה הוא הגיע למידת התמחות 
בין-לאומית שהעמידה אותו במקום הראשון 
בתחום זה בארץ. ממגורותיו מבטון מזוין ומפלדה 
מכסות את פני הארץ, מבאר-שבע עד לצפון. 
פעולתו היוצרת כמתכנן מחונן, הקשור עמוקות 
לבנין הארץ ולחינוך בוניה, ייזכרו לעד על-ידי 
חבריו ותלמידיו. 

פרופ' מ. רייס 

הרצל ברגר 





בנו בכורו של המנהיג הציוני, ‏ איש מינסק,: 
יצחק ברגר. נולד במינסק בי"ט באב תרס"ד, 
4. למד בבית-הספר הריאלי. בשנות 
1 חבר בתנועות הנוער הציוניות הבלתי- 
ליגאליות "השומר-הצעיר" ו"החבר". ב-1921 
עבר לפולין ומשם לגרמניה, למד באוניברסיטת 
יאָנה והוסמך לכלכלה וכד"ר למשפטים. עלה 
ארצה ב-1934. היה חבר מערכת "דבר" 
מראשית הופעתו, ממנהיגי מפא"י וחבר הכנסת 
מטעמה מראשיתה ועד פטירתו בכ"ח תשכ"ב, 
2. 

מקצת מדבריו, מאמריו ודברים עליו כונסו 
ב"ספר הרצל ברגר", הוצאת "דבר", תשכ"ו. 


מרדכי ברגר 





מרדכי (מאכס), אחיו הצעיר של הרצל ברגר, 
היה אחד הנאמנים והמסורים ביותר לענין 
מימושו והוצאתו לאור של ספר מינסק. מראשית 
התעוררותו של ארגון יוצאי מינסק, ב-1955, 
לרעיון הוצאת ספר-מינסק, נמנה מרדכי ברגר עם 
העושים והיוזמים. וכשהתחיל ענין הספר, 
ב-1972, לקרום עור וגידים, סייע מרדכי לעורך 
בכל מאודו -- בריכוז חומר, בתרגומים מרוסית 
ובשפע רצון טוב. ואכן, זכה מרדכי ברגר לראות 
את הכרך הראשון בהופעתו, ומיד נענה לקריאת 
העורך לטרוח בדברי תרגום לכרך השני. תכניות 

שהגה בלבו, לעשות לקידום הופעתו של הכרך 
השני, נטרפו מחמת מותו בכ"ד בחשון תשל"ז, 
6. 

מרדכי ברגר נולד במינסק ב"1906. עלה ארצה 
ב"1935. הוא נמנה עם עובדי "מגבית ההתגייסות 
וההצלה" ו"כופר הישוב" החל מ-1938 ועד 
חיסול המגבית בשלהי 1948. פירסם שני ספרים 
בהוצאת המוסיאון למסים: "כופר הישוב" 
(תשכ"ה, 1964) ו"מגבית ההתגייסות וההצלה" 
(תש"ל, 1970). 


יואל גוטרמן 





נולד ב-1907 בויסוקו-ליטובסק בבילורוסיה. 
מנעוריו במינסק הסוביטית הצטרף לתנועה 
הציונית והיה פעיל ביוָאוס"מ. נאסר ב"1926 
בעוון פעילות ציונית והוגלה לאשחאבאד, 
פולטוראצק לשעבר, בטורקמָניסטאן שבאסיה 
התיכונה. לאחר שעונשו הוחלף ב"גירוש" 
לארץ-ישראל עלה ב-1927 ארצה. 

תחנתו הראשונה בארץ היתה בראשון-לציון. 
עבד בפרדסים ובכל עבודה שנזדמנה. בשלהי 
8 עבר לחיפה והתחיל ללמוד בטכניון. סיים 
את לימודיו ב-1934 כמהנדס בנין. 

עבד כמהנדס במקומות שונים בארץ. ב-1947 
חזר לראשון-לציון ועמד בראש צוות מהנדסי 
סולל-בונה במקום. למעלה מעשרים שנה עבד 
בחברה זו עד שחלה קשה ונאלץ לעזוב את 
העבודה. 

היה חבר טוב ונלבב, איש רעים להתרועע. 
רעיָתו, דבורה רטנר, אף היא מינסקאית, טיפלה 
בו במסירות כל שנות חליו. 

נפטר בד' בתשרי תשל"ד, 28 בספטמבר 1976. 

שמחה ז'רקובסקי 


זכרי אישים 


ראובן גולדברג 






נולד במינסק ב-1908. עלה ארצה ב-19297 
מרוסיה שלאחר המהפכה. אחרי שנים של מאסר, 
גירוש וסבל, התחיל לבנות את חייו מחדש בארץ. 

הוא התחיל את דרכו המקצועית כמתלמד 
ועוזר למנהל-חשבונות, וסיימה כרואה חשבון 
מוּכר ומכובד. עבר כל שלבי הלימוד והבחינות 
בכוחות עצמו. 

שנים רבות היה פעיל בלשכת רואי חשבון 
בישראל. עם הקמת המדינה היה בין אלה שלחמו 
למען ארגון המקצוע ורישוי רואי חשבון בישראל 
באופן בלתי תלוי מהאגודות הבריטיות. היה בין 
הפעילים למען חקיקת חוק רואי חשבון וחיזוק 
מעמזה של הלשכה אשר לה הקדיש חלק ניכר 
מזמנו. 

בבטאון הלשכה ערך מדור לעניני מסים. ערך 
מדור למס הכנסה בבטאון הסתדרות הפקידים 
"שורות". 

נפטר ב-1979. 

נחום פריידקס 


לאה גולדין (מהרשק) 


ליזה העליזה, הצוחקת וצליל קולה נשמע 
ממרחקים; הנערה שחורת-העינים, בעלת הצמה 
הארוכה; תמיד מלאת-חיים ושמחה -- כזאת 
הכרתיה כבת עירי מינסק, והיא עדיין רכה 
בשָנים. נפגשות היינו בפעולות ב"החלוץ" 
בעירנו. היא -- כבת אגודת הנוער "קדימה" 
ואני ב"החבר". 

בית הוריה -- בית יהודי נאה, מתקדם 
ולאומי. שלוש בנות בבית גולדין, בעל חנות 
המנופקטורה, וליזה -- הצעירה ביניהן, נולדה 
בד23 בנובמבר 1905. 


זכרי אישים 


היה זה בשנת 1924, כאשר רבים מתנועותינו 
נלקחו לבית-הסוהר, וליזה גולדינה ביניהם. לחלק 
מן האסירים ניתנה אז העליה לארץ-ישראל 
כ"תחליף" לסיביר. היינו הקבוצה השניה מן 
"החלוץ" שזכתה לעלות לארץ. הקבוצה שלנו 
מנתה כ-30 איש. בתשעה באב עזבנו יחד את 
עיר-מולדתנו מינסק בדרכנו לארץ-ישראל וב27 
בספטמבר 1924 הגענו לארץ. 

התלכדנו בצוותא 15 איש להליכה לפלוגת עין- 
טבעון של קיבוץ עין-חרוד. לא קלים היו צעדיהן 
הראשונות של החברות בארץ ובקבוצה הצעירה. 
הבריאות שבבנות שמו פניהן לעבודת הבנין. 
הבנין בימים ההם -- רמתו הטכנית בארץ עדיין 
פרימיטיבית היתה, הכול בעבודת-כפים. 

הפלוגה בנתה רפתות ובתים לאנשי המושב. 
חלק מהחברים עבר לבלפוריה, בתוכם גם לאה, 
ושם היתה לפועלת-בנין, מלאת מרץ ושמחת- 
יצירה. וכאשר נדרשה עזרה למשק "גשר", עברה 
לשם לאה בין הראשונות. עד-מהרה השתלבה 
בחיי הקבוצה הקטנה, וכאן הקימה את קן- 
משפחתה. 

לאחר תקופת-מה חלתה. היא ידעה להתגבר, 
ליצור יחסים יפים והוגנים במשפחה ועם שתי 
בנותיה. ביקשה להיות להן חברה בחיים בכל 
השלבים. אולם גורלה כבר נחרץ. נפטרה בחָליָה 
ב-8 בינואר 1956. 

שרה ברישנסקי 





לאה גולדין-מהרשק ובתה הגר (כיום -- פלסנר) 

יהודה גורדון 





אני לא הייתי במינסק. אבל פעמים רבות ממש 
ראיתי אותה במו עיני. כשאבא היה מספר לי על 
מינסק ועל בית סבא, הייתי יושב לי, מדמיין 
לעצמי ורואה את מינסק שלי: עיירה יהודית 
עשירה ברוח. רחובות שאינם סלולים, מלאי 
שלוליות, והם עיסת בוץ אחת גדולה, תענוג 
לילדים וסיוט לאמהות. בתים שמבחוץ נראים 
כאילו מטים לנפול, אך בבואך פנימה מתחלפת 
הדלות במאור-פנים, בנכונות לעזור, בלמדנות, 
בטוב-לב יהודי. 

אבא סיפר לי את סיפוריו, לא רק לשם הפלגה 
בזכרונות, אלא מתוך תחושה שיש להנחיל 
לדורות הבאים את המורשת, את הפנימיות 
הרוחנית של קהילת מינסק המפוארת. הודות 
לשיחותיו אלה של אבא, היו לחיים היהודיים 
קסם מיוחד בעיני, ואני, שמעולם לא ראיתי 
"ישיבה" מבפנים, נמשכתי לאותו עולם שהיה 
מופלא כל-כך על-ידי מַצפן יהודי-ציוני שעָבר 
אלי בירושה והפך אותי מאליו לבן משפחה 
ציונית. 

פעם, בילדותי, פֶלטתי איזה ביטוי של הקלת- 
ראש בגוּלָה. אבא, בשיחה מיוחדת, אמר לי: "אל 
תזלזל ביהדות הגולה. תרבות יהודית עניפה 
הצמיחה יהדות זו". אבי, יהודה בן נח גורדון, 
שעלה ארצה בשנת 1920, ולמד זמן-מה בבית- 
הספר החקלאי "מקוה ישראל", היה חבר גדוד- 
העבודה בראש העין וממייסדי תנועת הנוער 
העובד, ידע שאני צבר המתקשה להבין את יהדות 
הגולה והמְנטאליות שלה, וניסה להטמיע בי את 
התחושה היהודית ואת הערגה להוויה יהודית. 

בילדותנו אין אנו רואים את הורינו ראיָה 
נכונה. רק לאחר זמן רב, לעתים לאחר שכבר 
נסתלקו מן העולם, אנו מתחילים להבין את 
רצונותיהם וחלומותיהם, מבינים עד כמה עולמנו 

הרוחני מושפע מן האישיות של הורינו, מן 
האוירה של הבית בו חיינו עמם. 

אבי שהושפע מחיי הקהילה במינסק וממוסדות 
הדת, החינוך, הצדקה והעזרה ההדדית שהיו 
מפותחים בה ביותר, למרות שאנשי הקהילה 
ברובם לא היו אנשי-ממון, היה רגיש לצרכי- 
ציבור, ובשנת 1928 הצטרף לשורות ה"הגנה", 
וצריפו ב"שכונת ברנר" שימש כבית-ועד לחברי 
ההגנה ולתושבי השכונה, | שהוכתר בה 
כ'"מוכתר". 

אבי, שנולד בשנת 1902, ספג בבית הוריו 
במינסק את האוירה היהודית, אהב את הזמר 
היהודי והוריש אהבה זו לנו, לבניו. אהבה זו 
הפכה אצלנו למסורת ערבי-שבת של שירה 
משפחתית, מסורת הנמשכת גם לאחר הסתלקותו 
בשנת 1967. 

לאבא היה יחס מיוחד לשימור ערכים 
היסטוריים בכלל ולהנצחת מינסק היהודית בפרט. 
וכשהוקם ארגון יוצאי מינסק והסביבה, הקדיש לו 
זמן רב וכיהן כמזכיר הועד. עם הקמת המדינה 
יזם את הקמת ארגון חברי "ההגנה" בתל-אביב 
והיה מפעיליו. 

עוד זמן רכ טרם הקמת בית התפוצות טען אבא 
כי צריך לאסוף ולשמר את החומר על יהדות 
מינסק כדי שהחומר לא ייעלם ושאפשר יהיה 
להנחיל את המורשת הזאת לתלמידי בתי-הספר 
הישראליים. אני רואה בספר-מינסק, ובשאר 
המוסדות שקמו להנצחת יהדות מזרח-אירופה, 
משום גישום משאלתו של אבא. 

אוּרי גורדון 

מינה דבירי (נובודבורסקי) 

מינה נובודבורסקי לבית ניסנוביץ נולדה 
במינסק ב-1886. אביה היה רואה-חשבון בחברת 
"תה ויסוצקי" באיזור מינסק. תחילה השתייכה 





מינה דבירי -- השניה מימין 


זכרי אישים 


לס"ר, והיתה חניכתו של המהפכן היהודי גריגורי 
גרשוני. בהפגנות 1905 במינסק הצליחה להתחמק 
מידי המשטרה פצועה וקרועת-בגדים. 

לאחר פרעות קישינוב, הפכה להיות ציונית 
נלהבת. ידעה עברית ותנ"ך על בוריים. נישאה 
לשלמה זלמן נובודבורסקי, בנו של הדיין 
מהאראדוק דוב נובודבורסקי, המוזכר בספרו של 
הרב מימון "שרי המאה". לאחר המהפכה ניסתה 
לברוח מרוסיה עם שני בניה, אך נתפסה ונאסרה. 
לאחר שחרורה ניסתה שוב לעבור את הגבול. 
לאחר תלאות רבות הצליחה להגיע לעיירה 
ראדושקוביץ שבה היה בסיס ציוני. לארץ-ישראל 
הגיעה ב19217. וכאן נפגשה עם בעלה ששהה 
בזמן המלחמה בארצות-הברית. נפטרה ב-1952. 


יפים דוידוביץ 

"נראה שאני אהיה היהודי הראשון המעונה 
למוות בתקופה שלאחר סטאלין. מעונה בעד 
השקפותי, בעד שנאת האנטישמיות, בעד קול 
האמת נגד נחלי השקרים וההשמצות כלפי עמי 
וכלפי מדינת ישראל. אך יקרָה אשר יקרה, אחזור 
על המלים של המהפכן הראשון ברוסיה. 
ראדישצִ'ב: הריני אותו אדם כפי שהייתי, ולעולם 
לא אהיה חיה, ולא עץ ולא עבד, אלא האדם עד 
לנשימתי האחרונה". 

דברים אלה כתב יפים דוידוביץ, איש מינסק, 
קולונל בדימוס, בפנייתו אל ארגוני הלוחמים 
במלחמת-העולם השניה. 

דוידוביץ נולד ב-1924. סיים לימודיו 
באקדימיה הצבאית על שם פרונזאָ וקיבל דרגת 
קולונל. נפצע חמש-פעמים במלחמת-העולם 
השניה, קיבל 15 אותות-הצטיינות ואות-כבוד של 
"מסדר הדגל האדום". 

יהודי גאה היה ולחם באנטישמיות, באפליית 
יהודים בצבא ונאבק למען יציאה חפשית 
לישראל. במכתב לברז'ניב, בסוף 1972, חשף 
עוּבדות אנטישמיות חמורות, ובכללן רצח ארבעה 
יהודים במינסק. לגבי התעללות הקג"ב בו, כתב: 
"ייתכן שבאחת החקירות לא אחזיק מעמד, אהיה 
עוד קרבן של האנטישמיות. נסיון החיים 'מלמדני 
שמשפחתי ואני יכולים לחיות בכבוד, כבני"אדם 
וכאזרחים, רק במדינה יהודית לאומית... מאמת 
זו לא אזוז, גם אם אצטרך להתחיל בכל הסבל 
מחדש". 


זכרי אישים 





יפים דוידוביץ נואם || 
ליד מצבת הזכרון | | 
לחללי גיטו-מינסק 
ב-9 במאי 1975 


היתר-עליה לא ניתן לו, בנימוק שהוא נושא 
עמו סודות צבאיים. והרדיפות וההתנכלויות 
נמשכו וקירבו את קיצו. התקף הלב החמישי 
שלקה בו -- הכריעו. הוא מת בכ"ד בניסן 
תשל"ו, 29.4.76. עשרות פעילי-עליה בבריה"מ 
האשימו בגלוי את השלטונות במותו של יָפים 
דוידוביץ. 


מרים דולצין 

רעייתו של משה דולצין ואמו של יו"ר 
ההסתדרות הציונית העולמית אריה דולצין. 

נולדה במינסק ב-1892. היגרה עם משפחתה 
ממינסק למכסיקו בשנת 1929. חינכה את בניה 
לאהבת העם והארץ. נפטרה במכסיקו בכ"ד 
באלול תשכ"ז, 29.9.67. בת 75 במותה. הובאה 
לקבורות בהר-המנוחות בירושלים בד' בסיון 
תשל"ג. 

ראה תצלומה ועליה ברשימתו של אריה 
דולצין, עמ' 243-240. 


משה דולצין 

נולד במינסק ב-1892. משנת 1929 במכסיקו. 
שם כיהן כנשיא "המזרחי", כסגן-נשיא קהילת 
נידחי ישראל, וכאחד מראשי קהילת מכסיקו. 

בפרקי שהותו הממושכים בארץ, היה פעיל 
בארגון יוצאי מינסק, השתתף בכינוסיו, היה חבר 
ועדת הספר, ומראשי התורמים למימוּן הוצאתו. 

נפטר במכסיקו בכ"א בחשון תשל"ט, 
8, והובא לקבורות בהר-המנוחות 
בירושלים בכ"ה בחשוָן תשל"ט. 

ראה עליו ותצלומיו ברשימתו בכרך א', עמ' 
1, וברשימת בנו אריה דולצין בכרך זה, 
עמ' 243-240. 

חיה ולקוביץ (מנוסוביץ) 





הכרתי את חיה במינסק בגיל צעיר. המהפכה 
הרוסית העירה את הנוער היהודי. רק חלק קטן 
ממנו התגבש לתוך תנועות-נוער ציוניות- 
חלוציות. כך נפגשנו לראשונה. 

ביתה היה בית יהודי חם. שם יכולנו להתכנס 
לשיחות ולפעולות שונות. בדרך-כלל חששו 
ההורים לפתוח לפנינו את בתיהם מחמת עינא 
בישא של השלטונות. 

חיה היתה בעינינו התדמית של "בת ישראל". 
כך תיארנו לעצמנו נערה חלוצה, מחוננת בענוה, 
בצניעות ובאהבת אדם. 

הגענו ארצה ב-19247. 

חיה עשתה את כל הדרך הארוכה בסבלנות 
ובהתמסרות חלוצית: ממינסק ועד חבורת הדרום 
ומשם לחפציבה על שפת הים ומשם לחדרה 
אכולת הקדחת ומשם לדגניה א' ומשם, ב19297, 
לביתה הקבוע -- קבוצת גבע. וכל דבר שעשתה 
-- עשתה בשלמות וביושר. היא יצרה בפינתה 
אוירה של ניגון, ספר טוב ותחושת תרבות יהודית 
עמוקה. 

נולדה במינסק בפברואר 1905. נפטרה בגבע 
ב"1 בספטמבר 1982. 

אריה רם 

שמעון ולקובי 
וק 





נולד במינסק ב-8 ביולי 1883. השתתף 
מנעוריו | בתנועה | הציונית-הסוציאליסטית 
וב"החלוץ". עשה שנים מספר בגדוד "החלוץ" 
ע"ש י. ח. ברנר ביארצְבוּ. בילה שנים בגירוש. 
עלה לארץ בשנת 1929. שנים הרבה עבד 
בלשכת-המס בפתח-תקוה. הצטיין בזמרה 
והשתתף במקהלת פתח-תקוה. נפטר ב-127 
בספטמבר 1983. 


יצחק זבירין 





נולד במינסק ב-1904. היה פעיל בתנועת- 
הנוער הציונית במחתרת וב"החלוץ", נאסר 
בד1925 וגורש לחבל קומי למַרגלות האוראל. 
בד1927 הוּמר לו הגירוש, בזכות טיפולה 
של פָּשקובה, בעליה ארצה. 

התכונות הבולטות באבא: אהבת העם 
והמולדת. לכך נתן את מרצו ומאמציו. היה פעיל 
בארגון "ההגנה" -- בהגנה על שכונות ת"א. 


זכרי אישים 


היה פעיל בארגון יוצאי עיר-מולדתו, ‏ -- 
מינסק, ובדאגה להנצחתם של אלה שלא זכו 
להגשים משאת-נפשם: חיים חפשיים בארץ 
שלנו. שנים רבות היה מזכירו של ארגון יוצאי 
מינסק וטיפל בנאמנות בעריכת הכינוסים 
השנתיים. היה חבר הועדה להוצאת ספר מינסק. 
תמיד פעיל, בשקט ובסבלנות -- בועד הבית, 
בשכונה ועוד ועוד. 

היה ישר, כן ועָניו. השתדל לכבד את סביבתו 
והאנשים במחיצתו. כבוד האדם היה נעלה בעיניו 
מממון ושררה. 

אבא היה איש עבודה ואיש הספר. לא עבד לפי 
השעון, הגיע לעבודתו עם שחר, וחזר עם צאת 


הכוכבים. 
והאות הכתובה לא משה מעיניו: עתונות, 
כתבי"עת, ספרים -- אבא "בלע" הכל. אך 


כאשר "יצא" מעולם הספר, ידע להפיק הנאה 
מכל אירוע: מופע אמנותי, ארוחה עריבה, כוסית 
לוהטת, נסיעה, טיול וכו' -- וכל זאת עם חוש 
הומור עדין ושקט אשר כבש את לב סובביו. גם 
כאשר שכב על ערשדדוי, התלוצץ עם הצוות 
הרפואי, ועם נכדיו. 
נפטר ב-1983. 
בנו יעקב זבירין 


יעקב זיסמן (יִנק) 





יְנְק במלחמת ששת הימים 


כצופים ב"השומר הצעיר" הכרנו זה את זה 
במינסק בשנת 1925. במאמצים ובתחבולות 
מתכנסים היינו במחתרת לשיחה ליד מדורה 
ביער, בסירות על נהר סויסלוץ', במשחקים, 
כשאנו משתדלים שלא לעורר תשומת-לב או 
חשד בעיני גּפֶ"אוּ. התחנכנו ברוח האהבה 
למולדת, לצָבודה חלוצית ולהגשמת שאיפתנו -- 
לעלות לארץ-ישראל. הרדיפות הראשונות נגדנו 


זכרי אישים 


השיגו את ינק. הוא נאסר, ושָנִים היה בגירוש 
באַקטיובינסק, | קראסנויארסק וטוּרוּחאנסק 
שבסיביר הרחוקה. 

נפרדנו לתקופה שלמעלה מחצי יובל שנים. 
הוא נשאר נאמן לחלום-נעוריו, הגיע ארצה 
בשנת 1935 והתישב בכפר-גלעדי. אהוב היה על 
כל חברי הקיבוץ שבו חי עד פטירתו ביום ז' 
באדר תשל"ג. 

עם ההתעוררות הגדולה שקמה ביהדות רוסיה 
בהתחלת שנות השבעים, השקיע את כל מסירותו 
ואהבתו בעזרה לעולים החדשים ובדאגה 
לקליטתם החָמרית והרוחנית. 

נחמיה מכבי 


דוד זכאי 

הסופר והעורך דוד זכאי, המוּכּר לקוראים 
בארץ בחתימתו ז. דוד, היה זקן חברי ארגון יוצאי 
מינסק ועדת ספר-מינסק. 

נולד בעיירה ליד מינסק, אוסטרושיצקי- 
גורודוק, בב' בתשרי תרמ"ו, 1886 1.10. עלה 
ארצה ב-1909 ועסק בהוראה. כשיצא ב-1914 
ללוות את תלמידי "הרצליה" לימי החופשה 
לרוסיה, נתקע שם וחזר רק בתום המלחמה 
ב"1920. היה מזכירה הכללי של ההסתדרות 
עם היוסדה, ומעורכי ה"קונטרס" ו"דבר" מיום 
היוְסדו, 1925, ועד פרישתו ב-1957. כינס את 
רשימותיו שפירסם במדורו "קצרות" בספר 


"קצרות". בכרך הראשון של "מינסק עיר ואם" 
פירסם את זכרונותיו רבי-הענין "מינסק בימי 
ראשית המאה". 

נפטר בו' בשבט תשל"ח, 14.1.78. 





בישיבת מזכירוּת מערכת "דבר", 1950 
מימין לשמאל: ד"ר צבי רותם, זלמן שזר, דוד זכאי, 
הרצל ברגר, חיים שורר 

נחום חיניץ 


הסופר הישיש נחום חיניץ, אף שלא היה יוצא- 
מינסק במישרין, יש לו שייכות רבה ביותר 
לספרנו. הוא נולד בריזיצה שבבילורוסיה בכ"'ח 
בטבת תרנ"ה, 20.1.1895. למד בישיבות סלוצק 
ולידה ובקורסים הפדגוגיים בגרודנה. עסק 
בהוראה ברוסיה ובארצות-הברית. כתב לעתונים 
ועשה ספרים הרבה, אף ערך כמה ספרי-"יזכור". 
עלה ארצה ב-1934. נפטר בתל-אביב בי"א 
בשבט תשמ"ד, 15.1.1984. 

בד1956 קיבל עליו נחום חיניץ, לפי בקשת 
ועדת ספר-מינסק, לעשות בהכנת ספר על יהדות 
מינסק. ואכן, ריכז חומר רב, שנשאר שנים רבות 
במגירתו ללא דורש. רק במחצית 1974, בשלבי 
הגמר של הכנת הכרך הראשון של הספר "מינסק 
עיר ואם", נקשר קשר בין נחום חיניץ לבין עורכו 
של הספר, שלמה אבן-שושן. ובפגישה בביתו של 
חיניץ, מסר לידי אבן-שושן תיקים מלאים 
וגדושים חומר, שרק במקצתו עדיין ניתן 
להשתמש. לעומת זאת, המדור "זכרי אישים" 
בכרך הראשון הוכן ברובו מהחומר שרוכז בידי 
נחום חיניץ. 

שמו של חבר ועדת ספר-מינסק נחום חיניץ 
ייזכר בהוקרה ע"י קהל יוצאי מינסק ונאמני 
ספר-מינסק. 


משה טסמן 





נולד במינסק בשנת 1907. בנערותו נכלא בעוון 
פעילות ציונית וגורש מברית-המועצות. 

עלה ארצה בבחרותו, בן י"ז, ב-1924. היה 
שלוש שנים חבר בפלוגת הקיבוץ בעין-טבעון. 
משנת 1927 התחיל לכהן כחבר הנהלת "המשרד 

הקבלני", חבר מועצת פועלי חיפה ומזכיר אגודת 
פועלי הבנין בחיפה. 

בשנת 1937 השתתף בסמינר הקיבוץ בעין- 
חרוד והצטרף לסיעה ב' של מפא"י. עבד שנים 
רבות כמנהל-עבודה ב"סולל-בונה" וכיהן כחבר 
ההנהלה של סולל-בונה. 

במלחמת-העולם השניה עשה כגייס פלוגת 
המהנדסים המלכותיים. 

לאחר המלחמה עבד שנים רבות כמנהל אגף 
כוח אדם של סולל-בונה, עד צאתו לגימלאות. 

נפטר, בן 75, ב-1982. 

בתו רחל לאוטמן 


פסיה טסמן (גורביץ) 





נולדה במינסק ב-1907 למשפחה ציונית 
פעילה. 

בשנת 1925 עלתה לארץ והצטרפה לקיבוץ 
יגור. לימים עברה לראשון-לציון ואחר-כך 
לירושלים. עבדה במוזאיקה ובעבודות פיסיות 
קשות. 

עם נישואיה למשה טסמן עברה להתגורר 
בחיפה. ליותה את בעלה כל שנותיה בפעילותו 
הציבורית והפוליטית. 

נפטרה ב-1975. 


זכרי אישים 


יצחק יהלום (רטנר) 





נולד | במינסק ב-19027. היה מ"בחורי 
טרומפלדור" שעלו ארצה ממינסק דרך קרים 
ב-1920 יחד עם גיסו איסר קוסובסקי, ומראשוני 
גדוד-העבודה ע"ש יוסף טרומפלדור. מפעילי 
"ההגנה" ומותיקי הקואופרטיב "אגד". נפטר 
בד1955. 





חברי גדוד"העבודה בטבריה בשנת 1921 
1. יצחק יהלום (רטנר), 2. יצחק שדה (לאנדוברג), 
8. יהודה קופילביץ (אלמוג). 


גדליהו יערי (פולשצ'וק) 


נולד במינסק ב-1904. לאחר פעילות ציונית 
במחתרת נאסר, ומאסרו הוחלף בגירוש לארץ. 

עלה ארצה בשנת 1924. השתקע בירושלים 
ב"1926. | ממקימי הסתדרות הנוער העובד 
ומעמודי-התווך של בית ההסתדרות בירושלים. 
היה פעיל בהגנה וכיהן כקצין העיר ירושלים 
בתקופת מלחמת-השחרור. עם תום המלחמה עבר 
לעבוד בשירות המדינה וכיהן כממונה על עניני 
העובדים בנציבות. 


זכרי אישים 





הוא יזם והקים מפעלי תעשיה בירושלים. הוא 
גם הקים את בית-ההבראה בביתן-אהרון לעובדי 
המדינה, שנקרא לאחר פטירתו, על שמו ‏ - 
"בית יערי". 
נפטר בירושלים בשנת 1970. 
הניח בן, אליעזר, ובת, מגינה. 
בתו מגינה שלאין 


מירה יערי (גורְביץ) 





נולדה במינסק ב-1904. נאסרה לאחר פעילות 
ציונית, ומאסרה הוחלף בגירוש לארץ. 

עם עלייתה ארצה הצטרפה לפלוגת הקיבוץ 
המאוחד ביגור. בשנת 1927 עברה לירושלים 
ונישאה לגדליהו יערי. 

היתה ממקימי המסעדה הקואופרטיבית 
בירושלים, וניהלה את המסעדה בהר-הצופים. 

בית משפחת יערי היה בית חם לחברים רבים 
בירושלים. בשנים 1956 -- 1971 עבדה בהצלחה 
בהנהלת בית-הספר החקלאי בעין-כרם. 

נפטרה ב-1979 בירושלים. 


בתה מגינה שלאין 
שרה כפרי 





שרה כפרי, בת פרומה ומאיר קפלן, נולדה 
בי"א אב תר"ס, 27 ביולי 1900, בעיר מינסק 
למשפחת סוחרים אמידה. 


סיימה גימנסיה רוסית וספגה חינוך יהודי עברי 
וציוני בבית. מגיל צעיר השתייכה לקבוצה ציונית 
"קדימה" שמדריכה היה חיים קוגל. 

ראשית פעולתה הציבורית, -- דאגה לצרכי 
הפליטים היהודים במלחמת-העולם הראשונה. כן 
הקימה במינסק מוסד חינוכי לילדים יהודים 
עזובים. 

בשנת 1920 עלתה ארצה. סיימה את סמינר 
הגננות על-שם לוינסקי. עבדה כגננת לילדי 
המורים במקוה-ישראל. בשנת 1922 התקבלה 
כגננת הראשונה בנהלל, שם עבדה כ-5 שנים. 
בשנת 1923 נישאה למיכאל קוקסו (כפרי), ויחד 
היו בשנת 1927 ממיסדיו ובוניו של כפר-יהושע. 

שרה נענתה לכל תפקיד ציבורי שהוטל עליה 
ותוך כך גם טיפלה בארבעת ילדיה הקטנים 
ובמשק החקלאי הצעיר. 

היתה פעילה שנים רבות במושבי התנועה 

בנושאי חינוך, בעיות חברתיות ומקום החבָרה 
במושב. 

היתה צירה לקונגרסים הציונים הכ' והכ"א. 
בשנים 1945-6 יצאה בשליחות מועצת-הפועלות 
לארצות-הברית ולקנדה. ובשנת 1956 -- 
לארצות דרום-אמריקה. בשנת 1952 נבחרה 
לכנסת וכיהנה כ-7 שנים בכנסת השניה 
והשלישית, כחברה בועדות החינוך והשירותים. 
בשנת 1953 התאלמנה מבעלה מיכאל אשר נהרג 
בתאונת-דרכים. בשנת 1960 למדה היסטוריה, 
חינוך ופסיכולוגיה באוניברסיטה העברית 
בירושלים ולאחר מכן גויסה לעבודה במזכירות 
מועצת הפועלות כאחראית על בתי-הספר 
החקלאיים ועל מדור התרבות. בגיל 68 חזרה 
לכפרה. גם כאן המשיכה בפעילותה הציבורית: 
הקימה מועדון לותיקי הכפר והשתתפה בחוגים 
שונים בכפר ומחוצה לו. 

היתה חברת ועדת-הספר "מינסק עיר ואם" 
וליותה את עשייתו באהבה ובמסירות. 

בכ' בסיןן תשמ"ג, 1 ביוני 1984, נפטרה 
והובאה למנוחת-עולמים בכפר-יהושע. 

בתה רות צור 


לובה לויטה 

לובה לֶויטה, מהאישים הבולטים בתנועת 
הפועלים הארצישראלית ובקיבוץ המאוחד, נולד 
במינסק בכ"ד בכסלו תרס"ה (2.12.1904). למד 
בבית"הספר הריאלי התיכון. ב-1917 היה 
ממיסדי סניף "החבר" במינסק. ב-1921 עבר 
למוסקבה, הוסיף לפעול במחתרת הציונית והיה 
ממיסדי | אסי"פ (ברית-הנוער | היהודי 


הסוציאליסטי). 





עם אבא ואחות במינסק (1922) 


זכרי אישים 


ב"1924 עלה עם קבוצת אסירי ציון ארצה 
והצטרף לקיבוץ עין-חרוד, עבד בפלחה, אך 
כפעם בפעם נלקח מאחרי המחרשה לשליחותו 
בגולה. ניהל סמינרים מרכזיים של "החלוץ" 
בפולין ושל הקיבוץ המאוחד בעין-חרוד. כיהן 
כמזכיר המדיני של מפלגת הפועלים המאוחדת. 
היה מעורכי הוצאת הקיבוץ המאוחד וערך 
שלושה כרכים של מבחר כתבי ו. לָנִין ושלושה 
כרכים של כתבי ב. ברוכוב. לאחר פטירתו ראו 
אור שני ספרי עדות מוקלטת מפיו: "בראשית 
וְסער" ו"בעין-חרוד לרגלי הגלבוע". 

נפטר בחליו בא' בחשון תשל"ז (25 באוקטובר 
6)). 


אריה לוין 

נולד במינסק ב-1908, עלה לארץ מגלות סיביר 
ב"1929. תחנתו הראשונה בארץ היתה בפתח- 
תקוה, שם עבד בפרדס, ומקץ שנה עבר לנס- 
ציונה. עבד בפרדס, ואחרי-כן בניהול-חשבונות 
במאפיה. וחברוּ הטוב יואל גוטרמן היה מחלק, 
בעגלה רתומה לסוס, את הלחם לתושבי המושבה. 
בנס-ציונה בא ב-1932 בברית הנישואים עם חוה, 
בת למשפחה ותיקה בארץ. למסיבת החתונה 
הגיעו ‏ רבים מיוצאי העיר מינסק וחברים 
מהגירוש. 

ב-1934 עברנו לגור ברחובות. שם נתקבל 
אריה לעבודה בבנק-הפועלים, בסניף רחובות, 
ומקץ שנים אחדות נתמנה למנהלו. בבנק עבד עם 
צאתו לגימלאות. 

נפטר ב-1977. 


רעייתו חנָה לוין 





זכרי אישים 


נחשון מולוצ'ניקוב (ידין) 

נחשון נולד במינסק ב-21 בנובמבר 1906. 
הכרתי אותו ואת בני משפחתו משנת 1922. צעיר 
היה ממני בשנתיים. 

נחשון גדל בבית יהודי מיוחד במינו. האב 
השתייך לשכבת המשכילים בעם. בתוך הבית 
גדלו הילדים באוירה ציונית. זה היה אחד הבתים 
הבודדים שדיברו בו עברית. נחשון היתה לו 
האפשרות לקלוט ערכים רוחניים בלי קונפליקט 
עם בית אבא. ונחשון היה שלם עם השאיפות 
שצמחו בו, עם השלָמות בין הרעיון, השאיפה 
וההגשמה העצמית. 

ב-1924 הגענו ארצה והצטרפנו לחבורת פועלי 
המושבה בנס-ציונה. תקופה זו ידועה כמאבק על 
עבודת הפועל העברי במשק העברי. למעשה היה 
זה מאבק לשם כיבוש עצמנו לעבודה. 

מן היום הראשון השקיע נחשון מסירות ולהט 
בעבודה. הוא מצא סיפוק רב בעבודתו. וכך גם כל 
ימיו בקבוצת גבע, מאז 1929 ועד יומו האחרון. 

הנתונים הנפשיים שיצרו את הדמות המושלמת 
של אדם יהודי עובד הרי הם: העננָה, הישרנות 
ותחושה עמוקה של כבוד אנושי. נחשון לא 
הרגיש שום צורך בתחרות עם אנשים, ולא 
בחטיפה בכל דרך שהיא. הוא השתדל לתת את 
המירב, ובלקיחה היה צנוע מאוד. כאשר נאלץ 
לעבוד בהנהלת-החשבונות, בגלל בריאותו 
הלקויה, מצא בקרבו כוחות וכשרון לעשות את 
העבודה הזאת בצורה המושלמת והטובה ביותר. 

נפטר בכ"ז באב תשל"ח, 20 באוגוסט 1978. 


אריה רם 

שלום מולוצ'ניקוב (ידין) 

אבא, שלום ידין (מולוצ'נֶיקוב), נולד במינסק 
בשנת 1909. סבא, ציוני אדוק ואיש-ספר, דיבר 
עם בניו עברית מילדותם וחינכם לאהבת ישראל 
ולחיבת-ציון. ראשית תלמודו -- קריאה, כתיבה 
ויסודות החשבון -- עשה בבית, והמשכם 
בגימנסיה כללית רוסית. בעל זכרון מעולה וחוש 
יוצא-דופן ללשון, היה תלמיד מצטיין והוריו ראו 
לו נצורות בתחום הרוח דווקא. כבר מילדותו 
פעיל היה בתנועת-נוער ציונית ורקם חלום עליה 
לארץ-ישראל. 

ב-1924 נאסרה אחותו הבכירה בַּדיה בעוון 
פעילות ציונית, ולאחר ש"ישבה" כתשעה 
חודשים, גורשה לארץ-ישראל ואתה נסע נחשון. 
אבא לא מצא לו מרגוע, ובן ט"ז קטע לימודיו 
בגימנסיה ועלה לארץ-ישראל. 

תחילה הסתפח לגרעין הראשון של "הנוער- 
העובד", ועשה איתם כשנה בהכשרה בעין-חרוד. 
אחר-כך הצטרף אל קבוצת "דרומיה", שקיבלה 
את עיבוד פרדסי בנק אפ"ק בחפציבה ליד חדרה. 
עם קבוצת "דרומיה" המשיך לחדרה ולדגניה, 
ואיתם חלם ליסד קבוצה באדמות-צמח, שמעָבר 
לירדן. בלחצם של ברץ והרצפלד מוותרת קבוצת 
"דרומיה" על תכניותיה, וב-1929 עוקרת לגבע 
השרויה במשבר חמור. אבא, הרוצה בעבודה 
חקלאית בניגוד גמור לנטיותיו הטכניות, יוצא 
לעבוד בפלחה. בראשית שנות השלושים נרכשות 
אדמות ג'דה בואכה טבעון, וגבע מעבדת שטח 
נרחב בין כפר-יהושע ושיך-אבריק. אבא עבד שם 
תקופה ממושַכת, היה נוסע בראשית השבוע 





האחים נחשון ושלום ידין (מולוצ'ניקוב) בצעירותם 

ברכבת וחוזר באחריתו, ועושה ימים ארוכים- 
ארוכים ללא חשבון כדרכו. בשנים שלאחר מכן 
הולך אבא אחר נטיותיו ועוסק במסגרות ובבנין, 
משקיע בכך כל כשרונו ומרצו. 

שנים ארוכות של עבודה מאומצת פוגמים 
בריאותו ובחוסנו הגופני. באמצע שנות 
החמישים, מנסה הוא להמיר את עבודת הבנין 
הקשה בנגרות, אך בלחץ מוסדות המשק חוזר 
לבניית שיכון הותיקים. ב-1959, והוא כבן 
חמישים, לוקה אבא בשיתוק קשה. במאמץ 
עילאי ובכוח רצון נחוש נאבק במחלתו ואף 
מצליח לא מעט לשקם עצמו. ב-1974 נתקף 
במחלה אנושה ונפטר בה' באדר תשל"ה, 16 
בפברואר 1975. 

אבא היה חלוץ ומגשים במובנם המלא של 
המלים. מעולם לא דיבר גבוהה, אך מסר כוחו 
ובריאותו על עמל היום-יום. הוא ראה במסירה 
ובנתינה בחומר וברוח את פסגת ההגשמה 
היוצרת, ונתן בשפע ללא חשבון. הוא הזדהה 
זהות גמורה עם הקבוצה ודרך חייה, וברוח זאת 
חינך אותנו -- בניו. השפעתו היתה בדוגמה 
האישית, בשלְמוּת האמונה והמעשה. 

בנו אמנון ידין 


משה מוקובוצקי 





באיזור התעשיה במינסק, ליאכובקה והסביבה, 
נתרכזו בתי-חרושת רבים, כגון לשמרים, לכוהל 
ולעמילן של משפחת ראקובשצ'יק; בורסקי של 
סלמן, ובית-חרושת של אבי ר' משה מוקובוצקי 
בשותפות עם משפחת רובין. גרנו בתוך המפעל 
שהעסיק כמאה פועלים, רובם יהודים. עם בוא 
השלטון הקומוניסטי גורשנו מביתנו, והבורסקי, 
שפונה מעתה בשם "בולשביק", הולאם. 
משפחתנו, בת תשע נפשות, עברה לגור בדירה 


זכרי אישים 





אלטה מוקובוצקי (שקליאר) 


שכורה ברחוב זאַמקובאיה. בשנות הנאָפ הצליח 
אבי להקים שוב מפעל לעיבוד עורות שהתקיים 
עד 1929, -- שנת חיסול הקולאקים בכפר 
והזעיר-בורגנים בעיר. מאז נהפכנו ל"לישָנצים", 
משוללי זכויות, אף סבלנו חרפת רעב. 

איש חסיד היה אבי, קבע עיתים ללימוד תורה, 
ואנו, ילדיו, התחנכנו על המסורת היהודית. שנים 
רבות התפללנו ב"שואבי-מים שוהל". 

בשנת 1935 הצליחו הורי לצאת את רוסיה 
והגיעו לריגה, כתחנה בדרך לארץ-ישראל, אך 


ו 





רבקה פריד (מוקובוצקי) 


גורשו משם לפולין. באוגוסט 1939, עם חלוקת 
פולין כתוצאה מהסכם מולוטוב-ריבנטרופ, חזרו 
למינסק. כשכבשו הגרמנים את מינסק, לא הצליח 
אבא להימלט ממינסק, נשאר בגיטו וניספה יחד 
עם רוב בני משפחתינו. 

אמי, אלטה בת יחזקאל לבית שקליארז, 
שהתארחה במקרה אצל אחותי הבכורה רבקה 
ביארוסלאבל, נשארה בחיים. הגיעה ארצה בשנת 
7 ונפטרה בשיבה טובה בכ"ה בסיון תשכ"א, 
1 

גם אחותי רבקה עלתה ארצה בשנות השבעים 
ונפטרה בד' בסיוֶן תשמ"ג, 15.5.83. 

נחמיה מכבי 


זכרי אישים 


דב בר מלכין 





נולד במינסק בשנת 1901. מוצאו משושלת 
רבנים, ונודע כעילוי בישיבה. בעודו צעיר, בן 15, 
הצטרף לתנועת "צעירי-ציון" והיה פעיל בסניף 
מינסק. בגיל 17 החל דרכו כנואם וכמרצה. בשנת 
0 עבר לפולין ופתח שם בפעולה ציבורית 
ועתונאית ענְפה כעורך בטאונים יהודיים. היה 
סופרו הראשון של העתון "דבר" בפולין. מאז 
עלותו ארצה, בשנת 1934, עסק בביקורת ספרות 
ותיאטרון ובחינוך מבוגרים. תירגם וערך ספרים 
בתורת האמנות. היה מרצה בשבתות בבית 
"הבימה" ו"בחוג הבימה לנוער". הוא היה אמן 
המלה החיה בשתי שפותינו -- בעברית וביידיש. 
נואם ומרצה מחונן. איש המלה היפה במובן הטוב 
של מושג זה. 

בכל נדודיו דרך מינסק, מוסקבה, פולין וארץ- 
ישראל (ומכאן ליבשות שונות), היה שגריר 
היופי, -- כך בביקורתו התיאטרלית, כך מעל 
במת הנואמים שלו, ובשיעוריו על ספרות עברית, 
אידית וכללית, במסותיו ובסקירותיו הביקורתיות. 
שיעוריו והופעותיו היו מעשה-מחשבת של מבנה 
אוראטורי תוך מינון מעודן של דעת. הוא היה 
ספוג ידיעות בתחום הספרות והאמנות ומלא 
אספרי והומור. 

השתתף בכינוסי ארגון יוצאי-מינסק, ובשנת 
6 נמנה עם חברי מזכירות ועדת המערכת 
להוצאת ספר-מינסק. 

נפטר בחָלי1 בחיפה ב-1966. 

דוד סוסנסקי (אורן) 
נולד במינסק ב-1906. בנעוריו הצטרף 
לתנועת-הנוער הציונית במחתרת ‏ "החבר" 


ו"החלוץ" ובשנת 1925 יצא להכשרה חקלאית 
במשק "החלוץ" תל-חי שבקרים. נאסר עם כל 
חברי הועד, ולאחר שהמשק פורק בשנת 1928 
על-ידי השלטונות, עלה עם רעייתו, חבָרתו 
להכשרה, חנה קריינר, ועם כל חבריו בהכשרה 
שגורשו מברית המועצות ארצה. 

לאחר מגורים קצרים ברעננה עבר יחד עם כל 
חברי הגרעין לגן-יבנה ושם, בקירבת-מקום 
הקימו ב-1935 את המושב השיתופי "ביצרון". 

היה חבר המושב ולאחר מכן מזכיר מועצת 
הפועלים בגךיבנה והסביבה. 

הקים יחד עם חבריו קואופרטיב להובלה בשם 
"רכב", ושימש כמנהלו עד יום מותו. 

נפטר בשנת 1970. 

בניו אורי ואסא אורן. 

אורי אורן 


שלמה סוסנסקי (רוסי) 





נולד במינסק ב-1903, בן בכור למשפחה 
ציונית נודעת, בנעוריו למד בלנינגראד והיה אחד 

מהחבורה הלָנינגראדית של סופרים עברים 
צעירים, שהוציאו לְיָמים את הקובץ "בראשית". 
חותם היה על רשימותיו בשם "שלמה רוסי", 
והשתתף הרבה בעתונות הארץ: "כתובים", מוסף 
"דבר" ועוד. בעוון פעילותו זו נאסר והוגלה 
לסיביר. 

עלה לארץ בשנת 1928, והמשיך בפעילותו 
הספרותית ברשימות בעתונות ובחוברות דקות 
בעניני דיומא. במלחמת-העולם השניה התגייס 
לצבא הבריטי. 

נפטר בתאונה בשנת 1957. 

בנו אדם אורן 


ראה גם תצלוס משפחת סוסנסקי בעמוד 256 


מארק סלאבין 





מארק סלאבין, מתאבק מצטיין ממינסק, עולה 
חדש שנשלח ליצג את ישראל באולימפיאדת 
מינכן 1972, הוא אחד מאחד-עשר הספורטאים 
הישראליים שנרצחו בידי מחבלים ערביים, חברי 
ארגון "ספטמבר השחור", ב"5 בספטמבר 1972. 

מארק סלאבין נולד במינסק ב-31.1.1954. היה 
אחד המצטיינים במשקל עד 74 בסגנון יווני רומי, 
ואף הוזמן לנבחרתה האולימפית. עלה לישראל 
ביולי 1972. נרצח ב-5 בספטמבר 1972. ארונו 
הועבר עם שאר ארונות החללים לישראל. נקבר 
בתל-אביב. 


זכרי אישים 


איסר קוסובסקי (עמית) 

נולד ב-"1902. היה מבני חבורת החלוצים 
שאירגן יוסף טרומפלדור ב-1919 במינסק, 
במגמה לצאת להכשרה בקרים, כפרוזדור לעליה 
לארץ. עלה עם "בחורי טרומפלדור" ב-1920. 
עסק בניהול פרדסים על יהודים מפולין ושל 
ערבים מלבנון וסוריה. במלחמת העולם השניה 
התגייס לצבא הבריטי. רוב ימיו ישב בעין-גנים, 
ובערוב ימיו עבר לפתח-תקוה. נפטר ב-1967. 

בעזבונו ‏ -- כתב-יד על עליית החלוצים 
הקרימאים "בחורי טרומפלדור" ודרכם לארץ. 
הָעתקו שמוּר בספריית גבעת-חביבה. 

ימימה אשד (קוסובסקי) 





משמאל לימין: איסר קוסובסקי (עמית), דוד קוסובסקי 
ואשתו אהובה קוסובסקי (רטנר). 


דוד"אברהם קוסובסקי 

נולד ב"1900 וקיבל חינוך מסורתי ב"חדר" 
ובישיבה. עוד בצעירותו נתפס לרעיון הציוני. 
ב"1920 יצא עם אשתו אהובה את העיר מינסק, 
חצו גבול רוסיה-פולין תוך סכנת-נפשות, כדי 
להגיע לארץ. לאחר שנה של טלטולים ותלאות 
הצליחו להגיע לארץ. 

עבד בחציבה בירושלים ובפרדס גולדברג ליד 
תל-אביב. שנים רבות היה מנהל עבודה בפרדסים 
ואהב את העץ והצומח. עבד במחסן המרכזי של 


זכרי אישים 





"מקורות". בכל מקום עבד במסירות ובאמונה. 

היה אוהב-ספר ויודע למשוך בעט. בצעירותו 
כתב שירים אשר חלק מהם נשתמר. ישר-דרך, 
אוהב האדם ומצניע-לכת. 

ב-1956 היה כוזמי הוצאת "ספר מינסק" 
וחבר מזכירות ועדו הספר, אך לא זכה לראות 
בהתגשמות חלומו. 

נפטר בחליו ב-24 ביוני 1966. 

דבורה גוטרמן (רטנר) 


צפניה קיפניס 

ב-1973 עלה ארצה ממינסק הצייר המחונן 
ואסיר-ציון למוּד-התלאה צפניה קיפניס. 

הוא נולד ב-1905 בעיירה וולודארסק-וולינסק 
באוקראינה. | פעיל היה מנעוריו בתנועת- 
"השומר-הצעיר", ובן י"ח כבר נאסר והוטל 
לכלא. 

משיצא מכלאו ולמד ציור באולפן בקיוב, 
היתה כל יצירתו קודש לחיים היהודיים ולנופה 
של העיירה. קיפניס עבד בכל המרכזיים היהודיים 
במדינה -- מינסק, קיוב, בירובידז'אן, אייר 
ספרים, עיצב הצגות וכד'. במלחמת-העולם 
השניה עשה קיפניס את כל הדרך ממינסק לברלין 
כראש-מַטה של גדוד חיל-רגלים, וסיים שירותו 
בדרגת סרן עם 14 עיטורים ואותות-הצטיינות. 
אך כשהוגש לו עיטור ע"ש בוגדן חמלניצקי, 
סירב לקבלו. 

ב"1972 הגיש בקשה להיתר-יציאה לישראל, 
נענה בחיוב, נפרד מידידיו ויישב עם אשתו בקרון- 

צפניה קיפניס בבת-ים 


הרכבת מינסק-וינה. ניתן לו להגיע עד עיר-הגבול 
בראָסט, ושם נאסר והוטל לשישה חודשים לתא 
מבודד. הוא הואשם בארגון מחתרת ציונית אנטי- 
סוביטית, בהוראת עברית, בהפצת ספרי-לימוד 
לעברית ועוד ועוד. צפוי היה לשבע שנות מָחנה, 
אןך בלח] דעת-הקהל העולמית, ובהתערבות 
קיסינג'ר אצל גרומיקו, נגנז תיקו. 

ב"1973 הגיע קיפניס לישראל. כאן המשיך 
ביצירתו, לעצב הצגות ("הדיבר העשירי", 
"פריילאכס") ולאייר ספרים (מַרקיש, הופשטיין, 
בוימוול, מנדלי מו"ס ועוד). התגורר בבת"ים. 

נפטר ב"26 באפריל 1982. 


בתו מָרי מילצ'ינה 


פרופ' בנימין קירזון 


- 
5 






ב22 בדצמבר 1982 הלך מאתנו מורנו, בנימין 
קירזון, שהיה פרופיסור לכימיה אי-אורגנית 
ואנליטית באוניברסיטה העברית בירושלים. בן 
6 היה במותו. 

בנימין קירזון נולד בדוברובנה שברוסיה בשנת 
6 למשפחה דתית מאד. אביו היה סופר- 
סת"ם ואף מיצא חפצי קודש פרי ידיו מרוסיה 
לארה"ב. אחרי שהחל את לימודיו באוניברסיטה 

במינסק, בגיל 19, נטש בנימין את רוסיה 
ובאוקטובר 1925 עלה לארץ. אף שכגנון ע"י אביו 
לעיסוקי-קודש, הוא חזה את חשיבות המדע 
והטכנולוגיה לפיתוחה של המדינה היהודית 
שבדרך והחליט להקדיש חייו למדע ולחינוך 
המדעי. 

בשנת 1926 הוא נתקבל ללימודים במחלקה 
לכימיה של האוניברסיטה העברית בירושלים. 
עקב רעידת-אדמה שנתחוללה | ב-1927 
בירושלים, נהרס המכון החדש לכימיה והלימודים 
בו הופסקו. פרופ' קירזון נאלץ לנדוד לצרפת, 
להשלמת הלימודים. בשנת 1931 הוא קיבל תואר 
מהנדס כימי של אוניברסיטת נאנסי. אחרי 
השלמת הלימודים הוא שב לארץ ונתקבל לעבודה 
כאסיסטנט וכתלמיד מחקר במחלקה לכימיה אי- 
אורגנית ואנליטית, שבראשה עמד אז פרופ' מ. 
בובטלסקי. את עבודת הדוקטור הגיש בשנת 
8. מאז ועד צאתו לפנסיה בשנת 1974 נמנה 
על סגל המורים של המחלקה. בתקופה שבין 
9 ל-1962 עמד בראש המחלקה. 

שמו של פרופ' קירזון ידוע לכל בוגרי 
הפקולטאות למדעי הטבע של האוניברסיטאות 
השונות בארץ בזכות ספרו "כימיה כללית ואי- 
אורגנית", שמהדורתו הראשונה נדפסה בשנת 
8 ושבעקבותיה יצאו שבע מהדורות 
מעודכנות. 

שמואל יריב 


נחום קנטורוביץ 

נולד במינסק ב-8 באפריל 1897. מפעילי 
התנועה הציונית-הסוציאליסטית מנעוריו ‏ -- 
במינסק ובערים אחרות ברוסיה, ובשנות ה307 
ואילך ‏ -- בפולין. מ19417 -- בניודיורק. 
השתתף באינטנסיביות בעתונות התנועה. בעיקר 
ביידיש. עתונאי והיסטוריון. מספריו: "תנועת- 
העבודה הציונית בין שתי-מלחמות-עולם (1918- 
9)" "ישובים יהודיים שהוכחדו ברוסיה 
ובפולין", "תנועת המרי היהודית בפולין (1941- 
5),, ועוד. 

חבר ועדת הספר "מינסק עיר ואם" ומראשי 
העושים בארצות-הברית למען הוצאת ספר 
מינסק. השתתף בכרך הראשון של הספר וזכה 
לראותו ולברך עליו. נפטר ב-29 במאי 1977. 


זכרי אישים 


ישראל אייזיק רבינוביץ 

הרב ישראל אייזיק רבינוביץ כיהן כרָבה 
האחרון של שכונת רומאנובה הסמוכה לתחנת- 
הרכבת הבריסקאית, שהשלטון הסוביטי ייחד 
אותה לתחנת מַשאות ומטענים. נולד במינסק 
בשנת 1890. מאביו, הרב קדיש-מנחם, ירש את 
רוּבי תורתו ואת כהונתו ברומאנובה. בימי 


בחרותו למד בישיבת סולובודקה מפי הגאונים ר' 


נתן צבי פינקל מסלובודקה ור' משה מרדכי 
אפשטיין שהיה מחובבי-ציון ועלה ארצה. 

הרב רבינוביץ היה למדן חריף ונואם נלהב. 
בימי השלטון הסוביטי הקים בעזרת הרב משה 
גורדון והרב ר' אייזיק מקרְמֶנצ'וג ישיבה קטנה 
ב"ברעג-שול", בשיפולי הנהר סביסלוץ', ברחוב 
סטארוזוילֶנסקאיה, ובה אָסף ילדי ישראל 
ללמדם תורה. 

בשנת 1929 סגרו השלטונות את שערי המוסד 
הזה. פעמיים הושלך הרב לכלא, ובשנת 1932 
פשטו על דירתו והשליכו את הרב ואשתו וילדתם 
הקטנה לרחוב. 

ב"1936 עלה עם משפחתו ארצה. 
בירושלים בשנת תשכ"ב. 


שיינה רבינוביץ 

הרבנית שיינה רבינוביץ נולדה בשנת 1900 
לאביה, הרב מאיר אבא ליפשיץ, רבה של העיירה 
אוסטרוביץ הסמוכה לוילנה, מצאצאי הרב 
ישראל ליפשיץ, בעל "תפארת ישראל". 
במלחמת-העולם הראשונה, הגיעה למינסק, יחד 
עם אביה הרב, וכאן נישאה בשנת 1918 לרב 
ישראל אייזיק רבינוביץ. 

בימי השלטון הקומוניסטי היא נָשאה בגבורה 
בעול החיים ופירנסה את ביתה. היתה אשה נאה, 
תמירה ושלטה היטב בשפה הרוסית. כשסגרו 
השלטונות במינסק את המקוואות, התייצבה 
בראש משלחת נשים דתיות בפני מועצת העיר 
ודרשה להשאיר מקוָה אחד. ואכן, המקוה שליד 
בית-הכנסת החבדי ברחוב נָמיגה נשאר פתוח 
שנים הרבה. 

בשנת 1936 הצליחה, היא ובעלה ובתה 
היחידה, לעזוב את מינסק ואת גבולות רוסיה, 
לאחר השתדלות בקרְמלין אצל נשיא רוסיה 
קאלינין, והם עלו ירושלימה. נפטרה בשנת 1951. 

חיים מינסקי 


נפטר 


חיים מינסקי 


זכרי אישים 


חיים רטנר 





נולד במינסק ב-1907. עלה ארצה ב-1920. 
היה חבר גדוד"העבודה ע"ש יוסף טרומפלדור. 
מבוני תחנת-הכוח בנהריים -- מפעל רוטנברג. 
בשנותיו האחרונות התגורר בחיפה ושם נפטר 
ב"1976. 


ישראל ריטוב 





נולד בעיירה אוסיפוביץ', פלך מינסק בכ"ב 
בניסן תרנ"ה, 21.4.1895. מראשי "צעירי-ציון" 
ברוסיה ובפולין, ולאחר מכן מראשי צ"ס. עלה 
ארצה ב-1932 ועמד בראש מרכז הקואופרציה 
של ההסתדרות. היה ציר מטעם מפא"י 
לקונגרסים ציוניים. פירסם הרבה מאמרים 
בענייני התנועה, הציונות, הקואופרציה וכן 
ספרים בתחום הקואופרציה ו"פרקים בתולדות 
"צעירי-ציון" -- צ"ס" (הוצאת עם עובד 
תשכ"ד). משלו גם המונוגרפיה המקיפה על 
הרצל ברגר ב"ספר הרצל ברגר". 

ישראל ריטוב היה פעיל בארגון יוצאי מינסק 
וחבר ועדת-הספר. 

אברהם רש"ל 





אבי, אברהם, בנם של מנדל ושרה רש"ל, נולד 
בשנת 1902 כבן בכור למשפחה של חוכרים 
בכפר סִירוּטְקָה בפלך מינסק. בגיל צעיר הגיע 
למינסק ולמד שם קודם בגימנסיה ואח"כ 
באוניברסיטת מינסק שאך נפתחה. סיים את 
הפאקולטה למשפטים. באותו זמן גם למד עברית 
ותנ"ך. עם סיום לימודיו נשא אשה והוליד שני 
בנים. 

בשנת 1937 נעצר אבי, כרבבות מאזרחי 
בריה"מ, באשמת פעילות אנטי-מהפכנית ושוּלח 
למחנה. אותו זמן פרצה המלחמה. משפחתו וכן 
אביו ואָחיו עם משפחתו נרצחו בידי הגרמנים 
ועוזריהם. בשנת 1943 שוחרר אבי מהמחנה 
והתגייס לצבא. 

בתום המלחמה חזר למינסק החריבה, שם פגש 
את אימי פָנִיה והקים משפחה חדשה. נולדו לו 
שני בנים, מנחם וישראל. אבי השקיע רבות 
בחינוכנו ובהקניית ערכי היהדות והציונות, 
לֶימדנו עברית ותנ"ך, חַרף הגזירות והאיסורים 
מצד השלטון. אף שלמוד-יסורים היה, קיננה 
בלבו התקוה לעתיד טוב יותר, להתגשמות החלום. 
ואכן, החלום התגשם. בשנת 1971 עלתה 
משפחתנו לארץ. 

למרות בריאותו הרופפת המשיך לעבוד בכל 
עבודה שהיתה לפי כוחו, כי ראה בעבודה ערך 
נעלה וסם-חיים. 

נפטר ב-1980 והוא בן 77 במותו. 

ישראל רש"ל 

זלמן שזר 





זלמן שזר, נשיאה השלישי של מדינת ישראל, 
סופר, משורר וחוקר, מאישיה הדגולים של 
תנועת-העבודה הארצישראלית, ראה עצמו 
מקוּרב מאוד למינסק ולקהילתה, ושיתף עצמו 
בדאגה למאמצי הוצאתו של ספר-מינסק ולעיצוב 
דמותו. פעמים מספר הזמין אליו את עורך הספר, 
שלמה אבן-שושן, לדווח לו על מהלך העבודה 
להוצאת הספר ועל פרטי הרכבו. גם בשָכבו על 
ערש-דוָי, חודשים מספר לפני פטירתו, דאג 
להזמין אליו את אבן-שושן לבית-החולים 
בפוריה, ושם מסר לו את כתב-היד של מאמרו 
המיוחד | שכתב לספר, "האגודה הצציונית 
הראשונה במינסק" -- זכרונות מימי נעוריו 
ודברים על קרובי משפחתו. כן הינחה את אבן- 
שושן היכן להשיג את התצלומים המבוקשים 
לליווי המאמר. 

היה זה כתב-ידו האחרון של זלמן שזר. הוא לא 
זכה לראות את הכרך הראשון שראה אור 
ב-1975 (תשל"ה). זלמן שזר עצם את עניו 
לעד בי"ט בתשרי תשל"ה, 5.10.1974. 


זרח שפלן 


נולד במינסק, בט"ו בניסן תרס"ז, 30 במארס 
7. להוריו דב ושרה שפלן. היה זה בית יהודי- 
ציוני. זֶרח גמר בי"ס תיכון בהצטיינות. בגיל 13 
הצטרף לתנועת "החלוץ הצעיר" -- "יוגנד- 
צ"ס". בגיל 17 עבר ללנינגראד ולמד בטכניקום 
חקלאי. ‏ גם כאן הצטרף לסניף "החלוץ" 
ול"יוגנד"צ"ס". ביקר בקומונה "עמל", שאליה 
השתייכו בני-נוער יהודי.מכל רחבי רוסיה וקיבלו 


זכרי אישים 





בה הכשרה לקראת עלייתם לארץ. בקומונה הכיר 
זרח את מירה, אשתו לעתיד ויחד גם נאסרו 
והוגלו לסיביר למקומות שונים, ונפגשו שוב רק 
בכנרת. לארץ ולכנרת הגיע זרח בשנת 1927. 
בכנרת עבד זרח 54 שנים רצופות בגידול 


ענבים, וראה בענף זה יעוד מרכזי בחייו. עם 
העברת שטחי הכרם למדרונות ההרים, התמודד 
זרח בתנאי טופוגרפיה קשים, באדמה סלעית, 
והצליח להקים באדמות האלו ענף יפה ורווחי. 
יחד עם בנו-יחידו יצחק התמסר זרח לייצור זנים 
חדשים של ענבים, עמידים בפני מחלות, 
מַבכירים ומתאימים לייצוא. זרח שלל בתוקף 
עבודה שכירה במשק, הקפיד לבצע כל העבודה 
בכרם הגפנים רק בכוחות עצמיים, והדבר עלה 
בידו. זכה לעבוד עד ליומו האחרון ממש. 
נפטר בכ"ט באב תשמ"א, 29 באוגוסט 1981. 


הירש שקליאר 





נולד ב-1904. היה בהכשרה החלוצית במשק 
תל-חי שבקרים בשנים 1923-24. עבד במינסק 
בבית-החרושת | ע"ש הורושילוב | באיזור 
ליאכובקה. עלה ארצה ממינסק ב-1970. התגורר 
ונפטר ב-1983 בראשון-לציון. 

אויסלֶנדר נחום 51-49 58 

אוליָבסקי ב. 57 

אולשנסקי נחום 462 463 466 

אוסטרובסקי אלכסנדר 69 462 

אוסטרובסקי יִלֶנה 306 

אוסטרובסקי ל. 60 61 

אוסטרובסקי ראדוסלאב 307 

אוסיפובה מאריה 286 302 303 354 

אוסישקין מנחם 182 

אופאטושו יוסף 57 

אופנסקי 208 

אוקון 322 323 

אוקון מרדכי 167 

אוּרביץ סולומון 130 185 227 

אורוחוב ש. 176 

אורי אברהם-אבא 167 

אורן אדם 482 

אורן אורי 481 

אורן אסא 481 

אורן (קריינר) חנה 481 

אורן (אברמסקי) פנחס 5 

אורסוואלד 282 

אורשאנסקי בּר 49 50 57 68 

אזגור פאיר 307 444 445 

אחימאיר אב"א 168 

אטינגר 163 

איגנאטובסקי 108 

אידלסון (אילון) אברהם 124 

אויאנובסקי ו. 291 312 313 

איזראלי קונו 11 

איטקין ישראל 223 

אייברמן-רובָנצ'יק יוכבד 283 294 295 356 
1 385 466 

איידלמן יוסף 131 202 203 469 

אייזיק, הרב מקרְמנצ'וג 165 484 

אייזנברג שלמה 185 

אייזנשטאדט ברוך 122 123 

אייזנשטאדט יוסף 122 

אייזנשטאדט שמואל 122 

אייכמן אדולף 148 267 274 278 336 409 462 

איינהורן ד. 37-35 53 57 

איינהורן שמעון 111 

אילת (אפשטיין) אליהו 142 173 184 222 

אימפלוביציוס 307 

איסטומין 306 

איצ'לה, רבי מפוניבָז' 187 

איצקוביץ (הלוי) מנחם 1 6 16 154 188 198 200 
6 207 213 246 249 254 465 466 

אכרמצ'יק 445 

אלטשולר 154 

אלטשולר יהושע 101 

אלטשולר מרדכי 30 

אליאב לובה 189 

אלכסנדר הלל 169 

אלכסנדרוב הלל 16 27 31 32 34 37 39 50 52 53 

אלכסנדרוביץ' 422 

אלמי א. (שאפוטינובסקי לובה) 145 

אלפרוביץ דורה 290 328 

אלפרוביץ יעקב 130 

אלקין דוד 76 162 

אלקינד מנחם 254 

אמדורסקי מאיר 117 

אמיוט ישראל 303 

אמרושקביץ' 181 

אָמָרמן 70 

אָנגֶל 87 

אנדרייב 173 185 201 225 227 236 237 

אנדרייב ליאוניד 174 

אנדסקי ש. 50 54 67 

אסטראחאן 231 

אסטראכאן אורי 147 

אסטראכאן דוד 130 223 

אסיגוטין 365 

אסתר, ר' פרומקין אסתר 

אסתרין אייזיק 16 

אפלבוים ב. 57 

אפשטיין 397 

אפשטיין משה-מרדכי 152 154 484 

אפשטיין נחום 282 283 313 319 328 332 350 
5 356 358 369 400 423 

אקינצ'יץ 312 

אקסלרוד זליק 57 58 64-60 70 141 151 293 431 

אקסלרוד מאיר 22 70 

אקסנפלד ישראל 428 

אקשטיין פאָניה 231 

ארד צבי 447 

ארונוב ש. 105 

ארונסון גריגורי 12-10 

ארוצקר 433 

ארוצקר מישה 352 

ארוצקר שמואל 398 

אריה-לייב ר' כהן אריה לייב 

אריה ר' דרדק אריה 

ארז יהודה 230 232 

אריק מאכס 50 

ארן זלמן 160 

ארנלינטנר לודויג 302 

ארסט אברהם 190 

ארסט חנה 190 

ארקאדייב ל. 306 307 

אש שלום 54 

אשד (קוסובסקי) ימימה 482 

אשנדורף י. 58 

אשרוביץ אליהו 17 49 50 53 57 58 77 166 


באבל יצחק 67 69 429 
באדר יוסף 208 

באואר לותאר 345 
באלטרושאייטיס יורגיס 143 
באליאר משה 130 
באלאכוביץ' 252 

באָנוביץ גינטר 302 

באֶסֶר ארקה 74 

באראנוב 209 

בארו נוח 113 

באָריוזקין גריגורי 64 431 
בארישנסקי שרה 184 


מפתח השמות 


בדריסה ב. 195 

בהט שלום 174-171 

בובטלסקי מ. 484 

בובר מרטין 170 

בוגן בוריס 129 

בוז'ניב 306 

בוטביניק גניה 380 

בוטביניק צבי 184 

בוטווין נפתלי 68 

בוימבורט גניה 310 

בוימוול רחל 57 431 483 

בויקו זאכאר 299 

בוכארין ניקולאי 20 190 203 

בונדארנקו 291 

בּּרָא 85 

בוראק י. 92 

בורגמן שמחה 74 

בורוביק מישה 258 266 

בורשטיין 463 

בורשטיין מ. 58 

בֶזבארד 437 

ביאדוליה זמיטרוק (פלאבניק שמואל) 422 

ביאליק ח.נ. 141 143 190 228 

ביגלמן 394 

ביחובסקי בָּבַה 261 263 265 266 

ביחובסקי סוניה 263 

ביילין 17 52 

ביל-באֶלוצרקובסקי 69 

בילאבסקה שיינדל 195 228 

בינדלר 231 

ביסטריצקי נתן 107 116 

בירנבוים מ. 57 

בית-צבי (באסקין) שבתאי 211 

בלוך 86 

בליאכער 89 

בלום ויל 259 

בלומנטל נחמן 281 

בלומקה, ר' וילֶנקין בלומקה 

בלומנשטוק 318 319 

בלְנדוביץ הֶלֶנֶה 357 361 363 364 366 

בְּלסקי טוביה 293 297-285 300 301 310 
29 

בלפור, לורד 94 123 188 219 

בֶּממבל 438 440 

בן-אדיר א. 114 

בן-אליהו ישראל 145 

בן-גוריון דוד 102 104 190 

בן-מנחם א. 100 

בנצ'ק 274 

בעל-מחשבות (אָליאשוב) 182 183 

בראָכפיש 276 

ברגלסון דוד 54 57 58 68 69 143 421 428 


מפתח השמות 


ברגר הרצל 115 142 146 147 150 200 206 254 
9 475 485 

ברגר יהודה 181 

ברגר יצחק 16 89 94 96 104 115 129 153 154 
0 171 181 199 206 254 469 

ברגר יענקל 407 

ברגר מרדכי 1 6 200 434 469 470 

ברונדר יצחק 176-175 

ברוכוב בר 105 134 170 181 221 435 478 

ברוכוביץ 57 

ברומברג ווליה (זאב) 194 195 

ברונשטיין 239 

ברונשטיין יאשה 20 50 52 57 58 

ברוסקין בוריס 305 306 

ברוסקין מאשה 307-304 

ברוצקוס יהודה (יוליוס) 92 116 181 188 208 

ברְוָרמן-רוטמן פירה 231 

ברְז'ניב ל. 472 

ברטונוב יהושע 67 

בריוסוב ואלרי 61 

בריינין (בראגין) אברהם 88 117 

ברישנסקי שרה 471 

ברכות רחל 58 

ברלין נפתלי צבי יהודה (הנצי"ב) 208 

ברלינרויט 139 

ברמן אברהם-יצחק 160 

ברנהולץ 87 

ברנר י"ח 474 

ברנשטיין רחל 57 

ברנשטיין רפאל 130 

ברסון דורה 355 

ברסלבסקי פניה 228 

בר-סלע (ברסלבסקי) משה 228 

ברְסלר אסיה 424-421 

ברעם חיים 292 314 349-336 

ברץ יונה 356 

ברץ יוסף 479 


גאבזה אליעזר 222 
גאבזה פייבל 116 

גאָנין 16 

גאָפשטיין ש. 92 181 
גאָרבוסקי נפתלי 16 88 
גדעוני 99 

גוגול ניקולאי 69 
גודינר ש. 68 

גוטליב 231 

גוטמאן מ. 114 
גוטנבאך אוטו 353 354 
גוטנברג 274 

גוטקוביץ יענקל 65 69 
גוטרמן (רטנר) דבורה 470 483 

גוטרמן יואל 226 235-232 470 478 
גולאנד שרה 321 322 327 

גולאנד שמעון 321 

גולדברג 53 

גולדברג אברהם 76 160 

גולדברג אליהו 16 179 183-181 
גולדברג דובה 416 

גולדברג חנן 183-179 

גולדברג יוסף 16 114 

גולדברג ישעיהו-ניסן, ר' יכנה"ז 
גולדברג ליאו 1 6 466 467 

גולדברג ליובה 416-441 

גולדברג (פז) סעדיה 190 192 
גולדברג עליזה 1 466 

גולדברג ראובן 1 6 203 213-210 229 470 
גולדברג שרה 1 213 229 

גולדברגר זלמן 101 

גולדגור יוסף 231 

גולדוני קארלו 428 

גולדין 328 

גולדין יצחק-טוביה 75 159 

גולדין (מהרשק) לאה 231-230 470 471 
גולדין מאיר 396 

גולדין נחום 228-226 

גולדנהירש (יענקלה בלאטער) 79 80 
גולדפאדן אברהם 52 62 70-68 429 
גולדשטיין אלכסנדר 116 150 188 208 
גולובצ'ינר ויקטור 69 429 432 
גולובצ'יק 301 

גולודיץ 421 

גולומב 65 

גוסיב 439 


| גוצ'קוב אלכסנדר 111 


גוצ'קוב קארל 431 

גוראָוויץ 315 

גורביץ 273 

גורביץ 433 

גורביץ חנה 184 

גורדון אורי 472 

גורדון חוה 87 

גורדון יהודה 208 465 471 
גורדון י"ל 292 

גורדון משה 74 85 149 161 
גורדון 1ח 471 

גורדון עקיבא 208 231 
גורדון צבי 196 
גורדון-רבינוביץ פוליה 231 
גורדין פליקס 461 462 466 
גורודצקי 282 284 357 358 
גורוכובה מאריה 286 354 
גוריצקי אברהם 178 

גורליק 57 


00 


גורליק 353 

גורליק 462 

גורליק הניה 136 

גורפינקל ליונקה 363 

גורפינקל מנחם 183 

גורקי מאכסים 192 204 212 381 448 

גורשטיין אהרון 51 58 

גיבֶליב מיכאל 289-286 413 

גייסינסקי 253 254 

גילגיץ' ו. 64 

גימפלסון מנחם 226 

גימפלסון רחל 229 

גינזבורג א. 23 32 

גינזבורג דב 1 6 466 467 

גינזבורג (לוריא) יהודית 186 254 

גינזבורג רוחמה 186 

גלאדשטיין י. 40 

גֶ'לבין יוסף 351 

ג'לבין ליּבה 351 

גלָבקו נינה 446-439 

גלבקו סֶטרוס 290 291 434 443-439 446 

גלוסקין גיטה 248 263 265 

גלוסקין מנדל 80 81 148 149 157 165 248 

גלפאנד ראובן 263 265 

גלר 463 

גמביצקאיה זינה 351 

ננזנקו טֶמיון 325 335 

גפנוביץ (גפני) 208 

גראדוב 363 

גראיָבסקה מאריה 303 

גראמר 48 

גראנאט 157 

גרְבּל אברהם 429 431 

גרוביאן מוטל 57 

גרודזנסקי יעקב-מאיר 148 

גרומוב מיכאיל 357 361 363 

גרומיקו 448 483 

גרוסאָר ב. 67 

גריבנוב מ. 356 

גרינבוים יצחק 90 

גרינברג זאכארי 108 

גרינשטיין בלה 323-320 466 

גרינשטיין יעקב 267 291 293 297 299 310 
5 466 

גרלינג ש. 297 

גֶרסימנקו ניקולה 308 359 

גרצוביץ יעקב 331 

גרציג דוד 284 

גרצ'יקוב שושנה 196 

גרצמן יוסף 185 

גרשון-תנחום, רב 148 

גרשוני א. א. 42 74 75 

גרשוני גריגורי 472 


מפתח השמות 


דאָכטיאר מוטה 57 

דארדאק י. 46-44 49 72 3/ 
דבורז'צקי משה 466 

דבורקין 273 

דבירי (נובודבורסקי) מינה 472 
דה"האאס אידה 337 

דה"האאס ברנהארד 337 347 348 
דה"האאס מוריץ 337 345 348 
דה"וְגה לופה 68 430 431 
דובבאר-מוסניצקי 10 

דוּבוב 295 299 301 309 416 424 
דובין הירש 289 

דוביצקי 420 

דובנוב שמעון 114 143 201 435 
דובקין אליהו 168 

דובקין יוסף 87 

דוברושין יחזקאל 58 

דוד טבלי 148 

דוידוב 280 

דוידוביץ 309 310 

דוידוביץ יָפים 466 472 473 
דוידוביץ' סופיה 304 

דוידון יעקב 196 

דוידסון אוה 416 

דוידסון אירה 416 

דוידסון גניה 416 

דוידסון דבורה-פרומה 408-395 416 
דוידסון ישראל 405 408 416 
דולגופולסקי צ. 57 68 

דולינקה פסח 183 

דולסקי בוריס 328 350 351 354 355 
דולצין אריה 166 243-240 466 473 
דולצין (דרייצר) מרים 240 243 473 
דולצין משה 1 6 160 243-240 473 
דוניאֶץ חַצקל 17 20 43 50 52 57 58 84-82 435 
דוקורסקי 231 

דורסקי יצחק 152 

דזֶרז'ינסקי פליכס 308 460 

דיין משה 455 

דינין משה 74 

דלוגין 87 

דְמַצִ'נקו איגור 434 445 446 

דניאל הָאָב (שמואל רופאייזן) 299 309 
דֶניקין אנטון 252 

דנציגר 175 

דרדק אריה 76 149 153 161 
דרובניס 20 

דרויקין 81-79 

דרייצר מרים 240 243 


האהן 345 347 
האלצר 271 
האלֶר 126 169 


מפתח השמות 


האמר באנקה 331-329 

האָס קארל פראנ 276 

הארטני טישקה 435 

הארצמן מ. 57 

הגאון מוילנה 187 

הגדול ממינסק, ר' פרלמן ירוחם יהודה לייב 

הודסמן משה 208 

הוז יצחק 167 

הוכפֶלד חנן 183 

הולמשטוק חיים 49 50 52 53 

הוף 345 

הופמן גרהארד (גרשון) 345 349 

הופשטיין דוד 57 483 

הורביץ זָ'ניה (יָבגניה) 114 

הורוביץ חיים דב 16 92 123 129 170 195 196 

הורביץ מיכאל 87 

הורביץ שמואל 1 87 192-187 202 

הורוביץ אמיל 460 

הורוביץ שלום 76 160 

הורודנר יהושע 74 75 77 149 152 157 161-159 
5 240 242 244 247 249 

הורודנר ישראל 152 

הורטנר 337 

היטלר אדולף 281 298 321 439 

היידריך ריינהארד 267 274 

הילביץ אלתר 160 

הילדסהיימר מאיר 167 

הימלר היינריך 267 278-276 

הירשביין פרץ 67 

הלוי רבי יהודה 307 

הֶלמאנד ש. 57 

הָלפאנד דוד 87 

הלפרין אלכסנדר 462 

הלפרין יחיאל 148 

הלפרין יצחק 74 

הלפרין מאיר 170 208 

הלפרין-פרוז'ינין מרים 111 

הלפרין שמעון 130 

הַלקין שמואל 57 69 70 429 

הֶלֶר יהודית 87 

המבורגר הָרברט 337 

הָפטר שמואל 105 

הָקטין שלום 173 194 230 

הרב האדון, ר' זיטניק אברהם-יעקב 

הרב מאיליָה 247 248 

הרב של סלָפיאנקה 78 80 81 

הרבי מלוּבאביטש, ר' שניאורסון יוסף יצחק 

הרצל בנימין זאב 206 207 214 

הרצפלד אברהם 479 

הרשנבוים 73 


אגלֶר אלחנן 65 
ואָוויורקה א. 68 69 

ואוּפשאסוב ס. 271 273 274 282 

ואלאך 342 

ואלאק אלי 461 

ואלק סוניה 196 

ואָנזל-צוקרמן שרה 130 197 

ואסילבסקי 335 

ואָרט אלכסנדר 493 

ואֶרנֶר 306 

וגמן יהלי 144 252 

וולוברינסקי אהרון 17 50 57 58 79 81 

וולודאבסקי 81 

וולף 292 

וולפינה 69 

וולקוב אנאטולי 439 445 

וורוביוב רבקה 145 

וורונוב 354 

וורושילוב ק. 413 415 486 

ויינגר מרדכי 51-49 

ויינהויז משה (מוישקה המן) 81-79 

ויינהויז נוטקה 352 353 

ויינרייך מאכס 53 

ויינשטוק 400 

ויינשטיין אהרון 8 10 12 13 113 114 118 122 
4 207 

ויינשטיין-הורביץ יוכבד 130 

ויינשטיין מאניה 231 

ויינשטיין 282 313 328 332 358 

וייסבורד אברהם 228 

וייסבורד (ליבנה) שלום 130 221 223 228 

וייסברג ברוניה 322 323 

וייסנברג איטשה מאיר 62 

וייסנברג פרל 64 

וייץ בנימין 142 

וייצבליט א. 24 

וילבושביץ 154 

וילנצ'וק יצחק 124 185 

וילנקין בלומקה ("בליומקעס קלויז") 153 162 

וילנקין לייזר 50 51 53 

וילנר מרדכי 57 

וינאָר מאיר 58 

ויסבאן 105 

ויקטור 57 

ויקטוריה (המלכה) 264 

ולאדק ב. 151 

ולאסוב 291 423 

וְלקוביץ-מנוסי חיה 222 228 257 473 

ולקוביץ יוסף 257 258 266 

ולקוביץ שמעון 257 474 

ו-דֶר-וְלדה היינץ 337 348 

וידר ולדה קארלה 337 

וסט בנרמין 100 103 

וראנגָל פיוטר 252 

וֶרטהיים אנאטול 295 394-392 466 

וֶרלינסקי נחום 105 
וֶרמיצ'יק נאסטיה 286 


זאָדטאָ 348 

זאמאֶסאָק 52 

זאקהיים אהרונוביץ רבקה 196 

ז'בוטינסקי זאב 450 454 462 

זבירין יעקב 474 

זבירין יצחק 1 6 185-184 232 465 466 474 

זודוביץ 247 

וויְן שלמה יוסף 163 

זונדפאס קארל 302 

זופוביץ 179 

ז'וקוב 436 437 

זורבא ד. 350 

זורוב מיכאל 352 353 

זורין שלום 268 285 289 293 297-295 300 301 
6 310 325 326 329 335 377 382 383 385 
6 391 393 394 406 410 413 416 424 466 

זיביציקר 328 383 

זיטלזייץ ואליק 324 

ז'יטניצקי יצחק 446 461 462 

ז'יטיניצקי מארק 290 291 314 349 407 446-434 
8 463 

ז'יטניק אברהם-יעקב 133 

זיידמן זושא 223 

זייצָב 415 

זייצ'יק 81-79 

זינגר ל. 24 28 29 41 43 

זינגר 401 

זינובייב גריגורי 110 

זיסמן יעקב (יאנק) 260 265 474 475 

זיסקינד לייב 58 

זכאי דוד 1 6 151 465 475 

זלדוביץ ברוך 74 

זלדוביץ דוד 181 

זלֶטקין 418 

זלמנוב א. 10 

זלצבורג לייזר 74 

זלקינד אלכסנדר 142 

ז'נטובסקי 181 

זעירא (מאלי) לאה 78 86 248-244 

זרובבל יוסף 87 

זרובבל (ויתקין) יעקב 113 181 182 207 

ז'רקובסקי שמחה 470 


חאשין אלכסנדר 137 139 181 

חדש 11 

חולבסקי שלום 293 

חורגין חיים 16 94 96 115 128 129 153 154 199 
207 

חורגין 273 

חייטמן נחום 232 250 397 


מפתח השמות 


חיימוביץ בוריס 285 

חיימובסקי מרדכי 1 202 203 206 216-214 

חייקין בוריס 108 

חייקין מירון 108 

חייקין עמנואל 107 108 110 187 188 

חייקין פלורה 108 

חיניץ נחום 1 6 475 

חכלוביץ ישראל-איסר (ר' איסר) 75 76 149 153 
1 162 

חמילינסקי ריבה 466 

חפץ אשררלייב 240 

חפץ יהושע 87 175 196 

"חפץ-חיים, ר' כהן ישראל-מאיר 

חרוץ אריה 251-249 

חרוץ ביילה 249 

חרוץ יצחק 251 

חרוץ מנדל 250 

חרושצ'וב ניקיטה 19 

חרל"פ, הרב 160 


טאלאלאיבסקי מ. 57 

טאק פראנץ 302 

טבנקין יצחק 138 

טבָרסקי (גינזבורג) זָ'ניה 186 

טודט פריץ 339 

טויף מוטל 362 

טולסטוי לָב 45 

טוקרסקי ואליה 366-364 

טוקרסקי זוליה 362 363 365 370 417 

טוקרסקי מרים (קאטיה) 282 284 287 367-357 
7 466 

טורוב ואסיל 335 

טורקלטויב 79 

טיומקין בנימין 87 231 

טיומקין נוח 16 87 

טיטאָנסקי הירש 18 103 104 

טייף אַנִיה 231 

טייף מאטליה 184 231 

טייף משה 57 66 67 141 151 307 

טימיריאזב ק. 449 450 

טיקטינסקי ישעיה 96 196 

טיקסטינסקי אברהם 206 

טל סידי 460 

טֶלֶסין זיאמה 57 431 433 466 

טסמן הינדה 294 386-378 

טסמן משה 1 6 96 131 173 193 194 200 208 231 
5 476 

טסמן פֶּסִיה 176 

טראָפל. אברהם 69 429 

טרבניק דבורה 370-367 

טרומפלדור יוסף 91 92 124 125 178-175 181 
5 201 207 476 482 485 


מפתח השמות 


טרוס קיריל 304 306 

טרוצקי ל. 209 

טריווּש י. א. 206 

טשארני יוסי 89 

טשרניחובסקי שאול 111 117 180 188 226 257 
7+ 


יאגודה ה. 20 

יאָז'וב 435 

יאָסֶנִין סרגיי 66 166 

יארוסלאבסקי י. 254 

יבזֶריכין זרובבל 101 

יבנה יעקב 130 142 

יבנה יצחק 183 

יגדלוב ש. 195 

ידין אמנון 480 

ידין נחשון ושלום, ר' מולוצ'ניקוב 

יהלום (רטנר) יצחק 87 176 476 

יודילביץ 459 

יוכס ראובן 401 

יְוְלוב משה 225-224 

יוליוס 87 

יוסקוביץ מנדל 315 

יוסקוביץ סאלי 315 

יוסקוביץ רעיה 315 

יוריס ליאון 462 

יָזובשצ'יק חנה 286 297 

יכנה"ז (גולדברג י"נ) 57 151 214 221 222 

ינקלביץ יוסל 365 461 

יעקב-מאיר, ר' גרודונסקי יעקב מאיר 

יערי (פולְשצ'וּק) גדליה 96 98 104 131 193 200 
8 209 231 476 477 

יערי (גורביץ) מירה 477 

יפה א. 143 

יפה זליג 280 282 283 312 466 

יפה ל. 90 

יפה ליאוניד 462 

יפה משה 284-282 292 312 328 358 400 

ירחו-עפרון ויטיה 205 

ירחי מנדל 161 

ירחי שמעון 161 

יריב שמואל 484 

יָרמולוביץ' 16 

ירקין 413 

ישראל, הרב מוולוז'ין 154 

ישראלי שאול 160 


כאריק איזי 20 54 61-57 65 141 151 428 431 

כהן אוסקר 182 

כהן (קאהאן) אליהו 57 62 64 257 258 266 293 
1 

כהן אריה-לייב 148 

כהן בנימין 116 

כהן גרהארד 343 

כהן דוד 1 2 5 6 75 96 205-198 314-267 350 
7 3:67 371 378 395 411 418 425 428 447 
6 

כהן (קאהאן) זלמן 257 258 266 431 

כהן ישראל מאיר ("חפץ-חיים") 149 152 187 244 

כהן משה 16 94 96 104 111 115 169 206 207 

כהנוביץ משה 272 293 

כפרי זינה 336 

כפרי (קוקסו) מיכאל 477 478 

כפרי שרה 1 6 196 477 478 

כץ 173 209 

כץ-יבנה אָמה 184 231 

כצוביץ 422 

כצנלסון ברל 170 468 

כצנלסון חיים לייב 87 

כצנלסון שמואלבָּנִי (קציניאל) 16 

כצנלסון 231 

כרוסט יוסף 260 


כשדן 87 


לאוטמן רחל 476 

לאזה 308 

לאנגה אוגוסט, 

לאנדר 9 

לאָקאָרט הירש 68 

לֶבקוביץ בוריס 350 

לבקוסיץ יָבגניה 350 

לבשאי חיים 1 151-148 484 

לובֶּצקי 196 

לובצקי משה 196 

לובצקי רחל 222 229 

לוזה 274 275 278 

לוזינסקי שבתאי 170 

לוידובה-נופך דאריה 186 

לויט 306 

לויטה ל. 59 66 88 147-105 186 189 190 195 
0 202 215 230 478 

לוין אליעזר 16 

לוין אריה 226 232 239-236 478 

לוין ארקדי 466 

לוין בוריס 222 

לוין בָרתה 195 197 204 236 

לוין חוה 478 

לוין יענקל 8 17 20 57 

לוין לינה 306 

לוין משה (סורין בָּר) 289 290 312 313 352 354 
9 363 

לוין משה-חיים 85 

לוין נ. 206 

לוין צבי 16 196 


14 


לוין רחל 130 

לוין שרה 312 313 322 352 353 359 360 

לוין 83 

לוין 87 

לוין 157 158 

לוין 461 463 464 

לוינסון 181 

לוינסקי י"ל 477 

לונאצ'ארסקי א. 108 192 

לוריא בן-ציון 254 

לוריא ישעיה 258 

לוריא נוח 53 70 

לוריא נטע 57 

לושיצֶר 171 

לושיצַר-רבינוביץ חיה 130 

לחובסקי מלכה 1 

ליאָסין (ואלט) א. 113 151 

ליבאָר מ. 122 

ליבוביץ 51 

ליבזון דב 130 

ליבנצב 298 

ליבקוביץ פוליה 196 

ליברמן 57 

ליברמן 253 

ליבשיץ 442 

לידובסקי אליעזר 466 

ליובאן 70 

ליטבאק יוסף 313 

ליטוואק א. (הָלפאנד ח"י) 114 122 

ליטוואקוב משה 136 166 

ליטוינוב לייב 68 421 428 429 

ליטוינוב מ. 85 

לייב, הרב מוילקומיר 149 

לייבוביץ' ישראל יהושע 75 76 159 

לייבוביץ 209 

לייבוביץ 242 

לייויק הירש 151 

לייכטר סיני 1 5 

לייקין בן-ציון 87 

לינקוב מיכאס 63 

ליפוב דב 88 96 98 104 131 193 200 209-206 
214 

ליפקין רחל 130 253 

ליפשיץ אברשה 325 

ליפשיץ ישראל 484 

ליפשיץ מאיר אבא 484 

ליפשיץ מ. 57 

ליפשיץ משה 96 193 208 

ליפשיץ נחום לייב 16 196 

ליפשיץ נחמה 460 

ליפשיץ 20 

ליפשיץ 189 


מפתח השמות 

ליפשיץ 368 

ליפשיץ 459 

לָנִין ולאדימיר 14 45 54 66 105 246 307 342 437 
8 454 478 

לפידות 231 


לפידות ישראל 296 363 400 413 415 420 
לשצ'ינסקי יעקב 23 24 114 143 182 183 


מאיאקובסקי ולאדימיר 66 166 

מאיר גולדה 243 

מאירוביץ דניאל 68 

מאירוביץ (מוריאל) שלמה 223 228 

מאכנו 252 

מאלאיה לאה ר' זעירא לאה 

מאלטינסקי חיים 57 

מאנעס 162 

מאץ דוד 49 

מאצ'אלסקה לימה 359 

מאקארוב ואלנטין 355 

מאקדונאלד ראמזיי 205 

מאריאסין 114 209 

מאריה אברמובנה, ר' קאָרזון מאריה 

מארכס קארל 189 

מארקיש פרץ 54 57 144 151 253 271 428 483 

מדליה הלל 157 166 

מָדֶם נינה 200 

מהרשק דניאל 57 

מהרשק חנה 87 246 

מוגילאנסקי 130 

מודאֶל 62 

מודייסקר דינה 359 

מודייסק סוניה 359 

מודייסקר צסיה 359 360 

מוהין 431 433 

מולוטוב ו. 21 272 273 

מולוצ'ניקוב בתיה 223 231 479 

מולוצ'ניקוב (ידין) נחום-הלל 240 

מולוצ'ניקוב (ידין) נחשון 228 479 

מולוצ'ניקוב (ידין) שלום 257 266 479 

מולוצ'ניקוב שרה 208 

מוקובוצקי (שקליארז') אלטה 480 

מוקובוצקי משה 260 480 

מוראלוב 20 

מורגנטאו הנרי 169 170 182 

מורגנשטרן אליעזר 23 

מורוך ויָרה 130 

מושקין אליהו 282 283 289 328 357 368 400 
412 

מָזֶניק ילנה 303 410 

מטוסביץ א. 291 

מָטליצקי אייזק 240 

מיאסניקוב 9 10 118 


מפתח השמות 


מייזיס 85 

מייזל נחמן 44 

מייזל שמואל 87 116 

מייזלס לָנַה 352 

מיין 69 

מיינהויז נטע 58 

מיכאילוב ניקולאי 437 

מיכאלישוב 276 

מִיכְאָלס שלמה 21 184 424 447 458 
מיכלסון מרים 175 178 

מיכלסון 407 

מילבסקי 463 464 

מילוקובסקי שמואל 201 

מילנר 70 

מילצ'ינה מרי 483 

מילר מאשה 87 

מִימון י"ל 472 

מינדל יוסף 353 

מינדלין ז. 34 

מינסקי חיים, ר' לבשאי חיים 

מינץ יצחק 265 

מינץ ישראל 222 

מינקוב גוטמן ר' מן גרשון 

מינקוב מיכאל 1 6 16 

מינקוב"פרימן שושנה 130 

מינקין 83 

מינקין 328 

מיצמאכר ד. 58 

מיצקביטש 14 

מירסקי קלמן 175 176 

מירקין מימה 222 

מכבי נחמיה 1 6 266-260 466 475 480 
מלכין דוב-בר 111 180 196 206 466 481 
מלכין 445 

מֶלֶנקוב 435 

מֶלצר מאיר 130 

מָלצר פייבל 196 

מַן (מינקוב) גרשון 1 6 226 467-465 
מנדל 354 

מנדלי מו"ס 46 50 52 54 62 68 483 
מנדלסון 206 

מנקין פתחיה 159 

מרביצקי מאקס 345 347 348 
מרגולין בוריס 146 147 

מרליס חיים-יהודה 180 216 221 
משכיל-לאיתן 16 


נאםיוּ 340 

נאנסן פ. 54 

נאפוליאון 179 

נובודבורסקי דב 472 
נובודבורסקי שלמה זלמן 472 

נוביקוב א. 288 291 

נודאֶל 57 

נוטיק 206 

נוסינוב יצחק 52 53 58 

נופך יהודה"זאב 87 115 117 172 186 198 207 
נופך יצחק 198 

נורד ברוך 429 

נחום, הרב, ר' חייטמן נחום 

נחמצ'יק 378 

ניאנקובר חיה 130 

ניב דוד 7 

ניָבסקי אלכסנדר 416 

ניגר שמואל 66-64 

ניימארק 180 

ניצ'יפורוביץ' 280 

ניקולאי הראשון 154 

ניקולאי השני 109 206 207 300 301 413 435 
ניקולאי ניקולאייביץ' 149 

ניקולסקי ניקולאי 215 220 221 308 
ניקולסקי 218 

ניקטין 420 

ניקיטיץ' 354 

ניר (רפאלקס) נחום 113 

נמצבסקי (נמצאדבי) מרדכי 208 
נסתר, דער 57 58 

נריה משה צבי 75 77 167-159 466 
נשרי צבי 259 


סאויקובסקי אליהו 57 
סאֶרְבריאני י. 57 

סברדלוב שמחה 195 

סגל ח. 87 

סגל 466 

סגלוביץ 130 

סדובסקי ליוּבה 355 
סאדובסקאיה סופיה 280 312 356-350 376 
סואָרדלוב יעקב 121 
סוירז'אנובסקי 81-79 
סוכנובסקי 431 

סולובייצ'יק חיים 149 
סולובייצ'יק ליוּלה 130 
סולובייצ'יק מלכה 87 196 
סולובייצ'יק מָניה 379 
סולומון דוד 160 244 
סולומון ישראל-משה 167 
סולז'ניצין אלכסנדר 458 
סונקין ניוּטה 130 

סונקין 433 

סוסיס ישראל 50-48 52 53 
סוסנובסקי ב. 291 

סוסנסקי (אורן) דוד 221 222 255 256 481 
סוסנסקי לֶויק 258-255 

סוסנסקי לָנה 255 256 

סוסנסקי מֶליק 258-255 265 266 

סוסנסקי, סְבַא 222 256 

סוסנסקי, משפחת 257-255 482 

סוסנסקי (רוסי) שלמה 130 207 255 256 481 482 

סוקול משה 69 429 431 433 

סוקולוב 310 

סוקולניקוב 20 

סוקניק 160 

סטאלין יוסיף 19 45 151 271 286 290 299 335 
3 411 420 424 431 435 437 445 458 472 

סטארט 445 

סטוליפין פ. 237 

סטרונגין מירה 356 

סיטרמן 273 

סימונוב ק. 249 431 432 

סימנובסקי יצחק 101 

סירקין יהושע 150 

סירקין נחמן 150 206 

סלאבין מארק 482 

סלאווין 68 

סלונימר מנדיל 161 

סלוצקי יהודה 16 466 

סלוצקי ניסן 50 

סמוליאר הרש 267 272 290-283 293 295 301 
7 3131 323 325 329 390 424 

סְמיונוב 383 390 413 415 416 

ספיוואק אליהו 53 

ספקטור מ. 54 57 

ספקטור 87 

סקובָּלייב 112 

סקורוחוד פרידה 294 385 391-387 

סקלאר 463 464 

סֶרְבריאקוב 20 

סֶרְבריאנסקי 284 400 

סֶרגייב 280 


עפרון 42 44 73 
עפרון פייבל 202 


פ אבורסקי 70 

פאטָנט זאב 311 420-418 
פאלקנהיים 11 

פאָלר זאב 231 

פּאָנעס (פרלמוטר) ליזה 355 356 362 369 370 
פּאָפאָר איציק 54 57 151 
פּארגֶל ואלטר 302 

פארחומֶנקו 325 335 390 391 
פּאָרסטון סימה'לי 329 

פוזנר אברהם-ברוך 74 166 
פודפריגורי אנדריי 352 

פוזֶרן 8 

פויכטוונגר ליאון 21 


מפתח השמות 


פוּכָלבייב ניקולאי 302 

פולאק 153 

פולבֶָר לייב 70 429 

פולונסקי 70 

פולְשצ'וּק גדליהו, ר' יערי גדליהו 
פונומאךְנקו 286 309 325 335 420 
פופקו בוריס 281 289 

פוצ'ינסקי בָּרתה 231 

פוקרובסקי 280 

פורישקביץ 454 

פורמאן 103 

פושקין אלכסנדר 45 54 69 172 179 207 432 
פֶטליורה סֶמיון 187 252 

פיאטאקוב 20 421 

פייגין חיים 16 94 124 129 196 
פייגין 322 

פייגלמן חיים 285 

פיין קלרה 130 

פיינשטיין מרדכי 166 

פיינשטיין משה 166 

פייקין י. 24 25 27 32 43-41 47 
פילסודסקי יוזף 199 

פילר בראונו 354 

פינחסיק יוכה 184 

פינס אברהם 74 

פינס דן 87 91 92 98 99 101 144 195 209 
פינס-גֶרשאטר זהבה 130 

245  סניפ‎ 

פינקאָרט 347 


פינקל אורי 58 140 141 


פינקל לייזר-יודל 152 

פינקל נתן-נטע 152 

פינקל נתן צבי 484 

פינקל רושקה 468 

פינקל שלום 468 

פינקלשטיין א. 55 56 

פיסארְנקו 306 

פיקאז' מנדל 61 

פיקולין ו. 461 

פיקוס 291 

פישקין 423 

פישר נחום 102 103 193 

פלאטון, ר' צָ'רנישב פלאטון 

פלאום יוליה 431 

פלאטנר אייזיק 57 65 429 

פלדמן מירה 427-425 

פלדמן נחום 285 287 291 295 313 322 323 325 
9 335 354-352 375 380 383 413 418 

פלדשטיין צמח 172 200 208 214 249 

פלוטקין 87 

פלוטקינה 384 

פלסנר הגר 471 

פסמניק ד. 226 


מפתח השמות 


פרויס [לטר 120 199 

פרומקין אסתר 8 13 113 114 122 134 135 154 
0 200 207 

פרומקין הָשל 16 170-168 

פרונזה מיכאיל 118 300 308 472 

פרוסלין אסיה 286 297 

פרוסלין מ. 354 

פריד (מוקובצקי) רבקה 480 

פרידלאנד צבי 89 112 113 122 181 207 212 

פרידלאנד 105 

פרידמן ק. 57 

פרידמן 281 

פריידין ולאדימיר 306 307 

פריידקס נחום 470 

פריימאן 9 

פרילוצקי 290 

פרישמן ו. 49 

פָּרלוב חנה 196 

פֶרלוב י. 266 

פרלמן אורי 160 

פרלמן בצלאל 1 16 

פרלמן גניה 87 

פרלמן חיים"בר 172 

פרלמן ירוחם יהודה לייב ("הגדול" ממינסק) 247 
8 257 

פרלמן לאה 206 222 229 466 

פרלמן לייב 87 116 

פרלמן שרה 246 

פרלסון (פרי) אליעזר 124 

פרנקל ידידיה 466 

פרסון 212 

פרְסמן אידל 130 141 144 151 254 

פרְסמן חיים 130 254 

פרסקי דניאל 151 

פרץ י"ל 46 50 51 54 67 68 70 107 162 395 

פרץ, "הגיבן" 156 

פשאָדמייסקי (שדמי) אברהם 160 

פֶשקובה יקאטרינה 185 192 204 205 212 213 
208 


צאראפקין 448 
צ'אָרביאקוב א. 209 422 
צ'אָרוויאקוב 82 
צאריוק 323 
צ'אָרנובסקי יוזף 68 
צ'אָרנאָס יהודה לייב 87 
צוקר 424 

צוקרמן איטה 384-382 
צוקרמן יצחק 466 
צוקרמן רחל 382 

צור רות 478 

צורי שניאור 1 


77 


צ'ורני אוסיה (יוסף) 116 

צורפאס גרישה 231 

צחָאידזה 112 

ציבולניק 103 

ציזלינג אהרון 169 

צייטלין אהרון 463-461 

צימבליסט חיים 466 

צימבליסט יהושע, ר' הורודנר יהושע 

צימרמן יוסף 231 

צינברג ישראל 53 

צ'יפצ'ין מיכאל 281 289 352 

צלינוב יחיאל 89 

צמחוביץ לייב 416 

צמחוביץ רעיה 416 

צננר 275 278 

צנציפר ל. ר' רפאלי אריה 

צ'קאלוב ו. 356 382 415 416 

צִ'רטוב 184 

צ'רטוק שלום 81 

צַרְטָלי איראקלי 112 

צִ'רניאק אברהם 189 302 215 

צִ'רניאק צפורה 185 

צִ'רניאקוב אדם 282 

צִ'רניש 281 

צִ'רנישב פלאטון 295 297 299 309 310 325 393 
4 116 424 


קאבושקין (ז'אן) 273 291 
קאגאנובסקי אפרים 58 

קאהאן אליה, ר' כהן אליהו 
קאהאן שרה 57 

קאוואליק 10 

קאופמן אביגדור 201 

קאופמן מרדכי 203 

קאזאק 356 

קאזינץ איסאי 269 270 283 286 288 290 
343 352 

קאידאלוב ניקולאי 325 

קאלו קארל 302 

קאלינין מיכאיל 157 247 272 484 
קאמינסקה אידה 433 

קאמינסקי א. 291 

קאמינסקי 102 

קאמינסקי 342 

קאמָניב ל. 110 192 

קאמֶנצקי הֶרשל 57 

קאסטֶלֶנִיץ אברהם 312 352 355 356 376 
קאסטלניץ דבורה 312 

קאצֶ'רגינסקי ש. 62 

קאראקולוב 209 

קאָרזון מאריה 322 323 328 383 


+\8 


קארפוב ולאדימיר 285 300 350 
קארפנקו 435 

קאשצ'נקו פ. 10 12 

קובָּא 270 271 274 276 278 286 290 
2 303 312 355 402 439 
קובפאק סידור 416 

קוברין ל. 67 

קוברסקי 373 

קוגל חיים 87 131 181 183 477 
קוויטקו ל. 57 70 143 

קוז'ין 432 

קוזלובסקי אלכסיי 306 
קוזלובסקי ו. 291 312 313 
קוטוזוב מיכאיל 179 

קויפמן חיה 87 196 

קולאס יעקוּב 422 

קולבאק משה 20 54 57 58 64 65 69 151 
קוליבנסקי דוד'קה 331-329 
קוליק 290 328 

קולישוב ארקאדי 431 

קולצ'אק אלכסנדר 252 
קונופאצקי פאדה 402 

קוניצקאיה סוניה 291 

קונצביץ 437-435 

קוסוביצקי משה 63 

קוסובסקי אהובה 482 

קוסובסקי איסר 175 177 178 476 482 
קוסובסקי דוד 186 482 
קוסובסקי יוסף 196 

קופאלה יאנקה 350 381 422 
קופלוביץ (אלמוג) יהודה 91 124 181 195 476 
קופפר 270 

קופשטיק שלמה 16 250 

קוצ'ר 439 

קוק אברהם יצחק 85 160 170 
קוק משה 87 196 

קוק צבי יהודה 167 

קוראלניק י. 38 

קורבט רגינה 416 

קורלאנד ד. 57 

קורלאנד מרדכי 458 463-461 
קורלאנדסקי סוניה 283 352 353 
קורנילוב לאבר 175 
קורצ'אגינה-אלכסנדרובסקאיה 432 
קושנירוב אהרון 57 68 

קיווין 113 139 207 

קיטייביץ ברוך 205 

קיסין אליהו 231 

קיסינג'ר הנרי 483 

קיפניס צפניה 483 

קירוב סֶרגִיי 19 

קירזון בנימין 226 483 484 


מפתח השמות 


קירשבוים חנה 466 

קלֶבנוב יעקב 254-252 

קלוזאָ הנריך 302 

קלומוב 273 

קלוץ' אליק 462 

קליבנסקי 163 

קליוטש משה 1 6 466 

קלמנוביץ 9 

קלֶמס יעקב 162 

קמח דוד 302 303 

קנדז'ארסקי 139 

קנורין ו. 8 9 118 209 

קנטור משה 161 

קנטורוביץ נחום 1 6 94 116 196 484 

קנטורוביץ 154 180 

קניגובה פרידה 291 

קניגובה רוזה 291 

קסטרין אייזיק 169 

קפלן אברהם 1 6 104 

קפלן אברהם 16 87 96 115 127 180 181 188 199 
206 

קפלן אליעזר 87 116 150 168 160 180 199 

קפלן בָּרטה 431 

קפלן דב 147 

קפלן ישראל 16 

קפלן לאה 101 

קפלן מאיר 477 

קפלן מיכל 170 

קפלן פניה 371 

קפלן פרומה 477 

קפלן-קוקסו שרה, ר' כפרי שרה 

קפלן 226 

קפלן 289 

קצוביץ (מכליס) עליזה 466 

קצנלסון יצחק 292 

קצ'רגינסקי, גב' 466 

קראביץ 209 

קראביץ 231 

קראבצ'ינסקי וולודיה 285 322 323 325 

קראבצ'נקו 268 302 

קראסטינסקי 20 

קראסינסקי אסתר 228 

קראסנופיורקה 401 

קרול 160 166 209 

קרומר בנימין 162 

קרופנקוב 265 

קרופקין 89 

קריניצקי (באמפי) א. 12 

קרְליץ ישעיהו ("חזון איש") 149 

קרמר 242 

קרנסקי אלכסנדר 154 155 

קרשטיין אשר 16 149 158-152 166 181 465 


מפתח השמות 


ראדישצ'ב אלכסנדר 472 

ראדֶק קארל 20 421 

ראֶווזין א. 44 

ראם 158 

ראפאָס אברשה 370 

ראפאָס משה 202 

ראצקביץ' ולאדיסלאב 127 

ראקפבסקי כריסטיאן 20 

רבינוביץ אייזיק 74 76 149 160 484 

רבינוביץ אליעזר 148 154 182 242 244 248 257 

רבינוביץ ב. 195 

רבינוביץ-ארגמן חנה 222 

רבינוביץ יהודה 232 234 235 257 

רבינוביץ מיכל 16 87 89 94 96 100 104 136.120 
1 170 171 182 206 208 214 223 

רבינוביץ נחום 163 

רבינוביץ קדיש-מנחם 484 

רבינוביץ רחל 206 

רבינוביץ רפאל 164 

רבינוביץ שאול 257 266 

רבינוביץ שיינה 484 

רבינוביץ שלמה 271 278 293 

רבינזון יעקב 161 163 

רבינזון מאיר 161 

רבינסקי נלי 354 

רברבה 53 

רדומסקי שבתאי 247 

רובין אנאטולי 6 300 455-447 461 

רובין-פלדמן לאה 87 196 

רובין רבקה 52 57 61 

רובינא חנה 107 465 

רובינשטיין מיכאל 87 

רובינשטיין ראובן 92 143 190 

רובנצ'יק ישראל 325 380-378 383 385 410 

רובנצ'יק נחמה 379 381 382 384 385 

רובשוב זלמן, ר' שזר ז. 

רוגוב אָמה 286 

רוגוב 16 

רוגוב 431 

רודזיאנקו בוריס 306 

רודזיאנקו מיכאיל 112 

רודינסקי 83-81 

רודיצ'ב 112 

רודיצר 284 301 328 400 

רודנסקי הרצל 107 

רודנסקי-פרידמן מָנִיה 64 69 433-428 

רודנסקי מרדכי 16 87 107 196 

רודנסקי 431 433 

רודשבסקי יצחק 284 

רוזין אהרון 5 105-7 

רוזין יוסף 157 158 162 

רחין יוסף 158 

רוזין יעקב 99 


+9 


רוזנבוים שמשון 143 

רוזנבלום זלמן 358 

רוזנבלום 120 

רוזנבלום 282 

רוזנבלט 358 400 

רוזנברג אלפראָד 278 

רוזנברג 103 

רוזנגולץ 20 

רוזנהויז ליימה 17 20 50 57 58 79 84-81 86 122 
3 138 139 181 207 

רוזנפלד 87 

רוזנשטיין חיים"דוד 151 206 214 255 468 

רוזנשטיין צבי, ר' אבן-שושן צבי 

רוטנברג 208 

רוטנברג פנחס צבי 485 

רוטשטיין 69 

רוטשטיין 396 

רולבין הָלנה 380 

רולבין יואל 380 

רומאנובר אייזיק, ר' רבינוביץ אייזיק 

רוסי שלמה, ר' סוסֶנסקי שלמה 

רופין ארתור 123 201 

רוקח ישראל 169 

רושצ'וק יעקב 91 124 131 178 

רותם צבי 475 

רְזניק ליפא 57 

רזניק משה 162 

רזניק פנחס 162 

רֶזראן צבי 196 

רטנר-פישמן בתיה 130 

רטנר חיים 186 485 

רטנר יוסף 186 

רטנר יצחק, ר' יהלום יצחק 

ריבאָ 327 328 333 346 348 349 354 356 

ריבין 53 

ריבֶנטרופ יואכים 21 272 

רידלר 274 

ריוואָס 49 

ריטוב ישראל 1 6 466 485 

ריטלינגר 271 

רייזין אברהם 151 395 

ריינגולד יצחק 110 

רייס מ. 469 

רייסנר לאריסה 435 

ריכטאָר 316 319 320 324 326 327 351 353 401 

רימארובה ל. 97 

ריקוב 20 

רליס רוזה 461 463 464 

רם (רוזנבוים) אריה 1 6 223-217 228 229 232 
6 473 479 

רמרס 278 

רְנודל פייר 182 200 

רפאלי (צַנציפר) אריה 87 89 92 95 


00 


רפאלסקי משה 20 58 69-67 174 421 431-428 
רפופורט יעקב-טוביה 81-79 86-83 

רְפליאנסקי אברהם 222 223 

רקובשצ'יק יואל 231 

רקובשצ'יק. משפחת 480 

רשב"ץ 166 

רש"ל אברהם 458 463 485 

רש"ל ישראל 6 464-456 485 

רש"ל מנדל 485 

רש"ל שרה 485 


שאובָּרנארד 429 

שאו תומאס 182 

שאכנוביץ 92 

שאנן (סונין) שמעיה 160 

שאָנקאָר פ. 40 

שארפאָ פרידריך (פיאָטא) 344 345 
שדה יצחק 175 176 476 

שָדלֶצקי פֶדיה 289 400 401 
שוואבה 105 

שוואָדיק הָניך 57 

שווארץ מ. מ. 30 

שווארץ וילי 348 

שווארץ סלומון 272 

שוב אליעזר 142 189 

שוב ישעיהו 189 

שודריק יעקב 58 

שוויידל זאב 130 

שוחט מָנִיה 150 

שולמן אליהו 57 90 

שולמן יוסף 228 

שולמן מרדכבי 252 253 

שולץ וילי 333 342 346 355 356 362 369 370 
שולצאָ פריץ 302 

שוסטֶר נאדיה 354 

שור דוד 192 

שור משה 260 

שזר ז. (רובשוב זלמן) 23 150 161 465 475 486 
שחר דוד 74 85 
שטארקמןְ-וֶרלינסקי מָנִיה 173 184 185 
שטוטלאנד חיה 87 

שטיין אילזה 342 346 355 356 362 
שטיין 394 

שטיין 431 

שטיינבוק 128 

שטיף נחום (בעל-דמיון) 143 
שטראוך 275 276 

שטָרן 10 

שייבא וילי 345 346 

שיינין 70 

שיינין 424 

שיכטוביץ ליובה 415 


מפתח השמות 


שימשלביץ מ. 81 

שיף 248 

שיפמן פנחס 252 

שלאין מגינה 477 

שלום עליכם 46 52-50 54 70-68 107 429 448 

שלונסקי אברהם 144 145 222 254-252 

שלונסקי אהובה 253 

שלונסקי אידה 144 

שלונסקי דב 144 145 254-252 

שלונסקי ורדינה 144 

שלונסקי ליוסיה 144 252 

שלונסקי-וגמן פניה 144 252 

שלֶפיאן דב בר 240 

שמידט 346 

שמיילוביץ זליג 416 

שמיילוביץ רחל 410-408 416 

שמילב [ניה 300 

שמעונוביץ יעקב 291 

שמעונוביץ רחל 301 

שמעוני יצחק 168 

שמָרוק חנא 25 27 29 30 46 55 71 88 271 303 

שנאפר ב. 58 

שניאור זלמן 226 

שניאורסון יוסף-יצחק (הרבי מלובאביטש) 75 77 
2 163 167 

שניאורסון שמואל 174 

שניגיר י. 291 

שניטמן 421 

שפירא אלי 185 

שפירא גבריאל 258 266 

שפירא ישראל 227 

שפירא שמואל 197-193 

שפירא 231 

שפירר יָדביגה 352 

שפלן דב 486 

שָפלן זרח 235 486 

שפלן שרה 486 

שפרינגר שפסיל 375 

שץ אברהם 196 

שץ לייב 196 

שצֶ'רבאצְביץ' וולודיה 304 306 

שקוביצקי בנימין 85 149 163 240 242 

שקוביצקי רינה 247 

שקולניק (אשכול) לוי 105 

שקליאר הירש 486 

שקספיר ויליאם 54 

שרקין 463 

שרתוק עזר 227 


ת נעזר חיים 16 87 154 170 188 198 200 214 222 
3 254 
תנעזר אלטה 87 


עם הספר -- שלמה אבן-שושן ש אי-י -% 0 


הישוב היהודי במינסק בשנים 1941-1917 -- אהרן רוזין ו 
פרקי מינסק -- לובה לויטה 8 9 .4 8-0 
מינסק -- ירושלים של רייסן -- חיים לבשאי | 
עם גדולי התורה במינסק -- הרב אשר קרשטיין 0 
על הישיבה במינסק ומשהו של החיים הדתיים -- הרב משה צבי נריה 
עם חברים ואישים -- הָשל פרומקין יש 
עיר-נעורָי -- שלום בהט %יצ ירש ₪ 8-6 יש ל הבכש 
עם טרומפלדור ויצחק שדה -- יצחק ברודנר ₪ 
עם טרומפלדור במינסק -- איסר קוסובסקי ₪ 2% 
עם התנועה -- חנן גולדברג 7-0 
עם "החלוץ" -- יצחק זבירין שר 
נשמנו אויר הארץ מילדוּת -- צפורה צ'רניאק 8 5% 6 
דרכי לארץ -- פרופ' שמואל הורביץ 2-6 
הנוער הציוני-סוציאליסטי במינסק -- שמואל שפירא 0 
נעורים בפעילות ציונית -- דוד כהן 3 ל 6 
קטעי זכרונות -- דב ליפוב 6 0 9 5 של א בי :6-0 
לא אחתום! -- ראובן גולדברג יי 
מ"ביכורים" עד "החלוץ" -- מרדכי חיימובסקי 8 
נעורים במינסק -- אריה רם .1 4 ₪ ₪ 6 ₪ שה 
בתנועת "החבר" -- משה ילוב 0-00 אפ 0 
בזכות רוח היהדות -- נחום גולדין 9 שא 6 6 7-62 
ארצי היא ארץ-ישראל -- שרה גולדברג 9-0 0-0 
מספסל-הלימודים למאסר -- לאה גולדין-מהרשק 6 
ממינסק עד אשחאבאד -- יואל גוטרמן 5% של 8 שת 
מינסק -- קארקאראלי -- ארץ-ישראל -- אריה לוין ל 
מינסק -- מכסיקו -- ירושלים -- אריה דולצין. . 0 
ליקוטי זכרונות -- לאה זעירא (מאלי) ₪ 5-6 
שלוש פגישות -- אריה חרוץ 08 שי 4 קניל ₪ 
מינסק כתחנה בדרך העליה ארצה -- יעקב קלבנוב ל 
משימה שנכזבה -- שלמה אבן-שוש]. . . . .... 8 
בדרך-חתחתים ארצה -- נחמיה מכבי 0-0 


השואה, המחתרת והלחימה הפרטיזנית במינסק -- דוד כהן. . . . 
בגיטו, במחתרת, ביער -- יעקב גרינשטיין 4 א א א א 

"הגיטו ההאמבורגי" -- חיים ברעם . . . . . ו 
ניצוצות בלילה -- סופיה סאדובסקאיה . . . . . . . 8 
פואמה אימהית -- מרים טוקרסקי. 

בריחה מן הגיטו -- דבורה טרְבניק. י, 

לא לשם עיטור-גבורה -- יוכבד אייברמן "רובנצ'יק . 

בדמִיך חיי! -- הינדה טסמן 

רימונים בלי נפצים -- פרידה סקורוחוד. 

עם זורין במחנה המשפחתי -- אנטול ורטהיים . 

מאז ועד הָנה -- דבורה-פרומה דוידסון . 

ילדות בגיטו -- ד"ר רחל שמיילוביץ. 

מגיא-ההריגה -- ליובה גולדברג 


במו יָדי -- זוליה טוקרסקי . 

מקולחוז בפרבר-מינסק לארץ -- זאב פּאטָנט 

בנתיב התלאות -- אסיה ברסלר. 7 
מינסק מקרוב ומרחוק -- ד"ר מירה פלדמן . . . - 6-0 
התיאטרון היהודי במינסק -- מָנִיה רודנסקי-פרידמן . 

הסיפור על בתי -- מארק ז'יטניצקי . 


נס הציונות הוּרם מחדש -- אנטולי רובין שר ₪ ₪ שיק יש ל 5.0 ₪ .4 א 


מינסק אחרי המלחמה -- ישראל רש"ל. 


משהו על ארגון יוצאי מינסק -- שלמה אבן-שושן 


זכרי אישים (486-468) 


צבי אבן-שושן (רוזנשטיין) * יוסף איידלמן * הרצל ברגר * מרדכי ברגר * יואל גוטרמן * ראובן 
גולדברג * לאה גולדין (מהרשק) + יהודה גורדון * מינה דבירי (נובודבורסקי) * יָפים דוידוביץ * מרים 
דולצין + משה דולצין * חיה ולקוביץ (מנוסוביץ) * שמעון ולקוביץ + יצחק זבירין * יעקב זיסמן * 
דוד זכאי * נחום חיניץ * משה טסמן * פֶּסיה טסמן (גורביץ) * יצחק יהלום (רטנר) * גדליהו יערי 
(פוּלֶשצ'וּק) * מירה יערי (גורביץ') * שרה כפרי * לובה לֶויטה * אריה לוין * נחשון מולוצ'ניקוב 
(ידין) + שלום מולוצ'ניקוב (ידין) * משה מוקובוצקי + דב בר מלכין * דוד סוסנסקי (אורן) * שלמה 
סוסנסקי (רוסי) * מארק סלאבין * איסר קוסובסקי (עמית) * דוד"אברהם קוסובסקי * צפניה קיפניס * 
בנימין קירזון * נחום קנטורוביץ * ישראל-אייזיק רבינוביץ * שיינה רבינוביץ * חיים רטנר * ישראל 
ריטוב * אברהם רש"ל * זלמן שזר * זרח שפלן * הירש שקליאר 


מפתח השמות 


אחרי חתימת הספר 


אברהם אבן-שושן| 
| רחל אבן-שושן | 

לאחר חתימת הספר 





אברהם אבן-שושן 


נולד במינסק בח' בטבת תרס"ז, 25.12.1906. את חינוכו העברי קיבל אצל אביו הסופר 
והמורה חיים דוד רוזנשטיין, מייסד "החדר המתוקן" הראשון בעיר ומסופרי "המליץ". עלה 
ארצה בשנת תרפ"ה (1925). בשנת תרפ"ח סיים את חוק-לימודיו בבית-המדרש למורים 
העברי בהנהלת דוד ילין ועסק מאז בהוראה בבית-ספר יסודי, בתיכון ובבית-המדרש למורים. 
בשנת 1943 קיבל את התואר מ.א. באוניברסיטה העברית -- בלשון העברית, במקרא 
ובספרות עברית. 

בשנים תשי"גג-- תשי"ד ניהל את המחלקה להנחלת הלשון במשרד החינוך והתרבות. 
משנת תשט"ו ועד פרישתו מן ההוראה (תשכ"ז) ניהל את בית-המדרש למורים ע"ש דוד ילין. 
משנת תשל"ד היה חבר האקדימיה ללשון העברית. 

בתקופתו הראשונה כמורה וכמחנך עסק הרבה בספרות נוער ומדע. משנת תש"ח ואילך 
ערך ופירסם את כרכי "המְלון החדש", שזכה להכרה ולתפוצה רבה במהדורותיו השונות, 
המקוצרות והמורחבות. בשנת תש"ך הוציא (יחד עם י. סגל) "קונקורדנציה לשירת ביאליק". 

בשנת תשכ"ח הוענק לו פרס ירושלים לחכמת ישראל ע"ש דוד ילין על מפעליו הלשוניים. 
בשנת תשל"ח הוענק לו פרס ישראל ללשון העברית. בשנת תש"ם השלים את מפעל 
"הקונקורדנציה החדשה לתורה נביאים וכתובים". ובשנת תשמ"א הוענק לו פרס ביאליק 
לחכמת ישראל על 'הקונקורדנציה החדשה". בנימוקי ועדת-השופטים לפרס ביאליק נאמר, 
בין השאר: "הקונקורדנציה החדשה לתורה נביאים וכתובים, ככל מפעליו הלכסיקוגראפיים 
של אברהם אבן-שושן, היא כלי מפואר: אבן-חן מלוטשת הקולטת בפאותיה הרבות את קרני 
אורה של שפת ספר-הספרים ומשברת ומחזירה אותן בשלל צבעים מזָוויות שונות". 

נפטר בירושלים ביום י' באב תשמ"ד, 8.8.1984. הובא למחרת למנוחת-עולמים בהר- 
המנוחות בגבעת-שאול, ליד קבר רעייתו צביָה שנפטרה בתשמ"א. 


בבוקר יום י' באב תשמ"ד, 8 באוגוסט 1984, עליתי לדפוס סיוֶן בירושלים, זה בית-הדפוס שאחי אברהם אבן- 
שושן היה בן-בית בו, והוא ש"שידך" בינינו, קומץ החרדים להוצאת הכרך השני של ספר-מינסק, לבין בעליו של 
בית-הדפוס, מר אברהם סינֶן, וגם קיבל עליו לאחר מִכָן להיות המוציא-והמביא של כתבי-היד ויריעות-ההגהה -- 
מבית הדפוס אלִי לשדה-נחום וממני חזרה אליו, לבית-הדפוס. כל הימים, עד שנפל למשכב, שיתף עצמו בעצה 
ובדאגה למהלך העבודה ולהחשתה. גם בשכבו על ערשדדונִי, אפס-כוח, נתן עינו בצרור ההגהות הכרסתני, שהכיל 


כמעט את הספר כולו, מלבד 40 עמודיו האחרונים (המדור "זכרי אישים", מפתח-השמות והתוכן), ודעתו נחה 
הימנו. בפעם זו הבאתי לבית-הדפוס את 40 ההגהות האחרונות האלו. התכוונתי לעלות משם ל"הדסה" ולבָשר 
לאחי כי ספר-מינסק תם ונשלם לכל פרטיו ודקדוקיו, ואין להוסיף בו עוד אפילו תיבה אחת. אך הגורל צפן לי 
מהלומה כבדה מנשוא. כבר בבית-הדפוס הקדימתני הבשורה האיובית כי אברהם איננו עוד. שעות מעטות לפני כן 
פרחה נשמתו. אף שידעתי על חומר מצבו, שיעשעתי נפשי בתקוה כי בטרם יעצום עיניו לעד עוד יזכה לתת מבטו 
בספר המוגמר... הוא לא זכה, ואנחנו לא זכינו. ואני שָכולתי את אחי-יקירי שבצָלו חסיתי. 

לא אֶחַנָה כאן את כאָבי האישי, שלא יָסוּף מלבי עד אחרון יומי, אף לא אבוא לספוד לו. אני מאמין כי אברהם 
אבן-שושן, בזכות מפעליו הלשוניים, שמוּר לו מקום לדורות בכותל-המזרח של חכמת ישראל ודעת לשוננו. כלי- 
התקשורת והעתונים כבר הפליגו בקשירת-כתרים לו לעילא ולעילא: "אבן-שושן -- הבלשן ששמו הפך למושג" 
(ידיעות אחרונות), "אברהם אבן-שושן -- נסיך הלשון העברית" (יעקב רבי ב"על המשמר"), "אבן-שושן -- זה 
הענק שבלשוונָאינו" (ש. רוזנפלד ב"מעריב"). ועוד ידוּבר וידוּבר בו. אך כעורך הספר "מינסק עיר ואם", הספר 
על כוּר-מחצבתנו, מבקש גם אני להזיל דמעתי, דמעת אח, על אברהם אבן-שושן, איש מינסק, מדגולי בניה, 
ולהתריס כלפי מר הגורל שכה התאכזר לנו, לקומץ הקט של נאמני ספר-מינסק, על סף צאתו של הספר לאור. 


ארבעה ילדים היינו להורינו רושקה וחיים-דוד רוזנשטיין: רחל, צבי, אברהם ואני, בן-הזקונים, שלמה, עורך הספר 
שלפנינו. צבי נפטר ראשון, ב-1968, ובו פתחתי, כדין, לפי הסדר האלפביתי, את המדור "זֶכרי אישים" שבכרך 
הזה. אך גורלי כעורך הָמַר לי מאוד: כבר לחר חת ימת הספר היה עלי להוסיף בדף הריק שנותר בסוף 
הכרך ציוּן לנפש אחי אברהם. ובטרם יָבשוּ דמעותי על לֶכתו, נפטרה גם אחותי רחל, ומכל בית אבא-אמא נותרתי 
לבדי, לבד"... 


רחל נולדה במינסק במחצית שנות ה-90 למאה הי"ט. רכשה השכלה כללית במינסק, 
וגבוהה -- באוניברסיטת מוסקבה. כן סיימה במינסק קוּרסים פִרְבָּלִיים, וניהלה עד עלותה 
ארצה גן-ילדים סוביטי. לאחר הטראגדיה של מות אבא, על סף עליית ההורים ארצה, הירשו 
לה השלטונות להילֶוות אל אמא, ובשלהי 1934 הן עלו ארצה והשתקעו בירושלים. שם פתחה 
רחל, בסיועו של אברהם, גן-ילדים פרטי, שהוכלל לאחר מכן ברשת הגנים שמטעם העיריה, 
והמשיכה בניהולו עשרות שנים, עד צאתה לגימלאות. 

את אחרית ימיה עשתה בבית-אבות, תחילה בירושלים ואחרי-כן ברעננה. שם נפטרה 
בשָיבה טובה ביום ו' בתשרי תשמ"ה, 2.10.84, והובאה למנוחת-עולמים בהר הזיתים 


בירושלים, בסמוך לקבר אמנו רושקה רוזנשטיין ז"ל. שלמה אבן-שושן 






מימין לשמאל: האחים רחל, אברהם ושלמה אבן-שושן 
והרעיות מַרתה (של שלמה), צביה (של אברהם) 

